﻿OVIDIU BÎRLEA ♦ Istoria folcloristicii româneşti 1 Coperta: Monica Iliuţă Editura Aius Printed este recunoscută CNCSIS pentru perioada 2010-2012 Descrierea CIP a Bibliotecii Naţionale a României BÎRLEA, OVIDIU Istoria folcloristicii româneşti / Ovidiu Bîrlea ; cuv. în. : Sabina Ispas ; ed. de Carmen Banţa. - Craiova : Aius PrintEd, 2010 Bibliogr. Index ISBN 978-606-8021-97-3 398 © Editura AIUS, 2010 Craiova, str. Paşcani, nr. 9, 200151 Tel./fax: 0251 596 136; tel. 0351 467 471 e-mail: editura_aius@yahoo.com www.aius.ro ISBN 978-606-8021-97-3 2 OVIDIU BÎRLEA Istoria folcloristicii româneşti Cuvânt înainte de acad. Sabina Ispas Ediţie îngrijită şi bibliografie de dr. Carmen Banţa 3 4 CUVÂNT ÎNAINTE Pentru istoria culturilor, diversitatea activităţilor desfăşurate, de-a lungul timpului, de personalităţile care au slujit diferite domenii – artistice, tehnice sau de alt tip – calităţile şi caracterele lor sunt puncte de referinţă pe care se sprijină, adesea, cei care sunt interesaţi să realizeze o ierarhie a valorilor. Unii dintre savanţi se manifestă discret, iar efectele demersurilor lor, totdeauna perene, sunt resimţite în timp; de multe ori recunoaşterea statutului lor deosebit constituie un real proces, în cursul căruia tot mai mulţi specialişti le consultă şi le valorifică lucrările. Alte personalităţi, expansive, apte de comunicare rapidă şi agreabilă cu orice tip de interlocutor, sunt intens frecventate, citate şi apreciate în timpul viaţii, urmând ca, ulterior, să le fie validată opera şi să le fie recunoscută contribuţia la dezvoltarea domeniului în care au activat. Ovidiu Bîrlea face parte, neîndoios, din prima categorie. A fost şi a rămas folclorist şi nu şi-a manifestat explicit interesul faţă de ceea ce ar justifica, în epocă, încadrarea operei sale în domeniile etnologiei sau antropologiei culturale, deşi, privită în ansamblu, perspectiva sa de cercetare depăşea cu mult domeniul strict al interpretării textului literar folcloric. El poate fi considerat unul dintre cei mai autoritari specialişti care au determinat, prin lucrările realizate şi prin direcţiile pe care le-a imprimat cercetărilor ulterioare, totala autonomizare şi certificarea ştiinţifică a domeniului folcloristicii (în sens specializat). Deşi lucrările sale de referinţă au fost elaborate în aşa numita perioadă „totalitară”, când s-a exercitat „dictatura proletariatului” şi s-a dezvoltat ideologia comunistă în România, este ştiut că nu a făcut concesii autorităţii politice; a fost unul dintre acele caractere care nu a acceptat compromisul nici în plan politic, nici în cel ştiinţific sau al vieţii sociale. 5 Ovidiu Bîrlea s-a născut pe data de 13 august 1917 în localitatea Bîrleşti din judeţul Alba. Gimnaziul l-a urmat la Baia de Arieş şi liceul militar, la Târgu Mureş. Preocupările sale de culegător, editor de texte folclorice literare şi scriitor vor arăta, peste ani, cât de strâns legat a fost de experienţele şi informaţia dobândite în această primă perioadă de formare. Cântece istorice, legende sau jurnale orale despre personalităţi precum Horea şi Avram Iancu1 sau despre revolta „buciumanilor”2 culese cu acribie în satele din Apuseni, rigorile şi normele imprimate vieţii personale, nuanţe de adâncime prezente în unele dintre lucrările sale sunt dovezi ale unui ataşament adânc faţă de locurile natale, nu totdeauna uşor de sesizat în comportamentul rigid, uneori morocănos, alte ori cordial pe care îl afişa faţă de ceilalţi. Privit din perspectiva anilor care s-au scurs de la data când a părăsit Institutul de Etnografie şi Folclor (1969) până astăzi, şi raportându-ne la „modelele” cu care ne-am deprins să operăm, adesea subiectiv, Ovidiu Bîrlea poate fi fi încadrat între „tipurile umane reprezentative” pentru ceea ce numim Ţara Moţilor. Studii de filologie a făcut la Bucureşti (1937-1939, 1940-1942), unde a audiat şi cursurile lui Dim. Caracostea. Influenţa profesorului în formarea sa ca folclorist este evidentă, ca de alt fel şi preferinţa pentru viziunea ştiinţifică a şcolii germane asupra domeniului culturilor populare. A rămas la Bucureşti, unde a realizat cea mai mare parte a lucrărilor sale şi a murit la Cluj, pe data de 7 ianuarie 1990, atunci când noile conjuncturi politice, mijloacele şi modalităţile de exprimare i-ar fi oferit prilejul să împărtăşească şi celorlalţi gânduri sau dorinţe pe care, probabil, le reprimase timp de jumătate de secol3. 1 Horea şi Iancu în tradiţia şi cântecele poporului, Bucureşti, 1972. 2 Verşul buciumanilor; Şteampuri fără apă, Bucureşti, 1973. 3 Întâlnirea generaţiilor.1949-1994. Volum îngrijit de dr. Germina Comanici şi dr. Vasile Vetişanu, Bucureşti, 1994, p. 16-19. Iordan Datcu, Dicţionarul etnologilor români. Autori. Publicaţii periodice. Instituţii. Mari colecţii. Bibliografii. Cronologie. Ediţia a II-a revăzută şi adăugită, Bucureşti, 2006, p. 111-114. 6 Ov. Bîrlea a făcut parte în echipa de specialişti care a „fondat” Institutul de Folclor în anul 19494, fiind implicat direct în proiectarea planurilor pe baza cărora s-au trasat principalele direcţii de cercetare, de-a lungul mai multor decenii şi, implicit, a direcţiilor metodologice care au fost dezvoltate, ulterior, în cadrul sectoarelor. După ce între 15 noiembrie 1948 - 31 martie 1949 a lucrat la Departamentul naţionalităţilor, îl vom regăsi printre angajaţii institutului amintit încă de la început; aici a funcţionat în calitate de şef al Sectorului literar din anul 1950 până în vara anului 1969 când s-a retras, prin demisie, după această dată lucrând ca specialist „independent”, neangajat în vreo structură instituţionalizată. După 60 de ani de la înfiinţarea instituţiei care are ca sarcină principală cercetarea culturii populare5, parcurgând lista lucrărilor de sinteză şi a instrumentelor de lucru elaborate şi publicate, rolul pe care l-a avut Ov. Bîrlea în trasarea direcţiilor de cercetare în folcloristica românească devine tot mai evident. Cele două decenii de activitate desfăşurată în cadrul institutului amintit au fost printre cele mai importante pentru identificarea principalelor obiective stabile, ale cercetării folcloristice (şi, implicit, etnomuzicologice şi etnocoreologice); pe primul loc s-a situat elaborarea unor planuri de largă respiraţie, în conformitate cu intenţiile exprimate de înaintaşi, urmând, pe de o parte, direcţiile trasate de cercetarea academică reprezentată de Ov. Densusianu, Dim. Caracostea, Arhiva de Folclor a Academiei Române şi Comisia de Folclor a acesteia, iar pe de altă parte, valorificând experienţa dobândită de cei care au lucrat în echipele studenţeşti din cadrul Şcolii sociologice de la Bucureşti. Folcloristica românească urma să fie înzestrată cu instrumentele de lucru fundamentale ale disciplinei -tipologiile de gen şi specie, bibliografia generală – şi, mai ales, trebuia să fie îmbogăţit patrimoniul documentar al Arhivei de Folclor, a 4 Decretul nr. 136/6 aprilie 1949. 5 1949-1963, Institutul de Folclor; 1963-1974, Institutul de Etnografie şi Folclor; 1974-1990, Institutul de Cercetări Etnologice şi Dialectologice; 1990-2009, Institutul de Etnografie şi Folclor „C. Brăiloiu”. 7 cărei bază era constituită din fondurile unite ale Arhivei de Folklore a Societăţii Compozitorilor Români (1928) şi Arhivei de Folclor a Ministerului Cultelor şi Artelor (1927). Arhivele acestea sonore, considerate, încă de atunci, printre cele mai bogate şi organizate din Europa, nu aveau în componenţă fonduri de proză populară înregistrate cu mijloace mecanice. Deşi anecdotica referitoare la istoria acelor ani a reţinut, cu deosebire, amintirea unor controverse ivite între specialist şi conducerea institutului, care nu priveau atât viziunea ştiinţifică, cât mai ales rigoarea aplicării metodologiei de culegere şi cercetare şi respectarea strictă a termenelor din angajamentele încheiate între specialişti şi instituţie, credem că marile lucrări realizate sau iniţiate atunci – unele publicate, altele aflate încă în manuscris în fondurile Arhivei Institutului de Etnografie şi Folclor – nu ar fi putut fi proiectate şi, ulterior, realizate, fără o colaborare ştiinţifică reală între direcţie şi specialist, bazată pe un nivel ridicat al înţelegerii fenomenului cercetat şi o cunoaştere a direcţiilor internaţionale spre care era condusă folcloristica atunci, cu care erau familiarizate cele două părţi, cu egală competenţă, indiferent de simpatiile personale sau de opiniile divergente amintite. Ar fi o nedreptate să nu fie recunoscut astăzi, după aproape două decenii scurse de la moartea sa şi după 40 de ani de la desprinderea de Institutul de Etnografie şi Folclor, meritul lui Ov. Bîrlea în proiectarea marilor tipologii ale textului literar folcloric realizate şi contribuţia esenţială a savantului în domeniul metodologic, al elaborării documentului folcloric prin culegerea şi prelucrarea materialului pe teren. Sunt încă activi unii dintre cei care au lucrat la Indexul motivic şi tipologic al liricii orale româneşti, lucrare de mari dimensiuni, din care au fost publicate numai 4 volume, celelalte aflându-se în patrimoniul manuscris al Arhivei de Folclor. Ei pot certifica felul în care, săptămânal, între 1967-1969, colectivul, sub directa coordonare a lui Ov. Bîrlea, în prezenţa şi cu ajutorul său, analiza textele ce urmau a fi indexate pentru identificarea motivelor şi încadrarea lor tematică. Deşi fiecare membru al colectivului şi-a exprimat propria viziune referitoare la definirea conceptelor de bază, 8 şi a publicat studii personale teoretice, astăzi este evident că savantul coordonator al lucrării avea o perspectivă clară, bine conturată asupra unităţilor cu care trebuia să opereze specialiştii – motiv, princeps, tip etc. – şi că nu făcea altceva decât să-i dirijeze spre acel moment când singuri aveau să descopere şi să definească ceea ce el descoperise demult6. Interesul specialistului s-a orientat spre cele mai semnificative probleme pe care le ridica cercetarea folcloristică la acea dată. Imediat după cel de al doilea Război Mondial, nu numai ţările europene, ci mai toate unităţile statale de pe toate continentele s-au confruntat cu situaţii inedite, adesea bulversante, dată fiind schimbarea sistemelor de proprietate, în multe zone, implantarea unor noi ideologii totalitare, noi forme statale, limitarea circulaţiei persoanelor etc. Toate acestea au determinat, în multe cazuri, redirecţionarea sau reorientarea unor domenii ale cercetărilor uma-niste tradiţionale, folclorul fiind „exploatat” şi „valorificat” într-o diversitate de forme şi sisteme. Numai cei foarte puternici, demni, statornici în preocupările lor şi bine pregătiţi au reuşit, de la început, să găsească calea potrivită pentru ca folcloristica să nu devieze, total, de la îndatoririle „savante” cu care o creditaseră specialiştii înainte de cea de a doua conflagraţie mondială. Printre ei s-a aflat şi Ov. Bîrlea. Pe primul loc s-a situat, cel puţin în primii ani după înfiinţarea Institutului de Folclor, preocuparea pentru îmbogăţirea fondurilor sonore ale arhivei. La acea dată, toţi membrii sectorului literar au participat la campanii de culegere, atunci realizându-se şi cel mai valoros fond de naraţiuni (basme fantastice, legende, snoave, amintiri etc.) aflat în Arhiva de folclor de la Bucureşti. Neîndoielnic, Ov. Bîrlea este cel mai activ, specializat şi devotat culegător de proză populară epică. Poate fi considerat fondatorul colecţiei de naraţiuni, înregistrată sonor, tezaurizată la Bucureşti, pentru realizarea căreia a lucrat alături de Al. I. Amzulescu, Tony Brill, Corneliu Bărbulescu, Doina Truţă, Ligia Georgescu. El este cel care a elaborat chestio- 6 Vezi: Diferenţierea teritorială a liricii populare, în „Revista de etnografie şi folclor”, 3/ 1966. 9 narele de bază prin care se contextualiza fiecare piesă înregistrată, îi era alcătuit aparatul critic şi îi erau trasate principalele repere pentru descifrarea „biologiei” interne şi încadrarea categorială. Marile culegeri din zonele Hunedoara, Maramureş, Suceava, Prahova, Argeş, Bihor au fost realizate atunci, iar el a lucrat cu unii dintre marii povestitori români – Sânziana Ilona, Gheorghe Zlotar, Vinca Luca şi mulţi alţii -, într-o perioadă când basmul fantastic era încă prezent în repertoriile „vii”. În aceşti primi ani de după înfiinţarea Institutului de Folclor au fost concepute şi realizate câteva mono-grafii folclorice, lui Ov. Bîrlea revenindu-i coordonarea celei despre zona Hunedoarei. De atunci datează una dintre fişele-model de observaţie directă pe care a întocmit-o acest mare culegător7. Impre-sionat de specificitatea celor descoperite în cursul culegerilor monografice, el va scrie despre Cântece rituale funebre din ţinutul Pădurenilor (Hunedoara), Bocetele şi versurile funebre din ţinutul Pădurenilor – Hunedoara8. Tot pentru asigurarea rigorii ştiinţifice în folcloristică, specialistul, în colaborare cu cercetători de la Arhiva de Folclor din Cluj şi cu filologi, pornind de la sistemul de transcriere fonetică utilizat, anterior, de Ov. Densusianu, a fixat un set de semne diacri-tice pe care l-au folosit folcloriştii angajaţi în cele două instituţii, de Bucureşti şi Cluj, norme comune pentru realizarea acestui demers de importanţă crucială pentru redarea obiectivă a unui text literar, în vederea analizelor şi publicării ulterioare. Deşi nu are complexitatea sistemelor de transcriere folosite de dialectologi şi nici dificultatea acestora, noile generaţii de folclorişti au renunţat la folosirea celor mai multe dintre semnele diacritice care au constituit „sistemul de redare, în transcriere fonetică”, a textelor literare, acreditat în Arhiva de Folclor din Bucureşti. Metoda de culegere a prozei populare epice şi principiile care stau la baza activităţii ştiinţifice, au fost aplicate şi dezvoltate şi după plecarea sa din institut, în „spiritul” imprimat de 7 Arhiva Institutului de Etnografie şi Folclor, fond informaţii nr.17.140, localitatea Goleş, jud. Hunedoara. 8 „Anuarul Muzeului Etnografic al Transilvaniei”, 1968-1970; 1971-1973. 10 el, aşa încât, în prezent, arhiva numără peste 6000 de piese de proză, reprezentative pentru toate categoriile şi speciile. Desigur, activitatea de culegător nu s-a limitat la proză, în fondurile arhivei sonore de la Bucureştii fiind înregistrate culegeri ale sale de muzică de joc, cântece lirice, balade şi, cu deosebire, colinde. Se poate spune că Ov. Bîrlea a fost unul dintre marii culegători de folclor din a doua jumătate a secolului al XX-lea care a contribuit la îmbogăţirea şi evoluţia, în sens strict ştiinţific, a metodei de anchetă şi a principiilor de redare, pentru tipărire, a textului oral. Rezultatele acestei dificile activităţi, care necesită şi înzestrări personale deosebite, căreia i s-a adăugat cunoaşterea literaturii domeniului, din ţară şi din afară, s-au materializat în cele două lucrări de referinţă: Antologia de proză populară epică, 3 vol (Bucureşti, 1966) şi Metoda de cercetare a folclorului (Bucureşti, 1969). Este unul dintre cei care au teoretizat şi demonstrat practic Principiile cercetării folclorice9 şi caracteristicile acestui tip de cultură10. Dacă în ceea ce priveşte culegerea de folclor s-au redactat şi tipărit, de-a lungul timpului, şi alte „îndreptare” sau „ghiduri” utile pentru elevi, studenţi sau pentru persoanele interesate de un asemenea demers, cele trei volume în care sunt publicate, după norme riguroase, variante reprezentative din marile culegeri de proză aflate în Arhiva de Folclor, nu au fost, până în prezent, egalate, ca valoare ştiinţifică şi documentară, şi cu atât mai puţin, depăşite. Ele au rămas un model pentru editarea textului literar folcloric. La un an după apariţia acestora, autorul antologiei a oferit o selecţie de texte gândită pentru popularizare, a cărei valoare ştiinţifică este implicită. Lucrarea, care poartă numele unuia dintre eroii de basm, Petrea Făt-Frumos. Poveşti populare româneşti (Bucureşti, 1967), poate fi considerată un model de analiză pentru atingerea acelui nivelul de adâncime până la care un culegător, transcriitor şi, ulterior, editor, poate interveni asupra textului, atunci când nu se folosesc semnele 9 „Revista de etnografie şi folclor”, 3/1966. 10 L'oralité folklorique. Sa découverte. Ses caractéristique, în „Cahiers roumains d'études littéraires”, I. 11 diacritice pentru transcrierea textelor (orale) înregistrate sonor. Deşi a manifestat interes pentru toate formele de expresie ale narativităţii – primul studiu teoretic care se citează obligatoriu în lucrările de specialitate este Procesul de creaţie al baladei populare române11, în cercetările sale a rămas fidel studierii prozei populare12. Poveştile lui Creangă (Bucureşti, 1967), care a constituit subiectul tezei sale de doctorat susţinută la Universitatea din Bucureşti, cu prof. dr. doc Mihai Pop şi Mică enciclopedie a poveştilor româneşti (Bucureşti, 1976) sunt lucrări de referinţă pentru cei interesaţi de fenomenul narativ oral. O altă categorie care a atras atenţia savantului şi căreia i-a consacrat timp pentru culegere şi studiere a fost colindul tradiţional românesc. Culegerile sale de colinde aflate în Arhiva institutului, mai ales din zonele Alba, Hunedoara şi Loviştea sunt remarcabile, ca şi studiile Colindatul în Transilvania13 şi Mioriţa colindă14. Relaţiile de colaborare pe care le-a avut cu specialiştii de la Cluj, cu deosebire cu I. Muşlea, personalitate proeminentă a folcloristicii româneşti, al cărui nume se identifică aproape, într-o perioadă definită, cu cel al Arhivei de folclor a Academiei Române din oraşul de pe Someş, au dus la apariţia unei lucrări de o remarcabilă importanţă, fiind cea dintâi încercare de sistematizare tipologică a impresionantului material care a rezultat din răspunsurile la chestionarul lansat de B. P. Hasdeu. Lucrarea Tipologia folclorului din răspunsurile la chestionarele lui B. P. Hasdeu (Bucureşti, 1970) oferă o sinteză unică, la data publicării ei, în care o vastă informaţie este ordonată după principii stabile, coerente şi bine definite. Alături de Problemele tipologiei folclorice (Dim. Caracostea, Ov. Bîrlea), Tipologia folclorului este o dovadă certă referitoare la locul pe care îl acorda Ov. Bîrlea demersului tipologic, în folcloristică şi un model de sistematizare. Este şi un argument în favoarea preocupărilor pentru 11 „Revista Fundaţiilor Regale”, 6/1941. 12 La fonction de raconter dans le folklore roumain , International Congress for Folk Narrative Research in Athens, 1964; Cercetarea prozei populare epice, în „Revista de folclor”, 1-2/1956. 13 „Anuarul Muzeului Etnografic al Transilvaniei”, 1965-1967. 14 „Revista de etnografie şi folclor”, 5/1967. 12 tipologizare, pe care le-a avut Ov. Bîrlea, pe care îl pot accepta şi cei care au ignorat această latură a activităţii sale ştiinţifice. (Pentru a uşura accesul specialiştilor români lucrarea lui A. Aarne şi Sth. Thompson, The Types of the Folktale. A Classification and Bibliography (Helsinki, 1964) el a însărcinat pe Lia Stoica-Vasilescu cu traducerea unei părţi a lucrării în limba română. Manuscrisul traducerii se află în Arhiva de la Bucureşti.) În anii 1981 şi 1983 au apărut cele două volume intitulate Folclorul românesc. Lucrarea, o demonstraţie referitoare la manifestarea fenomenului folcloric literar ca sistem oferă, totodată, cititorului accesul la o impresionantă lectură pe care o face autorul unor texte literare etalon, selectate cu ştiinţă şi un gust anume educat pentru înţelegerea mesajului culturii populare. S-a străduit să demonstreze faptul că textul folcloric se supune, parţial, altor reguli estetice decât cel de autor15 , ca de altfel întregul fenomen al culturii profunde, populare, orale16. În anul 1974 a apărut la Bucureşti, Istoria folcloristicii româneşti, lucrare distinsă cu Premiul „B. P. Hasdeu” al Academiei. Momentul este de referinţă, pentru că studiul acesta de 598 pagini constituie un neîndoios argument, pentru cei care se îndoiau sau aveau reţineri subiective, că folcloristica este o disciplină autonomă, cu identitate şi metodologie proprii, că există un obiect bine definit de studiu şi, cu deosebire, o istorie a preocupărilor pentru cunoaşterea acestui segment al culturii care se plasează cu cel puţin patru secole înainte de momentul actual. Lucrare de mare erudiţie, a fost pregătită de autor în timp; printre studiile de o factură specială care au premers-o amintim: Cincizeci de ani de la moartea lui S. Fl. Marian17, Folclorul şi unele probleme ale dezvoltării poporului român18, Atanasie Marian Marienescu, folclorist19, Gheorghe Cernea20, Academia Română şi cultura populară21, 15 Poetică folclorică, Bucureşti, 1979. 16 Eseu despre dansul popular românesc, Bucureşti, 1987. 17 „Revista de folclor”, 3/1957. 18 „Revista de folclor”, 1-2/1959. 19 „Analele Universităţii din Timişoara”, 1, 1963. 20 „Revista de etnografie şi folclor”, 1/1966. 13 Folclorul în „Ţiganiada” lui I. Budai-Deleanu22, Ovidiu Densusianu, promotor al cercetării stilului folcloric23 etc. Deşi după acea dată au apărut multe alte studii sau articole, ediţii şi antologii care abordează din perspective diferite şi chiar completează istoria disciplinei, caracterizările celor a căror contribuţie la definirea şi identificarea acesteia este prezentată în istoria amintită, periodizările şi etapele ei de evoluţie sunt repere pentru toţi cercetătorii de astăzi. Reeditarea, în condiţii onorabile, a lucrării devenită „carte rară” după mai mult de trei decenii de la apariţie, este un act de restituire necesară. Când timpul va permite şi interesul faţă de personalităţile culturale ale celei de a doua jumătăţi a secolului al XX-lea va putea fi exprimat fără rezervele generate de umbra ideologiei totalitare, sperăm ca un cercetător specializat în domeniul particular al studiului folclorului literar să consulte cu atenţie toate lucrările elaborate de Ovidiu Bîrlea, să-i facă înţelese mesajele şi să-l plaseze, cu obiectivitate, între personalităţile culturale ale României. Acad. Sabina Ispas 21 „Revista de etnografie şi folclor”, 5-6/1966. 22 Studii de folclor şi literatură, 1967. 23 „Limbă şi literatur”, IV, 1973. 14 Notă asupra ediţiei Volumul de faţă reproduce textul ediţiei princeps a cărţii lui Ovidiu Bîrlea – Istoria folcloristicii româneşti apărută la Editura Enciclopedică română, în 1974. Pentru prezenta ediţie s-a încercat o actualizate a textului iniţial, în scopul aducerii lui sub incidenţa normelor contempo-rane a limbii române literare. Volumul mai cuprinde bibliografia autorului şi cuvântul înainte semnat de acad. Sabina Ispas 15 BIBLIOGRAFIE VOLUME PUBLICATE 1. Poveştile lui Creangă, Bucureşti, Editura pentru Literatură, 1967, 320 p. 2. Metoda de cercetare a folclorului, Bucureşti, Editura pentru Literatură, 1967, 320 p. 3. Tipologia folclorului din răspunsurile la chestionarele lui B. P. Haşdeu, Bucureşti, Editura Minerva, 1970, 634 p. 4. Problemele tipologiei folclorice (în colab.), Bucureşti, Editura Minerva, 1971, 362 p. 5. Istoria folcloristicii româneşti, Bucureşti, Editura Enciclopedică Română, 1974, 597 p. 6. Poetică folclorică, Bucureşti, Editura Univers, 1979, 296 p. 7. Folclorul românesc, Bucureşti, Editura Minerva, vol. I, 1981, 496 p., vol. II, 1983, 498 p. 8. Eseu despre dansul popular românesc, Bucureşti, Editura Cartea Românească, 1987, 228 p. ANTOLOGII 1. Snoave şi ghicitori, Bucureşti, Editura Tineretului, 1957, 72 p. 2. Antologie de proză populară epică, Bucureşti, Editura pentru Literatură, 1966, vol. I, 610 p., vol. II, 586 p., vol. III, 520 p. 3. Proverbe şi zicători româneşti, Bucureşti, Editura Didactică şi Pedagogică, 1966, 56 p. 4. Petrea Făt-Frumos. Poveşti populare româneşti, Bucureşti, Editura pentru Literatură, 1967, 362 p. 5. Mică enciclopedie a poveştilor româneşti, Bucureşti, Editura Ştiinţifică şi Enciclopedică, 1967, 478 p. 16 A îngrijit ediţiile: 1. Horea şi Iancu în tradiţia cîntecului şi cîntecele poporului, (în colab.), Bucureşti, Editura Eminescu, 1972, XXIX + 184 p. 2. D. Caracostea, Studii critice, Bucureşti, Editura Albatros, 1982, XIX + 188 p. A semnat prefaţa la volumele: Petre Ugliş-Delapecica, Poveşti şi basme din Crişana şi Banat, Bucureşti, Editura pentru Literatură, 1968, p. V-XIV D. Caracostea, Poezia tradiţională română (ediţia critică îngrijită de Dumitru Şandru), Bucureşti, Editura pentru Literatură, 1969, p. V-XXIX Nevasta cea isteaţă (ediţie îngrijită de Cornelia Sabina Stroescu), Bucureşti, Editura Minerva, 1971, p. V-XLIII Atanasie Marian Marienescu, Poezii populare din Transilvania (ediţie îngrijită de Vasile Blăjan), Bucureşti, Editura Minerva, 1971, p. V-XLII Demetru Boer, Mircea Vasile Stănescu Arădanul, Ştefan Cacoveanu, Poveşti din Transilvania (ediţie îngrijită de Ovidiu Bîrlea şi Ion Taloş), prefaţă Ovidiu Bîrlea, Cluj, Editura Dacia, 1975, 224 p. Lazăr Şăineanu, Basmele române…(ediţie îngrijită de Ruxandra Niculescu), Bucureşti, Editura Minerva, 1978, p. V-XX Iordan Datcu, Sabina Cornelia Stroescu, Dicţionarul folcloriştilor, Folclorul Literar Românesc, Bucureşti, Editura Ştiinţifică şi Enciclo-pedică, 1973, p. 5-16 Petre Caraman, Colindatul la români, slavi şi alte popoare (ediţie îngrijită de Silvia Ciubotariu), Bucureşti, Editura Minerva, 1983, p. V-XX Oian Micu Moldovan, Poveşti populare din Transilvania (ediţie îngrijită de Ion Cuceu şi Maria Cuceu), Bucureşti, Editura Minerva, 1987, p. V-XXVI În activitatea de teren a înregistrat pe bandă magnetică 1000 de basme, legende şi snoave din toate zonele ţării. Lucrări publicate în volume şi reviste de specialitate: Procesul de creaţie al baladei populare române, în „Revista Fudaţiilor Regale”, an. VI, 1941, nr. 6, pp. 558-598 Cercetarea prozei populare epice, în „Revista de Folclor”, I (1956), nr. 1-2, pp. 109-134 17 Cîteva consideraţiuni asupra metodei filologice în folcloristică, în „Revista de Folclor”. 2 (1957), nr. 2, pp. 3-28 Cincizeci de ani de la moartea lui S.Fl. Marian, în „Revista de Folclor”, 2 (1957), nr. 3, pp. 122-123 Folclorul şi unele probleme ale dezvoltării poporului român, în „Revista de Folclor”, 4 (1959), 1-2, pp. 195-204 Necesitatea colaborării româno-albaneze în cercetarea folclorului albanez, în „Revista de Folclor”, 3 (1958), nr. 4, pp. 175-178 Anastasie Marian Marienescu folclorist, în „Analele Universităţii din Timişoara”, I, 1963, pp. 11-85 La fonction de raconter dans le folklore roumaine în „International Congres for Folk-Narrative Research in Athens ”, 1965, pp. 22-26 Gheorghe Cenea, în „Revista de Etnografie şi Folclor”, (1966), nr. 1, pp. 13-25 Principiile cercetării folclorice, în „Revista de Etnografie şi Folclor”, 11 (1966), nr. 3, pp. 201-217 Academia Română şi cultura populară, în „Revista de Etnografie şi Folclor”, 11 (1966) nr. 5-6, pp. 411-441 Folclorul în „Ţiganiada” lui I. Budai-Deleanu în „Studii de folclor şi literatură”, Bucureşti, Editura pentru Literatură, 1967, pp. 497-576 Ion Muşlea în „Revista de Etnografie şi Folclor”, 12 (1967), nr. 1, pp. 75-76 Diferenţierea teritorială a liricii populare, în „Revista de Etnografie şi Folclor”, 12 (1967), nr.5, pp. 339-347 Mioriţa colindă în Transilvania, „Anuarul Muzeului Etnografic al Transilvaniei pe anii 1968-1970” , Cluj, 1969, pp. 247-304 Uber das Sommelnvolkstümliche Prosaerzähles în „Aspekte der Volkprosaforschungen in Rumänien”, Bucureşti, Editura Academiei, 1969, pp. 47-62 Cîntece rituale funebre din ţinutul Pădurenilor (Hunedoara) în „Anuarul Muzeului Etnografic al Transilvaniei pe anii 1971-1973”, Cluj, 1973, pp. 509-581 Ovidiu Densusianu, promotor al cercetării stilului folcloric, în „Limbă şi literatură”, Bucureşti, 1973, vol. IV, pp. 723-728 Exemplul lui Béla Bartók, în „Anuarul de folclor”, II Cluj-Napoca, 1981, pp. 11-18 18 A colaborat cu „România Literară”, „Orizont”, „Flacăra” recenzii, cronici, prezentări în „Tribuna”, „Satul”, „Ateneu”, revistele: „Steaua”, REFERINŢE Andraşoni, Dumitru, Un eseu de valoare (Ov. Bîrlea: Folclorul arhaic şi poezia lui Blaga) în „Tribuna”, Cluj, an. X, nr. 29, 21 iul. 1966, p. 2; Nicolescu, N., Ovidiu Bîrlea: „Poveştile lui Creangă”, în „Ateneu”, Bacău, an IV, nr. 12, dec. 1976, p. 12; Bot, N., Studierea şi editarea ştiinţifică a prozei populare, în „Steaua”, Cluj, an XVIII, nr.1, ian., 1967, pp. 97-100; Ruxăndoiu, P., O. Bîrlea: „Antologie de proză populară epică”, în „Revista de etnografie şi folclor”, Bucureşti, tom. 12, nr.1, 1967, pp. 79-81; Datcu, Iordan, O. Bîrlea: „Antologie de proză populară epică”, în „Orizont”, Timişoara, an. XVIII, nr.8, aug., 1967, pp. 87-88; Răutu, Radu, Ovidiu Bîrlea: „Poveştile lui Creangă”, în „Revista de Etnografie şi Folclor”, Bucureşti, tom. 13, nr. 2, 1968, pp. 189-193; G. Muntean, G., Ovidiu Bîrlea: „Metoda de cercetare a folclorului”, în „Revista de istorie şi teorie literară”, Bucureşti, tom. 19, nr. 2, 1970, pp. 321-323; Florea, Virgiliu, Tipologia folclorului, în „Steaua”, Cluj, an XXII, nr.10, 16-30, sept. 1971, p. 37; Taloş, Ion, Enciclopedia poveştilor româneşti, în „Steaua”, Cluj-Napoca, an XXVIII, nr.6, iun. 1976, pp. 9-10; Datcu, Iordan, Ovidiu Bîrlea: „Mică enciclopedie a poveştilor româneşti”, în „Orizont”, Timişoara, an XXVIII, nr. 2, 31 ian. 1977, p. 3; Mungheanu, M., Lecturi şi rocade, Bucureşti, Editura Cartea Românească, 1978, pp. 160-166; Coman, Mihai, De la poetică la antropologie, în „Luceafărul”, Bucureşti, an XXII, nr. 23 (897), 9 iun. 1979; Nicolescu, N., Folclorul românesc I, în „Ateneu”, an 18, nr. 2 (146), iun. 1981, p. 15; Bot, Nicolae, Ovidiu Bîrlea „Folclorul românesc I-II”, în „Anuarul Arhivei de folclor”, III-IV, 1983, pp. 350-353; Dobre, Al., Ovidiu Bîrlea sau încercarea de abordare cuprinzătoare a folclorului românesc, în „Revista de Etnografie şi Folclor”, t.32, 1987, nr.1, pp. 73-77; 19 Stănescu, Gabriel, Ovidiu Bîrlea: „Efigii”, în „Tribuna României”, XVII, nr. 357, 1 febr. 1988, p. 5; Vasile, Marian, Teorii folclorice româneşti în ultimele decenii, în „Revista de Etnografie şi Folclor”, t.34, nr. 3, 1989, pp. 253-255; Datcu, Iordan, Ovidiu Bîrlea şi demnitatea scrisului, în „Jurnalul literar”, Bucureşti, an I, nr. 5, febr. 1990, p. 4; Cuceu, Ion, Ovidiu Bîrlea (1917-1990), în „Anuarul Arhivei de folclor”, XII-XIV (1991-1993), 1993, pp. 429-432; Blaga, Doina, Evocîndu-l pe Ovidiu Bîrlea, Studii şi Comunicări de etnologie, Sibiu, t.XI, 1997, pp. 185-191; Zaciu, Mircea, Marian Papahagi, Aurel Sasu, Dicţionarul scriitorilor români, A-C, Bucureşti, Editura Fundaţiei Centrale Române, 1995, pp. 247-249 (art. de Virgiliu Florea); Eretescu, Constantin, Periscop. Mărturiile unui venetic, Bucureşti, Editura Eminescu, 2003, p. 158 BIBLIOGRAFIE Datcu, Iordan, Dicţionarul etnologilor români, Editura Saeculum I.O., Bucureşti 2006, pp. 111-116. 20 PREFAŢĂ În această încercare, sfera folclorului a fost circumscrisă la creaţia artistică (literatură, muzică şi dans popular), adică la folclorul propriu-zis, potrivit înţelesului mai nou al termenului. De aceea, numai obiceiurile care sunt însoţite de producţii folclorice au intrat în orbita investigaţiei. A scrie istoria unei discipline nu e tocmai uşor; ea implică evaluări şi ierarhizări cât mai atent drămuite. Ambiţia de a da o lucrare fără lacune în informaţie, în primul rând de a trece în revistă toate colecţiile de folclor, s-a dovedit iluzorie din pricina arătată mai pe larg în introducere. O seama de rarităţi le-am putut găsi în biblioteca provenită de la fosta Arhivă de Folclor din Cluj şi în Biblioteca Astra din Sibiu. Despre unele lucrări tipărite în ultima sută de ani am ajuns să vorbim doar după însemnările contemporanilor. Faptul trebuie să dea de gândit în vederea unei remedieri posibile. Întrucât cuprinderea nu este exhaustivă, au fost omişi folcloriştii cu activitate neînsemnată, cu totul sporadică; numărul acestora e totuşi redus. Bibliografia citată la fiecare autor nu e completă: am indicat lucrările principale, aproape toate tipărite în volume, foarte puţine din cele rămase prin periodice. Din articolele despre unii folclorişti am consemnat de obicei pe cele de ultimă dată, în care cititorul interesat poate găsi date biografice şi eventual referinţe bibliografice mai întinse. De mult ajutor ne-a fost Bibliografia generală a etnografiei şi fol-clorului românesc, I (1800–1891) şi câştigul ar fi fost sensibil mai mare dacă ar fi fost publicate şi volumele următoare. Bucureşti, septembrie 1972 O.B. 21 22 INTRODUCERE Vreme de un veac şi jumătate s-a cimentat şi la noi credinţa că folclorul românesc alcătuieşte o componentă de seamă a culturii naţionale. Chiar dacă adesea a avut înfăţişare de Cenuşăreasă, creaţia populară şi-a dat obolul cu modestie şi în chip neprecupeţit la făurirea culturii moderne. „Afirmarea interesului conştient pentru literatura poporană este, în ordine cronologică, a doua mare dată a istoriei literaturii noastre moderne. Întîia a fost alcătuirea crezului renaşterii ardelene. Dar, dacă aceasta este întîia ordine cronologică, afirmarea interesului pentru folclor marchează întîia dată, prin însemnătate“. (D. Caracostea: Balada poporană română, 1932–1933). Cercetarea folclorului înseamnă implicit şi cercetarea începu-turilor, căci înaintea creaţiei scrise literare şi muzicale a existat creaţia orală a celor mulţi, perpetuată din veac în veac şi adaptată mereu împrejurărilor. Folclorul constituie într-un fel, prin rădăcinile sale arhaice, preistoria literară, muzicală şi coregrafică a unui popor. Importanţa i se dezvăluie mai pregnant de îndată ce se păşeşte la determinarea originilor literaturilor europene. Pe alocuri, procesul e încă nebulos, conturarea lui amănunţită întâmpină dificultăţi, unele insolvabile datorită împrejurării că literaturile europene moderne sunt tributare atât folclorului, cât şi literaturii clasice, îndeosebi eline. Cu cât prestigiul acesteia a fost mai viu, cu atât folclorul naţional a rămas mai în umbră. Dar dacă se încearcă elucidarea originilor literaturii eline şi contribuţia folclorului, cercetarea rămâne nepu-tincioasă din lipsă de atestări documentare, în genere, cercetătorii au recurs la analogia cu literaturile moderne, încât Herder şi G. A. Bürger susţineau că Iliada şi Odissea ar fi fost compuse pe baza unor balade populare mai vechi. Alţi cercetători vor susţine că epopeile homerice sunt prelucrări la înaltă temperatură artistică a unei legende şi respectiv a unui basm de largă circulaţie despre eroul ce peregri- 23 nează pe cele două tărâmuri în căutare de aventuri. Plauzibilitatea e oscilantă după formaţia fiecăruia, căci certitudinea rămâne încă de domeniul utopiei. Nici naşterea tragediei şi comediei antice greceşti din cortegiile mascate ce se desfăşurau în cadrul unor procesiuni religioase, mai cu seamă în cele legate de cultul dionisiac, nu a putut fi elucidată dincolo de etimonul speciei literare care duce la realităţi atât de îndepărtate de tragediile şi comediile eline, încât nu poate fi întrezărită o punte de trecere, oricât de firavă. La noi, contribuţia folclorului se dezvăluie mai limpede. Spre deosebire de literaturile europene mai vechi, mai cu seamă cea franceză, adânc modelate de literatura antică şi mai opace la glasul folclorului, literatura română este din plin tributară creaţiei populare, ca şi unele literaturi germanice şi slave. În genere, modelele literaturii române vin din literaturile europene mai vechi, dar limba literară s-a cimentat având la temelie limba folclorului. Sistemul etimologic lati-nist şi cel italienizant au fost învinse prin tăria creaţiei folclorice care oferea creatorului cult nucleele necesare construcţiei. O istorie a înrâuririlor folclorice în literatura noastră, pornind de la studiile, întreprinse mai ales în ultima vreme, despre influenţa creaţiei populare asupra marilor scriitori, ar da în vileag o simbioză neîntreruptă, chiar dacă pe alocuri pâlpâirile sunt mai stinse, căci focul a persistat mereu sub cenuşă. Dar folclorul prezintă interes pentru însăşi valoarea lui artistică, nu numai documentară, ca expresie a însuşirilor creatoare ale popo-rului de-a lungul istoriei sale. Studiul lui trebuie să pună în lumină, cum s-a subliniat încă de la început, specificul unui popor, zestrea lui spirituală deosebită pe care o aduce în patrimoniul umanităţii. În căutarea răspunsurilor la această întrebare fundamentală, folcloristica mai aruncă lumină şi asupra începuturilor neamului. Dacă până acuma glasurile competente au aparţinut numai istoriei şi lingvisticii, se impune ca şi folcloristica, alături de etnografie, să-şi spună cuvân-tul său autorizat, făcând suma celor trei jumătăţi de secol de investi-gaţii şi corectând afirmaţiile sporadice din trecut, insuficient fondate datorită stadiului precar de atunci al disciplinei. În vremea când literatura noastră era abia la primele dibuiri, doar folclorul alcătuia cartea de vizită a neamului. Iar în momentele de mare cotitură, sprijinirea pe folclor a fost simţită, spontan, ca o 24 necesitate firească, adesea fără să poată fi lămurită în concepte bine închegate. De aceea, toate personalităţile de seamă din cultura românească şi-au afirmat grija pentru patrimoniul popular, spunându-şi cuvântul, adesea avântat, atât despre aspectul lui pur documentar, cât şi despre valoarea artistică mai înaltă. Printre cercetători şi-a făcut vad convingerea că folcloristica, prin latura ei comparativă, necesară mai cu seamă în privirile de sinteză, contribuie la cunoaşterea fiinţei popoarelor. Dezvăluind fondul comun, apoi atâtea împrumuturi fireşti, folcloristica s-ar dovedi o ştiinţă a înfrăţirii între popoare, peste animozităţile de moment ale combinaţiilor politice. Dar până acuma, contribuţia ei nu s-a făcut simţită; abia în viitor se întrezăreşte culegerea roadelor chemate să le dea. Obstacole au fost multe. Mai dăinuie prejudecata că folcloristul, căutând să detecteze specificul naţional într-un anumit domeniu mai larg sau mai restrâns, trebuie să afirme şi superioritatea versiunii naţionale, chiar atunci când cunoştinţele sale nu-i îngăduie să se ridice la atari evaluări. Dintr-o optică greşită, se crede că ceea ce aparţine, ca temă şi tipologie, şi altor popoare, nu mai prezintă nici un interes, propria originalitate fiind ipso facto anulată, uitându-se că istoria literară a demonstrat cu prisosinţă că aceasta rezidă nu atât în substanţa inedită a ideilor poetice, cât în felul cum sunt interpretate, reînnoite prin alte valenţe ale lor şi potrivite împrejurărilor noi. Apoi, cuceririle teoretice au rămas puţin cunoscute, folcloristica fiind încă o disciplină cultivată numai de un mănunchi de specialişti, fără tribuna cuvenită popularizării ei în învăţământ, la vârsta potrivită pentru urmărirea deliberărilor ei teoretice. Cu toate propunerile, înmulţite între cele două războaie mondiale, folcloristica a rămas în afara obiectelor de studiu din liceu, iar la facultăţile de la noi a avut, până la reorganizarea învăţămân-tului, un regim cu adevărat facultativ, dacă nu inexistent, cum se vede şi acuma în o seamă de ţări din Apus. Doar în Jugoslavia, între cele două războaie, se introdusese studiul folclorului în penultima clasă de liceu, câte o oră săptămânal. Cunoaşterea cântecului eroic, atât de bine reprezentat în folclorul jugoslav, va fi luminat mai din plin eroismul Serbiei cotropite în primul război şi va fi contribuit la pregătirea poporului jugoslav pentru rezistenţa înverşunată împotriva inamicului ocupant din 1940–1944. 25 Folcloristica a rămas deficitară la atâtea răspunsuri pe care promitea să le dea la începuturile ei. Dacă ea a înşelat oarecum unele aşteptări, vina principală o poartă condiţiile precare în care s-a dezvoltat şi care au dus la şovăiri, temporar chiar la pierderea ţelurilor, la neîmplinirea dezideratelor înscrise etc. Faptele se pot înşirui lanţ. În genere, istoria folcloristicii este şi o istorie a neîmplinirilor. E de ajuns o singură privire pentru a constata cum colecţiile de seamă ale folclorului, unele de pondere capitală, au rămas nepublicate atâtea decenii, parte zăcând necunoscute mai bine de un veac. Cu tot efortul din vremea noastră, lacuna e încă destul de gravă şi de apăsătoare, mai existând colecţii valoroase răzleţite prin biblioteci puţin accesibile. Dificultăţile nu se opresc aici. O seamă de colecţii tipărite nu se mai văd nicăieri prin bibliotecile publice, fiind cunoscute doar din auzite, din consemnările biblio-grafice sau din subsolul unor note. Când, cu ani în urmă, s-a pornit la fişarea naraţiunilor în proză în vederea elaborării tipologiilor bibliografice, s-a alcătuit o bibliografie bazată pe cele mai vechi (L. Şăineanu, A. Schullerus, S. T. Kirileanu şi I. N. Popescu din Şezătoarea, I. Muşlea etc.). Cu acel prilej, s-a constatat că mai bine de o sută de titluri lipseau din bibliotecile mari din Bucureşti, Cluj, Iaşi şi Sibiu. Cele mai multe lipsuri se văd în Biblioteca Academiei R. S. România. Faptul este prin sine grăitor, mai cu seamă dacă nu se uită că unele din cele absente au fost editate în epoca depozitului legal. Parte din acestea erau modeste broşuri de colportaj, tipărite pe hârtie grosolană, cu caractere tipografice care găureau hârtia, cele mai multe fără indicarea autorului, locului, anului etc., scoase prin bâlciuri pentru a fi vândute ţăranilor. Oricum, se cuvine să fie depozitate undeva cu grijă toate tipăriturile pentru a putea sta la dispoziţia cercetătorului, mai cu seamă când se dovedesc a conţine materiale de nebănuită valoare sub această haină modestă. Nu poate fi valorificată moştenirea culturală decât dacă e precedată de o cunoaştere globală. Consecinţele s-au văzut până şi în editarea celui mai popular dintre povestitorii munteni, Petre Ispirescu. Nume-roasele ediţii publicate după moartea lui au repetat-o mereu pe cea din 1882, pe alocuri cu adaosuri din periodice. Nimeni, până la ediţia din 1969, nu a recurs la prima ediţie din 1872–1876, care conţinea o seamă de basme omise ulterior, fiindcă aceasta devenise o mare 26 raritate, iar broşura din 1876 nu mai poate fi văzută astăzi prin bibliotecile mari. Mirarea creşte şi mai mult atunci când lipseşte o colecţie folclorică publicată în două ediţii. Astfel Th. M. Arsenie publica în aceeaşi vreme cu Ispirescu două volumaşe cu poveşti, republicate apoi în 1878, pe care le cunoaştem numai din referirile contemporanilor (L. Şăineanu, G. Dem. Teodorescu etc.), doar la Biblioteca Astra din Sibiu existând primul volum, cel din 1872. În situaţie similară se află discurile cu muzică populară difuzate în ţara noastră, deoarece abia o parte, cele apărute după 1930, se află depozitate la dispoziţia cercetătorilor muzicologi. Unele au avut un ecou care a putut fi surprins din înseşi mărturiile informatorilor, dar identificarea lor, apoi confruntarea cu noile variante rămâne suspendată. Nu a fost instituită nici ordinea necesară în suma mereu crescândă a variantelor aduse de colecţiile ce se publicau treptat. La început, unii culegători au făcut referiri la variantele publicate înaintea lor, dar procedeul s-a dovedit necuprinzător şi s-a preconizat întocmirea acelor corpusuri în care fiecare tip să fie orânduit la locul cuvenit şi reprezentat prin varianta cea mai închegată. Abia proverbele şi ghicitorile s-au bucurat de această însumare necesară la sfârşitul secolului trecut, urmate cu mare întârziere de descântece. Speciile cele mai complexe şi mai bogate au rămas mai departe în neorânduială, doar în vremea noastră realizându-se parte din tipologiile bibliografice care premerg alcătuirea corpusului, împrejurarea a accentuat înclinările de desconsiderare a folcloristicii. Chiar dacă în vorbe unii se exprimă ditirambic, potrivit unor convenienţe moştenite de la romantici, gândurile lor sincere se situează oarecum la antipod. Mulţi obişnuiesc să judece disciplina după oamenii care o cultivă. Sub acest aspect, folcloristica nu poate râvni un loc de frunte, diletanţii covârşindu-i pe cei cu pregătire adecvată. S-a arătat că poate nici o disciplină nu e atât de tributară amatorilor ca folcloristica. Lăsată, îndeosebi în trecut, de diriguitorii culturali pe seama bunăvoinţei acelora la care entuziasmul suplinea şi pregătirea necesară, treptat şi-a făcut vad părerea că pentru a fi folclorist, ajunge tragerea de inimă. Contribuţiile folcloriştilor piloni nu au iradiat decât în cercuri restrânse, marea masă a amatorilor comportându-se nestingherită după prejudecăţi sau impresii de moment. Se vede că folcloristica e perpetuu sortită să ilustreze în oarecare măsură constatarea că ontogenia repetă filogenia, deoarece 27 folcloristul amator se situează în chip firesc pe un anumit stadiu de la începuturile disciplinei. De aceea, istoricul folcloristicii are paralel în faţă culegeri, şi chiar studii de folclor, anacronice ca ţinută ştiinţifică, corespunzătoare cutărei perioade de debut, alături de realizări care înscriu un adaos în analele ei. Încercările de stăvilire s-au dovedit neputincioase. În zadar scria Densusianu în 1909: „Epoca de culegere cu grămada, fără sistem, fără orientare, fără pregătire ştiinţifică, trebuie să se încheie. Folcloriştilor de mîine sîntem în drept să le cerem altă pregătire“ (Folclorul. Cum trebuie înţeles). Starea precară a disciplinei a fost încă agravată prin întronarea diletantismului la unele catedre universitare, încât nu e de mirare că interesul pentru folclor e socotit o preocu-pare minoră printre absolvenţii facultăţilor şi că el ocupă un loc atât de comprimat în programa de liceu. Istoria disciplinei dovedeşte totuşi contribuţia substanţială a o seamă de culegători, modeşti cărturari de ţară, care au pus pietre de neclintit la temeliile ei. Pe scurt, există diletanţi utili, alături de diletanţi de-a dreptul periculoşi, împotriva cărora s-ar cuveni instituite norme de penalizare. Cei dintâi s-au lăsat călăuziţi de ceea ce se numeşte bunul simţ, de o cuminţenie funciară care i-a îndemnat să consemneze realitatea folclorică aşa cum se desfăşura în faţa ochilor, fără prejudecată şi fără iluzia superiorităţii lor asupra inşilor adesea analfabeţi. O seamă de colecţii ale acestora au dat la iveală aspecte a căror pondere a putut fi cântărită cum se cuvine abia târzie vreme, datorită progreselor discipli-nei, înscriind deci în analele ei pârtii de vizionar. Cu totul nocive sunt în schimb contribuţiile celor lipsiţi de probitate elementară care au măsluit versul popular sau chiar au fabricat piese noi stând în birou şi arătând a fi culese din cutare loc etc. Unii din ei s-au lăsat furaţi de gustul lor arbitrar, format din lectura literaturii clasice şi au corectat sau suprimat ceea ce li se părea supărător, în vreme ce alţii au fabricat cu bună ştiinţă, din pornirea elementară de a minţi cu stăruinţă. O seamă de contrafaceri sau corectări sunt grosolane, uşor detectabile, altele au fost executate cu oarecare fineţe şi îndemânare, încât păienjenişul adaos poate fi dibuit numai cu greutate. Critica textelor folclorice a rămas mult în urma colecţiilor, căci stăpânirea ei deplină cere o ucenicie îndelungată la culegerile autentice şi mai cu seamă în laboratorul viu al repertoriului din mediile folclorice. După cum numai criticul de artă rutinat poate 28 distinge originalul de copie, tot astfel în colecţiile folclorice e nevoie de acuitatea folcloristului bine pregătit. Istoria disciplinei demonstrează nu o dată cum în trecut cărturari de seamă au considerat drept autentice producţii remaniate sau chiar plăsmuite în întregime. Dificultatea rămâne totuşi considerabilă, căci în unele cazuri e greu de delimitat intervenţia culegătorului de ţesătura autentică, pentru a nu mai aminti de restaurarea formei autentice. Viciul a prins pe mulţi culegători din trecut şi de azi, versiunile pure stau alături de cele spilcuite, încât cercetătorul onest e mereu torturat de spectrul falsului. Aceasta creează la folclorist o stare de malaise, de permanentă jenă, cu atât mai accentuată, cu cât procedeul continuă pe alocuri. Câteodată, diletantismul devine agresiv, porneşte la luptă împo-triva lucrărilor alcătuite cu probitate şi conştiinciozitate. Chiar marii folclorişti au fost sortiţi să cadă în atari pânze de păianjen. Într-o recenzie din Şezătoarea (XIV (1914), pp. 187–188) despre Cîntece poporale româneşti din comitatul Bihor, Oscar Pursch opina că melodiile din colecţie nu pot fi autentice, deoarece „influenţa ungurească în părţile Bihorului a fost copleşitoare asupra caracterului muzicii româneşti“, încât „culegerea d-lui Bartók nu prezintă nici un interes şi din ea nu putem trage nici un folos pentru folclorul muzicii noastre naţionale“. Se poate bănui că el nu s-a lăsat convins de aserţiunile din răspunsul lui Bartók că melodiile citate de Pursch nu au „nici cea mai mică influenţă maghiară“ şi că muzica populară bihoreana „este poate cea mai minunată muzică populară pe întreg teritoriul Ungariei“, care „luată chiar în chip absolut e atît de fermecătoare, încît ar putea-o admira toţi oamenii de muzică ai Europei, – fireşte însă nu diletanţii“. Oscar Pursch învinuia chiar că a „notat rău“ melodiile populare pe acela care se va dovedi cel mai fin transcriitor de muzică populară. Mai târziu, Lucian Costin, comentând necesitatea de a respecta forma autentică, îl elimina din rândurile folcloriştilor pe Constantin Brăiloiu: „M-am mirat auzind despre unele note nejuste ale d-lui C. Brăiloiu cu privire la bocetele bănăţene. Şi iarăşi m-am dumirit repede, că D-sa nu e orientat în tehnica specială a folcloristicei (nefiind folclorist), căci partea sa e numai cea muzicală… Şcoala nouă folcloristică elimină de la sine astfel de principii ca ale D-sale“. (Izvoraşul, XII (1933), p. 217). Atari probozeli se văd mereu de sub pana unor închipuiţi. Fiind folclorul o creaţie de masă, implicit se consideră unii semidocţi îndreptăţiţi să-şi spună părerile pe ton 29 sentenţios, spre luare aminte şi conformare, dezvăluind ce paragini întinse se pot vedea în câmpul folcloristicii. Lipsa unui îndreptar unanim recunoscut a mai dus, alături de mania corectărilor, la consemnarea producţiilor folclorice desprinse de realitatea vie în care vieţuiesc. Variantele stau suspendate, cu rădăcinile tăiate din solul care le-a hrănit şi oferă astfel privitorului o faţă îngălbenită, în proces de vestejire. Pulsul animat de sensul lor, de semnificaţiile felurite în contextul interpretării, e iremediabil pierdut. Meteahna e generală în culegerile europene, inerentă dibui-rilor începutului. Consecinţele ei grave se văd în lucrările folclo-riştilor de birou care şi-au format viziunea în acest domeniu după atari colecţii incomplete, adăugind de la sine sensuri şi valenţe neatestate de realitatea folclorică, nu rareori chiar în contradicţie cu aceasta. Unii dintre aceştia s-au ridicat la pretenţii de atotştiutori, neavând nici o umbră de îndoială că deducţiile lor din conspectarea unei realităţi trunchiate ar putea fi greşite, lăsându-se călăuziţi în infatuarea lor de formula „le folklore c’est moi“. Folcloristica a progresat vizibil numai prin învăţămintele scoase din sondarea sistematică a realităţii folclorice, asistând şi consemnând ceea ce se petrece la faţa locului. Dacă în unele ţări europene, mai cu seamă în cele din Apus, cercetătorii sunt în bună parte văduviţi de această posibilitate, dat fiind că speciile mai arhaice au ieşit aproape total din uz, folcloriştii de la noi au avut la dispoziţie acest spectacol de care, cu puţine excepţii, nu au fost atraşi să-l exploateze, preferându-i contemplaţia din birou a unor piese veştejite. Prin exploatarea acestui domeniu, prin studierea, însoţită de experimente conduse cu sagacitate, a fibrelor intime, adesea greu de detectat, care leagă produsul folcloric de viaţa interpreţilor, ierarhizaţi după niveluri şi mentalităţi diferite, folcloristica românească ar fi putut să-şi aducă o contribuţie mult mai mare în teoria folclorică generală şi specială decât cea înscrisă până acum. Căci dacă se face suma aporturilor româneşti, se vede de îndată că acestea au izvorât din contemplarea realităţii folclorice vii, observând fluxurile şi refluxurile ce se petrec acolo, mecanismele de creaţie, interpretare şi circulaţie care nu pot fi nicidecum bănuite din colecţiile lipsite de pulsaţiile vivificatoare. Chiar elaborarea sistemelor de tipologizare şi clasificare se întemeiază pe o cunoaştere cuprinzătoare, căci autorii proeminenţi 30 ştiau mai multe din experienţe rurale vechi, despre modalităţile creării şi propagării folclorului într-o comunitate dată decât le ofereau colecţiile. Contribuţia folcloristicii româneşti stă cu cinste alături de cea a unor naţiuni mai mari, deşi ea nu e cunoscută peste hotare decât trunchiat, dat fiind că puţine lucrări au fost traduse în limbile mai cunoscute. Pe prim plan se reliefează contribuţia celor patru piloni ai folcloristicii noastre, B. P. Hasdeu, O. Densusianu, D. Caracostea şi C. Brăiloiu, care au îmbogăţit metodologia cercetării cu o seamă de precepte fructuoase. Dintre lucrările acestora, doar cele ale lui Brăiloiu şi, în parte, ale lui Densusianu au fost traduse în limbi de largă circulaţie. S-ar cuveni să nu mai întârzie traducerea antologică a contribuţiilor lui Hasdeu şi Caracostea. Căci necu-noaşterea lucrărilor de seamă româneşti a dus la situaţia neplăcută de a găsi unele adevăruri fundamentale, elaborate de corifeii români, confirmate de către alţi cercetători străini de mai târziu care au pornit în chip independent de la observarea realităţii din ţările lor. Din conspectul global al folcloristicii, cititorul surprinde un contrast între folcloristica din secolul trecut, mai cu seamă de la începuturile ei, şi cea de după 1900, vizibil în entuziasmul faţă de folclor, precum şi în profilul studiilor ce se întreprind. În secolul trecut, deceniile ce au urmat descoperirii folclorului se disting printr-un entuziasm aproape ovaţionant. Laudele ditirambice curg nestă-vilite, cristalizându-se în formule baroce („nestemate rare“, „comori nepreţuite“ etc.), reluate de unii amatori din vremea noastră. După 1900, asistăm la o răcire bruscă a preţuirii folclorului. Ca după o dezmeticire, acum încep să iasă la iveală mai cu seamă metehnele. Lumea este dezamăgită că materialele se repetă mereu în colecţii, semn vădit că bogăţia, presupusă iniţial inepuizabilă, nu e nelimitată. Acum apar şi detractorii făţişi, unii arborând cu zgomot steagul negării. Cauza de căpetenie rezidă în cunoaşterea cu totul insufi-cientă şi defectuoasă a folclorului, examinat mereu aidoma literaturii culte, cu aceeaşi optică şi cu aceleaşi instrumente de măsurare. În secolul trecut, lucrările şi articolele erau scrise mai avântat şi aveau o cuprindere mai largă, sintetică. După 1900, studiile îşi restrâng sfera la o parcelă, uneori destul de redusă, pe care o bătăto-resc cu minuţiozitate, compensând prin profunzime îngustimea domeniului cercetat. Influenţa poziţiei agnostice a lui J. Bédier din 31 celebra lui monografie Les fabliaux (1893), se pare că a contribuit la această restrângere. Nu mai încape însă îndoială că neglijarea cercetării poveştilor la noi se datoreşte influenţei amintite. Mai mult a tras în cumpănă lipsa instrumentelor de cercetare: bibliografia generală a folclorului, tipologiile şi corpusul speciilor folclorice (exceptând proverbele şi ghicitorile). Cercetătorul a fost nevoit să se restrângă la ceea ce putea complini cu propriile-i puteri, sintezele rămânând un deziderat al viitorului ce părea mereu îndepărtat. Înviorarea disciplinei se va produce în măsura în care lipsa acestor instrumente elementare de cercetare va fi remediată. BIBLIOGRAFIE: Priviri de sinteză asupra folcloristicii româneşti se găsesc în următoarele lucrări: Lazăr Şăineanu, Istoria filologiei române, Bucureşti, 1892, pp. 329-369, ed. a II-a, 1895, pp. 263–292; Dumitru Caracostea, Balada poporană română, curs litografiat 1932-33, pp. 3–138, tipărit în Poezia tradiţională română, II, Bucureşti, 1969, pp. 7–60 (e urmărită dezvoltarea interesului pentru folclor până la V. Alecsandri); Ion Diaconu, Aspecte şi direcţii în folclorul românesc, în Folclor din R. Sărat, II, Focşani, 1934, pp. III-XCV; Ion Breazu, Introducere, în Folclorul revistelor „Familia“ şi „Şezătoarea“, Sibiu, 1945, pp. V-XIIV; G. Breazul, Patrium Carmen, Craiova, [1941], pp. 13-85 (Date istorice şi filologice) şi pp. 277–470 (Culegerea melodiilor populare); Ovidiu Bîrlea, Academia Română şi cultura populară, în Revista de etnografie şi folclor, 11 (1966), nr. 5-6, pp. 413–441; Gheorghe Vrabie, Folcloristica română, Bucureşti, 1968, 446 p.; Ovidiu Bîrlea, Metoda de cercetare a folclorului, Bucureşti, 1969, pp. 15–35, 123–146. Lucrări care însumează prezentări monografice a mai multor folclorişti: Artur Gorovei, Învăţători folclorişti, Bucureşti, f.a., 29 p.; Ion C. Chiţimia, Folclorişti şi folcloristică românească, Bucureşti, 1968, 405 p.; Ion Muşlea, Cercetări etnografice şi de folclor, vol. I, Bucureşti, 1971, 335 p. Pentru domeniul european există ampla monografie a lui Giuseppe Cocchiara: Storia del Folklore in Europa, Torino, 1952, ristampa 1954, 622 p. (din folcloristica românească este menţionată doar culegerea lui Alecsandri din 1852–1853, prin referire bibliografică la broşura lui O. Densusianu, Il folklore come deve intendersi, tradusă în 1949). Numeroase referiri în afara domeniului naţional se găsesc şi în Gustav Jungbauer: Geschichte der deutschen Volkskunde, Prag, 1931, 195 p.; of. Linda Degh, History of Hungarian Folklore, în Folia ethnograpbica, I (1949), 1, pp. 72–98. 32 PARTEA ÎNTÂIA ATESTĂRI DOCUMENTARE. PRECURSORI 33 ATESTĂRI FOLCLORICE DIN SECOLELE XVI–XVII Există dorinţa de a găsi pentru fiecare disciplină o origine cât mai depărtată în timp, întrucât vechimea e considerată încă de mulţi drept un blazon de nobleţe. Unele se pot mândri cu o geneză din vremea antichităţii greceşti, dacă nu chiar mesopotamiene, dar fol-cloristica nu poate râvni nici măcar la începuturi din vremea Renaşterii. Consideraţiile incidentale ale lui Montaigne că poezia populară ar fi tot atât de frumoasă ca şi cea cultă – „La poësie popu-laire et purement naturelle a des naivetez et graces par où elle se compare à la principale beauté de la poësie parfaite selon l’art“ (Essais, I, LIV) – nu au stârnit vreo preocupare pentru folclor; ea se va ivi abia în a doua jumătate a secolului al XVIII-lea, iar la noi la începutul secolului trecut. În treacăt, se găsesc vagi consemnări despre viaţa folclorică a românilor presărate prin documentele isto-rice, în actele bisericeşti sau chiar în zugrăvelile unor biserici şi mănăstiri. Ele nu izvorăsc dintr-un interes conştient pentru valoarea artistică a producţiilor populare, care anunţă zorile folcloristicii, ci pri-vesc doar istoria folclorului, a unor specii şi prilejuri de manifestare. Intervenţiile prohibitive ale bisericii sunt mai rare la noi decât în alte părţi, îndeosebi în Apus. Unele se găsesc în pravilele publicate sub Matei Basarab şi Vasile Lupu, referitoare mai cu seamă la superstiţii care interesează pe etnograf. Cităm un articol din pravila lui Matei Basarab din care se vede desconsiderarea totală a lăutarilor, aşezaţi aproximativ pe ultima treaptă a societăţii: „Nici alăutariul carele zice cu vioara şi alăuta pre la tîrguri şi pre la sboruri şi pre la nunte, nu poate să ia fată de om bun sau de boiariu, că unii ca aceia sînt batjocură lui Dumnezeu şi oamenilor“. Mai norocoşi decât filologii sunt muzicologii şi coregrafii cărora picturile din unele mănăstiri şi biserici le oferă chipuri de instrumente muzicale aşa cum circulau sau erau cunoscute la noi, 34 apoi forme de dansuri populare care se mai întâlnesc la sate până în zilele noastre. O parte din acestea au fost semnalate de C. Bobulescu. Cele mai vechi se află la mănăstirile bucovinene, datând de pe la jumătatea secolului al XVI-lea. Se văd în ele instrumente vechi: cobza şi bucinul, mai târziu trâmbiţa. O scenă de la mănăstirea Humorului înfăţişează un dans care, judecând după poziţia mâinilor, nu poate fi decât o variantă de brâu. În picturile mai târzii e zugrăvită şi vioara, instrumentul preferat al diavolului, apoi hore jucate de femei, în care surprinde graţia mişcărilor, perceptibilă chiar de sub neîndemânarea zugravului. Alteori, zugrăvelile unor biserici, precum şi icoanele pe sticlă, consemnează câteva legende religioase cu ecouri folclorice, cum ar fi cea despre geneza vinului din trupul lui Isus, versificată şi în colinda religioasă despre geneza griului, vinului şi mirului. Câteva au fost semnalate de N. Cartojan care a studiat paralelismul amintit. În urma petrecerii în Transilvania ca prizonier de război a poetului maghiar Balassa Balint (1551–1594), au ieşit la iveală numele a două cântece româneşti. Balassa a compus anume o poezie la care a indicat că se poate cânta după melodia cântecului românesc Savu nu lasă-n casă fata („Az Szavu nu lazse’n Kassza fata olah ének nótája“). Se pare că e la mijloc o greşeală de transcriere, fiindcă versul e supranumeric, având 9 silabe în loc de 8, cât îngăduie tiparul versificaţiei noastre populare. Nici lectura propusă de alţii Savu, mă lasă-n casă fata nu înlătură suspiciunea greşelii şi dă versului şi cântecului alt înţeles. Mai nou, unii citesc Să nu lase-n casă fata, ceea ce, dacă e corect ca versificaţie, rămâne totuşi fără sens. Cea de a doua poezie a lui Balassa în care descrie flăcările unei vechi iubiri ce s-a reaprins după despărţirea de soţie, e alcătuită „după melodia cîntecului românesc: ciobăniţa română îşi plîngea oile rătăcite“. Acelaşi poet, pe când era abia un tânăr de 21 ani, a jucat în faţa împăratului Rudolf, la încoronarea acestuia (25 sept. 1572) un dans în care unii au văzut căluşarul românesc, ceea ce nu reiese cu claritate din descrierea latinească a cronicarului. Din secolul al XVI-lea mai sunt consemnate patru melodii româneşti de către muzicieni străini. Primele două se găsesc în tabulatura lui Jan din Lublin (1540), cea dintâi fiind o variantă îndepărtată a melodiei Banu Mărăcine, iar a doua o variantă apropiată 35 a ţarinei celei mai cunoscute, Ţarina Abrudului. Celelalte două melodii sunt notate în tabulatura din Dresda (1588) şi reprezintă două dansuri haiduceşti cu structură caracteristică jocurilor româneşti. E greu de precizat ce dans românesc se ascunde sub descrierea altui poet german, Martin Opitz, din poema Zalatna oder Gedichte von Ruhe des Gemüths. Din ghemuirea la pământ şi din săriturile aidoma caprelor („auf Art der Capreolen“), din jocul întâi în cerc, apoi iarăşi desprinşi, s-ar putea bănui o formă a căluşarului local, dispărut de mai multă vreme. BIBLIOGRAFIE: A. Fochi, Istorie şi folclor, în Revista de folclor, I (1956), pp. 279–285; C. Bobulescu, Lăutarii noştri. Din trecutul lor, Bucureşti, 1922, 182 p. (numeroase date despre instrumente muzicale şi lăutari, extrase din scrierile bisericeşti şi din cronicari); C. Bobulescu, Lăutari şi hore în pictura bisericilor noastre, Bucureşti, 1940, 80 p. (Extras din Muzica românească de azi, Bucureşti, 1939); Valeriu Branisce, Urme de poesia poporală română din secolul al 16-lea, în Transilvania, Sibiu, 1891, pp. 225–229; Valeriu Branisce, Căluşerul jucat în secolul al XVI-lea, în Transilvania, Sibiu, 1891, pp. 230–231; Gh. Alexici, Din trecutul poeziei poporane române, în Luceafărul, 1903, pp. 366–371; G. Kristof, Influenţa poeziei populare române din secolul al XVI-lea asupra lui Balassa Balint, în Dacoromania, III (1922–1923), pp. 550–560; Valeriu Branisce, Muzică şi dansuri la români în veacurile XVI şi XVII, în Anuarul Societăţii pentru fond de teatru român, Braşov, 1909, pp. 13–28; Ioan B. Boiu, Martin Opitz şi românii, în Telegraful român, 1906, n-rii 75–78; Emilia Comişel, Folclor muzical, Bucureşti, 1967, pp. 14–20. IOAN CAIONI aduce folcloristicii o contribuţie neaşteptată. Născut în 1629 în Leghia, judeţul Cluj, devine călugăr franciscan, deşi era de „natione Valachus ex parentibus Schismaticis“, desfă-şurând o activitate laborioasă în câteva mănăstiri din Secuime până la sfârşitul vieţii, în 1687. Printre cele 22 opere rămase de la el se află şi un codice manuscris cu cuprins miscelaneu, scris pe la 1652. Alături de imnuri şi alte melodii religioase, cuprinde notate o serie de dansuri contemporane din diferite ţări europene. Dintre acestea, 16 sunt transilvănene, anume două cântece şi 14 melodii de dans. Unul 36 din cântece e o variantă foarte îndepărtată a cântecului Cana Galileii, frecvent pe alocuri şi azi la nunţi sau în repertoriul cântecelor de stea. Al doilea e Cîntarea Voivodesei Lupii, melodie stranie faţă de ceea ce se cunoaşte astăzi în muzica populară românească. Celelalte 14 melodii de joc se aseamănă în parte cu cele întâlnite în repertoriul transilvănean, Dansul lui Lázár Apor fiind o variantă apropiată a melodiei Banu Mărăcine. Marţian Negrea conchide că 10 melodii din cele 16 sunt româneşti. Importanţa lor pentru istoricul repertoriului românesc este deosebită, cu toate că autorul a consemnat numai schema, melodia redusă la osatura ei, despuiată de melismele şi înfloriturile care sunt inerente interpreţilor rurali. Se poate pre-supune vreun imbold conştient din partea lui Ion Caioni cu privire la valoarea acestor melodii populare ale neamului său? Prezenţa lor într-un caiet de notări personale, nedestinat tiparului ca restul lucrărilor sale, dovedeşte că au fost doar nişte „nimicuri“ intime, pe care dintr-un fel de capriciu le-a pus pe portativ, în notaţia timpului. În ceasurile de singurătate din chilia lui, acolo printre cei de alt neam, se lăsa adesea cuprins de amintirile alor săi, de lumea copilăriei lui şi bănuim că melodiile notate îi fuseseră cândva deosebit de dragi, iar acuma îl obsedau prin puterea lor de a-i evoca acea lume. De sub sutană răzbătea fără voie omul cu pâlpâirile de odinioară şi, ca să se scape de povara lor atât de necanonică, le-a notat fugar, de-a valma cu alte melodii, auzite în cine ştie ce împrejurări. BIBLIOGRAFIE: Marţian Negrea, Un compozitor român ardelean din secolul al XVII-lea: Ioan Caioni (1629–1687), Craiova, [1940?], 72 p.; Emilia Comişel, Folclor muzical, Bucureşti, 1967, pp. 21–24. ALTE MĂRTURII FOLCLORICE DIN SECOLUL AL XVII-LEA O importanţă similară cu cea a codicelui lui Ioan Caioni are şi memoriul pastorului luteran din Cergăul Mic, judeţul Alba: Memorial des klein-Csergeder Pfarrers Andreas Mathesius zur Beleuchtung der Ursachen 37 der zwischen ihm und seinen Kirchenkindern ausgebrochenen Misshelligkeiten, ddto 1647 September 27–29. Conflictul dintre aceşti bulgari luteranizaţi şi noul pastor a izbucnit din pricină că acesta le-a interzis practicarea anumitor obiceiuri: paparuda, colindatul, aprinderea luminărilor la mort şi alte practici funerare. Datele sunt importante, ele fiind aidoma celor practicate de români, fapt explicabil prin împrejurarea că la acea dată, această insulă de bulgari vorbea româneşte şi se integrase în viaţa folclorică a ţinutului. Paparuda se făcea primăvara, când fetele şi flăcăii împodobeau cu ramuri verzi în pădure o fată pe care o duceau la râu, apoi în procesiune pe la fiecare poartă unde i se turna o găleată de apă, strigând: „Regen, regen haten mir gern“. Oamenii pretindeau că după atare practică n-au dus niciodată lipsă de ploaie. Mai ample sunt datele relative la colindatul din noaptea de Crăciun. Între altele, ceata colindătorilor se împarte în două: jumătate intră în casă şi mănâncă şi bea la masă („bey dem Tisch sitzen, fressen und sauffen“), cealaltă jumătate stă în picioare şi cântă româneşte nelegiuitele lor colinde („ihre Gotteslesterliche Kolinden valachisch singen“). Pastorul indignat adaugă că înainte de Crăciun nu au altă grijă mai mare decât aceea de a învăţa aceste cântece diavoleşti („Teifelsgesenger“). La pomana funebră sacrifică o pereche de ovine („ein Paar Schaff“), motivând că aceste oi urmează sufletul mortului în iad şi trecând prin apă, se scutură udând cu apă sufletul celui răposat, ferindu-l de arşiţa focului. E menţionat cu acest prilej şi cuvântul daina, după cât se pare prima atestare. Pastorul arată că după pomana funebră oamenii se duc la crâşmă, se îmbată din nou, dacă au voie joacă sărind, apoi se duc acasă cu daina („Nach diesem sauffen sie umb ihr geldt und grüssen darnach wie brauchlich. Hat iernând lust zu springen, er mag woll darzu komen, und gehen darnach mit dem daina nach Hauss“). Se pare că e vorba de specia folclorică, denumită azi doină, iar nu de refrenul, destul de frecvent prin sudul Transilvaniei, sub feluritele lui forme: ia dainu şi ia daina, daina-daina etc. Din această vreme se cunosc şi unele creaţii culte după tiparul folcloric. Fenomenul va fi curent până târziu în secolul al XIX-lea, căci de obicei însăilările celor de se credeau poeţi iau drept model creaţia folclorică de la care împrumută nu numai schema versului, ci şi imagini, întorsături etc. N. Iorga semnalează în Studii şi documente, vol. 38 XIII, nişte versuri adaose pe un molitvenic din 1689, care nu sunt decât versuri funebre, aidoma celor ce se mai cântă prin Transilvania: Dragă tată-alŭ mieu prea dulce Văzŭ că acumu mă voiŭ duce La tatălŭ ce m’aŭ ziditŭ Că aşa mi-aŭ poruncitŭ De vreo doao sau trei zile Să mă ducă în ceriu la sine. Documentul e de preţ, având în el prima atestare a versului funebru, creaţie semicultă şi practicată de slujitorii bisericii, mai cu seamă de dieci, la înmormântări, care părea a fi mai nouă judecând după structura similară cu cea a cântecelor de stea, cunoscute la noi abia din a doua jumătate a secolului al XVIII-lea. În acelaşi volum, N. Iorga mai semnalează o broşură tipărită la Sibiu în 1677 care conţine versuri scrise în trei limbi. Cele româneşti urmează îndeaproape modelul folcloric: Ferecsituy csel barbat Kare are pat kurat Kuy nevasta poate zicse: Nu am fakut, o voinicse etc. Creaţiile culte în manieră folclorică se înmulţesc în acest secol, parte din ele împănează cronicele, fapt semnalat de istoriile literare care au pus în lumină contribuţia folclorică la traducerea Psaltirei în versuri de către Dosoftei. După relatările lui D. Cantemir din Vita Constantini Cantemiri, însuşi regele polon Sobieski ar fi însăilat nişte versuri româneşti în 1686, la ocuparea Iaşilor părăsiţi de oastea moldovenească, faimoase prin suflul lor batjocoritor despre domnul Moldovei de atunci: Constantini Fugi bine, Nici ai casă, Nici ai masă, Nice dragă jupîneasă. 39 În cronici se întâlnesc şi câteva legende, cum ar fi cea despre întemeierea Moldovei prin vânzarea zimbrului, furarea de către corb a inelului dăruit ca semn de recunoaştere mamei lui Ioan Corvin şi Mihai Viteazul, ajutorul dat lui Ştefan cel Mare de către Sf. Gheorghe etc. În chip surprinzător, Miron Costin încearcă să se sprijine şi pe unele aspecte ale culturii populare pentru a dovedi latinitatea românilor. Alături de numele neamului şi de limbă, Miron Costin aminteşte şi portul apoi tunsura capului. Încercarea rămâne însă în intenţie, căci el se opreşte la dibuirile istoricului sas Toppeltin pe care îl citează pe larg. Pasajul va fi compilat şi de fiul său Nicolae Costin, la care găsim preţioasa mărturie despre funcţia critică a baladelor ce se cântau la curţile domneşti. Amintind că voevozii sunt călăuziţi în acţiunile lor şi de năzuinţa; de a fi pildă urmaşilor, constată că Matei Corvinul „poruncea cîntăreţilor de cînta în canoane faptele a oameni bine numiţi şi îndresneţi la resboaiele cu turcii în stihuri, scrise pre limba a lor de moşie. Care obiceiu şi în Italia şi la turci şi în ţeara sîrbească şi în alte ţeri, şi aice la noi în ţeară, vedem şi pînă astăzi, la mesele Domnilor cîntînd lăutarii cîntecele Domnilor trecuţi cu nume bunŭ şi cu laudă celorŭ buni, iară cu ocară celorŭ rei şi cumpliţi“. Obiceiul de a se cânta cântece epice la ospeţele domneşti este atestat şi de feluriţi călători străini în trecere prin Ţările Române, cea mai preţioasă fiind relatarea lui Matei Strykowski. BIBLIOGRAFIE: I. L. Pič und Dr. A. Amlacher, Die daicischen Slaven und Csergeder Bulgaren, în Sitzungsberichte der Königl. böhmischen Gesellschaft der Wissenschaften Philos.-Histor-Philolog. Classe, Jahrgang 1888, pp. 287–280, prag., 1889; I. Muşlea, Scheii de la Cergău şi folclorul lor, în Dacoromania, V (1929), pp. 1–50; O. Bîrlea, Colindatul în Transilvania, în Anuarul Muzeului etnografic al Transilvaniei pe anii 1964-67, Cluj, 1969, pp. 252–254; N. Iorga, Studii şi Documente cu privire la istoria românilor, vol. XIII, Bucureşti, 1906; N. Cartojan, Istoria literaturii române vechi, vol. II-III, Bucu-reşti, 1942, 1945; M. Kogălniceanu, Cronicele României sau Letopiseţele Moldaviei şi Valahiei, ed. II-a, t. I, Bucureşti 1872; Dan Simonescu, Tradiţia istorică şi folclorică în problema „întemeierii“ Moldovei, în Studii de folclor şi literatură, Bucureşti, 1967, pp. 27–50; G. Breazul, Patrium Carmen, Craiova, f.a., pp. 15–27; N. Iorga, Istoria 40 românilor prin călători, vol. I, II; Bucureşti, 1920, 1921; S. Reli, Ceremonii şi obiceiuri religioase în viaţa socială publică din trecutul românesc, extras din Candela, 1930, 24 p.; A. Gorovei, Partea sufletului, extras din Şezătoarea, Fălticieni, 1925, 17 p.; D. D. Mototolescu, Jurământul cu brazda în cap, extras din Revista pentru istorie, arheologie şi filologie, vol. XVI (1922), 27 p. SECOLUL AL XVIII-LEA În acest secol, preocupările pentru cultura populară sporesc în chip vizibil, materialele covârşind prin cantitate şi mai cu seamă prin importanţă tot ceea ce ne-a rămas de la secolele anterioare. Înşişi cronicarii vremii sunt mai receptivi la ceea ce vehicula tra-diţia orală şi se străduiesc să folosească şi această sursă ca document istoric. Stolnicul Constantin Cantacuzino a încercat să discearnă atestări cu valoare documentară şi din naraţiunile orale, dar spiritului critic le respinge în bloc, din cauza variabilităţii atât de caracteristice plăsmui-rilor orale, ca şi a partinităţii lor, faptele şi mai cu seamă figurile fiind colorate de simpatia sau antipatia creatorului anonim. „Însă nu zic că den om în om n-au rămas şi aici nişte spuneri şi nişte poveşti, mai vîrtos bătrânii ce povestesc de cele ce au fost. Ci şi acelia foarte slab lucru iaste şi primejdie de a le crede, pentru că de multe ori s-au luat seama, că de un lucru numai, doi într-un chip nu povestesc; ci unul una, altul alta băsnuiaşte. Unde nici de la acelea nici o adevărată ştiinţă n-avem, nici din cîntecele cari vestesc de vitejii, au de alte fapte ale domnilor şi a altor vrednici oameni, ce au lucrat, cari dupe la lăutari şi dupe la alţi cîntători auzim, putem şti cevaş ales. Că şi acelia nu numai ce au laudă mai multă, au hulesc decît cele ce au fost, ci şi foarte împrăştiat şi prea pe scurt pomenesc lucru şi făr de nici o rînduială sau tocmeală“ (Istoria Ţării Rumâneşti). Ion Neculce dă mai multă crezare naraţiunilor orale. Nu pentru că le-ar primi fără rezerve şi fără spirit critic, dar lasă aceasta pe seama cititorului. El intuieşte că adevărul e greu de desfăcut de sub învelişurile în care l-a prins tradiţia orală, dar nu le respinge ca stolnicul C. Cantacuzino, păstrând convingerea că vor folosi cuiva. De aceea, el le aşează în fruntea cronicii sale, drept O samă de cuvinte, adică de naraţiuni scurte, inexistente în letopiseţele predecesorilor. „Deci 41 cine va ceti şi le va crede, bine va fi, iară cine nu le va crede, iară va fi bine; cine precum îi va fi voia, aşa va face“. Neculce le însăilează aparte de cronica propriu-zisă nu numai din pricină că autenticitatea faptelor povestite este problematică, ci şi pentru că ele se referă la figuri cu mult anterioare cronicii lui, începând cu Ştefan cel Mare. În acest chip, Neculce alcătuieşte prima colecţie de legende istorice din folcloristica noastră. Ediţiile cunoscute au publicat 42 legende, dar variante ale manuscriselor sale mai cuprind încă alte 4 legende: 1) despre Gheorghe Duca şi turnul de la Rumele; 2) despre Gheorghe Duca şl fratele său Cîrstea; 3) despre Aron Vodă şi unchiul său, mitropolitul Nicanor şi 4) despre Dragoş Vodă şi ctitoriile lui de la Şiret şi Volovăţ. Unele sunt extrase din letopiseţele lui Eustratie Logofătul, Simion dascălul şi Misail călugărul, îndeosebi cele anterioare domniei lui Vasile Lupu, dar cele mai multe provin din circuitul oral. Cu toate acestea, Neculce nu poate fi socotit un folclorist, întrucât notarea acestor naraţiuni nu trădează nici o urmă de valoare a folclorului în conştiinţa cronicarului. El le-a privit cu ochii istoricului, drept documente de o autenticitate relativă, valoroase numai sub atare aspect. Legendele povestite de Neculce au profil variat, unele fiind scurte şi hazlii, încadrându-se de fapt în ceea ce folcloristica de azi denumeşte anecdotă, altele străbătute de fantastic şi miraculos. Aceasta nu le anihilează câtuşi de puţin doza de istorism, căci cercetările au dovedit cum sub crusta, adesea foarte opacă, de fantastic, se poate ascunde un miez de veracitate. Îndeosebi legen-dele despre movile şi ruine s-au dovedit a fi bune vademecum-uri pentru arheologi şi istorici. S-a arătat în vremea din urmă că şi legendele din O samă de cuvinte sunt în genere oglindiri ale unor stări reale şi întâmplări adevărate, 17 fiind confirmate documentar, iar 8 conţinând un sâmbure de adevăr. Doar 6 legende relatează fapte care sunt contrazise de documentele istorice. Dacă se ţine seamă de vechimea lor, procentul neveridicului e neaşteptat de scăzut şi în-dreptăţeşte pe deplin consemnarea lor ca izvor istoric de către cronicarul moldovean. Zugrăvirea plastică a situaţiilor, amănuntele sugestive şi dialogurile vii, autentice, le ridică şi valoarea literară, iar mai târziu, în secolul al XIX-lea, ele vor atrage pe scriitorii de seamă care le vor repovesti în proză sau în versuri, în chip mai elevat. 42 BIBLIOGRAFIE: Stolnicul Constantin Cantacuzino, Istoria Ţării Rumâneşti, ed. N. Cartojan şi Dan Simonescu, Craiova, f.a., 134 p.; Ion Neculce, Letopiseţul Ţării Moldovei şi o samă de cuvinte, ed. Iorgu Iordan, Bucureşti, 1955, 461 p.; Const. C. Giurescu, Valoarea istorică a tradiţiilor consemnate de Ion Neculce, în Studii de folclor şi literatură, Bucureşti, 1967, pp. 439–495. DIMITRIE CANTEMIR. Ca aproape în toate domeniile sale de activitate, contribuţia învăţatului principe moldovean este capitală şi în ramura folclorului. Ceea ce a realizat în Descriptio Moldaviae rămâne o piatră de hotar în analele etnografiei şi folcloristicii româneşti. Prin mulţimea şi mai cu seamă prin consistenţa datelor şi observaţiilor, lucrarea reprezintă termenul ab quo, cea mai veche atestare sigură a fenomenelor citate. Prezentări monografice de popoare şi ţări datează din vechime, am putea zice de la începuturile istoriografiei. Însuşi Herodot, când voieşte să caracterizeze popoare, găseşte cea mai nimerită metodă în a le arăta unele credinţe şi obiceiuri proprii, în primul rând cele care bat la ochi prin ineditul lor. Germania lui Taicit era prin excelenţă o monografie cuprinzătoare a ţării de la nordul imperiului roman. Mai apropiatăîi era monografia lui Martin Cromer, Polonia sive de situ, populis, moribus, magistratibus et respublica regni Poloniae, libri duo din 1575, având aproape aceleaşi capitole ca şi Descripţia Moldaviae, cu deosebirea semnalată de P. P. Panaitescu că la Cromer partea culturală este înglobată în cartea I-a, pe când la Cantemir formează o parte distinctă, a treia şi ultima a cărţii sale. Dar aşa cum şi-a depăşit epoca, Dimitrie Cantemir îşi va depăşi şi modelele de până la finele secolului al XVII-lea. În monografia lui Cantemir, datele referitoare la viaţa folclorică ocupă câteva capitole. Faţă de planul şi de dimensiunile lucrării, partea de etnografie şi folclor deţine un loc preponderent, în orice caz neaşteptat faţă de lipsa de preţuire a culturii populare, caracteristică vremii. Cu toate acestea, meritul de căpetenie al lucrării nu rezidă în mulţimea datelor, căci ceea ce vor dezvălui monografiile de mai târziu va fi copleşitor faţă de puţinătatea lui Cantemir. Dar principele moldovean a intuit aspectele esenţiale ale spiritualităţii 43 populare moldovene şi a dat o schiţă a ceea ce era primordial, fundamental. Cantemir se ridică deasupra contemporanilor prin viziunea lui istorică, în evoluţie, asupra ansamblului de credinţe. Vorbind Despre religiunea moldovenilor, el încearcă să urmărească etapele religiei, începând din timpurile cele mai vechi. Pornind de la premisa că daicii au fost sciţi, Cantemir conchide că ei au avut aceiaşi zei ca şi urmaşii sciţilor de azi, slavii răsăriteni. De aceea, tot ceea ce e superstiţie, e socotit o rămăşiţă din religia dacă. În felul acesta, el inaugurează cercetarea substratului dac în istoria şi etnografia noastră. Doar colinda îl duce la o apropiere de calendae-le romanilor. Alături de viziunea istorică, apare la Cantemir şi cea zonală, teri-torială. Fără a încerca o conexiune între cele două aspecte – aceasta va fi întrevăzută abia în secolul trecut – Cantemir observă cu ascuţime neaşteptată diferenţierea moldovenilor din cele două părţi, Ţara de Sus şi de Jos. Faptul e pus pe seama climei, un cuvânt cu înţeles mult mai larg decât cel de azi: „după cum diferită e clima în diversele provincii ale Moldovei tot aşa deosebite sunt şi obiceiurile“. Cantemir e deplin tributar epocii sale şi explicaţia e lacunară, fiindcă totalitatea condiţiilor geografice nu e suficientă dacă nu se întrevăd şi împrejurările economico-sociale. Dacă se ţine seama că Ţara de Sus era alcătuită mai cu seamă din judeţele de munte (mai puţin Vrancea), precum şi de împrejurarea că în Moldova de Jos, populaţia era de provenienţă „olteană“ din vremea dominaţiei Basarabilor, fără a se putea preciza în ce măsură, Cantemir dă aici prima schiţă a specificului celor două zone moldoveneşti, una fiind alcătuită în cea mai mare parte din Moldova de munte. Ea e un bun preludiu pentru a explica stările de mai târziu, când această diferenţiere pare a se adânci. O magistrală prezentare a Moldovei de munte, dintre Carpaţi şi Şiret, purtătoare a specificului moldovenesc, în contrast cu Moldova de şes, ştearsă şi depeizată, va fi schiţată de G. Călinescu în Viaţa lui Ion Creangă, fără încercarea unei explicări şi în consecinţă fără utilizarea caracteristicilor semnalate de Cantemir. Cercetările viitoare vor avea un preţios punct de plecare în elucidarea acestei bizonări a Moldovei, mult mai veche de cum se crede de obicei. Monografia lui Cantemir mai aduce şi alte îndreptare metodologice cu privire la cercetarea culturii populare. Mai întâi, în descrierea datinelor din ciclul familial: logodnă, nuntă, înmormântare, 44 el semnalează în repetate rânduri diferenţele existente la clasa feudală, acolo unde aceasta se îndepărtează de la norma populară curentă. Fără să sublinieze acest aspect, Cantemir a intuit că deosebirile de poziţie socială duc la deosebiri corespunzătoare în unele practici legate de viaţa socială. Cantemir demonstrează apoi că în acea vreme şi boierimea ducea o viaţă folclorică aidoma ţărănimii moldovene, arătând în chip explicit şi fără putinţă de tăgadă ceea ce rezulta în chip indirect şi adesea lacunar din celelalte documente ale vremii. Diferenţele existente la boierime constituie doar o afinare a practicii, o treaptă mai evoluată, care ulterior va fi atinsă şi de ţărănime. Elocventă este în acest sens practica la nuntă în cazul când mireasa nu e fecioară: înhămarea părinţilor ei la căruţa deşuchiată în care e îna-poiată mireasa de către ţăranii săraci „pe cînd nobilii… despăgubesc pe ginere adăogînd la zestre“, aşa cum vor face şi ţăranii de la 1900 încoace acolo unde se mai ţin riguros prescripţiile rachiului roşu. Pe alocuri, Cantemir notează şi variantele obiceiului când e participant şi domnul ţării, în felul acesta, schiţa etnografică a Moldovei e eşalonată după tripticul social al vremii, domnul, boierii şi ţărănimea, faza mai arhaică găsindu-se totdeauna la aceasta din urmă. Constatarea oferă un bun jalon comparativ pentru a fi folosit în chip adecvat şi la alte aspecte ale culturii populare în determinarea fazelor ei evolutive. Descrierea Moldovei rămâne un izvor de prim rang, mai cu seamă pentru acele fapte folclorice care au dispărut de mult din Moldova. Unele dintre acestea le cunoaştem numai din opera lui Cantemir, ele nemaifiind atestate de culegerile din secolele XIX-XX. Căluşarii moldoveni pot fi reconstituiţi până acum numai din însemnările voievodului cărturar. Ei se disting de restul căluşarilor prin câteva trăsături: mascarea cu o pânză albă şi imitarea vocii femeieşti, iar repertoriul lor – „au peste o sută de jocuri diferite“ – e excesiv şi trădează bogăţia coregrafică a Moldovei. Din afirmaţiile lui Cantemir se deduce că până la începutul secolului al XVIII-lea nu pătrunseseră jocurile de perechi în Moldova, unde şi astăzi majoritatea covârşitoare e alcătuită din dansuri în grup. Drăgaica moldovenească o cunoaştem de asemeni numai din ceea ce descrie Cantemir, căci ea a dispărut între timp, păstrându-i-se numai amintirea prin judeţul Iaşi, după cum atestă răspunsurile la chestionarul lui Hasdeu: „joacă drăgaica prin sat cu tulpan roşu“ (Chişcăreni-Iaşi). Se poate ca şi 45 numele jocului drăgaica din repertoriul curent prin unele sate din fostele judeţe Iaşi, Covurlui, Neamţ, Suceava, Tutova şi Vaslui să fie o relicvă a obiceiului practicat în secolul trecut numai în Muntenia şi Dobrogea, iar azi doar prin Teleorman. Au provocat nedumeriri aserţiunile lui Cantemir despre doină. Supoziţia că numele ar fi cel al zeului războiului la daici e neînte-meiată, dar ea va impulsiona pe Hasdeu şi pe alţi cercetători să-i atribuie origine autohtonă, traco-dacă. Cantemir afirmă că doina „se pune la începutul tuturor cîntecelor de război şi este preludiul cîntărilor obişnuite ale moldovenilor“. Nu ştim ce fel de cântece de război se cântau în acea vreme, ni se pare foarte probabil că ar fi vorba de ceea ce numim azi cântece haiduceşti. Aserţiunea e întărită de constatarea că textele haiduceşti culese împreună cu melodiile în ultimele decenii se cântă aproape exclusiv melodii de doină, după definiţia muzicală a acestei specii (melodii de formă liberă, nearhi-tectonică, cu formule iniţiale şi finale caracteristice şi cu sunete obstinate pe anumite trepte). Constatarea – care mai târziu va atrage şi pe Delavrancea – infirmă conceperea unilaterală a doinei ca o specie jalnică, plângăreaţă. Numele speciei apărea şi pe vremea lui Cantemir ca refren iniţial în celelalte cântece, alcătuind lălăitul propriu-zis din alte regiuni. Atestările din răspunsurile la chestionarele lui Hasdeu indică frecvenţa maximă a doinei în Moldova în comparaţie cu celelalte provincii, unde ea e mult mai rară. De unde se poate vedea încă o dată acuitatea observaţiei lui Cantemir, care s-a oprit la aspectele mai frecvente şi mai vii în Moldova vremii lui. O seamă de etimologii date de Cantemir unor fapte de folclor au fost confirmate ulterior: zâna < Diana, Sînziene < S. Joanes, colinda < calendae (prin intermediar slav). Altele sunt fanteziste, cum e cea despre doină, apoi turcă în care Cantemir vedea o înscenare antiotomană. Cu toate dimensiunile reduse ale Descrierii Moldovei, indicaţiile lui Cantemir merg uneori la amănunte, consemnând chiar texte folclorice, redate rezumativ în traducerea latină care invita ea însăşi la atare concentrare. Se cunoaşte astfel prima oraţie de nuntă, în esenţă similară cu cele culese începând din secolul trecut, primul text de paparudă (papa-lugă, zice Cantemir, nume atestat de chestionarul Hasdeu în judeţele Iaşi, Covurlui, precum şi în sudul Transilvaniei). Introducerea la bocete e redată în moldoveneşte: „A lumii cînt cu jale/ 46 Cumplită viaţă/ Cum se rupe şi se taie/ Ca cum ar fi aţă“. Compunerea e cărturărească, fiind creaţia lui Miron Costin (Viiaţa Lumii). Cantemir arată că aceste versuri introductive erau cântate de bocitoarele plătite de cei bogaţi şi indicaţia atesta din nou diferenţierea dintre clasa feudală şi ţărănime, materializată prin existenţa acestor bocitoare profesionale, precum şi prin versuri cu o construcţie cărturărească îndepărtată de tiparul folcloric. Conţinutul bocetelor este de asemeni arhaic, peste ceea ce vădesc culegerile sistematice de mai târziu, fiindcă mortul obişnuia să răspundă bocitoarelor „cîteva cuvinte arătîndu-le ce trebuie să facă, de ce trebuie să se ferească şi le declară că de aici înainte nu le va mai vorbi şi nici nu se va întoarce, căci a început a simţi dulceaţa raiului, pe care Domnul a pregătit-o aleşilor săi etc.“ În bocetele cunoscute, mortul rămâne mereu mut la toate chemările bocitoarelor care se mulţumesc a-i descrie starea lor jalnică şi a-i da indicaţii cu privire la drumul pe cealaltă lume, chemându-l să mai vină la ai săi „Ori la Paşti, ori la Rusale/ C-atuncea ziua-i mai mare“. Indicaţii preţioase referitoare la folclor se mai găsesc şi în Hronicul vechimei a romano-moldo-vlahilor. „În colindele Anului nou şi astăzi au luat de pomenesc: Ler, Aler Domnul“, nume care ar fi o prescurtare a lui Aurelian, împăratul care a evacuat Dacia. Părerea va câştiga numeroşi susţinători, mai cu seamă printre adepţii Şcolii latiniste, până ce Dimitrie Dan va dovedi că refrenul amintit derivă din Halleluiah Domine. În altă parte, referindu-se la un vad de trecere a Dunării, Cantemir notează: „încă şi în cîntecele prosteşti, pe la domnia lui Petru Vodă, vadul Obluciţei se pomeneşte“. De reţinut e mai întâi terminologia, cântec prostesc fiind sinonim cu cântec popular, dat fiind că în aceea vreme prostesc nu avea sensul exclusiv peiorativ de astăzi, prostime însemnând mulţime, ca şi mişelime. Se pare apoi că ar fi vorba de o baladă, de vreme ce Cantemir pomeneşte de Petru Vodă din secolul al XVI-lea, fără a putea măcar intui azi schema narativă. Indicaţiile lui Cantemir cu privire la viaţa folclorică a Moldovei vor fi mereu preluate de cei ce vor scrie mai târziu istoria Principatelor Române, precum şi de cercetătorii culturii populare, unde încă n-au fost explorate în toate consecinţele lor. 47 BIBLIOGRAFIE: Dimitrie Cantemir, Descrierea Moldovei, tradusă de Gh. Adamescu, Bucureşti, f.a., XXXI + 170 p. + hartă. (Descriptio Moldaviae, redactată după plecarea în Rusia până în 1716, la cererea Academiei de Ştiinţe din Berlin, a rămas nepublicată până în 1769-70, când apare în traducere germană; o a doua ediţie în 1771. Prima ediţie în româneşte apare în 1825 la M-rea Neamţului, fiind tradusă din germană); Hronicul vechimei a romano-moldo-valahilor, Bucureşti, 1901. P. P. Panaitescu, Dimitrie Cantemir. Viaţa şi opera, Bucureşti, 1958, 268 p.; Al. Bistriţeanu, Creaţia populară ca preocupare şi izvor de inspiraţie la D. Cantemir şi N. Bălcescu, în Studii şi Cercetări de istorie literară şi folclor, II (1953), pp. 23–54. ALTE ÎNSEMNĂRI FOLCLORICE În secolul al XVIII-lea se înmulţesc considerabil materiale folclorice prin manuscrisele vremii. Ion Muşlea semnala în prefaţa la Texte din literatura poporană română a lui Alexici existenţa unui manuscris din fondul Blaj scris de către logofătul Gheorghe din satul Curciu, pe lângă Mediaş, în care acesta a notat în 1761 şapte poezii populare, rămase nepublicate până acuma. De fapt, numai câteva specii se bucură de acest privilegiu şi anume fie acelea care prezentau o utilitate imediată, cum sunt descân-tecele, fie cele care făceau parte din ceremonialuri şi prin lungimea lor erau greu de reţinut, cum sunt oraţiile de nuntă. De asemenea, creaţiile cărturăreşti în manieră populară, îndeosebi cântecele de stea, apar mereu în manuscrisele din această vreme. În genere, consemnarea acestora e frecventă şi în primele decenii ale secolului al XIX-lea, dar nici un indiciu nu dovedeşte că transcriitorii lor ar fi fost conştienţi de valoarea lor folclorică, considerându-le drept opere ale creatorilor anonimi demne de studiat pentru că reflectă viziunea şi opiniile acestora. Consemnarea în scris a izvorât din necesităţi practice: grija de a nu uita textul, adesea lung şi încâlcit, de la descântece şi oraţii, pentru a le avea la îndemână de îndată ce va fi nevoie. Unii ar fi înclinaţi să le atribuie global o origine cultă, cărturărească. Aceasta e adevărat numai pentru acelea care poartă o pecete stilistică proprie, 48 semicultă, vizibilă la cântecele de stea, cu toate că sunt turnate în tiparul versului popular. Unele au fost publicate mai târziu, îndeosebi de Anton Pann, altele au rămas încă în manuscrise. Celelalte specii apar cu totul întâmplător în aceste manuscrise. Câteva cântece româ-neşti au fost scrise cu litere latine şi ortografie maghiară într-un manu-scris din 1798. În chip surprinzător, unele sunt redate corect într-o formă asemănătoare sau apropiată cu cea întâlnită în colecţiile de mai târziu (Mărita-m-aş mărita, Pentru ochi ca murele, M-aş jelui şi n-am cui, Tăceţi ochi, nu lăcrimaţi, Răbda inimă şi taici). Cea dintâi poezie e Brumărelul, despre care O. Ghibu afirmă că „nu este de origine ardeleană, el a trecut, desigur, din Ţara Româ-nească“, împrejurarea că în Transilvania e atestat numai în partea sudică pare să confirme supoziţia, dar problema e mai spinoasă, mai ales dacă se are în vedere prezenţa lui şi în Bucovina. Versurile sunt în genere redate fidel, mai cu seamă la cântecele citate, pe alocuri se întrevede intervenţia cărturarului sau a stihui-torului improvizat, care dă forme dezlânate, necizelate (de ex.: A te iubi, de nu-i slobod; Desleagă-mă să fiu slobod; Închide-mi ochii să nu mă uit; Mută-mi gîndu ca să te uit; Simt cu bănat, plîng din lontru etc.). În 28 martie 1797 e scris de un anonim moldovean basmul Istoria unui voinic înţălept şi învăţat, întrebîndu-se din ponturi cu o fată a unui împărat, după cum arată în gios, care e o variantă a tipului 851. Basmul nuvelistic povestit în moldoveneşte e popular, doar cele mai multe întrebări şi răspunsuri sunt culte, împrumutate din cărţile religioase devenite populare. D. Furtună a mai semnalat un basm scris de preotul Iorga din Cocorăşti, judeţul Prahova, pe la jumătatea secolului al XVIII-lea, păstrat într-un manuscris din Biblioteca Academiei R. S. România. Basmul e o variantă la Baba şi dracul în care se arată cum numai baba poate învrăjbi doi soţi. Balada Doncilă dintr-un manuscris din 1809 va fi publicată de Ion Bianu în Convorbiri literare şi va figura în colecţia lui Eminescu. Adnotări interesante apar şi în unele reviste străine cu privire la melodiile şi dansurile româneşti. În revista din Leipzig Allgemeine Musi-kalische Zeitung (1799–1821), autori anonimi scriu sumar despre jocul românesc (1800), despre tarafuri şi instrumente populare, despre jocul de bâtă (1810), sau despre muzica populară românească (1814), relevând caracterul ei arhaic, dovadă interpretarea la unison a melodiilor 49 româneşti de către lăutarii care cântă obişnuit melodiile celorlalte popoare cu acompaniament armonic. Se relevă de asemenea modul minor al cântecelor şi cel major „aspru“ al melodiilor de dans. BIBLIOGRAFIE: M. Gaster, Crestomaţie română, vol. II, Bucureşti, 1891, p. 137 (descântece), 139 (cântec de stea), 222 (Versul Cotroanţei), 228 (colinde); Colinde, cîntece populare şi cîntece de stea inedite, în Revista de istorie, arheologie şi filologie, II (1883), pp. 313-316, III (1884), pp. 99–110 (din Haţeg, de pe la 1811); Ep. Melchisedec, O rugăciune-vrajă, descîntece româneşti, în Revista de istorie, arheologie şi filologie, III (1884), pp. 381-384; A. Gorovei, Descîntecele românilor, Bucureşti, 1931, p. 198; Ion Breazu, Versuri populare în manuscrise ardelene vechi, în Anuarul Arhivei de folclor, V (1939). pp. 79–110; David Prodan, Versuri contemporane despre răscoala lui Horea, în Anuarul Arhivei de folclor, VI (1942), pp. 5–32; N. Drăganu, Versuri vechi, în Dacoromania, V (1929), Cluj, pp. 502-522 (între altele: Săraca străinătate, Jelui-m-aş munţilor, Hotine, Hotine); Gh. Vrabie, Contribuţii la studiul oraţiilor populare, în Cercetări folclorice, I (1947), pp. 45-60; I. C. Chiţimia, Un basm necunoscut înregistrat în secolul al XVIII-lea, în Revista de istorie şi teorie literară, 17 (1968), pp. 109–118, publicat în traducere germană în F. Karlinger şi O. Bîrlea, Rumänische Volksmärchen, Diisseldorf-Köln, 1969, pp. 5–14; D. Furtună, Un preot povestitor în secolul al XVIII-lea, în Drum drept, I (1913), pp. 492-494; Ilarion Cocişiu, Un străin (anonim) despre muzica românească la începutul secolului al XIX-lea, în Revista de folclor, I (1956), pp. 271–278; Onisifor Ghibu, Contribuţii la istoria poeziei noastre populare şi culte, Bucureşti, 1934, 36 p. 50 PARTEA A DOUA DESCOPERIREA FOLCLORULUI. ÎNTÂILE CULEGERI 51 IVIREA INTERESULUI PENTRU FOLCLOR. ŞCOALA LATINISTĂ Europa secolului al XVIII-lea ajunge treptat la descoperirea folclorului, expresie fidelă a straturilor populare, rămase departe de orbita culturii clasice. Cauzele sunt multiple, avându-şi însă punctul de pornire în dezvoltarea vizibilă a burgheziei şi a opoziţiei faţă de feudalism. Sfera umanismului se lărgeşte, căci încep a fi preţuite nu numai comorile antichităţii, ci şi cele populare, sub îndoitul aspect: documentar şi artistic. Fire se leagă între diferitele curente în chip neaşteptat şi rezultatul e o eflorescenţă nouă şi impetuoasă prin care sunt promovate studiile referitoare la patrimoniul popular. Iluminismul secolului al XVIII-lea, generat de raţionalismul dominant care începuse examenul critic al ideilor şi al instituţiilor tradiţionale, nu a fost favorabil producţiilor folclorice. Iluminiştii vedeau în ele un morman de superstiţii, de documente ale ignoranţei care înjosea secolul luminilor. Ei socoteau că faţă de clasele de jos nu pot fi decât nişte aducători de lumină pentru dezrădăcinarea prejudecăţilor de tot soiul, în evidentă contradicţie cu legile naturale ale firii şi minţii umane. În consecinţă, nimic nu este de luat de la popor, totul să-i fie dat pentru a-l scăpa din starea socială şi culturală mizeră. Totuşi în chip indirect, iluminismul a deschis calea către cercetarea culturii populare. Mai întâi, din necesităţi practice, pentru a combate cu succes ceea ce era înapoiat, se impunea o prealabilă cunoaştere a domeniului. Investigarea era deci selectivă, restrân-gându-se asupra a ceea ce trebuia demonstrat că este caduc, depăşit de raţiune, superstiţie din vremuri depărtate, vehiculată de ignoranţă. Dar nevoia de a demonstra convingător cum o idee sau o practică nu mai corespunde nivelului contemporan i-a dus pe iluminişti la cercetarea rădăcinilor acestora, a condiţiilor care le-au generat. În felul acesta, iluminismul a contribuit în chip substanţial la 52 introducerea în câmpul istoriei a studiului originilor ideilor, instituţiilor sociale, religiei şi statului. Şi fiindcă în multe cazuri documentele scrise lipseau, lumea primitivilor suplinea această lacună, ea constituind termenul ab quo în elucidarea acestor origini. Deosebit de meritorie în acest sens e lucrarea abatelui Joseph François Lafitau, Moeurs des sauvages amériquains comparées aux moeurs des premiers temps din 1724. Asemănările neaşteptate pe care le releva studiul comparativ dintre obiceiurile primitivilor şi ale antichităţii greco-romane vor fi fructuoase pentru trezirea interesului faţă de patrimoniul popular de pretutindeni. Metodologic, prin aceasta va fi instituit principiul că, dacă prezentul poate fi lămurit prin trecut, prin dezvăluirea rădăcinilor, tot astfel şi trecutul poate fi explicat şi înţeles prin prezent, adică prin cultura populară de tip arhaic, în virtutea analogiei, cum observa Van Gennep: „C'est la proposition fondamentale de l’ethnographie et du folklore modernes“ (Religions, moeurs et légendes, V, p. 119). Referirile continue la lumea clasică alcătuiau un titlu de nobleţe pentru sălbatici şi dovedeau în ultimă instanţă o comunitate de origini. Cu toate că lucrarea lui Lafitau a rămas ignorată de marii scriitori ai secolului – Montesquieu, Voltaire, Diderot şi Rousseau – ideea îşi va face vad treptat. Un an mai târziu după cartea lui Lafitau, avea să apară o altă lucrare fundamentală: Principi di una Scienza Nuova a filozofului italian Gian Battista Vico. Filozoful napoletan porneşte de la o bază mai largă, având în vedere istoria întregii omeniri. Marea noutate a cărţii lui constă în faptul că Vico, în opoziţie cu iluminiştii, intuieşte valoarea tradiţiei, mai mult, o consideră un element viu şi fecund al istoriei. Deşi e împotriva istoriei alcătuită prin miracole, ca şi iluminiştii, totuşi, spre deosebire de aceştia, el introduce în câmpul istoriei producţiile populare, de la mit până la anecdotă. În viziunea celor trei cicluri în care se desfăşoară, prin repetare, istoria umană, el intuieşte că primitivul nu numai există în noi, dar poate reveni. Pornind de la aceste principii, Vico introduce în sfera istoriei straturile populare, atât cele ale aşa-zişilor primitivi, cât şi cele ale popoarelor europene, considerate ca actanţi de seamă ai istoriei. Miturile, poveştile, cântecele sunt creaţiile fanteziei populare, ca atare Vico consideră creativitatea omului ca însuşi fundamentul istoriei pe 53 care cercetătorul trebuie să o explice în resorturile ei intime, ţinând seamă că o idee cu cât e mai generală, cu atât conţine un mai mare sâmbure de adevăr („idee uniformi, nate tra popoli sconosciuti tra loro, debbon aver un principio comune di vero“). Un prim ecou al ideilor lui Vico se întâlneşte în opera de erudiţie a lui Lodovico Antonio Muratori, Antiquitates Medii Aevi (1732–1742), în care e reconstituită istoria etnografică a poporului italian – obiceiuri, port, distracţii etc. – din perioada feudală. Cartea demonstrează că trecutul nu e alcătuit numai din superstiţii, produse ale ignoranţei, ci şi din elaborări ale mentalităţii umane care trebuie înţeleasă, simplitatea fiind caracteristica esenţială a barbariei. În a doua jumătate a secolului al XVIII-lea e descoperită frumuseţea poeziei populare şi afirmată ca nou model de urmat. Curentul va fi determinat de colecţia Fragments of Ancient Poetry din 1760 pe care Macpherson o atribuia fictivului Ossian şi de Reliques of Ancient English Poetry (1765), care vor avea în primul rând ecou poetic în romantismul incipient. Cercetarea folclorică a patrimoniului european va fi impulsionată de Johann Gottfried Herder. În Fragmente über die neuer deutsche Literatur (1767), el se ridică împotriva imitării clasicilor şi francezilor, îndreptând atenţia asupra poeziei populare care oglindeşte în chipul cel mai fidel firea unui popor. Adevărata vâlvă va fi stârnită de antologia sa, Volkslieder (1778– 1779), în care el asimilează poezia populară cu poezia naţională, cântecele populare fiind „arhivele popoarelor“ necivilizate, după formula lui din 1777, sau „glasuri ale popoarelor“ după cea a edi-torului său, Müller, din 1807. Aceste idei vor fi fructificate mai întâi în Transilvania de către corifeii Şcolii latiniste. Ele vor fi adaptate împrejurărilor de aici pentru a servi lupta românilor pentru o viaţă economică şi socială mai liberă, descătuşată de opresiunile feudalismului. Ideile motrice ale Şcolii latiniste – descendenţa romană pură şi continuitatea pe teritoriul Daciei a poporului român – vor duce la cultivarea istoriei şi filologiei. În umbra acestora, mijeşte şi interesul pentru patrimoniul popular. Abia cu a doua generaţie a Şcolii latiniste se vor ivi cercetători care se vor dedica cu precădere cercetării acestuia. 54 Materialele folclorice nu vor fi o simplă anexă documentară a istoriei, în fapt, preocupările Şcolii latiniste referitoare la cultura populară vor fi mult mai complexe, fiind subordonate unor ţeluri diferite care vor duce la atitudini contradictorii. O vreme a dăinuit părerea că latiniştii au dispreţuit în bloc patrimoniul popular. Aceasta e adevărat numai pentru unele aspecte ale lui, cele socotite retrograde şi reprobabile. Adepţii Şcolii latiniste se vor călăuzi în cercetarea materialelor fol-clorice de cele trei idei mari care vor lăsa dâră în istoria folcloristicii noastre. Pe de o parte, ca oameni ai veacului luminilor, conştienţi că raţiunea umană trebuie să fie călăuzitoare în viaţa societăţii şi că tot răul vine din ignoranţă, ei vor milita pentru extirparea unor superstiţii şi practici dăunătoare. Pe de altă parte, ca istorici şi filologi în căutare de dovezi probante ale latinităţii românilor, ei vor scruta patrimoniul popular şi sub acest aspect, relevând cu bucuria descoperirii orice fapt din acest domeniu care le confirmă teza. Iar sub formă latentă apare şi interesul pentru poezia populară ca operă de artă, la Ion Budai Deleanu care, e drept în chip nemărturisit programatic, îşi va funda Ţiganiada pe o puternică vână folclorică. Preocupările cele mai stăruitoare vor fi cele legate de adunarea dovezilor referitoare la latinitatea românilor. Istorici şi lingvişti de seamă, ei vor căuta sprijin şi în materialele etnografice şi folclorice. Drumul va fi deschis de întâiul corifeu, Samuil Micu. În Scurtă cunoştinţă a istorii românilor, scrisă între 1792 şi 1796, el analizează obiceiurile moştenite de la romani într-un capitol deosebit, de proporţii neobişnuit de întinse în istoriografia de atunci. Nu cunoaştem prima sa lucrare istorică, Brevis historica notitia originis et progressu nationis daco-romanae seu ut quidem barbaro vocabula appellant Valachorum, ab initio usque ad seculum XVIII (1778), dar, judecând după ecoul polemic întâlnit la Sulzer, Geschichte des Transalpinischen Daiciens, nu încape îndoială că ideile din capitolul amintit erau tratate şi aici în latineşte. În concordanţă cu îndemnurile curentului iluminist, adepţii Şcolii latiniste sunt preocupaţi cu precădere de problemele originii neamului românesc. Dar, întrucât românii continuă direct şi nemijlocit pe romani, începuturile se opresc la fundarea Romei, ei nu merg mai departe la elucidarea problemei spinoase a începuturilor 55 care ar duce la sondarea comparativă cu primitivii. Considerând că daicii au fost nimiciţi, trunchiul biologic al românilor, împreună cu patrimoniul lor cultural ancestral, sunt latine. Metodologic, Micu scrutează cele patru aspecte doveditoare de origini, schiţate în parte şi de M. Costin pe urmele lui Toppeltin. „Cum că românii cei de astăzi sînt în Dachia, pre carii alte neamuri îi cheamă vlahi şi valahi, iar ei pre sine să numesc romani, sînt din romanii cei vechi de Traian împărat aduşi şi aşezaţi în Dachia, să dovedeşte şi să adeverează întîiu din scriitori, a doua din obiceiuri, a treia din limbă, a patra din nume“. Ponderea pe care o dă Micu obiceiurilor este mult mai mare decât s-ar crede, de vreme ce le aşează înaintea limbii, după atestările documentare ale scriitorilor latini şi medievali. Numai împrejurarea că studiul obiceiurilor era abia la începuturi, cu materiale consemnate în chip fugar şi întâmplător, l-a silit pe Micu şi pe ceilalţi latinişti să nu păşească mai departe de această tratare sumară. Micu nu se îndoieşte „că cele mai multe obiceiuri ale românilor din Dachia sunt tocmai acelea care le-au avut romanii cei vechi din Italia. Pentru mai mare încredinţare puţintele însemnăm aici“. Şi Micu descrie sumar următoarele obiceiuri în felul cum erau practicate la romani şi la români: ghicirea viitorului soţ la vergelatul de Anul Nou, săptămâna nebunilor, înfrăţirea de Sântoader, zilele Babelor, focul de la lăsatul secului, duminica floriilor, Armindenul, joile din paşti, sânzienele, filipii, petrecerea flăcăilor de la colindat, colindele şi calendele romane, jocul cu strigături, căluşarii, urmaşi ai Colisaliilor, apoi unele aspecte ale portului: chindisirea cu roşu a cămăşilor opinca, precum şi ghicirea viitoarei soţii prin sâmburele de măr. De asemeni, nunta românilor reproduce multe din ceremoniile romane, iar înmormântare banul dat mortului, bocirea lui de femei „tomnite“ pomana, continuă practicele romane funebre. În sfârşit, cinstirea neasemuit de mare a Vinerei „au nu vine de la cinstea carea muerile romanilor o făcea Vinerii dumnezăoaei?“ Unele din acestea vor figura mai târziu şi în Dictionarium valachico-latinum terminat în 1801, în care vor fi menţionate şi alte denumiri de obiceiuri şi fiinţe fantastice (turca, datina, deochiat, şolomonariu, smeu, strigoiu, vrajă etc.) Unele aserţiuni ale lui Micu vor fi infirmate de cercetările ulterioare cu toate că cercetările etnografice au rămas la noi mereu în 56 stadiu iniţial. Multe din practicile enumerate se întâlnesc şi la alte popoari neromanice, fără a putea demonstra dacă obiceiul e un împrumut din lumea romanică sau provine de la populaţiile preromane etc. Se pare că datina colindatului ar fi romană, adoptată şi de slavi, ca şi rusaliile. Dar căluşării nu provin din Colisali ai zeului Marte, ci, după cum arată şi numele căluşar, călucean, reprezintă o datină mult mai veche, legată unii, de cultul totemic al calului, de alţii de acţiunea de îmblânzire calului în preistorie, fiindcă dansul, în alte forme coregrafice, este cunoscut şi în alte ţări apusene, mai cu seamă în sudul Franţei. În încheiere, Micu mărturiseşte că a citat în chip selectiv doar slujba demonstraţiei propuse. „Acestea sînt puţine obiceiuri care le-am spus numai pentru arătarea, cum că românii cei ce sînt astăzi în Dachia sînt din romanii cei vechi de la Roma… a cărora obiceiuri ca o moşie părintească, împreună cu legea creştinească le ţin românii cei proşti în Dachia“. Constatarea îi prilejuieşte strigătul de bucurie „mult iaste a fi născut român“ care va avea ecou prelung, dominând întreaga renaştere culturală românească, împreună cu aspiraţiile de independenţă şi unire. Micu înfăţişează obiceiurile menţionate într-o lumină favorabilă considerându-le ca o moştenire dreaptă, firească. Nici urmă de vreo intenţie de a le socoti dăunătoare sau degradante. Nu superstiţii, ci bunuri culturale păstrate cu chiverniseala cuvenită, „ca o moşie părintească“. Cu această evaluare a obiceiurilor, privite ca o componentă indispensabilă a culturii naţionale, Micu introducea la noi noţiunea care mai târziu va fi denumită tradiţie, subliniindu-i rolul capital în păstrarea fiinţei neamului. Adept al filozofiei lui Vico care preconiza masele populare, împreună cu întreg cortegiul lor de reprezentări, drept făuritorul adevărat al istoriei, Micu intuieşte ponderea capitală a obiceiurilor, alături de limbă, în conturarea specificului unui popor şi în asigurarea unei dezvoltări istorice fireşti, cimentând coeziunea naţională în faţa primejdiilor de înstrăinare. Cu toate că partea referitoare la demonstrarea latinităţii noastre prin obiceiuri nu a fost publicată decât în calendarele din 1846, 1847 editate de Closius la Sibiu, ideea s-a răspândit prin copiile manuscrise încă pe la începutul secolului trecut, devenind o părere curentă printre contemporani. Poziţia lui Micu, afirmată şi de ceilalţi 57 reprezentanţi ai Şcolii latiniste, demonstrează cât de apropiaţi erau aceştia de ţărănimea română care alcătuia trunchiul cel mare al neamului. Afirmarea latinităţii neamului cu argumente scoase din componentele culturii populare tradiţionale apare şi la ceilalţi corifei, fără a alerga la atâtea amănunte ca Samuil Micu. Pe urmele lui Cantemir, şi Şincai vede în refrenul Ler Doamne o corupere a numelui împăratului Aurelian. „Bine au lucrat sau rău împăratul Aurelian cînd au luat leghioanele şi o parte a coloniei din Dachia cea veche şi le au aşezat în cea nouă… nu am de-a zice; ci aceasta o însemn că românii cei de-a stînga Dunării, mai vîrtos cei din Ardeal, pînă astăzi pomenesc pre împăratul Aurelian cîntînd cu giale: «Hai, Lerom Doamne», adecă: «Hai, Aurelian, Doamne» cînd colindă la Crăciun“ (Cronica românilor, I, p. 31). Argumentul e folosit şi de P. Maior în Istoria pentru începutul românilor în Dachia, deşi alteori afirmă despre „cîntările proştilor“ că „puţină credinţă au, deoarece mai multe minciuni cuprind în sine decît adevăr“, profesând un scepticism similar cu cel al stolnicului Cantacuzino Ion Budai Deleanu se îndepărtează de cei doi istorici, presupunând în Leru Doamne o reminiscenţă a unui împărat enorm de bogat şi de puternic care ar fi asemeni unui Cresus. Autorul Ţiganiadei derivă Rusaliile din Festum Rosariorum, aserţiune confirmată mai târziu, când Miklosich va arăta răspândirea numelui sărbătorii şi printre popoarele slave. Comentariile din Ţiganiada sunt pline de referiri la unele obiceiuri şi credinţe populare cunoscute poetului încă din copilărie, de vreme ce le localizează pe cele mai multe prin Ţara Haţegului, care îi era deosebit de familiară. Într-o notă din Ţiganiada se află constatarea plină de regret a fictivului Erudiţian: „însă cele ce să povestesc aici de Argineanul, cu adevărat nu se află la cronica românească, dar pre-învăţatul Talalău face o luare aminte, tot acoloş la izvod, pecum s-au zis mai sus, zicînd că în copilăria sa au auzit cîntînd de faptele aceluiş Arginean; dar precum toate cu vreme cad în uitare, aşa şi cîntarea aceaia nu o putut-o afla mai tîrziu. Pagubă!… (adauge învăţatul) că neşte cîntări ca aceste nu să însemnează despre cei procopsiţi a noro-dului, căci întru dînsele ar găsi multe fapte istoriceşti care ar putea să fie ocrotite de uităciunea vremilor. Şi adevărat zice acest om învăţat, 58 că eu însuş multe cîntări de viteji romaneşti am auzit cînd eram tînăr, care acum nu să aud mai mult“. (C. IV, 92). Însemnarea se află numai în versiunea a doua a Ţiganiadei, scrisă prin 1810–1813. În genere, cea de a doua versiune e mai bogată în elemente folclorice decât prima. De unde se vede că interesul pentru folclor s-a accentuat la poet după 1810, probabil în urma celor două colecţii care au făcut atâta vâlvă, Des Knaben Wunderhorn (1809) a lui Arnim şi Brentano şi Kinder und Hausmärchen (1812) a fraţilor Grimm. Nota lui Erudiţian reprezintă un moment crucial în folcloristica română. Într-un fel, e însuşi actul ei de naştere, fiind primul îndemn la culegerea folclorului, în speţă a baladelor. Cântecele epice nu au în ochii poetului decât o valoare de document istoric, poziţie deosebit de scumpă romanticilor, care va dăinui cu multe exagerări până în secolul nostru. Comentariul stăruie îndeosebi asupra fragilităţii memoriei populare. Poetul însuşi a constatat că anumite cântece încetează cu vremea de a mai exista în repertoriul rapsozilor. În chip uimitor, şi tânărul Goethe, culegător de cântece prin Alsacia, va fi izbit de aceeaşi stare labilă a cântecului popular, menţionând că multe cântece sunt sortite uitării. Astfel, în scrisoarea către Herder din 1771, Goethe constată cu amărăciune: „Ich habe noch aus Elsass zwölf Lieder mitgebracht, die ich auf meinen Streifereien aus den Kehlen des ältesten Müttergens aufgehascht habe. Ein Glück! denn ihre Enkel singen: Ich liebe nur Ismenen!“ Aserţiunea va trece ca un fir roşu prin mulţimea comentariilor folcloriştilor până în zilele noastre, îndeosebi ale celor amatori, un fel de semnal al dispariţiei iminente a folclorului. Ar fi o lucrare utilă aceea care ar urmări în chip paralel strigătele de alarmă despre pieirea folclorului şi situaţia repertoriului folcloric contemporan. Corifeii Şcolii latiniste, îmbibaţi de năzuinţele iluminismului raţionalist, au scrutat producţiile populare şi cu ochiul celui care pândeşte aspecte nocive, retrograde, ce trebuiesc înlăturate. Contribuţia cea mai de seamă în acest sens o va aduce cel de al doilea reprezentant, Gheorghe Şincai. El chiar traduce un tratat: Învăţătură firească spre surparea superstiţiei norodului alcătuit de I. H. Helmuth cu titlul Volks Naturlehre. Acesta e un tratat de fizică scris anume cu intenţii de popularizare, deoarece e mai mult un prilej de a 59 combate feluritele superstiţii legate de interpretarea fenomenelor naturale. Lucrarea a cunoscut numeroase ediţii şi Şincai o va traduce între 1804 şi 1808. În fapt, versiunea lui Şincai nu e o simplă traducere, ci o prelucrare destul de liberă, din nevoia de a o adapta la credinţele deşarte ale românilor. În acest scop, el înlocuieşte superstiţiile germane, absente la noi, cu cele corespunzătoare româneşti. El combate astfel pe rând credinţa în influenţa benignă sau nocivă a stelelor, credinţa că în timpul somnului sufletul adormitului poate vagabonda prin locuri îndepărtate, însuşirea dracului de a apare sub felurite înfăţişări, legarea prin vrăji, credinţa în invulnerabilitate la sabie şi glonţ, ghicirea hoţului prin aşa-zisa aruncare cu ciurul, nuiaua ghicitoare cu putere de a detecta comorile, credinţa că unele râuri ar mânca oameni o dată pe an, însuşirea clopotelor de a prezice moartea unora, puterea de purificare a focului viu, lampa ce prezice moartea unuia din casă prin pâlpâirile ei încete, ploaia de sânge sau pucioasă, zmeul sub formă de flacără sau scânteie, piatra presupusă a fi aruncată de trăsnet, credinţa în zodiac etc. Unele din cele menţionate de Şincai străine uzului popular au fost practicate şi oficial de dregătorii medievali, ca proba apei şi a focului pentru a detecta pe cel vinovat. Fiindcă traducerea lui Şincai nu a fost tipărită, intenţia de a combate superstiţiile analizate a rămas fără urmări. Ea serveşte însă cercetătorului pentru a avea un punct de sprijin în datarea acestor superstiţii şi în eventuala lor cartografiere, în coroborare cu atestările de mai târziu. Acţiunea de culturalizare a poporului român din Transilvania e urmărită de adepţii Şcolii latiniste printr-o serie de manuale şi tratate de popularizare care alcătuiesc un capitol bogat al activităţii lor, dar care nu se mai sprijină pe date etnografice şi folclorice. Conştiinţa valorii estetice a folclorului nu apare printre feluritele mărturisiri ale savanţilor latinişti, orientaţi în primul rând spre istorie şi filologie, animaţi de idealurile iluministe de a ridica păturile populare din stadiul de înapoiere culturală. Totuşi la Ion Budai Deleanu se întrevede printre rânduri o preţuire estetică a folclorului chiar din îndemnul citat cu privire la culegerea cântecelor povestitoare. Supoziţia este confirmată şi de însăilarea unui epitalam 60 turnat în tiparul folcloric de 5-6 silabe din cântul IX: Tînăr vînătoriu – de mult fără sporiu etc. Tonul zeflemisitor în care sunt scrise notele au ispitit pe unii să creadă că autorul Ţiganiadei a avut numai o atitudine de depreciere a producţiilor folclorice. Dacă se recitesc acestea, dezbrăcate de nota hazlie, se poate percepe doar constatarea obiectivă a poetului că alături de creaţia populară – adică de „cîntece de doru lelii şi de frunză verde“ – există şi plăsmuiri culte „precum să pot vedea la Omer şi la Virghil“. BIBLIOGRAFIE: G. Cocchiara, Storia del folklore în Europa, Torino, 1952, p. 115 şi urm.; Samuil Micu, Scurtă cunoştinţă a istoriei românilor, Bucureşti, 1963; Gheorghe Șincai, Învăţătură firească spre surparea superstiţiei norodului, Bucureşti, 1964; Ion Muşlea, Samuil Micu-Clain şi folclorul, în Revista de folclor, I (1956), republicat în I. Muşlea: Cercetări etnografice şi de folclor, Bucureşti, I, 1971, pp. 13–18; Ovidiu Bîrlea, Folclorul în „Ţiganiada“ lui I. Budai Deleanu, în Studii de folclor şi literatură, Bucureşti. 1967, pp. 497–567. F. I. SULZER. Fiindcă polemizează mereu cu Samuil Micu, amintim aici şi lucrarea lui Franz Joseph Sulzer, Geschichte des transalpinischen Daiciens. Autorul se opreşte pe larg asupra obiceiurilor românilor, având convingerea că şi acestea pot aduce lumină, alături de limbă, în problema spinoasă a originii. „Nichts destoweniger, wenn die Kenntniss des Landes, der Sprache, der Sitten einer Nation, von der die Rede ist, zur Bestimmung des Ursprungs derselben vielleicht eben so viei, wo nicht mehr beytragen, als tausend dunkele wider einander laufende und sich selber aufhebende Stellen unkritischer Geschichtsschreiber; so glaube ich bey dieser Kenntniss einige Anmerkung gemacht zu haben, welche den Gegengriinden bey weitem das Uebergewicht halten können“ (II, pp. 5-6). Se vede că Sulzer era în curent cu ideile propagate de Vico şi mai cu seamă de conaţionalul său Bodmer, pentru care poezia făcea parte integrantă din istoria unui neam, precum şi de Justus Möser, care în Osnabrückische Geschichte (1768) arăta importanţa obiceiurilor locale în descifrarea istoriei unui ţinut. 61 Studiul obiceiurilor şi manifestărilor folclorice întreprins de Sulzer nu e la înălţimea cuvenită din mai multe pricini. Autorul e aplecat mereu spre polemică şi se referă în repetate rânduri la afirmarea latinităţii românilor de către „P. Klein in seinen noch ungedruckten Origin. Daco-romanor.“ pe care vrea să o contrazică aproape la fiece pas. Sulzer se arată oscilant în păreri, adesea trece la generalizări excesive şi deseori în privirile lui comparative dintre obiceiurile românilor şi ale slavilor gă-seşte în chip forţat asemănări care în realitate sunt foarte îndepărtate. Necunoscând limba română decât prin intermediul soţiei, o săsoaică din Braşov, el îşi culege informaţiile nu direct, ci din operele altora. Din această cauză, el rămâne profund tributar lucrărilor lui Cantemir, Del Chiaro, Griselini, precum şi celei inedite a lui Samuil Micu din 1778, pe care mai încolo nu-l mai numeşte decât „walachische Schriftsteller“, „ungenannte Verfasser“, „Her Verfasser dieses nun vielleicht schon gedruckten Manuscriptes (ist mir recht, so soli das Buch den Titel Origines Daco-Romanorum bekommen)“, „der ungenannte walachische Verfasser“ etc. Unii au presupus că acesta ar fi Petru Maior, dar urmărind desele referiri, nu mai încape îndoială că e vorba de Samuil Micu. Când Petru Maior se va întâlni la Reghin cu Sulzer, deci după 1784, Geschichte des transalpinischen Daiciens era publicată de mult (1781–1782). Informaţiile rămân extrem de lacunare, deoarece Sulzer se mulţumeşte în genere cu datele culese din autorii amintiţi. Ceea ce adaugă el e doar ceea ce vede în Bucureşti, mai cu seamă la curtea domnească şi în familiile boiereşti. Când vrea să dea o descriere mai detaliată a căluşarilor şi a dansului mocăneşte (cu bâta), nu se referă la cele din Principate, ci la cele din Transilvania. Sursa probabilă trebuie să fie lucrarea latinească a lui Micu-Klein, întregită cu ceea ce văzuse el pe la Braşov sau îi relatase soţia sa. Când descrie obiceiurile şi dansurile populare, mereu se întreabă dacă sunt de provenienţă latină. De cele mai multe ori conchide că studiul comparativ nu poate aduce vreo precizare, alte daţi constată că asemănările cu ceea ce ştia el de la slovaici sunt atât de mari, încât datinile respective nu pot fi decât slave. Spiritul zeflemisitor îl duce şi la apropieri de obiceiurile germanice, şi se întreabă ironic dacă şi acestea n-ar fi tot romanice. Astfel, diferitele practici de la înmormântare şi de la nuntă nu pot dovedi latinitatea românilor, fiind răspândite şi la slavi sau germani. Acolo unde nu 62 află corespondente străine, afirmă că e vorba de aspecte locale, provinciale care nu pot fi considerate naţionale. Poziţia lui Sulzer va fi infirmată de cercetările ulterioare care vor stabili că specificitatea unui bun cultural popular nu atârnă de mărimea ariei lui de răspândire, dat fiind că atestările documentare sunt foarte târzii. Ea are meritul de a fi subliniat existenţa categoriei practică locală, în opoziţie cu cele generalizate pe întreg teritoriul naţional. Conchide că românii descind în linie paternă din romani traicici („thraicische oder mosische Romer“), iar în linie maternă din slavi, căci după această ipoteză pot fi explicate obiceiurile, caracterul, portul, alimentaţia, jocurile şi dansurile. Şi ca să-şi contrazică aserţiunea de la început, afirmă că o istorie a superstiţiilor româneşti ar fi o istorie a superstiţiilor tuturor popoarelor („Eine vollständige Geschichte aller walachischen Aberglauben würde eine Geschichte der Aberglauben aller Nationen werden. Ich habe keinen bey den Walachen wahrgenommen, von dem ich nicht Spuren, auch bey andern Volkern, jedoch nach dem Mass ihrer Kultur und Aufklärung bey dem einen mehr, als bey dem andern, gefunden hätte“). Încearcă să caute explicaţia într-un substrat mai vechi, scitic şi gotic, dar lasă problema nedecisă, pentru ca peste alte pagini să-şi afirme iarăşi scepticismul faţă de valabilitatea obiceiurilor în descifrarea originii unui neam („…daraus folgere ich noch einmal, dass die Mühe vergebens ist, mit welcher man aus solchen Sachen den Ursprung der Nationen bestimmen will“). Datele interesează mai mult pe etnograf; e de reţinut ceea ce spune Sulzer despre dansuri şi cântece. Deosebită atenţie acordă căluşarilor, singurul joc pe care îl crede de origină romană, amintind că de data aceasta e în consonanţă cu Micu („des ungenannten gelehrten Walachen…bin ich hier auf seine Seite getretten“), deşi nu uită să adauge că s-ar putea dovedi şi contrariul („so leicht es mir auch geworden wäre, das Gegentheil davon eben so wahr-scheinlich zu machen“), dar se referă la cel din Transilvania, opinând că în Valahia nu ar exista („Die in Walachey wissen nichts mehr davon“), iar pe cel descris de Cantemir îl consideră cu totul diferit de cel transilvănean. Amănuntul dovedeşte că Sulzer nu a cunoscut viaţa folclorică din Muntenia pe care pretinde a o descrie, bazându-se numai pe ceea ce a aflat în autorii anteriori. Ca şi Micu, Sulzer crede că ei provin din 63 Sallis Colinis şi descrie pe larg practica romană după Nieupoort, arătând corespondentele dintre dansul latin şi cel român. Dansul mutului l-a întâlnit şi la turca transilvăneană. Surprinde nota că începătorii deprind dansul într-un butoi care le-ar tempera săriturile şi vătaful ar cunoaşte din îndoiturile bustului dacă paşii sunt corecţi sau greşiţi. Cunoscător de muzică, Sulzer observă cu acuitate cum paşii par a nu urma ritmul muzicii, socotind aceasta o caracteristică esenţială a jocurilor româneşti. Relevă de asemeni şi arhaismul melodiei care poate fi considerată o bucată din antichitate. Când trece la celelalte cântece şi jocuri constată că, alături de mocăneşti sau cătăneşti, se cântă şi se joacă greceşte, turceşte şi albanezeşte, ceea ce dovedeşte încă o dată că Sulzer cunoaşte numai ceea ce a văzut în Bucureşti, îndeosebi la curtea fanariotă şi la ceilalţi boieri orientalizaţi. Descriind dansul mocăneşte, îl găseşte similar cu cel slovac. Melodiile cântecelor s-ar asemăna şi ele cu cele slovace. Sulzer pretinde că horele transilvănene ar fi cântece de jale (Hore, oder Trauerlieder). Dintre instrumentele muzicale aminteşte în primul rând fluierul, naiul (moscal), vioara şi dă o bună descriere şi clasificare a fluierelor (fluieroi, caval, trişcă şi tilincă). Horele de mână, brâurile, bătuta ar fi de provenienţă grecească şi el caută să-şi dovedească aserţiunea citând unele figuri similare, precum şi diferenţele. Dar căluşarul şi dansul mocănesc, împreună cu melodiile lor, ar fi de provenienţă romană. Afirmaţiile lui Sulzer nu mai constituie decât un punct de plecare, cu toate că ele au fost reluate ulterior fără nici o rezervă în polemicile referitoare la latinitatea românilor, pentru a le mări veninul. Meritul de căpetenie al lucrării lui Sulzer e cel de a fi publicat în notaţia europeană zece melodii româneşti (două cântece şi opt dansuri), fiind, după cât se ştie, primele melodii româneşti tipărite şi deci accesibile cunoscătorilor de pretutindeni. BIBLIOGRAFIE: Franz Joseph Sulzer, Geschichte des tranşalpinischen Daiciens, das ist der Walachey, Moldau und Bessarabiens, im zusammenhange mit der Geschichte des übrigen Daiciens als ein Versuch einer allgemeinen daicischen Geschichte mit kristischer Freyheit entworfen von…, II Band, Wien, 1781; E. Comişel, lucr. cit., pp. 25–28. 64 MANIFESTUL DIN 1808. În 1921, Zenovie Pîclişanu a publicat un manifest al Societăţii pentru cultivarea limbii române, din 21 aprilie 1808, semnat de C. D., secretarul ei. Cercetătorii au văzut în C. D. pe Constantin Diaconovici Loga şi manifestul a fost considerat drept cel dintâi apel de culegere a folclorului român. Într-adevăr, se poate citi într-un paragraf: „3. Ar creşte în măsură foarte mare prestigiul limbii noastre, dacă oameni pricepuţi ar aduna cîntările frumoase, proverbele, sentinţele, parabolele frumoase, care sunt atît de specific româneşti şi de care avem mai multe decît alte naţii“. Cu toate că iniţial Ion Breazu, pe urmele lui Pîclişanu şi Iorga, i-a dat crezare, mai târziu, prin 1955–1956 şi-a exprimat rezervele faţă de autenticitatea documentului, întrucât ideile exprimate nu concordă câtuşi de puţin cu restul lucrărilor lui Diaconovici Loga. Suspiciunea este verificată şi de alte constatări. Până acum, nu se ştie nimic de existenţa unei asemenea societăţi. Documentul provine din Collectio minor manuscriptorum historicorum a contelui Iosif Kemény, cunoscut plăsmuitor de apocrife. De altfel, bate la ochi constatarea că manifestul a fost găsit numai în traducere maghiară (tradus de un Magyari (!) István) şi cu totul întâmplător la preotul român din satul lui Magyari care l-ar fi tradus fără ştirea preotului sau a preotesei. Ecourile lui nu pot fi surprinse nicăieri, nu se cunoaşte nici un comentariu sau încercare de culegere a folclorului, ceea ce confirmă neautenticitatea manifestului. BIBLIOGRAFIE: Zenovie Pîclişanu, O veche societate pentru cultivarea limbii române, în Revista istorică, VII (1921), nr. 4–6, pp. 128–134; Ion Breazu, Folclorul revistelor „Familia“ şi „Şezătoarea“, Sibiu, 1945, p. VII; Ovidiu Bîrlea, Folclorul în „Ţiganiada“… în Studii de folclor şi literatură, Bucureşti, 1967, p. 562. VASILE POPP. Cunoscut aproape numai ca autorul întâiei noastre bibliografii, Disertaţie despre tipografiile româneşti în Transilvania şi învecinatele ţări de la începutul lor pînă la vremile noastre (1838), puţini ştiu că el e primul autor al unui studiu de etnografie şi folclor dedicat în întregime obiceiurilor de la înmormântare. Nici Burada, nici Marian, 65 nici alţii care au mai scris despre acest domeniu nu i-au cunoscut lucrarea. Abia în 1913, într-un articol, Petru Maior folclorist, publicat în Ion Creangă, Liviu Marian atrăgea indirect atenţia asupra ei, ocupându-se numai de contribuţia lui P. Maior. Într-o notă, promitea publicarea lucrării lui Popp în traducere românească, dar aceasta n-a mai apărut. Era o teză de doctorat în medicină, publicată în puţine exemplare la Viena în 1817: De funeribus plebejis daco-romanorum sive hodiernorum valachorum et quibusdam circa ea abusibus perpetuo respectu habito ad veterum romanorum funera. Cum se vede şi din titlu, lucrarea insista îndeosebi asupra „abuzurilor“, asupra părţilor nocive ale practicilor funebre, ceea ce o îndreptăţea a fi prezentată drept teză în medicină, fiind o lucrare de igienă socială. Cartea e în primul rând a unui iluminist înfocat, căci năzuinţa de a contribui la extirparea concepţiilor depăşite e firul călăuzitor al întregii sale activităţi. În prefaţa altei lucrări de medicină din 1821, Despre apele minerale de la Arpătac, Bodoc şi Covasna, Popp mărturiseşte: „Scopul mieu iaste Binele comun nu slava, nu cinstea a mă vedea şi eu învăţat. De vream vîna aceasta, scriam eu Alexandrii, Agathanghele şi înfruntări asupra jidovilor. Cărţi cu adevărat, întru acest veac luminat! care mai mult întunecă decît luminează mintea“. Acelaşi ţel îl va urmări şi în teza despre obiceiurile funebre: scrie pentru folosul conaţionalilor săi, a patriei („verum ut Popularium meorum utilităţi, et per hos Patriae pro virili velificarem“). El va stărui asupra abuzurilor, deoarece acestea pot provoca alte înmormântări („Neque rem prorsus inutilem me suscepisse reor, cum haec ipsa funera, nisi recte instituantur, alia producant funera“). E mai bucuros de a le fi descoperit şi combătut decât să repete lucruri ştiute („Ego satius esse duxi aliquos abusus detegisse et iis obviam ivisse, quam eandem crambem alieno jure iterum atque iterum recoctam Doctorum palato obtulisse“). Popp studiază şi obiceiul funebru ca atare, comparându-l mereu cu cel roman, după cum se arată şi în titlul lucrării. Se pare că e prima lucrare de acest fel în literatura europeană, după cum sublinia şi Petru Maior în scrisoarea lui din 11 februarie 1817: „Materia, quaim tibi elegisti pro Dissertatione grata futura est eruditis lectoribus, cum nemo ante hac de hoc argumento scripserit“. 66 Informaţiile provin din lucrările publicate anterior – în primul rând Cantemir, Del Chiaro, Griselini, Sulzer – apoi din răspunsurile unor persoane solicitate: canonicul Simion Bran de la Oradea (informaţii din Chioar), protopopul Petru Maior (Câmpia Transilvaniei, îndeosebi valea Gurghiului), J. Nicolides (aromânii din Pind), la care se adaugă ceea ce ştia de la tatăl său, preot în Chimitelnicul de Câmpie şi ce văzuse el însuşi. Felul cum era conceput studiul înmormântării ducea la relevarea unităţii poporului român de la nordul şi sudul Dunării. În consonanţă cu ceilalţi corifei din prima generaţie a Şcolii latiniste care au scris istoria sau cronica tuturor românilor, şi Popp va urmări obiceiul funebru la toţi românii, indiferent de apartenenţa lor politică vremelnică, în prefaţa la Disertaţie despre tipografii, el concepe naţiunea în chip cu totul modern, subliniind că ea nu poate fi fărâmiţată de forme geografice sau hotare politice: „O naţie nu se poate fireşte osăbi prin munţi înalţi, rîuri mari sau alte hotară politiceşti; ci numai acolo încetează o naţie, unde înceată limba care o uneşte“. Studiul lui Popp e compartimentat în două părţi, patru secţii, apoi capitole şi paragrafe, urmărind fazele obiceiului de la început până la sfârşit. Partea întâia e consacrată generalităţilor (rostul înmormântării în genere, cremaţiunea şi înhumarea la diferitele popoare). Partea a doua înfăţişează fazele obiceiului în succesiunea lor firească. Mai întâi, e descrisă partea de obicei cum se practică la români, iar în ultimul paragraf al capitolului e prezentată comparativ practica romană. Uneori, Popp lărgeşte cercul comparativ, arătând aspecte din Italia de astăzi, apoi de la slavi, iar în partea întâia de la o serie de popoare antice. Popp se arată moderat în urmărirea paralelă a obiceiului funebru, nu exagerează asemănările, mulţumindu-se cu pura descriere a secvenţei la romani, lăsând pe cititor să tragă concluziile. Datele înfăţişate de Popp sunt în genere cunoscute din monografiile ulterioare, meritul lucrării constând în primul rând în vechimea atestărilor şi în provenienţa lor din arii mai puţin cercetate, îndeosebi Câmpia Transilvaniei şi Chioarul, absente în monografia lui Marian, Înmormîntarea la români (1892) şi în descripţiile ulterioare cunoscute. Popp nu rămâne la simpla descriere a momentelor obiceiului, ci se străduieşte să arate la fiecare mobilul lui, 67 reprezentarea care îl determină. Sub acest aspect, el rămâne un model pe care nu-l vor atinge cele mai multe lucrări etnografice de la noi, ancorate în pură descriere factologică. Studiul lui Popp apare ca o excepţie de deosebită valoare, anticipând cu atâtea decenii exigenţele metodologice ale cercetării obiceiurilor. Uneori, explicaţiile date anumitor practici nu par a fi cele populare, provenind probabil de la cărturari sau chiar de la el însuşi. Astfel, despre spargerea oalei cu cenuşă la scoaterea mortului din casă, Popp afirmă că ea ar avea două rosturi: să arate că omul e fragil ca un vas de lut şi că familia s-a împuţinat cu un cap. („Prima est, qua innuere volunt hominem vasi fictili esse similem adeoque fragilem et brevi in pulverem abiturum. Altera ratio est, familiam uno capite esse minorem, adeoque uno vase minus indigere“). Ion Muşlea opina că cele două păreri nu sunt adevărate. E drept că rostul obiceiului este în genere prohibitiv, urmărind împiedicarea mortului de a mai reveni în casa din care e scos, şi în acest context cele două păreri să fie mult mai evoluate, raţionale, plauzibile pentru o minte contemporană, dar ele puteau proveni şi de la unii cărturari săteşti. Când poporul nu cunoaşte rostul unei practici, Popp caută să suplinească el lacuna, dar o dă ca o probabilitate. Aşa, vorbind despre darea găinii negre peste groapă celor ce au săpat-o, Popp opinează că poate darul vrea să simbolizeze starea mizeră a groparilor, în concordanţă cu culoarea găinii, negrul arătând nenoroc („Quo ritu, nescio, quid velint, nisi forsan infelices eos designare velint, quod tam vili labore sibi panem promereant, color enim niger infelicitatem, sicut albus felicitatem denotat“). În monografia lui Marian e indicată credinţa că această găină neagră călăuzeşte mortul pe cealaltă lume, dar ea trebuie pusă în legătură cu credinţele referitoare la cocoşul negru (gai) năzdrăvan, sensibil la toaca din cer, având putere de a alunga toate spiritele ostile omului. Nu trebuie să se uite că practicele rituale pot avea semnificaţii diferite, potrivit nivelului concepţiilor despre lume, ca atare verosimile într-un anumit stadiu. Popp subliniază pe alocuri diferenţele dintre bogaţi şi săraci în desfăşurarea unor practici, oferind şi sub aspect metodologic un criteriu de seamă al cercetărilor din acest domeniu. Câteodată, se ridică la ipoteze îndrăzneţe care par plauzibile şi ar trebui sondate, 68 coroborând date şi de la alte popoare, îndeosebi de la cele primitive. Astfel, descriind obiceiul de a duce o oală cu cărbuni aprinşi a doua zi după înmormântare pentru a o pune pe mormânt şi amintind că unor femei li se pare că văd înălţându-se sufletul mortului, se întreabă dacă nu cumva practica e o rămăşiţă a incinerării pe rug, cu grija ca nu cumva sufletul viu să mai fie în trupul celui mort. („Hic ritus an non sit vestigium rogi? Et de vagante anima ac abeunte an non vestigium praecautionis, ne forte vitali spiritu oppreso delitescente comburatur corpus: propter quod diutius asservabatur corpus post mortem, prouti et hodie fit?“). Vom stărui asupra părţii folclorice. Datele despre bocit sunt în genere cele cunoscute. Reţin atenţia primele 4 versuri de bocet pe care autorul le scrie cu chirilice: Veniţi care mă iubiţi,/ cu mine călătoriţi Io mă duc în cale lungă,/ n-am să-mi ajungă publicate mai târziu de Marian în formă similară. Bocitoarele sunt rudeniile mortului, dacă sunt bune cântăreţe, dar pot fi şi alte femei angajate („cantus illos lugubres primo referimus, quos consanguineae, si in cantu excellentes sunt, canunt, sinminus, praeetant id conductae faeminae“). Surprinde împrejurarea că bocitoarele în parte cântă, în parte recită bocetele, aspect cu totul necunoscut până acuma în repertoriul funebru de la noi („quae defuncţi laudes in carmine partim canendo, partim narrando deducunt, quem morem ipse in Transylvania vidi, et a Reverendissimo P. Majore scriptum accepi“). Până acum, alternarea pasajelor cântate cu cele recitate e atestata numai în genurile de formă muzicală liberă, doinele şi baladele, de unde se poate deduce că şi melodiile bocetelor transilvănene din Câmpia Ardealului ar fi avut în vremea aceea formă liberă, astăzi strofizată după cât atestă cercetările. În treacăt, e amintit şi cântecul de priveghi pe care îl cântă noaptea fetele („De nocte… interdum conveniunt etiam puellae, quae lugubres versus modeste concinnunt“). Informaţia vine de la Petru Maior, deci din Valea Gurghiului, unde cântecul de priveghi e practicat şi astăzi. 69 Popp dă cele dintâi notiţe despre jocurile de priveghi, un capitol atât de vitregit în cercetările de până acuma asupra înmormântării. Incidental, e amintit jocul de cărţi practicat de flăcăi („De note juniore mare, qui per totam noctem ludunt chartis etc.“), devenit frecvent la priveghiurile din Transilvania. În capitolul consacrat priveghiului, Popp încearcă mai întâi o clasificare a jocurilor, distingînd jocuri verbale şi corporale, acestea din urmă fiind folositoare sau nocive („verbales et corporales, ultimos in utiles ad perficiendum roborandumque corpus vere necessarios, et noxios illis natura sua oppositos“). Din păcate, nu dă mai multe amănunte, promiţând că se va ocupa de ele într-o lucrare specială pe care n-a mai apucat să o scrie. De aceea, în conformitate cu profilul tezei de igienă socială, se opreşte numai la unul din jocurile vătămătoare, moara. Jocul e reprodus de patru actanţi: fierarul, fierul şi doi aju-tători („Faberferrarius, qui necessaria pro mola parat. Alter ferrum, ex quo necessaria fiunt, et duo juvenes sodales, qui ope sua auxilio fabro-ferrario sunt“). Jocul constă în parodierea călirii fierului, ceea ce se răsfrânge nu numai în caznele la care e supus cel ce joacă rolul fierului, ci şi la asistenţa din jur, pradă scânteilor pe care le împroaşcă ucenicii. Jocul e necunoscut, fiindcă cercetarea lui a fost cu totul sporadică până acuma. Trezeşte nedumeriri numele jocului, mai ales că sub acest nume se cunoaşte alt joc (în Pădurenimea Hunedoarei, jocul vrea să reprezinte producerea făinii la moară, actantul principal fiind un om culcat pe o scară purtată de doi şi acoperit de o cergă, care imită mişcările coşului, dar rezultatul e obscen). Împrejurarea că cele două calfe ridică şi întind picioarele celui ce reprezintă fierul ne duce la ciocanele hidraulice care erau instalate în fierăriile mai mari, de aici prin extensiune denumirea de moară, acţionată de apă ca şi fierăria hidraulică. Lucrarea lui Popp revelă contribuţia covârşitoare a lui Petru Maior, citat de vreo 13 ori la feluritele ei capitole. Se vede că Maior i-a oferit o descriere a obiceiului destul de minuţioasă, cu amănunte care n-au putut fi inserate în studiu, dar pe care nu le cunoaştem, fiindcă notele anexate scrisorii n-au mai fost găsite. 70 BIBLIOGRAFIE: Ladislaus Basilius Papp, Dissertatio Inauguralis Historico-Medica De Funeribus Plebejis Daco-Romanorum sive Hodiernorum Valachorum et Quibusdam Circa Ea Abu-sibus Perpetuo Respectu Habito Ad Veterum Romanorum Funera, Viennae, 1817, 56 p.; Liviu Marian, Petru Maior folclorist, în Ion Creangă, VI (1913), nr. 3, pp. 65–68, republicat în Liviu Marian, Contribuţiuni la istoria literaturii româneşti din veacul al XIX-lea, 1927, pp. 7–12; Ion Muşlea, Viaţa şi opera doctorului Vasile Popp (1789–1842), în Anuarul Institutului de istorie naţională, V, Cluj, 1930, republicat în Ion Muşlea, Cercetări etnografice şi de folclor, Bucureşti, I, 1971, pp. 19–64. ALTE VALORIFICĂRI DOCUMENTARE ALE FOLCLORULUI Găsirea în obiceiuri a unor dovezi despre latinitatea românilor l-a ispitit şi pe Dimitrie Ţichindeal. În traducerea lucrării fabulistului sârb Dositei Obradovici Sfaturile a înţeleajerii celei sănătoase, tipărită la Buda în 1802, el înlocuieşte partea despre obiceiurile sârbeşti cu cele româneşti cu scopul de a dovedi obârşia lor latină. Citează paralel Lupercalia şi zilele corespunzătoare de la noi (filipii de toamnă), Fornicalia şi lăsata secului, sărbătoarea Umbracolarum şi Armindenul, Sementinas ferias şi joile din Paşti, ziua Fortunei şi Sînzienele, cântecele şi strigăturile la joc, apoi câteva practici nupţiale şi funebre. Datele sunt aproximativ aceleaşi cu ceea ce releva Samuil Micu în Scurtă cunoştinţă, decât că numărul lor e mai mic, Ţichindeal oferind doar un conspect antologic. Dar scriitorul bănăţean e şi un iluminist, căci, citind câteva practici legate de descântat, nu-şi poate ascunde dorinţa ca acestea să nu fi existat: „Cînd ar vrea omul să arate deosebi fieştecare descîntătură, care mai bine ar fi fost nici să nu se fie mai auzit de dînsele, ce fac vrăjitoarele, ce cuvinte idoleşti şi turceşti întrebuinţează în vrăjile şi minciunile lor, şi cum oamenii cei proşti le ţin şi le cred ca pre nişte legi fireşti şi dumnezeieşti, i-ar trebui adevărat multă hîrtie şi mult să vorbească“. Peste câteva decenii, alt bănăţean, Eftimie Murgu, pe urmele lui Sulzer, caută sprijin şi în melodica populară pentru a dovedi latinitatea românilor. În scrierea polemică, Widerlegung der Abhandlung welche unter 71 dem Titel vorkommt: Erweis, dass die Walachen nicht römischer Abkunft sind, publicată în 1830, Murgu afirmă: „Wirklich die Musik giebt keine geringe Charakteristik einer Nation. Die gemeinin National-Gesänge drücken das Eigenthümliche des natürlichen National-Geschmakes aus“. Şi publică în anexe 5 melodii româneşti (3 dansuri şi 2 arii ciobăneşti) alături de melodii sârbeşti de joc. Comentariul lui Murgu se mărgineşte în a constata în chip vag că există deosebire între melodiile româneşti şi sârbeşti. Lipsa de melodicitate (Klanglosigkeit) a melodiilor sârbeşti o pune pe seama instrumentelor rudimentare, gusla având o singură coardă şi lasă să se înţeleagă că fondul diferenţierii ar rezida în substraturile etnice, latin şi slav. Peste doi ani, avocatul Damascbin T. Bojîncă va folosi prilejul publicării studiului Anticile romanilor (1832) pentru a strecura în co-mentarii obiceiurile româneşti care ar corespunde celor romane descrise în text. El e convins în grad mai mare ca predecesorii, adepţi ai Şcolii latiniste, că obiceiurile oferă dovezi mai puternice despre originea romană a poporului român decât celelalte documente. „În Antici vei afla multe datini a fi fost la romani, care şi până astăzi se ţin în sânul romanilor de acum, sau întregi, sau cu oareş ce strămutare; şi aceste datini ce se păstrează de romani atâtea sute de ani, între atîtea valuri, între atîtea nevoi şi strămutări, ce păţiră dînşii de la despărţirea lor de cătră înpărăţia romanilor, sînt mai mari şi mult mai temeinice mărturii, spre adeverirea urzirii romanilor de la vechii romani, decît orice arătări istoriceşti, sau iscodiri omeneşti de acum, cu care unii, tăgăduind acea luminată a noastră urzire, din toată virtutea se silesc a acoperi lumina adevărului“. Pentru a ilustra romanitatea obiceiurilor româneşti, autorul se sileşte să strecoare în note observaţiile comparative, dar mărturiseşte că nu cunoaşte obiceiurile din toate ţinuturile locuite de români: „Adevărat că, poate că unele din ceste din urmă datini, sînt mie necunoscute, fiind că multe sînt în Moldavia, în Ţara Romănească, şi în Ardeal, care în Ungaria sînt ascunse, şi iarăş din contră; pentru acea fă singur asemănare între cele ce vei ceti în această carte, cu cele ce se află pin locurile unde tu vieţuieşti, şi vei desvăli adevărul, că eu ce am putut am făcut“. Rând pe rând relevă: predilecţia pentru alb în portul românesc (p. 70), portul şubei de către bănăţene „mai vîrtos codreanele“ care ar corespunde cu subucula romană (p. 72), voalarea feţei miresei, care 72 nu e nicidecum turcească (p. 76), confecţionarea întregului port de către femei (p. 77), urarea: fie-i piatra în gură împotriva strigoilor (p. 123), strigarea alo Numa! de la începutul strigăturilor româneşti care ar fi o reminiscenţă a regelui Numa, cel ce a instituit colegiul saliilor, preoţii zeului Marte (p. 177), bocirea mortului, bradul funebru, banul pus în mâna mortului, spargerea oalei etc. Mai amplă e nota despre căluşarii existenţi în Ardeal şi Banat, care au „vătau adecă vates“ şi continuă vechiul joc al Colisaliilor. Paralelismul e sondat în adâncime: „Şi precum Colisalii vechilor romani erau preoţi şi slujeau unei dumnezeiri, aşa şi căluşerii romănilor de acum, cred că este o putere, carea îi ajută în săltare, şi priveşte neadormit spre jocurile lor; ba încă şi acea cred că cel ce nu ştie juca bine, acela cade ameţit la pămînt, semn că nu este plăcut aceii puteri, şi deloc iesă dintre căluşeri“. Aminteşte apoi de sbiceriu care pocneşte din bici în jurul jucătorilor. La sfârşitul notei, exclamă, repetând ideea preconizată şi de Samuil Micu că obiceiurile de obârşie latină alcătuiesc tradiţia viabilă: „Nu credinţă deşartă dară, ci datină de la strămoşii săi moştenită, este jucărea căluşerilor româneşti; deci păstreze-o deapurerea, ca o mărturie nevinovată a urzirei sale“ (p. 179). În treacăt, consemnează şi bocirea morţilor cu pomenile aferente la românii bănăţeni (p. 186), existenţa unui costum special pentru mirese (p. 207) răpirea miresei ce reproduce răpirea sabinelor (p. 208), primatul lânii în articolele vestimentare (p. 210), aruncarea seminţelor de grâu de către mireasă (p. 211), ridicarea miresei peste pragul casei de către socru-său (p. 212), stropirea cu apă de către mireasă, precum şi spălarea picioarelor unui fecior, a naşului şi a socrilor de către mireasă (p. 213), neatestată până acum în practicile nupţiale de la noi, iar numirea nuntălaşi o derivă în chip naiv de la Nun-Talasiu roman, (p. 214). Atari etimologii ca şi cea a lui Alo Numa, apoi căluşari (Collisali nu-i mai pot întări demonstraţia, dar Bojîncă are prudenţa de a lăsa să vorbească alţii despre latinitatea românilor. În acest scop, citează pe larg din „transilvanul Ioan Trester“ (Troster) o sumă de practici româneşti de obârşie romană: bocirea cu despletirea părului (submittere comam), salutul, portul toiagului, portul femeiesc, agricultura şi păstoritul, dansul. Cu acest prilej, Bojîncă schiţează ideea unei istorii a portului românesc care să urmărească evolutiv schimbările petrecute. Indicaţia metodologică 73 era cu totul nouă, dar nu va avea ecou: „De ar sta omu să desluşească cu deadinsul, forma şi întrebuinţarea veştmintelor romane, şi le-ar paralisa adecă le-ar asemăna, şi le-ar cumpăna cu cele ce le-au avut mai de mult, şi le au romanii şi acum, ar trebui să se deducă îndatinarea în purtarea feliurimei veştmintelor, din veac în veac, de cînd s-au desbîrnat romanii de cătră înpărăţia romanilor, până în timpul de acum“… (p. 78). Citarea mărturiilor scriitorilor străini despre latinitatea românilor va forma osatura polemicii lui Bojîncă din Respundere desgurzătoare la cârtirea cea in Halle… (Pesta, 1828) cu sârbul Sava Tokolyi, care contesta originea latină a românilor. Prima jumătate a secolului al XIX-lea poate fi socotită epoca de aur a polemicilor despre latinitatea românilor, în care obiceiurile sunt invocate drept argumente deprim rang, căci mai târziu dovezile de latinitate se vor restrânge numai la cele lingvistice şi istorice. Abia adepţii întârziaţi ai Şcolii latiniste se: vor strădui să accentueze caracterul latin al unor datini româneşti, dar anumite naivităţi vor compromite atari încercări, lăsând drum liber descriptivismului pur, plat şi fără orizont. BIBLIOGRAFIE: C. N. Mateescu, Spicuiri folclorice din scrieri mai vechi, în Ion Creangă, V (1912), nr. 6, pp. 167–168; G. Breazul, Patrium Carmen, pp. 112–115, 283– 284; Damaschin T. Bojîncă, Anticile romanilor, I, II, Buda, 1832, 1833, XVI + 230 p. + 220 p.; Ion Breazu, Folclorul revistelor „Familia“ şi „Şezătoarea“, Sibiu, 1945, pp. V–VII; Ion Taloş, Începuturile interesului pentru folclorul românesc din Banat, în Studii de istorie literară şi folclor, Bucureşti, 1964, pp. 201–221; Leontin Ghergaru, Preocupările etnografice şi folcloristice ale lui Damaschin T. Bouncă, în Anuarul Muzeului etnografic al Transilvaniei pe anii 1959–1961, Cluj, 1963, pp. 269–281. PRIMELE CULEGERI DE FOLCLOR Culegerile propriu-zise de folclor românesc întârzie mult faţă de semnalările unor obiceiuri şi practici răzleţe şi chiar faţă de ceea ce va realiza la sârbi Vuk St. Karagić (1815) şi la greci Ch. Fauriel (1824). 74 Îndemnul lui Ion Budai Deleanu a rămas înmormântat în manuscrise, iar studiul cu un orizont atât de larg pentru acea vreme al lui Vasile Popp, deşi tipărit, prin puţinele exemplare, nu a stârnit vreun curent în acest sens (cartea lui lipseşte până astăzi din bibliotecile mari din Moldova şi Muntenia). Încercări de a culege material folcloric nu au lipsit, decât că au fost prea timide şi fără ecou. După mărturisirile lui Asachi, Karagić ar fi cules cântece româneşti în Transilvania, Banat şi Ţara Românească pe care în 1823 i le-ar fi dat lui în Viena. Alte amănunte nu se mai cunosc, în corespondenţa lui Karagić nu e semnalată nici o aluzie la această culegere de folclor românesc. Datele biografiei lui Karagić arată pe de altă parte că el n-a trecut prin Ţara Românească, staţionând numai în Moldova, iar mai târziu în Banat. A petrecut însă câteva vreme în Timoc, la Cladova, între 1811 şi 1813, ca vameş, şi e mai plauzibil ca atunci să fi cules folclor românesc. Oricâte îndoieli ar suscita nepotrivirile unor amănunte, miezul este adevărat, mai cu seamă că Asachi nu putea face nişte declaraţii fictive în timp ce încă trăia Karagić care le-ar fi dezminţit. Iniţiativa de a culege ar fi avut-o şi Asachi, surprinde numai împrejurarea că el a mărturisit-o atât de târziu şi tocmai cu prilejul apariţiei culegerii lui Alecsandri. Întrucât totul a fost mistuit de focul de la Iaşi, problema rămâne insolubilă şi reţinem amănuntele date de Asachi: „încă la 1822, în epoha emigraţii, călătorind prin provinţiile de români locuite, eu am fost întreprins pentru asemene scop a aduna a lor cîntice, iar la 1823, cînd petreceam la Viena, mult onorabilul d. Vuk Stefanovici, renumitul literator sîrb şi al meu amic, carile călătorise mulţi ani prin provinţiile sud-slavice spre adunarea cînticelor sîrbeşti, ce apoi la 1823 le-au tipărit în 3 tomuri la Lipsea, cu cheltuiala prinţului Milos, au fost adăugit colecţia me, dăruindu-mi 30 coale manuscrise cîntice româneşti, care, cu ocazia călătoriilor sale, le-au fost adunat în Transilvania, în Banat şi în Ţara Românească şi între care se aflau compuneri foarte interesante. Dar colecţia cu multe a mele, le-au mistuit în Iaşi focul anului 1827, încît acele cîntări rămaseră iar numai în gura poporului cu melodia patetică în fluierul păstorilor, iar adunarea lor în sarcina literaţilor mai ferice de a le asigura de urgia timpului şi a evenimentelor“ [Gazeta de Moldavia, XXIV (1852), nr. 20, p. 77]. 75 Dacă Asachi ar fi avut la inimă poezia populară, aşa cum mărturisea spre sfârşitul vieţii, incendiul din 1827 n-ar fi fost o cauză de înstrăinare, dimpotrivă, ar fi trebuit să-i dea noi imbolduri pentru a culege cântece moldoveneşti, prezente în acea vreme şi în uliţele Iaşilor. Pe urmele lui Ion Bîrlea, N. Iorga semnala în Istoria literaturii romaneşti (I, 1925) „culegerea maramurăşană din 1821“ care „cuprinde, după cît se pare, numai bucăţi lirice“. În realitate, e vorba de un codice miscelaneu, cu cuprins neaşteptat de variat, scris numai cu intenţia de a-i fi alcătuitorului un fel de aide-mémoire. Căci caietul e „de verşur alese la prohode, şi la mese de veselii, şi multe feliuri de trebi, scrietoriu şi ustinitoriu fiind eu, Botezat Lupul din Corneşti, lăcuitor în oraşul Cosoului. Scris-am în anul Domnului de la Hs 1821… în luna lui Ilie 24 de zile“. Mai jos, autorul se arată a fi cantor. Alături de versuri populare, din care I. Bîrlea reproduce primele 16 rînduri din Bogatu şi săraicii, fără altă prezicare decât că: „după multe versuri, se află, la capătul cărţii“ reţete de medicină empirică şi magică (cum să cunoşti „furul“, leacuri de tuşă, albeaţă, măsele, „ambrici“, năduşeală, vătămătură, friguri, turbă-tură, guşă, râie, muşcătură de cîine turbat etc.). Astfel de reţete abundă în manuscrisele secolului al XVIII-lea şi începutul secolului al XIX-lea. De reţinut e practica de inaugurare a unei locuinţe noi: „în casă nouă, postav roşu să coşi laolaltă, să faici jaţcov, să pui argint viu, cui de potcoavă, o dutcă de argint, grîu şi sare, pui în tuspatru cornuri a căsii, sau să pui o găină şi o mîţă să mîie în trei nopţi acolo“. Între timp, codicele s-a pierdut şi încercările de a examina de aproape ver-surile populare au rămas zadarnice. Tot ca un caiet de însemnări personale se vădeşte a fi şi cel semnalat la sfârşitul secolului trecut de Gh. Alexici şi descris de Romulus Todoran: Pesmă cu cîntări lumeşti şi veselitoare, alcătuită de „Ardelean Dimitrie, preparând în cursul al II-lea, anul 1831“, în Arad. Alături de cântece culte, profane şi religioase, D. Ardelean a consemnat şi 13 cântece populare, între care sunt de semnalat Toma Alimoş, Brumarul Mare, iar dintre cele lirice De aş şti cînta ca cucu, Părinte popo Ilie şi Ajungă-te, bade, ajungă. Versurile nu sunt riguros populare, autorul le-a mai potrivit, alteori chiar a adaos versuri noi – el sau cel ce i le-a transmis – cum se poate vedea în cântecul, 76 frecvent şi astăzi în Transilvania „De-aş şti cînta ca cucu/ Nu m-aş munci cu lucru“ etc. pe care le precedă de versurile „dieceşti“: „De-aş şti cînta ca ţarcă/ Nu m-aş munci eu cu cartea“. De altfel, editorul a semnalat concordanţe dintre versurile din acest caiet şi cele din broşura publicată în 1768, Cîntece cimpeneşti cu glasuri rumâneşti, alcătuită din producţii cărturăreşti, unele în formă populară. Al. Lupeanu-Melin afirma cândva că „cel dintîi folclorist“, în sensul adevărat, dintre dascălii Blajului, a fost foarte puţin cunoscutul Samuil Pop (1812–1844) care a murit ca paroh în comuna Gilău lângă Cluj. Fecior de preot din Morlaca, a făcut seminarul în Blaj şi a fost înainte de 1848 profesor la liceu, în „principia“… A scris o mulţime de versuri. Afară de acestea are şi o colecţie în toată regula de Strigături la joc, „cari nu s-au publicat încă“, făcută între 1830–1840. Dar cei care au cercetat ulterior biblioteca Blajului nu i-au mai dat de urmă, ridicându-se îndoieli asupra existenţei ei. Acum un deceniu, a fost semnalată şi colecţia păstrată în manuscris a scriitorului maghiar Zeyk Iános. Originar din Cuci de lângă Ludoşul de pe Mureş, învăţase româneşte din copilărie şi în autobiografie aminteşte de farmecul povestitorului român în jurul focului de seară. În jurnalul de călătorie, Zeyk povesteşte în ungureşte legenda lui Iovan Iorgovan, auzită în Topleţul Orşovei în forma cunoscută în variantele ulterioare şi în baladă (lupta lui Iovan călare cu balaurul care fuge în peşteră unde şi moare, iar din pulberea lui se iscă muştele columbace). Alt manuscris al scriitorului conţine 12 basme: Tündérregék (Poveşti cu zîne) din care 6 sunt româneşti, auzite de la românii din satul natal şi scrise între 1817–1837. Zeyk le-a povestit cu multă libertate, sacrificând formulele specifice basmului românesc, după cum însuşi mărturiseşte: „am maghiarizat cele cu iz românesc, căci forma lor de miere nici un alt condei, nici o altă limbă nu o poate reda“. Se pare că autorul a intervenit şi în osatura basmelor, după cum se vede în Năzdrăvanul, unde partea întâia e snoava despre hoţul îndemânatic (AT 1525), iar partea a doua, basmul fantastic despre voinicul care dezleagă întrebările (AT 725), dar este asistat şi de tovarăşii năzdrăvani în chip neverosimil. Cercetătorul folclorist reţine, cu prudenţa critică necesară, numai 77 schema epică a acestor basme, preţioase prin vechimea lor şi prin atestarea unui punct pe aria de răspândire a tipurilor. Primele culegeri care s-au publicat conţin cântece de stea. La întocmirea lor a prezidat intenţia didactică, nevoia de a pune aceste texte în mâna şcolarilor. Ele sunt creaţii culte şi prin cuprinsul lor, versificate în formă populară pentru a fi accesibile straturilor de jos. Ca atare, publicarea acestor producţii semipopulare nu poate fi socotită determinantă pentru începuturile folcloristicii româneşti. Cea dintâi e broşura învăţătorului bănăţean Ioan Tincovici, Cîntări-dumnezeieşti… (Buda, 1815) care conţine, alături de cântece de stea cu circulaţie mai largă ca O ce veste minunată, creaţii originale de inspiraţie religioasă. Peste 12 ani, va publica protopopul Caransebeşului, Ioan Thomici, o altă broşură, Scurte învăţături pentru creşterea şi buna purtare a tinerimei române (Buda, 1827) care conţine o versiune a vicleimului alături de câteva cântece de stea. De publicarea cântecelor de stea e legată şi activitatea incipientă a lui Anton Pann. Broşura lui, Versuri musiceşti ce să cîntă la Naşterea Mîntuitorului nostru I. Hs şi în alte sărbători ale anului a avut o mare răspândire, fiind tipărită în numeroase ediţii până în vremea din urmă. D. Iarcu afirmă că prima ediţie ar fi apărut în 1822, dar se cunoaşte numai cea din 1830, cealaltă fiind pusă la îndoială. Începând cu Gaster, cercetătorii au arătat că aceste cântece de stea erau în parte consemnate în manuscrise mai vechi, din secolul al XVIII-lea; Pann doar le-a fixat în scris, notându-le şi melodiile. Intenţia nu a fost nicidecum folclorică, ci cu totul didactică, aceea de a îndrepta formele corupte prin circulaţia orală. Ea rezultă fără echivoc din lămurirea dată de Pann în prefaţă: „Însă aceste versuri neavîndu-le tipărite, din mînă în mînă şi din auzite scriindu-le, atît le smintise din calea lor, încît mai niciun înţeles nu aveai într-însele. Pre aceste într-acest chip eu văzîndu-le, m-am îndemnat şi, pe cît am putut, culegîndu-le, le-am îndreptat. Şi ca să nu rămîie puţina mea osteneală în deşert, le-am dat în tipar dinpreună cu glasurile lor“. Nici în celelalte lucrări publicate după această dată nu se vădeşte vreo urmă de interes folcloric la Anton Pann. Cu toate acestea, unii îl“ consideră drept primul folclorist român şi la crearea acestei legende a contribuit faimosul motto de pe unele cărţi ale sale: „De prin lume-adunate şi iarăşi la lume date“. E adevărat că Pann a 78 adunat, dar cele-mai multe din surse se vădesc a fi culte sau semiculte, adică „orăşene“, pe lângă care se ivesc, sfioase şi puţine, şi cele „sătene“. Elocventă în acest sens este compoziţia volumaşelor faimoase, Spitalul Amorului, unde abia o cincime dintre cântece sunt populare şi semipopulare, celelalte fiind culte, unele create de Conachi, Eliade Rădulescu, Bolintineanu,. Cîrlova, Grigore Alexandrescu, C. A. Rosetti, C. D. Aricescu, M. Millo,. G. Sion şi alţii, între care şi A. Pann însuşi cu puţine bucăţi. În celelalte lucrări, folclorul e inserat întâmplător. Doar Povestea vorbii e de sorginte folclorică, dar pana lui a intervenit copios, transpunând proverbele în formă versificată, mult îndepărtată de cea autentică, iar snoavele şi basmele nuvelistice sunt povestite în versuri proprii, încât doar schema epică poate fi luată în considerare de cercetătorul’ folclorist. De altfel, se observă cu uşurinţă nevoia lui Anton Pann de a reformula versul popular, de a-i da o patină proprie, încât aceasta devine o manie în tot ce-i iese de sub condei. E drept că unele aspecte nepopulare, care oglindesc punctul de vedere al elementelor dominante, cum se poate vedea în Tunsul şi mai cu seamă în Mugur, mugurel, ar putea fi atribuite altora care le-au impus ca atare în circuitul oral, dar familiarizarea cu stilul lui Anton Pann arată că intervenţia lui cizelatoare e omniprezentă. El rămâne un scriitor „popular“, aidoma lui Ioan Barac şi Vasile Aaron din Transilvania, pe care i-ar fi luat model, după supoziţiile lui M. Gaster, iar opera lui un miscelaneu în care folcloristul întâlneşte şi câteva texte şi melodii de obârşie populară sau devenite populare în anumite cercuri prin circulaţie orală. Cîntecele de lume din Bucureştii din prima jumătate a secolului trecut oferă de asemeni un punct de sprijin pentru folcloristul care va studia aşa-zisele cîntece şmechereşti, frecvente în mahalalele Capitalei – mai cu seamă în Ferentari – până în zilele noastre, de unde au iradiat prin lăutarii colportori şi în restul Munteniei. Căci aceste cântece şmechereşti continuă în bună parte pe cele de lume din colecţia lui Anton Pann, cu aceeaşi tematică de erotism agresiv, pline de tumult şi de posturi melodramatice. Se pare că şi melodica lor descinde din cea pannistă, înfiorată de acelaşi patetism pseudoromantic. Dar fiindcă până acuma aceste cântece şmechereşti au rămas nepublicate – o bună colecţie se află în 79 arhiva Institutului de folclor -compararea mai amănunţită rămâne în sarcina viitorului. BIBLIOGRAFIE: Al. Bistriţeanu: G. Asachi şi folclorul, în Limbă şi literatură, I (1955), pp. 12–36; Ion Taloş, Vuk St. Karadźić în folcloristica românească din secolul al XIX-lea, în Revista de etnografie şi folclor, 12 (1967), pp. 39–49; Ion Bîrlea, Însemnări din bisericile Maramureşului, Bucureşti, 1909, pp. 76–80; Romulus Todoran, Poezii populare într-un manuscris ardelean din 1831, în Anuarul Arhivei de Folclor, VII (1942), pp. 131–139; Al. Lupeanu-Melin, Folcloriştii Blajului, în Comoara Satelor, III (1924), nr. 1, pp. 1–5; N. Cartojan, Cărţile populare în literatura română, II, Bucureşti, 1938, pp. 202–219; Anton Pann, Cîntece de lume, transcrise din psaltică în notaţia modernă, cu un studiu introductiv de Gh. Ciobanu, Bucureşti, 1955, 366 p.; Anton Pann, Scrieri literare, I–III, ed. Îngrijită de Radu Albala şi I. Fischer, Bucureşti, 1963; Ovidiu Papadima, Anton Pann, Cîntecele de lume şi folclorul Bucureştilor, studiu istoric-critic, Bucureşti, 1963, 185 p.; Engel Karoly şi Dumitru Pop, Culegerea de basme româneşti a lui Zeyk Iános, în Studii de istorie literară şi folclor, Bucureşti, 1964, pp. 233–242 (în anexă sunt publicate rezumatele basmelor româneşti, din păcate fără grija cuvenită, anumite episoade fiind expediate printr-o formulă evazivă din care nu se poate ghici despre ce este vorba. De ex., la Năzdrăvanul, se spune că împăratul Roşu a cerut dezlegarea a „trei ghicitori“ fără să se precizeze care anume, iar la curtea împăratului Roşu „eroul scapă din încercările grele la care este pus“ cu ajutorul tovarăşilor năzdrăvani, fără să se arate care au fost probele şi cum au fost trecute. Se mai spune în nota 55 că „episodul cu Julcea lipseşte din variantele româneşti ce le cunoaştem“. Dar el apare aidoma în variantele tipului AT 318, în care de obicei protagonistul, numit Pipăruş Petru, scapă de uneltirile soţiei ucigaşe cu ajutorul servitoarei care culege de la decapitat unele părticele sau picuri de sânge prin care se va putea metamorfoza până la forma de pasăre şi îşi recapătă astfel sabia miraculoasă şi se răzbună). TIMOTEI CIPARIU. Părintele filologiei române n-a fost numai iniţiatorul cercetării limbii vechi din cărţi şi manuscrise pentru a pune temelia necesară istoriei limbii române, ci a promovat şi cercetarea folclorului, în primul rând pentru valoarea lui ca document lingvistic. În ceasurile de răgaz, când s-a lăsat ademenit de 80 muza poeziei, a însăilat compuneri în care sursa folclorică deţine un loc de frunte. Trăindu-şi copilăria în satul Pănade din apropierea Blajului, Cipariu cunoştea folclorul din casa părintească, după cum îşi va aminti în Autobiografie. Preţuirea lui a venit însă mai târziu, după ce Cipariu ajunsese profesor la şcolile Blajului. Amintindu-şi de mama lui „ascultînd-o cîntînd cîntecul lui Monu-tîlhariul, a lui Petru din luncă, şi alte mai multe care le-am uitat“, el mărturiseşte că nu şi-a dat seama de importanţa lor pentru a le consemna: „Pentru că nu ştiam ce valoare au asemeni cîntări, încă şi după ce am crescut mare, nu le-am ştiut preţui, să le adun din gura ei, iar cînd am ştiut a le preţui, acea gură armonioasă era amuţită subt pămînt“. Mama lui a murit în 1830, deci preţuirea folclorului se va ivi după această dată. Şi nici nu va întârzia mult, căci un caiet manuscris din 1831 conţine materiale din trei specii folclorice: poveşti, ghicitori şi proverbe (cu zicători). Cea mai importantă e categoria proverbelor şi zicătorilor: 172 texte. Se poate presupune că Cipariu le-a consemnat pentru a studia anumite aspecte de limbă. Surprinde faptul că Cipariu a notat şi variante la unele proverbe şi zicători, indicând termenii variabili ai tipului: Nu-ţi băga ciocul (nasul, flitul) unde nu-ţi fierbe oala; Săcurea – sau unealta sau poama rea – nu piere; Ştiu că nu ţi-o da de buze (de gură, de nas) etc. Prin consemnarea variantelor, Cipariu este cel dintâi care pune în relief în folcloristica română variabilitatea folclorului, însuşirea lui de a fi adaptabil la intenţiile insului creator, fiindcă variantele unor proverbe vehiculează chiar sensuri diferite, adesea opuse (Gura zîce, gura minte, ş-omul tot rămîne om de omenie – (de nimic). Nu sunt indicaţii mai exacte asupra provenienţei lor, dar nu mai încape îndoială că Cipariu le-a cules din circulaţia orală, poate din cele memorate de el în copilărie printre sătenii din Pănade. Proverbele i-au atras de timpuriu pe cărturari, de aceea unii scriitori din Renaştere şi de mai târziu s-au îndeletnicit cu alcătuirea de florilegii, unele în latineşte, cum ar fi cunoscuta Adagiorum collectanea pe care Erasmus a publicat-o în 1500. Cele mai vechi colecţii de folclor sunt cele de proverbe care premerg cu secole pe cele de cântece şi naraţiuni populare. Predilecţia pentru proverbe vine din împrejurarea că ele sunt cele mai apropiate de cărturar dintre toate speciile folclorice, fiind folosite curent împreună cu limba care le vehiculează. Dar 81 colecţiile vechi din unele ţări europene nu sunt izvodire numai din circuitul oral, ci şi din lucrările scrise, uneori cu precădere din acestea. Cele consemnate de Cipariu sunt aproape toate rustice, auzite din popor, dovadă cuvintele cu iz licenţios care apar destul de des în toată cruditatea lor. Ele diferă profund de maximele culte de felul celor publicate şi la noi prin unele cărţi ca Floarea Darurilor. Ghicitorile notate de Cipariu sunt mai puţine: 19 texte, unele remarcabile prin caracterul lor inedit faţă de colecţiile de mai târziu: Lemn uscat cu păru-n cap (văruitorul); Mă şuii în deal/ ca să-mi văz de cal/ văzui ţolul dracului/ în mijlocul satului (focul). Cele 10 poveşti din manuscrisul din 1831 sunt scurte, 4 basme despre animale, 4 snoave şi 2 anecdote. Ion Muşlea a reprodus numai 6 naraţiuni din care par inedite cea despre frigul de care nu se teme cojocul şi snoava despre ţiganul care nu l-a văzut pe împărat, în care comicul rezidă în jocul de cuvinte care par a indica pe un protagonist surd. Cipariu denumeşte basmul despre animale fabulă, iar snoava poveste. Cea dintâi va deveni curentă printre cărturarii Blajului în năzuinţa de a elimina termenul slav poveste. Puţinătatea materialelor nu ar indica vreo intenţie din partea lui Cipariu de a publica o colecţie folclorică, el le-a notat din nevoia de a avea la îndemână materiale de limbă şi literatură pentru studiile de limbă. Totuşi se pare că el vroia să le tipărească, aşa cum ar rezulta din scrisoarea către Bariţ din 19/31 ianuarie 1845: „…M-au rugat [Eliade] să-i trimit culegerea ce o am de strigăturile şi cîntecele populare, din care în ziua cînd au pornit [din Blaj] supt dejun i-o am cetit de l-am încîntat, dar io am alt gînd cu ele, nu să le leped în gura ciocoilor de acolo, spre gustare şi întărîtare; nu zic că nu-i voi trimite vreo bucătură“. La acea dată, el avea culegerea lui Pauleti, poate şi a altor studenţi, pe care el vroia să le utilizeze în primul rând pentru cercetările lui lingvistice şi ca exemple de inserat în manualele şcolare. Într-adevăr, unele din ele vor fi reproduse în manualele lui de română, mai cu seamă poeziile lirice. Acestea sunt notate în nişte manuscrise de mai târziu – 1849–1853 – în număr de 84 texte, dar cele mai multe – 74 – sunt copiate din colecţia manuscrisă a lui Pauleti, făcută la îndemnul lui. Cipariu citează uneori în articolele lui polemice câte o strofă în chip de concluzie a argumentării, ca în 82 articolul Reflecsii asupra ortografiei d-lui P. din primul an al Foii pentru minte (1838) (semnat „prof. Ţipar“): Dracul negru ş-o văzut Puiu de raţă potcovit Ciocârlie cu rochie Şoarece cu pălărie (p. 29). S-a relevat în mai multe rânduri atitudinea depreciativă a lui Cipariu faţă de poezia populară. Enea Hodoş restrângea aceasta numai la baladele populare, după cum rezultă cu claritate dintr-un pasaj din Compendiu de gramatica limbii române (1855), în care pune baladele sârbeşti deasupra celor române etc. Cipariu polemiza aprins cu scriitorii moldoveni şi, voind să-i convingă că trebuie să ne sprijinim pe împrumuturi din limba latină, a zeflemisit modelul popular pe care îl recomandau aceştia. Dar atunci când a scris despre poezia populară, nu peste mulţi ani – în 1857 şi 1860 – el a relevat locul important al acesteia în istoria literară. În lucrarea inedită, Istoria literaturii româneşti (1857), el arată că la început a fost folclorul: „nici nu este popor aşa rămas în civilizaţiune, carele să nu-şi aibă istoriile lor, adeseori, pline de fabule şi poeziile lor populare, deşi fără scrisoare, cărora de multe ori nimica alta nu le lipseşte ca să poată deveni literatură în sens mai strâns decît un Pisistrat… Şi nu se poate nega că atari colecţiuni de monumente literari adeseori de cel mai înalt preţ a contribuit prea mult spre cunoaşterea geniului fiecărei naţiuni. Şi întru astă privinţă chiar şi naţiunea noastră mult a cîştigat în ochii Europei prin culegerea şi publicarea multor poezii populare. Dorul tuturor numai este că aceste publicări să se facă continue şi mai încolo din toate părţile românimei“. În Elemente de poetică (1860), Cipariu elogiază mai mult poezia populară, arătând că la unele popoare ea „s-a distins prin corectura stilului şi frumuseţea naturală“, iar la vechii greci şi la arabi, contribuţia ei e atât de mare, „cît de multe ori literatura scrisă fu numai continuarea celei nescrise în spiritul poeziei şi în stil“. El încearcă şi o clasificare, distingând „trei părţi: epică, erotică şi epigramatică“, din care „mai notabile sînt cea dintîi şi cea de-a treia“. Mai importantă este indicaţia metodologică despre culegerea folclorului; se ridică împotriva celora care îi alterează autenticitatea 83 „strămutând de capul lor textul sau schimbînd cuvintele limbii băgînd neologisme şi altele ce nu se aud în gura poporului, în care parte este a se păzi ca un principiu: ca poezia populară să rămînă populară, nu literară“. Analizând formele poeziei, Cipariu relevă câteva aspecte caracteristice poeziei populare: asonanţa (pe care el o numeşte „cadenţă laxă sau asemănăţiune“), frecvenţa mare a versului introductiv „frunză verde de…“ constatând că şi la italieni ar fi ceva similar „numai cît ei au floare în loc de frunze verde“, dar citează şi exemple româneşti cu Floricică… Interesante sunt şi observaţiile lui despre refrenul din poezia populară, pe care îl numeşte cunună, arătând că poate fi de două feluri: independent sau integrat în strofă. Din prima categorie citează Daina, daina si-o daina-re. Cu totul nouă e punerea în lumină a silabei de completare în versul popular catalectic (de 5 sau 7 silabe). El indică pe cele mai frecvente: re când versul se termină cu o vocală şi i, u semivocale care devin vocale. Amănuntul va fi trecut cu vederea, căci cei ce vor scrie despre versul popular nu se vor întreba de ce în poeziile culese după dictat apar versuri de 6 sau 8 silabe alături de cele de 5 şi 7 silabe. Abia cei ce vor culege textele poetice împreună cu melodiile lor, pe la începutul secolului al XX-lea, vor releva fenomenul de întregire la 6 şi 8 silabe cu cel opus, de eliziune, în conformitate cu tiparul melodiei. Cipariu a avut un rol de seamă în promovarea interesului pentru folclor, mult mai important decât cel de culegător şi chiar de teoretician al folclorului. Contribuţia lui primordială la izvodirea primelor culegeri de ţinută ştiinţifică este ilustrată de redactorul Foii pentru minte şi de colecţia lui N. Pauleti. BIBLIOGRAFIE: Ştefan Manciulea, Timotei Cipariu, început de autobiografie, Blaj, f.a., 47 p.; T. Cipariu, Elemente de poetică, Blaj, 1860, 223 p.; Elogiu folclorului românesc, Bucureşti, 1969, pp. 132–33; Alecu Russo, Scrieri, Bucureşti, 1908, pp. 342– 347; Ion Muşlea, Timotei Cipariu şi literatura populară, în Studii de istorie literară şi folclor, republicat în Cercetări etnografice şi de folclor, Bucureşti, I, 1971, pp. 65–105. 84 G. BARIŢ. Elevul şi prietenul lui Cipariu aduce o contribuţie primordială în deşteptarea interesului pentru folclor. În programul schiţat de acesta încă de la începuturile importantei reviste braşovene, Foaie pentru minte inimă şi literatură, se întrevăd sugestiile lui Cipariu cu privire la culegerea patrimoniului popular. Însuşi filologul blăjan a pus în lumină legăturile strânse dintre ei, Bariţ fiind într-un fel un mandatar, în oraşul din centrul românismului, al ideilor efervescente în prima jumătate a secolului trecut. Într-un caiet de note zilnice, vorbind de eforturile lui îndelungate în descifrarea tainelor limbii române, el invocă mărturia elevilor şi a celor din jurul său, punând în fruntea tuturor pe redactorul Foii: „Mărturisească G. Bariţiu, care e cel mai vechiu dintre aceia pe care i-am îmbărbătat şi ajutat“ (Autobiografie, p. 39). E greu de ştiut cât anume a tras în cumpănă constatarea puţin măgulitoare a lui Fr. Diez din Grammatik der romanischen Sprachen (1836) că la români nu s-au făcut încă culegeri de poezii populare, deşi poeţii culţi încep să se arate („auch Dichter fangen an sich zu zeigen, National-gesänge sind noch nicht aufgesucht und gesammelt worden“, p. 67). Cipariu cunoştea lucrările lui Diez, de vreme ce i le citează discutându-i părerile, şi se poate presupune că filologul german i-a vivificat întrucâtva interesul pentru folclor, manifestat cu ani înainte. Abia apărută, revista de la Braşov va înscrie în programul ei de activitate şi cercetarea culturii populare. În articolul începător De la redacţie pentru semestrul al doilea din Foaia pentru minte 1838, se cere colaboratorilor să scrie articole accesibile într-o limbă îngrijită, solicitându-i în acelaşi timp să adune producţii folclorice: „Afară de aceasta mai poftim încă pe fiii românilor cei înţelegători din toate patriile, ca să nu-şi pregete de aici nainte a însămna şi aduna din gura şi conversaţia cu poporul nostru feliurimi de obiceiuri vechi, povestiri, care ar avea ceva însămnare istorică şi arheologică şi care ar vădi trăsuri de caracter pentru noi, precum şi cîntece populare de care la noi sînt foarte multe şi interesante, şi iarăş unele frasuri, proverburi, ziceri originale româneşti, care ar fi mai puţin cunoscute sau numa într-un dialect obicinuite. Aceste cine va avea dragoste a ni le trimite încoace cu prilejuri sigure pentru naţia sa; căci noi toate cîte ni se vor părea că cuprind în sine ceva interesant, cu vreme le vom da la lumină. Braşov, 1838, 7 mai, Redactor G. Bariţ, editor I. Gett“. 85 Îndemnul de culegere are în vedere o sferă largă, cuprinzând aproape tot domeniul folclorului. Punctele de vedere sunt însă ierarhizate şi în ele se întrevede mai puternic crezul latinist. Pe prim plan stau „obiceiurile vechi“ şi naraţiunile cu substrat istoric, aşa cum indica şi Ion Budai Deleanu în nota citată din Ţiganiada. Valoarea documentară a folclorului apare însă lărgită şi aici se întrevăd ecourile disciplinei inci-piente care, de la Herder încoace, sonda în materialul popular şi tră-săturile de caracter care definesc un popor în specificul lui. În conse-cinţă, Bariţ adaugă importanţa acelora „care ar vădi trăsuri de caracter pentru noi“. În al treilea rând, vine folosul lingvistic pe care îl pot aduce acele „frasuri, proverburi, ziceri originale româneşti“. Îndemnul venea în întâmpinarea dorinţei lui Cipariu care încă în 1831 schiţase o asemenea colecţie şi nu mai încape îndoială că el este cel care a sugerat adaosul acestui deziderat. În acelaşi an, apare în Foaie pentru minte poezia Iubita părăsită (cîntare sătenească), care e de fapt o poezie cultă, întrucâtva apropiată de cea populară prin versul trohaic de 7 şi 8 silabe, mai ales acolo unde se face portretul flăcăului: Trup înalt crescut frumos Ca un brad din Căliman… Bariţ îl însoţeşte de o notă, importantă prin indicaţiile ei metodologice. „Cîntec sătenesc din Ardeal este acesta, unde, cu îndrăsneală poci să zic, că să află de aceste mai multe decît ori în care altă parte a Românimei. Originale cum sînt culegîndu-le din gura secerătoarelor, torcătoarelor şi a maicelor ce-şi leagănă pruncii adormindu-i cu horile sale, ai putea să scrii tomuri întregi. Dar cine să adune şi mulţimea deşănţărilor ritmice de multe ori prea ingenioase care le strigă românul ardelean jucînd fierbinte şi fără de a căror versuire mai nici nu poate să joace!“ (24 dec. 1838). Nota vine cu o întregire a repertoriului folcloric de cercetat, adăugând şi „descîntările“ de la joc, adică strigăturile propriu-zise pe care Bariţ le recomandă encomiastic. El însă previne pe culegători să se abţină de la intervenţii, notându-le „originale cum sînt“. E formulat aici pentru întâia oară principiul respectării autenticului, aşa cum îl preconizează şi astăzi folcloristica de pretutindeni. Va trece 86 însă neobservat de contemporanii din Principatele Române, care se vor lăsa călăuziţi de necesitatea îndreptării produselor folclorice. În numărul din 29 ianuarie 1839, apare în Foaie pentru minte o „poezie populară“ semnată de „Fodor András, doctor primariu a c.comit. Hunedoarei“. Nici aceasta nu e creaţie populară, ci cultă, care se inspiră însă din folclor, folosind versul trohaic de 7-8 silabe şi rima împerecheată, precum şi imagini populare. Însuşi punctul de pornire, primul vers, e luat din cântecele populare, căci întreaga poezie nu e decât dezvoltarea ideii sintetizate în acesta: De n-ar fi ochi şi sprîncene Inima mea nu mi-ar geme… Bariţ nu scapă prilejul de a repeta îndemnul la culegere, rotunjind unele idei şi accentuând necesitatea metodologică de a nu ştirbi forma autentică. „Dorul inimii noastre mai de multe ori descoperit, este, ca doar pe încetul se vor scula bărbaţi carii nu îşi vor pregeta a culege o dată cîntecele Osianilor şi a Barzilor româneşti, originale, neschimbate, neatinse, cum să află în gura poporului, în munţi, în văi, la şesuri şi oriunde. Să vedem care naţie ne va întrece cu aceste. Cine nu ştie cum că în cîntecele, în povestirile, în jocurile, obiceiurile, ţeremoniile unei naţii să află mai cu deosebire trăsurile adevăratului caracter?“ De-a lungul anilor de apariţie (1838–1865), Foaia pentru minte va publica numeroase materiale folclorice şi articole referitoare la cultura populară. Mai cu seamă după apariţia colecţiei lui Alecsandri din 1852–1853 va spori numărul poeziilor populare în coloanele revistei. G. Bariţ se va preocupa de problemele mari ale întregului patrimoniu popular. El va continua strădania iluminiştilor de a extirpa credinţele deşarte. Într-un articol din Foaie pentru minte din 1841, el arată explicit: „Credinţa deşartă necinsteşte natura oame-nilor pentru că ea e rodul neînţelepciunii“, iar în Profeţiile despre îmblarea timpului publicat în Calendar pentru poporul românesc (Braşov, 1853), Bariţ înfierază pe cărturarii care cultivă aceste prejudecăţi: „Nu este lucru mai degrădătoriu decît cînd chiar cărturarii cochetează cu credinţa deşeartă şi nutresc tot feliul de prejudeţe în popor, numai de frică ca să nu dea preste oppuseţiune din partea acestuia. Această slăbiciune este cu atît mai umilitoare atunci cînd 87 cineva cruţă credinţa deşeartă din urginata poftă de cîştig“. Şi condamnă în consecinţă calendarele care publică mereu prognos-ticuri meteorologice lipsite de orice temei ştiinţific. În alte articole ale aceluiaşi calendar din anii 1855 şi 1861, Muzica la noi şi Musica noastră naţională, Bariţ discută problemele culegerii şi interpretării acesteia. Melodiile populare reflectă şi mai bine trăsăturile distinctive ale unui popor. „Au nu melanholia şi durerile sufleteşti fac principala trăsură a caracterului în cîntecele romăneşti?“ Aminteşte de primele culegeri ale melodiilor şi avertizează împotriva pericolului de a li se altera caracteristicile de către nepricepători, prevenind şi atitudinile contrare şovine. „Numai să păzim bine ca să nu ne dăm cîntecele (precum s-a mai întîmplat) pe mîna unor Meşteru-strică al căror auz nu este plăsmuit pentru muzica romănească, însă iarăş nici să fim aşea naivi pentru ca să credem că tot ce e romanesc ar fi şi frumos, pentru că aceasta nu se poate afla la nici un popor, prin urmare nici la al nostru; preste aceasta să tragem bine cu urechea ca să distingem şi aceea ce s-a încuibat din străinătate, spre es. de la popoarele slaveane tocma şi în mijlocul poporului ţăran; cântece de natura acestora nu vor putea rămînea ascunse de auzul cunoscătorilor“. (Calendarul pentru poporul român, 1855, pp. 40–41). Bariţ va fi preocupat şi de problemele portului popular, supus deselor prefaceri în urma schimbărilor cauzate de dezvoltarea economică şi socială. Împreună cu profesorul braşovean Şt. Emilian a plănuit redactarea unui volum despre portul românesc însoţit de desenele necesare, însă lipsa fondurilor băneşti i-a împiedicat. El nu va fi străin nici de preocupările lui Şt. Emilian şi Iacob Mureşanu de a crea cele două dansuri naţionale pentru burghezia română din Transilvania, căluşarul şi romana, un capitol din cele mai pasionante despre utilizarea surselor folclorice în plămădirea artei culte. BIBLIOGRAFIE: George Bariţ, Scrieri social-politice, studiu şi antologie de V. Cheresteşiu, C. Mureşan, G. E. Marica, Bucureşti, 1962; Istoricul renaşterei jocurilor (danţurilor) noastre naţionale Romana, Romanul şi Bătuta precum şi a muzicei şi a teatrului românesc în Transilvania, descris de un martor ocular, Iaşi, 1886, 18 p.; Ion Breazu, Gheorghe Bariţ şi patrimoniul popular, în Studii şi Cercetării 88 ştiinţifice, VI (1955), nr. 3–4, pp. 33–44; Aurel Vasiliu, Gh. Bariţiu şi folclorul, în Limbă şi literatură, 19 (1965), pp. 345–351. NICOLAE PAULETI. El este autorul culegerii de lirică populară: Cîntări şi strigături româneşti de cari cîntă tetele şi ficiorii jucînd. Colecţia cuprinde 319 texte, toate culese în 1838 din satul Roşia de Secaş, jud. Alba de către Pauleti, pe atunci student la seminarul teologic din Blaj în anul al doilea. Ca atâtea colecţii folclorice, ea a rămas nepublicată până în 1927, când Al. Lupeanu-Melin a tipărit selectiv şi cu intervenţii nepermise 162 texte. Abia în 1962 Ion Muşlea a publicat întreaga colecţie într-o ediţie critică exemplară. Întocmită în 1838, colecţia pare a fi ecoul apelului lui G. Bariţ din Foaie pentru minte. Dar din caietele manuscrise se vede că Pauleti începuse lucrul încă din aprilie 1838 – probabil în timpul vacanţei – şi le va continua în lunile de vară, pe când apelul lui Bariţ datează din 7 mai 1838. Pauleti a cules deci din îndemnul lui Cipariu, filologul fără rival din acea vreme, dovadă şi împrejurarea că manuscrisele s-au aflat printre cele ale lui. O parte din colecţie ar fi ajuns şi la redacţia revistei lui Bariţ, căci în Foaie pentru minte nr. 9 din 26 febr. 1839 se anunţă în „catalogul manuscriptelor trimise“, între altele, şi Versuri populare de N.P. care nu putea fi decât Nicolae Pauleti. Foaia lui Bariţ nu a publicat însă nimic din această colecţie şi faptul va avea consecinţe importante în felul cum se va înţelege editarea poeziilor populare. Împrejurarea că această colecţie se află în caietele unui student ar putea ispiti să se creadă că ar fi şi aceasta un codice personal, de felul celui întocmit de preparandul D. Ardelean din Arad, în care Pauleti şi-ar fi notat cântecele pe care le-ar fi auzit ca să nu le uite şi să-i fie mereu la îndemână. Mai multe fapte pledează împotriva acestei presupuneri. Ea a fost solicitată de cineva mai mare, dovadă încheierea de la sfârşitul unui caiet: „Cu acestea – îndeplinind pofta şi porunca Ci(nstit) Dt(ale); şi graţiei Ci(nstit) Dt(ale) comîndîndu-mă – rămîiu al Ci(nstit) Dt(ale) în M. B. 1838 umilit şerb N. Pauleti m.p.“ Acesta era profesorul său T. Cipariu. Toată colecţia cuprinde numai texte populare, pe când caietele personale ale cărturarilor conţin în primul rând producţii culte sau semiculte, printre care se strecoară în subsidiar şi unele cântece 89 populare. De altfel, însuşi titlul lung al colecţiei scoate în evidenţă faptul că toate materialele provin de la „fetele şi feciorii“ din Roşia Secaşului. În culegerea lui Pauleti apar numeroase variante, unele chiar identice, ale unor texte, de unde se vede că el a cules de la cel puţin două persoane diferite. Dacă ar fi fost un caiet de însemnări personale, nu şi-ar fi avut locul repetările unor texte, decât prin scăpare, ceea ce nu se poate admite în grad atât de mare. Cine îşi face un astfel de caiet aide-memoire scrie mai atent, de obicei fie având în faţă modelul scris, fie reproducându-l din memorie după ce l-a învăţat. Alte detalii pledează în chip similar pentru culegerea intenţionată, programată, de la purtătorii folclorului. La sfârşitul textului 8, Pauleti notează contra, adică replica precedentei. Aceasta trădează procedeele mnemotehnice populare care asociază textele după anumite relaţii între ele. Cele care conţin aceeaşi idee poetică, uneori formulată asemănător, duc la asocierea lor în memorie şi deci la reproducerea lor consecutiva, mai ales când aceasta e provocată. Aşa sunt textele 10 (cu versul Draji-ni-s copilele) şi 11 (începe: Unde văz copilele), 44 şi 45 (amândouă se referă la aversiunea de urât) etc. Alteori, similitudinea începutului duce la apropieri fireşti, încât interpretul popular le debitează în continuare, cum se observă la textele 3 şi 4 (aici versul 1 şi 3 de la întâia şi a doua sunt identice, iar ideea poetică aceeaşi), 6 şi 7 (Pentru tine puiu-puiuţ, şi Pentr-o ţîr de sărutat), 13 şi 14 (Spune, mîndro, mamă-ta, şi Spune, bădiţ, maică-ta), 15 şi 16 (Dragă-mi fuşi, mîndruţă, fată, şi Dragu-mi-i în crîjma bea), 20 şi 21 (Vină, lele, la Banat, şi Vin, lele, să trecem Oltu), 30 şi 31 (Vai de mine rău mi-i, şi Vai de mine mor şi zac), 32 şi 33 (Tot aşa am auzit şi Auzît-am auzit), 34 şi 35 (Nevastă cu pochilat, şi Nevasta care-i nevastă), 82 şi 83 (De-ar fi lăsat Hiristos, şi De s-ar lua cîţi se ţin), 97 şi 98 (Mă miram ce mie-mi place şi Mă miram ce-mi place-n sat), 137 şi 138 (Mereu, leliţă, mereu şi Mereuţ cu copila), 139, 140 şi 141 etc. Se vede că Pauleti a scris direct de la informatori, poate chiar în timpul jocului. Indicaţia lui că se „cîntă“ la joc concordă cu existenţa unor dansuri executate numai de fete – purtata fetelor – vie şi azi prin împrejurimile Blajului, în care ele joacă pe melodia cu texte cântate de jucătoare, fără ajutorul vreunui instrumentist ca la jocurile cu bărbaţi. 90 Ion Muşlea stabilea că din cele 319 texte, vreo 200 ar fi cântece propriu-zise, celelalte strigături. Separarea lor e greu de făcut, existând o adevărată confuzie între textele cântecelor şi strigăturilor care, chiar în acelaşi sat, pot fi când una, când alta, mai degrabă de amândouă speciile, după dispoziţia interpretului. Conţinutul nu e determinant, fiindcă şi la joc se strigă texte „de jale“ sau altele similate, prin Năsăud chiar epice. Poate cele mai lungi ar putea fi socotite drept cântece propriu-zise, dar acestea sunt abia câteva. Dacă Pauleti ar fi notat mai multe date despre informatorii de la care a cules decât vagul „fetele şi ficiorii jucînd… în Roşia, în anul 1838“, colecţia ar putea fi socotită model, pentru că în chipul acesta am avea cheia explicativă sigură a repetării unor variante, precum şi a unor contaminări şi consecuţii. Chiar fără aceste precizări, colecţia lui Pauleti are o importanţă covârşitoare în folcloristica noastră. Este cea dintâi colecţie de lirică populară; ne oferă apoi repertoriul unui sat şi constituie o bună bază pentru viziunea monografică a unei localităţi rurale din vremea iobăgiei. Bănuim că Pauleti nu a urmărit cu perseverenţă epuizarea repertoriului, dar fiind vorba de fete şi feciori, se poate conchide că el a consemnat ceea ce se numeşte repertoriul viu, reprodus în chip spontan în timpul jocului duminical. Maturii şi bătrânii satului i-ar mai fi oferit şi alte texte lirice. Colecţia îşi păstrează valoarea ei documentară, consemnând repertoriul tineretului dintr-un sat din ţinutul Târnavelor. Profitul mare cade mai cu seamă de partea istoriei folclorului. Colecţia oferă 319 texte din 1838 de la care se poate porni în chip sigur pentru a elucida în anumite limite vechimea acestora, în sensul că existenţa lor e atestată încă din perioada feudală. Majoritatea covâr-şitoare a dăinuit şi mai târziu, chiar până în zilele noastre, după cum atestă bibliografia variantelor din colecţiile transilvănene, întocmită cu grijă de editor. Cele neîntâlnite în alte colecţii nu pot fi considerate ca unicate, eventual dispărute între timp din circuitul folcloric, pentru că în colecţii nu s-a consemnat cu consecvenţă întreg repertoriul existent (de ex. 46 are numeroase variante în Bucovina, iar textul 32 e cunos-cut în variante apropiate, refrenul însă e călător cu melodia, pe alocuri, cântat cu textul Măi Ioane Bîrşovene). 91 Colecţia lui Pauleti mai aduce ceva care covârşeşte prin importanţă celelalte merite ale ei. Ea este – alături de cea a lui Cipariu – şi cea dintâi colecţie în care textele lirice sunt consemnate în forma lor autentică. Folcloristul nu poate fi îndeajuns de surprins de această mare noutate, căci el va trebui să mai aştepte încă multe decenii până ce i se vor oferi colecţii similare autentice. Pauleti nu a ocolit nici cuvântul mai tare de înjurătură cu care încep unele cântece şi strigături transilvănene, unde are funcţia de a marca aversiunea, opoziţia puternică, dar adesea şi simpatia creatorului popular pentru faptul comentat (v. textele 281, 282). Pagină de pagină străluceşte frumuseţea arhaică a versului liric transilvănean, căci o bună parte din texte pot figura cu cinste în orice antologie parcimonios alcătuită. Puţine sunt versurile care nu sună tocmai autentic şi par a fi rodul intervenţiei culegătorului, pe alocuri a neînţelegerii lui. Muşlea releva câteva, dar ele sunt în realitate mult mai puţine. În textul 3 enumerarea foame, sete, rău şi bine nu e populară; ultimele două versuri ale textului 25 par a fi aduse din condei („Arză-te focul, iubire,/ boală fără lecuire“), ca şi primele versuri ale textului 49 („Dragostea, dorul răzbate,/ prin oraşe şi prin sate“). Bucata 69 are variante folclorice (de ex. „Mîndră, cînd gîndesc la tine,/ Plînge inimuţa-n mine“), dar aici versurile sunt tulburate de la topica lor firească şi par a fi tatonările unui versuitor care parafrazează vechiul cântec. În textul 78, ultimele 2 versuri nu sună popular („inima e un dor mult/ care plînge cînd mă duc“, unde pronumele care e folosit în manieră cărturărească). Cuvântul amor din nr. 103 e fireşte un neologism, poate adus prin elevii Blajului. Textul 122 e dezlânat, ultimele versuri fără înţeles (pare mai de grabă rodul unei neînţelegeri a culegătorului). În 190 se vădesc de asemenea câteva versuri nepopulare („M-arăt că-s a lumii fată,/ netezită şi spălată,/ la inimă supărată,/ cu gînduri da încărcată“, apoi: „şi de rouă picături,/ şi printre ele fluturi“). Nu sunt în manieră populară nici câteva versuri din textul 310 („Şi dragostea cini o are,/ într-un loc aşa de tare,/ pe la miez de meazănoapte,/ încearcă dorul spre moarte“). Se poate ca unele din versurile ce ies din tiparul folcloric să fie rodul unor improvizaţii ale informatorilor care nu şi-au reamintit textul bine, dar nu este exclus ca ele să fie remanieri ale culegătorului care a fost şi poet, cum atestă traducerile din unii poeţi latini. Cele trei bucăţi (190, 313, 314) care se găsesc şi în broşura din 1768, Cîntece cîmpeneşti…, nu provin din vreo copie a acesteia sau din alte caiete similare, ci din circulaţia orală, dovadă variantele consemnate în 92 alte colecţii de mai târziu. Chiar versurile citate anterior ale textului 190 care par a fi ecoul acestei broşuri, prin forma lor îndepărtată arată că provin din circuitul folcloric, parafrazând cu stângăcie un cântec destul de răspândit. Dacă Pauleti ar fi izbutit să-şi publice colecţia, se poate bănui că aceasta ar fi avut urmări profunde, instituind principiul respectării autenticului în culegerea textelor folclorice. Configuraţia colecţiilor ar fi fost alta, iar studiile ar fi păşit pe un teren mai sigur şi ar fi fost mai numeroase şi mai îndrăzneţe. BIBLIOGRAFIE: Nicolae Pauleti, Cîntări şi strigături româneşti de cari cîntă fetele şi ficiorii jucînd, ediţie critică cu un studiu introductiv de Ion Muşlea, Bucureşti, 1962, 142 p.; Ioan Bianu, Nicolae Pauleti, popă românesc unit de sat şi om de Utere în Ardeal, în Închinare lui N. Iorga, Cluj, 1931, pp. 38–41. COLECŢIILE DE PROVERBE DIN 1840 ŞI 1846 Dacă Bariţ n-a publicat în revista braşoveană poeziile lirice culese de Pauleti, a făcut loc unei colecţii mai modeste de proverbe. În trei numere ale anului 1840 (35, 36, 37) sunt date la lumină 65 proverbe, arătându-se în notă că „trimiţetoriul acestora, născut în Ţara Românească, petrece în Banatul Craiovei“, fără alte amănunte. Se poate conchide că proverbele erau culese din Oltenia, eventual din restul Valahiei de atunci. S-a opinat că trimiţătorul (şi în acelaşi timp culegătorul) ar fi Ioan Maiorescu, pe atunci profesor în capitala Olteniei şi corespondentul Foii la Craiova. Nimic nu confirmă această ipoteză, nici chiar verbul a imputa la sensul propriu, atestat la Odobescu şi Slavici, pe care îl citează în acest scop V. Netea. Dimpotrivă, câteva proverbe indică provenienţa muntenească-oltenească (De la ban până la ţăran, După nuntă şi cal de ginere, A nemerit orbul Brăila). Cel mult lui Maiorescu i se poate atribui rolul de intermediar, eventual stimulator şi atunci se poate presupune că „trimiţătorul“ să fie chiar unul dintre colegii lui Maiorescu la şcoala craioveană, Stanciu Căpăţîneanu, Grigore Pleşoianu etc. Proverbele trimise din Banatul Craiovei se remarcă prin acurateţea formei, care 93 e cea populară, şlefuită până la osificare. Doar unele se resimt de imprecizia formulării (Nici un prooroc nu se cinsteşte în patria sa; Ştiut e că de multe ori dintr-un trandafir iese un mărăcine şi dintr-acesta un trandafir), indicând originea cultă. Cărturăreşti sunt şi: Sfîrşitul încoronează opera; Nu învăţa delfinul să înoate. Culegerea din 1846 e mai întinsă, cuprinzând 319 proverbe şi zicători, publicate în revista Diorile pentru minte şi inimă. Revista a apărut scurtă vreme în Cluj (dec. 1845–1846), editată de studenţii români Al. Papiu Ilarian, N. Popea, Iosif Hodoş în cadrul unei societăţi studenţeşti. Difuzată numai în manuscris, ea a trecut neobservată de cercetători. Lipsind o parte din numere, se cunosc până acum numai 160 proverbe din cele 319 (între n-rele 36–90 şi 213–219). Aceste proverbiuri romanesci provin din circulaţia orală, fiind cunoscute celor care le-au consemnat. Într-o notă de la sfârşitul seriei, se arată că ele au fost culese „laolaltă“ de studenţii I. Costa, Al. Cassianu, Al. Papiu Ilarian, Marusi, Olariu, Iosif şi Zahei Hodoş, Pascu, C. Panţu şi Borza. O altă notă indică drept sursă a proverbului Unge osia bine… manualul de etică a lui Simion Bărnuţiu. Se vede că Bărnuţiu ilustra anumite atitudini cu proverbe româneşti, şi cercetarea Eticii sale, rămasă nepublicată, ar da la iveală mai multe zicători şi proverbe şi ar arăta dacă există vreo legătură între acestea şi cele însemnate de Cipariu în colecţia manuscrisă din 1831. Studenţii clujeni din preajma revoluţiei din 1848 au notat proverbele şi zicătorile cu fidelitate. Forma regională a rostirii le măreşte pregnanţa, chiar dacă e alambicată în scrierea etimologică (Brînză bună în foaie de cîne; Nu poţi fi şi cu curechiul uns, şi cu slănina întreagă; Cînd a fost lupul căţel şi bârna viţel; Lucru de Beciu legat cu aţă etc.) Câteva se regăsesc şi în colecţia din Foaie pentru minte, dar numărul lor e mic, încât se poate bănui că studenţii clujeni nu s-au slujit şi de cele 65 proverbe notate aici. Proverbele şi zicătorile au o mare putere de circulaţie, ca atare coincidenţele nu trebuie să surprindă sau să fie interpretate drept dovada unei filiaţii. Se întâlnesc şi în colecţia din Cluj câteva de origine cultă, în parte indicate de culegători ca fiind latine sau italiene. Unele dintre acestea au rămas neclare (Dar Deus cui cui puţin, cui mult; În necumpătatul patriotismului devin patrioţi răi; Tiranismul [al] cetăţenilor este). 94 Din această vreme e şi colecţiunea Proverbe (pilde), povăţuiri şi cu-vinte adevărate a vornicului Iordache Golescu, publicată de Iuliu A. Zanne în vol. al VIII-lea şi al IX-lea al colecţiei-corpus Proverbele românilor. Zanne datează colecţia manuscrisă a lui Golescu ca fiind întocmită în 1845, dar dimensiunile lucrării arată că ea a fost pornită cu ani înainte. Colecţia lui Golescu e miscelanee, în felul celor care se făceau în literatura medievală: o sumă în care sunt adunate proverbe, maxime şi locuţiuni de tot soiul, culte şi populare, din cărţi religioase şi profane, precum şi din graiul viu. La Golescu proverbele sunt puţine, ocupând abia a zecea parte din întreaga colecţie (72 p. din 724). Cele mai multe sunt româneşti, atestate şi de alte colecţii, cele de origine străină alcătuind un număr mai mic decât s-ar bănui. Al. Lambrior îi exagera autenticitatea globală, arhaismul limbii făcându-l să creadă că toate proverbele ar fi neaoş româneşti. O culegere rămasă manuscrisă în Arhivele Statului din Budapesta pare a fi din aceeaşi epocă. O listă cuprinde 145 proverbe şi zicători româneşti, din care 78 au alături corespondentul latin. Faptul că şi cele româneşti sunt scrise cu litere latine par a indica drept culegător un cărturar de seamă, poate un elev al Blajului. Cea de a doua listă, intitulată Pilde româneşti, cuprinde 151 proverbe şi zicători, scrise cu litere chirilice. Întrucâtva, ea repetă lista întâia, deoarece numai 89 proverbe şi zicători sunt noi. Nişte însemnări contabile dintre cele două liste se arată a fi ale preotului Bucur Şerb din Poplaca, împreună cu data 8 decembrie 1839. Se poate bănui că el ar fi culegătorul, mai cu seamă al celor din a doua listă. Faptul că şi la a doua listă se alcătuieşte în dreapta a doua coloană cu echivalentele latine, intitulată Interpretatio, dovedeşte că această culegere a fost alcătuită anume cu scop folcloric. BIBLIOGRAFIE: Vasile Netea, Primele colecţii de proverbe româneşti publicate, în Studii de fol-clor şi literatură, Bucureşti, 1967, pp. 401–437; Iuliu A. Zanne, Proverbele române, I, VIII, IX Bucureşti, 1895, 1900, 1903; L. Demény, I. Vlăduţiu, Contribuţii documentare la începuturile culegerilor populare orale româneşti în Transilvania, în Revista de etnografie şi folclor, 10 (1965), pp. 627–640; D. P. Perpessicius, Iordache Golescu lexicolog, folclorist şi scriitor, în Studii şi cercetări de istorie literară şi folclor, III (1954), pp. 27–38. 95 DACIA LITERARĂ. C. NEGRUZZI, A. RUSSO ŞI N. BĂLCESCU Curentul inaugurat prin Dacia literară va promova cunoaşterea folclorului în grad mai mare decât celelalte periodice româneşti. Mobilul nu era câtuşi de puţin folcloristic, căci grija de căpetenie era crearea unei literaturi originale. „Traducţiile însă nu fac o literatură“ scria apăsat M. Kogălniceanu în Introducţie la Dacia literară. Căile spre originalitate în literatură nu puteau fi decât explorarea istoriei naţionale şi viaţa populară de toate zilele, aşa cum e oglindită în cortegiul obi-ceiurilor. „Istoria noastră are destule fapte eroice, frumoasele noastre ţări sunt destul de mari, obiceiurile noastre sunt destul de pitoreşti şi poetice pentru ca să putem găsi şi la noi sujeturi de scris, fără să avem pentru aceasta trebuinţă să ne împrumutăm de la alte naţii“, arăta Kogălniceanu. El era îngrijorat de soarta precară a unor aspecte ale culturii populare. În Calendar pentru poporul românesc pe anul 1845 din Iaşi, constata cum portul moldovenesc „ca şi atîte alte obiceiuri vechi strămoşeşti ce ne da un tip original, a trecut şi s-a şters în Moldova“. Portul a dispărut nu numai la boierime, ci „chiar ţerancile au început a se desgusta de catrinţă şi de altiţe“. Comparaţia prin opoziţie îl duce spre Transilvania. Pentru a contribui la zăgăzuirea fenomenului, Ko-gălniceanu scrie Scene pitoreşti din obiceiurile poporului. Nou chip de a face curte. Povestirea pune mereu în antiteză moravurile boiereşti cu cele ţărăneşti de la munte legate de logodnă şi nuntă. Pe când cele dintâi sunt ipocrite, străbătute de materialism, cele ţărăneşti sunt pline de o jovialitate puternic spiritualizată. Opoziţia dintre civilizaţia rafinată, deplorabilă şi cea primară, sănătoasă, de la sate fusese reliefată cu mult înaintea lui Rousseau, pe la începutul secolului al XVIII-lea. E citată Lettre sur les voyages a elveţianului Béat-Louis de Muralt în care acesta deplânge influenţa crescândă a modei franceze, opunându-i tradiţia rurală elveţiană, sănătoasă prin acea ignoranţă fericită care fereşte de disoluţie. Ecourile acestei concepţii vor fi întâlnite la întreg grupul Daiciei literare, îndeosebi la Russo. Kogălniceanu citează în extenso o oraţie de peţit aşa cum o aflase la Cantemir. Descrierea nunţii se reazemă pe acelaşi izvor la care Kogălniceanu adaugă oraţiile de iertă-ciune păstrate în manuscrisele familiei. 96 Scenele pitoreşti vor fi completate de C. Negruzzi cu Cîntece populare a Moldaviei, publicate în Dacia literară. Este cel dintâi studiu despre poezia populară română. Dintr-un articol scris în 17 noiem-brie 1838 de căminarul Iordache Mălinescu, Un discurs şi poezie, pu-blicat în Foaie pentru minte abia în 1842, reiese că Negruzzi se preocu-pase de poezia populară pentru a-i servi ca izvor de inspiraţie. El tri-misese căminarului încă în 1838 „trei doine făcute din fugă. Dacă vreuna din ele îţi va plăcea şi vei socoti că merită a mai fi văzută şi de streini ochi, îmi vei spune-o şi eu mai netezindu-o, mai îndreptîndu-o, o voi trimite undeva ca să se publice“. Din cele trei doine, a doua, „cîntec“, e un amestec de versuri populare şi culte brodate pe funcţia doinei. Versurile populare sunt aproape aceleaşi cu cele publicate de I. Mălinescu în anexa studiului în care propunea etimologia Donativum = doina, Diana = (doina şi Danubius = doina, urmate nemijlocit de cele create de Negruzzi: De cînd eram încă mic Doină ştiu şi doină zic Şi cu doina mă plătesc Ca de-o zi de boieresc Şi cu doina şi doinită Scap pe crîng în poeniţă Acolo mă puiu pe iarbă Pe malul vr-unui părău Fără grijă, fără treabă Îmi scot fluerul din brîu etc. Articolul lui Negruzzi despre cântecele populare are în primul rând un rol programatic, ca şi cele scrise de Kogălniceanu. Introducerea, destul de stângace, pune în lumină diversificarea teritorială şi varietatea pe care o aduc în fizionomie, limbă şi obiceiuri. În consecinţă „fieştecare ţară are cîntecele sale, a căror muzică şi poezie sunt potrivite cu firea pămîntului său şi caracterul lăcuitorilor ei“. Recunoaştem aici ideea formulată de Herder încă din 1767 în ale sale Fragmente că poezia populară oglindeşte în chipul cel mai fidel caracterul unui popor, fiind cea mai înaltă expresie a lui. După o schiţă a horei moldoveneşti, Negruzzi încearcă o clasificare a cântecelor populare, distingând: 1/ istorice 2/ religioase 3/ nupţiale şi 4/ voiniceşti. Pe cele dintâi le găseşte stinse şi explică aceasta prin „prea multe prefaceri“ prin care a trecut Moldova. Din cele religioase aminteşte numai cântecele de stea reproduse de irozi, iar din repertoriul nupţial nu citează decât cântecul miresii (Taci, mireaso, nu mai plînge). Mai amănunţită e prezentarea cântecului „voinicesc sau 97 tîlhăresc“ prin care Negruzzi denumeşte cântecul haiducesc. Subliniază despre Bujor că miluia pe săraici. Ghiţă Cătănuţă îi pare un ecou din vremea când moldovenii aveau „necurmate războaie cu leşii şi cu ungurii“. Ca şi Kogălniceanu, Negruzzi întrezăreşte specificul moldove-nesc în folclorul din munţii Moldovei, în „doinele sau cântecele muntene“. El înlocuieşte analiza cu o descripţie pitorească, avântată a portului şi a horei, citând pe lung Elenuţă de la Piatră. Melodica lor o găseşte a fi „în tonul minore, tîngăioasă şi melancolică“. Amintind de colecţia lui Rujiţchi, el semnalează dificultatea notării din cauza formei neobişnuit de bogate şi variate a melodiilor, „căci nici într-un fel de cîntece nu credem că se pot găsi atîte trilere, atîta prelungire în sonuri, atîta modulaţie în ton“. Tabloul e întunecat de dispariţia treptată a acestor cântece. Constatarea e similară cu cea a lui Kogălniceanu cu privire la obiceiuri: în vechime le practicau şi boierii, chiar domnul Ţării, astăzi le alungă civilizaţia. Ideea va fi reluată cu deosebită strălucire de Alecu Russo. Antiteza dintre viaţa patriarhală de odinioară şi civilizaţia searbădă de astăzi străbate ca un fir roşu scrierile lui Russo. Civilizaţia a destrămat unitatea vieţii spirituale, aceeaşi la toate clasele sociale: „sărbătorile avea tot aceeaş primire în curtea boierească şi în bordeiul sătesc“… „Credinţele, vorba era una la boier şi la plugar; acea legătură s-au întrerupt! o prăpastie adîncă desparte astăzi omul nou, poreclit boier, de popor şi prăpastia aceea se chiamă ştiinţa“. Pentru a ne regăsi, Russo preconizează cercetarea istoriei, a limbii şi a mitologiei. Însănătoşirea literaturii nu poate veni decât din filonul tradiţional pe care trebuie să se reazeme. „Avem o datorie sfîntă, fiească şi naţională a culege vieaţa părintească privată; nenorocirea literaturei pedantă în silogism, pedantă în condei, pedantă în idei… nu vine din altă pricină decît din neştiinţa tradiţiilor vieţei strămo-şeşti“ (Studie moldovană). Russo se complace în evocarea vieţii patriarhale din satul dominat de un păr uriaş la umbra căruia se desfăşura hora şi se adunau oamenii la taifas. S-ar părea că acest idilism ar izvorî dintr-o atitudine conservatoare, opusă schimbărilor pe care le aducea veacul. Russo nu este un paseist, el e orientat spre viitor şi tocmai grija pentru acest viitor îl face să caute un reazem în 98 trecut. El e preocupat, cum s-a văzut, de unitatea neamului, împotriva prăpastiei care s-a săpat între boieri şi ţărani, aceasta înseamnă în primul rând între învăţaţi şi analfabeţi. Trecutul în sine nu poate fi un sprijin şi un leac, e vorba de cultura de tip popular care are înmagazinată în ea o forţă spirituală nebănuit de mare care poate impulsiona cultura modernă pe căi sănătoase: „cu cît popoarele sînt mai departe de civilizaţie cu atîta obiceiurile, tradiţia şi poezia au mai multă putere. Neamul român încă îi în faza tradiţiilor“ (Cugetări). Cam în acelaşi spirit concepea şi elveţianul Bodmer legătura cu tradiţia locală: întoarcerea la ea înseamnă întoarcerea la sinceritatea poetică. Russo e mai apropiat de alt elveţian, Johannes Müller, care scotea pe prim plan unitatea poporului în vremea feudală: atunci Elveţia contopise nobilul şi ţăranul. Dar acest ţăran era liber, mic proprietar, aidoma răzeşilor moldoveni. Russo face abstracţie de marea parte a ţărănimii, clăcaşii, pentru a-i fi mai eloc-ventă demonstraţia cu privire la unitatea neamului şi de aici la necesi-tatea de a promova o literatură cu garanţii de originalitate, fundată pe patrimoniul popular. Aceste idei vor domina reflecţiile lui despre tradiţia populară, îndeosebi despre poezie, presărate prin articolele lui, cele mai multe publicate postum. Poesia poporală. Studiu literar, apărut abia în 186S, nedatat, pare a fi scris mai de vreme, după unii chiar în 1839, deci înaintea lui Negruzzi. Ideile generale sunt aceleaşi la amândoi. Russo subliniază ideea herderiană cu privire la funcţia documentară a folclorului: „Datinele, poveştile, muzica şi poezia sînt arhivele popoarelor“. Deci istoria neamului românesc în liniile fundamentale – limbă, caracter, etape principale – poate fi reconstituită din studiul atent al acestora. El nu uită să releve plămada meridională a româ-nilor şi afirmă că poezia populară română depăşeşte ca frumuseţe pe cea a vecinilor. Pentru a demonstra fineţea gândirii, citează cunos-cutul cântec – pe alocuri colindă – Cîte flori p-acest pămînt. Repetă şi el ideea, devenită generală, că poezia populară reprezintă prima fază în literatura unui neam. Reminiscenţele latine vor fi un fenomen curent, ceea ce au descris Vergiliu şi Ovidiu regăsindu-se în poveştile şi tradiţiile noastre. Mai presus decât operele acestora el pune Mioriţa: „însuşi Virgil şi Ovid S-ar fi mîndrit cu drept cuvânt, dacă ar fi compus această minune poetică“. 99 Clasificarea e foarte apropiată de cea a lui Negruzzi: 1/ antice bătrîneşti 2/ cîntice de frunză – ceea ce numim astăzi haiduceşti – 3/ doine 4/ hore. Russo insistă asupra datelor istorice dezvăluite de o seamă de cântece. Rolul principal al cântecului popular e însă acela de a însănătoşi literatura română: „mă îngrijesc pentru viitoriul nostru literariu şi mă mîngîiu numai cu credinţa că acest viitor îşi va găsi loc de scăpare în poesia poporală!“ Alte consideraţii despre folclor se găsesc presărate prin celelalte articole ale lui Russo. Cele mai multe se referă la balade, pe care le-a preţuit poate chiar mai mult decât prietenul său V. Alecsandri. În amintirile din copilărie citează fragmente din baladele Codreanu, Danciu (Doncilă), Badiu şi Şalga. Studiul Holera începe cu o analiză amănunţită a baladei Vîlcu pentru a prinde atitudinea caracteristică a românului în faţa morţii; pe prim plan se reliefează dragostea lui pentru copii, pentru care e gata a se jertfi în orice chip. Studii naţionale din 1840 nu e decât un comentariu despre haiduci şi baladele care le cântă faptele. Haiducii sunt simpatizaţi „căci poporul vede în ei pe nişte apărători meniţi a restabili cumpăna dreptăţii“. Russo alătură haiducii de clefţii grecilor şi pune fenomenul haiduciei pe seama decadenţei: „Toate naţiile în decădere sau în stare încă necultă au avut şi au hoţi pre care poeţii şi romanţierii îi idealizează“. Russo înţelege termenul decadenţă în raport cu idealul vremii lui: câştigarea independenţei şi desfiinţarea iobăgiei. Ceea ce citează mai încolo despre mărinimia haiducilor faţă de săraici şi chiar anumite atenţii neaşteptate arată că Russo a înţeles haiducia în esenţa ei ca o formă de luptă împotriva împilatorilor. Cele mai multe amănunte se referă la Bujor, privit cu deosebită simpatie, apoi la Ion Pietrarul, amândoi haiduci moldoveni. Citează fragmente din baladele lor, ceea ce dovedeşte că el le culesese înaintea lui Alecsandri. La Sauvégea petrecerea în închisoare îi este înveselită de un mocan care îi cântă poemul muzical Cînd şi-a pierdut ciobanul oile, „cette épopée si simple, si naïve et si douce de mélancolie et de regret appelée la doïna“. Russo aude balada în forma ei simplă şi cea mai răspândit: ciobanul şi-a pierdut oile, pleacă jeluindu-se din fluier în căutarea lor, zărind nişte stânci i se par a fi oile şi cânta o arie de joc; când îşi dă seama 100 că s-a înşelat, se jeleşte din nou pe vechea melodie, până ce le găseşte în adevăr şi-şi arată bucuria printr-o melodie de joc. Cât de mult l-au pasionat baladele se poate vedea din descrierea execuţiei lor şi a atmosferei pe care o creează cântăreţii. Interpreţii baladelor sunt lăutarii ţigani care „ca vechi rapsozi, cîntă poporului ba-ladele sale strămoşeşti pe un ritm monoton şi melancolic“. De fapt, melancolia pe care o întrevede Russo, ca şi alţii de mai târziu, e îndu-ioşarea, starea sufletească pe care o dă ceea ce se numeşte evocare, căci în această funcţie stă tot tumultul baladei şi melodia ei nu ţinteşţe altceva decât transpunerea ascultătorilor într-o altă lume, apusă, în care se mişcă pentru o clipă eroul preamărit de mulţime. Melancolia e o stare fără obiect, o tristeţe vagă, nemotivată conştient, pe când evocarea, înrudită ca tonalitate cu aceasta, creează o anumită căldură, propice pentru a înţelege şi simpatiza figura adusă în centrul atenţiei. Forţa neobişnuită de a evoca pe care o au baladele populare e descrisă amănunţit de Russo într-o pagină antologică. Nimeni la noi nu a zugrăvit cu atâta căldură interpretarea unei balade populare, aşa cum a auzit el la Hangu balada lui Ion Pietrarul cântată de către nişte lăutari ambulanţi: „II y a sympathie entre les airs héroïques et la foule attentive; bien souvent, dans les moments d’inspiration, les sons sublimes de grandeur et de mélancolie se prolongent sur les cordes usées, comme un écho dans un vallon, une larme roule des yeux sournois de l’artiste. Cʼest que cette poésie vierge de nos ballades populaires est vraiment sublime; et c’est dans ces airs et dans ces histoires rimées qu’on respire la brise du pays, qu’on peut sentir le parfum antique qui est répandu sur le sol de la Moldavie, ses moeurs antiques et l’indicible charme de son deuil… Le violon vibre plus mélancolique, l’artiste laisse retomber les longues mêches de ses cheveux sur le front et cadence douloureusement la monotone complainte“ (La pierre du tilleul). Russo a încercat să răspundă şi la problemele referitoare la creaţia şi circulaţia folclorică. Generalităţile le scoate din observaţiile lui asupra baladei. Crede şi el ca romanticii vremii – pe urmele fraţilor Grimm – că autorul baladelor populare e „poporul însuş, poporul întreg!… Un singur om nu ar avea o comoară aşa de bogată în imagini poetice, în idei măreţe, în simţiri duioase.“ Alături de creaţia colectivă, Russo admite în anumite cazuri şi pe cea individuală cum ar fi fost cea 101 a lui Ion Petrariul care „a compus însuşi balada lui“, răspândită apoi prin lăutari (Studii naţionale). Russo intuieşte cu acuitate contribuţia colectivă de-a-lungul deceniilor a interpreţilor folclorului care amalgamează elemente noi în ţesătura cântecului, paralel cu acţiunea de cizelare: „Să luăm de pildă un cântec vechi. Tradiţia locului sau tradiţia omenirii, trecut din neam în neam, cîntat spre ajutorinţa aducerii aminte, cîntecul acela trece din veac în veac, încărcîndu-se în călătoria sa de fapte şi de idei nouă, păstrînd însă o formă rapide, strînsă, totodată istorie şi poveste“ (Cugetări). Cu toate că a fost fascinat. peste măsură de baladele populare, Russo înţelege rostul întregului patrimoniu folcloric. De aceea, înainte de a apărea în volum baladele lui Alecsandri, el preconizează în articolul publicat în Zimbrul culegerea tuturor „tradiţiilor“, termen care desemna totalitatea producţiilor folclorice cristalizate prin limbă: „Închierea mea este în puţine vorbe, ceea ce se face pentru balade, trebuie să se facă şi pentru toate tradiţiile noastre; cîntice şi tradiţii fac una, ele se tălmăcesc şi se întregesc“ (Studie moldovană). Termenul „tradiţii“ îi era cunoscut lui Russo încă din timpul şederii în Elveţia, căci aici şi în Franţa s-a întrebuinţat multă vreme – pe alocuri chiar până azi – denumirea traditions populaires înainte de a se încetăţeni cea de folclor. Activitatea lui de teoretician a fost precedată de cea de culegător, îndată după întoarcerea în ţară, el se străduieşte să consemneze balade populare. Dacă aceasta nu mai suscită îndoieli, e foarte greu de precizat care a fost colecţia lui, deoarece a predat-o prietenului său, V. Alecsandri, cu o abnegaţie exemplară care nu putea proveni decât dintr-un patriotism luminat. Din ceea ce citează în lucrările sale se poate întocmi o lista de balade, dar nimic nu probează că numai pe acestea le-ar fi cules el. Nu se poate deduce nici că baladele citate ar fi fost culese numai de el, căci se ştie că Alecsandri a avut la îndemână mai multe variante, cel puţin pentru unele balade. Faptul că Alecsandri îl inenţionează cu numele numai pe el, acordându-i întâietatea faţă de ceilalţi („Agiutat de cîteva persoane, iar mai cu seamă de d. A. Russo“) dovedeşte că el a contribuit în chip substanţial la alcătuirea primei colecţii de balade. Dacă partea lui Russo covârşeşte pe cea a lui Alecsandri sau invers, 102 aceasta rămâne, din lipsă de dovezi concludente, pe seama polemicilor dintre partizanii lor. Numai în antologia tradusă de Wilhelm von Kotzebue, Rumänische Volkspoesie (1857) se află un cântec cules de Alecu Russo, „ein Freund von mir, Alecu Russo, von einem blinden Bettler an einer Brücke bei der Stadt Tîrgu Frumos gehört“ pe care traducătorul îl dă în note şi în original: „Viaza omului/ Flore campului/ Kîte flori sunt pe pomunt“ etc. N. BĂLCESCU. În aceeaşi vreme, atrage atenţia asupra folclorului şi Nicolae Bălcescu. Ca istoric, el preţuia foclorul pentru valoarea lui documentară, în concordanţă cu conceptul mult lărgit pe care îl are el despre istorie. Aceasta nu mai poate să fie o colecţie de biografii ale conducătorilor de state, „nu trebuie să se ocupe numai de oarecare persoane priviligiate, dar să ne arate poporul român cu instituţiile, ideile, sintimentele şi obiceiurile lui în deosebite veacuri“. De aceea, în Cuvînt preliminariu despre isvoarele istoriei românilor, publicat în fruntea revistei Magazin istoric pentru Daicia (1845), el aşază folclorul în prima categorie de documente: „Istoria noastră…se coprinde în cinci feluri de documente: 1. Poeziile şi tradiţiile populare; 2. Legile şi actele oficiale; 3. Cronicile care coprind faptele generale; 4. Inscripţiile şi monumentele; 5. Scrierile care zugrăvesc obiceiurile private“. Se pare că ar avea mai mare importanţă poeziile: „Poeziile populare sînt un mare izvor istoric. Într-însele aflăm nu numai fapte generale, dar ele intră şi în vieaţa privată“. În al doilea rând vin „tradiţiile şi poveştile populare“ care constituie „un izvor care slujeşte la aceeaşi ţintă ca şi poeziile“. Bălcescu aduce un corectiv care, pe de o parte pare să tempereze zelul romanticilor înclinaţi a primi orbeşte tot ceea ce e consemnat în folclor, pe de altă parte să preîntâmpine atitudini sceptice ca cea a stolnicului Cantacuzino, subliniind că istoricul trebuie să le cântărească cu un ochi critic: „Treaba agerei critici a istoricului este să deosebească dintr-aceste daturi ca şi din toate celelalte adevărul de falsitate şi să se poată bine folosi“. În încheiere, Bălcescu solicită culegerea lor de către cei „ce locuind pe la ţară pot mai cu lesnire a le culege şi a ni le împărtăşi“. 103 Ca un corolar al valorii documentare, Bălcescu subliniază necesitatea de a consemna folclorul în forma lui autentică. Într-un proiect de scrisoare din 1852, el solicită cuiva să cerceteze locurile unde Mihai Viteazul a avut bătălii pentru „a aduna de la locuitori şi orice poveşti, legende, cîntece populare ar privi acele locuri. Aceste trebue a le scri astfel cum le spun ţăranii“. Bălcescu cunoştea practica generalizată în Europa de a „îndrepta“ producţiile populare, poate avea în minte şi oferta prietenului său V. Alecsandri de a-i „fabrica“ o baladă despre Mihai Viteazul pe care el să o considere „baladă populară“, de aceea relevă necesitatea formei autentice, singura cu valoare documentară. Se pare că apelul lui nu a avut urmări, Magazinul istoric nu publică nici un fel de material folcloric şi nici nu există vreo dată care să confirme existenţa unei colecţii de folclor în mâinile lui Bălcescu. În manuscrisele sale s-a găsit un singur cântec haiducesc, Cînd eram copilaş mic/ ţineam drumul la colnic, atestat şi de colecţiile ulterioare, precum şi 7 zicători şi 4 proverbe. Indicaţia lui de a discerne din cântecele populare anumite date pentru folosinţa istoricului, a fost urmată de protopopul bănăţean Nicolae Tincu Velia, contemporanul său, răpus de aceeşi boală. În Istorioara bisericească politico-naţionale (1865), Velia se reazemă şi pe nişte tradiţii trimise de doi cărturari, a căror veraicitate a fost confirmată ulterior. Dar, pe alocuri, poziţia lui e necritică, naivă, încât nu discerne fabulosul din real şi conchide că balada despre Iancu Sibinianu ar descrie nunta lui Ioan Corvinul, atestând prin aceasta prezenţa românilor în Serbia cu mult înaintea sârbilor. Se pare că cu scop documentar începuse el însuşi să culeagă balade populare pe care apoi le-a trimis lui Atanasie Marienescu spre publicare. BIBLIOGRAFIE: M. Kogălniceanu, Scrieri şi discursuri, comentate de N. Cartojan, Craiova, f.a., pp. 47–64; C. Negruzzi, Scene pitoreşti din obiceiurile Moldaviei. Cîntece populare a Moldaviei; A. Russo, Scrieri, publicate de P. V. Haneş, Bucureşti, 1908; N. Bălcescu, Cuvînt preliminariu despre isvoarele istoriei românilor, în Magazin istoric pentru Daicia, Bucureşti, 1845. I. D. Suciu, Nicolae Tincu Velia (1816–1867) Viaţa şi opera lui, Bucureşti, 1945, pp. 53–142; D. Caracostea, Poezia tradiţională română, II, Bucureşti, 1969, pp. 30–60; Al. 104 Bistriţeanu, C. Negruzzi şi creaţia populară, în Limbă şi literatură, 6 (1962), pp. 369–386; Al. Bistriţeanu, Creaţia populară ca preocupare şi izvor de inspiraţie la D. Cantemir şi N. Bălcescu în Studii şi cercetări de istorie literară şi folclor, II (1953), pp. 41–54. VASILE ALECSANDRI. Poetul de la Mirceşti va juca în folcloristica noastră un rol de adevărat ctitor prin influenţa covârşitoare pe care a exercitat-o în acest domeniu. Contribuţiile celorlalţi pălesc pe lângă a lui, căci el este acela care a introdus folclorul în literatura şi chiar în cultura românească. Două împrejurări au concurat la conturarea acestui rol primordial. Deşi cronologic colecţia lui de poezii populare nu este cea dintâi, totuşi ea este tipărită înaintea celorlalte, constituind începutul şi prin aceasta piatra de hotar a culturii noastre. Concomitent cu culegerea folclorului, el l-a fructificat, utilizându-l uneori până la pastişare, încât Doine şi lăcrămioare inaugurează şi începuturile unui curent literar care va avea o carieră lungă şi fructuoasă în istoria literaturii noastre. Interesul pentru folclor al lui Alecsandri datează de la întoarcerea lui la Iaşi, în atmosfera de la Dacia literară. Trăind în intimitatea lui Negruzzi, Kogălniceanu şi Russo, discuţiile în jurul literaturii populare trebuie să-i fi trezit luarea aminte prin impetuozitatea cu care se impune o noutate. Dar discuţiile teoretice, oricât de aprinse, nu-i puteau cimenta într-atâta convingerile entuziaste pentru sprijinirea folclorului. Marea revelaţie i-o va aduce de abia cunoaşterea directă, la faţa locului, a cântecului popular în ceea ce avea el genuin, nemeşteşugit. Aceasta se va întâmpla într-un loc unde mai trăia Moldova autentică, străveche, cea de la munte. Într-acolo îl duceau nu numai indicaţiile lui Cantemir, dar şi constatările prietenilor săi, Kogălniceanu, Negruzzi şi Russo, care sublimaseră pe rând autenticitatea moldovenească a ţinutului dintre Carpaţi şi Şiret. De aceea, el străbate munţii Neamţului, poate şi la sugestia prietenului său Russo, judecător în acest judeţ de munte. Prima călătorie are loc în 1842, cu care prilej descoperă şi o Mioriţă la baiciul Udrea de pe Ceahlău. Fascinaţia produsă asupra poetului va fi imensă mai târziu va mărturisi că „o singură dată în viaţă se temuse de moarte: atunci cînd descoperise în munţi la ciobani, minunata 105 Mioriţă“; nu cumva moartea să-l împiedice de a face cunoscută această baladă. În 1844 era destul de înaintat cu strângerea materialului, de vreme ce se gândea să-l dea la tipar, după cum se vede din înştiinţarea publicată în Propăşirea din 1844 şi reprodusă în acelaşi an în Gazeta Transilvaniei. Revista anunţa că „d. Alecsandri dorind a îndeplini colecţia ce au făcut de cîntece populare a românilor, păn-a nu le pune încă supt tipar, pofteşte pe toţi cetitorii Foii ştiinţifice şi literare, ce vor cunoaşte şi vor avea asemine poezii populare, să binevoiască a le împărtăşi d-sale, avînd sigura făgăduinţă din parte-i că vor primi gratis cîte un esemplar de acele cîntece, cînd vor ieşi la lumină“. Nu se cunoaşte ecoul acestui apel. Se pare că el a avut oarecari urmări. Poetul va mărturisi că a avut sprijinul unor colaboratori, numindu-l însă numai pe Alecu Russo în prefaţa broşurii din 1852. Acesta îi va preda ceea ce adunase el mai cu seamă din munţii Vrancei în 1846, după eliberarea din surghiunul de la Soveja. Prin 1847 colecţia era gata de tipar. O mărturisire a poetului din 1857 dezvăluie modul în care a înjghebat colecţia şi intenţiile care dominau: „Filonul minei o dată aflat, mă gîndii la o lucrare scumpă şi pioasă: la culegerea poeziilor populare ale ţării mele şi în acest scop parcursei munţii şi cîmpiile, vîrîndu-mă printre ţărani la iarmaroace, intrînd voiniceşte cu ei în crîşme, asistînd la horele din sate, căţărîndu-mă pe vîrfurile munţilor ca să găsesc pe ciobanii-trubaduri, vizitînd ruinele cetăţii de la Neamţu, cercetînd mînăstirile, ascultînd pretutindeni poveştile populare, legendele populare etc., ce mi se spuneau şi stenografiind în grabă tot ce-mi ajungea la ureche. După trei sau patru ani, eram în posesia unei uriaşe grămezi de versuri alterate de gura cîntăreţilor, legende trunchiate, bucăţi amestecate într-o dezordine înspăimîntătoare; dar pietrele nestemate se aflau acolo, în mîna mea, nu rămînea decît să le lustruiesc, să le aşez la locul lor iniţial, să le montez cum se cuvenea pentru a reconstitui vechile bijuterii poetice ale strămoşilor noştri“. Entuziasmul poetului era adevărat, chiar dacă formulările romantice îl fac pe alocuri incredibil. Pentru a câştiga pe câţi mai mulţi de partea poeziei populare, Alecsandri plănuieşte publicarea ei mai întâi în periodice. Începe cu Păunaşul Codrilor, apărut în Iaşi în Almanah de învăţătură şi petrecere din 1848. Frământările legate de acest an revolu- 106 ţionar îi zădărnicesc planul, poetul fiind silit să părăsească Moldova. Petrecerea în Bucovina îl aduce în legătură cu Iraclie Porumbescu, de la care mai primeşte poezii populare culese în ţinut. Porumbescu îl pune chiar în legătură directă cu cântăreţi ţărani, cu care prilej acesta constată cât de mult iubea Alecsandri ţărănimea română: „poporul de jos – noi îl numim de jos: sărmanul popor şi cu cît îi mai sus el decît noi“. Pribegia în Transilvania îi va dezvălui şi folclorul din această provincie, în nota de la România literară (suplement) din 1855, el mărturiseşte: „Unele din aceste cîntice le-am cules de la fraţii noştri de peste Carpaţi, în vremea pribegirii mele în Ardeal în 1848, însă cea mai mare parte din ele mi-au fost comunicate de d-l Ioan Popescu, A. Gimn. din Transilvania“. Ion Breazu l-a identificat pe acest „alumn gimnazial“ a fi profesorul de mai târziu de la Sibiu, Ion Popescu (1832–1892), originar din Caţa şi rudă prin alianţă cu St. O. Iosif, învăţând mai întâi la Cohalm, Odorhei, Sibiu şi Blaj, apoi teologia la Sibiu (1857) şi filozofia în Germania. Petrecerea în Bucovina îl va împrieteni cu fraţii Hurmuzachi şi împrejurarea va duce la publicarea în revista acestor, Bucovina, din anii 1849–1850, a 19 poezii populare, din care 12 balade. Încetându-şi aceasta apariţia, poetul continuă publicarea în revista ieşană Zimbrul din 1850 şi 1851, în fapt repetând ceea ce tipărise în Bucovina, cu excepţia baladei Român Gruie Grozovanul. În 1852, apare editată de Buciumul român prima parte Poezii po-porale – Balade (cîntice bătrîneşti). Broşura, de proporţii modeste, are şi o înfăţişare timidă, poetul oarecum scuzându-se că ar aduce la lumină ceea ce în saloanele de atunci se numea „poezia colibelor“. Scrisă cu litere chirilice de tranziţie, broşura avea însă un ţel popularizator vizibil, fiind pregătită a fi la îndemâna oricui ar vroi să citească cele 17 balade, între care primul loc îl ocupă Mioriţa, Toma Alimoş şi Mihu Copilul. Notele care însoţeau baladele erau sortite să-l prevină pe cititorul sceptic, ajutându-l să înţeleagă părţile obscure şi să-i câştige simpatia pentru producţiile populare. Broşura a doua apare în 1853 şi cuprinde 18 balade, începând cu Negru Vodă şi Manoli. Editorul T. Codrescu scuza lipsa notelor prin absenţa poetului, aflat la Paris, urmând ca lacuna să fie împlinită în cea de a treia broşură a baladelor populare. Aceasta n-a mai apărut, materialul 107 pe care îl avea poetul fiind publicat în suplimentul revistei România literară din 1855, alcătuit numai din lirică (doine şi hore), în chip excepţional şi o baladă (Fata Banului din Haţeg). Mai târziu, poetul mai publică materiale noi, alături de retipăriri, în Revista română din anii 1861-63 şi în Ţăranul român din 1862. Din o seamă de însemnări reiese că Alecsandri avea gata o nouă ediţie a colecţiei sale în 1862. D. Bolintineanu îşi publică prefaţa plănuită în Reforma din 18 octombrie 1862, iar colecţia va apare abia în 1866. Noua publicaţie va fi festivă sub toate aspectele. Ea se va intitula Poezii populare ale românilor, ţintind să fie o colecţie naţională reprezentativă. Dacă cele două broşuri de balade conţineau piese moldoveneşti şi câteva transilvănene, caracterul oarecum regional trebuia depăşit spre a se demonstra cu strălucire unitatea spirituală a neamului românesc. Dovada cea mai elocventă în acest sens o oferea poezia populară, expresia sinceră a aspiraţiilor unui popor şi în genere a felului său de a fi. În Românii şi poezia lor, el arătase doar răspicat, „că atît horele din Moldova cît şi cele din Transilvania, din Bucovina şi din Valahia, sînt vrednice surori ale baladelor. Geniul poporului român, fie din orice provincie, este pretutindene bogat de poetice comori“. De aceea, colecţia trebuia lărgită şi cu materiale din Muntenia şi Oltenia, dar împrejurările l-au silit pe poet să se rezume la izvorul tulbure al lui. Anton Pann, reproducând în chip selectiv din Spitalul Amorului. În cele două broşuri fuseseră publicate numai cântece epice. Acestea erau cele mai valoroase poezii populare după părerile unanime ale romanticilor şi ale altor cărturari, fiindcă ele evocau trecutul naţional şi constituiau o sorginte istorică de primă mână. Românii au însă o bogăţie literară ilustrată şi prin alte genuri, mai cu seamă în lirică, de aceea colecţia din 1866 va adăuga la cele 54 balade încă 79 doine şi 50 de hore din cele trei provincii, cu grija ca ele să fie reprezentate cât mai echitabil. Suplementul vine să întregească imaginea poeziei populare române, ilustrând – e drept mai mult simbolic – şi celelalte genuri şi specii printr-un cântec de leagăn, două cântece de nuntă, o colindă şi un pluguşor, alături de un cântec de cerşit şi cântece de altă provenienţă regională. Colecţia impunea apoi printr-o admirabilă ţinută tipografică. Un volum masiv de 425 pagini, cules cu literă fină pe o hârtie aproape pergamoide, sugera în primul rând trăinicie, permanenţă, 108 chiar ostentaţie. Era doar tezaurul unui popor care se ridica impetuos pentru a-şi revendica locul ce-i revenea potrivit trecutului său glorios şi însuşirilor sale alese. Versurile de pe fiecare pagină sunt înrămate ţărăneşte, cu linii drepte fine ce culminează în susul paginii cu o frântură de broderie, amintind ştergarele prinse pe pereţi în jurul unei icoane sau vas de preţ. Rolul ornant al cadrului iese şi mai bine în relief la poeziile mai scurte, uneori chiar de 8 versuri, orânduite simetric în două coloane despărţite printr-o linie exagerat de subţire. Întreg volumul pare a fi ieşit din mâna unui meşter cioplitor în lemn care ştie să scoată nuanţe de fineţe din elementul cel mai banal, linia dreaptă. Ediţiile de mai târziu au neglijat acest aspect, simbolic pentru ţelul volumului, ca şi conţinutul, iar cele de lux sau ilustrate au rămas sub fineţea celui din 1866. Colecţia lui Alecsandri nu se încheie cu volumul din 1866. Acesta reprezintă ediţia definitivă, căci poetul nu va mai culege el materiale noi, dar va primi de la alţii noi piese pe care le va publica în periodice. Zece ani mai târziu, Alecsandri va tipări în Convorbiri literare din septembrie 1876 Cîntice de peste Olt care i-au fost trimise de Grigore Alexandrescu: o colecţie modestă alcătuită din 47 piese lirice şi o variantă a baladei Jianu, conţinând însă variante reprezentative, deasupra a ceea ce dăduse Anton Pann în broşurile sale. În 1881, Familia lui Iosif Vulcan mai publica 22 poezii „din colecţiunea inedită a d-lui V. Alecsandri“ care au fost culese „în munţii Moldovei de D-l N. Armăşescu“, după cum arăta poetul în notiţa introductivă. Acestea sunt cântece, de obicei scurte, unele de câte 4 versuri, ceea ce l-a făcut pe poet să le prezinte drept „fragmente de cîntece poporale“. În fapt, fragmente pot fi considerate numai cele două cântece despre haiducii Busuioc şi Jianu, ultimul redând în 6 versuri numai dialogul revelator al provenienţei aurului şi plumbului. Ceea ce a rămas nepublicat de poet reprezintă o câtime neînsemnată, într-un manuscris cunoscut după moartea poetului, conţinând poezii populare, s-au mai găsit 14 hore (8 din Transilvania şi 6 din Bucovina), unele variante la cele publicate, ceea ce explică reţinerea de a le da în vileag. Nu s-au păstrat manuscrisele primelor culegeri, necum a notărilor directe de la interpreţii populari, căci manuscrisul A 814 din Biblioteca Academiei R.S.R., din care a 109 reprodus şi Em. Gîrleanu în ediţia din 1908, conţine o formă elaborată a colecţiei din 1866, cu deosebiri în variante. S-ar deduce că Alecsandri nu a avut la îndemână mai mult material decât cel publicat şi cel indicat în note ca variante. Supoziţia nu e îndreptăţită de nici o dovadă. Se poate bănui că poetul a ales dintr-o mulţime, de vreme ce afirma că „eram în posesia unei uriaşe grămezi de versuri alterate de gura cîntăreţilor“. Formula trebuie dezbrăcată de doza de exagerare atât de dragă romanticilor, în consonanţă cu tinereţea expusă la aceeaşi înclinare. În orice caz, colecţia lui Alecsandri nu e nicidecum o culegere exhaustivă, care să înmănuncheze întreg repertoriul speciilor cercetate. Aserţiunea nu suferă îndoieli în ceea ce priveşte lirica populară, unde colecţia poetului nu e nici măcar reprezentativă, având selectate bucăţile cele mai rotunjite din punct de vedere estetic, după cum arată colecţiile ulterioare. Semne de îndoială se ridică cu privire la repertoriul de balade, unde se pare că poetul a căutat înadins şi a publicat tot ce i s-a dezvă-luit. Specia era deosebit de apreciată la începuturile folcloristicii, căci ea a determinat apariţia primelor colecţii, iar romanticii au îndrăgit-o pentru aerul ei vetust, pentru ecourile lumii feudale pe care le transmitea cu candoarea naivităţii populare. Ea era străbătută şi de o puternică vână eroică, propice a îmbărbăta noile generaţii pentru înfăptuirea idealurilor impuse de frământările secolului. În Moldova, balada se afla încă de atunci în declin, culegerile ulterioare dezvăluie un repertoriu şi mai restrâns, iar Bucovina, în genere mai conservatoare decât restul Moldovei, nu poseda nici ea o epică diferită de cea relevată de colecţia Alecsandri, după cum se poate vedea din culegerea cea mai apropiată ca dată a lui Marian din 1873, care aduce noi numai câteva tipuri (Voinicul rănit, Ilincuţa Şandrului, Baba Sîrba, Darie, Smeul şi fata, Calapod paharnicul, Leacul adevărat, Nevasta fugită, Moşneag bătrin şi Voichiţa). Nu se poate conchide că Alecsandri a notat toate baladele existente în circuitul oral, dar se vede că el a fost deosebit de atent în a consemna orice produs epic. Aceeaşi grijă se semnalează şi la prietenul său Alecu Russo, răpit ca nimeni altul de frumuseţea lor, cu atâtea miresme evocatoare. Din Transilvania sunt foarte puţine: Inelul şi năframa, după însăşi indicaţia poetului, Fata Banului din Haţeg, Bogatul şi săracul, căci Petrea Viteazul e o variantă la 110 Păunaşul codrilor. Iorga afirmă că ar fi „de obîrşie munteană“ Sîrb sărac, Păunaşul codrilor, Mihu Copilul, Chira, Negru Vodă, Mihnea şi Radu Calomfirescu, Brîncoveanu şi Mogoş. Dintre acestea, doar Negru Vodă şi Meşterul Manoli, Radu Calomfirescu şi Brîncoveanu pot fi socotite muntene prin însăşi miezul lor tematic, dar ele puteau circula în Moldova cu aceeaşi familiaritate ca şi în Muntenia, date fiind strânsele relaţii dintre cele două provincii şi, în primul rând, acelaşi regim de tutelă otomană. Alecsandri şi colaboratorii au cules deci baladele din Moldova, mai puţin cele provenite din Transilvania, în orice caz nu este nici un indiciu că vreuna ar proveni din Muntenia, cu toate că, judecând după ceea ce atesta colecţiile şi după starea contemporană a repertoriului, am fi înclinaţi să credem că unele au fost culese în Muntenia. Nu sunt consemnate decât în chip sporadic unele date referitoare la interpreţii care le-au reprodus şi la localităţile din care proveneau bucăţile. Se pare că Alecsandri a vroit dinadins ca să lase în jurul colecţiei o atmosferă de mister, poate cu convingerea că aceasta îi va spori nimbul şi va mări puterea de atracţie. Oricum, datele consemnate nu revelă mare lucru: câteva nume ca Baiciu Udrea de pe Ceahlău, care i-a spus Mioriţa şi Doica, foarte virtuozul interpret din fluier din Bicaz, cântăreţul orb Neculaie Năstase din Bohotin, lăutarul din Folteşti, cântăreţul de la Hangu de la care a cules Chira şi cam atât. Se pare că pe aceştia i-a anchetat însuşi poetul, căci îi menţionează cu familiaritate, ca pe nişte cunoscuţi. Colecţia Alecsandri nu e mare prin dimensiunile ei, ci prin resorturile care au animat-o şi mai cu seamă prin ecoul stârnit la noi şi peste hotare. Crezul poetului în legătură cu valoarea folclorului e expus cu limpezime şi entuziasm în articolul Românii şi poezia lor, publicat în Bucovina din 1849–1850. De la început până la sfârşit tonul e enco-miastic, căci demonstraţiile se succed la aceeaşi înălţime valorică. Pa-ginile sunt antologice, foarte rar se mai întâlneşte în altă parte atâta căldură: prin unele frânturi de frază ale lui Samuil Micu, Gheorghe Şincai, Petru Maior sau în perioadele de amploare profetică ale lui Bălcescu. Alecsandri crede în neamul său, în însuşirile lui creatoare, de aceea îl iubeşte în chip dezinteresat şi i se alătură spre a-l sluji. Totul a venit oarecum de la sine, din simpla constatare „că patria noastră e 111 cea mai drăgălaşă ţară din lume şi neamul românesc unul din neamurile cele mai înzăstrate în daruri sufleteşti“. De aici, mărturisirea făţişă: „mie-mi e drag românul şi ştiu a preţui bunătăţile cu care l-a dăruit natura… căci e curat, înţălept, vesel şi poetic în graiul său… Aruncă-ţi ochii la oricare român şi-l vei găsi totdeauna vrednic de figurat într-un tablou“. Admiraţia e stârnită de tenaicitatea cu care românul şi-a păstrat fiinţa neamului prin atâtea vicisitudini istorice, întrecând alte popoare prin puterea lui de persistenţă, „păstrîndu-şi ca dînsul năravurile, portul, limba şi legea părinţilor“. Mândria obârşiei latine se strecoară şi la Alecsandri, dar în doză ponderată, chiar dacă în notele colecţiei rămâne sub atâtea aspecte tributar Şcolii latiniste în aserţiunile ei exagerate. Dragostea poetului se răsfrânge asupra întregului patrimoniu cultural, fără selectări şi mai cu seamă fără blamări iluministe: „îmi plac obiceiurile sale patriarhale, credinţele sale fantastice, danturile sale vechi şi voiniceşti, portul său pitoresc care, la Roma, se vede săpat pe coloana lui Traian, cînticele sale jalnice şi melodioase, şi mai ales poeziile sale atît de armonioase!“ Relevă mai întâi frumuseţea limbii populare: „vorba lui împodobită în figuri originale“ şi citează un mănunchi de zicale, apoi se minunează de îndemânarea lui în cele mai grele împrejurări şi enumera parte din jocuri. Poezia populară interesează îndeosebi prin valoarea ei documentară şi estetică. În consonanţă cu adepţii curentului latinist, Alecsandri surprinde în poezia populară rămăşiţe romane, „căci tot au mai rămas la românii de astăzi oarecare slabe aduceri aminte de dumnezeii romanilor celor vechi, Venus şi Mars, care se iubeau împreună pe Olimp“. Lupta voinicească din Păunaşul codrilor o socoteşte o reminiscenţă latină: „Lupta trupească era la romani un exerciţiu zilnic care slujea a forma ostaşii pentru războaie şi care era totodată o petrecere“. Trânta voinicească de la noi îi aminteşte de „luptele gladiatorilor romani. Aceleaşi poze, aceleaşi apucături, aceleaşi mişcări se reproduc la strănepoţii lor după două mii de ani.“ De asemenea, dansurile principale sunt de obârşie latină. „Giocul Căluşăilor este un danţ alegoric care înfăţişează răpirea Sabinelor; iar Hora este adevăratul danţ roman, chorus, şi se gioacă în România cu aceeaşi rînduială horegrafică, precum se vad săpate în marmurile antice horele vechilor romani!“ 112 Îndeosebi baladele au mai păstrat „notiţii istorice“ din trecutul mai apropiat şi poetul îl citează pe Codreanu care ar fi trăit pe vremea lui Mihai Ghica. Dar poezia populară se impune mai cu seamă prin acele „flori de poezie“ care îl subjugă. „Nu pot să-ţi trimit vreo baladă mai însemnată – îi scrie lui Hurmuzachi – fără a o întovărăşi de cîteva rînduri pline de entuziasm pentru dînsa. Ce să fac?… M-am înamorat de poezia populară ca de o copilă din Carpaţi, tînără, mîndră, nevinovată şi aşa de frumoasă“… El descoperă cu uimire că „poezia românilor este o comoară nesfîrşită de frumuseţi originale, carele dovedesc geniul poporului“. În anul următor, îşi va începe prefaţa la broşura I-a baladelor cu afirmaţia lapidară „Românul e născut poet“. Dacă exclamaţia lui Micu „mult iaste a fi născut român“ implica totalitatea moştenirii romane, dictonul poetului mută greutatea pe virtualităţile lui creatoare, iar zeflemisirea lui în cursul vremilor stă mărturie de felul cum a evoluat comprehensiunea şi preţuirea specificităţii româneşti. Alecsandri îşi ilustrează teza citând din balade. Tonul elevat îl obligă de două ori să caute sprijin în afară. Când descrie scena întâlnirii lui Ianuş cu Mihu, poetul exclamă dezarmat: „Aici vine o scenă vrednică de geniul lui Ossian!“ Peste câteva rânduri, când trece la analiza baladei Păunaşul codrilor, comparaţia îl duce spre epica barocului. „Subiectul ei de dragoste şi de vitejie, precum şi chipul cu care este tratat de necunoscutul ei autor, te face a cugeta la unele scene din poemul lui Tasso, la luptele eroilor cîntaţi de acest geniu nemuritor al Italiei“. Ecourile Romei antice din cultura noastră populară fuseseră aclamate cu acelaşi entuziasm de la cronicarii moldoveni încoace, mai cu seamă prin accentele profetice ale Şcolii latiniste, dar frumuseţea poeziei populare a românului va fi lăudată abia de Alecsandri şi de prietenul său Alecu Russo. Nota comună se trădează şi în felul similar de a preţui haiducia. Deşi făceau parte din boierime, ei scot în lumină ţelul nobil al haiducilor – sau hoţilor, cum îi numeşte Russo – de a ajuta pe săraici: „Bujor, Codreanu, Voicu, Tunsul şi alţi hoţi de demult şi din vremile noastre, nu întîlneau sărman nenorocit fără a-i da bani să-şi cumpere boi; nu videau văduvă săracă fără a-i face bine… în urmare, cele mai frumoase cîntice sînt alcătuite de popor în iubirea şi în pomenirea 113 hoţilor.“ De aceea, Alecsandri începe analiza poeziei populare cu cântecele de primăvară şi de haiducie, dată fiind strânsa legătură dintre codrul înfrunzit şi traiul haiducesc. Alecsandri relevă şi câteva particularităţi stilistice ale poeziei populare române. Aminteşte mai întâi de ceea ce numim strofă călătoare, citind versurile „Şi mi-şi bea şi veselea/ De potiră nici gîndea“, care revin „în toate baladele voiniceşti“, şi versul introductiv Frunză verde în care vede dragostea adâncă pentru natură. Apoi scoate în relief frecvenţa diminutivelor, prilej de a semnala „asemănarea ce se află între limba românească şi cea italiană, în privirea diminutivelor“. Referitor la procesul de creaţie, Alecsandri aminteşte în treacăt improvizaţia care ar fi dominantă în hore: „ele sînt improvizaţii din fugă… pîcîlituri şăgalnice între dănţaşi“. În realitate, improvizaţia are un câmp mult mai larg, cuprinzând şi celelalte specii în proporţii variate după natura acestora, în bocete şi strigături deţinând primatul. În încheiere, poetul schiţează o cronologic proporţionată cu cultura claselor şi păturilor componente şi găseşte trei stadii, reprezentate de ţărănime, boierimea bătrână şi boierimea tânără: „Locuitorul ţăran au rămas tot acelaşi de 2000 de ani şi înfăţoşază antichitatea. Nobilii bătrîni (boierii) cu ideile şi obiceiurile lor feudale înfăţoşază veacurile de mijloc şi noua generaţie ce au fost crescută în străinătate înfăţoşază al XIX-lea veac.“ El exagerează însă neîngăduit când atribuie ţăranului român pomenirea lui Ovidiu, („Tradiţia poporală spune încă în zilele noastre despre acest mare poet al vechimei, că era un frumos bătrîn cu pletele albe şi că graiul lui dulce curgea ca mierea din buzele sale“), Traian şi Aurelian, de care va aminti în notele baladelor. De altfel, articolul înfăţişează in nuce ceea ce va fi amplu comentat şi întregit cu noi amănunte în notele de la sfârşitul baladelor. Alecsandri a cuprins întreg câmpul folclorului, nimic mai greşit decât a-l judeca drept promotor exclusiv al poeziei populare. Ca poet a îmbrăţişat ceea ce îi era mai apropiat, versul popular, dar viziunea i-a rămas mai largă, ca pentru a prinde folclorul în sincretismul lui firesc, în Românii şi poezia lor nu uită dansurile populare, comen-tându-le pe cele mai importante, iar peste câţiva ani va publica un articol despre Melodiile româneşti, apărut în România literară (1855). Pretextul i l-a oferit apariţia colecţiei lui Carol Mikuli, Douze airs 114 nationaux roumains, pe care o laudă cu aceeaşi căldură. Nu va întreprinde o analiză a melodiilor româneşti ca să nu cadă cumva „în prepus de părtinire“, mulţumindu-se să mărturisească totuşi „că pentru mine unele din melodiile româneşti, unele doine, unele hore, unele cîntice de lume cuprind o lume întreagă de armonie dulce şi duioasă care îmi pătrunde inima de lacrimi“… Impresiile de aici sunt confirmate de cele publicate mai înainte în O plimbare în munţi. Pentru caracterizarea melodiilor româneşti, se mulţumeşte să citeze un extras lung din prefaţa altui muzician, Henri Erlich, de la colecţia acestuia, Airs nationaux roumains, publicată la Viena în 1850. Semnificaţia celor două colecţii muzicale, îndeosebi cea a lui Mikuli, rezidă, după părerea poetului, în larga propagandă pe care o fac în străinătate pentru cauza românească. Ele continuă în acest sens acţiunea poeziilor populare româneşti traduse în aceşti ani. „În Franţia, Germania şi Anglia poeziile noastre poporale, traduse şi tipărite, au produs o mare plăcere şi au recomandat cît se poate de mult geniul poetic al românilor. Nu rămîne îndoială că melodiile noastre naţionale vor dobîndi locul ce merită în admirarea acelor ce preţuiesc frumuseţea originală a melodiilor poporale şi care ştiu a cunoaşte sufletul unui neam în tainele acelor melodii.“ Războiul Crimeii şi pacea de la Paris aduseseră din nou în discuţie soarta Principatelor Române. Alecsandri înţelege imperativul momentului „cînd Europa întreagă se ocupă de soarta Prinţipatelor… istoria patriei noastre, obiceiurile poporului, poeziile sale, tot ce se atinge de naţionalitatea românilor au deşteptat curiozitatea publică; sîntem astăzi o naţie nouă, descoperită de puţin timp, şi avem tot prestigiul noutăţii; trebuie dar să ne arătăm europenilor cu ce avem mai frumos şi mai vrednic de a-i interesa“. De aceea, el se îngrijeşte ca parte din colecţia sa, în ce avea ea mai de preţ, să fie tradusă şi publicată în principalele limbi europene, încurajat mai cu seamă de aprecierile elogioase ale lui Michelet. Acesta publicase în 1854 în volumul Légendes démocratiques du Nord şi două balade româneşti, Mihu le jeune şi la pevite brebis. Sunt cunoscute laudele aduse de el acesteia din urmă: „c’est un chant du caractère le plus antique, une chose sainte et touchante à fendre le coeur. Rien de plus naïf et rien de plus grand“. Prima antologie apare în limba franceză şi e tradusă de poet: Ballades et chants populaires de la Roumanie, recuillis et traduits par V. Alecsandri, 115 avec une introduction par V. Ubicini (1855). Ubicini prezenta Principatele Române într-o schiţă istorică şi culturală, subliniind latinitatea limbii. Peste câţiva ani, Dora d’Istria va publica în Revue des deux mondes (1859) studiul La nationalité roumaine d’après les chants populaires, servindu-se de colecţia lui Alecsandri. Antologia în limba engleză va apare la un an după cea franceză şi va fi mai selectivă. Henry Stanley publică Rouman Anthology or Selection of rouman poetry ancient and modern (1856), dând în traducere engleză numai 4 balade (Mioriţa, Erculean, Inelul şi năframa, Blăstămul), iar în româneşte 8 balade (între care şi cele 4 traduse în engleză). Mai cuprinzătoare e antologia germană întocmită de prietenul poetului, Wilhelm von Kotzebue, Rumänische Volkspoesie (1857). Sunt publicate 16 balade, începând cu Das Lamm, apoi 8 cântece (Volkslieder), din care unul cules de A. Russo de la un cerşetor orb din Târgu-Frumos. Antologia e urmată de o anexă substanţială, cuprinzând două bucăţi ale lui Alecsandri (Biserica din Podoleni, Inşiră-te Mărgărite), apoi poezii de C. Conachi (două bucăţi), G. Sion, D. Bolintineanu, G. Creţianu şi C. Negruzzi. Traducătorul a încercat să redea oarecum şi atmosfera baladelor populare, de aceea parte din ele sunt transpuse în metrul original de 7-8 silabe cu rima pereche (aa, bb, cc etc.). Versul de 5-6 silabe i s-a părut mai dificil şi traducătorul nu l-a încercat. Mihu Copilul e tradus în proză pentru a reda cât mai exact nuanţele originalului. Prefaţa e succintă, dar la obiect. Câteva date istorice sumare, apoi o caracterizare a poeziei populare dată la iveală de Alecsandri, o perioadă care reliefează caracterul latin al limbii şi prezentarea modului cum a înţeles să facă traducerea. Pe urmele poetului, traducătorul subliniază şi el locul proeminent pe care îl ocupă haiducii în poezia populară română şi pune fenomenul pe seama jugului iobăgiei. Din generalităţile pe care le aminteşte cu privire la manifestările folclorice, se cuvine a fi reţinută menţionarea emisiunii nazale la lăutarii ţigani, fără îndoială de influenţă orientală: „…dort sitzt ein zechender Bauernkreis in einer schmutzigen Judenschenke, und mitten im Kreise steht ein zerlumpter Sänger und begleitet mit der Geige die näselnden Töne seines Gesanges“… Această emisie nazală s-a păstrat la lăutarii din jurul Capitalei – judeţul Ilfov – până în zilele noastre, se vede însă că ea a fost familiară şi capitalei moldovene, unde a surprins-o fostul 116 consul, pentru ca să dispară cu vremea. Antologia lui Kotzebue conţine şi un capitol substanţial cu note (Anmerkungen) în care, parte selectează din cele date de poet, parte sunt personale, pentru a preîntâmpina nedumeririle unui străin necunoscător al ţărilor române şi pentru a explica mecanismul traducerii. Observaţiile lui Kotzebue sunt pe alocuri ascuţite şi fine. El nu e de părerea lui Alecsandri că Mioriţa ar fi numai un fragment, căutând zadarnic să-i găsească întregirea, căci balada, aşa cum este, e pe deplin rotunjită şi printr-o continuare numai ar pierde („das Bild steht abgerundet da und könnte durch ein weiteres Abspinnen des Gegenstandes nur verlieren“). E cutremurat şi el de câtă poezie se află în această baladă şi îşi dă seama cât de departe stă traducerea lui de original. Codreanul îl socoteşte una dintre cele mai realizate balade din colecţia poetului („eine der vollständigsten Balladen“) şi-i explică tema prin războaiele şi împilările care au adus pe locuitori la stadiul de cerşetori („wo Krieg und Bedrückungen den Landmann vollständigsten zum Bettler gemacht hatten“). E şi el convins că în poezia populară română apar reminiscenţe romane şi afirmă, pe urmele poetului, că Păunaşul ar proveni din Pan, zeul silvestru. Pentru acest motiv a tradus şi Vidra, deşi balada nu e tocmai realizată („obgleich sie manehes Unästhetische enthält“). Mai târziu, din colecţia Alecsandri s-au mai publicat traduceri în diferite limbi, rămânând până acum cea mai popularizată, atât în ţară, cât şi peste hotare. Valoarea ştiinţifică a colecţiei a stârnit discuţii şi polemici care încă nu s-au stins şi vor dăinui până ce va fi clară feluriţilor preopi-nenţi concepţia, metoda şi viziunea ştiinţifică de la începuturile folcloristicii europene. Poeziile din colecţia Alecsandri, – adică baladele, sporadic şi li-rica – sunt însoţite de note ample care constituie un suport ştiinţific de mâna întâi. Acest comentariu, străbătut de căldură şi iluminări, a rămas nebăgat în seamă, exceptând câteva afirmaţii ale poetului care au provocat ripostele unor cercetători. Doar Sextil Puşcariu într-un articol din Luceafărul sibian şi Junimea literară (1907) opinau că la colecţia poetului notele pot fi socotite partea mai importantă, fiindcă ele alcătuiesc o pledoarie fierbinte pentru demonstrarea valorii poeziei populare. Astăzi, importanţa acestor note se relevă pe mai 117 multe planuri, care dezvăluie valori neaşteptate la o colecţie atât de urgisită de unii nepricepători. Poetul şi-a dat seama din capul locului că aceste poezii sunt rodul unor concepţii străvechi, că ele oglindesc o lume îndepărtată de cea a cărturarului format la şcolile din Apus, şi, pentru a preîntâmpina neînţelegerile şi în consecinţă nereceptarea frumosului folcloric, el le însoţeşte de comentariile explicative. Şi fiindcă noutatea era prea mare, pentru a învinge orice opoziţie, Alecsandri mai mult pledează decât explică în mod impersonal, el îşi pune în cumpănă întreaga autoritate de poet recunoscut şi subliniază ceea ce este vrednic de luat în seamă. Colecţia lui apare cu atât mai valoroasă, cu cât exemplul lui de a însoţi textele populare de note care să dezvăluie resorturile şi modalităţile gândirii populare nu a mai fost urmat de alţii. Culegătorii de mai târziu s-au limitat la explicaţii dialectale, presupunând că celelalte sunt ştiute. Aşa se face că, pe cât e de abundentă în publicaţiile noastre poezia populară, pe atât de săracă rămâne gândirea, viziunea populară, două surori gemene despărţite artificial. Mai exista o colecţie de folclor românesc însoţită de note, pe care poetul o cunoştea poate, Walachtsche Märchen a fra-ţilor Schott, publicată în 1845, când poetul începuse elaborarea colecţiei. Notele acestora sunt însă monocorde, fiind orientate numai spre strădania de a găsi corespondenţii mitologici ai personajelor şi faptelor din poveştile culese de ei. Viziunea lui Alecsandri este largă, cuprinzând întreg orizontul poeziei populare, cu valenţele care se cer relevate. Bogatele note ale colecţiei lui se referă în linii mari la trei aspecte primordiale. Cele mai multe au profil etnologic, descriind, şi mai cu seamă comentând, credinţele, sau superstiţiile, după denu-mirea mai curentă, cu grija de a releva ceea ce pare a caracteriza gândirea populară românească. Este partea care trezea cele mai numeroase nedumeriri la cărturarul modern, de aceea poetul are grijă ca să ridice vălul de pe aceste fire subterane care leagă poezia de gândirea creatorului ei. Alecsandri se vădeşte un bun cunoscător al lumii populare, căci prea puţin pare a veni din lectura altora, în primul rând a lui Cantemir. Rând pe rând, el înfăţişează credinţe, cum e cea legată de soartă, de steaua pe care ar avea-o fiecare om şi de cele care prevestesc calamităţi publice, apoi despre turturică „o pasăre misterioasă“, despre semnele care prevestesc moartea, despre luna nouă salutată drept „crai nou“, despre influenţa nefastă a 118 copacului de care s-a spânzurat cineva, despre fiinţe fantastice ca Statul palmă-barbă-cot, Ghemiş, strigoii, moroii, rusaliile şi despre credinţele legate de noile construcţii (jertfa zidirii). El nu ezită a sublinia şi unele părţi nocive ale acestora, de pildă furatul umbrei de către zidari care a provocat panică şi îmbolnăviri grave. Alecsandri descrie o parte din practicile aferente, chiar dacă versul popular le reda destul de explicit pe alocuri. Multe se referă la cununie, începând cu cununile ce se pun pe fruntea mirilor, colaicii făcuţi cu acest prilej, consemnând şi o oraţie din „munţi Vrancei“ şi încheind cu uncropul de la sfârşit. De la înmormântare a reliefat actul bocirii, apoi moneda ce se dă mortului şi podurile ce i se fac, cu semnificaţiile lor. Naşterea e pomenită pe scurt, arătând ce se pune în scalda copilului potrivit sexului, iar despre cumetrie aminteşte doar că „românii sînt foarte bucuroşi de cumetrie“. Destul de ample sunt notele despre ghicitul soartei, practica sâmburelui de măr fiind cunoscută de la Cantemir, apoi cele referitoare la strănutat şi la vrăji şi farmece, unde redă şi câte un descântec de deochi şi de iele. În legătură cu portul, Alecsandri scoate în relief semnificaţia hainelor noi, a purtatului părului la fete, cu capul descoperit şi cu atârnarea busuiocului, a pletelor la bărbaţi, apoi rostul brâului în portul bărbătesc. Note sumare prezintă esenţa ospitalităţii, importanţa pâinii şi sării, practica luptelor pentru întreţinerea vigurozităţii şi de mult depăşita vânătoare cu şoimi. Alecsandri ştia că poezia populară constituie şi un document atestă obârşia neamului său. În aceste note, se vădeşte un latinist moderat, ca şi în celelalte domenii de activitate, dar din toate însemnări palpită mândria de a fi latin. Uneori, apropierile sunt hazardate, alteori vădit eronate, ceea ce era inerent vremii lui, când de abia începuse studiul sistematic al originii limbii române. El atrage atenţia de la început că unele credinţe şi practici şi-au pierdut semnificaţia originară: „Aşa, el fără a se gîndi la libaţiile vechilor romani, crede că e de augur bun a sufla în faţa apei sau a vinului dintr-un vas“. După părerea lui, de obârşie latină ar fi banul pus în mâna mortului care e „antica obolă a lui Caron“, respectul şi hrănirea şerpilor de casă, Păunaşul codrilor, reminiscenţă a lui Pan, practica luptei voiniceşti, legenda soarelui şi lunei – rămăşiţă din cultul lui Apolon, părul împletit din capul Holerei întocmai ca furiile 119 iadului romane ce purtau plete de şerpi, venerarea pământului, bocirea morţilor, credinţele în unele semne prevestitoare şi în puterea farmecelor, coliva funebră – rămăşiţă din turta lui Cerber şi colindatul de Anul Nou şi Crăciun. Apropierile sunt în bună parte problematice, dat fiind că patrimoniul popular dac a rămas o mare necunoscută, dar asupra obârşiei latine a câtorva există un consens. Unele sunt însă cu totul nefondate, ca derivarea Păunaşului din Pan, ca să nu mai amintim de etimologia fantezistă a lui sărac din sarracum, numele carului ţărănesc, sau de aserţiunea tot atât de inconsistentă că tatăl baciului Udrea ar fi cunoscut balade despre Traian şi Aurelian după aproape două mii de ani! Comentariile poetului despre aspectele romane ale patrimoniului popular românesc erau destinate în primul rând să ilustreze faima neamului, căci latinitatea era un blazon de nobleţă care impunea la acea vreme. Alecsandri întregeşte panopticul, înscriind în cartea neamului alte însuşiri vrednice de laudă. Cea mai de seamă dintre toate este creativitatea înnăscută, înclinarea spre frumos şi acestui aspect îi sunt destinate comentariile cele mai înflăcărate. După ce afirmase în prefaţa din1852 că „românul e născut poet“, el se îngrijeşte să releve pasajele de laudă din poeziile publicate, mai cu seamă cele care ar putea trece neobservate de cei mai sceptici. În notele de la Mioriţa nu mai repetă pasajul despre „sublimul unui tablou atît de măreţ“ întruchipat în alegoria moarte-nuntă, nici cu „descrierea desmierdătoare ce face muma de copilul ei“ care conţine cunoscutul portret al ciobanului. Din ecourile care trebuie să-i fi venit din mai multe părţi referitoare la Mioriţa, publicată în două periodice, poetul şi-a dat seama că nu mai e nevoie să insiste asupra perfecţiunii Mioriţei, cu toate că balada ar fi rămas trunchiată în circuitul folcloric („Eu nu cred să fie întreagă, dar cît este măcar, ea plăteşte în ochii mei un poem nepreţuit şi de care, noi românii ne putem făli cu toată dreptatea“). Aminteşte doar în treacăt că „românul iubeşte imaginile poetice“ şi citează câteva metafore. Observaţia va fi repetată şi la Inelul şi năframa: „în poveştile, în legendele şi în baladele româneşti se găsesc o mulţime de idei poetice şi de imagini răpitoare, precum inelul ce rugineşte şi aurul năframei ce se topeşte în agiunul moartei unui om“. Comentând versul „În cosiţe i-am giurat“, Alecsandri conchide: „Imagine graţioasă şi expresie 120 foarte poetică“. Mai departe relevă şi partea de poezie din felul cum poporul şi-a reprezentat cunoscutul personaj feminin de basm: „Ileana Cosinzana este închipuirea cea mai poetică a geniului românesc; ea personifică tinereţa, frumuseţea, nevinovăţia virginală; suflet îngeresc, într-un cuvânt perfecţia omenirei – sub chipul de copilă gingaşă şi răpitoare“. Cântecul lui Mihu cu reverberaţiile lui stihiale îl captivează de asemenea, apropiindu-l de alegoria moartea-nuntă din Mioriţa: „Tablou sublim de adevărată poezie. Una din cele mai încîntătoare creaţii a închipuirei. Ar crede cineva că poetul ce a improvizat balada lui Mihu este acelaşi care a dat viaţă nemuritoare Mioriţei, acelaşi care a prefăcut Universul într-un templu pentru nunta păstorului moldovan cu moartea“… La balada Serb-sarac relevă imaginea ce redă fuga cailor: „Minunată şi mult poetică imagină de alergarea cailor“. Presărate la unele balade, comentariile de natură estetică erau menite să deschidă ochii cititorilor culţi asupra valorii literare ascunse într-o creaţie până atunci nebăgată în seamă. Alte note referitoare la înţelesul anumitor cuvinte, la unele stări locale din trecut şi contemporane completează suportul ştiinţific al colecţiei. Ţelul lor de a convinge că poezia populară e demnă de stu-diat şi de a fi model de inspiraţie a fost atins prin entuziasmul de care sunt străbătute aceste note, mereu în acelaşi ton elevat, encomiastic, apoi prin prestigiul poetului care le impunea cu toată autoritatea lui. Sensul comentariilor e acela că poţi iubi şi aprecia în consecinţă numai ceea ce înţelegi în resorturile lui adânci, organice. Din acest punct de vedere, colecţia Alecsandri rămâne nu numai prima colecţie tipărită de poezie populară, ci şi întâia colecţie critică, ştiinţifică, instituind metodologic necesitatea de a ilumina prin note explicative universul popular, cu concepţiile şi felul lui de a percepe lumea. Privită în perspectiva timpului scurs de atunci, se vede că ea n-a fost urmată în acest procedeu metodologic, ci în partea ei slabă, de intervenţie în textul popular, ea rămânând sub acest aspect, colecţia cu comentariul critic model, chiar dacă unele afirmaţii sunt de mult depăşite şi dacă în anumite domenii ale patrimoniului popular cunoştinţele sunt incomparabil mai bogate. Modul cum a fost alcătuită colecţia Alecsandri a suscitat nume-roase discuţii contradictorii, mereu reluate. Unii au considerat-o cea 121 mai valoroasă colecţie folclorică de la noi, alţii au socotit-o un fabricat al poetului, mai degrabă operă personală decât creaţie populară. Nu au lipsit nici acele voci care au apreciat colecţia Alecsandri ca fiind poezia sa cea mai durabilă. Ar fi instructivă o culegere a aprecierilor date colecţiei Alecsandri pentru ilustrarea modului cum se pot naşte păreri opozante, extremiste, ireconciliante, cu privire la acelaşi fenomen cultural. Nu multă vreme după laudele ditirambice de la început au urmat părerile denigratoare. Pentru Ion Eliade Rădulescu, Alecsandri nu era decât „furul şi pocitorul baladelor populare“, „un adevărat Sarsailă şi profanator al literaturii Moldaviei şi limbii române“, apreciind că îndreptarea poeziilor populare „nu s-a văzut la nici o naţie, nici însuşi la noi, decît în această disgraţiată epochă de anarchie politică şi literară“. În fapt, intervenţia în textele folclorice se va întâmpla şi după 1860, când scria Eliade această diatribă, după cum ea a avut loc şi înainte, încă de la începuturile folcloristicii europene. Pornirea lui Eliade l-a împiedicat de a vedea exemplul apropiat şi de mai mare amploare al cântecelor populare colportate şi îndreptate de Anton Pann. Virulenţa atacurilor va culmina cu intervenţia cercului ştiinţific de la Contemporanul care prin pana lui M. Schwarzfeld îl va denunţa pe poet ca pe un falsificator al poeziei populare. Articolele acestuia, Poesiile populare colecţia Alecsandri sau cum trebuie culese şi publicate cînţicele populare din paginile Contemporanului (1888) şi Vasile Alecsandri sau meşterul drege-strică şi apărătorii săi din Revista olteană (1889), apărute apoi şi în broşură separată, sunt scrise cu impertinenţă şi cu o totală neînţelegere a fenomenului cultural din perioada descoperirii folclorului. Alte mărturisiri ale poetului confirmă pe deplin intervenţia în textele Alecsandri arată din capul locului intervenţia sa, specificând la ediţia I-a din 1852–1853 „adunate şi îndreptate de…“, iar la ediţia a II-a din 1866 „adunate şi întocmite de…“. Alte mărturisiri ale poetului confirmă pe deplin intervenţia în textele populare, uneori făţiş, într-o formă drastică, alteori voalat, ascunzându-se îndărătul unor imprecizii care măreau misterul alcătuirii colecţiei, într-o scrisoare din 1851 către N. Bălcescu care îi ceruse o baladă populară în legătură cu Mihai Viteazul, poetul îi răspunde: „îndată ce voi sosi în Moldova voi căuta balada lui Mihai 122 Viteazul şi ţi-oi trimite-o întreagă sau în parte, precum mi-a pica la mână. De nu cumva voi descoperi-o, ţi-oi fabrica eu una care te-a minuna şi tu îi trece-o de baladă populară… în chipul întrebuinţat pentru compunerea călugărului… A. Russu“. Peste vreo două decenii, îl va informa pe Jean Cratiunesco în legătură cu felul cum şi-a întocmit colecţia care a servit de izvor la lucrarea acestuia, Le peuple roumain d’après ses chants nationaux (1874): „Je ne leur ai fait subir aucune modification, sauf quelques vers, ajoutés par les Tsigans lăutari, que j’ai cru devoir retrancher. J’ai fait pour quelques unes de ces poesies, ce qu’un joaillier fait pour des pierres precieuses. J’ai respecté le sujet, le style, la forme et même plusieurs rimes incorrectes, qui font pârtie de leur caractère. Loin donc de les avoir arrangées conformément au goût moderne, je les ai conservées comme des bijoux d’or que j’aurais trouvés couverts de rouille et aplatis. J’en ait fait disparaître les taches et leur ai rendu leur éclat primitif. Voilà tout mon mérite. Le trésor appartient au peuple, qui seul était capable de produire des merveilles si originales. Je sais que les Francais se défient des poésies populaires venues de lʼétranger depuis que M. Prosper Mérimée a publié, sous le titre de Guzla, une collection de chants illyriens composés par lui-même. Mais on peut être persuadé que si la nature bienveillante m’avait doué d’un génie assez puissant pour composer une Mioritza, un Toma Alimoche, un Mihu Copilu etc., je m’en serais fait honneur, et j’aurais été assez égoïste pour les publier sous mon nom“. (Le peuple roumain d’après ces chants nationaux, p. 327–328). În convorbirile sale cu Carmen Sylva, poetul da şi câteva amănunte, revelante pentru modul cum a interve-nit în textele populare. „Im Laufe dieses Gespräches gab Alessandri der Königin Auskunft über sein Ver-fahren beim Sammeln von Volksdichtungen und erklärte rundwegs, dass er, wenn ihm nur ein Bruchstuck unterkomme, dasselbe selbst ergänze, d.h. den fehlenden Teii zudichte… So habe er auch z.B. zur Ballade Stefanicza Voda die fehlenden zwölf Verse hinzugedichtet. Nun aber, welch Wunder geschah? Bei einer Gelegenheit habe er in der Ferne Sol-daten singen gehört. Als er zu ihnen kam und sie nach dem Liede fragte, das sie soeben gesungen, haben sie auf sein Ansuchen d“e Ballade Stefanicza Voda hergesagt, und zwar mit den von Alessandri hinzugedichteten zwölf Versen. Der Dichter fragte sie nun, von 123 wem sie dies Lied gelernt haben. «Von meinem Vater», lautete din Antwort. «Kannst du lesen?» fragte der Dichter. «Nein», war die Antwort. «Und von wem hat dein Vater es gelernt?» forschte der Dichter weiter. «Von seinem Vater», antwortete man ihm“. (R. F. Kaindl, Die Volkskunde, p. 88–89). E vorba de versurile cu care se sfîrşeşte balada: „Mihule, bujorule,/ Frate, ţrăţiorule…/ Astfel domnul cuvînta,/ Şi din codru se-nturna./ Insă codrul răsuna:/ «Să trăieşti, măria-ta!»“, final artificial, nepopular, absent în variantele autentice care se încheie de obicei cu ridiculizarea voievodului. Metoda reconstituirii versurilor populare n-a fost câtuşi de puţin ceea ce se numeşte curent o „falsificare“, dimpotrivă, ea a pretins că e ştiinţifică, singura îndreptăţită a fi aplicată în colecţiile de folclor. Punctul de vedere a fost consecinţa faptului că întâile culegeri din Europa conţineau balade, cântece epice care începuseră să fie uitate şi să circule trunchiate, cu pasaje alterate, neînţelese în gura cântăreţilor populari. Lapsusurile erau evidente, mai mult, compararea variantelor aceluiaşi cântec epic scotea la iveală pasaje conservate în chip capricios doar în unele exemplare şi dădea o imagine aproximativă a întregului care se fărâmiţase. Deci folcloristul avea datoria să procedeze întocmai ca arheologul care din cioburi reconstituie întregul, împlinind singur lacunele. Apoi, observarea fenomenului folcloric viu, când acelaşi cântăreţ nu reproducea întocmai acelaşi cântec, a cimentat părerea că execuţia orală e defectuoasă. De aci, s-a ajuns la ideea că în folclor, ca şi în creaţia cultă, forma perfectă e cea creată iniţial de plăsmuitorul ei, care, prin transmitere, fie prin copiere, cum se vede în manuscrisele aceleiaşi opere, fie prin execuţie orală în circuitul folcloric, se degradează până la fărâmiţare. Toate aceste constatări de la începuturile folclo-risticii au cimentat convingerea că producţiile folclorice sunt nişte resturi mai mult sau mai puţin alterate care se cuvin întregite în forma lor iniţială, corectă şi că singura metodă ştiinţifică e restau-rarea prin studiul comparativ al variantelor, completat de intuiţia care întrezărea imaginea ideală a întregului. Sub această zodie au fost alcătuite primele colecţii europene vreme de mai bine de un secol. Allan Ramsay, poetul scoţian care publică în 1724 antologia The Evergreen, adaugă la poeziile culte şi câteva populare, pe care însă le purifică, omiţând şi adăugind versuri izvodite de pana lui. Era prima 124 antologie unde poezia populară figura alături de cea cultă, şi în chip onorabil: de aici şi necesitatea de a interveni în textele autentice. Pe aceeaşi urmă merge şi Thomas Percy cu ale sale Reliques of Ancient English Poetry (1765), care indică la multe poezii că a corectat ceva („given some correction“), dat fiind că ele au fost alterate în decursul vremilor. Prima colecţie germană care a lăsat o dâră adâncă, Des Knahen Wundernhorn (1809) a lui Arnim şi Brentano, e alcătuită sub aceleaşi auspicii metodologice care preconizau rotunjirea textului de către culegătorul avizat. Apogeul metodei restaurării va fi Kalevala lui Elias Lönnrot din 1833, întregită în 1835, tradusă pe la jumătatea secolului în germană şi alte limbi europene. Epopeea circula fărâmiţată în cântece disparate, mai bine păstrate la graniţele ariei finice, în Estonia şi la nordul lacului Ladoga. Ariile laterale mai conservatoare dovedeau că într-adevăr întregul dispăruse din zona centrală şi ceea ce mai exista erau doar rămăşiţe, nu izvodiri independente ale unor teme separate. Lönnrot a purces la restaurare şi cercetările ulterioare care au comparat Kalevala cu redacţiunile diferitelor cântece aşa cum au fost culce de la cântăreţii populari au arătat că 94% din versuri sunt de origine populară certă, 1% din ele ar proveni din variante dispărute, neconsemnate de culegători, iar 5% sunt semipopulare, parte luate din alte producţii folclorice şi rotunjite, parte provenind din poezia finlandeză veche. În cântărirea versurilor din feluritele variante, Lönnrot s-a străduit să aleagă nu forma cea mai veche, ci cea mai frumoasă. Înclinarea aceasta va fi semnalată în mai multe părţi ale Europei, ea îl va caracteriza şi pe Alecsandri. Adesea, a făcut abuz de versuri paralele, după cum şi Alecsandri se va lăsa furat de desele repetiţii. În prea puţine locuri, Lönnrot a creat versurile de sudură, necesare pentru legarea episoa-delor. S-a mai constatat şi un abuz de aliteraţii în prelucrarea lui Lönnrot, care nu e absent, cum vom vedea, nici la Alecsandri. Alt exemplu şi mai apropiat poetului era colecţia Barzaz-Breiz de cântece bretone a lui Hersart de La Villemarqué din 1839. Culegătorul mărturiseşte în prefaţă că textele sunt în bună măsură rezultatul unei elaborări personale, în sensul că expresiile nepoetice au fost înlocuite cu unele găsite în alte texte, întemeindu-se pe exemplul baladelor lui Walter Scott. Cum se vede, restaurarea n-a fost diriguită întotdeauna, de criteriul ştiinţific, în sensul căutării formei originale sau a celei mai 125 arhaice, ba de cele mai multe ori preferinţa a căzut asupra formei care s-a părut a fi cea mai realizată ca poezie. Intuiţia devenea prepo-nderentă în ştiinţa romantică, „inspiraţia“ trecea înaintea examenului raţional. Aici găsim şi cheia mărturisirii lui Alecsandri din scrisoarea către Bălcescu, că, de nu va găsi el balada cerută, va „fabrica“ el una pe care prietenul sau va „trece-o de baladă populară“. Judecată astăzi, ea apare drept o mistificare grosolană, o falsificare, dar dacă se ţine seamă de ceea ce s-ar putea numi exaltarea romantică, atare poziţie îşi capătă fundamentarea necesară. Întrucât intuiţia juca un mare rol în ştiinţa romantică şi romanticii trăiau cu intensitate nebănuită şi greu explicabila azi, aspiraţiile care îi animau, ei ajungeau să creadă că, ştiinţificeşte, sunt tot atât de fundamentate şi cele arătate de visul lor intern, viziunea iluminată puternic de intuiţia care nu dă greş. De aceea, în epoca romantică sunt atât de multe plăsmuirile, documentele apocrife în care contemporanii s-au complăcut şi au crezut cu fervoare. Potrivit acestui imbold, G. Asachi transformă legenda Dochiei cu cele 9 cojoace în cea despre Dachia, fiica lui Decebal care fuge de urâtul cuceritorului Traian, localizând-o la o stâncă a Ceahlăului, după indicaţia variantei populare. Dar localizări ale babei Dochii sub chipul de soacră rea împânzese ţara şi Şăineanu va cita în studiul său feluritele adaptări din provinciile ţării, apoi o seamă de variante de la alte popoare, îndeosebi din vecinătatea noastră şi va explica numele Dochia din legendele româneşti prin influenţa calendarului ortodox. Cu toate acestea, minunăţia despre Dochia = Dachia, fiica lui Decebal, se mai poate vedea şi acum prin manualele de română. G. Săulescu compune colinde amintind de venirea legionarilor romani la Iaşi, iar G. Sion alcătuieşte faimoasele anale, Cronica lui Huru care a ademenit la început pe mulţi contemporani, chiar şi pe unii istorici. Părerea că producţiile folclorice se alterează cu vremea prin circulaţia orală o împărtăşeşte întocmai şi Alecsandri, cum se vede din scrisoarea citată în care arăta că „după trei sau patru ani, eram în posesia unei uriaşe grămezi de versuri alterate de gura cîntăreţilor, legende trunchiate, bucăţi amestecate într-o dezordine înspăimîntătoare, dar pietrele nestimate se aflau acolo, în mîna mea, nu rămînea decît să le lustruiesc, să le aşez la locul lor iniţial, să le 126 montez cum se cuvenea pentru a reconstitui vechile bijuterii poetice ale strămoşilor noştri“. Nevoia de a corecta versurile populare câştigase aderenţi. Exemplul lui Alecsandri se impusese de la prima ediţie a colecţiei lui, anulând pretenţiile de respectare a formei autentice susţinute de Cipariu şi Bariţ. Chiar un poet ardelean, Andrei Mureşanu, nu concepea o ediţie de folclor decât „îndreptată“. În articolul Românul şi poezia lui, publicat în ziarul sibian Telegraful român din 1853, A. Mureşanu solicită în încheiere pe „tinerimea scolastică mai înaintată în vîrstă… să nu-şi pregete a culege asemenea poezii, şi cu venirea sa pe la gimnazie sau academie, să le împărtăşască cu redacţiunea acestui jurnal, care pe de o parte va pune la cale ca acele versuri să se îndrepte, unde vor avea trebuinţă, prin un bărbat cunoscători de această artă“… Dimitrie Bolintineanu va susţine şi el principiul intervenţiei în versul popular, căzând pradă propriei sale contraziceri. Pe de o parte, el e partizanul poeziei populare în forma ei naturală, autentică, după cum rezultă din combaterea celor care au criticat versurile populare în Prefaţa la Cîntecele poporane ale d-lui V. Alecsandri, apărută în 1862: „Alţii au bănuit despre formă. Ceea ce se impută formei tocmai aceea face meritul acestor cînturi. Am zis încă o dată. Sînt nişte camee insultate de asprimea timpurilor. Nici o critică nu poate fi priimită; nici un individ nu poate înfrunta ceea ce a gîndit, a simţit, a exprimat un popor în trei secoli. Antichităţile se admiră, nu se critică“. Dar peste câteva rânduri arată că preferă poeziile din această colecţie tocmai pentru că sunt corectate de pana poetului culegător. „Eu mărturisesc că am auzit din gura lăutarilor multe cîntece poporane. Dar le lipsea mult ca să fie aceea ce sînt în această culegere. Este o artă de a culege şi curaţi aurul. A culege aceste cîntece, a le curaţi de rugina timpului, păstrîndu-le totodată caracterul lor, nu este lesne de făcut. Culegătorul dar are o parte mare de merit“. Îndreptările aduse de Alecsandri sunt de fond şi de formă. Unii care au luat apărarea poetului pun diferenţele de la o publicaţie la alta pe seama variantelor: Alecsandri ar fi avut la îndemână pentru fiecare piesă mai multe variante şi de la o redacţiune la alta ar fi folosit altă variantă. Aserţiunea este parţial veridică. Este adevărat că poetul 127 dispunea pentru unele piese de mai multe variante, după cum se poate vedea din notele colecţiei. Însuşi Alecsandri citează în numeroase locuri altă formă: „O variantă a legendei sună aşa“; „Finitul acestui cîntic are o variantă care pune în gura săracului următoarele cuvinte“; „Tot acest subiect este cîntat în Ardeal cu versurile următoare:“; „Alţii schimbă compararea şi spun:“; „Unii cîntăreţi numesc pe Toma Alimoş, Toma a lui Moş şi adaogă următoarele versuri la finitul baladei:“ etc. Diferenţele dintre variante se întind de obicei pe mai multe versuri, aducând adesea pasaje care dau alt curs fabulaţiei în desfăşurare sau alt sens temei tratate. Foarte rar se întâlnesc variante cu aceleaşi versuri, deosebirile constând doar în felul cum sunt formulate unele dintre ele. Ca atare, în colecţia Alecsandri devierile mai mari, de dimensiunea unui pasaj, pot fi puse pe seama unor noi variante, în afară de cele citate de el în note. Dar şi în aceste pasaje diferenţiatoare adesea se trădează mâna poetului. Însuşi felul cum enunţă el aceste deosebiri de la o ediţie la alta trezeşte suspiciuni. De ex.: „în ediţia baladelor din 1852, s-au tipărit alte versuri la finitul baladei lui Serb-Sărac“… „în ediţia baladelor de la 1852, cu greşală s-au tipărit următoarele versuri: Să nu-l vinzi la vrun muntean…“ Dacă diferenţele semnalate ar fi existat în nişte variante, nu e explicabil de ce nu a menţionat acest fapt, aşa cum a procedat şi în celelalte cazuri. E drept că la acea dată nu era întrezărită importanţa variantelor ca oglindiri ale viziunii personale a insului înzestrat, mai dăinuind încă părerea romanticilor enunţată pregnant de fraţii Grimm că poporul este autorul acestor producţii, fără să se poată ridica vreodată vălul de pe actul plin de mister al acestei creaţii anonime. Ca atare, Alecsandri nu publică în note decât fragmente de variante. Se pare că numai o dată dă în întregime un cântec scurt al Jianului, care ar fi putut circula şi independent, de obicei el fiind inserat ca un episod în balada despre acest haiduc oltean. Oricât s-ar admite că poetul a procedat la modificări pornind de la variante autentice, rămâne fapt cert că el a intervenit cu bună ştiinţă, omiţând şi adăugând versuri, alteori reformulând versul popular, altfel nu s-ar putea explica deosebirile, atât de multe de la o publicaţie la alta. Uneori, acestea se semnalează vers de vers, adesea fiind minime, afectând doar câte un cuvânt. Lectura variantelor arată astfel deosebiri de la publicaţia în periodice (1848–1851), la ediţia I 128 din 1852-53, de la colecţia din 1855 din România literară la manuscrisul din 1862 şi la ediţia definitivă din 1866. Diferenţele se văd şi între balada Iancu Jianu culeasă şi publicată de Grigore Alecsandrescu în 1873 şi forma în care a publicat-o Alecsandri în Convorbiri literare în 1876. În genere, prima formă este cea mai apropiată de cea autentică, iar cea din 1866 cea mai elaborată, ca şi cum corectarea ar fi devenit o manie editorială, odată cu maturizarea poetului. Intervenţiile lui trădează un simţ poetic mai înalt decât al altor culegători din această categorie. Comparând variantele din Spitalul Amorului cu cele reproduse de Alecsandri în ediţia din 1866, se reliefează cu uşurinţă talentul şi gustul lui literar, la altă înălţime decât cel al lui Anton Pann. Acesta se complăcea în detalii, de aceea întârzie în jurul lor, repetând sub altă formă ceea ce fusese exprimat. Alecsandri suprimă prolixităţile, dând cântecului o formă mai concisă şi mai pregnantă. Faptul că el elogiase în Anton Pann pe acel care „a cules, coordonat, publicat Proverburile noastre“, fiind „de o mare facilitate de versificare“, arată că Alecsandri îl preţuia doar ca poet care a prelucrat subiecte luate din folclor, dând la iveală „o operă naţională de un foarte mare preţ“… E peste putinţă să nu-şi fi dat seama că Pann a intervenit adânc în variantele folclorice, amplificându-le, despicând amănuntele, de aceea şi-a îngăduit schimbările atât de mari prin care cântecul era readus într-o formă mai apropiată de cea populară. Cea mai adâncă intervenţie a poetului în tezaurul folcloric e crearea pe de-a întregul a unor piese pe care el le-a inserat printre celelalte. La două din ele mărturiseşte singur: „Această baladă, deşi compusă de mine în stilul cânticelor bătrîneşti, am găsit de cuviinţă a o coprinde în colecţia poeziilor poporale, fiindcă ea aminteşte una din legendele cele mai interesante ale Moldovii“ (Dragoş). „Am crezut de cuviinţă a pune Hora Unirii între cînticele poporale, fiindcă e cîntată în toate unghiurile pămîntului românesc“… în fapt, fabricatele folclorice sunt mai multe, detectabile prin tematica nepopulară şi prin factura versurilor, unde mâna poetului se trădează, cu toată dibăcia lui de a versifica în manieră folclorică. Acestea nici nu mai sunt atestate de alte colecţii, dar argumentul în sine nu e probant, ştiut fiind că unele producţii folclorice dispar din circulaţia orală, certitudinea venind numai din examenul critic al versurilor. 129 Se trădează a fi pseudofolclorice: Şoimul şi floarea fragului, Ciuma (o parafrazare a temei din Holera), Stejarul şi Cornul (compunere me-nită a sublinia frăţia codrului cu românul), Călătorul (istorie prea ro-manţioasă pentru gustul popular), Mîndra din Muncel (neclară şi neve-rosimilă, sentimentele artificiale şi deznodământul tipic compoziţiilor romanţioase), Românii pe malurile Dunării (scrisă pentru a ilustra aria românismului la nord şi sud de Dunăre), Movila lui Burcel (versificarea legendei din O samă de cuvinte), Constantin Brîncoveanu (relatare prea fidelă după cronică, îndepărtată de variantele folclorice), Cîntecul lui Mihai Viteazul (trădat de nota „Acest cîntic l-am găsit scris într-o psaltire foarte veche din biblioteca monastirei Neamţului“ pe care n-a mai văzut-o nimeni), Visul lui Tudor Vladimirescu şi Mehedinţianul aşezată la doine (compuneri în stil cult), Ştefan Vodă şi şoimul (trădat în primul rând prin forma dialogată pură, existentă numai în teatrul popular), Cînticele lui Ştefan Vodă (detalii vădit cronicăreşti, inexistente în tradiţia folclorică) şi Hora şi Cloşca (cu revărsări apocaliptice plauzibile numai la un cărturar) dintre balade. Mai puţine fabricate se găsesc printre doine: Plîngerea ţării (temă naţională în viziunea unui cărturar paşoptist), Doina haiducească din Ardeal, Fîntîna cu doi brazi şi Lelea Vitează, toate plăsmuiri exagerate în spirit naţional. Dintre hore, originea cultă e vizibilă în Hora de la Mirceşti (topografie poetică a satului cum nu se întâlneşte în folclor), în Surorile (cu substrat naţional nepopular) şi în Leliţa de la Munteni (aceeaşi temă ca în Hora Unirii). În alte bucăţi, alături de fondul popular sau de episoade existente în repertoriul folcloric, poetul a însăilat noi episoade sau a dat temei folclorice altă desfăşurare. Aşa pare a fi Năluca. Întâlnirea unui flăcău cu o fată ce poartă cofele cu apă care nu-i dă să bea din ele, trimiţându-l la fântână unde a mai rămas găleata plină scoasă de mâna ei e tratată în variantele folclorice, dar moartea năprasnică a flăcăului când bea din cofă fără să sufle în faţa ei nu mai e verosimilă şi se poate presupune a fi o însăilare a poetului pentru a da un final epic cântecului liric. În genere, intervenţiile poetului sunt menite, unele a înjgheba o istorie poetică a ţării, altele a reliefa reacţia împotriva străinilor împilatori. Astfel, originea latină a neamului ar dăinui subteran în straturile populare, de aci balada Erculean, care e de fapt Iovan Iorgovan prefăcut de poet în Ercul Erculean/ Căpitan rîmlean pentru a aminti 130 Fontes Herculi, numele sub care erau cunoscute în epoca romană izvoarele de lângă Mehadia, Băile Herculane. Intervenţia e vizibilă şi în final, unde eroul se împacă cu fata sălbatecă, pe când în variantele autentice, aceasta îl blestemă pentru incest (sau pentru că e muşcată de câinii lui), aspect greu de înţeles în viziunea omului cult, de aceea repudiat de Alecsandri. Pentru istoria mai nouă, poetul are grijă să prefacă pe Corbac într-un întemniţat al turcilor, prilej pentru a reliefa setea de răzbunare. De asemenea, în Bogdan, care e de fapt o variantă la Cîntecul letinului (sau al naşului), Alecsandri construieşte un fals soclu istoric, arătându-l pe erou a fi fiul lui Alexandru Lăpuşneanu. Corectarea faţă de ediţia I, unde „s-a lunecat o greşală importantă, confundînd pe Bogdan Chiorul fiul lui Ştefan cel Mare cu Bogdan fiul lui A. Lăpuşneanul“ trădează în chip vizibil intervenţia poetului. Ca atare, toată partea introductivă (versurile 1-41) este opera poetului. E aproape cert că şi litean e modificarea poetului, deoarece în variantele folclorice pretutindeni viitorul socru e letinul din Dobrogea, dar poetul, autor al Cîntecului gintei latine, nu putea publica un text folcloric unde acesta e pus într-o lumină urâtă („bogat spurcat“). Probabile intervenţii se bănuiesc şi în fabulaţia baladei Radu Calomfirescu, unde nu este clar de ce Buzeştii şi Căpleştii îl decapitează pe acesta, când de fapt voievodul nu vrea să-i dea ajutor. Numele acestuia e când Mircea, când Mihnea, iar în notă identificat cu Mircea cel Bătrân, ceea ce măreşte suspiciunea. Alte modificări introduse de poet vroiau să ilustreze sentimentul naţional. Frământările acute din preajma Unirii, intrigile marilor puteri au adus pe prim plan solidaritatea naţională. Alecsandri a transpus ecoul acestor stări în câteva poezii din colecţie, dându-le o coloratură naţională exagerată, absentă în variantele autentice. De aceea apare atât de des specificarea că eroul sau eroina sunt români: În Inelul şi Năframa iubita e neapărat Copilită româncuţă, iar Grue Grozovan e „pui de român“, căruia nu-i „pasă de-un păgîn“, pentru că „De-s român, sînt frate bun/ C-orice cal viteaz nebun!“ De asemeni, sora lui Doncilă e Anicuţa româncuţă; cîntecul plugarului (Arde-te-ar focul pămînt) se încheie cu constatarea „Vai ş-amar de biet român/ Cînd e domnul rău stăpîn!“, iar Nevasta tîlharului se tînguie că pruncul ce-l va naşte „nu-i rod de bun român“. Îmbătrânitul din Arde-mi-te-ai codru des se plânge că a intrat în codru ca pui de român, 131 nicidecum copil blajin sau la tinereţe, cum specifică variantele autentice. Cătana ardeleană iarăşi declară „Eu voios aş fi catană/ Dac-ar fi oaste romană“, total neverosimilă (în variantele populare se arată „Bucuros aş fi catană/ De-ar fi puşca de tocană“ etc.) Fiind atunci deosebit de actuale apropierile dintre munteni şi moldoveni, Alecsandri nu pierde prilejul de a exalta frăţia moldo-munteană. Deci Ţara Muntenească e „Ţară dulce, românească/ Ca şi cea moldovenească“ (Oprişanul), Barbu cel vânător de fete e apostrofat: „Barbule de la munteni/ De-ai venit la moldoveni/ Potoale-ţi dorinţele“ pentru a nu compromite cauza naţională. Pentru aceleaşi considerente regretă „greşala“ strecurată în ediţia I a versurilor „Să nu-l vinzi la vrun muntean/ Că munteanu-i om viclean“, îndreptând în ediţia din 1866: „Să nu-l vinzi nici la litean“ etc. Accentele şovine sunt extrem de rare în variantele autentice, căci poporul şi-a manifestat aversiunea faţă de străinul cotropitor, împilator, fără să recurgă la invective de felul celor ce se pot citi în Hora şi Cloşca. De aceea, în Transilvania, ungurul e sinonim cu domn, punându-se accentul pe esenţă, pe realitatea socială, iar baladele antiotomane relatează doar ciocnirile, cu portretizarea ironică, zeflemitoare a cotropitorului, ţintind a-l face ridicol. Intervenţiile asupra fondului poeziilor populare erau sortite să apropie creaţia populară de concepţiile cărturarilor paşoptişti care militau pentru unirea celor două ţări şi pentru abolirea iobăgiei. Alecsandri va urmări apropierea celor două tabere şi pe plan estetic. Ca atare, îndreptările în formă vor ţinti să facă mai accesibilă poezia populară, înlăturând ceea ce ar repudia gustului cărturăresc, dincolo de explicaţiile ajutătoare din note. E probabil ca poetul să fi fost împins la aceste“modernizări“ ale unei poezii arhaice de reacţiile intelectualilor contemporani, urmărite de el în saloanele vremii. Poate aşa se explică de ce forma ediţiei ultime din 1866 este, comparativ, cea mai elaborată în sensul unei apropieri maxime de canoanele poeziei culte. Comparaţia asiduă cu poezia populară autentică arată că Alecsandri a introdus în aceasta procedee streine folclorului. Se înţelege că exemplele nu vor fi luate din piesele pseudofolclorice, nici din cele provenite din Spitalul Amorului. În tehnica versificaţiei, poetul are obiceiul să rupă versul popular în două, cea de a doua jumătate constituind începutul dialogului: „Ea-i răspunde: Dragul 132 meu!/ Cal şi arme nu voi eu“; „Iar Codreanu-n gîndul său/ Zicea: bun e Dumnezeu“; „Apoi zice: Mă rog ţie/ Taică, Doamne din Domnie“; „Şi strigă: gios pe covor/ Tăieţi-i capul din zbor“ etc. iar la doine: „Că i-am zis ades: Stăpîne/ Nu-ţi tot bate gioc de mine“ etc. şi la hore: „Eu i-am zis: Vide-te-aş mut/ Că nu eşti om priceput“; „Fata-mi zice: Eşti nebun/ Mergi pe-o frunză de alun“ etc. Poetul popular obişnuieşte să anunţe dialogul printr-un vers întreg: „Iară mîndra că-i zicea:/ Dragă Ghiţă, dumneata“. Iar când lipseşte versul anunţător, dialogul începe invariabil o dată cu începutul versului, nicidecum într-un fragment al lui. Cum s-a văzut din exemplele citate, fragmentarea nefirească pentru introducerea dialogului duce şi la fragmentarea gândirii – enjambement – unele din elementele aceleiaşi părţi sintactice trecând în versul următor. Atari fragmentări străine de stilistica populară apar şi în alte cazuri: „De se luptă făr-a cere/ Agiutor de la muiere“; „Iar de nu, apoi/ V-oi zidi pe voi“; „Nu mai plînge că-n curînd/ Implini-voi al tău gînd“ etc. Câteodată, poetul pune versul care anunţă dialogul după începutul acestuia, procedeu eminamente cult, absent în folclor: „– Eu sînt, dragă, Brumărelul/ (li răspunse voinicelul)/ Eu vin seara pe răcoare“; „– Nu-l crede, măria-ta/ (Cantariul atunci striga)/ El mie s-au lăudat…“; „– Boieri mari, boieri de rînd/ (Zice Domnul închinînd)“ etc. Alteori, Alecsandri întrerupe versul popular pentru a insera un adverb cu funcţie de incidenţă, contrar normelor folclorice: „Cel balaur, din păcate/ Înghiţise giumătate“. Nici adversativul ci la început de vers nu e popular: „Nici am fost de monastire/ Ci de lume cu iubire“. În poezia populară, repetiţia, sub diferitele ei forme ocupă un loc preponderent. Alecsandri a reţinut această caracteristică, dar a între-buinţat-o în manieră cultă. El a eliminat în genere versurile ce repetau în chip paralel – sinonimic sau enumerativ – ceea ce enunţau cele anterioare, în schimb a folosit în chip abuziv repetarea unui cuvânt în corpul aceluiaşi vers: „Alei! Doamne, Doamne Mir ce; Boieri mari, boieri de rînd“; „De-ai venit, bine-ai venit/ Trandafirul meu iubit/“; „Vezi cel nour, vezi cel deal?“ etc. Alteori, repetarea forţată cuprinde mai multe versuri: „A doua zi iar/ A treia zi iar/ A patra zi iar/ Lucra în zadar!“ Înrudit cu repetiţia este cumulul enumerativ pe care îl introduce Alecsandri în colecţia lui. În locul versurilor enumerative folosite în poezia autentică populară, Alecsandri cumulează în acelaşi vers mai multe substantive sau adjective fără ajutorul vreunei copule: „Capul, 133 faţa-şi învelea“; „Ci vă vreu pe toţi, pe voi“; „Masă bună, veselie“; „Ca doi zmei, ca lei“; „Ba nu, nu bădiţă frate“; „Cu glas dulce, frăţesc“; „De subţire, de lucioasă“; „Turcii vin grămadă, claie“; „Tinerei, minări bujori“; „Bujor iese, Bujor zice“; „O,hîrtie-nşelătoare/ Poftitoare, rugătoare“; „Slugi, aprozi, copii de casă!/ Voi dormiţi şi nu vă pasă“; „Negri, ageri armăsari“; „Fiară crudă, om pizmaş“; „Avea bani, avea inele/ De-mi umplea mîna cu ele“; „Peptul gol, faţa curată“; „Ea-i năltuţă, mlădioară/ Ca o verde trestioară/ Şi-i frumoasă, vorbitoare/ Şi de suflet iubitoare“; „Să deie-n noi amîndoi/ În noi sărmanii de noi“; „De-ţi sînt drag, de-ţi sînt pe plac“ etc. Pe când în poezia populară sinonimia este reluată în versuri independente, Alecsandri siluieşte procedeul şi o introduce în corpul aceluiaşi vers, contrar uzului folcloric: „Ca să afle, ca să ştie“; „Ogari, căpoi de vînat“; „Dă-le voie, dă-le ştire“; „Iese-n cale-mi, vie“. Alecsandri introduce în versul popular şi unele aliteraţii în manieră cultă, nepopulară, care se pare a-l fi încântat în chip deosebit: Orice-alung Cu el agiung, Oricînd plec Paseri întrec!… Tremura lucrînd, Lucra tremurînd… Orice vede, el nu crede, Orice crede, el nu vede! Pe alocuri, contrastul e înfăţişat după canoanele retoricei culte: Eu am plete strălucite, Tu ai plete aurite, Eu am faţa arzătoare, Tu, faţa mîngăietoare. Mai izbitoare sunt diminutivele şi metaforele care ies din tiparul gândirii populare. În folclor sunt des întrebuinţate formele diminutivale, dar şi de data aceasta poetul a depăşit măsura, folosindu-le prea des şi mai cu seamă în forme inexistente în poeziile populare. Exemplele sunt numeroase, parte din ele citate de Iorga în capitolul Alecsandri şi poezia populară, ele dau poeziilor din colecţia lui 134 acea mièvrerie siropoasă care le infantilizează peste măsură. De pildă, Novac are… „cincizeci de finisori/ Tinerei, mîndri bujori/ Şi cincizeci de finişoare/ Tinerele garofioare“, iubita e „Guriţă de floricea“, sau… „copiliţă/ Cu sîn alb de porumbiţă“, sau…”năltuţă, mlădioară/ Ca o verde trestioară“ etc. Nici metaforele îndrăzneţe, în afara gândirii poetice a poporului, nu sunt rare în această colecţie. De pildă, Holera setoasă de vieţi omeneşti îşi exprimă această înclinare arătând că a venit „Să vă îmflu zilele/ Să mă duc cu dînsele“. Miezul zilei e înfăţişat cu o minu-ţiozitate pe care nu o găsim nicăieri în folclor: „Iar pe cînd soarele-i sus/ Pe cînd şoimul stă ascuns/ Pe cînd umbra e scăzută/ Şi se face nevăzută“… Sabia lui Doncilă e descrisă de asemeni în chip metaforic cu exagerări nepopulare: „lan vezi cît e de frumoasă,/ De subţire, de lucioasă,/ Ce glăsuţ zinghenitor/ Scoate cînd o prinde dor“… Bujor îşi exprimă patima erotică recurgând la subtilităţi baroce: „Mult mi-e dor de-o floricea/ Floricică rumeoară/ Care-o porţi în buzişoară“, iar spânzurătoarea e „Calea neagră a morţilor!“ Voinicul neapărat „Bujori poartă pe obraz… Şi cît scoate un cuvînt/ Cad neferii la pămînt“, după cum haiducul pleacă pe plai, „Cu mireasa pe sub strai“, pe care însuşi poetul se vede obligat a o explica în notă „adică cu arm“, într-atâta e de exagerată şi de nepopulară metafora etc. În strădania de a da versului popular o poleială care să-l facă mai frumos, Alecsandri a forţat nota firească a limbajului popular, introducând construcţii greşite. Pe lângă cele semnalate de Iorga, mai cităm câteva: „Că nu-i vrednic pentru tine/ Să omori voinici ca mine“; „Dar cît e de domn şi mare… Cu Mihul nu-i de glumie“; „Să vă ştergeţi pre pămînt“ (în loc de „Să vă ştergeţi de pre pămînt“); „Şi tu vrei a mă-nşela/ Iar nu a mă lua“; „Dar nu vrei, sărman de eu!“; „Românaş, sărman de eu“; „Că, zău, cugetul îmi bate“; „Oricum fie, aşa fie“ etc. În genere, colecţia Alecsandri mişună de construcţii nepopulare, inversiuni, imagini forţate, diminutive dulcege etc. pe care nu le putem înşira aici în chip exhaustiv. Acestea ar trebui semnalate într-o ediţie critică a colecţiei, tipărindu-se cu litere cursive tot ceea ce, în comparaţie cu colecţiile autentice, pare a nu fi popular, cu rezerva că o delimitare exactă a intervenţiilor poetului e cu neputinţă atâta vreme cât nu se cunoaşte originalul dictat de informatorii lui. O atare ediţie critică trebuie să ia de bază forma primă a variantelor, aceasta dovedindu-se a fi mai apropiată de 135 autentic, în note urmând a fi consemnate schimbările succesive introduse de poet. Examenul critic al colecţiei arată că, dintre balade, cele mai puţine versuri contrafăcute se găsesc în Mioriţa şi în Toma Alimoş: dar tocmai acestea sunt şi cele mai realizate poezii din întreaga lui colecţie! Bănuim că gradul lor înalt de desăvârşire l-a reţinut pe poet de la intervenţii mai adânci. În Mioriţa sunt nepopulare următoarele versuri: „Pe-o gură de rai – Iată vin în cale“; „Drăguţule bace“; În cîmp de mohor, Iar tu de omor/ Să nu le spui lor“; „Cu-o mîndră crăiasă/ A lumei mireasă“ (însurătoarea prezumtivă a eroului e Cu o fată de crai în baladele autentice); „Păsărele mii/ Şi stele făclii“; „Iar la cea măicuţă/ Să nu-i spui, drăguţă“. Cât despre Perişorul lui, în care unii au văzut intervenţia poetului, care ar fi înlocuit sprînceana (sprinceoara), el este totuşi autentic, fiind folosit des în formulele din basme, mai ales în Muntenia, precum şi într-un pluguşor din Târgovişte (col. Păsculescu), deşi în acesta s-ar putea să fie luate din Alecsandri. Versurile „Iar tu de omor“ şi „Iar la cea măicuţă“ au fost introduse de poet pentru a lega pasajele îmbinate de el. După cum a arătat D. Caracostea, Alecsandri a repetat versurile 74-85 („Să le spui curat“…) ca să atenueze durerea oilor. În original, acestea au existat numai la sfârşitul baladei, adresate mamei ciobanului. Poetul nu a observat că această nuanţare era de prisos, în orice caz în disonanţă cu dorinţa ciobanului ca oile strânse la mormântul lui să-l plângă „Cu lacrimi de sînge“, ceea ce înseamnă maximum de durere, culmea doliului. Or, tocmai ştiind oile că ciobanul a fost răpus prin moarte silnică erau îndreptăţite să-şi jelească stăpânul în chip superlativ. Şi fiindcă Alecsandri a expus alegoria nunta-moarte mai întâi pentru oi, la repetarea ei pentru maica bătrână s-a văzut silit, pentru nuanţare, ca să evite repetiţia întocmai, să introducă cele 2 versuri de prevenire „Iar la cea măicuţă/ Să nu spui, drăguţă…“. S-a arătat că, dintre variantele culese până la începutul secolului, cea mai apropiată de Alecsandri e varianta spusă de Petrea Creţu Şolcanul, lăutarul Brăilei, cu care are cele mai multe versuri asemănătoare. Lăutarul era originar din Moldova de pe valea Bistriţei (familia lui fusese printre robii mânăstirii Bistriţa), deci aproape de Ceahlăul baciului Udrea care i-o dictase lui Alecsandri, dar aserţiunile lui contradictorii despre provenienţa ei – în Bucovina din 1850 afirma 136 că e culeasă de A. Russo la Soveja, iar în ediţia din 1866 preciza că a auzit-o de la baciul Udrea din Ceahlău – nu pot da supoziţiilor un suport plauzibil. Oricum, diferenţele dintre ele nu pot fi puse numai pe seama celor două variante, din Ceahlău şi din Vrancea, rămase necunoscute în forma lor autentică, dându-şi contribuţia şi ceilalţi factori legaţi de propagarea baladei până la Brăila. În Toma Alimoş se vădesc a fi formulate de poetul culegător versurile: „Colo-n zarea celor culmi“; „Ce răsar…“; „Urieşii culmilor/ Că sînt gata să-mi răspunze/ Cu freamăt voios de frunze“; „Hoţomanul nalt, pletos“; „Dă-ţi mînia după spate“; „Şi mereu, mereu striga“; „Cu paloşile grăite“; „Alelei! murguleţ mic/ Alei! dragul meu voinic“; „Te grăbeşte – aleargă, fugi“; „Cînd nu te-oi mai desmierda“. Multe din versurile citate au fost inserate de poet pentru a complini rima: într-adevăr, în colecţia Alecsandri nu există versuri stinghere, monorime, cum apar în colecţiile autentice la speciile arhaice, toate îşi au perechea (aa, bb, cc etc.) asonantele fiind de asemeni mai rare decât în colecţiile autentice. Fiind o colecţie cu numeroase remanieri, nu e bine să se mai re-producă din ea prin antologii şi manuale şcolare, pentru că în mâna începătorilor neavizaţi ea creează o imagine falsă a stilului poeziilor noastre populare care se imprimă ca atare şi împiedică discernerea a ceea ce e cu adevărat popular. Aşa s-a ajuns la exemplele numeroase oferite de literaţi de frunte şi chiar de folclorişti în care fabricatele, versurile pseudofolclorice, sunt luate drept autentice, studiate şi comentate ca atare. Face excepţie Mioriţa, care nu trebuie să lipsească din antologii şi manuale. În aceasta, versurile apocrife sunt foarte puţine, apoi varianta Alecsandri a fost larg receptată de popor, pe alocuri contopindu-se cu variantele locale sau izgonindu-le din repertoriul viu, iar după consensul unanim, ea este cea mai desăvârşită dintre toate variantele cunoscute până acuma. Aceste considerente explică şi ecoul ei masiv în straturile populare prin mijlocirea tiparului, atare receptare acordându-i certificatul suprem de autenticitate. Rezervele critice nu trebuie să ştirbească valoarea colecţiei, cum se crede de obicei, confundându-se cele două aspecte prin extinderea meritelor ei propagandistice asupra autenticităţii poeziilor din ea. Ca importanţă, colecţia Alecsandri rămâne pe locul prim pe care nu i-l 137 poate ştirbi nici un considerent. Ea deschide în istoria folcloristicii noastre seria colecţiilor de poezii populare, iar prin traducerile timpurii ea a făcut cunoscută lumii frumuseţea poeziei populare române, scoţând în evidenţă geniul poetic al neamului. Ea constituie şi o piatră de hotar în cultura noastră, introducând folclorul ca o componentă de seamă a culturii naţionale. Iar poetul, prin prestigiul său necontestat şi mai cu seamă prin exemplul său din Doine şi lăcrimioare a inaugurat sursa folclorică în poezia cultă. În felul acesta, literatura primea o temelie sigură prin care se putea dezvolta în făgaşurile fireşti ale specificului naţional. Dar, întrucât metoda de restaurare care a călăuzit alcătuirea ei a dus la alterarea formei autentice, ea trebuie examinată cu un permanent ochi critic, cu continui referiri la variantele şi formele din colecţiile autentice. Prudenţa critică se cere mărită în problemele de stilistică folclorică. Mai târziu, ca membru al Academiei Române, Alecsandri va fi susţinătorul principal al promovării folclorului de către noul for cul-tural, alături de B. P. Hasdeu. Din dezbaterile Academiei se vede că părerea lui atârna greu în cumpănă, fiind socotit poate cel mai adânc cunoscător al poeziei populare. Astfel, în legătură cu antologia lui Jarnik-Bîrseanu, susţinută de Alecsandri, când G. Sion arăta că lipsesc fondurile băneşti, Titu Maiorescu intervine cu argumentul decisiv: „Cînd un bărbat atît de competinte ca d-l Alecsandri a zis că poesiile adunate merită tipărirea, nu mai încape ezitare“. (Şedinţa din 16 martie 1883). Alecsandri se va arăta mai exigent, prevenind lumea asupra contrafacerilor folclorice. În şedinţa din 15 martie 1882, când G. Bariţ aminteşte de un tânăr „care a adus peste o mie de bucăţi de natura celor în dezbatere“, Alecsandri intervine, precizând că mai sunt şi alţi culegători şi adaugă: „Unele din aceste cîntece sunt apocrife, imitaţiune după cîntece deja cunoscute“, iar din cele o mie „cîte nu vor fi deja tipărite?“ Opoziţia lui înverşunată împiedică tipărirea de către Academie a Novăceştilor lui At. Marienescu. În schimb, susţine călduros antologia prezentată de Jarnik-Bîrseanu şi se interesează îndeaproape de culegerea şi publicarea melodiilor populare. El va fi unul din principalii sprijinitori ai lui D. Vulpian şi în acest scop instituie anume un premiu al Academiei Române „pentru cea mai complectă colecţiune de arii româneşti“. Dar 138 interesul lui nu este limitat la poezia şi muzica populară, căci susţine darea la lumină a întregului patrimoniu popular. La obiecţiunea lui B. P. Hasdeu că Ornitologia poporană română a lui S. Fl. Marian nu ar merita premiul fiindcă nu a comparat „ornitologia noastră populară cu ornitologiile străine“, Alecsandri lărgeşte orizontul, dând primatul cunoaşterii cât mai largi. „D-l Alecsandri zice că în epoca de renaştere în care ne aflăm este bine să adunăm toate comorile spiritului popular român. Basmele sau poveştile, legendele, credinţele, prejudeţele, poesiile, ariile populare formează fondul geniului şi al caracterului naţional care ne distinge; şi orice colecţiuni s-ar face în direcţia aceasta, precum d-nu Marian a făcut în cartea de faţă, d-sa crede că sunt de o mare importanţă“, (şedinţa din 27 martie 1884). În urma pledoariei lui, cartea lui Marian e distinsă cu premiul „Năsturel Herescu“. BIBLIOGRAFIE: V. Alecsandri: Poesii poporale. Balade, Partea I-a, Iaşi, 1852, partea a II-a, Iaşi, 1853; Poesii populare ale românilor, Bucureşti, 1866, VIII + 416 p. Dintre numeroasele ediţii de după moartea poetului, se cuvine menţionată cea editată de Emil Gârleanu, Bucureşti, Ed. Minerva, 1908, XI + 263 p., fiind prima ediţie critică „cu însemnări de pe ediţiile anterioare şi manuscripte“. În note se află consemnate parte din diferenţele faţă de ediţia din 1852–1853 sau din manuscrisul 814 de la Academia Română. Cea mai completă ediţie critică e cea îngrijită de D. Murăraşu, publicată de Editura Minerva, Bucureşti, 1971, XXXI + 430 p. Ea reproduce ediţia din 1866 (mai puţin 3 balade, 5 doine şi o horă), apoi publică în anexă celelalte poezii din colecţia poetului pe care acesta le-a tipărit numai în periodice sau le-a păstrat în manuscris, în note sunt semnalate sistematic deosebirile dintre diferitele forme ale variantelor. Ediţia publicată în 1965 de Gheorghe Vrabie e sub cerinţele unei ediţii critice. Notele poetului sunt reproduse sporadic, după o selecţiune capricioasă; fiindcă referirile la ver-surile respective au fost în genere omise, nu se înţelege decât uneori ce anume comentează aceste note. Materialul e numai cel din ediţia din 1866, dar cu numeroase piese omise (34 bucăţi). Un aspect pozitiv e faptul că a publicat separat 8 bucăţi pseudofolclorice. La balade, a dat şi bibliografia variantelor, pe urmele lui I. Diaconu şi Al. I. Amzulescu, consemnând în plus numărul versurilor de la variantele citate. La doine şi la hore această bibliografie lipseşte, fiindcă n-au mai făcut-o nici alţii. Studii: G. C. 139 Nicolescu, Viaţa lui V. Alecsandri, Bucureşti, 1962; N. Iorga, Istoria literaturii româneşti în veacul al XIX-lea, vol. III, Vălenii de Munte, 1909, pp. 152–169; D. Caracostea, Poezia tradiţionala română, vol. I, Bucureşti, 1969, pp. 32–67; vol. II, pp. 230–239; I. C. Chiţimia, Folclorişti şi folcloristică românească, Bucureşti. 1968, pp. 15–36; Lorenzo Renzi, Canti narrativi tradizionali romeni, studio e testi, Firenze, Leo S. Olschki editore, 1969, pp. 97–129. PREOCUPĂRILE FOLCLORIŞTILOR GERMANI PENTRU FOLCLORUL ROMÂNESC DE LA JUMĂTATEA SECOLULUI AL XIX-LEA Pe la mijlocul secolului trecut, folclorul românesc intră în atenţia unor cercetători germani şi saşi transilvăneni, care, studiind în universităţile germane, au stat sub înrâurirea directă a curentului umanist în forma promovată de fraţii Grimm. Cunoscători ai limbii române şi trăind în apropierea ţăranului român, ei şi-au dat seama de bogăţia imensă a folclorului acestuia şi au început să-l culeagă şi să-l studieze. Primii culegători ai poveştilor româneşti sunt aceşti filologi ger-mani, după cum sunt şi cei dintâi culegători de poveşti italiene, albaneze, greceşti etc. Primatul nu e decât consecinţa înrâuririi puternice a fraţilor Grimm, a căror colecţie va fascina filologii vreme de câteva decenii, servindu-le de model şi de punct de sprijin în referirile comparative. Începutul îl fac fraţii Schott în Walachische Mährchen publicate în 1845. Colaborarea fraternă i-ar arăta dependenţi şi sub acest aspect de fraţii Grimm, în fapt ea nu are aceleaşi atribuţii şi dimensiuni. Po-veştile au fost culese numai de Arthur Schott, singurul care a petrecut în Banat, în vreme ce fratele său, Albert Schott, i-a clădit suportul ştiinţific prin introducerea destul de amplă şi prin bogatele comentarii asupra naraţiunilor din volum. Totuşi Albert Schott, erudit în ale filologiei germanice, a revizuit şi poveştile scrise de fratele său, după cum însuşi mărturiseşte în Vorwort: „Die schreibart einer schonenden um-arbeitung zu unterwerfen konnte mir kein bedenken machen, da sich diss, wie das beispiel der brüder Grimm bewiesen hat, mit einer sachgetreuen mittheilung vollkommen verträgt“. 140 Culegătorul Arthur Schott stă în Banat în două rânduri, între 1836 şi 1841, apoi între 1844 şi 1850. Mai întâi petrece la Iam ca agronom – absolvise Academia de agronomie – şi rodul acestei şederi sunt cele 43 naraţiuni publicate în volumul din 1845. A doua oară se stabileşte la Oraviţa ca funcţionar la oficiul montanistic, cu care prilej mai culege alte 23 naraţiuni româneşti pe care le va publica numai în periodice germane. Fire de boem, amator de călătorii, înclinat spre poezie – a publicat şi un volum de Gedichte în 1850, când revine din Banat – pleacă şi se stabileşte în Statele Unite. Cel care i-a dezvăluit bogăţia repertoriului de poveşti a fost un farmacist din Oraviţa, Karl Knoblauch. Acesta îi traduce primele po-veşti spuse de o bătrână, «eine alte Walachin», Florika din Oraviţa, fără să mai dea şi celălalt nume. Cu timpul, va culege direct din gura povestitorilor români din Iam: George Stoian, Traian Salitraru, Mihaly Lazar şi Meila Pupp; apoi de la un frizer. Dar aceasta constituie abia o mică parte, zestrea cea mare i-o aduc colaboratorii cărturari, germani şi români din Banat: Fridolin Nanny de la întreprinderea minieră din Oraviţa, von Maderspach de la întreprinderea minieră din Sasca şi Ferdinand von Bissingen din Iam, iar dintre români preotul Mihaila Popovici din Iam şi avocatul Drăguescu din Oraviţa. Acesta din urmă are contribuţia cea mai însemnată, el fiind culegătorul a 23 naraţiuni din cele 43 ale volumului şi dacă se ţine seamă că majoritatea celor culese de Drăguescu sunt basme lungi, partea cea mai mare a volumului lui se datoreşte. Arthur Schott arată în capitolul despre izvoare (Quellen des mährchen) provenienţa poveştilor de la fiecare informator, doar la cele culese de la cei patru români din Iam nu se indică desluşit care anume dintre ei le-a povestit, însă I. C. Hinţescu din Braşov a avut informaţii mai precise în culegerea-corpus rămasă în manuscris, arătate în nota articolului lui I. Taloş despre fraţii Schott. Totuşi, la naraţiunile culese în a doua şedere în Banat (1844–1850) el nu indică informatorii decât la basmele propriu-zise, de unde se deduce că snoavele şi legendele erau socotite de mai mică însemnătate. Naraţiunile din culegerea fraţilor Schott sunt împărţite în două capitole, după mărimea lor: I Grössere Erzählungen, cuprinzând nara-ţiunile 1–27 şi II Kleinere Stiicke cu restul de la 28 la 43. Ca şi fraţii Grimm, ei le denumesc pe toate Märchen = poveşti, mai exact basme, 141 cu toate că în note Albert Schott aminteşte şi de Sage (legendă), fără să urmărească o distincţie netă a acestora. Cele din prima grupă sunt basme propriu-zise, afară de legenda zilelor babelor şi despre uciderea bătrânilor, precum şi de snoavele despre Bakâla (adică Păcală). Cele mai scurte din a doua grupă sunt parte legende, parte snoave. Naraţiunile sunt povestite cu fidelitate, în înţelesul şi cu mijloa-cele de care dispunea folcloristica în acea vreme, adică fabulaţia, în osatura ei, e păstrată. Repovestirea fidelă a originalului e subliniată şi în prefaţă, Albert Schott mărturisind despre fratele său: „Er erzählt sie ohne eigene zuthaten, so wie er sie an ort und stelle niedergeschrieben hat; nach der mündlichen erzählung verschiedener leute die im lande selbst geboren sind“. Ele nu au fost stenografiate, ci notate rezumativ, pentru ca apoi să fie repovestite de culegători prin adăugarea unor amănunte după viziunea fiecăruia. Faptul se cuvine subliniat, deoarece fraţii Schott împărtăşeau părerea dominantă atunci că naraţiunile nu se păstrează întocmai, nealterate în gura păturilor populare. Ei credeau că povestitorii amestecă basmele pe care culegătorul ar trebui să le reconstituie în forma lor concretă, restituind independenţa tipului. Cu toate acestea, ei nu au procedat întotdeauna în acest chip: „Da es überhaupt ausserordentlich schwer ist unter dem volke selbst gute erzähler zu finden, d. h. solche die nicht eine geschichte in die andere verwickeln, so musste ich überdiss manchen stoff ganz unbearbeitet liegen lassen, weil er, kaum begonnen, sich schon in eine andere bekannte erzählung hlneinspann.“ Caracterul compozit al unor basme e demonstrat în note – la nr. 16 şi 17 – după părerile comentatorului, în fapt, fiind doar nişte contaminări frecvente în repertoriul folcloric. Mai cu seamă începutul basmelor poate diferi de la variantă la variantă, deci fără legătură organică cu continuarea. Presupuneri relative la unele întunecări ale originalului se găsesc şi în comentariile altor naraţiuni, dar Schott porneşte aici de la modelul mitologic, încât filiera este foarte problematică. Şi din aceste comentarii se deduce că fraţii Schott nu au intervenit în schema epică, consemnând fabulaţia aşa cum au auzit-o. Lectura rezumatelor confirmă aserţiunea. Dar povestirea ca atare se resimte de viziunea cărturarului romantic. Eroii sunt arătaţi a fi pradă unui zbucium, cu lamentări şi izbucniri care lipsesc din variantele autentice. Nu încape îndoială că şi sub acest aspect ei au 142 urmat îndeaproape exemplul fraţilor Grimm. Adesea detaliile sunt înfăţişate cu minuţiozitatea caracteristică scriitorilor vremii. De pildă, împărăteasa întristată de răpirea celor trei fete ale ei: „So sass an einem sonnigen frühlingstage die kaiserin unter dem thore der kaiserburg, den säugling an der brust haltend. Als derselbe satt war, sprach er zu seiner mutter, welche thrănnen in den augen hatte, warum sie weine. Die kaiserin aber wischte sich das auge, ohne ihm eine antwort zu geben“. Sau cenuşăreasa păzitoare de gâşte când se scaldă pândită de feciorul de împărat: „Da die hitze sehr gross war, spürte sie durst, wusste aber nicht wo trinken, denn vor dem wasser, drin sie sich gebadet, hatte sie scheue. Vielleicht um den durst zu vergessen, vielleicht um nur auszuruhen, legte sie sich in den schat-ten eines baumes und entschlief“. Iată şi scena teatrală a recunoaşterii gemenilor de aur, după ce ei îşi povestesc peripeţiile: „Während des erzählens wurde der mann immer nachdenklicher, und endlich traten ihm thrănen in die augen, die frau aber wurde blass vor wuth und angst, und schrie: «macht euch ietzt fort, bettelpack! oder ich hetze die hunde auf euch!» da erhoben sich die beiden jünglinge und riefen: «das wird dich nicht mehr viei nützen, du abscheuliches weib!» Darauf löschten sie die lichter aus und streiften ihre lumpen vom leibe, so dass sie herrlich prangend dastanden, wie die morgensonne im mai. Alle die in der stube waren, blieben starr vor staunen, der hausherr aber brei-tete seine arme aus und rief: «o kommt, kommt an mein herz! ihr seid meine goldenen söhne! wer könnte sonst wissen, was ihr wisst!», iar când împăratul recunoaşte şi pe mama gemenilor: „er sank vor ihr hin, küsste ihr die hände und bat sie um verzeihung. Die frau weinte vor freude, zog ihn sanft in die höhe und sie umarmten sich zärtlich“. Se pare că şi pedeapsa uşoară a intrigantei, prin simpla alungare de la curte, să fie o îndulcire potrivită gustului cărturarilor, căci în variantele autentice ea e supusă pedepsei capitale, tipică basmului. Se poate presupune că detaliul ar proveni chiar de la culegătorul român, preotul Mihăilă Popovici din Iam. Amplificări de felul celor citate nu alterează filonul epic popular, cercetătorul avizat le recunoaşte cu uşurinţă ca împliniri ale schemei epice izvorâte din viziunea romantică. De altfel, faptul că fraţii Schott au avut numai câte o variantă de fiecare naraţiune – 143 doar despre albină au dispus de 2 variante, una din Oraviţa, alta din Iam – i-a împiedicat să intervină în urzeala narativă, cum i-a împins pe alţi culegători compilarea feluritelor variante, mai mult sau mai puţin asemănătoare. Volumul din 1845 are la sfârşitul naraţiunilor un al treilea capitol despre superstiţii (Aberglaube), despre fiinţele fantastice, unele date calendaristice şi câteva obiceiuri. Departe de a face o tratare exhaustivă, fraţii Schott au notat ceea ce li s-a părut mai preţios. Apropiate de tematica volumului sunt cele despre fiinţele fantastice care întregesc imaginea unor personaje, mărind în felul acesta valoarea ştiinţifică a colecţiei. Sunt descrişi cu însuşirile lor zmeul, balaurul, vâlva, zâna, muma-pădurii, fata apei, moroiul, strigoiul, muroniul, pricoliciul şi staticot. Datele despre acesta din urmă sunt foarte sumare – atât cât se deduce din numele lui – ceea ce dovedeşte că el nu e un personaj legendar ca celelalte, actante în alte legende şi povestiri superstiţioase, fiind întâlnit numai în basmele fantastice care l-au vehiculat din alte părţi ale Europei sau Asiei. Se pare că aceste personaje fantastice au fost consemnate de Arthur Schott cu intenţia de a alcătui şi o schiţă a mitologiei româneşti după modelul lucrării Deutsche Mythologie a fraţilor Grimm, sau din pură nevoie de a avea o imagine mai clară a fiinţelor fantastice din basmele adunate de ei. Dintre datinele menţionate de el sunt preţioase cele referitoare la dansurile de fertilitate. Schott descrie cu vivacitate cum la o nedeie l-a văzut pe bătrânul său informator Mihaly Lazar dansând, încălzit de vin, pentru cânepă (cu mâinile ridicate ca atâta să crească de mare), pentru vin (cu sărituri îndrăzneţe), pentru poame şi porumb, boi şi oi, toate aspecte inedite ale coregrafiei noastre, exceptând dansul pentru creşterea cânepei, atestat şi în Pădurenimea Hunedoarei. Volumul are o introducere bine proporţională, menită a înlesni cititorului consultarea lui. Mai întâi, e înfăţişată originea latină a românilor de la nordul şi sudul Dunării, cu principalele etape până la năvălirea tătarilor din secolul al XVIII-lea. Apoi e descrisă limba în capitolul cel mai dezvoltat, subliniind că termenii ce desemnează noţiunile esenţiale, deci indispensabile, ale vieţii de toate zilele, sunt de origine latină. Un alt capitol urmăreşte soarta românilor bănăţeni, 144 descriind sumar portul, construcţia caselor, agricultura şi moravurile, încheind cu descrierea celor mai frecvente jocuri: al nainte şi la loc dintre cele şase ale repertoriului (aminteşte numai bufenescul pe care îl crede transilvănean) şi cu schiţarea obiceiurilor de la nuntă. Introducerea e iluminată de simpatie, relevând cu bucurie caracterul romanic mai arhaic al limbii române, alături de ladinii din Elveţia. Vicisitudinile grele ale istoriei au dus la starea precară de popor subjugat („unterjocht“), care totuşi a izbutit uneori să scuture acest jug, iar progresele realizate pe tărâm cultural în ultima vreme sunt semne de bun augur. Notele sporesc valoarea ştiinţifică a culegerii. Albert Schott compară basmele româneşti cu cele germane din colecţia fraţilor Grimm, precum şi din cea mai veche, literarizată, a lui Musäeus, pe alocuri cu mici aluzii şi la variantele irlandeze. Cu ajutorul evaluărilor comparative, el reliefează asemănările, pe care le atribuie în genere unui fond comun, în concordanţă cu vederile fraţilor Grimm, dar subliniază şi deosebirile. Comentariile se ridică pe alocuri la evaluări estetice, mai cu seamă cu privire la rotunjimea compoziţională a naraţiunii. O obiectivitate cumpătată domină aceste evaluări. Ca atare, el recunoaşte deschis când varianta românească e superioară celei germane, cum e basmul Fata de aur a mării (Das goldene meermädchen) socotit de el dintre cele mai frumoase din întregul volum: „Im ganzen scheint mir dissmal die walachische darstellung bei weitem den vorzug vor der deutschen zu verdienen; das mährchen vom goldnen meermädchen ge-hört aber auch unter die schönsten dieser sammlung.“ Accentul cade însă asupra interpretărilor mitologizante. Albert Schott e convins de teza susţinută de fraţii Grimm că în basme se perpetuează vechi mituri cu înţelesul pierdut ce poate fi detectat sub această haină deghizată. Aceasta ar explica, după părerea lor, prezenţa variantelor unui basm la popoare atât de îndepărtate. Deci sâmburele trebuie căutat în fondul comun al strămoşilor primi, care sunt triburile arice, căci urmaşii acestora au moştenit, alături de limbă, şi comoara de legende. Aşa se explică asemănările dintre legendele germanilor şi cele ale grecilor antici: „Griechen und Germanen haben von einem gemeinsamen stammvater, wie die 145 sprache, so die sagen geerbt; aber jeder stamm hat sie nach seiner art entwickelt.“ Punţile de legătură sunt alcătuite din mitologia antică, din Edda şi din basmele populare ce încep a fi dezgropate. Teoria mitologică a fraţilor Grimm calcă până la un loc pe ace-leaşi urme bătătorite la noi de Şcoala latinistă. Fraţii Grimm şi mai cu seamă Max Müller depăşesc cu mult relaţiile romani-români, fiindcă ei scrutează rădăcinile mult îndărătul acestora, coborând până la strămoşii îndepărtaţi ai romanilor, indo-europenii, care sunt şi strămoşii ramurilor germanice şi slavice. Dar demonstraţiile de amănunt ale adepţilor au compromis teza care este adevărată în esenţa ei. În atâtea cazuri filiaţiile stabilite erau construcţii menite mai degrabă să stârnească râsul, necum să convingă pe cineva de plauzibilitatea lor. Acestea au acoperit cu vălul discreditării toate legăturile stabilite de ei între basme şi mitologia străveche care trebuiesc reexaminate, omiţând ceea ce e factice, neverosimil. Astfel, părerea că Dumnezeu şi Sf. Petru călători pe pământ au luat locul unor zeităţi păgâne, sau că Sf. Ilie a moştenit calităţile lui Jupiter tonans sau ale zeităţilor germane ori slave corespunzătoare, s-a dovedit a fi verosimilă. Sunt, de asemenea, plauzibile şi asemănările dintre unele legende mitologice şi episoadele corespunzătoare din basme. Albert Schott întrevede în chip just legătura dintre legenda lui Persus şi basmul Florian despre fiul ucis prin uneltirile mamei îndrăgostită de zmeu şi reînviat de zânele binefăcătoare. El socoteşte acest basm drept cea mai fidelă icoană a legendei lui Perseus: „Obwohl in der geschichte des Florianu sogar eine hauptsache, das verhältnis des helden zu dem ziel seines strebens, zu der jungfrau, getrübt ist, lässt sich doch vielleicht nicht ein einziges mährchen auffinden das noch in unsern tagen die geschichte des Perseus“… Exagerările lui Albert Schott pornesc de la premisa acestuia că legendele despre Persephona (Demeter etc.), adică despre lupta dintre vară şi iarnă, ar alcătui baza celor mai multe basme. Părerea că miturile sunt imagini poetice care denumesc fenomene naturale a fost susţinută încă de Vico şi reluată de fraţii Grimm. Ea va fi dusă mai departe şi instituită ca sistem de gândire mitologică de către Max Müller, cu un ultim răsunet la Paul Saintyves care, în Les Contes de Charles Perrault et les récits parallèles (1923), susţine că unele basme ar oglindi concepţiile şi practicile legate de sezonul ce inaugurează un 146 an nou. Albert Schott crede ca atare că eroii şi eroinele a o seamă de basme din colecţie ar simboliza vara, iar adversarii lor iarna, la sfârşit apărând totdeauna tânărul care salvează de la catastrofă. Atari vederi sunt prea îndepărtate ca să explice lumea basmelor, fiindcă antagonismul bine-rău care e firul lor călăuzitor oglindeşte în primul rând pe cel din relaţiile sociale, prezenţa lui era atât de viu simţită, încât nu avea nevoie să fie sugerat de cel din natura anotimpurilor. Preocupările lui Albert Schott de a găsi un model mitologic tuturor personajelor şi acţiunilor din basm l-au dus la exagerări vădite. Pe urmele fraţilor Grimm, chiar eroii unor snoave nu ar fi decât figuri decăzute ale unor zeităţi. Astfel, Păcală ar fi când Apollo din întrecerea cu Marsyas, când Thor etc., iar popa ar fi zmeul posesor de comori, cimpoiul care provoacă jocul neintermitent ar fi cornul lui Hüon din Oberon etc. Nimeni nu poate fi convins că episodul ducerii în sac al lui Păcală de către popă ar oglindi lupta dintre vară (cel închis în sac) şi iarnă (popa cu sacul), sau că respectul arătat de ţigan vântului în disputa dintre acesta, soare şi lună (în alte variante ger) ar fi ecoul disputei despre frumuseţe ale celor trei zeiţe eline care îl iau drept arbitru pe Paris. Când lipseşte corespondentul mitologic, Albert Schott recurge la principiul analogiei, deci dacă Păcală e o zeitate decăzută, asemenea şi escrocul care înşală pe creduli dându-se drept om, venit de pe lumea cealaltă: „Indessen wenn Bakâla’s gestalt einst eine göttliche war, warum nicht auch diese, die ihr so genau verwandt ist!“ Poate tot maniei mitologizante se datoreşte şi localizarea legendei despre omorârea bătrânilor pe vremea romanilor. Ea i-a fost povestită de bătrâna Florica, adică de o sursă autentică, totuşi suspiciunile persistă, deoarece însuşi episodul despre lupta cu monstrul în peştera labirint are prea mari asemănări cu Minotaurul şi cu firul Ariadnei, prilej pentru Schott de a demonstra cum naraţiunile populare deviază cu timpul, alterează acţiunea şi întunecă semnificaţiile. Vederile lui sunt totuşi mai largi când nu se lasă momit de obsesia modelelor mitologice, căci el admite, ca şi fraţii Grimm, că anumite naraţiuni au putut circula între diferite popoare, deci fără să fie o moştenire comună transmisă în chip independent după schema filiaţiilor. De asemenea, el concede, pe urmele acestora, că unele naraţiuni au putut fi generate în chip independent, de către 147 condiţiile similare. Aşa ar fi legenda despre Dragoş şi întemeierea Moldovei care relatează fapte asemănătoare cu popularea văii Saanen din Elveţia romanică. După câte ştim, nu au fost verificate şi fructificate aserţiunile lui Schott despre această legendă. Fraţii Schott au ambiţionat să dea mai mult decât o culegere de poveşti, prin adăugarea câtorva poezii populare. În capitolul despre limbă sunt date în original, traducere latină şi germană, trei fragmente de cântece publicate şi de Eftimie Murgu ca fiind create de popor („aus dem munde des pöpels geschopft sind“), apoi trei cântece pe care le-a cules F. Nunny de la un bănăţean din munte sau le-a auzit în treacăt. Dar toate cântecele citate sunt creaţii culte, cu rimă încrucişată, care au putut fi popularizate în anumite straturi prin cărturari. Chiar când rima e împerecheată, imaginile, stilul sunt fără îndoială culte: „De pe munte în vale vin/ În vale vin la rîul lin/ Ca cu apa lui preachiară/ Limpede şi bunişoară/ Setea lungă să m-o stingeţi“ sau „Bela în larga vale îmbla/ Iarba verde lin călca“ etc. A doua parte a colecţiei, făcută de Arthur Schott între 1844– 1850 şi publicată în revista Hausblätter din Stuttgart (1857–1858), a rămas aproape necunoscută. În cele 23 naraţiuni predomină de astă dată basmele legendare şi nuvelistice şi mai cu seamă snoavele. Dacă la basme – cu excepţia lui Das einzige Mittel – indică informatorii, primele patru fiind povestite de Traian Sălitraru din Iam, cunoscut de la întâia colecţie, alte două de Avram Pup şi George Vulpe, la snoave şi legende nu e menţionată nici o sursă. Colecţia Schott nu este numai cea dintâi culegere de basme româneşti, ci şi cea mai cunoscută peste hotare. Publicată într-o limbă de largă circulaţie, ea a pus la îndemâna cercetătorilor străini câteva din basmele, legendele şi snoavele româneşti care arătau o mare varietate tematică din care se putea deduce o bogăţie de seamă pe care vor atesta-o colecţiile ulterioare, fără ca repertoriul viu să poată fi epuizat. Şi astăzi, ea e citată de străini pe locul întâi, dintre cele româneşti, uneori fiind singura. Ea e soră bună cu colecţia Alecsandri, nu numai ca întâietate cronologică, ci şi ca ecou propagandistic, mai cu seamă printre străini. Acesta rămâne meritul lor de căpetenie. Samuel Mökesch. Cărturarii saşi din Transilvania sunt atraşi mai întâi de poezia populară a românilor autohtoni din ţinuturile lor. În- 148 ceputul îl face pastorul Samuel Mökesch din Prostea Mare în 1844, când publică în Transilvania germană două poezii, în original şi traducere. Mai târziu, va tipări broşura Rumänische Dichtungen (1851) conţinând 18 poezii, culte şi populare. Alături de creaţii ale lui D. Cantemir, Ion Eliade Rădulescu etc. Sunt traduse şi câteva poezii populare, unele culese de traducător. Iosif Marlin păşeşte în scurtă vreme în urma lui Mökesch, dar moartea timpurie (1824–1849) îl împiedică să-şi sintetizeze observaţiile despre poezia populară românească. Originar din Sebeş, i-a cunoscut pe români îndeaproape şi i-a simpatizat, dovadă povestirea publicată Baba Noak der Walache. A mai scris şi un roman inedit despre Horea. Student la Viena, publică în 1846 şi 1847 două articole, Volkslieder, în revista Oesterreichische Blätter für Literatur. După ce arată condiţiile vitrege care n-au permis o înflorire literară, Marlin atrage atenţia asupra bogăţiei poeziei populare a românilor, „plină de fantasie, înamorată, pioasă, dar şi posomorită, chiar dură“, oglindind „caracterul poporului în toată particularitatea sa“. Îndeamnă la culegerea ei, fiind convins că „colecţiile în creştere de poezii populare vor da tonul direcţiilor naţionale, caracteristice“. Remarcă îndeosebi cum la români „cîntecul popular se propagă cu vivacitate şi o colecţie a lor poate merge la infinit“. Poeziile populare româneşti atrag prin vioiciunea cu care reflectă caracteristicile poporului. Câteva observaţii generale despre rimă întregesc in-troducerea la cântecele traduse. Constată că rimele sunt împerecheate, dar din afirmaţia în treacăt că acestea „rareori sînt încrucişate“ se vede că nu era deplin edificat asupra caracteristicilor poeziei populare de la noi, întocmai ca şi fraţii Schott. Dintre textele traduse în articol se cuvin relevate baladele Brumărelul, Tudor (tema Oleac), Sora otrăveşte fratele (variantă la Mihai Viteazul şi Săsoaia a lui Marienescu), Strigă Petre dintre lunci. Celelalte 6 texte sunt poezii lirice cunoscute: „Toată vara aşteptai/ Să vie luna lui Mai“ etc.; „Maică mă duc în catane/ Tu rămîi şi spală haine“ etc.; „Pe marginea Dunării/ Se predumbl-o feciorită“ etc. şi Ia-mă iubite cu tine/ De ţi-oi cădea cu ruşine/ Fă-mă brîu pe lîngă tine“ etc. Alegerea celor 10 texte a făcut-o dintr-o „colecţie mare“ de „cîntece populare pe care însumi le-am cules din gura valahilor ardeleni“. Nădăjduia să-şi publice întreaga colecţie, dar 149 moartea timpurie l-a împiedicat. A mai publicat şi o legendă din Pian despre „piatra dracului“. Friedrich Wilhelm Schuster, născut în Sebeş în acelaşi an cu Marlin, va studia în Germania şi va fi directorul gimnaziului săsesc din orăşelul natal, unde era ca profesor încă din 1846. Culege şi el din aceeaşi zonă cântece populare româneşti îndată după întoarcerea din Germania. În frământările din anii 1848-49 i s-a pierdut o parte din colecţie – originale şi traduceri – mai rămânându-i abia 200 texte poetice, din care publică 78 în traducere germană în studiul Ueber das walachische Volkslied (1862). E convins, ca şi compatriotul său Johann Karl Schuller, ca poezia populară românească va lămuri istoria neamului cu elucidări pe care nu le poate aduce nici un alt domeniu, nici chiar documentele istorice. Pentru aceasta, e nevoie de colecţii bogate, de obiceiuri, credinţe şi poezii populare. Speciile principale ar fi: basmele, legendele, snoavele (Zigeuneranekdoten), apoi cele versificate: cântecul liric, strigătura, balada (Romanze), proverbul, ghicitoarea, descântecul, cântecele de copii (mai puţine ca în repertoriul german după evaluarea autorului) şi colindele pe care le socoteşte semiculte („halbvolksmässige Gattung“), fără îndoială confundându-le cu cântecele de stea. Schuster plănuia o ediţie critică a cântecelor şi baladelor româneşti în original, pe care ar fi trebuit să o facă filologii români. Schiţează în articol caracteristicile liricii şi baladei. Observaţiile lui sunt ascuţite, la o profunzime neaşteptată pentru acea vreme, datorită cunoaşterii adâncite a cântecului românesc. Lirica o împarte în trei categorii tematice: elegiacă (de dor şi jale), erotica şi satirică-umoristică. Ultimele două grupe sunt aceleaşi cu cele delimitate de Cipariu în Elemente de poetică. Bucăţile lirice sunt scurte, uneori de 3-4 versuri, de obicei având 8 până la 20 versuri. Baladele le numeşte «romanţe» din cauza caracterului lor lirico-epic, epicul fiind redus. Crede că nu pot fi delimitate, întrucât categoriile se întrepătrund. Unele sunt haiduceşti (Räuberstücke), altele au conţinut mitic, legendar. Tema iubirii dintre frate şi soră o socoteşte precreştină. Remarcă existenţa formulelor, adică a versurilor călătoare, dar observaţia e de suprafaţă, căci citează numai câteva: Frunză verde; Bade, bădişorul meu; Mîndră mîndruleana mea, Fă-mă doamne ce mi-i face, iar la epică El din grai aşa grăia. Versul popular românesc e trohaic, cu patru picioare ca şi cel din baladele letone, 150 spaniole şi franceze medievale. În chip greşit pe cel de trei picioare (5–6 silabe), pe care îl cunoaşte numai din colecţia Alecsandri, îl socoteşte a fi mai de grabă de tipar cult („mehr Kunstmässigkeit zeigt“), fiind apanajul poeziei lăutăreşti. Rima este împerecheată, dar poate cuprinde mai multe versuri, pe alocuri întâlnindu-se o adevărată îngrămădire de rime. Sonoritatea deosebită a limbii ar per-mite, după părerea lui Schuster, mari libertăţi la rimă, de aci frecvenţa, asonantelor. Remarcă pe bună dreptate inexistenţa strofei în poezia populară românească, relevând că doar în chip excepţional în lirică şi în cântecele copiilor refrenul sau paralelismul comparti-mentează textul în ceva similar strofei. E surprins de uşurinţa cu care românul improvizează noi cântece şi povesteşte cum a asistat el însuşi la zămislirea unui cântec pe buzele unui copilandru de 13 ani, fiul căruţaşului ce îl ducea spre universitate. Tatăl a trebuit să intervină pentru a înăbuşi dorul după joc mărturisit în cântecul incipient. Cele mai bune depozitare ale repertoriului se vădesc a fi fetele, unele ştiind 80–100 de cântece şi balade. I se pare că lăutarii din principatele române ar avea o poezie deosebită, care trădează o şcoală aparte. Valoarea istorică a cântecelor româneşti nu poate fi apreciată, fiind prea puţine date la iveală, dar cea estetică poate fi măsurată din ceea ce se cunoaşte. Alături de piese izbutite, există şi din cele nereu-şite, dar numărul celor dintâi e dominant. Cele satirice ar avea accente brutale, ceea ce nu trebuie să surprindă dacă se ţine seamă de starea culturală. Baladele ar avea doar cusurul că finalul e nesatisfăcător, ceea ce reprezintă o apreciere nefundată şi neconvin-gătoare. Balada despre Manole o găseşte însă admirabilă sub toate aspectele. De altfel, baladele cu elemente mitice i se par cele mai reuşite. Dar în genere, lirica populară română întrece vizibil epica; aprecierea va fi reluată şi de alţii. Dimensiunile temei i se par mai restrânse decât la alte popoare, iar versul uniform ar da o mono-tonie, sesizabilă mai cu seamă în balade şi în melodiile populare. În lirică nu se observă aceasta din pricina sonorităţii limbii, a cumulului de rime alternând cu asonante, precum şi în urma nuanţărilor ce se surprind în tematica ei. Cele 78 texte (68 cântece şi 10 balade) publicate în anexa studiului în traducere germană au, din această cauză, numai valoare 151 documentară, exceptând pe cele a căror formă românească se întrevede în chip sigur. Dintre baladele neatestate de alte colecţii în această zonă se numără Şarpele, în forma concisă a subtipului transilvănean, şi Radu. După 1848, câţiva învăţaţi saşi încep să se preocupe şi de poveştile românilor transilvăneni. Friedrich Müller va fi atras cu precădere de legende. Într-o broşură din 1854, Beiträge zur Geschichte des Hexenglaubens und des Hexenprocesses in Siebenbürgen, el aminteşte pe scurt şi de practicile româneşti referitoare la alungarea ploilor şi grindinei, înfăţişându-i pe preoţii români meşteri în îndepărtarea grindinei. Peste trei ani, va publica lucrarea masivă Siebenbürgische Sagen (1857), cu 444 legende şi credinţe. Ea ţinteşte să oglindească aspectul multinaţional al provinciei, naraţiunile fiind culese de la saşi, unguri şi români. Disproporţia este strigătoare, deoarece volumul cuprinde numai 26 legende româneşti, deci nici 5% din totalitatea repertoriului. Valoarea colecţiei este ştirbită de lipsa indicaţiei surselor, căci Müller nu arată nici localitatea, nici povestitorul, mărginindu-se la indicaţia vagă „Walachischer Sagenkreis“. Ediţia a doua din 1885 va fi sporită la 620 legende şi credinţe, din care iarăşi numai 42 sunt de provenienţă românească. Franz Obert începe să culeagă poveşti româneşti în 1850, ca tânăr profesor la gimnaziul săsesc din Mediaş. Petrecând toamna în satul vecin Basna la culesul porumbului şi viei, e captivat de un povestitor român pe care îl invită apoi anume ca să-i noteze repertoriul, tratându-l „cu vin şi tutun“. De la acest talentat povestitor, rămas anonim, Obert culege 35 poveşti pe care le va publica în revista Ausland din Augsburg în anii 1856-1858. Mai târziu, el şi-a întregit colecţia cu naraţiuni culese de la povestitori din Aţei, Brateiu şi Şona, sate din apropierea Mediaşului şi Blajului, totalizând 85 naraţiuni. Din acestea, mai publică 12 bucăţi în periodice transilvănene, iar restul de 38 poveşti vor apare abia postum în volumul Rumänische Märchen und Sagen aus Siebenbürgen (1925). Volumul e miscelaneu, ca şi cel al fraţilor Grimm, dar pre-cumpănesc basmele propriu-zise. Alături de legende, sunt povestite şi o seamă de snoave, vreo 6 din ele având protagonist pe Păcală. 152 Obert e mai zgârcit la vorbă decât fraţii Schott, el le-a povestit simplu şi sobru, fără meandrele detaliilor, pe alocuri chiar rezumativ, sacrificând dialogurile. Totuşi, prin bogăţia repertoriului consemnat şi prin fidelitatea notării schemei epice, colecţia Obert constituie unul din pilonii cunoaşterii repertoriului românesc de poveşti transilvănene. Iohann Karl Schuller, profesor la gimnaziul din Sibiu, are preocu-pări mai largi, căutând să îmbrăţişeze întregul domeniu al folclorului românesc. Debutează şi el cu o traducere antologică, Aus der Walachei (1852), alcătuită din poezii şi proverbe culese de el cu prilejul petrecerii sale în Bucureşti. Broşura va fi menţionată elogios de G. Bariţ în Foaia sa pentru punerea în lumină a importanţei paremiologiei populare. Ea va servi şi ca punct de plecare a îndemnului publicat de Telegraful român din Sibiu în nr. 23 din 1853, prin care sunt solicitaţi „toţi literaţii români a-l sprijini… şi a-i înpărtăşi doritele cîntece“ pentru o ediţie a acestora în limba germană. Redacţia adaugă că ea ar saluta cu bucurie publicarea acestei culegeri şi în limba română: „Atîrnă dară de la noi ca să vedem pe cîmpul literaturei noastre şi o astfeliu de carte, de care alte naţiuni de mult se bucură“. Peste doi ani, Schuller ţine o conferinţă despre poezia românească, amplu recenzată în Telegraful român (1855, nr. 14). Ideile diriguitoare vor fi reluate în prefaţa de la antologia de mai târziu, Romänische Volkslieder. Schuller militează pentru o scrutare complexă a poeziei populare, întrucât evaluarea ei poate fi „sau curat estetică, sau etnografică, sau în sfîrşit etnologică şi istorică“. Se pare că primează totuşi valoarea documentară, fiindcă el subliniază cu precădere în poezia populară acele „momente secure pentru cercetarea stărei lucrurilor românului de mai de mult, şi fapte, sau barem puncte de ţinere şi notificare pentru iscodirea asupra originei, soartei şi despre referinţele lui către alte seminţii de popoară“. Istoria ar fi de refăcut, căci, citându-l pe Herder, istoricii de până acuma s-au ocupat numai de protipendadă, însăilând o prezentare subiectivă. Studiul este important pentru că inaugurează cercetarea compa-rativă. Anume, Schuller a expus paralel un cântec de dragoste românesc alături de unul neogrecesc şi sârbesc. Concluziile lui duc spre matca agnosticismului care anunţă pe Bédier, dar se corectează 153 singur, arătând că alte specii reflectă cu fidelitate specificul naţional: „Deşi însă poezia poporale românească, ca şi fiecare alte coprinde cîte ceva, ce astăzi tocmai aşa bine a potut resări ca şi mai nainte de o mie de ani, şi aşa de uşor la ţermii Oltului, ca şi la ale Indului, şi ce pentru aceea şi în referinţa etnologică şi istorică nu este de nice o valoare, totuşi ea are pe lăngă aceste negreşit foarte mult, a cărui însemnătate pentru trecutul şi originea poporului nu poate a nu se cunoaşte. Aicea ţin mai de aproape poveştile şi cântecele istorice“. El crede că figurile centrale ale acestora ar fi „prinţii Romăniei Radu şi Mircea“, după metoda identificărilor, curentă la începuturile folcloristicii de pretutindeni. Relevă de asemeni importanţa deosebită a celor cu conţinut mitologic: „Noi nu ne îndoim nice un moment, cum că circumspecta asemănare a acelui ce zace în povesta şi cîntecul romanilor mitic, cu teogonia şi cosmogenia altor popoară ar scoate la lumină noui ponderoase deduceri etnologice, decît ce a făcut etimologia, cărei nu i-a succes astfeliu de încercare“. Un curios amestec de element mitic străvechi cu cel creştin îl vede în cântecul cununii, Dealul Mohului, pe care îl publică în foiletonul ziarului. Se pare că roadele apelului au fost destul de modeste, căci Telegraful român publică doar un cântec, Ciobanul („Cînd voi prinde a cînta/ Toţi munţii s-or legăna“ etc.), în celelalte numere din 1855 mărginindu-se să reproducă din colecţia Alecsandri. Presupunerea e confirmată de o scrisoare a lui Atanasie Şandor din 1859 care se plânge că preoţii şi învăţătorii nu au răspuns îndemnului lui de a culege cântece populare. În antologia Romänische Volkslieder (1859), Schuller menţionează materialele culese de Atanasie Şandor, profesor la preparandia din Arad, prin elevii săi, şi de W. Schuster din Sebeş. În note mai aminteşte pe profesorul de la seminarul din Sibiu, Zaharia Boiu, care i-a trimis balada Floarea soarelui, variantă apropiată a baladei Cicoarea din colecţia G. Dem. Teodorescu, socotită a fi unicat, cu deosebirea că în varianta culeasă de Boiu, soarele se îndrăgosteşte de floarea soarelui, nu de cicoare ca la G. Dem. Teodorescu şi în legenda consemnată de Müller din jurul Sighişoarei. Cele 63 balade şi cântece din această antologie sunt luate din colecţiile Alecsandri, Marienescu, A. Pann, Schuster, doar 17 provin din culegerea proprie şi a corespondenţilor. Preţioase sunt notele alcătuite după modelul celor din broşura I a lui Alecsandri. 154 Alături de explicarea unor toponimice şi de indicarea surselor, sunt citate uneori paralele din alte cântece de la noi şi din folclorul unor popoare. Efortul e îndreptat şi la el asupra explicării înţelesului unor versuri care oglindesc anumite credinţe şi practici, sau pomenesc elemente ale portului. Multe din aceste note sunt de altfel traduceri abreviate ale explicaţiilor date de Alecsandri în colecţia sa din 1852. Prefaţa antologiei reia ideile principale expuse în Telegraful român din 1855. Relevă pe urmele lui Alecsandri talentul creator al românului („ein dichtendes und singendes Volk“), cu toate că în repertoriul folcloric există şi balast, ca pretutindeni. Fapt cert este amintirea antichităţii, vizibilă în creaţiile populare româneşti. Astfel, balada despre cele trei fete surori şi Iovan Iorgovan ar aminti legenda agatârsă transmisă de Herodot despre scoaterea Echidnei de către Hercule dintr-o peşteră. Totuşi, după părerea lui, unele aserţiuni nu se pot susţine. De pildă, ar fi foarte temerar („sehr gewagt“) a socoti basmul despre Arghir şi Elena drept un ecou al cuceririi Daciei prin Traian, deoarece fiice de împărat cu părul de aur sunt frecvente în legendele tuturor popoarelor. Nu se poate susţine nici aserţiunea lui Asachi că legenda despre Dochia din Ceahlău ar fi amintirea cuceririi Daciei de către Traian. Schuller cunoştea şi versiunea populară despre soacra rea care îşi leapădă cele 9 cojoace şi îngheaţă în munte şi probabil aceasta l-a determinat să aibă rezervele amintite, fără să afirme că identificarea Dochia-Dachia ar fi opera lui Asachi. În forma autentică a legendei el recunoaşte lupta dintre vară şi iarnă. Crede, de asemeni, pe urmele lui Alecsandri, că Păunaşul codrilor ar transmite figura zeului Pan, dar identitatea – greşită – dintre geţi şi goţi stabilită de Iacob Grimm nu poate oferi cheia explicării asemănărilor dintre legendele şi credinţele germanilor şi românilor, întrucât descendenţa românilor din daci nu ar fi stabilită. În încheiere, Schuller elogiază efortul lui Alecsandri de a da la iveală poezia populară a românilor, amintind şi contribuţiile celorlalţi şi criticând îndreptările făcute de Marienescu. Antologia lui a contribuit la popularizarea folclorului românesc nu numai printre saşii din Transilvania, ci în întreaga Europă printre cititorii de limbă germană. Schuller este şi autorul a trei studii mici. Broşura Ueber einige merkwürdige Volksagen der Romänen (1857) analizează în sens mitologizant baladele Soarele şi luna, Erculean şi basmul Uriaşul învins. 155 Cea dintâi ar fi oglindirea iubirii dintre Apollo şi Artemis, menţionând că şi Edda soarele şi luna sunt fraţi. Despre Erculean crede şi el că e o amintire a lui Hercules, al cărui numa s-ar fi perpetuat nestingherit la băile de la Mehadia, fără să bănuiască mistificarea lui Alecsandri. Basmul despre uriaşul învins continuă în straturile populare legenda lui Poliphem. Aserţiunea lui Schuller a fost preluată de Wilhelm Grimm care a adus multe alte atestări despre basmele cu această temă. Broşura mai modestă Kloster Argisch, eine romänische Volkssage (1858) conţine, pe lângă traducerea baladei, comentarii referitoare la riturile de construcţie care dăinuiesc încă printre români prin îngroparea umbrei unui om măsurată cu o trestie, cel cu umbra îngropată devenind stafie. Găseşte mai apropiate baladele despre podul de la Arta şi cetatea Scutari. În Kolinda eine Studie über romänische Weinachtslieder (1860) găseşte, asemeni lui Marienescu, numeroase ecouri ale antichităţii latine în colindele transilvănene. Apropierile sunt pe alocuri forţate şi în genere problematice. Broşura e de fapt o carte de popularizare a colindelor lui Marienescu, căci o urmează îndeaproape, cu numeroase fragmente traduse. Derivă colinda din calendae, sprijinindu-se pe formele romanice chalendes şi calendas. Dintre colindele religioase, socoteşte mai impor-tante pe cele ce se îndepărtează de textul biblic, iar pe cea despre cele mai bune animale o apreciază „merkwürdig“ şi o traduce global. Cele lumeşti sunt parte cântece erotice, parte legende, acestea din urmă mai preţioase pentru cercetările etnologice şi mitologice. Îşi dă seama că o cercetare despre originea şi vechimea lor are nevoie de colinde din toate ţările române şi se mărgineşte la câteva semnalări. Astfel, colinda despre furtul constelaţiilor de către Iuda ar proveni din mitul lui Prometeu, cea despre fata purtată în leagăn în coarnele taurului ar aminti mitul Europei răpită de Zeus în chip de taur, vânarea leului descinde din lupta lui Hercule cu leul etc. Colecţiile şi studiile publicate în cele două decenii de la jumătatea secolului trecut în limba germană au adus o contribuţie de prim rang la cunoaşterea folclorului românesc printre cercetătorii europeni. Ecoul lor s-a făcut simţit şi printre români, stimulându-le interesul pentru patrimoniul popular. 156 BIBLIOGRAFIE: Arthur şi Albert Schott, Walachische Maehrchen, Stuttgart und Tübingen, 1845, XVI + 384 p.; Rumänische Volkserzhählungen aus dem Banat, Märchen, Scbwänke, Sagen, Neuausgabe besorgt von Rolf Wilh. Brednich und Ion Taloş, Bucureşti, 1971, Kriterion Verlag, 335 p. (Conţine naraţiunile din ediţia I (exceptând Christi Kreuzabnahme), precum şi cele publicate în periodice, în total 65 naraţiuni (32 basme, 19 snoave şi 14 legende). Mai nimerită ar fi fost orânduirea celor două naraţiuni despre întrecerile în puteri (AT. 1060 etc. şi AT 1082 A) precum şi AT 298 la basme-snoave, iar Das Fasten des heiligen Petrus la legende-snoave. Samuel Mökesch, Romänische Dichtungen, Sibiu, 1851, 91 p. Friedrkh Wilhelm Schuster, Ueber das walachische Volkslied, în Programm des evangelischen Untergymnasiums… in Mühlbach, Sibiu, 1862, pp. 3–28. Friedrich Müller, Siebenburgische Sagen, Braşov, 1857, XXXI + 424 p.; ed.II-a, Viena-Sibiu, 1885, XXXVIII + 404 p. Franz Obert, Rumänische Märchen und Sagen aus Siebenbürgen, Sibiu, 1925, 125 p. Johann Karl Schuller, Aus der Walachei. Romänische Gedichte und Sprichwörter…, Sibiu, 1852, 55 p.: Romänische Volkslieder, Sibiu, 1859, XX + 113 p.; Über einige merkw ürdige, Volkssagen der Rom änen, Sibiu, 1857, 22 p.; Kloster Argisch eine romänische Volkssage, Sibiu, 1858, 18 p.; Kolinda. Eine Studie über romänische Weihnachtslieder, Sibiu, 1860, 30 p. Al. Bistriţeanu, Primii culegători de basme româneşti (Fraţii Schott, Obert, Kunisch), în Studii şi cercetări de istorie literară şi folclor, V (1956), pp. 13-40; Ion Taloş, Arthur Schott şi culegerile lui de poveşti româneşti, în Revista de folclor, VIII (1963), pp. 156–165; G. Bogdan Duică, Un culegător de poezie populară: Martin Samuel Mokesch, în Gîndirea, I (1922), p. 332; Folcloristul saxo-român J. Marlin, în Convorbiri literare, an 64 (1931), pp. 208–212; Alt folclorist saxo-român: Fr. Wilhelm Schuster, în Convorbiri literare, an 64 (1931), pp. 604–609; Încă un folclorist saxo-român, în Anuarul arhivei de folclor, II (1933), pp. 217–220; Helga Stein, F. W. Schuster und das romänische Volkslied, în Jahrbuch für Volkslieldforschung, XIV (1969), pp. 102–123. CULEGERILE DE MELODII POPULARE LA JUMĂTATEA SEC. AL XIX-LEA După notările de-a valma de cântece „orăşene“ şi „sătene“ ale lui Anton Pann, treptat se desluşeşte intenţia de a separa cele două 157 domenii. Operaţia va fi anevoioasă, căci încă multă vreme ceea ce cântă lăutarii de la oraşe, mai cu seamă din capitalele Principatelor Române, va fi considerat fără discernere drept muzică „naţională“ sau „populară“. Cât de pestriţ era acest repertoriu, se vede şi din culegerea lui François Rouschitzki din 1834: Musique Orientale. 42 Chansons et danses, Moldaves, Valaques, Grecs et Turcs, tipărită la Iaşi. Ea cuprindea repertoriul curent în oraşele Ţărilor Române, T. T. Burada socotind cele „mai usitate“ următoarele: Ajungă-ţi puiule; Lună, lună, mult eşti plină; Iată floarea vieţii melc; Soarta mea ticăloasă; Vezi, nemilostivă, vezi; Dacă strig, cine m-aude şi Ilenuţa de la Piatra, câteva figurând şi în culegerile lui Anton Pann. În jurul anului 1848, publică Johann Andreas Wachmann 4 caiete de Mélodies valaques care conţin 62 melodii de cântece şi dansuri. Şi Wachmann semnala cântecele curente la protipendada capitalei, multe melodii „naţionale“ fiind compoziţii culte colportate de tarafurile de lăutari. A fost salutată cu entuziasm în acea vreme colecţia mai mică a pianistului austriac Henri Ehrlich, Airs nationaux roumains, publicată la Viena în 1850. Albumul lui Ehrlich conţine 15 melodii, selectate cu scop propagandistic, întrucât colecţia este „o încercare de a întroduce muzica naţională a românilor în lumea muzicală“. De unde se vede că Ehrlich era animat de aceleaşi intenţii ca şi Vasile Alecsandri, paralelismul dintre cele două colecţii fiind evident: în timp ce poetul se străduia să „introducă“ poezia populară în straturile cultivate de la noi şi din străinătate, Ehrlich urmărea introducerea muzicii populare româneşti în cercurile amintite. Scopul propagandistic transpare din prefaţa albumului. Ea a fost tradusă şi reprodusă în mai multe periodice: în Transilvania o reproducea G. Bariţ în Călindariul din 1861 iar Alecsandri a citat-o pe larg în articolul său Melodiile româneşti, din România literară (1855). După o şedere de trei ani în ţară, Ehrlich era apreciat drept o autoritate în materie de muzică populară. El relevă caracterul specific al muzicii populare române „carea diferă de oricare alta cunoscută pînă acum“, fără să încerce precizări mai amănunţite. După o prezentare sumară a instrumentelor – buciumul, cavalul, cimpoiul, naiul, apoi vioara şi cobza – el schiţează o clasificare a melodiilor populare, distingând patru specii: a) doine sau balade; b) cântece de 158 lume sau romanţe; c) cântece de joc sau hore şi altele; d) „marşuri antice naţionale“. Din descrierea lui, se recunoaşte întrucâtva caracterul recitativ al baladei, cu melodia ei neregulată: „Ţăranii munteni, cari sunt adevăraţii barzi români, cîntă aceste balade cu o voce plîngăroasă, foarte lin, cu un muvement de muzică cu totul neregulat, stăruind asupra notelor de cîntec şi iuţind pe cele de fantasie. Ei ştiu să deie acestor arii o espresie de întristare visătoare, de un efect esstraordinariu“. Cântecele de lume „sunt melodii făcute pe poezii mai nouă“ şi au acelaşi caracter ca şi cele ale baladelor, diferind de acestea printr-un „muvement mai iute“. Nu caracterizează melodiile de joc, mulţumindu-se să descrie sumar dansurile hora, brîul şi căluşarii. Hora e şi „cel mai frecvent în oraşe“, definită prin mişcări „line, egale şi liniştite“, în opoziţie cu brîul, jucat cu mişcări „vioaie şi animate“. Şi Ehrlich vede în căluşari o amintire despre „raptul sabinelor“, ca atare, acest joc „ţîne loc de capitul de istorie“. Adaugă în încheiere că „n-am schimbat nemica nice în melodii nice în acompaniament“. Prin 1854 va apare albumul lui Carol Mikuli: Douze airs nationaux roumains, tipărit la Leipzig. În cele patru caiete sunt notate melodii de cântec şi de joc, dominând acestea din urmă. Sursa este tulbure ca şi la colecţiile anterioare, creaţii populare stând alături de producţii culte, repertoriul ţărănesc îmbinându-se cu cel orăşenesc şi lăutăresc aproximativ în proporţia existentă în circulaţia orală din oraşele moldoveneşti. Albumul este încărcat cu laude de Alecsandri, mai cu seamă pentru că Mikuli „au ştiut a deosebi ariile adevărat româneşti din mulţimea de arii străine ce au năvălit de vreo cîţiva ani la noi, trecînd prin gurile şi instrumentele ţiganilor şi ajungînd la urechile noastre într-un hal de dihanie muzicală fără forme şi fără nume“. În fapt, poetul se înşela, fiindcă printre cele 48 melodii se află şi câteva culte de provenienţă străină. Împrejurarea va suscita îndoieli printre unii contemporani. Autenticitatea a început a fi suspectată şi în ceea ce priveşte modul cum au fost notate melodiile. De aceea, G. Bariţ atrage luarea aminte: „Numai să păzim bine, ca să nu ne dăm cântecele (precum s-a mai întîmplat) pe măna unor Meşter-Strică al 159 căror auz nu este plăsmuit pentru muzica românească“. (Călindariu pentru poporul român, Braşov, 1855, pp. 40–41.) Colecţiile alcătuite de muzicieni străini au fost puse sub semnul îndoielii mai târziu de un culegător român ce se credea experimentat în acest domeniu, Alecsandru Berdescu. În prefaţa la Melodii române… (1860), comentând împrejurarea că străinii „au luat iniţiativa notării melodiilor naţionale, şi tot din streini s-au ocupat mai serios şi cu darea lor la lumină“, el crede că aceştia le-au denaturat până la nerecunoaştere, melodiile populare româneşti fiind „foarte mult complicate în caracteristica lor“. De aceea, el nu se îndoieşte că nici unul din români nu le-a simţit a „fi în originalitatea lor scrise“. Dar din cele 41 melodii publicate de Berdescu între 1860–1862, parte sunt „române“ numai prin faptul că se cântau în oraşele ţării în acea vreme. Chiar în primul caiet sunt inserate romanţe propriu-zise alături de melodii create de lăutari (Îţi aduci aminte, dragă copiliţă etc.) Totuşi, s-a arătat că el a notat cu fidelitate unele formule de acompa-niament folosite de lăutarii din Muntenia. Culegerile muzicale de pe la jumătatea secolului trecut se resimt în primul rând de imprecizia speciilor. Se vede pretutindeni cum „român“ e sinonim cu „naţional“ şi cu „popular“ şi consecinţa a fost adunarea de-a valma a unor cântece autentic populare cu melodii culte. În felul acesta, „caracteristicul“ pentru care militează îndeosebi Berdescu rămâne problematic, dacă nu iluzoriu, căci notarea cu ritmuri ternare a melodiilor orăşeneşti şi cu ritm binar a celor populare e prea puţin pentru elucidarea acestuia. Selectarea melodiilor notate s-a călăuzit după gustul culegătorilor cu intenţia de a da la iveală ceea ce ei apreciau a fi „frumos“. Se înţelege că acest canon era cel al păturii cultivate, căci melodiile notate erau destinate delectării acesteia, poate în foarte mică măsură studiului care nici nu se întrezărea pe atunci. De aceea, toate sunt însoţite de acompaniament la pian, ceea ce le da certificatul de acces în saloanele vremii. Acest acompaniament îndeplinea aceeaşi funcţie ca şi „îndreptările“ aduse poeziei populare pentru a fi gustată în aceleaşi cercuri după aceleaşi canoane estetice ca şi creaţia cultă. Fenomenul era firesc pe prima treaptă de cunoaştere a creaţiei populare. După cum revendicările economice şi sociale care au dus la abolirea sistemului feudal au apropiat masele populare de 160 nobilimea şi orăşenimea progresistă, în chip similar creaţia artistică a celor dintâi se cuvenea apropiată de a acestora, nivelând pe cât se poate diferenţele pentru ca puntea să fie uşor de construit. Dincolo de necesitatea de a crea un fundament original, caracteristic, care să asigure cultivarea trăsăturilor naţionale din operele culte, ferind-o de cosmopolitism, protipendada vremii încerca să descifreze în folclor propriile aspiraţii de frumos. De aci nevoia de a împăna muza populară cu ceea ce îi ascundea înfăţişarea de colibă. Apropierea va fi încercată şi în domeniul dansului şi ea va da oarecari roade în Transilvania. Astfel, prin 1850, Iacob Mureşanu şi Ştefan Emilian de la Braşov elaborează un căluşar de salon, ajutaţi de un coregraf sas, care va fi dansat pe scene la felurite serbări ale „intelighenţei“ transilvănene, precum şi la balurile acesteia. Acest căluşar urbanizat a pătruns cu vremea, prin elevi şi studenţi, şi la sate, pe alocuri contopindu-se cu formele locale ale căluşarului sau izgonindu-le pe acestea din repertoriul ţărănesc. În aceeaşi vreme, cei doi compun şi romana, dans eminamente de salon, care va dăinui în cercurile transilvănenilor cultivaţi până după primul război mondial, când va ceda locul avalanşei dansurilor moderne importate de peste ocean. În chip similar, s-a pus la cale şi crearea unui costum „naţional“ pe care să-l poarte intelectualii transilvăneni, dar încercarea a rămas numai la stadiul de proiect. BIBLIOGRAFIE: Francois Rouschitzki, Musique orientale. 42 Chansons et danses Moldaves. Valaques, Grecs et Turcs, Iaşi, 1834. Johann Andreas Wachmann, Bouquet de mélodies valaques originales, Vienne, f.a. L’écho de la Valachie, Vienne, f.a.; Roumania, Recueil de danses et d’airs valaques, Vienne f.a.; Les bords du Danube. Chansons et damei roumaines, Vienne, f.a. Henri Ehrlich, Airs nationaux roumains, Iaşi, 1850. Charles Mikuli, Douze airs nationaux roumains, Leipzig, f.a. (4 caiete). Alecsandru Berdescu, Melodii române…, Bucureşti, 1860–1862; Melodii arangiate în adevăratul lor styl naţional pentru piano, Bucureşti, 1871. M. Gr. Posluşnicu, Istoria muzicii la români, Bucureşti, 1928, pp. 271-273, 49; G. Breazul, Patrium Carmen, Craiova, [1941], pp. 345–398; Gheorghe Ciobanu, Culegerea şi publicarea folclorului muzical român, în Revista de etnografie şi folclor, 10 (1965), pp. 549–559. 161 PRIMII CULEGĂTORI ROMÂNI DE POVEŞTI Exemplul fraţilor Schott e urmat cu oarecare întârziere de români, cu toate că Bariţ, în nota despre colecţia acestora, apărută în Gazeta Transilvaniei din acelaşi an (1845), nu se sfia să afirme că ea „ne ruşinează pe tăcute, căci asemenea product ar fi trebuit să iasă din condeiul unui român despre români“. Nu poate fi ocolită încercarea lui Teodor Stamati de a însăila şi da la lumină prima poveste în româneşte. Broşura se intitula lung: Pepelea seau tradiciuni năciunare romaneşti, culese, înoranduite şi adăogite de Doc. T. Stamati (1851). Terminologia pe care încerca să o impună îl arată aderent al curentului ciunist, promovat de Aron Pumnul. Mai interesante pentru folclorist sunt specificările „înoranduite şi adăogite“ care trădează dintr-un început influenţa curentului domi-nant inaugurat în Moldova de Vasile Alecsandri. De unde i-a venit îndemnul de a scrie poveşti nu se arată nicăieri, dar se poate bănui că T. Stamati era prins de direcţia, instaurată la Iaşi de Kogălniceanu-Negruzzi-Russo, pe care o va ilustra în scurtă vreme Alecsandri, privitoare la promovarea folclorului ca un capitol de seamă al istoriei culturale. Îndreptările pe care le va aduce Stamati în osatura poveştii populare vor fi mai adânci, Pepelea fiind din această cauză o operă la graniţa dintre cele două literaturi. Pe bun temei ea poate fi socotită atât o creaţie cultă, cât şi o operă folclorică, după cum cercetătorul acordă primatul aportului personal sau materialului brut, în totali-tatea lui de provenienţă folclorică. După ţelul ei însă, Pepelea se vădeşte o culegere folclorică, fiindcă Stamati accentuează apriat acest profil folcloric. În Precuvîntare, el relevă însemnătatea „tradiţiilor“ populare, adică a naraţiunilor în proză, căci aşa apare interpretarea termenului: sinonim cu poveştile populare. Importanţa acestora rezidă, după părerea lui Stamati, în valoarea lor documentară, ca mărturii despre trecut şi în cele din urmă despre firea unui popor: „Tradiţiile sau trădăciunile naţionale sunt o oglindă cu caţă în care agerul istoric zăreşte trecutul unei naţii. Din aceste trădăciuni putem închiea despre originea şi despre feluritele trepte de cultură sau de barbarie, despre multe prefaceri şi strămutări locale, despre limbă, obiceiuri şi religiune, cu un cuvînt despre întregul caracter al unui popor“. În încheiere, Stamati mărturiseşte că s-a limitat doar la 162 modificările impuse de buna-cuviinţă, ceea ce înseamnă în primul rând eliminarea episoadelor „unsuroase“, licenţioase care deţin un rol important în ciclul despre Păcală-Pepelea: „Multe din trădăciunile romănesci cuprinzîndu-se în aventurile lui Pepelea, am socotit că aceste adunate şi modificate în cît moralul şi buna cuviinţă să ierte, vor fi primite cu îngăduinţă“. Atitudinea mărturisită dovedeşte că pe prim plan stă intenţia de a aduce povestea populară pe placul păturilor cultivate, de a o promova drept literatură în înţelesul obişnuit al cuvântului, aşa cum făcuse şi Alecsandri cu baladele populare şi culegătorii din acea vre-me de melodii populare prevăzute cu un acompaniament de pian. Valoarea documentară subliniată la început rămâne în subsidiar, mai exact, documentul e înţeles şi el a fi în consonanţă cu bunele mora-vuri, adică ceea ce e grosolan, licenţios, e de fapt un nondocument. Corectările lui Stamati nu se mărginesc însă la epurările mărtu-risite, ele prind povestea în totalitatea ei. Însăşi compoziţia, planul fabulaţiei, apar ca opera culegătorului. E drept că naraţiunile popu-lare despre acest erou au în genere profil biografic, urmărindu-l din copilărie până la maturitate, dar Stamati lărgeşte mult această schemă, turnând în naraţiune opere folclorice eterogene, care în circuitul oral sunt reproduse în alte împrejurări. Unde poporul însăilase o povestire cu nerv, care să meargă drept la deznodământ, Stamati întocmeşte un potpuriu folcloric împănat de numeroase des-crieri în manieră cultă. Extensiunea pe care o capătă acestea pe alo-curi le transformă în excrescenţe parazitare care încetinesc considerabil ritmul epic al naraţiunii. La început, o pagină întreagă descrie înfăţişarea locului după încetarea unei furtuni, ivirea soarelui fiind slăvită în versuri culte, creaţie proprie: „Soarele-n sănin de-apune/ Vreme bună mîne spune“ etc., iar călăraşul înarmat e arătat cântând versuri de aceeaşi factură: „Mergi la deal mai iutişor Viteazul meu murguşor“ etc., cu diminutive care i-ar fi zâmbit şi lui Alecsandri. Şi descrierile se succed, până când Pepelea, copilul de cinci ani, răpit de ielele ce iscaseră furtuna, ajunge din nou la părinţi. Copilăria eroului e urmărită de Stamati în coordonatele ei folclorice, de aceea el se opreşte la unele jocuri de copii (Una-i mara şi De-a halea-malea), apoi la cimilituri, citând nu mai puţin de 15 ghicitori, din care numai două sunt culte. Stamati 163 inserează şi ghicitori sinonime, adică acelea care desemnează acelaşi obiect prin altă formulare, două despre corabie (dar una cultă) şi două despre ladă. Amănuntul nu denotă totuşi că Stamati ar fi întrevăzut importanţa variantelor ca elaborări purtătoare de sensuri sau nuanţe diferite, generate de atitudinea creatoare a interpreţilor populari. În continuare, Stamati înşiră 4 „frânturi de limbă“. Şi ca să fie copilăria desăvârşită, Stamati aminteşte pe scurt de umblarea „cu colinda la crăciun“ şi „cu popii cu icoana“ în ajun. După ce Pepelea devine flăcău, e primit în ceata acestora şi autorul foloseşte prilejul pentru a cita în întregime „urări cu plugul la Anul nou“, în 2 variante ce se întind pe 5 pagini. Intervenţia lui Stamati e şi aici vizibilă în unele versuri (O mai strînge, o îmbină etc.). De abia cu intrarea lui Pepelea ca argat la Vasile Răuţ începe naraţiunea de sorginte popu-lară, prin episodul despre dezvăluirea întâlnirilor amoroase dintre stăpână-sa şi ibovnicul ei, eroul dovedindu-se a fi „acel tulburătoriu liniştei unor frageţi amanţi“. Acest episod e legat de cel prin care eroul, prefăcându-se mort în biserică, sperie hoţii şi le ia comoara cu care se îmbogăţeşte şi de snoava despre porcul închis în biserică ce duce pe preot, aceasta explicând de ce biserica a rămas părăsită şi devenită ascunzătoare de hoţi. Chiar când părăseşte descrierea, Stamati povesteşte siluit, naraţiunea fiind greoaie şi obositoare, mult depărtată de stilul popular: „Deci spre a curma cearta iscată între dînşii fără ajutorul tribunalelor judecătoreşti, au propus unul că acea sabie să se cuvină celui mai vrednic, şi acela se va videa, dacă dintr-o lovitură cu dînsa va pute curma secriiul în două cu mort cu tot. Toţi încuviinţară această propunere şi unul dintrănşii carele era mai voinic înhăţînd-o o şi ridicase deasupra secriului spre a-şi arata vitejiea; cînd Pepelea sărind fără de veste strigă amarnic, săriţi, morţilor, că ne mai omoară o dată viii“. Contribuţia lui T. Stamati a trecut nebăgată în seamă, încât nu se cunosc nici împrejurările care l-au apropiat pentru o clipă de tezaurul popular. Ion G. Sbiera e promotorul culegerilor de folclor din Bucovina. Colecţia lui va apare însă cu multă întârziere datorită greutăţilor pe care le întâmpina cultura românească în provinciile subjugate. El e preocupat de poveştile româneşti pe care începe să le culeagă încă de pe când era elev la liceul din Cernăuţi. Se poate bănui că îndemnul i- 164 a venit de la profesorul de română Aron Pumnul şi de la colecţia fraţilor Schott, care se întrevede a-i fi servit de model. După cum indică el însuşi în Precuvîntare, poveştile „au fost adunate în anul 1855 şi 1856 încă ca studinte gimnazial. În anul 1858 şi 1859, cînd petreceam la studii mai nalte în Vieana, le-am fost redactat pentru tipariu. Voiam să le public atuncia, dară… au rămas. În anul 1869 şi 1870 le-am prescris din nou, tot cu scopul ca să le tipăresc, dară… şi atuncia n-am izbutit. În anul curent, 1886, le-am supus din nou unei reviziuni, şi acuma le dau în lumea largă, mai ales acelora de la carii sunt culese.“ A contribuit la întârzierea publicării şi împrejurarea că poveştile proveneau numai din Bucovina, deşi el ar fi dorit să realizeze o culegere reprezentativă, oglindind repertoriul tuturor românilor. Se întrevede fără îndoială conştiinţa unităţii naţionale care îl va determina şi pe Alecsandri să depăşească hotarele Moldovei în culegerea antologică pregătită pentru 1862 şi apărută în 1866. De aceea, Sbiera cere în 1858 ajutorul cărturarilor de pretutindeni prin apelul publicat în Foaie pentru minte din decembrie 1858, Cătră iubitorii scripturei năciuneşti şi sporitorii binelui obştesc. Arată aci că a început de 3 ani să adune literatură populară. „Pană acuma se află o adunătură cam însemnată de poveşti, cîntece, cineleture, vorbe vechi sau zicame şi basne sau fabule, şi pentru ca s-o îndeplinesc, rog toţi iubitorii acestora şi sporitorii binelui obştesc ca să binevoiască şi să-mi întindă mînă de ajutoriu, ca să poată cuprinde această adunătură atari odoare nu numai dintr-un ţinut sau dintr-o ţeară, ci din toate pe unde se mai află picior de român“. Sbiera plănuia publicarea unei colecţii larg cuprinzătoare orânduită pe specii, „în tomurele desclinite, chiar aşa, după cum se află în gura poporului, atît în privinţa limbei, cît şi a rînduielei. La unele vor urma în fine nişte anotăciuni pentru înţelesul mai lesne.“ Cu toate că venitul curat al publicaţiilor era „spre binele obştesc“, chemarea lui nu a trezit ecoul dorit, fiindcă din Transilvania nu a primit decât un răspuns, împrejurările îl silesc să dea la iveală numai o colecţie regională, bucovineană, căci materialele din Poveşti poporale româneşci sunt adunate din satele Horodnicul de Jos, Ciudeiu, Cireş şi Opaiţeni din bazinul Şiretului şi Sucevei. Sbiera nu şi-a putut publica poveştile în Foaia Societăţii… bucovinene din pricina opoziţiei lui G. Hurmuzachi. Adept înfocat 165 al iluminismului, acesta vroia publicarea unui folclor expurgat de superstiţii, oglindă a celui mai „înjosit grad al culturei unui popor“. Sbiera nu vrea să sacrifice autenticitatea colecţiei şi aşteaptă până ce va putea-o tipări cu cheltuiala sa. Nu l-a putut convinge pe Hurmuzachi de necesitatea publicării unor documente autentice de mentalitate populară, explicabilă prin condiţiile precare în care a trăit poporul român: „dacă aş fi fost în stare să-mi pieaptăn colecţiunea, precum făcuse măiestrul şi poetul-rege Vasile Alecsandri cu a sa, şi dacă m-aş fi decis să scot din ea tot ce era credinţă dişartă sau prejudeţ: de bună samă că Gh. Hurmuzachi mi-ar fi dat consîmţămîntul“. A fost ajutat în 1855 de fratele său, Niculaiu Sbiera şi de Porfiriu Popescu din Ciudeiu, toţi „studenţi gimnasiali ca şi mine“. Colecţia cuprinde speciile narative în proză, locul preponderent revenind totuşi basmelor propriu-zise, urmate de basmele despre animale, snoave şi câteva legende. La sfârşit, sunt incluse şi câteva descrieri ale unor personaje fantastice: zmeii, balaurii, strâga, strigoiul, moroiul şi tricoliciul. Profilul ei e aidoma celui din colecţia fraţilor Schott, pe care o depăşeşte prin adaosul celor 160 de ghicitori („şimilituri“) cu care se încheie. Nici Sbiera nu indică provenienţa variantelor, mulţumindu-se doar cu indicaţia vagă a satelor din care au fost culese. Abia la câteva se specifică în notă satul de obârşie al variantei, fie pentru a semnala diferenţele faţă de alta similară (Petrea Făt-Frumos şi zînele, Doi feţi-logofeţi cu părul de aur), fie pentru a releva ciudăţenia unor localizări (Cei trei tâlhari). Câteodată, evită atari precizări, afirmând doar că a „auzit-o şi de la alţii“, fără vreo menţiune de localitate (Titirezul şi smeul). Nici un nume de povestitor nu e indicat, aceasta probabil din convingerea că poveştile sunt un bun comun, supraindividual, „nu sînt proprie unui sat, mai cu seamă acelea ce sînt poveşti adevărate, ci sînt, mai mult sau mai puţin, comune la toate“. Sbiera a înţeles totuşi rostul variantelor şi ca atare nu le-a sacrificat ca alţii, ci le-a făcut loc după importanţa deosebirilor. Când acestea erau prea mari, el le-a publicat în întregime, una după cealaltă, ca cititorul să le poată surprinde mai uşor (Fata cea cuminte şi Fata pe care n-o întrecea nime în vorbă ce diferă prin episodul iniţial). Dacă diferenţele erau de grad mai mic, Sbiera le semnala doar în nota de la sfârşitul variantei cu pasajele respective (Petrea Făt-Frumos şi zînele, Doi feţi-logofeţi cu părul de aur şi Titirezul şi smeul). Publicarea cu 166 atâta întârziere nu a dus la încetăţenirea acestui procedeu care va fi trecut cu vederea până pe la începutul secolului nostru în colecţiile de poveşti ale lui C. Rădulescu-Codin. El sporeşte substanţial valoarea ştiinţifică a colecţiei, alcătuită de altfel sub auspicii sănătoase. Astfel, Sbiera şi colegii lui s-au străduit să consemneze variantele în modul cel mai autentic cu putinţă. Fiindcă „pe timpul când s-au cules încă nu era vorba de stenografie pe la noi“, şi ţintind să surprindă „numai esenţa lucrului, nu şi forma schimbătoare în care mi se înfăţişa de diferiţi povestitori“, culegerea a constat din consemnarea rezumatului, precum şi a unor cuvinte şi formule tipice, adică „povestitoriul mi le spunea, şi eu, respective noi, notam dupădînsul ca să nu ni scape din minte cuvintele şi zicerile poporale“. Urma apoi redactarea de către culegător care căuta să povestească imitând stilul povestitorilor populari. Fidelitatea mergea până la respectarea unor rostiri proprii unor povestitori: „Pronunţa poporală a fost respectată cît cu putinţă şi chiar reprodusă aici. Din această cauză se şi află multe neconsecinţi în scrierea cuvintelor, pentru că şi pronunţa lor nu-i la toate statornică.“ Preocuparea premerge cu bună ştiinţă notarea rostirii populare cu ajutorul semnelor diacritice pe care Sbiera nu le-a utilizat, dat fiind că volumul era destinat unui cerc larg de cititori, în primul rând sătenilor, cum se arată în subtitlul colecţiei din popor luate şi poporului date. Limba în care sunt scrise poveştile lui Sbiera e cea populară din Bucovina. El repovesteşte ţărăneşte, cu o seamă de expresii dialectale: îndată mare, s-a cam mai dus, am cam fost, ia am venit etc. După modelul povestitorilor populari, el repetă verbul care exprimă o acţiune îndelungată: ţi s-au dus, s-au dus, s-au dus etc. Totuşi, stilul naraţiunilor e elaborat pe alocuri cu construcţii nepopulare („s-au şi îndrăgit unul în altul“), iar descrierile stărilor sufleteşti urmează decalcul livresc: „Nespuse şi negrăite bucurii sălta în feţele lor când s-au văzut amu toţi cumnaţii laolaltă. Sărutări dulci şi îmbrăţişări duioase le-au fost cuvintele cele dintîiu.“ Mult mai apropiate de stilul popular sunt dialogurile: „Bună ziua! – Strîmbă Lemne se uită îndărăpt, şi-i răspunde: Mulţămim dumitale, moşule! – Da ce păzeşti acoleă? – Că ia fierb şi eu un bour în căldare! – Da nu mi-i da şi mie ceva de mîncat? – Ba da! bucuros, moşule!“ Pe alocuri, redă şi formula finală în diferite variante, pe când cea iniţială e ocolită, arătându-se de-a dreptul începutul naraţiunii. Doar incidental, la 167 două basme, se află un început de formulă „Poveste! Poveste!“, iar o singură dată formula propriu-zisă în forma ei abreviată: „Au zis c-au fost, că, de n-ar fi, nu s-ar povesti!“. Cuvintele şi expresiile sunt cele populare, precum şi o seamă de construcţii sintactice, totuşi prin ele nu circulă nici un fluid care să le învioreze. Sbiera povesteşte fără sevă, fără fluenţa organică povestitorilor populari, de aceea lectura e greoaie şi cartea lui n-a găsit răsunet printre cititori. Valoarea de căpetenie e cea documentară, oferind cercetătorilor o parte din repertoriul bucovinean, cu variante bine rotunjite. Mai puţin importantă e colecţia sa Colinde, cîntice de stea şi urări la nunţi (1888), broşură modestă cu producţii rituale populare şi mai cu seamă semipopulare. Valoarea ei scade şi prin lipsa oricăror date cu privire la provenienţa pieselor. Acestea au fost culese între 1861–1871 prin elevii liceului din Cernăuţi oare au consemnat numai textul, fără prezentarea obiceiului în care se încadrează prin funcţie şi conţinut. Sbiera a mai publicat şi o culegere modestă – 40 texte – de lirică populară în Foaia Societăţii pentru literatura şi cultura română în Bucovina din 1866 şi 1867, de asemenea fără nici o indicaţie referitoare la prove-nienţa lor. Versurile se remarcă prin autenticitatea lor bucovineană, afară de puţinele de factură livrescă: „Ca şi doi nalţi păltinaşi,/ Ca doi dalbi de păunaşi/ Ce tot zboară, nu se lasă/ Pîn’ce moartea mi-i apasă“, sau: „Că stau casa să mi-o las/ Pe nemic, nemic de ceas“. Se observă foarte des fenomenul contaminării, frecvent în folclorul moldovenesc, texte independente fiind amalgamate într-un conglomerat al cărui suport se bănuieşte a fi uneori melodia. Se vede şi cazul ciudat al unei conta-minări de texte octosilabice cu unul hexasilabic! Elaborările teoretice despre folclor sunt neînsemnate. Un articol, Despre însămninţa refrenului de „O Lere Doamne“ din colindele române, publicat în Foaia Societăţii pentru literatura şi cultura română din Bucovina (1865), încearcă să dovedească etimologia acestui refren a fi larii, zeii domestici ai romanilor. Demonstraţia va fi zadarnic reluată şi de B. P. Hasdeu, căci netemeinicia ei e pe deplin dovedită de alt bucovinean, Dimitrie Dan. Mai pline de miez sunt consideraţiile lui din vremea din urmă despre periodizarea folclorului, publicate în volumul Contribuiri pentru o istorie socială… Faţă de încercările predecesorilor de a detecta urme databile în folclor, el se arată de un scepticism cumpătat care nu sfârşeşte în agnosticism: „Ne este peste 168 putinţă să ştim cînd s-au ivit ele pentru întăiaşi dată, cum ni s-au prezentat dintru început, cam cîte au fost de toate şi de ce fel, şi cum s-au modificat ele în decursul timpului“. Totuşi se poate face o oarecare ierarhizare în timp a producţiilor folclorice, pornindu-se de la concepţiile oglindite şi de la arhaismul formei. Ca atare, operele folclorice sunt cu atât mai vechi „cu cît cugetările şi închipuirile împărtăşite“ sunt mai apropiate de „vederile bătrîneşti ale poporu-lui“ şi limbajul e mai arhaic. Demetriu Boer este, după Cipariu, cel dintâi român transilvănean care culege basme. El e cunoscut doar din istoria procesului dintre episcopul Lemeny şi partida profesorilor din Blaj conduşi de Simion Bărnuţ. Boer apare mereu drept secundul lui Bărnuţ, mai tânăr decât acesta cu patru ani. Al. Papiu Ilarian arată în Istoria românilor din Dacia Superioară că, după ce în 1839 S. Bărnuţ începuse a preda filozofia în limba română, „profesorul Demetriu Boer singur după P. Maior începu a propune teologilor din Blaj afară de dreptul canonic şi dreptul particular al bisericei răsăritene-române în limba română, iar nu în limba latină ca mai nainte“ (p. 230). Boer mai este şi autorul unui Plan de a scrie limba românească cu litere latine elaborat în 1841, care este acceptat ca ortografie oficială în şcolile Blajului, înlăturându-se definitiv încârligăturile chirilice. După eliminarea din învăţământ (1845), Boer îl urmează pe Bărnuţ la Sibiu pentru a studia dreptul, devenind mai târziu judecător. Nu se cunosc împrejurările în care a scris cele două „fabule“ păstrate în manuscrisele Bibliotecii Centrale din Blaj (azi la Cluj). Denumirea speciei e cea folosită de Cipariu, cu care Boer era în relaţii strânse. I-a fabulă, o variantă îndepărtată a tipului A.T. 513 C, e culeasă în 3 ianuarie 1858 în oraşul Tăşnad. Ea e prin urmare anterioară apelului lui I. Sbiera. Surprinzătoare este însă minuţiozitatea cu care Boer conturează personalitatea povestitorului. La sfârşitul basmului, el consemnează data şi locul culegerii, apoi datele despre informator: „Micu Chişu din Tăşnad-Sărăuad, de 50 de ani, fără prunci, lucrătoriu cu mîinile, fără posesiune de pămînt, fiind tot servitoriu, fecior de diac la beserică în Uinimăt. Jucător de cărţi“. Din puţinele trăsături se întrevede povestitorul, sărac – de unde se poate deduce că era atras de poveşti, ca aproape toţi cei din categoria lui – şi jucător de cărţi, două pasiuni care îl făceau să-şi uite starea precară. Dacă Boer şi-ar fi 169 publicat basmul în 1858, însemnările lui despre povestitor ar fi deschis o pârtie în folcloristica românească, prin grija pentru bunii interpreţi ai operelor folclorice. Boer povesteşte într-o limbă frumoasă, populară, plină de vioiciune, într-o manieră neaşteptată la un transilvănean crescut în şcoli de limbă latină şi germană. Iată alegerea calului: „Constantin adună hainele, armele şi chisugurile din holtia tată-său şi în trei zile le curăţă de rugină şi le luceşte, apoi luînd frînele a mînă, mere la herghelia de cai albi, pune frîul la toţi, dar nu se vîjeşte la nice unul. Merge la stava de cai roşii, la cea de cai negri, după cum sunt hergheliile împăraţilor, mai ales, însă frînele nu se vîjesc la nice un cal. Şi Constantin venind înapoi cu frînele în mînă, vede un cap de cal într-un par de gard, cum se pun capetele de cai morţi şi oasele în pari. Fără să ştie ce face, atinge cu frînele osul de cap de cal din par şi iată, îndată stete dinaintea lui un mînzoi de cei răi, păroşi, cum sunt la ţigani, cu pielea şi cu oasele, însă nimerindu-se frînele la el în cap, îl duce acasă“. Dialogurile sunt mai scânteietoare, pline de vervă, decantate de orice element prisoselnic, în forme turnate de o îndelungă şlefuire: „– Dar îmblat-ai, văzut-ai şi păţit-ai, fiule, cîte io? – Îmblat, şi văzut, şi păţit, împărate, că am fost pînă la podul de aramă, pe unde dumneata n-ai umblat. – Alele, fătul meu, cînd eram holtei, raţele mele mere dimineaţa pînă la podul de aramă, se scălda acolo şi vine pe seară acasă. Du-te şezi, mîncă, bea, că ai de unde. Nu eşti om de aceia.“ Se remarcă, printre altele, arhaicul vocativ doamne: „Doamne, al nostru împărate“, iar calul năzdrăvan îl grăieşte mereu pe stăpînu-său „domnul meu“ şi o singură dată „doamne“. Fabula a II-a este culeasă mai târziu, în 29 ianuarie 1863 în Abrud „de la Danciu George din Scărişoara“, fiind, se pare, prima piesă consemnată din Ţara Moţilor. Ea e o variantă îndepărtată a tipului AT 303, povestită cu aceeaşi vervă ce trădează vivacitatea stilului narativ popular. Mircea Vasile Stănescu, cunoscut mai întâi sub numele Emeric Basiliu Stănescu, se interesează de poveşti încă de când era student în drept la universitatea din Viena. Într-un apel din 29 oct. 1859, „V. de St. Aradanu, drepturianu“ anunţă intelectualii prin Foaie pentru minte din noiembrie 1859 că a izbutit „parte prin singura-şi sîrguinţă, parte prin ajutoriul altora a cîştiga o sumă foarte mare de poveşti (naraţiuni), 170 vro 400 de provoarbe (voarbe vechi, zicale) şi în o masă de datine deschili-nite şi anecdoate, care toate sub titlul: Prosa populara vor eşi cît mai curînd la lumină. Tomul întîi din poveştile poporale zace de o lună sub tipariu“. Mai anunţă că jumătate din venit va fi destinat muzeului gimnaziului din Blaj şi solicită concursul pentru adunarea folclorului promiţând recompense băneşti: „Mai departe orişicine, care de acum încolo va tramite subscrisului poveşti chiar cu cuvintele poporului, are de la 8 poveşti un galben austriac şi tot atîta de la 10 datine, 20 provoarbe sau anecdote“. La sfârşit, declară că e partizanul nezdruncinat al respectării autenticităţii: „în fine subscrisul are sincer să mărturisească că la acest op ce va ieşi, va fi foarte atent, să păstreze originalitatea poporală, aşa în idei, precum în espresiuni – şi pentru aceasta numai atît va adăuga, lăsa, sau strămuta, cît va pofti stilul mai modern şi esplicarea materiei“. Întrucât haina stilului „mai modern“ e cât se poate de largă, respectarea autenticităţii în chip integral rămâne un deziderat. De altfel, în subtitlul colecţiei se arăta colaborarea: Prosa poporală. Povesci culese şi corese de Emericu Basiliu Stănescu Aradanulu, tomul I, broşura I-a, Timişoara 1860 (pe coperta interioară „Viena 1859“). Pe coperta de la sfârşit, un anunţ previne pe cititori să nu o lege „pînă ce nu vor căpăta şi broşura urmîndă, adică: tot tomul I-iu“. Dar broşura a doua n-a fost văzută de nimeni, cu toate că în revista sibiană Amicul şcoalei, nr. 26 din 1861, se anunţă: „Eşînd acuşi şi a doua broşură din povescile populare“ şi autorul mulţumeşte celor ce l-au ajutat, de unde se poate deduce că a fost tipărită şi aceasta. I-au trimis poveşti: Georgiu Necici „docente“ din Năsăud 23 bucăţi bune între mai multe fragmente de poveşti, Moise Babeşiu, învăţător în Micălaca-Arad 8 poveşti şi 2 fragmente, un student cl. a VlII-a de la gimnaziul din Blaj 6 poveşti întregi, apoi cîte o poveste: Iosif Stănescu din Arad, Basiliu Babesiu, preparând în Arad, Ioan Dobosiu, absolvent preparând în Arad şi Eftimiu Sabo cantor în Arad. La al doilea concurs, colaborarea a fost restrânsă la doi, „Georgiu Neciteanu, preparînd în Năsăud, carele mai tare m-a ajutat… şi P. Chinesu, docinte în Govasdia, carele mi a imanuat bucăţile mai bune“, după cum menţiona într-o scrisoare din 25 iunie 1861. În altă scrisoare din 28 februarie 1861 către Ioan Micu Moldovanu, Mircea V. Stănescu îi încredinţează 204 exemplare din Prosa poporală să le vândă în folosul muzeului liceului din Blaj. Din ea reiese că elevul care i-a trimis cele 6 171 poveşti le-a cules la îndemnul profesorului său, Ioan Micu Moldovanu. În urma celor două apeluri, M. V. Stănescu avea o colecţie impresionantă de poveşti populare, deoarece numai după întâiul concurs obţine 41 poveşti, în afară de ceea ce el numeşte „fragmente“. Până acum, nu se ştie nimic despre soarta lor, deoarece în broşura I, singura cunoscută, nu se dă nici un fel de indicaţie asupra provenienţei poveştilor, dacă alcătuitorul a avut mai multe variante pe care le-a contopit conform procedeului din acea epocă etc. Broşura I, Poveşti lumeşti, conţine numai 7 naraţiuni scurte (26 pagini), de unde se poate deduce că intenţiona sa publice în următoarea pe cele eventual mitologice după denumirea de atunci, adică basmele fantastice, ceea ce concordă cu specificarea că a doua broşură va fi „fireşte că de 2 ori mai mare decît aceasta dintîi“, din aceeaşi scrisoare către I. M. Moldovanu. Broşura cuprinde 7 naraţiuni: un basm despre animale (AT 2030), trei basme fantastice (AT 330, 613), din care unul cu final legendar (AT 555, eroul pedepsit a fi cuc), un basm nuvelistic şi două snoave (una din ciclul Păcală şi a doua despre nevasta leneşă lecuită de bărbatul care bea apă pe nemâncate). Naraţiunile sunt însoţite de numeroase note, cele mai multe referitoare la sensul şi etimologia unor cuvinte. Nu rareori, etimologiile sunt fanteziste, autorul dovedindu-se partizan înfocat al latinismului: slănină ar veni de la salinatus, uliţa de la ulare, rînd de la ordo, sărman de la solus + mansus etc. Referirile comparative sunt puţine, căci numai la basmul despre animale semnalează o variantă maghiară din colecţia lui Erdelyi János. Latinistul iluminist irumpe la formula finală „şi vă spusei o poveste mincinoasă“ care ar dovedi că poporul nu crede în atari naraţiuni: „Cu aceasta se adevereşce, că poporul nostru nu toate crede, ce zice în poveştile sale, ce servească de învăţătură unor bîrfitori străini, cărora le place a întări, că poporul român, ca popor vrejitoriu, foarte se alipeşce de cele zise din povesci!“ Fiind poveştile „corese“, autenticitatea rămâne ştirbită în proporţii variabile. În Precuvîntare, el pleacă de la constatarea că, prin circulaţie, naraţiunile se degradează: „însă povescile rostite de multe ori se strămută prin eventualităţi; aşa: tot acea una povesce în un 172 distript se zice un tip [chip], iară în altul, întru alt tip; apoi unii o lungesc, iară alţii o fac mai scurtă; ma din o povesce cioplesc mai multe noi, şi aşa, fiindcă în cele mai multe poveşci ale poporului ici lipseşte o începere bună, colo o consecuinţă, ici o propusaţiune, colo o cauză şi a.m. compuseţiunea lui arare ori arată acea întregitate şi cercualitate, după carea de sine năzuieşte artea operică prin lăsare sau prin împlinire a produce aşa întregităţi cerculate, care să poată corespunde poftinţelor ideii artistice“. Dar prelucrătorul e obligat să respecte „spiritul poveşcilor poporale“, care trebuie să rămână „originale“. Tocmai „de aceea nu vom suferi în ele eroarele compuseţiunei, neconsecuinţa, espresiunile nemorale, goliţiunile seci, şi înţelesul uscat, care ni-ar macula proza şi poezia poporală“ şi citează exemplul folcloriştilor Carol Kisfaludy, Czucsor şi Vörösmarty. Schema epică e păstrată cu fidelitate, doar ultimul basm, Ostaşul fără frică (AT 330), neobişnuit de scurt, pare contras de Stănescu. El foloseşte şi formule iniţiale şi finale, uneori în forme ample, cu fragmente ce par a fi inedite: „Sări purece pe părete/ Intre dracu-n cel ce-mi crede/ Sări purece sus pe grindă,/ Intre dracu-n cel din tindă“ sau „Mă suii pre-o raţă/ Ca să vin pre ghiaţă“. Cea mai frecventă formulă finală e „O închinăm spre sănătate“. Dar povestirea e greoaie, cu construcţii siluite; limba e populară, însă împănată cu neologisme „Nici ostaşiului cuminte n-a mai trebuit alt respuns, numai esta, din care văzu: că dracul căzu sub puterea lui. Ocăşiunea dar o şi întrebuinţa, că bătu gros pre ţînte şi pre drac“… În dialoguri, stilul e mult mai apropiat de cel popular, căci replicile sunt vii, fireşti, aşa cum apar în basmele autentice: „–Bună seara, oameni de omenie! – Mulţumim dumitale – Dar mă rog frumos, pute-voi rămîne aici să dorm preste noapte? – Ei frate! – poţi“ etc. sau: „- No acum, ospetariule, plătit-a căpiţa? – Plătit tot, tot a plătit – răspunse ospetariul. – Aşa, sănătate bună!“ Scrisă cu alfabetul de tranziţie – doar Precuvîntarea e cu litere latine – cărticica era destinată în primul rând cititorilor de basme şi raritatea ei se explică şi prin faptul că şi-a făcut repede vad printre aceştia. 173 BIBLIOGRAFIE: Theodor Stamati, Pepelea sau tradiciuni năciunare româneşti, culese, înorînduite şi adăugite de…, Partea I, Iaşi, 1851, 45 p.; ediţia a II-a în volumul miscelaneu Alisandriea, Iaşi, 1868, pp. 103–131. (A. Gorovei afirmă în Noţiuni de folclor, p. 15 că „doctorul T. Stamati, prin anul 1840, a tipărit într-un calendar din Iaşi o colecţie întitulată: „Pepelea sau tradiciuni năciunare româneşti, culese, înorînduite şi adăogite“. Este o adevărată culegere de folclor, făcută de un cărturar conştient de importanţa materialului dat de el la iveală“. Istoriile literare arată însă ca primă dată de apariţie 1851). Ion a lui G. Sbiera: Povesti poporale româneşci, Din popor luate şi poporului date, Cernăuţi, 1886, VIII + 324 p.; Colinde, antice de stea şi urări la nunţi. Din popor luate şi poporului date, Cernăuţi, 1888, 112 p.; Poveşti şi poezii populare româneşti, ediţie îngrijită şi prefaţată de Pavel Ţugui, Bucureşti, 1971, LIX + 530 p. Emericu Basiliu Stănescu Aradanulu, drepturianu: Prosa poporala. Povesci culese şi corese de…, Timişoara, 1860, XII + 26 p. Nicolae Bot: Activitatea de folclorist a lui I. G. Sbiera, în Revista de etnografie şi folclor, 12 (1967), pp. 27–37. CULEGERILE DE POEZIE POPULARĂ ÎN TRANSILVANIA LA JUMĂTATEA SEC. AL XIX-LEA Dimitrie Cioflec, învăţătorul braşovean, al cărui elev a fost şi G. Bogdan Duică, a lăsat o colecţie de lirică populară din Ţara Bîrsei care a fost socotită multă vreme bănăţeană. Eroarea provine dintr-o scăpare a scriitorului N. Filimon, care, în articolul Jocul bănăţean din Naţionalul (1858), releva meritele unui „român bănăţean, D. Cioflec, care a avut răbdarea de a fura din gura ţăranului pe cînd el joacă, mai multe versuri ce cîntă şi a face o bună colecţiune“, publicând 16 texte din ea. Cu toate că G. Bariţ atrăgea atenţia în Foaie pentru minte din anul următor asupra mistificării, iar mai târziu G. Bogdan Duică lămureşte cu noi date personalitatea culegătorului, cercetătorii au repetat unul după altul eroarea lui Filimon socotindu-l pe el autorul descrierii jocului ardeleana. Cu excepţia celor 16 piese publicate în 1858 şi în Gînd românesc de către G. Bogdan Duică, colecţia lui Cioflec a rămas necunoscută până în anul 1969. Ea a fost alcătuită între anii 1855–1858, foarte probabil la îndemnul lui G. Bariţ, poate 174 în urma unor discuţii în cercul braşovean din care făceau parte Andrei Mureşanu, Iacob Mureşanu, Ştefan Emilian şi Dimitrie Cioflec. Cu puţin înainte, în 1853, Andrei Mureşanu publicase în Telegraful român (1853) articolul Românul şi poezia lui, care se termina cu un îndemn la „culegerea poeziilor poporale, a baladelor sau cîntecelor bătrîneşti“, fixând drept termen sfârşitul lui decembrie 1853. Se poate ca şi acest îndemn să fi trezit ecou la învăţătorul braşovean, reamintindu-i actualitatea stringentă a culegerii folclorului. Colecţia lui D. Cioflec cuprinde 112 texte lirice lipsite de vreo indicaţie referitoare la provenienţă (localitate, informator etc.). Cu toate acestea, se poate preciza fără greş că materialele provin din Ţara Bârsei, după cum confirmă nota lui G. Bariţ din 1859: „Toate acestea D. Cioflec le adună din ţinutul locuinţei părinteşti, din care nainte cu vreo 4 ani ne împărtăşi mai multe şi nouă“. Aserţiunea lui Bariţ este verificată de similitudinea unor variante cu cele culese din Vâlcele de către I. G. Bibicescu cu vreo patru decenii în urmă. Deci Cioflec a cules din satul natal Arpătac, probabil şi din Satulung, unde a fost învăţător un an (1853-54). Importanţa colecţiei lui D. Cioflec rezidă în primul rând în autenticitatea ei de grad înalt, verificată de altfel prin compararea variantelor comune cu colecţia Bibicescu şi cu alte colecţii autentice. Împrejurarea că în colecţie se găsesc şi poezii mai îndrăzneţe confirmă atitudinea obiectivă, de reproducere fidelă, a culegătorului Cioflec. Ea nu mai poate fi socotită drept un caiet personal de cântece, cum s-ar părea din lipsa datelor localizatoare, fiindcă Cioflec o prezentase el însuşi ca o colecţie la redacţia revistei lui Bariţ. Existenţa variantelor dublete în colecţie risipeşte orice îndoială asupra acestui aspect. Se vede că Cioflec a urmat îndeaproape indicaţia lui Bariţ de a culege „originale cum sînt“ şi nu s-a lăsat furat de îndemnul lui Andrei Mureşanu care preconiza în articolul citat „ca acele versuri să se îndrepte, unde vor avea trebuinţă, prin un bărbat cunoscători de aceasta artă“. Amănuntul confirmă drept sfătuitor apropiat pe Bariţ, nu pe A. Mureşanu. Notarea fidelă e verificată de lectura textelor. Sunt şi câteva versuri supranumerare, din cauza anacruzei pe care Cioflec a inclus-o în versul propriu-zis: „Că de cînd gură nu mi-ai dat“, „Că or gîndi că trăim bine“, 175 „Că deacă frunza s-a usca“ etc. Atari grafii arată încă o dată fidelitatea cu care Cioflec s-a străduit să noteze versul popular. Cu privire la specia lirică a acestor poezii nu există decât indicaţia la ultimele două piese: cîntec (111) şi altul (112), care sunt deci cântece propriu-zise în terminologia culegătorului, după cum arată şi lungimea lor, 24 şi 34 versuri. Ultimul are şi un miez epic, clasificat uneori printre balade, de ex. În tipologia baladelor de Amzulescu e orânduit la tipul 249 Leacul voinicului (sau drăguţei). Celelalte 110 poezii nu au vreo indicaţie, dar faptul că ele au fost prezentate ca o anexă la descrierea unui joc le-ar arăta a fi strigături. Cioflec se pare că a procedat ca şi Pauleti care a notat ceea ce spuneau feciorii şi fetele când jucau. Confuzia care există în repertoriul transilvănean între cântec şi strigătură nu îngăduie precizări categorice, totuşi nota şăgalnică, ironică, alteori satirică până la drastic din majoritatea covârşitoare a poeziilor le indică a fi strigături. Unele fac aluzii la joc, explicit sau în chip ocolit (Mîn-o, măi, s-o mîn şi eu etc.) presupunând prezenţa fetelor prin apostrofări directe. Multe din ele se regăsesc în colecţiile ulterioare de strigături. Ele se înscriu în repertoriul caracteristic Ţării Bârsei şi Mărginimii Sibiului, persiflarea tipic mocănească străbătându-le ca un fir roşu, îndulcită de acea bonomie rezultată din plăcerea de a-şi râde în primul rând de sine. Cercetătorii folclorului din sudul Transilvaniei au în colecţia Cioflec un bun reazem, valoros deopotrivă prin autenticitatea şi vechimea ei. BIBLIOGRAFIE: George Baiculescu, Activitatea folcloristică a lui Nicolae Filimon, Bucureşti, 1941, pp. 35–37; Virgil Florea, Dimitrie Cioflec folclorist, în Anuarul Muzeului Etnografic al Transilvaniei pe anii 1965–1967, Cluj, 1969, pp. 377-396 (studiu) şi pp. 396–408: Poezii populare culese de Dim. Cioflec (112 texte). ATANASIE MARIAN MARIENESCU. Marienescu are revelaţia poeziei populare destul de târziu, pe când îşi trecea ultimele examene la drept. Aflându-se în 1857 la Pesta, îi cade în mână 176 colecţia Alecsandri: „Baladele poporale române adunate de dl. Vasile Alecsandri atunci le văzui pentru prima dată într-o broşurică. Plăcerea ce m-a cuprins la cetirea lor, aducerea aminte că acasă, la Lipova, am auzit asemeni cîntece poporale despre vitejii români mă îndemnară ca să culeg poezii poporale din părţile de dincoace de Carpaţi.“ „Plăcerea“ se va transforma în perseverenţă, căci Marienescu îşi va consacra timpul liber pe care i-l lasă obligaţiile de judecător culegerii şi cercetării patrimoniului folcloric. Pe urmele lui Alecsandri, va da întâietate baladelor populare, ca unele care evocă un trecut generator de mândrie. În acelaşi timp, va observa că şi repertoriul de colinde, foarte bogat în părţile Lipovei, mişună de vestigii mitologice, care îl pot pune pe urmele aceluiaşi trecut măreţ, poate chiar în epoci mai îndepărtate. Jurist de formaţie, Marienescu se îndeletniceşte şi cu filologia, iar mai târziu cu istoria, încât activitatea lui se va structura după cum va acorda primatul folclorului, lingvisticii sau istoriei. Unii au văzut o scădere în această diversificare ce trezeşte bănuieli de diletantism. În fapt, abordarea unui front atât de larg era impusă de penuria cercetătorilor şi de stadiul incipient al acestor discipline la noi. Mai cu seamă la începutul disciplinelor nevoia de a căuta sprijin în cele înrudite devine acută, elementară. Şi cum la Marienescu primează interpretarea istoricizantă, mitologizantă a folclorului, ajutorul filologiei şi istoriei era indispensabil. Marienescu e un cărturar iluminist care continuă ideile Şcolii latiniste, adaptându-le la noile împrejurări de după abolirea iobăgiei. El întrevede noile forme de dezvoltare şi se străduieşte să lichideze rămânerea în urmă a românilor transilvăneni. E convins că o cultură nu se poate dezvolta fără baza materială necesară: „Fericirea unui popor e bunăstarea materială şi cultura generală a lui… Bunăstarea e rădăcina, cultura e floarea fericirii lui“, scrie el în broşura de popularizare Învăţătorul şi poporul (1858). Dezvoltarea economică trebuie să îmbrăţişeze toate domeniile, căci „bunăstarea materială e avuţia atunci cînd un popor e avut în agronomie, meserie şi neguţătorie“, mai cu seamă când „poporul produce mai mult decît are lipsă“. Pe plan cultural, Marienescu întrevede necesitatea consolidării unei culturi naţionale. Piatra ei de temelie trebuie să fie tradiţia 177 romanităţii. De aceea, materialele etnografice şi folclorice se cuvin cercetate cu ochii aţintiţi la vestigiile latine pe care le conţin. Ele trebuie să ofere dovezi prin care „să demonstrăm că şi azi sînt la noi fiinţe mitologice, cult religios şi datine din Italia, că acelea purced de la strămoşi, de la coloniile romane din Dacia“. Ca atare, mai de preţ vor fi speciile care poartă aceste urme din abundenţă. În concordanţă cu vederile iluminiştilor, Marienescu va fi un militant de seamă în combaterea superstiţiilor, continuând strădaniile lui Şincai, V. Pop, Gh. Lazăr, Gh. Bariţ, pe linia pe care va activa şi contemporanul său G. Hurmuzachi, iar mai târziu G. Coşbuc. Ca atare, el condamnă practicile care îngreuiază starea precară a ţăranului, cum ar fi cheltuielile excesive de la pomenile funebre, de la nedei şi mai cu seama de la nunţi, unde adesea acestea „întrec şi zestrea ce o capătă fata“. Multele sărbători băbeşti – cam 50–60 zile pe an după estimarea lui – constituie iarăşi un obstacol pe calea propăşirii, mai ales că „în lene se mănîncă şi se bea mult“. Se arată apoi îngrozit că „o parte a poporului nostru e plină de credinţă deşartă“, explicabilă în parte ca zestre latină, deci „l-am putea desvinovăţi în cîtva prin acea împrejurare că aceea a moştenit-o prin tradiţiile sale, încă de la acei strămoşi, care adorau zeii păgîni“. Superstiţia în sine e condamnabilă mai întâi ca semn de înapoiere, apoi prin efectele dăunătoare pe care le are când e pusă în practică. „Credinţa deşartă nu e în sine primejdioasă, cît urîtă. Nu e primejdioasă, pentru că acele nimicuri de fermecătorii şi descîntece n-au putere de a face rău, ci e urîtă pentru timpul acesta, cînd domneşte credinţa adevărată… şi civilizaţiunea, e spre ruşine mare acelui popor carele mai crede în aşa nimicuri, atunci cînd vrea să propăşească şi să intre în lumea cultă. Dar e primejdioasă vindecarea ce încrede unor proşti, unor babe sau moaşe, crezînd că ei ne scapă de boale.“ (Învăţătorul şi poporul). El se deosebeşte de ceilalţi adversari ai superstiţiilor prin preconizarea unei metode adecvate: iniţial, trebuie culese şi studiate practicile populare şi descântecele, apoi combătute în latura lor dăunătoare: „în zadar, dară, vom vorbi poporului să nu vrăjească, mai întîi trebuie să cunoaştem vrăjile, ca să ştim ce punct trebuie atacat, şi de unde să desbatem poporul, mai ales vrăjile cele ce au intenţiune rea“. 178 Folclorul e apoi valoros ca artă, cuprinzând o seamă de realizări care pot încânta pe oricine. Cu toate că el nu va insista asupra acestui aspect decât în „corectarea“ versurilor populare şi prea puţin în elaborări teoretice, fiind preocupat aproape exclusiv de dezvăluirea urmelor romane, Marienescu insistă asupra valorii folclorului ca sursă de inspiraţie pentru literatura cultă. În consonanţă cu atâţia din contemporanii săi, el repetă că numai producţiile populare pot promova o literatură, pentru că numai acestea „îi dau caracteristica proprie, îi dau un impuls, o orientare adevărată şi o scot din haosul cosmopolitic“, deci „românii nu vor avea literatură caracteristică naţională daco-romană pînă nu vor fi cules toate poeziile, poveştile, datinile şi superstiţiile române“ şi până când „poeţii şi literaţii nu vor înzestra cu acest material operele lor“. Parte din acest program va fi înfăptuită de însuşi Marienescu, culegător şi editor de folclor, fiind primul folclorist însemnat din Transilvania, apoi poet, mai puţin inspirat, în ceasurile lui libere. Marienescu întrevede o schemă a periodizării istoriei şi poeziei în succesiunea copilărie-maturitate-bătrâneţe, transpuse de pe planul ontogeniei pe cel al filogeniei. Sub înrâurirea evidentă a lui G. B. Vico care distingea trei stadii de dezvoltare în istoria fiecărui popor: divin, eroic şi uman, precedate de stadiul barbariei, Marienescu stabileşte şi el trei stadii în care se structurează istoria şi poezia unui popor: fabulos, antic şi nou. Periodizarea e concepută în strânsă dependenţă de vederile lui latiniste şi, după cum August Treboniu Laurian începea istoria românilor cu fundarea Romei, segmentând-o în trei părţi – până la căderea imperiului roman de apus, până la căderea Constantinopolului şi până în zilele noastre – Marienescu va aşeza începuturile poeziei române în apogeul imperiului roman, căci alături de „literatura poporului roman vechi“ există „poezia şi literatura poporului roman nou“ care are şi ea „timp fabulos, antic şi nou; s-a creat lirica şi epica şi abia se începe epopeea“. Cu toate că „timpul fabulos al poeziei noastre“ îl situează la colonizarea romană a Daciei, el se lasă sedus de înclinarea de a îm-pinge rădăcinile ei mai îndărăt în istoria romană. Argumentul îl scoate din colindele auzite în copilărie în care se pomeneau „Hadrian“ şi „Reriu“, adică împăraţii Hadrianus şi Aurelius, precum şi din basmele care aveau protagonişti pe Mariş şi Sula, adică Marius 179 şi Sulla. Marienescu va rămâne credincios acestor vederi până la sfârşitul vieţii, cu perseverenţa caracteristică marilor cărturari transilvăneni din secolul trecut. Aceasta va fi însuşirea care îi va domina întreaga activitate de folclorist şi etnograf, acerb în polemicile care îi combat aserţiunile şi intransigent în convingerile ilustrate o dată de dovezile evidente. Intenţia mărturisită de a realiza în Transilvania ceea ce făcuse Alecsandri în Moldova îl va sili să ceară ajutorul cărturarilor săteşti. Colecţia lui va fi înfăptuită în cea mai mare parte prin intelectualii sa-telor, în primul rând prin învăţători şi preoţi. Apelurile lui Marie-nescu vor fi numeroase, ele se vor repeta vreme de aproape două decenii, în afară de numeroasele îndemnuri personale prin scrisori. Cel dintâi apel, Ceva de luare aminte, publicat în noiembrie 1857 în Telegraful român, caută să captiveze interesul pentru muza folclorică, relevându-i implicaţiile pentru dovedirea latinităţii românilor. Pasajul va fi repetat în prefaţa broşurii întâi de Balade. Cum ideea era dominantă în acea vreme printre intelectualii transilvăneni, pledoaria venea pe un ogor pregătit. Citează apoi exemplul ilustru al lui Vasile Alecsandri „poetul cel mare al Moldaviei“ care a dat la lumină prima colecţie: „Atîţia secuii trecură din viaţa poporului român, şi în seculii de mai nainte nimănui i-a căzut aminte ca să culeagă poesiele poporului şi ca să le păstreze ca pe cel mai scump tezaur a limbei şi literaturei noastre, zic, nimănui i-a căzut aminte pînă în zeceniul trecut, energiosului şi bravului Alecsandri, carele a făcut aceasta, barem şi numai pentru poesiele poporale ale Moldaviei“. Fiindcă singur nu poate realiza culegerea folclorului din Transilvania, Crişana, Maramureş, Banat şi Bucovina, cere sprijinul conaţionalilor săi, recomandându-i să-i trimită „toate poesiele poporale ce le cîntă, de ex. tradiţii ce ating religiunea, cum sînt colindele de la Crăciun, tradiţii din viaţa poporului de pe timpul relaţiunilor lui cu turcii, tătarii şi ungurii etc., mai cu seamă vor fi cîntecele strămoşeşci, adecă baladele lui, tradiţiuni despre bărbaţii poporului ori din ce clasă ar fi, aşa cîntece de inimă amoroasă, cîntece despre natură, şi alte împrejurări, precum versuri de pe la nunte, versuri de preficiă (muieri care pentru bani plîng mortul) şi al-tele ce uşor se pot culege pe la şezători, danturi, seceriş şi alte ocasiuni“. 180 La sfârşit, Marienescu aduce câteva precizări metodologice de mare importanţă. Pe urmele lui Bariţ, pretinde şi el ca materialele să fie redate cu fidelitate: „Binevoitorul sprijinitoriu să le culeagă cum poate mai originale, să nu adauge de la sine nimic, nici să le schimonosească“. Culegătorul mai trebuie „să însemne provinţia, districtul şi comunitatea pe unde s-a cules atare cîntec şi să-şi scria bine numele său“. Indicaţia depăşea în minuţiozitate ceea ce dăduse Alecsandri în colecţia sa. El intuia importanţa ariei de răspândire, precum şi diferenţierile regionale, de vreme ce adaugă că va publica întreaga colecţie orânduită pe provincii: „poesia poporală din Transilvania, Ungaria, Bucovina şi Bănat… poesiele în volum se vor împărţi în patru părţi, pentru toată provinţia deosebi, vor fi însemnate de unde sînt culese şi de cine sînt trămise“. Roadele apelului vor fi destul de bogate, căci peste o jumătate de an anunţa în Telegraful român (1858, nr. 26) că a primit „240 de bucăţi de poezii poporale… cea mai mare parte din poezii sunt doine, pe urmă colinde şi balade prea puţine, din care o baladă Pintea, prelucrată după un esemplariu din Ardeal, şi altul din Ungaria, e depusă la on, redacţie a Foii pentru ca să se arate ca de formă, model al poeziilor eşinde“. Parte din ele vor fi publicate în cele două broşuri de balade şi colinde din 1859 care conţin variante culese aproape în întregime din Transilvania propriu-zisă, doar o baladă şi 15 variante de colinde provin din Lipova natală, alături de alte 6 variante de colinde de lângă Timişoara, cele din Lipova fiind notate de Marienescu în timpul vacanţelor. Fiindcă baladele şi colindele erau cele mai apropiate de gustul editorului, Marienescu insistă din nou pentru culegerea lor, de data aceasta solicitând sprijinul episcopilor români din Transilvania. Dintre aceştia, doar Andrei Şaguna cerea în pastorala din 6 decembrie 1859 de la „protopopi, preoţi, cărturari şi dascăli ca… să adune poveşti şi cântece populare şi colinde“. Scopul urmărit e „să fac o adunare de poveşti şi cântece romaneşti, ca într-o carte să le tipăresc. Iar colindele ce mi se vor trimite, le voi împărtăşi cu literatul nostru domnul Marienescu, carele se ocupă cu tipărirea colindelor“. Nu se poate cunoaşte cu certitudine ce i-a adus a doua recoltă, deoarece el a izbutit să publice numai a doua broşură de 181 balade (1867) în care vor fi intrat şi tipuri culese în 1857-8, iar la cele rămase în manuscris nu e indicată nici o dată calendaristică. Peste vreo cinci ani, îşi va îndrepta atenţia asupra obiceiurilor româneşti. Ideea călăuzitoare va fi de asemeni detectarea vestigiilor romane care vor atesta şi în acest sector latinitatea românilor. E captat mai întâi de nedeile bănăţene. Într-o scrisoare din 3 iulie 1865, Marienescu trimite lui Ion Micu Moldovanu „aci alăturatele 12 întrebări asupra nedeelor şi te rog ca să le comunici cu domnii clerici sau alţi studinţi din Blaj carii sînt din aşa părţi unde se ţin nedee, şi să-i rogi în numele meu şi în interesul acestei întreprinderi, ca fiecarele deosebi sau mai mulţi laolaltă să lucre după întrebările aceste“ şi să-i fie expediate lui. Nu s-au păstrat cele 12 întrebări, rămase fără răspuns din partea elevilor din Blaj, foarte probabil din cauză că aceştia proveneau din zone unde nu se mai practicau aceste nedei (menţinute în Banat şi Hunedoara). În 1870, Marienescu lărgeşte sfera etnografică, intenţionând să cuprindă nu numai obiceiurile din ciclul calendaristic şi familial, ci şi totalitatea fiinţelor fantastice. De data aceasta, apelul e difuzat nu numai prin ziarul Albina, ci şi printr-o broşură: Epistolă deschisă cătră ddnii protopopi, preoţi, profesori, învăţători şi cătră literaţii români. Pârghia va fi aşezată tot pe ideea latinităţii românilor care trebuie dovedită şi prin datini. Interesul lui Marienescu a fost suscitat de broşura lui Wilhelm Schmidt, profesor la liceul din Sibiu, Das Jahr und seine Tage in Meinung und Brauch der Romänen Siebenbürgens (1866). Informaţia lui Schmidt se bazează aproape exclusiv pe ceea ce se publicase până atunci, îndeosebi pe Grisellini şi Schott şi repetă în bună măsură vederile lui Sulzer. Cât de aproximative erau cunoştinţele lui Schmidt se vede chiar de la început din încercarea de a demonstra că datina colindării şi colindele de la români ar fi de obârşie slavă. Mai întâi, citează în acest sprijin terminologia cehă, sârbă, slovenă, poloneză şi rusă, Koleda, Kolad, care nu ar veni, după cum susţinea Grimm, de la Calendae, ci de la zeiţa slavă Kolinda sau Lada, interzisă de conciliul constantinopolitan din 869. Mai departe, rădăcina cuvântului Koleda ar fi Kolo, dansul în cerc. Netemeinicia aserţiunilor lui Schmidt se vede de îndată ce se ia în considerare celălalt termen românesc, corindă, uzitat în Bihor şi părţile învecinate, dar care în refren se întinde pe o arie mai largă din Transilvania vestică şi nordică. Cum 182 rotacizarea lui l intervocalic era încheiată la venirea sclavilor, corindă nu poate fi înţeles decât prin evoluţia lui cărindă, atestat în numele lunii ianuarie (cărindar), sub influenţa slavului Koleda. Prezenţa preslavă a colindatului şi a colindelor la români e confirmată de refrenul ler provenit, cum a arătat D. Dan, din alleluia, interjecţia de bucurie adoptată şi în cântecele soldaţilor franci şi germani de la începutul evului mediu. Dacă românii ar fi luat colindele de la slavi, cum au împrumutat ritul bisericesc, atunci refrenul ar trebui să fie aliluia, cum e şi în cântările bisericeşti, nicidecum ler (aler), al cărui înţeles s-a pierdut de mult în straturile populare. Peste un an, Marienescu va solicita în chip deosebit culegerea botanicei populare prin articolul Sărbătorile florilor.Fiind îngrijorat de soarta folclorului din Transilvania nordică, el cere lui Iosif Vulcan ca să intervină: „Fiind pe acolo, nu poţi influenţa ceva în Maramureş şi Satu-Mare la preoţi şi învăţători ca să vedem ce e cauza?“ Adaugă că îl interesează „poezie poporală şi poveşti de materie istorică şi mitologică… Doine şi hore nu-mi trebuiesc, numai balade, poveştişi datine.“ Ca să câştige cărturarii săteşti pentru culegerea folclorului, recurge după 1870 la titluri răsunătoare, numindu-şi articolele despre basme Descoperiri mari, recunoscând singur că acesta e „nume strigător“. Cu multe sforţări, însoţite şi de izbucniri tragicomice, utilizând relaţiile personale şi influenţele oamenilor de vază, Marienescu durează o operă folclorică de importanţă deosebită prin bogăţia materialelor culese şi prin elaborarea primului nucleu al metodei de cercetare. Contribuţia lui Marienescu e primordială în folcloristica noastră prin promovarea metodologiei culegerii la teren. La început, indicaţiile sunt mai vagi, dar în scurtă vreme ele vor atinge o minuţiozitate care, din păcate, a fost părăsită vreme de o jumătate de veac. Încă în apelul din 1857, el cere să se indice localitatea şi numele culegătorului. Un minimum care nu era decât corolarul importanţei ariei de răspândire pe care o va afirma răspicat în 1872: „cu cît o poveste sau o datină de însemnătate e mai lăţită, cu atîta are şi preţ mai mare“. În întâile broşuri din 1859 va arăta numai localitatea şi culegătorul variantelor, cea dintâi necesară pentru conturarea ariei de răspândire, cea de a doua drept „garanţie“ pentru autenticitatea produsului folcloric. Către 1866, Marienescu are revelaţia actului creator săvârşit de interpreţii populari în reproducerea variantelor. 183 Ea s-a născut din drămuirea variantelor care i-au dezvăluit bogăţia de nuanţe şi de sensuri ce se pot ascunde în el, dar mai cu seamă din cunoaşterea fenomenului viu. Revelaţia se va produce la balade, care, fiind executată individual, oferă câmp mai larg intervenţiilor personale şi improvizaţiilor, spre deosebire de colindele executate în grup şi mai cu seamă cu străduinţa de a nu ştirbi nimic din textul tradiţional prin care acesta şi-ar pierde eficienţa urării. După cum mărturiseşte el însuşi, fiind judecător la Oraviţa, în septembrie 1866 îl cunoaşte pe rapsodul bănăţean Martin Giuca „şi cu ocaziunea aceasta abia întîia oară am auzit cîntînd balade poporale. Aceste făcură o impresiune extraordinară asupra mea, şi-mi deschiseră experienţe nouă pe acest teren al poeziei poporale“. Entuziasmul lui Marienescu transpare din fiecare şir al biografiei acestui cântăreţ pe care o publică în Familia din decembrie 1866, împreună cu portretul lui. Noutatea era uluitoare, întâi pentru că în Familia, ca şi în alte reviste, se publicau numai fotografiile şi portretele oamenilor mari, de mult consacraţi în viaţa politică sau culturală a popoarelor. În al doilea rând, nimeni nu pusese preţ pe atâtea amănunte legate de biografia unui creator popular şi de maniera de interpretare rapsodică. Lectura articolului convinge însă, prin căldura care îl străbate şi prin sublinierea elevaţiei care cuprinde pe interpret. După datele biografice principale, Marienescu dezvăluie sursa repertoriului de balade până în secolul al XVIII-lea, stăruie apoi asupra memoriei neobişnuite a cântăreţului, îmbinată cu talentul de a improviza poezii lirice. Întinderea repertoriului e schiţată cu aproximaţie, enume-rându-se doar speciile şi uneori grupele tematice ale acestora: „numai despre Novăceşti ştie 14 balade“. Se pare că Marienescu era în curent cu teoriile despre ereditate în artă, căci sondează şi antecesorii talentaţi, bunicul dovedindu-se mai apropiat de nepot. E redată apoi destul de detaliat interpretarea baladelor. Frânturi din fluxul zicerii reverberează în impresiile prinse de Marienescu: „M. Giuca cînta cu mare zel şi pasiune, şi unele părţi a baladelor îl însufleţiră foarte. Petco-l acompania cu multă artă, iară publicul asculta în linişte mare şi-l admira. Îmi venea aminte de Virgiliu: «Conticuere omnes, intentique ora tenebant»… Deoarece baladele sunt lungi, cîntăreţul cîntă pînă osteneşte, pe urmă stă 1-2 minute. În acest răstimp, lăutarul acompaniator face variaţiuni fantastice cu arcul său asupra 184 temei, apoi baladistul continuă mai departe. După capătul baladei, lăutarul trece cu arcul său totdeauna în o arie voioasă, ca şi cînd ar calcula ca să scoată pe public din melancolia în carea-l duse balada“. Ca şi Russo, Marienescu apreciază că melodiile baladelor „sunt triste, poate pentru că şi baladele mai toate au capătul trist“. În fapt, duioşia, fundalul oricărei evocări calde, transpare în accente care au oarecare înrudiri cu tristeţea, dar tonalitatea este cu totul alta, miş-carea sufletească tinzând spre o comuniune cu personajele evocate, cu o espectativă de adâncă venerare. Surprind prin acuitatea lor şi notele despre unele diferenţieri re-gionale. Marienescu a întrevăzut de la început, din mânuirea variante-lor, parcelarea lor potrivit unor spaţii, de data aceasta trece şi în do-meniul melodiilor şi dansurilor. Astfel, ţinutul Oraviţei se deosebeşte de nordul Banatului, asemănându-se cu Ţara Românească, atât în me-lodii, cât şi în dansuri, hora fiind dansul lor comun. Explicaţia o gă-seşte în chip plauzibil în colonizarea ţinutului Oraviţei cu locuitori veniţi de peste Carpaţi. Amănuntul va fi reluat în prefaţa baladelor. Marienescu a vroit să dea la iveală biografiile acelor „cîntăreţi poporali carii cu agera lor memorie susţinură aceste poezii, şi le dictară celor ce mi le-au trămis“ în broşura a III-a de balade, care n-a mai apărut. Nici prin colecţia manuscrisă nu s-au aflat încercări de portrete ca cea a lui M. Giuca. Planul unor atari biografii a existat totuşi, dovadă şi scrisoarea unui colaborator, învăţătorul Iosif Olaru din Doman, în care îi propune 6 cântăreţi de la care a cules el balade ca să decidă Marienescu pe cine anume să fotografieze la Reşiţa sau Oraviţa. Cel mai vestit era Ion Miia-Bretca din Răchitova care „cînta foarte multe balade despre Novac, Laudan, Manoilă meşterul etc. şi de la acesta s-or auzit şi cîntat cele mai multe şi mai frumoase balade din jurul Ora-viţei“, dar aspectul exterior îi era deprimant, căci „pre lîngă toată mizeritatea sa încă din tinereţe are mari defecte, la palma dreaptă de după pumn e mîna întoarsă în jos, cu piciorul stîng calcă numai în degete, ma omul acesta a şi orbit de un ochi“. Fiindcă portretul rapsodului M. Giuca a rămas numai în paginile Familiei, el n-a stârnit vreun ecou la culegătorii de mai târziu, abia G. Dem. Teodorescu va înfăţişa pe faimosul lăutar al Brăilei, Petrea Creţul Şolcanul, cu mai multă vervă şi într-un cadru festiv la Ateneul Român, dar cu mai puţină pătrundere şi fără datele 185 revelatoare despre învăţarea cântecelor şi interpretarea lor cu tot fluxul ei de improvizaţii. Pentru prezentarea obiceiurilor, Marienescu stabileşte o proble-matică prin care să poată fi captată toată complexitatea lor. Fără a fi disecate în întrebări de detaliu, el cere culegătorilor să consemneze pe rând aspectele legate de „fiinţa mitologică“ ce patronează sărbătoarea, apoi sărbătoarea ca atare, „datinile sărbătoririi, salturile şi jocurile“, precum şi „versurile“ legate de acea sărbătoare, apoi partea materială, adică „jertfele sau mîncările“, „ierburile“ culese, „cununile“ din acea zi. La sfârşit, opinia culegătorului despre „motivele sărbătorii, datinilor şi să facă observaţiile ce le ştie“, care trebuie să dea cheia populară a datinelor şi, implicit, nivelul acelei colectivităţi. Precizarea ultimă a lui Marienescu îl arată familiar cu problematica cercetării obiceiurilor, preţioasă mai cu seamă pentru că cei mai mulţi culegători de după el nu au băgat-o în seamă. Nouă este şi indicaţia lui de a se lucra în echipă de 3–4–6 inşi. Ceea ce preconiza Marienescu cu privire la culegeri depăşea cu mult faza Alecsandri care „nici garantează ca şi mine în colecţiunea mea cu culegătorul care mi-a trimis, cu cîntăreţul carele i-a dictat şi locul unde se cîntă“, cum va afirma el cu obidă după respingerea Novăceştilor de către Academia Română. Colecţia lui Marienescu e impunătoare în totalitatea ei prin dimensiunile nebănuite până la recenta publicare. Ceea ce tipărise el în timpul vieţii reprezintă mult mai puţin de jumătate. Astfel, baladele inedite, dacă echivalează numericeşte pe cele publicate, sunt mult mai importante prin raritatea tematică. Proporţia e cam aceeaşi la colinde. Dar din cele 50 descântece culese, abia a publicat 9 în periodice, restul fiind dispărut, se pare fără urme. Lirica populară a fost şi mai vitregită, din ea publicând în periodice abia trei piese. Colecţia Marienescu, împreună cu cele ale lui Ion Micu Moldovanu, Ion Pop Reteganul şi Béla Bartók, sunt cele mai mari şi mai cuprinzătoare ale folclorului din Transilvania. Valoarea ei e ştirbită de intervenţiile lui Marienescu care s-a străduit prin acestea să i-o mărească. Cu toate că indicaţia din apelul său din 1857 prin care prevenea culegătorii să respecte forma autentică ar anunţa izvodirea unei colecţii după principiile Cipariu-Bariţ, el va trece în tabăra celor mai mulţi şi mai influenţi care s-au lăsat călăuziţi de principiul restaurării. Liniile mari ale intervenţiilor 186 sunt conturate în Raport în interesul poeziei populare, publicat în Foaie pentru minte la începutul anului 1859. Anume editorului „în prelu-crarea şi îndreptarea cîntecului poporal, teritoriul îi este foarte îngust, avînd de sfîntă datorinţă a susţinea originalitatea, adică ideile şi espresiunile, limba popurală şi forma versului, şi iertîndu-i-se a chiti numai metrul, cadenţa, cuvintele a suplini versul fără pereche, aşa a înzestra cîntecul în frumuseţea poetică fără a pierde cel mai puţin din esenţa lui“. Deci Marienescu stabileşte drept limite „originalitatea poporală“ şi perfecţiunea poetică, căci prin călcarea celei dintâi „poezia popurală s-ar preface de o poezie proprie, individuală şi prin aceasta s-ar pierde scopul, s-ar devasta tezaurul poporului, erudit de secuii“. În fapt, corectarea practicată de Marienescu urmărea două ţinte. Iniţial, se proceda la reîntregirea tematică a variantei de bază prin introducerea versurilor existente în alte variante şi prin crearea versului pereche la cele stinghere, apoi urma cizelarea versului în ceea ce priveşte ritmul, rima precum şi exprimările socotite nepoetice. Întâiul aspect este descris în amănunţime de însuşi Marienescu în broşura polemică Novăceştii – cinci ani înaintea Academiei Române. După orânduirea variantelor pe tipuri, urma lectura lor: „cînd am avut 2–3 exemplare pentru o balada, le-am studiat şi am căutat care e mai deplină şi mai bună, şi am ales-o de bază – apoi am descris-o pe 2–3 coale de hîrtie, lăsînd loc gol de 3–5 degete între versuri. Atunci am luat al doilea exemplar şi versurile asemeni în idei şi în espresiuni, le-am şters din exemplarul al doilea ce a servit spre întregirea baladei, cîte un vers, sau mai multe le-am mutat în exemplarul de bază… Astfel am urmat cu al 3-lea şi adeseori pînă şi cu al 7-lea exemplar pentru o baladă; în decurs de mulţi ani aşa precum a sosit un exemplar de baladă tot din acel soi, şi astfel cu atare baladă, am avut de lucru şi 20 de ani“. Procedeul reîntregirii prin colaţionarea variantelor a presupusului prototip care s-ar fi degradat prin circulaţie era asemănător celui utilizat de unii filologi în restaurarea unui text din multiplele lui copii mai mult sau mai puţin deviatorii. Dacă aici operaţia e plauzibilă de cele mai multe ori, în folclor ea contravine însăşi esenţei lui, pentru că reproducerea lui presupune virtual interpretare, adaptare la gustul şi frământările cântăreţului talentat. Doar în cazul fragmentelor şi a variantelor vădit lacunare cercetătorul poate trece la presupuneri cu privire la forma 187 întreagă ajutându-se de alte variante ale tipului (sau motivului), fără să fie îndreptăţit a încerca o reconstituire propriu-zisă. E totuşi ciudat cum Marienescu nu şi-a dat seama din execuţia vie a baladelor că improvizaţia e un atribut firesc al interpretului popular care trebuie respectată întocmai. Procedeul va fi totuşi practicat pe scară largă şi de alţi culegători. Între cei faimoşi, trebuie amintit A. N. Afanasiev, editorul celei mai mari colecţii de basme ruseşti (4 volume cu 640 naraţiuni), care a colaţionat variantele şi le-a întregit după metoda filologului care restabileşte un text scris, delimitând interpolările. Chiar la începutul secolului nostru, Georges Doncieux în Le Romancéro populaire de la France (1904), a procedat la reconsti-tuirea textului „primitiv“ prin compararea variantelor. Marienescu a depăşit reconstituirea propriu-zisă prin crearea noilor versuri pentru a înlătura sau completa pe cele stinghere, fără rimă. Exemplul lui Alecsandri şi convingerea că în poezia populară rima este indispensabilă l-au determinat să nu examineze mai de aproape producţiile arhaice, mai cu seamă colindele, de unde ar fi putut presupune că rima e un ornament mai târziu în folclor. Mai grave sunt intervenţiile în topica versului, care au dus nu numai la schimbarea ordinei cuvintelor, ci şi la introducerea unor neologisme, în speţă a unor latinisme pentru a alunga slavonismele neaoşe prin îndelungată circulaţie. El mărturiseşte în Colinde că a introdus sigil, regişor, brav cu nădejdea „că pe cum a învăţat poporul cele mai rele, aşa va învăţa încet şi cele mai bune“; în realitate numărul neologismelor introduse e mult mai mare: belu, gen, roze etc. În „chitirea“ versului, Marienescu a fost mai stângaci decât Alecsandri, de aceea intervenţiile lui se recunosc mai uşor. Construc-ţia forţată e vizibilă nu numai din neologismul nedibaci folosit, ci în primul rând din stilul cu totul nefiresc limbii populare: Mama-acasă lacremi stoarce Că feciorul nu rentoarce! Dacă plîngi de iubire Spune-mi ce e-a ta dorire? Pe alocuri, chiar versurile create de el pentru a satisface rima se delimitează cu claritate prin gratuitatea lor: „Dară Petru, bravul mare,/ Drese graiul cu-ntristare;/ Visul să-l deslege,/ Cu el să-l împece!;/ Că cu 188 vîntul eu sum frate/ Şi de-a-ncepe trist a bate; Fata atuncea-i grăia/ Şi-n cuvînt se jeluia“ etc. După exemplul lui Alecsandri, s-a lăsat şi el ispitit de diminutive, dar în chip mai temperat: „Ilianuţă, frumuşoară,/ Ca şi frunza subţioară,/ Ca şi floarea gingăşioară,/ Căprioară sprintenioară“ şi, ca să fie simetrie, şi eroul e „un tînăr voinicel/ Ca şi frunza subţirel,/ Ca şi floarea gingăşel,/ Ca şi cerbul sprintenel“. Alteori, pastişarea lui Alecsandri e evidentă: „La ureche-i cu-o floriţă/ Şi cu alta-i pe guriţă,/ Seamănă cu-o păuniţă; Copilită, româncuţă“. De asemenea, Marienescu suprimă uneori versul care introduce dialogul, iar alteori îl foloseşte în chip cu totul nepopular: „Cum de plîngi tu, mîndră fată/ Ilianuţa fu-ntrebată“. Se întâlnesc şi la el exprimări care încalcă legile limbii: „Riscogele, n-ai noroc/ Şi să arzi de viu pe foc…; Ah tu fiară aşa vicleană!; Nici moartă te-oi iubi“ etc. Inversiunile de tip cărturăresc se recunosc mai uşor: „Corbul, de mînie/ Muşcă-şi carnea vie; Şi pe urmă el s-a dus/ Că nu curge, de i-a spus…; Muma sa, cînd prevedea/ Că-n deşert se retrăgea“ etc. Ruperea versului, pentru ca o jumătate să ţină de ideea versului următor, apare destul de frecvent: „Şi bătrînul, de durere/ Mai culege-a sa putere; Zî-i în glumă, că tu-i dai/ Ca în dar, ceşti patru cai“ etc. Câteodată, fragmentarea versului are de scop cuprinderea incidenţei care anunţă dialogul: „– Mamă!/ Gheorghe atunci zicea/ Sora mea-i ca-o floricea“; „– Fină! luna-o-ntreba/ Ce-ai început a lăcrăma?“; „Măi Marcule! i striga“; „– Măi mişele, i zîcea“; „Mîndra sa Anuţă/ Îi zicea: – Măicuţă“. Extinderea în chip abuziv a sensului metaforic devine familiară la Marienescu: „Ei cu toţii au plecat… Cu vin bun s-au adăpat“; „Sub cea tufă pitulată/ Şi de lăcrămi tot ploiată“; „Tu prinzi gluma şi te rîzi“; „Şi la piept te pun de crin“; „Glasul lor m-a strîns“; „Sora plînge şi se-nfrînge“ etc. De origine cultă sunt şi cum că, pe urmă, ci, care introduc de obicei unele versuri: „Cum că-i gata de i-a spus“; „Pe-urmă l-a mai despicat“; „Ci ştiu c-ai întîlnit“ etc. Remanierea versurilor l-a preocupat mereu, străduindu-se să dea o formă cât mai strălucită variantelor. De obicei, schimbările erau mici, pur formale, cum se poate vedea, de exemplu, la cele două 189 versiuni ale baladei însurătoarea lui Novac, una publicată în Columna lui Trăiau (1882), cealaltă rămasă în manuscris. Doar în două versuri intervenţiile sunt mai adânci, cu implicaţii asupra sensului lor: „Iute-n lac se aruncară“ faţă de: „Şi în lac se aruncară“; „Iară mama câştiga“ devine „Iară mă-sa cumpăra“. Delimitarea exactă a intervenţiilor nu e cu putinţă nici la Marie-nescu, în ciuda aspectului lor colţuros, cu asperităţi supărătoare, fiindcă nu s-au păstrat manuscrisele culegătorilor. Problema n-ar fi deplin solu-bilă nici în acest caz, deoarece nici culegătorii nu au redat în chip fidel versurile populare. Unii mărturisesc ei înşişi cum au intervenit în ceea ce au cules. Preotul Paul B. Botoş din Banat arăta în scrisoarea cu care îi trimitea poezii populare în 1874: „Eu din parte-mi… voiam a face unele corecţiuni şi respectiv a explica unele cuvinte… dar timpul nu-mi permite. Voiam mai departe a netezi în cîtva firul poetic, dar nu mă simt prea competent la aceasta.“ învăţătorul Iosif Olaru din Doman, care i-a trimis cele mai multe balade, îi scrie despre balada lui Mihai-Vodă pe care i-o trimite în 1866: „Dar eu am aflat… în această baladă multe defecte, din care cauză am scurtat-o foarte, lăsînd cu totul străinismul, floacele ce s-au îndătinat lăutarii români a adauge la toate baladele, şi luînd numai cele plăcute“. Ca atare, nu trebuie să surprindă faptul că într-o doină neprelucrată din Bochia (Banat) apare versul „Că de voi fi şi morboasă“. Unele neologisme se pare că au ajuns în lexicul ţăranilor în urma legăturilor administrative, cum se vede în alt cântec din grupa celor neprelucrate trimise de Iosif Olaru: „Să fiu dragă junilor,/ Mai cu seamă cadeţilor“, Multele versuri supranumerare din grupa horelor neprelucrate par să indice intervenţia stângace a culegătorilor: „Ţi-am spus că mă duc a noua ţară“; „Am o drăguţă la faţă ca o icoană“; „Ah! Şi aseară te-am prins de faţă“ etc. Alteori, anacruza e inclusă în vers: „Că mama din boală m-a scoate“ etc. Apare şi fragmentarea versului: „Că zice: – Vină, mamă, şi mă-ntreabă“ – ca să nu mai amintim de mania diminutivală stângace: „Feţişoare fromoşioare/ Şi la trup subţirioare“ – de la culegătorul din Bochia, sau la Mariş din Auşeu-Bihor: „Şi de toate ce-s sub soare/ Plină e de amăreală!“ Deşi el îi înştiinţase pe culegători pentru a doua oară în 1859 ca să redea versurile întocmai, deoarece „cu cît capăt cîntecul popular 190 mai fidel, cu atît şi rezultatul poate fi mai favorabil“, curentul ce milita pentru corectări s-a dovedit mai puternic, în parte alimentat de propriul său exemplu. Intervenţiile au fost ocolite de către Marienescu („în unele exemplare am observat că trimiţătorii înşişi au prelucrat atari versuri, şi încît, din ele asemeni am putut aceasta observa, cele prelucrate le-am înconjurat“), dar se poate bănui că multe au scăpat, mai cu seamă cele care mergeau în întâmpinarea înclinărilor lui latinizante şi mitologizante. Astfel, nu-şi dă seama că e indus în eroare de elevul care-i trimite basmul Psiche: „Surprins de cuvîntul Psiche la popor am ştiricit de nou, şi mi s-a asigurat că cuvîntul e în gura poporului“. Critica folclorică a textelor e totuşi dezvoltată la el, dovadă detectarea aporturilor cărturăreşti ale lui Ioan Barac care a introdus „idei ce nu se ţin de mitologie“ şi numiri „ce nu se află în gura poporului în astă formă“. Recunoaşte că Legionarii ieşeni, publicată de Gh. Asachi, nu e folclorică: „privind şi la stil deneg a fi compusă de popor, ci de alt autor inteligente“. Colecţia Marienescu a fost supusă unor critici destul de acerbe încă la scurtă vreme după apariţia primelor broşuri din 1859, căci mai întâi la el făcea aluzie Cipariu în Elemente de poetică, stigmatizând pe cei ce schimonosesc „strămutînd de capul lor textul, sau schimbînd cuvintele limbei, băgînd neologisme şi altele, ce nu se aud în gura poporului“. Cel care îi va aduce învinuirea cea mai gravă va fi tocmai Vasile Alecsandri la Academia Română. Marienescu prezentase spre publicare broşura cu 23 balade despre Novăceşti încă în 1880. Colecţia ajunge mai întâi la Alecsandri, apoi la Hasdeu care opinează să se publice, cu excepţia notelor. În toamna anului 1884, manuscrisul e predat lui Ispirescu spre publicare, dar în ianuarie 1885 tipărirea e oprită în urma intervenţiei lui Alecsandri. Poetul afirmă în şedinţa Academiei că broşura despre Novăceşti „nu este decît o lucrare de fan-tezie“, fiindcă el „ocupîndu-se mult cu poezia poporală s-a deprins cu stilul ei atît de mult, încât orice element străin s-ar reproduce în poezia popurală îl recunoaşte. Cînd i s-a dat manuscrisul d-lui Marienescu, l-a citit şi impresia ce i-a produs a fost că nu este poezie adevărat popurală în toată firea ei. Din această cauză părerea îi e că versurile prezentate de d-l Marienescu pot să fie bazate pe poezia popurală, dar aşa cum ni se prezintă, sînt desfigurate. De altfel, d-sa singur spune că a avut 95 de balade despre Novac, pe care le-a tipărit în 23 de balade 191 de sine stătătoare. Dacă d-l Marienescu ar fi trimis cele 95 de balade, aşa cum le-a fost adunat, atunci ar susţine să se tipărească, dar cînd d-l Marienescu le contopeşte şi le preface în 23, nu este de ideea ca Academia să le tipărească.“ Uimirea lui Marienescu va fi mare: „Dar e curios că Alecsandri carele a cules poezia poporală nu a făcut aşa precum dă altuia sfatul; dînsul nu a publicat 5–6–8 cîntece asemeni, unele fără cîte un vers de cadenţă, altele fără ritm şi cadenţă… Exemplarele asemeni, publicate şi de alţii, arată că în cele publicate de Alecsandri, geniul poetic a fost mai măiestru“ şi conchide că „părerea d-lui Alecsandri e pătimaşe, e nedreaptă. Paguba a fost a cloci 5 ani pe aşa părere“. Marienescu nu va renunţa la metoda îndreptărilor, cu toate că nu va mai publica poezii populare după cearta de la Academie. Într-un articol din ziarul timişorean, Luminătorul (nr. 15 din 1889), repetă: „Astfel esemplariele de balade culese, în genere au două sminte esen-ţiale: una că sunt fragmentare, a doua că au în sine şi elemente străine, ce se ţin de alte balade. În urmare, nu e chemat fiecine să publice balade, căci trebuie să aibă cunoştinţă despre poezia poporală, să priceapă cari balade sunt fragmentarie; şi din 3-5 sau mai multe esemplare fragmentarie să îndrepte pre cel mai bun şi să priceapă că care elemente se ţin de alt soiu de balade şi să le ducă şi pună la locul său.“ A urmărit baladele publicate prin periodice după 1867 şi şi-a făcut însemnările cuvenite în colecţia sa, probabil rămase printre manuscrisele de la Sibiu. Colecţia Marienescu n-ar fi de neutilizat, cum au opinat o seamă de cercetători exagerat de precauţi. E curios cum, în vreme ce colecţia Alecsandri s-a bucurat de o primire atât de largă nu numai la marele public – dovadă numeroasele ediţii – ci şi printre oamenii de litere care au uitat în studiile lor că materialul nu e autentic în bloc, colecţia lui Marienescu a fost ostracizată. Şăineanu i-a neglijat basmele, mulţumindu-se să-l categorisească printre adepţii fraţilor Grimm, iar Gorovei în culegerea-corpus a descântecelor române l-a omis fără nici o menţiune. Valoarea documentară a poeziilor culese de Marienescu rămâne neştirbită dacă sunt privite cu ochi critic, eliminându-se ceea ce e contrafacere, operaţie mai înlesnită decât la colecţia Alecsandri, dat fiind că îndreptările lui sunt mai stângace. Ar fi de dorit o ediţie 192 critică în care versurile suspectate să fie transcrise cu cursive, cum s-ar cuveni pentru toate colecţiile întocmite după acest principiu. Partea cea mai însemnată din colecţia Marienescu o alcătuiesc baladele. Ele au stat mereu în centrul preocupărilor lui şi constituie capitolul cel mai întins al colecţiei: 18 balade publicate în broşura I-a (1859) + 24 balade din broşura a II-a (1867) + 7 balade publicate în periodice + 52 balade publicate postum în 1971, totalizând 101 ti-puri. Aceasta reprezintă partea cea mai mare pe care o adaugă Tran-silvania la zestrea naţională alcătuită din aproximativ 250 tipuri. E cea mai mare colecţie de balade bănăţene şi ardelene, după cum este şi cea mai veche, oglindind repertoriul de la jumătatea secolului trecut. Sunt puţine tipurile de baladă pe care le mai scot la iveală colecţiile ulterioare din Transilvania. Ea cuprinde şi o seamă de rarităţi, precum şi unicate neatestate de colecţiile ulterioare, cum ar fi: Vizercan şi porumbul, Ştefan Vodă şi Vlădica Ion, Ştefan Vodă şi Gegiu, Vintilă-Vodă, Inelul şi corbul, Mateiaş Crai, Ianoş crai şi Anuţa, Ileana din Ardeal, Marcu şi Filip, Vidul Viteazul, Balada. Ciclul Novăceştilor aduce o noutate neaşteptată, căci în cele 23 tipuri despre Novac, aproape jumătate sunt revelate de colecţia Marienescu: Naşterea lui Novac, Naşterea şi botezul lui Gruia lui Novac, Gruia săgetat şi înviat de zînă, Novac şi Dobrin cel bogat, Novac cu fină-sa, Trei Novăceşti şi Dervişul, Gruia lui Novac şi vărul său Ioviţă, Gruia lui Novac răpeşte pe Ilencuţa, Gruia lui Novac cu muierea şi copilaşul, Gruia lui Novac cu plugul. Ea redeschide într-un fel vechea discuţie despre existenţa unei epopei populare despre Novac, concepută ca o amplă naraţiune cu profil biografic, alcătuită din cânturi ce puteau fi reproduse independent, fiecare din ele constituind o povestire bine proporţionată de la preliminariile conflictului, până la deznodământ. Valoarea ciclului Novăceştilor creşte nemăsurat dacă se ţine seama că în epica balcanică nu sunt atestate decât un mic număr de tipuri în comparaţie cu bogăţia de la noi. Sunt şi unele balade care trezesc suspiciuni, fiind probabil însăilări cărturăreşti: Radu Vodă (urmează fidel cronica despre Radu de la Afumaţi), Ştefănuţ Vodă, Manuilă şi Mustafa, Iancu Vodă, Blăstem, Chilivestru şi Radu, Prodan, Ţară bună, Soarta Ţiganului, Cantimir. Acestea – mai cu seamă ultimele şase – sunt compuse în stilul carac-teristic jurnalelor orale de factură cărturărească. E de asemenea suspectă şi Serb sărac pentru că urmează prea de aproape varianta 193 Alecsandri, diferenţele fiind minime (Bugeacul devine buciag, înhîrzobate > încatrinate etc.). Faptul că e neterminată şi că urmează fidel contrafacerile lui Alecsandri („Mine vîrtej am să mă fac“; „Cînd eu alung/ Cu el ajung/ Şi oricînd plec/ Paseri întrec“) confirmă provenienţa livrescă din colecţia bardului de la Mirceşti. Cele cu fundal istoric sunt însoţite de note explicative, aproape toate eronate, fanteziste. Tipice concepţiei lui Marienescu sunt cele despre Corbul şi Mihai Vodă, în care corbul e România, ciungul cu cuibul ar fi mai întâi Târgoviştea, apoi Bucureştii, vântul turbat „ar închipui sau învaziunile cele vechi, sau ale tătarilor şi turcilor“, şarpele „ar însemna intrigile din ţară a boierilor, ciocoilor“, iar despre versurile: „Trei ani tot lucra/ Pîn cuibu-şi făcea,/ Trei ani-mi oua,/ Trei ani pui scotea,/ Trei ani i nutrea“ îi trezesc reflecţia: „Aci e o enigmă. De 4 ori 3 ani = 12 ani, în cari s-ar fi fundat Bucureştii fără să fi fost ceva din ei; sau 12 secuii de la colonizarea romanilor?“ Delia Dămian şi Sila Semondina „un diamant de primul rang pentru mitologia daco-română!“, cum arată şi subtitlul, ar fi ecouri ale mitologiei clasice, Delia Dămian fiind Apollo (Delia = porecla surorii lui Apollo Delios, Dana Delia), iar Sila Semondina ar fi Semonia „zîna semănăturilor“. Extravaganţa se vede de îndată ce se caută corelaţii cu acţiunea din balada populară care nu are nimic comun cu zeităţile citate, Sila Samodiva fiind tocmai opusul zeiţei semănăturilor, benignă, nu infernală ca cea din baladă, probabil ecou al influenţei slavilor de sud. Dacă interpretările lui istoricizante şi mitologizante rămân o simplă curiozitate, se cuvin a fi relevate asemănările pe care le găsea el între repertoriul transilvănean şi cel ciscarpatic. Ele dovedeau unitatea ancestrală a poporului român de pretutindeni, folclorul îndeplinind un rol de seamă în cimentarea acestei comuniuni spirituale: „Prin întreprinderea aceasta am avut a mă convinge, şi cu bucurie pot mărturisi despre acea împrejurare favorabilă, ce am aflat-o în comunicaţiunea spirituală a poporului nostru de aci, cu poporul român de peste Carpaţi, prin poezia popurală, deşi e exchis fizice prin munţi şi politice, prin marginile pămîntului“. Similitudinile se întâlnesc nu numai la balade, ci şi la „colindele lumeşti (nu religioase) ce voi să le tipăresc, nu numai idei aflu asemenea, mai unde şi unde 194 cîte un vers, e din cuvînt în cuvînt“, ceea ce dovedeşte „că românii toţi au numai o limbă dulce, un singur dialect universal“. Colecţia de colinde e aproape tot atât de întinsă, cuprinzând 102 colinde propriu-zise, din care abia 60 au fost publicate în broşura din 1859, dar unele din cele inedite sunt variante ale celor publicate. Ca bogăţie, ea va fi întrecută numai de colecţia lui B. Bartók, cu mai multe tipuri literare. Se întâlnesc şi aici rarităţi, absente în alte colecţii: Soarele şi porumbii, Mireasa, Dorul murgului, Florile de brad, Sînziana, Peana, Lupta, Janoş-Crai, Şoimul şi feţii, Crăciunul românului, Lipsele Botezului, iar unele sunt cunoscute numai ca balade: Neguţa, Mîndra şi urîta şi când el semnala asemănarea baladelor munteneşti cu colindele transilvănene, făcea probabil aluzie la acestea. Ea e şi întâia colecţie de colinde din folcloristica română, revelând o realitate vag cunoscută în lumea cărturarilor. Aceasta şi explică de ce a apărut a doua ediţie în 1861 în Bucureşti, cu alfabetul de tranziţie, împărţirea în colinde „lumeşti“ şi „religioase“ a fost adoptată de folclorişti, chiar dacă terminologia a oscilat, cele „lumeşti“ fiind numite şi „profane“, sau „sociale“. Împotriva confuziei din Transilvania dintre colinde şi cântece de stea, el stabileşte, cel dintâi, deosebirea dintre ele: „Colindele trebuiesc a se diferi de cîntecele acele ce se cîntă în seara ajunului, de pruncii care merg cu steaua, vertepul (vitleemul sau peştera) în casă. Aceste sînt compuse de autori bisericeşti, iară colindele de popor.“ El situează în chip arbitrar geneza colindelor în epoca romană imperială „în periodul domnirii Antoninilor“, prin împrejurarea că aceştia s-au distins prin binefaceri multe. Dintre argumentele citate în sprijinul latinităţii colindelor pot fi luate în seamă numai refrenul ler şi denumirea corindă (dar nu din gerundivul lui colo, colenda, cum susţine Marienescu), căci încurarea cailor s-a practicat şi mai târziu în evul mediu, până în zilele noastre, iar „feţişoare sabinioare“ din colinda Jocul e un adaos al lui Marienescu sau al culegătorului C. Văran, ca să fie bună pereche cu „românaşi d-ei beluşei“. Datina e veche, prezentă şi la alte popoare, dar de aci nu se poate susţine că şi colindele româneşti ar fi neapărat o traducere a celor romane, rămase necunoscute, cu excepţia celei citate de Du Cange care se aseamănă numai cu urarea piţărăilor. 195 Relevă cu acuitate caracterul ambiguu a două colinde religioase care par a fi cântece de stea: luda şi Regii şi steaua. În fapt, la acestea s-ar mai putea adăuga Judecata lui Adam, Raiul, Iadul şi Judeţul din urmă. Cu intenţii de popularizare a publicat broşura Steaua magilor (1875), în care a creat noi texte de cântece de stea, păstrând numai începutul celor vechi pentru a se putea răspândi pe melodia respectivă, încercarea n-a izbutit, cele tradiţionale rămânând mai departe în uz, cu toate că Marienescu le acuza că „au lăţit şi idei rătăcite“, iar ca realizare le găsea fără „vreun preţ literar“. Doar Mamele pruncilor tăiaţi se pare că a prins în repertoriul irozilor din unele părţi („Ah ce nebunie/ Şi ce tiranie“). Poeziile lirice din colecţia Marienescu au fost tratate cu vitregie, socotite fără preţ. Aceasta se vede nu numai din împrejurarea că nu le-a publicat – exceptând Fata română şi Racul şi broasca – dar şi din lipsa datelor, culegătorii şi localităţile fiind indicate sporadic. Câteva sunt prezente în cele două versiuni, „neprelucrate“ şi „prelucrate“, dar diferenţele dintre ele sunt minime. La multe din cele neprelucrate intervenţia culegătorilor e vizibilă, încât în totalitate cele prelucrate se apropie mai mult de fizionomia lor autentică decât cele „neprelucrate“. Aportul important al prelucrătorului a constat în acordarea unui titlu care să individualizeze fiecare piesă. Marienescu aşază la „hore“ şi o seamă de cântece epice: Crişule, Crişule, Bujor, Tunsu, Ion a Pietrarului, Horea, Iancu, Nicoară. „Horele“ provin mai cu seamă din Banat, apoi din restul Transilvaniei. Nu pot fi localizate cu precizie cele culese de Parthenie Popescu. Acesta a fost coleg la liceu cu I. G. Sbiera, deci foarte probabil bucovinean, mai târziu apărând stabilit la Satu Mare, de unde îi trimite lui Marienescu o variantă la colinda Neguţa. Nu se ştie dacă a cules şi cântece propriu-zise la Satu Mare, dar o seamă de texte provin fără îndoială din Moldova nordică: La moara la Dorohoi, Hai la noi la noi la Ieşi, De la Focşani mai la vale, Ţipă puiul corbului, Catincuţă un’te duci, Constantine Constantine, Cum n-oi plînge n-oi ofta, Bujor, Ion a Pietrarului, Turturica marghioală, Ungurean cu suman scurt etc. Prin contribuţia lui P. Popescu, colecţia Marienescu depăşeşte graniţele Transilvaniei, cuprinzând şi Bucovina, în concordanţă cu intenţia lui anunţată în primul apel din 1857. 196 Descântecele din colecţia Marienescu au rămas în cea mai mare parte necunoscute, căci din 50 câte culesese, abia 9 au fost publicate în periodice, îndeosebi în Familia. Cercetarea lor se înscria în crezul lui iluminist de a dezbăra poporul de practicile obscurantiste, unde succesul era condiţionat în primul rând de cunoaşterea lor. Dacă la început le condamnă în totalitate, mai târziu îşi îndulceşte verdictul, căutând să stabilească o balanţă dreaptă. Ca atare, descântecele oferă şi anumite aspecte pozitive, demne de luat în seamă, pe care le sintetizează în patru puncte: a) „pentru că fiind ele poezia poporală e un product al geniului poporului român“; b) „cuprind elemente de mitologie dacoromână“; c) „au susţinut cuvinte latine ce nu se aud în limbajul de toată ziua, şi aşa se amplifică dicţionarul român“; d) „unele sînt în legătură cu vindecări; medicina de casă a poporului nostru, deosebi cu botanica bazate pe praxă de veacuri multe“. Scăderile de căpetenie ar sta în aceea că „multe sînt în legătură cu nişte fapte superstiţioase (de credinţă deşartă), apoi „în multe se întîmplă abuz… pentru că se fac şi otrăviri, fireşte mai de multe ori cu ştirea fermecătoarei“. Cu cercetarea descântecelor Marienescu înscrie un procedeu metodologic de valoare ce se cuvine cu atât mai reliefat, cu cât mulţi după el îl vor neglija. El nu separă practicile de textele ce le însoţesc, ci le culege în înlănţuirea lor firească. Se vede cum fiecare descântec este precedat de o descriere amănunţită a materialelor şi a actelor sincretice. El schiţează în linii mari şi schema compoziţională a descân-tecelor, dând cea dintâi încercare de a analiza mecanismul intern al acestei specii, în descântec s-ar distinge trei etape: povestirea metaforică a cauzei răului, intervenţia Maicii Domnului şi modul cum e alungat răul. Cercetările ulterioare au disecat mai minuţios compoziţia descântecelor, detectând o structură mai complexă decât cea observată de Marienescu în puţinele descântece cunoscute de el. Marienescu le consideră printre speciile minore ale folclorului, deoarece „puţine au preţ poetic“ cum ar arăta forma neregulată a versurilor. El intuieşte că lipsa melodiei e cauza de căpetenie: „această iregularitate poate că purcede din acea împrejurare că poeziile aceste nu se cîntă şi altcum cîntarea încă regulează poezia“. 197 Descântecele publicate de Marienescu se deosebesc de celelalte poezii din colecţia lui prin forma lor mai cruţată de prelucrare, mai apropiată de autentic. Lectura nu trădează urme de corectare decât pe alocuri, prin intruziunea unor versuri noi ca să nu rămînă altele fără rimă: „Nime-n lume nu mă vede/ Nici cum sufletu-mi se pierde“, ori probabil prin omiterea repetării negaţiei, pentru ca ritmul să fie neted: „Du-te! nu te îmfla/ Săgeta şi spurca“. Preocuparea pentru autentic se vede din explicarea în notă a vocalei elidate din jumătate: „versul tocma aşa e scris pe cum l-am auzit“. Mai mulţi factori au contribuit la păstrarea formei populare. Ele sunt culese de Marienescu însuşi, în al doilea rând, el n-a avut la îndemână mai multe variante pentru ca să încerce racordarea lor după metoda folosită la balade şi colinde. Hotărâtoare se pare că a fost slaba lor preţuire ca realizări poetice, ceea ce făcea de prisos încercările de retuşare. Între 1870–1880, Marienescu se interesează cu precădere de basme şi obiceiuri. Cunoaşte basmele numai din colecţii. Laudă colecţia lui I. C. Fundescu (1867): „am fost surprins de frumuseţea lor“, dar cea a lui Schott îi strânge inima: „ce e trist e că mai întîi a fost publicat în limba nemţească“. Se pare că nu a cunoscut nici broşura lui M. V. Stănescu, nici pe cea a lui P. Ispirescu din 1862. Cu toate că relevă frumuseţea lor, Marienescu a spionat în basme urme doveditoare de latinitate. Pe rând el găseşte corespondentul greco-latin al personajelor din basmele cercetate şi rămâne de-a dreptul extaziat: „Trăian cînd a descălecat cu protopărinţii noştri în Dacia a adus pe toţi zeii gintei romane cu noi. Aceştia ne-au ţinut de nu am pierit după atîtea veacuri, atîtea răscoale şi atîtea juguri!… Nu am cuvinte de a glorifica destul poporul român, carele-şi numără anii istoriei sale înainte de naştere: pentru că prin aceste mite numără anii istoriei şi părinţilor săi din Italia“. De aceea îşi intitulează toate articolele despre basme Descoperiri mari, întrucât „mari lucruri sînt încă ascunse pentru învăţaţii noştri“. Interpretările lui Marienescu urmează cu fidelitate linia mitologizantă preconizată de fraţii Grimm. Dar lipsa de acuitate critică, naivităţile evidente, ca şi deducţiile lingvistice contrare normelor limbii au compromis încercările lui de a explica sorgintea basmelor Fata din dafin, Făt-Frumos cu părul de aur, Dafin împărat, Doi feţi cotofeţi, Arghir şi Ileana Cosandiana, Seran şi Zoran, Psyche, Serilă, Mezilă şi Zorilă, Urga Murga, 198 Iovan, Pitic, piticot, staticot, Uriaşul cu ochi în frunte şi Împăratul Gutîia. Astfel, Fata din dafin n-ar fi decât Casandra, fiica lui Priam, îndrăgită de Apollo, deghizat în basm în chipul feciorului care o sărută, iar împărăteasa e Leto, mama lui Apollo, cei doi feţi cotofeţi nu pot fi decât dioscurii Pollux şi Castor, şi explică pe făt din foetus, dar pentru coto umblă tocmai la grecescul Koto = cutez, apoi la spaniolul coto = legătură de lucruri; tatăl lor e Zeus, mama Junona etc., iar în Arghir întrevede însăşi pe Apollo, sprijinindu-se pe conumele acestuia Arghirotoxos, pe când Ileana reprezintă luna, pentru că în Lacedemon zeiţa lunii se numea Helena etc. Păşeşte pe teren mai sigur când întrevede legătura dintre Psyche şi romanul lui Apuleius, Măgarul de aur şi cea dintre Urieşul cu ochi în frunte şi Polyphem din Odiseea. Basmele sunt redate schematic, sub formă de rezumat, după ce a procedat şi aici la racordarea variantelor, menţionând în note locurile unde se diferenţiază. Prelucrarea se extinde şi la variantele publicate, încât încercarea lui Marienescu premerge configurarea de mai târziu din tipologia basmelor. Concluzia cercetării celor 13 basme relevă în primul rând valoarea lor ca dovezi „ponderoase pentru romanitatea noastră în Dacia“ şi corolarul acesteia, „preţul literar şi naţional a poveştilor“, deoarece „şi românii vor vedea că mitologia veche e susţinută, continuată şi perfecţionată de noi în Dacia“. Marienescu a intenţionat să întocmească o istorie a religiei populare de la romani până în vremea sa într-o frescă mai grăitoare decât orice alte dovezi. Pe urmele lui Bojincă, el repetă: „Datinele poporale sînt date mai puternice pentru naţionalitatea unui popor, deseori întrec istoria şi limba“, fiind convins că „un popor îşi poate pierde limba naţională prin amalgamizare, dar cultul familiar, susţinut prin diferite datini strămoşeşti nu-l pierde sau numai în parte mică, şi acel cult rămîne unica legătură de mii de ani între strămoşi şi nepoţi“. Planul era vast, peste puterile unui om la acea vreme, de aceea nu a putut fi realizat decât fragmentar. Lucrarea Cultul păgîn şi creştin (1884) ar fi îmbrăţişat religia romanilor, apoi epoca de tranziţie de la păgânism la creştinism, iar la urmă datinile poporului român, reliefându-se asemănările şi transfor-mările de la mitologia romană până la credinţele românilor. Tomul I 199 va trata Sărbătorile şi datinile romane vechi, ciclurile calendaristic şi fami-lial, tomul al II-lea trebuia să descrie Sărbătorile creştine vechi şi de azi cu cultul datinilor lor, grupate în ciclul calendaristic, iar al III-lea Sărbătorile păgîne de azi cu cultul şi datinile lor după calendarul popular „care mai în toate se nimereşte cu calendariul tomului prim“. Tomul ultim, Elemente de mitologie daco-romană, ar fi tratat materialul din tomul al III-lea, precum şi elementele din „basmele (poveştile), tradiţiunile, poeziile, farmecele, descîntecele şi superstiţiunile poporale române“. Marienescu a izbutit să publice numai primul volum, gata încă din 1874, iar din celelalte va da doar câteva fragmente în articolele din Familia (1872–1874) despre Pricolici, Baba Dochia, Vinalia rustica, Ielele, Palilia, Alesul, Saturnalia şi Piţărăii, despre Moşi şi Mătcălăul (1894). În ciuda dârzeniei cu care şi-a apărat vederile şi a persistenţei cu care a solicitat concursul intelectualilor, opera folclorică a lui Marie-nescu a rămas neterminată. Ceea ce a publicat el în timpul vieţii reprezintă mai puţin de jumătate, judecând după ediţia din 1971, în realitate nici atâta, căci multe materiale par a fi pierdute sau rătăcite fără urmă. BIBLIOGRAFIE: At. M. Marienescu, Poesia popurală, Balade culese şi corese de… Pesta, 1859, XX + 144 p.; Poesia popurală. Colinde, culese şi corese de…, Pesta, 1859, XXII + 175 p.; ed. a II-a, Bucureşti, 1861; Poesia popurală. Balade, broşura a II-a, culese şi corese de…, Viena, 1867, VI + 147 p.; Doi feţi cotofeţi sau doi copii cu părul de aur, Budapesta, 1871, 32 p.; Descoperiri mari. Seran şi Zoran, Oraviţa, 1872, 61 p.; Cultul păgîn şi creştin, t. I, Sărbătorile şi datinile romane vechi, Bucureşti, 1884, 460 p.; Novăceştii cinci ani înaintea Academiei Române, Timişoara, 1886, 65 p. Poezii populare din Transilvania ediţie îngrijită de Eugen Blăjan, prefaţă de Ovidiu Bîrlea, Bucureşti, 1971, XLII + 830 p. (Ediţia publică mare parte din poeziile populare inedite, alături de cele publicate anterior, cu excepţia colindelor religioase. Din păcate, au fost suprimate notele referitoare la provenienţa colindelor lumeşti din broşura din 1859. Unele localităţi au fost identificate greşit şi se cuvin rectificate: cercul Băniei e în Caraş-Severin, Coşteiu e în Banatul jugoslav, Dobreşti e în jud. Timiş, Fater e în Ardeal, Forăseşti (Fărăseşti) e în jud. Timiş, Glimboca e în jud. Sibiu, Landor e localitatea Nandra din jud. Alba, Mihăileşti (Mihoeşti) e în jud. Hunedoara (lîngă Dobra), Răchitova e cea din jud. Caraş-Severin, iar Sînmiclăuşul mic e în jud. Arad). 200 Ovidiu Bîrlea: Atanasie Marienescu folclorist, în Analele Universităţii din Timişoara, I (1963), pp. 11–85; Ion Muşlea: Cercetări etnografice şi de folclor, Bucureşti, I, pp. 145–154. PRIMELE CULEGERI DE POVEŞTI ÎN MUNTENIA NICOLAE FILIMON. Când îşi publica în Ţăranul român din 14 ianuarie 1862 basmul Roman năzdrăvan, scriitorul Nicolae Filimon nu bănuia că acesta va constitui începutul unei avalanşe de basme ce vor ieşi la iveală în scurtă vreme în Muntenia. Locul de apariţie era cel mai indicat, dată fiind calda simpatie a directorului ziarului, Ion Ionescu de la Brad, pentru ţărănime, pentru „marea mulţime de muncitori, care, ca şi albinele lucrătoare, constituie şi înavuţesc statul român“. Dacă în vremea aceea unii erau încântaţi de urmele mitologice doveditoare de latinitate din producţiile populare, Filimon e subjugat de frumuseţea lor. În notiţa de prezentare a basmului, scriitorul muntean repetă caracterizările scriitorilor de la Dacia literară, îndeosebi cele ale lui Alecsandri: „Poporul român este dotat de natură cu impresiuni poetice sublime şi cu spirit satiric foarte picant: cîntecele lui de dor, baladele, ghicitorile şi mai cu seamă satirele cele pline de sarcasm… coprind într-însele idei poetice şi epigramatice de o rară frumuseţe“. Admiraţia e întretăiată îndată de un strigăt de alarmă: „Din nenorocire însă aceste floricele suave ce formează literatura ţeranilor noştri, nefiind adunate şi tipărite, sunt în pericol de se pierde cu timpul“. Filimon schiţează apoi metoda de culegere a basmelor care implică şi noţiunea de creaţie literară ce o recomandă celorlalţi scriitori: „Noi dăm lectorilor noştri acest basm învestit în stilul şi limbagiul cel simplu al ţeranului şi credem că mulţi din junii noştri literatori, în loc să-şi piarză timpul tractînd subiecte scrise de alţi literatori mai de merit, se vor grăbi a forma colecţiuni de poveşti şi cîntece populare, care sunt de mare necesitate pentru istoria şi literatura noastră“. Exemplul va fi urmat îndată de un simplu „culegător-tipograf“, care mai târziu va semna P. Ispirescu, şi de scriitorul I. C. Fundescu. 201 Peste 9 luni, cu prilejul publicării celui de al doilea basm, Omul de piatră, Filimon va scoate în relief morala lui înaltă, măiestria cu care autorul popular îmbină fantezia creatoare cu principiile etice fundamentale: „Această poveste arată pînă la ce grad poate să se rădice ţeranul nostru în domeniul imaginaţiunei poetice şi cu cîtă abilitate ştie să spicuiască prin metaforile lui tot ce poate încînta şi desfăta fantasia. Ea mai are încă un dar bun că descrierile celei mai nemărginite imaginaţiuni le pune mai totdeauna în serviciul moralei celei mai sublime. Ţeranul vede în amicie cea mai mare virtute socială.“ În aceeaşi lună, Filimon mai publică al treilea basm Omul de flori cu barbă de mătasă sau Povestea lui Făt-Frumos. Cele trei basme fantastice se numără printre cele mai răspândite la noi. Basmele sunt povestite fără meandre, aproape de simplitatea lor firească, fără abuzul descrierilor care îi ispitesc pe scriitorii culţi. Se vede că Filimon a fost atent la exprimările cristalizate de veacuri care plasticizează cu mare forţă o situaţie sau o însuşire: „E, e, măria-ta, cine m-a pîrît nu m-a pîrît să mă crească ci să mă piarză, dar bun este Dumnezeu, o să-ţi aduc cloşca, măcar de aş şti că-mi voi răpune viaţa“. „– Hi! cal de zmeu de paraleu, mergi nainte că n-am frică de nimeni, decît de Făt-Frumos; dar el este pe tărîmul celalt şi nu crez să-i fi adus corbul osciorul şi vîntul perişorul!“ Dialogul e firesc, cu spontaneitatea lui naturală: „- Ştiţi voi una, mă? – Ştim dacă ne vei spune, răspunseră ceilalţi doi fraţi. – Ai, mă, să ne-ncercăm coasele păn ăst fîn verde. – Bine zici tu, mă, răspunse cel d-al doilea frate.“ Filimon a înţeles şi rostul formulelor iniţiale, mediane şi finale pe care le foloseşte în cele trei basme în manieră populară, evitând repetiţia celor iniţiale care sunt mai complicate. Lecţia de simplitate literară e pe deplin reuşită, căci şi în partea expozitivă unde foloseşte stilul cult, Filimon evită construcţiile complicate, detaliile arbores-cente. „Făt-Frumos ascultă povaţa calului carele deschise toate aripile şi începu să zboare mai iute decît vîntul şi mai încet decît gîndul, iar flacăra din ce în ce se mărea şi începu să arză pe Făt-Frumos în spate; calul văzînd că nu-i nădejde de scăpare se înalţă pînă la vîntul turbat şi intră în cetatea Omului de flori. Atunci zmeoaica remăind afară de cetate, zise cu amărăciune…“ Cântecul din Roman năzdrăvan e însă plăsmuire vădit cultă: „Flueraş frumuşel,/ Mititel gingaşei,/ Dacă tu mă iubeşti/ Vin acum să-mi slujeşti.“ Lipsa 202 indicaţiilor referitoare la provenienţa basmelor ştirbeşte de asemeni valoarea primei colecţii din Muntenia. Filimon a fost şi critic muzical. Articolul Lăutarii şi compoziţiunile lor este important mai întâi prin descrierea instrumentelor populare folosite de lăutari, vioara, cobza şi naiul, iar mai recente violoncelul şi canonul (ţambalul). Aceasta e prima schiţă monografică scrisă de un muzicolog. El are în vedere numai lăutarul de oraş, în primul rând pe cel din Bucureşti pe care îl crede mare colportor, de aci puternica influenţă orientală pe care o semnalează. Filimon preconi-zează cercetarea comparativă a muzicii populare româneşti cu cea a popoarelor vecine şi a popoarelor romanice pentru detectarea specificului naţional: „…vom copia cîntecele vechi ale ţăranilor din toate locurile locuite de români şi pe ale vecinilor ce ne înconjoară, apoi comparîndu-le cu cîntecele populare ce vom aduna din satele dimprejurul Romei şi din Spania, abia vom putea să aflăm adevărata origine a muzicei noastre şi, numai atunci vom putea să-i dăm o cultură raţionabilă“. Filonul comparativ indicat de Filimon nu va fi urmat de muzicologi, ci de un basmolog, L. Şăineanu. BIBLIOGRAFIE: George Baiculescu, Activitatea folcloristică a lui Nicolae Filimon – Studiu şi texte, Bucureşti, 1941, 71 p. PETRE ISPIRESCU. Cel dintâi care urmează de îndată îndemnul lui Filimon este tipograful Petre Ispirescu care publică în numărul următor al revistei Ţăranul roman basmul Tinereţe fără bătrîneţe şi viaţă fără moarte. Cât de mult a fost impresionat de lectura primului basm al lui Filimon, Roman năzdrăvan, se vede din mărturisirea de mai târziu: „Cînd am citit cel dintîi basm tipărit într-un ziar, m-am mirat că şi basmele noastre să fie de ceva. Şi mi-am zis: aşa e basmul, bun e cum e, dar nu vine tocmai aşa. Şi a fost destul sa scriu cel dintîi basm că n-am mai scăpat: şi mie-mi plăcea, că eu nu mă puteam stăpîni şi unii scriitori mari şi învăţaţi de ai noştri nu-mi mai dădeau pace.“ În prefaţa broşurii din 1872, Ispirescu relevă şi sprijinul redac-torului „…s-au scris prin îndemnul d. I. Ionescu, redactorul şi 203 proprietarul acelei foi“. În acel an, (1862), Ispirescu publică în foaia lui I. Ionescu de la Brad 6 basme care pot fi socotite printre cele mai frumoase ale colecţiei lui. O parte din ele vor fi republicate în broşura Basme sau poveşti populare, apărută de asemeni în 1862, pe care n-au mai văzut-o cei ce s-au ocupat cu scrierile lui, dar din referirile lui Ispirescu se deduce că nu cuprindea toate cele 6 basme din Ţăranul român. Se poate să fi conţinut şi naraţiuni inedite pe care apoi nu le-a mai republicat, cum va proceda şi la ediţia a doua. Aceasta este alcătuită din trei broşuri Legende sau basmele românilor publicate succesiv în 1872, 1874 şi 1876. Modestia lui fără seamăn l-a făcut să-şi publice aceste volumaşe în anonimat, semnându-le „un culegător-typograph“. Peste 6 ani, îndemnat de prietenii literari, îndeosebi de Alecsandri, dă la iveală ceea ce s-ar numi ediţia definitivă, Legende sau basmele românilor (1882). Ea cuprinde 37 basme, fără a fi suma ediţiilor anterioare, căci numai 21 basme sunt noi, 16 fiind reproduceri din broşurile din 1872– 1876. Dintre acestea, numai 36 sunt culegerile lui, căci Omul de piatră este republicat întocmai după N. Filimon, după cum se şi specifică în nota publicată încă în broşura din 1874: „Scris de reposatul N. Philemon şi publicat pentru prima oară în Ţăranul român, nr. 34 din 1862“. Pe de altă parte, Ispirescu a lăsat nepublicate din ediţia 1872-76 cel puţin 14 basme (între care şi snoave) – imprecizia vine din împrejurarea că nu am văzut broşura din 1876. Nu se întrevede ce anume l-a determinat pe Ispirescu să lase la o parte aproape jumătate din naraţiunile ediţiei 1872-74, poate grija de a nu oferi un volum prea mare care ar fi încărcat costul lui. Publicarea de noi basme mărea, în intenţia lui, atracţia cititorilor, căci volumul din 1882 l-a dat la lumină cu nădejdea că va avea parte de premiul Academiei care îi va amortiza cheltuielile tiparului, ceea ce nu s-a întâmplat, cu toate făgăduielile lui Alecsandri. Naraţiunile lăsate afară de Ispirescu sunt aproape toate scurte, parte din ele hazlii care distonau cu cele lungi şi „serioase“. Ediţia „definitivă“ din 1882 a devenit astfel unitară, cuprinzând numai basme fantastice, cu excepţia a două basme nuvelistice, dar şi acestea cu aceeaşi desfăşurare amplă. Ea reflectă şi primatul de care se bucura basmul propriu-zis, îndeosebi cel fantastic, în ierarhia stabilită de Ispirescu. 204 Soarta a voit ca basmele omise de Ispirescu să nu mai reapară în ediţiile ulterioare, căci toate reproduc ediţia din 1882; abia ediţia Minerva (1907), prefaţată de Delavrancea, mai adaugă 5 basme şi snoave din periodice. Ele vor fi republicate doar în ediţia din 1969. Alte 4 basme vor apare în volumul Basme, snoave şi glume (1883), iar 8 în periodice, dar Ispirescu nu-şi va publica întreaga colecţie, căci vreo 10 basme inedite le-a înmânat lui Lazăr Şăineanu pentru întinsul lui studiu monografic, la care au şi rămas probabil, şi li se cunoaşte numai rezumatul dat de acesta în lucrarea amintită. Colecţia însumează 73 basme, din care o mică parte sunt variante ale celorlalte (numai cu alt titlu). Majoritatea covârşitoare sunt basme fantastice, abia câteva nuvelistice. Basmele din colecţia Ispirescu pot fi socotite munteneşti, căci un număr mic provin din celelalte provincii. El se obişnuise să indice sursa, numele şi localitatea povestitorului, uneori şi data, chiar dacă cu o aproximaţie de câţiva ani, cu excepţia câtorva, de obicei mai scurte, la care nu există nici un fel de însemnare. Stocul cel mare e originar din Bucureşti, colecţia fiind aproape bucureşteană, dacă se adaugă şi suburbanele de mai târziu (Dudescu, Colentina, Duşumea). Zestrea celorlalte provincii e ou totul redusă: 1 basm din Greci-Ilfov, 1 basm din Grind-Ialomiţa, 3 basme din Vlaşca, 9 basme din Oltenia (7 din Mehedinţi, 2 din Craiova), 2 basme din Transilvania, 2 basme din Moldova şi unul de la aromâni. Se reliefează îndeosebi cele auzite în copilărie de la părinţi. Pe acestea le publică mai întâi în 1862 – abia trei mai târziu – şi ele vor fi determinante pentru metoda adoptată. Între ele se recunosc şi exemplarele cele mai frumoase ale colecţiei lui: Tinereţe fără bătrîneţe…, Prîslea cel voinic şi merele de aur, Balaurul cel cu 7 capete etc. învăţate de la tatăl său. Cele spuse de mamă-sa au ca notă distinctivă duioşia feminină, mai ales că în toate cele 3 basme auzite de la ea e înfăţişată fata sau soţia urgisite care trebuie să treacă prin grele încercări şi abia după multe cazne se bucură de răsplata caracteristică basmelor populare. Basmele lui Ispirescu aruncă o lumină vie asupra folclorului bucureştean de la jumătatea secolului trecut. Oraşul, în continuă prefacere, atrăgea mereu surplusuri de populaţie rurală, iar cartierele mărginaşe duceau o viaţă folclorică în mică măsură învârstată de influenţe citadine. Colecţia de mai târziu a lui G. Dem. 205 Teodorescu va dezvălui alt sector al folclorului bucureştean. De altfel, folclorul va dăinui în cartierele mărginaşe până în vremea noastră, vivificat mai cu seamă de întâlnirile duminicale pe grupuri regionale de dans. Izvoarele din care provin basmele lui Ispirescu nu au acelaşi grad de autenticitate. Câteva sunt povestite de cărturari orăşeni – studenţi, farmacişti, ofiţeri etc. – care nu s-au putut transpune cu totul în lumea băsmuitorilor populari ce au o anumită viziune despre sceneria fantastică din basme, altele îi vin prin intermediari care au putut să aibă şi scăpări. Lectura unor cărţi a lăsat urme la unii povestitori şi în felul acesta s-au răspândit apoi prin circulaţie orală naraţiuni străine de repertoriul autentic. Hasdeu, apoi Gorovei au semnalat astfel marea asemănare dintre basmul George cel viteaz şi Aventurile lui Lideric a lui A. Dumas, dovadă evidentă numele buzduganului Balmut < balmung. Sursa povestitorului din Delea Veche (Bucureşti) e deci evidentă, deşi nu în filieră directă, ci prin mai mulţi intermediari. Metoda folosită de Ispirescu e cea a memorizării. El povesteşte basmul după ce îl ştie pe dinafară, ascultându-l de mai multe ori. Aşa şi-a început opera de folclorist, scriind basmele învăţate în copilărie de la părinţi. Stăpânindu-le bine, le-a putut povesti mai dezinvolt, cu firescul pe care îl dă familiarizarea. Mai târziu, s-a văzut constrâns să urmeze acelaşi procedeu, după cum îşi amintea prietenul său Jan Urban Jarnik: „punea pe una şi aceeaşi persoană să-i povestească nu numai o dată, ci de două, trei ori acelaşi basm, îşi întipărea bine în minte, cîteodată şi însemna pe hârtie mersul acţiunii, după aceea se aşeza la masă şi ţesătura asta o îmbrăca după cum era deprins în limba sa împestriţată cu multe locuţiuni curat populare, cu multe expresiuni metaforice ş.a.“. Notarea schemei în timpul povestitului, curentă la unii culegători de mai târziu, o foloseşte şi Ispirescu atunci când povestitorul nu-i stă la îndemână mai multă vreme. Ulterior, urma întregirea basmului prin repovestirea pe hârtie, în haina lui amplă şi firească. La aceeaşi ope-raţie erau supuse şi basmele scrise de alţi culegători. Elocvent este basmul Poveste ţărănească, scrisă de J. U. Jarnik după un povestitor transilvănean cu o seamă de termeni şi expresii dialectale din care n-a mai rămas nici urmă în redactarea lui Ispirescu. Sub pana lui, toate 206 basmele devin „munteneşti“, de aceea în colecţia lui, fără indicaţie expresă, nu se poate distinge obârşia variantelor. Colecţia de basme a lui Ispirescu şi-a câştigat locul întâi în folcloristica românească. Mai multe împrejurări au contribuit la consolidarea acestui primat. Ea este întâia mare colecţie de basme din Muntenia, scrisă în graiul cel mai apropiat de limba literară. Numai colecţia învăţătorului C. Rădulescu Codin mai poate rivaliza ca dimensiuni, dar aceasta este târzie, apărută în secolul nostru. Prefeţele elogioase ale lui Hasdeu (1872) şi, îndeosebi, Alecsandri (1882) apoi necroloagele lui Odobescu şi Delavrancea, străbătute de admiraţie sinceră i-au durat o faimă care n-a mai fost dezminţită. Pe de altă parte, literatura didactică simţea imperios nevoia unei colecţii de basme pentru tineret, de aceea basmele lui Ispirescu au umplut imediat golul, fiind reproduse ani de-a rândul în toate manualele de română. Ediţiile au început să se succeadă în lanţ de la 1892 încoace, însumând vreo 60 republicări în volume felurite: a fost colecţia de folclor cu cele mai numeroase editări, urmată de cea a lui Alecsandri. Ea a avut la noi întrucâtva un rol similar cu colecţia fraţilor Grimm, pătrunzând adânc în straturile populare, deşi nu în proporţiile acesteia. În antologiile de basme româneşti tipărite În alte limbi, Ispirescu ocupă un loc proeminent. Cunoscut de toată suflarea românească încă de pe băncile şcolii, el poate fi considerat pe deplin temei „împăratul basmelor“ româneşti, cum l-a numit Delavrancea. Cercetătorul folclorist valorifică în această colecţie nu numai pe cea mai răspândită, dându-i mereu peste urme, ci şi unele rarităţi care nu mai sunt atestate de alte colecţii, cum ar fi Fiul vînătorului, Sufletul şi mai cu seamă Tinereţe fără bătrîneţe şi viaţă fără moarte. Cel mai frumos basm al lui Ispirescu îşi capătă deosebitu-i farmec prin finalul legendar izvorât din frământarea cutremurătoare despre labilitatea vieţii omeneşti care se cuvine acceptată în limitele ei fireşti. Umbra de melancolie pe care o revarsă în cititor poartă în sine ceva din figura sfioasă a povestitorului stins în floarea vârstei, după o viaţă atât de împovărată şi laborioasă. Basmul e un reflex al căutării înfrigurate a acelui faimos eden terestru, de obicei în formă de insulă, zugrăvit în legendele atâtor popoare care l-au localizat felurit. Ispirescu a cules şi snoave, cam la un deceniu după primele basme, în 1873 şi 1874 dă la iveală două broşuri, Snoave sau poveşti 207 populare, pe care le întregeşte în ediţia a doua din 1879, numărul naraţiunilor crescând de la 24 la 51. În fapt, printre acestea se află şi 4 basme despre animale şi câteva basme nuvelistice (Astronomul, doctorul şi ţăranul, Tararaua nemţească). Mai târziu, colecţia sporeşte prin naraţiunile publicate în Basme, snoave şi glume (1883) şi în Poveşti morale (1886), iar câteva în periodice. Între acestea, se află şi unele basme despre animale şi nuvelistice. Criteriul determinant în această grupa-re a fost scurtimea şi conţinutul ilariant care au permis înrubricarea la un loc a snoavelor, a basmelor despre animale, precum şi a câtorva basme nuvelistice. Atari naraţiuni s-au bucurat de o stimă diminuată în ochii lui Ispirescu, tributar şi sub acest aspect povestitorilor populari care le socotesc, aproape invariabil, nimicuri. Preţul lor scăzut se vede şi din împrejurarea că Ispirescu nu a mai consemnat informatorul sau localitatea decât la unele din cele publicate mai târziu, după 1882. Sursa acestora e citadină, povestitorii fiind intelectuali – profesori, medici – abia la două din ele apare un tipograf. Amănuntul îndreptă-ţeşte presupunerea că şi celelalte sunt de provenienţă citadină, fiind povestite de inşi din aproape toate categoriile sociale de atunci. De altfel, conţinutul unora le indică cu certitudine obârşia orăşenească (Păpara, Boiangiul şi snovosul, Bolnavul şi doctorul, Muierea făţarnică, Dă-o şi tu înainte, Muierea vindecată de boala iubitului, Advocatul gonit din rai, Neguţătorul şi chirigiul, Tifla sub giubea). Snoavele nu s-au bucurat de publicitatea largă a basmelor lui Ispirescu, dar unele basme despre animale (Vulpea firoscoasă, Lupul pîrcălab, Judecata vulpii) au fost des reproduse în manualele şcolare ale celor mici, încât ele cu drept cuvânt au făcut ocolul ţării de nenu-mărate ori. Cu privire la felul cum povesteşte Ispirescu s-au făcut prognosticări variate, adesea contradictorii. Unii pretindeau că el ar fi scris basmul aidoma cum l-a auzit, „cuvînt cu cuvînt“, „fără să schim-be o iotă“, dar s-a arătat că Ispirescu povesteşte într-o manieră proprie, cu un stil elaborat. Greutatea rezida în circumscrierea acestei elaborări pentru a se putea determina ce limbaj reflectă naraţiunile lui. S-a opinat că limba povestirilor lui ar fi cea a mahalalei bucureştene de pe la jumătatea secolului trecut. Un examen stilistic, după o comparare cu stilul povestitorilor munteni înregistraţi la magnetofon, arată că 208 Ispirescu depăşeşte sensibil matca lor stilistică. El povesteşte cu simplitate şi într-un limbaj familiar, foarte curgător (cu excepţia poposirilor descriptive), ceea ce explică largul ecou printre cititorii mici şi numeroasele ediţii. În substanţa lui, stilul lui Ispirescu este o elaborare personală în care se întrevăd totuşi elementele eterogene. El se deosebeşte mult de Creangă, la care pecetea personală unifică de minune toată urzeala stilistică. Ispirescu este mai eclectic, mai puţin personal. Baza o alcătuieşte stilul livresc, e drept în varianta lui simplă. Peste aceasta se aşterne limbajul familiar muntenesc, împănat cu o seamă de expresii care îi măresc plasticitatea. În esenţă, el povesteşte ca Filimon, dar cu mai multă culoare şi vivacitate şi observaţia despre cum povestise acesta: „aşa e basmul, bun e cum e, dar nu vine tocmai aşa“ se referă tocmai la colorarea stilului narativ prin numeroasele expresii şi întorsături familiare. Ispirescu se străduieşte să respecte stilul narativ popular, dând un loc proeminent formulelor iniţiale, mediane şi finale, precum şi expresiilor cristalizate prin care e plasticizată o situaţie sau însuşirea unui personaj. De pildă, repetă şi el verbul de trei ori pentru a ilustra dimensiunile neobişnuite ale acţiunii: s-a dus, s-a dus, s-a dus etc. Pe alocuri, el rămâne tributar graiului povestitorilor munteni şi în întrebuinţarea proprie a pronumelor relative care, ce „Fata, care îngheţase sîngele în ea de frică, îşi pierduse cumpătul“…; „Se miră tată-său, se miră mumă-sa de aşa frumuseţe şi gingăşie, ce nu mai văzuseră de cînd erau ei“. Exprimările în manieră cultă revin destul de des şi întunecă luminişurile oralităţii. Citatele se pot spicui oriunde: „Auzind aceasta, împăratul s-a întristat foarte“, „iar paloşul şi suliţa să le ţii la îndemînă, ca să te slujeşti cu dînsele cînd va fi de trebuinţă“; „fiecare floare era cu deosebire de mîndră şi cu un miros dulce, de te îmbăta; trăgea un vîntişor care abia adia“; „gătiră o cină plăcută“ „se pogorî apoi în pivniţă, gîrliciul căreia se astupase de dărâmăturile căzute“; „Şi la orice nevoie mintea ta să fie pironită la Dumnezeu“; „Firul nelegiuirilor tale s-a sfîrşit. Glasul nenorociţilor pe care fără milă i-ai jertfit s-a auzit la cer“, „…şi în puterea nopţii, pe cînd şi apele dormeau“; „- Ce are a face! Voinic este Jugulea…“; „Şi fiindcă tu îmi dai fericirea, braţul meu este închinat împărăţiei tale“; „- Dacă nu este cu putinţă, mai zise Ţugulea, să… – Să-ţi tai cuvîntul cu miere, răspunse ursul…“; „Sînta Vinerea, care locuia înăuntru şi care priimi 209 pe fată, îi răspunse că are trebuinţă de o asemenea fată“; „…am auzit că aveţi lipsă de sare, şi am venit să fac o mare înlesnire celor între-buinţaţi“; „…căci se îngreţoşase şi el de palavrele lui ce pe toată ziua îi toca“ etc. Pe alocuri, se întrevăd şi urme ale stilului cărţilor bisericeşti, ră-mase probabil din anii de şcoală: „Şi eu, mărite doamne, cuget a mă duce întru căutarea acestor tâlhari de zmei, şi mi-ar fi voia să-mi încerc şi eu norocul, doar-doar va da Dumnezeu să ajungem a putea pedepsi pe acei blestemaţi de zmei, pentru nesocotita lor îndrăzneală. Dar fii-mi milostiv şi mînă de ajutor.“ Cât de mult rămâne Ispirescu tributar influenţei culte se vede cu prisosinţă din pasajele în care adastă la descrierea peisajului sau a unor stări sufleteşti, prin care iese cu totul din canoanele basmului popular: „…aci îi venea să se dea la umbră sub cîte un copaci nalt şi stufos, în care miile de paseri cîntau fel de fel de cîntece, aşa de duioase, de erau în stare să te adoarmă; şi aci în urmă să se ducă la cîte un şipot de apă limpede ca lacrima ce izvora din cîte un colţ de piatră din coastele dealurilor; susurul acestor izvoare o făcea să se uite galeş la ele şi-i plăcea să le vază curgerea lor cea şerpuită ce aluneca pe pămînt, încungiurate de mulţime de floricele şi verdeaţă de primăvară“; „…perişorul supţire şi stufos îi cădea pe umeri în unde“; „– Am ajuns ca un năuc, visez deştept, nu mai ştiu ce fac, cînd mă uit la ochii tăi cei frumoşi şi tînjitori“; „Un vînticel adia, încît de abia îl simţeai că vine să-ţi mîngîie obrajii“; „De voi vîna, îşi zicea el, păsărele mititele: privighetori, pitulice, scatii, stigleţi, lasă că nu va fi mare mana de cîştigul meu, dară pădurile şi codrii vor rămînea mute, freamătul frunzelor tinere de primăvara va ajunge să n-aibă cu cine să se îngîne, şi călătorul cu inima friptă de focul dragostei nu mai avea unde să vie să-şi aline durerile… Deci nu-mi voi pune mintea cu nişte pasări cari fac pe cei îndrăgostiţi să le fie dulce viaţa, cînd, şezînd pe marginea unei gîrliţe cu malurile smălţuite de floricele, ascultă şoaptele undelor, cari din cînd în cînd sunt amuţite de giugiulitul acestor gingaşe păsări“; „Sălta de veselie cînd vedea dimineaţa că soarele ieşind din poarta raiului se îmbăia în mare mai întîi şi apoi îşi făcea călătoria pe cer. Cînd vedea razele cele focoase ale soarelui că ies din apele mărilor, el se mira cum de nu clocotesc apele.“; „Iarna sosise; şi zloata, gerul, viscolele, ninsoarea, 210 bruma, ceaţa, chiciura şi cîte nagode toate nu lipsiră. Grivei, într-una din acele zile în care seninul lasă să se vază faţa sîntului soare, după ce se jucase cu cîţiva tovarăşi ce întîlni pe uliţă, după ce alergase în sus şi în jos, după ce sărise de atîtea ori pe stăpînă-său, de cîte ori îl văzuse pe afară, spre a se linguşi să-l lase în casa, şi după ce lătrase de atîtea ori de cîte ori văzuse vreun călător, spre a se arăta credincios stăpînului, ostenit, se culcase la uşa bordeiului… Primăvara nu întîrzie şi ea de a sosi; cu dînsa şi verdeaţa, amorurile, adierea vîntului, florile, seninul limpede şi veselia.“ Ispirescu a cules şi un mănunchi de ghicitori. La sfârşitul broşurii de basme din 1872 adaugă şi 110 ghicitori, iar în 1880 publică broşura Pilde şi ghicitori în care reproduce ghicitorile din 1872 şi adaugă altele, însumând 174 piese. Numai câteva au indicaţia provenienţei, acestea fiind culese – cele mai multe – de la un craiovean, apoi de la un soldat oltean, iar 6 de la o fată din Mercheaşa-Braşov. Ele au fost însumate în colecţia corpus a lui Gorovei. Ispirescu este cel dintâi culegător al jocurilor de copii. Stamati enumerase câteva jocuri ale tovarăşilor lui Pepelea, fără alte indicaţii descriptive decât versurile ce se rostesc la două dintre ele. Ispirescu păşeşte la o prezentare completă în broşura Jucării şi jocuri de copii (1885). Ca şi cu întâile basme, Ispirescu coboară din nou în copilăria sa şi descrie din amintire „jocurile şi jucăriile de pe cînd eram copil“. Sunt înfăţişate 19 jocuri de copii, ultimul – arşicele – cu cele cinci părţi componente. Descrierea e minuţioasă, explicită, ca jocul să poată fi reconstituit uşor şi de necunoscători. Sunt date şi versurile însoţitoare, pe alocuri în mai multe variante, provenite din mai multe localităţi. Informatorii acestora sunt cărturari din Bucureşti care reproduc din memorie, cu excepţia formulelor citate de Al. Lambrior în Convorbiri literare. Numărul jucăriilor e mai mic – 6 – după cum le cunoscuse Ispirescu în copilărie; la ultima indică şi formele transilvănene ale terminologiei (unul din informatori fiind Ion Bianu) sau variante ale construcţiei. Ispirescu a fost captivat şi de proverbe, din care publică o parte la sfârşitul broşurii de basme din 1872, în număr de 445 proverbe şi zicători. Mai târziu, el va păşi la alcătuirea unei ample colecţii care să însumeze toate proverbele şi zicătorile publicate sau cunoscute din 211 alte izvoare. El publică în Revista pentru istorie, arheologie şi filologie din 1883 întâia parte, de la A la C (cârtiţă), cu însemnarea „va urma“, dar continuarea nu se mai cunoaşte. G. Dem. Teodorescu afirma că „moartea sfiosului «culegător tipograf» a lăsat neterminată publicarea unui material strîns cu atîta trudă“. Intenţia era exhaustivă, de a folosi toate publicaţiile cu proverbe, precum şi întinsul manuscris al lui Iordache Golescu. De fapt, Ispirescu relua încercarea sasului braşo-vean I. C. Hinţescu care publicase la Sibiu Proverbele românilor (1877). Acesta poate fi socotit cel dintâi corpus al unei specii folclorice de la noi, fiindcă alcătuitorul s-a străduit să extragă toate proverbele şi zicătorile publicate în colecţii şi manuale, inclusiv cele adăugate de Ispirescu la broşura din 1872: „Cea mai perfectă şi însemnată colecţiune de proverbe a lui A. Pann, cărţile de lectură de Pumnul, Munteanu, Boiu, Cipariu şi Popescu, precum şi o colecţiune bucureş-teană de legende, basme şi proverbe cu o introducere de J. (sic!) Hăjdău şi opurile lui Baronzi s-au întrebuinţat ca un material aplicativ“. Ispirescu acumulează mai multe variante la un tip, unele arătând diferenţe foarte mici, cu indicaţia abreviată a sursei. Metoda va servi de îndreptar lui Iuliu A. Zanne care va duce la capăt monumentala colecţie-corpus de proverbe şi zicători româneşti. Puţinele încercări teoretice ale lui Ispirescu nu pot fi puse alături de colecţiile lui de folclor. Cu toate că J. U. Jarnik l-a îndemnat să păşească la elaborări teoretice, folosindu-se în primul rând de folclorul practicat în copilărie, Ispirescu s-a ferit, conştient de lacunele lui mari. Neinformarea îl face să-şi întituleze colecţia Legende sau basmele românilor, după ce în 1862 le denumise corect, Basme sau povesti populare şi abia Gaster avea să-i semnaleze greşala în recenzia volumului din 1882. Micul său studiu Basme române şi basme franceze din Columna lui Traian (1877) nu are alt preţ decât acela de a se putea măsura din el naivitatea autorului. Se arată influenţat de vederile latiniste şi ca atare vrea să trimită broşura I romaniştilor: „Ştii, iubite domnule Aristide, că am tipărit o colecţie de basme; şi fiindcă din legendele noastre iese în relief lati-nitatea noastră aş voi să trimit cîte un exemplar la literaţii cei mai în ramură din Europa şi la filoromâni“. Ecoul nu e atât cel din prefaţa lui Hasdeu, cât din articolele lui Marienescu, Descoperiri mari, din care 212 dorea să reproducă la sfârşitul basmului Făt-Frumos cu părul de aur „însă n-am cutezat fără permisiunea autorului“. BIBLIOGRAFIE: Un culegător-typograph [P. Ispirescu]: Legende şi basmele românilor. Ghicitori şi proverburi Cu o introducere de D. B. P. Hasdeu… A treia ediţie, considerabil augmentată. Partea I, Bucureşti, 1872, XI + 180 p.; Legende sau basmele românilor, partea II-a, fascicula I, Bucureşti, 1874, 144 p.; Legende sau basmele românilor, partea II-a, fascicula II-a, Bucureşti, 1876; Petre Ispirescu: Legende sau basmele românilor, Bucureşti, 1882, 404 p.; Un culegător-typograph [P. Ispirescu]: Snoave sau poveşti populare nr. 1, Bucureşti, 1873, 36 p.; Snoave sau poveşti populare nr. 2, Bucureşti, 1873, 34 p.; Snoave sau poveşti populare, ediţiunea a II-a cu multe adaose, Bucureşti, 1879, 118 p.; Petre Ispirescu: Basme, snoave şi glume, Craiova, 1883, 144 p.) Poveşti morale, Bucureşti, 1885, 48 p.; Pilde şi ghicitori, Bucureşti, 1880, IV + 48 p.; Jocuri şi jucării de copii, Sibiu, 1885, 88 p. Cea mai completă ediţie: P. Ispirescu, Opere, ediţie îngrijită de Aristiţa Avramescu, voi. I (studiu introductiv de C. Bărbulescu), Bucureşti, 1969, XCV + 581 p. Cuprinde toate basmele adunate de Ispirescu. (A fost reprodus după Şăineanu rezumatul basmului Voinic de plumb pe care acesta îl atribuie greşit lui Ispirescu ca fiind publicat în Convorbiri literare din 1872; în realitate, el a fost publicat acolo în 1892, cules de Vasile Bologa din Transilvania). Vol. II, Bucureşti, 1971, 815 p., cuprinde snoavele – mai puţin două din ediţia din 1879 – din volume şi periodice, apoi ghicitorile, jocurile de copii şi câteva proverbe şi zicători. I. C. FUNDESCU, cunoscut din istoria literară ca poet, a dat la iveală şi o colecţie de poveşti întregită cu ghicitori şi oraţii. Basme, oraţii, păcălituri şi ghicitori (1867) este augmentată succesiv la ediţia a II-a (1870), apoi la a IV-a (1896) când e separată în două volume, Basme, oraţii, păcălituri şi ghicitori; Anecdote, păcălituri, basme, oraţii şi ghi-citori. Volumul prim are 17 basme, al doilea 55 snoave şi anecdote, 1 basm nuvelistic, 48 ghicitori şi 2 oraţii. Prefaţa lui B. P. Hasdeu e reprodusă în toate ediţiile. După toate indiciile, naraţiunile sunt din Muntenia, căci culegătorul nu divulgă nici un amănunt în legătură cu originea lor. Fundescu caută să-l urmeze pe Ispirescu, dar naraţiunile lui au un stil mai şters. În genere, exprimarea e cenuşie, fără strălucire, 213 adesea împănată cu neologisme: zâna care se scaldă în lac e „zeiţă“, împăratul se „reîntoarse“ de la vânătoare etc. Unele versuri din exprimările versificate sunt remaniate de culegător: „Ca să vă dea mama de mîncare – Alergaţi în fuga mare“. E şi el convins de deducţiile mitologizante ale lui Marienescu, de aceea îi reproduce în anexă articolul despre Fata din dafin. Colecţia Fundescu oferă şi aspectul dezgustător al plagierii făţişe. Şăineanu observase asemănările izbitoare, dar nu urmărise filiera. G. Baiculescu a reluat comparările şi s-a văzut că Fundescu reproduce două basme ale lui Filimon şi alte două ale lui Ispirescu, schimbând de obicei doar titlul! Astfel, Omul de piatră şi Omul de flori cu barba de mătasă ale lui Filimon devin la Fundescu Dafin-împărat şi Spaima smeilor, iar Fata de împărat şi pescarul şi Făt-Frumos cu părul de aur ale lui Ispirescu sunt reproduse cu acelaşi titlu şi de Fundescu. Chiar dacă Fundescu ar fi cules de la aceiaşi povestitori ca şi Filimon şi Ispirescu, nu se putea obţine atare exactitate, cuvânt de cuvânt, după cum au dovedit culegerile experimentale la magnetofon din zilele noastre. Dar când stilul este elaborat de culegători, identitatea nu poate proveni decât dintr-un pur plagiat. Ispirescu l-a observat, dar cu modestia lui înnăscută, dându-şi seama cât de adânci sunt la noi asemenea apucături, s-a resemnat, vărsându-şi oful în scrisori ca aceasta: „N-am tras în judecată, domnule Jarnik, pe un român de-ai noştri care mi-a luat din Basmele publicate de mine şi le-a tipărit pe lîngă ale lui…“ Fundescu ar mai fi alcătuit şi o colecţie de proverbe din care Hasdeu a citat în Răzvan şi Vidra, dar până acuma ea e cunoscută numai din nota acestuia. BIBLIOGRAFIE: I. C. Fundescu, Basme, oraţii, păcălituri şi ghicitori adunate de… cu o introducere despre literatura populară de D. B. P. Hasdeu, Bucureşti, 1867; ed. II-a 1870, XIV + 156 p.; Basme, oraţii, păcălituri şi ghicitori, adunate de… cu o introducere despre literatura populară de B. P. Hasdeu, Bucureşti, 1896, 147 p.; Anecdote, păcălituri, basme, oraţii şi ghicitori adunate de…; Bucureşti, 1896, 126 p. Gh. Baiculescu, Activitatea folcloristică a lui N. Filimon, pp. 12–21. 214 PARTEA A TREIA CONSTITUIREA ŞTIINŢEI FOLCLORULUI 215 ÎNTEMEIETORII ALEXANDRU ODOBESCU. Alcătuirea întâilor colecţii din toate provinciile locuite de români deschidea noi orizonturi consideraţiilor teoretice şi prin aceasta se va consolida treptat investigaţia ştiinţifică a folclorului. Temeliile puse vor rămâne şi pentru folcloristica modernă care va adăuga măreţului edificiu doar noi ferestre pentru a permite introspecţiuni în aspecte neexplorate. Primul pas e făcut de Odobescu. Scriitorul şi arheologul îşi vor îngemăna puterile – unul cu intuiţia, celălalt cu erudiţia clasicistului – pentru a deschide întâia pârtie în investigaţia ştiinţifică. În primul articol, Cînticele poporane ale Europei răsăritene în raport cu ţara, istoria şi datinele românilor (1861), Odobescu încearcă formularea postulatelor metodologice ale cercetării folclorului. După o vedere generală asupra folcloristicii europene, el trece în revistă colecţiile făcute la noi. Se cuvine a fi relevată sublinierea unui deziderat metodologic pe care îl formulase şi Russo, cu deosebirea că el apare acum mai incisiv la Odobescu. Amintind de colecţia fraţilor Schott, el observă: „E de dorit ca o asemenea colecţiune şi mai completă să avem şi în limba naţională, precum este iar de dorit ca colecţiunea începută de d-l Alecsandri să se completeze cu toate cînticele ce nu au fost cunoscute sau încă publicate de d-lui“. Dezideratul viza alcătuirea a ceea ce mai târziu se va numi corpusul folclorului românesc, adică inventarierea exhaustivă a întregului patrimoniu, Fata morgana a folcloristicii româneşti. Încercând să prindă caracteristicile poeziei populare, literatul din el face abstracţie de complementul melodic şi o judecă de pe piedestalul literaturii culte: „astfel s-a urzit pretutindeni poezia poporană, în veci imperfectă în privinţa prozodiei, care deodată cu dînsa s-a născut, mai adesea semănată cu simplităţi copilăreşti, cu noţiuni greşite, ba uneori şi monstruoase, dar plină de verdeaţă şi de putere, de un parfum de junie ce învie şi întăreşte sufletele“. 216 Vigoarea pe care o simţea Odobescu emanând din creaţiile folclorice îl va capta şi pe tânărul Eminescu, poezia populară fiind şi pentru el „izvor pururea întineritor“. Alăturând-o poeziei clasice, Odobescu întrevede în poezia populara tocmai opusul acesteia, ea fiind fără reguli: „acea libertate este chiar caracteristica poeziei poporane“. El relevă lipsa ei de fixitate, însuşirea de a fi mereu supusă adăugirilor şi îndreptărilor. „Soarta cînticului poporan nu este aceea a cuvîntului scris. Liber fiu al poporului, încredinţat zburdalnicei memorii, el aleargă din om în om, din secol în secol; fiecare îi adaugă un semn de la sine, o vorbă, un vers, un episod şi adesea modificat de pe vremuri, abia-i mai cunoşti origina şi starea primitivă, după ce a trecut sub aşa multe prefaceri“. Atunci era prea devreme ca să se observe că şi această nestatornicie e numai aparent liberă, în fond ea fiind guvernată de anumite legi şi limitată de bariere stilistice proprii. Dacă în genere poezia populară încălca regulile prozodiei clasice, aceasta nu însemna câtuşi de puţin că libertatea ar fi legea care o stăpâneşte, căci şi ea urmează norme tot atât de severe ca şi cele clasice, decât că acestea sunt altele. Ca şi pentru romantici, cântecul poporan este în primă linie un document ce se cuvine a fi întreit descifrat, căutându-se în el „desluşiri asupra evenimentelor istorice, asupra caracterului intim şi asupra limbei chiar a naţiunii noastre, în deosebitele epoci şi în deosebitele localităţi în care aceste cîntice au izvorît din imagina-ţiunea popoarelor. Pentru aceasta ne vom încerca a preciza, precît se va putea, epoca şi locul compunerii lor“. Programul nu aducea noutăţi, calea indicată fiind bătătorită atât de adepţii şcolii latiniste, cât şi de cei de la Dacia literară. Cu totul nouă era indicaţia metodologică de a se investiga comparativ şi zestrea popoarelor vecine din sud-estul Europei, schiţată programatic chiar prin titlul articolului. „Vom merge şi prin ţările vecine, cu cari România a întreţinut relaţiuni de amicie sau de rivalitate, mai mult sau mai puţin lungi şi intime, spre a cerceta în cîntările lor poporane, ce datine au schimbat cu noi acele naţiuni apropiate pe ţărmurile Dunării sau pe plaiurile Carpaţilor şi ale Balcanilor şi, repurtînd orice lumină ni se va ivi sau ni se va năluci, la ţara noastră, ne vom încerca într-astfel să lămurim oareşicum vechile noastre datine.“ Lăsând la o parte impli-caţiile politice pe care Odobescu le întrezărea în viitorul apropiat, 217 preceptul metodologic de a evalua comparativ cultura noastră populară cu cea a popoarelor învecinate legate prin acelaşi destin istoric se va dovedi plin de urmări fructuoase, dat fiind că fondul străvechi traco-iliric subzistă şi la popoarele sud-dunărene. Al doilea studiu al lui Odobescu, Răsunete ale Pindului în Carpaţi (1861), îşi propunea să aplice preceptele schiţate la câteva producţii, alese destul de eterogen. Se opreşte mai pe larg la cele ce comentează moartea unui tânăr, reţinând mai întâi Năluca din colecţia Alecsandri, guvernată de credinţa în puterea apotropaică a scuipatului în sân. Mai fructuoase vor fi consideraţiile despre Mioriţa. El întrevede cu acuitate că fundalul ei este bocirea unui tânăr răpus de moarte violentă şi face un întreg excurs în antichitate, relevând rădăcinile în acel linos legat de zeităţile proteguitoare ale vegetaţiei prin moartea şi învierea lor simbolică. Sprijinul e speculat şi în substratul fonetic, căci el se lasă furat de supoziţia că „litera L, la deosebite popoare şi însoţită de felurite vocale are în sine darul de a exprima simţiri de jale şi de durere, de veselie şi de izbîndă“. Concluzia lui e că „Mioara este izvorîtă şi dînsa din aceeaşi pornire de spirit ca toate cînticele antice ce jăleau pe un tînăr păstor ucis fără vreme, în floarea juneţei“. Încadrarea era însă prea vagă şi, metodologic, Odobescu nu se deosebea cu nimic de cărturarii care stabileau filiaţia directă dintre un produs folcloric şi presupusul izvor antic, cu deosebirea că el îl strămuta în Elada. Dacă ar mai fi intervenit un dram de intuiţie care să-l mâne şi în lumea tracă, iar de aci la popoarele de azi de pe acel teritoriu, investigaţia ar fi indicat calea firească, nu atât pentru ceea ce putea el da în acea vreme când documentarea era cu totul insuficientă, cât pentru viitorii cercetători ai problemei. Odobescu ocoleşte această cale şi încearcă să precizeze „şi ţara şi epoca, în carele cîntul elenic şi-a făcut loc în limba română“. Şi întrucât argumente externe nu există, el le caută în textul baladei: „pentru noi zicerile vechi şi locale dintr-un cîntic, vor fi, în lipsa altor probe mai explicite, marca prin care vom determina, precît se va putea, la ce epocă şi pe ce tărîm au născut deosebitele inspiraţiuni poetice ale poporului român“. Procedeul e într-adevăr cel mai indicat după cum vor dovedi investigaţiile ulterioare, cu condiţia ca termeni lexicali să fie fundamentali pentru tipul cercetat. Dar Odobescu se va opri la laie, bucălaie şi ortoman care nu sunt determinanţi nici măcar pentru 218 varianta Alecsandri. Pornind de la convingerea greşită că aceste cuvinte ar fi necunoscute în nordul Dunării şi că ar fi de origine greacă, ele ar indica Tesalia drept loc de geneză a baladei, de unde ar fi ajuns în Dacia prin intermediul „românilor tesalici“. Şubrezenia argumentării se vede şi din forma greşită a cuvântului bucălaie apărut în ediţia din 1852 ca bulucaie, care merită să figureze într-o anecdotică a filologiei. Ca să facă plauzibilă această trecere prin aromâni, Odobescu alcătuieşte iarăşi un amplu dosar istoric, pornind de la atestarea românilor pe ambele maluri ale Dunării, cu apogeul în domnia Asăneştilor. Abia invazia turcească din secolul al XV-lea surpă acest pod între nordul şi sudul Dunării, deci „negreşit nu mai târziu de al XV-lea secol, acest cîntic păstoresc a trecut peste Dunăre, unde s-a împlîntat în memoria poporului, sub forma baladei Mioara“. Nu se întreabă nici o clipă de vreo urmă în cântecele aromânilor sau ale grecilor din părţile Tesaliei şi aceasta indică dintr-o dată toată caducitatea construcţiei. În ultimul capitol relevă legăturile dintre folclorul infantil, antic şi cel românesc, alegând Cîntecul rîndunicii şi Bună dimineaţa la Moş-Ajun. Asemănarea este iarăşi prea vagă, temeiurile comune rezidă în funcţia cântecului de a solicita darurile pe care Odobescu o trece cu totul sub tăcere, împreună cu formele de urare ale copiilor mici de la celelalte popoare sud-dunărene. Mai târziu, în cadrul Societăţii Academice Române, arheologul Odobescu va semnala şi unele producţii folclorice, ca legendele despre Domnul de rouă, sau ca balada Radu Calomfirescu culeasă în septembrie 1861 de la un lăutar ţigan din Străjeşti, în care crede că ar fi vorba „de Radu Mihnea, fiul lui Mihnea Turcitul“, fără să fie contrariat de prezenţa Buzeştilor. El îşi încheie raportul academic cu constatarea curentă în acea vreme că amintiri „din timpurile de glorie ale poporului nostru… ne sunt desigur cîntecele lui bătrîneşti“. BIBLIOGRAFIE: Alexandru Odobescu, Scrieri literare şi istorice, vol. II, Bucureşti, 1887; ultima ediţie Opere, II, Bucureşti, 1967. D. Caracostea, Poezia tradiţională română, Bucureşti, 1969, II, pp. 239–247. 219 BOGDAN PETRICEICU HASDEU. Abia cu Hasdeu începe folcloristica ştiinţifică românească, el fiind cel care a făurit matca cercetării şi i-a jalonat căile ce trebuiau deschise. Hasdeu a fost în primul rând istoric şi lingvist, abia în al doilea rând folclorist. Avantajul era enorm, pentru că disciplina incipientă nu putea păşi spre a-şi crea domeniul ei decât cu ajutorul puternic al celor învecinate. Sprijinul cel mai eficient i-a venit de la lingvistică, repetându-se în şir în deceniile următoare cu Densusianu şi Caracostea până când folcloristica va putea fiinţa de sine stătătoare. Conspectarea pluri-disciplinară a realităţii oferea de la început vederi mai largi care puteau duce la sinteze plauzibile, salvând folcloristica de la pura inventariere de fapte mărunte. Hasdeu a întrunit în chip ideal calităţile unui înte-meietor, fiind ajutat deopotrivă de cunoştinţele vaste şi de intuiţiile pătrunzătoare care l-au dus la atâtea ipoteze îndrăzneţe. Faptul că unele s-au dovedit eronate le ştirbeşte numai valoarea gnoseologică, nu şi pe cea metodologică, fiindcă firul indicat de ele era sortit să descopere adevărul. Figura lui domină de departe a doua jumătate a veacului trecut. Adesea hărţuit şi de cele mai multe ori neînţeles, aceasta îl va face, mai cu seamă spre sfârşitul vieţii, neobişnuit de irascibil, de o capriciozitate bolnăvicioasă care-i va atrage duşmănii neîndreptăţite. Ceva din teribilitatea unui demiurg răzbate din toate lucrările lui şi chinurile din singurătatea de la sfârşit îl apropie de un Prometeu pedepsit pentru că a adus atâta lumină pentru ai săi. Paginile scrise de el sunt uluitoare, colcăie la tot pasul de idei îndrăzneţe, cu fapte ce poposesc din toate cele patru părţi ale orizontului, într-o avalanşă în care unii au văzut o scădere, când ea venea din unduirile unei minţi proteice, cum n-a mai fost alta până la el. Şi totuşi nimic mai elevat pentru sufletul cititorului decât lectura paginilor lui, pline de exaltări şi scânteieri, care îi cimentează convingerea că puterea minţii este adevărata minune dată omului. Hasdeu aduce în folcloristică o contribuţie capitală, teoretică – mai cu seamă despre metodologia cercetării – şi organizatorică, el fiind promotorul celei mai întinse acţiuni de culegere şi de înfăţişare a întregului patrimoniu popular. El a stabilit la noi coordonatele de bază ale disciplinei: a deter-minat caracteristicile folclorului, apoi a alcătuit întâia clasificare 220 globală a speciilor folclorice, depăşind cu mult încercările anterioare care priveau selectiv acest domeniu. În concepţia hasdeiană, ştiinţa folclorului este îngemănată cu lingvistica. Ea e o ramură a filologiei comparative, care, spre deosebire de filologia clasică, „are a face cu popoarele în starea lor aşa zicînd naturală“. Filologia comparativă se ocupă cu cele trei aspecte fundamentale: „1. Limba poporană; 2. Literatura şi arta poporului, credinţele sale religioase, noţiunile sale fizice şi metafizice, obiceiurile juridice, literatura cea nescrisă în toată varietatea ei, literatura cea scrisă popularizată, muzica poporană etc., toate cîte îşi au părechia lor în ceea ce filologia clasică studiază, din punctul ei de vedere propriu, ca viaţă publică şi privată, religiune, ştiinţă etc. Ce abis între Sofocle, pe care-l comentează filologia clasică, şi între Vicleemul, pe care este datoare a nu-l uita filologia comparativă! Şi totuşi, ca teatru, este aceeaşi sferă, acelaşi fond, ale cărui cele două puncturi de vedere, punctul clasic şi punctul comparativ, ca să nu zicem cel poporan, aruncă adesea o viuă lumină unul asupra altuia, deşi cată să ne ferim a le confunda împreună“. Hasdeu întrevede o legătură intimă între filologia comparativă şi cea clasică, întrucât, după cum arătaseră Herder şi F. Schlegel la finele secolului al XVIII-lea, între ele există „un fel de filiaţiune cronologică, deoarece starea clasică a unei societăţi nu este decît o continuare a stării sale naturale: Roma sau Elada au trecut mii de trepte pînă să se urce la August sau la Pericle“. Punctul de vedere va fi ilustrat de cercetările etnologilor – mai cu seamă Tylor, Lang şi Frazer – care vor dezvălui antecedentele folclorice ale antichităţii clasice. În vreme ce lingvistica se ocupă cu limba, „pentru etica popo-rana, pentru literatura şi arta poporului, cari ar trebui să constituie, şi credem că vor ajunge o dată şi ele a constitui, două ramure tot atît de bine determinate ale filologiei comparative ca şi linguistica, s-a introdus de cîtva timp şi a început a se înrădăcina un termen comun foarte nepotrivit: Etnopsicologia“. Hasdeu recunoaşte că acest termen „prin care noi am tradus aproape literalmente pe germanul «Völkerpsychologie» inventat de către Lazarus, nu ne place“, defectul capital constând în aceea că se amestecă „sub o singură rubrică două elemente oarecum independinţi, demne în orice caz de a fi studiate fiecare aparte, cu o atenţiune aşa zicînd concentrată. Ar fi mai corect, 221 credem noi, a nu se identifica într-o unitate confuză literatura şi arta poporană cu acea etică poporană, care nu are în vedere decît numai moravurile, chiar atunci cînd ele se manifestă printr-o faptă lipsită de orice exprimare linguistica, literară sau artistică“. Termenul etnopsihologie nu se va impune, între altele, pentru că părea o ramură a filozofiei şi însuşi Hasdeu îl va abandona peste patru ani, căci în prefaţa din 14 mai 1885 la Etymologicum Magnum Romaniae va adopta pe cel, scris de el întocmai ca în original, folklore, care denumeşte „credinţele cele intime ale poporului, obiceiele şi apucă-turile sale, suspinele şi bucuriele“, sau într-o formulare ulterioară, „toate prin cîte se manifestă spiritul unui popor, obiceiele lui, ideile-i despre sine-şi şi despre lume, literatura lui cea nescrisă, mii şi mii de trăsure caracteristice cu rădăcini în inimă şi cu muguri în grai“. Ter-menul se va impune treptat, având de luptat câtăva vreme cu cel de tradiţii populare, împrumutat din terminologia franceză din a doua jumătate a secolului trecut. Sfera prescrisă de Hasdeu, concepută în chip similar de folcloriştii europeni ai vremii, va fi acceptată ca atare până după primul război mondial, când etnograful George Vîlsan va încerca întâia delimitare plauzibilă astăzi. Caracterele folclorului sunt înfăţişate în continuă paralelă cu cele ale cărţilor poporane. În primul rând, Hasdeu relevă originea popu-lară: „literatura poporană cea nescrisă este opera unui întreg popor, sau chiar a unei ginţi întregi, a umanităţii“, fiindcă o operă folclorică, odată creată, se desprinde de creatorul ei şi devine bunul tuturor. Con-cepţia despre originea colectivă promovată de unii romantici, îndeosebi de fraţii Grimm, va fi infirmată încă de la început de Görres, Arnim, Schlegel, apoi de observaţiile mai amănunţite asupra poeziei populare din secolul trecut. Mai târziu, în cursul din 1892/93, Prelegeri de ethno-psihologie, Hasdeu îşi corectează părerea, susţinând în chip verosimil că şi în folclor, iniţial, creatorul e un ins dotat: „Cînd zicem cîntec poporan… tot un individ l-a compus desigur… prin urmare şi literatura poporană pleacă, în ultima analiză, tot de la un individ. Îndată ce individul şi-a format cugetarea, o comunică altora“, apoi intră în acţiune procesul de selectare şi „ce este bun sau poate ajunge bun, îndreptîndu-se neîncetat, se menţine pînă se ridică la nivelul geniului popular“. Între alţii, chiar Steinthal în prelegerile ţinute în 1868 susţinea că orice cântec a fost izvodit de un cântăreţ, dar în 222 momentul cântării, el trece în patrimoniul colectiv, fiind generat de spiritul colectiv (Volksgeist). Hasdeu a subliniat cu acuitate ceea ce azi se numeşte de obicei caracterul popular al creaţiei folclorice, adică exprimarea ideilor şi sentimentelor poporului. Trăsătura e comună atât folclorului cât şi cărţilor populare: „pentru ca ambele să fie poporane… trebui ca ambele deopotrivă să oglindească poporul, ambele să fie popor el însuşi, căci poporul în realitate iubeşte numai pe sine-şi“. El distinge în continuare ceea ce are obârşie populară de ceea ce este adoptat de popor: „facem aci o deosebire dittologică între poporan şi popular, termenul cel dintîi indicînd ceea ce aparţine poporului, iar celalt denotînd ceea ce este iubit de popor“. Distincţia se va menţine sporadic şi mai târziu; Dumitru Caracostea va încerca s-o actualizeze, dar va birui termenul nivelator popular, susţinut în primul rând de influenţa franceză. În domeniul romanic, va face o distincţie similară în secolul nostru marele romanist Ramon Menendez Pidal. El numeşte tradiţional ceea ce aparţine patrimoniului popular comun, având o anumită vechime şi fiind asimilat de popor care se simte stăpân pe el prin moştenire, pe când popular denumeşte cântecul de obârşie cultă cu puţină răspândire, reprodus aproape fidel, variantele fiind puţine, iar voga de durată scurtă. Ceva similar încercase şi Ermolao Rubieri în Storia delia poesia popolare italiana (1877), dar el delimitase prin tradiţional ceea ce era moştenit prin tradiţie şi reprodus în aceeaşi formă („con nissuna o poca alterazione“), ceea ce contravine însăşi esenţei creaţiei populare de pretutindeni. Dar cele două categorii nu se disting la Rubieri cu claritate suficientă, teoretizarea fiind mult prea timpurie. Hasdeu a pus în lumină şi spontaneitatea actului creator în folclor. „Literatura poporană cea nescrisă se naşte într-un mod spontaneu. Ea este efectul impresiunii, niciodată a premeditaţiunii. Un sentiment involuntar – şi iată o doină; o întîmplare, o catastrofă – şi iată o baladă; un fenomen, o credinţă, un joc de cuvinte – şi iată o legendă, un basm; o păţeală – şi iată un proverb; o asociaţiune de idei, o analogie neaşteptată – şi iată o ghicitoare“. Această viziune prea schematică a dinamicii folclorice îl duce la generalizarea pripită: „în literatura poporană cea nescrisă predomneşte elementul liric“ 223 care poate fi aplicată cu acelaşi temei – dacă nu mai mult chiar – şi creaţiei culte. Alături de caracterul popular, spontan şi anonim, Hasdeu insistă şi asupra instabilităţii literaturii nescrise, arătând cu mai multă minuţiozitate decât se făcuse până atunci cum se produce aceasta. În procesul de circulaţie, schimbările se petrec nu numai de la un individ la altul, sau la poveşti la acelaşi povestitor, ci în genere la toate produsele folclorice, inclusiv cele versificate care par mai stabile. „Lipsa-i de orice fixitate este atât de pronunţată, încît se întîmplă adesea că acelaşi individ spune altfel bucata cea poporană de cîte ori o repetă, ca acea cîntăreaţă italiană, care schimba mereu cuvintele cîntecului, zicînd cu naivitate că aşa-i convine: cosi mi viene.“ Dar schimbările nu se datoresc numai interpretului ca atare, ci şi unor factori cu putere de modelare mai mare, ţara şi epoca în care se petrece răspândirea produsului folcloric. „Literatura poporană cea nescrisă sufere astfel o triplă rotaţiune: 1) prin trecere din gură în gură 2) prin trecere din ţară în ţară 3) prin trecere din epocă în epocă.“ Aceşti factori acţionează în chip diferit, ponderea lor variind în raport cu natura speciilor folclorice, cele versificate trecând mult mai greu pragul unei ţări decât cele neversificate care comportă o simplă traducere. Circulaţia folclorică dă naştere altui proces tot atât de caracteristic, contaminarea, prin care bucăţi sau fragmente felurite se îmbină într-o nouă piesă, adică „se amalgamează“ după formula lui Hasdeu. „Producţiunile poporane nescrise, zburînd fără control din gură în gură, se întîlnesc, se-ncrucişează, se confundă. Dacă două sau mai multe bucăţi separate sînt omogene sau analoage, dacă ele prezintă unele puncturi de contact, dacă una ar putea să figureze ca început sau continuaţiune ori epizod la o altă, uneori chiar prin antiteză, ele se combină împreună, formînd o singură bucată… Pînă şi proverbele sau ghicitorile, mai apărate de remaniere prin laconismul lor, sînt expuse la o asemenea «atracţiune moleculară».“ El exagerează totuşi proporţiile acestui fenomen când susţine că „este foarte anevoie, uneori aproape peste putinţă, a distinge printr-o analiză minuţioasă diversele părţi constitutive ale unui atare conglomerat“, fiindcă alăturarea comparativă a pieselor pune în lumină părţile sau elementele comune. Doar în elucidarea genezei 224 detectarea pieselor din care s-a făcut împrumutul e mai anevoioasă, deoarece acestea poate au pierit între timp din repertoriu înainte a fi consemnate de culegători. Circulaţia aceluiaşi produs folcloric dă naştere la piesele numite variante. Hasdeu utilizează, se pare, cel dintâi termenul la noi sub forma neutră, cu definiţia curentă şi azi: „Prin varianturi, în literatura poporană ca şi-n linguistica, se înţeleg exemplare diferite în formă, în accidente, în punturi secundare, dar identice în toate elementele fon-dului, iar nu numai în unele din ele“. Pentru o circumscriere mai amănunţită a diferenţelor, Hasdeu foloseşte şi termenul subvariant care ar denumi variante mai apropiate între ele, cum ar rezulta din acest citat din Cucul şi turturica: „La 1852 d. Alexandri publicase această baladă cam altfel, negreşit după un exemplar tot poporan, dar atît de diverginte, încît ambele trebuiesc considerate ca două subvarianturi“. Suma folclorică a variantelor alcătuieşte tipul, termen introdus de asemeni de Hasdeu la noi şi acceptat, cu excepţia diletanţilor care îl confundă cu tema sau cu subtipul. Acesta din urmă a fost de asemeni instituit de Hasdeu, fără a-l fi definit mai de aproape. Uneori, termenul denumeşte acelaşi tip materializat în specii felurite, cum se vede din acest citat despre basmul Arghir şi Elena. „Ca tip, compus din două motive esenţiale: 1) prinderea zînei şi pierderea ei, 2) regăsirea finală a zînei, motive complicate în fiecare subtip cu nişte ingrediente secundare diferite, povestea noastră e cunoscută, fie ca basm, fie ca carte poporană, în mai toate limbile.“ Alteori, subtipul denumeşte la Hasdeu totalitatea variantelor naţionale, adică ceea ce s-a obişnuit în vremea din urmă a se numi versiune: „originalitatea subtipului românesc consistă în caracteristicul adaos“, scrie el referindu-se la acelaşi basm. În descifrarea genezei unui produs folcloric, Hasdeu introduce de asemeni denumirea prototip sau arhetip pentru a contura istoriceşte prima formă, embrionul primar din care derivă variante surprinse în circulaţie. Şi acest termen e folosit de Hasdeu în două înţelesuri, o dată restrâns la patrimoniul naţional, altă dată în accepţia lui firească de arhetip, după generalizarea lui de către şcoala finlandeză. Astfel, vorbind de elementele comune baladei Cucul şi turturica, Hasdeu conchide: „De aci s-ar putea afirma aproape cu certitudine, că aceste două metamorfoze figurau deja în prototipul român comun“, dar 225 atunci când face bilanţul global al tuturor variantelor „interne şi externe“, el denumeşte prototip prima formă a baladei în ţara unde a fost ea creată mai întâi: „rezultă, că prototipul comun, de unde s-au desfăşurat cu timpul atîtea varianturi, cuprindea în sine cu certitudine metamorfozele… cari ne întîmpină aproape în totalitatea derivatelor provenţale şi franceze“ sau în altă parte:“Dacă am admite că ciclurile x şi z s-au desfăşurat dintr-un singur archetip y“… Hasdeu distinge în unele cazuri şi o treaptă intermediară pe care o numeşte subarhetip, ca în Cucul şi turturica: „Am fi conduşi a presupune un sub-archetip v pentru cele două tipuri poetice“. O altă caracteristică semnalată de Hasdeu este asemuirea dintre copil şi omul din popor. „Gusturile intelectuale ale copilului, fie chiar un fiu de principe, nu se prea deosebesc, pînă la o vîrstă oarecare, de gusturile intelectuale ale poporului“. Apropierea vrea să pună în lumină acea naivitate care caracterizează, în chip totuşi felurit, atât pe copil cât şi pe purtătorul de folclor, şi Hasdeu s-a oprit la această alăturare cumpătată, fără să ajungă la exagerările şi excentricităţile unor teoreticieni de mai târziu care au încercat să niveleze cu desăvârşire cele două realităţi. Hasdeu s-a folosit de această comparaţie pentru a consolida jaloanele evoluţiei gândirii populare, intuind că fără înţelegerea acesteia, interpretarea nu poate prinde esenţa faptului. În scara evolutivă, credinţa premerge ştiinţei „căci copilul-individ, ca şi poporul-copil, are trebuinţă de a trece prin credinţă pentru a ajunge la ştiinţă“. El îşi dă seama că gândirea populară are alte canoane, totuşi greu de înţeles de către cărturar, ceea ce creează dificultăţi mari cercetării, întrucât poporul „nu face nemic fără a avea un pretext oarecare, un fel de raţiune a sa – obscură pentru noi cîteodată, căci este a sa, nu a noastră“. A fost trecută cu totul sub tăcere o altă caracteristică nu mai puţin importantă a folclorului, văzut sub aspectul lui circulatoriu, în proces de transmitere de la o generaţie la alta. Hasdeu a formulat pentru prima dată nu numai la noi, ci şi în folcloristica europeană, legea potrivit căreia ţinuturile matcă au un folclor mai bogat, mai bine păstrat, în timp ce roiurile au un folclor mult mai sărac. Teoria a fost dată în vileag în articolul Doina răstoarnă pe Rosler (1882). Pornind de la constatarea că nici aromânii, nici celelalte popoare sud- 226 dunărene nu cunosc cuvântul doină, partizanii lui Rosler ar trebui să admită că românii ar fi emigrat la sudul Dunării ducând doina cu ei şi ar fi revenit în nordul Dunării în secolul al XIII-lea, după 10 secole. Presupunerea e absurdă mai întâi prin faptul că aromânii nu au doina. Dar, adaugă Hasdeu, doina se „conservă în cuibul său, unde nimic n-o zdruncină“, în schimb s-a putut pierde „la acele depărtate colonie, puse în alte condiţiuni teritoriale, culturale şi etnice“ Dacă ar fi adevărat ce spune Rosler, nu se poate înţelege cum „în aceleaşi condiţiuni teritoriale, culturale şi etnice, tocmai macedo-românii o pierd cu desăvîrşire după 1200, pe cînd noi ăştia o strecurarăm intactă prin atîtea şi atîtea schimbări de poziţiune geografică, de dezvoltare socială, de contacte cu diferite popoare“. Argumentarea lui Hasdeu a fost privită mai mult ca o curiozitate, alături de teoria sa despre originea doinei,, fără să fie luată în seamă iluminarea pe care o aducea în evaluarea teritorială a faptelor de folclor. Poate că a contribuit şi împrejurarea că Hasdeu nu a stăruit mai mult asupra ei, pentru a-i da o formulare mai incisivă, cum s-a întâmplat cu teoria circulaţiunii cuvintelor din polemica cu Cihac. Dezvăluită numai în limba română, ea n-a avut ecou peste hotare, deşi în folcloristică are aceeaşi pondere ca şi teoria circulaţiunii cuvintelor în lingvistică. Astfel, ea a ajuns a fi redescoperită şi pusă în circulaţie europeană în vremea din urmă de folcloristul suedez C. W. von Sydow care a pornit de la examinarea amănunţită a repertoriului provinciilor suedeze, coroborată cu istoria colonizării lor. Conturarea caracterelor creaţiei folclorice e completată de Hasdeu cu clasificarea speciilor folclorice. Întâia schemă e cea publicată de el în prefaţa colecţiei lui I. C. Fundescu în 1867, în care speciile sunt grupate în trei genuri: poetic (cu cântecul bătrânesc, doina, colinda, hora, vicleimul, descântecul şi oraţia), aforistic (cu proverbele, idiotismele, ghicitorile şi frământările de limbă) şi narativ (cu tradiţiunea, anecdota şi basmul). Cum se vede, genul poetic cuprindea poezia populară, iar cel narativ proza. Schema e aproape completă, căci nu lipsesc decât bocetul şi cântecul funebru, cântecele de copii, cântecele de leagăn, precum şi cântecele legate de unele obiceiuri (nuntă, – căci oraţia denumeşte numai discursurile versificate – paparudă, scaloian, lăzărel, toconele, şezătoare-clacă). Tradiţiunea are sensul larg de legendă, nu numai cel de legendă 227 istorică, cum s-a cristalizat ulterior. Mai târziu, Hasdeu va denumi legenda deceu, dar termenul nu a fost adoptat, impunându-se cel de circulaţie europeană. Sistemul de clasificare a speciilor folclorice e revizuit la Hasdeu în cursul universitar din 1892/93, Prelegeri de etnopsyhologie publicat parţial în Doina şi în Şezătoarea (1925), când le grupează după vârstă, în concordanţă cu cele trei faze ale evoluţiei omenirii stabilite de Vico. „Omenirea întreagă formează o singură individualitate care trece prin cele trei vîrste: divină (copilăria), eroică (bărbătească), umană (bătrînească)… Analogia între cele trei vîrste la Vico şi cele trei vîrste în literatura poporană poate fi împinsă şi mai departe. Noi am privit poporul ca un singur individ, trecînd succesiv prin cele trei etăţi, dar în fiecare moment cîte trele vîrste există în popor. Tot aşa la Vico, omenirea întreagă se perfecţionează, cercîndu-se din existenţă în existenţă şi din vîrstă în vîrstă, dar totuşi cîte trele vîrste se pot observa în popoarele ce compun omenirea“. În noua orânduire, copilăria e servită de 4 specii (cântece de leagăn, versuri întrebuinţate la jocuri, frământări de limbă şi basme), bărbăţia de 8 specii (ghicitori, strigături de joc, doină (elegie), horă (ditirambe), colinde (imnuri religioase), vicleimul (prima formă a teatrului), oraţie şi cântecul de moarte, iar bătrâneţea de 6 specii (balada sau cântecul bătrânesc (poezia epică a poporului), descântec (medicina populară), legende sau tradiţiuni populare (cuvinte din bătrâni), anecdote, proverbe, adevărata înţelepciune a poporului şi bocete). Noua schemă completează pe cea din 1867 prin adăugarea speciilor omise, rămânând pe dinafară câteva minore, legate de unele obiceiuri, dar ea se dovedeşte a nu fi câtuşi de puţin viabilă. De departe se vede că multe specii sunt practicate sau deservesc două, dacă nu chiar trei faze (cum sunt basmele, colindele, ghicitorile etc.). Încercările de la noi şi din alte ţări de a orândui speciile folclorice după criterii biologice sau calendaristice nu au putut fi acceptate fiindcă în atari evaluări nu poate guverna decât criteriul estetic. În aceeaşi vreme, în studiul său despre Basm (1893), Hasdeu distinge fabula, care denumeşte basmul despre animale (şi plante, obiecte), apoi povestea, care ar cuprinde naraţiunile realiste, lipsite de supranatural, în opoziţie cu basmul care se delimitează în primul rând prin prezenţa fantasticului ca element principal. Deşi s-a preconizat 228 adoptarea termenului poveste în sensul iniţiat de Hasdeu, încercarea nu a prins, datorită înţelesului popular al cuvântului care denumeşte orice naraţiune în proză provenită din tradiţie. Observaţiile lui despre speciile folclorice sunt inegale, unele învrednicindu-se de o atenţie susţinută, în vreme ce altele sunt doar menţionate în treacăt. Dar nici cele care i-au deşteptat un interes susţinut nu sunt tratate, dacă nu exhaustiv, măcar în aspectele lor capitale. Forma, stilul sunt trecute cu vederea, nu pentru că Hasdeu ar fi fost opac la haina artistică, ci din cauză că nu a avut răgazul necesar să se ocupe şi de acest aspect. Lipsa unui studiu adâncit a simţit-o el încă înainte de a păşi la marile construcţii. Recenzând în 1876 lucrarea lui Schuchardt despre poezia italiană, Ritornell und Terzine, Hasdeu scria: „După modelul excelentei lucrări a lui Schuchardt, cu acelaşi tact, cu aceeaşi erudiţiune, cu aceeaşi impasibilitate ştiinţifică, dar pe o scară mai comparativă, ar trebui să se apuce cineva a supune unui studiu anali-tic forma poeziei poporane române“. El nu a abordat acest domeniu, fiindcă vocaţia lui erau construcţiile vaste, aşa cum preconiza însăşi filologia comparativă în felul cum era concepută de el. Investigaţia lui era critică, adică aceea care ambiţiona comparaţia minuţioasă a faptelor pentru a le stabili filiaţia, etapele de evoluţie şi, în ultimă instanţă, embrionul din care descind. Şi fiindcă fenomenele îşi dezvăluie înrudirea, filiaţia la începuturile lor, filologia comparată devine în primul rând o ştiinţă a originilor. „Etnopsyhologul posedă rădăcinile tuturor ştiinţelor şi el doreşte să vadă ce au produs aceste rădăcini prin cultură.“ În acest sens, el a dat Istoria critică a românilor, care nu tratează decât problemele originilor poporului şi a voievo-datelor, apoi intenţiona să scrie Istoria critică etnografică a României, Istoria critică a literaturii române. Nu altfel e conceput însuşi Etymologicum Magnum Romaniae în care etimologia ocupă locul preponderent, cu implicaţiile ei pe toate planurile semantice. De aceea, ştiinţa hasdeiană poate fi numită mai pe scurt ştiinţa începuturilor. Prin această orientare, Hasdeu era din plin tributar istorismului din secolul al XIX-lea care se modelase după metodologia ştiinţelor naturale. După cum arăta şi Oskar Walzel, sub influenţa ştiinţelor biologice care pun pe prim plan întâia etapă a dezvoltării unei fiinţe, germinarea fiind mai interesantă decât 229 dezvoltarea ulterioară, cercetătorii speciilor de artă au mutat şi ei investigaţia asupra începuturilor artei, urmărind îndeosebi treptele premergătoare. Regresul către începuturi trebuia să ofere cheia explicativă a fazelor ulterioare. Dar pentru Hasdeu această incursiune spre obârşia primară însemna în primul rând o regăsire a însăşi esenţei faptului cercetat. De aceea, cercetarea începuturilor neamului va scoate de sub spuza istoriei identitatea noastră dacă. Soarta acestui popor îl captivase încă din adolescenţă, când abia elev de liceu urmărea „expunerea mitologiei dacilor“, iar într-o poezie din această vreme se declara: „Sunt dac cu trup şi suflet… Pe romani îi dispreţuiesc“. Poate că vălul de mister care acoperea istoria dacilor a captivat cu mai multă tărie imaginaţia aprinsa a romanticului Hasdeu. Stăruind cu căldură asupra îndepărtaţilor înaintaşi care au sfârşit atât de impresionant în matca romană, el împingea autohtonismul nostru cu multe secole în urmă, până în zările preistoriei şi această viziune va fi fructificată apoi poetic, filozofic şi mai cu seamă istoric prin M. Eminescu, N. Iorga, V. Pârvan şi L. Blaga. Cum începuturile dacilor se pierd în lumea indoeuropenilor pe care îi scosese la iveală lingvistica comparată, îl vedem hălăduind familiar printre aceşti strămoşi ai europenilor în tovărăşia predilectă a marelui său prieten, Max Müller, cu care se aseamănă în atâtea privinţe. Datorită lui Hasdeu, romanitatea, propovăduită cu atâta sârg de latinişti, îşi pierde primatul necontestat atâta vreme pentru a-şi recâştiga locul ce i se cuvine. El însuşi dă exemplul semnificativ, căutând să ţină cumpănă dreaptă între moştenirea dacă şi romană, recunoscând urmele acesteia din urmă ori de câte ori o mărturiseau faptele cercetate, pe alocuri căzând şi el în exagerări latiniste. Reconstituirea începuturilor se întemeiază pe documentul lingvistic sau folcloric oricât de neînsemnat în aparenţă, dar scrutat pe toate feţele şi cântărit cu cea mai acerbă ascuţime: „Un cuvînt, o silabă dintr-un variant, o literă aruncă uneori cea mai viuă lumină asupra unui problem. Este de regretat că românii nu posedă pînă acum şi ei o asemenea ediţiune critică a cîntecelor noastre popo-rane“, scria el într-o notă comparativă despre un descântec sanscrit. Tocmai această speculare a unor amănunte în aparenţă neînsemnate înspăimântă şi azi pe cititorul lui Hasdeu şi în ea stă măreţia lui, dar şi slăbiciunea deducţiilor sale. Urmărind filonul către 230 începuturi, erudiţia lui erupe în străfulgerări incandescente care uneori pot fi percepute cu greutăţi mari, fiindcă provin din dome-niile cele mai variate pe care cercetătorul modern, mult specializat, nu le mai poate cuprinde. Istoria, lingvistica, folcloristica, jurispru-denţa, precum şi alte ştiinţe sunt scotocite pe rând pentru a li se detecta amănuntul care lipseşte în construcţia demonstraţiei. Hasdeu se comportă asemeni demiurgului din mitologii, atât că metoda lui e inversă, fiindcă el reface procesul de creaţie pornind de la realităţile ultime prin fazele intermediare către embrionul iniţial, acel primum movens care s-a declanşat la porunca plăsmuitorului. De-monstraţia e însă de cele mai multe ori extrem de anevoioasă, pentru că intuiţia genială premerge cu mult arsenalului cu dovezi ştiinţifice. De aceea, argumentarea se face în salturi, din etape în etape, fără să fie asigurată continuitatea între ele decât ici colo, prin câte un jalon răzleţ, iar găsirea adevărului e mai mult revelaţie, iluminare scăpărata de intuiţie decât demonstraţie clădită pe constatări logice impuse de evidenţa faptelor. În fond, cum s-a mai arătat, lumea în care se mişcă Hasdeu e asemeni aceleia din mitologiile primare, în care toate fiinţele şi lucrurile, terestre şi astrale, se află într-o comuniune intimă plină de „corespondenţe“ şi „armonii“ care se dezvăluie cu un dram de iniţiere. E greu de întocmit lista concluziilor greşite ale lui Hasdeu, fiindcă nu poate fi urmărit în îmbinarea cunoştinţelor provenind din atâtea domenii. Se dezvăluie mai uşor cele în care saltul demonstraţiei e deficitar, precum şi cele bazate pe o insuficienţă documentară, inerentă vremii lui. În folcloristică, erorile vizibile decurg din ponderea prea mare pe care o acordă Hasdeu unor elemente localizatoare, îndeosebi numelor proprii. Cunoaşterea mai minuţioasă a folclorului a arătat că acestea suferă schimbări, adaptări, modernizări, adesea în chip neaşteptat. Iată cât de facilă este cronologizarea baladei Mioara. Deşi vechimea fondului ei ar fi cea atribuită de Odobescu, „ca formă însă cel puţin în privinţa nomenclaturei, nu poate fi compusă decît numai şi numai între 1350–1450, adică deja după descălecarea Moldovei de către Bogdan Vodă şi înainte de cucerirea Vrancei de Ştefan cel Mare“ şi motivarea este extrem de simplă: înainte de 1350 „nu există încă moldoveni, iar după 1450 muntenii nu mai sunt stăpîni ai Vrancei“. Toată demonstraţia e clădită pe determinantele existente în 231 varianta Alecsandri: unul e ungurean, altul e vrîncean, celălalt moldovean. Dar un conspect sumar al celorlalte variante arată cât de variată este localizarea acţiunii şi calitatea ciobanilor implicaţi în complot. Concluzia lui Hasdeu: „Românii din cele trei provincii ale Daciei lui Traian sunt grupaţi aci la un loc“, ungurean fiind „românul din Ardeal. Pentru muntean rămîne dară epitetul vrîncean“ nu poate fi plauzibilă decât cu semnificaţie restrânsă, ca o încercare de localizare a temei la împrejurările din cotul Carpaţilor şi foarte probabil mult mai târziu decât dedusese el. Balada Cîntecul letinului ar data de asemeni din a doua jumătate a secolului al XIII-lea, ea făcând aluzie la Litean Vodă, numit de obicei Litovoi, voievodul din dreapta Oltului. Existenţa variantelor sârbe şi bulgare nu-l pun în încurcătură, dimpotrivă, le interpretează în favoarea tezei sale. „Printr-o comparaţiune funda-mentală nu e greu de a constata două prototipuri, independente unul de altul, dar întemeiate ambele deopotrivă pe aceeaşi întîmplare epică sau poetizată: un prototip românesc cu tatăl fetei catolic numit Litean, şi un prototip serbo-bulgar cu tatăl fetei de rege din oraşul catolic numit Litean“. Deci balada ar relata „încuscrirea unui principe sîrbesc cu un principe românesc pe teritoriul românesc, nu pe cel sîrbesc“, ceea ce pare plauzibil; dar identificarea personajului nu se sprijină decât pe numele litean din varianta nesigură a lui Alecsandri, căci în celelalte peste tot este adus în scenă letinul, oricât de ingenioasă ar fi încercarea lui Hasdeu de a arăta că Litovoi a fost poreclit litin, adică „păgîn“, „eretic“ sau „papistaş“, nesusţinută prin nici un fel de atestare documentară. Cu aceeaşi uşurinţă e localizată istoriceşte balada Toma Alimoş care ar oglindi prima ciocnire a românilor cu tătarii de la anul 1345, Alimoş nefiind decât numele hanului Atlamos, „devenit la români – cred eu – un personagiu epic Alimoş în balada poporană“. În continuare, lui Hasdeu i se pare că fondul baladei oglindeşte realităţi tătăreşti. „Răspîndită în Moldova, în Muntenia şi-n Banat, această baladă, exprimînd în culori admirabile motivul foarte simplu de un minunat călăreţ cotropind pămînturile altora şi murind vitejeşte cînd e surprins şi lovit pe neaşteptate, este veche de tot şi păstrează pretutindeni un caracter mongolic“. În fapt, balada nu are nimic „mongolic“, căci ciocnirea dintre un haiduc şi stăpânul moşiilor era atât de familiară ţinuturilor româneşti, precum şi altor ţări din sud-estul Europei, iar etimologia Alimoş < Atlamos e împotriva oricărei 232 evidenţe fonetice. Tot atât de ingenioasă, dar iluzorie, este şi concluzia scoasă din proverbul Apa curge, pietrele rămîn „pentru care n-am putut găsi nici o paralelă în celelalte limbi, astfel că trebui să-l privim ca specific românesc, mi se pare a fi de o extremă importanţă istorică. Numai izvoarele de munte curg şi se scurg pe pietre, niciodată rîurile de pe cîmpie, în privinţa cărora nisipul rămîne. Pentru ca un asemenea proverb să se fi putut naşte şi a se înrădăcina la toţi românii din Dacia lui Traian, cată să admitem dară că întreaga naţionalitate a noastră s-a format în Carpaţi, pogorîndu-se mai tîrziu gata la şes“. Proverbul se găseşte şi la aromâni, ceea ce ar confirma originea lui montană, dar L. Şăineanu a arătat că şi turcii îl au în formă identică cu aromânii şi se pare că e răspândit şi la alte popoare, încât toată construcţia hasdeiană se surpă. Destul de veche i se pare balada Oleac. Cum se ştie, înainte de întemeierea principatului muntean, Haţegul făcea parte din aceeaşi unitate politică cu Muntenia. „Un cîntec bătrînesc din Transilvania mai conservă încă, sub o aparinţă cam desfigurată, tradiţiunea stăpînirii muntene în această regiune. El este intitulat Fata Banului din Haţeg“.Supoziţia e plauzibilă, dar Hasdeu nu se mulţumeşte cu atît, el identifica pe acest ban cu un Basarab, iar versul din colecţia Alecsandri „Un fecior de om sîrbesc“ îl restabileşte în „un fecior băsărăbesc“ (Istoria critică a românilor), ceea ce e cu totul arbitrar, neştiinţific. Cât de îndrăzneţe sunt construcţiile lui Hasdeu, se vede din încercarea de a dovedi că silaba ro din Troian a generat mitul despre Domnul de rouă. Pornind de la aserţiunea mai veche a lui Vico, reluată de Max Müller, că la originea unor mituri ar fi o metaforă a unor fenomene naturale, Hasdeu generalizează: „Oricine a luat osteneala de a se familiariza cu noua ştiinţă a mitologiei comparative, ştie bine că tot aşa, prin profusiunea sensurilor unui singur cuvînt sau a unui grup de sunete, adecă prin homonimie şi polisemasie, s-au desfăşurat cele mai multe şi cele mai frumoase mituri poporane“. Deci şi din Troian a putut roi silaba ro pentru a genera o legendă: „Numele Troian, în care bogata imaginaţiune a poporului se va fi legat de silaba ro, pare a fi dat naştere mitului întreg despre Domnul de rouă: soarele sorbea roua; deci Domnul de rouă putea să trăiască numai noaptea, desmierdîndu-se pe-ntunerec – amant fericit – pe sînul fraged al florii, şi trebuia să piară vrînd-nevrînd la cele dintîi raze ale dimineţei“. Mărimea saltului în această demonstraţie arată că 233 singurul ei suport rămâne fantezia şi ideea preconcepută de a identifica pe Traian cu legendarul Domn de rouă. Mai bogate în sugestii şi pe alocuri mai sigure sunt încercările lui Hasdeu de a elucida originea unor specii folclorice. Doina noastră, adică lirica populară e socotită de origine dacă şi Hasdeu îşi demonstrează aserţiunea cu argumente lingvistice şi istorice. Astfel, doina e înrudită cu daina lituaniană şi mai departe cu străvechiul dina, care purced din zendicul daena, cuvânt ce „înseamnă mai întîi cîntec, mai în urmă lege“. Pe de altă parte, romanii nu aveau înclinare spre poezie. „Aşa dară, la toţi neolatinii doina e autohtonă: la apus celtică, la răsărit dacică“. Hasdeu reia problema în cursul inedit de folclor, Curs de filologie comparată în anul 1893/94, arătînd că mecanismul de transmitere ar fi fost feminin, căci „cuceritorii îşi iau neveste din populaţia cucerită“, încât în Dacia „în a doua generaţiune spiritul dac rămînea la fete şi spiritul roman la băieţi“ şi „dacă poezia lirică la noi e de origine dacică, atunci ea tot prin femei a trebuit să se introducă la noi şi tot ele dar sunt pînă astăzi un agent creator puternic în acest gen poetic“. El susţine în continuare că sârbii şi bulgarii au luat doina de la substratul romanic prin elementul femeiesc care „a fost românesc“, sprijinindu-se pe faptul că ritmul şi rima din lirica bulgară şi sârbă sunt „ca şi-n poezia română“. Realitatea înfăţişată de Hasdeu e prea schematică, liniară, încât nu poate fi reţinută decât ipoteza despre originea autohtonă a doinei, extinsă de alţii, începând cu N. Iorga, asupra întregului popor trac. Hora, adică cântecul de joc, deosebit de strigătură, ar fi însă de origine latină, provenind din choros, iar acesta din grecescul horos. „Hora noastră e cea mai directă transmisiune a chorusului latin sau a horosului grec (şi coriştii aceştia în vechime dansau cînd cîntau). Din chorus latin, românii au făcut horă, nediftongat, adică nu hoară pentru că au luat-o dintr-o formă masculină“. El e de părere că „probabil prin intermediul elementului românesc… acest nume de danţ s-a răspîndit şi la slavii din P. Balcanică“. În acelaşi curs inedit de folclor e studiată mai sumar şi originea colindei, care e de asemenea romană. Demonstraţia e plauzibilă, întrucât arată forma corind ca derivând din calendum, de unde conchide că colinda „nu e un slavism la români, ci un românism la slavi“. Amploarea obiceiului şi trăsăturile lui arhaice, precum şi 234 bogăţia repertoriului de colinde de la români confirmă aserţiunea lui Hasdeu. De origine latină sunt, după Hasdeu, şi strigările peste sat practicate la lăsatul secului. El le relevă pentru că „au pe de o parte interesul noutăţii, iar pe de alta pentru că au o origine necontestabil romană“ în datina funebră Lemuria sau Lemuralia. În consonanţă cu această ipoteză, el deduce numele Alimori din Ad-Lemures. A stârnit ecou şi mai cu seamă nedumeriri teoria lui despre obârşia basmului. El s-a oprit mai îndelung asupra lui, socotindu-l „cel mai bogat izvor de credinţe sau noţiuni mitologice şi de date linguistice“. Originea basmului nu mai e căutată în lumea dacă sau romană, ci într-o realitate mult mai veche, de natură antropologică. În genere, Hasdeu are vederi mult mai largi decât contemporanii săi, el se plimbă familiar prin lumea traco-dacă şi romană, pentru a se urca apoi tocmai la îndepărtaţii indo-europeni, iar la nevoie, coboară şi mai îndărăt în gândirea popoarelor, până la trunchiul comun antropologic. O seamă de gânditori din secolul al XVIII-lea – Fontenelle, Helvétius, Voltaire, Buffon – încetăţeniseră ideea că spiritul uman e, în esenţă, acelaşi pretutindeni. Hasdeu intuieşte că anumite reprezentări aparţin unui fond comun, cum ar fi apusul soarelui şi moartea omului: „Imaginaţiunea popoarelor primitive, în orice epocă şi-n orice ţară, vede un intim paralelism între moartea soarelui, cînd se isprăveşte ziua, şi între apusul omului, cînd se curmă viaţa.“ După părerea lui, originea basmului trebuie căutată în vis. Punctul de sprijin îl găseşte în părerea similară a martirei Hypatia din şcoala neoplatonică alexandrină, apoi în asemănările dintre basm şi vis. Demonstraţia e condusă cu dibăcie, pornind de la teoria lui Schopenhauer „că omul posedă pentru vis un deosebit organ, Traumorgan, organul visului, prin care vede, aude, simte“. Omul trăieşte aşadar în două ipostaze, „realitatea veghierii şi realitatea somnului“, iar basmul este „literatura visului“, în timp ce romanul şi nuvela ar fi literatura vegherii. Hasdeu găseşte zece caracteristici care ar fi comune basmului şi visului. „Nu se poate găsi un singur element al basmului, care să nu-şi aibă obîrşia în vis“. Dar cele zece asemănări găsite de Hasdeu între basm şi vis sunt fortuite. Examinate îndeaproape, se adevereşte că unele se întâlnesc şi în alte specii folclorice, cum ar fi legenda, colinda (hiperbolizarea, anularea spaţiului şi timpului, zborul ca mijloc de locomoţie, metamorfozele, 235 lupta cu monştrii, deznodământul optimist), ele fiind în genere atribute ale fantasticului. Hasdeu a selectat numai acele trăsături care îi demonstrau teza. El a pierdut din vedere faptul că omul „visează“ şi treaz fiind, proiectându-şi în închipuire anumite crâmpeie în care se complace, cu dorinţa subsidiară ca acestea să devină realitate. De astfel de visuri e apropiat basmul popular, el fiind specia care materializează cel mai bine dorinţele omului de pretutindeni de a trăi într-o lume ideală, guvernată de legi riguros drepte. Încercările de a explica geneza creaţiilor artistice prin unele activităţi fiziologice, devenite modă într-o vreme, nu au putut duce la rezultate plauzibile, pentru că opera de artă e generată de o anumită mentalitate, alcătuită dintr-un ansamblu de concepţii şi reprezentări condiţionate de nivelul acelei societăţi. Ea trebuie să satisfacă anumite cerinţe complexe – dincolo de presupusul germen fiziologic – în care gustul pentru frumos ocupă un anumit loc, oricât de embrionar s-ar manifesta el în fazele sincretice ale începutului. Teoria lui Hasdeu a rămas necunoscută cercetătorilor străini, cu toate că ea nu e singulară. Chiar cu câţiva ani înainte de 1893, când şi-o publică Hasdeu, Ludwig Laistner susţinea în cartea sa Das Rätsel der Sphinx (1889) că basmul ar proveni din visurile de groază. Nu se ştie dacă Hasdeu i-a cunoscut lucrarea – absentă în bibliotecile noastre, deşi Şăineanu o aminteşte într-o notă la Basmele române, alături de cea a lui Clodd, Mythes and Dreams (1890), dar a lui se deosebeşte fundamental de cea a lui Laistner. Acesta restrângea totul la visul de groază, în vreme ce Hasdeu are în vedere visul în totalitatea lui, ca fenomen plăsmuitor în timpul somnului. Mai târziu, unii cercetători au reţinut din teoria lui Laistner unele aserţiuni plauzibile. Friedrich von der Leyen susţinea în Das Märchen (1911) că unele motive şi episoade ca: spaima de zmei, sarcinile imposibile, unele scene din lumea subpământeană (de ex. muncile lui Sisif), întrebările de nerezolvat care aduc moartea celui chestionat, iubitul ce apare în vis şi dispare la trezie, muţenia eroilor când rezolvă o situaţie grea şi minunăţiile raiului, ar fi generate de visul din timpul somnului. Mai târziu, Archer Taylor presupunea că ar proveni din vis şi anumite basme din grupa basmelor cu formule (Formel-märchen, Formula Tales), ca AT 2036 (vânătorul pierde un strop de miere, la care se adună muşte, pisica vrea să le prindă, câinele vrea să prindă 236 pisica etc.), AT 2031 (cele mai tari lucruri) sau AT 2300 (turmă nesfârşită ce trebuie să treacă un râu una câte una: o variantă a basmului o povesteşte şi Sancho Panza stăpânului său), iar dintre basmele fantastice AT 325 (ucenicul şi vrăjitorul). Teoria lui Hasdeu ar avea mari sorţi de plauzibilitate dacă ar fi coroborată nu cu visul din timpul somnului, ci cu visurile şamanilor din vremea când ei cad în transă pentru a porni în călătoria lor fantas-tică, aşa cum au sugerat mai târziu L. Frobenius, K. Meuli ş.a. Potrivit credinţei că boala e cauzată de rătăcirea sufletului prin alte lumi sau locuri cu obstacole, şamanul se însărcinează să-l readucă, trimiţându-şi propriul suflet în căutarea celui plecat. Ceea ce se cunoaşte până acum din relatările acestor călătorii spirituale oferă mari asemănări cu ceea ce povestesc basmele, iar profilul compoziţional al basmului, care por-neşte de la o lipsă sau prejudiciere gravă şi se sfârşeşte în chip fericit cu izbânda protagonistului, e similar cu cel al aventurii spiritelor şamanilor ce trec prin fel de fel de obstacole şi lupte până ce, în cele din urmă, se întorc victorioase la stăpânul lor, aducând pe cel răpit sau rătăcit. Deosebit de instructiv în acest sens este chiar basmul citat de Hasdeu în sprijinul teoriei sale, Sufletul din colecţia Ispirescu, care narează o aventură similară, cum sufletul în chip de porumbel a părăsit corpul celui adormit şi s-a dus până a dat de un chiup plin de bani, pe care îl găsesc apoi după ce se trezesc urmând indicaţiile din vis. Şi aici, părăsirea corpului de către suflet e similară cu cea imaginată de şamanii lecuitori. Problema e destul de spinoasă, fiind greu de precizat dacă basmul s-a inspirat din viziunile şamanilor sau dacă, dimpotrivă, acestea s-au mulat după istorisirile lui. Hasdeu a elaborat şi monografiile a două tipuri folclorice, balada Cucul şi turturica şi basmul Povestea numerelor. Ele se numără printre întâile monografii folclorice din literatura europeană şi numai faptul că au fost scrise în limba română l-a văduvit pe Hasdeu de a fi recunoscut poate drept precursorul şcoalei istorico-geografice. Şi în cercetarea monografică el a stabilit jaloanele metodologice, sugerate de lingvistică, dar concluziile lui neverosimile au discreditat ca atare întreaga-i investigaţie. El se arată nemulţumit de felul precar în care au fost conduse cercetările comparative de până atunci, fiindcă în asocierea asemănărilor nu s-a ţinut seamă şi de deosebiri. „Ceea ce a paralizat mult pînă astăzi studiul comparativ al literaturei poporane 237 în genere, este puţina rigoare a metodei. Se grupează mereu tot ce se aseamănă, fără a se deosebi cu scrupulozitate gradurile de asemănare. În acest mod, pe de o parte se fac mai totdauna salturi peste punturi intermediare, pe de alta se confundă adesea lucruri de o înrudire problematică sau numai aparinte“. Metoda de investigaţie este împrumutată din lingvistică: „Pentru ca literatura poporană comparativă să se rădice la o adevărată înălţime ştiinţifică, se cere aplicarea acelei severe metode, prin care se distinge astăzi linguistica“. Se urmăreşte discernerea variantelor prin „metoda aşa zicînd naturalistă de a culege mereu, a alătura şi a grupa varianturile“. Hasdeu formulează postulatul care va fi de atîtea ori încălcat de a scruta toate variantele. „Numai prin alăturarea tuturor varianturilor, cel puţin a tuturor celor accesibile în momentul de faţă, vom putea pătrunde în adevărata natură a cîntecului nostru“. Compararea trebuie condusă cu sagacitate după înlănţuirea firească a faptelor, aşa cum se procedează în lingvistică: „tot aşa în literatura poporană comparativă, ultima concluziune pe o scară foarte vastă trebuie să rezulte din concluziuni anterioare mai restrînse“. „Compa-raţiunea metodică consistă întru a observa cu d-amăruntul şi a aduna fenomene într-un număr pe cît se poate mai mare, grupînd apoi la un loc pe cele înrudite, astfel ca concluziunea să iasă de acolo aşa zicînd de la sine, nesilită, a posteriori fără nici o rezervă“. Hasdeu conduce investigaţia folclorică pentru a pune în lumină şi celelalte canoane metodologice indispensabile unei monografii. El stabileşte că aria de răspândire este destul de grăitoare pentru a discerne vârstă relativă a produsului examinat. Dacă acesta se afla numai la extremităţile ariei, se poate deduce că este vechi, potrivit principiului stabilit întâi în lingvistică, că ariile laterale sunt mai conservatoare. De exemplu, la Cucul şi turturica: „Această întîlnire între variantul din Crişana şi cel din Bucovina, la două extremităţi ale pămîntului românesc, probează – negreşit – că punctul în cestiune e vechiu la noi“. Dimpotrivă, dacă variantele pe o anumită arie sunt puţine, aceasta înseamnă că tipul e mai nou, că e importat din alte zone. Aserţiunea este îndreptăţită, cu excepţia a ceea ce s-a numit puncte de rămăşiţă, adică insule izolate care, datorită unor împrejurări, au păstrat în chip anacronic un produs care a dispărut de mult din jur. 238 Deşi pornită sub bune auspicii metodologice, investigaţia monografică a lui Hasdeu e viciată de acelaşi salt care determină concluziile la care ajunge. În loc să lase variantele să vorbească de la sine, Hasdeu le impune din afară ceea ce trebuie să demonstreze, călcând preceptul pe care l-a formulat atât de pregnant. Se simte că deducţia ultimă, care încearcă să explice geneza, este lipită mai mult sau mai puţin arbitrar, spre uluirea sceptică a cititorului. Astfel, în Cucul şi turturica (1879), după ce a reţinut formele mai frecvente ale metamorfozelor, deduce care ar fi fost originare în prototipul baladei potrivit principiului că formele mai răspândite sunt şi cele mai vechi, ceea ce a fost confirmat de cercetările de mai târziu, fără a constitui nicidecum regulă generală. Apoi Hasdeu stabileşte cele trei mari centre ale baladei: „Persia – Dunărea de jos – Provenţa“. Dar acestea sunt şi cele trei focare principale ale bogomilismului şi aici se produce saltul demonstraţiei: Hasdeu identifică pe seducătorul din baladă cu Satana, principiul răului din doctrina amintită. După acest fel de a vedea, nimic nu ne împiedică în a vedea în toţi seducătorii, în toate personajele negative nişte incarnaţii modelate de dualismul bogomililor etc. Coincidenţele semnalate de Hasdeu sunt atât de vagi, încât concluzia lui nu poate convinge pe nimeni. Nu trebuie uitată nici împrejurarea că Hasdeu scria la începuturile culegerilor de folclor, când dispunea de un număr cu totul insuficient de variante, unele teritorii şi ţări fiind încă neexplorate. Povestea numerelor la români, la slavi, la francezi, la evrei (1879) este întâia monografie la noi a unui basm, clasificat de Aarne-Thompson la Poveşti cumulative nr. 2010, dar variantele româneşti, precum şi unele europene se încadrează la tipul 812. Ea este şi primul studiu monografic asupra acestui basm, despre care au scris apoi mai mulţi folclorişti, sfârşind cu Espinosa, Taylor şi Greenleaf, după 1930. Se pare că studiul lui Hasdeu nu este numai prima monografie asupra acestui basm, ci în genere prima monografie despre un basm în folcloristica europeană, căci Walter Anderson nu citează decât monografia lui L. Kolmacevskij din 1882, iar cele ale lui K. Kroha încep abia în 1886, dacă se face abstracţie de studiul lui Iacob Grimm despre Reinhart Fuchs din 1834 care se referă la basmul animalier. Întâietatea e totuşi ineficientă, de vreme ce lucrările lui 239 Hasdeu nu au fost cunoscute de basmologi, cel dintâi care Îl citează fiind A. Taylor în 1933. Investigaţia se desfăşoară analitic, urmărind variantele româneşti, apoi cele europene (franceze, italiene, spaniole, portugheze, celtice, germane, slavice), evreieşti, persane, kirghize etc. Cu multă verosimilitate stabileşte elementele existente în prototipul european, dar saltul începe când Hasdeu încearcă determinarea cronologiei. Pornind de la detaliul că într-o variantă românească dracul e reprezentat prin oameni roşii, el face apropierea cu oamenii roşii (rubei homines) pe care îi descrie un cronicar de la 1235 ca apărând dintr-un munte în Cîrţa făgărăşeană. Forţând şi mai departe realitatea, Hasdeu afirmă că aceşti oameni roşii (diavoli) au vrut „să înşele pe creştini prin vorbe, discursus varii, în cazul nostru enigme cifrice, au fost învinşi şi goniţi.“ Dar cronicarul pomeneşte numai că făceau vorbe (qui discursos varios spectante populo faciebant), încât nimic nu îndreptăţeşte supoziţia că ei ar fi pus întrebări similare cu cele ale diavolului din basmul popular. Hasdeu conchide în continuare că basmul „durează cu o certitudine documentală, cel puţin de şeapte secoli“, ceea ce nu e probat de nimic. Concluzia se întrevede: basmul ar oglindi învăţătura bogomililor. „A pune doctrinele religioase în dialog, ba încă anume sub formă de enigme, uneori chiar cifrice, era în spiritul ereziilor medievale în genere, dar mai ales la bogomili… Povestea numerelor, religioasă chiar în archetipul persian, oferind cea mai proprie stofă pentru un asemenea catechism, bogomilii s-au grăbit a transforma basmul B în exerciţiul catechetic A“… Expu-nerea în dialog a anumitor învăţături s-a dovedit mult mai răspândită de cum o arăta Hasdeu, ea nu constituie nicidecum monopolul bogomililor. El nu era totuşi departe de realitate când atribuia proce-deului o funcţie didactică religioasă, indicând prin aceasta unde trebuie căutată sorgintea basmului. Împrejurarea că el e atât de răspândit încă din cele mai vechi timpuri îngreuiază elucidarea originii basmului, cum arăta Taylor în schiţa lui monografică, el presupunându-i o origine sanscrită. Espinosa găsea şi el anumite elemente zoroastrice în unele variante din Europa apuseană, dar studiul lui nefiind accesibil, nu am putut vedea dacă a cunoscut lucrarea lui Hasdeu. 240 Contribuţia lui Hasdeu ca animator al interesului pentru folclor şi ca organizator al unor acţiuni menite să promoveze cunoaşterea lui are o pondere similară cu cea a teoreticianului. Se cuvine semnalat în primul rând cursul de folclor din cei doi ani, 1892/93 şi 1893/94, din care se cunoaşte numai capitolul despre basm, celelalte părţi din anul I fiind publicate – se pare fragmentar – după note luate de auditori, ca şi cel din anul al doilea, până acum inedit în Arhivele Statului din Bucureşti, în anul 1892/93, Hasdeu a tratat speciile în proză, cu precădere basmul, iar în anul următor speciile versificate, oferind primul curs universitar despre folclor în totalitatea lui. Rămas nepublicat, el nu a avut ecoul cuvenit, mai cu seamă în lumea universitară care ar fi trebuit să continuie acest început. Mai importantă este iniţiativa lui Hasdeu de a orienta culegerile de materiale pentru a cuprinde totalitatea culturii populare, mai ales cele rămase necercetate. Întâia intenţie de a solicita sprijinul cărturarilor săteşti pentru adunarea folclorului se manifestă în 1876, cu prilejul unei paralele între un descântec sanscrit şi unul român. În revista sa, Columna lui Traian, el în ştiinţa: „am dori să ni se comunice orice descîntece române din partea acelora ce le vor fi cunoscînd, rugîndu-i însă de a însemna totdeauna cu preciziune localitatea unde le-au auzit, formalităţile ce le însoţesc şi boalele pentru cari se întrebuinţează“. Se pare că apelul a rămas fără urmări, nu au fost semnalate descântece provenind din colecţia lui, cu excepţia celor culese mai târziu cu prilejul chestionarului lingvistic. În anul următor, G. Chiţu, ministrul învăţământului, solicită lui Hasdeu difuzarea unui „cestionar juridic şi unul linguistic mitologic pentru culegerea şi descrierea moravurilor, instituţiunilor şi datinelor noastre“. Hasdeu întocmeşte deocamdată chestionarul juridic, Obiceiele juridice ale poporului român. Programa (1878), difuzat prin grija Ministerului învăţământului la cărturarii satelor. Hasdeu s-a călăuzit de lucrările similare din alte ţări, în primul rând de Deutsche Rechtsalter-tümer (1845) a lui Grimm, apoi de chestionarele lui Bogisich, Efimenko şi Matviev. Chestionarul juridic cuprinde 400 întrebări grupate în trei capitole: satul, casa şi lucrurile. Din indicaţiile date se vede că Hasdeu urmărea obiceiul pământului nu numai în stadiul lui de atunci, ci şi dinainte, pe cât ajuta memoria informatorilor, pentru a-l putea descifra pe cât posibil în evoluţie. Capitolul întâi era 241 consacrat relaţiilor sociale şi juridice de la vecini până la alte naţionalităţi, al doilea se îndeletnicea cu ciclul familial în aspectele lui juridice (sistemul de năşie, de moştenire etc.), moartea fiind tratată mai sumar. Capitolul al treilea cuprindea relaţiile de proprietate, învoielile agricole, hotărnicia, comorile etc. Hasdeu cerea să fie consemnate în acest context „orice zicătoare, doină sau altceva din gura poporului ce s-ar afla în legătură cu obiceiul povestit în răspuns“. Succesul chestionarului a fost însă minim, judecând după numărul răspunsurilor cunoscute. Acestea provin din aproximativ 37 localităţi – căci unii răspund ca pentru un „ţinut“ – cuprinse în trei volume, două în Biblioteca Academiei R.S.R., al treilea la Arhivele Statului din Bucureşti. Hasdeu a publicat numai răspunsurile din cele 4 sate ale judeţului Bacău în Columna lui Traian (1882). Judeţele sunt firav reprezentate, prin câte o localitate sau două, abia judeţul Dolj are răspunsuri din douăsprezece localităţi, ceea ce se explică foarte probabil prin împrejurarea că ministrul Chiţu era craiovean. În genere, răspunsurile sunt schematice şi stângace, cu câteva excepţii, grupate în volumul ultim. Ele sunt consemnate în anul difuzării, 1878, afară de două mai târzii (1879 şi 1885), iar unele nu sunt datate. Răspunsurile la chestionarul juridic au rămas îngropate în mapele volumelor, cu toate că dezvăluiau informaţii deosebit de preţioase pentru problemele de moştenire, hotărnicie, relaţiile sociale dintre diferitele categorii, părerile despre haiducie etc. Se pare că Hasdeu, care anunţa o lucrare despre Nunta la români, le-a neglijat, fiind nemulţumit de puţinătatea lor. Al doilea chestionar e întocmit sub egida Academiei Române pentru a aduna materialul necesar în vederea alcătuirii dicţionarului tezaur al limbii române. Programa pentru adunarea datelor privitoare la limba română (1884) nu era numai un chestionar lingvistic, ci şi mitologic, pentru a cuprinde realitatea spirituală în totalitatea ei, cum o cerea filologia comparativă preconizată de Hasdeu, cu cele două ramuri ale ei, lingvistica şi etnopsihologia (sau psihologia populară, după termenul folosit de el în Columna lui Traian). Nu sunt indicii că Hasdeu ar fi urmat, în ceea ce priveşte chestionarul mitologic, exemplul lui Mannhardt care voia să alcătuiască Monumenta mythica 242 Germaniae şi care în 1865 a difuzat numai un chestionar referitor la seceriş, alcătuit din 29 întrebări. Chestionarul lingvistico-mitologic întocmit de Hasdeu conţine 206 întrebări care afectează întreaga cultură populară. Primele 49 se referă la domeniul restrâns al lingvisticii, celelalte cuprind pe rând probleme de climatologie, toponimie, mineralogie, vegetaţie, horticultura, faună, zootehnie, ocupaţii, industria casnică, port, hrană, iar întrebările între 123 şi 206 se referă la obiceiuri, credinţe, mitologie populară. Câteva întrebări repetă pe cele din chestionarul juridic (vrăji, jurăminte, ciclul familial etc.) şi se poate presupune că motivul reluării e nemulţumirea lui Hasdeu cu răspunsurile primite la acel chestionar. Deşi numărul întrebărilor e cam de două ori mai mic decât la chestionarul juridic, sfera lor este mult mai largă, din cauză că la cel dintâi problema era disecată şi urmărita prin mai multe întrebări, pe când aici i se afectează o întrebare generală, uneori chiar două entităţi distincte fiind cuprinse sub acelaşi număr. Chestionarul trădează preocupările timpurii ale lui Hasdeu pentru mitologia populară care îi ajunsese neaşteptat de familiară. Unele întrebări urmăresc descoperirile lui despre Filma şi oamenii roşii, dar răspunsurile îi vor infirma supoziţiile. Surprinde totuşi în acest chestionar lipsa întrebărilor cu privire la geneza pământului şi a omului, probabil în urma sondajelor lui care îi arătau că poporul nu ştia mai mult decât relatau cărţile populare şi legendele bogomilice studiate de el. Două întrebări se refereau la jurăminte şi ocări, menite să-i procure materiale cu privire la limba poetică pe care vroia să o studieze. „Dacă e adevărat, că prin poezie se exprimă pasiunea şi imaginaţiunea, atunci sînt foarte poetice pînă şi înjurăturele sau blăstemele poporului… Acest element imprecativ abundă şi-n poezia poporană, oferindu-ne uneori coincidenţe curioase la popoarele cele mai eterogene“. Intenţia lui Hasdeu a rămas nerealizată, mai ales că majoritatea culegătorilor ocoleau răspunsul prin formulări evazive, eufemistice. Răspunsurile la chestionarul din 1884 au împlinit aşteptările lui Hasdeu. Ele sunt de 20 de ori mai numeroase decât cele de la chestionarul juridic, provenind din aproximativ 701 localităţi, iar pe alocuri se văd şi două, sau chiar trei răspunsuri din acelaşi sat sau 243 oraş. S-au pierdut totuşi fără urmă răspunsurile din 4 judeţe – Bacău şi Roman, Ilfov şi Vlaşca – probabil înainte de a ajunge la Hasdeu, căci nu citează din aceste judeţe în Etymologicum Magnum. Cel mai bine e reprezentat judeţul Iaşi, prin răspunsurile din 60 de sate, grupate în două volume. Urmează apoi judeţele Covurlui, Dîmboviţa, Dolj, Ialomiţa, Neamţ, Tecuci şi Tutova, fiecare cu câte un volum ce cuprinde răspunsurile din 20–45 localităţi. Mai sărace sunt judeţele Argeş, Dorohoi, Gorj, Putna, Romanaţi şi Vâlcea, abia cu câte 2–6 localităţi. Două volume conţin şi răspunsuri din Transilvania sudică – Făgăraş, Sibiu, Hunedoara, Caraş-Severin – foarte puţine din restul provinciei, întocmite în condiţiile vitrege de atunci care nu au permis o mobilizare mai largă a învăţătorilor şi preoţilor rurali. Bucovina şi alte provincii lipsesc cu desăvârşire. Valoarea răspunsurilor e inegală, dar toate sunt utilizabile, după cum mărturisea chiar Hasdeu: „vreo cîteva adevărat preţioase, unele foarte bune, multe bunicele, aproape nici unul din care să nu se tragă o brumă de folos“. Ţinând seamă că unii preoţi şi învăţători abia ştiau scrie în acea vreme, după cum atestă şi caligrafia răspunsurilor, aceştia au realizat o operă mult peste puterile lor. Lipsa ştiinţei a fost suplinită cu succes aproape întotdeauna de dragostea pentru cultura românească şi de dorinţa pentru propăşirea neamului. Aşa se explică de ce răspunsurile la chestionarele lui Hasdeu sunt superioare celor de mai târziu, întocmite de preoţi şi învăţători cu mai multă ştiinţă de carte. Parte din deficienţe se datoresc şi unor întrebări care n-au fost formulate cu claritatea necesară. De ex., nr. 131 („ce fel de danturi, cu cuvintele privitoare la ele, cunoaşte poporul de acolo“) a fost înţeleasă de unii că s-ar referi numai la acele dansuri care sunt însoţite de texte cântate şi au răspuns cu ceea ce s-ar fi cuvenit la nr. 129 („cum se numesc deosebitele feluri de cîntece“). Deoarece pe alocuri unele forme de colindat se practică şi de Anul Nou – sau numai la Anul Nou – au provocat confuzii între întrebările 157 (turca), 158 (brezaia), 160 (colindatul) şi 188 (Anul Nou). Întrebarea 136 despre cuget, minte, gândire depăşea posibilităţile de discernere ale anchetatorilor rurali iar cea despre ursite (151) a fost înţeleasă de unii ca referindu-se la ursitori etc. De asemenea, întrebarea despre frumos (137) a prilejuit la unii expunerea propriilor opinii, în loc să sondeze pe cele populare. De altfel, pe alocuri unele răspunsuri se 244 resimt de evaluarea depreciativă a anchetatorilor, ceea ce era firesc la stadiul cunoştinţelor lor, dar acestea sunt prea puţine şi în genere uşor de recunoscut. Inegalitatea răspunsurilor se vădeşte şi pe plan vertical, la fiecare în parte. Cele referitoare la obiceiuri cu desfăşurare mai amplă sunt de obicei mult prea schematice, dar fiind că nu li s-a indicat problematica de urmărit, descripţia înfăţişând doar ceea ce le-a sugerat intuiţia că ar trebui consemnat. În schimb, răspunsurile la credinţe, fiinţe mitologice şi la alte aspecte de mică întindere sunt la obiect şi în consecinţă cu totul preţioase. În felul acesta, cele 19 volume cu răspunsurile la chestionarul lingvistic constituie cea mai bogată sursă informativă cu privire la mitologia populară româ-nească în înţelesul ei larg, depăşind cu mult monografiile lui S. Fl. Marian, T. Pamfile, E. N. Voronca etc. Se găsesc aci date despre unele aspecte necunoscute sau înfăţişate doar fragmentar, ca Joimăriţa, Drăgaica, Vremea de apoi, pasările cu ciocul de foc, deochiul, mânicătoarea, ceasornicul casei, ochii sfinţilor, toaca din cer etc. Se vădesc a fi preţioase datele referitoare la unele specii folclorice sau la viaţa folclorică, solicitate prin chestionar. Cercetătorul are o imagine fidelă despre instrumentele populare din anii 1884–86 de pe întreg cuprinsul ţării de atunci, apoi despre focurile de copii, unele răspunsuri aducând descripţii neaşteptat de valoroase pentru o viitoare tipologie a lor. De aceeaşi valoare sunt şi indicaţiile despre dansurile populare, deşi cu descrieri mai puţine, compensate însă prin tabloul aproape exact al jocurilor de la sfârşitul secolului trecut. Cu toate că răspunsurile sunt puţine din pricina ambiguităţii întrebării, sunt de asemeni preţioase datele despre speciile de cântece, oferind, până acum, cele mai bogate informaţii cu privire la acest aspect, mai cu seamă despre răspândirea doinei. Datele din aceste răspunsuri au fost utilizate de Hasdeu în dicţionarul enciclopedic până la cuvântul bărbat. El le citează copios, indicând localitatea şi culegătorul, pe alocuri chiar din versurile unor specii folclorice. Spaţiul afectat unui cuvânt nu i-a îngăduit să trateze exhaustiv tot ceea ce ofereau măcar aceste răspunsuri, limitându-se la semnalarea aspectelor care i s-au părut principale sau caracteristice. Diferenţa dintre ceea ce a extras Hasdeu şi o însumare exhaustivă a faptelor se remarcă uşor comparând capitolul despre 245 Anul Nou din Etymologicum Magnum… şi cel înfăţişat de I. Muşlea în Tipologia folclorului din răspunsurile la chestionarele lui B. P. Hasdeu (1970). După moartea lui Hasdeu, valoroasele informaţii cuprinse în aceste răspunsuri au zăcut nefructificate, exceptând datele lingvistice extrase pentru dicţionarul tezaur, rămas mereu în lucru. Cu totul sporadic au fost folosite unele date de T. Pamfile, D. Caracostea şi Al. Rosetti; abia lucrarea amintită a lui Ion Muşlea a scos în vileag o bogăţie care îşi va da roadele în elaborările viitoare. Mai rămân de extras datele de natură etnografică, şi acestea deosebit de preţioase, mai cu seamă pentru o disciplină de debut, cum e etnografia la noi. Hasdeu a sprijinit cercetarea folclorului şi în sânul Academiei Române. Planul de a cuprinde monografic aspectele de bază ale culturii populare este sugerat şi urmărit de el de-a lungul atâtor ani, propunând cele mai multe din temele referitoare la cultura populară. Monografiile etnografice despre nuntă, naştere, înmormântare, sărbă-tori ale lui Marian, cea despre basmele române a lui Şăineanu sunt izvodite din iniţiativa şi indicaţiile lui Hasdeu. Unele au rămas neter-minate sau neabordate (botanica populară, psihologia şi metafizica poporului român). El se străduieşte să stârnească în autorii acestor lucrări mari acelaşi zel comparativ pentru a oferi cititorului aceeaşi perspectivă larg cuprinzătoare. Ca atare, se arată nemulţumit de Ornitologia poporană română (1883) a lui Marian, fiindcă „numai atunci ar fi avut un adevărat merit literar cînd autorul ar fi comparat ornitologia noastră populară cu ornitologiile străine“. Totuşi, S. Fl. Marian va fi cel mai apropiat de viziunea lui Hasdeu, întrucât el va da la lumină cele mai multe din monografiile referitoare la cultura populară. Din aceleaşi considerente, critică şi colecţia lui G. Dem. Teodorescu care nu va primi premiul Academiei prin această intervenţie. „Partea ştiinţifică adecă comparativă lipseşte, cînd nu lipseşte ea e dată în mod cu totul curios, aşa cînd autorul voieşte a compara o baladă română cu una sîrbească, nu se mărgineşte a cita balada sîrbească ci caută în traducerea franceză a lui Dozon“. Hasdeu şi-a popularizat vederile despre folclor în cele două periodice, Traian (1869–1870) şi Columna lui Traian (1870–1877, 1882–1883). Ele oglindesc în bună măsură şi evoluţia lui Hasdeu, de la polemistul sarcastic care foloseşte folclorul pentru a-l parafraza în pamfletul politic, până la cercetătorul cu orizont vast prins de 246 înfrigurările căutării adevărului. La început mai timid, cu vremea materialele folclorice abundă în coloanele Columnei lui Traian, revista lui Hasdeu fiind cea care acordă mai mult spaţiu folclorului dintre toate periodicele muntene din acea vreme. Colaborările sunt felurite, primând cele ale elevilor lui Hasdeu. Lirica populară e mai cu seamă din Transilvania şi din Moldova, fiind culeasă de Miron Pompiliu, Domide, Şoroboteanu, Dionisie Miron, Ambrozie Vodă, V. S. Pop, P. Olteanu, Cr. Negoescu, S. Fl. Marian. Acesta colaborează asiduu, trimiţând balade, descântece, snoave, cimilituri şi câteva basme, fiind din ce în ce mai mult captat în orbita hasdeiană. Baladele sunt mai puţine, culese din Transilvania de M. Pompiliu şi A. Marienescu, apoi din Muntenia de C. D. Aricescu – cele cu substrat social. Alt culegător remarcabil e Petre Ispirescu cu basme, snoave precum și cu jocuri de copii. Basme mai publică I. C. Fundescu, M. Serrea, iar D. Miron traduce nemărturisit parte din colecţia fraţilor Schott. Cu snoave mai contribuie E. Baican şi Filip. Nu se simte o înviorare a metodei de culegere spre mai multă rigoare ştiinţifică, iar furtul lui D. Miron a fost acceptat benign. În revistă mai debutează cei doi elevi ai lui Hasdeu, G. Dem. Teodorescu şi Gr. Tocilescu. Studiile despre folclor din această revistă rămân mult în urma celor ale maestrului. De reţinut e cel al profesorului de latină I. C. Tacitu, Crăciunul la români (1870) prin datele despre colindatul din Ţara Oltului. Cel al lui Gr. Tocilescu despre Colinde (1871) repetă cu destulă fidelitate vederile lui A. Marienescu. E de asemenea interesantă încercarea de periodizare a baladei populare făcută de Emanoil Cretzulescu, Ballade şi cînturi populare culese de V. Alecsandri (1874). Cum se vede, el se mărgineşte la această colecţie, neglijând pe cea a lui Marienescu şi Marian (1869, 1873). Periodizarea e urmărită „în serii corespunzînd cu diferitele transformări ale geniului nostru naţional“. El găseşte astfel pe rând un ciclu dac, latin (Mioriţa, Erculean etc.), de tranziţie la feudalitate, antiotoman şi, ultimul, haiducesc, corespunzând epocii de decadenţă din timpul fanarioţilor. Schema oferă asemănări vizibile cu periodizarea încercată spre finele secolului de către Virgil Oniţiu în Vatra. Articolele lui Hasdeu se ridică mult deasupra acestor încercări juvenile. Îndeosebi cele despre Frunză Verde, Doina, Baba Novac lăr- 247 gesc considerabil perspectiva, mutând centrul de greutate de pe moştenirea latină pe fondul mai vechi traco-dac şi pe influenţele sud-dunărene. Studiile lui Hasdeu vor rămânea multă vreme ca un pisc izolat pe care nu se mai încumetă nimeni să-l urce de teama vertijului pe care îl generează înălţimile prăpăstioase. BIBLIOGRAFIE: Bogdan Petriceicu Hasdeu, Cărţile poporane ale românilor în secolul XVI în legătură cu literatura poporană cea nescrisă, Bucureşti, 1880 (coperta interioară 1879), XLVI – 767 p.; Istoria limbii române, P. I Principii de linguistică, Bucureşti, 1881, 160 p.; Etymologicum Magnum Romaniae, Bucureşti 1886– 1898, 3253 p. + Addenda; Prelegeri de ethnopsyhologie, în Doina (1892), reproduse în Şezătoarea (1925); Curs de filologie comparată în anul 1893/94, Arhivele Statului din Bucureşti, ms. 1462. Ion Muşlea şi Ovidiu Bîrlea, Tipologia folclorului din răspunsurile la chestionarele lui B. P. Hasdeu, Bucureşti 1970, 634 p.; Cicerone Poghirc, B. P. Hasdeu lingvist şi filolog, Bucureşti, 1968, 247 p.; Ion C. Chiţimia, Folclorişti şi folcloristică românească, Bucureşti, 1968, pp. 37–72; Ovidiu Papadima, Folclorul în periodicele lui Hasdeu, în Studii de istorie a literaturii române de la C. A. Rosetti la G. Călinescu, Bucureşti, 1968, pp. 217–334. FOLCLORIŞTI TRANSILVĂNENI PÎNĂ LA 1888 IOSIF VULCAN n-a fost folclorist propriu-zis, căci a cules şi scris extrem de puţin, dar folcloristica îi datoreşte enorm prin sprijinul neprecupeţit, vreme de patru decenii, la revistele Familia şi Şezătoarea. Aportul lui teoretic se reduce la sublinierea rolului pe care îl are folclorul în cultura naţională, mai cu seamă în promovarea literaturii culte. Vederile despre acest aspect nu sunt noi, el repetă ceea ce era socotit drept imperativul vremii, aşa cum vor face toţi cei ce au fost conştienţi de răspunderile unui îndrumător naţional. Conferinţa Poporul român în poezia sa, ţinută la adunarea anuală a Astrei de la Şomcuta şi publicată de Familia şi Transilvania (1869) elogiază în sensul indicat de Alecsandri primatul folcloric al românilor. „Suntem din acele prea puţine naţiuni cari avem o poezie poporală atît de bogată, 248 încît în privinţa aceasta putem emula cu oricare naţiune, încît dacă istoria n-ar fi însemnat nimica despre trecutul nostru, din fragmentele poeziei noastre poporale am putea edifica o glorioasă piramidă, care ar vesti lumei lustrul gloriei trecute“. Şi citează în continuare punctele de sprijin care sunt tocmai adaosurile culegătorilor: feţişoare sabinioare (Marienescu), Erculean, Dragoş (Alecsandri) etc. În 1871 este ales membru al societăţii maghiare Kisfaludy care urmărea în primul rând „tezaurizarea poeziei populare a tuturor popoarelor patriei noastre“. Vulcan va contribui la aceasta cu publicarea unei antologii de balade şi cântece, tradusă în maghiară (1877). Cu prilejul intrării în această societate, Vulcan ţine disertaţia Despre poezia populară română, din care reproduce un fragment şi ca prefaţă a antologiei din 1877. Ideile diriguitoare sunt cele expuse în conferinţele anterioare de la adunările Astrei. Poezia populară e predecesoarea celei culte care reîntinereşte mereu prin seva ce şi-o trage din cea dintâi. Repetă ideile curente despre poezia populară oglindă fidelă a poporului care a creat-o, urmându-l mai cu seamă pe Alecsandri. După ce relevă dragostea pentru natură, comentând versul introductiv cu frunză verde în sensul indicat de Alecsandri, i se pare că Ileana Cosînzeana ar ocupa „primul loc“ printre personajele basmelor, văzând în ea reflexul Dianei, de aci şi Sînzienele. El apreciază că folclorul nostru e mai apropiat de cel italian şi iberic, iar dintre vecini, de cel sârb; poezia populară românească e considerată „o poezie lirică avînd sîmbure epic“. În consecinţă, balada românească i se revelă plină de „tirade lirice“, de aceea mai potrivită ar fi denumirea de romanţă. Despre colinde are aceleaşi opinii ca şi Marienescu. Relevă cu justeţe că în cântecul popular românesc nu există strofe, iar rima i se pare deosebit de bogată. Vulcan a fost unul din propagandiştii cei mai zeloşi pentru cule-gerea şi preţuirea folclorului prin locul de frunte pe care i l-a dat în Familia şi mai cu seamă în Şezătoarea. Între 1865 şi 1906, Familia publică un număr impresionant de piese folclorice, mai ales lirică populară. Spre deosebire de Foaia lui Bariţ care publicase sporadic – şi mai cu seamă după apariţia colecţiei lui Alecsandri – revista lui Vulcan acordă folclorului o atenţie măgulitoare. Materialul liric este imens, începând cu primele poezii publicate de Gh. Ember în 1866 şi sfârşind 249 cu cele ale lui Ioan Boteiu din 1906. Aproape 140 de culegători publica poezii lirice în Familia. Preţuirea lui Vulcan pentru folclorul românesc e ilustrată de cea de-a doua revistă condusă de el, Şezătoarea (1875– 1882). E cea dintâi revistă scrisă pentru popor în care folclorul ocupă un loc proeminent. În noua revistă se va bucura de atenţie sporită basmul popular, lectura predilectă a ţăranilor de atunci. Din mulţimea culegătorilor se remarcă pionierii Atanasie Marie-nescu, Miron Pompiliu, S. Fl. Marian, V. Ranta Buticescu etc. Cu vremea, se vor adăuga colaboratori din Muntenia şi Moldova, mai harnici dovedindu-se Hristian N. Ţapu, E. O. D. Sevastos şi D. Stăncescu. Unii şi-au republicat colecţiile în volume, dar cei mai mulţi au rămas numai în paginile revistelor lui Vulcan. Dintre colecţiile rămase în revistă se remarcă cele ale lui Emil V. Degan (de la Pădurenii din Hunedoara), Enea Pop Bota (Valea Mureşului), N. Firu (Banat), Aurel Iana şi Şofroniu Liuba (Banat), N. Petra-Petrescu (Sibiu), Iosif Stanca (Crişul Negru), Hristian N. Ţapu (Muntenia şi Ocna Sibiului), Avram Igna (Bihor). Contribuţiile teoretice sunt mult mai modeste. Locul prim îl ocupă articolele lui Marienescu despre mitologia populară şi unele obiceiuri, ale lui Simeon Mangiuca despre botanica populară, apoi polemica lui Aron Densuşianu despre mitologia română. Metodo-logia cercetării nu s-a resimţit de contribuţia revistelor lui Vulcan, în care materialele sunt foarte inegale. Abia în 1883, Familia publică un scurt anunţ: „Rugăm pe toţi cei ce ne trimit poezii şi poveşti poporale să nu schimbe nimic în ele, ci să le decopieze întocmai după cum le spune poporul“. O schiţă a metodei de culegere apare târziu şi mai cu seamă prea sumară: Literatura poporală (1887) a profesorului ieşean Gh. Ghibănescu. După ce aminteşte de cei ce au latinizat (Gh. Săulescu) sau literarizat (Alecsandri, Marienescu, Caranfil), relevă colecţiile recente Jarnik-Bîrseanu şi G. Dem. Teodo-rescu în care „nu vom vedea pe nicăierea corectat sau îndreptat viersul, ci dat cum l-au auzit“, ceea ce nu corespunde întru totul realităţii. Normele unei bune culegeri sunt minime: indicarea locului, informatorului (inclusiv ştiinţa de carte), respectarea pronunţiei populare cu explicarea provincialismelor. Ele rămân în urma celor enunţate de Hasdeu la cele două chestionare din 1877 şi 1884. Un apel la exactitate e repetat şi de medicul G. Crăiniceanu în Reflexiuni 250 la dediochi (1890), cerând folcloriştilor „să fie cît se poate de esacţi în culegerile lor, că şi medicina poporală: anatomia etc. va veni să le studieze şi atunci se va întîmpla ce s-a mai întîmplat pe teritoriul poeziei poporale: d-l Alecsandri critică pe d-l dr. At. M. Marienescu, iar d-l Schwarzfeld (!) pe Alecsandri“. Familia difuzează şi câteva apeluri şi chestionare de culegeri, unele reproduse după alte publicaţii. Mai amplu e cel al lui S. Fl. Marian pentru „legendele sau poveştile, datinile şi credinţele, obiceiurile şi moravurile, proverbele şi zicalele, cîntecele şi cimiliturile, despre toate paserile“ şi înşiruie numele a 61 păsări (1879). Tit Bud cere învăţătorilor maramureşeni „să adune tot felul de producte ale poeziei poporale în versuri sau în proză“ cu specificarea finală: „va avea înaltă valoare literară, însă numai atuncea, dacă nu se va schimba nimic, ci se va publica întocmai precum s-a cules din gura poporului“. Tit Bud se va abate totuşi de la acest precept atunci când se va da la iveală colecţia mara-mureşeană în 1908. BIBLIOGRAFIE: Ion Breazu, Folclorul revistelor „Familia“ şi „Şezătoarea“, Sibiu, 1945, XLIV + 52 p. IOAN MICU MOLDOVANU. Canonicul blăjan este promotorul celei mai însemnate colecţii de lirică populară din Transilvania. Cu toate acestea, numele lui a fost oarecum mazilit din folcloristica românească datorită împrejurării că un extras din colecţia lui a fost publicat mai târziu de Jarnik-Bîrseanu. Se pare că îndemnul a venit de la Astra, de curând înfiinţată, în urma propunerilor susţinute de G. Bariţ în şedinţele de debut din octombrie 1861. În Actele privitoare la urzirea şi înaintarea Asociaţiunei transilvane pentru literatura română şi cultura poporului român (1862) se specifică la punctul 10: „Colecţiune de cele mai bune (cinci) balade româneşti transilvane“. I. M. Moldovanu a extins şi corectat acest deziderat al Astrei în conformitate cu cerinţele contemporane ale culturii transilvănene. Omul mărunt şi uscăţiv, exigent cu alţii şi mai aspru cu sine, întruchipa cel mai bine printre contemporani dârzenia 251 neînfricată a întemeietorului Blajului românesc. Profesor de latină în 1863 când porneşte acţiunea de culegere prin elevii săi, el strămută centrul de greutate pe ceea ce până atunci fusese considerat minor, poezia lirică, măruntă şi slab apreciată de cei ce se interesau de producţiile epice pline de vestigii ale trecutului îndepărtat şi apropiat. Nu se cunosc îndrumările date elevilor culegători, dar colecţia stă mărturie de această orientare. Din cele aproape 4000 de piese, 3670 sunt doine, cântece şi strigături, în vreme ce celelalte specii sunt minim reprezentate: 115 balade, 44 basme, snoave şi legende, 14 colăcării, 24 descântece, 55 ghicitori, 13 colinde, 5 descrieri de obiceiuri şi 1 cântec ritual funebru. Bogăţia care se va dezvălui în colecţiile ulterioare, mai cu seamă la poveşti şi colinde, arată că de la bun început acţiunea a fost orientată pentru a capta lirica populară în totalitatea ei. I. M. Moldovanu ştia că baladele şi colindele au intrat în preocupările lui Marienescu, parte publicate, parte în curs de tipărire, că poveştile au fost solicitate de I. G. Sbiera, Andrei Şaguna şi Mircea V. Stănescu, la care a contribuit şi el prin unul din elevii săi. Rămăsese vitregită lirica populară, pe care o dezgroapă el prin elevii cursului superior al liceului din Blaj. Acţiunea a început în toamna anului 1862, căci din ianuarie 1863 – deci din vacanţa de iarnă – datează întâile culegeri şi a durat, cu intermitenţe, până în 1878. De fapt, partea masivă a colecţiei datează din 1863, când s-au cules aproximativ două treimi din tot materialul, iar aproape un sfert provine din 1872. Colecţia e alcătuită din 190 caiete scrise de cei 168 elevi culegători din clasele V–VIII liceale: 123 în 1863, 42 în 1872, restul în 1865, 1867, 1868, 1873, 1874, 1876 şi 1878. Ea e cea dintâi colecţie realizată în întregime de elevi de liceu, constituind un exemplu care va fi urmat, atât în Blaj (Teodor Petrişor, A. Viciu, Al. Ciura, Tr. German), cât şi în alte oraşe ale ţării (Enea Hodoş, A. Bîrseanu, Gr. Creţu, M. Costăchescu, H. Teculescu, Lucian Costin etc.). Piesele provin din teritoriul de unde se recrutau elevii din Blaj în a doua jumătate a secolului trecut. Cea mai mare parte e culeasă din zona Târnavelor şi bazinul Mureşului mijlociu, primind judeţul Alba, urmat apoi de judeţele Mureş şi Bistriţa-Năsăud. Adaosul din celelalte judeţe transilvănene este cu totul modest. Preţul colecţiei e sporit de existenţa datelor cu privire la provenienţa bucăţilor: data, localitatea, numele culegătorului. Foarte 252 puţine sunt materialele la care nu s-a găsit vreo notă referitoare la locul de provenienţă. După o informaţie dată de J. U. Jarnik, I. M. Moldovanu ar fi prezentat Academiei colecţia ca să o publice, dar până acum nu s-a găsit nici o însemnare privitoare la acest demers. Se poate ca aceasta să se fi întâmplat la Societatea Academică Română înainte de 1869, de când încep să fie publicate rapoartele şi dezbaterile academice. I. M. Moldovanu a încredinţat colecţia filoromânului J. U. Jarnik în 1878, care în anul următor şi-l asociază pe studentul Andrei Bîrseanu. În 1882, ei încheie antologia pe care o prezintă Academiei Române aceasta aprobă tipărirea în 1883 şi ea va apare sub numele celor doi în 1885 (Doine şi strigături din Ardeal). Cel care a sprijinit-o cu mai multă tărie, V. Alecsandri, îi revela nepreţuita importanţă ca document al unităţii neamului. El o susţinea „pentru că d-nii Bîrseanu şi Jarnik au respectat limba şi formele de cugetare ale românului. Cu deosebire sunt preţioase asemenea colecţiuni făcute în diversele ţări române, pentru că din compararea acestora apare neîndoioasă unitatea de simţire şi de direcţiune a poporului român. În colecţiunea d-lor Bîrseanu şi Jarnik d-l Alecsandri a aflat cîntecele din Ardeal aşa de asemenea cîntecelor din România, ca şi cînd ar fi fost făcute de acelaşi autor, pentru că geniul românesc este acelaşi peste Carpaţi ca şi peste Dunăre, cum este dincoace şi dincolo de Milcov“. El propune ca această colecţie „să se facă o ediţiune separată de anale şi foarte economică, ca să poată publicul a-şi procura cartea“. Ediţia a avut se pare răsunet, de vreme ce peste zece ani e retipărită. Ea făcea cunoscută acea poezie campestră, simplă, de relatare directă a ideilor şi sentimentelor, peste măsură de ingenuă şi în acelaşi timp subtilă. Valoarea colecţiei ar fi fost nemăsurat mai mare dacă editorii ar fi procedat mai ştiinţific. Trei sferturi din materiale rămâneau pe dinafară, fără să se indice nimic cu privire la restul colecţiei, care s-a socotit până în vremea din urmă pierdută, în orice caz, lipsită de valoare. Editorii au omis apoi orice indicaţie referitoare la provenienţă – dată, localitate – instaurând un exemplu cu urmări rele pentru colectanţii amatori. Vina cea mai mare stă însă în intervenţia lor arbitrară în textele publicate, cu nimic justificată. Ea devine de neiertat de îndată ce A. Bîrseanu spune apriat în 253 prefaţă: „Schimbări nu făcurăm, fără numai acolo unde se putea observa evident că transcrierea este greşită şi în pasajele care cuprin-deau expresiuni ce nu obişnuiesc a se pune pe hîrtie.“ Bănuiala de autenticitate era sporită şi de grija celor doi de a înlătura „piesele care crezurăm că nu sînt scrise întocmai cum au fost auzite în popor sau că au fost chiar alcătuite de vreun tînăr prea zelos“. Darea în vileag a întregii colecţii a dezminţit pretenţiile afişate, descoperindu-se că editorii au suprimat, au adăugat, parafrazând creatorul popular, sau au contopit bucăţi independente fără vreo noimă vizibilă, necum justificabilă. Din fericire, cazurile nu sunt prea numeroase, dar tăinuirea lor prejudiciază pentru totdeauna antologia făcută de cei doi. Se vede că elevii cursului superior al liceului din Blaj au avut o intuiţie filologică mult deasupra celor doi înalt titraţi în litere, în aceasta rezidă valoarea deosebită a culegerii lui I. M. Moldovanu. Cititorul simte o adevărată bucurie parcurgând bucăţile încântătoare prin frăgezimea lor rustică, nevoalată. Se poate presupune că harnicii şcolari au fost câştigaţi de preceptul formulat de Cipariu în Elemente de poetica din 1860 „naţiunea are dreptul de a pretinde ca editorii să-i comunice operele cum le-au compus poeţii ei, nu cum le-au schimosit alţii… poezia populară să rămînă populară, nu literară“. Culegătorii au notat fără ocol şi cuvintele crude, se pare nu fără oarecare jubilare ascunsă, gândindu-se la promotorul colecţiei. Saturaţi de scandările hexametrilor latini, muza populară îi răzbuna oarecum, grăindu-le familiar cu acele cuvinte proscrise din vocabularul înalt. Ei intuiau poate că prin această operă îşi ridică satul şi pe ai lor de la coarnele plugului în lumea măreaţă a slovelor tipărite. De altfel, unele le vorbeau direct, potrivindu-li-se numai lor, ca aceasta: Sărută-mă, mîndră-n gură Că de mîni mă duc la şculă; Sărută-mă şi-n obraz, Că de mîni mă duc la Blaj. Grija de autentic se vede şi din respectarea unor pronunţări dia-lectale chiar în afară de stringenţele rimei: „Unde-s neveste c-on preţ“;,.Mă-ntîlnii c-on turc bătrîn“; „Arde chemeşa pre mine“; „Da zo-n ţara 254 letenească“; „Io-am sămănat busuioc“; „o la Paşti, o la Rusale“; „Eu un deşt mi l-aş zvîrli“ etc. Se întâlnesc şi infiltrări cărturăreşti, rod al intervenţiei culegătorilor, sau poate al creatorilor cu mai multă ştiinţă de carte, dat fiind că preoţii şi învăţătorii transilvăneni în acea epocă trăiau pe deplin integraţi în comunitatea rurală. Atari urme sunt însă extrem de puţine faţă de marea mulţime a pieselor autentice. Ele se detectează cu destulă uşurinţă: „Tu ai fi a mea regină/ Viaţa mea ar fi senină; „Ar da piept cu orişicine/ Ca s-o lase lîngă sine“; „Pus-am adeseori pază/ Ochilor, să nu te vază“; „Ai tot dreptul tu, bădiţă/ Pentru care-a mea guriţă/ Mîndru te va săruta“ etc.; „Cine nu şti ce-i dulceaţa/ Văzînd făptura şi faţa“. Intruziuni similare se mai remarcă la piesele nr. CXXXI, CLXVII, CLXIX, CDXXIX ale doinelor şi strigăturilor inedite şi la baladele XII, XLII şi XLIII. Versurile supranumerare ale strigăturii CCCLIX par să indice mai degrabă o neatenţie a culegătorului. Se întâlneşte şi aspectul neplăcut al copierii, care va deveni mai târziu o adevărată racilă a colecţiilor alcătuite prin colaborarea elevilor. Cântecul CCCXXX e întru totul similar textului din colecţia Alecsandri, cu deosebirea primului vers, unde citim „Lumea ţipă, lumea zbiară“ în loc de „Lunca ţipă“…, de nu e cumva o eroare de manuscris. Elevul Marţian B. Ioan o arată a fi din Ocna Dejului la 1863, dar sorgintea e suplimentul României literare din 1855 unde o publicase Alecsandri. Balada XXXVII are multe versuri comune cu Năluca lui Alecsandri, chiar tocmai din cele ce poartă intervenţia vădită a poetului. Numele eroului, Mircea, ca şi unicitatea ei atât în colecţie, cât şi în cele transilvănene ulterioare întăreşte supoziţia despre originea ei livrescă. Aceeaşi situaţie se întâlneşte şi la balada XLI, Merge Tiţa la fîntînă, mai apropiată de Alecsandri decât balada precedentă. De altfel, numele Tiţa, străin Transilvaniei, trădează provenienţa. Înrâurită de Alecsandri e şi ultima baladă, LVII, cu versurile tipice întocmirii poetului: „Culegînd ea la o floare/ Floare mică, floare mare“; „Şi-n răi codri m-ai băgat“; „Murgul să se contenească“ etc. Cele două variante din note sunt în schimb autentice, de unde se vede cât de mult captivează gustul alecsandrist chiar pe cercetători rutinaţi. E regretabil că harnicul editor Adrian Fochi nu a dus restituirea până la capăt, cheltuind o muncă enormă în a detecta ce piese au 255 reprodus cei doi editori şi cum le-au combinat etc., când trebuia făcută abstracţie totală de antologia lor, reeditând colecţia după normele curente, indicând doar în notele respective sub ce număr le-au publicat Jarnik-Bîrseanu etc. Valoarea colecţiei, documentară şi estetică, ar fi ieşit din plin la lumină, fără ocolul la note pentru a vedea dacă bucata este întocmai sau aranjată de editorii din 1885. Contribuţia acestora nu se cuvine a fi trecută cu vederea. Glosarul minuţios întocmit de Jarnik, dar omis la ediţia a doua, dezvăluia atâtea aspecte interesante ale limbii populare dintr-o zonă necuprinsă – cu puţine excepţii – de răspunsurile la chestionarul lingvistic al lui Hasdeu. Clasificarea poeziilor încetăţenea de asemenea criterii care s-au dovedit cu totul utile, atunci când numărul pieselor devine covârşitor şi ele au fost adoptate în colecţiile ulterioare. Până atunci, lirica fusese distribuită doar în rubricile mari ale speciilor. Categoriile tematice stabilite de Jarnik-Bîrseanu sunt orânduite judicios, oarecum în ierarhia lor firească. Doar strigăturile sunt vitregite, căci categoriile enunţate sunt prea largi şi nesemni-ficative, tematica lor oferind o gamă de aceeaşi complexitate cu cea a cântecelor. BIBLIOGRAFIE: Ioan Urban Jarnik şi Andrei Bîrseanu, Doine şi strigături din Ardeal, Bucureşti, 1885, XV + 528 p.; ed. a II-a, Braşov, 1895, 432 p. („ediţie poporală“); ediţie definitivă de Adrian Fochi, Bucureşti, 1968, 967 p. (conţine şi o analiză minuţioasă a ediţiilor precedente). Vălişoara, din care culege Suciu Vasile, e în judeţul Alba (valea Aiudului), nu în jud. Cluj, după cum rezultă din indicaţia biografică şi referirea la locul de naştere din Şematismul… pre anul Domnului 1900, Blaj, p. 132 şi 771. MIRON POMPILIU. Începe să culeagă din Steiul natal încă fiind elev în ultimele clase de liceu. Debutează cu cântecul Nevesteasca pe care i-l publică Familia (1866). Publică apoi ca student la Budapesta poezii populare în Albina (1866) şi Concordia (1867). În 1868 trece la Bucureşti şi publică în ziarul Traian (1869) al lui Hasdeu câteva balade populare. Devine membru al societăţii Orientul, întemeiată de poetul Grandea, care urmărea, între altele, şi 256 adunarea folclorului. De aici începe prietenia strânsă cu Eminescu. În 29 iunie 1869, Orientul iniţiază o mare culegere de folclor în toate provinciile. Eminescu îşi asumă culegerea în Moldova, iar M. Pompiliu, I. Sc. Bădescu şi N. D. Barcianu în Transilvania. Urmărit ca nesupus la încorporare, Pompiliu nu mai putea trece Carpaţii, dar el răspundea intenţiilor Orientului prin colecţia pe care o avea de acasă. În toamna anului 1869 se mută la Facultatea de litere din Iaşi. Cunoscut Junimii prin versuri publicate în Convorbiri literare încă din 1868, el găseşte aici un sprijin larg. În tipografia acestei societăţi îi va apare colecţia Balade populare române (1870). Nu sunt indicii că ea ar fi fost mai mare, dar se poate presupune că a fost trecută prin examenul critic atât de temut al faimoasei societăţi literare. Cu toate că volumaşul are abia 94 pagini, importanţa lui depăşeşte cu mult modesta-i înfăţişare. El dezvăluia balada ardeleană aşa cum este ea, de dimensiuni reduse, cu epicul schiţat în liniile lui esenţiale, dar îmbrăcat în efuziuni lirice susţinute, cum subliniase şi Iosif Vulcan în dizertaţia de recepţie din 1871. Doar baladele novăceşti se avântă în episoade mai largi care le apropie de cele din sudul ţării. Cele 23 balade din colecţia lui Pompiliu provin, cele mai multe – 14 – de acasă din Ştei, celelalte 9 din Gura Rîului de lângă Sibiu. Nu se indică nici informatorii,nici data culegerii, dar se pare că M. Pompiliu le-ar fi cules pe cele din urmă fie în popasul său din 1868 înainte de a trece Carpaţii prin Vama Cucului, fie în anii precedenţi, fiind oaspetele vreunui coleg. Ultima ipoteză e confirmată în indicaţia dată la Viţă Cătănuţă „Săbiiu, 21 nov. 1867“ publicată în Concordia din acelaşi an. Cei obsedaţi de un epic debordant vor fi fost dezamăgiţi de aceste povestiri concentrate, cu tematică nuvelistică, primind cele erotice, dar cizelarea lor maximă le impune ca modele folclorice de a trata o atare temă. Şlefuirea formei, alături de unele subtilităţi în surprinderea unor stări sufleteşti, au captivat pe junimişti şi i-au decis să sprijine tipărirea. Volumul lui Pompiliu inaugura însă seria colecţiilor de folclor autentic, fapt nebăgat în seamă cât s-ar fi cuvenit, iar de alţii, care poate nici nu l-au citit, contestat. Faţă de colecţiile de balade de până atunci ale lui Alecsandri, Marienescu, S. Fl. Marian (1869), Miron Pompiliu oferea publicului un mănunchi de poezii epice în forma lor adevărată, neîmpodobită de pana culegătorului. Amănuntul e 257 mărturisit de el în scrisoarea publicată în Convorbiri literare în noiembrie 1869, prin care solicita să i se tipărească baladele, de vreme ce „Ele sînt aşa, precum le-au improvizionat nemuritoriul geniu al poporului român, în momentele sale de inspiraţiune; cu prozodia lor silabică, neschimbată; cu rimele neatinse; cu limbagiul lor provincial şi local nealterat; pe scurt, cu păstrarea originalităţii în toată puritatea sa“. Au fost lăsate la o parte doar versurile cu înjurături, frecvente pe alocuri pentru a plasticiza culmea furiei sau nemulţumirii, cum s-a întâmplat şi cu Viţă Cătănuţă reprodusă în Concordia (1867) şi predată lui Eminescu – faptul e neîndoielnic, cele două versiuni fiind identice, exceptând unele amănunte de grafie. În varianta păstrată de Eminescu apar şi versurile Avradina satina/ Hudri, basama leuca, cu înjurături turceşti şi ungureşti neînţelese deplin şi alterate, care au fost omise în forma apărută în Concordia. Volumul lui Pompiliu sublinia cu mai multă vigoare importanţa variantelor ca produse autonome pe deplin îndreptăţite în circuitul oral. În acest scop, cu toată parcimonia spaţiului, el dă anume la iveală două balade aparţinând aceluiaşi tip – nevasta vândută unui turc ce se revelă a fi fratele ei – ele fiind „un exemplu, cum acelaşi sujet, aceeaşi întîmplare este tratată în moduri diferite, rezultînd astfel numeroase variante, ce se deosebesc deolaltă numai prin particularităţile limbagiului şi prin puţine modificări neesenţiale“. În el se întâlnesc şi rarităţi, după cât se pare balade până acum neatestate de alte colecţii, cum ar fi Mustrarea fetei, Moartea drăguţei, Pasărea străină şi Tudor şi Catiţa. În prefaţa volumului de balade, Pompiliu aminteşte de întreaga lui colecţie de folclor. „Cu cîţiva ani înainte de asta, am prins şi eu a mă interesa de acest fapt important ş-am ajuns a forma o considerabilă colecţie de doine, balade, hore, basme etc.“ Cu toate că le menţionează la început, cântecele lirice nu s-au bucurat de atenţia baladelor, rămânând în coloanele ziarelor şi revistelor, unele apărând postum în Şezătoarea (1903). Parte din ele vădesc influenţe cărturăreşti, ale culegătorului sau editorului: „Zorile pe deal s-arată/ Florile-n rouă se scaldă/ Paserile cîntă, saltă“; „Şi cu glas de dor mă-ntreabă“; „Şi junghiuri neîmpăcate“. Valoros e cântecul de nuntă, Nevesteasca, numit pe alocuri cântecul lăcăţii etc. oferind întâia variantă 258 a acestui tip întâlnit numai în Bihor, cel mai arhaic din repertoriul nupţial prin oglindirea obiceiului dispărut de a examina bărbăţia şi înţelepciunea mirelui. El are respiraţia lungă, cu desfăşurarea maiestuoasă, ca şi melodia deosebit de fastuoasă pe care se cântă – azi se pare ieşit din uz. Colecţia de poveşti a lui Pompiliu se reduce la două basme şi doua snoave. Cel dintâi, Ileana Cosînzeana (1872) este un basm întins cu o desfăşurare captivantă, cu toate că tema este cunoscută din alte variante (logodnica zână fuge şi eroul peregrinează în căutarea ei, o readuce cu ajutorul calului obţinut prin paza iepei miraculoase, AT 400 + 313). Al doilea basm, Codreana Sînzieana (1875) relatează mai abreviat povestea fetei crescută de o pajură şi readusă de fiul unui împărat. Ele se situează oarecum la mijloc, între basmul popular şi cel cult. Schema epică e cea populară, desfăşurată cu fidelitate, dar descripţiile, analizele detaliilor sunt ale lui Pompiliu. Dialogurile oscilează între vorbirea populară şi cea elaborată literar. În Codreana Sînzeana formele populare sunt mai abundente, ţinuta povestitorului mimează întrucâtva pe cea a povestitorului popular: „Era, dragii mei oameni buni, un om“. „Aşa moşneagul într-o zi lăsată de Dumnezeu…“. Cu inconsecvenţe e folosită şi forma dialectală a auxiliarului perfectului compus: „O sosit seara… apoi s-o făcut noapte, noaptea a trecut şi o rîs la răsărit ochii zorilor“. Metafore ca cea din urmă trădează pe poetul cult, chiar când se transpune în povestitor popular. În schimb, Ileana Cosînzeana e povestită într-o formă îngrijită, chiar dacă în dezvăluirea stărilor erotice se vădesc unele stângăcii, cu multă vivacitate, fără popasuri descriptive peste măsura cuvenită, încât se numără între cele alese ce pot figura în orice antologie. Snoavele Păcală şi Amăgeală şi-au găsit omul (1888) şi Tovărăşie la hoţit (1888) sunt cunoscute şi din alte colecţii, cea dintâi figurând şi în broşura lui Stănescu-Arădanul din 1860, protagonişti fiind Păcală şi Tîndală cu Amăgeală. BIBLIOGRAFIE: Miron Pompiliu, Balade populare române, Iaşi, 1870, 94 p.; Ileana Cosînzeana, Cernăuţi, 1886, Codreana Sînzieana, Braşov, 1895; Literatură şi limbă populară, ediţie îngrijită de Vasile Netea, Bucureşti, 1967, LXIV + 414 259 p.; Const. Pavel, Miron Pompiliu, Beiuş, 1930, 175 p.; Ovidiu Bîrlea, Centenar, în Tribuna din 25 iunie 1970, p. 6. SIMEON MANGIUCA. Profesor de română la liceul german din Timişoara, apoi avocat în Oraviţa, acest bănăţean serios avea să dea, după Hasdeu şi alături de Şăineanu, cele mai importante contribuţii teoretice în folcloristica română din a doua jumătate a secolului trecut. Mangiuca a avut mai întâi preocupări lingvistice şi formarea la acea disciplină îl va ajuta să privească faptele de folclor după o metodă mai riguroasă, la profunzimi mai mari decât cei mai mulţi dintre contemporanii săi. Se pare că Marienescu l-a atras în apele culturii populare în timpul şederii comune în Oraviţa. Primul studiu mai întins se referă la etnobotanică, De însemnătatea botanicei româneşti, apărut numai în coloanele Familiei din 1874. Cu vremea, Mangiuca se apropie de mitologia populară şi de obiceiuri, unde îşi va aduce contribuţia capitală. Studiile şi le înmănunchează în cele doua calendare editate de el, Călindariu julian, gregorian şi poporal român pe 1882 şi 1883. În calendarul pe anul 1882 Mangiuca însăilează întâiul calendar popular românesc, cu înfăţişarea succintă, condensată a tuturor practicilor legate de anumite zile ale anului, constituind in nuce monografia datinelor româneşti din ciclul calendaristic. În Precuvîntare, el relevă noutatea publicaţiei: „Călindariul de faţă poporal român, care cuprinde în sine toate sărbătorile, datinile şi credinţele poporale strămoşeşti, este de mare însemnătate nu numai pentru istoria culturei, ci şi pentru originile noastre romane“. Pe urmele lui Bojinca, el crede că argumentele oferite de credinţe şi obiceiuri sunt mai temeinice decât cele lingvistice pentru dovedirea originii unui popor. „Sărbătorile, datinile şi credinţele unui popor formează antici-tăţile sale, şi cuprind în sine pentru originele poporului documinte mai vechi şi mai tenace decît chiar şi limba“, întrucât cuceritorii pot să-şi impună limba lor. De aceea, roagă în încheiere „onorata inteligenţă română, în specie preoţii şi învăţătorii (dascălii) poporului român“ ca să-i comunice „acele sărbători, datini şi credinţe poporale care nu sunt cuprinse în călindariul poporal român din anul acesta şi se serbează în ţinuturile locuite de d-lor… spre a le pune în călindariul din anul viitoriu şi astfel a întregi acest călindariu“. Cu toate că unii i-au lăudat 260 iniţiativa, încurajându-l în cercetarea începută, totuşi Preotul român din Gherla în articolul Îngrijire pentru instituţiunile creştineşti îl învinuieşte „că acest călindar va lăţi şi propaga superstiţiunea (credinţa deşartă) în popor“. Mangiuca nu ţine seamă de atari interpretări, fiind convins că scrutarea mitologiei naţionale e de maximă importanţă pentru problema originii latine a poporului român. Dintre studiile scrise de Mangiuca, două au o importanţă necontestată. Cel dintâi e studiul monografic Colinda, mai târziu publicat şi în traducere germană în volumul Daco-romanische Sprach-und Geschichtsforschung (1890). Folosind colecţia Marienescu şi studiile lui Schuller şi G. Dem. Teodorescu, el încearcă mai întâi o prezentare globală, stăruind mai mult asupra obiceiului ca atare. Partea descriptivă se resimte de penuria informaţiilor, cu toate că Mangiuca a apelat la soldaţii grăniceri din diferite părţi ale Transil-vaniei. Mai închegată e prezentarea colindatului piţărăilor sau a colindeţilor, pe care o cunoştea amănunţit din Banat, apoi din informaţii destul de temeinice ale soldaţilor din sud-vestul Transil-vaniei. Cu bucurie relevă el asemănarea dintre colinda piţărăilor şi cea a copiilor din Roma, consemnată de Du Cange. Stăruie apoi asupra asemănării dintre colindat, mai cu seamă a petrecerii cetei colindătorilor, şi Saturnalia romană. Concluzia lui e că datina e o moştenire romană, o rămăşiţă din cultul soarelui. Informaţia e bogată, sprijinită pe lucrările de seamă despre istoria religiilor. El nu se mulţumeşte cu semnalarea formelor romane, corespunzătoare practicilor noastre, care în antichitatea romană s-au concentrat la solstiţiul de iarnă, ci sondează mai adânc, lingvistul coborând pe filiera cuvântului până la semnificaţiile lui primare. Astfel, el se străduieşte să arate că calendae din care derivă colinda la noi (dar fără să arate filiera adevărată) şi la slavi, însemna iniţial soarele perso-nificat călător prin zodiac sau întorcător la solstiţiul de iarnă, el derivând din grecescul calindeo care însemna învârtire, rotire. Demonstraţia devine forţată când încearcă să derive colinda şi corinda de la grecescul horeia prin ipoteticul horindă, cu totul fictiv. Şi alte identificări sunt greşite, ca vasilca pe care o crede a purcede din Jupiter basileos, dar apropie just brezaia de Bachus. Sfera colindatului este mai largă decât cultul solar la care o reduce Mangiuca, ea îmbrăţişând formele tipice de întâmpinare a anului nou şi ţintind la propăşirea 261 vegetaţiei şi a gospodăriei sub toate aspectele ei vitale. Studiul lui rămâne, până la cel al lui P. Caraman în limba poloneză, cea mai închegată prezentare a acestui obicei, ridicându-se mult deasupra simplelor descrieri de dinainte şi de după el. Al doilea studiu important e Păcală de origine din Italia, întâia mo-nografie asupra unei snoave populare, la scurtă vreme după cele două ale lui Hasdeu despre balada Cucul şi turturica şi basmul Povestea numerelor, În literatura de specialitate, studiul lui Mangiuca este cel dintâi asupra acestui tip, înaintea celor scrise de J. Boite, A. Wesselski etc. Investigaţia e condusă comparativ, după modelul instituit de Hasdeu. Mai întâi, autorul schiţează tipologia românească a temei, împărţind-o în episoadele de sine stătătoare care uneori pot lipsi, cum atestă variantele. Primele 13 episoade sunt scoase din colecţia Schott, după chipul cum parcelaseră aceştia povestea despre Păcală, la care adaugă cele 12 episoade noi din cartea lui I. Hinţescu, Întîmplările lui Păcală (1876) şi alte două episoade găsite de el în jurul Oraviţei. Pe alocuri, întregeşte tipologia cu motive din colecţiile lui T. Arsenie (1874) şi N. D. Popescu (1877). Apoi Mangiuca trece la evaluări comparative, urmărindu-l pe Păcală italienesc, pe Păcală grecesc şi pe Păcală finlandez. Investigaţia nu e prea bogată, rezemându-se numai pe colecţia siciliana a lui Gonzenbach şi pe Griechische und albanesiche Märchen a lui Hahn, de unde îşi scoate şi informaţiile despre cel finlandez. În chip surprinzător, l-a omis pe Till Eulenspiegel, apoi pe Nastratin Hogea care l-ar fi ferit de caducitatea concluziilor la care a ajuns. Căci Mangiuca e convins că a putut demonstra pe această cale comparativă că „Păcală românesc de după numele şi caracterul său apoi de după asemănarea sa cu Păcală italienesc, este străvechi şi de origină din Italia, şi un ce unic în modul său, şi în sistema sa la români şi italieni“. El crede că grecii l-au împrumutat „de la românii din Macedonia, Tesalia, Epir şi Albania“, pe când repertoriul cunoscut al aromânilor arată, dimpotrivă, o mare asemănare cu cel grecesc şi o distanţare de cel din nordul Dunării. Robit cu totul tendinţelor latiniste, el nu vede că Păcală grecesc are mult mai multe şi mai adânci asemănări cu cel românesc decât cel sicilian. Nici numele comun Bakala, sub care îl înregistrează Hahn, nu-i spune nimic despre această apropiere sud- 262 dunăreană, cimentată de atâţia factori din trecut. Pornit pe acest făgaş, Mangiuca nu se dă în lături de la o serie de deducţii fortuite. Etimologia lui Păcală ca provenind din latinul per-calere (a înfierbânta) sau per-callere (a se întări) e evident fantezistă. De aceeaşi natură sunt şi corespondenţii mitologici ai unor personaje din tipologia lui Păcală. Astfel, comoara de bani găsită la rădăcina copacului ar fi „simbolul lui Pluto“, vaca moştenită „este simbolul şi reprezentantele pămîntului şi a lunei“, iar popa „legătura (vinculul) între pămînt şi ceriu“, cimpoiul „armonia sferelor (planetelor)“ etc. Monografia lui Mangiuca are meri-tul de a fi indicat cum se întocmeşte tipologia unei poveşti atât de stufoase şi necesitatea unei cercetări comparative pentru stabilirea asemănărilor şi deosebirilor în vederea elucidării problemei genezei şi răspândirii ei. Mangiuca a mai publicat în calendarele sale şi două cântece rituale funebre de mare însemnătate, Strigarea zorilor la mort şi Petrecerea mortului, acesta din urmă fiind publicat şi de Hasdeu în Cărţile poporane. Sub înrâurirea lui Marienescu, el a contras variantele, reconstituind oarecum un tip ideal, căci la Cîntecul zorilor a contopit variantele din părţile Făgetului, Oraviţei şi Orşovei, iar la Petrecerea mortului a folosit variante din Făget, Cacova, Gîrbovăţ, Bozovici şi Broşteni. „Varianturile sunt mai lungi ori mai scurte, dar fondul este identic“ conchide el, silindu-l să dea un text neautentic, care nu va putea fi utilizat decât ca sprijin documentar de a doua mână. Bogate şi interesante sunt notele ce însoţesc Petrecerea mortului, cu incursiuni erudite în mitologia antică şi cu ştiri preţioase despre unele personaje ale mitologiei populare de la noi. Apropierile sunt cumpătate, mai mult pentru a lărgi orizontul decât pentru a sluji o demonstraţie. În sfera funebrului se situează şi studiul Moşii sau sacrificiul mor-ţilor, publicat în ambele calendare. E întâiul studiu etnografic care urmăreşte detailat aceste comemorări funebre, stabilindu-le rădăcina primiţială – ofrandă din primele produse – ce va fi confirmată de cercetările mai noi din istoria religiilor. El stabileşte 18 feluri de moşi, demonstrând şi la acest capitol bogăţia formelor româneşti. În Precuvîntarea primului calendar, Mangiuca anunţa şi studiile despre unele fiinţe mitologice: Zînele, Sîngeorzul şi Sînmioiul cu Baba Dochia şi Vinerea Mare, Mărtinii, sărbătoare contra lupilor, despre care nu 263 sunt indicii că ar fi fost elaborate în afară de ce a publicat Familia din 1882 (Mărtinii). BIBLIOGRAFIE: Simeon Mangiuca, Călindariu iulian, gregorian şi poporal român., cu comen-tariu pe anul 1882, Oraviţa-Braşov, 1881, 152 p.; Călindariu iulian, gregorian şi poporal român… pe anul 1883, Biserica Albă, 1882; Dacoromanische Sprachund Geschkhtsforschung, I Theil, Oraviţa, 238 p.; Ion Taloş, Activitatea folcloristică şi etnografică a lui Simion Mangiuca, în Anuarul muzeului etnografic al Transilvaniei pe anii 1961–1964, Cluj, 1966, pp. 321–337. IOAN SLAVICI. Istoria literară fixează ca moment crucial în formarea lui Slavici scrierea basmelor populare. Culegerea şi compunerea lor s-a dovedit o ucenicie rodnică, îngăduind ascensiunea nuvelistului de mai târziu. Deci gândul lui călăuzitor nu ar fi fost acela de a înfiripa o colecţie de basme populare după modelul existent, mai cu seamă la popoarele din centrul Europei, ci de a scrie literatură din materialele populare, după îndemnul lui Eminescu. Dacă exemplul şi vorba marelui său prieten au fost hotărâtoare, ele au fost totuşi precedate de alte îndemnuri, precum şi de propriile-i căutări în dibuirile inerente trezirii treptate a unei vocaţii. El a fost câtăva vreme redactor la Gura satului a lui Mircea V. Stănescu şi e firesc ca cei doi arădeni să fi avut schimburi de păreri şi cu privire la basmul popular. Alte mărturisiri ale lui Slavici dezvăluie un interes chiar mai vechi, din vremea când frecventa liceul din Timişoara, poate pornind tot de la modesta broşură a lui M. V. Stănescu. Basmele lui Slavici descriu o traiectorie originală şi întrucâtva neaşteptată, deşi firească, deoarece alţi scriitori de basme se vor mul-ţumi cu o factură aproape monocoloră. La început, el scrie basme populare după o metodă care nu este nouă, realizând deci o operă folclorică în esenţa ei, pentru ca spre sfârşit să treacă la crearea unor basme noi, originale. Literar însă, acestea din urmă nu pot sta alături de cele dintâi. 264 Slavici îşi publică basmele în trei etape: 1872-74, 1882-87, apoi 1918–1923. De fapt, hotărâtoare este faza întâia, când adună mate-rialul popular şi publică parte din basme în Convorbiri literare, încât şi cele din 1882–1887 pot fi incluse în această fază, mai cu seamă că deocamdată nu se ştie dacă data publicării e alta decât cea a com-punerii lor. El şi-a consemnat experienţa de culegător într-o scrisoare pri-lejuită de primul basm, Zîna Zorilor, trimis la Convorbiri literare (1872). Petrecându-şi copilăria într-un mediu folcloric, nu surprinde afirmaţia „povestea a fost fondul plăcerilor mele din copilărie“. El nu s-a mulţumit cu ceea ce a auzit în copilărie în casa din Siria, mai cu seamă de la bunicul său, ci a continuat investigarea şi în alte ţinu-turi învecinate prin care a hălăduit ca elev sau slujbaş. Cu acest prilej, i s-a dezvăluit împrejurarea „că chiar acelaşi om nu povesteşte aceeaşi poveste de două ori una după alta, fără de a se abate mai tîrziu de ceea ce a zis mai înainte; cu atîta mai mari sînt diferinţele, ce purced din diferinţa provincială… Partea fixă e un schelet foarte sărac – atît în gîndiri cît şi în fapte… Voiesc să zic: nici o formă a poeziei populare nu are atîte variante ca povestea“. Observaţia e şi un minunat preambul la propria-i metodă. Dacă fiecare povestitor, după propria-i constatare, se comportă cu libertatea arătată faţă de basmul popular, cu atât mai mult este în-dreptăţit la aceasta scriitorul de basme. Se observă un vădit scrupul la Slavici în ceea ce se numeşte de la o vreme „documentarea“ scriitorului. Probabil sub înrâurirea concepţiei romanticilor că poezia populară prin circulaţie se fărâmiţează, crede că în prealabil e nevoie de adunarea acestor cioburi pentru a se porni la refacerea întregului de odinioară. Aşa a procedat, după mărturisirile lui, cu întâiul basm, Zîna Zorilor. „Aş abuza de bunăvoinţa d-voastră dacă aş insera toate variantele, din care am compus pre Zîna Zorilor. Voi atinge dară numai cîteva deosebiri. Bunul meu mi-a povestit despre Smocta cea frumoasă; în comitatul Zărandului mi s-a zis despre Zîna codrilor, în Comloşu (Crişana) se vorbea despre Pătru Făt-frumos viteaz şi în Timişoara auzii povestea despre Zîna zorilor. Am ales numirea care mi-a părut mai nimerită. Faptele şi ideile sînt, în toate variantele, cu puţină abatere, tot acelea. Ochii împăratului, calea lui Petru, ajutorul sfintelor surori, fîntîna miraculoasă, scena de la Zîna zorilor, viclenia 265 fraţilor şi desfăşurarea finală – se află în toate variantele. Ce este tot aceea; Cum nu este tot aşa. O dată Petru trece pe la o singură, o dată pe la două, şi iarăşi o dată pe la alta din cele trei sfinte… O dată lipsesc pădurile, o dată ţările miraculoase; o dată Petru trece peste smîntîna laptelui, altă dată peste palma năzdrăvanului; o dată Petru e ucis, altă dată i se fură apa… ş.c.l. Eu, din toate aceste, am ales şi combinat.“ Mărturisirea e totuşi prea generală, nu se poate reface drumul pe care l-a parcurs Slavici decât dacă ar fi notat toate variantele care i-au stat înainte în momentul compunerii basmului. În esenţă, metoda e cea a vremii sale, probabil a lui M. V. Stănescu şi sigur a lui At. Marienescu. Anume, diferenţele erau rodul pierderilor suferite prin transmiterea din memorie şi ele trebuiau din nou sudate în ceea ce se presupunea a fi fost vasul neştirbit în forma lui iniţială. Cu deosebirea totuşi că la Slavici conştiinţa artistică este mai puternică. El depăşeşte simpla refacere prin rotunjirea estetică: „…motivele scrierii mele nu au putut fi decît estetice… Faptele şi ideile sînt dară o recepţie din popor: gruparea lor estetică este un capriciu al individualităţii.“ Lectura întâiului său basm confirmă elaborarea voită a scriito-rului. Impresia de prea plin, de ceva încărcat până la saturaţie e prima rezultantă ce se impune cititorului. Protagonistul e purtat cu meticulozitate prin locurile şi fazele plauzibile, dar cumulul se vede că e forţat. În încheiere, Slavici se referă la forma basmului său. „Stilul este pe cît se poate popular. Cele mai multe fraze sînt stereotipe şi anume toate cîte sînt frumoase“. Afirmaţia surprinde dacă nu se ţine seamă că popular avea atunci altă nuanţă. Slavici îl opunea stilului cărturăresc din acea vreme, greoi şi alambicat, aşa cum îl utilizau transilvănenii în gazetele lor. Deci trebuie să se reţină întâi că vocabulele erau cele populare, înţelese de toată lumea, în al doilea rând, unele formulări erau de asemeni luate din graiul popular. Dar construcţia, îmbinarea lor se vădeşte a fi opera personală a lui Slavici şi ea e departe de stilul narativ popular în forma lui autentică. Orice frază luată la întâmplare trădează maniera proprie lui Slavici. „Despre împăratul acesta a fost mers vorba cît e lumea şi ţara, cum că ochiul cel de-a dreapta tot rîde, iară cu cel de-a stînga tot lăcrămează neîncetat“. Iar descripţiile sunt neîndoielnic ticluite după tiparul scriitorului cult: „Departe… 266 departe… unde se lasă cerul pe pămînt, unde stau stelele de vorbă cu florile, acolo se vedea o roşeaţă senină, cam aşa cum e cerul colea în zorile de primăvară, dar mai frumos şi mai minunat!“ Sfătoşenia lui nu are vivacitatea celei populare, împintenată de numeroasele dialoguri şi mai cu seamă de interjecţii şi cuvinte onomatopeice, în-tretăiate de propoziţiile incidente care dezvăluie aluziile la contemporaneitate. Întâmplările, personajele, precum şi lexicul şi unele expresii sunt populare, dar îmbinarea e opera lui Slavici. Uneori, fantasticul are forme greu de reprezentat, tipice recuzitei romantice. Aşa e vâlva pădurilor: „Cap n-are… dar nici fără de cap nu e… Prin aer nu zboară… dar nici pe pămînt nu umblă… Are coamă ca şi calul, coarne ca cerbul, faţa ca ursul, ochii ca dihorul şi trupul e de toate… numai de fiinţă nu…“ Ea s-ar sprijini parcă pe reprezen-tarea nubilară atestată în Banat a vâlvei care în văzduh „îşi ia forma de noor şi se preface, după cum e insignia hotarului său: unele în rac, altele în cal, pisică, bou, om, femeie, lup etc. Adecă, se formează în atmosferă un nooraş în formele amintite“ (E. Novacoviciu: Din co-moara Banatului, II, p. 64). Totuşi diferenţa dintre cele două repre-zentări e enormă. În aceste limite, basmele lui sunt populare şi cercetătorul le poate utiliza cu precauţiile impuse de constatările amintite. De altfel, celelalte basme publicate între 1872–1887 au schema epică mult mai apropiată de cea a celorlalte variante de grad mai autentic. În schimb, Negru-împărat, Mieluşelul, Fifi, Pisu, Rodul tainic din anii 1918–1923 sunt izvodite de Slavici, chiar dacă pe alocuri împrumutul din folclor e vizibil (Rodul tainic). Tranziţia între faza folclorică şi faza originală e materializată prin basmul Limir-împărat (1907), în care fondul folcloric şi invenţia proprie au cam aceeaşi preponderenţă. Slavici a dezbătut şi probleme teoretice ale folclorului. Întâia în-cercare apare în schiţa-i etnografică Die Rumänen in Ungarn, Sieben-bürgen und der Bukovina (1881). Lucrarea – se pare cea dintâi mo-nografie etnografică elaborată la noi – urmăreşte o prezentare de ansamblu, orientată o dată vertical, din trecutul istoric până la stările din prezent, apoi orizontal, cu diferitele sectoare ale vieţii sociale şi culturale. Ea interesează cu precădere pe etnograf; se reţine totuşi cât de bun cunoscător al realităţilor transilvănene a fost Slavici din mi-nuţioasa categorisire a numeroaselor grupe etnografice în care se stra- 267 tificase românimea din această provincie. Cu deosebită simpatie sunt priviţi moţii, ridicaţi de Slavici pe un soclu înalt, fiind înfăţişaţi drept prototipul românilor, nu numai sub aspectul etico-eroic, ci şi genetic, ei constituind matca atâtor grupuri învecinate şi chiar mai depărtate. Capitolul despre particularităţile etnice („naţionale Eigenthümlichkei-ten“) este ilustrat şi prin prezentarea speciilor folclorice, în concordanţă cu concepţia epocii că nimic nu caracterizează mai bine un popor decât creaţiile lui spirituale. După limbă, sunt analizate succint literatura populară, portul, dansurile şi muzica populară. Partea despre literatura populară va fi reluată peste doi ani în articolele publicate în Educatorul (1883). Înrâurirea lui Hasdeu se vede în studierea concomitentă a limbii şi a literaturii populare, ca două ramuri componente ale filologiei comparative. Conspectul lui despre literatura populară între-geşte schema de odinioară a lui Hasdeu, alcătuind întâiul tratat în miniatură de folclor literar. Slavici aşază la început zicătorile şi proverbele, prin natura lor cele mai apropiate de limbă. El consideră zicătorile drept partea cea mai primitivă a poeziei populare române („der primitivste Theil“), dar observaţia nu mai este reluată în 1883. La aceste zicători: „o deosebită valoare literară este legătura în care ele se află cu snoavele şi cu poveştile“. Ghicitorile, ca şi proverbele, „sunt în genere o parte din comoara comună a popoarelor europene“. Mai pe larg stăruie asupra strigăturilor, numite de el chiote, hore sau descîntece, ultimul termen împrumutat din realitatea bihoreana. Constatând confuzia de pe alocuri dintre doină şi strigătură, el caută să le distingă, găsind diferenţa specifică a acesteia în aspectul glumeţ sau satiric, în vreme ce doina „este o poezie cu desăvârşire lirică, fie tristă ori veselă.“ O încercare de caracterologie îi prilejuieşte doina. „Cea mai pronunţată dintre însuşirile românului e trezia minţii; pe aceasta o găsim şi în doină“. Autorul doinei „era pătruns de simţiri adânci şi statornice, însă nu de porniri violente.“ Slavici vorbeşte şi de strofe, dar e evident că el porneşte de la realitatea muzicală, de vreme ce găseşte că unele au 4 versuri, altele numai două, iar pe alocuri 6–8 versuri. Balada e şi pentru el specia prin excelenţă istorică, dar greşeşte când numeşte versul de 3 picioare (hexasilabic) „versul baladei“, el fiind totuşi în minoritate în această specie şi folosit cu precădere în cântecele rituale, mai cu seamă funebre. E interesant ca în lucrarea din 1881, când cunoştea probabil numai realitatea folclorică din părţile 268 Aradului, afirmă că balada e recitată, fiind cântată doar de orbeţi prin târguri, acompaniaţi la vioara de vodeţi. În analiza basmului găsim o primă încercare de a defini compoziţia lui, relevând ritmul tripartit, cele trei încercări şi obstacole alcătuind „un ciclu“. Basmul ar avea expoziţie, dezvoltare în care se rezolvă „problema pusă în expoziţie“, şi încheiere. Se referă fără îndoială la propria-i experienţă de culegător atunci când recomandă culegerea în prezenţa mai multor inşi, „căci ei se coreg unii pe alţii“. Despre colinde reia în genere observaţiile lui Marienescu, dar intuiţia că brezaia ar descinde din saturnalii e aproape de filiaţia adevărată. Relevă frumuseţea bocetelor, spre deosebire de T. Burada, constatând că „alcătuiesc una din părţile frumoase ale poeziei noastre poporane“ dar nu mai încape îndoială că el avea în vedere cântecele rituale funebre, îndeosebi zorile şi bradul. E preţios amănuntul că femeile care au fost slujnice la cel mort aveau obligaţia de a-l boci. Consemnează apoi şi existenţa cântecului de priveghi, fără a face precizări în legătură cu aria lui de răspândire. Fluieraşii în cortegiul funebru îi atestă numai în Bucovina. Slavici aminteşte apoi despre cântecele de cumetrie, rămase până acum atât de puţin cunoscute, fiind consemnate numai de Marian în Bucovina, precum şi de cîntecul ursitelor, pe care îl cântă noaptea în aşteptarea ursitorilor lângă masa încărcată cu mâncări şi băuturi, preamărindu-le puterea. Până acuma, acest cântec ne este cunoscut numai din această prea sumară relatare a lui Slavici. Descrierea dansurilor e succintă. Căluşarii şi bătuta sunt jucate la sărbători şi bâlciuri, cei mai buni dansatori fiind cei de pe Târnave. El aminteşte că la Târgul Moşilor în Bucureşti veneau şi căluşari din Transilvania. Ştia că încă pe vremea lui căluşarii dispăruseră din Ba-nat şi Crişana. Hora şi brîul sunt dansuri în cerc, pe când ardeleana, lugojana, mărunţeaua, pe picior şi hăţăgana sunt dansuri de perechi, dar un bărbat putând lua mai multe femei. În acest caz, Slavici relevă că partea coregrafică e susţinută cu precădere de femei care evoluează oarecum în faţa bărbatului, acesta făcându-se remarcat prin desele strigături pe care trebuie să le reproducă sau improvizeze. Consideraţiile despre muzică ni-l relevă ca un bun cunoscător al acestei arte. Crede că ţiganii nu redau cu fidelitate melodiile şi le con-feră ceva obraznic („sie spielen die rumänischen Weisen nicht richtig und bringen immer etwas Freches in die Musik hinein“). Melodiile 269 de joc sunt după părerea lui melancolice şi caste („stets melancholisch und besonders keusch“), ceea ce corespunde realităţii muzicale, melodiile de joc fiind cu precădere în tonalităţi minore. Muzica cea mai bogată se întâlneşte la ardeleana, alcătuită din mai multe „strofe“, care se combină felurit, dar unite printr-o arie fundamentală, adică o temă care e variată de la patru până la şase ori. Amănuntul e deosebit de preţios, întrucât dezvăluie probabil forma liberă a melodiei de la acest joc pe vremea lui, astăzi frecventă numai în Oaş şi Maramureş, de unde se deduce că melodica ardelenelor a evoluat spre cristalizare în strofe, cum s-a întâmplat şi în alte specii muzicale. Mărunţeaua e în schimb mai simplă, având numai două părţi („zwei Variationen“). Ariile doinelor sunt trăgănate („klagendes, langgedehntes Recitativ“) şi neagă existenţa emisiei nazale. Cea mai frumoasă e doina bucovineană („wo die Strophen lang und voii interessanter Abwechslungen sind“), probabil cunoscută de la prietenul său Eminescu, bun cântăreţ de doine, şi cu prilejul sărbătorilor de la Putna. Slavici are o contribuţie de seamă în promovarea folclorului prin coloanele Tribunei. Literatura populară ocupă un loc de seamă mai ales în vremea cât a fost el director (1884–1890). Ea e susţinută programatic în vederea promovării „vieţii noastre literare“. Tinerele talente sunt îndrumate să-i refacă oarecum experienţa, stabilind „prin lucrarea lor punctul de plecare al dezvoltării noastre literare, care nu poate să fie decît în poezia noastră populară.“ De aceea, Tribuna publică materiale folclorice cântărite cu destulă severitate, reţinând pe acelea care pot oferi idei poetice şi formulări creatorilor de literatură cultă. Un loc de frunte îl ocupă proza populară, repre-zentată prin buni mânuitori ai condeiului (I. T. Mera, S. Moldovan, G. Sima, I. Bota, N. Trîmbiţoniu, I. P. Reteganul, I. Popovici Bănăţeanul etc.). Dintre celelalte materiale, se cuvine reţinut amplul articol al lui Septimiu Albini, Din seara de Crăciun (1887), în care se dă o descriere completă a obiceiului colindatului din satul natal (Cut-Alba), apoi întreg repertoriul de colinde, întregit cu unele colinde din Boşorod-Hunedoara (35 colinde ale cetei de flăcăi şi 6 ale copiilor, precum şi oraţia colacului la ceata flăcăilor), cu concluzia răspicată: „Numai ţăranul român trăieşte, se bucură şi simte curat româneşte.“ 270 BIBLIOGRAFIE: Ioan Slavici, Poveşti, Bucureşti, 1908; Poveşti, vol. I, Bucureşti, f.a., 225 p. (reproduce volumul din 1908); vol. II, Bucureşti, f.a., 196 p.; Die Rumänen in Ungarn, Siebenbürgen und der Bukowina, Wien und Teschen, 1881, 237 p.; Amintiri, Bucureşti, 1967, p. 421–444 (Literatura poporană). D. Pop, Ioan Slavici teoretician al folclorului, în Studia Universitatis Babeş-Bolyai (1959), ser. IV, fasc. 2, Philologia, pp.115–127; G. Vrabie, Folclorul la „Tribuna“ din Sibiu, în Studii şi cercetări de istorie literară şi folclor, VI (1957), nr. 1–2, pp. 225– 269; D. Pop, Folclorul literar al „Tribunei“, în Studii de istorie literară şi folclor, Cluj, 1964, pp. 107–162; D. Vatamaniuc, I. Slavici, Opera literară, Bucureşti, 1970, pp. 85–115. FOLCLORIŞTI MOLDOVENI PÂNĂ LA 1888 TITU MAIORESCU. Întemeietorul criticii româneşti intră în istoria folcloristicii prin sprijinul pe care l-a acordat literaturii populare, înălţată la rangul de model şi de sursă de inspiraţie pentru literatura cultă. Încă în primul său articol, Poezia română-cercetare critică din 1867, el relevă în două rânduri gradul înalt de realizare estetică a poeziei populare. Aceasta are „cel puţin originalitate în determinarea florilor şi nu vorbesc numai de roze şi de crini“ ca unii poeţi contemporani şi citează un cântec bucureştean, La grădină-n Cişmigiu, unde o fată e comparată cu „o dalie invoaltă“ iar cealaltă cu „o jună iasomie“, cea dintâi având „ochi de mură“, cealaltă „două viorele“. Cu privire la întrebuinţarea cumpătată, firească a diminutivelor opinează că „poezia populară ne poate servi de model“ şi citează doina Oltule Olteţule. În recenzia Poezii populare române adunate de D. Vasile Alecsandri (1868), Maiorescu reia de fapt ideile generale expuse de poet în notele colecţiei, precum şi în articolele despre poezia populară. El relevă ca primă caracteristică „naivitatea“ poeziei populare, adică „lipsa de orice artificiu, de orice dispoziţie forţată, simţimîntul natural ce le-a inspirat“, subliniind că aceasta nu înseamnă că popo-rul ar fi incompatibil „cu ideile cele înalte“, „i-ar lipsi meditaţiunea şi delicateţea“. Apoi mai atrage atenţia asupra chipului izbutit cum e 271 exploatat lexicul: „cuvintele cele originale, care ne surprind mai pe fiecare pagină a acestor poezii populare“. Maiorescu în fapt consfin-ţeşte cazul Alecsandri, metodologic indicându-l drept model pentru tinerii poeţi în curs de afirmare, ca unul care a adunat şi selectat poe-ziile frumoase ale poporului, aşezându-le apoi la baza creaţiei sale originale drept cel mai sănătos punct de pornire. Cu aceasta, criticul de la Junimea stabilea cu autoritatea-i recunoscută rostul folclorului ca o componentă indispensabilă a culturii naţionale, cimentând curentul vremii aşa cum îl inaugurase Alecsandri. El a fost subjugat de gustul poetului de la Mirceşti şi nu a investigat mai departe dacă poezia populară e aşa cum apare în colecţia acestuia, căci citează cu precădere tocmai poeziile şi versurile „întocmite“. Criticul va rămâne la această poziţie de principiu, nu se va preocupa mai amănunţit de creaţia folclorică. Astfel, peste patru decenii, în răspunsul la discursul de recepţie al lui Duiliu Zamfirescu, Poporanismul în literatură (1909), el repetă în linii mari aceleaşi idei, stabilind rolul propagandistic al colecţiei Alecsandri care „ne-a făcut bine primiţi printre occidentalii de cultură literară din acea epocă“, iar pe plan intern potrivind poezia populară „la receptivitatea contemporanilor“. Exemplele pe care le aduce sunt tot din cele citate în 1868, în primul rând Şoimul şi floarea, fabricatul lui Alecsandri. La acea dată, se arată şi el un partizan întârziat al reconstrucţiei tipului ideal din variantele disparate: „Cine nu se ocupă de autenticitatea folcloristică cu indicarea exactă a persoanei, a pronunţării, a locului şi a timpului, ci se ocupă numai de poezia populară în frumuseţea şi oarecum în generalitatea ei, va culege, va combina, uneori va completa din multele variante forma definitivă, care după a lui simţire îi va părea mai conformă cu geniul poetic al poporului“, cum a procedat şi Alecsandri care „s-a lăsat condus de partea sentimentală a poeziilor noastre“. Aserţiunea greşită a lui Maiorescu arată că el a rămas la vederile incipiente ale folcloristicii, aşa cum au fost profesate de Arnim-Brentano, Alecsandri etc., fără să întrevadă că o atare restabilire în materie de folclor e, întâi de toate, o abstracţiune, deoarece un astfel de tip ideal nu a circulat nicăieri în realitatea folclorică, el fiind apoi artificial prin doza subiectivă inserată de alcătuitor. Oricât de ştiinţific ar proceda un cercetător în această delicată operaţie de a reface vreun prototip, construcţia rămâne ipo- 272 tetică, dată fiind libertatea neîngrădită a interpretului popular de a canaliza varianta spre atâtea sensuri şi semnificaţii, unele deliberate, altele momentane de pură improvizaţie. A pretinde că un cercetător le poate capta pe toate, existente cândva sau virtuale, e o utopie. Maiorescu era convins în adâncuri de rolul literaturii populare în totalitatea vieţii culturale, de aceea a căutat să promoveze cercetarea ci. În scurta perioadă cât a fost ministrul învăţământului (aprilie 1874 – ianuarie 1876) el a preconizat măsura ca învăţătorii din ţară să fie însărcinaţi cu culegerea folclorului. De fapt, Maiorescu avea în vedere întreg domeniul culturii populare, căci iniţiase şi o secţie de artă populară la muzeul din Capitală, iar în Raport cătră măria-sa domnitorul asupra lucrărilor Ministeriului cultelor şi instr. publice din 15 noiem. 1875 el anunţa că se primiseră de la 3 judeţe „o colecţie de porturile obicinuite acolo“. De solicitudine deosebită se bucură poezia şi muzica populară, ce se cuvine pusă în lumină, întrucât junimiştii au fost acuzaţi de cosmopolitism. Iată măsurile preconizate de ministrul Maiorescu: „Nu putea, în fine, în acest şir de idei, să rămînă neîngrijite alte două elemente de cultură naţională: poezia şi muzica populară. Pentru a continua impulsul puternic, ce l-a dat d. Vasile Alecsandri prin nepreţuita sa adunare de cîntece populare din toate provinciile române, am crezut că este un mijloc foarte potrivit a se însărcina învăţătorii rurali, ca unii ce trăiesc în sînul poporului, de a culege de pretutindenea poeziile şi poveştile, datinile şi obiceiurile, scriindu-le şi descriindu-le cu credinţă aşa cum le aud şi le văd în mijlocul sătenilor. Spre uşurarea şi asigurarea unei culegeri credincioase se lucrează un cestionar simplu. O comisie de oameni competenţi va fi mai pe urmă însărcinată cu examinarea numeroaselor relaţiuni, ce se adună în astă privinţă. Cît pentru muzica populară, adunarea şi fixarea ei cere oarecare cunoştinţe speciale de la persoanele însărcinate cu asemenea lucrare. Am crezut timpul sosit de a începe o pregătire în acest înţeles şi am introdus muzica vocală ca studiu obligatoriu în şcoalele normale pentru învăţători şi în şcoalele centrale de fete ale statului, accen-tuînd mai vîrtos muzica naţională. Învăţătorii şi învăţătoarele ieşite din aceste şcoli, pe lîngă un mijloc puternic de cultivare, de care vor dispune, vor fi apoi în stare a face culegerea şi fixarea muzicei aşa cum se obicinuieşte în poporul nostru“. 273 Era întâia preocupare oficială, statală, pentru colectarea folclorului de la noi. Atari hotărâri apăruseră în alte ţări europene încă în întâia jumătate a secolului trecut. Sub Napoleon I, ministrul Cretet difuzează o circulară pentru salvarea documentelor limbii şi culturii populare, iar Academia celtică încă de la înfiinţarea ei (1804) s-a preocupat de soarta tradiţiei populare, colectând cântece şi dansuri alături de obiceiuri şi credinţe cu ajutorul unui chestionar întocmit de Dulaure şi Mangourit. Mai târziu, în 1852, din ordinul lui Napoleon al III-lea, J. J. Ampère difuzează Instructions relatives aux poésies populaires de la France. Se pare că îndemnul acestuia îi era mai cunoscut lui Maiorescu, fost bursier la Paris în această epocă (1859– 1861), dar măsura nu avea nevoie de vreun model, ea putându-se impune de la sine, fără să mai fie amintit exemplul lui Marienescu ajutat de preoţi şi învăţători în urma circularei lui Şaguna din decembrie 1858. Nu se cunosc până acum eventualele ei roade. S-a putut stabili în vremea din urmă că spre sfârşitul anului 1875 Mihai Eminescu şi Ion Creangă erau aceia care lucrau la elaborarea unui „cestionar simplu“, care va fi menţionat în capitolul următor. Deocamdată, în arhivele noastre n-au fost semnalate materiale folclorice culese de învăţători în vremea ministeriatului lui Maiorescu decât o modestă colecţie a unor învăţători din judeţul Ilfov. E vorba de caietele provenind din fosta Arhivă fonogramică a Ministerului Învăţământului (azi în arhiva Inst. de etn. şi folclor, ms. 21) care au fost culese de învăţători din 17 localităţi ale judeţului Ilfov. Din ele, se vede că revizoratul cerea adunarea obiceiurilor, basmelor şi snoavelor, ghicitorilor şi „vorbelor din bătrîni“, adică ceva apropiat de formularea lui Maiorescu: „poeziile şi poveştile, datinile şi credinţele“. Învăţătorii care au datat mai exact arată că le-au expediat în iunie şi iulie 1874, deci la câteva luni după venirea lui Maiorescu la minister. E plauzibil ca această colecţie să fie rodul prim al iniţiativei maioresciene, revizoratul din Capitală fiind cel mai apropiat de dispoziţiile ministeriale, iar nu al unei iniţiative hasdeiene, cum am presupus în altă parte. După toate bănuielile, materialele folclorice solicitate de Maiorescu n-au mai apucat să sosească, echipa ministerială schimbându-şi culoarea, iar cele care au fost trimise probabil au căzut pradă adversităţilor politice. Se poate presupune că 274 unele caiete au fost înapoiate colectaţilor ca inutile, dacă nu chiar aruncate, dat fiind că succesorii liberali s-au străduit să încrimineze atâtea din acţiunile fostului guvern conservator, împrejurarea reamintindu-i lui Maiorescu constatarea sa anterioară „că nu este destul de largă Dunărea care ne desparte de Bizanţ“. Maiorescu a promovat cunoaşterea folclorului şi în coloanele revistei Convorbiri literare. Literatura populară e bogat reprezentată, mai cu seamă în perioada ieşeană a revistei (1867–1885). Dar ea n-a fost o tribună a folclorului în sine, căci a publicat numai ceea ce corespundea evaluării estetice a grupului junimist, în primul rând a lui Maiorescu. Multele materiale nepublicate arată că a existat o selecţie destul de severă, similară celeia care tria şi poeziile culte. Literatura populară trebuia să fie în primul rând un document de frumuseţe literară care, potrivit tezei maioresciene, să poată servi de îndreptar tânărului poet. Aserţiunea este verificată de constatarea că, până prin 1890, Convorbiri literare publică aproape în exclusivitate lirică populară din Transilvania, mai puţin din Moldova nordică, adică tocmai din zona unde aceasta se caracterizează printr-o maximă cizelare, printr-o conciziune a formulării. Mai întâi, publică Miron Pompiliu câteva balade care îndată vor fi cuprinse în volumul editat de Junimea în 1870, în semn de preţuire a poeziei populare române ori de unde ar fi ea, confirmare supremă a comunităţii spirituale a neamului sfâşiat vremelnic sub atâtea stăpâniri. E urmat de I, Bădescu (Maramureş), S. Fl. Marian (Bucovina) etc., apoi de cântecele funebre şi bocetele lui T. Burada. Basmul este cultivat cu asiduitate şi deosebit de preţuit de Junimea când era bine scris. Modelul iniţial era Făt-Frumos din lacrimă al lui Eminescu, urmat la scurtă vreme de Miron Pompiliu, Ioan Slavici şi mai cu seamă Ion Creangă, cele mai frumoase basme din literatura noastră găsindu-se în paginile Convorbirilor literare din această perioadă. AL. LAMBRIOR. Dintre studiile teoretice, merită a fi semnalate cele ale filologului răpus atât de tânăr. Atenţia lui e captată mai cu seamă de obiceiuri. Ca premisă a cercetării sale e observaţia mai veche a lui A. Russo despre unitatea culturală dintre clasele 275 sociale, boieri şi ţărani, din trecutul feudal, peste divergenţele de clasă. Detaşarea boierimii spre cultura de tip clasic a dus la slăbirea folclorului, rămas acum numai pe seama ţărănimii. „Clasa boierească s-a răzleţit şi s-a înnădit la alte năravuri, la altfel de viaţă, au lăsat pierderi însemnate în propăşirea elementelor de viaţă naţională“, căci în trecut a existat o muzică, o poezie, o artă a ţesăturilor, care au avut „o dezvăluire mai mare, cînd căuta de dînsele şi clasa boierească, care în toate vremile a fost mai cultivată decît celelalte“. După părerea lui, scăderea vine de acolo că „poporul de jos însă n-a putut sa le păstreze pe toate“, dar nici un document nu confirmă că boierimea ar fi cultivat intact repertoriul tradiţional, iar legile folclorului arată că pretutindeni unde faptele se sprijină numai pe memorie au loc uitări, pierderi. Probabil Lambrior avea în vedere epica medievală, acele românce notate încă în evul mediu de către scribi din Spania, Franţa, Scoţia etc., pe alocuri chiar tipărite pe foi volante, dar analogia nu e susţinută cu nimic la noi, căci boierimea a avut cu totul alte preocupări decât aceea de a nota şi mai cu seamă tipări atari produse puţin preţuite şi în genere osândite de biserică. Din ciclul familial, Lambrior dă la iveală Cumătriile (1875), o descriere sumară a petrecerii, cu mostre de câteva povestiri ce urmăresc să stârnească veselia. În acelaşi an publică Înmormîntarea, valoroasă mai cu seamă prin datele referitoare la bocet şi la jocurile de priveghiu. Pentru întâia oară, Lambrior subliniază latura improvizatorică a bocetelor: „Femeile cele pătrunse de durere nu cântă numai versurile obişnuite, ci în suferinţa lor născocesc şi altele, potrivite cu împrejurările lor deosebite“. Dintre jocurile de priveghi, descrie numai ţuşca, aşa cum o cunoştea el din părţile Neamţului sau Fălticenilor. Meritul întâietăţii îl are şi articolul despre Jocurile copiilor (1875), în care relevă atât valoarea documentară şi literară, cât şi răspândirea lor globală, fiind frecvente atât la ţară, cât şi la oraşe. Descrierea însumează pe cele practicate mai asiduu de băieţi, oferind prima prezentare din literatura de specialitate. Studiul publicat postum (1926), Obiceiuri din deosebite timpuri ale anului, se referă la datinile calendaristice. Schiţa – 7 pagini – trece în revistă o seamă de practici, oferind o întâi vedere sumară după cea a lui W. Schmidt din 1866. Pentru metodologia cercetării folclorice e mai însemnat întâiul său studiu despre colecţia de Pilde, povăţuiri… a vornicului Iordache Golescu (1874). El reafirmă necesitatea respectării formei autentice, 276 dând drept model pe acest înaintaş care a cules „zicături de toată mîna, fără ca să se gîndească a schimba ceva între dînsele, ci după spusa sa cum le-a auzit aşa le-a scris, pentru ca fiecare să-şi aleagă dintr-însele care-i vor fi de trebuinţă. În zilele noastre puţine adunături din literatura poporană scapă teferi“. Exemplul negativ citat sunt Colindele lui Marienescu. Prilejul e folosit de Lambrior pentru a relua indicaţiile fugitive ale lui Russo şi Odobescu, subliniind cu toată vigoarea necesitatea unei explorări exhaustive a repertoriului folcloric. Foloasele unei atari întreprinderi ar fi multiple, căci ar satisface în primul rând necesităţile documentare: „De voim să venim la oarecare drepte încheieri istorice, limbistice şi literare asupra neamului nostru, trebuie să adunăm cîntecele, poveştile, basmele, zicătorile aşa cum le are poporul, chiar de ar fi sute de variante. Numai adunîndu-se toată literatura poporană din toate părţile Daciei vom putea dezlega întrebările: care au fost ideile şi credinţele ce a închegat neamul românesc în negura vremilor trecute; şi care este spiritul şi plecările poporului nostru în literatură?“ în a doua etapă, s-ar satisface cerinţele beletristice prin alcătuirea de antologii potrivite pentru feluritele gusturi ale protipendadei. „Apoi în aceste colecţii totale un Alecsandri ar putea spicui colecţii de gust menite nu pentru cercetări limbistice şi istorice, ci pentru desfătări literare“. Alcătuirea unui atare corpus al folclorului românesc va rămânea un deziderat mereu exprimat, uneori încercat, până în zilele noastre, el fiind realizat doar la speciile scurte (ghicitori, proverbe), la descântece, apoi parţial şi la balade. BIBLIOGRAFIE: Titu Maiorescu, Critice, vol. I, Bucureşti, 1908, 288 p.; vol. III, Bucureşti, 1915, 323 p.; Raport către măria-sa domnitorul asupra lucrărilor Ministeriului cultelor şi al instrucţiunii publice, 15 noiembrie 1875; f. l., 19 p.; E. Lovinescu, Titu Maiorescu, vol. I, II, Bucureşti, 1940; G. Călinescu, Folclorul la „Convorbiri literare“, în Studii de istorie a literaturii române de la C. A. Rosetti la G. Călinescu, Bucureşti, 1968, pp. 67–158; I. C. Chiţimia, Folclorişti şi folcloristică românească, Bucureşti, 1968, pp. 217–272 (A. Lambrior folclorist). 277 MIHAI EMINESCU. Locul celui mai mare poet român în istoria folcloristicii nu vine din ceea ce unora li s-a părut a fi exagerări inerente unui cult care, cu cât trece vremea, devine tot mai întemeiat. În fapt, însemnările lui Eminescu despre folclor constituie pentru folclorist o oază de comoditate spirituală, oferindu-i un permanent sprijin prin profunzimea lor, aidoma unui pisc înalt pe care îl zăreşte din toate părţile călătorul. Cu viziunea-i sigură asupra datinilor acestui neam, el a pus o piatră de temelie folclorului român prin relevarea importanţei lui multiple în tânăra cultură românească. Dacă n-ar fi de amintit decât sursa folclorică în creaţia lui, singură aceasta ar fi îndestulătoare pentru marcarea sprijinului primordial al creaţiei populare. Cultul pe care l-a avut poetul pentru înaintaşul său Alecsandri i-a arătat calea de urmat, cimentată apoi teoretic de cercul Junimea, mai cu seamă de mentorul ei, Titu Maiorescu. Împrejurarea că el l-a depăşit pe Alecsandri în creaţiile sprijinite pe folclor şi că printre acestea se află chiar capodoperele lui, îndreaptă de la început pe cercetător la sondarea sursei autohtone. Ceea ce s-a şi făcut, chiar dacă uneori dibuirile au dus alături de adevăr. Eminescologul este ajutat la aceasta mai întâi de colecţia de literatură populară rămasă de la poet, apoi de însemnările lui teoretice cu privire la unele aspecte ale creaţiei populare. Culegerea de literatură populară a fost cunoscută postum, iniţial prin cele zece poezii publicate în Convorbiri literare (1892), apoi prin volumul editat de Chendi în 1902. Din descrierea caietelor cu litera-tură populară se conturează câteva constatări primordiale. Materialele au fost consemnate la date diferite, începând din adolescenţă şi până în perioada bucureşteană. Datarea e de cele mai multe ori indirectă şi uneori aproximativă, după provenienţa caietelor, caracterul scrisului şi alte însemnări sigure. Se deduce că poetul a cules folclor încă din vremea peregrinării sale, mai întâi în căutarea unui liceu după moartea părintelui său sufletesc Aron Pumnul, apoi ca sufleur al trupelor ambulante de teatru. Pornirea-i nestăvilită de a-şi cunoaşte neamul din toate provinciile, cerinţa elementară pentru a-şi rotunji viziunea, de la rădăcinile autohtonismului până la ultimele ramuri ale vlăstarului, l-a pus de timpuriu în legătură nemijlocită cu oameni şi locuri de pe întreg cuprinsul ţării. Cea mai aleasă emblemă a lor era însăşi poezia popu- 278 lară pe care Eminescu a notat-o cu grijă caligrafică, semn indirect al omagierii ei. Istoricii literari au arătat că poetului, ca membru al societăţii literare Orientul, în vara anului 1869 îi revenise sarcina de a culege folclor din Moldova, împreună cu Basarab şi V. Dumitrescu (V. D. Păun). Nu se ştie în ce măsură şi-a îndeplinit Eminescu această obligaţie şi care sunt materialele culese cu acest prilej. Interesul poetului pentru folclor se vădeşte apoi a fi fost selectiv, înclinarea lui pentru anumite specii e de departe precumpănitoare, aparent prea părtinitoare. Se vede că era atras de lirica populară şi de basmele fantastice, celelalte specii fiind firav reprezentate în colecţia lui. Doinele şi strigăturile îi alimentau vocaţia de poet şi-i ofereau imagini şi formulări cizelate, în vreme ce basmele fantastice stimulau reveriile de romantic şi plăsmuirile care oglindeau marile probleme legate de origini, autohtonism, încadrarea în cosmos. Stăpânit de aceste imperative, Eminescu nu a rămas un simplu culegător în accepţia ştiinţifică a termenului, nevoile lui se cereau ori-cum satisfăcute. De aceea, el apelează şi la alte colecţii, inedite sau publicate, ceea ce a dus la prezenţa unor caiete scrise de altă mână printre manuscrisele lui de poezii populare. De altfel, Ştefan Cacoveanu nota cu precizie despre poet în 1868: „De aveai vro colecţiune de poezii populare, în manuscris, nu te lăsa pînă nu i-o dădeai, şi se aflau la mulţi astfel de colecţiuni“. Nefiind preocupat de exigenţele unui cercetător ştiinţific, el nu făcea distincţie între surse, nu consemna provenienţa, care pentru el nu era hotărâtoare, la nevoie îl ajuta memoria, de aceea e atât de greu de a determina originea regională a materialelor. Operaţia se sprijină, la lirică, pe particularităţile stilistice, iar la basme pe unele cuvinte cu provenienţa dialectală certă. Din volumul editat de Perpessicius se vede cu claritate cum poetul a decupat uneori chiar din volume – antologia lui Jarnik-Bîrseanu – sau periodice, ca Foaia Societăţii… bucovinene cu poeziile culese de I. G. Sbiera. Balada Viţă Cătănuţă şi cântecul Piţiguşul taie lemne – care îl va fi urmărit în nunta vieţuitoarelor din Călin (File de poveste) – sunt luate din colecţia lui Miron Pompiliu, provenind, după însemnările poetului cea dintâi din Gura Rîului, a doua din Ştei, şi confirmate de varianta semnalată a lui Pompiliu în Traian (1869). D. Murăraşu şi Perpessicius au mai indicat 279 apoi apropieri de atare natură între unele piese din colecţia Eminescu şi cele publicate, demonstrând cu prisosinţă extragerea de către poet a unor materiale care i se păreau semnificative pentru propriul său univers poetic. O comparare fugitivă între poeziile populare caligrafiate cu grijă de poet şi sursele, tipărite sau inedite, arată că Eminescu le-a supus unor rotunjiri care contravin normelor ştiinţifice, rezemate în primul rând pe respectul autenticului. Eminescu nu era împins la aceasta de exemplul lui Alecsandri şi al celorlalţi îndreptători de folclor, ci de impulsuri estetice, modificările constituind în acelaşi timp şi un exerciţiu poetic. Cu cea mai mare claritate se degajă acest resort la cântecul Cucule de pe pădure, comparat cu originalul Cucule de pe păduri (ed. Perpessicius, p. 670), unde poetul a alternat versul octosilabic cu cel hexasilabic, amplificând cu câte două silabe forma originală. Atari cazuri au fost semnalate ca o încălcare de către poet a regulilor de filologie elementară. Dar Eminescu a făcut aceasta în chip voit, deli-berat, pentru că el nu urmărea alcătuirea unei colecţii cu valoare documentară pentru contemporani sau posteritate. El cunoştea exigenţele unui document autentic, dovadă formularea lor cu prilejul unei recenzii în Timpul despre volumaşul Pilde şi ghicitori al lui P. Ispirescu din 1880. Toate acestea trădează în chip irevocabil intenţia poetului de a-şi alcătui o antologie de poezie populară pentru necesităţile laboratorului său poetic, aidoma unui caiet de însemnări conţinând felurite formulări pe care poetul le supune unor modificări voit expresive.. Ceea ce îi sugera lui crâmpeiul atârna mai greu decât consemnarea lui fidelă. Altfel spus, colecţia lui de poezii populare nu era decât un manual de inspiraţie poetică cu valenţă individuală, el fiind singurul posesor al cheii descifrărilor. Nu mai încape îndoială că poetul nu a avut intenţia să alcătuiască o colecţie de folclor cât mai cuprinzătoare, cu datele indispensabile localizării, care să oglindească o realitate proprie unui ţinut mai întins sau restrâns chiar la o localitate. Nu a fost preocupat nici de publicarea ei, pentru că, deşi putea să facă aceasta în Convorbiri literare, Curierul de Iaşi şi mai cu seamă în Timpul, el nu a strecurat nici una din piesele colecţiei sale. Poate cel mult să fi nutrit fugitiv gândul unei antologii de poezii populare lirice, după cum s-ar putea bănui din titlul Cornul lui Hüon dat unor grupări selective. Rămâne de reţinut că nu e cazul 280 să i se atribuie nici de data aceasta nişte intenţii pe care nu le-a avut poetul, din pornirea criticii admirative de a vedea la el totul numai şi numai în grade maximale. Părerea că Eminescu, dacă şi-ar fi publicat colecţia de folclor, l-ar fi depăşit pe Alecsandri nu numai în creaţiile originale, ci şi prin această culegere, nu are nici un punct de sprijin, nici în intenţiile poetului şi, mai cu seamă, nici în colecţia sa folclorică. E adevărat că aproape toate piesele lirice din colecţia Eminescu sunt de o formă aleasă, cizelată, dar nu se poate afirma că ele ar trage în cumpănă unele balade, precum şi câteva doine şi hore din volumul lui Alecsandri. Amănuntul revelă încă o data criteriul antologic după care s-a călăuzit Eminescu, dictat de cerinţele lui intime, nu de cele ale contemporanilor din ţară şi mai cu seamă de peste hotare, care au prezidat la alcătuirea colecţiei Alecsandri. Piesele lirice din culegerea lui Eminescu provin, cu puţine excepţii, din Transilvania şi Moldova nordică. Munteneşti ar fi doar Sună, sună şi răsună, răspândită şi prin A. Pann, Vin la ţaţa puişor, Leliţă Ioană şi Pe deasupra casei mele. Faptul e şi firesc, deoarece a copilărit în Moldova de Sus, apoi a peregrinat multă vreme prin Transilvania şi a legat prietenii cu numeroşi transilvăneni care aveau şi ei caiete de poezii populare. Dar aceste determinante regionale nu explică totul. Trebuie să se ţină seama că lirica transilvăneană şi cea din Moldova nordică formează o unitate tematică şi mai cu seamă stilistică, ea caracterizându-se printr-o conciziune cu adevărat clasică, cu formulări îndelung cizelate, în contrast cu lirica din restul teritoriului de la sud, înclinată spre amplificări descriptive, complăcându-se în urmărirea amănuntului până la exhaustiune. Atari caracteristici corespundeau vederilor poetului, care erau de fapt similare cu cele ale cercului Junimea, urmarea fiind primatul liricii transilvănene în coloanele Convorbirilor literare, cum va fi şi mai târziu în toate antologiile de lirică populară. Poate că predilecţia atât de accentuată pentru lirica transilvăneană să fi fost mărită de opinia că această provincie a fost matca neamului: „Moldova şi Ţara Românească nu sunt decât promontorii ale Ardealului“, după formula lui dintr-o notă. În genere, intervenţiile poetului sunt vizibile, mai cu seamă că la multe se vede şi forma originală în notele volumului. Unele se recunosc din topica şi întorsăturile proprii poeziei cărturăreşti, cum 281 se văd a fi bucăţile 12 („Mă cutremur şi gîndesc“), 14, 21 („Că eu de cînd am viaţă/ N-am avut altă dulceaţă“), 41 („Că tu eşti viaţa mea/ O lungeşti şi o-ndulceşti“), 110, 115, 141 („Şi pe sînul ei de flori/ Varsă şir de lăcrămiori“), 148, 150 („Ca să-mi spuie ce mă doare/ Mai curînd să mă omoare“), 154, 156, 158, 177, 208 („Cu pasul lui cel uşor/ Care venea către vale“), 343, 345. Pe alocuri, se întâlnesc versuri supranumerare sau subnumerare, ceea ce poate veni fie din neglijenţa informatorului, fie din neatenţia culegătorului, atari neregularităţi constituind o abatere sigură de la tiparul versului melodic. Să nu se uite că multe bucăţi au trecut prin atâtea condeie până ce au ajuns în mapa de lucru a poetului. Eminescu a fost sensibil la forma autentică, deşi puţinele abateri semnalate n-ar confirma aserţiunea. Când el a corectat versul, s-a lăsat călăuzit de intuiţia de poet, poate cu gândul subsidiar că aceasta ar fi de fapt forma originară. Dar când versurile erau deplin cristalizate, Eminescu s-a lăsat prins de vraja lor, reţinând savoarea acustică a rostirilor dialectale. De aceea nu e de mirare că în numeroase locuri se întâlneşte diftongul ea redus la un e deschis, mai cu seamă în rimă (a bè -altuiè), iar câteodată e notată în muierea consoanelor cu ajutorul grafiei maghiare. Amănuntul e conservat şi în acest caz la rimă (vetye-paretye în piesa 243, vetye-fetye în piesa 265). Poeziile reţinute de Eminescu în caietele sale sunt, cu unele excepţii, piese antologice, distincte prin cizelarea lor îndelungată, mostre elocvente de aticism în exprimare. Dintre bucăţile de dimensiuni mai mari se cuvin semnalate Uratu, cu undele spumoase de umor moldovenesc, în care cuvântul neobişnuit a fi scris aduce explozii de ilaritate, şi Predicaţia ţiganilor, construită după tiparul versurilor populare cu mlădieri bihorene care îi sporesc farmecul. Multă fineţe se observă şi în strigături, Eminescu oferind aci o adevărată antologie a speciei, nepopularizată cât s-ar cuveni, în care se surprind iarăşi licăriri de umor bihorenesc, pe cât de infantil uneori, pe atât de subtil şi fraged. O mică parte se văd a fi moldoveneşti. Basmele culese de Eminescu sunt puţine. Ele se deosebesc simţitor de cele culese şi publicate anterior (1902) prin exactitatea spunerii lor. Editorii – începând cu Ilarie Chendi – au semnalat fidelitatea notării şi nu mai încape îndoială că ele au fost scrise după dictat, povestitorul depănând basmul cu pauze pentru a 282 putea fi scris. Efectul de prospeţime se remarcă de îndată, chiar dacă nu are intensitatea celor stenografiate. Câteodată, poetul a prins şi scăpărarea comentariilor afective ale povestitorului: „Ea şi-a făcut o gropiţă şi bea apă şi se hrănea, furnici şi gîndaci mînca, aşa să trăiesc eu!“ (Vasilie finul lui D-zeu). Nu s-au găsit însemnări cu privire la provenienţa lor, dar limba şi unele particularităţi stilistice arată fără îndoială că toate basmele scrise după dictat sunt moldoveneşti: Călin nedemnul, Frumoasa lumii, Borta Vîntului, Finul lui Dumnezeu şi Vasilie finul lui Dumnezeu. Dacă ar fi fost publicate la vreme, ar fi oferit un exemplu urmat de culegătorii de basme, care l-au regăsit prea târziu. Făt-Frumos din lacrimă publicat de poet în 1870 se distinge de celelalte prin forma lui literară, eminesciană. Cu acest basm, Eminescu debuta ca prozator, dar în acelaşi timp oferea şi modelul a ceea ce se va numi basm cult, urmat la scurtă vreme de M. Pompiliu şi I. Slavici. Osatura, schema epică e în genere cea autentică, populară, dar scriitorul îşi îngăduie şi unele devieri care, prin unicitatea lor, se dezvăluie a proveni din recuzita plăsmuitorului cult. S-a remarcat cum episodul cu luna ce se apropie de pământ înfiripând un pod aerian pe care se retrag de pe pământ scheletele celor morţi de cine ştie când, e izvodit de poet în conformitate cu canoanele romantice. De altfel, amănuntele romantice în localizarea acţiunii a-bundă: peisajul nocturn iluminat de lună, castelul singuratic oglindit în lacul limpede, străbătut de lebăda ce evocă amintiri erotice dureroase, mantaua ţesută din raze de lună etc. Ele anunţă universul lui poetic şi vor apare în atâtea din poeziile de mai târziu. Contrastul din basmul popular dintre protagonist şi adversarii lui, extins la tot ce le aparţine, e exploatat de Eminescu potrivit poeticii romantice, încât de la început avem seria de contraste dintre împărat şi împărăteasă, dintre Genar şi fata lui, dintre Sf. Petru şi Dumnezeu etc. După ce T. Tiha a publicat varianta Sfăt-Frumos crescut din lacrimă în volumul Graiul din valea Crişului Negru (1961), o seamă de cercetători au văzut în aceasta varianta originalului din care a purces basmul lui Eminescu. Comparaţia atentă dezvăluie însă că lucrurile stau invers. Schema basmului bihorean e aproape identică cu cea a lui Eminescu, diferenţele fiind minime şi mai cu seamă nesemnificative. Dar dovada cea mare stă în faptul că povestitoarea 283 bihoreana pune pe baba posesoare a calului năzdrăvan în lună: se vede că ea n-a înţeles pasajul cu luna ce se apropie de pământ ca să se întoarcă în ea fata babei şi a reţinut că aceasta ar fi originară de pe acest astru. Devierea constituie un unicat, fiindcă întotdeauna în basmul popular baba stăpână a iepei năzdrăvane locuieşte pe pământ, de obicei într-un ostrov. În afară de aceasta, ori de câte ori eroul se deplasează la mari distanţe, mai cu seamă pe alte tărâmuri, se arată şi mijlocul – de obicei miraculos – cu care face această călătorie neobişnuită. Se observă apoi că în nici un alt basm popular acţiunea nu se petrece decât pe pământ, apoi pe tărâmul de jos (lumea neagră) sau în copacul înalt până la cer, niciodată în lună sau în alte planete din cauză că luna, ca şi soarele, sunt concepute a fi fiinţe animate de aceleaşi resorturi ca şi oamenii, prefigurate ca nişte călători care dau ocol pământului, întorcându-se la sfârşit la casele lor unde îi aşteaptă mama, obosiţi şi adesea scârbiţi de cele ce văd pe pământ. În mentalitatea mai veche, luna şi soarele erau considerate fiinţe sfinte, ca atare temute şi adorate, la depărtare enormă de concepţia modernă care le înfăţişează a fi întinderi planetare sferoide. Eminescu a lăsat presărate prin articolele şi notiţele sale câteva reflecţii în legătură cu creaţia populară care confirmă interesul lui susţinut pentru acest domeniu. Unele consemnează trăsături care vădesc puterea lui excepţională de a pătrunde în inima fenomenelor, cu acea siguranţă atât de caracteristică profunzimii lui. Preocupările lui teoretice au fost fundamentate şi de studiile de specialitate de la Viena şi Berlin. Între caietele lui s-au găsit notiţe după cursul de psihologie etnică, Einleitende Gedanken über Völkerpsychologie, din Viena 1871. Aceasta era de fapt o lucrare de introducere teoretică în folcloristică, denumită de ei psihologie etnică, pe care Hasdeu va formula-o mai nimerit etnopsihologie. Sunt admirabile rândurile prin care Eminescu pune în lumină coeziunea enormă a comunităţii ţărăneşti manifestată în cadrul diferitelor întâlniri colective. Nimeni nu a zugrăvit această comuniune cu atâta pătrundere şi vigoare. „Nu pierd niciodată ocazia de-a lua parte la petrecerile populare. Ca un prieten pasionat al poporului, cînd acesta se adună în mase, simt că sunt o parte a totalităţii. E ceva dumnezeiesc în acest sentiment, aşa că orice serbare a 284 poporului mi se pare o sărbătoare sufletească, o rugăciune cucernică. Într-un asemenea moment pare că deschid un mare Plutarh şi din feţele cele mai vesele sau de o tristeţe ascunsă, din mersul vioi sau obosit, din legănarea şi din gesturile diferite citesc biografiile unor oameni fără nume, dar nimeni nu va putea înţelege pe cei renumiti, fără a fi simţit vreodată pe cesti necunoscuţi“. Din observaţii similare asupra coeziunii grupurilor etnice îşi va trage H. Naumann teoria sa asupra automatismului psihic caracteristic colectivităţilor arhaice. Caracterizarea poeziei populare de către Eminescu se apropie de cea a lui Maiorescu şi apoi de cea a lui Alecsandri, atât că el va reliefa conciziunea ei, apoi ca un corolar al acesteia, naturaleţea, firescul. „Farmecul poeziei populare îl găsesc în faptul că ea este expresia cea mai scurtă a simţămîntului şi a gîndirii. Lăsînd la o parte tot ce e nenatural, ea nu este decît limba simţămîntului şi pentru ca această limbă să fie totdeauna curată, adeseori se renunţă şi la rimă şi căutîndu-se cuvîntul cel mai apropiat nu se impune nici o sîlă la construirea versului“. În însemnarea manuscrisă, Strîngerea literaturei noastre populare, Eminescu se arată nemulţumit de faza descriptivă a colectanţilor care se mărginesc la îngrămădirea de materiale. Faza ca atare e indispen-sabilă, documentele folclorice trebuind a fi adunate şi sistematizate pentru a se constitui instrumentul necesar investigaţiilor menite să descifreze sensul lor, de acum şi de odinioară, în evoluţia interpretărilor condiţionate de schimbările din viaţa şi gîndirea purtătorilor de folclor. „E păcat cum că românii au apucat de a vedea în basm numai basmul, în obicei numai obiceiul, în formă numai forma, în formulă numai formula. Formula nu e decît manifestaţiunea palpitabilă, simţită a unei idei oarecari. Ce face d.e. istoricul cu mitul? Îl lasă cum e or îl citează mecanic în compendiul său de istorie pentru a face din el jucării mnemotecnice pentru copii? Nimic mai puţin decît asta. El caută spiritul, ideea acelor forme, cari ca atare sînt minciune. Şi arată că mitul nu e decît un simbol, o hieroglifă, care nu e de ajuns că ai văzut-o, că-i ţii minte forma şi că poţi s-o imiţi în zugrăveala pe hîrtie – ci aceasta trebuie citită şi înţeleasă. Trecînd la obiceiuri e iarăşi sigur că ele numai în degenerare devin numai simple formalităţi. Primitive, ele sînt expresiunea exterioară a unui profund simţămînt sau a unei profunde idei interne.“ Citatul semnalează nevoia stringentă a 285 unor studii care să pună în vileag resorturile atâtor reprezentări şi practici, parte desuete, parte nemaiînţelese şi în chip indirect dezaprobă mania latinizantă a vremii care credea că investigaţia ştiinţifică nu ar avea alt scop decât semnalarea apropierii dintre forma de azi şi corespondentul ei latin, subînţelegându-se că continuitatea e directă, netedă, fără abateri de sens şi semnificaţii. În prefaţa la Literatura populară sau palavre şi anecdote a lui E. Baican (1882), Eminescu deschide o pârtie pe drumul indicat, subliniind cu privire la snoave că au „proprietatea de a se schimba cu timpul şi de a se adapta actualităţii, multe pot fi de tot moderne“. Chiar în ciclul lui Păcală-Pepelea se întrevăd atari stratificări, de aceea poetul recomandă culegătorului să urmărească în continuare „poveştile lui Pepelea, cari sînt fără contestare mai vechi decît aceste ce scapără din contactul cu străinii“. Eminescu împărtăşeşte părerea curentă în a doua jumătate a secolului trecut „că în vremea unora dintre dinastii români cată a fi existat o epopee literară ale cărei rămăşiţe fragmentare se mai găsesc astăzi şi cari pe zi ce merge se împuţinează.“ Dar resturile epice cunoscute până acuma oferă puţin temei pentru atare supoziţie, susţinută mai mult de analogiile cu Grecia antică şi unele ramuri germanice medievale. Doar ciclul novăcesc pare să indice existenţa unui epos mai dezvoltat, a cărui unitate se rezema totuşi numai pe eroul comun, încât episoadele răzleţe puteau vieţui independent. Cu privire la culegerea folclorului, Eminescu pune în relief necesitatea elementară de a se respecta forma autentică, chiar dacă unii termeni sunt „buruienoşi“, cum se văd şi în colecţia lui de poezii populare. Recenzând în Timpul (1880) broşura Pilde şi ghicitori a lui P. Ispirescu, poetul relevă în încheiere: „Unele ghicitori sînt cam echi-voce, dar nu ne pare rău. Cu toate consideraţiile de decenţă literară, am dori, ca mai cu seamă elementele literaturii populare să se adune fără scădere şi nealterate prin pruderie. Tale quale.“ Eminescu şi-a adus o contribuţie pe care o bănuim importantă chiar în culegerea folclorului prin învăţători. Iniţiativa revizorului şcolar Eminescu a fost prilejuită de acţiunea întreprinsă de Maiorescu în „interesul artei naţionale“ când a fost ministru la culte şi învăţământ. În raportul acestuia din 15 noiembrie 1875 se menţionează că la acea dată „Spre uşurarea şi asigurarea unei culegeri credincioase se lucrează un cestionar simplu“. Documentele date la 286 iveală de Augustin Z. N. Pop dezvăluie că revizorul Eminescu promisese lui Maiorescu şi secretarului general de la acest minister, Teodor Nica, un asemenea „cestionar simplu“. La 15 noiembrie, el era în lucru şi tot neterminat era la 8 decembrie 1875, căci o telegramă a lui T. Nica îl întreba pe poet la acea dată: „Cînd trimiteţi chestionarul relativ la poeziile şi obiceiurile populare cu care v-aţi însărcinat? Răspundeţi astăzi“. Se vede că poetul s-a oferit singur, nu a lucrat „din înalt ordin“, iar graba ministerului venea din nevoia de a-l tipări şi difuza învă-ţătorilor din tot cuprinsul ţării. Până acuma nu a fost semnalată exis-tenţa acestui chestionar, nici eventualele răspunsuri, dar că el a fost întocmit şi difuzat rezultă cu certitudine din însăşi dezvăluirile lui Eminescu cu prilejul unei recenzii despre Columna lui Traian care pu-blicase răspunsurile din jud. Bacău la chestionarul juridic al lui Hasdeu. Ştim astfel că poetul a colaborat cu învăţătorul Ion Creangă, nou prilej de a cimenta adânca prietenie dintre ei. Cu modestia care l-a caracterizat întotdeauna, ca pe orice om mare, el pune pe seama prietenului său contribuţia cea mai însemnată: „încă sub ministeriatul d-lui Maiorescu se împărţise, după cum ştim, un cestionar privitor la datinele poporului la naştere, înmormîntări şi la alte ocazii solemne. La cestionarul acesta a lucrat mai cu seamă Ion Creangă.“ Când se va cunoaşte acest chestionar, vor fi luminate mai adânc firele adânci care l-au legat pe cel mai desăvârşit dintre români de neamul care l-a zămislit. BIBLIOGRAFIE: M. Eminescu, Opere complete, I, Literatura populară, Bucureşti, 1902, XXI + 216 p. (editorul Ilarie Chendi face şi trimiteri la variantele publicate în colecţiile mai importante); Opere, VI, Literatura populară, Bucureşti, 1963, 755 p. (editorul Perpessicius, pe lângă studiul introductiv, Eminescu şi folclorul, oferă şi o Schiţă bibliografică a ediţiilor de literatură populară şi a studiilor referitoare la ea). I. Rotaru, Eminescu şi poezia populară, Bucureşti, 1965, 263 p.; Ovidiu Bîrlea, Însemnări despre Făt-Frumos din lacrimă, în România literară, 21 ianuarie 1971, p. 13; Augustin Z. N. Pop, Noi contribuţii documentare la biografia lui Mihai Eminescu, Bucureşti, 1969, pp. 166–167. 287 ION CREANGĂ. Socotit la început de junimişti numai un „scriitor poporal“, formula a prilejuit discuţii ulterioare: dacă Ion Creangă e un folclorist sau dimpotrivă un scriitor în înţelesul clasic al cuvântului, sau mai la obiect, dacă Poveştile lui sunt colecţie folclorică sau operă literară proprie. În fond, amândouă aserţiunile sunt adevărate, ceea ce înscrie de la început un paradox în literatura românească. Folclorist pur a fost totuşi Creangă, dar în alte realizări care sunt mai târzii, după cât se pare. Astfel, el a publicat în Contemporanul (1881–1882) şi Convorbiri literare balade olteneşti culese la spitalul Colţea de la o „gardiancă“ din Craiova: Mieluşica, Bratu, Lina Cătălina, iar printre hârtiile lui s-au mai găsit 9 cântece (Drag mi-e puiul de pe luncă, Mă miram, puică, miram, Am avut o puică dragă, Cît oi trăi să iubesc, Cînd ai şti şi te-ai pricepe, Cuculeţ de la pădure, Zup, zup, zup, de-abia mă duc, Femeia care iubeşte, La crîşmuţa cea din deal), culese probabil din Moldova, poate chiar din ţinutul Neamţului şi reproduse din memorie. Ele sunt redate cu fidelitate, semn că povestitorul cunoştea cerinţa elementară de a fi întru totul obiectiv faţă de atari creaţii ale poporului. În ediţia I din 1892 s-au mai publicat şi câteva rostiri, zicători, cuvinte, fără nici o menţiune despre provenienţa lor. Unele din ele se găsesc presărate prin Poveşti sau Amintiri. Faptul confirmă că ele n-au mai fost notate pentru a fixa în scris opera anonimă a poporului, ci din necesităţi scriitoriceşti. Aceste zicători sunt, ca şi colecţia lui Eminescu, un auxiliar al laboratorului de creaţie, întocmit de Creangă pentru a-i fi la îndemână de îndată ce va avea trebuinţă. Ca autor de manuale didactice, Creangă a scos în relief contri-buţia sănătoasă a folclorului în educaţia celor mici. Poveştile scurte, pe măsura bucăţilor de lectură, stau mărturie de această grijă. De altfel, în Povăţuitoriu la cetire (1876), rolul de seamă al folclorului e pus alături de cultivarea limbii naţionale: „Ş-apoi scopul şcoalei este şi acela, şi poate cel mai esenţial, de a învăţa şi de a păstra cu cea mai mare sfinţenie limba naţională de care se leagă tot trecutul unui popor, cu datinele străbune, jocurile, cimiliturile, proverbele, legendele şi cîntecele populare, cele pline de dulceaţă.“ Poveştile la care şi-a făcut ucenicia de scriitor, asemeni lui Slavici şi Eminescu, cu deosebirea că el a început cu cele scurte şi hazlii, au 288 prilejuit o seamă de încercări de a detecta ce este popular în ele şi de unde începe aportul lui Creangă. De cele mai multe ori, răspunsurile au fost impresioniste, fără sondarea temeinică a repertoriului popular de poveşti. E semnificativ faptul că nici un cercetător literar nu a întreprins o culegere de poveşti prin ţinutul Neamţului, măcar pe la sfârşitul secolului, când se mai putea dibui urma povestitorilor pe care i-a ascultat Creangă. Întâia cercetare serioasă e cea a lui Jean Boutiere, publicată în 1930, care a depistat variantele folclorice ale poveştilor lui Creangă, stabilind că fondul lor e întru totul folcloric, povestitorul humuleştean mulţumindu-se să repovestească naraţiuni auzite de la alţii, mai cu seamă în copilărie. Întrucât la acea vreme se cunoştea prea puţin povestea populară în forma ei autentică, încer-cările de a delimita stilul popular de cel al lui Creangă nu au dus la concluzii veridice. S-a bănuit că acesta ar fi depăşit modelul folcloric, atât prin unele invenţiuni de amănunt, cât mai cu seamă prin anumite procedee stilistice. Th. D. Sperantia credea astfel că Păsări-Lăţi-Lungilă ar fi creaţia lui Creangă, dar s-a văzut că personajul e prezent în povestea populară, atât la noi cât şi la alte popoare. Mai târziu, G. Călinescu scria că însuşirea „de a dramatiza realistic bas-mul“ ar fi absentă la povestitorii populari, fiind proprie numai lui Creangă, deoarece „Omul de ţară vrea epicul gol, fără observaţie şi e doritor de irealitate“ (Viaţa lui Ion Creangă). Basmele populare autentice povestite de inşi talentaţi arată tocmai contrariul, adică şi ei simt, asemeni lui Creangă, nevoia de a introduce detaliile realiste în urzeala cea mai fantastică, inserând crâmpeie întregi din viaţa de toate zilele printre isprăvile personajelor cu însuşiri miraculoase. Povestitorul popular nu-şi poate reprezenta realitatea cu anumite detalii decât aşa cum o cunoaşte el şi rezultatul e un anacronism din cele mai evidente, dacă nu se ţine seama de acest aliaj permanent în basmul popular dintre schema tradiţională, transmisă de-a lungul generaţiilor, şi detaliile care o complinesc, luate din experienţa contemporană a povestitorului. Iată de ce zmeoaica e aidoma unei babe arţăgoase, veşnic pornită spre cârteli, care îşi terorizează soţul zmeu, ocărându-l cum îi vine la gură, sau diavolul ia chipul unui flăcău plecat în lume după agoniseală, intrând slugă pe o simbrie de nimic etc. Afirmaţia lui Călinescu că Creangă „are plăcerea cuvintelor şi a zicerilor“ caracterizează şi insul din popor, îndeosebi 289 ca exponent al colectivităţii. Dovada certă sunt acele specii care nu sunt însoţite de melodie şi care suplinesc verva muzicală prin jocul sonorităţilor rezultate din modificarea formei cuvintelor sau adaosul unor particule. Lectura frământărilor de limbă, apoi a ghicitorilor, pe alocuri şi a unor descântece, proverbe şi zicători, arată că şi inşii din popor gustă din atari „adevărate orgii de cuvinte“, semnalate de T. Vianu la Creangă. Eminentul estetician a crezut că povestitorul humuleştean s-ar deosebi de cel popular prin utilizarea dialogului pe o scară întinsă. „Spre deosebire de povestitorul popular, Creangă nu dă naraţiunii sale simpla formă a expunerii epice, ci topeşte povestirea în dialog, reface evenimentele din convorbiri sau introduce în povestirea faptelor dialogul personajelor, ceea ce îi dă putinţa să intre în psihologia lor, să ni-i arate cum gîndesc şi cum simt, cum ezită şi cum se hotărăsc.“ (Istoria literaturii române moderne, I, p. 312). O simplă ochire asupra unor pagini dintr-o colecţie de basme culese prin imprimare sonoră arată locul preponderent pe care îl are dialogul în naraţiunea populară, putându-se vorbi chiar de un abuz în utilizarea lui. Expunerea, mai cu seamă descripţia, sunt sărace, reduse la miez, în timp ce dialogurile sunt spumoase, scânteietoare, prilejuri de vervă îndrăcită, slujind, ca şi la Creangă, atât pentru a caracteriza personajele, cât şi pentru propulsarea acţiunii. Dialogurile lui Creangă sunt însă mai lungi şi mai sinuoase, cu plăcerea vizibilă de a gusta sonoritatea frazelor, pe când cele populare sunt scurte şi intempestive, dar mai dese. Cercetarea pe urmele lui Boutiere a demonstrat că naraţiunile povestite de Creangă sunt de obârşie folclorică. Peste aşteptări, s-a văzut că povestitorul le-a redat cu fidelitate, depăşind sub acest aspect povestitorii socotiţi folclorişti ca N. D. Popescu, N. A. Bogdan sau E. D. O. Sevastos care au intervenit, uneori destul de adânc, în schema epică. Sub acest aspect, nu mai încape îndoială că Poveştile lui Creanga se înscriu printre colecţiile emerite de basme de la noi, văduvite doar de indicaţia precisă a izvorului. Au mai rămas abia câteva – Inul şi cămeşa, Acul şi barosul, Cinci pîni, Povestea lui Ionică cel prost – la care nu s-a găsit încă corespondentul folcloric indiscutabil, deşi nu mai încape îndoială că substanţa şi urzeala lor e de sorginte populară. Povestea unui om leneş circulă şi la greci, căci G. A. Megas a publicat recent o variantă dintr-un periodic în antologia 290 Griechische Volksmärchen (1965) şi în notă mai semnalează alte 4 variante nepublicate din Peloponez şi Macedonia grecească. Leneşul grec, neprimind nimic de mâncare într-o zi, se preface mort. În drum spre cimitir, o femeie la geam comentează cu glas tare că i-ar fi dat din pesmeţii ei. Leneşul tresare din cosciug şi întreabă dacă nu-s muiaţi, dar aflând că sunt uscaţi, strigă preoţilor să-l ducă mai departe spre groapă. Stilul Poveştilor lui Creangă e bazat aproape în întregime pe cel popular, căci intruziunile cărturăreşti sunt minime, ceva mai vizibile în Amintiri. Analiza comparativă arată că unităţile componente, cuvintele şi expresiile, sunt populare, dar îmbinarea lor, cimentarea în fraze e opera lui Creangă şi în aceasta rezidă întreaga lui originalitate, demonstrând că în limite atât de restrânse un scriitor se poate totuşi ridica la o elaborare întru totul personală, unică. Din păcate, o măsurare mai amănunţită a saltului nu se poate face. Unii îşi închipuie că variantele folclorice circulă întocmai ca banii, constante şi mereu în aceeaşi substanţă şi valoare, iar dacă le-a prins cumva rugina, ajunge o uşoară ştersătură prin care moneda îşi recapătă întreaga strălucire de odinioară. Ca atare, ei preconizează compararea poveştilor lui Creangă cu oricare variantă folclorică pentru a stabili apoi saltul săvârşit de Creangă. Acest „salt“ există fără îndoială, dovadă că humuleşteanul se delimitează fără echivoc şi de ceilalţi povestitori culţi moldoveni. El e de natură stilistică şi pentru aceasta e suficientă analiza unei pagini din Creangă în comparaţie cu cea a unui alt povestitor, popular sau cult. Ea însă nu e probantă cu nimic pentru măsurarea saltului făcut de Creangă, pentru că el nu a pornit de la aceste variante, înregistrate la mai bine de un veac după ce le-a auzit, suferind atâtea prefaceri în forma lor, după talentul şi dispoziţiile transmiţătorilor succesivi. Constatarea că sub raport stilistic, poveştile lui Creangă se aseamănă cel mai mult cu cele ale lui Gh. Zlotar din Fundu Moldovei, fiindcă acesta păstrase cel mai fidel stilul lor bătrânesc, e plină de învăţăminte pentru atari evaluări comparative care obligă la prudenţe şi rezerve pe cel ce nu vrea să lunece la ipoteze fără nici un suport. Dacă informatorul citat povestea în maniera cristalizată prin 1900–1910, se poate presupune că pe la 1850, când a învăţat Creangă poveştile la Humuleşti şi de la moş Bodrîngă stilul oral narativ din Moldova dintre Ozana şi apa Moldovei era mai apropiat de cel al lui Creangă. Gerilă al 291 lui Creangă, care reprezintă culmea creaţiei lui după aprecieri unanime, se deosebeşte de cel cunoscut cu un veac mai târziu în colţul semnalat al Moldovei nord-vestice, dar nimic nu ne împiedică să bănuim că acest personaj din varianta pe care a auzit-o Creangă să fi fost izvodit de un povestitor excepţional într-o formă înrudită cu cea a genialului povestitor, în orice caz mai apropiată decât cea consemnată de culegerile atât de târzii. Atâta vreme cât cercetătorul este privat de cunoaşterea formei exacte a poveştilor, aşa cum le-a memorat Creangă, el trebuie să se mulţumească doar cu simplele constatări rezultate din comparaţiile cu variantele populare, fără a trece la prognosticuri riscante despre reelaborarea lor de către Creangă. Pentru folclorist, Poveştile lui Creangă constituie o operă de seamă şi prin faptul că ele au fost luate drept model şi pastişate chiar de o seamă de culegători moldoveni: Al. Vasiliu, T. Pamfile, P. Gh. Savin şi D. Furtună. Când nu lunecă în prolixităţi, furaţi de verbozitatea inimitabilă a lui Creangă, naraţiunile lor sunt atrăgătoare, pline de vioiciune, semn că ucenicia nu a fost de prisos. Fiind apoi traduse în alte limbi, Poveştile au contribuit la cunoaşterea repertoriului românesc peste hotare. BIBLIOGRAFIE: Ion Creangă, Scrierile lui…, I, Poveşti, Iaşi, 1890, V. + 332 p., II, Diverse, Iaşi, 1892, 201 p.; Opere, Bucureşti, 1939, ediţie îngrijită de G. T. Kirileanu (exemplarele numerotate 1–100 au şi poveştile inedite, de la p. 349 la p. 375); Opere, vol. I, II, Bucureşti, 1969 (ediţie îngrijită de Iorgu Iordan şi Elisabeta Brîncuş, cu indicarea ediţiilor precedente şi reproducerea tuturor naraţiunilor de tip folcloric din manualele şcolare la care a colaborat Creangă). Ovidiu Bîrlea, Poveştile lui Creangă, Bucureşti, 1967, 319 p. (seria Studii de folclor). SIMEON FLOREA MARIAN. Activitatea concretizată în tomuri grele îl aşează pe Marian în rândul întâi al celor ce s-au ocupat de cultura populară. Strânse la un loc, lucrările lui depăşesc ca valoare pe cele ale oricărui etnograf, iar masivitatea unora înspăimântă. De aceea, el a fost mai mult citat decât citit, uneori 292 chiar de cei ce au scris despre el. Volumele lui nu îmbie la lectură, fiind prezentări de materiale şi lipsa unei osaturi teoretice le face puţin îmbietoare pentru un nespecialist. Ele atestă însă o robusteţe de invidiat şi o putere de muncă rar întâlnită, iar onestitatea cu care au fost lucrate le conferă o durabilitate ce pare a creşte cu trecerea timpului. Se pot distinge două perioade în activitatea lui Marian. În cea dintâi, el stă sub zodia lui Alecsandri şi adună poezii populare din Bucovina, alături de legende şi, mai puţin, basme. În a doua fază, el îi urmează pe Hasdeu şi năzuieşte să dea monografii etnografice de pe toată aria românească. Momentul care separă cele două perioade este alegerea lui ca membru al Academiei Române în 1881, odată cu Atanasie Marienescu, activarea în înaltul for obligându-l la o lărgire maxima a câmpului investigaţiilor. Marian debutează în 1869, fiind încă elev de liceu, cu o broşură, Poezii poporale din Bucovina, Balade române culese şi corese de… El îl urmează cu fidelitate pe Alecsandri, după cum se vede şi din titlul culegerii. Broşura conţine 10 balade, din care ultima, Tudorel şi Marioara, este şi cea mai lungă şi despre care afirmă: „Lucrată de mine, însă fiindcă şi aceasta este de un feliu cu baladele poporale, am pus-o aci“, întocmai ca şi Alecsandri cu Dragoş etc. Balada este versificarea unui basm cunoscut (AT 437 + 510). Marian indică localităţile de unde provin baladele, iar la unele şi informatorii care le-au dictat, bănuim la cele culese de el din satul natal (Ilişeşti) sau din Suceava, unde era la şcoală. Versurile corectate se întrevăd cu uşurinţă („Şi-i ciocoi de cei zgîrciţi/ Ce n-au milă de lipsiţi“… Şi-acum dragă să nu pot/ Pe-un ciocoi să-l storc de tot?“ (Darie); „Ah! prietene Bujor/ Eu te las cu-alaiu şi dor“… „Vinul roşu din cristal/ Astăzi-l simţesc cu-amar“ (Darie); „Jupîneasă sau duceasă/ Und’ţi-i fiica cea frumoasă?“… „Şi c-un glas pătrunzătoriu/ Şi c-un glas înfiorătoriu“ (Fata Sandului); „Doina dulce-ncîntătoare/ Doina cea dezmierdătoare/ Ei le cîntă dulci doinţe/ Ele saltă pe costiţe“ (Zmeul şi fata); „Cadiul and îmi auzia/ Ceea ce i se-ntîmpla“ (Joviţă). În 1873, Marian publică un volum de balade, Poezii poporale române, t. I, de asemenea „adunate şi întocmite“, cum se indică în subtitlu. Sunt publicate 34 balade din Bucovina, arătându-se localităţile în notă, iar culegătorii numai în prefaţă, 4 colegi de ai lui şi doi „jurişti“, înclinarea pentru balade este motivată în prefaţă, 293 întrucât în poezia populară „întîmpinăm multe evenimente încă de pe timpul grecilor şi romanilor… Toată istoria, viaţa românilor… de la descălecarea lor în Dacia şi pînă în timpul de faţă, e depinsă cu culori vii numai şi numai în poeziile, tradiţiile, poveştile şi datinele poporale“. Orientarea latinizantă va fi diriguitoare în această primă perioadă de folclorist al Bucovinei şi ea se va estompa până la stingere după 1890. Deşi arată în subtitlu că baladele sunt „întocmite“, totuşi în pre-faţă citim: „Ca culegătoriul acestor balade am crezut că sacra mea dătorinţă este să le întorc poporului din a cărui sîn le-am adunat, aşa precum le-am auzit de la dînsul, fără să schimb vestmîntul lor ori-ginal; şi această dătorinţă am căutat s-o înplinesc cu cea mai mare scrupulozitate“. În fapt, baladele au suferit corectări vizibile. Mai întâi, volumul reproduce aproape toate cele publicate în broşura din 1869, cu versurile corectate semnalate mai sus. Apoi în baladele noi se întâlnesc destule intervenţii, mai cu seamă la versurile ce introduc dialogurile, în rest, corectările sunt mai puţine: „Cu mult mai frumos şi mai preţios“ (Chiralina); „Şi puiul cel cu durere/ Ţi-a da leacuri şi putere“ (Ioniţă şi Firuţa); „O tinerică fetiţă/ Mîndră ca o garofiţă/ Cu ochii la cer privind/ Din gură şoptea privind“ (Adevărul); „Atunci Rezul armaş mare/ A sărit drept în picioare/ Şi-n picioare cum stătea/ Astfeliu din gură grăia“; „Atunci Rezul a ieşit/ Argaţilor a vestit; Căci ah! eu mi l-am găsit/ Şi prea mult mi l-am iubit“ (Calapod păharnicul); „Apoi pruncului din braţe/ Cu lacrimi fierbinţi pe faţă/ Îi cuvînta cu blîndeaţă“ (Nevasta cu prunc mic). Starea semnalată se explică mai cu seamă prin împrejurarea că Marian nu a cules decât o parte mică din colecţie, cele mai multe ba-lade fiind notate de elevi şi studenţi care înţelegeau problema în felul înaintaşilor Alecsandri şi Marienescu. Volumul e remarcabil prin dezvăluirea repertoriului de balade din Bucovina, fiind cea mai bogată colecţie de balade din Moldova de Sus, posibilă într-o vreme când specia nu decăzuse într-atâta în amurg. În frunte stau cele despre haiducul Darie, cântat cu multă impetuozitate, iar dintre cele rarisime semnalăm Ruga, despre leul ce rage după stăpân. Al doilea volum din Poezii poporale române (1875) conţine 193 doine şi 60 hore, fără să li se arate localitatea de unde sunt culese, dar originea lor bucovineană e neîndoielnică, deoarece culegătorii indicaţi în prefaţă sunt aceiaşi ca şi la balade, adăugându-li-se P. Ursul „cantor 294 bisericesc“ şi P. Hrişcă „oştean“. De asemenea, însemnarea despre cuprinsul lor, „unele dintre dînsele sunt de însemnătate istorică şi originea lor datează sau din timpurile mai vechi, sau sunt improvizate după încorporarea Bucovinei cu Austria“ arată că toate bucăţile sunt din această provincie. În acest volum, piesele nu sunt însoţite de nici o notă, „avînd de scop a scrie la timp mai oportun un studiu separat asupra celei mai mari părţi din această co-lecţiune“. Intenţia va rămâne nerealizată, preocupările de mai târziu fiindu-i captate de monografiile etnografice. Poeziile lirice au suferit mai puţine intervenţii din partea cule-gătorilor, probabil fiindcă aveau mai puţin preţ în ochii lor. Semnalăm câteva: „Cînt o doină şi-o doiniţă/ Pînă vine-a mea drăguţă/ Cu rîs dulce pe guriţă“ (Doina); „Eu ţi-s fiica necăjită/ Fiinţă nenorocită/ Da mi-e ciudă de-a mea soacră/ Care-i pururea tot acră“ (Tînguirea nevestei); „Eu odată de-ntîmplare/ Am ieşit la preumblare/ Şi-am zărit o copiliţă/ Mîndră mult şi drăguliţă/ Un frumos trandafiraş/ Nu-i atît de drăgălaş/ Un smochin plin de verdeaţă/ Nu are atîta dulceaţă“ (Mai mîndră alta nu-i); „Constantine Bălăcene/ Cu ochi dulci şi dragi sprîncene“ (Bălăceanul); „Şi bălanul n-are vlagă/ Carul singur să ţi-l tragă“ (Cărăuşul); „Că de-aş fi cît de morboasă“ (Drăguţa lui Ioniţă) etc. Unele piese sunt variante ale altora din cuprinsul volumului, dar autorul nu face nici o referire la ele. O seamă de poezii se disting prin cizelarea lor, cu o formulare clasică, putând figura în orice antologie. Dintre doine cităm doar una, cu fulguraţii din descântecele de dragoste: Nu departe de-acolea, A căzut din cer o stea Şi-a aflat-o mîndra mea Şi s-a-mpodobit cu ea (Steaua) iar dintre hore: Du-te, lume, peste culme, Şi viaţă peste gheaţă. Lirica măruntă n-a fost publicată în întregime, căci postum se va tipări Hore şi chiuituri din Bucovina (1910). Provoacă nedumerire segmentarea în hore şi chiuituri, în fond denumirile fiind sinonime cu privire la partea literară, diferenţierea producându-se în modul de interpretare, cele dintâi fiind cântate, iar celelalte recitate. Dar în 295 Bucovina textele din timpul jocului sunt numai recitate, doar cele câteva specifice nunţii fiind cântate după melodia jocului şi bănuim că Marian a păstrat denumirea urmând exemplul lui Alecsandri. Ca să o facă plauzibilă, a grupat la hore textele mai lungi, iar la chiuituri pe cele scurte, dar diferenţele sub acest raport sunt minime. Câteva apar însoţite de refren, semn că au fost probabil totdeauna cântate pe melodie, însă la aceleaşi prilejuri ca şi celelalte cântece propriu-zise. Culegătorii sunt elevi şi studenţi bucovineni, prea puţine culese de Marian (la acestea, el arata informatorul), unele chiar din anul de debut, 1869. Tematic, multe se înrudesc cu cele din alt volum al lui Marian, Satire poporane române (1893), care conţine, pe lângă poeziile mai lungi care dezvăluie antagonismele aprige dintre ţărani şi ciocoi şi altele cu iz satiric, o seamă de snoave versificate, desigur improvizaţii ale unor versificatori talentaţi care au dispărut din uz o dată cu aceştia. Printre manuscrisele rămase se semnalează şi volumul Doine poporale române din Ardeal, precum şi altul cu 250 Cîntece ostăşeşti. Un profil aparte are broşura Poezii poporale despre Avram Iancu. Cum lămureşte în prefaţă, Marian a plănuit-o din vremea frecventării liceului din Beiuş, ca un omagiu adus eroului din Munţii Apuseni pe care nu a avut norocul să-l întâlnească în drumul străbătut spre acest liceu, putând fi ospătat numai de Axente Sever şi Simion Balint. Ea a apărut târziu, în 1900, fiindcă probabil ceea ce adunase el era prea puţin. Cele mai multe poezii sunt extrase din reviste şi ziare, aproape toate fiind creaţii cărturăreşti în formă populară. Ele nu au intrat în circuitul folcloric, rămânând inedite, documente ale veneraţiei de care s-a bucurat acest martir printre intelectualii transilvăneni. Cele cu adevărat populare sunt puţine şi acestea se regăsesc în numeroasele variante culese mai târziu, mai cu seamă cele vehiculate de melodia armonizată de T. Popovici. Alte poezii populare ale lui Marian au rămas prin periodice, probabil şi printre manuscrisele păstrate la Suceava, de prea mult timp neglijate. De timpuriu, Marian a fost preocupat şi de descântece în care a întrezărit bogatele vestigii arhaice de mentalitate şi limbă. Ca fiu de ţăran i-a fost mai uşor să câştige încrederea descântătoarelor şi a în-ceput publicarea descântecelor încă din anul 1869, în periodicele conduse de Hasdeu. Ele vor apare în două volume, Descîntece poporane 296 române (1886) şi Vrăji, farmece şi desfaceri (1893). Marian a încercat o distincţie amănunţită între categoriile descântecelor, care nu s-a im-pus, căci descântecul denumeşte numai textul literar, pe când practicile aferente sunt numite vrajă, farmec, facere sau desfacere, după orientarea lor ofensivă sau defensiva, nocivă sau favorabilă. Culegerea e locală, descântecele provenind din Bucovina, cu neînsemnate excepţii în adaosul primului volum, în care sunt incluse şi cele culese de Săulescu, alături de alte 12 descântece din Ţara Bîrsei şi Ţara Oltului, trimise de un învăţător şi un elev de liceu. Vreo 4 descântece provin din Sîngeorz-Năsăud, culese de Marian cu prilejul frecventării liceului de aici. Predilecţia lui Marian pentru această specie este confirmată de împrejurarea că materialele sunt culese cu precădere de el, nu de alţii, ca în celelalte lucrări ale lui. În primul volum, cam două treimi sunt culese de Marian, pe când în al doilea contribuţia lui se reduce la o treime, în totalitate prevalând aportul lui. Colaboratorii sunt bucovi-neni, colegi de şcoală sau elevi de ai lui, dar alături de ei apare şi Alecsandri cu un descântec şi istoricul D. Onciul cu 2 descântece din satul natal. Publicate parte în periodice, ele au indicat colaboratorilor şi pe această cale cerinţele metodologice ale unei bune culegeri. S-a evitat astfel carenţa altor culegători care au notat numai textul, căci la Marian se observă o grijă vădită pentru descrierea practicii care le însoţeşte, oferind cheia descifrării mesajului lor. În prealabil, sunt notate şi simptomele afecţiunii potrivit observaţiei populare. Expresiile şi termenii puţin uzuali sunt explicaţi şi ei în note care cuprind şi datele referitoare la provenienţă – informator, localitate, culegător – cu toate că la 7 descântece acestea lipsesc fără vreo motivare. Rigurozitatea metodei e deficitară la cele 7 descântece despre care se spune că au fost culese de la câte două descântătoare. La una din ele se arată în note pasajele diferenţiatoare ale celei de a doua variante, subînţelegându-se că în rest ele ar fi identice. Realitatea folclorică arată că sunt foarte rare cazurile în care variantele unor specii scurte sunt întru totul identice. Fenomenul e mai frecvent la proverbe şi zicători, apoi la ghicitori, datorită cristalizării lor maxime în formule pe deplin închegate, dar cu cât specia e mai întinsă, cu atât devierile de la interpret la interpret sunt mai vizibile. Descântecul, neînsoţit de melodie, e supus unor 297 fluctuaţii mai mari, în unele regiuni semnalându-se chiar libertatea aceleiaşi descântătoare de a îmbina feluritele motive din repertoriul ei, subsumându-le aceleiaşi intenţii funcţionale. Bănuim că variantele consemnate de Marian ofereau diferenţe mici, tematic neglijabile, de aceea nu le-a arătat în amănunţime. Practicile fiind însă deosebite, ele sunt descrise cu grijă de Marian, oferind o exemplificare bogată la îndemâna cercetătorului care va urmări legăturile sincretice dintre funcţie, text şi arsenalul mijloacelor curative. Al doilea volum de descântece cuprinde şi un experiment folcloric, redus însă la un singur caz şi la o singură variantă. Observând fluctuaţia descân-tecului, el a surprins fenomenul chiar la acelaşi interpret. În 1870, un coleg îi trimite un descântec de la mamă-sa din Ciudei, pe care Marian îl şi publică în Columna lui Traian (1870). „La vro cîţiva ani după publicarea acestui farmec, întîlnindu-mă singur cu Domnica Popescu… mi-a dictat şi farmecul de mai sus, însă nu precum îl publicasem, ci cu unele schimbări şi adaosuri, astfel că cu tot dreptul se poate considera ca o variantă de sine stătătoare“. Semnificative acestui proces de instabilitate nu sunt adaosul sau omiterea a câte unui vers, precum şi diferenţele în forma unor versuri, ci inserarea unor motive, unor pasaje cristalizate ca unităţi independente, pe care descântătoarea le poate mânui după voie acolo unde se potrivesc. Dacă Marian ar fi urmărit şi alte cazuri similare, contribuţia lui la elucidarea limitelor variabilităţii folclorice la acelaşi interpret ar fi fost primordială şi exemplul ar fi fost extins şi la celelalte specii folclorice mult mai timpuriu de cum s-a întâmplat la noi. De asemenea, o urmărire mai atentă a inimicii şi gesturilor descântătoarelor din timpul rostirii descântecului ar fi atras atenţia asupra unui aspect neglijat, cu rare excepţii, de cei ce au cules ulterior asemenea descântece. Marian arată la unele descântece ce face descântătoarea când pronunţă anumite versuri, consemnând pa-ralelismul dintre text şi gestul care aplică, imită acţiunea amintită în acele versuri, dar arsenalul expresivităţii e mai bogat, comportând o anumită ţinută, un anumit fel de a rosti versurile, cu intonaţii ce va-riază de la rugă până la dezlănţuire apocaliptică. E drept că atari mo-dalităţi apar foarte greu la simpla reproducere a textului la cererea culegătorului, dar nici mijloacele descriptive de atunci nu erau sufi-ciente pentru consemnarea lor, cum va fi filmul de mai târziu. 298 Colecţia de descântece a lui Marian este cea dintâi ca exigenţă metodologică, cu micile scăpări semnalate şi cu înclinarea veche de a corecta uşor textele. Astfel, Gorovei a semnalat în monografia sa despre descântece câteva nepotriviri neînsemnate între versiunea din revistă şi cea republicată de Marian în volum. Marian crescuse într-un ţinut unde erau adunate monumentele de seamă ale trecutului moldovenesc, naraţiunile despre ctitorii lor circulau curent printre localnici, adesea vivificate de cărturarii ce descifrau pisanii şi anale păstrate cu sfinţenie. Cu totul proeminentă era figura lui Ştefan cel Mare, încărcată de memoria populară cu atâtea fapte născocite de fervoarea adoratorilor săi. Marian începe să culeagă aceste amintiri istorice încă din timpul liceului, înmănunchiate într-o broşură, Tradiţiuni poporale române (1878), după ce unele fuseseră publicate prin periodice. Cele 5 legende se referă la Ştefan cel Mare, cu excepţia celei despre Ştefan Tomşa. În 1895, va apare un volum considerabil amplificat, Tradiţii poporane române din Bucovina. Marian indică în notă informatorii şi localităţile, pe alocuri şi variantele publicate de alţii, îndeosebi de Staufe Simiginowicz, dar rareori şi anul când au fost culese. De altfel, şi aici unele din ele sunt lipsite de aceste date, ceea ce surprinde, dat fiind că aproape toate celelalte legende sunt arătate a fi culese de Marian însuşi şi prea puţine „comunicate“ de colegii de şcoală. Orânduirea lor e istorică, începând cu cele mai vechi, urmate de cele referitoare la unele localităţi. Intenţia lui Marian de a alcătui o istorie „populară“ din documente folclorice e evidentă şi exemplul lui Alecsandri, care însăila o baladă despre Dragoş, apoi despre Ştefan cel Mare, e transpus mult îndărăt în trecutul îndepărtat. Tocmai aceasta măreşte suspiciunea şi ştirbeşte din valoarea colecţiei. Căci Marian începe istoria legendară cu dacii, arătând că varianta e culeasă de la doi ţărani bătrâni din două sate diferite, pentru a spulbera eventualele obiecţiuni. Nu se pune la îndoială existenţa acestei legende cum a povestit-o Marian, dar sursa ei e netăgăduit livrescă, amintirea despre daci fiind generată de lectura manualelor de istorie. Singurul adaos folcloric e culoarea roşie a portului dacilor pentru a înşela vânatul pădurilor, dacă nu cumva şi acesta e izvodit sub in-fluenţa lui Hasdeu care semnala încă în 1872 în prefaţa colecţiei lui Ispirescu pe acei rubei homines din Cârţa Făgăraşului. Localizarea si- 299 gură a ciocnirii cu tătarii înainte de întemeierea principatului moldo-vean e de asemeni suspectă, cronologizarea fără greş fiind dovadă certă de influenţă livrescă. Faptul nu trebuie să surprindă, mulţimea mănăstirilor şi călugărilor ştiutori de carte au constituit o ambianţă propice pentru propagarea printre ţărani a unor atari povestiri. Parte din legende au fost auzite de la intelectuali cu multă carte, ceea ce confirmă circulaţia legendelor şi în păturile superioare care le-au putut condimenta cu amănunte veridice, în consonanţă cu cronologia stabilită de istorie. Din această perioadă trebuie să fie şi broşura Răsplata. Povesti din Bucovina (1897), publicată în colecţia Biblioteca de petrecere şi învăţătură pentru tineret, condusă de Marian. Fiind destinată numai popularizării, Marian publică cele 8 basme fără indicarea locului şi informatorului. Caracteristică pentru funcţia povestitului în această regiune e prima naraţiune, Puterea poveştilor, de fapt o legendă care explică puterea apotropaică a poveştilor dacă sunt spuse seara. Legendele şi basmele sunt povestite de Marian în stilul său, popular în lexic, robust şi limpede, destul de vioi, dar fără vreo strălucire sau căldură. Comparat cu Sbiera, Marian e mai influenţat de stilul literar, fără a se resimţi de influenţa greoaie a sintaxei germane. A doua etapă în activitatea lui Marian e orientată spre cuprin-derea domeniului etnografic al credinţelor şi obiceiurilor. Ea mai este caracterizată şi prin depăşirea graniţelor ţinutului natal, ţintind a în-făţişa fenomenul etnografic de pe întreg teritoriul locuit de români. Ca urmare, consemnarea materialelor nu se va face în chip enumerativ, ca la culegerile de folclor bucovinean, ci selectiv, referitor la tema circumscrisă. Datele culese vor fi sistematizate în monografiile voluminoase care vor ieşi aproape an de an până la sfârşitul vieţii sale. Cotitura va fi prilejuită de intrarea în Academia Română şi de captarea definitivă în orbita lui Hasdeu, care îl saluta la intrare drept „singurul etnograf român deocamdată“. Hasdeu plănuise sondarea sistematică a întregului domeniu al culturii populare, aşa cum se va încumeta să o facă şi el în dicţionarul său enciclopedic rămas neter-minat. Până în 1881, Marian nu publicase decât colecţii de folclor, dar numeroasele articole din periodice referitoare la unele aspecte 300 etnografice îl indicau drept cercetătorul cel mai nimerit pentru înfăptuirea unor monografii cu profil etnografic enciclopedic. Aşteptările lui Hasdeu nu au fost înşelate, căci Marian a dat la iveală lucrări ce depăşeau cu mult puterile unui om. Interesul larg pentru cultura populară în totalitatea ei se vede atât din articolele lui publicate înainte de intrarea în Academie, cât şi din discursul de recepţie, Cromatica poporului român, în care relevă pe scurt cunoştinţele populare în acest domeniu chimic, datorită cărora culorile sunt mai strălucitoare şi mai durabile decât cele provenite din industrie. Procedeele folosite pentru obţinerea culorilor ar fi după Marian autohtone: „chromatica e o moştenire adevărat strămoşească, pre care străbunele româncelor noastre de astăzi au adus-o cu sine din Italia“ şi îşi întemeiază aserţiunea pe nomenclatura latină a culorilor şi a termenilor tehnici, care e dominantă ca bogăţie şi frecvenţă faţă de puţinele cuvinte împrumutate din neogreacă şi turcă. Unele monografii etnografice ale lui Marian urmăresc sistemati-zarea tuturor reprezentărilor populare despre un domeniu limitat. Decât că această delimitare e împrumutată din ştiinţă şi are în vedere satisfacerea curiozităţii omului de ştiinţă, în mai mică măsură pe cea a etnografului şi folcloristului. Cea dintâi e Ornitologia poporană română (1883), concepută cu viziunea profesorului de ştiinţe naturale pentru a da la lumină în primul rând terminologia populară din acest domeniu. Ca şi în viitoarele monografii, Marian va căuta să acopere pe cât posibil întregul teritoriu românesc, de aceea el difuzează apeluri la culegere însoţite de un mic chestionar. Problema e urmărită monografic, pentru a cuprinde toate cunoştinţele populare aferente. În apelul difuzat pentru ornitologie (1879) cere să i se trimită „legendele sau poveştile, datinile şi credinţele, obiceiurile şi moravurile, proverbele şi zicalele, cîntecele şi cimiliturile… despre toate paserile“ şi înşiră numele celor 61 păsări cunoscute, cu grija ca să i se indice şi „alte nume de paseri“. Cere culegătorilor de a nu „adăuga nimica de la sine“, adaosul lor fiind „numai explicarea şi întrebuinţarea proverbelor, nomenclatura latină sau germană a plantelor şi altele asemenea care nu cad în sfera legendelor, datinelor şi a credinţelor etc.“ Primele 5 răspunsuri mai bune vor fi premiate cu câte un exemplar din volumele lui publicate până atunci. 301 Planul schiţat e urmărit întocmai, căci la fiecare pasăre sunt sis-tematizate sintetic obiceiurile şi credinţele, legendele, eventualele cântece, colinde, descântece şi locuţiuni. A doua monografie, Insectele (1903), iniţiată cu 20 de ani înainte de apariţie, cuprinde credinţele, legendele, descântecele, cântecele şi zicătorile referitoare la cele 180 specii de insecte. Printre cei care l-au ajutat mai mult, sunt amintiţi Elie Pop şi Th. A. Bogdan din Transilvania, T. Bălăşel din Oltenia, S. T. Chirileanu din Moldova şi P. Papahagi cu material aromânesc. În corpul lucrării, se mai vede colaborarea sporadică a lui B. P. Hasdeu, Aron Densuşianu, I. Olariu etc. Cu acelaşi profil e şi monografia Legendele Maicii Domnului (1904). Colaboratorii asidui la acest volum au fost numai învăţătorii Th. A. Bogdan (Cîmpia transilvană răsăriteană) şi M. Lupescu (Moldova), alături de numeroşii săi colegi şi elevi din Bucovina. Aici, materialele sunt orânduite după principalele etape biografice, de la naştere până la moarte. Fiindcă monografiile aveau ţel exhaustiv, Marian urmăreşte detectarea întregului material folcloric răspândit prin publicaţii. Cu perseverenţa-i cunoscută a izbutit să depisteze de prin periodice o seamă de variante, valorificându-le în felul acesta în contextul lor firesc. Cele care i-au scăpat sunt puţine, cu toate că Suceava din acea vreme nu-i oferea o bibliotecă înzestrată după cerinţe academice. Celelalte monografii ale lui Marian sunt orientate spre a cuprinde ciclurile în care se desfăşoară viaţa omului. De data aceasta, pârghia lor va fi alcătuită din obiceiurile codificate de tradiţia îndelungată, abia în subsidiar adăugându-se producţiile folclorice grefate pe acestea. Primele trei monografii, publicate în aceeaşi vreme, sunt dedicate ciclului familial cu etapele capitale: Naşterea la români (1892), Nunta la români (1890) şi Înmormîntarea la români (1892). Deşi în subtitlu au indicaţia „studiu etnografic“, ele sunt de fapt monografii descriptive, cu înfăţişarea etapelor principale ale fiecărui obicei. Limpezimea caracteristică lui Marian l-a ajutat să întocmească o expunere lipsită de stufozităţi şi ocoluri, cum apar în atâtea descripţii etnografice, orânduind faptele în capitole organice, scoase din osatura obiceiului potrivit importanţei lor. 302 Informaţia se reazemă pe datele oferite de publicaţii – Marian dovedindu-se un abil bibliograf în acest domeniu, fiindcă scăpările sunt şi aici puţine – apoi pe cele comunicate de corespondenţi. Cei mai mulţi sunt din Bucovina, foşti colegi sau elevi ai săi, pe când cei din celelalte provincii sunt foarte puţini în raport cu întinderea teritoriului. Pentru nuntă l-au ajutat numai învăţătorii Elie Pop din Şomcuta Mare, Ioan Georgescu din Scorei-Făgăraş şi I. Pop Reteganul (date din Năsaud, Lăpuş, Sîncel-Alba şi izvoarele Mureşului), iar la naştere şi înmormântare au mai colaborat învăţătorii Romul Simu (Orlat-Sibiu), I. Popovici (Banat şi Crişana), I. Olariu (Doman-Banat) şi T. Simon (Năsăud), pe lângă I. Georgescu (de data aceasta Săcădate-Sibiu) şi E. Pop (numai la naştere). În chip similar e concepută şi ultima monografie despre ciclul calendaristic, Sărbătorile la români (1898, 1899, 1901), parte rămasă inedită. Volumele publicate cuprind numai sărbătorile dintre Anul Nou şi Ispas. Aici, sursele informative sunt mai bogate, căci s-au publicat mai multe articole prin periodice, apoi el a utilizat şi datele cuprinse în răspunsurile la chestionarul lui Nicolae Densuşianu şi în manuscrisele lui Ion Pop Reteganul. La acestea se adaugă numeroasele informaţii din Bucovina, precum şi cele oferite de colaboratorii din celelalte provincii, unii întâlniţi şi la ciclul familial. Mai harnic este învăţătorul E. Pop din Şomcuta Mare, apoi Aurel Iana şi Iosif Olariu din Maidan (Banat), alături de profesorul Enea Hodoş, iar în chip sporadic sunt citaţi G. Coşbuc, At. Marienescu, P. Dulfu (cu date din Bucureşti), T. Frîncu (Baia de Arieş). Cercetătorul pretenţios găseşte acestor monografii două cusururi principale: nu redau fenomenul de pe întreaga arie şi se mărginesc doar la o înfăţişare descriptivă. Într-adevăr, cartografiate punctele care apar sondate, se vede o desime apreciabilă în Bucovina care scade simţitor în celelalte provincii, reducându-se la câteva localităţi îndepărtate între ele. Nu trebuie să se uite că Marian a lucrat numai cu sprijinul voluntarilor şi cât a putut el însuşi cuprinde în răgazurile lui de profesor de liceu. Dacă datele din Bucovina sunt mai numeroase, aceasta nu provine dintr-un patriotism local rău înţeles, ci din împrejurarea că aici el a fost ajutat cu eficienţă de colaboratori, datorită prezenţei lui care se făcea tot mai simţită. El s-a străduit să cuprindă fenomenul de pe întreaga arie românească, 303 urmărind ceea ce s-a publicat în volume şi periodice, alături de ceea ce îi dădeau puţinii colaboratori îndepărtaţi. Cu toată inegalitatea zonală, ele rămân monografii reprezentative ale fenomenului „la români“ în sensul că Marian a făcut suma a ceea ce se publicase până atunci în toate provinciile româneşti. Ca atare sunt consultate şi astăzi, lipsind alte tratări monografice de aceeaşi cuprindere. Faptul că monografiile lui Marian sunt descriptive, cu foarte puţine încercări teoretice, constituie un merit dacă se ţine seama de vremea în care au fost elaborate. Pe atunci era încă puternic curentul latinist în etnografie şi folclor în forma lui necritică, unilaterală, concepând tradiţia populară ca o moştenire directă, fără prefaceri şi evoluţii prin faze intermediare şi fără alte influenţe, încât o mono-grafie izvodită sub această egidă s-ar fi resimţit puternic, oferind chiar denaturări, trunchieri ale faptului autentic pentru a încăpea în făgaşul modelului latin. Privind apoi evolutiv, prima etapă o constituie adunarea şi orânduirea sistematică a datelor; abia în etapa următoare se poate trece la elaborări teoretice. În ceea ce priveşte monografiile despre obiceiuri, Marian nu avea cunoştinţele necesare de întindere comparativă în domeniul religiilor primitive şi populare, mai ales că în Suceava nu putea să dispună de bibliografia cuvenită, iar teoria-cheie a riturilor de trecere va fi elaborată după moartea lui. El a intuit erorile care pot proveni fructificând numai cunoştinţele de mitologie greco-romană, de aceea nu s-a aventurat în comparaţii şi apropieri neverosimile. Comparaţiile lui cu obiceiurile romane sunt cumpătate şi discrete. El se arată neîncrezător faţă de aserţiunea lui I. C. Tacitu că oraţiile de la nuntă ar descinde din vechile Atelane, fiindcă autorul nu analizează comparativ şi conţinutul lor care ar fi relevant. Cu mult umor dezvăluie apropierea forţată pe care o face Bojîncă între Talassio roman şi diminutivul românesc nuntălaşi prin intermediul Nun-Talasiu, pe care o ia ca fapt cert G. Misail, iar după acesta Düringsfeld, care scrie chiar că românii strigă pe uliţă nun-tulassi ce derivă din strigătul similar al romanilor Nunc-Talassio! Cu toate acestea, şi Marian s-a lăsat momit de fantazările lui Bojîncă în legătură cu bocitul în Banat, afirmând pe urmele acestuia că denumirea neniae „s-a păstrat pînă şi astăzi în gura poporului român; bocitoarele noastre la sfîrşitul bocetelor lor intonează şi acum cuvîntul neno! neno! neno!“ Exclamaţia din bocetul bănăţean 304 provine din familia cuvântului nene, probabil de origine slavă, în orice caz fără legătură cu numele bocitoarelor romane. El greşeşte de asemenea când afirmă că nedeia derivă din latinul nundina datorită aceluiaşi sens de bâlci, târg, iar foneticeşte prin schimbarea lui nu în ne, originea evidentă a cuvântului fiind slavul nedelja. Monografiile etnografice ale lui Marian ar fi câştigat în soliditate dacă s-ar fi urmărit cu mai multă perseverenţă la fiecare act compo-nent al obiceiului atât funcţia lui, cât mai cu seamă semnificaţia, înţelesul lui. La credinţele izolate, precum şi la cele referitoare la anumite aspecte ale obiceiului descris, acestea s-au impus culegă-torului oarecum de la sine, dar la obiceiurile mai complexe, mai cu seamă la nuntă, descrierile sunt în genere lacunare, mulţumindu-se cu pura înfăţişare a practicii. Semnalarea unor atari lacune se transformă la viitorii cercetători în obligaţia de a le evita în culegerile lor de la sursele directe. Marian mai plănuia încă alte monografii cu acelaşi profil. Se ştie că nutrea gândul întocmirii unei zoologii populare şi a unei botanici populare, din care a publicat parţial prin reviste. Între manuscrisele lăsate figurează o botanică gata de publicare. În şedinţa din 11 mai 1909, Ion Bianu anunţa secţia literară că Liviu Marian i-a promis trimiterea spre publicare a Botanicei poporale şi a volumului IV din Sărbătorile la români, dar nu le-a obţinut încă. Din motive necunoscute, fiul său nu şi-a îndeplinit făgăduinţa. Alteori, anunţa o Mitologie daco-romană, din care de asemeni au fost publicate capitole izolate prin revistele la care colaborase, restul rămânând inedit. Altă lucrare, Juneţea la români, a rămas nepublicată, se pare neterminată. Cimilituri şi proverbe, alături de alte poezii populare de după apariţia volumelor de folclor au fost de asemenea publicate numai prin reviste. Marian mai intenţiona scrierea unei lucrări despre terminologia populară a speciilor folclorice, după cum rezultă din Apel literar (Biserica şi şcoala, Arad, 1893, p. 27-8, 35-7) alcătuit din 49 puncte referitoare la speciile folclorului şi la deosebirile dintre ele. Sunt menţionate: cântec, cântec bătrânesc, doină, horă, strigătură, colindă, urat, oraţie, capră, cerbuşor, malancă, satirice, de petrecere, bocet, vrajă, farmec, descântec, basm, poveste, snoavă, fabulă, tradiţie, păcălitură, cimilitură, proverb, frântură de limbă. 305 BIBLIOGRAFIE: Simeon Florea Marian, Poezii poporale din Bucovina. Balade române culese şi corese de…, Botoşani, 1869, 109 + III p.; Poezii poporale române, adunate şi întocmite de…, t. I, Cernăuţi, 1873, VI + 223 p.; t. II, Cernăuţi, 1875, IV + 250 p.; Tradiţiuni poporale române, adunate de…; Sibiu, 1878, 64 p., Bucureşti, 1895, III + 368 p.; Cromatica poporului român, discurs de recepţie, Bucureşti, 1882, extras din Analele Academiei Române, seria a 2-a, vol. V, secţia a 2-a, p. 107–163 (şi răspunsul lui Hasdeu); Ornitologie poporană română, Cernăuţi, 1883, 2 vol., V + 438 + 423 p.; Descîntece poporane române, Suceava, 1886, 352 p.; Nunta la români, studiu istorico-etnografic comparativ, Bucureşti, 1890, VI + 856 p.; Înmormîntarea la români, studiu etnografic, Bucureşti, 1892, III + 593 p.; Naşterea la români, studiu etnografic, Bucureşti, 1892, III + 441 p.; Satire poporane române, Bucureşti 1893, 379 p.; Vrăji, farmece şi desfaceri, Bucureşti, 1893, 242 p.; Răsplata. Poveşti din Bucovina, adunate de…, Suceava, 1897, 109 p.; Sărbătorile la români, vol. I, Cîrnilegile. Bucureşti, 1898, IV + 290 p.: vol. II, Păresimile, Bucureşti, 1899, III + 310 p.; vol. III, Cincizecimea, Bucureşti, 1901, III + 346 p.; Poezii populare despre Avram Iancu, Suceava, 1900, 103 p.; Insectele în limba, credinţele şi obiceiurile românilor, studiu folcloristic, Bucureşti, 1903, IV + 595 p.; Legendele Maicii Domnului, studiu folcloristic, Bucureşti, 1904, III + 345 p.; Hore şi chiuituri din Bucovina, Bucureşti, 1910 (coperta ext. 1911), XIX (biografia scrisă de fiul său, Liviu Fl. Marian) + 182 p. N. Jula, Lucrări inedite ale lui S. Fl. Marian, în Revista de folclor, 3 (1958), nr. 3, pp. 115–118; I. C. Chiţimia, Folclorişti şi folcloristică românească, pp. 159–191. N. A. CARANFILU e autorul unei culegeri mici, Cîntece populare de pre valea Prutului (1872). Broşura cuprinde „numai giumătate“ din colecţie, restul rămânând a fi „pentru timpuri mai favorabile“ care n-au mai venit. Lipsesc datele despre provenienţa materialului, dar din note rezultă că sunt culese de prin împrejurimile Huşilor. Din cele 25 piese, 10 sunt balade, celelalte cântece lirice. Specificarea din subtitlu: „Culese, corectate şi adnotate de“ a dus la 306 categorisirea colecţiei lui Caranfilu printre cele neautentice. La lectura atentă, se dovedeşte că intervenţiile culegătorului sunt sporadice, mult mai puţine decât s-ar aştepta de la indicaţia din subtitlu. Se pare că el a subliniat intervenţia anume pentru a fi în concordanţă cu gustul vremii, pentru a-şi evidenţia mai mult valoarea colecţiei. Se deduce aceasta din împrejurarea că de multe ori el arată în notă forma autentică, din care se vede că modificările sunt minime. De ex. în notă precizează „cîntecul zice Turcule de la Chilii“, iar el pune în vers: „Turcule de la Chilie“, sau în alt cântec, în loc de: „Ce mi-ai dres şi ce-ai făcut“, el corectează: „Ce mi-ai dres, ce mi-ai făcut“, segmentând versul în enumeraţie nepopulară etc. Sunt şi cazuri când îndreptarea constituie o greşeală gravă provenită din neînţelegerea arhaismelor, cum se vede în balada Sava Gheorghiţă unde, în loc de „Sevai căpitan Gheorghiţă“, el îndreaptă: „Sava căpitan Gheorghiţă“, ajungând de aci să dea două nume cunoscutului căpitan de haiduci Gheorghelaş, sau Gheorghiţă, după unele variante. Totuşi, puţinele intervenţii se recunosc şi acolo unde el nu le mai mărturiseşte în note: „Dorul mă paşte din urmă/ Şi la inimă mă scurmă“; „Ieri am zis că-i fi acasă/ Seara la vreme de masă“; „Fuge la badea-ntr-un zbor/ Şi-i dă gură de trei ori“; „Că de vrajă ce să-i faci/ Ce să-i faci, cum s-o desfaci“; „Ş-a plecat în sărbătoare/ Ş-aplecat în zi cu soare“; „Se făceau că cercetau/ Şi de Badiul întrebau“; „Sub cea stîncă-ncremenită/ În cărarea prăpădită/ La umbră de stejăriş/ Sub a codrului frunziş“ etc. Broşura conţine şi câteva rarităţi care îi sporesc valoarea: Manea, Lupul haiducul, Velea viteazul şi Ghiorghe, Cosma şi Maftei. De nivel antologic este şi Toma şi Manea, una din variantele rotunjite ale lui Toma Dalimoş. BIBLIOGRAFIE: N. A. Caranfilu, Cîntece populare de pre Valea Prutului, Huşi, 1872, 94 p. ALEXANDRU PHILIPPIDE, ilustrul lingvist ieşean, s-a ocupat în treacăt de folclor în teza de licenţă Încercare asupra stărei sociale a poporului românesc în trecut (1881). Broşura are două capitole, din care întâiul, Caracterul, proprietatea şi familia după poezie se ocupă 307 de periodizarea poeziei populare şi de valoarea ei documentară în acest context. Philippide porneşte de la indicaţiile lui Russo şi Alecsandri referitoare la caracterul de document istoric al poeziei populare, parafrazându-l îndeaproape pe cel dintâi când subliniază în Precuvîntare ca istoriile n-au scris nimic despre viaţa poporului, care se poate cunoaşte numai din monumentele poetice create de el. Pornind de la premisa vremii că poezia epică e mai veche decât cea lirică, el extinde această constatare – de fapt ipotetică până astăzi – asupra tuturor textelor lirice, fără să ţină seamă că în lirică, generalitatea unor sentimente e astfel exprimată, încât se potriveşte de cele mai multe ori omului felurit, din trecutul îndepărtat şi de azi etc. Cât priveşte periodizarea baladelor, el distinge două epoci, una anterioară secolului al XVII-lea, caracterizată prin puterea domnilor şi prin existenţa pământurilor domneşti, a doua începând de la 1600, când clasa boierească devine preponderentă şi domnul un instru-ment în mâinile ei. Deşi argumentarea este judicios condusă, ea e viciată de unele generalizări infirmate de fapte şi mai cu seamă de neautenticitatea izvorului folcloric. El afirmă astfel că înainte de 1600, „ospitalitatea era şi pe atunci una din virtuţile românului“, când „sufletul acelor timpuri… era vitejia războinică“, în consecinţă „în mijlocul acestei vieţi furtunoase şi războinice, românul da puţină atenţiune familiei“. Dar aceste trăsături se potrivesc tot atât de mult şi secolelor următoare, mai cu seamă secolului al XVIII-lea şi întâiei jumătăţi a secolului al XIX-lea, când fuga în codru, haiducia, deci viaţa eroică, neglijarea familiei au luat un avânt sporit. E adevărat că baladele situate de el în această perioadă sunt vechi, după toate estimările: Mioriţa, Balaurul, Erculean, Inelul şi năframa, Păunaşul codrilor, Doica, Şalga, Mihu Copilul, Toma Alimoş, Vidra, Gruie Grozovanul, dar tot atât de vechi pot fi şi unele din cele presupuse de Philippide a fi create după 1600, ca Doncilă, Chira, Ghemiş, Vulcan, Tata Cadiului. Singura periodizare veridică e distingerea unei perioade vechi, în care faptele vitejilor şi haiducilor sunt greu databile din lipsă de documente şi din împrejurarea că a intervenit generalizarea poetică, tipizarea, care alungeşte trăsăturile şi unifică individualităţile, şi a unei perioade noi, din secolele XVIII–XX, când eroii şi haiducii pot fi identificaţi documentar, iar baladele şi cântecele despre ei dau amănunte sigur databile şi individualizante. Cât priveşte situarea lui 308 Codreanu „pe timpul lui Alexandru Iliaş (1631)“, aceasta nu e fundată decât pe presupunerea lui Alecsandri, care îşi explică în notă ceea ce el însuşi a ticluit în versurile baladei „Pe Codreanu-l duc la Ieşi/ La Domnul la Ilieş… Unde Domnul cu caftan… Lîng-un grec ţarigrădean“. Celelalte variante autentice nu aduc nici o precizare de acest fel, mie-zul baladei fiind ciocnirea dintre un haiduc şi un mocan bogat, pe care Iorga o datează prin secolul al XVIII-lea, ceea ce pare verosimil. Şi în celelalte susţineri, Philippide se bazează numai pe colecţia Alecsandri, fără nici o reţinere critică. E curios cum filologul care a demonstrat falsitatea cronicii lui Huru nu se întreabă nici o clipă asupra autenticităţii versurilor întocmite de Alecsandri pe care se sprijină în demonstraţii. Căci „întocmite“ sunt şi versurile despre soţia ce se plânge că a „rămas cu rodu-n sîn“ care nu-i „de bun român“, ci „de mişel“, ca şi cele despre pământul devălmaş „Ce poiene, măi Păune/ Ce fineţe, măi nebune“, sau despre intransigenţa Vidrei care preferă cu orice preţ pe cel „De se luptă făr-a cere/ Agiutor de la muiere“. Mai târziu, Philippide nu s-a mai ocupat cu folclorul. Incidental citează în Originea românilor (1923) câteva amănunte etnografice referitoare la târgul de fete. Pornind de la datele expuse de Herodot cu privire la vânzarea fetelor de neamul ilir al enetilor, Philippide constată că obiceiul s-a păstrat pe teritoriul vechiului Illyricum „însă modificat“ şi citează obiceiul din unele localităţi din Bosnia în care fetele vin gătite spre a fi alese de flăcăi, cum se întâmpla şi pe muntele Găina. Obiceiul e practicat însă pe o arie mai întinsă, cu rădăcini mult mai ramificate de cum e înfăţişat. Piprek citează în Slawische Brautwerbungs und Hochzeitsgebräuche (1914) un obicei similar în nordul Rusiei, unde tinerii se întâlnesc anual la Ustjug, fetele aducându-şi zestrea, apoi în Ucraina, unde în secolul trecut au existat târguri de fete (Mädchenbazaren), ca cel de la Krasnyj Brod ce avea loc de două ori pe an, unde, ca şi la Găina, flăcăul şi fata erau învoiţi dinainte. Aici, cei ce se plac îşi dau mâna, în Bosnia se călcau pe picior. Ca atare, datina e puţin probantă pentru locul de formare a poporului român. 309 BIBLIOGRAFIE: Alexandru Philippide, Încercare asupra stărei sociale a poporului românesc în trecut, Iaşi, 1881; ed. a II-a, Iaşi, 1896, 83 p.; Originea românilor, vol. I, Iaşi, 1923 (1925 coperta exterioară), pp. 174–175. FOLCLORIŞTI MUNTENI PÂNĂ LA 1888 TH. M. ARSENIE a publicat Noua colecţiune de basme sau istorii populare culese şi prelucrate (1872, 1874), devenită foarte rară, cu toate că se mai indică o a doua ediţie în 1878. Şăineanu evaluează naraţiunile ca fiind „cele mai multe artificiale“. El se referea fără îndoiala la cele versificate. Căci Arsenie alternează poveştile în proză cu cele versificate, acestea din urmă aproape toate snoave. Specificarea „prelucrate“ din subtitlu a contribuit de asemenea, ca şi la Caranfil, la discreditarea colecţiei. Se văd totuşi în unele basme ale sale episoade nemaiîntâlnite, despre care e greu să se spună că ar fi creaţia lui Arsenie, ele sudându-se de obicei organic în osatura variantei. În Andila de Custivei, copiii cu părul de aur sunt trimişi după cămaşa babei la smârcurile mării şi sunt ajutaţi de uriaşi pentru că le deslipiseră genele: amănuntul pare inventat. În Caracîz Viteazul, ultima probă pentru obţinerea fetei – trecerea pe sârmă peste groapa cu foc – trezeşte de asemenea îndoieli. În Făt-Frumos, în chip neobişnuit nişte gâşte divulgă că protagoniştii peţesc pe Joiţa, fata împăratului Negru, iar eroul face o capră ce cântă cu ajutorul căreia e răpită fata, în continuare gâştele prezicând persecuţiile maşterei. Celelalte basme – Sdrîncu spaima Zmeilor, Petre fiul oii şi snoava Păcală conţin numai episoade cunoscute (în Păcală mai apare episodul cu paşterea oilor peste zid: sunt omorâte şi aruncate peste zid). Cheleş-împărat e un basm nuvelistic şi pare nemaiîntâlnit. Dar stilul lui Arsenie e vădit cult, iar formula iniţială cunoscută apare foarte rar. BIBLIOGRAFIE: Th. M. Arsenic, Noua collecţiune de basme sau istorii populare cullese şi prelucrate de…, I, Bucureşti, 1872, 172 p.; II, Turnu Măgurele, ed. a II-a, vol. I, II, Bucureşti, 1878, 199 + 124 p. 310 IOAN CRĂCIUNESCU a scris cea dintâi încercare amplă de caracterologie a poporului român, aşa cum e oglindită în poezia populară: Le peuple roumain d’après ses chants nationaux (1874). Crăciunescu ar fi un fel de homo unius libri dacă nu i s-ar socoti şi dizertaţia de doctorat: Plutarchus cum Herodoto et Thucydide comparalur quod ad historicam rationem attinet (Paris 1874). Ele i-au adus comoditatea unei catedre universitare de psihologie, pedagogie şi estetică pentru o viaţă întreagă. De fapt, lucrarea nu este ceea ce aspiră să fie, fiind un comentar spumos, dar uşor, asupra tematicii poeziei populare, compartimentată în capitolele: ţara-natura, iubirea şi familia, religia, patriotismul, haiducii, istoria şi literatura. Nici informarea nu este corespunzătoare, autorul mărginindu-se la colecţia Alecsandri, omiţând pe Marienescu şi Marian. Studiul în cele din urmă se vădeşte a fi o dezbatere a colecţiei poetului, lărgită cu citate copioase. După o introducere istorică, Crăciunescu însăilează câteva generalităţi despre cântecul popular, însuşirea lui de a oglindi întâmplări şi trăsături spirituale. E o poezie naturală, nemeşteşugită, în strânsă dependenţă cu muzica şi dansul, urmându-l aci îndeaproape pe Fauriel. Schiţează o clasificare după Alecsandri, întregită întrucâtva prin Hasdeu. Arătând că în trecut numai boierimea era cultivată, el aruncă ipoteza neverosimilă pe care şi-o retractează de îndată că această clasă ar fi trebuit să creeze poezia populară. „Cest donc aux boyards qu’il faudrait rapporter la composition de nos ballades et doïnas; mais la plupart de ces pièces respirent un esprit très hostile aux boyards; ils y jouent d’ordinaire un rôle odieux ou ridicule“. Comentând că lăutarii ţigani colportează cântecele şi jocurile populare, Crăcinescu împărtăşeşte opinia curentă că aceştia le-ar schimonosi, mai cu seamă prin abuzul de diminutive. Din literatura vremii se vede bine informat cu privire la adaptarea cântecului prin circulaţie la noile condiţii, vechimea putându-se deduce din cuvintele şi întorsăturile arhaice. Crede că Alecsandri, ca şi Walter Scott şi de la Villemarqué, a conservat originalitatea cântecelor populare, „dont la travail s’est borné a choisir entre plusieurs versions, à remplacer certaines expressions vicieuses et des strophes moins poétiques par les stances ou les mots correspondants des autres versions“. Tocmai lipsa unui discernământ critic va duce la netemeinicia multor aserţiuni. Dragostea de natură o vede 311 materializată mai cu seamă în versul iniţial Foaie verde, iar firea războinică se vădeşte în afecţiunea pentru cal, corespunzătoare celei pe care o are ciobanul pentru câine. Dar cea mai strânsă comuniune cu natura e oglindită în Mioriţa şi încearcă să explice fatalismul deplorat de Michelet prin vicisitudinile istorice care l-au dus pe creatorul anonim în anumite epoci la resemnare. Relevând că în poezia populară amorul are o preponderenţă vizibilă, el atribuie acest primat erotic în parte împrejurărilor istorice, pentru a uita astfel „le joug que les maîtres étrangers faisaient peser“ asupra lui, în parte temperamentului meridional aprins. Conturează portretul ideal al fetei după variantele transilvănene, fiindcă i se pare că „La Transylvanie est une des contrées où se conserve le mieux la physionomie de notre nationalité“. Relevă şi bărbăţia femeii, trasând un interesant paralelism între Vidra şi Chimène, dar versurile care evidenţiază dârzenia Vidrei sunt puternic corectate de Alecsandri. Momentul luării miresii cu oraţiile cuvenite îl socoteşte „une commémoration de l’enlèvement des Sabines“. Fără nici un temei atribuie textele satirice ţiganilor lăutari: „L’humeur caustique qu’entretient en eux la bassesse de leur condition expliquerait les médissances, peut-être les calomnies qu’elles enferment, ce serait en quelque sorte la vengeance des opprimés“. Practicile religioase ar oglindi „la même douceur de moeurs“ precum şi înclinarea românului pentru latura ceremonială şi citează în sprijin o colindă, care de fapt e un cântec de stea. Urmele păgâne ar fi numeroase, începând cu darurile de Anul Nou, amintirea lui Hercule la băile Mehadia (după fabricatul lui Alecsandri), răpirea sabinelor, căsătoria incestuoasă dintre soare şi lună. Crăciunescu întrevede conştiinţa unităţii naţionale oglindita în cântecele populare, dar exagerează mult când afirmă că românii s-ar fi resemnat Ia dominaţia otomană şi şi-ar fi concentrat toată ura asupra grecilor. El păşeşte aci îndeaproape în urma lui Alecsandri care ticluise opoziţia dintre Codrean şi grecul venetic, suspus la curte. Pentru a reliefa ostilitatea faţă de unguri, el repetă greşeala lui Alecsandri de a confunda ungurean cu ungur şi citează pe larg poezia contrafăcută de acesta pe această temă. În interpretarea haiduciei, Crăciunescu alunecă pe panta xenofobă: „le brigandage en Roumanie fut la protestation violente du patriotisme contre 312 l’usurpation étrangère“ şi rămâne tributar părerii dominante a vremii că mizeria ar fi generată de lene, beţie şi alte vicii. Fără să remarce contradicţia, el constată că poezia populară proslăveşte pe haiduci. Pe urmele lui Fauriel şi ale lui Alecsandri, el e convins de istoricitatea deplină a baladelor, repetând afirmaţia celui dintâi că o colecţie, dacă ar fi completă, ar fi adevărata istorie naţională. Subliniază însă că baladele nu urmăresc exactitatea faptelor, dar redau „l’état des esprits et des âmes“ din acea vreme. Însăilând o istorie naţională după cântecul popular, el se arată sceptic că s-ar păstra amintirea lui Traian, după cum neagă că refrenul ler l-ar aminti pe Aurelian, dar are naivitatea de a crede în invenţia asachiană cu privire la Dochia, fiica lui Decebal fugind de urmăritorul Traian. Mînăstirea Argeşului ar aminti pe întemeietorul Negru Vodă care s-a substituit lui Neagoe Basarab. Pe Mircea cel Bătrîn îl vede pomenit în două balade, Năluca şi Radu Calomfirescu, pe Ştefan cel Mare în Movila lui Burcel şi în cântecul pretins a fi fost descoperit la o mănăstire, iar pe Mihai Viteazul în cântecul cunoscut numai din colecţia Alecsandri, parcă ar fi vroit să demonstreze până la ce naivităţi poate aluneca cineva care se bazează pe piese fabricate sau substanţial remaniate în laboratorul culegătorului stăpânit de obsesia trecutului. Nu e de mirare că găseşte la poporul român drept trăsătură dominantă „la douceur et la grâce“, vădite de puzderia de diminutive cu care a împănat Alecsandri colecţia sa. BIBLIOGRAFIE: Jean Cratiunesco, Le peuple roumain d’après ses chants nationaux. Essai de littérature et de morale, Paris, 1874, VIII + 327 p. G. DEM. TEODORESCU. Dacă basmul din Muntenia îşi are cel mai de seamă propagator în modestul culegător-tipograf Ispirescu, poezia populară din această provincie se recunoaşte mai ales în colecţia celui ce va semna cu pseudonimul Ghedem. El este deopotrivă culegător şi teoretician, manifestându-se ca atare încă de la 15 şi 20 ani. Mai întâi, publică o seamă de articole despre unele credinţe şi obiceiuri, înmănunchiate apoi în volumul Încercări critice 313 asupra unor credinţe, datine şi moravuri ale poporului român (1874), elogios prefaţat de Odobescu. Lucrarea se ocupă de unele datini calendaristice de la Crăciun şi Anul Nou, apoi de 1 Mai, de repotinii, paparude, în treacăt şi de alte credinţe şi datini (Sf. Ilie, şerpii de casă). Teodorescu se numără printre primii discipoli ai lui Hasdeu şi ceva din impetuozitatea acestuia se strecoară şi în întâile articole despre obiceiuri şi credinţe. Relaţiile au fost destul de apropiate, de vreme ce elevul se simte dator să releve la începutul cărţii: „suntem datori a mulţămi d-lui Hasdeu pentru explicarea mai multor puncte asupra cărora l-am consultat“. Bănuim că aceste sfaturi s-au restrâns asupra unor etimologii cu privire la nomenclatura unor credinţe şi obiceiuri. Spre deosebire de Hasdeu, Teodorescu este un adept neprecupeţit al latinismului, întreaga lucrare fiind o pledoarie pentru latinitatea culturii noastre populare. Abia pe alocuri admite şi câte ceva din substratul trac, ridicat de maestrul său la o importanţă, de prim rang. Influenţa acestuia se vădeşte uneori şi în stilul abrupt, frânt de impetuozitatea gândirii în ritm sacadat: „Astfel perşii pentru Mitra. Egiptenii pentru Osire. Elinii şi romanii pentru Saturn“ etc. Mai vizibilă se face în maniera contrastantă a expunerii lapidare: „Dispre-ţuită, religiunea creştină persistă. Combătută, rămîne falnică“ etc. Contribuţia teoretică e palidă. Încercarea de a explica decadenţa popoarelor antice prin zdruncinarea credinţelor e reversul ideii mai vechi care susţinea că obiceiurile şi credinţele oferă argumente mai temeinice decât limba şi istoria cu privire la trecutul unui popor. El nu întrevede că destrămarea acestora e rezultatul unui proces firesc acţionat de evoluţia societăţii umane, în faţa căreia rămâne neputin-cios îndemnul autorului adresat tinerimii pentru „a le încuraja men-ţinerea“ feluritelor credinţe şi obiceiuri. Clasificarea lui în credinţe, datine şi moravuri e nebuloasă, de vreme ce el orânduieşte la credinţe unele practici, ca steaua şi vicleimul, jocul ursului, mărţişorul etc., dar sorcova, brezaia, pluguşorul sunt trecute la datine, iar la moravuri vedem facerea înmormântărilor numai ziua, ospătarea la Crăciun etc., toate fiind de fapt practici, datini justificate printr-o reprezentare, obişnuit numită credinţă, uneori prezentă, alteori dispărută, dar fără să-şi piardă coerciţiunea, în unele cazuri aceasta fiind sporită. Ideea călăuzitoare a acestei lucrări – care i-a atras o bursă la Paris acordată de T. Maiorescu, deşi adversar politic – este 314 latinitatea culturii noastre populare. „Fondul – susţine el – este latin şi latin arhaic, ba poate etrusc“, existând o „identitate“ vizibilă între credinţele românilor şi cele din antichitatea romană, păstrată chiar în numiri şi formule, fondul păgân persistând în stratul creştin. Cunoştinţele lui de latină şi greacă îl vor ajuta să stabilească paralelismele, dar demonstraţia lui comparativă nu convinge decât uneori, fiindcă el nu iese din acest cerc limitat ca să discute şi formele similare din alte culturi. Crăciunul e pus de el numai în legătură cu Saturnaliile, fără să amintească şi celelalte componente, mai cu seamă cultul dionisiac din vecinătatea tracă. Abia despre brezaie presupune un etimon trac, deşi numele e evident slav, iar obiceiul îl explică prin temeiuri antropologice (imitarea animalelor, înclinarea spre satirizare), amintind în treacăt şi de măştile şi păpuşile antice. Steaua şi vicleimul „de bună seamă că datează din primii timpi ai introducerii creştinismului în Dacia“, dar atestările istorice nu sunt mai vechi de secolul al XVII-lea, iar cântecele de stea, vizibil mai noi – secolele XVIII–XIX – după cum dovedesc limba şi stilul cărturăresc. Mai departe, nu se îndoieşte că păunaşii de codru continuă faunii romani, vrăjitoarele pe faimoasele sibile etc. Păşeşte pe teren sigur când identifică pe Sîntilie popular cu Jupiter tonans, mai problematică rămânând legătura dintre şerpii de casă şi genii romanilor. Fiindcă paparudele apar şi în sudul Dunării, le socoteşte „de origine tracică“, dar răspândirea în anumite forme şi la slavii de răsărit, precum şi numele, arată că e o datină legată de zeul Perun, stăpânul vremii şi al fulgerelor, deşi numele ar fi, după unele păreri, germanic. Cercetări asupra proverbelor române (1877), broşură scrisă pe când se afla la Paris, e de fapt o critică destul de discursivă despre colecţia-corpus a lui I. C. Hinţescu, Proverbele românilor, din acelaşi an. Încercând un excurs istoric asupra culegerilor de proverbe, relevă meritul lui Anton Pann şi susţine că forma lor ar fi autentică „la adăpost chiar de orice bănuială de schimbări sau imitări“, ceea ce se poate afirma doar despre cele neversificate de el, aşa cum apar în prima ediţie din 1847 a Povestei vorbei. Aminteşte de traducerile antologice ale lui J. K. Schuller, Acs Karoly şi Düringsfeld şi semna-lează câteva corespondente turceşti ale unor proverbe, fără să duca cercetarea exhaustiv. Mai importante sunt preceptele referitoare la 315 culegerea proverbelor. Privindu-şi autocritic părerile anterioare, el explica excesele curentului latinist pe care le consideră contrare obiectivităţii ştiinţifice. De aceea, enunţă ca prim principiu respectarea limbii populare „în simplitatea şi neregula ce-ar prezintă“, fiind „un păcat neiertat culegătorului de literatură poporală cea mai mică schimbare, cea mai mică corecţiune şi-ntocmire din parte-i“. Urmează apoi indicaţia sursei sau provenienţei, explicarea unor cuvinte şi expresii. Volumul se încheie cu câteva semnalări comparative, citând proverbe similare celor româneşti, cu precădere latine. În chip neîntemeiat, propune inserarea ghicitorilor, formulelor şi frământărilor de limbă în acelaşi volum cu proverbele, fiindcă şi acestea se caracterizează prin „scurtime şi deasă-ntrebuinţare, prin păstrarea lor neschimbată“. Dacă lucrarea ar fi fost redactată mai sobru şi cu o demonstraţie mai articulată, ea ar fi constituit un îndrumător metodologic şi n-ar fi trecut atât de neobservată. Noţiuni despre colindele române (1879) e o lucrare mai rotunjită, cu excesele de tinereţe mult estompate, cu toate că obiceiul de a divaga departe de subiect nu e părăsit nici aici. Astfel, el îşi începe studiul cu un capitol Propagaţiunea producerilor populare urmat de Migraţiunea fabulelor. În cel dintâi, el surprinde geneza Cîntecului lui Izvoranu, moşierul hrăpăreţ ucis de un arendaş, ceea ce provoacă jubilarea fără frâu a ţăranilor înclăcăşiţi. Teodorescu se mulţumeşte cu generalităţi firave, căci nu urmăreşte variantele mai de aproape să vadă cum se diferenţiază pentru a surprinde ceva din mecanismul circulaţiei. Me-ritul e acela de a fi încercat, cel dintâi, o cercetare asupra modului cum se naşte şi se propagă un cântec popular, precum şi preceptele scoase din atare caz: numele proprii, numele de meserii sunt supuse schimbărilor, neoferind temeiuri despre descifrarea originii. E singurul câştig teoretic pentru investigaţia colindelor. Fără a părăsi ideile anterioare cu privire la originea latină a acestora, argumentarea devine mai matură şi mai sobră, conchizând că „ele ne conduc din contra la clasicitatea greco-latină şi ne oglindesc vicisitudinile vieţii naţionale“. Rectifică etimologia, înlăturând colo, colenda al unor predecesori şi indicând calendae ca termen iniţial pentru noi şi slavi, dar nu întrevede imposibilitatea derivării fără concursul formei slave, fiindcă nu se opreşte nici o clipă la termenul transilvănean corindă, 316 care i-ar fi luminat poate drumul cel bun. Descrierea obiceiului e de asemeni sumară, mărginită în esenţă la relevarea diferenţierilor funcţionale ale colindelor. Valoarea de căpetenie a studiului stă în detectarea unor stări şi fapte din trecutul îndepărtat, oglindite în colindele profane. Admirabile sunt analizele despre colindele ce comentează luptele dintre turci şi frânci, ecouri din secolele XIV– XV, apoi despre cele ce povestesc întrecerea dintre şoim şi cal. Teodorescu demonstrează cu căldură, citând colindele în întregime, fiind cel dintâi care revelă frumuseţea lor nebănuită sub crusta arhaică atât de caracteristică. Ca şi întâia broşură din 1874, cartea e o pledoarie pentru folclorul românesc şi pentru izvoditorul lui, „ţăranul, cultivatorul pămîntului şi ocrotitorul patriei“, îndreptăţit la „un meritat omagiu“. Contribuţia capitală a lui G. Dem. Teodorescu e adusă de colecţia sa, Poezii populare române (1885). Cine o deschide, e cuprins de sfiala lucrului monumental. Filele îngălbenite de vreme, hârtia poroasă cu iz de fruct pârguit, literele subţiri şi cizelate, înrămate de chenarul liniilor fine, anume duc pe cititor într-un sanctuar vechi care închide geniul unui popor. S-au scris şi bune, şi rele, despre această colecţie, dar nu se poate tăgădui că ea e fructul unei munci îndelungi şi stăruitoare pentru a da la iveală ceea ce are mai ales un popor talentat. Masivitatea ei stă mărturie indirectă de forţă creatoare şi se poate ghici în intenţia lui de a da o realizare titanică, imboldul povăţuitorului său, B. P. Hasdeu, prins de mirajul dimensiunilor uriaşe, care vroia să refacă pe plan li-vresc monumentalitatea materializată de unele popoare antice în ar-hitectonica lor. Materialele sunt culese între 1864 şi 1885, cele mai multe de autor, o mică parte de colaboratori ca Gr. Tocilescu, D. C. Teleor, S. Mănescu, profesorul de muzică T. Oprescu, N. Scurtescu, A. Antonescu Lupul, D. Mirescu, B. Iorgulescu din Buzău. Ca şi Ispirescu, Teodorescu culege mai întâi de la părinţii săi, atât tatăl, de obârşie olteană, cât şi mamă-sa dovedindu-se buni păstrători de folclor; apoi cercul se lărgeşte, cuprinzând în primul rând cântăreţi bucureşteni, probabil de recentă provenienţă rurală, ca Şerban Muşat din Crucea de piatră, bun cunoscător de colinde şi de balade, sau descântătoarea baba Neaga, lăutari din satele apropiate ca Ioniţă din Rudeni, Marin din Catane etc. Cel mai faimos e Petrea Creţu Şolcanul, 317 un adevărat rapsod, cu nimic mai prejos de cei antici şi feudali, stăpân pe zeci de mii de versuri. El singur ar fi meritat un volum aparte care să-i pună şi mai mult în evidenţă memoria neobişnuită şi puterea de interpretare variată la care culegătorul nu s-a arătat sensibil. Teo-dorescu îl va elogia cu deosebită căldură în conferinţa publică, Petrea Creţu Şolcanul lăutarul Brăilei, tipărită în 1884. Datele cu privire la învăţarea şi interpretarea cântecelor nu sunt numeroase, oratorul lăsându-se mai mult furat de contrastul prezentării în faţa lumii selecte a unui simplu lăutar de modă veche. Teodorescu va folosi prilejul pen-tru a face comparaţia, avantajoasă pentru sine, cu colecţia lui Alec-sandri, scuzându-l cu vizibilă subtilitate prin împrejurarea că poetul n-a dat de rapsozi atât de înzestraţi ca cel pe care îl prezintă el, numindu-l mai târziu „norocul nostru mare“. Acesta singur i-a dat, în cele 137 piese totalizând peste 15.000 de versuri, aproape o treime din întreaga colecţie. Cu toate acestea, Alecsandri i-a servit mereu de model, poate cu ambiţia nemărturisită de a-l depăşi. Ca şi acesta, el a vrut să dea o colecţie reprezentativă, de aceea el şi-a intitulat-o Poezii populare române, şi nu munteneşti sau altfel. Ceea ce n-a putut cuprinde el şi colaboratorii direcţi, e luat de la alţii, fără să fie clar criteriul călăuzitor. De aceea, el reproduce nu numai din Anton Pann, întocmai ca odinioară Alecsandri, sau din Petre Ispirescu, ci trece şi la S. Fl. Marian – luând mai cu seamă descântecele publicate abia în periodice – şi chiar la volumul lui Burada, O călătorie în Dobrogea. Pe acesta de cele mai multe ori îl citează, dar uneori îi şi reproduce din materiale. Transilvania e firav reprezentată, abia prin balada Cicoarea. Din cele aproape o mie de bucăţi, mai bine de un sfert provin din alte colecţii tipărite, chiar dacă proporţia e mai mică prin împreju-rarea că peste o cincime e reprezentată prin ghicitori scurte. În felul acesta, colecţia lui Teodorescu e intermediară între o culegere propriu-zisă, de profil regional, şi un corpus ce vrea să includă toate tipurile cunoscute. Intenţia nu e clară, exceptând ghicitorile, în capitolul cărora „am pus ghicitorile inedite alături cu cele publicate şi am adaus pe cele asemănate şi corespunzătoare în limbile străine“. Pasul următor va fi realizat de Artur Gorovei care va întregi colecţia-corpus de ghicitori cu cele publicate ulterior. Ceea ce l-a reţinut de la alcătuirea unui corpus al poeziilor populare a fost întinderea prea 318 mare a volumelor necesare, de aceea el s-a mulţumit cu indicarea bibliografică a variantelor. Sub acest aspect, Teodorescu înscrie în istoria colecţiilor un suport ştiinţific de seamă care va fi realizat de culegătorii conştiincioşi, punând în lumină în felul acesta aria de răspândire a tipurilor şi relevând frecvenţa mai deasă sau mai scăzută, pe alocuri unicitatea lor. Detectarea bibliografică reliefa în acelaşi timp unitatea culturală a poporului român în ceea ce priveşte tematica fundamentală şi folclorul arhaic cu înfăţişare clasică. Teodorescu a ţintit să cuprindă toate speciile versificate, depăşindu-l şi sub acest aspect pe Alecsandri. El a inclus până şi formulele din basmele culese de el, mai puţin din ale altora, cu toate că intenţiona şi publicarea unui volum de basme, cum se vede dintr-o scrisoare din 1875 către Petre Ispirescu. Lipseşte totuşi o specie importantă: bocetele, dar bănuim că Teodorescu nu le-a cules, dându-şi seama că cele din Muntenia, Oltenia şi Moldova sudică sunt producţii în proză, doar pe alocuri mijesc printre ele scăpărări versificate. Dificultatea culegerii lor, mărită de credinţa că bocirea fără obiect produce moarte apropiată, va îndepărta şi pe alţi folclorişti până în vremea lui Constantin Brăiloiu, care va culege masiv, mai cu seamă din provinciile ciscarpatice. Colecţia a fost elogiată, dar şi criticată, pe alocuri cu o asprime nemeritată. Încă în vremea când se tipărea, G. I. Ionescu Gion scria o recenzie entuziastă în Românul, întâi despre cele 13.000 versuri ti-părite, apoi despre primele 550 pagini cu peste 35.000 versuri, elogiind pe „nemuritorul om archivă al folclorului român, moş Petrea Creţul Şolcanul lăutarul Brăilei… pe care d-l Teodorescu l-a fotografiat cu scripca la piept şi cu arcuşul în mînă, ca şi cum ar fi gata să recite“. Lucrarea fusese apoi prezentată la premiul „Năsturel“ al Academiei Române de către I. Negruzzi, dar, peste toate aşteptările, se opune Hasdeu. Acesta în şedinţa din 5 aprilie 1886 o recomandă numai „la o încuragiare“, iar nu la premiul „Năsturel“. Din obiecţiile acestuia se vede că l-au iritat unele ostentaţii, cum ar fi dimensiunea colecţiei, poate şi recenzia prematură a lui Ionescu-Gion, deşi aceasta era îndreptăţită în acea vreme, fiind în joc vânzarea cărţii pentru scoaterea cheltuielilor editorului. „Autorul voieşte a-şi recomanda colecţiunea prin mulţimea materialului, arătînd că ea cuprinde peste 40.000 versuri; această cifră se reduce 319 însă în realitate la mai puţin de jumătate, pentru că autorul împarte versurile reale în 2 şi 3 părţi, pe cari le consideră ca versuri de sine stătătoare. Notele autorului constau numai din arătarea locului de unde s-au cules bucăţile, din aceste note se vede că cele mai multe sunt adunate de la lăutarul Şolcan din Brăila; altele de la vreo 2–3 persoane din Bucureşti şi o mică parte i s-au comunicat de către diferite persoane din provincie. Aşadar nici munca materială în sine n-a fost mare, nici se poate asemăna cu a lui Alecsandri şi Russo, cari au umblat prin munţi şi, după ce au cules materialul de-a dreptul din gura poporului, l-au contopit aşa că se poate făli literatura poporală română. Partea ştiinţifică adecă comparativă lipseşte; cînd nu lipseşte ea e dată în mod cu totul curios; aşa cînd autorul voieşte a compara o baladă română cu una sîrbească, nu se mărgineşte a cita balada sîrbească, ci caută în traducerea franceză a lui Dozon, face de pe această traducere o traducere românească în versuri albe şi apoi o tipăreşte în colecţiunea sa. Această procedare este cu totul neştiinţifică. Tot cam aşa stau lucrurile şi cu diferitele variante ale aceleiaşi poezii: în loc să indice în note sau la capetul fiecărei poezii, că în locul cutărui vers se află altul într-o altă lecţiune, autorul reproduce de 2–3 ori aceeaşi bucată cu deosebire de cîteva versuri; în acest mod numărul versurilor a crescut mult mai mult decît e în realitate. Clasificarea poeziilor în colecţiune e ingenioasă, dar nu e nouă.“ La propunerea lui Hasdeu, i se dă numai un ajutor de o mie de lei. Din obiecţiunile lui Hasdeu, singura întemeiată e fărâmiţarea versului în hemistihuri, adesea în chip abuziv, adică şi acolo unde nu se vede nici o rimă interioară. Procedeul a creat o manie care aproape s-a generalizat la o seamă de culegători, desfigurând în felul acesta versul construit în măsuri egale pentru a fi cantabil. Rima interioară e vizibilă chiar pentru începători în ale folclorului, nu mai e nevoie de alunecarea versului pe mai multe rânduri. În realitate, to-talul versurilor întregi nu se reduce la jumătate cum opina Hasdeu, ci aproximativ la un sfert, dar valoarea colecţiei nu stă nicidecum în suma acestora, detaliul fiind cu totul colateral. Învinuirea că Teodorescu n-a dat variante străine cu ţel comparativ, iar atunci când le-a inserat, le-a redat după traducerea franceză, nu e la obiect, fiind vorba de o simplă colecţie de materiale folclorice, nicidecum de o monografie comparativă care într-adevăr trebuie să urmărească 320 toate variantele accesibile. Cu sau fără Zidirea cetăţii Scadar şi Miliţa şi Iskren ori a altor variante străine, colecţia îşi păstrează aceeaşi valoare, atari citări provenind din zelul lui Teodorescu de a oferi materiale folclorice cu cât mai multe puncte de sprijin pentru a suscita interesul unui public mai larg decât cercul specialiştilor. Publicarea mai multor variante, departe de a fi o scădere, e preţioasă pentru cercetarea procesului de variere, oferind o icoană limpede a întregului în locul versurilor diferenţiatoare citate izolat în note, mai cu seamă când acestea provin din specii care intraseră în declin, cum erau baladele şi colindele. Mai târziu, Th. Sperantia va semnala versuri contrafăcute de Teodorescu, dar aproape toate exemplele incriminate sunt creaţii populare autentice, chiar dacă unele neolo-gisme, deosebit de frecvente în Muntenia, cum vor atesta colecţiile ulterioare, par a indica o contribuţie cărturărească. Clasificarea materialelor nu e nici originală, cum arată Hasdeu, nici cea organică, nefiind adoptată în colecţiile de mai târziu. A grupa cântecele după vârsta celor cărora sunt cântate, cum au făcut A. Montiel şi B. Lambert în colecţia lor din Languedoc, sau după vârsta celor care le interpretează, nu se potriveşte decât la scară redusă, adică numai la câteva specii în limitele unor ţinuturi. Arbitrarul iese de îndată la iveală urmărind speciile folclorice orânduite în cele două grupe, copilăria cu adolescenţa, maturitatea cu bătrâneţea, subsumate apoi şi anotimpului, căci unele sunt interpretate de toate vârstele, cum sunt basmele, cântecele, ghicitorile, repertoriul nupţial, „glumele“ cum le numeşte autorul, pe alocuri chiar colindele. Obiecţia lui că unele au părţi epice şi lirice, iar altele îmbină dramaticul cu epicul etc., nu e întemeiată, dacă nu se uită că în folclor graniţele dintre specii şi genuri sunt şovăielnice, cu încălcări şi cu subspecii tran-zitorii. Criticabilă rămâne însă redarea formei autentice a variantelor, măcar a celor culese de Teodorescu. În genere, versurile sunt con-semnate cu fidelitate, există însă unele cazuri care contravin acestui deziderat metodologic. Lăsând la o parte versurile cu înjurături, expurgate fiindcă aşa cerea pruderia vremii, se poate bănui că operaţia a fost extinsă şi la cântecele erotice din Muntenia şi Oltenia, caracterizate printr-un senzualism aprins, exprimat cu multă îndrăzneală (pe nedrept pus pe seama lăutarilor ţigani), acestea lipsind aproape cu totul în colecţia lui. Încălcarea metodologică e 321 flagrantă în acele variante arătate a fi culese de la „diferiţi lăutari“, fără altă precizare, de unde rezultă că sudarea versurilor e opera arbitrară a culegătorului. Alteori, variantele provin de la câte doi informatori diferiţi nu numai ca localitate şi vârsta, ci şi ca timp al culegerii. De exemplu, Leliţă Săftiţă e „scris după repausata mea mumă în anul 1869, şi completat după Petrea Creţul Şolcanul, în mai 1884“. În mod ştiinţific, el ar fi trebuit să arate în atari cazuri până unde se întinde partea dictată de unul, deşi mai corectă e consem-narea lor separată, chiar dacă e fragmentară, cercetătorul putându-se servi de cele două variante trunchiate pentru a-şi elucida problemele care le urmăreşte, inclusiv eventuala reconstituire ipotetică a întregului fărâmiţat. În atari cazuri, care totuşi sunt puţine, nu se poate şti cât a forfecat Teodorescu din variantele sudate, operaţia comportând în orice caz o bună doză de arbitrar. Există apoi vreo 50 de piese, din care 20 jocuri de copii, lipsite de orice indicaţie cu privire la provenienţa lor. Cu toate că a criticat cu vehemenţă pe Marienescu şi în surdină pe Alecsandri că au „corectat“ versurile populare, el a acceptat fără nici o rezervă atât o colindă a lui G. Săulescu, cât şi rugăciunea de copii în care intervenţia e masivă şi deci evidentă. Acesta introdusese în rugăciune pe „sînt Nikita“, pentru a comenta apoi în notă că piesa e „foarte antică, de pe la începutul erei creştine“ dar versuri ca „Dimoni răi, neîmblînziţi/ Pentru ce mă împînziţi? Nu-i cas’ asta, ci cetate“… „De aici fugiţi/ în Tartar săriţi“ etc. trădează irevocabil pana cărturarului. Iar în colinda acestuia – adesea cu rime încrucişate – se citesc versuri ca „Iut-a lui mare domnie/ Leu de aur va să fie/ Viorele, lăcrămioare/ “ Vă aşternem la picioare/ în grădină turturele/ Două cîntă cu durere“ etc. De asemenea baladele Radu Şerban Basarab şi Matei Vodă Basarab sunt creaţii cărturăreşti, cum le trădează stilul şi amănuntele istorice prea fidele, probabil operă a lui Aron Prejbeanul, de pe manuscrisul căruia susţinea Tocilescu a le fi reprodus în revista sa. În mulţimea versurilor reproduse după Dorul sau A. Pann se surprind multe intervenţii cărturăreşti, pe care Teodorescu le-a acceptat fără nici un semn de întrebare. Colecţia G. Dem. Teodorescu e valoroasă şi prin capitolele introductive la fiecare specie folclorică în care e schiţată definiţia cu caracteristicile de căpetenie, apoi împrejurările în care e interpretată 322 şi funcţia ei în aceste prilejuri, clasificarea adoptată, precum şi bibliografia colecţiilor şi a studiilor apărute până la acea dată. Dar meritul covârşitor al colecţiei stă în valoarea inegalabilă a o bună parte din materialele publicate. Îndeosebi colindele şi baladele dau la iveală variante pe deplin rotunjite, de o mare vigoare epică, lăsând în urmă variantele din alte colecţii. De aceea, colinda şi balada muntenească se studiază cu precădere în această colecţie, care are şi meritul întâietăţii cronologice pentru provincia subcarpatică. Meşterul Manole, Kira, Stanislav, Badiul, Corbea dintre balade, alături de cele mai multe colinde nu pot lipsi dintr-o antologie. G. Dem. Teodorescu vroia să dea la iveală şi o colecţie de basme populare. În 1875 amintea „de vreo 20–25 de basme ale mele, timpul nu-mi permite să le completez deocamdată“. Nu au rămas de la el decât 12 basme publicate în vremea din urmă, dar din versurile citate în colecţia de poezii rezultă că mai avea la acea vreme Poteca cu dorul, Capra cu trei iezi şi lupul (la care dă şi un rezumat incomplet), Nouă viteji, Şoimeii cu ogăreii şi snoava Femeia lenevoasă. Cel mai de timpuriu, Ţugulea feciorul mătuşii, e „auzit de la mătuşă-mea în 1860 şi scris la Constantinopole în mai 1878“ şi revizuit în 1895, pe când celelalte sunt redactate mai târziu, după 1890. Teodorescu a publicat doar Fata din dafin în Ateneul român (1894). Grija pentru indicarea izvoarelor e atenuată mult, căci numai la trei basme e arătat informatorul, probabil celelalte le ştia de la mamă-sa şi urma să arate aceasta în ediţia tipărită, neîngăduită de moartea-i timpurie. Basmele sunt în genere cunoscute din alte colecţii, inclusiv cele nuvelistice (Planurile hoţului, Ursitorile, Bine e omul la casa lui). Teodorescu le povesteşte în stilul său, elaborat pe baza celui popular, de care totuşi se distanţează, chiar dacă pe alocuri reproduce maniera abruptă a povestitorilor munteni de a se exprima în propoziţii scurte, sentenţioase („Nici cald, nici frig: potrivit“) sau de a reda cuvintele abreviate („…dar nici nu s’tem gata; şi mă’c pe tărîmul ălălalt“ etc.). Dialogurile sunt mai apropiate de vorbirea populară, deci mai sprintene şi mai captivante decât partea expozitivă care e mai rece, sub acest aspect fiind depăşit de Ispirescu. 323 BIBLIOGRAFIE: G. Dem. Teodorescu, Încercări critice asupra unor credinţe, datine şi moravuri ale poporului român. Prefaţă de d-l Alexandru I. Odobescu, Bucureşti, 1874, X + 136 p.; Cercetări asupra proverbelor române (cum trebuiesc culese şi publicate), Bucureşti, 1877, 108 p.; Noţiuni despre colindele române, Bucureşti, 1879, 123 p.; Petrea Creţul Şolcanul, lăutarul Brăilei, Bucureşti, 1884, 108 p.; Poezii populare române, Bucureşti, 1885, 719 p.; Basme române, ed. Îngrijită de S. Fotino, Bucureşti, 1968, XXXI + 261 p.; Ovidiu Papadima, G. Dem. Teodorescu, în Revista de folclor, VI (1961), nr. 3–4, pp. 55–75. NICOLAE D. POPESCU. Scriitor fecund, autor a numeroase nuvele şi biografii romanţate ale unor haiduci ca Tunsul, Jianu, Miu, Bujor, Radu Anghel etc., el este în primul rând un adevărat „scriitor poporal“. Naraţiunea e puternic subsumată unui precept moral, vizibil mai cu seamă în romanele despre haiduci, unde deznodământul trebuie să-l ilustreze din plin. El a mai publicat apoi vreme de patru decenii felurite calendare (Calendarul pentru toţi, Calendarul pentru toţi românii etc.) anume la îndemâna celor puţin cărturari. Verva-i scriitoricească l-a dus şi în lumea basmelor pe care a început să le publice în Calendarul basmelor (1874–1885, 1895). Mare parte din acestea sunt republicate în Carte de basme (1892) şi în alte broşuri nedatate. Basmele scrise de N. D. Popescu sunt lipsite de datele cu privire la provenienţă şi se subînţelege că el a omis aceasta pentru a arăta că în fapt, ceea ce scrie el, e operă personală. Lucrul este menţionat la sfârşitul basmelor: „din colecţiunea inedită şi corectată a lui N. D. Popescu“, sau „scrisă şi corectată de N. D. Popescu“, „cules din gura poporului şi corectat de N. D. Popescu“. La prima lectură, ochiul atent semnalează intervenţia autorului, materializată mai cu seamă prin adaosuri de motive şi chiar de episoade. El colaborează substanţial cu povestitorul popular, adeseori cu tendinţa vizibilă de a se lua la întrecere cu el. Câteodată, uită calitatea protagoniştilor şi nu-şi dă seama de contradicţia creată de el. Astfel, în basmul Roşu-împărat şi Alb-împărat, peţirea fetei de împărat se face cu ajutorul animalelor recunoscătoare, ghicirea fetei dintre surorile ei revenindu-i greierului pe care îl culege de pe drum, dar când se 324 desfăşoară episodul, apare în locul lui ţintarul! în variantele folclorice, sarcina revine albinei recunoscătoare, dar aici Popescu i-a inventat alt rol: facerea unei biserici de ceară, de aceea a fost nevoit să introducă altă insectă, întâi greierul, apoi fiindcă l-a uitat, ţînţarul. Alteori, atribuie calului performanţe inexistente în basmul popular, ca metamorfozarea lui în corb pentru a uda craca de rozmarin pusă la căpătâiul fetei-băiat (Un ochi rîde şi altul plînge), sau îl pune pe erou să treacă şi prin împărăţia vulpilor albastre (Fata din dafin) etc. Balada Corbea pe care o publică în revista lui Tocilescu (II, I) e de asemeni puternic corectată. N. D. Popescu scrie basmele în stilul său, vădit cult, fără rezo-nanţe populare, similar cu cel din romanele sale haiduceşti. El e mai degrabă un autor decât un culegător de basme, mai exact, ceea ce a dat, sunt basme culte, atât prin stil, cât şi prin intruziunile sale inven-tive. De aceea, el aparţine mai mult istoriei literare decât folcloristicii. BIBLIOGRAFIE: N. D. Popescu, Calendarul basmelor, Bucureşti, 1874–1885, 1895; Carte de basme, Bucureşti, ed. II-a 1892, I–IV, 132 + 136 + 159 + 159 p. (ediţia I-a nu se vede nicăieri, socotită a II-a de autor pentru ca republică basmele din calendar); Basme şi multe altele, Bucureşti, f.a., 64 p.; Basme multe şi mărunte, Bucureşti, f.a., 64 p. MOSES GASTER. Învăţatul rabin s-a ocupat cu folclorul propriu-zis ca un capitol anexă al literaturii, îndeosebi al literaturii populare scrise. Cunoscător adânc al literaturii vechi, în bună parte păstrată în manuscrise, el a întâlnit aici idei şi teme care prezentau similitudini de diferite grade cu cele din producţiile folclorice. Şi fiindcă manuscrisul avea o vârsta mai mare, ipoteza ce i se oferea era că acesta ar fi sorgintea, iar varianta folclorică derivatul său. Punctul de vedere, demonstrabil pentru anumite cazuri, a fost însă generalizat, ridicat la rangul de principiu metodologic şi Gaster rămâne reprezentantul tipic al curentului care pune literatura scrisă veche, îndeosebi cea ebraică, indiană, arabă şi persană, la originea producţiilor folclorice europene. Atare unilateralitate, apărată cu zel, va mai apare numai la Albert Wesselski, unul din cei mai buni cunoscători ai 325 literaturii medievale, care l-a călăuzit la aceeaşi concepţie, dezvoltată în Versuch einer Theorie des Märchens (1931), că basmele populare derivă din literatura medievală. Gaster nu culege folclor decât cu totul incidental, după cum atestă varianta pluguşorului publicată în Chrestomaţie română (1891), dar descoperă multe producţii folclorice sau semifolclorice prin vechile manuscrise. Câteva descântece din 1784 (de fapt, de şarpe), sunt publicate în volumul amintit, iar o seamă de cântece de stea în Revista pentru istorie, arheologie şi filologie, vol. II şi III, alături de unele versuri funebre care îi verifică supoziţia că A. Pann s-a folosit de manuscrise similare pentru ale sale cântece de stea. Atari materiale de factură cultă în stil popular îi îndreptăţeau teza că literatura scrisă a constituit sursa de inspiraţie a unor creaţii adoptate de popor. Gaster a elaborat şi câteva studii cu profil monografic referitoare la unele poveşti populare, în vremea aceea, colecţiile erau încă puţine, cele străine greu de procurat, de aceea variantele de care dispunea pentru evaluările comparative sunt cu totul neîndestulătoare. Ţiganii ce şi-au mîncat biserica (1882) e presupusă a fi generată de practica idolilor comestibili la arabi şi la evrei, ceea ce nu pare câtuşi de puţin verosimil, ideea putând fi sugerată de situaţia precară a acestora, în veşnică goană după mâncare şi foarte puţin atraşi de reprezentările despre lumea transcendentală. Celălalt studiu monografic, Ciubăr vodă mîncat de guzgani, publicat în aceeaşi revistă (II, 1883), păşeşte pe un teren mai sigur. Varianta românească e cunoscută numai din forma versificată de Stamati în Povestea povestelor (1843), dar nu mai încape îndoială că fondul ei e popular. Gaster citează variante germane, apoi antice din Herodot, din China, încheind cu cele germane care atestă şi existenţa unui descântecător ce alungă şoarecii, localizată şi în Bucureşti. Legenda cu privire la alungarea şoarecilor s-a bucurat de o largă circulaţie în Germania feudală, cum se vede din numeroasele variante cercetate de Hans Dobbertin, Quellensammlung zur Hamelner Rattenfängersage (1970). În monografiile de mai târziu despre Vulpea şi motanul şi Povestea norocului (Zwei Erzählungen aus der rumänischen Volksliteratur, 1937), Gaster socoteşte amândouă poveştile de origine turcească. De fapt, el cita numai varianta din Anton Pann, rămânându-i necunoscute cele sârbe şi estoniene relevate de J. Grimm, apropiate de tipul românesc. Bolte-Polivka au arătat că acest 326 basm despre animale (AT 103) este foarte răspândit în Europa, din Finlanda până în Italia şi Rusia nordică, uneori ramificat în subtipuri cu adaosuri ingenioase. E ciudat cum Gaster a omis cercetarea celorlalte variante româneşti, mai cu seamă că Schullerus indica 8 variante ale tipului în catalogul său (din care unele sunt reproduceri) apărut încă în 1928. Nici supoziţia că Povestea norocului ar deriva din Panciatantra în prelucrarea ei turcească de către Humayun Nameh nu pare verosimilă, deşi aria de răspândire – bazinul mediteranean şi Europa orientală – par să confirme supoziţia. Nici de data aceasta Gaster nu ia în seamă cele 9 variante ale tipului (AT 947) indicate în repertoriul românesc de catalogul lui Schullerus. Teoria care l-a subjugat pe Gaster a fost prezentarea evreilor ca mijlocitori între Orient şi Occident, transmiţători ai bogatelor tradiţii orientale către toate popoarele europene. Ea e formulată incisiv încă din 1883 în Beiträge zur vergleichenden Sagen- und Märchenkunde. El repetă ideea că basmele populare s-au dezvoltat dintr-un număr redus de naraţiuni („aus einer kleinen Anzahl ursprünglicher Erzählungen, entwickelt sich die unendliche Mannigfaltigkeit der Sagen und Märchen, der Erzählungen und Novellen, die trotz ihrer Verschiedenheit unterei-nander, den Zusammenhang mit den Urgebilden jedoch mehr oder minder deutlich erkennen lassen“) şi îi reproşează lui Benfey faptul că a neglijat literatura ebraică. La cele 11 naraţiuni cercetate comparativ găseşte episoade similare în literatura ebraică, îndeosebi în Talmud. Ideea originii literare a folclorului constituie firul călăuzitor al volumului Literatura populară română (1883). E întâia cuprindere sin-tetică a acestui domeniu, rămânând multă vreme singurul tratat şi manual totodată. Nu e premiată de Academia Română în urma raportului episcopului Melchisedec, care opina că Gaster „nu cunoaşte îndestul de bine limba în care scrie şi astfel lucrarea sa este plină de erori gramaticale şi de limbă“. Gaster nu mai împarte literatura populară în scrisă şi nescrisă, căci tratează cele două aspecte în strânsă dependenţă unul de altul pentru a-şi ilustra mai bine teza, ci distinge capitolele: literatură estetică, etică şi religioasă. Lucrarea vrea să ilustreze împărtăşirea românilor din tezaurul cultural, alături de celelalte popoare europene, subînţelegându-se că s-au hrănit din aceleaşi firimituri propagate prin literatura scrisă. De aceea, 327 disproporţia în volum între literatura populară scrisă şi orală e neaşteptat de mare. Snoavele populare sunt expediate în 7 pagini, fiind amintite în treacăt numai cele care se aseamănă cu naraţiunile din cărţile populare, mai cu seamă cele despre Nastratin Hogea şi Til Buhoglindă. De altfel, aproape toate cele citate de el sunt vădit culte, cu foarte slabă rezonanţă în repertoriul popular. Acelaşi procedeu şi la basmele despre animale („fabule“ după terminologia autorului), citând două din Povestea vorbei şi una din Ispirescu, care îşi au corespondente şi în literatura orientală sau antică. Faţă de proverbe şi ghicitori e mai rezervat, admiţând că asemănarea lor nu denotă neapărat o filiaţie, ci mai degrabă aceleaşi resorturi comune, antropo-logice. Reliefează însă ghicitorile bazate pe întrebări şi răspunsuri (de fapt pseudoghicitori) despre persoane şi întâmplări biblice care sunt neîndoios de origine cultă, religioasă, dar citează şi parte din cele populare „cari au cele mai multe variante, probă că sînt adevărat populare“, remarcă verificată şi de situaţia altor specii folclorice. În capitolul despre literatura religioasă influenţa cultă e mai accentuată. Numeroasele cântece de stea, precum şi unele legende, stau mărturie dreaptă. Dar Gaster trece la incursiuni mai adânci, urmărind şi unele elemente prezente în basme sau basme legendare. Astfel, canonul de a uda trei tăciuni ca să înverzească e un reflex din legenda bogo-milică despre Lot, aserţiune confirmată şi de N. P. Andrejev în studiul său monografic, Die Legende von den zwei Erzsündern (1924). Dar ghicirea fetelor din băieţii travestiţi similar şi a capătului de la rădăcină a băţului egal dimensionat nu poate proveni neapărat din legendele solomonice, fiind şi aici vorba mai degrabă de coincidenţe generate de aceeaşi viziune populară în mai multe părţi ale lumii antice. Se poate chiar presupune că şi episodul acesta din legendele solomonice să fie de obârşie populară. Gaster greşeşte când generalizează peste măsură, afirmând categoric: „Elementele principale, din care se compun descîntecele române sînt luate din apocrifele sus numite, cari au fost şi pilda după cari s-au făcut şi s-au schimbat descîntecele române“. În realitate, doar cele care combat pe Avestiţa aripa Satanei şi cele bazate pe amulete cu cifre au obârşie cultă religioasă. Să nu se uite că bogomilii, ca şi alţi sectanţi, ca să-şi câştige aderenţi, şi-au împănat învăţăturile cu elemente folclorice şi Hasdeu a arătat convingător 328 cum o seamă de fragmente din literatura veche sunt de obârşie folclorică. Şi aici, Gaster s-a lăsat călăuzit de împrejurarea că atari descântece au fost consemnate în manuscrise de prin secolul al XVIII-lea, mai vechi decât culegerile folclorice, în chip regretabil, Gaster confundă colindele religioase cu cântecele de stea, relevă însă cu fineţe comunitatea dintre colindele lumeşti şi balade şi se opreşte la Mioriţa, subliniind că nu i-a găsit corespondente la alte popoare. Din temele comune şi altor popoare menţionează jertfa zidirii, visul prevestitor cu urmări tragice, logodnicii nefericiţi şi soacra rea, dovedind că cele nuvelistice sunt răspândite pe o arie mai largă, la mai multe popoare. Capitolul ultim e dedicat basmului, care se bucură de o favoare deosebită faţă de celelalte specii folclorice. El se mărturiseşte adeptul lui Benfey, autorul teoriei migraţiunii basmelor din India spre Europa (dar şi a basmelor despre animale din Grecia spre India), aducându-i însă un corectiv care ilustrează încă o dată filiaţia folclorului din literatura scrisă. Spre deosebire de Benfey „noi voim să dovedim că o mare parte din basmele actuale, dacă nu cea mai mare parte, s-au dezvoltat din novele şi povestiri, pe cari poporul cu încetul le-a schimbat în basme, înzestrînd pe eroii acelor poveşti cu trăsuri fantastice şi cu facultăţi suprana-turale luate, sau din credinţele vechi, sau din cercurile literaturei apocrife şi romantice“. Cum se vede, Gaster pleacă de la prejudecata pozitivistă a secolului al XIX-lea că naraţiunile fantastice au fost iniţial realiste, omul pornind de la cercul lui imediat de viaţă. Ea păcătuia prin conceperea omului de odinioară ca fiind identic în resorturile lui psihice cu omul raţionalist din secolul al XIX-lea. În consecinţă, Gaster crede că basmele sunt mult mai recente de cum se admitea atunci, dar nu aduce nici o dovadă în acest sens. Cercetările ulterioare, fără a fi ajuns la un consens, au dovedit totuşi că basmul e prezent încă din preistorie în bazinul oriental al Mediteranei. Basmul egiptean scris de Herodot, Comoara lui Rampsinit (AT 950), dovedeşte tocmai contrariul celor afirmate de Gaster – prefacerea lui în novela italiană, iar de aci în basm popular – deoarece şi în repertoriul popular el a rămas întru totul nuvelistic, pur realist, dar localizat felurit, cu o seamă de detalii regionale, întocmai cum au învesmântat versiunea şi scriitorii renaşterii italiene. Răspândirea lui 329 masivă la toate popoarele europene dovedeşte o vechime ancestrală, anterioară consemnării de către Herodot. Cât priveşte originea literară a calului zburător şi a apei vii din basme, larga lor răspândire şi la popoarele primitive dovedeşte şi de data aceasta că obârşia lor e populară, din circuitul folcloric pătrunzând în monumentele literaturii antice. După expulzarea nemotivată din 1885, Gaster se stabileşte la Londra, unde se ocupă în continuare cu literatura veche şi cu ecourile ei folclorice, dând precădere domeniului ebraic. A găsit răgazul să se ocupe şi de folclorul românesc, întocmind două antologii admirabile de poveşti, Rumanian Bird and Beast Stories (1915) şi alta după război, Children’s Stories from Rumanian Legends and Fairy Tales, extrase din colecţiile româneşti, mai cu seamă din volumele lui Marian. În prefaţa întâiului volum, Gaster revine asupra teoriei sale despre migraţia şi transformarea naraţiunilor în basme, analizând condiţiile speciale din sud-estul european, literatura bizantină fiind un fructuos intermediar între Orientul Apropiat şi Europa. BIBLIOGRAFIE: Moses Gaster, Literatura populară română, Bucureşti, XII + 605 p.; Chrestomaţie română, I, II, Bucureşti, 1891, CXLIX + 368 + 562 p.; Rumanian Bird and Beast Stories, London, 1915, XX + 381 p.; Children’s Stories from Rumanian Legends and Fairy Tales, London, f.a., 143 p.; Zwei Erzählungen aus der rumänischen Volksliteratur. Füchsin und Kater. Die vier Unglücklichen, Sonderdruck aus Zeit-schrift für Volkkunde, 1936/37, Bd. VIII, 31–39. Elisabeta Mănescu, Dr. M. Gaster, Viaţa şi opera sa, Bucureşti, 1940, 111 v.; I. C. Chiţimia, Folclorişti şi folcloristică românească, Bucureşti, 1968, pp. 273–326. FOLCLORIŞTI MUZICALI ÎN A DOUA JUMĂTATE A SECOLULUI AL XIX-LEA DIMITRIE VULPIAN. Autorul celei mai mari colecţii de melodii populare româneşti din secolul trecut era flautist. Amănuntul trebuie reţinut, fiindcă el va nota melodiile populare învăţându-le la flaut, metodă curentă pe atunci, dar care va interpune 330 între realitatea muzicală şi notarea ei, pe lângă auzul muzical, mult mai neprecis decât văzul, încă un marasm de percepere subiectivă. Colecţia e alcătuită sub auspiciile Academiei Române, sub oblă-duirea directă a lui Vasile Alecsandri. Încă din 1880, Vulpian avea adunate câteva sute de melodii pe care le-a prezentat poetului. Acesta le apreciază elogios în şedinţa Academiei din 21 martie 1883, remarcând că „se disting prin originalitate, frumuseţa de limbă etc. cari toate însuşi le-a văzut şi că a auzit pe d-l Vulpianu esecutîndu-le de minune pe flaut, nu ştie însă dacă sunt corecte; ar dori să se dea cuiva spre revisiune“. După o propunere ca să se formeze o comisie din profesori ai Conservatorului, se acceptă ideea lui Alecsandri ca Academia să instituie un premiu „pentru cea mai complectă colec-ţiune de arii româneşti. D-l Vulpianu va aduce atunci colecţiunea sa la care a lucrat 15 ani de zile şi o va mai fi complectat pînă atunci.“ Criteriul călăuzitor era cel care a prezidat şi la colecţia sa de poezii populare: înfăţişarea materialului ca să poată fi gustat de clasa cultivată, în cazul melodiilor, nevoia ca acestea să aibă şi acompa-niamentul. „D-l Vulpianu cunoaşte un român capabil de a-i transcrie muzica pentru piano pentru ca aşa colecţiunea să fie la îndemîna publicului muzical“. În anul următor, s-au prezentat patru colecţii de melodii populare. Sunt respinse la premiere cea a sublt. Alexandru Stoenescu (178 melodii) şi caietul anonim de 100 melodii pentru că nu au indicat acompaniamentul, iar cea a profesorului T. Oprescu (100 melodii) pentru că este „prea mică“. Este premiată colecţia lui Vulpian (759 melodii de „doine, idile, balade, pastorale, hore, jocuri de brîu, romanţe şi adio“) cu toate că „cea mai mare parte a melo-diilor adunate este lipsită atît de bas cît şi de însemnarea cuvintelor pentru cîntarea din gură. La toate împreună lipseşte arătarea locului unde au fost auzite, la cele mai multe lipseşte însemnarea dacă au mai fost publicate sau nu“. Exigenţa Academiei e simptomatică pentru noul curent de rigurozitate ştiinţifică, dar bate la ochi faptul că aceiaşi referenţi au aprobat publicarea antologiei Jarnik-Bîrseanu fără respectarea acestor norme. Pentru îmbunătăţirea colecţiei, Academia dă răgaz lui Vulpian până la 31 decembrie 1885 cu condiţiile: „1. Ca lucrările trimise să fie aranjate pentru clavir şi la melodiile cântate din gură, pentru clavir şi voce cu însemnarea cuvintelor sub note; 2. Ca să fie însoţite de o indicare pe cât se va 331 putea de completă a publicărilor anterioare de melodii române; 3. Să arate locul şi împrejurările în cari au fost adunate melodiile cele nouă“ (şedinţa din 26 martie 1884). Vulpian se va conforma dezideratului academic, dar indicarea surselor bucăţilor sale după o trecere de 10-16 ani de la notarea lor nu se putea face decât cu aproximaţie şi cu vădite erori. Rând pe rând, Vulpian dă la iveală patru volume de melodii populare: Balade, Colinde, Doine, Idyle, vol. I (1885) cu 381 piese, Horele noastre şi Horele noastre seria B, cu 1000 piese; Romanţe cu 300 melodii; Jocuri de brîu şi Jocuri de brîu seria B cu 250 + 150 melodii, totalizând peste 2000 melodii. În 1886 publică şi Poezia populară pusă în muzică, cuprinzând textele poetice ale melodiilor din volumul I. Până la cea a lui Béla Bartók, colecţia lui Vulpian rămâne cea mai bogată culegere de melodii populare româneşti din câte s-au publicat. Cam acesta e meritul ei, căci fidelitatea notării melodiilor e apreciată a fi apro-ximativă. Variantele consemnate de Vulpian au valoare documentară pentru identificarea tipului melodic respectiv cu aria în care a circulat în acea vreme. Informatorii lui sunt în genere de a doua mână, unii denumiţi eufemistic, ca des întâlnitul „moş Puiu“ din Bucureşti. De altfel, unele piese nu au nici o indicaţie despre provenienţa lor, la altele se arată doar localitatea sau provincia. Grave neajunsuri au fost observate în notarea melodiilor, ceea ce l-a făcut pe G. Muzicescu să considere premierea de către Academie ca fiind „strigătoare la cer“. Acestea se vădesc şi mai mult la textele literare ale celor 346 melodii din primul volum. Un număr impresionant de mare e luat de-a dreptul din colecţia Alecsandri, câteva din colecţia lui G. Dem. Teodorescu sau Bibicescu, iar o parte sunt poezii culte din operele lui Alecsandri, Bolintineanu, Creţeanu care circulau intens pe melodii devenite populare în mediile orăşeneşti. Multe din textele populare sunt puternic remaniate. Astfel, în Antofiţă a lui Vioară se arată: „Antofiţă cel iubit/ Sta de-o parte, trist, mîhnit“, iar într-un cânt din Parepa-Prahova se văd versuri ca: „A zburat puiu cu teiu/ Tocmai cînd era temeiu“ etc. Mai interesante sunt baladele din Almăj-Banat, dar şi acestea vin printr-un intermediar cărturar, despre care Vulpian nu indică dacă le-a notat acesta, cum pare probabil, sau i le-a dictat din memorie. 332 BIBLIOGRAFIE: Dimitrie Vulpian, Muzica populară, Balade, Colinde, Doine, Idyle, vol. I, Bucureşti (1885), 381 piese; Poezia populară pusă în muzică. Culegere din toate ţările române, Banat, Bucovina, Macedonia, Moldova, România şi Transilvania, Bucureşti, 1886, 124 p.; Salba română, vol. II, Horele noastre culese ş-arangiate pentru piano de…, Bucureşti (1886), 500 melodii; Muzica populară, vol. II Horele noastre seria B, Bucureşti, 1908, horele 501-1000; Muzica populară. Jocuri de brîu, Bucureşti, (1886) 250 melodii; Muzica populară. Romanţe, vol. III, voce şi piano, Bucureşti (1891), 300 melodii; Muzica populară. Jocuri de brîu seria B, f.a., 150 melodii (se pare că n-a mai apărut); Gr. Posluşnicu, Istoria muzicei la români, Bucureşti, 1928, pp. 300–301; G. Breazul, Patrium Carmen, 1941, pp. 352–353. TEODOR BURADA. Descendent dintr-o familie de aromâni stabiliţi în Moldova, el este mult mai puţin un culegător de melodii decât moldoveanul Vulpian, fiind atras de dezbaterile teoretice ale muzicii populare. De fapt, Burada se va dovedi un neastâmpărat, un fel de aventurier de elită, mereu în căutare de noi zări pe alte paralele şi meridiane etnografice şi folclorice. Culegător de melodii populare, dar pe sărite, din cele mai variante şi de provenienţă regională cât mai diferită, fără să stăruie asupra unei specii până la capăt, muzicolog în cercetarea instrumentelor muzicale, coregraf pur descriptiv al jocurilor populare, devine cu vremea pasionat călător prin ţinuturi cât mai îndepărtate locuite de români, alături de atâtea alte mici lucrări de etnografie, istorie, istoria artelor, încheindu-şi activitatea printr-un studiu întins despre istoria teatrului moldovenesc. Substanţială se vădeşte a fi contribuţia lui muzicologică. În Almanahul muzical din 1876 el publică studiul Despre întrebuinţarea muzicii în unele obiceiuri vechi ale poporului român. Consideraţiile teoretice sunt minime, locul preponderent revenind variantelor literare şi muzicale ale unor specii reprezentate cu totul selectiv: colindă, cântecul miresii, cântec de leagăn, irozi, pluguşor şi căluşari. Din cele 14 melodii, unele sunt moldoveneşti, altele par de provenienţă orientală, iar cele de la irozi şi cântece de stea trădează şi de această dată originea semicultă. 333 Mai întins este studiul din anul următor, Cercetări asupra danţu-rilor şi instrumentelor de muzică ale românilor. Ideea călăuzitoare era cea dominantă atunci în atari probleme: dovedirea latinităţii neamului oglindită şi în cultura populară. După o privire istorică asupra dansu-lui, îndeosebi la romani, se opreşte asupra repertoriului românesc, începând cu cele mai vechi, căluşarii şi hora: „Din toate aceste danţuri aflate în anticitate, nouă nu ne-a rămas decât jocul căluşarilor şi hora“. Citează descrierea amplă a lui Eliade Rădulescu din Curierul românesc (1843) despre căluşari, sprijinindu-se apoi pe datele oferite de Cante-mir în Descriptio Moldaviae, Bojincă şi Sulzer. „Pe lîngă nenumăratele credinţi, datine şi moravuri ale poporului român, rămase de la romani, strămoşii noştri, şi pe care noianul veacurilor nu le-a putut învălui, iată şi jocul căluşarilor, domnilor scriitori germani şi slavi, carii vă siliţi a contesta originea noastră latină; îmbrăcămintea acestor căluşari, ornamentele lor, modul şi timpul cînd se începe acest joc, vă vorbesc cu putere. De unde l-am luat, cine ni le-a adus, dacă el nu este adevăratul joc al căluşarilor romani?“ întreabă el la sfârşitul capitolului. După Burada, hora „este adevăratul danţ roman: Chorus, şi se joacă în aceeaşi rînduială, precum se văd săpate în marmurile antice, horele vechilor romani“. Îi pare rău că nu a aflat nici o ştire despre danţ, a cărui origine rămâne astfel nebuloasă. Despre ardeleanul citează pasajul din Asachi unde acesta îl compară cu tarantella, afirmând că seamănă unul cu altul, atât ca pas cât şi ca melodie „ca doi gemeni“, ceea ce îl face pe Burada să conchidă că dansul a fost adus de coloniştii romani, fără să verifice aserţiunea lui Asachi care este cu totul fantezistă. „O asemine descoperire vederează că astă melodie şi ist danţ se căntau şi se dănţuiau în epoha împăratului Traian, şi prin tradiţie poporană s-a păstrat în Italia şi între români în curs de 18 veacuri, care caz poate fi citat ca un fenomen în istorie, căci noi nu cunoaştem pînă acum melodia antică pe care s-a cîntat psalmii, nici ditirambii a elinilor şi a romanilor“. Fabricatele lui Săulescu despre colinda legionarilor ieşeni şi a lui Asachi despre Dochia urmărită de Traian au dus la această concluzie lipsită de suportul faptelor. Drăgaica, Turca, Papaluga sunt descrise după Cantemir, despre cea din urmă împărtăşind părerea că ar fi de obârşie tracă, aşa cum opinase şi G. Dem. Teodorescu mai înainte. Îi sunt mai familiare dansurile moldoveneşti, despre care dă descrieri succinte: 334 hîrlăoanca pe care o pune în legătură cu mama lui Petru Rareş, gălăţanca, arcanaua, jocul ţuţuienilor din Vrancea, similar cu brâul, alivencile, hangu, horodinca, ţuţuianca, asemănătoare cu arcanaua, pristandaua, raţa despre care afirmă că ar fi jucat mai mult de soldaţi, chindia de obârşie din Muntenia, blănăreasca, armeaneasca, corăbiasca, huţăneasca, căzăceasca, ruseas-ca provenite de la slavii răsăriteni, sîrbeasca, bulgăreasca, arnăuţeasca de la cei de sud şi de la albanezi şi colomeica asemănătoare cu brâul. Dansurile împrumutate au suferit adaptări, deoarece românii „le-au schimbat întrucîtva atît în muzica lor, cît şi modul de a le danţa, dîndu-le un caracter naţional“. În încheiere, aminteşte şi dansurile ţiganilor: ţiitura sau ca la uşa cortului şi tananaua. În capitolul despre instrumente, Burada menţionează la început jocurile boiereşti din vremea lui, începând cu poloneza, socotită cea mai veche, până la mazurca şi cotilion, toate introduse pe la începutul secolului al XIX-lea. Instru-mentele cele mai vechi sunt: cimpoiul, fluierul, trişca şi frunza, dar lăutarii ţigani folosesc vioara, cobza, uneori şi naiul, dispărut în Moldova. Buhaiul e folosit numai la pluguşor pe care îl arată provenind din Opalia serbată după Saturnalii, iar însoţirea cu clopote o pune de asemeni pe seama romanilor. Bucinul e şi el de obârşie latină, ca şi cornul şi fluierul cu toate subtipurile lui. Între acestea, mai veche i se pare telinca, fluierul fără găuri, care dă doar cinci sunete. Naiul, folosit şi în antichitate „numai la danţurile cîmpeneşti“, a evoluat de la 5 ţevi până la 18 în Moldova şi 23 în Valahia. Cimpoiul îl crede de origine asiatică, fiind atestat la asiro-babilonieni. „Dacă facem o comparaţiune între fluierele aflate în mîna po-porului român, cu flautele (tibiae) a romanilor, găsim că există o mare asemănare în materia din care sunt făcute, în forma lor şi în întrebuinţarea ce făceau cei vechi.“ Cobza e de obârşie persană veche, răspândită prin arabi, care la noi ar fi înlocuit vechiul cobuz de os despre care bătrânii auziseră „că era cu coarde de sîrmă“, renumit fiind căpitanul N. Pelivan din Tg. Neamţ care cânta din el prin oraşe. Drîmba o arată răspândită numai la oraşe, iar dairaua la ţiganii ursari. Instrumentele folosite de boieri erau canonul, tamburul, neiul, kemanul, harpa şi ghitara. În încheiere, cere să i se comunice ştiri muzicale în vederea alcătuirii istoriei muzicii la români, pe care n-a mai avut răbdarea s-o înceapă măcar. Va reveni asupra instru-mentelor muzicale în studiul Cercetări asupra muzicei ostăşeşti la români 335 (1891) în care descripţiile unor instrumente se repetă. Ideea călău-zitoare este aceeaşi: instrumentele militare ale romanilor dăinuie până astăzi la poporul român. Acestea erau tuba, lituus, cornu şi buccina, cărora le corespund trîmbiţa din lemn, buciumul, cel din Vrancea încovoiat la capăt ca lituus, şi cornul. El greşeşte însă când stabileşte paralelismul dintre evoluţia instrumentelor ostăşeşti la romani şi la români, decăzute în mâinile ciobanilor, deoarece cercetările compa-rative arată că aceste instrumente de suflat sunt mai vechi, legate de vânătoare şi păstorit, cu mult înaintea apariţiei formaţiilor militare la romani, adoptarea lor urmând firul invers celui arătat de Burada. El rămâne un deschizător de drumuri în domeniul organologiei de la noi, cu meritul de a fi pus în lumină caracterul ei latin străvechi şi de a fi conturat cu claritate diferenţierea clasei boiereşti, în ceea ce priveşte dansurile şi instrumentele populare, pe măsură ce aceasta intra în orbita influenţei europene. Se pare că acelaşi fir l-a dus şi la cercetarea obiceiului funebru. Publicând în Convorbiri literare câteva bocete din toate provinciile şi studiul despre înmormântare, el le reuneşte, întregindu-le în volumul Datinele poporului român la înmormîntare (1882). Descrierea obiceiului este clară şi bine proporţionată, în fazele lui succesive până la doliu şi pomenirile funebre, inclusiv practicile speciale destinate celor crezuţi a fi strigoi. Constatând că în acest obicei se întâlneşte un „amestec de datine păgîne şi creştine“, i se pare imperioasă compararea cu cele romane. Asemănările pe care le găseşte el sunt însă prea numeroase şi neconcludente, unele practici fiind generale, de natură antropologică (punerea mortului pe pământ, apa lustrală, bocirea, lepădarea podoabelor, ospeţele funebre etc.). Deşi nu are bocete romane pentru evaluări comparative, crede că „între aceste obiceiuri rămase nouă de la romani nu este nici unul mai caracteristic decît cel al bocetelor“. Are şi el naivitatea lui Bojincă şi Marian de a crede că exclamaţia neno de la finele unor bocete vine de la neniae, numele bocetelor la romani. Apropierea dintre bradul funebru şi chiparosul roman mediteranean e elocventă pentru substratul nostru latin. Burada publică cel dintâi variante ale cîntecului bradului, una din Densuş şi două nelocalizate, probabil tot haţegane. Mai bogat este capitolul despre bocete, cuprinzând 30 bocete funebre, din care 19 sunt din Moldova, câte 3–6 din celelalte provincii. El este cel dintâi 336 care reliefează importanţa cântecelor funebre, în speţă a bocetelor, cu toate că valoarea lor literară i se pare redusă. Constată cum „cele mai multe se aseamănă între ele“, ceea ce trebuie limitat la unele idei-imagini care s-au cristalizat uneori în forme similare. „Se vede că într-însele nu este multă artă, dar că simţirea ce le-a dictat este pornită din adîncul inimei“. De fapt, bocetele pe care le publică Burada se numără printre cele mai cristalizate, unele din ele cu crâmpeie strălucind de poezie, cum e cel despre moartea-nuntă dintr-un bocet din Stănileşti, sau portretul celui defunct din bocetul din Sofrăceşti, similar cu cel al ciobanului mioritic. În genere, bocetele publicate de Burada nu au patetismul celui dat la iveală de Marienescu în 1870, sunt mai decantate de elementele individuale şi mai apropiate de cântecele funebre propriu-zise. Datele informative despre funcţionalitatea lor lipsesc, dar unele par a fi cântece funebre, cântate în grup, preluate apoi de bocitoare, cum ar fi motivul Cîte flori sînt pe pămînt din Secu Buhalniţa, cearta dintre moarte şi cuc din Bicaz, scrierea morţilor de către Maica Domnului din Chisirig-Moldova. Ceea ce dă Burada din Zărneşti nu e decât o variantă a zorilor (Cîntecul ăl mare), cum se vede din motivul celor 3 ferestre, iar cel din Picinişca-Banat e de asemenea o variantă din cântecul ce se zice la groapă. Din Muntenia, Burada nu are decât trei variante din zona subcarpatică (Breaza, Comarnic, Ruda) ale aceluiaşi tip, Bucură-te mînăstire, devenit în Transilvania cântec la groapă, aceeaşi funcţie având-o probabil şi aici, unde bocetele propriu-zise sunt improvizaţii în proză cântată. Burada a fost şi un călător etnograf, obsedat de descoperirea insulelor de români, dar câştigul ştiinţific nu răscumpără întotdeauna ostenelile depuse. O călătorie în Dobrogea (1880) intenţionează să fie o monografie etnografică, însă faptele sunt mult prea schiţate pentru a se apropia de acest ţel. Mai întâi, datele despre românii dobrogeni sunt prea sărace şi mai cu seamă lipsite de viziunea stratificărilor care au avut loc aici. Materialele folclorice sunt de asemenea prea puţine pentru a putea reliefa specificul dobrogean, lipsite şi de datele referitoare la provenienţa lor. Relevând faptul că românii ocupă malul Dunării, constată că obiceiurile sunt similare cu ale celorlalţi români, dar unele nu apar decât la cei dobrogeni. În descrierea acestora, se lasă momit de aceeaşi tendinţă de a evidenţia substratul 337 latin. Aşa ar fi pehlivăniile, care deşi au nume turcesc, sunt o „reminiscenţă a luptelor romane de gladiatori“, dar denumirea şi felul cum se practică indică o obârşie orientală certă. Hobotul care ascunde capul miresei i se pare de asemeni de origine latină, ca şi copacul înmormîntărilor; adică prunul sau pomul funebru pus la tineri. Jijeul, darea în tărbacă a câinilor, e atribuit neîndoios romanilor, reminiscenţă de la pedepsirea lor că nu au anunţat năvălirea galilor în Capitoliu, deşi, după aria de răspândire, obârşia lui pare balcanică. Mai interesante, dar sumare, sunt datele despre drăgaica dobrogeană, despre paparuda şi scaloenii din această provincie. Despre saegii şi cuci aminteşte în treacăt, fără a le elucida obârşia. Materialul poetic e cules din 17 sate dobrogene înşiruite numai în capitolul introductiv şi reprezintă aproape toate speciile: l plugu-şor, 18 colinde, 17 balade, 9 doine, 18 hore, 3 bocete şi 5 descântece, la care e arătată destul de amănunţit şi practica aferentă. Burada reliefează asemănarea lor cu poezia populară cisdunăreană, dar observă la ele „o lipsă de gust şi de idei poetice, o repeţire prea deasă a aceloraşi cuvinte care dovedeşte o sărăcie de concepţiune şi în genere o lipsă de bun gust, şi de acel sentiment delicat estetic care caracterizează poeziile din România de dincoace de Dunăre, atît e de adevărat că sub apăsarea unei dominaţiuni străine se vestejeşte pînă şi floarea cea mai aleasă a sufletului omenesc“. Aprecierea e cu totul subiectivă, repetată întrucâtva şi de alţi moldoveni cărora li s-a părut că limba şi poezia română din părţile Dunării ar fi mai lipsite de frumuseţe. Aceştia trec prea uşor peste claritatea, preciziunea termenilor şi mai cu seamă peste vigoarea epică ce străbate baladele şi colindele şesului dunărean. Volumul este important prin introdu-cerea folclorului dobrogean în folcloristica românească, fiind cea dintâi colecţie din această provincie, iar similitudinea materialului cu cel din Muntenia şi Moldova sudică confirmă vechea ei civilizaţie românească. Colecţia mai aduce şi unele producţii necunoscute în restul ţării sau rarităţi valoroase, cum ar fi, între colinde, cea despre răpirea sorei soarelui în timp ce se pieptăna de către voinicul călare, iar dintre balade Bucă Bucaleţ şi Maica bătrînă, sau hora despre fata „de raiè“ care ştie „vinul cum se bè“. Burada are obiceiul să fragmenteze versurile pentru a reliefa rima interioară. Autenticitatea e în genere respectată, cu excepţia puţinelor cazuri care trădează o întocmire. 338 Semnalăm câteva: „Babă ce cu cal te primbli/ Nu cumva să-l vinzi tu umbli?“; „Grăind ea, sînge zări/ L-a ei fraţi atunci privi“; „Două lemne mi se certa/ Neîncetat sfadă-şi căta“; „Cînd voi îl veţi scoate/ Pe el din puţ poate“; „Şezi la masă şi mănîncă/ Şi nu te scula tu încă“; „Voi cei patruzeci de inşi/ Ce de somn sînteţi cuprinşi“ etc. Se poate bănui că unele piese nu au fost culese de el. Deşi nu obişnuieşte să citeze colaboratori, a primit materiale şi de la aceştia, cum mărturisea învăţătorul Nicolae Sînzian din Haţeg în răspunsul la chestionarul lui Hasdeu: „din datele poporului român de pe aici precum la cununie, la înmormîntări, chiuituri şi altele am comunicat multe cu iubitoriul literaturei d-lui T. Burada, prof. În Iaşi“. I. Pop Reteganul i-a trimis de asemeni Cîntecul bradului şi alte date. Din călătoria în Macedonia (1882) aduce o prezentare, Datinele la nunţi ale poporului român din Macedonia. El se mărgineşte la o descrie-re frugală, cu textul cântecelor rituale şi cu două melodii ale acestora. Conchide „că obiceiurile macedonenilor la nunţi sunt cu totul deosebite de acele ale daco-românilor, deşi unele din ele trebuie să se asemene, ca unele ce au o origine comună romană sau creştină“. De asemenea, mai publică 22 cântece lirice aromâne fără nici o indicaţie despre localitate sau informator. Burada a mai publicat materiale referitoare la unele obiceiuri. Începe cu Cîntecul cununii (1881) din Răşinari-Sibiu, obiceiul fiind pus în legătură cu cerealia, sărbătoarea închinată zeiţei Ceres. Varianta e mai amplă decât cele publicate în Telegraful român (1855) şi în Familia (1871). Către sfârşitul activităţii sale publică în Arhiva din Iaşi articole despre o seamă de obiceiuri, republicate în întâiul capitol din Istoria teatrului în Moldova, întitulat Privelişti, datini, jocuri şi petreceri populare, în care include şi nunta, alături de cele calendaristice. Descrierea e greoaie, fără ierarhizarea cuvenită a amănuntelor. Partea teoretică e aproape absentă. BIBLIOGRAFIE: Teodor T. Burada, Despre întrebuinţarea muzicii în unele obiceiuri vechi ale poporului român, în Almanah muzical, II (1876), pp. 51–79; Cercetări asupra danturilor şi instrumentelor de muzică ale românilor, în Almanah muzical, III (1877), pp. 42–88; O călătorie în Dobrogea, Iaşi, 1880, 280 p.; Datinele poporului român la înmormîntare, Iaşi, 1882, 158 p.; Datinile la nunţi ale poporului român din 339 Macedonia, în Revista de istorie, arheologie şi filologie, II (1883), pp. 417–425; Poezii populare adunate în Macedonia în RIAF, V (1885), pp. 175–182; Cercetări asupra muzicei ostăşeşti la români, în RIAF, VI (1891), pp. 49–71; O călătorie în satele moldoveneşti din gubernia Cherson, Iaşi, 1893, 36 p.; Istoria teatrului în Moldova, vol. I, Iaşi, 1915. I. C. Chiţimia, Folclorişti şi folcloristică românească, pp. 73–158. PRIMELE COLECŢII ÎN TRANSCRIPŢIE FONETICĂ (1888–1900) Către sfârşitul secolului trecut, tendinţa de a perfecţiona consemnarea formei autentice a poeziei populare începe să devină dominantă în cercurile folcloriştilor cu orientare ştiinţifică. Curentul a primit imbolduri puternice de la preocupările lingviştilor dialectologi. Problema notării unor pronunţii dialectale pentru care scrierea literară nu oferea semnele necesare se cerea rezolvată pentru a ieşi din impasul provizoratelor şi a soluţiilor convenţionale. Ea s-a făcut mai simţită de îndată ce s-a început publicarea materialelor aromâne, când s-a văzut că nici poeziile aromâne publicate de Ioan Caragiani în Convorbiri literare din 1869, nici basmele şi cântecele date de Vangeliu Petrescu în volumul intitulat semnificativ Mostre de dialectul macedo-român (1880), sau cele date la iveală de T. Burada în aceeaşi vreme nu redau cu fidelitate graiul popular aromân. Soluţia începe să fie întrevăzută prin adoptarea unor semne diacritice luate din scrierile limbilor slave care au adoptat alfabetul latin, aşa cum a procedat F. Miklosich în notarea textelor istroromâne. O contribuţie de seamă în demonstrarea frumuseţii limbii populare autentice o aduce scrierea lui Gligore Jipescu, Opincaru (1881), elaborată în întregime în „limba ţăranului muntean“ de pe cursul superior al Teleajenului. Demonstraţia lui Jipescu a rămas o curiozitate, precursoare a literaturii dialectale care la noi va fi numai bănăţeană, pentru că, în loc să vorbească ţăranul subcarpatic, i se substituie autorul care îi predică în limba lui, încercând să se transpună în viziunea lui, rămânând în realitate tot cărturarul cu şcoală înaltă. Disonanţa dintre cele două lumi, graiul popular şi viziunea iluministă, tulbură limpezimea limbii frumoase în care e 340 scrisă cartea şi din această cauză nu se poate apropia de înălţimea estetică a scrierilor lui Creangă. Curentul de la Contemporanul care, continuând spiritul critic al junimii, militează pentru o concepţie ştiinţifică în toate domeniile de activitate, va influenţa şi cercetarea folclorului. Locul proeminent pe care îl ocupă ştiinţa, mai ales ştiinţele naturale, în discutarea problemelor culturale, va consolida respectarea deplină a formei autentice în culegerile folclorice. Afirmaţia răspicată din paginile Contemporanului „să cunoaştem pe ţăranul român în lumina adevărată, nu idealizat“ implica părăsirea vechiului procedeu de a „întocmi“ poeziile populare. Ioan Nădejde, după ce a criticat pe Alecsandri, Ispirescu şi Creangă, Jarnik şi Bârseanu, G. Dem. Teodorescu, opina că „în privinţa folclorului românesc ie mai tot de făcut din nou“. (Istoria limbei şi literaturei române, 1886, p. 450). Din obiecţia adusă lui G. Dem. Teodorescu că în loc de Kipar, cum zice lăutarul, el a scris Pipar, adică transpunând fonetismul popular în corespondentul lui literar, se vede că înnoirea consta în primul rând în notarea exactă a textelor folclorice. Într-o scrisoare din 2 mai 1882, I. Nădejde explica lui I. P. Reteganul că nu i-a putut publica poeziile populare „pentru că sînt puricate (sau purisate)“, iar în altă scrisoare din 1883 prin care îi solicita date despre strigoi, Nădejde repetă dezideratul anterior: „Stăruiesc din nou asupra limbii strict foneticeşte scrisă, după vorbire ce-aţi auzit-o în copilărie.“ Cu un an înaintea istoriei literare a lui I. Nădejde, Aron Densuşianu sublinia nevoia unor colecţii autentice de poveşti, deoarece „colecţiunile de literatură populară în proză au fost totdeauna redactate, iar nu notate de-a dreptul şi imediat din gura naratoriului. Pentru aceea asemeni colecţiuni poartă timbrul literar al culegătorului cărturar, iar nu al naratoriului popular. Acesta este un serios inconvenient şi trebuie întrodusă notarea imediată din gura naratoriului; nimic schimbat, nimic adaus, ci păstrat ca ceva sacrosint.“ (Istoria limbei şi literaturei române, 1885, p. 122–123). Procedeul recomandat de Aron Densuşianu fusese folosit de Eminescu în notarea basmelor din colecţia sa, dar acestea rămânând inedite nu au putut genera un curent printre culegătorii de naraţiuni populare şi aplicarea lui va întârzia simţitor. În Povestea vorbei din Bucureşti, scoasă de Stavri în 1897, sunt publicate patru naraţiuni intitulate Din povestirile lui Ilie 341 Pietrarul care sunt stenografiate de cel ce semnează numai cu iniţiala S. Cea dintâi, Anica, e povestire, celelalte trei sunt naraţiuni tradiţionale (legende, snoave) redate în expunerea firească a povestitorului talentat, cu toate că autenticitatea e încălcată prin curăţirea vizibilă a textului de către culegătorul stenograf. Acestea sunt cele dintâi naraţiuni populare stenografiate de la noi, prin care s-a inaugurat o metodă urmată totuşi de foarte puţini. MIHAIL CANIANU. Cea dintâi colecţie de poezii populare în forma lor autentică dialectală e alcătuită de profesorul moldovean Mihail Canianu (cu numele adevărat Cahana) şi dată la iveală în 1888. Doine culese şi publicate întocmai cum se zic, cum arată subtitlul, vin cu această noutate metodologică subliniată şi în Prefaţă: „Culegătoriul acestor doine a crezut cu cale a merge şi mai departe, dîndu-şi silinţa de a înfăţoşa cetitoriului limba locală din partea de sus a Moldovei, pe unde a cules“. E o colecţie locală din vecinătatea Hîrlăului, cu poeziile scrise conform rostirii moldoveneşti. Canianu foloseşte în transcriere numai alfabetul literar, fără să recurgă la semne suplimentare, scriind copchil, ghini, trandacir, tescogini, inĭnioara, nĭeŭ etc. Notarea e convenţională, adică semifone-tică, subînţelegându-se că atari sunete sunt muiate şi nu trebuiesc citite în grafia literară. Întunecările lui ă final spre î şi a lui e spre i sunt redate mai aproape de realitatea fonetică, aici deosebirile faţă de lectura literară fiind minime. Existenţa lui i şi u scurt în ortografia literară i-au uşurat îndatorirea de a indica semivocalele respective din diftongi şi triftongi. În felul acesta, structura silabică a versului rezulta cu clari-tate. Totuşi urmărirea acerbă a formei autentice a dus la ştirbirea ei în sensul opus. Se vede că M. Canianu a scris după dictat, de aceea pe alocuri apar versuri subnumerare („Cei mai nicĭ, n-o ştiut/ Nijlociia m-o vrut“) sau suprapunere („Ş-o creangî di leuştian/ Mă nieram di ci mă uscam“) etc., în primul exemplu al doilea vers trebuind să fie tot de 7 silabe, ca şi al doilea vers din exemplul al doilea. În atari cazuri, culegătorul trebuie să solicite cântarea versurilor de către informator şi atunci anomaliile se clarifică de la sine. Cuvântul din înjurătură e redat prin suspensie. 342 Nivelul ştiinţific al colecţiei e sporit prin indicarea variantelor publicate anterior în volume şi chiar unele periodice (Convorbiri literare, Contemporanul, Foaia Societăţii Românismul, ziarul România, acesta numai din referirile lui G. Dem. Teodorescu). Textele lirice sunt, cu mici excepţii, realizări poetice alese, piese antologice mai vibrante prin haina lor dialectală. Informatorii sunt puţini, ceea ce trădează grija lui Canianu de a detecta sursele cele mai bogate şi alese din satele familiare lui din copilărie (Deleni, Cepleniţa, Bădeni, Iătăi) şi mai cu seamă din Hîrlăul ruralizat la acea vreme. Singurul punct îndepărtat de această zonă e satul Drăguşeni judeţul Neamţ, dar cum toate textele provin de la Măria Petrovici – femeie deosebit de înzestrată, cum se vede din ce a dictat ea – se poate deduce că aceasta a fost întâlnită de culegător la Hîrlău. Colecţia de Doine a lui Canianu inaugurează un curent în istoria culegerilor de folclor, devenind un model în curând urmat, pentru a fi depăşit în chip firesc încă în deceniul următor. Canianu s-a preocupat şi de descântece, dând la iveală două studii monografice, Deochiul şi Faptul (1893). Lucrarea e intitulată Din psicologia poporană. Descîntece, farmece şi vrăji, trădând înrâurirea puternică a lui Hasdeu. În ordine cronologică, cele două studii ale lui Canianu sunt întâile care urmează după cele ale lui Hasdeu, Mangiuca şi Gaster şi primele monografii ale unor tipuri de descântece de la noi. Monografiile au două părţi distincte: cea dintâi înfăţişează credinţele şi practicile populare, de la ivirea simptomelor până la vindecare totală, iar a doua prezintă toate tipurile de descântece propriu-zise cu variantele lor. Fiindcă deochiul are o literatură mai vastă, Canianu schiţează la început şi un istoric al lui, menţionând date caracteristice din antichitate, apoi de la unele popoare africane şi din Orientul Apropiat. Descrierea vrăjii ca atare – ansamblul de credinţe şi practici – îndeplineşte cerinţele unei prezentări monografice. Canianu urmă-reşte cronologic faptele, oprindu-se cu minuţiozitate asupra fiecărei etape, iar pe de altă parte se străduieşte să cuprindă toată aria locuită de români, folosind informaţiile accesibile din toate provinciile româneşti. După studiul descriptiv, Canianu înşiruie variantele numeroase pe care le-a cules singur, 39 la deochi şi 24 la fapt. El le numeşte pe 343 toate „variantă“, în realitate ar fi trebuit să distingă tipuri, subtipuri şi variante prin care s-ar fi evidenţiat mai clar caracterul eterogen al repertoriului aferent unei vrăji, libertatea cu care se îmbină unele motive sau clişee poetice în însăilarea descântătoarelor. Descântecele confirmă profilul monografic al studiului, deoarece provin „din aproape toate judeţele din ţară“, cum remarcă însuşi Canianu. Cele mai multe sunt culese din ţinutul Hîrlăului, unele informatoare fiind cunoscute din colecţia lui de doine. Întâiul descântec de deochi e „spus de mamă-mea în 1890“, fără alte precizări referitoare la ocupaţie şi ştiinţă de carte. Din Muntenia, cele mai multe provin din Bucureşti şi suburbanele lui, Transilvania fiind reprezentată prin ceea ce a putut culege Canianu de la cei stabiliţi în Capitală. Ca şi la doine, Canianu indică şi variantele publicate, mai cu seamă cele din colecţia lui Marian din 1886, apoi cele din Medicina babelor a lui Dim. Lupaşcu şi din revista abia ieşită, Şezătoarea, sau chiar alte periodice. De data aceasta, toate textele sunt redate în formă literară, fără vreo preocupare de consemnare a rostirilor dialectale. Poate nevoia de a da uniformitate întregului repertoriu de descântece, în care cele munteneşti şi olteneşti se înfăţişau de la sine aproape ca în limba literară, l-a determinat să renunţe la procedeul din volumul său anterior. Minuţiozitatea cercetării şi ţelul ei exhaustiv ridică valoarea celor două monografii, mai ales dacă nu se uită împrejurarea că ele sunt până acum unicele în folcloristica românească. Fiind publicate doar într-o revistă, ele au rămas cam deoparte, nebăgate în seamă chiar de cercetători emeriţi. Canianu a cules şi poveşti din care a publicat numai un basm în ziarul Românul din Bucureşti (1889), Kiparus Petrul Făt-Frumos (Povesti culeasî pi moldovineşti). Cum specifică însuşi culegătorul, basmul e redat în aceeaşi grafie ca şi doinele publicate în anul precedent; înlocuind de data aceasta chi prin ki, mai elocvent pentru fenomenul înmuierii. De asemenea, a colaborat mai târziu şi la marea colecţie a lui Tocilescu cu poezii populare culese din judeţele Putna şi Neamţ. A comunicat apoi numeroase proverbe şi zicători lui I. Zanne pentru corpusul său. 344 BIBLIOGRAFIE: Mihail Canianu, Poezii populare. Doine. Culese şi publicate întocmai cum se zic de…, Iaşi, 1888, XV + 270 p.; Din psicologia poporană. Descîntece, farmece şi vrăji, în Revista de istorie, arheologie şi filologie, VII (1893), pp. 115–191. TEOFIL FRÎNCU şi GEORGE CANDREA. În acelaşi an cu doinele lui Canianu apare monografia Românii din Munţii Apuseni (Moţii), scrisă de ziaristul Teofil Frîncu, originar din Benic-Alba şi de învăţătorul, devenit ziarist, George Candrea din Cîmpeni. E cea dintâi monografie etnografico-folclorică de la noi şi întâia care publică un basm în grai dialectal. Îndemnul spre monografia etno-grafică a venit de la lucrarea premergătoare a celor doi autori, Rotacismul la moţi şi istrieni (1886). În prefaţa acesteia este studiată diferenţierea zonală a Munţilor Apuseni şi ea va fi adâncită în monografia etnografică. Autorii disting cele patru grupe etnografice, mocanii, băieşii, moţii propriu-zişi (văsarii) şi crişenii, întemeiaţi pe o bună cunoaştere a ocupaţiilor condiţionate de bogăţiile solului şi subsolului. Ei aduc demonstraţia vizibilă că fizionomia specifică unui grup etnografic, materializată în diferite forme ale culturii populare e determinată de îndeletnicirile circumscrise de condiţiile locale de trai. De aceea, autorii delimitează mai întâi teritoriul grupului etnografic, apoi forma satelor şi a caselor, portul popular şi, mai amănunţit, ocupaţia princi-pală, care ar fi trebuit studiată înaintea celorlalte domenii ale culturii populare. Înfăţişând satele crişene diferenţiate după ocupaţii, Frîncu şi Candrea introduc în cercetarea monografică profilul satului specia-lizat într-o ramură de producţie, formă străveche, autohtonă, de adaptare economică la schimburile de produse dintre munte şi şes. Capitolul următor dezvăluie particularităţile de grai, în primul rând rotacismul, apoi lexicul regional. Fiindcă autorii au socotit rotacismul fenomenul lingvistic cel mai caracteristic acestei părţi transilvănene, au adăugat la acest capitol şi o seamă de Cîntece populare în rotacism. Destul de bogat e capitolul onomasticei, restrâns numai la numele de familie. Datinele calendaristice sunt tratate mai sumar, exceptând cele două târguri etnografice de pe Găina şi din Hălmagiu, 345 prezentate la grupele etnografice respective. Se cuvine relevată claca cînepii cu impresionantul cântec de la plecare, Găzduţă, găzduţă, semnalat mai târziu în sudul Transilvaniei, mai cu seamă pe Târnave şi Olt. Cele din ciclul familial aduc aspecte inedite, unele caracteristice ţinutului, din păcate fără grija de a semnala localităţile sau subzonele unde se întâlnesc acestea. Capitolul folcloric nu e la înălţimea părţii etnografice. Materialul publicat cuprinde doar o parte din repertoriul regiunii, fiind selectate aproape numai producţiile epice: descântece, colinde, balade şi poveşti. Predilecţia veche pentru balade se vede şi aici din grija cu care autorii au urmărit tot ce mai circula în acea vreme, publicând fragmente ale aceloraşi tipuri alături de variantele pline, unele chiar din aceeaşi localitate cu fragmentul publicat. Colindele sunt tratate mai vitreg, deşi această specie oferea mai multe aspecte caracteristice. Tipărite cu litere mici, ca şi cele câteva cântece, nu au indicată funcţia consacrată în cadrul colindatului, care poate fi dedusă în chip nesigur după refren. Specifică acestui ţinut este colinda despre gazda cu trei fii, unul plugar, altul cioban şi al treilea, vier care descoperă vâna de aur şi devine faur de aur, confecţionând celor doi fraţi plug, fluier şi jilţuri de aur părinţilor fericiţi de pe urma acestei descoperiri. De asemenea, colinda despre cioara dalbă care joacă în răsăritul soarelui şi acesta vrea s-o săgeteze, sau cea a mirelui care se roagă de soare să-l ajute împotriva turcilor. Lipsesc indicaţiile despre sat şi informator, exceptând parte din balade şi unele poveşti. Acestea par a fi scrise după dictat, după cum ar confirma şi numeroasele forme dialectale, dar până la urmă e vizibilă redactarea culegătorului, încât cuvintele şi expresiile dialectale se vădesc a fi un adaos intenţionat pentru a ilustra culoarea locală. Basmul Agheran Viteazul din Vidra de Sus „înfăţişează ezact graiul şi modul de cugetare a moţului“, după indicaţia autorilor. În realitate, din graiul local sunt semnalate numai cuvintele rotacizate, în rest, basmul e transpus literar. Cei doi nu s-au preocupat şi de celelalte aspecte fonetice, în primul rând de înmuierea consoanelor, abia în treacăt e redată aceasta în Rotacismul la moţi şi istrieni în înjurătura: între smerii în tyire, şi în versurile „Noi umblăm a ptyiţară/ Ţopul de mnyire… La coptyi şi la muere“, unde fenomenul este transcris potrivit scrierii maghiare cu ajutorul lui y. Basmul citat nu e scris după dictat, ci e recompus de 346 culegător, care a parafrazat doar pe alocuri povestitorul popular, luându-i cuvintele rotacizate şi câteva expresii. BIBLIOGRAFIE: Teofil Frîncu şi George Candrea, Românii din Munţii Apuseni (Moţii). Scriere etnografică cu 10 ilustraţiuni în fotografie, Bucureşti, 1888, II + 303 p. N. Iorga, Oameni cari au fost, vol. I, Bucureşti, 1934, pp. 7–10. VICTOR ONIŞOR. În Iaşi apărea în 1894 micul volum Doine şi strigături din Ardeal. Autorul, Victor Onişor, un avocat din Bistriţa, le culesese pe cele mai multe din Zagra Năsăudului, mai puţine din Mocod, la capătul aceleiaşi văi. Nu indică numele informatorilor, care nu spune mult atâta vreme cât nu sunt arătate şi celelalte date esenţiale care le definesc categoria socială şi talentul. Dar această colecţie aduce o contribuţie importantă în consemnarea exactă a formei autentice: folosirea semnelor diacritice pentru a indica înmuierea consoanelor. Îndemnul metodologic i-a venit din două părţi. Autorul aminteşte în primul rând de profesorul de ro-mână de la universitatea din Budapesta, Alexandru Roman, pe care se vede că l-a audiat şi care îndemna pe studenţi să cerceteze graiul popular atât de puţin cunoscut. De aci dezideratul „limba curat poporală cu toate ale ei nuanţe fonologice şi morfologice, chiar aşa cum se vorbeşte în ţinutul ori în satul din care se culege, trebuie să se oglindească în productele culese.“ A cunoscut apoi colecţia de doine a lui Canianu care l-a incitat „ca să fac o încercare de a publica şi eu asemenea poeziile poporane culese din locul meu natal – Zagra“. El depăşeşte ceea ce realizase Canianu prin adoptarea apostrofului ca semn al muierii consoanelor, care i-a permis redarea nemijlocită a timbrului acestor consoane. Mai aproximativă e notarea lui f muiat prin c’ şi a lui v muiat prin g’, acesta din urmă confundându-se cu g muiat dacă cititorul nu îşi recheamă în minte forma literară corespunzătoare. Celelalte aspecte sunt redate cu ajutorul grafiei literare. După cât se pare, notarea nu e exactă, adică făcută la faţa locului, odată cu culegerea textului prin utilizarea semnului înmuierii consoanelor, acesta fiind introdus ulterior, Onişor călăuzindu-se de 347 regulile fonetice ale graiului cunoscut din copilărie. El mărturiseşte că a cules poezii încă de pe băncile liceului, parte publicându-le în Gazeta Transilvaniei şi Minerva din Bistriţa în grafie literară. E foarte probabil că la acea vreme nu cunoştea utilizarea semnelor diacritice de care va afla abia la universitate sau poate mai târziu, dar Onişor nu aduce nici o precizare în această cronologie. Colecţia lui Onişor instituie în folcloristica noastră cea mai simplă formă de consemnare a pronunţiei dialectale care stă la îndemâna oricărui cunoscător al rudimentelor foneticei dialectale. Exemplul a fost urmat însă de foarte puţini. Onişor face trimiteri şi la variantele similare din colecţiile anterioare Jarnik-Bîrseanu, Canianu şi I. Pop Reteganul, dar acestea sunt prea puţine, semn indirect al noutăţii repertoriului pe care îl dezvăluia colecţia lui. Mai des e citată colecţia Jarnik-Bîrseanu, deoarece în colecţia lui Ioan Micu Moldovanu judeţul Bistriţa-Năsăud ocupă al treilea rând în ierarhia numerică a ma-terialului. Poeziile sunt clasificate după sistemul instituit de Jarnik-Bîrseanu, semnalând că orânduirea în aceste categorii poate ridica obiecţiuni îndreptăţite. Surprinde la prima vedere împrejurarea că Onişor nu deosebeşte doinele de strigături, dar în acest ţinut mai cu seamă ele se confundă în interpretarea liberă a cântăreţilor şi jucăto-rilor, cu excepţia strigăturilor care se referă la joc şi la desfăşurarea lui şi care lipsesc din volum. Cercetările mai noi au arătat că în Năsăud chiar textele epice ale baladelor sunt folosite ca strigături la jocul satului. Culegerea însumează 231 poezii lirice, specificându-se că acesta ar fi doar volumul I, dar de urmarea ei nu se mai ştie nimic. BIBLIOGRAFIE: Victor Onişor, Doine şi strigături din Ardeal cules: şi publicate întocmai cum le zice poporul, Partea I, Iaşi [1894], X + 116 p. (Şăineanu indică în Istoria filologici române, ed. II-a, 1895, p. 274, ca an de apariţie al colecţiei 1894, dar I. Diaconu crede că a apărut în 1895. Indicaţia din Bibliografia generală a etnografiei şi folclorului românesc, I, p. 464, că această colecţie ar fi apărut în 1890 e vădit greşită, luată probabil din Al. Amzulescu, Balade populare româneşti, Bucureşti, 1964, I, p. 242). 348 GHEORGHE ALEXICI. Fostul docent, apoi profesor de română de la universitatea din Budapesta va alcătui o colecţie mai temeinică, în care notarea fonetică va fi mult mai minuţioasă decât cea a predecesorilor români. Ştia tot atât de bine sârbeşte, româneşte şi ungureşte, copilărind la Arad, unde tatăl său era funcţionar la primărie; numele şi-l scria Alexi sau Alexici. El va căuta să fie pe placul stăpânirii, susţinând fără dovezi plauzibile influenţa maghiară covârşitoare asupra culturii române, fiind şi redactorul versiunii româneşti a ziarului oficial Poporul ce apărea în 4 limbi. Îndemnul la culegere i-a venit, ca şi lui Onişor, de la profesorul Alexandru Roman. El adună încă din vremea studenţiei, începând din 1883: „În timpul de ferii am făcut călătorii prin ţară, mai totdeauna pedestru, şi mereu am ajuns la materialul dat acuş publicităţii“. Un sprijin de seamă i-a acordat societatea Kisfaludy care l-a însărcinat să culeagă folclor românesc împreună cu etnogra-ful Hermann Antal. Întâia expediţie se desfăşoară în vara anului 1887, care aduce, după cât se pare, roadele cele mai bogate, covârşind ceea ce a cules în anii următori. Într-un raport din 1888, Utazásom az olahók között, declară, nu fără emfază, că această colecţie „în ce priveşte cantitatea şi calitatea, rivalizează cu orice publicaţie de poezie populară, care a văzut lumina zilei pînă atunci, atît în literatura română cît şi în alta străină“. Ea se deosebeşte de cele de până atunci, întâi pentru că „n-a schimbat cuvintele care trăiesc în limba fiecărei regiuni“, dar mai cu seamă pentru că „a păstrat pronunţia poporului în toate privinţele“, utilizând un sistem deosebit pentru redarea fonetismului dialectal. Prima aserţiune este gratuită, existând multe colecţii care au redat poeziile populare fără alterări, cea de a doua este întemeiată în ceea ce priveşte utilizarea unor semne suplimentare. Cum va arăta în prefaţa primului volum, a împrumutat semnele diacritice din lucrările lui Miklosich. „Fiindcă însă eu scriu în prima linie pentru publicul român şi nu numai străinătăţii, a trebuit deci să aflu oareşicare compromis între ortografia obicinuită literară şi între transcripţia filologică.“ Textele publicate de Alexici oglindesc cu mai multă exactitate pronunţia dialectală, fiindcă el a folosit un sistem grafic mai bogat. Faţă de Onişor, care a introdus numai semnul înmuierii consoanelor, Alexici mai notează şi sonurile š şi ž, provenite din muierea lui ci şi ji, apoi 349 introduce notarea vocalelor închise şi deschise, a, ë şi ě. Cât priveşte i şi u scurţi, el îi notează, ca şi Canianu şi Onişor, folosind semnul scurtimii din ortografia literară. Alexici publică unele poezii lirice şi epice mai scurte în ziarul Poporul încă în anul întâi, 1894, dar cu ortografia literară. Abia în 189S şi 1899 începe să publice în acelaşi ziar o bună parte din colecţie, folosind semnele diacritice. Într-un scurt articol din n-rul 10, anul 1899, Cum trebuie citite poeziile poporene ce apar în „Poporul“? el explică sistemul său de notare: „Ţinta noastră este a întrupa în ortografie cît să poate de credincios graiul viu al poporului, adecă de a sămna sunetul precum să rosteşte. Numai aşa are valoare adunarea poeziilor poporene“. Şi după ce expune semnele diacritice utilizate de el, adaugă în încheiere: „Recomîndăm cititorilor Poporului ca adunînd texte poporene să le întrupe prin ortografia noastră care cuprinde în sine mai toate sunetele române“. Articolul este repetat în acelaşi an în numerele 26, 29, 30, 34, 36, 37, 38, 40, 41, 42, 43, 44, 45, 46, 47, 48, 49, 50, 51 şi 53, dar nu apar alte texte decât cele din colecţia lui. Întâiul volum este anunţat încă în n-rul 7 din 31 ianuarie/12 februarie 1899: „Texte poporene române. Redactorul prim al foaiei noastre, d-l Dr. G. Alexici va scoate în curînd de sub tipar în editura sa cartea sus titulată“. La apariţie, titlul va fi schimbat, dovedind şovăirea lui Alexici între poporean şi poporan: Texte din literatura poporană română (1899). Tomul I, subintitulat impropriu, Poezia tradiţională, cuprindea epica populară, alături de câteva texte de copii, ghicitori, frânturi de limbă şi descântece. Probabil Alexici a denumit tradiţionale aceste specii în urma convingerii sale că astăzi poporul nu mai creează atari producţii. „Zilele noastre produc numai balade, romanţe şi poezii lirice“, prin balade înţelegând scurte cântece epice debitate în timpul jocului, potrivit etimologiei termenului. Generalizarea lui Alexici este excesivă, fiindcă regional vigoarea creaţiei în atari specii nu s-a stins cu totul, pe de altă parte, cele mai multe cântece lirice provin din tradiţie, abia un număr mic din repertoriul local sunt creaţii contemporane. Al doilea volum, cu poeziile lirice, era gata tipărit în 1913, având 256 pagini, la care lipseau doar foaia de titlu, glosarul şi notele, dar s-a oprit în acest 350 stadiu fără a fi difuzat. Nu se cunosc motivele sistării şi el a fost republicat postum în vremea din urmă de Ion Muşlea. Textele culese de Alexici provin aproape în întregime din Cîmpia Tisei şi din zonele învecinate, adică din Banat, judeţul Arad şi Bihorul de câmpie, cu o incursiune mai adâncă pe valea Crişului până la Hălmagiu şi Ţara Moţilor. Judeţul cel mai bogat reprezentat este Aradul, iar satul cu cele mai numeroase poezii este Straja de lângă Vîrşeţ. În colecţia lui se vădeşte un singur punct îndepărtat, Botiza din Maramureş, reprezentată printr-un singur informator. Alexici nu s-a deplasat în Maramureş, altfel ar fi cules şi de la alţii într-un ţinut cu un folclor atât de bogat. S-ar părea că el ar fi întâlnit întâmplător informatorul, dar materialele publicate dovedesc contrariul. După ce în 1898 publica în Poporul o corindă „auzită de la ţăranul Teodor Petreuş din Botiza, comitatul Maramureş“, apoi balada Andronim şi Ileana (în colecţie Andronim şi Ileana, spre a se deosebi de varianta Marienescu, cu care are asemănări izbitoare, mai cu seamă la versurile corectate) şi Dragostea (logodnicii nefericiţi), în n-rul 5 din anul 1899 se poate citi la Poşta Redacţiei: „D-lui T. Petreuşi în Botiza. Cele trimise să vor publica la vreme… Aşteptăm şi celelalte poezii poporane promise. Salutare cordială“. Şi într-adevăr, în n-rul 8 e publicat textul retipărit în vol. II la n-rul 7, scris şi în ziar întocmai cu aceleaşi semne diacritice. În n-rul 11 al Poporului apar apoi textele 46 şi 47, în n-rele 25 şi 30 textele 524 şi 532 din vol. II, iar cântecul din nr. 24, Tu vacile le-ai luat nu a mai fost reprodus în volum. Împrejurarea arată că ţăranul T. Petreuş din Botiza i-a trimis poeziile la redacţie, scrise probabil cu ortografia maghiară care putea reda consoanele muiate prin y, iar Alexici le-a transpus integral în sistemul său, fonetizându-le aprioric. Dovada certă sta în formele tipice graiului bănăţean, dar inexistente în Maramureş: luvat, luvară, ind’e, neatestate în nici o colecţie din acest ţinut cu un grai bine conturat. Dimpotrivă, nu apar v > z şi f > s, căci în textele lui Petruş acesta scrie literar vińi, vin-aič, viĭ, fi etc. Alexici a supralicitat rostirea dialectală, punând în gura ţăranului din Botiza forma amńestecată, neatestată nicicând în aceste părţi. Procedeul de a fonetiza aprioric un text popular l-a mai folosit Alexici şi cu o scrisoare în versuri a unui bănăţean, publicată în ultimul număr al ziarului Poporul din anul 1899, utilizând semnele diacritice din colecţia sa, cu menţiunea: 351 „Scrisă de ţăranul Gheorghe Ban cătră nevasta sa în Iabuca, comitatul Caraş-Severin“. Oricât ar fi fost acest ţăran ştiitor de carte, e peste putinţă ca el să fi izbutit să-şi trimită poezia sa lungă notată minuţios cu atari semne diacritice care înspăimânta până şi pe studenţii de la filologie. În acest chip, s-a ajuns la fetişizarea scrierii fonetice socotită singura modalitate de a oglindi forma autentică a creaţiei folclorice, indiferent dacă într-o regiune graiul popular nu are alte sunete care să nu poată fi redate prin scrierea literară. Procedeul lui Alexici de a fonetiza cu de la sine putere, transpunând textul în conformitate cu sistemul fonetic dialectal, implică o bună bază de arbitrar, care nu e cu nimic mai veridică decât scrierea lui în ortografia literară. La aceasta se mai adaugă şi riscul de a inventa pronunţări care nu există, de felul celor semnalate. Totuşi Alexici şi-a dat seama de impreciziile unei notări după auz şi a preconizat „ajutorul fonografului. Am făcut mai multe încercări cu fonograful împrumutat de la societatea etnografică din loc, şi m-am convins, că studiul dialectologiei mari rezultate va trage folosindu-se de el“. În colecţie nu figurează atari texte culese cu fonograful, dar semnalarea utilităţii lui anunţă o nouă achiziţie metodologică în redarea mai exactă a formei autentice. În anul precedent, muzicologul Vikár Béla culesese cântece cu ajutorul fonografului în urma sarcinei primite de la Ministerul învăţământului. „Asemenea colecţiuni merită să fie imitate, căci prezentează toate nuansele pronunţării poporale precum şi particularităţile muzicei poporului cu cea mai mare fidelitate. Su-lurile fonografice pot fi păstrate pentru posteritate“. (Telegraful român din 9/21 mai 1898). Alături de meritul prim al colecţiei de a oferi texte scrise cu semne diacritice pentru a reda cât mai fidel pronunţarea populară, cu rezervele amintite, ea dezvăluie o zonă puţin cunoscută. Dacă Banatul a fost bine reprezentat în colecţia lui Atanasie Marienescu, în mare măsură Aradul, şi mai cu seamă Zărandul, ca şi Bihorul de şes au fost până la el nişte zone aproape necunoscute. Detectarea repertoriului nu e urmărită cu rigurozitatea cu care a fost notată rostirea dialectală. Unele specii sunt reprezentate cu totul firav, aparent în manieră selectivă, în fapt mulţumindu-se cu cât a scos la iveală întâmplarea şi norocul. Se vede că şi Alexici a rămas tributar orientării romanticilor, căci pe primul plan stau baladele, 352 cântecele bătrâneşti, cum le numeşte el în notă. Colecţia lui dezvăluie câteva tipuri absente în colecţia lui Marienescu şi Pompiliu, unele vechi, altele creaţii mai noi, ca A lui Iosim lotrul, Voinicul şi furul, A lotrilor. Colindele sunt cercetate sumar, din toată bogăţia judeţelor Arad şi Bihor se dau abia câteva variante, fără nici o notă explicativă despre funcţia lor şi despre obiceiul colindatului. Atari însemnări lipsesc şi la descântece, doar la trei din cele nouăsprezece e indicată foarte pe scurt practica aferentă. Devine supărător amestecul baladelor şi al colindelor. După toate aparenţele, Alexici le-a orânduit tematic, începând cu cele „istorice“, continuând cu cele legendare şi nuvelistice, dar se vede încălcat şi acest criteriu. Mai mult, el desparte prin grupa colindelor chiar variantele aceleiaşi balade sau cântec istoric. Astfel, redă la p. 78 Vălean şi la p. 128 A lui Iancu pentru ca după colinde să mai apară o variantă, Vălean, la p. 189 şi A lui Iancu la p. 195 în două exemplare. Deşi prea puţine, sunt remarcabile poveştile care încheie întâiul volum. Farmecul lor provine din forma autentic populară, subliniată şi în „notiţe“: „…le-am dat întocmai după cum le-am auzit de la povestitori. Succesul acesta numai aşa s-a putut ajunge, că totdeauna am recurs la ajutorul stenografiei“. După cele 4 naraţiuni publicate în 1897 de Stavri, Alexici dă la iveală 13 poveşti stenografiate şi notate fonetic. Nu se cunoaşte cum a stenografiat naraţiunile, probabil întâi în grafie literară, eventual cu indicarea înmuierii consoanelor conform ortografiei maghiare, apoi adăugând la transcrierea integrală semnele diacritice. Procedeul nu e corect, deoarece se ştie că povestitorii populari nu rostesc sunetele în chip consecvent în acelaşi mod, mai există scăpări, sau chiar abateri datorită influenţei şcolii, emotivităţii etc. Chiar în text au fost făcute anumite „curăţiri“, pentru că ţăranii au şi ei şovăieli, cu autocorectări uneori, reveniri, greşeli, formulări eliptice sau abandonate şi reluate altfel, care nu se văd în poveştile publicate de Alexici. Nu apar nici propoziţiunile incidente atât de inerente stilului oral, nici acel zice din dialoguri care delimitează convorbirea de partea expozitivă a naratorului. Chiar dacă autenticul este trunchiat întrucâtva, naraţiunile au fluiditatea, vioiciunea, tonul firesc al celor populare. 353 Alexici era orientat în metodologia cercetării monografice, cunoscând atât realizările lui Hasdeu pe care îl citează, cât şi cele din ţările nordice şi germanice, după cum atestă preţuirea variantelor. „Adunarea variantelor încă-i de mare însemnătate, căci din confrontarea lor pe de o parte videm cît de mare teritor ocupă un product din literatura poporană, iar pe de altă parte variantele pot numai hotărî, că unde s-a născut şi de unde a purces vreun product din poezia poporană“. De aceea, el inserează în colecţia lui câte 2-3 variante ale unei balade sau cântec, dar nu a trecut la studiul monografic al unui tip, rămânând un simplu culegător de folclor, conştiincios şi exact potrivit vederilor de atunci. Mai interesante sunt observaţiile lui comparative de la sfâritul volumului întâi. După ce repetă prognoza curentă în acea vreme – va fi enunţată şi de Coşbuc în 1896 – că epicul e în decadenţă, creativi-tatea manifestându-se aproape numai în lirică, Alexici semnalează diferenţa mare între epica populară nordică şi cea sudică. Baladele din nord „sînt scurte şi întunecate ca lumea neguroasă“ a nordului, pe când cele din sud sunt „numai istorii tălmăcite pe larg, descrise după toate fazele lor. În baladele omului de la miazănoapte bănuim numai întîmplarea; în cele de la miazăzi o videm de-amănuntul, aşa zicînd o pipăim cu ochii“. Explicaţia acestei diferenţieri e pusă de el pe seama climei, care l-ar face pe nordic „mai tăcut şi mai zgîrcit în cuvinte“, nu e confirmată de realitate, căci baladele ruse şi finice din zona lacului Ladoga se caracterizează în primul rând prin lungimea lor impresionantă. Chiar bocetele din această zonă ating atari dimensiuni, încât predispoziţia pentru epicul de mari proporţii trebuie căutată într-un anumit nivel cultural, cu concepţiile aferente care s-a manifestat similar atât în sud, încă din Grecia antică, cât şi în nord, sau în răsăritul Caspicei. Alexici întrevede în baladele noastre un germen slav, care ne-ar fi dat gustul pentru epicul larg, pe când tonul liric din el ar fi aportul specificului românesc, de aci şi întâie-tatea elementului tragic din baladele noastre. Notele despre personalitatea cântăreţilor sunt uneori mai întinse, dar cel mai adesea cu totul sumare. Alexici continuă buna tradiţie de a indica variantele publicate anterior, îşi depăşeşte însă predecesorii prin buna cunoaştere a repertoriului slavilor de sud, indicând la balade şi colinde variantele sârbe, croate, bulgare. Relevă 354 cu îndrăzneală influenţa folclorului românesc asupra celui secuiesc, vizibilă în unele balade (zidirea cetăţii Deva) şi în câteva melodii de joc. Exagerează însă când afirmă cu convingere“că precum numele colindă, melodia şi în cea mai mare parte conţinutul colindelor este urma influinţii slavoane, astfel şi în cercetarea originii colindelor la poporul roman trebuie să purcedem tot din amestecul cu gintele slave“. Dacă unele tipuri au fost împrumutate de la vecinii slavi, nu se poate susţine acelaşi lucru despre melodica lor, de un arhaism vizibil de obârşie ancestrală, autohtonă, iar termenul corindă, singurul pe care l-a întâlnit Alexici în Transilvania vestică, dovedeşte obârşia latină, modelată ulterior după denumirea slavă. Cântecele lirice s-au învrednicit de o atenţie diminuată, Alexici rămânând tributar orientării secolului său şi în acest domeniu stufos al creaţiei populare. La cele 555 de cântece şi strigături lipsesc notele lămuritoare, indicându-se numai satul şi judeţul. Doar în trei poezii mai lungi, cu structură epică, e consemnat „ţăranul…“, iar la un cântec de cerşit menţionează „auzită de la un orbeţ, care o cînta cu o voace trăgănătoare pe podul Lipovii“. Lirica lui Alexici îmbogăţeşte repertoriul naţional cu partea Crişanei de şes, cu efervescenţa caracteristică pustei în care mai domnea încă bunul plac al grofilor slujiţi de câte un Lică Sămădău, unele cântece părând a fi culese de pe buzele acestuia (textele 50, 206, 241, 439, 111, 158, 188, 337 etc.). Iar folclorul judeţului Arad e reprezentat cu precădere prin colecţia lui Alexici, mai târziu adăugând alţii colindele de pe valea Mureşului. BIBLIOGRAFIE: Gheorghe Alexici, Texte din literatura poporană română, tomul I Poezia tra-diţională, Budapesta, 1899, XIV + 294 p.; tomul II, publicat cu un studiu introductiv, note şi glosar de Ion Muşlea, Bucureşti, 1966, 237 p. ALŢI CULEGĂTORI DE LA SFÂRŞITUL SECOLULUI AL XIX-LEA ION POP RETEGANUL. E greu de explicat de ce I. Pop Reteganul a ajuns cel mai popular folclorist transilvănean. Faima i se 355 trage de la întâia colecţie de basme, Poveşti ardeleneşti (1888), dar tocmai aici rezidă enigma, fiindcă nu calităţile literare sunt acelea care au contribuit la cimentarea renumelui mai presus de ceilalţi culegători din Transilvania. I. P. Reteganul e învăţător cu şcoală şi lectură puţină. Nu ştie multe, dar e tenace în crezul generaţiei lui de a ridica ţărănimea tran-silvăneană la o altă stare, potrivită cu originea ei romană şi cu calităţile cu care s-a dovedit înzestrată. În fapt, I. P. Reteganul a rămas ţăranul funciar, care a plecat la carte şi a devenit învăţător numai pentru a-şi ajuta semenii. Puţini au vibrat cu atâta durere la muncile faraonice ale celor mulţi ca acest învăţător de ţară, mereu prezent la caznele de toate zilele. Profesia de credinţă e înfăţişată în introducerea de la cărţulia de poezii populare, Trandafiri şi viorele (1884). Istoria Daciei colonizate e pentru el istoria unei munci uriaşe depusă de ţăranii locului care au desţelenit pământurile, au scos bogăţiile minerale şi au croit drumurile pentru circulaţia oamenilor şi bogăţiilor. Cumulul muncilor enorme de atâtea veacuri îl vede cristalizat în „cîntările“ lui, încât nu e de mirare că se lasă prins în ditirambii exagerărilor. „Nu este pană omenească care să poată descrie toate cîntecele sătenilor noştri români, iar dacă s-ar afla cîndva vreo maşină mai ieftină decît tiparul, care însă să scrie ca fulgerul de iute, şi cu aceea dacă s-ar putea scrie toate cîntecele sătenilor noştri, atunci n-ar încăpea doară nici în toată lumea cărţile ce s-ar umplea cu cîntecele sătenilor români“. Atare exagerare capătă înţeles numai în contextul strădaniilor de emancipare a românilor transilvăneni iniţiate de promotorii Şcoalei latiniste. I. P. Reteganul e un întârziat care cultivă acest ogor cu discreţie şi modestie, preocupat să aducă şi alinare prin cărţile lui de folclor sau de literatură proprie, din care istoricul literar nu reţine decât bunăvoinţa. I. P. Reteganul a publicat trei volume de poveşti: Poveşti arde-leneşti (1888), Poveşti din popor (1895) şi De la moară (1903). Întâiul, apărut în 5 broşuri, conţinea 34 basme, cel de al doilea 20 (câteva snoave şi legende), iar ultimul trebuia să cuprindă 23 poveşti, apărând numai broşura I-a cu 4 poveşti scurte, apoi broşura a II-a şi a III-a, absente în bibliotecile noastre. Ele provin din locurile pe unde a fost el învăţător, unele fiind culese de colegi învăţători, 356 printre care se distinge N. Trîmbiţoniu din Grădiştea Haţegului prin numărul şi mai cu seamă prin stilul îngrijit şi vioi cu care le povesteşte. Procentual, nordul Transilvaniei e mai bogat reprezentat, pe când Făgăraşul e absent. Unele nu poartă indicaţia originii. Ceea ce a publicat I. P. Reteganul reprezintă doar o parte din colecţia de poveşti, fără a putea face vreo evaluare numerică globală. O parte trimisese Academiei Române spre publicare. În şedinţa din 4 aprilie 1894, se ascultă referatul lui S. Fl. Marian despre poveştile trimise de I. P. Reteganul, care relevă ca principală scădere că „nu sunt scrise într-o limbă destul de miezoasă şi atrăgătoare“ ca aceea a lui Ispirescu, Stăncescu, Creanga şi Slavici. Hasdeu se grăbeşte să arate că tocmai în simplitatea lor rezidă valoarea şi ea trebuie păstrată ca atare în volumul ce se va publica. Acesta însă n-a mai apărut, iar bănuiala că el ar fi tocmai cel republicat şi premiat de Astra, Poveşti din popor, din anul următor, pare neîntemeiată, deoarece Marian citează câteva titluri care sunt variante ale celor publicate, dar care nu se văd în acest volum, dacă nu le-a scos cumva autorul în urma obiecţiei acestuia. Peste un an, I. P. Reteganul trimite Academiei Române o colecţiune nouă cuprinzând 43 basme „cerînd ajutor pentru publicarea lor şi pentru sine o remunerare“. D. Sturza referă că nu există fondurile necesare pentru publicarea ei. În şedinţa din 16 februarie 1896, I. P. Reteganul trimite Academiei volumul Poveşti din popor tipărit de Astra şi repetă cererea de a-i remunera manuscrisul cu cele 43 poveşti, dar Academia îi respinge cererea şi îi înapoiază manuscrisul, fără vreo menţiune despre întâiul volum de poveşti trimis în 1894. Bănuim că unele din acestea au intrat în volumul De la moară, plănuit a avea 23 poveşti în volumul I, De la moara din sus, ce trebuiau urmate de alte două care n-au mai apărut. Din menţiunea lui din 11 februarie 1903 despre poveştile sale: „cele mai multe însă cred că vor apărea acum“… rezultă că mai avea nepublicate peste 54 naraţiuni, cât însumau volumele din 1888 şi 1895, adică volumul cu 43 naraţiuni trimis Academiei Române în 1895 şi volumul nedefinit trimis acesteia în anul precedent. Volumul postum Legende, povestiri şi obiceiuri româneşti (1943) publică prea puţine naraţiuni inedite. Asupra modului cum şi-a scris poveştile există însăşi însem-narea lui din precuvântarea la broşura De la moară:… „dar poveştile 357 şi legendele în proză mai toate le scrisei însumi, luînd – de la cele mai multe – mai numai fondul din manuscrisele primite, iar forma le-o dădui eu, după cum se vede, grijind după putinţă să nu mă despart de povestitorii necărturari“. Părerea îmbrăţişată de mulţi că I. P. Reteganul ar reproduce cu fidelitate basmul popular din Transilvania e cu totul nefondată. I. P. Reteganul avea şi ambiţie de scriitor, e drept „poporal“, dar conştient de virtuţile lui literare. Basmele povestite de el sunt dovada evidentă. Materialul – schema epică, apoi lexicul şi unele expresii – e popular, mai mult, se observă chiar tendinţa lui de a fi cât mai explicit, de aceea ocoleşte cuvintele neuzuale, iar unde i se pare că termenul dialectal n-ar putea fi înţeles, îi dă în paranteză un alt sinonim. Dialogul e alcătuit după canoanele literaturii scrise, adesea îndepărtat cu totul de fluiditatea celui popular: „- Tu muiere, văd că D-zeu m-a înşelat, căci nu mi-a lăsat darul care mi l-a fost dat bătrînul cu masa. Să-mi mai faci mie o turtă de cenuşă ca şi care mi-ai făcut-o ieri, căci eu acum chiar vreau să mă duc, ca unde-ntîlnesc pe D-zeu acolo să-l bat, pînă nu-mi dă tot ce-mi trebuie mie. Auzit-ai tu? – Auzit, Gănuţule dragă, auzit, dar vezi bine că nu pot să mă mişc de slabă ce sunt, fiindcă nu mai pot de foame. Apoi n-auzi tu copiii cum zbiară, se tînguiesc şi cer de mîncare? N-auzi tu bine? şi dacă n-auzi, ian ascultă şi mă priveşte, apoi spune-mi ce să mai fac, cum s-o mai întorc?“ Înclinarea spre prolixitate, surprinsă şi în replica femeii, îşi da frâu liber în unele comentarii care vor să redea sfătoşenia populară, în fapt realizând o mostră de pseudosfătoşenie. „Ştiut lucru este, că foamea-i mare doamnă, nu o poţi alunga cu minciuna, nici cu nădejdea, că atunci sau atunci vei mînca şi nici cu aducerea aminte, că atunci sau atunci ai mîncat, fără de vrei a o alunga, trebuie să mînci îndată, apoi văzînd pe altul mîncînd parcă mai tare flămînzeşti şi din ce erai flămînd.“ În genere, vorbirea e populară, dar neartistică tocmai prin ingredientele stilistice pe care ţine să le adauge I. P. Reteganul ca să fie la înălţimea prescrisă de canoanele literaturii. El a plăcut cititorilor de la sate prin simplitatea ţărănească a expunerii – adesea se simte tonul voit popular – şi prin scrisul său robust, vârtos ca piatra, cu iluminări subite de umor şi glumă ţărănească: „Şi golanul îi scoate frumuşel un ochi, apoi îi dă de prînz şi încă cu 358 subţirele.“ Cîteodată, nu e ocolită expresia neaoşă, ilariantă prin scur-timea ei: „Atunci zmeul aruncă desagii jos şi… du-te copile!“ Pe alocuri, I. P. Reteganul intervine chiar în schema tradiţională a basmului, dându-i o întorsătură neconformă cu totalitatea variantelor cunoscute, poate tocmai pentru a o face mai captivantă pentru cititori, după cum se poate vedea din cele două versiuni paralele ale basmului nuvelistic, Maestrul şi hoţul, publicat de I. Muşlea în studiul său despre folclorist. Dar succesul se datoreşte în primul rând setei de lectură a cititorilor de la sate, îndeosebi a copiilor şcolari. S-a întâmplat ca tocmai I. P. Reteganul să fie cel dintâi în Transilvania care să împlinească acest deziderat cu ale sale Poveşti ardeleneşti, retipărite în a doua ediţie în 1913, îndeplinind rolul unui Ispirescu al Transilvaniei. O ediţie globală, ştiinţifică, a poveştilor sale e de mult aşteptată. I. P. Reteganul a cules şi poezii populare, ajungând să realizeze numericeşte cea mai întinsă colecţie de acest fel din Transilvania. Iniţial, el publică o broşură destinată sătenilor: Trandafiri şi viorele încă în 1884, urmată de mai multe ediţii în 1891, 1899 etc. După cum arată în prefeţe, I. P. Reteganul a adus modificări de la o ediţie la alta, primenind parte din materiale. În chip selectiv sunt reprezentate baladele, cântecele haiduceşti, erotice, de dor şi jale, satirice etc. Ca şi la poveşti, unele sunt culese de autor, altele de colaboratori, dar câteva sunt extrase din periodice. La unele se indică satul sau regiunea, dar multe nu au nici o localizare. Câteva poezii sunt creaţii semiculte sau chiar cărturăreşti, ca Horia lui Pintea Viteazul, redată după Nopţile carpatine ale lui Drăgescu, Versul lui Georgiu Maior, Bunăparte, sau cel pătruns din colecţia Alecsandri „C-am rămas cu rodu-n sîn/ Şi nu-i rod de bun român…“ ori cea despre Fudulia mare din Rodna. I. P. Reteganul a mai publicat câteva balade în broşura Cîntece bătrîneşti (1900), iar puţine strigături şi cântece au apărut în volumul colectiv al învăţătorilor, Culegere de doine, strigături şi chiuituri. Un mănunchi de 612 chiuituri apar în broşura sa Cine nu ştie striga, ajunsă la ediţia a II-a în 1897, originare din aproape toate ţinuturile Transilvaniei (la unele e indicat satul, la altele abia ţinutul). Orânduirea e strict alfabetică după începutul primului vers. În 1897 mai publică o broşură: Bocete adecă cîntări la morţi. Aproape jumătate din ele sunt de fapt versuri funebre, obişnuite a fi 359 cântate în Transilvania de dieci, creaţii semiculte ca şi cântecele de stea, unele figurând în amândouă repertoriile; celelalte sunt, parte bocete, parte cântece rituale funebre (brad, zori), de obicei reproduse din monografia lui Marian, prea puţine fiind inedite. Cea mai mare parte a colecţiei sale de poezii populare a rămas inedită în Biblioteca Academiei R.S.R. Din rapoartele şedinţelor se vede că în 1890 el trimisese spre publicare „o colecţiune de 5022 poezii populare de diferite specii, împărţite în 12 categorii“. Hasdeu propune tipărirea colecţiei, fiindcă „s-a încredinţat că dînsul este conştiincios şi că publică poeziile populare cum le-a cules din gura poporului.“ Comisia alcătuită din I. Bianu, I. Slavici şi G. Ionescu-Gion referă în 20 martie 1891 că unele sunt valoroase, altele „însă numai fragmente recitate de oameni care nu ştiau bine poezia, variante slabe ale unor poezii în mare parte cunoscute azi ori poezii culese şi publicate de alţii prin deosebite foi periodice şi adăogate apoi de d-l I. P. Reteganul la colecţiunea sa“. Comisia opinează a fi reţinute numai acelea „cari nu sunt cuprinse în colecţiunile publicate de pînă acum“ şi propune ca o comisie să fie însărcinată cu trierea spre publicare a materialului, în cele din urmă, i se dă lui I. P. Reteganul un ajutor de 500 lei, Academia luându-şi obligaţia de a-i publica colecţia, ceea ce nu s-a mai întâmplat. I. P. Reteganul s-a ocupat şi cu cercetarea obiceiurilor populare. Un volum, Datine şi credinţe populare e trimis de asemeni Academiei Române spre a fi publicat. În şedinţa din 27 martie 1892, secţia literară decide: „Secţiunea, în sensul părerii emise de d-nii membri însărcinaţi cu examinarea celor cinci părţi cari constituiesc această voluminoasă colecţiune, recunoscînd că în lucrarea d-lui Reteganu se află cuprins un material preţios, s-a pronunţat pentru acordarea unei recompense de 500 lei în favoarea autorului, cu condiţiune ca colecţiunea să rămînă proprietate a Academiei, care, la timpul oportun, va căuta a pune în ordine preţiosul material, şi, eliminînd ceea ce ar părea de prisos ca fond sau formă, să-l facă apt pentru publicaţiune“. Dar acest „timp oportun“ nu s-a mai ivit şi materialele au rămas inedite. Parte din cele referitoare la Ţara Haţegului au fost publicate de Ovid Densusianu în anexa monografiei sale, Graiul din Ţara Haţegului (ciclul familial, Crăciunul, nedeia, descântece, superstiţii, balade, cântece). 360 I. P. Reteganul descrie datinile din ciclul familial şi calendaristic, îndeosebi Crăciunul. În total, colecţia manuscrisă din biblioteca Aca-demiei R. S. România însumează 21 volume cu aproximativ 6 000 de pagini. Singură această cifră e în măsură să ateste hărnicia exemplară a învăţătorului din Reteag şi să indice în ea, se pare, cea mai întinsă colecţie de folclor din Transilvania. I. P. Reteganul s-a ridicat şi la unele îndrumări metodologice cu privire la culegere, în care repetă în fapt indicaţiile predecesorilor. În articolul Programa pentru adunarea materialului literaturii poporale din Gazeta Transilvaniei (1887, nr. 229–231), el înşiruie 55 întrebări felurite (toponimie, mitologie, obiceiuri, credinţe) despre care să i se trimită date „întocmai după cum ies din gura poporului, cu aceleaşi vorbe“. În Despre modul de a aduna materialul literaturii poporale din Tribuna (1890, p. 477-478), repetă indicaţiile metodologice vizând respectarea autenticului şi consemnarea datelor despre provenienţă. El încearcă şi o statistică tematică extrasă numai din colecţia proprie de „5122 poezii lumeşti, fără colinde, descîntece etc.“ stabilind: „25% le constituie spiritul religios-moral, 3% spiritul bătrînesc, 5% spiritul voinicesc, 24% spiritul de năcaz, 1% spiritul de bucurie, 11% spiritul de iubire, 14% spiritul de jale, 7% spiritul de dor şi 9% spiritul satiric“. Încercarea e preţioasă pentru lumina ce o aruncă asupra orizontului său ştiinţific. Trebuie semnalată şi indicaţia lui de a stenografia naraţiunile în proză, în lipsă „să se nizuiască însă culegătorii de astfel de material al literaturii poporale a-l pune pe hîrtie – dacă nu pot chiar atît de frumos ca badea Ioan sau Nichita – cel puţin adoptînd şirul ideilor şi vorbele mai uzitate.“ El preconizează o culegere globală, exhaustivă de poveşti, dar nu pentru valoarea lor folclorică, ci pentru elaborarea unei epopei: „…numai avîndu-le toate adunate la un loc şi dîndu-le spre studiare unui poet genial, numai aşa vom putea avea cu timpul o bună epopee naţională, căci ce sînt poveştile, miturile, decît episoadele epopeii?“ înrâurirea exemplului lui Coşbuc e evidentă. BIBLIOGRAFIE: Ion Pop Reteganul, Trandafiri şi viorele, Gherla, 1884, 214 p., ed. a II-a, 1891, 191 p., ed. a III-a, 1899, ed. a VI-a, 1921, 79 p.; 125 chiuituri de cari strigă feciorii în joc, Gherla [1887?], 24 p.; Poveşti ardeleneşti, Braşov, 1888, I–V, 361 ed. a II-a 1912–1913, cinci broşuri de 80 + 80 + 88 + 80 + 79 p.; Poveşti din popor, Sibiu, 1895, 216 + III p.; Bocete adecă cîntări la morţi, Gherla, 1897, 291 p.; ed. a II-a 1906, 191 p.; Cine nu ştie striga cetească cartea asta adecă Chiuituri de care strigă feciori în joc adunate din popor de…, ed. a II-a, Gherla, 1897, 176 p.; Poezii populare. Cîntece bătrîneşti, Sibiu, 1900, 41 p.; ed. a II-a 1906; De la moară, vol. I, De la moara din sus, Budapesta, 1903, 32 p. (şi alte 2 broşuri nevăzute); Legende populare şi obiceiuri româneşti, Bucureşti, 1943, 187 p. Vasile Netea, Ion Pop Reteganul, în De la Petru Maior la Octavian Goga, Bucureşti, 1944, pp. 143–165 (cu o descriere a manuscriselor de la biblioteca Academiei R.S.R.); Ion Muslea, Cercetări etnografice şi de folclor, I, p. 169–200; Ion Apostol Popescu, Ion Pop Reteganul, cu o prefaţă de Ion Agîrbiceanu, Bucureşti, 1965, 248 p. GRIGORE SIMA AL LUI IOAN. Gr. Sima păşeşte în urma colegului său I. P. Reteganul cu intenţia de a-l egala măcar, dar nu se poate apropia de hărnicia acestuia. Mai întâi învăţător în Bucium-Poieni, apoi în Cărpiniş, amândouă în Ţara Abrudului, scoţând şi o gazetă sătească de scurtă durată, se face cunoscut prin culegerea de lirică populară din M. Apuseni, publicată masiv în Convorbiri literare din 1881 (aproape 100 de poezii scurte). Peste câţiva ani, îşi caută colaboratori prin Apel către dd. Învăţători cărturari de la sate, difuzat prin Tribuna (1884) şi alte periodice, cerând să se adune „poveşti, balade, doine, hore, (anecdote), bocete, cîntáre de morţi), oraţii, colinde, gîcitori (cimilituri), frămîntări de limbă şi proverbe“. El vine, aidoma lui Marienescu, şi cu mirajul unei recompense băneşti: „l. Pentru gîcituri, proverbe şi frămîntări de limbă – 1 fl. v.a. de coala scrisă după transparent nr. 3. 2. Pentru poezii poporale – scrise în două coloane pe fiecare faţă – poveşti etc. 40 cr. v.a. de coală“. Aceasta pentru a realiza o colecţie care „să fie cît numai se poate de completă, cînd se pune sub tipar. Jertfesc spre acest scop, căci singura mea plăcere în viaţă este să jertfesc şi să mă jertfesc“. Îndată după apel publică o broşură, Din bătrîni (1885), cu 175 ghicitori şi 9 frământări de limbă, care apare în anul următor într-o nouă ediţie. Valoarea ei ştiinţifică e mult diminuată de lipsa datelor despre provenienţa variantelor. 362 Aceeaşi scădere se întâmpină şi în broşura de snoave, Ardeleanul glumeţ (1889), povestite cu oarecare emfază de literat. A mai publicat o seamă de balade, cântece prin periodicele transilvănene, apoi câteva basme fantastice, unele apărute şi în broşuri, mai cunoscut fiind Teiu-legănat (1885). Doar incidental se arată şi la acestea locul de prove-nienţă. O ediţie completă ar pune în lumină o activitate risipită cu dărnicie prin calendare şi ziare pentru delectarea cititorilor de la sate. BIBLIOGRAFIE: Grigore Sima al lui Ioan, Din bătrîni, Sibiu, 1885, ed. a II-a,1886, 29 p.; Ardeleanul glumeţ sau 101 anecdote poporale, alese pe sprinceană şi întocmite din glumele lui nenea Stan, ce-şi rîde de toţi de…, Sibiu, 1889, 112 p.; Teiu-Legănat. Poveste, Sibiu, 1885, 26 p. Vlad şi Catrina. Poveste, Sibiu, 1885, 16 p.; Romulus Felea, Un folclorist uitat: Grigore Sima, în Limbă şi literatură, 19 (1968), p. 264–266. ELENA DIDIA ODORICA SEVASTOS. A fost mult apreciată la început, în urma premiului Academiei Române din 1889 pentru monografia etnografică Nunta la români (1889). Comparată cu lucrarea similară a lui S. Fl. Marian, informaţia deficitară reiese de îndată. Descripţia e subţire, mărginită la câteva aspecte cunoscute de autoare, mai cu seamă din Moldova nordică. Restul ţării e reprezentat abia prin puţine puncte, şi acestea de sondaj îndoielnic. E. Sevastos nu are clară noţiunea ariei de răspândire, de aceea indică vag „în Oltenia“, „în unele părţi din Moldova“, „prin Dobrogea“ etc. sau unităţi mai mici: „în Vrancea“, „în Pind“, „în jud. Botoşani“ etc. Abia incidental se aduc precizări „în satul Zaclău“, „în Neagoşe şi Cruşova“, „în Pufeşti, în Domneşti“ etc. Motivările actelor rituale sunt de asemenea sporadice, fără nici un fel de încercare de stratificare. Comparaţiile cu antichitatea romană sunt ponderate, dar autoarea se crede obligată să citeze şi pagini întregi din romanele lui G. Sand pentru a pune în lumină unele asemănări. Volumul aduce multe variante de conăcării şi iertăciuni, unele reproduse din publicaţiile anterioare, altele inedite, probabil solicitate de autoare, dar sunt neglijate jocurile specifice nunţilor, întrucât Sevastos se 363 mulţumeşte să dea lista repertoriului de dansuri de la Alămîia până la Zuralia, fără nici o încercare de circumscriere regională, ca şi cum s-ar dansa toate pretutindeni. În loc de consideraţii teoretice, se mărgineşte să citeze pe alocuri din Gubernatis şi Düringsfeld. Într-o scrisoare către Gorovei, Sevastos îl anunţa: „am scris cartea de obiceiuri la botez şi înmormîntare, au ieşit 240 de coli scrise de mînă; drept să-ţi spun îs mulţumită pe deplin de dînsa; în ziua cînd am expediat-o, m-am simţit cea mai fericită din lume…“ Lucrarea a fost trimisă Academiei Române „la concurs“, care a reţinut însă mono-grafiile lui Marian, întrucât cele ale E. Sevastos vor fi fost de felul sumar al monografiei despre nuntă şi nu au putut birui pe cele ale concurentului academician. Ea se pare că s-a pierdut, cu toate că din unele scrisori către Gorovei reiese că s-ar fi început tipărirea la Iaşi. E. Sevastos a publicat în aceeaşi vreme Cîntece moldoveneşti (1888), colecţie de doine, orânduite în grupele tematice: Părinţi şi fii, De-ale dragostei (majoritatea covârşitoare), Codrul şi cîmpul, Streinătate, Soarta, Cîntece de chef, Ostăşeşti şi Haiduceşti, urmate de 18 Cîntece bătrîneşti. La început, colecţia a fost întâmpinată cu căldură şi Şăineanu o menţiona elogios în Istoria filologiei române din 1892, retractându-se apoi în ediţia a II-a din 1895. Un articol nesemnat, Literatură şi folclor – Cum nu trebuie să se culeagă materialul folcloristic, publicat în Noua Revistă Română (1901, p. 24-7), semnala, între altele, şi nepotrivirile dintre variantele colecţiei lui Sevastos, publicate anterior în Convorbiri literare (1882–1886) şi reproduse apoi în volum. Autoarea şi-a îngăduit schimbări de cuvinte, apoi adaosuri sau suprimări arbitrare. Intervenţiile se vădesc şi prin o seamă de stângăcii stilistice de tip cărturăresc: „Cu rochiţa de-alestîncă (?)/ Frunza-n codru să despică/ Să despică, să usucă! Şi la pămînt jos că pică“; „De blestemul maicei mele/ Au crescut pe mine pene/ De cînt codrului cu jele“; „Cucule de peste Jii/ De pe cei codri pustii“; „N-ai ocină de moşie/ Din strămoşi a ta să fie?/ Sînt din neamul răzăşăsc/ Stîlp al ţărei mă numesc“ etc. Pe alocuri, autoarea s-a lăsat influenţată de versiunea Alecsandri, cum se poate vedea în Vidra: „– Ce moşie, măi Păune/ Ce fînaţe, măi nebune?“; „Cel ce luptă din putere/ Şi care în veci nu cere/ Ajutor de la muiere“ etc. Sevastos nu indică nici o informaţie cu privire la cântăreţi sau la localităţile de obârşie, lăsând să se înţeleagă că le-a învăţat din 364 fragedă copilărie „pe malurile Sicnei… deci nu mă-ntrebaţi, cum, de unde şi cine mi le-au spus; cântecele poporane m-au legănat şi m-au crescut“ (Către cetitori). Nici gruparea poeziilor nu e lipsită de ciudăţenii. Unele se repetă aproape identic în altele care au 2–3 versuri adaose la început sau la sfârşit, aşa cum se comportă în genere variantele, dar într-o publicaţie în care nu se dă nici o indicaţie, atare aspect nu mai capătă nici un sens. Sevastos aşează la cântece bătrâneşti şi două cântece propriu-zise (Măi bădiţă frăţioare, cîntec răzăşesc), în vreme ce unele balade (despre flăcăul ce încearcă afecţiunea părinţilor în comparaţie cu tăria iubirii prin pretinsul şarpe intrat în sân (Frunzuleana rug de mure), ca şi cea despre iubita părăsită (Pe cea culme arminească), nevasta vândută (Fecioraş de greacă mare), soacra rea (Foaie verde grîu mărunt), soţul întors de la oaste (Vineri maica m-au făcut etc.) sunt orânduite la cântece. În chip similar e întocmită şi colecţia de Poveşti (1892). Cele 38 naraţiuni – basme fantastice, câteva nuvelistice şi câte unul legendar şi despre animale, apoi 2 legende religioase – nu au nici o însemnare despre cei ce le-au povestit. Autoarea le-a remaniat vizibil, mai ales pe unele care se disting prin ciudăţeniile nemaiîntâlnite în poveştile populare de la noi. Se simte cum pe alocuri povestitoarea s-a străduit să aducă ceva nou, altfel de cum se ştia din alte colecţii. Prea puţine sunt cele care urmează cu fidelitate schema tradiţională (Voinicul nu piere din pelin el face miere, Strigoii, Cine sapă groapa altuia singur cade într-însa, Lăcomia pierde omenia, Nu fă rău fratelui tău că se sparge-n capul tău, Voinicul umblă ca şarpele după vitejie, Tot păţitu-i priceput, Cînd îi omul cu noroc, fierbe oala fără foc, Totdeauna şoarecele se întoarce la borta lui). În rest, colecţia trebuie privită cu multă rezervă, îndeosebi tipurile şi episoadele inedite. De altfel, mania autoarei de a da titluri alambicate, vrând să ilustreze învăţătura basmului sau să creeze rime interne, trezeşte de la început suspiciunea cititorului. Manuscrisul lucrării vădeşte de asemeni modificări. Sevastos a mai publicat şi un volum de Anecdote, care nu sunt decât snoave versificate de autoare ale unor variante provenind din colecţia sa sau din cele publicate. 365 BIBLIOGRAFIE: Elena D. O. Sevastos, Cîntece moldoveneşti, Iaşi, 1888, 344 p.; Nunta la români. Studiu istorico-etnografic comparativ, Bucureşti, 1889, VIII + 406 p.; Poveşti, Iaşi [1892], 204 p. Al. Bistriţeanu. Elena Sevastos (1864–1929), în Studii şi cercetări de istorie literară şi folclor, VI (1957), nr. 1–2, pp. 125–63. ION C. MĂLDĂRESCU. Un culegător de basme nebăgat în seamă a dat la iveală broşura Din şezători (1889), alcătuită din 11 naraţiuni, cele mai multe basme fantastice, la care se adaugă trei snoave şi un basm despre animale. Alte şase poveşti au rămas publicate numai în două reviste din acelaşi an. Informatorii lui Măldărescu sunt bucureşteni: doi elevi, o „doamnă“ şi o „domnişoară“, precum şi hangiul din Săbăreni-Ilfov. O snoavă din broşură şi cele despre Păcală, apărute numai în periodice, sunt culese de la o fetiţă din Comana de Sus-Făgăraş. Colecţia se distinge nu numai prin grija de a indica izvorul naraţiunilor, dar mai mult prin acurateţea cu care sunt scrise poveştile. Schema naraţiunilor este respectată cu fidelitate, iar stilul e din cale afară de vioi, foarte apropiat de cel al povestitorilor popu-lari: Măldărescu are abilitatea de a povesti aidoma unui povestitor popular talentat, imitând cu mult discernământ estetic stilul oral popular al povestitorilor munteni. Sub acest aspect, el depăşeşte pe Ispirescu şi pe Stăncescu, înveşmântând naraţiunile culese într-o haină stilistică populară, lipsită de asperităţi şi intruziuni cărturăreşti. El nu a copiat pe un povestitor oarecare, ci s-a ridicat la o sinteză artistică a graiului muntean, fiind, dintre toţi povestitorii munteni de basme, cel mai apropiat de Creangă. Raritatea extremă şi dimen-siunile modeste ale broşurii lui l-au lăsat uitat până la viitoarea reeditare a celor 17 poveşti, rămase ca şi necunoscute. BIBLIOGRAFIE: Ion C. Măldărescu, Din şezători, Basme culese de…, Bucureşti, 1889, 53 p. 366 DUMITRU STĂNCESCU. Povestitor mai viguros şi mai fecund, Stăncescu anunţa o contribuţie ce ar fi depăşit pe cea a lui Ispirescu dacă moartea nu l-ar fi secerat atât de timpuriu. Fostul director literar al Bibliotecii pentru toţi debutează foarte tânăr în Literatorul cu basmul Norocul şi nenorocul (1884), pentru ca în anul următor să-şi înmănuncheze şase poveşti în broşura Basme culese din popor, elogios prefaţată de M. Gaster. Volumul va fi sporit în 1892 cu încă 19 basme. Apoi culegerile se succed într-un ritm precipitat, basmele alternând cu snoavele: Snoave sau glume populare (1892), conţinând 13 snoave şi 5 basme despre animale, Alte basme (1893) cu 9 basme, o legendă şi o snoavă, Glume şi poveşti (1895), cu 60 snoave, 8 basme şi 1 basm despre animale, reprodus; Poveşti şi snoave noi pentru popor (1895) care aduce un basm şi o snoavă noi şi La gura sobei (1895), cu două basme noi, celelalte fiind reluări din volumele anterioare. Stăncescu a avut obiceiul de a reproduce nu numai bucăţi publicate în alte volume, dar şi de a alcătui volume cu titlu nou, însă cu naraţiuni publicate în cele anterioare: Cerbul de aur şi alte basme pentru copii (1893) şi Snoave (1893). Locul preponderent îl ocupă basmele propriu-zise, colecţia însumând circa 50 basme, urmate de snoave, numericeşte mai multe, apoi de şase basme despre animale şi două legende. Ca şi Ispirescu, Stăncescu notează mai întâi basmele auzite în familie, de la mamă şi bunică, apoi de la diverşi inşi din Bucureşti şi din judeţul Ilfov. Mai puţine provin de la povestitori din judeţele Dîmboviţa, Brăila şi Ialomiţa, la care se adaugă doi transilvăneni, temporar şezători în capitală. Cum se vede, aria din care provin poveştile sale e ceva mai largă decât cea a lui Măldărescu şi puţin depăşită de cea a lui Ispirescu, care cuprinde şi basme din Oltenia şi Moldova. În esenţă, colecţia lui Stăncescu este muntenească, reprezentând inima provinciei. Dar ea e mai reprezentativă pentru această provincie prin stilul în care povesteşte Stăncescu naraţiunile culese. Cum remarca şi Gaster în prefaţa volumaşului din 1885, Stăncescu dăduse la iveală „basme curat româneşti şi adevărat româneşti“, nu prin stenografiere, ci prin imitarea fidelă a povestitorului din această provincie. Ca şi Măldărescu, el îşi creează un stil narativ după modelul celui popular, adică o sinteză din particularităţile observate de el la cei pe care i-a ascultat. Întrucât 367 aceasta implică o selecţie, stilul adoptat de Stăncescu poate fi socotit şi ca o formaţie individuală, proprie. În acest chip, autenticul popular e redat prin metoda artistică, folosită şi de Creangă în poveştile sale, cei doi deosebindu-se mai cu seamă prin gradul de desăvârşire artistică. În acest stil sunt turnate toate naraţiunile, indiferent pe provenienţa lor, căci el imită oralitatea muntenească, nu o reproduce întocmai, aşa cum o nuanţează fiecare povestitor; chiar naraţiunile culese de la transilvăneni sunt repovestite în acelaşi stil de tip muntenesc, doar pe alocuri câte un cuvânt sau câte o expresie trădează provenienţa transcarpatică. Colecţia lui e atrăgătoare prin vioiciunea naraţiunilor. Stăncescu povesteşte spumos, cu volubilitate, pe alocuri cu străfulgerări idiomatice care caracterizează cu nerv stări şi personaje. Stilul lui e mai unitar decât cel al lui Ispirescu şi mai apropiat de cel autentic muntenesc. Unele particularităţi par scăderi pentru cei nefamiliarizaţi cu graiul muntenesc: identitatea persoanei a treia singular şi plural, frecvenţa conjuncţiei că etc. E adevărat că pe alocuri se observă neglijenţe, exprimări nesupravegheate care diminuează valoarea literară a operei lui Stăncescu. Dar acestea sunt prea puţine, încât ele nu justifică tăcerea care a înconjurat colecţia lui. Venind în urma lui Ispirescu, cu care avea comun o parte din repertoriu şi mai cu seamă aceeaşi urzeală stilistică, faima bine con-solidată a acestuia l-a umbrit cu desăvârşire şi în vreme ce colecţia celui dintâi a cunoscut atâtea ediţii şi a devenit nelipsită din manualele şcolare, colecţia lui Stăncescu a rămas la ediţia primă până în zilele noastre. Basmele lui Stăncescu se impun cercetătorului şi prin raritatea unora în repertoriul naţional sau prin prefigurarea inedită a unor elemente tradiţionale. Se pot cita ca atare basmele Împărăţia Arăpuşchii, Irimia, Pici ramură din nuc, Floarea şi Florea, Minea viteazul, Busuioc şi Musuioc, Chelbea năzdrăvanul dar mai cu seamă Flăcăul şi pajura, se pare o raritate nu numai la noi, ci şi în alte repertorii. Variantele aceluiaşi tip, inserate de Stăncescu pentru a ilustra creativitatea populară, măresc valoarea ştiinţifică a colecţiei. 368 BIBLIOGRAFIE: Dumitru Stăncescu, Basme culese din gura poporului, Bucureşti, 1885, 80 p.; Basme culese din gura poporului, Bucureşti, 1892, XX + 366 p.; Alte basme culese din gura poporului, Bucureşti, 1893, XXVI + 207 p.; Cerbul de aur şi alte basme pentru copii, culese din gura poporului, Bucureşti, 1893, 169 p.; Snoave sau glume populare, Bucureşti, 1893, 118 p.; Glume şi poveşti, Bucureşti, 1895, 240 p.; Poveşti şi snoave noi pentru popor, Bucureşti, 1895, 136 p.; La gura sobei. Bucureşti, f.a. (Biblioteca pentru toţi), 112 p.; Sora soarelui, ediţie îngrijită de Iordan Datcu, prefaţă de I. C. Chiţimia, cu o anexă a editurii: D. Stăncescu primul director literar al „Bibliotecii pentru toţi“, Bucureşti, 1970, XLV + 489 p. A rămas neinclus în această ediţie basmul Pasărea lainică, publicat în Lumea ilustrată, II, semnalat de L. Şăineanu. I. C. Chiţimia, Folclorişti şi folcloristică românească, pp. 371–387. ANDREI BÎRSEANU. Cunoscut prin antologia colecţiei lui Ioan Micu Moldovanu, elaborată împreună cu Ioan U. Jarnik, Doine şi strigături din Ardeal (1885), Bîrseanu continuă iniţiativa profesorului blăjan de a aduna folclor prin elevi, dar nu prin culegeri globale, ci limitate la o specie. Aşa a fost alcătuită broşura Cincizeci de colinde (1890), conţinând colinde adunate între anii 1887 şi 1890 de elevii şcolilor medii din Braşov, iar câteva notate de el. Colecţia a fost elaborată în colectiv, colindele fiind citite „cu toţii în clasă, le asemănarăm unele cu altele şi aleserăm pe cele mai frumoase şi mai puţin cunoscute. Lucrarea aceasta făcu mare bucurie şcolarilor.“ Cele mai multe au fost adunate din satele din Ţara Bîrsei, inclusiv Braşovul vechi, mai puţine din vecinătatea Breţcului, apoi din Beclean-Făgăraş şi chiar Turda. Bîrseanu orânduieşte colindele după criteriul instituit de Marienescu, grupând mai întâi cele 23 colinde religioase, apoi cele 27 colinde „lumeşti“. Temele sunt cunoscute şi din alte colecţii, reprezentate de obicei prin variante mai strălucite decât cele de aici care anunţă stingerea genului într-o regiune puter-nic integrată în ritmul de dezvoltare industrială şi comercială. Remarcabilă e colinda braşoveană despre peştele din mare ce cotropeşte florile din grădină pe care îl leagă fata la îndemnul mamei, peştele oferindu-i-se pentru a-şi face nunta cu carnea lui şi a se îmbogăţi din solzii prefăcuţi în galbeni. Cea despre voinicul călare, 369 primit şi ospătat de sora soarelui (din Zărneşti) se aseamănă izbitor cu cea dobrogeană dată la iveală de Burada. Lipsesc informaţiile despre desfăşurarea obiceiului şi mai cu seamă cele despre funcţia colindelor în cadrul comunităţilor de baştină. Bîrseanu a povestit şi snoave populare, cu veleităţi nemărtu-risite de literat. Autor al unor poezii patriotice cunoscute prin melodiile create de colegul, devenit braşovean, Ciprian Porumbescu, Andrei Bîrseanu s-a lăsat ispitit şi de muza epică. Din traista lui Moş Stoica. O sută şi una de minciuni populare din ţara Ardealului (1890), sem-nată cu pseudonimul „Sandu Pungă-goală, dascăl şi fecior de popă“, înmănunchează snoave populare care au protagonişti pe ţigani, mai puţin pe saşi şi secui. Fiind alcătuită pentru uzul ţăranilor, nu cuprinde nici o însemnare despre originea lor, mulţumindu-se cu indicaţia vagă că ar proveni de la un faimos „moş Stoica“, ce nu se lasă identificat. Broşura a avut o largă căutare, fiind publicată în mai multe ediţii până în preajma celui de al doilea război mondial. După ce a fost ales membru al Academiei Române (1908), Bîrseanu a revenit la preocupările folclorice, dar ca referent al secţiei literare la colecţiile ce solicitau publicarea sau premierea. Opiniile exprimate par îndelung cântărite, dar nu se disting prin vreun nou punct de vedere. În genere, el rămâne ancorat în imaginea idilică a satului arhaic, de aceea deplângerea modernismelor strecurate în folclor e un leit-motiv al rapoartelor sale. În consecinţă, semnalează puţinele neologisme folosite de D. Furtună în naraţiunile din Cuvinte scumpe (1913) şi propune lui C. R. Codin să înlocuiască în poveştile din Îngerul românului (1913) unele neologisme, deşi e convins că sunt „parte întrebuinţate chiar de povestitori“. Când are în faţă colecţia Cîntece de ţara a lui T. Pamfile (1910), i se pare că asistă la o „năvală a ideilor şi a cuvintelor aduse din toate părţile de viaţa modernă“. Orientarea puristă va persista, susţinută şi de alţi academicieni, ca I. Bianu şi N. Quintescu, dar mai cu seamă de N. Iorga, care va fulgera împotriva producţiilor ce vădeau reminiscenţe urbane. Bîrseanu militează în acest sens chiar atunci când siluieşte realitatea folclorică, propunând reconstituiri nefundate. Astfel, el reproşează colecţiei lui A. Viciu, Colinde din Ardeal (1914)), că ar conţine cuvinte greşite care nu ar exista în circuitul folcloric, ca zînioare, preumblă, strătior, drăguliţă, atestate de variantele culese mai târziu. El semnalează în această 370 colecţie o mulţime de termeni alteraţi, dar nu ţine seamă că acestea sunt modificările fireşti ale unor arhaisme ieşite de mult din uz şi trebuie păstrate ca atare, nu „restituite“, aceasta putându-se face doar în note. Bîrseanu intuieşte cu claritate originile culte ale unor date prea istorice din colecţia lui C. R. Codin, Legende, tradiţii şi amintiri istorice (1910), unde se povesteşte despre Traian, Roma, romani şi daci şi „dacioaice“, despre Negru Vodă care a descins ca să scape ţara de tătari şi despre Brîncoveanu rudă cu prinţul Brancovici. Se pare că a fost întemeiată şi obiecţiunea lui la culegerea Poezii populare, trimisă Academiei Române de învăţătorul ialomiţean, Dobre Ştefănescu, în 1910, recomandându-i „să omită bucăţile cunoscute din alte colecţiuni sau cuprinse de mai multe ori în colecţie“, care n-a mai apărut nicăieri. BIBLIOGRAFIE: Andrei Bîrseanu, Cincizeci de colinde adunate de şcolari de la şcoalele medii din Braşov sub conducerea lui…, Braşov, 1890, 38 p.; ed. II-a înmulţită. Braşov, 1903; Sandu Pungă-goală: Din traista lui Moş Stoica. O sută şi una minciuni populare din Ţara Ardealului, Braşov, 1890, ed. V-a, Sibiu, 1930. Mihail Robea. Andrei Bîrseanu folcloristul, în Limbă şi literatură, IV (1960), p. 261–276. TEODOR DAUL. Modestul învăţător din Şomoşcheş-Arad dă la iveală broşura Colindi şi cîntece poporali (1890). Animat de exemplul lui Alecsandri, a cules şi el „mai ales de prin părţile bihorene… precum le-am auzit, fără sa modific ceva într-însele.“ El înduioşează prin lupta ce se vede pe fiecare pagină între im-boldul de a reda pronunţia populară şi cerinţele scrierii etimologice. Valoarea colecţiei e diminuată prin lipsa oricăror indicaţii cu privire la localităţile de unde a cules, (doar la un cântec de stea menţionează „de la Abrud“), apoi prin cele câteva versuri ce trădează influenţa cultă: „Săltătoare, jucătoare/ Ca lumina cea de soare“. De asemenea, e prezentă şi la el colinda despre răpirea sabinelor (Zîne şi Sabine), pro-babil venită din colecţia lui Marienescu prin intermediul unui cărtu-rar sătesc. Din cele 39 poezii ale volumaşului, 3 sunt cântece 371 propriu-zise, alte 3 cântece de stea, celelalte colinde profane şi religioase. Dintre acestea, se impune prin raritatea ei Fiul şarpelui, care tratează tema din balada Şarpele despre voinicul blestemat de mamă a fi mâncat de acesta, cu deosebirea că în colinda lui Daul, el e scăpat de o zână cu care se cunună. BIBLIOGRAFIE: Teodoru Daulu, Colindi şi cîntece poporali, culese de…, Arad, 1890, 80 p. IULIU BUGNARIU. Învăţătorul din Hordou şi prietenul lui Coşbuc a alcătuit o bună culegere, Musa Someşană (1892), devenită o raritate. Bugnariu nu şi-a dus gândul până la capăt, publicând doar partea I, conţinând baladele. Broşura înmănunchează cântecele epice din satul Hordou, la care se mai adaugă puţine culese din jurul Năsăudului, Şanţ şi Telciu. Ea e complementară culegerii lui Onişor care aduce numai lirica, şi aceasta din partea vestică, vecină Hordoului. Bugnariu a mai putut surprinde balade într-un ţinut nu prea bogat în asemenea producţii şi de aceea broşura lui rămâne cartea de căpătâi pentru cunoaşterea cântecului epic năsăudean. Temele sunt preponderent nuvelistice, ca şi în restul Transilvaniei. Dintre cele fantastice se cuvine semnalată Bogiţa, variantă a tipului Lenore care va fi preluată de Coşbuc în Blăstăm de mamă. Unele balade sunt rarităţi, publicate în volum numai în această broşură: soţia ce-şi caută soţul plecat la război şi calul acestuia îi aduce vestea morţii (Savetcuţa); fata furată de un turc după prezicerea unei viorele (Rusalina); haiducii ce se răzbună pe cârciumarul cu gânduri ucigaşe (Cetan), contratema lui Ghiţă Cătănuţă (Şoimănel); voinicul trădat de iubită (Răsbunarea), iubita ce-şi urmează soţul la oaste, sau voinicul îmbolnăvit de dorul iubitei pe care i-o aduce un vultur, precum şi cea despre popa Ilie ce fuge cu Cătălina pe care i-o răpeşte vodă, lăsându-l oftând. Bugnariu culege ca baladă povestea fetei care nu s-a putut mărita cu un fecior de crai din cauza zestrei mari, cunoscută mai mult în formă de colindă. 372 Pe alocuri se întrevăd şi versuri sporadice „aranjate“ probabil de culegător: „Pieptu-mi-arde de mă stîng/ Rău vînt bate de mă frîng“; „Dimineaţa cu cald sîn“; „Piept rotund de-mbrăţişat“ etc. BIBLIOGRAFIE: Iuliu Bugnariu, Musa someşană. Poezii poporale române din jurul Năsăudului, adunate şi arangiate de dascălul… Partea I, Balade, Gherla, 1892, 96 p. SIMEON MÎNDRESCU. Profesorul de limbă şi literatură germană de la Universitatea din Bucureşti a alcătuit la sfârşitul studiilor universitare o culegere cu profil monografic din satul său natal: Literatură şi obiceiuri poporane din comuna Rîpa de jos (1892). Situată pe versantul sud-vestic al munţilor Căliman, folclorul ei continuă în parte pe cel năsăudean, dezvăluit mai cu seamă de colecţiile lui Bugnariu şi Onişor şi anunţă caractere specifice Cîmpiei Transilvaniei. Modelul tăinuit pare a fi monografia lui Frîncu şi Candrea, cu deosebirea că aici partea folclorică e preponderentă. Ca şi aceştia, el scrie textele cu ortografia literară, dar dă în anexă şi câteva poezii în scriere fonetică. Sistemul e original şi nepractic, pentru că notează consoana muiată printr-un j adăugat, iar ś îl transcrie sh, pe când k muiat integral îl redă prin ci. Cele mai multe poezii sunt „doine sau hori“, cristalizate de înde-lunga circulaţie, îndeosebi cele de jale. Surprinde portretul ales al iu-bitului, a cărui faţă „de domn“ e „scrisă-n hîrtie“, iar ochii nu se întâlnesc nici la feciorul craiului, ca unii ce „samănă de-abia“ cu ai badelui. Dorul după iubitul plecat „la şcoală la Blaj“ e şi aici temă predilectă, dar se văd şi fete bucuroase a merge după „strajămeşter“ sau „diac“. Tema coborârii ciobanilor din Căliman apare sporadic. Al doilea capitol aduce chiuituri tipice Transilvaniei, erotice, dar şi satirice, multe comentând atmosfera de la joc. În rest, tematica e comună cu cea a doinelor. Baladele sunt puţine, iar Bogatul şi săracul urmează îndeaproape varianta Alecsandri până la „vadră de Cotnar“ şi la finalul îndreptat „Că săracu cînd cinsteşte/ Varsă sînge şi plăteşte“. 373 Capitolul despre nuntă e succint, obiceiul fiind tratat nu cronologic, ci episodic, insistându-se asupra oraţiilor rostite. Mai bine e descris colindatul flăcăilor cu turca, organizaţi în trei beri. Colindele sunt inserate în momentul respectiv al desfăşurării colindatului potrivit funcţiei lor, apropiindu-se în minuţiozitate de descrierea lui Septimiu Albini asupra celui din Cut-Alba, publicată în Tribuna (1887). Cu totul rară e colinda mesei, cântată înainte de a se aşeza la mâncare, iar oraţiile de mulţumire pentru colac şi bani se remarcă prin amploarea lor epică, turnată în albie umoristică. Datinile din ajunul Anului Nou sunt înfăţişate succint, fiind reduse doar la câteva forme de ghicire a viitorului. Mîndrescu înscrie cu lucrarea lui prima monografie folclorică publicată a unui sat. BIBLIOGRAFIE: Simeon C. Mîndrescu, Literatură şi obiceiuri poporane din comuna Rîpa de jos, comitatul Mureş-Turda (Transilvania), Bucureşti, 1892, 248 p. IOAN G. BIBICESCU. Fostul guvernator al Băncii Naţionale a înfiripat una din cele mai de seamă colecţii de poezii populare transilvănene. Oltean din Cerneţi, fosta capitală a Mehedinţilor, el s-a simţit atras şi de folclorul ţinutului de baştină, inaugurând cu acest prilej procedeul de a pune pe informatori să-şi scrie ei singuri operele: „Unde vom întîlni de cei care ştiu carte, să-i punem să scrie ei înşişi, cum fac eu acum printre oltenii din Bucureşti, căutînd să întocmesc o colecţiune de basme olteneşti“. Se pare că pe această cale el năzuia să obţină variante cu adevărat autentice, deşi experienţa a arătat că omul simplu nu transpune el însuşi în scris toată verva caracteristică expunerii orale. Nu se cunoaşte rezultatul acestei strădanii, Bibicescu a publicat doar un basm într-un periodic, iar o colecţie mai veche de basme a fost arsă înainte de 1893. Poezii populare din Transilvania (1893) au fost culese în timpul curei balneare din cunoscuta localitate Vâlcele de lângă Sf. Gheorghe, începând din 1881. Din peripeţiile alcătuirii colecţiei se vede că banul a fost un stimulent cu efecte optime, iar melodia s-a 374 dovedit forţa motrice a cântecului liric, versurile curgând de la sine, fără poticniri. Bibicescu se arată deconcertat de mare variabilitate: „dacă nu înţelegeam bine o vorbă şi o întrerupeam, ea nu mai putea continua; iar dacă reîncepea acelaşi cîntec, îi făcea modificări esenţiale sau amesteca un cîntec cu altul.“ Cu acest prilej, el descoperă şi efectul tonifiant al băuturii pentru memoria şi, mai cu seamă, verva interpretului popular. De la unii a obţinut variante scrise. Surprinde şi un caz de improvizare la strigături, dând amănunte revelante pentru specificul acestora. Colecţia lui Bibicescu are profil monografic, ca şi a lui Mîndrescu, năzuind să cuprindă toate speciile versificate, din care lipsesc doar câteva (bocetele, cântecele de copii şi cele legate de ciclul calendaristic din timpul primăverii şi verii). Bibicescu depăşeşte întrucâtva cadrul satului Vâlcele prin includerea în colecţie a unui număr mic de materiale din alte sate transilvănene (Craifalăul de câmpie, Groşi, uneori indicaţia e vagă: Sălaj, valea Cluj-Huedin). Exemplul lui G. Dem. Teodorescu îl momeşte să extindă şi mai mult zona de cuprindere, reproducând din reviste şi ziare variante din Transilvania sau chiar din Moldova. O dată redă şi o variantă din antologia Jarnik-Bîrseanu. Excerptarea, departe de a fi exhaustivă, aduce mai mult întâmplător variante semnalate de simpla lectură, dar se pare că publicarea acestora era menită să dovedească unitatea culturală, să arate „făţiş, şi cu orice ocaziune, simţimîntul de solidaritate, care trebuie să unească într-una pe românii de pretutindeni, acum, cel puţin moralmente“. (Prefaţă). Colecţia cuprinde aproape 500 bucăţi, cele mai multe fiind doine (peste 200), apoi strigături (100), 17 colinde, 24 balade şi 32 ghicitori. Bibicescu indică numai informatorii cei mai faimoşi, baba Nora şi baba Scurtu, iar pentru strigături N. Dăndărău. Bibliografia variantelor lipseşte, în afară de puţinele variante reproduse în întregime din alte publicaţii (el le denumeşte când variantă, când versiune). Capitolul colindelor e tratat fugar, fără să se arate funcţia lor şi desfăşurarea obiceiului. A consemnat însă diferenţierea reperto-riului în două categorii caracteristice sudului Transilvaniei, cele cântate de români şi cele cântate de ţigani: cei dintâi „nu voiesc a colinda nicăiuri colindele cîntate de ţigani; e asemenea cunoscut că 375 chiar gazda, dacă feciorii i-ar colinda cu un atar colind s-ar crede atins (ofensat)“. Culegerea lui Bibicescu dă la iveală poezia populară de la graniţa sudică a Secuimii şi ea arată, prin unele variante, relaţiile strânse cu românii din sudul Carpaţilor. Ea mai cuprinde la anexe (schiţe le numeşte autorul) două articole, din care e de reţinut cel despre fârtat-surată, înfăţişat în forma lui mehedinţeană. Prefaţa lui Bibicescu semnalează câteva trăsături ale folclorului care se cuvin relevate. Caracteristica de căpetenie a poeziei populare este optimismul, autorul intuind cu multă justeţe ceea ce vor pune în evidenţă şi alţi folclorişti şi scriitori (O. Böckel, M. Gorki etc.). Oprindu-se la imperfecţiile rimelor, înlocuite cu asonanţe, el arată că aceste producţii nu se recită, „nu-s de citit, ci de cîntat – ceea ce nu e tot una“, de aceea el îndeamnă a se căuta în ele „nu forma ci sentimentul, nu esteriorul ci fondul, nu espresiunea, ci ideea“. În ultimă instanţă, poezia populară revelă „frumuseţea morală a sufletului românesc.“ Lăutarii sunt consideraţi şi de el „ca un izvor de a doua mînă“, deoarece profesiunea aceasta îi sileşte „a improviza prea mult“ şi recomandă să se culeagă de la ei „cînd adecă nimic de seamă n-am mai găsi la popor în cutare sau cutare localitate.“ De fapt, lăutarii interpretează ceea ce place şi mai cu seamă ceea ce li se cere sau îngăduie, ca atare, ei se adaptează profund la comunitatea pe care o servesc. În anexă, e reprodusă şi recenzia anticipată a lui G. Ionescu Gion din Românul (1883), care deplânge procesul de urba-nizare şi relevă acurateţea notării exacte a versului popular de către Bibicescu. În dese rânduri, el denumeşte folclorişti pe culegători, fiind, se pare, cel dintâi care pune în circulaţie acest cuvânt la noi. BIBLIOGRAFIE: Ioan G. Bibicescu, Poezii populare din Transilvania, Bucureşti, 1893, LXIX + 511 p.; a doua ediţie: Poezii populare din Transilvania, ediţie îngrijită de Maria Croicu, prefaţă de I. C. Chiţimia, Bucureşti, 1970, XXIII + 414 p. Petru Drăgănescu-Brateş, Viaţa şi opera lui Ioan G. Bibicescu, Bucureşti, 1938, 15 p. (extras din Revista marilor biografii, I, nr. 1, 1938). 376 ENEA HODOŞ. Spiţă din neamul Hodoşilor, cu atâtea merite pentru cultura românească, profesorul Enea Hodoş se face remarcat prin colecţia sa de folclor, cea mai reprezentativă pentru repertoriul bănăţean. Îndemnul i-a venit din mai multe părţi. Din copilărie îi era fa-miliară colecţia lui Alecsandri, dăruită de poet tatălui său, Iosif Hodoş. La liceul din Braşov, profesorul şi nuvelistul Ion Al. Lapedatu vorbea cu căldură despre cântecul popular. Dar hotărâtor a fost exemplul celuilalt profesor al său, Ioan Micu Moldovanu, încât de îndată ce e numit profesor la institutul pedagogic din Caransebeş, în 1889, el stăruie pe lângă elevi să culeagă în vacanţe poezii populare. După trei ani, colecţia depăşise 2000 de cântece lirice şi epice. Ca şi profesorul său de la Blaj, el se opreşte mai întâi asupra liricii populare din Banat, cea mai bine reprezentată în colecţie şi aproape necunoscută până aci, întrucât Marienescu publicase numai balade şi colinde. Poezii poporale din Banat, vol. I (1892), cuprinde 600 texte lirice din câteva comune bănăţene, culese de elevii pedagogi, la care se adaugă şi trei studenţi teologi. Cel ce culege din Lugoj e studentul Niţă Popovici, cunoscut mai târziu sub numele literar Ioan Popovici Bănăţeanul, susţinut călduros de Maiorescu pentru nuvelele Din viaţa meseriaşilor. Hodoş culege el însuşi de la informatori locuitori în Ca-ransebeş. Volumul însumează mai puţin de o treime din ceea ce adunase şi el e rodul unei selecţii riguroase, alegându-se cele pe „care le-am crezut mai importante, fie din punct de vedere al poeziei, fie din punct de vedere al graiului“. El are într-adevăr o ţinută antologică exemplară, aproape toate poeziile fiind piese de o rară frumuseţe. Împărţirea e tematică, în grupe familiare din colecţiile precedente: I de dragoste, II de jale, de mustrare, de blestem, III vesele, glumeţe, satirice şi IV cătăneşti. El nu separă cântecele de strigături, fiindcă acestea din urmă „în Bănat se zic mai rar la joc“, mai târziu dispărând aproape complet din regiune, cu excepţia strigăturilor de comandă. Hodoş a solicitat de la culegători o notare cât mai exacta a pronunţiei dialectale şi aceasta se întrevede din plin, sporind gradul de autenticitate a colecţiei. În prefaţă, el expune caracteristicile graiului bănăţean, reproducând şi câteva poezii exemplificatoare. În colecţie, 377 acestea sunt scrise în grafia literară, fără indicarea consoanelor înmuiate, abătându-se în câteva locuri prin indicarea lui n muiat, socotit de Hodoş caracteristica principală a acestui grai. În prea puţine variante se observă unele versuri întocmite de culegători sau mai degrabă stângaci improvizate de informatori în maniera topicei culte: „Că tu ieşti un vară pierde Care porţi păru în plete“; „Şi din ochi lacrimi îmi varsă/ Pentru dragostea din casă“; sau ecoul lui Alecsandri: „Am avut o sorioară/ iubitoare, cîntătoare“. Atari intruziuni mai par a fi textele 8, 64, 74 (aici citim: Las’să strige/ Domnu-l ţină“, pe când variantele bănăţene şi hunedorene e: „Las’să strige/ Buba-l mînce“, dar culegătorul a ocolit probabil ceea ce i s-a părut prea tare printr-un eufemism stângaci), 356, 528, 536 şi 600. Hodoş reţine numeroase variante pentru a ilustra gradul de diversificare, dând uneori 5 sau chiar 11 variante (la textul 85). Gruparea a întâmpinat greutăţi, deoarece versurile călătoare se împletesc atât de felurit în ţesătura unui cântec, încât numai un indice motivic poate consemna tot ceea ce se repetă mai mult sau mai puţin similar. Rigurozitatea ştiinţifică e mărită de citarea variantelor din colecţiile publicate, încât volumul din 1892 al lui Hodoş rămâne până azi cea mai de seamă culegere de lirică bănăţeană, ca una ce întruneşte deopotrivă valoarea estetică a materialului cu exigenţa ştiinţifică a alcătuirii ei. Greutăţile pecuniare au amânat publicarea volumului al II-lea de balade până în 1906, iar al ultimului cu descântecele până în 1912, amândouă fiind tipărite de către Astra. Pare plauzibil şi imboldul adus de alegerea ca membru corespondent al Academiei Române în 1904, în urma propunerii lui I. Bianu care prezenta colecţia lui „fără îndoială, una din cele mai bune ediţiuni critice de texte populare române.“ Colecţia de balade este mai modestă, cuprinzând 25 (21+4 va-riante) balade bănăţene, culese de elevi şi de el însuşi, contribuţia lui fiind mai ridicată decât la lirice. Hodoş subliniază cu mândrie ascunsă că acestea sunt culese toate „de la ţărani mulţi neştiutori de carte. Nici una nu-i culeasă de la ţigani lăutari.“ El îi socoteşte pe aceştia doar colportori ai cântecelor epice, nicidecum creatorii lor, având meritul de a păstra acest repertoriu şi de a mijloci împrumutul de la un popor la altul, cum ar fi balada Ducin (Doicin), cunoscută şi la sârbi. Aportul lor negativ ar fi „că le schimbă, şi ca text şi ca 378 melodie. Lăutarii adaug floricele, podoabe de prisos, ca să iasă balada mai lungă“…, ceea ce nu e adevărat decât în mică măsură, fiindcă auditorii corectează, cenzurează şi chiar recurg la pedepse imediate dacă interpretul nu se conformează tradiţiei locale. Abia când repertoriul epic intră în destrămare şi se rup zăgazurile tradiţiei, inovările îndrăzneţe şi formele hibride pot fi admise fără opoziţie. Lui Hodoş i se pare că prin baladele sale, Banatul „întrece toate celelalte provincii româneşti“, ceea ce nu se adevereşte nici măcar în comparaţie cu colecţia lui G. Dem. Teodorescu. El atribuie numărul mare de balade imigrărilor românilor de peste Carpaţi, ca odinioară Marienescu, dar mai cu seamă influenţei sârbeşti. Frumuseţea o pune însă pe seama traiului bănăţenesc, „un trai în general uşor şi bun. Ţăranul bănăţean… are liniştea şi obiectivitatea fără de care nu se poate naşte adevărata poezie epică.“ Dar tocmai acest trai uşor şi îndestulat a dus la dispariţia baladelor în Banat, întâlnite între cele două războaie cu totul sporadic şi numai pe la lăutari bătrâni, în vreme ce în şesul dunărean din Oltenia şi Muntenia ele au răsunat cu vioiciune, solicitate de situaţia precară a celora ce de abia ieşiseră din bordeie şi trăiau din învoielile agricole oneroase cu marea proprietate. Chiar în colecţia lui Hodoş se observă această scădere a epicului, versurile alcătuite după modelul producţiilor semiculte dovedindu-se destul de numeroase, pentru a ajunge preponderente în unele colecţii de mai târziu. Notele bibliografice aduc informaţii preţioase, comparaţiile cu variantele publicate fiind pe alocuri minuţioase. Adesea comparaţiile se extind şi la alte popoare, presupunând că balada despre nevasta chemată de bărbat la copii şi gospodărie (Toma) a pătruns şi în reper-toriul secuiesc. Broşura cu Descîntece (1912), de mult o raritate, e valoroasă în primul rând prin publicarea variantelor bănăţene, de obicei ample, cu o largă desfăşurare epică şi cu multe arhaisme în cuvinte şi expresii fosilizate în aceste incantaţii. Ea a fost alcătuită după ce Hodoş, silit de cerbicia bănăţeană, s-a mutat la redacţia Telegrafului român din Sibiu. Cele 113 descântece (114 după numărătoarea autorului) sunt culese nu numai de elevi şi de studenţi, ci şi de cărturari săteşti, învăţători, semn de larg sprijin, creat de faima întâiului volum publicat. Sunt arătate şi practicile însoţitoare, cel mai adesea în mod 379 succint. În Sibiu, Hodoş a mai cules poezii doar ocazional, cele mai multe fiindu-i trimise la redacţia Telegrafului român de către soldaţii de pe frontul din 1914– 1918. Unele au fost publicate în broşuri. Hodoş a mai scris un volum de basme, Frumoasa din nor şi alte poveşti (1927), mai mult operă literară decât culegere folclorică. Pro-venienţa celor 12 basme e indicată vag la sfârşitul volumului: „Su-biectele acestor poveşti au fost auzite unele din gura poporului bănă-ţean, altele de la bunica mea, Carolina Balint în Roşia Abrudului.“ Remanierile, adaosurile sunt evidente, basmele fiind puternic nuvelizate. Personajele au obligatoriu un nume, adesea romanţios (Zâna lacrimilor, Lia mamei, Măiastră farmecelor etc.), alături de episoade şi motive neobişnuite în repertoriul popular, foarte probabil invenţia autorului (fata ursită să fie bătută de ploaie cu piatră, comoara ascunsă la casa cucului, picături care petrifică etc.). Totuşi câteva basme redau cu fidelitate schema epică întâlnită şi în alte variante (Lupul cu cap de fier şi băiatul Irimie, Gincu Frunză, Fratele şi sora, Serilă, Mezilă şi Zorilă). BIBLIOGRAFIE: Enea Hodoş, Poezii poporale din Banat, vol. I, Caransebeş, 1892, 230 p.; Poezii poporale din Banat, II, Balade, Sibiu, 1906, 153 p.; Poezii poporale din Banat, III, Descîntece, Sibiu, 1912, 73 p.; Frumoasa din nor şi alte poveşti, Oraviţa, 1927, 196 p.; Din activitatea mea de folclorist, în Anuarul Arhivei de Folclor, VII (1943), pp. 123–125. Virgil Florea, Folcloristul Enea Hodoş (1858–1945), în Anuarul Muzeului Etnografic al Transilvaniei pe anii 1968–1970, Cluj, 1971, pp. 477–492. AVRAM CORCEA. Cu toate că A. Corcea nu este indicat printre elevii şi studenţii colaboratori ai lui Enea Hodoş, se poate bănui că studentul care publică 15 balade şi un basm în Tribuna din aceeaşi vreme, 1889–1890, a cules stârnit de acţiunea acestuia printre şcolarii Caransebeşului. Mai târziu, Avram Corcea, preot în Coştei, lângă Vârşeţ, îşi întregeşte colecţia şi publică Balade poporale (1899), un mănunchi de 20 balade. Dintre acestea, opt aparţin ciclului Novăceştilor, colecţia lui conţinând cele mai multe balade despre Novac şi Gruia până la publicarea colecţiei inedite a lui Marienescu. 380 În culegerile publicate nu se întâlneşte balada Turcul şi Novăceştii, în care cel dintâi provoacă la luptă prin strigăte grozave, dar moare când strigă bătrânul Novac, şi nici Ioneasa cîrciumăreasa jefuită de voinicul fugar cu fata de tătar. Corcea culege baladele de la un singur lăutar din Coştei care le ştia de la tatăl său, oferind întâia monografie a unui rapsod popular. Dacă informaţiile despre repertoriul de balade şi despre învăţarea şi interpretarea lor nu ar lipsi, colecţia lui ar oferi o imagine exactă a situaţiei cântecului epic într-un sat bănăţean de la sfârşitul secolului trecut. Nu se poate şti nici dacă Vichentie Micu mai cunoştea şi alte balade. Corcea strecoară în prefaţă câteva indicaţii vagi despre funcţia cântecului bătrânesc în satul său, interpretat la întruniri sărbă-toreşti, „precum nunţi, nedee (rugă), petreceri ş.a.“ Despre execuţie notează observaţii de felul celor reţinute de Marienescu la Mărcea Giuca. Sunt preţioase consemnările reacţiilor ascultătorilor, confir-mând cele însemnate de Russo în Moldova muntoasă pe la jumătatea secolului trecut. „Cînd se cîntă fapte eroice vezi ochi vii, scînteietori şi plini de mîndrie; iară cînd cîntecul arată nenorocirea eroului, găseşti ochi doioşi şi scăldaţi în lacrămi.“ Participarea intimă la isprăvile eroilor explică predilecţia populară pentru cântecele epice, atâta vreme cât subzistă părerea naivă că toate cele povestite s-au întâmplat aievea. Colecţia mai este preţioasă prin formulele finale, numeroase şi variate faţă de ce au consemnat alţi culegători, îmbogăţind capitolul preţios al formulelor cristalizate din naraţiunile cântate. BIBLIOGRAFIE: Avram Corcea, Balade poporale, Caransebeş, 1899, 139 p. GEORGE CĂTANĂ. Învăţătorul din Valeadeni e cunoscut mai cu seamă prin colecţia sa de poveşti bănăţene. Poveştile Bănatului (1893) însumează în cele trei volume 40 de basme, Poveşti poporale din Banat (1908) aduce alte 25 basme (din care un basm despre animale), volumul Din lumea poveştilor (1924) publică alte 13 naraţiuni (4 snoave, 2 legende, un basm despre animale şi 6 basme), iar volumul postum Cele mai frumoase poveşti din Banat (1947) conţine 21 naraţiuni 381 felurite (8 basme, 6 legende-snoave, 2 legende şi 5 snoave). De cele mai multe ori, Cătană indică izvorul, dar unele naraţiuni n-au nici un fel de însemnare de acest fel. Cele mai multe sunt culese de el din Valeadeni, sau auzite în copilărie în Remetea Pogănici, câteva îi sunt comunicate de colaboratori, în primul rând de avocatul Ion Nemoianu din Caransebeş, apoi de învăţătorul Damian Izverniceanu din Ciclova Montană, economul Petre Crina Damaschin din Cîlnic etc. Avram Corcea îi împărtăşeşte Neagra din fîntînă, variantă la Belfagor al lui Machiavelli. Cătană a nutrit vizibile ambiţii literare. Închipuindu-se cu talent epic, s-a lăsat furat de condei fără nici o umbră de critică. Se pare că era convins că cu cât se insistă mai mult asupra unui aspect, cu cât se dau mai multe detalii, cu atât naraţiunea e mai aleasă şi frumoasă. Au rezultat naraţiuni excesiv de lungi, cu pasaje prolixe, fructul unor sfătoşenii prisoselnice sau al unor descripţii care nu ştiu să ierarhizeze detaliile potrivit importanţei lor, de aceea poveştile lui Cătană sunt greoaie, deficienţă vizibilă mai cu seamă în alternarea dialogurilor. Stilul este cărturăresc, încât chiar în monologuri sau dialoguri eroii vorbesc ca de pe carte: „– Domnii mei! Acesta e tatăl meu şi purcarul de ieri, iar eu, sînt fiica lui, împărăteasa de mîne“. Cătană a dat la iveală şi un volum de Balade poporale (1890), ajuns la ediţia a III-a. Cele 27 balade sunt culese, parte de colaboratori – 7 balade – dar cele mai multe de Cătană, fără a indica, decât la trei din ele, localitatea de obârşie. În prefaţă, laudă peste măsură pe Todor lăutaşu din Brebu „care ştia atîtea cîntece, atîtea balade, de te mirai de unde le ştie şi cum le ţine pe toate minte. Era în stare mai multe zile a-ţi spune balade şi cîntece şi acelea erau atît de frumoase, de să le tot asculţi. Durere însă că a murit şi eu nu ajunsesem a scrie nici a patra parte doară din cîte ştia el.“ Ce preţ au atari date, se vede din evaluarea că a scris mai puţin de a patra parte dintr-o totalitate pe care nu o cunoştea. Baladele au variante în celelalte colecţii, mai puţin cea despre Marcu iagărul, hoţul ce grăbeşte călare la iubita din codru şi cea cu profil de jurnal-oral, Patima lui Ioan Stoia. Unele sunt remaniate puternic, cu numeroase construcţii livreşti, mai abundente în Iancu Jianu: „Că sunt lumii mari duşmani/ Şi de pică-n mîna lor/ Copii 382 de-ai boierilor“ etc., sau versuri înjumătăţite de dialog: „Zicîndu-le: spuneţi-voi/ La boieri şi la ciocoi“. Cătană a mai publicat faimoasa Mioriţă, întâi în Luceafărul (1905), apoi în broşură, împreună cu Doamnele lui G. Baronzi. Varianta nu este decât o baladă apocrifă care are la bază fabricatul lui Bumbac, cu toate că G. Cătană încearcă să ascundă mistificarea, afirmând că ar fi cules-o de la Todor lăutaşu din Brebu. Însăşi indicaţia lui că printre hârtiile primite de la avocatul Ioan Nemoianu, care i-a comunicat poveşti, a găsit şi o variantă a baladei, „dar aici e necompletă“, măreşte suspiciunea. Examenul stilistic cât de sumar arăta că versurile, câte nu provin din varianta Alecsandri, sunt fabricate în birou. BIBLIOGRAFIE: George Cătană. Poveştile Bănatului, t. I, II, III, Gherla 1893, 118 + 150 p.; Balade poporale din gura poporului bănăţean, Braşov, 1895, ed. III-a, Braşov, 1916, X + 191 p.; Poveşti poporale din Banat culese din gura poporului de…, p. I, II, Braşov, 1908, 104 + 111 p.; Mioriţa culeasă de…, Braşov, 1909, 37 p.; Din lumea poveştilor, Caransebeş, 1924, 168 p.; Cele mai frumoase poveşti din Banat, Bucureşti, 1947, 141 p. (cu o biografie scrisă de dr. Cornel Cornean, în care se dau date şi despre lucrările inedite, pp. 128–139). V. Şerban, Folcloristul bănăţean George Cătană, în Folclor literar, I, Timi-şoara, 1967, pp. 313–351. GEORGE PITIŞ. Profesorul de limbi clasice de la colegiul „Sf. Sava“ a avut şi preocupări etnografice şi folclorice, pe care le-a părăsit în chip inexplicabil în pragul maturităţii. Acţiunea lui în acest domeniu este fragmentată, căci şi-a mutat atenţia de la un crâmpei la altul, fără ca acestea să se subsumeze unui plan coordonator. Se pare că intenţiona elaborarea unei monografii folclorice a Şcheilor Braşovului, locul lui de baştină, căci despre românii de aici a adunat materialele cele mai diferite. Atenţia lui a depăşit însă acest cadru local, studiind obiceiuri din Ţara Oltului şi chiar din Ţara Haţegului. O parte din cele adunate au fost publicate în Revista Nouă şi în Convorbiri literare, altele au rămas în stadiul primei notări printre manuscrisele sale. 383 Contribuţia cea mai de seamă e cea etnografică. Pitiş a urmărit o seamă de obiceiuri din ciclul familial: nunta din Şcheiu, Săcele, Sălişte, înmormântarea din Persani, Săcele, naşterea din Şchei şi, în chip sumar, cea din Săcele. Din ciclul calendaristic a descris mai întâi cele legate de Crăciun – junii din Sălişte şi turca din Perşani – apoi sărbătoarea junilor braşoveni la care asistase de atâtea ori, precum şi cununa grâului din Ţara Oltului. Obiceiurile sunt înfăţişate descriptiv, cu minuţiozitatea consemnată anticipat pe un chestionar personal, în treacăt expunându-şi părerile despre origini. Astfel, obiceiul junilor braşoveni îl socotea drept „ceva milităresc, ceva rebel“, ceea ce îl depărtează enorm de esenţa şi rostul lui. Merită să fie pus în lumină efortul lui de a dezvălui formele evolutive ale unor obiceiuri. Prefacerile repezi din a doua jumătate a secolului trecut care au schimbat în ritm vizibil viaţa din Şcheii Braşovului i-au arătat în chip viu în ce fel aspectele tradiţionale sunt modelate, alterate sau înlăturate de noile condiţii economico-sociale. Poate că în subsidiar era prezentă şi ideea salvării unor forme de viaţă ancestrală prin consemnare documentară. Metodologic, cele două articole orientate în acest sens, Nunta în Şcheiu pînă la 1830 şi Nunta din Sălişte în trecut şi acuma înscriu un procedeu devenit curent în cercetările credinţelor şi obiceiurilor pentru a surprinde etape elocvente pentru sâmburele lor tematic şi semnificaţia lor, potrivit nivelului cultural. Pitiş a lăsat şi o colecţie folclorică, de importanţă mai mică. A cules mai întâi 22 basme, din care a publicat doar 7. Aproape toate basmele lui sunt munteneşti, 11 culese de la o bătrână din Bucureşti, 9 de la un povestitor din Galaţi, în anul când a fost profesor aici. Din ciornele rămase, se vede că el se străduia, necunoscând stenografia, să redea cât mai exact basmul popular, notând, în timpul povestitului, naraţiunea cu anumite prescurtări, iar în întregime expresiile şi formulările ce i se păreau caracteristice, în măsura în care îi îngăduia debitul povestitorului. Apoi repovestea basmul în chip literar, încercând să rămână în atmosfera şi lexicul povestitorului audiat. Colecţia de poezii populare cuprinde mai întâi cântece şi strigături din Ţara Bîrsei şi Ţara Oltului, apoi balade şi cântece culese de la lăutari bucureşteni, mai puţine din Galaţi şi Rîmnicu-Sărat. 384 BIBLIOGRAFIE: Ion C. Chiţimia, Folclorişti şi folcloristică românească, pp. 327–370; Ion Muşlea, George Pitiş folclorist şi etnograf, Bucureşti, 1968, 234 p. (după studiul introductiv al lui Muşlea (pp. 5–54) urmează poeziile populare inedite (pp. 55–99), poveştile inedite şi rezumatul celor 3 basme din Gazeta Transilvaniei (pp. 100–140), apoi datele despre industria casnică din Şcheii Braşovului (pp. 141–155), păstorit (pp. 156–185) şi alte inf. etnografice. GRIGORE TOCILESCU. Elev al lui Hasdeu şi prieten al lui G. Dem. Teodorescu, viitorul profesor de istorie antică manifestă interes pentru folclor odată cu fundarea Societăţii Românismul. Publică astfel în Foaia Societăţii Românismul articolul ditirambic Poezia popularia a românilor (1870) şi două descântece, relevate pentru elementele doveditoare ale latinităţii noastre. Mai substanţială este colaborarea la marea colecţie a lui G. Dem. Teodorescu prin colindele şi baladele Golea haiducul, Bolbocean haiducul şi Boţea din Bogza-R. Sărat. El e autorul studiului premiat de Academia Română, Ţăranul român (1882), rămas inedit. Conducând până la moarte Revista pentru istorie, arheologie şi filologie, prin grija lui apar aici numeroase studii şi materiale folclorice, ieşite de sub pana lui M. Gaster, P. Ispirescu, T. Burada, M. Canianu, Lazăr Şăineanu etc. De reţinut sunt frumoasele balade culese de B. Iorgulescu, directorul gimnaziului din Buzău. Tocilescu publică în revistă 7 balade notate de el de la Oprea lăutarul din Horezu-Vâlcea. Tânărul său elev N. I. Apostolescu publică studiul Frunză verde ce anunţă viitoarele lui preocupări despre versul românesc. Tocilescu este cunoscut prin masiva colecţie de poezii populare, Materialuri folcloristice (1900), care au suscitat atâtea iritări şi critici, mai cu seamă la data apariţiei. El ambiţiona tacit de a crea şi în acest domeniu un monument nepieritor, dar superficialitatea cu care a coor-donat întocmirea acestei colecţii l-a adus la alcătuirea unui moloz literar, în care cititorul singur trebuie să aducă ordinea absentă. Alarmat de prefacerile de la sfârşitul secolului trecut care izgoneau formele de cultură tradiţională de la sate, Tocilescu solicită în 1897 ministrului învăţământului, Spiru Haret, fondul de 3.000 lei pentru culegerea folclorului în totalitatea speciilor lui. Comisia 385 alcătuită din 7 membri culege în vara anului 1897 cea mai mare parte a materialului care va alcătui colecţia. În 1898, Tocilescu difuzează un chestionar, elaborat după cel din Şezătoarea lui Gorovei şi cele mai vechi ale lui Hasdeu şi N. Densuşianu, pentru a servi de călăuză învăţătorilor culegători. Foarte puţini au răspuns acestui apel, speriaţi de marea diversitate a problemelor pentru care chestionarul da puncte de sprijin cu totul neîndestulătoare. Capitolul Instrucţiuni pentru culegerea datelor e semnificativ pentru orientarea folclorică a coordonatorului. După ce repeta indicaţiile metodologice ale lui Hasdeu, el preconizează detectarea unui folclor arhaic, necontaminat de formele noi, urbanizate, recomandând culegătorilor „a se feri de a împărtăşi ca obiceiuri şi poveşti ale poporului, creaţiuni moderne aduse în sat“, adăugind că „ar fi de preferat a se culege de la oamenii – mai cu seamă bătrînii – cari nu ştiu carte“. El va contribui în chip decisiv la cimentarea atitudinii puriste la noi care milita pentru o delimitare tăioasă a folclorului drept o creaţie numai a analfabeţilor, neinfluenţaţi de cultura citadină. Se cuvine a releva preţioasa indicaţie de „a întreba pe săteni asupra evenimentelor istorice recente ca şi cele din trecut“ care anticipează întrucâtva orientarea lui Ovid Densusianu de a concepe folclorul nu numai ca un bun tradiţional, ci şi ca o oglindă a lumii contemporane. Nu se cunoaşte ce au realizat culegătorii solicitaţi de Tocilescu, fiindcă planul unei publicaţii globale nu a mai fost realizat. Volumul întâi, cu cele două părţi ale sale, cuprinde poezia populară, inclusiv proverbele şi zicătorile, iar al doilea urma să dea la iveală basmele şi legendele, datinile şi credinţele românilor din nordul Dunării, dar n-a mai apărut, foarte probabil în urma campaniei violente ce s-a stârnit împotriva acestei colecţii, dătătoare de ton fiind critica acerbă a lui N. Iorga. Colecţia publicată cuprinde peste 4.000 de bucăţi, fiind numericeşte aproximativ de aceeaşi întindere cu colecţia lui I. M. Moldovan şi I. Pop Reteganul. Speciile sunt, ţinând seama de specificul lor şi de întinderea repertoriului, inegal reprezentate. Domină doinele şi strigăturile, care cuprind peste 2000 de poezii. Destul de bine reprezentate sunt şi descântecele cu cele 440 variante, precum şi baladele cu 175 variante, dar ghicitorile, colindele şi folclorul copiilor, precum şi proverbele, au fost culese sporadic de 386 către câţiva, mai mult la întâmplare. Nici distribuirea teritorială nu e proporţionată, materialul provenind numai din 27 judeţe, unele mai bine reprezentate, altele abia incidental. Aceasta datorită inegalităţii contrastante a culegătorilor, mai cu seamă ca hărnicie şi scrupulozitate. În fruntea lor se situează tânărul profesor Hristian N. Ţapu, care culege singur vreo 3.000 de bucăţi, deci cam trei pătrimi din întreaga colecţie. El a străbătut în cele 3 luni de vară judeţele Teleorman, Olt, Vâlcea şi Gorj, a mai cules apoi sporadic prin Bucureşti, precum şi de la unii informatori din sudul Transilvaniei întâlniţi prin ţară. Acesta se plânge într-o scrisoare către A. Gorovei de felul cum l-a frustrat Tocilescu de ceea ce îi promisese anterior: includerea materialului său într-un volum al cărui autor să fie el şi donarea a 200 de exemplare gratuite, la urmă nedându-i-se nici unul. Între greutăţile întâmpinate, Ţapu aminteşte închiderea lui vreme de 3 zile „fără să mi se dea nici apă, nici pîine, pe timpul cînd adunam prin sate materialul folcloristic pe motivul – zicea primarul şi cei din comună – că eu sînt anarhist“, dar cei ce au o bogată experienţă de culegător ştiu că au avut de suportat neplăceri mai mari din partea „vigilenţei“ organelor administrative. Tocilescu l-a înlăturat cu abilitate în timpul tipăririi, motivând „că ministerul l-a însărcinat pe d-sa cu culegerea şi aranjarea materialului, că eu n-am fost decît mîna dreaptă a domniei-sale!“ Iorga va înfiera mai tare gestul, cerând sis-tarea publicării şi „împodobirea mai departe a unui om şiret şi inca-pabil cu pene străine“. Ceilalţi culegători vin mult în urma lui Hristian Ţapu. Colegul acestuia, Ion Odor, culege din judeţele Prahova şi Buzău, absolventul de seminar Ion Ionescu din judeţele Mehedinţi, Dîmboviţa şi Muscel, scriitorul C. Notară din judeţele Suceava şi Roman, iar scriitorul Al. I. Hodoş (Ion Gorun) culege numai din judeţul Argeş, fără să indice localitatea şi informatorii. Folcloristul experimentat Mihail Canianu culege de data aceasta din judeţele Putna şi, mai cu seamă, Neamţ. Dintre învăţători se remarcă îndeosebi C. Rădulescu-Codin cu poezii din Muscel şi Dîmboviţa şi Ion Florescu din Bragadiru-Teleorman. Mai pot fi menţionaţi N. I. Apostolescu (jud. Argeş) şi învăţătorul G. Coatu din Cerna – Tulcea. Apostolescu încearcă o grafie mai exactă, folosind ń şi x, pentru care va fi ironizat pe nedrept de N. Iorga. 387 Valoarea colecţiei nu stă numai în cantitatea impresionantă a materialului, ci şi în dezvăluirea folclorului din ţinuturi neexplorate până atunci (judeţele Teleorman, Olt, Vâlcea, Gorj, Neamţ, Putna). Culegătorii au notat cu fidelitate ceea ce au auzit – cu unele obsceni-tăţi fiind chiar prea zeloşi în autenticitate – oferind o colecţie care poate fi consultată fără rezerve. Singura scădere ce se observă sub acest aspect e o oarecare oboseală a informatorilor, vizibilă la textele lungi, care ar fi putut să fie înlăturată prin notarea textului în timpul cântării în surdină, procedeu verificat pentru vivificarea memoriei. Colecţia putea aspira la rangul de model dacă ar fi fost pregătită cu migala necesară, incompatibilă cu graba „coordonatorului“ care s-a dovedit cu totul absent, contribuţia lui mărginindu-se la prefaţă şi la cele 3 balade culese de la un lăutar din Bucovicioru – Dolj. Unele scăderi vin chiar din nerespectarea indicaţiilor sale din chestionarul difuzat. Astfel, se întâlnesc în volum producţii culte, cu rimă încrucişată (p. 1048, 1130, 1133, 1134) alături de altele semipopulare (p. 1081 etc.), pe care le putea semnala oricine cunoaşte măcar parţial cântecul popular autentic, semn că Tocilescu nici măcar nu a răsfoit colecţia pe care şi-a pus numele. El a publicat apoi o seamă de materiale vădit obscene care îşi aveau locul doar într-o publicaţie cu tiraj restrâns, nicidecum într-o colecţie de largă difuzare, împărţită şi ca premiu elevilor şi elevelor, deşi conţinea „cele mai neauzite murdării ce au trecut vreodată în tipar“, cum scria Iorga. Obiecţiile referitoare la modernismele vădite în textele din această colecţie – mai cu seamă numeroasele neologisme în formă stâlcită – şi la faptul că s-a cules masiv de la lăutarii ţigani sunt neîntemeiate. Influenţa oraşului şi a cărţii era o realitate care nu putea fi negată de nimeni şi ascunderea ei însemna şi crearea unei imagini false, idilice, a satului românesc. Colecţia lui Tocilescu oglindeşte poezia acestui sat la sfârşitul secolului trecut, cu un capăt ancorat în cultura tradiţională arhaică, iar cu celălalt deschis înnoirilor producătoare de forme hibride, dar inerente evoluţiei de la care nu se putea sustrage. Modernismele, precum şi poeziile de erotică aprinsă, senzuală, nu sunt rodul lăutarilor ţigani, care sunt doar interpreţi şi colportori şi care nu pot fi ocoliţi de culegători, de vreme ce ei reproduc aceste cântece la feluritele prilejuri de manifestare folclorică. Încă de pe atunci, în anumite zone ale ţării ei 388 mai ştiau cântecele bătrâneşti, numărul ţăranilor interpreţi ai acestora subţiindu-se vertiginos cu trecerea timpului. Scăderea cea mare a colecţiei rezidă în lipsa unei orânduiri siste-matice a materialului. Nu se poate înţelege de ce a mai fost nevoie de trei Addenda la două volume apărute în acelaşi an, explicabile numai prin graba de glorie şi superficialitate. Referinţele bibliografice se fac doar la început la balade, dar pe măsură ce creşte materialul, această grijă dispare, lirica neavând decât indicări sporadice la variantele din unele colecţii. Mai supărătoare este lipsa referirilor necesare la variantele incluse în cadrul acestei colecţii la faimoasele Addenda, exceptând puţinele cazuri când se arată „vezi o variantă mai sus“ etc. BIBLIOGRAFIE: Gr. G. Tocilescu, Materialuri folcloristice culese şi publicate sub auspiciile Ministerului cultelor şi învăţămîntului public prin îngrijirea lui…, vol. I, Poezia poporană, I, II, Bucureşti, 1900, XLV + 1712 p. N. Iorga, Colecţia de folklore a Ministerului de instrucţie (scrisoare către d. ministru Haret), în Revista română politică şi literară, I (1902), pp. 459–467; T. Duţescu-Duţu, Consideraţiuni critice asupra poeziei noastre poporane, vol. I, Doine, Bucureşti, 1903, 157 p. (Critică a colecţiei, urmată de încercarea cu totul subiectivă de a determina formele autentice ale cîntecelor); I. C. Chiţimia, Folclorişti şi folcloristică românească, pp. 193–216. GRIGORE CREŢU. Profesor la Huşi, apoi la liceul „Matei Basarab“ din Bucureşti, acest moldovean a fost cunoscut până de curând numai ca un erudit filolog, autor a o seamă de studii despre literatura veche. Doar Enciclopedia română a lui G. Diaconovich menţiona că avea adunată „cea mai mare colecţie de literatură populară din ţară“. Recenta antologie, Folclor din Oltenia şi Muntenia (1970), da la iveală 905 poezii populare selectate printre maldărele de caiete rămase de la autor. Creţu este, se pare, cel dintâi dincoace de Carpaţi care întreprinde culegeri de folclor prin elevii săi. Nu s-a întocmit un tablou statistic al materialelor folclorice adunate de elevii lui Creţu, dar se pare că el e imens, cuprinzând aproape toate speciile, precum şi o seamă de aspecte etnografice. Mai întâi, Creţu a adunat prin elevii seminarului din Huşi, iar de la 1883 prin elevii 389 liceului „Matei Basarab“, cea mai veche însemnare datând din 1877, iar ultimele din 1899. Antologia publicată în 1970 conţine numai poeziile populare din Muntenia şi Oltenia, culese aproape toate în ultimul deceniu al secolului trecut. Ele provin cu precădere din judeţele Ilfov, Ialomiţa şi Argeş, mulţi informatori fiind indicaţi a şedea chiar în Capitală. Ca arie, colecţia lui Creţu repetă în oarecare măsură pe cea a lui G. Dem. Teodorescu, depăşind-o prin materialele olteneşti şi teleormănene, apoi pe cea a lui Tocilescu, pe care o întrece de asemenea prin variantele provenind din Muntenia răsăriteană şi Dobrogea, ultima totuşi firav reprezentată. Indicaţiile elementare sunt în bună măsură respectate, puţine fiind poeziile vag localizate la judeţul respectiv. Sunt citate numele informatorilor, uneori şi data culegerii. Elevii au notat în genere în chip fidel textele folclorice, în puţine locuri putându-se semnala bănuieli de intervenţie, care e vizibilă în baladele Badea haiducul şi Căpitanul Nica. Antologia din colecţia Creţu e preţioasă prin dezvăluirea repertoriului folcloric de la sfârşitul secolului trecut. Ea pune în lumină variante din judeţe necercetate până atunci, sau explorate doar în fugă, completând tabloul cunoaşterii folclorice a acestei provincii. La colinde se întâlnesc o seamă de rarităţi, cum e cea despre vânarea bohorului, cererea zestrei de către fată din Ciocăneşti–Ilfov, fata prefăcută în aur şi mărgăritar cumpărată ca noră, vânătorul pierdut în munţi şi descoperit de iubită. Bocetul pentru copil din Curtea de Argeş, un rest din cântecul zorilor, aruncă lumină asupra situaţiei din trecut a acestui cântec funebru, consemnat numai în repertoriul din Oltenia nord-vestică şi din Transilvania sudică. Dintre descântece e remarcabilă ca realizare poetică vraja pentru ursită din Brăila, cu o seamă de motive inedite. Baladele ce par inedite sunt reprezentate prin variante fragmentare: Cîntecul lui Bibea Cucu, Cîntecul haiducului Ştefan Jianu (din baladă rezultă că e altul decât omonimul său), sau cu neclarităţi şi reluări de neînţeles (Căpitanul Nica, Buculei). Două din această categorie povestesc cu măiestrie isprăvile haiducului Onea (Onea şi Coţofenea), sau pedepsirea capitală a soţiei surprinsă în braţele turcului (Dafina sau Tudorel Măjarea). 390 Lirica oglindeşte în genere înclinarea discursivă din această pro-vincie. Evaluările băneşti în materie de erotică nu lipsesc („Iorgule, gura matale/ Face-un pol şi cinci parale“), nici accentele de îndrăzneală erotică bine cunoscută. Unele oglindesc stări de lucruri caracteristice Bucureştilor, ca acel oltean vânzător de mere care arată, serviabil: „Cu dreapta-n cîntar îţi pui/ Şi cu sînga te mîngîi“. Multe poezii grupate la lirica propriu-zisă sunt de fapt cântece de nuntă (Fetiţa de om bogat, Săracă bătătura). Din lirica veche culegătorii au mai surprins frumosul cântec, dispărut din circulaţie şi vivificat în Moldova prin armonizare corală, Mariţă, Mariţă/ Tînără fetiţă. BIBLIOGRAFIE: Grigore Creţu, Folclor din Oltenia şi Muntenia, în seria Folclor din Oltenia şi Muntenia, V, ediţie îngrijită de A. Millea şi I. Stănculescu, prefaţă de Ovidiu Papadima, Bucureşti, 1970, 762 p. DIMITRIE LUPAŞCU e autorul unei colecţii de descântece, Medicina babelor (1890), publicată de Academia Română. Cele 54 descântece sunt culese din Moldova, îndeosebi din nordul ei. Informatorii sunt indicaţi într-un tabel, fără să se arate care anume descântece au fost culese de la fiecare. Gama lor e variată, parte fiind orăşeni, evrei, ţigani etc. Ion Bianu se arăta entuziasmat de publicaţia lui Lupaşcu, deoarece autorul avea o cultură „mult mai modestă“ decât ceilalţi culegători, de aceea colecţia i se părea „şi mai preţioasă, căci ea nu lăsa măcar bănuiala că autorul ar fi făcut în culegerea sa modificări şi înnoiri, cum s-a întâmplat prea adeseori culegătorilor noştri cu mai multă instrucţiune“. Cu toate acestea, în descântecele lui se văd corectări ale culegătorului: „M-am mîniat“ în loc de mânecat, apoi neologisme „Iară amantele lui“ „ca cristalul de curat“. Acestea ar putea proveni de la informatorii citadini, dat fiind că 11 din cei 67 erau din Huşi, Botoşani şi Dorohoi. V. A. URECHE a întocmit colecţia Legende române (1891) din două părţi: 10 naraţiuni auzite din popor şi 11 „legende din istoria 391 naţională“ scoase din scrierile cronicarilor. Întâile 10 naraţiuni nu sunt legende, ci basme nuvelistice şi basme legendare. Fostul profesor de istoria românilor şi literaturii române mărturiseşte în prefaţă că a făcut operă „de simplu colector. Forma în care dăm povestea culeasă, bună sau rea este lucrarea noastră, iar fondul este al poporului.“ Cu toate acestea, colecţia trezeşte suspiciuni chiar în ceea ce priveşte fondul. V. A. Ureche nu arată sursa decât la unele din naraţiunile folclorice,iar câteva seamănă prea mult cu variantele franceze şi spaniole pe carele citează în întregime. Povestirea e în manieră literară elevată, în fond cenuşie şi, pe alocuri, mieroasă. Cele care au fost auzite în Moldova nu se deosebesc de cele auzite din Muntenia, fiind toate retopite în acelaşi stil pretenţios. N. A. BOGDAN, funcţionar şi ziarist din Iaşi, e cunoscut mai cu seamă din amintirile despre Creangă şi Eminescu, cu toate că a scris multe poezii şi piese de teatru. A publicat şi culegerea Poveşti şi anecdote din popor (1892). Naraţiunile din acest volum, cele mai multe snoave, nu au nici o indicaţie privitoare la informator, localitate etc. Bogdan alternează, după modelul lui Arsenie, o naraţiune în proză cu o anecdotă versificată, adică din cele 55 naraţiuni, 27 sunt anecdote în versuri. Ediţia a III-a, cu titlu schimbat Poveşti şi bazaconii din Moldova (1923), adaugă la început 4 naraţiuni în proză şi 4 anec-dote versificate. Bogdan intervine copios în osatura naraţiunilor populare, inventând episoade sau aducându-le schimbări vizibile. Unele sunt create de el în întregime (Ficioru spatarului, Cocoveica etc.), încât colecţia trebuie folosită cu prudenţă maximă, servind numai la atestarea tipurilor şi episoadelor cunoscute din colecţiile autentice. BIBLIOGRAFIE: Dimitrie P. Lupaşcu, Medicina babelor. Adunare de descîntece, reţete de doftorii şi vrăjitorii băbeşti. Cu un raport de prof. I. Bianu, Bucureşti, 1890, 128 p. V. A. Ureche, Legende române, Bucureşti, 1891, 248 p.; Legende române cu un studiu introductiv şi note de Ion Horia Rădulescu, Bucureşti, 1934, 267 p. (reeditare cu acelaşi cuprins, mai puţin o legendă istorică). 392 N. A. Bogdan, Poveşti şi anecdote din popor, Iaşi [1892], 274 p.; ed. a II-a, 1897; ed. a III-a: Poveşti şi bazaconii din Moldova, Bucureşti, 1923, 352 p. ÎNTÂILE TIPOLOGII ŞI CORPUSURI ALE FOLCLORULUI ROMÂNESC LAZAR ŞĂINEANU. Numeroasele colecţii de poveşti care sporeau cu cât se apropia ultimul deceniu al secolului trecut făceau tot mai simţită nevoia unei sistematizări care să aducă ordinea necesară şi să pună în lumină gradul de înrudire al variantelor la o adâncime mult mai mare decât simpla trimitere bibliografică la naraţiuni similare. De aceea, Academia Română instituie încă din 1889 premiul pentru lucrarea: Studiu asupra basmelor române în comparaţiune cu legendele antice şi în legătură cu basmele popoarelor învecinate şi ale tuturor popoarelor romanice. Lucrarea trădează în enunţarea ei viziunea lui Hasdeu, potrivit felului cum urmărise el în cele două monografii despre Cucul şi tur-turica şi Povestea numerelor variantele popoarelor vecine şi ale celor romanice. Raportarea la antichitate trebuia să dea temeiul vechimii lor multimilenare, dovedind în subsidiar nu numai vârsta considerabilă a culturii noastre populare, ci şi sorgintea ei latino-mediteraneană. Lazăr Şăineanu, elevul strălucit al lui Hasdeu, se aşterne pe lucru şi în 1894 voluminosul studiu este premiat de Academie şi publicat în anul următor. Contribuţia lui Hasdeu e vizibilă mai întâi în orizontul larg al lucrării care a avut norocul de a-şi găsi eruditul dublat de hărnicia organizată a acestui discipol, apoi în dezvoltarea ei şi în elucidarea unor semne de întrebare, după însăşi mărturisirea lui Şăineanu când aduce mulţumiri „d-lui Hasdeu, ale cărui convorbiri au fost totdeauna pentru autor cea mai bună şcoală practică“. Însăşi metoda de investigare era cea a maestrului, adică ceea ce Şăineanu numeşte „principiul raţional“ în cercetarea fenomenelor folclorice care trebuiesc studiate „în primul rînd pe terenul originar şi naţional, unde au dobîndit acea formă particulară, ce le deosebeşte de 393 fenomene analoage la alte popoare, învecinate sau îndepărtate, înrudite sau străine. Urmărirea fenomenului în periferia etnică cea mai apropiată constituie al doilea moment al investigaţiunei. Şi numai cînd aceste mijloace sunt insuficiente, se recurge treptat la manifestaţiuni paralele în timp şi spaţiu“. În cazul basmelor, depistarea formelor de pe întreaga arie accesibilă este de la sine nece-sară, dată fiind uşurinţa cu care au circulat aceste naraţiuni într-o perioadă atât de îndelungată. Impozanta monografie a lui Şăineanu este, întâi de toate, suma basmelor publicate timp de o jumătate de secol, variantele fiind gru-pate potrivit gradului de înrudire, în subtipuri, tipuri etc. Consemnarea bibliografică a fost urmărită cu scrupulozitate, autorului scăpându-i doar unele variante publicate în ziarele Gazeta Transilvaniei, Albina etc. El a utilizat în acest scop şi partea inedită a colecţiei lui Ispirescu, precum şi colecţia de basme aromâne inedite a lui Cosmescu. Suma bibliografică a acestor naraţiuni se ridica la aproximativ 500 de variante, îndestulătoare pentru o primă viziune de ansamblu asupra repertoriului românesc. Utilitatea lucrării e sporită considerabil prin redarea rezumatului de proporţii explicite a fiecărei variante, care dispensează pe cercetător de a mai recurge la originalul din colecţie, exceptând investigaţiile de natură stilistică. Împrejurarea îl face pe Şăineanu să-şi califice monografia drept „un adevărat Corpus al literaturei orale române“. De fapt, ea este o tipologie, deoarece înfăţişează tipul şi ramifica-ţiile lui numai prin rezumatele variantelor, pe când un corpus trebuie să conţină variantele în forma lor integrală, aşa cum e redată în colecţiile originale. În epica populară, corpusul reprezintă faza a doua a sistematizării, care e posibilă numai după întocmirea tipologiei bibliografice a speciilor componente. Şăineanu era obligat să orânduiască naraţiunile excerptate într-un sistem clasificatoriu adecvat. El avea în faţă numai pe cele ale lui Hahn şi Orest Myller. Şăineanu rămâne mai mult tributar lui Hahn, al cărui sistem va fi aplicat la basmele române chiar înaintea lui Şăi-neanu de alt elev al lui Hasdeu, C. Litzica. Hahn stabileşte în colecţia sa de basme albaneze şi greceşti un sistem care să pună în lumină înrudirea dintre basmele germane şi cele greceşti pentru a oferi o baza temeinică în cercetarea acestora. El stabileşte astfel 40 de tipuri 394 (formule, le zice el) pe care le distribuie în trei grupe mari, alcătuite după sistemul de relaţii sociale: I tipurile despre familie cu subgrupele: tipurile despre căsătorie, despre dorinţa de a avea copii, despre fraţi, tipurile Berta (substituirea unei false rudenii) şi cele despre cumnaţi; II tipurile mixte (tipurile de petit şi tipurile cu răpiri) şi III tipurile dualistice bazate pe contrastul dintre lumea interioară şi cea externă. Mai bine de jumătate din tipuri sunt aşezate de Hahn la grupa I, în vreme ce a treia are cele mai puţine. Şăineanu adoptă un sistem cu o ierarhie mai adâncă, grupând basmele în secţiuni, cicluri şi tipuri cu eventuale subtipuri. Secţiunea e o categorie tematico-stilistică, corespunzătoare întrucâtva speciei şi mai cu seamă subspeciei din terminologia adoptată mai târziu de cercetătorii şcolii finlandeze. Şăineanu distinge 4 secţiuni: I poveşti mitico-fantastice; II poveşti etico-mitice (psihologice); III poveşti religioase (le-gende); IV poveşti glumeţe (snoave), iar la Adaos, Şăineanu tratează pe scurt fabula animală, ca una ce ieşea oarecum din cadrul lucrării propuse. Clasificarea lui Şăineanu, ca şi cea a lui Hahn şi Myller, nu a fost adoptată. Toate erau premature, fruct al începuturilor în acest domeniu, dar ele vor lumina calea viitoarelor încercări ce se vor impune, întâia deficienţă ce se semnalează în determinarea „secţiunilor“ este neclaritatea ce domneşte cu privire la caracte-risticile speciilor narative în proză. De aceea, el contopeşte în aceeaşi „secţiune“ atât snoavele, cât şi basmele nuvelistice, iar ceea ce el numeşte poveşti religioase sau legende sunt de fapt basme legendare (sau basme-legende), adică o specie mixtă, orânduită în sistemul Aarne-Thompson ca o subspecie a basmului propriu-zis. Cât priveşte distincţia între poveştile mitico-fantastice şi cele etico-mitice, ea e cu totul şubredă, întrucât în amândouă fantasticul deţine un rol de seamă, iar învăţătura morală, ca şi dezvăluirea resortului psihologic, apar deopotrivă atât în cele mitico-fantastice, cât şi în cele psiho-logice (etico-mitice), drămuirile de amănunt nefiind semnificative. Fiecare secţiune este compartimentată apoi în cicluri, iar acestea în tipuri, un ciclu conţinând de obicei două, rar trei tipuri: secţiunea I cuprinde 10 cicluri cu 22 tipuri, a II-a are 10 cicluri cu 21 tipuri, a III-a are numai 3 cicluri cu 5 tipuri, iar ultima secţiune cuprinde numai 2 cicluri cu 2 tipuri. Cu toate că Şăineanu distinge în total 50 tipuri, depăşindu-l întrucâtva pe Hahn, el îl urmează îndeaproape pe 395 acesta, repetându-i astfel greşeala care îi va face caduc sistemul de clasificare. Înrâurirea este învederată chiar de nomenclatura tipurilor, căci şi la Şăineanu se întâlnesc Amor şi Psyche, Melusina, Neraida, Danae, Dioscurii, Scylla, Cenuşăreasa, Phryxos, Păcală (Hahn scrie Bakalaformel după Schott), apoi animalele cumnaţi, animalele recunos-cătoare, Enomaos şi piticul, folosite de Hahn pentru a denumi tipurile corespunzătoare. Ca şi Hahn, Şăineanu confecţionează o haină prea largă pentru tipuri, încât într-una încap de fapt mai multe tipuri distincte, grupând în 50 de tipuri variante pe care cercetătorii de mai târziu le-au orânduit în aproximativ 600 de tipuri ale basmelor propriu-zise în sistemul internaţional Aarne-Thompson. E drept că o seamă de tipuri au fost dezvăluite de culegerile ulterioare, dar numărul acestora este cu totul redus, foarte îndepărtat de dispro-porţia numerică dintre cele două clasificări. Şăineanu s-a lăsat furat de prezenţa unor elemente sau episoade pentru a pune împreună naraţiuni care în fond aveau altă osatură epică şi vehiculau altă semnificaţie. El şi-a dat seama de atari încălcări, semnalând „amalgamarea sau simpla juxtapunere a două sau chiar a trei tipuri folclorice diferite“ şi invita la prudenţă şi la rezolvarea dificultăţilor prin „necesitatea de a raporta unul şi acelaşi basm la două (uneori şi la trei) tipuri speciale.“ Aceste referiri sunt dese: „Afară de aceasta tipul Fraţilor perfizi revine şi în diferite versiuni din ciclul Descinderilor şi al Isprăvilor eroice“; „La primul basm-tip mai aparţin şi variantele din ciclurile Celor Trei fraţi şi Celor Doi fraţi“, etc. O sistematizare mulţumitoare avea nevoie de cât mai puţine referiri de atari suprapuneri, soluţia putând fi oferită de găsirea a ceea ce e relativ constant în oceanul mare al contaminărilor de motive şi episoade. Dacă monografia lui Şăineanu e depăşită ca sistem de clasificare a basmelor, ea se face indispensabilă prin aportul ei de natură biblio-grafică şi prin sumarele consideraţii comparative. Alături de prezen-tarea rezumativă a celor 500 de basme româneşti, Şăineanu face o bogată incursiune în literatura antică, apoi în colecţiile folclorice ale popoarelor învecinate şi ale celor romanice, citând pe larg variantele similare. El a avut la îndemână lucrări rare, unele inexistente în bibliotecile de la noi, datorită concursului neprecupeţit al ministrului învăţământului Take Ionescu şi al Bibliotecii naţionale din Bucureşti, amintiţi cu recunoştinţă în prefaţa lucrării. 396 Consideraţiile despre originea şi răspândirea tipurilor sunt moderate, parcă Şăineanu s-ar sfii să-şi spună părerea. Faţă de teoriile secolului, începând cu cea a fraţilor Grimm şi sfârşind cu recenta explicare antropologică a lui A. Lang, el manifestă prudenţă şi invită oarecum la eclectism: „suntem în contra aplicaţiunei exclusive a uneia din variatele teorii, ce s-au ivit de o jumătate secol pe orizontul folclorului.“ În fapt, el se arată partizanul nedeclarat al teoriei antropologice afirmându-se ca atare încă din prefaţă: „Prin comparaţiunea cu versiunile paralele din Peninsula Balcanică, din orientul şi occidentul Europei, se confirmă teza dezvoltată în cursul întregului acestui studiu: fondul antropologic al basmelor pretutindenea şi totdeauna acelaşi în trăsurile sale fundamentale.“ El caută să ţină cumpănă dreaptă între acest fond antropologic, comun pe o arie atât de largă, şi specificul naţional, întrucât „oricare popor colorează cu o nuanţă proprie povestea originală, care se resimte mai ales de influenţa diferitelor idei religioase.“ Dar încercarea rămâne mai mult un deziderat teoretic, căci Şăineanu nu găseşte propriu basmului românesc decât „idea de a umbla după foc“ din variantele tipului Poliphem, care există însă şi la alte popoare în basme aparţinând altor tipuri. Era mult prea devreme pentru a se păşi la elucidarea trăsăturilor naţionale din aceste naraţiuni multimilenare. Partea cu adevărat nepieritoare a tipologiei basmelor alcătuită de Şăineanu e tocmai ceea ce a fost mai puţin băgat în seamă: acel Indice folcloric cu care se încheie monografia, elaborat cu ajutorul lui I. A. Candrea, proaspătul absolvent al Facul-tăţii de litere. După cum observa şi Şăineanu în prefaţă, el a întocmit un indice „unic în domeniul folclorului, care, îmbrăţişând anticitatea, orientul şi occidentul Europei, prezintă oarecum in nuce manifes-taţiunile variate ale imaginaţiunei poporale în conturele sale generale. În special, cât priveşte mitologia daco-română, indicele nostru formează un adevărat repertoriu de materiale folclorice. El ofere totdeodată ocaziunea de a constata întrucît poezia artistică, antică şi modernă, a elaborat asemenea materiale.“ Minuţiozitatea cu care a fost alcătuit înlesneşte nu numai consultarea cu profit a vastei monografii, ci şi elaborarea de către cercetător al unui vade mecum personal în domeniul atât de stufos al mitologiei populare. Indicele folcloric al lui Şăineanu premerge cu succes Motif-indexul-ui elaborat 397 de St. Thompson, care, departe de a-l face de prisos, îi accentuează şi mai mult necesitatea, îndeosebi cu privire la domeniul românesc. Nefructificarea lui confirmă încă o dată soarta vitregă a lucrărilor scrise în limbi puţin cunoscute, căci, cum observa D. Caracostea, „numai faptul că a fost redactat într-o limbă cu circulaţie limitată nu i-a asigurat locul meritat în studiile de folclor de pretutindeni.“ (Problemele tipologiei folclorice, p. 43). Şăineanu a fost atras şi de unele aspecte ale mitologiei populare, încercări reunite apoi în volumul Studii folclorice (1896). Orizontul comparatist îi aduce puternice corectări la explicaţia unilaterală a unei moşteniri: „Cu cît se întindea orizontul cercetărilor noastre, cu atît părerile anterioare despre originea istorică a unora din credinţele poporului român ni se părea mai şubredă. Şi o dată cu îmbrăţişarea întregului domeniu comparativ al faptelor, am ajuns la concluziunea că originea istorică trebuie aproape pretutindenea înlocuită cu raţiunea psihologică.“ Aluzia la curentul latinist este evidentă, dar când păşeşte la explicarea resorturilor psihologice, Şăineanu alunecă în cealaltă extremă, tot atât de neştiinţifică, deoarece el îşi reprezintă oamenii începuturilor înzestraţi cu acelaşi orizont raţionalist ca şi cărturarul modern, interpretând faptele ca pornind de la aceleaşi mobiluri ale gândirii. Încercând să evite o eroare, Şăineanu alunecă în alta, la fel de pernicioasă. Zilele babei şi legenda Dochiei, teza de doctorat a autorului, e valoroasă prin detectarea formelor similare de la unele popoare europene şi dezvăluirea fabricatului lui Asachi, cel dintâi care a identificat pe Dochia cu Dachia, fiica lui Decebal fugind de urmărirea lui Traian. Legenda meşterului Manole la grecii moderni e un studiu miniatural despre jertfa zidirii la greci şi oglindirea ei în baladele din sud-estul Europei. Poate lipsa de izvoare l-a silit să înfăţişeze această practică numai la greci, lăsând oarecum să se înţeleagă că şi baladele de la popoarele sud-est-europene ar fi de provenienţă neogreacă. În încheiere, Şăineanu se mărgineşte să releve trăsăturile comune, apoi particularităţile fiecărei versiuni naţionale, punând în lumină „brutalitatea fără seamăn a versiunii greceşti“, în opoziţie cu „gingăşia plină de graţii a concepxţiunii poetice la sîrbi şi la români.“ De fapt, ceea ce el numea brutalitate, e act ritual, denotând un stadiu foarte arhaic, convertit în moment poetic de un elevat potenţial dramatic în tălmăcirea românească a 398 baladei. Mai întins e studiul Ielele sau zînele rele după credinţele poporului român. Datele ulterioare, mai cu seamă cele din răspunsurile la chestionarul lui B. P. Hasdeu, întregesc considerabil imaginea acestor fiinţe aeriene. Şăineanu e mai mult atent la aspectul lor onomastic, fundat, la noi ca şi la alte popoare, pe „aceeaşi tendinţă eufemistă“ de a evita rostirea numelui adevărat care le-ar aduce pe dată. Celălalt articol despre Căpcâni-căpcăuni-cătcăuni încearcă să demonstreze că aceste fiinţe au venit la noi din romanul popular Alexandria, ceea ce nu pare plauzibil. E interesantă supoziţia lui din Jidovii sau tătarii sau uriaşii că identificarea jidovilor cu uriaşii ar fi pricinuită de existenţa cazarilor, un popor fino-tătar convertit la iudaism, care a stăpânit de la Don până în Panonia mai bine de trei secole, până în 1016. În studiile lui lingvistice, Şăineanu a mers pe dâra trasată de Hasdeu, studiind deopotrivă limba şi folclorul în îngemănarea lor preconizată de filologia comparativă, cu cele două ramuri ale ei, lingvistica şi folclorul (sau etnopsihologia în terminologia iniţială a maestrului). În Încercare asupra semasiologiei limbei române (1887), teza de licenţă la Facultatea de litere din Bucureşti, Şăineanu urmăreşte o seamă de aspecte folclorice, în terminologia creştină descoperă o serie de rămăşiţe păgâne de obârşie romană, apoi relevă nomenclatura latină a aspectelor fundamentale, cum ar fi calendarul şi o seamă de datini calendaristice, precum şi datinile ciclului familial. Multă bogăţie de fapte folclorice apare în capitolul despre metaforă. Pornind de la părerea sa că românii s-ar caracteriza prin cele două atitudini extreme, „indiferenţa religioasă şi superstiţiunea“, el trece în revistă nuanţele parodistice ale unor termeni sacri. Din analiza limbii populare, Şăineanu conchide că „limba metaforică românească nu are seamăn decît doară în cea spaniolă“ în ceea ce priveşte mulţimea expresiilor metaforice şi îndrăzneala în această convertire metaforică a sensului propriu. După ce citează expresii metaforice paralele la români şi spanioli, Şăineanu întocmeşte o listă a acestora, aşa cum erau atestate în colecţiile de basme, depăşind substanţial prima încercare de acest fel a lui Ioan Urban Jarnik, Sprachliches aus rumänischen Volksmärchen (1877). Examinând celelalte aspecte semantice – lărgirea sau îngustarea sensului unor cuvinte – Şăineanu citează frecvent din izvoarele folclorice, cel mai adesea din colecţia 399 Alecsandri, fără să se îndoiască de veracitatea faptului, pentru a-l verifica prin alte surse autentice. În lucrarea sa capitală, Influenţa orientală asupra limbei şi culturei române (1900), capitolul Elementul folcloric urmăreşte influenţa tur-cească, citând mai întâi 54 proverbe şi zicători, unele difuzate prin prelucrările lui A. Pann, apoi locuţiuni şi idiotisme, obiceiuri şi credinţe (jalba cu rogojina aprinsă în cap, credinţa în fatalism etc.). Din repertoriul de snoave sunt citate cele despre Nastratin Hogea, dar la basme e relevată numai figura chelului (Cheleş împărat), apoi câteva personaje cu nume turceşti (Bilmem, Caracîz Viteazul, Deli-Satîr şi Sefer-împărat), precum şi cîteva basme din colecţia ungurului Kúnos care există şi în repertoriul românesc, fără să le atribuie provenienţă turcească (Cerbul vrăjit, Cele trei rodii aurite, Copiii cu părul de aur, Cenuşotca etc.). În repertoriul cântat, Şăineanu semnalează prezenţa manelelor, apoi refrenul bre aman din unele cântece care, ca şi manelele, au rămas circumscrise la ariile fostelor raiale de pe Dunăre şi în zona Bucureştilor. Dintre jocurile de copii, citează a fi de obârşie turcă jocul în 3 armene, jocul în 5 pietre, jocul în nuci, jocul în arşice, şi jocul în oscioarele oilor. Dansurile de obârşie turcă i se par a fi arcanul, ciauşul, chindia, giambarale, iermilicul, muşamaua, năframa şi zoralia. El s-a călăuzit numai de nomenclatură, dar argumentul nu e probant decât în unele cazuri, căci dansuri ca arcanul, chindia etc. vădesc o structură arhaică şi au o largă răspândire, încât răspunsul decisiv îl va da examenul coregrafic comparativ. Jocul păpuşilor, cu personajul principal Caraghioz, e arătat a fi de provenienţă orientală prin filieră turcească, practicat în trecut, mai cu seamă în oraşe. Capitolul se încheie cu unele înjurături calchiate după modelul turcesc sau preluate în întregime. Şăineanu mai este autorul unei schiţe a istoriei folcloristicii române, sub forma unui capitol din Istoria filologiei române (1892), în care sunt consemnate ideile diriguitoare ale cercetătorilor de seamă, apoi sunt menţionate colecţiile de folclor şi studiile publicate în volum sau reviste. Era o vedere panoramică mai rotunjită şi mult mai bogată decât cea oferită de Aron Densusianu în Istoria limbei şi literaturei române (1885). După Hasdeu, Şăineanu se vădeşte cel mai de seamă basmolog, iar împrejurarea că după el studiul basmelor a amuţit aproape cu 400 desăvârşire, ca şi cum voluminoasa sa lucrare, Basmele române, ar fi epuizat întreaga problematică, face şi mai preţioasă contribuţia lui. Ea nu e câtuşi de puţin întunecată de retractarea care a urmat îndată după expatrierea samavolnică din 1901, când a încetat de a se mai preocupa de folclor, deoarece „folclorul nu va constitui niciodată o ştiinţă pozitivă“, cum se exprima într-o scrisoare din 1902. Se poate ghici influenţa hotărâtoare a teoriei agnosticizante a lui J. Bédier, întrucâtva vizibilă şi în monografia despre basme. E totuşi curios că Şăineanu persistă în această părere până la sfârşitul vieţii, căci în 1930 scria mai apriat: „folclorul nu şi-a ţinut nici una din promisiuni, el n-a realizat nici una din perspectivele ce se lăuda că va deschide. Ce e mai grav, e că nu s-a arătat măcar susceptibil să devină o disciplină, o ştiinţă. Folclorul a rămas o mină abundentă pentru colecţionari fără să realizeze nici o vedere de ansamblu“. Istoria folcloristicii europene îi infirmă supoziţiile, dacă ar fi să amintim ceea ce s-a realizat în domeniul bătătorit de el al basmelor prin crearea acelei tipologii de către Aarne şi Thompson (1910 şi 1928) şi determinarea constantelor din structura basmului fantastic de către V. I. Propp (Morfologia basmului, 1928). BIBLIOGRAFIE: Lazăr Şăineanu, Încercare asupra semasiologiei limbei române Studii istorice asupra tranziţiunii sensurilor, în Revista pentru Istorie, Archeologie şi Filologie, vol. VI (1891), pp. 211–467; Istoria filologiei române, Bucureşti, 1892, pp. 329– 369; ed. a II-a, Bucureşti, 1895, p. 263–292; Basmele române în comparaţiune cu legendele antice clasice şi în legătură cu basmele popoarelor învecinate şi ale tuturor popoarelor romanice, studiu comparativ de…, Bucureşti, 1895, XIV + 1114 p.; Studii folclorice cercetări în domeniul literaturei populare, Bucureşti, 1896, VII + 248 p.; Influenţa orientală asupra limbei şi culturei române, I Introducerea, Bucureşti, 1900, pp. XVII–CXXXII. D. Panaitescu-Perpessicius, Lazăr Şăineanu şi folclorul, în Studii şi cercetări de istorie literară şi folclor, IV (1955), pp. 27–47. IULIU A. ZANNE. Un inginer avea să preia încercările lui I. Hintz-Hinţescu şi P. Ispirescu de a aduna într-un corpus toate proverbele şi zicătorile româneşti. Lucrarea sa, Proverbele românilor 401 (1895–1903), e monumentală, nu atât prin dimensiunile celor zece volume masive, cât prin efortul uriaş cheltuit în extragerea, colaţionarea şi clasificarea proverbelor şi zicătorilor. Zanne a respectat cerinţele metodologice pentru alcătuirea unui corpus folcloric, adică a utilizat aproximativ toate izvoarele scrise accesibile, apoi a căutat să completeze repertoriul cu noi culegeri din circulaţia vie şi prin aceasta să verifice gradul de popularitate al unor proverbe întâlnite în operele unor scriitori din trecut. Migala e vădită de numărul mare de publicaţii străbătute pentru excerptarea prover-belor şi zicătorilor: în 1895 acestea însumau 235 titluri, pentru ca la ultimul volum din 1903 să ajungă la 294 titluri. Mai impresionant e numărul colaboratorilor benevoli care creşte peste aşteptări, de la 191 la început (1895) la 323 în 1899 şi la 340 în 1903 la încheierea lucrării, adică aproape jumătatea corespondenţilor lui Hasdeu pentru alcătuirea dicţionarului enciclopedic. Cei mai mulţi din aceşti cores-pondenţi sunt şi la Zanne învăţători, la început din Muntenia şi Mol-dova, pentru ca apoi să se adauge şi cei din Transilvania. Alături de ei se întâlnesc intelectuali săteşti, elevi, studenţi, apoi profesiile cita-dine: profesori, ingineri, magistraţi, ofiţeri, avocaţi etc. Profesorul P. Gîrboviceanu de la seminarul central culege cu toţi elevii clasei ultime din 24 sate din Muntenia şi Oltenia, iar învăţătorul Vasile Sala îi trimite o colecţie de proverbe adunate din 61 sate din jurul Beiuşului, probabil prin învăţătorii din aceste localităţi. Printre aceşti colaboratori se întâlnesc şi folclorişti de seamă, consacraţi sau debutanţi la acea vreme, ca învăţătorul Teodor Bălăşel, M. Canianu „publicist“, preotul Avram Corcea, înv. Petre Danilescu, Artur Gorovei „magistrat“, înv. Mihai Lupescu, G. Madan, înv. N. Mateescu, E. Sevastos, prof. T. Sperantia, înv. S. T. Kirileanu şi înv. Al. Vasiliu. Sunt şi oameni cu ştiinţă de carte mai puţină, ca Stan Tuţescu, primarul satului Catanele-Dolj, tatăl folcloristului Ştefan Tuţescu. Zanne extinde aria folclorică a proverbelor şi zicătorilor la întregul teritoriu locuit de români, consemnând pe cele existente la istroromâni şi la aromâni în izvoarele puternic remaniate de acesta. Zanne a căutat să ierarhizeze gradul de popularitate al proverbelor şi zicătorilor citate prin cele patru semne, din care ultimele două indică pe cele livreşti, apoi pe cele „dubioase sau traduse din cele străine“. Această colecţie are şi menirea de a convinge că publicarea tuturor 402 variantelor constituie un lux folcloric, câştigul ştiinţific fiind minim, exceptând acela de a demonstra că variabilitatea merge de la nuanţa abia perceptibilă la diferenţe care vehiculează alt sens, proverbele şi zicătorile oferind şi variante identice ca formă, posibile dată fiind scurtimea lor şi maxima cizelare din îndelunga circulaţie. Selectarea a fost urmărită cu grijă de autor, care, deşi inginer, a ajuns a discerne cu subtilitatea necesară formele populare de cele culte. Scrupulul lui a fost chiar exagerat, după cum însuşi mărturiseşte în prefaţă: „Am scos din această categorie [proverbe săteşti, n.n.] un număr însemnat de ziceri care, deşi sunt convins că există în graiul ţărănesc, totuşi nu am avut ocazia să le culeg din gura poporului de la ţară.“ Această expurgare e regretabilă şi, într-un fel, de neexplicat faţă de includerea în colecţie a atâtor maxime culte şi citarea copioasă din operele lui A. Pann. Rezerva critică nu s-a întins şi asupra colecţiei Alecsandri, încât la proverbele istorice citează Ura Lăpuşnenească/ E peire boierească şi Liteanu-i om viclean. Cu toate că teoretic îi era clară deosebirea dintre maxime şi proverbe, după cum atestă cele scrise în prefaţă, el le amestecă în capitolul al XVII-lea, probabil momit de unii culegători ca V. Sala, care i-au trimis şi maxime, unele chiar confecţionate de ei, sub eticheta de a fi cunoscute de popor. Zanne extinde de asemenea noţiunea de proverb şi la unele cântece populare, cum e cel istoric Horia bea la crîşmă-n deal/ Domnii fug toţi din Ardeal care nu are nici o valenţă figurată de generalizare, referindu-se numai la acest caz individual. De asemenea, autorul in-clude la proverbe şi o seamă de prognosticuri meteorologice: Dacă în ziua de Bobotează va bate crivăţul, vor fi roade la bucate; Dacă în ziua de Mucenici va bate vîntul sau va fi linişte, aceeaşi vreme va fi 40 de zile în urmă etc., care nu mai pot fi convertite la al doilea înţeles, în afară de cel pe care îl enunţă. Scăderile semnalate sunt minime faţă de câştigul enorm adus literaturii şi folcloristicii române. Zelul lui Zanne l-a dus la citarea unor snoave şi legende, apoi a câtorva cântece şi balade care aruncă o lumină asupra genezei sau înţelesului proverbului. El nu uită nici versiunile străine similare ca sens, uneori şi ca formă, multe din ele dovedind înrudirea strânsă – dacă nu şi filiaţia – cu cele latine. Zanne păşeşte la elucidarea obârşiei latine chiar şi atunci când nu poate cita variante latine, cum presupune despre A tunat şi i-a adunat. 403 „Proverbul poate să aibă o veche origine romanică“ bazându-se pe reacţiile matrimoniale ale lui Cato. Tipurile sunt însoţite de comentarii explicative, unele adevărate excursuri istorice. Ceea ce s-a trecut prea des cu vederea este tocmai polisemantismul unor proverbe, unele numărând până la cinci sensuri felurite care se lasă captate numai la analiza minuţioasă. Aceste înţelesuri sunt deduse de Zanne din examenul filologic al sentinţei, dar de multe ori el se sprijină pe interpretarea populară a corespondentului pe care îl citează. Zanne inaugura seria corpusului folcloric românesc cu o colecţie model care n-a putut fi depăşită de cele ulterioare şi atât de puţine. O republicare însoţită de o revizuire care să înlăture variantele simi-lare, să orânduiască la locul cuvenit pe cele din suplimentul ultimelor două volume şi să o completeze cu ceea ce s-a publicat ulterior, ar ilustra cu succes bogăţia paremiologică a poporului român ce se cuvine a fi cunoscută de toţi cărturarii familiari cu limba lui. BIBLIOGRAFIE: Iuliu A. Zanne, Proverbele românilor, Bucureşti. 1895–1903 (coperta exterioară a vol. X: 1912). vol. I, LXI + 781 p.; vol. II, vol. III, XXVIII + 763 p.; vol. IV, XXVI + 779 p.; vol. V, XXVI + 741 p.; vol. VI, XXVI + 775 p.; vol. VII, XXVI + 955 p; vol. VIII, 771 p.; vol. IX, 745 p.; vol. X, XXVI + 425 p. ARTUR GOROVEI. Cam în aceeaşi vreme cu Zanne lucra la elaborarea corpusului altei specii scurte moldoveanul Artur Gorovei. Printre ocupaţiile sale mărunte de judecător, avocat, administrator etc. a mai găsit răgazul de a aduna din publicaţii, unele foarte greu de procurat, şi de a sistematiza ghicitorile. Volumul Cimiliturile românilor (1898) cuprinde 1960 tipuri de ghicitori româneşti, alături de 756 variante ale acestora, numerotate cu ajutorul literelor. Ele provin nu numai din publicaţii, începând cu Foiletonul Zimbrului din 1851, ci şi din colecţii inedite, realizate anume la cererea lui Gorovei. Îi comunică ghicitori: Iuliu A. Zanne, S. Fl. Marian, P. Papahagi, apoi colaboratorii apropiaţi de la Şezătoarea condusă de el: Mihai Lupescu, S. Teodorescu-Kirileanu, N. 404 Mateescu, T. Danilescu, N. Vasiliu, Vasile Sala, G. Popescu etc., încât aproape jumătate din ele (1253) sunt inedite. Gorovei a socotit necesară şi ilustrarea ubicuităţii unora dintre ghicitori, de aci citarea a o seamă de variante europene, mai ales din domeniul romanic. În fapt, tipurile literare sunt mai puţine decât arată numărătoarea lui Gorovei, unele fiind reproduse şi la cea de a doua sau a treia semnificaţie. Clasificarea adoptată de Gorovei urmează calea cea mai simplă: orânduirea alfabetică după obiectul ce trebuie ghicit. Polisemantismul unora e indicat în note, dar nu cu consecvenţa necesară, Gorovei arătând de obicei numai la prima citare a tipului existenţa unei alte dezlegări. Lipseşte şi o discernere critică a celor autentice de cele întocmite de unii scriitori ca A. Pann, cu toate că în prefaţă Gorovei menţionează „că şi cimiliturile, ca şi cîntecele adunate de Pann sunt alterate, nu sunt date în forma cum au fost culese din popor“. De fapt, modificarea a avut loc odată cu transpunerea pe hârtie, potrivit imboldului funciar de a-şi pune pecetea stilului său asupra tuturor versurilor auzite de la alţii. Scrupulozitatea filologică a lui Gorovei lasă de dorit, căci Pascu va semnala în studiul său Despre cimilituri (1909–1911) abateri neîn-găduite: omiteri de ghicitori (Pascu a confruntat numai colecţia lui Gr. Sima), schimbarea subiectului şi intervenţii în forma originală din colecţii. Ea rămâne un instrument util pentru cercetătorul folclorist până la o nouă elaborare a corpusului care impune includerea tuturor variantelor publicate după 1898 şi verificarea variantelor în colecţiile de bază. Al doilea corpus realizat de Gorovei cuprinde Descîntecele româ-nilor, mai greu de elaborat din pricina lungimii textelor şi mai cu seamă a îmbinărilor atât de frecvente a unor motive, încât el a putut apare abia în 1931, ca al patruzecilea şi ultimul volum din seria Din viaţa poporului român. Dificultăţile bibliografice au fost mult mai mari, ţinând seamă că multe descântece se află presărate prin manuscrise din secolul al XVIII-lea. În chip curios, Gorovei nu citează la bibliografie colecţia cu cele 113 descântece bănăţene a lui Enea Hodoş, menţionând numai broşura antologică a acestuia, Literatura populară aleasă din diferite colecţii (1901). Nu sunt citate nici cele câteva descântece publicate în Grai şi suflet până la 1930 de T. Papahagi, Al. Istrătescu, I. I. Stoian etc. 405 Evaluările critice ale colecţiilor scot în lumină pe cele în care forma autentică a fost denaturată intenţionat, totuşi Gorovei reproduce fără rezervele necesare descântece din Şezătoarea lui culese de Vasile Sala, în care şarpele este admonestat: „nu săgeta, nu vulnera, că dacă vulneraţi, săgetaţi şi înţepaţi…“, intervenţia culegătorului fiind vizibilă şi în acumularea enumerativă a verbelor. Sistematizarea descântecelor se arată din cale afară de rebelă. Gorovei a dat întâietate criteriului funcţional, orânduind descântecele la cele 203 boli sau funcţiuni aşezate alfabetic, de la albeaţă la zmeoaică. În cadrul fiecărei boli a inserat toate tipurile respective de descântec cu variantele lor, dar uneori s-a mulţumit cu simpla indicaţie „descîntec cu formula poruncii directe“, „descîntec cu formula: Maica Domnului vindecă“, „descîntec sub forma descîntătoarea alungă boala“ etc. Abrevierea e neştiinţifică, atâta vreme cât nu se face referire la tipul literar concret de poruncă directă, de naraţiune despre vindecarea prin intervenţie etc. Nici la variante nu se află vreo menţiune sau vreo ierarhizare a lor după gradul de diferenţiere, cititorul neprevenit fiind ispitit a le considera întru totul similare tipului reprodus de Gorovei. Din punct de vedere literar, mai nimerită ar fi clasificarea textelor descântecelor în cadrul tipurilor compoziţionale: denumirea agentului nociv, invocarea, exorcismul (porunca), analogia, urarea şi încheierea. În cadrul fiecărui tip compoziţional s-ar grupa toate tipurile de texte, cu subtipurile şi variantele lor, arătându-se la fiecare variantă boala sau funcţiunea respectivă. În felul acesta, conspectul literar al repertoriului descântecelor ar fi clar, arătând cum puţinătatea tipurilor literare (sau a aşa-ziselor formule) dă putinţa înjghebării unor descântece atât de numeroase şi alambicate prin libertatea de a fi combinate după fantezia şi dispoziţia momentană a descântătoarei. Corpusul e precedat de un studiu întins, de aceleaşi dimensiuni cu acesta. Incursiunile istorice nu epuizează etapele revelante din tre-cutul speciei, dar sunt preţioase ştirile despre descântecele româneşti din vremea feudalităţii. Minuţioasă este apoi analiza vieţii descântecului la noi. Gorovei rectifică eroarea mai veche care instituia mai mulţi termeni pentru aceeaşi realitate literară, arătând cu justeţe că textul literar trebuie denumit descântec, în vreme ce vrajă, farmec, desfacere etc. se referă numai la practicile aferente. Un capitol 406 amplu este rezervat descântătoarelor, modului de transmitere a descântecelor, împrejurărilor deosebite în care sunt folosite. Materiile, obiectele, instrumentele întrebuinţate la descântec sunt analizate pe larg, îndeosebi cele tipice: apa, focul, fierul etc. Cu privire la forma descântecelor, Gorovei are meritul de a fi deschis drumul analizei stilistice în acest domeniu, stabilind următoarele tipuri sau „forme“: rugăminte, poruncă directă, poruncă directă cu ameninţări şi îngrozire, poruncă indirectă, indicare, blăstăm, compa-raţie, enumeraţie, gradaţie, dialog şi povestire, dar în expunerea analitică adaugă, după dialog, şi formula magică. Ele vor fi preluate, cu modificări, de cercetători, îndeosebi de I. A. Candrea şi Gh. Pavelescu. Singura deficienţă stă în faptul că Gorovei distinge tipurile citate când după criteriul compoziţional, structural, când după forma literară (enumeraţie, dialog etc.). În chip firesc, tipurile literare de realizare se subsumează unor tipuri compoziţionale mai largi, clasificarea comportând două categorii de ierarhizare, de la procedeul de compunere la formula literară dată. Dar dincolo de obiecţiile de amănunt, cercetătorul are în faţă o prezentare globală a descântecelor româneşti care îl pune pe urmele căutărilor sale parţiale. Gorovei a mai elaborat un corpus, Credinţi şi superstiţii ale poporului român (1915), care, prin profilul lui, aparţine istoriei etnografiei. Lucrarea se bazează atât pe datele publicate – îndeosebi pe monografiile lui Marian – cât şi pe cele comunicate de corespon-denţi, intre cari se întâlnesc numele cunoscute ale lui S. T. Kirileanu, Şt. Tuţescu, Dobre Ştefănescu, M. Lupescu, Al. Vasiliu, Hristian Ţapu, Tudor Pamfile, Gh. Fira şi Ion N. Popescu, cei mai mulţi dintre ei asidui colaboratori la Şezătoarea. Într-un fel de anexă, sunt înşiruite credinţele despre animale obţinute în urma unui chestionar la care a primit răspunsuri din 10 localităţi, completate cu ceea ce au adunat elevii gimnaziului din Roman. Gorovei a cules puţine materiale folclorice, el fiind mai cu seamă animatorul altora, al cărturarilor săteşti. Datinele noastre la naştere (1909) şi Datinele noastre la nuntă (1910) sunt scrieri de popularizare izvodite din monografiile lui S. Fl. Marian, cum se arată şi în prefaţă. Mai plănuia şi o broşură similară despre înmormântare, care n-a mai apărut. Zmei şi zîne (1909) conţine basme întreţesute de Gorovei din diferite basme populare, încât volumul trebuie socotit 407 printre publicaţiile de basme culte. Gorovei a mai dat la iveală monografia etnografică Ouăle de Paşti (1937), elaborată vreme de mai mulţi ani, cu sprijinul unor corespondenţi voluntari care i-au comunicat informaţiile necesare. Ţelul comparativ primează, căci Gorovei urmăreşte obiceiul în diferitele ţări din Europa, apoi în Armenia şi Egipt. Monografia lui Gorovei era şi cel mai întins studiu asupra obiceiului în Europa, după cum rezultă şi din ampla bibliografie străină cercetată de autor. Gorovei n-a fost un teoretician şi cine l-ar urmări numai în acest domeniu, ar rămâne dezamăgit. Aspectul este vizibil în broşura Noţiuni de folclor (1933). Expunerea e de grad elementar, mai interesant fiind capitolul Istoricul, cu bogate informaţii despre soarta termenului folclor. Când discută domeniul folclorului, Gorovei oscilează între tradiţionalismul lui Sébillot şi inovaţia lui Ovid Densusianu. El limitează zona folclorului numai la sate, excluzând în chip nejustificat proletariatul urban, în bună măsură de provenienţă rurală, precum şi alte pături purtătoare de folclor. De altfel, colecţiile lui P. Ispirescu şi G. Dem. Teodorescu demonstrează că în Bucureşti anumite pături trăiau folcloric. Ceea ce spune Gorovei despre metoda de culegere e decepţionam de puţin faţă de experienţa îndelungată a unui folclorist. Sumare sunt şi consideraţiile despre speciile folclorice. Broşura Învăţători folclorişti e un prinos al lui Gorovei adus acelora care au înfăptuit munca tăcută a culegătorului, adesea nebăgat în seamă. „Dacă am cerceta toate revistele noastre de folclor, vom vedea că marea majoritate a colaboratorilor sunt învăţători.“ Sunt înmănunchiate aici biografiile învăţătorilor M. Lupescu, Al. Vasiliu, I. Teodorescu-Broşteni, R. Marinescu, S. T. Kirileanu, S. Mihăilescu, N. Mateescu, N. I. Dumitraşcu, M. T. Adameşteanu, Şt. Tuţescu, C. R. Codin, P. Danilescu, Gh. N. Dumitrescu-Bistriţa, Ion N. Popescu, G. Cătană, I. P. Reteganul, V. Sala şi E. Novacoviciu, cu bibliografia lu-crărilor publicate şi indicarea revistelor la care au colaborat. Contribuţia cea mai valoroasă a lui Gorovei rămâne revista Şezătoarea, cea dintâi revistă de folclor de la noi, cu longevitatea cea mai mare dintre surorile ei de mai târziu. Începe să apară în 1892, în urma unei iniţiative săteşti, la Broşteni, pe valea Bistriţei. Sprijin neprecupeţit i-a fost învăţătorul Mihai Lupescu, iar mai târziu elevul 408 acestuia, Simion T. Kirileanu. Entuziasmul învăţătorilor grupaţi în jurul lui Gorovei nu a putut suplini lipsa acută de fonduri, încât re-vista a lâncezit, de atâtea ori gata să-şi înceteze apariţia. De aceea, în 37 de ani (1892–1929) apar abia 25 volume. Multă înţelegere a arătat ministrul învăţământului, Spiru Haret, care a sprijinit-o în mo-mentele grele. De asemeni, Barbu Şt. Delavrancea i-a făcut o propa-gandă călduroasă. În perioada postbelică, cel mai săritor s-a dovedit finul cărturar şi priceputul editor al lui Creangă, Gheorghe T. Kiri-leanu, care a izbutit să strângă fondurile necesare publicării. În 1934, s-a mai încercat o reapariţie a revistei, dar fără urmări. Sufletul revistei a fost nucleul învăţătorilor întemeietori care şi-au dăruit cu generozitate modestul lor obol pentru publicarea ei. Prin îndelunga apariţie, învăţătorii moldoveni şi-au câştigat atestatul de onoare în preţuirea folclorului românesc. Şezătoarea a publicat, cu puţine excepţii, numai materiale folclo-rice, aparţinând la toate speciile şi genurile, în forma brută în care au fost culese. Datele referitoare la provenienţă sunt minime – loca-litatea şi numele informatorului, uneori şi vârsta, dar de multe ori, culegătorii indică numai localitatea sau nici măcar atât. Exigenţele metodologice au rămas pe seama fiecărui amator, fără iluminări în problematica repertoriului folcloric. Cei mai asidui colaboratori au fost: D. Adamescu, D. Bălan, T. Bălăşel, G. Bichigean, C. P. Canavea, Gh. Cardaş, Gr. N. Coatu, L. Costin, S. Crainic, D. Dan, T. Danilescu, N. I. Dumitraşcu, Ioan Dumitrescu, I. N. Dumitrescu-Bistriţa, Em. Elefterescu, I. Feresăuariu, V. Filipovici, Gh. Fira, I. C. Georgescu, Gr. Goilav, P. Herescu, Serafim Ionescu, T. C. Ionescu, Gh. T. Kirileanu, S. T. Kirileanu, M. Lupescu, R. Marinescu, C. N. Mateescu, S. Mihăilescu, I. Moisil, Leca Morariu, Leon Mrejeriu, A. M. Nour, Ilie Olteanu, T. Pamfile, A. C. Popescu, G. Popescu, Ion N. Popescu, S. Popescu, I. T. Popovici, C. Rădulescu Codin, N. N. Răutu, Gh. Rudeanu, S. Russu, V. Sala, Al. S. Şelariu, I. Şiadbei, C. Teodorescu, I. Teodorescu, N. Trofin, Şt. St. Tuţescu, Hr. Ţapu, Al. Vasiliu, N. Vasiliu şi I. Volintiru. Studiile şi articolele teoretice sunt puţine şi în genere fără substanţă deosebită. Se cuvine relevată Bibliografia folcloristică, elaborată la început de Gorovei, apoi de Simion T. Kirileanu şi de Ion N. Popescu, publicată în mai multe numere, care reprezintă cea dintâi încercare de a da o bibliografie 409 globală a publicaţiilor de folclor de la noi. Utilitatea ei e sporită de împrejurarea că multe din broşurile indicate lipsesc din bibliotecile noastre mari. Ultima, întocmită de învăţătorul Ion N. Popescu, a fost reprodusă şi de M. Vulpescu în anexa lucrării sale, Les coutumes roumaines périodiques (1927). Lipsurile sunt numeroase, dar până la apariţia alteia mai complete, începătorul, mai cu seamă, o consultă cu folos. Meritul Şezătorii e acela de a fi ţinut mereu treaz interesul pentru folclor printre cărturarii săteşti, servindu-le de organ de publicitate şi prin aceasta de for conducător. În decursul celor patru decenii, Gorovei a fost privit drept decanul recunoscut al folcloriştilor români la care cei dezorientaţi alergau pentru un sfat, iar cei şovăitori pentru o încurajare. Scrisorile primite de Gorovei atestă din plin acest frumos rol de mecenat într-o vreme când marasmul pozitivist cuprindea din ce în ce mai mult sufletele în goana după căpătuire. BIBLIOGRAFIE: Artur Gorovei, Cimiliturile românilor, Bucureşti, 1898, XIII + 409 p.; Datinile noastre la naştere, Bucureşti, 1909, 96 p.; Zmei şi zîne, Bucureşti, 1909, 142 p.; Datinile noastre la nuntă, Bucureşti, 1910, 108 p.; Credinţi şi superstiţii ale poporului român, Bucureşti, 1915, VI + 465 p.; Descîntecele românilor, studiu de folclor, Bucureşti, 1931, 423 p.; Noţiuni de folclor, Bucureşti, 1933, 74 p.; Ouăle de Paşti Studiu de folclor, Bucureşti, 1937, 176 p.; Învăţători folclorişti, Bucureşti, f.a., seria Cunoştinţe folositoare, 29 p.; Şezătoarea, revistă pentru literatură şi tradiţiuni populare (din 1908: revistă de folclor), 1892–1929, vol. I–XXV; Indice analitic şi alfabetic al celor 25 de volume din revista de folclor Şezătoarea (1892–1929), Folticeni, 1931, 125 p.; Şezătoarea. Povestea vieţii unei reviste de folclor, în Anuarul Arhivei de Folclor, I (1932), pp. 9–39; Scrisori către Artur Gorovei, ediţie îngrijită şi introducere de Măria Luiza Ungureanu, Bucureşti, 1970, XXV + 543 p. Ion Muşlea, Cercetări etnografice şi de folclor, I, pp. 318–330; P. Ursache, Şezătoarea în contextul folcloristicii, Bucureşti, 1972, 335 p. ELENA NICULIŢĂ VORONCA. Originară din Botoşani, ea a năzuit să dea tot un fel de corpus, dar organizat după criteriul regional, îmbinat cu cel „mitologic“. Autoarea încearcă să refacă 410 unitatea spirituală ancestrală, însă construcţia e mai mult decât ipotetică, încât rezervele pe care le-a suscitat sunt deplin îndreptăţite. Datinele şi credinţele poporului român adunate şi aşezate în ordine mitologică (1903) conţin în cele aproape 1300 pagini datele populare grupate după sistemul ştiinţific al lumii vechi. Centrul polarizator e soarele, după constatarea autoarei „motivul tuturor sărbătorilor, credinţilor şi miturilor.“ Lui îi sunt subsumate cele patru stihii, devenite cele patru categorii ordonatoare ale materialului etnografic şi folcloric: pământul, aerul, apa şi focul. Precedă un capitol despre facerea lumii. Nedumeririle se ivesc de îndată: de ce dracul e situat la capitolul aerian, când de fapt oamenii îl confruntă în ipostazele lui telurice, după cum tunetul apare la aer, când mai nimerit ar fi fost la foc etc. Contribuţia deosebită trebuie căutată în altă parte. Mai întâi, informaţiile folclorice sunt aproape în întregime inedite, culese de Voronca din partea nordică a Moldovei, limita sudică fiind linia Botoşani-Suceava. Prin bogăţia lor uluitoare, colecţia se impune drept cea mai reprezentativă pentru acest colţ al Moldovei de Sus. Meritul de căpetenie constă însă în faptul că Voronca a refăcut viziunea populară despre un element principal al vieţii, grupând la un loc toate producţiile folclorice care îl oglindesc. Credinţe, legende, basme, snoave, balade, cântece, ghicitori, proverbe şi zicători, jocuri de copii etc. sunt înşiruite la acelaşi capitol. În prefaţă, autoarea mărturiseşte că nu şi-a „lucrat cartea după nici un model, m-am povăţuit numai de ceea ce singur s-a arătat.“ Cu toate acestea, modul enciclopedic de a grupa specii diferite în jurul unei teme putea veni şi de la Etymologicum Magnum al lui Hasdeu, cu deosebirea că aici criteriul ordonator e cel alfabetic, pe când la Voronca cel filozofic străvechi, presupus a fi popular. Dată fiind gruparea neaşteptată a producţiilor folclorice, consultarea cărţii e greoaie, însoţită de riscul de a nu găsi ceea ce totuşi există. Un indice amănunţit este ceea ce lipseşte acestei colecţii enorme, probabil proiectat de autoare la finele ei, căci volumul II trebuia să cuprindă datele etnografice şi folclorice despre om, iar al III-lea despre natură, urmate de un mic volum de poveşti, care n-au mai apărut. Altfel, cititorul avizat trebuie să-şi facă mici însemnări şi referiri la cataloagele tipologice existente pentru a putea găsi la nevoie materialele referitoare la o problemă. Voronca mai citează numeroase paralele din satele rutene învecinate, 411 subliniind cu acest prilej împrejurarea că în satele rutenizate, fiind rămase la un stadiu mai arhaic, folclorul românesc e mai bine păstrat. Părerea lui Ion Bogdan din şedinţa Academiei Române din 20 februarie 1904 că Voronca ar fi trebuit să citeze şi formele paralele de la alte popoare nu e îndreptăţită într-o culegere de materiale ce intenţionează a fi doar un corpus regional. Atare comparaţie devine indispensabilă de îndată ce se trece la studiul lor, ceea ce autoarea nu a încercat, mărginindu-se la vechiul cadru latinist de a studia relaţiile romani-români ca o continuitate firească, netedă, netulburate de schimbarea condiţiilor istorico-economice şi a orizontului cultural. Căci Voronca a depăşit faza de simplă colectare de materiale, elaborând cele două volume de Studii în folclor (1908, 1912). În fapt, şi de data aceasta, valoarea lor stă în bogăţia variantelor inedite, nu în interpretările care, de cele mai multe ori, nu pot fi plauzibile. Vo-ronca e continuatoarea lui At. Marienescu, năzuind să descopere în toate elementele culturii populare obârşia romană neîndoielnică. De aceea, orânduirea datelor şi capitolelor e subsumată elementului latin presupus originar. Astfel, în vol. I toate sunt grupate sub semnul lau-rului, autoarea studiind aci ciclul calendaristic de iarnă, cu toate ca şi aici soarele rămâne elementul determinant. Apropierile sunt îndrăzneţe şi fortuite: busuiocul are atributele laurului lui Apolo, lumânarea de Bobotează cu două braţe „reprezintă soarele şi luna, sau apa şi focul“, capra Amaltea care l-a alăptat pe Jupiter e comemorată în „obiceiul caprei noastre de Anul nou“, Crăciuneasa din legendele noastre „este Rhea, dar totodată şi Themis“ etc. De-a dreptul uluitoare sunt unele aserţiuni: în colinda muntenească despre cei doi soţi care prind în palme toiagul răsucit, respectiv mărul aruncat se găseşte „prototipul Marte căsătorit cu Minerva“; „bătălia noastră de la nunţi pentru cetate e bătălia lui Enea cu Turnus pentru Lavinia“; convingerea că poporul a păstrat vreme de 2000 de ani amintirea figurii împăratului din neamul Iuliilor, iar „Bălăcenii noştri reprezintă neamul Iuliilor“ şi descălecarea lui Enea e „conservată în descălicarea lui Dragoş“ etc. Voronca ar fi fost ferită de atari apropieri hazardate care au compromis şcoala mitologică a secolului trecut, dacă ea ar fi lărgit cercul comparaţiilor peste lumea latino-mediteraneană. Întrucâtva, ea şi-a adus unele mici corectări în volumul al II-lea, când, amintind de 412 cultul bahic, afirmă: „Astfel, înaintea noastră avem desigur mitologia tracică nescrisă, mai veche decît însăşi cea greacă, pe care noi din resturile rămase o vom putea reconstrui“. Pe aceeaşi linie a atenuă-rilor, Voronca socoteşte mult mai redusă influenţa bogomilismului la noi de cum o văzuse Hasdeu, dar când ea afirmă că „religiunea lui popa Ieremia a fost primită de cătră popor, numai prin asemănarea ce o avea cu acea a lui Mithra, zeul slăvit al lor, încă de la romani“, ea alunecă la cealaltă extremitate. Naivităţile latinizante persistă şi mai târziu în studiul Sărbătoarea Moşilor în Bucureşti (1915). Aflând că pe lângă oborul Moşilor curge gârla Teiului în care se îneacă oameni în fiecare vară, autoarea nu se mai poate reţine: „Rămîn uimită. Vra să zică, oborul reprezintă pe cît se poate forul roman, cu Tibrul şi sacrificiile lui“. Intraţi în acest lanţ, nu e greu de observat că şi Colentina „reprezintă pe Atena-Minerva, numele Tina fiind o prescurtare din Atina zeiţa războiului“. Totuşi unele apropieri par plauzibile şi vor trebui reluate pe baza unor date comparative lărgite. Aserţiunea că sacrificarea scaloienilor ar reprezenta o rămăşiţă din cultul cabirilor, având multă asemănare cu aruncarea Argeilor în Tibru pare a fi mai plauzibilă. Cum se vede, corectivul vine de îndată ce se părăseşte cercul îngust romano-român şi se iau în consideraţie realităţile similare din alte ţinuturi, mai cu seamă cele din imediata noastră vecinătate. Cercetările viitoare în acest domeniu spinos pot primi din lucrările Elenei Voronca multe sugestii fructuoase, dacă afirmaţiile ei sunt curăţate de crusta latinizantă. Iar valoarea documentară a informaţiilor, atât de întinse şi variate, foarte multe fiind atestări unice, aşează volumele ei printre instrumentele de lucru de mâna întâi. Raritatea lor face tot mai acută problema reedi-tării, cu adăugarea indicelui care va ilustra şi sub acest aspect bogăţia uluitoare a conţinutului. Voronca a mai alcătuit un volum, foarte probabil un studiu, Animalele în poveşti, prezentat Academiei Române spre publicare. În şedinţa din 24 mai 1930 e citit referatul scris de Ion Muşlea, dar „secţiunea decide a înapoia manuscriptele autorilor, neputând fi publicate de Academie.“ Nu se mai ştie ce s-a întâmplat cu această lucrare respinsă de Academie, pe câtă vreme G. I. N. Varone şi-a publicat Jocuri româneşti necunoscute, prezentată Academiei în acelaşi an. 413 Autoarea mai anunţase pregătirea unui studiu întins cu privire la mitologia dacoromână despre care de asemenea nu mai avem ştiri. BIBLIOGRAFIE: Elena Niculiţă Voronca, Datinele şi credinţele poporului român adunate şi aşezate în ordine mitologică de…, vol. I, Cernăuţi, 1903, IX + 1296 p.; Studii în folclor, vol. I, Bucureşti, 1908, II + 303 p.; vol. II, Cernăuţi, 1912, XV + 464 p.; Sărbătoarea Moşilor în Bucureşti, studiu comparativ de…, Bucureşti, 1915, 109 p. SCRIITORI FOLCLORIŞTI THEODOR SPERANTIA. Fiul lui D. Speranţă din Lungani-Iaşi, cunoscut mai mult ca anecdotist şi autor de piese săteşti, a avut şi preocupări folclorice. O vreme a fost directorul Muzeului etnografic din Bucureşti. Se pare că a ţinut chiar un curs de folclor ca docent privat, după cum reiese din broşura Lămuriri asupra literaturii române culte şi populare. Lecţiune de deschidere ţinută la 27 ianuarie 1906 la Facultatea de litere din Bucureşti căci în anuarele universităţii bucureştene nu figurează nicăieri. Poate recomandarea i-a venit de la Ovid Densusianu, care l-a avut colaborator la antologia dialectală Graiul nostru, dar volumul şi articolele publicate nu semnalau un teoretician promiţător în ale folclorului. Dimpotrivă, ele mişună de idei mai mult decât îndrăzneţe, fără nici un temei care să le facă întrucâtva plauzibile, încât ele constituie mai mult un obiect de curiozitate în istoria folcloristicii. Introducere în literatura populară română – studiu comparativ (1904), cu toată masivitatea lui, nu e nici măcar studiu introductiv, necum comparativ. La început, însăilează câteva generalităţi nesemnificative, între care se poate citi şi ciudăţenia: „Proza populară n-are formă artistică, ea nu trăieşte prin forma ci prin fondul ei.“ Când analizează versul popular, face de fapt o critică colecţiei lui G. Dem. Teo-dorescu, îndeosebi versurilor dictate de Petrea Creţu Şolcanul, socotindu-le, pe nedrept, a fi în bună parte nepopulare. Partea comparativă se mărgineşte la reproducerea unor texte străine, cele 414 mai multe franceze, fără comentarii iluminatoare. Analiza versului popular e cu totul formală, exterioară, căci Sperantia urmăreşte cu obsesie trei versuri în rimă, alcătuind o lungă listă din aceeaşi colecţie blamată la început, apoi grupele de patru versuri, emistihurile etc. Împotriva tuturor evidenţelor, el afirmă: „cuvîntul frînc sau frînci nu l-am auzit niciodată în popor, nici nu cred că se poate auzi“, când termenul e atestat de atâtea balade şi colinde. Celelalte capitole despre repetiţie, întrebuinţarea numerelor, toponimice etc. sunt tratate amatoristic, copleşind prin mulţimea exemplelor citate. În partea a doua, destinată speciilor folclorice, Sperantia nu aduce noutăţi în caracterizarea acestora. Afirmaţiile hazardate nu lipsesc nici aici, Sperantia susținând, între altele, că Miazănoapte, Mama-Pădurii ar fi pseudonime ale unor triburi (!), sau că „metamorfoza din basme şi mituri trebuie să-şi aibă origina în travestirea obicinuită, adecă în schimbarea de haine.“ Când analizează speciile versificate, Sperantia se mulţumeşte să dea rezumatul pieselor din colecţia G. Dem. Teodorescu pe nu mai puţin de 150 pagini! În anexă, publică patru naraţiuni drept „modele de basme nouă“, scrise de elevi de la liceul „Matei Basarab“ cu stângăciile inerente unor începători în ale compoziţiei. Volumul Mioriţa şi căluşarii urme de la daci şi alte studii de folclor (1914) se remarcă prin ciudăţenii similare. Originea Mioriţei e rezolvată simplist, Sperantia susţinând că ea reflectă omorârea lui Osiris de către Set şi plângerea lui de către Isis. Nu îl pune în încurcătură călătoria acestui mit din Egipt până în Dacia, fiindcă el era prezent şi în cultul cabirilor, atestaţi deopotrivă în Egipt, Tracia, Italia etc. Mitul egiptean se întrevede şi în alte balade populare româneşti, ca Mihu Copilu, unde „lupta lui Mihu cu haraminii este lupta lui Osiris cu cei ce l-au ucis.“ Mai mult, însuşi jocul căluşarilor români ar fi „o înscenare sau un rit mimic“ despre „omorul lui Osiris de către Set“. Astfel de apropieri se pot face oricât de multe, ele rămân un simplu joc de fantezie, asemănările găsite fiind cu totul vagi, prea largi pentru schiţarea unui nex cauzal. Înseşi precizările aduse de Sperantia compromit demonstraţia: „Jocul căluşarilor de la noi prezintă uciderea lui Osiris şi căluşarii reprezintă pe oamenii lui Set. Probabil că vătaful este însuşi Set.“ Numele jocului căluş e pus de el pe seama căluşului din gură pentru forţarea la muţenie, 415 neatestat în practica căluşarilor, când de fapt denumirea e evident un derivat de la cal, vizibilă mai cu seamă în forma căluceni. Fantezistă este şi localizarea ţării rohmanilor sau blajinilor în Dobrogea, potrivit raţionamentului simplist că apele din Bucovina care poartă cojile de ouă roşii s-ar vărsa lângă această provincie: „Noi susţinem apoi că blajinii sunt români, pentru că astfel românii n-ar fi avut nici un interes ca să-i ţină minte, ar fi uitat de dînşii cum au uitat de mulţi alţii“. Însuşi cuvântul rohman ar fi o pronunţare alterată a numelui etnic roman. Dar Sperantia uită să amintească de existenţa acestui popor mitic şi în tradiţia altor popoare, îndeosebi a ucrainenilor vecini. Cu multă obstinaţie a urmărit Sperantia demonstrarea ideii că lăutarii cântăreţi de balade nu ar şti decât tema, cuprinsul în proză, pe care în momentul interpretării l-ar transpune în versuri improvizate. Aserţiunea dovedeşte cât de puţin pătrunsese Sperantia caracteristicile poeziei populare. Problema este elucidată cu toată claritatea, mai cu seamă de când Walter Anderson a extins-o şi la naraţiunile în proză, stabilind legea numită de el a autocorectării (Selbstbericbtigung). Adică s-a observat că povestitorii, în versuri sau în proză, reţin naraţiunile într-o formă bine rotunjită datorită exerci-ţiului, reproducerii lor la prilejurile de manifestare. Improvizaţiile care intervin pe alocuri nu ştirbesc cu nimic cristalizarea naraţiunii în memoria interpretului. Experimentele de la noi, prin culegerea aceleiaşi naraţiuni de la acelaşi interpret după anumite intervale, dovedesc că şi la cele în proză povestitorii rutinaţi ajung la o formă aproape închegată, cu atât mai mult la cele versificate. În chip neîntemeiat, Sperantia crede că lăutarii au dus la folosirea abuzivă, lipsită de sensuri, a versului introductiv cu frunză verde. Atâta vreme cât dovezile ineluctabile lipsesc, simpla presupunere nu poate fi considerată aserţiune plauzibilă. Nu se înţelege de unde s-a iscat tendinţa de a dovedi că poporul a privit cu respect şi admiraţie pe boieri, în opoziţie cu ciocoii înfieraţi cu atâta ură. De aci, el ajunge la constatarea fantezistă că termenul ciocoi e recent, de pe la începutul secolului al XIX-lea, etimologic fiind „potrivire din jockey“, când de fapt el e atestat încă din secolul al XVII-lea. Alunecat pe această pantă filo-boierească, Sperantia ajunge să susţină, împotriva tuturor evidenţelor de la noi şi de la alte popoare, 416 ca „într-o vreme – prin începuturi – se mergea cu uratul şi cu colinda numai pe la boieri, iar cu vremea au început să se ducă şi pe la alţi oameni şi chiar pe la săteni.“ Sperantia a vrut să aducă lumină în problema spinoasă a cântecelor noi, a modei folclorice. În acest scop, a difuzat înainte de primul război mondial un chestionar sumar prin care cerea primarilor de atunci să-i indice: a) care este cel mai vechi cântec şi b) cel mai nou cântec din acel sat. Răspunsurile primite au mărit şi mai mult confuzia, punând în vizibilă încurcătură pe autor, care nu s-a mai preocupat de problemă. Ciudăţeniile se ţin lanţ: ceea ce e cel mai nou într-un sat, într-altul e, dimpotrivă, cel mai vechi! De pildă, cântecul Auzi valea cum răsună (Rujiţă de pe răzor) e cel mai vechi cântec în patru sate din judeţele Mehedinţi şi Dolj, dar e cel mai nou cântec în alte 27 sate din aceleaşi judeţe, iar Cuculeţ cu pană sură e cel mai vechi în 32 sate din Mehedinţi şi Dolj, dar cel mai nou în alte 33 sate din aceleaşi judeţe etc. O parte din răspunsuri se păstrează în arhiva Institutului de folclor. Sperantia a scris şi basme populare auzite în copilărie, grupate în Din lumea lui Spulberă-Vînt. Volumul e miscelaneu, primele 7 nara-ţiuni provenind din satul natal Lunganii de sus şi din cel vecin, Găeşti, sau de la un coleg de şcoală, devenit preot în Bârlad, celelalte 6 fiind preluate din colecţiile străine, iar Busuioc verde din sursă neindicată, deşi pare autohton. Stilul narativ al lui Sperantia e cărturăresc, incolor, adesea cu comparaţii forţate: „ca se rostogoleau gîndurile în capul lui cum se aude că se rostogolesc bolovanii prin Bistriţa ori prin Trotuş.“ BIBLIOGRAFIE: Theodor D. Sperantia, Introducere în literatura populară română, studiu comparativ de…, Bucureşti, 1904, 415 + V p.; Mioriţa şi căluşarii urme de la daci şi alte studii de folclor, Bucureşti, 1914, 283 p.; Din lumea lui Spulberă-Vînt. Basme şi basme vesele, Bucureşti, fa., 283 p. BARBU ŞT. DELAVRANCEA. Apropierea de folclor a lui Delavrancea e timpurie, întrucât în Delea Veche, unde a copilărit, 417 regăsea oamenii şi cântecele pe care G. Dem. Teodorescu le va imortaliza în masiva lui colecţie. Amintirile din această vreme îi vor sluji la unele elaborări teoretice. Cu toate acestea, persistă o discrepanţă între încântarea produsă de cântecele şi basmele auzite în copilărie şi unele demonstraţii teoretice, în care Delavrancea pledează, aparent de pe poziţii obiective, în realitate transpunându-se în unghiul de vedere al estetului care discerne totul de la înălţimea poeziei culte, înţeleasă într-un anumit fel. Delavrancea a fost un sprijinitor entuziast al folclorului şi a ur-mărit cu ardoare tot ceea ce se publica la noi în acest domeniu. În-semnările personale de pe unele colecţii stau mărturie neîndoielnică, alături de strădaniile depuse pentru a sprijini tipărirea primei reviste de folclor, Şezătoarea lui A. Gorovei. În 1892, deci concomitent cu B. P. Hasdeu, Delavrancea ţine câteva prelegeri despre folclor la Facultatea de litere din Bucureşti, unde V. A. Ureche îl recomandase pentru catedra de literatură română. Ideile principale din aceste prelegeri vor fi reluate mai târziu în studiile mai întinse, după ce rezumatul prelegerilor fusese publicat în Doina din 1892–1894. De la început, e vizibil tonul de pledoarie permanentă, consecinţă a tumultului său oratoric de coloratură romantică. Dar în dosul lui se întrevăd şi siluetele esteţilor mărginiţi care scrutau folclorul potrivit exigenţelor anumitor curente literare din acea vreme, fără nici o încercare de a-l privi în dimensiunile lui istorice, deci ca o oglindă a unor concepţii mai mult sau mai puţin arhaice. În aceste prelegeri, Delavrancea relevă câteva trăsături ale creaţiei folclorice româneşti. Pe urmele lui Alecsandri şi Marienescu, el subli-niază de la început caracterul unitar al poeziei populare de o parte şi de alta a Carpaţilor. Vorbind de balade, el scoate în relief rolul pre-dominant al verbului, o consecinţă fiind repeziciunea cu care se succed fazele acţiunii şi la Homer. „Amănunţimile şi tărăgănirea ne-ar răci imaginaţia şi ne-ar coborî în lumea reală şi din comparaţia acestei lumi cu lumea epică emoţiunea artistică ar dispărea.“ Lirismul din poezia populară e cântărit în opoziţie cu cel salo-nard al păturilor conducătoare. Relevând impetuozitatea exprimării populare, consecinţă a temperamentului latin, el scrie: „Iubirea spon-tanee, sărutul zgomotos, chiotul de poet fără mănuşi, blestemul de curge ţărîna din pod“ sunt aidoma unor trâmbiţe „care suflă în 418 urechea salonistului, lovituri care dor şi ameţesc pe omul obişnuit cu legănări de sunete delicate, limonade dulci, aromatice, narcotice.“ Simţul artistic înnăscut al poporului se vede şi în parcimonia descrierilor, dat fiind că frumuseţea se sugerează, nu se descrie. Fenomenul e vizibil îndeosebi în înfăţişarea naturii, totdeauna în concordanţă cu sentimentele zugrăvite. Poetul popular reţine din natură numai notele ei „fosforescente“. Poezia erotică populară e văzută iarăşi în opoziţia amintită: „clasele conducătoare, al căror gust nu se mişcă decât de eleganţa formei, de bogăţia expresiei, conven-ţionalul unei culturi superficiale, iubirea naturală şi genuină a poporului le enervează.“ Dorul e definit de Delavrancea ca o stare intermediară între dorinţă, melancolie şi durere: „Dorul nostru este faza cea mai poetică din iubire, cea mai poetică şi cea mai înaltă… Dorul – şi cîntic, şi suspin şi lacrimă, şi uman şi divin… iubirea noastră este iubirea unui popor superior şi poetic“. El enumera şi categoriile liricii protestatare, subliniind pe scurt că „adevăratul nostru trubadur era iobagul, era robul, era le gueux, calicul, flămîndul genial, erau umiliţii bîntuiţi din lăuntru şi din afară, neştiutorii de carte şi cu toate acestea au fost mari, incomparabil mai mari decît bogaţii şi cărturarii noştri.“ I se pare că folclorul cedează locul influenţei urbane, înregistrându-se o diminuare vizibilă a lui, idee ce va fi reluată şi mai târziu. Conferinţa despre Doina (1902) tinde la o prezentare monogra-fică a speciei. După un scurt istoric al părerilor, constată că proble-ma originii doinei a rămas insolubilă. Noutatea adusă de Delavrancea stă în opoziţia lui hotărâtă faţă de părerea curentă, „că fondul Doinei este melancolic, că Doina noastră este jalea noastră etnică, istorică şi socială“. E înclinat să creadă că această coloratură sumbră ar veni din „muzica plîngătoare, muzica cam de vreo 150 de ani (nu e vorba de muzica bisericească) cu gama ei orientală, absolut deosebită de gama occidentului“. Pe urmele lui Cantemir, el conchide însă că „doina a fost cîntecul de vitejie al maselor“, ca atare „Cuprinsul doinei trebuia să fi fost vitejesc, iar nu jalnic. Nu plîngere, ci strigăt de bărbăţie. Nu melancolie, ci energie naţională“. Demonstraţia nu e totuşi convingătoare, Delavrancea călăuzindu-se mai mult de intuiţie decât de evidenţa faptelor. Cercetarea e lacunară, mai întâi fiindcă nu urmăreşte terminologia regională, atât de variată, a acestei specii. 419 Aceasta i-ar fi arătat că aşa-zisele „de codru“, „de frunză“, „de dragoste“ etc. din Muntenia şi Oltenia, prin care e denumită specia melodică de formă liberă, nearhitectonică, departe de a fi melancolice sau pline de tristeţe sfâşietoare, sunt străbătute de dinamism, incită la agresivitate – socială sau erotică –, interpret şi ascultători fiind transpuşi într-o vizibilă euforie clocotitoare. Poate că spectacolul i-a fost familiar lui Delavrancea şi de aci să se fi născut scânteia, dar ea n-a mai fost analizată în demonstraţie. Mai târziu, alte păreri, îndeosebi cea a muzicologului Emil Riegler-Dinu, vor reliefa caracterul activ, dinamic al doinei sau horei nord-transilvane. Delavrancea îşi urmăreşte demonstraţia pe alt plan, al soartei istorice, decadenţa ţărilor române alunecate sub suzeranitate oto-mană punând pe prim plan ciocoii spoliatori şi haiducii pedepsitori. Evoluţia descendentă nu se opreşte aci, căci „în cele din urmă dispare orice nădejde. Până şi ciocoii nu mai joacă rolul predominant în preocuparea obidiţilor. Mulţimea celor amărîţi face o singură deosebire netedă: «sărac şi bogat»“. I se pare a fi descoperit „cea mai înfiorătoare doină a neamului“ când citează din Hora şi Cloşca, colecţia Alecsandri, fără să bănuiască o clipă că se află în faţa unui fabricat cult. Din estetica poeziei populare (1913), discursul de recepţie la Aca-demia Română reia câteva din ideile expuse în prelegerile din 1892. Tonul polemic e vizibil, Delavrancea încercând iarăşi o demonstraţie a frumuseţii folclorului, de aceea lucrarea trebuie considerată ca răspuns la un alt discurs de recepţie, Poporanismul în literatură (1909) al lui D. Zamfirescu. Afirmaţiile sunt mereu adresate scepticului nenu-mit, cu intenţia făţişă de a dovedi că şi în poezia populară se găsesc frumuseţi similare cu cele din poezia cultă, adică „estetica noastră populară este la fel, în legile ei fundamentale, cu estetica operelor de cea mai înaltă cultură“. De aceea, Delavrancea alege din poezia populară numai balada şi doina, adică speciile mai evoluate, mai apropiate de exigenţele poeticei culte contemporane, în vreme ce frumosul de grad arhaic din colinde, descântece şi alte cântece rituale e lăsat de o parte, înţelegerea şi explicarea lui fiind mult mai anevoioasă. Ca gust, Delavrancea rămâne în orbita circumscrisă de Alecsandri, întregindu-şi orizontul cu baladele munteneşti din colecţia lui G. Dem. Teodorescu. 420 La început, Delavrancea pune în relief puterea memoriei populare care ar fi scăzut după 1860, când poezia epică începe să devină desuetă. Verbul ocupă locul central, fiindcă „cel mai însemnat mijloc mnemonetic al poeziei populare stă în reducerea ei la esenţialul acţiunii, la verb.“ Poezia populară se caracterizează apoi prin acele formule cristalizate, strofe călătoare sau „construcţiuni consacrate“, cum le numeşte Delavrancea. Ele permit frecvenţa mare a repetiţiei care domină compunerea populară, încât în Meşterul Manole „poetul popular n-a ajuns la 800 de versuri decît repetînd aproape jumătate din ele.“ Urmează demonstraţia „dacă unele din creaţiuni satisfac cerinţele fundamentale ale esteticii, dacă deosebirile ce există între poezie şi pictură au fost, conştient sau inconştient, observate de poporul nostru lipsit de cultură, de critică şi de doctrină.“ Examinând zugrăvirea naturii în poezia populară, Delavrancea relevă cum „poporul român instinctiv a priceput că într-o poemă, o descripţie amănunţită ar fi un nonsens… El s-a mulţumit cu cîteva note dominante, cu cîteva semne caracteristice, cu cîte o sinteză vie şi puternică“. Desăvârşirea se vede mai cu seamă în descrierea frumuseţii ideale, plasticizate prin „efectele produse asupra celor-lalţi.“ Diminutivele din poezia populară sunt dictate de cerinţe estetice atunci când urmăresc „o diferenţiere în viaţa intimă a cuvintelor.“ În încheiere, e convins că poezia populară „care a fost cea dintîi artă a noastră, ne va apăra şi astăzi de boleşniţa de-cadenţei“, cu toate că viitorul creaţiei folclorice îi apare sumbru, pe panta declinului. Delavrancea n-a fost mulţumit de pledoaria din acest discurs de recepţie, căci în şedinţa Academiei Române din 23 mai 1915 promite în legătură cu frumuseţea poeziei populare o expunere „lungă şi amănunţită“ care nu a mai fost realizată. Însărcinat de secţia literară a Academiei să refere despre colecţia lui Iosif Popovici, Poezii populare române din Banat şi Ţara Haţegului (27 mai 1914), el se izbeşte de dificultăţile provenite din lipsa unui instrument de lucru, corpusul liricii populare. Prilejul îl foloseşte pentru a relua ceea ce propusese încă în 1892 într-o recenzie despre Şezătoarea, căutând sprijin într-o argumentare mai bogată. Ţintind mereu acelaşi opozant din secţia literară, Delavrancea relevă din nou canoanele proprii ale poeziei 421 populare: „Dacă cineva nu e familiarizat cu chipul de a produce al masei anonime, e greu să cetească cu folos o poezie populară.“ Dificultatea evaluării vine din neputinţa de a detecta variantele publicate. „În această colecţiune sunt multe variante ale poeziilor publicate deja. Cred că merită să fie publicat manuscrisul d-lui dr. Popovici. Pînă nu ne vom hotărî să facem… un studiu, printr-o anumită comisiune, asupra materialului folcloristic strîns şi publicat de Academia Română şi de particulari, nu ne vom putea pronunţa cu destulă competinţă şi seriozitate asupra diferitelor culegeri“. Scrupulele mărturisite de Delavrancea nu vor fi cele ale altor referenţi academici, încât abia în 1946 secţia literară porneşte la realizarea corpusului folcloric, începând cu balada populară, după ce în 1920 Ovid Densusianu repetase, într-un alt context, propunerea lui Delavrancea. Ucenicia la muza populară se întrevede şi în basmele scrise de Delavrancea. Modelul popular este depăşit nu numai sub aspect sti-listic, ci şi ca fond, prin libertatea prelucrării care duce la spargerea schemei tradiţionale a basmului popular. În mai mare măsură decât la Slavici, basmele lui Delavrancea sunt basme culte prin libertatea ce şi-a îngăduit-o autorul de a reface pe alte planuri intriga şi desfăşu-rarea acţiunii şi prin numeroasele dialoguri care fragmentează partea expozitivă. Aspectul ultim va fi parodiat cu multă vervă de Caragiale în Dă-dămult… mai dă-dămult, ce pastişează Stăpînea odată. BIBLIOGRAFIE: Barbu Şt. Delavrancea, Doina, conferinţă, în Albina, V (1902), nr. 48, pp. 1246–1250, nr. 49, pp. 1281–1284 şi în Tribuna poporului, Arad, 1902, reprodusă în Patria şi patriotismul, ediţie publicată de O. Minar, Bucureşti, f.a., pp. 85–105; Din estetica poeziei populare. Discurs rostit la 22 mai (4 iunie) 1913 în şedinţă solemnă, de… cu răspuns de I. C. Negruzzi, Bucureşti, 1913, 29 p. Recent reproduse în Elogiu folclorului românesc, pp. 168–190. Emilia St. Milicescu, Delavrancea şi folclorul, în Limbă şi literatură, II (1956), pp. 245–264 (examinează, adesea prea succint, şi cele 9 sau 10 prelegeri de folclor din 1892). 422 GEORGE COŞBUC. Coşbuc a copilărit într-un mediu folcloric mai pur decât cel al lui Delavrancea şi s-a integrat mai adânc în el, ajungând „un fel de «artă poetică ambulantă a satului»“ Hordou. „Învăţam pe flăcăi strigăte ocazionale, pe cari să le chiuie la horă; învăţam pe fete doine să le cînte la şăzătoare. Improvizam pe atunci foarte lesne versuri poporale. Frate-meu, care nu învăţase carte şi era flăcău în rînd cu flăcăii satului era mijlocitorul.“ (Prefaţă la G. Madan: Suspine). Mai târziu, se va informa şi asupra lucrărilor teoretice despre cultura populară, dovedind o bună cunoaştere a colecţiilor de folclor. Cu toate acestea, teoreticianul rămâne mult în urma creatorului de inspiraţie folclorică. O anumită sfătoşenie de dascăl de ţară şi-a pus prea vizibil pecetea pe elaborările lui teoretice, de aceea demonstraţiile se vădesc a fi nu rareori simpliste. Nu trebuie uitată împrejurarea că articolele cele mai multe au fost scrise cu ţel de popularizare şi publicate mai cu seamă în Albina, care avea în vedere pe cititorul ţăran. O parte au fost selectate de autor în volumul Dintr-ale neamului nostru (1903), cu toate că cele mai multe erau depăşite. Rămân totuşi preţioase observaţiile scoase din experienţa folclorică a satului Hordou, aşa cum a trăit-o în vremea copilăriei, viciate şi acestea pe alocuri de generalizările excesive prin care ridică la rang de principiu omnivalent unele forme folclorice ce ţin doar de cadrul regional. În genere, elaborările teoretice ale lui Coşbuc, fiind tributare şcolii mitologice a fraţilor Grimm şi mai cu seamă lui Max Müller, erau prin aceasta desuete la vremea când scria şi exagerările lui vor compromite şi sâmburele sănătos ce se cuvenea preluat. Pornind de la fondul indo-european, vizibil în limbile europene, teoria mitologică vedea şi în folclorul Europei o moştenire din acelaşi fond mitologic al poporului indo-german de baştină. Coşbuc simplifică mult ideea, el taie de-a dreptul nodul gordian al problemei originilor, căci toată poezia populară – afară de cea lirică – descinde din patrimoniul indo-european: „poezia noastră epică, în întregimea ei, este continuarea ciclului de mituri ale indo-germanilor“. De aceea, ea nu are nici un fel de originalitate, fiindcă „toate poeziile poporului român – afară de doină – au seamăn în toate literaturile poporale ale întregii rase indo-germane… Fondul baladelor, al basmelor, al colindelor, al bocetelor şi descîntecelororîcît ar părea de felurit celui ce le citeşte ca să aibă idee despre ele cam ce sînt, este unul şi acelaşi pentru cine le cunoaşte… 423 Toate cîntă fenomene de ale naturii, toate sînt adaptări ale cîtorva mituri vechi de mii de ani“. Mitul central fiind cel solar, iată cum pentru Coşbuc personajele principale şi intriga sunt personificări ale soarelui sau contrariilor lui şi ale evoluţiei zilnice şi sezoniere pe bolta cerească. Doar numele diferă. Deci, „Făt-Frumos… cînd se luptă în basme cu zmeii, e tot una cu Novac care se luptă în baladă cu turcii, cu Costea care se luptă cu Fulga,… tot una cu Miul copilul care se bate cu ceata lui Ianuş – e tot unul şi acelaşi cu Ion-Sîntion care în colindă se războieşte cu dracii care au prădat raiul… în bocete e tot unul cu soarele care se luptă cu «vidra lătrătoare»… în descîntece e tot unul cu sf. Duminecă, sau Maica Domnului, care se luptă cu moroii şi strigoii“… Şi acum vine cheia: „Acest Făt-Frumos e tipul eroului solar. E soarele ce se luptă cu întunerecul, reprezentat prin nori (vaci, oi, zmei, draci, turci, poteră) prin fulger (şarpe) prin noapte şi iarnă“. Adică lupta dintre Miul copilul şi ceata lui Ianoş ar oglindi lupta dintre soare şi întuneric. Coşbuc nu se mulţumeşte cu această presupusă identificare a miezului, el detectează urmele solare şi mai adânc, găsindu-le în amănuntele conflictelor. „Pala sau spada, sau buzduganul, asemenea inelul, sînt substituiri ale soarelui în toate mito-logiile indo-germanice, de aceea, eroii solari plecînd în lume lasă ca semn acasă fraţilor lor un paloş sau un inel, şi zic: cînd se va rupe paloşul ori cînd va rugini inelul, să ştiţi că sînt mort. Şi e natural: soarele cînd e scăpătat spre iarnă şi moare, e închipuit ori ca o spadă ruptă care n-are puteri să mai taie, ori ca un inel ruginit“. Mai departe, calul eroului se vădeşte a fi tot o ipostază a soarelui. „În legende şi tradiţii, soarele are cai şi car; în basme are numai cal şi umblă numai călare. Iar acest cal e însuşi soarele… Calul soarelui – fiind soarele însuşi – fuge ca gîndul şi ca vîntul“ etc. „Soarele însuşi e acel cal pe care-l cîntă baladele, calul care în colindul Pluguşorului e «cal graur cu şeaua de aur»“… Baladele populare Miul copilul, Vidra, Gruia lui Novac, Toma Alimoş „au un fond mitic, cîntă duelul soarelui cu norul sau cu noaptea şi nu poţi dovedi nimic pe sfînta lume cu duelul lui Miul“. Cât priveşte nevasta necredincioasă, Vidra, inconstanţa ei e de asemeni ecoul unui substrat mitic, căci „nevasta reprezintă cerul, care se bucură deopotrivă şi de nor şi de soare“, adică şi de Ghiţă Cătănuţă, şi de haiducul Pană Roşiană, atât că poetul nu precizează care din doi e soarele. Cu această cheie miraculoasă, nici Mioriţa nu mai pune 424 probleme: „Mioriţa într-adevăr e un bocet solar, ciobanul ucis e soarele, maica bătrînă e pămîntul“… Alte personaje secundare sunt de asemenea reflexe ale efectelor solare după anotimpuri. Deci, „arşiţa verii e reprezentată în basme şi prin omul cu barba roşie, om răutăcios din fire. Printr-o confuzie, ca în toate miturile, şi toamna, cînd frunzişul codrilor e galben-roşu şi cîmpiile pustii, e tot omul cu barba roşie. Iarna e reprezentată prin omul spîn în basme, care caută să ţie în robie soarele… Credinţa că oamenii spîni şi cei cu barba roşie sînt răutăcioşi şi cu fire demonică e pornită din concepţiunea mitică a ar-şiţei şi a iernei“. Urmele solare se văd nu numai în cele arătate de poet în acest articol din care am citat, Elementele literaturii poporale (1900), ci şi în alte producţii folclorice cu caracter epic. Mai mult, ori de câte ori textul pare confuz, aceasta vine din necunoaşterea modului cum sunt reflectate ipostazele solare la anotimpuri. Aşa sunt sfinţii care îşi dispută întâietatea: „în colindele noastre, alături de Domnul Christos se mai face pomenire de sf. Petre, Bătrînul Crăciun şi Ion sfînt Ion. Toţi patru, în mitologia noastră sînt unul şi acelaşi sfînt: sfîntul soare… Bătrînul Crăciun reprezintă soarele de toamnă, de aceea, el, cum spune colinda, se scaldă în rîu de vin şi e vînător. Sfîntul Petru e soarele verii, de aceea e păstor în colinde. Sfîntul Ion e soarele iernii de după solstiţiu, soarele care începe să se renască, şi se scaldă în rîu de mir. Iar Christos e soarele primăverii, în toată puterea lui tînără şi atotînvietoare. Din colinde se recunoaşte foarte bine cum ei patru personifică soarele în patru anotimpuri“. (Bătrînul Crăciun, 1901). Exemplele le-am putea înmulţi – de pildă Irodeasa din descântece s-a substituit celor două zeiţe, Venus şi Hecate, amândouă zeiţe ale lunii, cea dintâi a lunii pline în nopţile senine, cea de a doua a lunii în vreme de furtună (Irodia Doamna, 1908) – dar netemeinicia e de departe evidentă: în acest mod, se poate explica orice, compromiţând iremediabil curentul mitologizant, în întârziere la noi. Coşbuc şi-a spus părerile şi despre unele specii folclorice. Balada populară e discutată de el în articolul citat, Elementele literaturii poporale, apoi în Baladele poporale, din Albina (1903). Pornind de la ideea centrală că epica populară oglindeşte mituri născute pe malul Gangelui, balada are şi ea un substrat mitic, geneza ei rezultând din amalgamarea unui fapt „istoric“ cu motivul mitic. Fragmentele mitice sunt preexistente în memoria populară, „stau de obicei ascunse pînă ce se încheagă, cînd 425 li se dă ocaziunea“ şi aceasta se iveşte odată cu „un fapt istoric însemnat ori neînsemnat“. Coşbuc pare a fi pe drumul cel bun, avertizând că „nu e bine să căutăm fapte istorice, sau adevăruri, în balade. Să nu ne înşele numele“, dar în fapt el anihilează orice valenţă a acestui „fapt istoric“, ca şi cum el nu ar oglindi nimic, fiind răsărit de-a dreptul din capul unui Zeus creator de folclor. De aci încolo, totul e viciat de tendinţa de a reduce eroi şi conflicte la ipostaze solare sau lunare. Coşbuc încearcă o stratificare a baladei, distingând „cronologiceşte, un strat de rapsodii cu fond comun arian, apoi unul cu fond comun al popoarelor balcanice şi în urmă unul specific românesc naţional“. (Baladele poporale). În chip similar stabilise şi Aron Densuşianu trei straturi în balada populară, adică „trei epoce: una mitică, din care pîn-acum puţine piese s-au adunat… alta mitică-istorică… Cea mai însemnată şi mai avută este epoca istorică, care po-sede două feluri de cîntece bătrâneşti“, unele vitejeşti (lupta cu inva-datorii), celelalte „cîntece haiduceşti“ (Istoria limbii şi literaturii române, 1894, p. 163). Mai vii sunt consideraţiile lui despre forma poetică, unde intuiţia lui de poet îl călăuzeşte cu paşi mai siguri. Generalităţile despre mecanismul creaţiei şi circulaţiei începuseră să-şi facă loc şi la noi, mai cu seamă după iluminările aduse de Hasdeu. Faptul că în folclor creaţia e un act individual, în care poetul creator e organul rezonator al colectivităţii, fusese pus în lumină de Hegel în Vorlesungen über die Aesthetik şi mai cu seamă de Heymann Steinthal în capitolul Wesen der Volksdichtung im Algemeinen din studiul Das Epos (1868), relevând că interpretul popular nu ţinteşte la reproducerea fidelă în felul actorilor de teatru, ci aduce modificări, de aci variantele, procesul de cizelare etc. Coşbuc întrevede numai latura pozitivă a fenomenului, căci nu aminteşte de loc de aspectul opus, acel Zersingen care duce la fărâmiţare, denaturare etc. Insemnele vechimii sunt văzute cu acuitate: aria de răspândire şi arhaismele din limbă, decât că ajunge la formulări prea rigide: „Cu atât o operă poetică a poporului e mai răspândită, cu cât e mai veche. Timpul şi locul stau în proporţie directă“. Nici chiar la balade nu se poate aplica principiul enunţat, intervenind părăsirea voită a unor tipuri ce nu mai corespund tocmai pentru că sunt vechi, deci depăşite. Cât priveşte arhaismele, trebuie să se ţină şi aici seamă de procesul de arhaizare ce acţionează în cumpănă cu cel de modernizare, colorând acţiunea cu stilul specific categoriilor baladelor. 426 În studiul Naşterea proverbiilor (1903), Coşbuc enumeră drept primă sorginte „experienţa de toate zilele“, după care înşiruie celelalte (istoria, observarea naturii, literatura cultă etc.). Şi aici devin interesante consideraţiile lui despre forma proverbelor, aspect neglijat în genere de cei ce au scris înaintea lui, A Densuşianu mulţu-mindu-se să semnaleze formularea „cristalizată în câteva cuvinte cu forme alese“. Între particularităţile de formă, Coşbuc analizează succint: scurtimea neobişnuită, rima, spiritul şi gluma, tropii şi figurile, frazele eliptice, frazele enigmatice, paradoxale, contrastul. În încheiere, relevă şi schemele compoziţionale ale proverbelor, numite de poet „formele gramaticale stereotipe“. Acestea se pot reduce la patru tipuri compoziţionale: nici-nici (Nici în car, nici în căruţă etc.), mai bine (Mai bine sărac şi cinstit etc.), cum-aşa (Cum e sfântul, aşa tămâia etc.) şi cine (Cine dă, lui îşi dă etc.). În amănunt, Coşbuc s-a ocupat cu comentarea a numeroase proverbe şi mai cu seamă zicători, încercând explicarea genezei şi sensului lor, dar unele trebuie privite cu rezervă. De aceeaşi pondere e şi studiul Ghicitorile poporale, publicat în Albina din acelaşi an (1903). Coşbuc se înşiruie printre adepţii originii mitice, cultice, a ghicitorii şi remarcă ubicui-tatea ei, ceea ce uitase să semnaleze la proverbe. Datele etnologice despre ghicit sunt foarte sărace, semnalând doar frecvenţa în vechime a duelului cu întrebări şi răspunsuri. Analiza formei ridică sensibil valoarea studiului. Distinge mai întâi categoriile compo-ziţionale, pseudoghicitorile („simple întrebări glumeţe“) şi ghicitorile descriptive, adică ghicitorile propriu-zise. La acestea semnalează deficienţele estetice (prea puţine sau prea multe predicate, predicat fals, ghicire uşoară). Comparaţia este axa compoziţională a ghicitorii. Poetul relevă apoi răsfrângerile ghicitorii în basme, snoave, legende. Studiul e viciat de punctul de vedere mitologizant, potrivit căruia şi în ghicitori „folcloristul vede în acţiunea descrisă faptele vreunui zeu sau a vreunui fenomen din natură, care a fost zeificat, a naturii personificate“. Ceea ce spune Coşbuc despre Colindele noastre (Albina, 1903) se regăseşte în esenţă în studiul lui Mangiuca şi în manualul citat al lui A. Densuşianu. Poetul se vădeşte un critic fin, în stare să revele subtilităţi nebănuite în poezia populară atunci când nu mai ambiţionează 427 detectare de substraturi mitologice. Simboluri erotice în creaţiunile poporului român (1897) este un atare studiu analitic în care Coşbuc scoate în relief părerile populare despre măr şi nuc, dar mai cu seamă despre pasărea cea mai misterioasă, cucul, încărcată de popor cu atâtea valenţe numenale şi erotice. Coşbuc a rămas fidel orientării iluministe ce ajunsese la noi do-minantă pe la jumătatea secolului trecut, continuând lupta împotriva aspectelor retrograde din cultura populară începută de Şincai, Gh. Lazăr, G. Bariţ, Marienescu, G. Hurmuzachi şi alţii. În ierarhizarea datinelor şi credinţelor în bune sau rele, intervine la Coşbuc şi criteriul frumosului. Ca atare e considerat Cîntecul zorilor, pe care în chip eronat îl credea existent numai în Banat: „unul dintre puţinele obiceiuri cu adevărat poetice, care fie şi numai pentru frumuseţea lui merită să străbată veacurile şi să trăiască de-a pururi între noi“. Părţile nocive sunt în schimb condamnate cu o asprime tăioasă. Credinţa în puterea vrăjilor „e nebunie vrednică de plîns“, iar „dacă sunt oameni să creadă că babele pot îmbolnăvi cu vrăji de departe calul şi boul, ori alt dobitoc, atunci vrednici sunt să-i duci şi să-i legi în locul boului şi al calului la iesle“. Vehemenţa e atenuată de poet când relevă foloasele medicinei populare: „Cu toate că e aşa de batjocorită medicina populară, eu sînt convins că oamenii de ştiinţă ar putea să înveţe multe de la babe“. Chiar „despre descîntece şi celelalte ceremonii… n-ar trebui să vorbim tocmai cu atîta dispreţ, căci aceste sînt rămăşiţe de-ale ceremoniilor religioase din timpii primitivi şi păgîni“. Coşbuc a scris o sumedenie de articole pentru cititorii de la sate, parte strânse în broşura Superstiţiunile păgubitoare ale poporului nostru (1909), remarcabile prin vioiciunea demonstraţiei. Uneori, resorturile gândirii populare sunt evidenţiate cu ingeniozitate şi competenţă, dar pe alocuri poetul se arată prea mândru de atotputernicia ştiinţei. BIBLIOGRAFIE: G. Coşbuc, Simboluri erotice în creaţiunile poporului român, în Epoca, III (1897) nr. 630–634; Elementele literaturii poporale, în Noua revistă, română, 1900, nr. 4, pp. 159–168; Baladele poporale, în Albina, VII (1903), pp. 10–11 şi 35–36. Cele trei articole sunt reproduse în Elogiu folclorului românesc, p. 191–220; Naş-terea proverbiilor, în Albina, VI (1903), pp. 949–951 şi 1001–1002; Ghicitorile- 428 poporale, în Albina, VI (1903), pp. 1104–1108 şi 1289–1290; Colindele noastre, în Albina, VI (1903), pp. 1317–1320; Dintr-ale neamului nostru, Bucureşti, 1903, p. 151; Superstiţiunile păgubitoare ale poporului nostru, Bucureşti, Biblioteca societăţii Steaua nr. 19, 1909, 96 p. Adrian Fochi, G. Coşbuc şi creaţia populară, Bucureşti, 1971, 363 p. PROMOTORII CERCETĂRILOR FOLCLORICE ÎN PRIMELE DECENII ALE SECOLULUI AL XX-LEA Alături de Artur Gorovei, care, prin Şezătoarea, grupează în jurul său numeroşi învăţători folclorişti, vivificând interesul pentru folclor printre cărturarii săteşti, îşi dau obolul de mâna întâi Nicolae Iorga, Ovid Densusianu, Ion Bianu şi Béla Bartók. Iorga şi Bianu vor contribui mai cu seamă la sprijinirea popularizării şi publicării materialelor folclorice, patronând edituri şi periodice. Contribuţiile lui Densusianu şi Bartók vor fi de natură metodologică, prin înscrierea unor noi puncte de vedere în scrutarea realităţii folclorice care vor lărgi considerabil orizontul investigaţiilor. Ei adâncesc mijloacele de redare precisă a faptului folcloric, instituind primatul amănuntului caracteristic. Prin aceasta, ei deschid calea determi-nărilor morfologice, structurale, proprii folclorului, oferind întâile schiţe ale particularităţilor stilistice ale speciilor folclorice, văzute în diferenţierile lor teritoriale. NICOLAE IORGA. Activitatea tumultoasă a lui Iorga, cu dimensiunile ei titanice, nu putea să nu se reverse şi asupra domeniului culturii populare. Sensibil şi atent la toate aspectele umanistice ale culturii româneşti, el şi-a spus cuvântul, cel mai adesea autorizat, şi în problemele folclorului românesc, sub aspecte multiple. Folclorul a fost luat în seamă de marele învăţat mai întâi ca document istoric, apoi ca un capitol principal al literaturii române, cercetat în cadrul istoriei literare şi urmărit în repertoriul viu sau în colecţiile ce se dădeau la iveală. Părerile emise îl arată bine informat, 429 chiar dacă pe alocuri se afiliază la idei părăsite de alţii pentru inconsistenţa lor. Cuvântul cald şi de încurajare a modeştilor culegători nu a lipsit la vremea potrivită, alături de dojana, uneori prea aspră, dar conformă temperamentului său prometeic, atunci când greşelile erau adânci. Ca istoric al poporului său, Iorga vede în datele culturii popu-lare un document de seamă, dat fiind că istoria trebuie să pună în lumină concepţiile şi obiceiurile populare, modul de gândire şi specificul naţional imprimat în producţiile folclorice. Ca atare, în studiul Despre adunarea şi tipărirea izvoarelor relative la istoria românilor. Rolul şi misiunea Academiei Române (1903), el preconizează printre aceste izvoare şi colecţiile de materiale etnografice şi folclorice, mai cu seamă prezentarea lor monografică sintetică, în felul monogra-fiilor publicate până atunci de S. Fl. Marian, „atît de folositoare şi pentru istorici“. Amintind celelalte lucrări cu asemenea profil ale lui Şăineanu, Gorovei, Zanne şi cele două studii despre igiena ţăranului român ale lui N. Manolescu şi Gh. Crăiniceanu, precum şi colecţiile lui P. Papahagi, G. Dem. Teodorescu, el subliniază necesitatea conti-nuării lor în vederea unui studiu global de sinteză prin care „să figurăm în mintea omenirii culte supt altă înfăţişare decît cea schimonosită şi injurioasă de astăzi“. De asemenea, Iorga relevă pe urmele înaintaşilor necesitatea acută a unui corpus, inventar exhaustiv şi sistematic al materialelor folclorice culese până atunci: „Ar fi vre-mea acum ca o comisie de folclorişti cari să-şi fi dat dovezile să facă un repertoriu general al poeziei populare şi o alegere care să poată influenţa în bine literatura cultă, ce va trebui ca să capete o adevărată viaţă, să se inspire din gîndurile şi sentimentele, încercate de veacuri, ale maselor adevărat româneşti, în care trăieşte sufletul neamului“. În elaborarea istoriei românilor, Iorga caută sprijin şi în faptele de folclor, mai cu seamă în problema spinoasă a originilor. El este de altfel aproape singurul istoric care ţine seamă şi de ce mărturisesc documentele culturii populare. În Istoria românilor şi a romanităţii orien-tale, I (1937), el vede în credinţa despre vârcolaci o reminiscenţă din cultul cabirilor şi i se pare că naiul românesc ar descinde din navlosul trac, pe când cercetările au dovedit că termenul românesc e un împrumut oriental. Dragonul de pe steagul dacilor îl crede a fi şarpe din care ar deriva numele drac, dar recent s-a arătat că acesta e în 430 realitate un lup, animal cu implicaţii adânci în lumea dacă. Credinţele în strigoi şi ursite i se par a proveni din acest fond trac. Hora este de asemeni o moştenire tracă prin filieră greacă, ca şi doina, după cum colinda la albanezi ar proveni dintr-un obicei traco-iliric. Petrecerile zgomotoase la priveghiul funebru şi-ar avea rădăcinile în lumea tracă, alături de obiceiul de a stropi mormântul cu vin şi de a sparge vasul pe mormânt. Unele elemente ale portului, confecţionate din cânepă şi lână – căciulă, iţari, cojoc, suman, glugă, fote, catrinţe – se dovedesc a fi existente la autohtonii daco-traci. Muma-Pădurii i se pare o infiltraţie uralo-altaică. Moştenirea latină este menţionată în treacăt (rusalii, căluşari – deşi de origine mai veche cu rădăcini trace – colind), pe când muzica populară urmează în albia ei preistorică, fără nici un amestec roman. Elementele comune sud-est europene sunt menţionate în Le caractère commun des institutions du Sud-Est de l’Europe (1929): opinca, doina, hora şi sârba, alături de unele superstiţii, de spectacole cu măşti: urşi, capre, moşnegi. Istoricul literar a încercat să facă loc şi poeziei populare, dar i-au lipsit elementele de sprijin în cronologie. El distinge patru categorii de producători ai folclorului: ţăranul, care „e cel mai cinstit, mai moral şi mai harnic din locuitorii ţării, şi aşa a fost totdeauna“, lăutarul ţigan care deformează şi vulgarizează, mahalaua, care ar avea de asemeni numai o contribuţie negativă, şi ciocoii. „E regretabil că poezia populară care se poate mai bine data e poezia răzbunătoare, concretă, bogată în nume şi aluzii a mahalalei şi a ciocoilor… Caracterul inferior al poeziei de oraş şi caracterul general, nedatabil al poeziei de ţară vor face ca poezia populară să aibă în această istorie un loc mai mic decît acel ce i s-ar cuveni şi pe care dorisem a i-l da“. (Ist. lit. române în sec. al XVIII-lea, I, p. 8). Cu toate acestea, ediţia a II-a din 1925 va avea la început un întins capitol despre literatura populară. Cea mai apropiată şi cea mai familiară specie folclorică îi va fi balada, care îl va interesa sub valenţele ei istorice. În 1909, la cursurile universităţii de vară din Vălenii de Munte, va ţine prelegeri despre Balada populară românească. Originea şi ciclurile ei. Iorga o disecă după categoriile ei tematice pe care le orânduieşte teritorial, dar şi în concordanţă cu ordinea cronologică a faptelor povestite. Ca atare, el distinge mai multe cicluri: ciclul domnesc, apoi ciclul Codrului (luptele 431 dintre moldovenii codreni şi tătari), ciclul dobrogean, dunărean, transdunărean şi ciclul haiducesc care e „un nou ciclu, cel din urmă“. Criteriul adoptat de Iorga prezintă analogii cu cel folosit de P. B. Gummere în The popular Ballad (1907) în clasificarea baladelor engleze, care distinge, ca ultime categorii, baladele de frontieră (the border ballads) şi baladele de codru verde, adică haiduceşti (the greenwood ballads) despre Robin Hood şi alţi viteji de codru. De asemenea, cer-cetătorii au distins şi în repertoriul spaniol balade de frontieră (romances fronterizos) ce povestesc încăierările cu maurii. În ciclul domnesc, Iorga caută figurile unor domnitori, în concordanţă cu vechiul curent romantic şi cu strădaniile lui Alecsandri, Marienescu şi ale celorlalţi culegători. Deşi îşi dă seama că în balada populară „cu timpul se amestecau anii, faptele, oamenii şi abia dacă se mai cunoştea ceva din faptul primitiv în ciudata împleticire poetică, în care tot mai multe note populare se amestecau“ şi are rezerve întemeiate faţă de cântecul lui Ştefan cel Mare descoperit de Hasdeu într-un manuscris, identifi-carea figurilor de domni persistă. Fără să ţină seamă de limitele me-moriei populare şi de împrejurarea că baladele cunoscute sunt cu totul recent consemnate, conchide că Mircea cel Bătrîn, Vlad Ţepeş etc. au trecut „fără urmă în sufletul poporului“. Identificarea ciobanului slugă, care la urmă se dovedeşte fratele domnului, cu Mircea Ciobanul şi a finului Vartici cu hatmanul Petru Vartic, a lui Mihnea cel turcit cu Mihnea Vodă din balada despre Dobrişan (Oprişan), a lui Iancu Sasu cu Iancu Vodă din Cîntecul letinului nu are nici un sprijin care să aducă o fărâmă de plauzibilitate, căci coincidenţele de nume sunt cu totul întâmplătoare. Încurcătura la care se expune Iorga cu această metodă onomastică se întrevede clar atunci când încearcă să vadă cine se ascunde sub frecventul Ştefan Vodă, mai cu seamă în variantele lui Miul haiducul. „În nuanţa de despreţ care întovărăşeşte pe acest Ştefan, muieratec şi neprevăzător, cutezător şi slab, s-ar putea vedea mai curînd tot Ştefăniţă“, nepotul lui Ştefan cel Mare. Iorga a revenit asupra baladei populare în două rânduri. În comunicarea Locul româ-nilor în dezvoltarea vieţii sufleteşti a popoarelor romanice (1919), el emite ipoteza îndrăzneaţă că balada populară din răsăritul Europei ar fi de provenienţă franceză. Anume, acele chansons de geste ar fi trecut în sudul Italiei în timpul domniei Angevinilor, iar de aici pe coasta Dalmaţiei la albanezi şi sârbi, iar de la sârbi la noi „încă din veacurile al XIII-lea şi 432 al XIV-lea“, şi din Ţările Române la ucraineni şi polonezi. Nici un fapt nu pledează în sprijinul acestei aserţiuni, căci comunitatea de teme e foarte subţire, iar diferenţele de stil enorme. Dacă Homer atestă în Odiseea obiceiul de a proslăvi în cântece isprăvile eroilor iubiţi şi dacă Tacitus spune că la germani era obiceiul de a fi pomeniţi în cântece zeii şi eroii adoraţi, apoi regii, de ce s-ar pune la îndoială existenţa unei atari practici şi la autohtonii traco-daci ori la populaţiile imperiului roman? De fapt, ideea lui Iorga se leagă de interpretarea baladei ca o creaţie destinată în primul rând curţilor domneşti. Ea se face mai explicită în conferinţa ţinută la Bruxelles, Poezia epică a românilor (1938). Substratul istoric este urmărit din nou şi chiar cu mai multă perseverenţă, deşi subliniază viguros evaluarea critică a documentului folcloric: „în baladă există un adevăr istoric… dar nu adevărul istoric întreg, şi acest adevăr istoric parţial trebuie să fie considerat în anumite condiţii şi, dacă nu există şi nu se exprimă aceste rezerve, bine înţeles că eşti greşit“. În categorisirea baladelor „aş prefera acum ordinea cronologică“ nu „caracterul geografic“, ca în 1909. Distinge mai întâi baladele care vorbesc de legăturile cu Ţarigradul şi pe care le atribuie în întregime influenţei sârbeşti, fiindcă „îndată ce e vorba de Constantinopol, nu mai sîntem noi, ci sîrbii, popoarele balcanice, care au avut legături cu Ţarigradul“. Afirmaţia surprinde la un istoric care face dintr-o dată tabula rasa de toate relaţiile românilor cu Bizanţul – religioase, politice, culturale, economice – Ţarigradul fiind pe larg oglindit în folclorul arhaic (colinde, descântece, cântece funebre etc.). Subiectele istorice ar fi apărut târziu în balada românească, începând cu Ioan Corvinul, oglindit în Oleac, şi cu Neagoe, pomenit în Meşterul Manole. Ultima epocă este secolul al XVIII-lea când „adevărata realitate devine acuma realitatea populară“, aceea „a ţăranului revoltat“ care aleargă în jurul haiducului. Imaginea oferită e aceea a unei coborâri treptate a cântecului epic de la curte la ţărănime. Preluat de la francezi prin napoletani şi sârbi, „El vine mai întîi la Domn şi, cînd Domnul nu mai este popular, el caută pe boierii cavaleri, iar cînd această nobleţă a boierilor nu se mai leagă strîns de viaţa naţională, el merge pînă la ţărani“. Schema, cu totul rigidă pentru realitatea folclorică de la noi, aminteşte concepţia despre originea aristocratică a baladelor, reprezentată în domeniul spaniol de către Milá în 1853: 433 baladele au fost create de jongleurii curţilor, de la care au fost preluate de popor, care le păstrează apoi pe cale orală. Basmul popular e urmărit în alte resorturi. „Povestea e un mare roman de aventuri… un rezumat de roman, mai de grabă, decît romanul scris“, cum precizează în articolul de tinereţe Poveştile (1890). Alături de poveştile de aventuri, mai distinge „poveşti de minuni neauzite“ de felul celor din Halima. Categorisirea e de suprafaţă. Punând în lumină stilul cristalizat în tradiţia populară, el exagerează mult când afirmă că povestea ar fi „fără multă libertate de improvizare pentru povestitor. Nu povestitorul îţi spune, povestea se spune… cînd este poveste cu adevărat“. De altfel, constatarea e diminuată simţitor, la proporţiile reale, în capitolul din Istoria literaturii româneşti (1925). Aici, se afirmă drept adeptul teoriei migraţioniste a lui Th. Benfey, la noi M. Gaster. Basmele ar fi de origine indiană, transmise Europei prin Orientul asiatic, viteazul luptător fiind o intruziune persană. Convins de primatul livresc în raporturile dintre cărţile populare şi basme, Iorga crede că şi episodul despre Poliphem din Odiseea, apoi cel despre Psyche din romanul lui Apuleius au intrat în circuitul folcloric, dând naştere basmelor corespunzătoare. Ipotezele au fost infirmate de cercetările monografice ale lui Hackmann şi Swahn. Analiza compoziţiei este de nivel comun, fără străluciri. Capitolul despre Poezia populară lirică şi satirică e orientat tematic, amintind la început că, date fiind prefacerile aduse în circuitul folcloric, efortul de a „stabili textul iniţial după atît de multe rătăciri e cu totul imposibil“. Vechimea cântecului liric la noi nu o împinge dincolo de secolul al XIV-lea. Tematica e urmărită oarecum în concordanţă cu fazele ciclului fami-lial, începând de la copilărie. Relevă inexistenţa avântului războinic în cântecele populare de militărie, dar nu caută explicaţia. Tributar viziunii sămănătoriste, Iorga afirmă că „glorificarea vinului… e străină de poezia populară a românului“, pe când în repertoriul nostru există o categorie de cîntece de pahar (Moldova) sau de băut (Transilvania nordică). Bocetul şi colinda sunt amintite fugar în acest capitol, iar pomenirea despre „bădica Troian“ i se pare „de curioasă şi aproape neexplicabilă origine“. Conferinţa Poezia lirică la români, ţinută la Gand (1938), aduce unele completări de detaliu. După ce relevă rimele deficitare, uitând că poezia populară se cântă, şi 434 ierarhizează cântecele lirice ruseşti şi epice sârbeşti deasupra celor româneşti ca frumuseţe, pune în lumină primatul femeii în crearea şi interpretarea liricii populare. Tematica de căpetenie e restrânsă de Iorga la lirica ciobanului transhumant, la cântecul de militărie şi la cel al femeii plecată în altă familie. Vehicularea s-ar face prin ciobanul transhumant, apoi prin întrunirile colective la muncă. Impresionant e tabloul, familiar lui Iorga de la Vălenii de Munte, al fetelor ce se întorc cântând de la culesul prunelor, când „se aude un cîntec popular foarte vechi, care n-a fost cules“. Ultimul capitol din Istoria literaturii, Literatura gnomică, comentează „proverbele sau zicalele“ adunate în colecţia-corpus a lui Zanne „cum nu are nici o altă literatură“. Punctările sunt tematice. La sfârşit, relevă legăturile dintre proverbe şi strigături, conchizând „că toate genurile se amestecă şi se pot îmbogăţi şi fructifica“. Mai târziu, afirmă şi despre proverbe că „sînt rămăşiţele unor bucăţi literare care au pătruns în sufletul poporului şi s-au păstrat acolo cu forma ritmică pe care li-a atribuit-o un om la un anume moment“. (Istoria literaturii româneşti, Introducere sintetică, p. 22). Iorga a cules şi folclor, nu în deplasări prin zonele rurale, ci fo-losind o sursă urbană. Cele 10 basme din volumul Contes roumains transposés en français (1924) sunt culese de la Ioana Obreja din Iaşi, fiindu-i povestite de aceasta „dans le calme fleuri de notre École de Fontenay-aux-Roses“. Al unsprezecelea basm (Les voyages du prince charmant) e luat din colecţia Ispirescu (Tinereţe fără bătrîneţe). În prefaţă, Iorga reafirmă originea indiană, dar admite şi un strat occidental, la care s-a adăugat nota specifică, „une note nationale propre entre le rire mouillé de larmes et entre les larmes illuminées d’un sourire, ce qui est la définition méme de notre littérature aussi bien populaire que cultivée“. Naraţiunea e simplă, directă, de felul celei populare, dar stilul este vădit livresc, citadin, oglindind probabil şi limbajul domni-şoarei din Iaşi. Temele se întâlnesc şi în alte colecţii. În istoria folcloristicii, Iorga mai aduce o contribuţie de seamă prin capitolul despre Alecsandri şi poezia populară din Istoria lite-raturii româneşti în veacul al XIX-lea. Detectarea pe rând a procedeelor utilizate de poet în „întocmirea“ poeziilor populare şi semnalarea versurilor prefăcute dezvăluie o cunoaştere sigură a versului popular, cum nu se întâlneşte nici la cei ce se declară folclorişti rutinaţi. 435 Paginile scrise de Iorga rămân cea mai bună critică de text a colecţiei Alecsandri. Doar când atribuie poetului introducerea lui Mihai Viteazul în balada despre Radu Calomfirescu este contrazis de variantele mai noi ale baladei în forma lor autentică, în care e pomenit viteazul domnitor (de ex. cea din Hotarele-Ilfov, reprodusă în antologia Vechi cântece de viteji). De asemenea, într-un loc Iorga pare a fi adeptul procedeului preconizat de unii, dar dovedit a fi total eronat, prin care „poezia populară trebuie întregită din sine, prin cercetarea tuturor variantelor“. Procedeul a fost sugerat de practica arheologică, dar în folclor, cioburile nu mai provin de la acelaşi vas, ci fiecare de la alt vas. O seamă de colecţii folclorice s-au învrednicit de recenziile bine cumpănite ale lui Iorga. S-a văzut cum a înfierat modul cum a fost alcătuită colecţia patronată de Tocilescu. Partea de exagerare e vizi-bilă acolo unde el refuză total, fără discernere, calitatea de interpreţi a lăutarilor ţigani. El a mai recenzat unele volume ale lui Stăncescu, lăudate după merit, pe când poveştile Elenei Sevastos sunt criticate după cuviinţă. De asemenea, a recenzat colecţiile lui T. Bud, Al. Vasiliu, P. Hetcou, Giuglea-Vîlsan, I. Bîrlea, N. I. Dumitraşcu şi cea a lui Leca Morariu, recenzie reprodusă apoi ca prefaţă la ediţia a III-a. În editura aşezămintelor conduse de el de la Vălenii de Munte a publicat câteva colecţii preţioase între anii 1909–1911. Tipărirea îngrijită, cu literă mică şi bine rotunjită, totuşi incisivă, face cartea deosebit de atrăgătoare. Sub oblăduirea lui au apărut în seria Din literatura populară românească volumele lui C. N. Mateescu, Balade (1909), T. Pamfile, Graiul vremurilor (1909), N. Mateescu, Poveşti alese (1910), N. I. Dumi-traşcu, Snoave şi legende poporale (1908), Isprăvi (1913), La namiaz la umbra carului, G. Baronzi, Un mănunchi de colinde (1910) ş.a. Prefaţa la baladele lui Mateescu reproduce parte din ideile expuse la cursurile de vară din acel an. Neaşteptată este preţuirea călduroasă a descântecelor, dezvoltată în prefaţa colecţiei lui D. Ionescu şi Al. Daniil (1907). Aceste descântece sunt valoroase ca documente ale trecutului precreştin, apoi ca mărturii de seamă pentru istoria medicinii, dar mai ales prin frumuseţea lor poetică: „Şi un descîntec se poate citi şi admira ca şi o doină, ca şi un cântec de vitejie“. 436 Folclorul, îndeosebi poeziile populare, se întâlneşte şi în revistele conduse de N. Iorga. Prilejul era folosit de marele cărturar pentru a oferi cititorilor bucăţi antologice, de o frumuseţe unanim recunoscută, pentru a putea sluji de model creatorilor culţi, în concordanţă cu linia promovată la Sămănătorul, apoi la Neamul românesc. Intenţia e clar mărturisită în ultimul număr din Floarea Darurilor din 30 dec. 1907, al cărei program a fost „de a trezi interesul pentru literaturile mari ale lumii, de a face să se cunoască mai bine, numai în părţile ei adevărat frumoase, literatura poporului, de a chema în amintire juvaiere uitate prin sărtarele încuiate ale vechii literaturi româneşti“. A pune poezia populară alături de marii clasici străini şi de poeziile românilor uitate pe nedrept de critica şi istoria literară însemna un punct culminant în publicistica noastră, rod al unei amplitudini spirituale cum puţine se vor dovedi în cultura românească. Atunci când poezia populară nu corespunde exigenţelor estetice, Iorga semnalează deficienţele şi mo-tivează publicarea, cum se poate vedea la balada Uncheşelul care „cuprinde amintiri din vechiul cântec bun şi note de vulgaritate con-temporană, în ea se văd două vremuri, cu totul deosebite, din viaţa poporului nostru. Unde nu e frumoasă, ea e interesantă“ (Floarea Da-rurilor, II, p. 45). Iorga rămâne la imaginea unui sat patriarhal, pur, netulburat de inovaţiile civilizaţiei, aşa cum era propovăduit drept model de inspiraţie scriitorilor de la începutul secolului. De aceea, oglindirile stărilor contemporane sub influenţa oraşului, modernismele atât de fireşti, îi provoacă o opoziţie violentă. Câteva exemple. Unele poezii din Dobrogea sunt apreciate a fi „mai mult frânturi de cântece, în parte modernizate şi vulgarizate“ (ibid., p. 94). Varianta munteană a Ciobanului care şi-a pierdut oile e apreciată, pe nedrept, o „formă foarte vulgarizată, amestecată şi stricată, sfârşită apoi caraghios dar cu unele versuri minunate a Mioriţei sublime“ (ibid., p. 200). De asemenea, poeziile din Belceşti-Iaşi „cele care nu-s frumoase, sînt caracteristice pentru moravurile nouă“ (ibid., p. 298), iar cântecele de militărie din Cosovăţ-Mehedinţi sunt „interesante pentru sentimentele ce provoacă viaţa nouă de cazarmă“ (ibid., p. 348) etc. Variante preţioase au fost inserate şi prin calendarele scrise de Iorga pentru cititorii de la sate. Se cuvin menţionate cele 12 balade din Oltenia şi Putna, remarcabile prin forma lor aleasă, publicate în Calendarul neamului romanesc pe anul 1911, ecou imediat stârnit de conferinţele lui despre balada populară. 437 Nu pot fi uitate nici efigiile unor folclorişti din Oameni cari au fost, portrete pline de luminozitate şi de elevaţie sufletească ale lui Ion Pop Reteganul, S. Fl. Marian, Teofil Frîncu, I. G. Sbiera, G. Pitiş, T. Burada de la care „va rămînea exemplul unui om care a adus tinereţea creatoare pînă la ultimele hotare ale dăinuirii pe care soarta a lăsat-o omului pe pămînt“. De aceasta el nu va mai avea parte, fiindcă trebuia să-şi desăvârşească aureola pe măsura titanismului său. BIBLIOGRAFIE: Nicolae Iorga, Despre adunarea şi tipărirea izvoarelor relative la istoria româ-nilor, în Prinos lui D. A. Sturza, Bucureşti, 1903, pp. 95–98; Balada populară românească, Originea şi ciclurile ei, în Cursurile de vară din Vălenii de Munte, anul al II-lea, 1909, Vălenii de Munte, 1910, pp. 127–162; Contes roumains trasposés en francais, Paris [1924], II + 137 p.; Poésie populaire roumaine, în Choses d’Orient et de Roumanie, Bucarest–Paris, 1924, pp. 18–35 (scurtă prezentare a numeroase poezii traduse în franceză); Istoria literaturii româneşti, I, Bucureşti, 1925, pp. 9–87; Poezia epică a românilor, în Cuget clar, II (1938), pp. 490–493, 520–523, 554–556, 601–602 şi 636–638; Poezia lirică la români, în Cuget clar, II (1938), pp. 650–652, 664–667, 683–685; Pagini de tinereţe, ediţie alcătuită de B. Theodorescu, Bucureşti, 1968, I, pp. 3–21. Adrian Fochi, Nicolae Iorga şi folclorul, în Revista de etnografie şi folclor, 11 (1966), nr. 5–6, pp. 451–464. OVID DENSUSIANU. După Hasdeu, cea mai proeminentă figură din folcloristica românească este fără îndoială cea a lui O. Densusianu. De altfel, asemănările dintre cei doi titani sunt izbitoare, sub multe aspecte Densusianu arătându-se continuatorul apropiat al lui Hasdeu. Dar deosebirile par mai mari, pentru că sunt răsfrângeri a două firi atât de diferite. Vastitatea problemelor abordate de Densusianu e de profil hasdeian. Deopotrivă lingvist, folclorist, istoric literar şi poet - stâlp de curent literar, călcând de aproape în urmele lui Hasdeu, opera lui e străbătută de alte culori vizionare. Ceea ce caracterizează mai cu seamă creaţia lui Densusianu este acea claritate caldă, luminozitate diafană prin care el se dovedeşte atât de latin. Aceasta nu e numai un reflex al formaţiei sale romanistice, cum ar părea la prima vedere, ci izvorăşte 438 din temeiuri mai adânci. Densusianu a fost întruchiparea a ceea ce obişnuit se numeşte caracter. Poate că nimeni la noi n-a îmbinat atât de armonios geniul ştiinţei deopotrivă cu puritatea sufletului. De aici a pornit intransigenţa lui de fier, interpretată de cei din mediul puternic contaminat de apucături levantine drept un anacronism de neexplicat. De fapt, Densusianu purta cu sine cel mai de seamă paliativ al strămoşilor săi din toate vremurile, dârzenia neînfricată prin care aceştia şi-au menţinut fiinţa şi care se poate desluşi şi pe ultima metopă a columnei lui Traian în figura dacului pornit cu oile la păscut, învins de o putere superior organizată, dar cu sufletul neînfrânt, în care se închide ca într-o cetate inexpugnabilă. Densusianu a preconizat cercetarea folclorului în strânsă simbio-ză cu filologia, întocmai ca Hasdeu care le grupa ca două ramuri ale filologiei comparative. Ca şi pentru Hasdeu, filologia este ştiinţa care poate lumina cel mai bine căile de cercetare ale folclorului: „De la filologi vor avea aşa dară prilej folcloriştii să-şi aproprieze disciplina intelectuală care singură îi poate emancipa de rutina şi diletantismul de pînă acum“. (Folclorul. Cum trebuie înţeles, p. 21). Ideea va fi repetată de câte ori va dezbate relaţiile dintre cele două discipline. Chiar denumirea etnopsihologie, părăsită între timp şi înlocuită prin folclor, se întrevede în căile şi mai cu seamă în ţelurile pe care Densusianu le preconizează acestei discipline. Deci „scopul folclorului este de a ne arăta felul propriu de a simţi al unui popor, viaţa lui sufletească în toate manifestaţiunile ei mai caracteristice şi aşa cum se răsfrîng în diferitele lui producţiuni păstrate din timpurile cele mai vechi. Fol-clorul este chemat prin urmare să ne ducă la stabilirea de fapte psi-hologice, şi de aceea orice culegător de basme, poezii populare, credinţe ş.a. trebuie să vadă în materialul adunat contribuţiuni preţioase, sigure, pentru concluziuni de etnopsihologie“. (Folclorul, p. 9). Ideea va fi reluată de mai multe ori în cursurile despre folclor, dar în fapt Densusianu va depăşi simţitor acest cadran în care folclorul e doar un material documentar pentru stabilirea unei caracterologii naţionale. El va pune în lumină, ca nimeni altul până la el, valorile estetice ale folclorului, conturând o seamă de aspecte stilistice drept nota diferenţiatoare a unor specii folclorice şi a pecetei regionale, dialectale asupra acestora. Neclaritatea ţelului formulat provine din faptul că în acea vreme domeniul folclorului era eterogen, cuprinzând 439 atât producţii cu caracter artistic, cât şi credinţe, obiceiuri, numitorul lor comun fiind numai funcţia de document al vieţii populare. Densusianu a îmbinat în chip armonios documentarul cu esteticul, adesea războindu-se cu prejudecăţi tenace pentru a demonstra frumu-seţea folclorului acolo unde unii o puteau concepe numai sprijinită în cârjile culegătorilor îndreptători. Contribuţia primordială a lui Densusianu e de ordin metodo-logic, prin care el îşi depăşeşte cu mult înaintaşii, mai cu seamă pe Hasdeu. Scânteia a venit din cunoaşterea terenului, cu prilejul alcătuirii antologiei dialectale Graiul nostru (1906–1908), în colaborare nedelimi-tată precis cu I. A. Candrea şi Th. Sperantia (dar nu mai încape îndoia-lă că el a fost spiritul diriguitor). Înainte de această dată, Densusianu bătătoreşte fidel cărările stabilite de la Hasdeu încoace, folclorul fiind o ramură nu tocmai atât de diferită a filologiei, aşa cum rezultă cu toată claritatea din Curs de filologie romanică (1904–1905) litografiat de C. Brătescu. La acea dată, Densusianu punea semnul egalităţii între variantele orale şi variantele manuscrise ale unei opere culte. Schiţând istoricul interesului pentru folclor la noi, Densusianu aduce obiecţii felului în care a fost publicat: „Din grămada mare de material folcloric adunat, e o parte aproape inutilă. Aceasta se vede mai ales la cele 3 volume adunate de D-na Voronca din Bucovina. Sînt poezii, doine, ce nu-s necunoscute. Care e utilitatea reproducerii acestui material? Nici unul. E ca şi când s-ar da toate manuscrisele ce redau pe cronicari. Un editor trebuie să dea rezultatul cercetărilor lui. S-ar zice că prezintă interes limbistic, căci apar cuvinte noi. Dar aici vine o împrejurare: ar trebui să se publice glosare speciale de cuvinte dialectale după regiuni şi atunci am fi scăpat de reproducerea aceluiaşi material. Ar mai trebui apoi la diferite ediţii şi cîte un glosar ce nu trebuie să lipsească la o lucrare bună. Din cele 3 volume ale D-nei Voronca, numai 50, 60 de bucăţi, din cauza cuvintelor mai rare, sînt valabile.“ (Curs de filologie romanică, pp. 55–56). Mai mult, la acea dată folclorul era preţuit de Densusianu ca o voce a trecutului, de aceea, el critică împrejurarea că „cele mai multe colecţii au doine. Dar ele pentru studii de filologie sînt puţin interesante, căci în ele se păstrează limba curentă. Pe cînd în balade, descîntece, caracterele particulare şi arhaice ale unei regiuni se păstrează.“ (ibid., p. 56). În 1906 însă perspectiva se schimbă, punându-se preţ şi pe „mărturisiri de ale ţăranilor despre traiul lor, 440 păreri asupra unor lucruri care-i privesc, amintiri istorice ş.a.“. Acestea vor „putea folosi şi celor care voiesc să cunoască mai de aproape viaţa, chipul de a gîndi şi simţi al ţăranului, nu numai aşa cum îl răsfrîng, şi prea vag, prea de departe, colecţiunile obişnuite de folclor.“ (Graiul nostru, Prefaţă). Fundamentarea teoretică a noii orientări va fi expusă în lecţia de deschidere din noiembrie 1909, Folclorul. Cum trebuie înţeles. Pornind de la constatările folcloriştilor cu privire la ubicuitatea motivelor folclorice, mai cu seamă în basme, el conchide că pe asemenea materiale nu se pot întemeia „cercetări psihologice care să ne dea icoana sufletească întreagă a unui popor“, deoarece puţinele motive ce apar numai la unele popoare sau în anumite ţinuturi fiind „prea sporadice ori prea vagi – nu ne autorizează să vedem în ele temeiuri pentru deducţiuni precise, categorice“. Există însă alte documente folclorice pe care cercetătorii le-au ocolit, fiind sclavii concepţiei că folclorul e numai suma unor relicve transmise de tradiţie şi uitând „că cineva nu trăieşte numai din ce moşteneşte, ci şi din ce se adaogă pe fiecare zi în sufletul lui, şi că aceasta este mai ales partea ce merită să fie explorată“. Deci culegătorii nu trebuie să se mărginească numai la consemnarea speciilor tradiţionale, ci să noteze şi povestiri despre „tot ce alcătuieşte judecata lui asupra diferitelor împrejurări în care trăieşte“. Ca atare, deosebit de preţioase sunt „povestirile libere – singurele în care se poate vedea mai bine spontaneitatea lui în ce priveşte limba, ca şi spontaneitatea lui sufletească“. Concluzia sună sentenţios: „Decît pagini întregi de basme mai bine câteva fraze vii, prinse într-o convorbire“. Lărgirea domeniului folclorului nu îl transformă, cum s-ar părea, într-o „simplă anexă a filologiei“, căci prin noua orientare, el „se apropie mai mult de al psihologiei şi sociologiei“. Sub acest aspect, Densusianu anticipează cu decenii orientarea sociologizantă, fără să preconizeze cu aceasta transformarea folclorului într-o simplă categorie de fapte sociale. Punând în centrul atenţiei contemporaneitatea, Densusianu era în concordanţă cu spiritul ce începuse să fie diriguitor în filologie, cum sublinia în lecţia de deschidere din noiembrie 1907: „astăzi începe a se da o mai mare atenţiune stării actuale a unei limbi“. Orientarea spre prezent duce la un alt câştig metodologic, deosebit de important căci prin aceasta se „pune în acord domeniul lui cu condiţiunile în care s-a dezvoltat“, putându-se urmări cum modul de viaţă se răsfrânge în producţiunile 441 folclorice. Indicaţia, cu totul modernă, premerge cu mult cercetările postbelice, făcute sub egida sociologiei, care vor stabili mai amănunţit pilonii sondărilor. Densusianu previne pe cercetători să nu alunece la extremitatea noii orientări prin neglijarea speciilor tradiţionale, căci domeniul folclorului are cei doi poli vizibili, trecutul şi prezentul: „Cercetătorul trebuie să cuprindă în cîmpul lui de observaţiune şi actualitatea şi trecutul; mintea lui trebuie să fie veşnic gata să cunoască şi ce se întîmplă şi ce s-a întîmplat altădată, pentru că nimic nu poate fi pătruns în toate tainele lui dacă e izolat în timp, ca şi în spaţiu“. Densusianu repetă indicaţia unor folclorişti că din cunoaşterea prezentului se câştigă desluşiri asupra stărilor din trecut, după cum prezentul nu poate fi înţeles fără rădăcinile lui din trecut: „fapte de azi pot fi mai bine înţelese dacă le cunoaştem pe cele din timpuri depărtate, după cum trecutul ne apare mai limpede la luminile pre-zentului“. Includerea fenomenului contemporan în câmpul investiga-ţiilor şi conceperea folclorului ca o disciplină a speciilor tradiţionale şi a fenomenelor spirituale contemporane e cel mai de seamă câştig al folcloristicii secolului nostru. Orientarea va fi redescoperită şi de alţi folclorişti notorii. A. van Gennep scria în broşura Le Folklore (1924): „Si le folklore s’occupe de faits anciens, historiques ou archéologiques, ce n’est jamais qu’accessoirement, parce que chaque fait actuel a des antecedents, qu’il faut tenter de discerner pour le comprendre. Mais ce cui interesse le folklore, c’est le fait vivant, direct, c’est, si l’on veut, de la biologie sociologique, comme fait Pethnographie“ (p. 27). Ea apă-ruse mai întâi în domeniul etnologiei. Astfel, Hubert şi Mauss au arătat în Étude sommaire de la représentation du temp dans la magie et la religion din 1900 că în domeniul credinţelor populare există părţi care mor, fiind depăşite, dar în acelaşi timp altele care reîntineresc, expresie a poziţiei creatoare a păturilor folclorice contemporane. Etnologul englez Marett adânceşte observaţia, corectând puternic pe predecesorii care priveau tradiţiile populare numai ca pe nişte supravieţuiri ale unei lumi dispărute. El arată că aceste credinţe sunt mereu vivificate, interpretate de contemporani în concordanţă cu viziunea lor. De aceea, sarcina folcloristului e aceea de a vedea nu numai ceea ce vine din tradiţie, ci mai cu seamă cum se îmbină tradiţionalul, vechiul, cu noul. În consecinţă, semnificaţia atestată de istorie nu poate fi extinsă tale quale asupra variantelor contemporane, fiindcă acestea sunt interpretate în 442 concordanţă cu condiţiile actuale; adică în actul reproducerii, un fapt tradiţional comportă şi o doză de reelaborare, de nouă creaţie. Densusianu şi-a cimentat noua concepţie despre primatul producţiilor contemporane pornind de la cercetările lingvistice, îndeosebi dialec-tologice. De aceea, antologia dialectală Graiul nostru (1906–1908), rămâne piatra unghiulară a acestui domeniu. În mulţimea speciilor cu-prinse în cele două volume, se disting prin valoarea lor inegalabilă acele povestiri, lungi şi scurte, prin care ţăranii îşi depănau amintirile de pe vremea „turcului“ sau îşi spuneau părerile despre o seamă de împrejurări de la sate sau de la oraşe. Densusianu atrage luarea aminte numai asupra valorii lor documentare, dar la multe din ele frumuseţea literară o depăşeşte pe cea dintâi, cu formulări atât de incisive şi de expresive, încât par elaborări cizelate nu de un singuratic, ci de rânduri de oameni. Din păcate, prea puţini le cunosc, dar şi din aceştia cei mai mulţi le expediază sub eticheta de simple mostre dialectale. Pe baza lor se poate elabora o monografie temeinică asupra povestirii populare ca specie folclorică, întregită cu ceea ce s-a mai publicat, mai cu seamă de la ţăranii contemporani. Se pare că naraţiunile au fost stenografiate, ceea ce presupune că forma dialectală a fost stabilită după însemnări concomitente, dar autorii nu dau nici o lămurire asupra metodei urmate. Unele curăţiri sunt vizibile, pentru că nu se văd propoziţiuni trunchiate, acorduri greşite, ezitări etc., fireşti mai cu seamă atunci când ţăranul se află în faţa unui străin venit de departe. În elaborarea acestei directive epocale, e curios cum Densusianu nu a mers până la capătul descoperirii sale şi s-a oprit pe drum. Poate cunoaşterea insuficientă a speciilor folclorice în realita-tea vie l-a dus la separarea netă, tranşantă, a speciilor tradiţionale de povestirile despre contemporaneitate. Teoretic, el le pune pe acelaşi plan când subliniază cu incisivitate că „folclorul trebuie să ne arate cum se răsfrîng în sufletul poporului de jos diferitele manifestaţiuni ale vieţii, cum simte şi gîndeşte el fie sub influenţa ideilor, credinţelor, superstiţiunilor moştenite din trecut, fie sub aceea a impresiunilor pe care i le deşteaptă împrejurările de fiecare zi“. (Folclorul, p. 12). Dar când le cântăreşte valenţele documentare, Densusianu socoteşte speciile tradiţionale ca având valoare minimă, sub acest aspect, din pricina ubicuităţii lor: „Basmele cu deosebire circulă din loc în loc, cu aceleaşi fapte fantastice, cu aceiaşi eroi 443 legendari – uneori chiar cu aceleaşi imagini, cu aceleaşi expresiuni şi asemănările acestea merg adeseori dincolo de timpul de azi, pot fi urmărite până în epocele cele mai îndepărtate… Aceeaşi constatare şi pentru multe din credinţele, obiceiurile, superstiţiile actuale“, iar „unele poezii se păstrează în popor prin obicei, prin puterea tradiţiei, continuă să fie cîntate chiar atunci cînd nu mai corespund unui mod special de a simţi, concretizat în ele“ (ibid.). Cercetările au arătat însă că şi în perceperea sau interpretarea producţiilor vehiculate de tradiţie răzbat, mai vizibil sau mai ascuns, ecouri ale mentalităţii contemporane. Altfel spus, procesul de contemporaneizare acţionea-ză fără întreruperi, atât că pecetea lui se imprimă felurit, de aci greutatea de a o detecta. În unele cazuri, interpretarea contemporană este inserată în corpul variantei, de obicei în cuvintele cheie, alteori ea e doar prezentă în mintea cântăreţului şi auditorilor; de aceea ea nu iese la iveală decât prin sondaje îndemânatice. Chiar Densusianu semnalează în Folclorul. Cum trebuie înţeles două asemenea intruziuni în două basme, într-unul arătându-se cum „scăpase un mocan oile într-o vie şi le-a prins ăl cu via şi le-a-nchis“, în celălalt cum Craiovisin năzdrăvanul în „tri zile omorî pă toţi moşierii cu moşii, aducîndu-le cheile pă băţ“, după care întreabă „încotro mai sunt moşii ciocoieşti oprite“. Deci povestirile contemporane nu trebuiau limitate la împrejurările vieţii ţărăneşti sau la amintirile din trecut, ori la eroii naţionali – Mihai Viteazul, Vlad Ţepeş etc. – ci se cuveneau extinse la personajele din basme, din legende, la interpretarea unor credinţe şi fiinţe fantastice etc. care ar fi dezvăluit tot atât de bine „cum simte şi cum gândeşte“ ţăranul contemporan. Câştigul cel mare ar fi fost însă detectarea legăturilor dintre bunurile tradiţionale şi mentalitatea contemporană, punând în lumină prin ce aspecte acestea rămân totuşi vii în circuitul folcloric. Unele cercetări recente au arătat că atari comentarii chiar completează textele lacunare cu date esenţiale, datorită insuficienţei unor variante. Sunt cazuri în care chiar faptul capital, însuşirea principală a personajului, mobilul acţiunii lui, nu sunt menţionate în textul literar – sau redate cu totul trunchiat – dar sunt prezente în memoria interpretului care nu s-a străduit să le insereze în cântec, tocmai pentru că le considera bine cunoscute în cercul său. S-au văzut apoi variante în care sensul, interpretarea conţinutului era cu totul diferită, cu toate că textul 444 literar era similar – în orice caz, mici deosebiri, fără nici o legătură cu această interpretare. Faptele demonstrează că şi speciile tradiţionale oglindesc, potrivit specificului lor şi limitelor stilistice, frământările şi tendinţele contemporane, uneori chiar în corpul variantei, alteori numai în comentariile şi povestirile pe care trebuie să le provoace sagacitatea culegătorului. Lărgirea orizontului prin impunerea unor noi coordonate în in-vestigarea folclorului va avea consecinţe de natură metodologică. Densusianu va milita cu constanţă pentru adoptarea lor pe scară largă prin lucrările sale, prin cursurile universitare şi prin recenziile şi notele, uneori destul de aspre. Unele se referă nemijlocit la culegerea folclorului. Nemulţumit de diletantismul de proporţii îngrijorătoare, Densusianu s-a ridicat împotriva deficienţelor care dăinuiau nestin-gherite: „La o îndrumare nouă trebuie însă să corespundă o schim-bare de metodă, de mijloace de lucru… Epoca de culegere cu gră-mada fără sistem, fără orientare, fără pregătire ştiinţifică trebuie să se încheie. Folcloriştilor de mîne suntem în drept să le cerem altă pregătire.“ (Folclorul, pp. 19–20). Pavăza unei bune orientări era sprijinul filologiei, cu metodele ei riguroase. Peste câţiva ani, Densusianu însuşi dă la iveală o monografie care trebuia să servească de model al modului ştiinţific de a culege producţiile populare. În Graiul din Ţara Haţegului (1915), monografie dialectală, întocmită şi la chemarea tainică a străbunilor săi, Densusianu acordă o atenţie sporită şi aspectelor folclorice: „ Această alăturare a folclorului la filologie mi s-a părut necesară, pentru că în cercetările privitoare la producţiunile populare trebuie să se introducă alt spirit decît cel care a stăpânit până acum“. El nu pregetă să semnaleze lipsa de metodă şi sistemul „cu totul învechit“ care caracterizau chiar publicaţiile de folclor de sub egida Academiei Române care „nu fac decît să adauge cîteva volume la atîtea altele de maculatură folcloristică ce s-au tipărit pînă acum“. Procedeele principale care au stat la baza monografiei Graiul din Ţara Haţegului sunt cele de la Graiul nostru, decât că noua monografie aduce un spor de minuţiozitate ce nu se cerea la o antologie de felul celei din 1906. Studiul introductiv indică jaloanele care ajută la con-turarea fizionomiei specifice unui ţinut. După conturarea sumară a cadrului geografic, Densusianu pune în lumină condiţiile istorice care 445 au dus la diferenţierea locuitorilor în două clase sociale antagonice, nemeşii şi iobagii. Urmele acestei stratificări antagonice se păstrau încă la data cercetării şi Densusianu le reliefează după felul cum se manifestă în relaţiile sociale, în port etc. Influenţa bănăţeană e surprinsă ca datând dintr-o perioadă mai veche. E schiţat apoi nivelul cultural şi atitudinea faţă de problemele mari ale vieţii contemporane. După creionarea acestui cadru istorico-sociologic, Densusianu examinează aspectele mai caracteristice ale credinţelor şi obiceiurilor, sprijinindu-se pe datele comparative oferite mai cu seamă de monografiile etnografice ale lui Marian. Relevă apoi bogăţia repertoriului liric şi a colindelor, dar obiceiul colindatului e descris sumar. Baladele sunt puţine, iar proza epică i se pare a fi ca în alte părţi. Capitolul lingvistic este mult mai întins, graiul local fiind urmărit sub toate aspectele, de la cel fonetic, până la nume de oameni şi de animale. Cele 360 texte literare care alcătuiesc monografia propriu-zisă sunt întregite cu un adaos provenit din culegerile inedite ale lui Ion Pop Reteganul (mai cu seamă descrieri ale obiceiurilor din ciclul fami-lial, mai sumar din ciclul calendaristic, apoi colinde, balade, descântece etc.). Ele sunt scrise cu ajutorul semnelor diacritice pentru a consemna cât mai fidel pronunţia locală. Procedeul fusese folosit cu câteva de-cenii mai înainte de câţiva culegători; Densusianu îi sporeşte minuţio-zitatea prin adoptarea unor semne diacritice adecvate realităţilor haţegane. Ca şi în Graiul nostru, povestirile ocupă un loc preponderent, unele având rostul de a suplini descrierea vreunei practici sau obicei. De asemenea, materialele nu mai sunt grupate după specii, ca în culegerile folclorice anterioare, ci după informatori. Procedeul, poate impus de necesităţi lingvistice pentru a se putea urmări diversificarea pronunţiei, era menit să pună în lumină şi creativitatea folclorică, preferinţele pentru anumite specii şi categorii tematice, dar mai cu seamă trăsăturile specifice ale stilului, mulat de personalitatea informa-torului. La noi, el nu s-a impus decât la elevii lui Densusianu şi la câţiva cercetători cu pregătire corespunzătoare. El s-a dovedit cel mai nimerit în colecţiile de naraţiuni în proză şi credem că şi Densusianu s-a lăsat călăuzit de acest considerent, alături de cel de natură dialectologică. În folcloristică însă, el a fost încercat încă din a doua jumătate a secolului trecut în unele colecţii de producţii epice (bâline), 446 întocmite de Hilferding pentru a pune în lumină individualitatea creatoare a interpreţilor, fiind apoi încetăţenit în alte culegeri de mai târziu de bâline şi basme (I. Sokolov, M. Azadovski etc.). Deşi Densusianu a întrezărit legăturile creaţiei folclorice cu condiţiile de viaţă, totuşi indicaţiile pe care le dă la informatori – numele, vârsta şi satul – sunt prea puţine pentru cercetătorul care vrea să surprindă temeiurile unor particularităţi. Mai întâi, lipsesc datele cu privire la provenienţa şi la vârsta relativă a bucăţii folclorice, fiind de primă importanţă dacă ea a fost învăţată în copilărie – când informatorii îşi însuşesc de obicei repertoriul tradiţional – sau dacă a fost auzită în afara satului (bâlciuri, armată etc.), la o dată mai recentă. Nu există apoi nici o indicaţie – afară de micile aluzii din unele povestiri autobiografice – cu privire la coordonatele personalităţii informa-torului: ocupaţia, ştiinţa de carte, orizontul lui cu înclinările determi-nante etc., fiindcă numai pornind de la aceasta cercetătorul poate surprinde unele ecouri, rămase în piesele lui folclorice. Lipsesc de asemeni indicaţiile cu privire la repertoriul folcloric, căci nici o însemnare nu trădează încercarea de a sonda repertoriul deţinut de un informator până la o exhaustiune relativă, în felul acesta, nu se poate şti dacă informatorii anchetaţi cunoşteau numai bucăţile publicate sau dacă acestea reprezintă abia o anumită parte din totalitatea reperto-riului. După toate semnele, şi Graiul din Ţara Haţegului oferă numai o parte, cea mai întinsă din tot ce a cules Densusianu, fiind mai aproape de monografie decât de antologie, cum era Graiul nostru, dovadă şi volumul Din popor, în care au mai fost inserate balade „care nu şi-au putut găsi loc în Graiul nostru“. Împrejurarea că în monografie nu se întâlnesc variante la acelaşi tip – cele două variante ale Cântecului bradului şi ale colindelor despre ciobanul îmbătrânit la oi şi animalele cele mai bune sunt prea puţine ca să infirme constatarea – arată că Densusianu a urmărit înfăţişarea, am zice liniară, a repertoriului haţegan. Suma volumului ar fi şi suma repertoriului, ceea ce din punct de vedere ştiinţific reprezenta un salt metodologic, oferind pentru întâia dată imaginea globală a unui repertoriu regional, lipsit de ierarhizări interioare. Persistă însă îndoiala dacă Densusianu a urmărit cu asiduitate detectarea întregului repertoriu. În prefaţă, nu se indică durata cercetării, specificându-se doar că materialul a fost cules „în timpul unei călătorii“ în 1913, probabil de 2–3 săptămâni, ceea ce era 447 cu totul insuficient pentru un sondaj cu intenţii exhaustive. Instrumentele de lucru – tipologiile bibliografice, repertoriile tematice – fără de care nu se poate întreprinde o asemenea culegere, lipseau cu desăvârşire – exceptând proverbele şi ghicitorile pe care Densusianu nu le-a urmărit – şi această deficienţă a fost simţită de el, dovadă înscrierea acestui deziderat printre celelalte măsuri ce trebuiau să îmbunătăţească cercetarea folclorului, preconizate în cadrul secţiei literare a Academiei. O comparaţie fugară cu colecţia lui B. Bartók din Ţara Haţegului, făcută în acelaşi an, 1913, dar publicată abia recent, descoperă în aceasta din urmă texte poetice care lipsesc în schimb în monografia lui Densusianu. Astfel, în colecţia de colinde a lui Bartók se întâlnesc 16 tipuri absente la Densusianu. Bartók a cules colindele din Grădişte, Nucşoara, Rîu de Mori şi Păucineşti, primele două fiind cercetate şi de Densusianu. Colecţia de lirică a lui Bartók revelă de asemeni tipuri absente la Densusianu din satele sondate de amândoi. Cercetările ulterioare vor arăta că pentru realizarea acestui deziderat metodologic este nevoie, în afară de instrumentele de lucru adecvate, de un timp mult mai îndelungat şi de colaborarea câtorva folclorişti rutinaţi care să urmărească repertoriul speciilor stabilite. Densusianu nu a urmărit frecvenţa variantelor notate nici în adâncime, de la o localitate la alta, încât nu se poate preciza în nici un chip dacă un tip folcloric este cunoscut numai în satul de unde e consemnat, sau şi în cele vecine, eventual în întreaga zonă cercetată etc., exceptând variantele semnalate mai sus din folclorul obiceiu-rilor, care se repetă în două sau chiar trei sate diferite. O astfel de carenţă nu permite stabilirea ariei de răspândire, deziderat de căpetenie în cercetarea tipurilor folclorice, căci nu se poate nega existenţa unui tip decât în urma unor sondări sistematice, urmărite cu tenacitate. De asemenea, nu se poate întocmi nici scara valorică a tipurilor după gradul de frecvenţă, pentru a se vedea ceea ce se bucură de o răspândire generală şi ceea ce e pe cale de dispariţie, restrâns la anumite categorii sau zone conservatoare, arhaice, sau dimpotrivă, la începutul procesului de integrare în repertoriul local prin inşii cei mai umblaţi, mai receptivi la noutăţi etc. Se înţelege că o atare cercetare necesită un volum enorm de muncă, încât oricât s-ar fi străduit Densusianu la acea dată, nu putea realiza cu aceeaşi 448 minuţiozitate atât o culegere folclorică, cât şi o cercetare dialectală. Se va vedea că nici mai târziu elevii înzestraţi ai lui Densusianu nu vor putea depăşi coordonatele anchetei lui, nici chiar acei care se vor limita numai la o simplă culegere folclorică. De abia în 1924 se schiţează planul unei cercetări, întâi locale, apoi regionale de tip monografic, care să aibă ca scop urmărirea întregului repertoriu şi a frecvenţei în interiorul unui sat, apoi progresiv al unui ţinut şi al întregului teritoriu naţional. Mai bogată este contribuţia lui Densusianu în ceea ce priveşte metodologia interpretării producţiilor folclorice. Indicaţiile nume-roase se află presărate în articole, în capitolele finale ale unor studii şi în recenzii, acestea din urmă reamintind de obicei precepte dezbătute în alte lucrări. Încă de la început, Densusianu se ridică împotriva retorismelor, a falsului patriotism şi invită la obiectivitate: „Ne-am deprins să vedem pe ţăran altfel de cum este în realitate, să-i atribuim însuşiri pe care nu le are ori să trecem cu vederea peste păcate inerente firii lui… Sub influenţa unor concepţiuni nebuloase şi a unui entuziasm care a degenerat în retorism romantic s-a ajuns să se dea despre cei de jos o icoană zugrăvită în colorile cele mai luminoase, cele mai atrăgătoare.“ (Folclorul. Cum trebuie înţeles, pp. 12– 13). Aluzia la ideologia sămănătoristă este evidentă. Împotriva ei va milita Densusianu necurmat, mai cu seamă în paginile revistei Viaţa nouă. Viaţa păstorească în poezia noastră populară (1922–1923) îi va prilejui expunerea mai detaliată a normelor unei bune cercetări folclorice. Astfel, „ideile preconcepute trebuie lăsate la o parte şi în cercetările de folclor“, indicaţie ce repetă dezideratul din lecţia de deschidere citată. El se ridică împotriva cercetărilor neinformate, a excesului contrar de a evalua amănuntele variantelor, precum şi a unui pretins estetism, nefondat pe nimic. Deci, „nici teorii ducînd la denaturări şi neîntemeiate pe o informaţie largă, nici numai migăleala de confruntare a variantelor, fără discernămîntul care fixează valoarea lor şi fără perspectivele de sinteză… nici estetismul gol, frazeologic, care unora li se pare că dă dispensă de aprofundări“… În al doilea rând, e necesară cunoaşterea condiţiilor istorico-sociale în care se dezvoltă creaţia folclorică. Principiul fusese abia schiţat în 1909, acum e comentat pe larg. În esenţă, el poate fi rezumat astfel: „Cunoaşterea trecutului şi a stărilor de azi de la ţară 449 nu poate lipsi folcloristului, dacă ţine să vadă limpede şi să aducă adevărat spirit critic în cercetările lui“ Mai târziu, reliefează din nou „imposibilitatea să înţelegem folclorul de orice natură ar fi el, dacă nu ne referim la realitatea ce-i exprimă originea şi caracteristica“. (Aspecte ale poeziei populare romanice, p. 122). Necesitatea evaluărilor comparative se înscrie ca un al treilea principiu călăuzitor. Numai comparaţia cu folclorul străin poate în-lătura „concepţia greşită că folclorul de pretutindeni prezintă atîtea asemănări încît nu putem deduce din el caractere speciale etnice“, cât şi concepţia opusă, tot atât de eronată, potrivit căreia „tot ce găsim în literatura populară a unei ţări impresionant într-un fel şi de o poezie superioară ar fi realizare originală, mărturie vie a unor însuşiri sufleteşti cu caracter naţional“. Aceste indicaţii metodologice sunt repetate la începutul şi la sfârşitul cursului Aspecte ale poeziei populare romanice (1925–1926), pe alocuri aducându-se noi elemente în discuţie. Revenind asupra maniei de a aglomera variante, Densusianu susţine că „acestea nu pot folosi decît atunci cînd nu sînt schematice şi în general folcloriştii au căutat prin comparaţii şi eliminări să stabilească forma tipică. Criteriul lor a fost de natură estetică, care de multe ori e iluzoriu. În adevăr, e greu să-ţi închipui că forma cea mai veche e şi cea mai alterată, iar formele mai nouă sînt şi cele mai frumoase“. Densusianu se ridică pe drept cuvânt împotriva modului greşit cum a fost practicată reconstituirea formei primare, dar faţetele problemei sunt mult mai numeroase decât cele înfăţişate de el. Apoi, în condamnarea îngrămădirilor de variante, Densusianu trece cu vede-rea utilitatea lor primordială pentru stabilirea ariei de circulaţie, precum şi a filiaţiilor în cadrul a ceea ce s-a numit, de la Bédier încoace, scara motivelor. Unele constatări insuficient fundamentate îl duc la o generalizare pripită. Pornind de la faptul că ţăranii anchetaţi în 1906 despre războiul de independenţă „n-a putut nici unul să-mi înfăţişeze luptele în toate detaliile“, conchide că „au rătăcit foarte mult folcloriştii cînd şi-au închipuit cu toată seriozitatea, că în cutare baladă de acum trei-patru sute de ani, e încorporată realitatea vieţii de atunci“. Culegerile de povestiri de la bătrânii participanţi la războiul din 1914–1918 au demonstrat cu prisosinţă – câteva au şi 450 fost publicate în Antologie de proză populară epică, vol. III (1966) – că aproape toţi îşi aminteau, după mai bine de cinci decenii, detalii în toată exactitatea lor, admirabile documente de epocă. Cât priveşte oglindirea realităţii în balade, mania istoricizantă, după care acestea ar fi nişte cronici versificate, s-a dovedit greşită, întrucât baladele reţin doar esenţa faptului, cântărit din punctul de vedere popular, puternic amalgamat cu alte reprezentări tipizate care îl rubrichează în anumite familii tematice şi stilistice. Revenind asupra deficienţelor ce provin din lipsa evaluărilor comparative, Densusianu relevă ca o mare scădere faptul că folcloriştii „nu stabilesc o ierarhie a motivelor… Nu putem privi cu acelaşi interes un basm, o poezie sau o strigătură“. Aceasta pentru că basmele circulă pe o arie foarte întinsă, doinele pe una mai restrânsă, unele „din Banat pînă în Bucovina“, baladele având o arie similară, „strigăturile în schimb sînt locale“. Ca atare, acestea din urmă oglindesc mai fidel particularităţile unui ţinut. În realitate, ariile speciilor se comportă mai felurit decât în schema stabilită de Densusianu, întâlnindu-se atâtea doine şi balade locale, pe când o seamă de strigături se întind pe o arie similară cu cea a doinelor, dată fiind valenţa dublă a unor poezii, ca doină şi strigătură, pe anumite întinderi zonale. Printre cele locale, Densusianu aşează şi dansurile şi portul popular. A trecut neobservat un alt criteriu pe care Densusianu de abia l-a schiţat în datele lui teoretice: evaluarea estetică a folclorului. Pornind de la judecăţile greşite ale lui Weigand asupra poeziei popu-lare aromâne, el subliniază că trebuie „luat în consideraţie criteriul estetic, critic, ce ne duce la concluziunea că în orice ţară există valori estetice, însă deosebite în ce priveşte esenţa inspiraţiei. Aducînd o nuanţare şi un spirit comparativ în stabilirea judecăţilor folclorice, credem că pregătirea cercetătorului corespunde cu spiritul folcloric“. În fapt, acea „nuanţare“ denumeşte adaptarea estetică a cercetătorului la canoanele proprii creaţiei folclorice, diferenţiate după natura speciilor, atât de deficitară la noi, unde se evaluează cu acelaşi ochi o colecţie de colinde arhaice, apoi poeziile unui autor modern, fără nici o încercare de reajustare a elementelor de percepere. O problemă care ţine mai mult de folclor, aplicat în înţelesul de atunci, este aceea a viabilităţii lui. Dispariţia folclorului a fost discu-tată în repetate rânduri, evaluările şi prezicerile nu au vreo impor- 451 tanţă pentru metodologia cercetării decât în cazul preconizat de unii: propaganda pentru salvarea folclorului de la pieire. Densusianu atrage luarea aminte „că în folclor trebuie să ţinem seama de ceea ce reprezintă valabilitate şi viabilitate“. Criticând pe intelectualii care predică păstrarea portului, dar ei înşişi dau exemplu contrar, Densusianu arată că „sînt lucruri ce mor de la sine şi nu merită a fi cruţate, pe cînd adevăratele creaţiuni naţionale pot fi uneori amenin-ţate să degenereze în parodii“, contribuind la aceasta măsurile greşite adoptate de unii orăşeni şi cărturari săteşti. Densusianu a căutat să impulsioneze şi Academia Română pentru a traduce în viaţă unele din dezideratele metodologice demonstrate în studiile sale. Într-un raport din 1919 şi-a exprimat nemulţumirea faţă de nivelul ştiinţific al publicaţiilor folclorice editate de Academie. La însărcinarea secţiei literare, Densusianu expune în şedinţa din 27 mai 1920 câteva măsuri de natură meto-dologică şi organizatorică. Repetă şi cu acest prilej că „în adunarea materialului sunt de părere să se ţină seamă nu numai de folclorul tradiţional, ci şi de cel de actualitate“, înregistrându-se acele „povestiri variate“ referitoare la împrejurările vieţii rurale, la „răsunetul pe care l-a avut războiul în sufletul ţăranilor şi care oferă folcloristului elemente nouă de cercetare“. Se referă apoi din nou la necesitatea studiilor „mai ales comparative“ şi la publicarea textelor folclorice cu un sistem de notare apropiat de cel folosit în studiile sale dialectologice. Ca măsuri organizatorice, Densusianu preconizează în primul rând culegeri în zonele necercetate: Maramureşul, Transilvania nordică, Dobrogea, ţinuturile cu aromâni. El crede că ar fi foarte utilă „răspîndirea de chestionare“, a căror utilitate a fost dovedită de răspunsurile la chestionarele lui Hasdeu şi N. Densușianu. El propune apoi crearea unei instituţii speciale care să poată elabora instrumentele de lucru de maximă utilitate, adică „înfiinţarea unei arhive folclorice pe lîngă Academie care va permite într-o zi să se publice o Enciclopedie a folclorului român, cum şi un Atlas folcloric, care să arate repartizarea geografică a unor motive din creaţiunile noastre populare“. Un alt instrument de cercetare este corpusul, colecţia globală a materialelor folclorice. Densusianu întrevede ca primă fază adunarea a ceea ce „s-a tipărit în ziare şi reviste… într-o culegere într-un fel de 452 «corpus».“ Peste 4 ani, în şedinţa din 27 mai 1924, Densusianu aduce unele întregiri, propunând „să se cerceteze regiuni restrînse şi să se urmărească foarte de aproape motivele folclorice circulînd acolo, după un chestionar ce ar urma să fie pus la îndemîna cercetătorilor. Progresiv s-ar putea exploata astfel întreg domeniul nostru… S-ar ajunge astfel să se fixeze circulaţia motivelor folclorice şi cu timpul să se dea acel Atlas folcloric de care am vorbit altă dată… Un dezi-derat mai îndepărtat ar fi alcătuirea unui Repertoriu sau Atlas etnografic, care să completeze pe celelalte două, pentru că filologia, folclorul, etnografia nu pot fi despărţite şi numai din colaborarea lor poate ieşi mai multă lumină în limpezimea unor probleme“. Din acest program, secţia literară a reţinut numai o propunere, dând fondurile necesare pentru începerea copierii poeziilor populare din unele periodice. Prin studenţi au fost extrase texte din unii ani ai revistelor Familia, Columna lui Traian, Tribuna, Tribuna poporului, Revista critica literară, Gutinul, Şezătoarea săteanului, Floarea Darurilor, Convorbiri literare, Gazeta Transilvaniei, Gazeta săteanului, Gazeta poporului, Timişana şi Traian, dar operaţia a fost întreruptă şi materialele zac în mapele Arhivei de folclor. Academia Română nu a acordat sprijinul solicitat de Densusianu, ceea ce a dus la o înstrăinare a lui de această instituţie, care a fost adâncită de timp. Studiile folclorice ale lui Densusianu se referă aproape exclusiv la două genuri: lirica şi descântecul. Cea dintâi l-a captivat prin fru-museţile literare şi prin multiplicitatea reflectărilor istorico-etnografice, pe când descântecul l-a atras prin aspectele lui lingvistice neobişnuite, dar şi prin expresivitatea atâtor imagini alese. Balada a fost tratată în subsidiar şi fără entuziasm. Aceasta pentru că „poeziile lirice şi satirice întrec ca bogăţie şi expresiune artistică pe cele epice“, ceea ce ar demonstra „că poezia populară – cel puţin sub formele ei mai caracteristice pe care le întîlnim azi – răsfrînge sufletul românesc mai mult cu aplecări spre lirism şi satiră decît spre creaţiuni epice“. (Flori alese, p. XVI.) În esenţă, aserţiunea lui Densusianu concordă cu cons-tatarea lui Voltaire: „le français n’a pas la tête épique“ pe care Densusianu o contrazice, fiind o „caracterizare inexactă, deoarece în evul mediu a existat în nordul Franţei o importantă producţiune epică“ şi această eflorescentă e pusă de el pe seama aristocraţiei care a sprijinit poezia trubadurilor. (Aspecte ale poeziei populare romanice, p. 218 şi urm.). 453 Densusianu a generalizat excesiv, având în vedere numai repertoriul din Transilvania şi Moldova nordică, deoarece în partea sudică a ţării epica populară este impresionantă, atât ca bogăţie tipologică, cât şi ca realizare estetică, deşi culegerile au surprins-o când începuse declinul ei. Colindele au fost de asemeni subapreciate, cu toate că s-a arătat mulţumit de ceea ce a găsit în Ţara Haţegului: „Foarte numeroase sînt colindele şi ele au păstrat bine caracterul original, nu au suferit acele alterări care în alte părţi le-au coborît la ceva artificial şi nu s-au introdus în ele acele amestecuri de fantezie burlescă pe care le vedem în colindele din Moldova“. Mai târziu, i se par mult inferioare poeziei lirice, întrucât colindele „au ceva artificial, fără o valoare estetică şi o profunditate de simţire, aşa cum găsim în cele mai multe doine, ceea ce însemnează că misticismul şi sentimentul religios au atins slab sufletele, fără a contribui la manifestări înalte“. Densusianu avea în vedere numai colindele religioase, mai cu seamă cântecele de stea, pe care le pune pe acelaşi plan cu Noëls din repertoriul francez, creaţii culte. De aceea, „chiar la noi, colindele pătrunse în popor prezintă ceva străin inspiraţiei autentice a celor de la ţară. O dovadă la noi ne oferă colecţia d-lui Viciu Colinde din Ardeal, unde se observă bine stîngăcia, artificialitatea şi lipsa de fond poetic popular.“ (Aspecte ale poeziei populare romanice, p. 277, 346). Colindele profane dezic aserţiunea lui Densusianu, iar cele din Muntenia, prin amploarea lor epică, satisfac şi pe cei ce se lasă impresionaţi de dimensiuni. Densusianu a trecut cu vederea caracteristica fundamentală a colindelor, consecinţă a funcţiei lor: epicul are un rol secundar pe primul plan fiind semnificaţia, ceea ce simbolizează faptul schiţat. De aceea, povestirea e doar un pretext, redusă la datele ei schematice, pe când în baladă, conflictul, cu toate etapele lui, e urmărit în amănunţime, de aci minuţiozitatea datelor despre portretele personajelor, localizare, resorturile psihologice ale acţiunilor etc. Neglijarea colindelor venea poate şi din părerea că ele ar fi de origine slavă, fără să fie însă demonstrată. Deşi admite etimologia lui D. Dan aleroi < alleluia, afirmă totuşi că „la noi a pătruns prin colindele transmise de la slavi, de la care le-am luat adaptîndu-le. Chiar colindele ucrainiene, rutene, cehoslovace şi morave prezintă analogii cu manifestările româneşti“. (Aspecte ale poeziei populare romanice, p. 358). Cronologia rotacismului 454 l > r, petrecut numai în cuvintele latine, infirmă total supoziţia împrumutului slav. Viaţa păstorească în poezia noastră populară (1922–1923) e un studiu despre oglindirea păstoritului în lirica populară şi în balada Mioriţa. Păstoritul l-a atras pe Densusianu ca pe nici unul din filologii şi istoricii noştri. Studiile lui Miklosich şi Pič care îi înfăţişau pe români drept un Hirtenvolk, cercetările etnografice asupra păstoritului din Franţa şi de la noi (îndeosebi cele ale lui Em. de Martonne), apoi ter-minologia latină a păstoritului românesc, în contrast cu cea slavă a plugăritului, au alcătuit baza pe care Densusianu va construi acea au-reolă impresionantă a păstoritului transhumant. Pornind de la o simpla aserţiune a lui Varro: „Romanorum vero populum a pastoribus esse ortum quis non dicit“, Densusianu susţine că şi românii sunt un popor de păstori, mai mult, de păstori transhumanţi, care ar fi ajuns cu turmele din Carpaţi până la Adriatică şi Egee. S-a relevat de mult partea de exagerare, arătându-se că păstoritul a fost practicat în strânsă simbioză cu plugăritul, chiar pe terasele mai înalte ale munţilor. Densusianu punea pe seama păstoritului şi câteva fapte folclorice, încă din 1913. Astfel, comunitatea de motive ar fi datorată în bună măsură şi migraţiunilor păstoreşti. La noi, foaie verde din versul iniţial ar fi ecoul dorului ciobanului de a se întoarce cu turmele din locurile de iernare, la codrul înverzit. Multe doine ciobăneşti ar fi fost apoi preluate şi adaptate de haiduci. De asemenea, dorul ar fi oglindirea, prin excelenţă, a sufletului ciobanului, depărtat de ai săi, mai mult decât soldatul şi haiducul (Păstoritul la popoarele romanice, 1913). Ideile vor fi dezvoltate şi exemplificate pe larg în Viaţa păstorească, mai întâi curs litografiat (1916, 1920). Demonstraţia păşeşte pe teren sigur când se arată netemeinicia viziunii romantice despre mobilurile idealiste funciare care l-ar face pe cioban – creator de poezie: „Nu idealismul poetic la care ne gîndim sub înrîuriri literare l-a făcut pe ţăranul nostru să cînte primăvara, ci preocupări de viaţă a lui în legătură cu ceea ce era prielnic îndeletnicirii la care era dedat, deci, în fond, ceva prozaic, ceva de ordine practică“. Iubirea de codru înfrunzit, slăvirea cucului ca mesager al primăverii sunt izvorâte din viziunea ciobanului, în contrast cu toamna, anotimpul întristării pentru că aduce despărţirea de ai săi. Totuşi aserţiunea că plugăritul a dus la poezii mediocre nu e convingătoare, chiar din versurile citate de Densusianu în sprijinul 455 părerii sale. Nici afirmaţia că haiducii au preluat motivele din lirica păstorescă, cu toate asemănările evidente ale vieţii lor, nu se poate susţine. De altfel, însuşi Densusianu se corectează: „…nu voiesc să spun că cea mai mare parte din cîntecele haiduceşti sînt izvorîte din cele ciobăneşti – folclorul haiducesc ştim că cuprinde multe elemente originale, deosebite de ale celui păstoresc. Şi chiar cîntecele de haiducie care prezintă analogii cu cele păstoreşti nu sîntem autorizaţi să le credem totdeauna derivate din acestea: identitatea relativă de împrejurări în care a trăit haiducul şi ciobanul a putut uneori să aibă acelaşi răsunet în poezia populară.“ Examinând tumultul primăverii oglindit în cântecele ciobăneşti, codrul înfrunzit, cântecul cucului asemuit cu un voinic, dorul, punctul culminant al liricii păstoreşti, cu acea „minunată imagine“ curţile dorului, Densusianu vede în ele notele evidente ale unui lirism dinamic. Prin aceasta, el corectează puternic imaginea falsă a unui ţăran visător şi incapabil de acţiune. Acest dinamism e imprimat de mişcările ciobanilor cu turmele lor pe spaţii întinse: „Dincolo de nota lor melancolică, cu înnegurări de vis şi atitudini de resemnare, doinele ne dezvăluie un fond sufletesc străbătut de nelinişti, de neastîmpărul cutreierărilor depărtate, de cuprinderi ale priveliştilor cu desfăşurări largi de mişcare… Lirismul cîntecelor noastre populare este, astfel, nu numai contemplativ, static, ci şi energetic, pornit dintr-o viziune dinamică“. De aici şi predilecţia pentru mişcare în zugrăvirea frumuseţii iubitei, în reprezentarea dorului călător veşnic. Antinomia nostalgie visătoare-energie se explică prin coordonatele păstoritului: „E în firea păstorului să fie şi visător şi energic – visător cînd stă în singurătatea munţilor, ori cîmpiilor pe lîngă turma lui, energic în pribegiile pe drumuri… şi în luptele cu ceea ce îi stă împotrivă“. Aceste note contrastante, relevate de Densusianu a fi caracteristice păstoritului şi poeziei lui, vor alcătui nucleul pe care mai târziu Lucian Blaga şi va fi simţitor mărită. Desele accente epice care străbat lirica populară ar fi de asemeni consecinţele dinamismului păstoresc, al migraţiunilor păstoreşti. Mioriţa e pusă de Densusianu tot pe seama transhumanţei, oglindind un fapt petrecut „pe liniile de transhumanţă din Ardeal şi Moldova“ prin secolul al XVI-lea sau al XVII-lea. Multe afirmaţii sunt de domeniul probabilităţilor, dar analiza e condusă cu multă 456 sagacitate, cu un arsenal metodologic riguros. Cu toate că atribuie acestei balade de „origine relativ recentă, de trei sau patru sute de ani“, el admite că unele elemente componente pot fi mult mai vechi, anterioare zămislirii ei. De asemenea, e plauzibilă aserţiunea că balada s-ar fi încheiat, în prima ei formă, cu îngroparea ciobanului la stână, maica bătrână fiind un adaos ulterior. Mai multă lumină ar fi venit din examinarea obiectivă a colindelor, fără prejudecata că „Mioriţa sub formă de colindă arată alterări, abateri de la caracterul ei primitiv“, întrucât faptele s-au petrecut invers, colindele fiind un gen mai arhaic, mai conservator decât baladele. Existenţa colindelor de doliu ar fi oferit de la sine ipoteza unei colinde de doliu după cioban mort, în care faptele povestite şi, mai cu seamă, nucleul ei, testamentul ciobanului, ar fi avut altă semnificaţie decât în baladă. Cursul Aspecte ale poeziei populare romanice (1925–1926) continuă Viaţa păstorească în poezia noastră populară sub unghiul comparativ. Densusianu compară lirica română cu cea aromână, apoi cu cea provensală. Prilejul era folosit de a repeta şi de a întregi dezideratele metodologice ale unei cercetări folclorice pe care le-am amintit anterior. Teza lui despre înrâurirea slavă prin femeia slavă căsătorită cu bărbat roman e repetată din cursul anului precedent, Concordanţe lingvistice şi folclorice (1924–1925), în care arăta că terminologia slavă a unor specii – basm, ghicitoare – se explică prin viaţa de familie „unde mama era slavă“. Pe de altă parte, cîntec, viers, descîntec, ca şi corindă, bocet, primele trei păstrate şi de aromâni, infirmă ipoteza „că noţiunile privitoare la viaţa intimă familiară au fost introduse prin femeile slave“. (Concordanţe, p. 22, 25.) Densusianu schiţează factorii cari contribuie la circulaţia producţiilor folclorice, în primul rând migraţiile păstoreşti care „au favorizat mai curînd schimbul de teme folclorice decît lingvistice“, apoi bâlciurile, nedeile, lăutarii, soldaţii. Femeia e mai conservatoare şi are o repulsie pentru satiric, după cum şi umorul e apanajul bărbaţilor. Lirica dacoromână e caracte-rizată prin notele ei de nostalgie şi melancolie, de vis, absente în lirica aromână. Cea dintâi se mai caracterizează „prin tendinţa spre reveria nordului, spre melancolia slavilor, trăsătură proprie popoa-relor septentrionale, a căror poezie lirică scurtă şi întunecată ne aminteşte de a noastră“. În schimb, lirica aromână „se apropie mai mult de inspiraţia greacă, italiană, ceea ce e propriu zonei medite- 457 raneene“. Frunza verde lipseşte la aromâni, fiindcă în sud iernile sunt mai blânde, de aceea venirea primăverii nu mai „era un eveniment aşteptat cu atîta frenezie ca cel din văile Carpaţilor“. În lirica aro-mână, se întâlneşte un exotism, rod al naturii din acele părţi, de aci frecventele comparaţii cu bradul, fagul, apoi cu berbecele, deasa po-menire a chiparosului etc. Dincolo de diferenţele de natură tematică, mai elocvente se arată cele stilistice. Densusianu este cel dintâi folclorist care a păşit la determinarea caracteristicelor stilistice ale unor specii folclorice. În lirica aromână, textele sunt mai ample, de dimensiuni mai întinse deoarece „elementul liric se împleteşte cu cel descriptiv şi povestitor“ pe când în lirica dacoromână „întîlnim cîntece reduse la cîteva versuri, patru, şase“. Densusianu a avut în vedere numai lirica transilvăneană şi din nordul Moldovei, care se caracterizează prin scurtimea semnalată, şi se va corecta singur mai târziu în cursul Evoluţia estetică a limbii române (1930–1931): „În ceea ce priveşte doinele e de amintit că sunt de origine mai ales olteneşti. Folclorul oltenesc este interesant în unele aspecte, dar are ceva prea diluat. Doinele de cîte zece, cincisprezece, douăzeci de versuri încep să-şi renege genul. Acelea care cu adevărat sunt realizări estetice, sunt de patru pînă la şase versuri pentru că exprimă mai condensat, mai concentrat sentimentul“. În fapt, caracteristica semnalată de Densusianu se întâlneşte şi în restul teritoriului sudic – Muntenia, Moldova sudică – cu o lirică înclinată spre descripţie şi amplificare, în opoziţie cu cea transilvăneană şi nord-moldovenească, concen-trată şi parcimonioasă în exprimare. Extinzând comparaţia la păstoritul francez de la poalele Pirineilor, Densusianu relevă o seamă de asemănări dintre aromâni şi provensali, mai puţine între aceştia şi dacoromâni. Ciobanul din Transilvania îi apare tot atât de greoi şi de închis ca cel din Alpi, în contrast cu ciobanul aromân şi din Pirinei, deschis la suflet şi vioi. Lirica provensală are aceeaşi predilecţie pentru amănunt ca şi cea aromână, după cum şi elementul epic le invadează pe amândouă. Densusianu vede aci un fond comun care răzbate atât în lirica aromână, cât şi în cea italiană şi provensală: „tendinţa de a sta mai mult de vorbă, exuberanţa accentuată, impresionabilitatea faţă de anumite lucruri – se evidenţiază caracterul inspiraţiei mediteraneene, meridionalismul servind de cadru lirismului“. 458 În schimb, cântecele de joc provensale se apropie de strigăturile dacoromâne, repertoriul aromân fiind sărac. La mijloc nu ar fi decât substratul latin care produce fructe similare în ţinuturi atât de înde-părtate, „un substrat de creştinism şi păgînism din epoca romanilor care au cunoscut asemenea manifestări satirice“. În cursul citat, Densusianu pune în lumină o caracteristică a folclorului care a trecut neobservată: aria de circulaţie intensifică frecvenţa unui motiv folcloric dacă dimensiunile ei sunt corespunzătoare. Încercând să explice de ce cucul apare mai rar în poezia aromână, Densusianu vede explicaţia în faptul „că poezia dacoromână e mai bogată în ce priveşte extensiunea şi circulaţiunea pe un teritoriu mai vast, aşa încît motivele noastre, ca o consecinţă directă şi imediată, au fost transmise mai departe şi mai uşor“. Mai exact, se poate afirma că aria de circulaţie sporeşte persistenţa, puterea de dăinuire a unui produs folcloric, nu atât prin dimensiunile ei, cit prin continuitatea vieţii folclorice de pe acea întindere, cum sugerase şi Hasdeu cu privire la doină. Descântecele au fost scrutate în primul rând pentru arhaismele petrificate în versurile lor, dar Densusianu relevă şi unele aspecte sti-listice care le sunt caracteristice. Agerimea observaţiei, clocotul lor arată că „substratul lor e sufletul femeilor de la ţară, nu numai super-stiţios, dar şi pasionat“. (Limba descîntecelor, 1930). Particularităţile lingvistice fuseseră urmărite de Densusianu în cursul litografiat Aspecte ale vorbirei populare (1928–1929); În studiul publicat în Grai şi suflet această analiză este extinsă, îmbogăţită şi cu un capitol stilistic, Expresivitatea în descîntece. Cea mai caracteristică descântecelor este repetiţia sinonimică, cum o numeşte Densusianu, prin care al doilea, uneori până la al patrulea vers, repetă ideea din primul vers, dar cu ajutorul sinonimelor. Al doilea procedeu specific descântecelor este derivarea cu ajutorul prefixelor de obârşie slavă, de unde Densusianu conchide „că limba descîntecelor noastre păstrează urme caracte-ristice de influenţă a descîntătoarelor slave“. Model de studiere a limbii unei specii folclorice, Limba descîntecelor rămâne pentru folclorist şi un îndemn de a detecta particularităţile stilistice ale speciilor folclorice. În comunicarea Vorbirea populară din puncte nouă de vedere (1925), Densusianu schiţează şi particularităţile de seamă ale stilului narativ popular. Frecvenţa lui şi copulativ e interpretată de Densusianu ca „o inaptitudine de potenţare a unor 459 impresii“, afirmaţie care nu cuprinde toate nuanţele, neaşteptat de numeroase, pe care le capătă vorbirea populară prin această con-juncţie. Ca o particularitate a stilului muntean trebuiesc socotite acele „fraze scurte, bruscate, contrastînd cu altele“ pe care le citează din Graiul nostru. Înclinarea funciară spre concret se vădeşte în întrebuin-ţarea substantivului pentru a reda calitatea. Repetiţia este de asemeni „o particularitate a graiului celor de la ţară“. Densusianu relevă numai repetarea unui cuvânt pentru a reda nuanţa superlativă sau di-mensiunile impresionante. Tot atât de caracteristică e şi predilecţia pentru diminutive care îndeplinesc funcţii semantice multiple, de la dezmierdare şi milă, simpatie, până la ironie şi satiră, deşi acestea din urmă sunt mai rare decât în limba literară. Densusianu relevă şi ală-turarea neobişnuită de cuvinte, rod al unor asocieri pline de expresi-vitate. Propoziţiile interogative în cadrul simplei expuneri, apoi dialo-gul apar de asemeni ca o particularitate definitorie a stilului oral popular. Densusianu a izbutit să condenseze în cadrul unei comunicări reduse caracteristicile de seamă ale stilului popular narativ, deschizând şi în acest domeniu orizonturi pline de perspectivă care îşi aşteaptă cercetătorii. Într-o vreme când studiul filologic era orientat numai asu-pra tematicii, Densusianu înscrie cel dintâi necesitatea de a trece şi la continuate de cercetătorii viitori. El se arată inovator nu numai în folcloristică prin Aspecte ale poeziei populare romanice şi Limba descîntecelor, ci şi în istoria literară prin Evoluţia estetică a limbei române, mai cu seamă în ultima ei formă (1929–1938). Acţiunea de promotor al interesului pentru folclor prin studiile şi cursurile universitare a fost susţinută şi prin revista de înaltă ţinută ştiinţifică Grai şi suflet. Apărută în şapte volume, în ciuda greutăţilor financiare, de-a lungul anilor 1923–1937, ea a militat deopotrivă pen-tru promovarea cercetărilor lingvistice şi folclorice. Alăturarea filolo-giei de folclor se impunea din două necesităţi: filologia dezleagă unele probleme cu ajutorul folclorului, iar acesta din urmă împrumută rigurozitatea metodei de la filologie: „Folclorul are numeroase puncte de contact cu lingvistica prin faptul că ceea ce este propriu celor de jos a lăsat urme caracteristice şi în limba lor“. Pentru acest considerent, Densusianu a crezut nimerit „să alătureze la filologie folclorul, ca una din specialităţile care aşteaptă nu numai orientări mai sigure, dar şi pentru că are o importanţă de netăgăduit 460 în cercetările de filologie“. [Orientări nouă în cercetările filologice, în Grai şi suflet, I (1923), p. 18.] Alături de câteva recenzii şi de unele articole teoretice, folcloristul găseşte o seamă de mici monografii regionale, alcătuite după modelul oferit de Graiul din Ţara Haţegului. Începutul îl face I. A. Candrea cu studiul despre megleniţi, urmat de Texte meglenite (I şi II), apoi: Titu Dinu cu Graiul din Ţara Oltului (I); Tache Papahagi: Cercetări în Munţii Apuseni (II); Ecaterina Ţenescu: Texte populare din Bistriţa -Năsăud, (II); I. Stoian: Texte folclorice din R. Sărat şi Alexandrina Istrătescu: Texte populare din Jud. Prahova (III); Elena Moroianu: Din ţinutul Săcelelor (IV şi V); T. Gîlcescu: Cercetări asupra graiului din Gorj (V); D. Şandru şi F. Brînzeu: Printre ciobanii din Jina (V şi VI); M. Gregorian: Graiul din Clopotiva şi Preda Luca: Cercetări dialectale în Dolj (VII). Câteva anchete sunt profilate pe o singură specie folclorică: Al. Vasiliu: Descîntece din Hunedoara (V) şi Descîntece din Moldova (VI); Al. Istrătescu: Epica populară din Argeş (V) şi Lirica populară din Argeş (VI); C. Brăiloiu: Bocete din Oaş (VII) şi T. Gîlcescu: Folclor din Gorj. Bocete (VII). Densusianu a fost preocupat îndeaproape de propagarea frumosului folcloric. Intuiţia lui artistică i-a fost călăuză sigură în lupta pentru dezvăluirea unui frumos popular autentic, împotriva prejudecăţii tenace care dăinuia de la Alecsandri că doar folclorul expurgat ar avea valoare estetică. Faptul e relevat în prefaţa antologiei Flori alese: „compararea cu colecţia lui Alecsandri va putea arăta că nu e nevoie de prefaceri, de intervenţii cărturăreşti, pentru a salva prestigiul inspiraţiei populare – şi doinele, şi strigăturile, şi celelalte bucăţi tipărite aici nu rămîn în urma aşteptărilor de poezie adevărată şi multe, foarte multe, îmi par că se ridică deasupra celor «întocmite», netezite de Alecsandri“. Crezul exprimat în 1920 pare a fi infirmat de recenzia din 1914 a discursului lui Delavrancea, Din estetica poeziei populare. Relevând absenţa sentimentului naturii în poezia populară, Densusianu opina atunci: „Nu din conştiinţă estetică n-a cîntat poetul nostru popular natura, ci din insuficienţa talentului său. Căci contemplarea naturii, cîntarea ei nu poate porni decît dintr-un suflet bogat, superior şi cu multe resurse. Iar poezia noastră populară – orice-ar spune sentimentalii academicieni – e o poezie redusă ca orizont, săracă prin mijloacele de redare şi care n-a atins înălţimi de 461 artă superioară“. (Viaţa nouă, IX.). Aprecierile citate trebuie integrate în focul polemicii lui Densusianu cu curentele literare tradiţionaliste, mai ales cu sămănătorismul, care stăruiau în prezentarea unui ţăran idealizat, înzestrat cu toate calităţile superlative. Studiile de mai târziu, îndeosebi Viaţa păstorească, au pus în lumină locul naturii în poezia populară ca o componentă de seamă, deşi determinată de rosturi practice, iar părerile sale despre Mioriţa şi în genere despre lirica păstorească afirmă făţiş existenţa unor „înălţimi de artă superioară“. În sprijinul acestei demonstraţii sunt alcătuite şi antologiile folclorice. Unele aduc doar selecţii din Graiul nostru: Din popor. Cum grăieşte şi simte poporul român (1908); conţine totuşi şi unele balade inedite) şi Poezii populare din diferite regiuni locuite de români (cu mici completări din alte colecţii). Celelalte antologii sunt alcătuite din bucăţi extrase din alte publicaţii, îndeosebi din periodice: Tradiţii şi legende populare (1910) şi mai cu seamă Flori alese din cîntecele poporului (1920). Aceasta din urmă a rămas încă cea mai valoroasă antologie a poeziei noastre populare. Tipărită în mai multe ediţii şi în traducere franceză, ea adevereşte şi pentru sceptici existenţa unui frumos folcloric ce poate fi perceput fără pregătire specială, dacă aceştia nu sunt stăpâniţi de prejudecăţi. BIBLIOGRAFIE: Ovid Densusianu (cu I. A. Candrea şi T. Sperantia), Graiul nostru, I, II, Bucureşti, 1906–1908, VIII + 553, V + 218 p.; (cu I. A. Candrea), Din popor. Cum grăieşte şi simte poporul român, Bucureşti, [1908], 197 p.; Folclorul. Cum trebuie înţeles, extras din Viaţa Nouă, Bucureşti, 1910, 22 p.; Tradiţii şi legende populare, Bucureşti, [1910], 92 p.; (cu I. A. Candrea), Poezii populare din diferite regiuni locuite de români, Bucureşti, f. a., 116 p.; Graiul din Ţara Haţegului, Bucureşti, 1915, VIII + 350 p.: Flori alese din cîntecele poporului, culegere întocmită de…, Bucureşti, 1920, XVI + 204 p.; Viaţa păstorească în poezia noastră populara. I, II, Bucureşti, 1922, 1923, VIII + 131 + 165 p.; Concordanţe lingvistice şi folclorice, curs litografiat în anul 1924–1925, 117 p.; Aspecte ale poeziei popular; romanice, curs ţinut în anul 1925–1926, 383 p.; Grai şi suflet, I–VII (1923– 1937); Vorbirea populară din puncte nouă de vedere, în I-ul Congres al filologilor români, Bucureşti, 1926, pp. 96–104; Limba descîntecelor, în Grai şi suflet, IV (1930), pp. 351–376; V (1931), pp. 125–157 şi VI (1934), pp. 75–162; Opere, I, Lingvistică, scrieri lingvistice, ediţie îngrijită de B. Cazacu, V. Rusu şi I. Şerb, Bucureşti, 1968, XXVIII + 755 p. 462 Marin Bucur, Ovid Densusianu, Bucureşti, 1967, 351 p.; D. Pop, Ovid Densusianu folclorist, în Limbă şi literatură, 19 (1968), pp. 147–163. ION BIANU. Contribuţia lui Ion Bianu e în primul rând de natură organizatorică şi se desfăşoară în cadrul Academiei Române. După alegerea ca membru activ, Bianu sprijină publicarea unor colecţii preţioase în Analele Academiei Române, îndeosebi Poezii populare din Maramureş de Al. Ţiplea şi Jocuri de copii de T. Pamfile. Pentru promovarea cercetărilor folclorice în cadrul Academiei, Bianu propune mai întâi alegerea ca membri corespondenţi a folcloristului Enea Hodoş şi a etnografului Dimitrie Dan (şedinţa din 23 martie 1904). Peste câţiva ani, în faţa numeroaselor colecţii de folclor ce solicitau publicarea, Bianu propune în şedinţa din 13 martie 1908 „ca de aci înainte să se înceapă pentru asemenea scrieri o nouă serie de publicaţiuni intitulată Din viaţa poporului român.“ Astfel ia naştere cea mai întinsă serie de publicaţii folclorice şi etnografice de la noi în care apar nu mai puţin de 40 de volume între 1908 şi 1931, cu o intermitenţă sensibilă în vremea războiului. Volumele sunt diverse, atât tematic – colecţii de folclor alături de prezentări etnografice destul de felurite – cât mai cu seamă ca nivel ştiinţific. Referenţii academicieni vor propune unele îmbunătăţiri care aduc volumelor o ţinută mai ştiinţifică, dar nici secţia literară nu avea cunoştinţe prea întinse în acest domeniu, lăsat pe seama bunăvoinţei diletanţilor. Un îndreptar metodologic se făcuse de mult simţit, lipseau însă oamenii cu experienţa necesară pentru a-l alcătui. Abia Ovid Densusianu în 1920 şi în 1924 va cere instituirea unui control mai exigent şi efectuarea unor lucrări de primă necesitate. Bianu are un rol de seamă în culegerea şi publicarea muzicii populare romaneşti. La insistenţele lui apar primele volume din aceasta serie în care cântecele şi dansurile sunt însoţite de melodiile lor, chiar dacă repertoriul muzical este mult mai redus decât s-ar fi cuvenit (Hora din Cartal a lui P. Pîrvescu, Literatură populară de N. Păsculescu etc.). În şedinţa din 8 mai 1910, Bianu menţionează rolul său în stimularea culegerii melodiilor. Constatând de multă vreme „că o mare scădere a colecţiunilor de poezie populară, făcute la noi pînă acum, este toc-mai lipsa aproape completă a ariilor, şi de aceea a stăruit pe lîngă 463 culegători ca în publicaţiunea specială a Academiei să se facă un în-ceput de adunarea şi a acestei părţi atît de preţioase din manifestările sufleteşti ale poporului. Fiind de un deosebit interes ca o asemenea culegere să se facă şi în Maramureş, ţinut atît de interesant şi aşa de puţin cunoscut, d-sa a intrat în corespondenţă cu cunoscutul şi zelosul preot de acolo Ion Bîrlea, pentru a se umplea acest gol, iar părintele Bîrlea s-a înţeles cu dl. T. Brediceanu, tînăr cu o însemnată cultură muzicală, ca acesta să meargă peste vară în Maramureş spre a culege ariile cîntecelor din acel ţinut“. Bianu a sprijinit şi publicarea colecţiei din Bihor a lui B. Bartók, iar corespondenţa cu acesta arată strădaniile lui de a-i publica colecţia muzicală, dar anumite piedici au zădărnicit toate proiectele. În şedinţa din 15 mai 1910, relevând din nou neglijarea muzicii, „adică partea cea mai sentimentală a poeziei poporului“, el se arată încântat de calităţile excelente ale volumului lui Bartók, puse în lumină de D. G. Kiriac. Unele volume Din viaţa poporului român au „şi cîteva arii, pe cît s-au putut culege după multe stăruinţe. Notarea unora este însă slabă, după cum spun cei compe-tenţi“. Mai târziu, în vremea când a fost preşedintele Academiei Române, el a sprijinit şi înfiinţarea Arhivei de Folclor a Academiei, interesându-se îndeaproape de activitatea ei. Cunoscut mai cu seamă prin crearea, aproape miraculoasă, a acelei instituţii atât de utile, Biblioteca Academiei Române, Bianu se revelă şi ca un organizator şi promotor de seamă al cercetărilor folclorice. Celelalte preocupări ale lui Bianu în legătură cu folclorul sunt minore. Între altele, el e editorul colecţiei postume a lui M. G. Obedenaru, Texte macedo - române. Basme şi poezii populare de la Cruşova (1891) şi îngrijeşte publicarea volumului Medicina babelor a lui D. P. Lupaşcu (1890). Alte două articole dezbat, unul lungimea versului popular din poezia populară epică veche, celălalt datina Filipilor din judeţul Vâlcea. În tinereţe, a cules şi câteva materiale folclorice, dar fără stăruinţă, mai mult mostre selective. În Crestomaţia română a lui M. Gaster se văd trei cântece din Reghin arătate a fi culese de Ion Bianu, care sunt în fapt poezii culte, pastişate după creaţia folclorică. Unul din ele are chiar rimă încrucişată (abab). Alte patru descântece – culese tot din Reghin – par a proveni de asemeni din colecţia lui Bianu, căci Gaster nu mai face nici o menţiune despre culegător. 464 În Arhiva de folclor din Cluj, Bianu a mai lăsat cinci colinde cu melodiile notate de Juarez Movilă; „întîile două le-am colindat şi eu la cinci – şase - şapte ani – am acum 76 împliniţi“. Un alt caiet, Note şi amintiri din copilărie (1870) de la Făget cuprinde descrierea unor obiceiuri de la lăsata secului, de la Paşti şi de la Sînziene, mai însem-nată fiind cea despre „sărbătoarea boului“. Intenţiona să scrie un studiu despre legatul viilor, datină pe care o credea dăinuind „de pe vremea lui Buerebista“, dar nu a lăsat decât descrierea practicii din satul său natal. BIBLIOGRAFIE: Ovidiu Bîrlea, Academia Română şi cultura populară, în Revista de etnografie şi folclor, 11 (1966), pp. 425–433; Ion Muşlea, Cercetări etnografice şi de folclor, I, pp. 295–309. CERCETĂRILE FOLCLORICE DIN PRIMELE TREI DECENII ALE SECOLULUI AL XX-LEA COLECŢIILE SUD-DUNĂRENE. PERICLE PAPAHAGI Elevul lui Weigand de la Leipzig va da la lumină cea mai de seamă colecţie de folclor aromân. Mai întâi publică cu ajutorul Ministerului învăţământului masiva colecţie de peste o mie de pagini, Din literatura poporană a aromânilor (1900), apărută ca al doilea volum din Materialuri folcloristice, îngrijite de Gr. Tocilescu. Colecţia lui P. Papahagi dădea imaginea fidelă a graiului aromân, fără încercările forţate de a-l apropia de dacoromână, cum se poate vedea în poeziile culese şi publicate de I. Caragiani, M. Obedenaru, Vangheliu Petrescu-Cruşoveanu etc. Studiul monografic al lui Gustav Weigand, Die Aromunen (1892, 1894), aducea în cele două volume prea puţine bucăţi folclorice, deşi fidel notate, ceea ce l-a dus la concluziile nefundate despre sărăcia folclorică a aromânilor, înfăţişaţi de el ca fiind total tributari grecilor şi slavilor. Peste cinci ani, P. Papahagi dă la iveală a doua culegere fundamentală a folclorului aromân, Basme aromâne (1905), cuprinzând 139 de basme. Numărul impozant al 465 basmelor (de animale, propriu-zise) o arată a fi până acum cea mai întinsă colecţie de acest fel a folclorului românesc. Studiul introduc-tiv înfăţişează fenomenul povestitului la aromâni, prilej de a descrie amănunţit şi casa, apoi expune bibliografia poveştilor aromâne, cu observaţii critice pertinente. Valoarea volumului e sporită de haina autentică pe care P. Papahagi s-a străduit să o dea naraţiunilor. Nu a stenografiat, dar s-a silit să scrie după dictat, procedeu ştiinţific mult superior refacerii naraţiunii de către culegător după schema notată, fără să se ridice însă la valoarea celor stenografiate sau înregistrate pe document sonor. „Sforţările mele au tins să reproduc cuvînt cu cuvânt spusa povestitorului. Uneori am reuşit, altă dată poate nu, căci la neputinţa mea de a transcrie repede povestea, orice întrerupere de a opri pe povestitor, spre a vorbi mai rar, de a mai aştepta niţel, îl făcea să-şi piarză uneori şirul, alteori să repete acelaşi lucru. Apoi prin întreruperi se pierde tot farmecul, toată căldura ce pune povestitorul în basm. M-am adresat şi la buni povestitori şi la mediocri, şi am transmis basmul, chiar cînd a fost neîntregit, căci toate prezintă interes pentru un etnograf“. Experienţa va fi repetată şi de alţi culegători şi ea arată limitele acestui procedeu de notare a naraţiunilor în proză. Cele mai multe basme sunt culese din Avela (Avdela), satul natal al culegătorului. Unele provin de la elevi de şcoală. Pericle Papahagi a cules şi folclorul românilor megleniţi. Întâiul volum, Românii din Meglenia (1900), cuprinde puţine ghicitori (18), frânturi de limbă (8) şi proverbe şi zicători (10). Mai interesante sunt cele cinci poveşti, mai cu seamă cele două basme despre animale. Megleno-românii (1902) aduce o colecţie sporită cu 46 ghicitori, 581 proverbe şi zicători, 16 cântece de copii şi 24 basme, notate cu aceeaşi scrupulozitate, alături de descrierea unor obiceiuri din ciclul calendaristic şi familial. BIBLIOGRAFIE: Pericle Papahagi, Din literatura poporană a aromânilor, în Gr. Tocilescu, Materialuri folclorice, vol. II, Bucureşti, 1900, 1072 p.; Basme aromâne şi glosar, Bucureşti, 1905, XXVII + 748 p.; Românii din Meglenia (texte şi glosar), Bucureşti, 1900, 72 p.; Megleno-românii, studiu etnografico-filologic, I, II, Bucureşti, 1902. 133 + 133 p. T. Capidan, Pericle Papahagi,înLangue et Littérature,II (1943), pp. 294–295. 466 THEODOR CAPIDAN, cunoscutul lingvist, şi el elev al lui Weigand apoi al lui Puşcariu, dădea cea mai întinsă colecţie din folclorul românilor megleniţi în Literatura populară la megleno-români (1928). Ea întrece simţitor colecţia lui P. Papahagi şi cea a lui I. A. Candrea din Grai şi suflet, dând la iveală 17 cântece lungi, despre care Capidan ne asigură că ar fi populare, dar schema metrică a unora de 12–13 le arată a fi probabil traduceri, apoi 94 basme şi snoave, 100 ghicitori şi 1000 proverbe şi zicători (cele mai multe). Informatorii de la care au fost culese ghicitorile şi proverbele nu sunt indicaţi, nici măcar satul din care provin. Poveştile sunt culese, cele mai multe, de la copii de vârstă şcolară, prea puţine de la bătrâni. De aci schematismul lor, cu toate că la unii e vizibilă îndemânarea de a povesti. BIBLIOGRAFIE: Th. Capidan, Megleno-românii II Literatura populară la megleno-români, Bucureşti, 1928, VII + 220 p. G. GIUGLEA – G. VÂLSAN. În 1910 şi 1911, profesorii secundari G. Giuglea – mai târziu titularul catedrei de filologie romanică de la Cluj – şi G. Vâlsan, ulterior profesor de geografie umană şi etnografie la Cluj, apoi la Bucureşti, întreprind o cercetare la românii din Serbia. Era întâia colaborare strânsă dintre filologie şi etnografie, într-un domeniu unde ele se învecinează atât de mult. Rodul acestei colaborări a fost culegerea De la românii din Serbia (1913). Rezultatele parţiale au fost concretizate în articole de lingvistică şi etnografie pe care cei doi le-au publicat în periodicele de specialitate. Cei doi au fost captivaţi de bogăţia repertoriului epic din partea răsăriteană a bazinului Timocului. Volumul cuprinde 51 tipuri de balade (Meşterul Manole reprezentat prin două variante), orânduite te-matic, caracteristice acestui ţinut: voiniceşti, pescăreşti, păstoreşti, de iubire, cu cuprins mitologic şi cu cuprins variat. Ultima categorie, care conţine de fapt un expedient comod în clasificări, conţine balade care puteau fi încadrate în celelalte categorii, dacă se dă un 467 înţeles mai larg decât l-au folosit autorii sferei mitologice şi voiniceşti. Două balade, creaţii recente, aparţin categoriei jurnalului oral. Repertoriul oglindeşte starea unei arii marginale, care e mai conservatoare. De aceea, colecţia scoate la lumină balade necunoscute în nordul Dunării, cele mai multe probabil dispărute de multă vreme în acest teritoriu. Câteva sunt specifice ţinutului, oglindind stări şi conflicte petrecute aici, iar unele sunt preluate din repertoriul sârbesc (Aiduc Velcu). Celelalte specii sunt sondate în treacăt, colecţia oferind într-un fel de adaos câteva poezii lirice (frîngurele sau frînturele în terminologia de aici, denumite aşa în opoziţie cu baladele lungi, semn al bogăţiei epice de odinioară) şi cinci basme, legendare şi fantastice, din care trei neîntâlnite în colecţiile din nordul Dunării. Arhaismul lor e vizibil în preponderenţa elementului legendar care dă o fizionomie distinctă şi basmelor cu o circulaţie mai largă în repertoriul nostru. Poveştile culese se remarcă prin autenticitatea lor, căci, după toate seninele, ele au fost scrise după dictat. Stilul e nervos, cu perioada fărâmiţată în propoziţiuni scurte, tipice stilului oral din sudul Carpaţilor. Toate sunt culese de la acelaşi povestitor, care s-a dovedit şi cel mai înzestrat cântăreţ de balade. Colecţia Giuglea-Vîlsan e importantă apoi prin aportul ei în metodologia cercetării. Autorii au fost călăuziţi, dar numai în culegerea baladelor, de principiul epuizării repertoriului, semnalat de mai multă vreme la noi în unele elaborări teoretice: „Cînd am cules materialul am avut în vedere locul naşterii cîntăreţului, persoana de la care a învăţat cîntecele precum şi întreg materialul pe care îl ştia fiecare, în felul acesta credem că e bine să se culeagă literatura populară, pentru că putem vedea pe ce căi a venit şi cîtă există, într-un moment dat, într-o regiune.“ Dezideratul culegerii întregului repertoriu de balade nu a putut fi împlinit decât la unii dintre cântăreţi. Chiar de la cel mai dotat dintre ei, Iovan Blagoe, au cules numai 10 balade din cele 34 pe care le ştia, din care unele se vădesc a fi inedite, absente în colecţie şi în repertoriul celorlalţi. Totuşi, Giuglea-Vîlsan sunt cei dintâi care au sondat întinderea repertoriului unei specii şi au consemnat titlurile baladelor cunoscute, indicând un procedeu de primă importanţă în culegerea folclorului. Şi Avram Corcea a cules de la un singur lăutar înzestrat, dar nici o indicaţie nu 468 duce la precizarea dacă el mai ştia şi altele decât cele publicate în volum. Giuglea-Vîlsan au fost atenţi şi la urmărirea circulaţiei baladelor. Atunci când balada era învăţată din altă localitate, ei consemnează numele şi localitatea informatorului de la care a fost auzită şi învăţată. În chip sporadic, indicaţia sursei exterioare satului se întâlneşte şi la poeziile lirice. Ca mod de culegere, ei practică notarea textului în timpul cântării: „Poeziile am căutat să le culegem, pe cît a fost posibil, în timp ce lăutarii le cîntau. Se ştie că atunci textul e redat în mod absolut real, fiindcă îl ţine muzica în formele lui mai arhaice, şi mai puţin alterate în unele privinţe. Spusă numai, poezia pierde din realitatea ei, mai ales în ce priveşte condiţiunile versului. Se adaugă cuvinte de prisos, silabe în plus etc.“ Alte experienţe au arătat mai mult decât atât: cântăreţii nu-şi pot reaminti bine textul decât „practic“, împreună cu melodia, altfel varianta rezultată e plină de omisiuni şi întrucâtva crispată. Noutăţile metodologice şi dezvăluirea unui repertoriu necunos-cut ridică această colecţie printre cele de prim rang, deschizătoare de drumuri, deşi cu o întârziere nejustificată decât de ignorarea ei mai cu seamă în cercurile diletanţilor. Printre preocupările teoretice ale etnografului Vîlsan se înscrie şi delimitarea domeniului etnografiei de cel al folclorului. Vîlsan o vede aceasta în sens modern, fiind se pare cel dintâi la noi care înscrie în sfera folclorului numai producţiile artistice. În conferinţa din 1924, Menirea etnografiei în România, Vîlsan aduce precizarea că „etnografia are capitole despre înfăţişare fizică, port, obiceiuri, credinţe, stări de cultură primitive sau înaintate“ şi în acest sens se cuvine a fi delimitată de folclor şi arta populară care „prezintă numai o latură a vastului suflet popular, şi materialul lor a fost adunat în mare parte numai ca să puie în evidenţă meritul estetic al producţiei populare“. BIBLIOGRAFIE: G. Giuglea şi G. Vîlsan, De la romanii din Serbia. Culegere de literatură populară, Bucureşti, 1913, III + 400 + III p. Lucia Mureşanu şi N. Al. Mironescu, Etnograful G. Vîlsan, în Revista de etnografie şi folclor, II (1966), pp. 477–487. 469 EMANOIL BUCUŢA. Scriitorul a fost în unele ceasuri şi etnograf. Românii dintre Vidin şi Timoc (1923) e o schiţă monografică asupra populaţiei româneşti din satele din nordul Vidinului. Descripţia e puternic literaturizată pe alocuri, dar detaliul etnografic e văzut cu priceperea necesară. Cadrul geografic, trecutul istoric şi situaţia demografică sunt urmate de descrierea obiceiurilor, în care capătă extindere neobişnuită observarea pe viu a unei petreceri populare, prilejuită de sfinţirea unui puţ. Descrierea casei e minuţioasă, iar portul urmărit în prefacerile lui fireşti. Nunta şi înmormântarea sunt abia schiţate, iar din ciclul calendaristic sunt consemnate fugitiv numai câteva din cel de primăvară-vară. Adaosul folcloric cuprinde doar două balade, dintre care una redată în trei variante provenite din cele trei zone etnografice ale ţinutului (de la câmpeni, văleni şi pădureni), 9 cântece lirice, unele puternic contaminate, o colindă – până acum singura de la românii sud-dunăreni – două descântece şi un basm nuvelistic necuprins în alte colecţii. E vizibilă intenţia autorului de a înfăţişa folclorul ca un document etnografic despre specificul acestui grup etnic şi din acest punct de vedere, alegerea e în genere fără greş, bucăţile fiind sau necunoscute în repertoriul nord-dunărean, sau aducând motive şi detalii care poartă pecetea acestui ţinut. BIBLIOGRAFIE: Emanoil Bucuţa, Românii dintre Vidin şi Timoc, Bucureşti, 1923, 132 p., republicată în C. Constante şi Anton Golopenţia, Românii din Timoc, vol. II, Bucureşti, 1943, pp. 67–194. CULEGĂTORII DIN MUNTENIA ŞI OLTENIA CONSTANTIN RADULESCU CODIN. Cel mai de seamă culegător muntean din această perioadă a fost învăţător, apoi revizor şcolar al judeţului Muscel. Pasiunea pentru folclor i se va deştepta încă pe băncile şcolii normale datorită profesorului său de istorie şi literatură, G. Şapcaliu, unul dintre cei mai mari erudiţi, şi va fi vivificată de exemplul lui G. Weigand, pe care C. R. Codin l-a 470 cunoscut cutreierând ţinuturile româneşti într-un vagon-salon tras de cai. Culege mai întâi din satele de pe valea Cîrcinovului, îndeosebi din satul natal Sgripţeşti, precum şi din Priboieni, unde se va stabili ca învăţător. Cu vremea, aria de cuprindere va fi lărgită. Debutează cu un volum elogios prefaţat de Coşbuc, Din Muscel, cântece poporane (1896), care trebuia sa fie urmat de altele, ceea ce nu s-a mai întâmplat. El cuprinde 16 colinde din nordul judeţului unde repertoriul s-a dovedit mai bine păstrat (Cîmpulung-Rucăr), 28 doine şi hore şi 23 balade (din care 3 variante despre Radu Anghel). Sistemul de clasificare e preluat cu fidelitate din colecţia lui G. Dem. Teodorescu. Chiar felul de a scrie versurile, cu abuzul de fărâmiţare în emistihuri după rima sau asonanţa interioară este împrumutat de la harnicul său înaintaş. Mai târziu, semnalează singur eroarea, recomandând culegătorilor „să nu facă frînturi de viersuri, lăsînd metrica făurită de popor… Această greşeală, în parte, am făcut-o şi eu în colecţia Din Muscel.“ (Comorile poporului, p. 255.). Între 1896 şi 1913, Codin continuă culegerea poeziei populare muscelene. Volumul proiectat Din Muscel, redactat în 1913 şi rămas manuscris, e cel mai întins – 948 pagini mari – şi totodată cel mai valoros prin bogăţia materialului folcloric. Locul întâi îl ocupă baladele: 72 tipuri, în afară de numeroasele variante. De asemeni, lirica musceleană e reprezentată prin 633 poezii. Preţioase sunt şi cele 72 descântece, pe când colindele şi pluguşorul aduc abia 11 texte. Volumul manuscris conţine 50 melodii ale unor balade. Din baladele acestei colecţii manuscrise, 16 au apărut în broşura Chira Chiralina (1916), fără indicarea localităţilor de unde a fost culeasă fiecare. În colecţia manuscrisă se întâlnesc şi unele rarităţi (Voinea şi Grecu, Domn Ştefan Opriş, Ipsilant şi Gheorghe haiducul etc.). C. Rădulescu Codin a mai colaborat la volumul I din Materialuri folcloristice, editat de Gr. Tocilescu, probabil cu o parte din poeziile din această colecţie manuscrisă. C. R. Codin a fost impresionat de şirul neîntrerupt al naraţiu-nilor populare pe care l-a observat îndeosebi la doi povestitori bătrâni, M. Coţandră şi D. Ioan. Însufleţirea acestora i s-a transmis şi lui şi a început notarea lor. Ca muscelean, a dat întâietate legendelor, naraţiunilor care pomeneau locuri şi oameni din această parte. Legende, tradiţii şi amintiri istorice (1910) sunt urmate de Din trecutul nostru. Legende, tradiţii şi amintiri istorice. Cele două volume au o 471 tematică asemănătoare, al doilea fiind o completare cu noi tipuri şi variante a celui dintâi. Ele se întind de la trecutul fabulos până la Cuza Vodă. La început sunt grupate legendele despre facerea lumii şi unele personaje biblice. Urmează cele din trecutul îndepărtat, unele povestind despre Traian. Numele e evident corectat după amintirile şcolare, dar faptele sunt născocite de fantezia populară. Interesantă e împletirea locală dintre uriaşi (jidovi, căpcăuni etc.) şi formele toponimice care se explică prin isprăvile acestor popoare mitice. Legendele despre realităţile medievale româneşti se caracterizează prin acelaşi adaos puternic al imaginaţiei populare. Cele aproape 150 legende sunt povestite, cele mai multe, de musceleni, îndeosebi de cei doi povestitori; o parte provine din judeţul Mehedinţi, unde autorul a întreprins o călătorie cu sprijinul ministrului Haret. Unele i-au fost transmise prin intermediari, învăţători, cărturari săteşti, profesorul Şapcaliu. Câteva tipuri provin din două izvoare şi variaţiile le-a consemnat de obicei în notă, atunci când nu le-a socotit demne de a figura în culegere ca variante independente. Îngerul Românului. Poveşti şi legende din popor (1913), cuprinde de fapt numai basme propriu-zise şi câteva basme despre animale. Cu-legătorul adaugă şi aici variante la cele 56 tipuri, uneori date în întregime, alteori numai „pe scurt“. În culegere se semnalează un început de bibliografie a variantelor publicate anterior. Codin indică numai câteva, publicate de obicei în periodice, dar pe alocuri el face referiri bibliografice şi la unele elemente care i se par mai însemnate. Culegerea e precedată de o întinsă introducere, în care se întâlnesc multe generalităţi cu privire la substratul etic al basmelor şi la deşteptarea interesului pentru aceste naraţiuni. Dăfii, snoave şi poveşti (1904), elaborată în colaborare cu Şt. Tuţescu, cuprinde snoave din Muscel şi Oltenia. Volumele de mai târziu, de dimensiuni modeste, pentru a putea fi cumpărate de cititorii satelor, au în genere cuprins miscelaneu, cu snoave alături de basme şi de speciile mixte: Făt-Frumos (1914), Vine roata la ştirbină (1914), Cojocul lui Sărăcilă (1915), Cal de smeu leu-paraleu şi alte poveşti, legende, pilde, snoave din popor (1926) şi Nevasta leneşă (1926). Naraţiunile din volumele sale de poveşti nu sunt nici stenografiate, nici culese după dictat. Exprimându-şi regretul că nu a învăţat stenografia, Codin a procedat ca majoritatea covârşitoare a culegătorilor de 472 poveşti: a notat schema, cu unele expresii ce puteau fi uşor reţinute datorită formei lor cristalizate, apoi a repovestit naraţiunea în manieră populară. Pastişarea stilului oral e numai parţială, căci C. R. Codin îi imprimă o notă personală prin felul cum a reţinut şi îmbinat celulele stilistice auzite de la povestitori. De aceea, stilul e unitar, de cărturar sătesc, nu se diferenţiază câtuşi de puţin de la un povestitor la altul, exceptând puţinele expresii consemnate pentru culoarea locală. În fond, procedeul e înrudit cu cel al lui Ispirescu, Creangă, Stăncescu etc., definindu-se prin pecetea personală imprimată stilului oral popular. Măestria artistică e deficitară. Codin povesteşte cu vivacitate, cu dialoguri spumoase, dar scânteia lipseşte, iar prolixită-ţile de pe alocuri îngreunează lectura. C. R. Codin a întreprins şi cercetări folclorice de tip mono-grafic. El a fost impresionat de fizionomia specifică a locuitorilor din Corbi care şi-au păstrat portul şi parte din datinile transcarpatice. Apărută postum, Literatură, tradiţii şi obiceiuri din Corbii Muscelului (1929) repetă în bună măsură materialele publicate în volumul Muscelul nostru la capitolul Comuna Corbi şi locuitorii săi (1922). Ea dă repertoriul satului: 82 texte lirice (cântece şi strigături), 11 legende, apoi o descriere sumară a obiceiurilor din ciclul calendaristic (cu 12 colinde şi cu 170 variante de ouă încondeiate) şi din ciclul familial. Volumul cuprinde şi cele 23 melodii notate de I. Mărtoiu (17 cântece şi 6 colinde). Documentele folclorice din această colecţie sunt de enormă însemnătate pentru studierea relaţiilor dintre folclorul trans şi ciscarpatic în procesul de osmoză condiţionat de stările specifice zonei subcarpatice. Împreună cu învăţătorul D. Mihalache, C. R. Codin alcătuieşte lucrarea etnografică Sărbătorile poporului (1909), în care sunt înfăţişate obiceiurile şi credinţele din ciclul calendaristic, aşa cum se practică în sudul Muscelului, pe valea Cârcinovului. Expunerea e lărgită spre cuprinderea globală a ceea ce se referă la anumite date calendaristice. Cele mai numeroase sunt legendele despre unii sfinţi sau figuri mitologice. Alături de acestea, sunt inserate câteva colinde de Anul Nou şi cântece de stea de Crăciun, cu melodiile lor, versurile de invo-care a lui Sîn Toader etc. Se cuvine relevată partea despre zilele săp-tămânii, aducând, alături de E. N. Voronca, cele mai bogate date despre însuşirile acestora până la publicarea datelor din răspunsurile la 473 chestionarul Hasdeu. C. R. Codin a redactat şi un studiu despre creaţia populară, Comorile poporului (1906). Vederi originale nu se găsesc, lucrarea fiind mai degrabă o compilaţie în care citatele ocupă locul preponderent. Ea e o puternică pledoarie pentru creaţia folclorică, în sprijinul ei fiind reproduse numeroase poezii culte. Expunerea teoretică e însă îngrijită, citatele sunt alese din sursele competente, cu exemplificări folclorice elocvente, deşi pe alocuri prea lungi. Se întâlnesc şi unele inadvertenţe: deceurile sunt studiate în grupa poeziei poporane, nu la proza poporană, cu toate că definiţia e cea citată din Hasdeu: „Deceurile sunt basme menite a da soluţiune unei probleme“. Capitolul despre istoricul disciplinei e scris cu acurateţe, chiar dacă de multe ori sunt înşirate numai nume şi titluri de culegeri. Conştiinţa rolului înalt al folcloristului e afirmată întâia oară la noi: „Folcloriştii – cei mai mulţi – sunt aprigi propovăduitori ai frăţiei şi dragostei între popoare şi de multe ori apărătorii drepturilor poporului, împotriva asupritorilor“. O bună bibliografie a folcloristicii muzicale i-a fost dată de compozitorul Grigore Teodosiu. Între normele unei bune culegeri, C. R. Codin vine cu exigenţa de a urmări filonul circulaţiei, notându-se nu numai datele despre persoana informatorului, ca până aci, ci şi „cînd şi de la cine a auzit“ bucata ce se va nota cu „cuvintele aşa cum se aud“. Culegerea basmelor e concepută aşa cum a practicat-o întrucâtva, preconizând să fie notate „aproape aşa cum le povesteşte poporul“. Rămâne şi el tributar concepţiei dominante în epocă atunci când cere ca „să nu se culeagă cîntece româneşti de la lăutari ţigani ori de alt neam“. De aceea, el propune o soluţie radicală, dovedită a fi utopie, fiindcă nu ţine seamă de realităţi adânc înrădăcinate: „Ar trebui făcută şcoală în aşa fel, ca în fiecare sat să fie 2–3 săteni români care să facă la mese şi la petreceri rolul pe care îl fac azi ţiganii – aşa cum e în nordul Transilvaniei. Ţiganii au marele rău că schimonosesc limba şi alterează vorbirea din frumoasele noastre cîntece, cu vorbe şi adaose de mahala. Lăutarii români ar fi mai buni păstrători ai acestor sfinte comori“. În practică, el nu a urmat acest precept, silit de realitatea folclorică, întrucât unii lăutari deţineau un repertoriu întins de cântece epice, cunoscute numai de ei. De altfel, el însuşi vorbeşte elogios de faimosul lăutar Marin Colţatu din Gemenea, care a fost lăutarul favorit al haiducului Radu Anghel şi a cules o seamă de balade şi cântece de la lăutarii musceleni ce se bucurau de oarecare vază. 474 Cu toate deficienţele semnalate, Comorile poporului e străbătută de căldura pledoariei autorului pentru valoarea folclorului şi aceasta i-a adus o bună primire, fiind retipărită şi într-o ediţie postumă. Deşi în caracterizarea speciilor se bazează numai pe citatele altora, ea e vădit superioară lucrării lui Th. Sperantia, Introducere în literatura populară şi era cea mai bună prezentare sintetică după lucrarea simi-lară a lui M. Gaster din 1883. Contribuţia primordială a lui C. R. Codin e însă în domeniul culegerilor: a dat la lumină cea mai bogată colecţie de poezie populară din Muscel şi cea mai întinsă colecţie de poveşti populare munteneşti din secolul al XX-lea. BIBLIOGRAFIE: Constantin Rădulescu Codin, Din Muscel. Cîntece poporane, vol. I, Bucureşti, 1896, XV + 309 p.; (cu Şt. Tuţescu), Dăfii, snoave şi poveşti, Craiova, 1904, 74 p.; Comorile poporului. Literatură, obiceiuri şi credinţe, Bucureşti, 1906; ed. II-a. Bucureşti, 1930, 278 p.; (cu D. Mihalache), Sărbătorile poporului cu obiceiurile, credinţele şi unele tradiţii legate de ele culegere din părţile Muscelului, Bucureşti, 1909, 122 p.; Legende, tradiţii şi amintiri istorice adunate din Oltenia şi din Muscel, Bucureşti, 1910, XV + 136 p.; Îngerul românului. Poveşti şi legende din popor, Bucureşti, 1913, XXXI + 384 p.; Făt-Frumos. Poveşti, Bucureşti (1914), 128 p.; Vine roata la ştirbină. Poveşti, legende şi snoave din popor, Bucureşti (1914), 94 p.; Chira Chiralina. Cântece bătrâneşti, Bucureşti, 1916, 76 p.; Ghiţă Bondoc. Schiţe şi poveşti din popor, Bucureşti (1916), 103 p.; Cojocul lui Sărăcilă. Poveşti alese din culegerile mele, Bucureşti, 1925, 112 p.; Din trecutul nostru. Legende, tradiţii şi amintiri istorice, Bucureşti, f.a., 208 p.; Cal de smeu, leu-paraleu şi alte poveşti, legende, pilde, snoave din popor, Bucureşti, 1926, 157 p.; Nevasta leneşă şi alte poveşti, legende, pilde, snoave din popor, Bucureşti, 1926, 173 p.; Literatură, tradiţii şi obiceiuri din Corbii Muscelului, Bucureşti, 1929, 127 p.; Muscalul nostru, Cîmpulung, 1922, pp. LXVIII–LXIX (despre colecţia inedită de folclor). Dan Simonescu, Folcloristul C. Rădulescu-Codin (1875–1926), în Revista de folclor, II (1957), nr. 4, pp. 91–121. ŞTEFAN ST. TUŢESCU. Învăţătorul răpus în plină maturitate de ftizie, în acelaşi an ca şi prietenul său C. R. Codin, e cel mai de seamă dintre culegătorii olteni. Se poate bănui că imboldul de 475 a culege i-a venit şi de la tatăl său, Stan Tuţescu, primarul Catanelor, care a colaborat la marea culegere de proverbe a lui Zanne. Şt. Tuţescu nu a publicat multe materiale în scurta-i viaţă, întu-necată şi de greutăţile editărilor. A fost un mare animator, entuziasmul lui fructificând pe al altora, iar ca metodă de lucru s-a distins printr-o scrupulozitate exemplară, neînţeleasă de unii contemporani. Pentru promovarea folclorului pe plaiurile olteneşti, el întemeiază, împreună cu colegul P. Danilescu, Biblioteca folcloristică, în care au fost editate o seamă de culegeri sub forma modestă a broşurilor, la îndemâna cititorilor de toate categoriile. A editat singur, luptând cu toate greutăţile, revista de folclor Ghiluşul (1912– 1914). Întâia revistă oltenească de folclor avea profilul miscelaneu al Şezătorii lui Gorovei, primând culegerile de materiale folclorice. Piedicile financiare din pragul războiului i-au curmat apariţia. Poezia populară e mai săracă în culegerile lui Tuţescu. Volumaşul de Colinde (1909) cuprinde de fapt mai multe cântece de stea şi atestă, încă la acea dată, stingerea repertoriului de colinde propriu-zise în această provincie. Un număr restrâns de colinde culese de Tuţescu au fost publicate de T. Bălăşel, căruia se pare că i-a cedat toată colecţia sa de poezii populare. Alte materiale au mai fost publicate postum de N. I. Dumitraşcu. O seamă de ghicitori au fost comunicate prof. G. Pascu, iar unele balade tipărite în Monografia jud. Dolj (1944). Poveştile populare alcătuiesc partea cea mai bogată din colecţia sa. O parte din sfinţi (1908) consemnează o seamă de legende doljene. Snoavele şi basmele ocupă un loc preponderent în volumele de mici dimensiuni: Dăfii (în colab. cu C. R. Codin), Taina ăluia (1906), Din văi şi vîlcele (1911) şi Din Boureni pînă-n Catane (1923, în colab. cu N. I. Dumitraşcu). Tuţescu s-a străduit să scrie poveştile întocmai după debitul po-vestitorului. Intervenţia, rotunjirea expresiei i s-a părut o întinare, de aceea a fost mereu de părerea că numai notarea exactă e valoroasă. Poveştile publicate trădează fără îndoială forma orală pe care le-a dat-o povestitorul în momentul culegerii. Nu sunt indicaţii că ar fi stenografiat, se pare că a folosit totuşi o notare abreviată pentru a-l putea urmări pe povestitor. Faptul că Tuţescu a prins întocmai nara- 476 ţiunea fără să mai intervină în text, este trădat nu numai de stilul abrupt, vivace, tipic povestitorilor din sudul Carpaţilor, ci şi de notele întregitoare, puse fie în subsolul paginii („Le-a răspuns“ şi în notă: „Cînd au întrebat de gropan“), fie în paranteză în textul povestirii [“Mergînd pe drum cela (cu dreptatea) zice:“]. De aceea, naraţiunile din colecţia lui au vivacitatea celor consemnate stenografic şi sunt întâile poveşti care se apropie cel mai mult de autentic din folcloristica noastră, întrucât o parte au fost publicate înaintea antologiei Graiul nostru. Basmele propriu-zise sunt scurte, cu o scenerie mai schematică, probabil consecinţă a decadenţei acestora din repertoriul maturilor. Informatorii întâlniţi de Tuţescu preferau naraţiunile cu părţi hazlii, basmele despre animale şi basmele nuvelistice, alături de nelipsitele snoave. Legendele sunt povestite fără nici o strălucire, în maniera ex-pozitivă directă care nu trădează nici o participare. De la un volum la altul creşte şi acurateţea bibliografică. În Din văi şi vîlcele, el indică şi variantele apărute anterior: „Am pus la fiecare bucată tip variantele, care în general conţin adesea cheia la chestiuni foarte întunecoase şi grele de dezlegat. Am notat, din lucrările publicate bucăţile similare pentru înlesnirea cercetătorului.“ Se văd şi trimiteri la colecţii rare. Cititorii sunt avizaţi că „au înainte un volum de folclor, cules aşa cum se spune de popor, anume pentru Biblioteca pentru toţi“. Tuţescu a vrut să mai dea la iveală o culegere în legătură cu războiul de independenţă, începând cu povestiri despre etapele războiului, de la semnele cereşti prevestitoare şi despărţirea de familie, până la cântece populare despre lupte, snoave, proverbe, ghicitori „şi tot ce se crede nemerit a figura cu demnitate în asemenea lucrare“. Celor mai bune răspunsuri li se promitea un premiu din partea revistei Ghiluşul. Nu se cunosc roadele acestui apel din 1913. Tuţescu a mai publicat două broşuri despre Folcloriştii noştri (1923–1926), dar datele sunt prea sumare, iar indicaţiile bibliografice pe alocuri cu totul aproximative. Alegerea e plină de largheţe, de vreme ce Gh. Adamescu şi S. Puşcariu sunt menţionaţi elogios, cu toată carenţa spaţiului. 477 BIBLIOGRAFIE: Ştefan St. Tuţescu, Din trecut, Giurgiu, 1901; Dăfii, snoave şi poveşti (în colab. cu C. R. Codin), Craiova, 1904, 74 p.; Taina ăluia. Proză snoave şi poveşti hazlii, Piatra-Neamţ, 1906, 116 p.; O parte din sfinţii poporului, Craiova, 1908, 61 p.; Colinde, 1909; Frămîntări de limbă (păcălituri) (în colaborare cu S. T. Kirileanu), Craiova, 1913, 86 p. (Broşura cuprinde atât materialele culese de cei doi din Moldova şi Dolj, sau comunicate de câţiva folclorişti, cât şi pe cele extrase din colecţiile anterioare ale lui Tocilescu, Pamfile etc.); Din văi şi vîlcele. Glume, legende, snoave şi poveşti, Bucureşti, 1911, 102 + II p.; Din Boureni pînă-n Catane (în colab. cu N. I. Dumitraşcu), Făgăraş, 1923, 48 p.; Folcloriştii noştri, vol. I. V, Craiova, 1923, 1926, 40 p.; Ghiluşul, I, II (1912–1914); Monografia jud. Dolj, Craiova, 1944, Izvoare Folclorice, vol. II, pp. 54–60. Artur Gorovei, Învăţători folclorişti, pp. 17–18. TEODOR BĂLĂŞEL, a cules mai întâi la solicitarea lui S. Fl. Marian şi I. Zanne. Poezia populară din ţinutul natal, mai cu seamă din satele Bogdăneşti şi Ştefăneşti-Vâlcea, l-a atras de timpuriu, şi a publicat multe materiale prin reviste, îndeosebi prin Şezătoarea, încă de la înfiinţarea ei. Către sfârşitul secolului trecut, el avea o colecţie gata de tipar pe care o trimite Academiei Române spre publicare. Ea conţinea „balade şi cîntece de dragoste populară“ pe care Tocilescu o aprecia în referatul din 1894 a nu fi „din cele mai bogate“ cu toate cele 600 de piese ale sale. Nu se cunosc împrejurările care au împie-dicat publicarea ei, după cum opina şi referentul. Pe la începutul secolului, Bălăşel se străduieşte să lărgească aria colecţiei sale şi, pornind de la exemplul său de a ajuta pe alţi cercetători, solicită şi el un sprijin de la cărturarii satelor. Apelul publicat în Albina (1902) şi în alte periodice semnala hotărârea de a publica ceea ce adunase: „Anul acesta mi-am pus în gînd că, cu ajutorul lui D-zeu, să aşez să scriu pe curat şi să tipăresc cîntecele, descîntecele şi ghicitorile, ce am notate“. De aceea se adresează „tuturor preoţilor şi învăţătorilor din ţară şi să-i rog din suflet ca să-mi mai trimeată şi d-lor orice cîntece bătrîne, descîntece şi ghicitori, ce ar putea să adune de prin comunele unde şed“. Indicaţiile metodologice sunt cele curente: „Vă recomand ca orice veţi scrie, să scriţi întocmai cum le auziţi, întocmai cum le grăieşte cel ce vi le spune, să nu lepădaţi nici o 478 vorbă din cele spuse şi nici să adăogaţi ceva de la dvs.“ (Albina, V, 1902, pp. 712–713.) Bălăşel a trimis din nou Academiei spre publicare o colecţie spo-rită faţă de cea din 1892, căci în 1910 I. Bianu îi înapoia manuscrisul, împreună cu toate volumele apărute în seria Din viaţa poporului român, pentru a-i servi la redactarea notelor despre variantele publicate. În 1915, colecţia e trimisă iarăşi Academiei, după ce Bălăşel le-a „prescris pe curat şi coordonat“, cum mărturisea într-o scrisoare din 1916 către Gorovei. Bianu îi mai cerea să-i trimită şi legendele spre publicare. Greutăţile aduse de război au împiedicat şi de această dată tipărirea, Bălăşel fiind încredinţat că „d. Bianu a refuzat s-o publice sub diferite pretexte“. După război, Bălăşel oferă colecţia editurii craiovene Ramuri care a acceptat tipărirea „cu condiţia s-o scoată în broşuri mici, spre a putea să le vîndă mai cu înlesnire“. Versuri populare române sunt publicate în 5 broşuri, deşi Bălăşel anunţa în 1923 că „vor fi 8 toate“, când apăruseră numai primele două. Poeziile sunt orânduite după conţinut. Broşura I cuprinde folclorul sărbătorilor de iarnă, a II-a descântecele, a III-a folclorul copiilor şi ghicitorile, a IV-a cântecele satirice şi strigăturile, iar ultima cântecele de lume (domestice, adică din ciclul familial, apoi de dor şi de dragoste). Orânduirea e corectă, cu excepţia ultimei broşuri unde în ciclul familial sunt grupate poeziile după conţinut, nu după funcţia lor, rituală sau ceremonială, încât cele mai multe din această grupă sunt cântece erotice. Variantele provin cu precădere din Oltenia, la care se adaugă cele trimise din restul ţării, mai cu seamă din judeţele R. Sărat şi Suceava. Cele mai multe sunt culese de Bălăşel din Bogdăneşti şi Ştefăneşti-Vâlcea. În precuvântare, el indică informatorii cei mai valoroşi care sunt bunica şi socrii, apoi doi lăutari vestiţi şi alţi doi bătrâni din Ştefăneşti. Datele cu privire la întinderea repertoriului acestor informatori lipsesc. Colindele din Oltenia sunt extrem de puţine, grosul colecţiei provenind din Muntenia răsăriteană şi din Moldova. Doar din Scundu-Vâlcea sunt publicate 4 colinde, unele similare cu cele din Ţara Loviştei, unde ele sunt încă vii, iar din Catane-Dolj alte 4 colinde şi cântece de stea cu-lese de Şt. Tuţescu. De asemeni, horele, adică „cîntecele rostite unison în hore“, după conţinut „tot satire“, sunt puţine – 25 poezii – deoarece Bălăşel a grupat aici numai cele care se refereau la dans, alături de cele trei cu funcţie de comandă. Luând model colecţia lui G. 479 Dem. Teodorescu, Bălăşel precedă fiecare specie sau subspecie cu câte un comentariu, dar informaţiile sunt prea schematice, lipsind mai cu seamă datele despre aspectele olteneşti. Despre brezaie afirmă că la munte „nu se cunoaşte acest obicei“, fără alte circumscrieri mai exacte, iar despre vasilcă: „se observă numai la oraşe“, pe când datele cunoscute o atestă şi în satele din Oltenia şi Muntenia. Preţioase sunt informaţiile despre iordănitul flăcăilor, odinioară mult mai răspândit de cum îl atestă culegerile de folclor. A doua colecţie cu acelaşi titlu este terminată în 1930 şi trimisă Academiei, dar I. Bianu îi răspunde în 1931 că instituţia nu mai dis-pune de fondurile necesare, sugerându-i să o depună la tânăra Arhivă de folclor din Cluj. Nici editura Cartea Românească nu-i dă răspuns afirmativ în 1935 şi ea a rămas manuscris până la publicarea postumă din 1967. În articolul Cum m-am făcut folclorist din Izvoraşul, XVIII (1939), Bălăşel indică statistic numai întinderea părţii inedite din Ver-suri populare române, ce însuma 1600 bucăţi, cele mai multe cântece lirice. Naraţiunile populare s-au bucurat de o atenţie redusă, fără să putem face o evaluare exactă a ceea ce a cules în acest domeniu. În scrisoarea din 1923 către Gorovei anunţa: „Printre picături, lucrez la Znoave populare, cari vor forma o nouă cărticică, nu tocmai mică. Apoi vor urma Basme“, Se cunosc patru broşurele cu naraţiuni cu un puternic substrat moral: Sfînta Duminecă (1912), Ostrovul de la Călimăneşti (1931), Cămătarul fix (1935) şi Împăratul şi ciobanul (1938), întâia şi ultima bazându-se pe variante cu circulaţie folclorică mai largă. Colecţia postumă Versuri populare române (1967) conţine numai aproximativ trei sferturi din cea întocmită de Bălăşel – 644 piese din cele 875, editorii lăsând la o parte pe cele de provenienţă moldove-nească trimise de S. T. Kirileanu (Zorleni-Tutova) şi V. Costăchescu (Pleşeşti-Suceava), alături de altele socotite fără valoare. Aria de cu-prindere e similară cu cea a colecţiei publicată în 1919–1926, mai puţin părţile moldoveneşti. Cele mai multe sunt culese de Bălăşel din Bogdăneşti şi Ştefăneşti-Vâlcea, la care se adaugă cele ale corespon-denţilor (Şt. Tuţescu, C. Daniilescu, Gh. Popescu, C. V. Ionescu etc.). Mai preţioase sunt baladele. Deşi lipsesc indicaţiile precise, totuşi cele olteneşti au fost culese pe la sfârşitul secolului trecut şi începutul secolului nostru, încât reprezintă, alături de cea a lui H. Ţapu din Vâlcea publicată în Materialuri folcloristice, cea mai veche colecţie de 480 balade olteneşti, dacă nu se ţine seama de cele puţine culese de poetul Grigore Alexandrescu pentru V. Alecsandri. Ele se disting mai cu seamă prin forma lor rotunjită, vizibil superioară celor din colecţia lui Ţapu, semn că Bălăşel a avut la îndemână surse mai limpezi. Alături de colecţia lui G. Dem. Teodorescu, cele 75 balade ale lui Bălăşel alcătuiesc una dintre cele mai valoroase culegeri de balade, care pentru domeniul oltenesc deţine primatul incontestabil. Valoarea ei e sporită de câteva rarităţi sau chiar tipuri inedite (Ionaşcu, Iana Iozuliana, Fecioraş de sîrb, Piciu, Brăilenii, Burcea Dragu, Păun, Agiarlîu, Panait etc.). Unele variante au şi scăderi, datorită influenţei livreşti, vizibilă în versurile nepopulare şi prin grandilocvenţa lor: „Sunt român din România/ Unde creşte vitejia/ Unde cresc brazii pe munte/ Şi s-aleg voinici de frunte“ etc.). Din capitolul liricii sunt remarcabile cele despre păsări, câteva prin fineţea observaţiei, cele mai multe prin umorul dens izvorât din asemuirile cu omul. În 1927, când se înfiripă Tovărăşia folcloriştilor olteni, Bălăşel este recunoscut „cîrmuitor“, funcţie mai mult onorifică. Asociaţia a editat revista Suflet oltenesc, sub redacţia lui C. S. Nicolăescu-Plopşor, care apare numai un an. Greutăţile financiare ale editării nu le puteau învinge numai membrii folclorişti ai asociaţiei (T. Bălăşel, Gh. F. Ciauşanu, N. I. Dumitraşcu, C. Ciobanu, I. I. Buligan, C. S. Nicolăescu-Plopşor, Gh. Gh. Fierăscu, Ion N. Popescu, Gh. N. Dumitrescu-Bistriţa), mai cu seamă când coeziunea nu era deplină. BIBLIOGRAFIE: Teodor Bălăşel. Versuri populare române, Craiova, (1919–1926), vol. I, Ceremonioase, cărticica I, 121 p.; vol. I, c. II-a, 152 p.; vol. II, Distractive, c. I, 103 p.; vol. II, c. II-a, 143 p.; vol. III, Cîntece de lume, c. I, 114 p. Cîntece populare olteneşti, în Folclor din Oltenia şi Muntenia, vol. II, Bucureşti, 1967, ediţie îngrijită de Gheorghe Alexe şi Vasile D. Nicolescu, cuvânt înainte de N. Iorga, 731 p. ION ŞOLTESCU. Acest „student în litere“ izbuteşte să publice o colecţie modestă ca întindere, dar preţioasă prin conţinut, Carte de basme, descîntece, ghicitori, colinde, maxime, proverbe şi superstiţiuni (1902). Bucăţile au fost culese din satele Bălăceanca şi Potoceanca- 481 Ilfov, din vecinătatea răsăriteană a Bucureştilor, şi din Breaza-Prahova. Doar maximele au fost extrase din scriitorii greci, fără să fie clar rostul acestei intruziuni culte, decât poate intenţia de a le asemui cu proverbele româneşti. Mai valoroasă e partea I cu cele 20 basme şi snoave din Muntenia. Culegătorul afirmă că nu a întâlnit în cărţile citite nici unul din basmele culese de el. Din păcate, nu indică localitatea decât la 4 din cele 20 poveşti. Acestea sunt, cele mai multe, basme propriu-zise, afară de o snoavă şi 2 basme despre animale. Naraţiunile sunt povestite în stilul abrupt al povestitorilor munteni, cu dialogurile sacrificate în genere şi cu un schematism care arată că studentul în litere le-a scris după dictatul povestitorului. Numai Căprioara şi clopoţelul (AT 2030) e povestită în versuri libere, probabil făurite de culegător. Naraţiunile sunt din cele cunoscute din alte colecţii, exceptând, se pare, Făt-Frumos din lacrimi şi Muma-Pădurii (copilul crescut în lacrimi de bucurie pleacă la o insulă unde omoară pe Muma-Pădurii şi rămâne împărat). De asemenea, în Ţiganul şi smeii (socotită de culegător „snoavă“) se întâlneşte episodul întrecerii în a da foc din unghii, neatestat în repertoriul internaţional de catalogul Aarne-Thompson: ţiganul câştigă, folosind cremenea şi amnarul pentru a da scântei. Cele 8 descântece au indicată sumar practica aferentă. Raritatea ei a exclus-o din atenţia folcloriştilor. BIBLIOGRAFIE: Ion Şoltescu, Carte de basme, descîntece, ghicitori, colinde, maxime, proverbe şi superstiţiuni culese de… student în litere, Bucureşti (1902), 99 p. (exemplarul consultat avea lipsă pp. 67–94). DANIIL IONESCU, medicul primar al judeţului Romanaţi, a cules, vreme de 4 ani, începând din 1902, 170 descântece referitoare la 50 de boli, pe care le-a publicat în cele două volume: Culegere de descîntece din judeţul Romanaţi (1907–1908). Autorul le-a orânduit în doua categorii: descântece de boli trupeşti şi descântece sufleteşti (de bobi, dragoste, măritat, scrise etc.) Dificultatea de a obţine descântecele l-a silit pe medicul primar la o stratagemă: fiindcă cele mai multe babe şi moşesc, pentru a nu fi pedepsite, au fost obligate, între altele, să spună descântece, iar cele ce s-au 482 intimidat de el, să le dicteze moaşelor diplomate. Procedeul a avut şi reversul lui firesc: unele culegătoare au copiat câteva descântece din colecţiile anterioare, după cum a semnalat Gorovei în monografia sa. Lucrarea e preţioasă prin identificarea denumirilor populare ale afecţiunilor, prin simptomele caracteristice, prin indicarea practicilor care însoţesc descântecele, dar mai cu seamă prin frumuseţea unora, îndeosebi cele de dragoste şi de măritat. BIBLIOGRAFIE: Dr. Daniil Ionescu şi Alexandru I Daniil, Culegere de descîntece din judeţul Romanaţi, adunată şi întocmită de…, vol. I, II, Bucureşti, 1907, 1908, 240 + 198 p. C. N. MATEESCU. Profesorul de la seminarul din Curtea-de-Argeş a alcătuit o colecţie de Balade (1909). Cele 18 tipuri şi 2 variante sunt culese din părţile de sus ale Argeşului, unele chiar din fosta reşedinţă domnească. Doar câteva provin din nordul judeţului Dâmboviţa, iar două de lângă Roşiorii de Vede. Nu se dau alte amănunte cu privire la cântăreţii care le-au interpretat, însă notarea este exactă, ceea ce pare a dovedi că el nu a recurs la ajutorul elevilor săi. Colecţia este preţioasă pentru că dă la iveală balada de sub munte, întregind teritorial colecţia lui C. R. Codin, o zonă în care cântecul epic va decade neaşteptat de repede. Variantele păstrează fizionomia neîntinată a baladei în toată strălucirea ei. Cele mai multe sunt cunoscute şi din alte colecţii, mai rare fiind Mircea Ciobănaşul şi Potîncuş haiducul. Între cele alese poate fi numărată şi Zidirea mănăstirii Argeş, urmând îndată după cele ale lui G. Dem. Teodorescu şi Bălăşel, şi fiind, se pare, până acum singura variantă din locul presupus al teribilei drame. BIBLIOGRAFIE: C. N. Mateescu, Balade adunate de…, cu o prefaţă de N. Iorga, Vălenii de Munte, 1919, X + 135 p. 483 C. CIOBANU-PLENIŢA. Învăţătorul doljan publică o colecţie cu titlul pompos Cuvîntări adînci (1909). Cea mai mare parte din poezii sunt cântece lirice, baladele fiind prea puţine faţă de repertoriul existent la acea dată. Mai multe precizări nu se pot face, lipsind indicaţiile referitoare la provenienţa bucăţilor. Aceasta scade considerabil din valoarea colecţiei, cu toată bogăţia materialului adunat. A fost reprodusă în Monografia jud. Dolj (1944) BIBLIOGRAFIE: Costică Ciobanu-Pleniţa, Cuvîntări adînci. Cîntece din vechime culese dintr-un colţ al Olteniei, Craiova, 1909, 327 p.; Monografia judeţului Dolj, Izvoare folclorice, vol. II, Craiova, 1944, pp. 2–112. N. PĂSCULESCU. Profesor la Târgovişte, apoi la Huşi, Păsculescu a alcătuit una din colecţiile de seamă ale folcloristicii noastre. Literatura populară românească (1910) are cuprins miscelaneu, iar aria este alcătuită din câteva puncte disparate din Oltenia, Muntenia, Dobrogea şi Moldova. Cele 90 de colinde şi urături provin din zona Târgoviştei, apoi Valea Ialomiţei, nordul Dobrogei şi Moldova sudică. Nu se arată însă provenienţa celor 759 ghicitori şi 250 proverbe şi zicători. Dar cele 56 descântece sunt culese, cele mai multe, de la Huşi, apoi din Orlea-Romanaţi şi Brăila. Locul cel mai întins îl ocupă cele 61 balade, culese din Orlea şi Celei-Romanaţi, apoi din Silistraru-Brăila. Păsculescu a cules el însuşi, dar şi prin elevii săi, ceea ce explică aspectul capricios al ariei cuprinse. El a cules mai întâi din satul natal, Orlea, apoi din Celeiul vecin, unde a avut norocul să găsească un bun cântăreţ de balade, Lucan Candoi. Cele câteva colinde de lângă Târgovişte se pare a fi culese tot de el, precum şi multele descântece din Huşi, unde a întâlnit de asemeni o bună deţinătoare de atare repertoriu. Par, de asemeni, a fi culese tot de el baladele din Silistraru-Brăila. Celelalte localităţi au fost sondate de elevii lui, care probabil i-au dat şi ghicitorile împreună cu proverbele, ceea ce ar explica lipsa numelui informatorului şi, mai cu seamă, a locului. Materialele sunt alese dintr-un maldăr mai mare, căci la variante nu se văd pasaje în suspensie sau alte ştirbiri care să 484 întunece sensul şi să întrerupă desfăşurarea firească a acţiunii. Între rarităţile din repertoriul de colinde se cuvine semnalată cea despre flăcăul fugit cu calul în munte, unde nu-l mai găsesc ai lui, cea despre voinicul solicitat de domn să facă o cetate cu trei turnuri (colind de bărbat) şi cea despre pescarul trimis să pescuiască la mare, nu la valea blestemată. Ca frumuseţe, se remarcă cele două colinde despre mama ce îşi caută fiul, consemnată sub formă de pluguşor, deşi refrenul arată că era cântată. Se întâlnesc şi colinde noi, transpuse din cântec, cum e cea de cătănie („Cătănia cui e dată?/ La feciorul fără tată“ etc.). Altele par improvizaţii sau creaţii recente, insuficient cizelate, pe alocuri cu versuri supranumerare („De cînd lumina soarelui a zărit… Să prefăcu în puica ce lăsase-n cămară“ etc.). Se observă şi grafii greşite: „Vodă taică, vodă maică/ Vodă, taică d-un fecior“, în loc de „V-o da, taică, v-o da, maică/ V-o da, taică, d-un fecior“ etc. Foarte probabil acestea au fost notate de elevii culegători care nu au înţeles unele întorsături arhaice. Baladele foarte rare sunt D-aba gagă, Vişina, Moş Marin Paloş bătrîn, Armaş Dragomir, Deli Marcu fratele lui Negru Vodă şi Moldovean dobrogean, iar Constantin Brîncoveanu diferă substanţial de cele puternic remaniate din colecţiile Alecsandri şi Marienescu. Clasificarea baladelor este preluată de la G. Dem. Teodorescu fără nici o modificare. Colecţia e întregită de cele 30 melodii ale unor balade care au fost notate de Gh. Mateiu, şeful muzicii din Huşi. Nu sunt indicaţii asupra modului cum acesta a consemnat melodiile, dar se poate pre-supune că nu de la sursă, ci de la Păsculescu, care le-a învăţat odată cu culegerea lor – cele mai multe le ştia de acasă din copilărie – deoarece nici o baladă nu provine din Huşi, toate fiind culese numai în Oltenia şi Muntenia. Păsculescu a continuat culegerile de folclor şi după publicarea acestei colecţii, fără să mai pregătească vreuna pentru tipar, iar după moartea lui, întregul material a încăput pe mâna lui Gh. I. Tăzlăoanu, un fost elev al său la seminarul din Huşi, devenit gazetar. BIBLIOGRAFIE: Nicolae Păsculescu, Literatura populară româneasca adunată de… cu 30 arii notate de Gh. Mateiu şeful muzicei comunale din Huşi, Bucureşti, 1910, 394 + XII p. 485 N. I. DUMITRAŞCU. Scurtă vreme învăţător în Obislav-Vâlcea, apoi şef de gară prin diferite colţuri ale ţării, N. I. Dumitraşcu pare a fi cel mai activ culegător dintre folcloriştii olteni. A cules materiale din toate speciile literare, cele mai multe din Oltenia, mai cu seamă din Boureni, satul natal. Şi-a îmbogăţit colecţia şi cu poezii populare culese de alţii, iar unele volume le-a alcătuit în colaborare. Dumitraşcu a ales calea cărţii de colportaj, publicându-şi bucăţile adunate în broşuri modeste, la îndemâna oricărui cumpărător de la sate şi oraşe. Unele sunt de mult rarităţi, lipsind din bibliotecile mari, de aceea activitatea lui poate fi urmărită mai greu. Se pare că naraţiunile populare alcătuiesc partea covârşitoare a colecţiei sale. Mai cu seamă snoava, pe care Dumitraşcu o povesteşte cu vădită plăcere pentru scurtimea ei, deşi nu rareori finalul e amânat prin zăbovirea la amănunte nesemnificative. Broşurile publicate înainte de primul război mondial conţin, aproape în exclusivitate, snoave, cu precădere despre ţigani: Snoave şi legende poporale (1908), La namiaz la umbra carului (1912), Isprăvi (1913), Din Boureni (1915). Volu-mele postbelice Din Boureni pînă-n Catane (1923), Moşteniri (1926), La opaiţ (1929), De la fraţii noştri din Muntenia (1932), Cine a albit pe dracu (1932) conţin pe alocuri şi legende, basme nuvelistice şi basme-legendă. Strigoii (1929) aduc o restrângere tematică la ceea ce arată titlul: trei povestiri, două basme şi două legende despre strigoi, cu expunerea credinţelor care le-au generat. La moară (1932) conţine mai cu seamă basme: 5 basme fantastice şi legendare (între cari A. T. 330 şi 563), o legendă şi o snoavă, aceasta din urmă nesudată, mobilurile acţiunii fiind nemotivate (culegătorul arată de altfel că a lucrat-o după notele lui Şt. Tuţescu). Au cuprins miscelaneu volumele Vorbe de demult (legende şi legende snoave) şi De-ale lui traistă-n băţ (cu precădere snoave). Din poezia populară, două broşuri conţin colinde şi unele cântece de stea: De sărbători. Colinde (1920) şi Colinde şi cîntece de stea (1923). Aceasta din urmă, elogios prefaţată de N. Iorga, dă la iveală tipuri cunoscute din alte colecţii. O încercare de localizare nu se poate face decât cu aproximaţie, deoarece culegătorul nu indică decât global, în nota finală, ţinuturile din care a cules; celelalte broşuri conţin, una oraţii extrase din manuscrise ale ţăranilor (Oraţii sau carte de vornicit, 486 1937), iar altele poezii lirice: Cîntece olteneşti (1935), cele mai multe din satul natal Boureni, apoi din Obislav şi alte sate olteneşti, câteva provenind din colecţia lui Şt. Tuţescu. Din Oltenia sunt culese şi Flori de cîmp (1914), ca şi Prin coclauri şi văgăuni (1936). Aceasta din urmă se distinge, mai întâi prin extinderea ariei, poeziile fiind culese din toate judeţele Olteniei, apoi prin trierea lor severă după o confruntare cu variantele din peste 50 de colecţii. Ea e precedată de o Predoslovie. Contribuţii la culegerea folclorului, bogată în date autobiografice legate de preocupările sale folclorice. Din afara Olteniei sunt Cîntece şi strigături din Maramureş (1932), culese după 1920 de autor, apoi de unii intelectuali săteşti. Cele 131 poezii maramureşene nu au nici o indicaţie despre localitatea de unde au fost culese, iar literarizarea lor e destul de pronunţată. Culegerea postumă Folclor din Oltenia (1968) depăşeşte pe celelalte prin dimensiunile ei (414 poezii), apoi prin includerea celor 19 balade olteneşti, specie absentă în celelalte broşuri antume. Între aceste balade apar şi câteva rarităţi (Petrica, Iana Iozuleana, Miolac şi Pribeag). BIBLIOGRAFIE: N. I. Dumitraşcu(-Reny), Cîntece ale poporului, I, II, III, Bucureşti, 1908: Snoave şi legende poporale, Vălenii de Munte, 1908, 15 p.; La namiaz la umbra cerului, Vălenii de Munte, 1912, 30 p.; Isprăvi. Snoave, Vălenii de Munte, 1913, 16 p.; Flori de cîmp. Doine olteneşti, Bîrlad, 1914, 83 p.; Din Boureni vorbe de clacă, R. Sărat, 1915, 64 p.; De sărbători. Colinde, Sibiu, 1920; Din Boureni pînă-n Catane (în colab. cu Şt. St. Tuţescu), Făgăraş, 1923; Moşteniri, povestiri, legende şi amintiri istorice, Craiova, 1926, 20 p.; Poveşti oltene; Busuioc. Povestiri olteneşti, Bucureşti, 135 p.; Vorbe de demult. Povestiri şi legende, Sibiu, 1929, 47 p.; Colinde şi cîntece de stea, cu o prefaţă de N. Iorga, Craiova, 1923, 146 p.; De la fraţii noştri din Muntenia. Snoave, glume şi ghicitori (în colab. cu Ion N. Popescu), Sibiu, 1932, 56 p.; Cine a albit pe dracu? Povestiri, snoave şi legende româneşti culese de…, Arad, 1932, 64 p.; La moară, poveşti de… Balş, 1932, 80 p.; Strigoii. Din credinţele, datinile şi povestirile poporului român, Bucureşti, 1929, 29 p.; De-ale lui traistă-n băţ. Snoave, pilde şi glume, Bucureşti (1934), 117 p.; Steaua de la răsărit (cu V. Crişan), Sibiu, 1930, 72 p.; La opaiţ poveşti, Bucureşti, 1937, 96 p.; Cîntece olteneşti adunate de…, Sibiu, 1935, 38 p.; Carte de stea şi colinde, Bucureşti, 1935, 107 p.; De haz şi necaz – vorbe de clacă (snoave, glume, anecdote) (în colaborare cu Ion N. Popescu); Prin coclauri şi văgăuni, cântece olteneşti (poezii populare alese), cu o prefaţă de T. Pisani, Bucureşti, 1937, 487 119 p.; Oraţii sau carte de vornicit, Bucureşti, 1937, 86 p.; Cîntece şi strigături din Maramureş, în Folclor din Transilvania, I, Bucureşti, 1962, pp. 219–253; Folclor din Oltenia, în Folclor din Oltenia şi Muntenia, III, Bucureşti, 1968, pp. 5–202. Al. I. Amzulescu, N. I. Dumitraşcu, în Revista de folclor, VIII (1963), nr. 1–2, pp. 153–156. ION N. POPESCU. Învăţător în Ştefăneşti-Vâlcea, unde funcţiona T. Bălăşel, se poate ghici că îndemnul de a se preocupa de creaţia populară i-a venit de la acesta. Pasionat bibliofil, contribuţia lui de seamă este acea Bibliografie folcloristică – publicată în Şezătoarea (şi reprodusă de M. Vulpescu) – care completează bibliografiile ante-rioare ale lui A. Gorovei şi S. T. Kirileanu. În ea se întâlnesc titluri inexistente în bibliotecile mari, foarte probabil broşuri de colportaj scrise pe hârtie grosolană şi fără indicaţii de loc şi an, unele chiar fără autor sau editor. Cu toate că are greşeli – titluri inexacte, lucrări ne-folclorice etc. – ea rămâne un indicator preţios prin rarităţile sem-nalate. A cules mai cu seamă poezii populare, cele mai multe rămase în periodice (Şezătoarea, Ghiluşul, Izvoraşul etc.). În 1938 a publicat broşura Hore cu strigări şi strigături, poezii populare culese din ţinutul Drăgăşanilor. O selecţie din colecţia manuscrisă, culeasă între 1901 şi 1912, avea să apară postum: Doine şi cântece din Oltenia şi Muntenia (1968). Cele mai multe sunt culese din Ştefăneşti şi Voiceşti-Vâlcea, puţine din alte localităţi olteneşti, la care se adaugă abia câte un cântec din Ialomiţa şi Teleorman, iar patru sunt nelocalizabile. Din cele 246 poezii lirice alese pentru publicare, cea mai mare parte sunt erotice. Folcloristul şi istoricul vor fi captivaţi îndeosebi de cântecele cu caracter de cronica versificată despre răscoala din 1907, al cărei autor e arătat la sfârşit: „Că fu cîntecul deplin/ Din ideia lui Marin/ Care a ştiut de-a învăţat/ Ş-acest cîntec l-a format“. Unele snoave au intrat în broşurile prietenului său N. I. Dumitraşcu. BIBLIOGRAFIE: Ion N. Popescu, Bibliografie folcloristică, în Şezătoarea, XX, p. 140; XXI, p. 15, 35, 96, 126; XXII, p. 20, 50, 68, 79, XXIII, p. 16; XXIV, p. 3, 58, 160; reprodusă în Michel Vulpesco, Les coutumes roumaines périodiques, Paris, 488 1927, p. 259–293; Hore cu strigări şi strigături, Drăgăşani, 1938, 74 p.; Doine şi cîntece din Oltenia şi Muntenia, în Folclor din Oltenia şi Muntenia, III, Bucureşti, 1968, pp. 281–403. G. F. CIAUŞANU. Preotul profesor din R. Vâlcea e cunoscut mai întâi prin studiul etnografic Superstiţiile poporului român în asemănare cu ale altor popoare vechi şi nouă (1914), prilejuit de instituirea unui premiu cu această temă de către secţia literară a Academiei în 1908. Autorul se arată peste măsură de circumspect, mărginindu-se la semnalarea variantelor asemănătoare din antichitate şi de la alte popoare îndepărtate ca spaţiu geografic. Informarea nu e completă, cum s-ar fi cuvenit la o astfel de lucrare de sinteză. Autorul a plecat de la observaţiile sale din Oltenia, extinzându-le la ceea ce îi ofereau culegerile româneşti, îndeosebi cele ale Elenei N. Voronca, apoi la cele străine. Orânduirea capitolelor e oarecum descrescândă, de la sfera mai largă, mitologică, despre cosmos şi pământ până la viaţa omului în coordonatele ei fundamentale, urmată însă de lumea vegetală şi animală, care s-ar fi cuvenit să fie aşezate înaintea capitolelor despre om. Capitolele despre tabu şi magie sunt tratate prea sumar, autorului rămânându-i necunoscute lucrările ample scrise în engleză, îndeosebi cele ale lui Frazer. Împreună cu învăţătorii G. Fira şi C. M. Popescu a publicat o bogată culegere de poezii populare, Culegere de folclor din jud. Vâlcea şi împrejurimi (1928). Cele mai multe sunt din lirica erotică (576 poezii), urmate de 168 „satirice (strigături la horă)“. Indicaţia e neclară, strigătura propriu-zisă fiind rară aici, iar poeziile cu conţinut satiric circulând însoţite de melodii de cântec sau de doină. Puţinele ghicitori – 93 variante – cunoscute, cu câteva excepţii (putineiul, melcul, poteca, zăpada etc.), sunt urmate de 16 descântece, cele mai multe culese de la mama autorului din Făureşti-Vâlcea, iar o parte din Tutana-Argeş. BIBLIOGRAFIE: Gh. F. Ciauşanu, Superstiţiile poporului român în asemănare cu ale altor popoare vechi şi nouă. Bucureşti, 1914, XIV + 434 p.; Culegere de folclor din Jud. Vâlcea şi împrejurimi (în colab. cu G. Fira şi C. M. Popescu), Bucureşti, 1928, 212 p. 489 GH. N. DUMITRESCU-BISTRIŢA. Preotul din Bistriţa mehedinţeană a uimit prin stăruinţa îndelungă, îngemănată cu dibăcie, cu care a vegheat la publicarea revistei de folclor Izvoraşul vreme de 21 ani (1919–1940). Ameninţată în primii ani cu dispariţia, ea şi-a stabilit apoi ritmul firesc, rămânând vreme de mai bine de un deceniu singura revistă de folclor. Izvoraşul se deosebeşte de celelalte reviste prin încercarea de a cuprinde aproape întregul domeniu al creaţiei folclorice, alături de literatura populară apărând în coloanele ei muzică populară, precum şi mostre de plastică populară. Curajul unei atari întreprinderi a izvorât în primul rând din firea talentată a conducătorului revistei. Bun mu-zician, putea nota melodii populare cu toate că se instruise numai la seminar; el a avut şi aplecări spre pictură, fiind chemat să picteze două biserici din Mehedinţi. Se poate chiar spune că muzica populară şi ornamentaţia populară au avut întâietate faţă de restul creaţiei folclorice, nu atât prin spaţiul tipografic, cât prin atenţia cu care era urmărit repertoriul celor dintâi. De altfel, la început, partea de lite-ratură este slabă şi puţină, Izvoraşul intitulându-se revistă muzicală populară, iar din anul al IV-lea revistă de muzică, artă populară şi folclor, cu vremea artă populară fiind înlocuit prin artă naţională, înţeleasă ca un sinonim al celei dintâi. Doar în anul al II-lea se arată că revista era „sub îngrijirea d-lui Alex. Zirra (partea muzicală)“, fără ca aceasta să aducă vreo schimbare în felul de notare a melodiilor, începând din 1934, revista instituie şi rubrica teatru sătesc, iar în ultimii ani cântecele şcolare ocupă un loc de seamă. Colaboratorii sunt diverşi, de la ţărani până la profesori universitari – e drept, aceştia mai mult cu articole reproduse din alte publicaţii. De altfel, pe coperta n-rului 3 din anul I se putea citi invitaţia: „Oricine poate trimite cân-tece populare“. Copiile de pe cusături, ouăle încondeiate şi obiectele populare sunt executate de talentatul director al revistei. Tot din peniţa lui sunt izvorâte admirabilele desene de pe copertă şi din fruntea unor cântece, care trec cu mult de simpla funcţie decorativă, sugerând cititorului acea atmosferă de amestec de vis şi clarobscur ce reţine numai siluete. Trecerea la noul format în ianuarie 1930 a adus cu sine reducerea considerabilă a părţii ilustrative, menţinută numai pe coperte. Gh. N. Dumitrescu-Bistriţa este, de asemeni, cel mai asiduu colaborator al părţii muzicale, cu cântece auzite în Oltenia, mai cu 490 seamă în Mehedinţi, dar şi de la alţi cunoscători de cântece. Alături de el, publică melodii populare o seamă de culegători, cei mai mulţi învăţători şi preoţi. Doar la început se întâlnesc cântece notate de T. Brediceanu, A. Bena şi Al. Zirra – alături de câteva reproduceri din I. Mureşanu şi D. G. Kiriac. Cei mai zeloşi sunt: D. Cucută, Gh. Bobei, N. Georgescu, P. Băleanu, N. Aslan, C. Daniilescu, A. Borşianu, D. Truţă, I. Nicolescu, Gh. Florescu, I. Potolea, M. R. Oprescu, V. Stănculescu, Ioan Florea, I. Alexandrescu, Gr. Gîlcescu, Marin Vulpescu, Ioan Borş,. I. Bularda, Gh. Fl. Prejmereanu, B. Busuioc, Dan Moisescu şi V. Popa. Unii publică atât melodii populare, cât şi poezii populare sau date despre obiceiuri, ca St. Enuică, M. Sîmbotin, N. Pană, Praja Florian şi C. C. Ciurezu. Partea literară are colaboratori mai numeroşi. Se disting îndeosebi ţăranii C. Milici şi Gh. Chindriş, apoi o seamă de învăţători, cărturari săteşti, elevi, ofiţeri şi profesori: Iosif Dumitrescu, Şt. St. Tuţescu, S. Russu, Marin Popa, E. Marica, D. Furtună, Leca Morariu, I. Cojocaru, Ion Martin, G. G. Fierăscu, L. Costin, Pompei Hossu Longin, N. Mateescu, Ion N. Popescu, Iosif Bal, Gh. Ţurai,. T. Bălăşel, C. S. Nicolăescu-Plopşor, M. D. Niţu, D. Ştefănescu, Gh. Boboc, G. T. N. Varone, Iancu Bîrneanu, A. Anderco, N. I. Dumitraşcu, C. Beldie, Ion Mara, I. Vicoveanu, G. Bichigean, V. Sala, Ier. Ciunganu, P. Ugliş, S. Hîrnea, V. Săndulescu, Ioan Raica. Contribuţiile teoretice sunt fără însemnătate, revista fiind valoroasa prin materialele folclorice, îndeosebi prin melodiile populare care oferă un sprijin substanţial în elaborarea unei tipologii a melosului nostru. O antologie din colecţia literară a lui Gh. N. Dumitrescu, Doine, cîntece şi strigături din Oltenia (1968) aduce, prin cele 200 de texte, o confirmare a fizionomiei liricii olteneşti, aşa cum au dezvăluit-o colecţiile anterioare, poate cu o accentuare a înrâuririi urbane şi a elementelor moderniste. Colecţia demonstrează persistenţa unor cântece de război din anii 1916–1918, alături de câteva care oglindesc împrejurările celui de al doilea război mondial, subliniind îndeosebi apăsarea lungilor concentrări din acei ani. 491 BIBLIOGRAFIE: Gh. N. Dumitrescu-Bistriţa, Doine, cîntece şi strigături din Oltenia, în Folclor din Oltenia şi Muntenia, III, Bucureşti, 1968, pp. 203–280; Izvoraşul, revistă de muzică, artă naţională şi folclor, Bistriţa-Mehedinţi, I–XXI (1919–1940). CULEGĂTORII DIN MOLDOVA SIMEON T. KIRILEANU. Colaboratorul apropiat al lui A. Gorovei a fost învăţător, ca şi maestrul său Mihai Lupescu, de la care a prins dragostea pentru folclor. A cules mai cu seamă din ţinutul de baştină, valea Bistriţei. S-a apropiat mai mult de naraţiunile în proză, îndeosebi de cele cu profil legendar. După ce publică întâile culegeri în Şezătoarea, tipăreşte broşura Poveşti poporale de cuprins moral (1899), cu două basme-legendă, două basme nuvelistice şi un basm despre animale, urmate de un basm prelucrat după fraţii Grimm. Istorisirile scurte sunt lucrate pentru a fi uşor citite şi reţinute de cei mai mici, într-un stil simplu, dar cărturăresc. El e cunoscut mai cu seamă prin volumul Ştefan cel Mare şi Sfînt (1904), o culegere-corpus a tuturor legendelor şi cântecelor despre figura marelui voievod. Cele mai multe materiale sunt extrase din cărţi şi periodice, conţinând naraţiuni şi cântece populare alături de prelucrări culte ale motivelor populare (Stejarul din Borzeşti de N. Gane, Mănăstirea Putna de I. Neculce etc.). Cântecele sunt însă aproape toate pseudopopulare, începând cu prelucrările lui Alecsandri până la cel pretins cules de T. Pamfile. Mai târziu, a dat la iveală, în colaborare cu L. Mrejeriu şi Gh. Popescu, un volum similar despre Cuza Vodă (1909). Volumul ultim, Poveşti basarabene (1922) conţine 9 poveşti culese de la 3 povestitori (basme propriu-zise şi basme legende), povestite cu îndemânare sporită, într-un stil limpede şi cristalizat, apropiat de cel al povestitorilor moldo-veni. A mai colaborat la unele culegeri modeste (Frămîntături de limbă, cu Şt. Tuţescu), sau la antologii (Cîntece voiniceşti şi ostăşeşti, cu C. R. Codin şi Şt. Tuţescu). Antologică e şi broşura Comoara sufletului. Cîntece poporale (1920). S. T. Kirileanu a continuat prima schiţă bibliografică a 492 lui Gorovei, elaborând acele utile Note bibliografice urmate de Bibliografie folcloristică, publicate în Şezătoarea. BIBLIOGRAFIE: Simeon Teodorescu-Kirileanu, Poveşti poporale de cuprins moral, Braşov, 1899, 36 p.; Ştefan-Vodă cel Mare şi Sfînt istorisiri şi cântece populare strânse la un loc de…., Focşani, 1904; ed. III-a, sporită. Monastirea Neamţu, 1924, 360 + VIII p.; Cuza Vodă, istorisiri pentru popor (cu L. Mrejeriu şi Gh. Popescu), Piatra-Neamţ, 1909, 190 p.; Cîntece voiniceşti şi ostăşeşti, alese din colecţiile culese de d-nii… (în colab. cu C. R. Codin şi Şt. Tuţescu), Bucureşti, 1910, 96 p.; Frămîntături de limbă (păcălituri) (în colab. cu Şt. Tuţescu), Craiova, 1913, 86 p.; Comoara sufletului. Cântece poporale cuprinzând colinzi, urături, rugăciuni, alese şi orânduite de…, Suceava, 1920, 127 p. A. Gorovei, Învăţători folclorişti, pp. 11 –12. MATTHIAS FRIEDWAGNER. Fostul profesor de filologie romanică de la Cernăuţi a primit în 1906 însărcinarea să organizeze culegerea folclorului românesc din Bucovina. În 1904, Ministerul învăţământului din Viena a preconizat culegerea folclorului tuturor popoarelor din statul multinaţional pentru a fi păstrat în arhive şi apoi pregătit pentru publicare. Friedwagner s-a dovedit un animator tenace, reuşind să învingă rutina cărturarilor săteşti pentru a-i angaja în această întreprindere de maximă importanţă. În aceşti ani, până la izbucnirea războiului mondial, s-au adunat peste 10 000 texte poetice, cifră care va fi depăşită numai mai târziu în arhivele de folclor postbelice. Ţinând seama că poeziile populare provin numai din Bucovina, ea se arată a fi până acum cea mai mare colecţie regională. Nu a rămas la o parte nici un sat, datorită zelului învăţătorilor şi a autorităţilor şcolare. Se disting între culegători T. Bocancea, L. Bodnărescu, Ioan Vicoveanu, D. Simionovici, I. Turanschi, L. Cehovschi, D. Mihalaş, V. Huţan, I. Bacinschi, V. Hrinco, A. Tomiac, I. Tomoioaga, F. Rusu şi doi ţărani, I. Ignătescu şi Gr. Capra. Regulile culegerii au fost simple, pentru a fi accesibile tuturor. Ca atare, Friedwagner a preconizat scrierea cu ortografia literară ca limită inferioară, notarea dialectală urmând să fie făcută de cei mai cultivaţi. De aceea, unii redau 493 pronunţia locală cu ajutorul scrierii literare (L. Cehovschi, Hrinco, Liţu, Mihalaş şi Rusu), doar studentul în filologie I. Turanschi foloseşte şi semnele diacritice. Conştient de importanţa melodiilor, Friedwagner izbuteşte să-l capteze pe învăţătorul din Boian, Alexandru Voevidca, un bun muzician, care nu culesese până atunci nici un cântec popular. Obţinând concediu de la catedră, acesta culege între 1907 şi 1914 suma impresionantă de 2250 melodii. Stocul va fi depăşit numai de B. Bartók, dar raportată la aria din care provine, colecţia Voevidca este cea mai mare culegere locală de melodii populare. Friedwagner a putut pregăti spre publicare numai o parte, lirica erotică, Rumänische Volkstieder aus der Bukowina Liebeslieder (1940), pe care a apucat să o mai vadă numai în corectură. Variantele au fost selectate, reţinându-se cele închegate fără omisiuni sau pasaje neînţelese, totalizând 943 texte poetice cu cele 380 melodii notate de Al. Voevidca. Orânduirea este tematică, urmându-se oarecum firul cronologic al sentimentului erotic. Variantele sunt grupate în 33 grupe tematice, de la Preludiu până la Sfîrşit amar. Textele sunt însoţite de datele notate de culegători (satul şi numele informatorului, uneori data), apoi de notele bibliografice ale variantelor din unele colecţii tipărite şi de referirile la alte variante din volum. Pe alocuri, editorul dă şi indicaţii generale despre circulaţia tipului („In Varianten verbreitet“ etc.) sau aprecieri concise („Kaum echt!“; „Dieses Lied ist ein wahres Prachtstück“. „Text scheint zusammengeflickt“ etc.). Melodiile sunt reprezentate de obicei prin câte o strofă muzicală, fără referiri la eventualele variaţii ale celorlalte strofe, dat fiind că Voevidca le-a notat după auz, într-un fel cristalizând melodia şi sacrificând detaliile variabile cu fiecare interpretare. La prea puţine se vede şi acompaniamentul instrumental al lăutarului. Vioara urmează cu fidelitate vocea cântăreţului, abia la sfârşitul rândului melodic adaugă o completare melismatică. Uneori, vioara cântă la octava superioară, însoţind vocea neaşteptat de exact. Deplina concordanţă arată şi pe această cale că notarea a fost schematică. Friedwagner a adăugat şi un indice tematic al motivelor din lirica erotică publicată în volum. Este întâiul indice de acest fel la o culegere lirică, dovedindu-şi deplina utilitate, mai cu seamă la o colecţie de proporţii întinse. 494 BIBLIOGRAFIE: Matthias Friedwagner, Rumänische Volkslieder aus der Bukowina. Liebeslieder – Cîntece populare româneşti din Bucovina. De-ale dragostei, I, Würzburg, 1940, XLIII + 582 p. TUDOR PAMFILE. Ofiţer de cavalerie, originar din Ţepu de lângă Tecuci, acest fiu de ţăran va lupta din greu pentru a înfrânge neajunsurile care vin dintr-o târzie descoperire a vocaţiei. Se poate afirma că el a uitat lumea aspră a cazărmii dând la iveală an de an câte un volum de etnografie, folclor sau literatură de popularizare. Tot atât de fecund ca şi S. Fl. Marian, el păşeşte la continuarea operei acestuia. Debutează ca folclorist cu câteva poezii populare în Şezătoarea (1906) care trădează intervenţia cărturarului. În acelaşi an, Academia Română îi publică Jocuri de copii adunate din satul Ţepu. El se distinge prin minuţiozitatea cu care e urmărit repertoriul satului potrivit feluritelor categorii. Informatorii nu sunt indicaţi, ceea ce pare a con-firma presupunerea că Pamfile a descris din memorie jocuri practicate de el însuşi în copilăria din Ţepu. Pamfile prezintă mai întâi 70 jocuri de copii propriu-zise, apoi numărătorile cu cele 19 tipuri cunoscute acolo, urmate de 29 jocuri cu păcăleli. Nu se înţelege de ce Pamfile a grupat la joace (!) alte 54 jocuri care aparţin grupei de la început. Urmează capitolul descriptiv al jucăriilor, apoi cântecele de copii, frământări de limbă etc. Al doilea volum din 1907 aduce o completare cu materiale din alte publicaţii deşi în titlu se menţine specificarea adunate din satul Ţepu. În chip abuziv, Pamfile extinde culegerea şi la dansurile propriu-zise, urmărite de el ca fiind „jocuri de flăcăi şi fete mari“. Acest capitol coregrafic se reazemă pe materialele scoase din publicaţii, dansurile fiind înfăţişate descriptiv, cu melodii reproduse din izvoarele cercetate. Al treilea volum din 1909 e de asemenea o completare, evidenţiindu-se capitolul despre dansurile populare, între care şi câteva melodii din satul culegătorului, fără vreo menţiune despre cel ce le-a notat. Cu toate strădaniile depuse, Pamfile nu a putut consemna decât o parte din repertoriul infantil, mult inferioară celei pe care au dezvăluit-o 495 răspunsurile la chestionarul lui B. P. Hasdeu. Din aceeaşi sferă de preocupări a izvorât şi mica sa colecţie de Cimilituri româneşti (1908), cu aproape 400 ghicitori referitoare la 245 noţiuni. Cele mai multe sunt din Ţepu, la care se adaugă cele din jurul Târgoviştei, culese probabil pe când era elev la şcoala de cavalerie de aici. Pamfile a cules şi poveşti populare, basme şi snoave, pe care de obicei le-a pu-blicat în broşuri, destinate publicului larg. Cea mai importantă, Graiul vremurilor (1909), dă la iveală 17 basme propriu-zise, auzite cele mai multe în Ţepu (la câteva nu se indică sursa). Feţi-Frumoşi de odinioară (1911) cuprinde 7 basme propriu-zise de pe o arie mai largă: jud. Tecuci şi Fălciu. Un tăciune şi un cărbune (1914) aduce alte 14 basme, pe când în Firişoare de aur (1911) domină naraţiunile scurte, cu pre-cădere snoavele, la care se adaugă câteva legende şi basme despre animale. Socotindu-le de importanţă redusă, Pamfile nu a mai indicat povestitorii de la care le-a auzit sau localitatea de obârşie. În genere, naraţiunile povestite de Pamfile se întâlnesc şi în celelalte colecţii. Meritul de căpetenie stă în consemnarea reperto-riului curent în sudul Moldovei, îndeosebi în Ţepu şi alte sate tecucene, pe la începutul secolului. Stilul lui nu captivează pe cititor, pentru că, năzuind să redea verbozitatea moldovenească cu care ne-a obişnuit Creangă, Pamfile se pierde în divagaţii amorfe, pline de moralizări ieftine: „Frumos ar fi, cum frumos ar fi şi de fetele noastre, cari se îmbracă în straie flăcăieşti şi crăinicesc cîtu-i noaptea de mare cu caii la păscut şi-n cîte treburi, toate. A, frumos pînă aici, dar ca să stai acasă, să te găteşti cu toate podoabele lumii, să trăieşti în zloată şi să-ţi deschizi inima unui drumeţ, care nici seamănă, nici răsare unui om de omenie, asta nu-i de laudă nici lucru de lege creştinească nu-i. Nu!“ în atari pasaje, Pamfile merge pe firul dialogului interior până la ultimele ramificaţii, fără să observe prolixitatea ce încalcă buna-cuviinţă literară. Legendele culese de el, alături de cele extrase din alte izvoare, sunt inserate în monografiile sale etnografice la capitolele pe care le comentează. Pamfile a alcătuit şi culegerea de poezii populare Cîntece de ţară (1913), vroind să încetăţenească un termen pe care îl explică în studiul introductiv. Încercând să desluşească actul creaţiei folclorice, el ajunge la o soluţie mecanicistă, distingând cântece populare de grad maxim, adică „versificaţii alcătuite deodată“ în toate regiunile 496 ţării de către toţi inşii talentaţi, a doua categorie fiind alcătuită din cântece „mai puţin populare“, izvodite numai în unele regiuni. Acestea din urmă „prin faptul că trăiesc pe întinderi mai mici şi au caractere particulare sau izolate, le numim cîntece de ţară, după locul lor de vieţuire“. Termenul e cu totul impropriu şi nu poate înlocui pe cel adoptat pretutindeni de „cîntec local“, „regional“ etc. Studiul introductiv oglindeşte cunoştinţele aproximative ale lui Pamfile, cu propriile contraziceri pe care nu le observă, mai ales atunci când susţine, „că autorul cîntecelor noastre populare e întreg poporul“, dar peste o pagină dă trei exemple de creaţii individuale, fără să facă distincţie între actul creaţiei şi cel al recepţiei şi circulaţiei. Colecţia de poezii populare conţine 45 balade, 1174 doine şi 390 strigături. Cele mai multe sunt culese de Pamfile, dar în colecţie se întâlnesc şi poezii comunicate de alţii (C. R. Codin, Şt. Tuţescu, I. C. Beldie, D. Dan, L. Mrejeriu, H. Ţapu, D. Mihalache etc.). Ca atare, cele mai multe provin din Moldova sudică – Ţepu şi satele învecinate – dar şi celelalte regiuni ale ţării sunt reprezentate întrucâtva. Adesea, localizările sunt vagi: „din jud. Dîmboviţa“, „din Dîmboviţa“ etc. Clasificarea liricii e luată din antologia Jarnik-Bîrseanu. Pamfile aşază la balade şi poezii lirice (Pribeagul), pe când Brumărelul e orânduit între doine. Sunt şi unele rarităţi printre balade (Gheorghiţă Zătreanu, Sâiu pîrcălab, Coste şi Pîrlici), dar pe alocuri se întrezăresc şi contrafaceri în unele versuri: „Care lumea a mîncat,/ Care case a călcat… Alexandru că-l ajunge/ Şi cu suliţa-l împunge/ Drept în faţă drept în spate/ Ca să-l spele de păcate“ etc. Chiar în Meşterul Manole sunt câteva versuri suspecte: „Şi mereu ploua/ Şi mereu turna“; „Doar a zăbovi/ Nu s-a prileji“; „Ei că se-îngînfau/ Şi-aşa răspundeau“. Iar balada Calul împărătesc este o însăilare cultă, trădată de construcţii cărturăreşti „Cic-a fost un împărat/ Mare-mîndru luminat“; „înainte îi ieşea/ Să trăieşti – aşa-i striga“ etc. Lirica e mai autentică, deşi neologismele ar trezi suspiciuni. Ea provine dintr-un strat mai nou şi demonstrează comunitatea de repertoriu şi de stil dintre sudul Moldovei şi Muntenia. Contribuţia masivă a lui Pamfile stă în monografiile etnografice de cuprins variat. În acestea, el se arată mai mult un coordonator al materialelor culese şi publicate de alţii, căci ceea ce vine din cule-gerile sale reprezintă o câtime neînsemnată. Mai întâi, el continuă 497 opera neterminată a lui S. Fl. Marian, întregind ciclul calendaristic cu Sărbătorile de vară la români (1910), Sărbătorile de toamnă şi postul Crăciunului (1914) şi Crăciunul (1914). Comparate cu cele ale lui S. Fl. Marian, informaţia e mult mai săracă, fiindcă Pamfile nu a putut crea acea reţea – e drept, mai rară decât limita inferioară – de corespondenţi care i-au dat lui Marian informaţiile preţioase. El s-a bizuit pe materialele publicate, câte i-au fost accesibile la Bîrlad, şi pe informaţiile sporadice trimise de unii folclorişti. Pamfile a trecut apoi la domeniul spinos al mitologiei populare, mai întâi cu broşura Sfîrşitul lumii după credinţele poporului român (1911), apoi cu volumele Povestea lumii de demult (1913), Diavolul învrăjbitor al lumii (1914), Cerul şi podoabele lui (1915), Văzduhul (1916) şi cele trei volume din seria Mitologie românească: I Duşmani şi prieteni ai omului (1916), II Comorile (1916) şi III Pămîntul (1924). Monografiile se menţin constant în zona descriptivă, fără încercări de filiaţii, iar partea comparativă e cu totul firavă, redusă la ceea ce ofereau revistele franceze de folclor şi la prea puţinele traduceri în franceză. Legendele ocupă în schimb un loc întins. Pamfile le-a reprodus fără abreviere, adesea chiar variante similare, parcă numai cu grija ca paginile să sporească la dimensiuni de volum. Din numeroasele răspunsuri la chestionarul mitologic al lui Hasdeu, cel mai bogat izvor despre acest domeniu, Pamfile foloseşte numai primele două volume din cele 19 şi numai în două monografii, Duşmani şi prieteni ai omului şi Văzduhul. De aceea, lucrările lui rămân numai o schiţă introductivă în acest domeniu atât de spinos, cu multe legende şi variante povestite pe îndelete, reprezentând, mai cu seamă ca arie de răspândire, abia o infimă câtime din amintitul sector al culturii populare. Alte lucrări etnografice ale lui Pamfile se referă la prezentarea descriptivă a unor ocupaţii: Industria casnică la români (1910), Agri-cultura la români (1913), Cromatica poporului român (în colaborare cu Mihai Lupescu) (1914), sau la medicina populară: Boli şi leacuri la oameni, vite şi păsări (1911), aceasta din urmă numai după propriile amintiri din satul natal. Pamfile a fost şi un animator. Pasiunea lui caldă pentru cultura populară i-a dat curajul să înfrunte greutăţile publicării unei reviste de folclor. Ion Creangă (1908–1921), cu un titlu nepotrivit pentru un atare periodic, a izbutit să apară cu regularitate şi în aceeaşi ţinută 498 până în ajunul morţii lui Pamfile. Cele 13 volume conţin un bogat material folcloric, adunat cu precădere din Moldova, mai cu seamă din cea de jos, dar colaborările depăşesc cu mult cadrul regional, întâlnindu-se în paginile lor informaţii şi variante din toate provinciile locuite de români. Gruparea e mai judicioasă decât la Şezătoarea, rubricile devenind o constantă care uşurează cititorului căutarea speciilor solicitate. Administratorul revistei, învăţătorul Mihai Lupescu, aducea o bună experienţă de la Şezătoarea, unde a îndeplinit acelaşi rol în primii ani. În genere, grupele sunt: poveşti, povestiri şi legende, botanică populară, datini şi credinţe, boli, leacuri şi descântece, vrăji şi farmece, uraţii, cântece bătrâneşti, colinde, cântece, vorbe adânci (proverbe şi zicători) şi glume, jitii, taclale, urmate de o seamă de cuvinte (termeni dialectali). Alteori, se adaugă ghicitorile şi folclorul copiilor. Se remarcă rubrica proverbelor, Ion Creangă fiind, după colecţia lui Zanne, cel mai bogat izvor pentru cercetarea acestora. Colaboratorii sunt în genere cărturari săteşti – învăţători, intelectuali săteşti, elevi – mulţi cunoscuţi din paginile Şezătorii, iar unii vor trimite materiale şi la Izvoraşul. Alături de cei doi editori, mai asiduu colaborează: I. C. Beldie, C. R. Codin, N. Mateescu, N. I. Dumitraşcu, D. Mihalache, L. Mrejeriu, D. Ştefănescu, Şt. Tuţescu, H. Ţapu, G. Coatucerna, Fl. Cristescu, I. E. Torouţiu, G. Ciauşanu, P. Danilescu, Gh. Fira, C. N. Mateescu, D. Furtună, T. Popovici, A. Gorovei, A. Moisei, I. N. Popescu, P. Gh. Savin, Al. Morariu, Al. Vasiliu, D. Urzică, P. Ugliş, C. M. Popescu, Tr. German, Fl. A. Drăghici, N. Păsculescu, T. Bizom, T. Bălăşel, I. I. Ciunganu etc. Articolele teoretice sunt fără însemnătate. Pot fi reţinute: traducerea studiului din 1877 al lui I. U. Jarnik, Însemnări cu privire la limba basmelor poporane româneşti, articolele lui L. Marian, Petru Maior folclorist şi G. T. Kirileanu, Mărturie pentru „fapt“ şi alte „farmice“ înaintea vornicului din C. Lung Moldovenesc în 1761. Numerele jubiliare aduc preţioase informaţii despre Ion Creangă. Sunt amuzante polemicile ascuţite ale lui Pamfile cu G. Pascu, O. Densusianu şi D. Zamfirescu. 499 BIBLIOGRAFIE: Tudor Pamfile, Jocuri de copii, I, II, III, Bucureşti, 1906, 1907, 1909, 140 + 175 + IV + 98 p.; Cimilituri româneşti, Bucureşti, 1908, 55 p.; Graiul vremurilor. Poveşti, Vălenii-de-Munte, 1909, 187 p.; Feţi-Frumoşi de odinioară. Poveşti, Bucureşti [1910], 131 p.; Industria casnică la români. Trecutul şi starea ei de astăzi. Contribuţiuni de artă şi tehnică populară, Bucureşti, 1910, 504 p.; Sfîrşitul lumii după credinţele poporului român, Bîrlad, 1911; Boli şi leacuri la oameni, vite şi păsări după datinile şi credinţele poporului român, Bucureşti, 1911, 87 p.; Firişoare de aur. Povestiri şi legende din popor, Bucureşti [1911], IV + 80 p.; Sărbătorile de vară la români, studiu etnografic, Bucureşti, 1910, 235 p.; Sărbătorile de toamnă şi postul Crăciunului, studiu etnografic, Bucureşti, 1914, 217 p.; Crăciunul, studiu etnografic, Bucureşti, 1914, 251 p.; Agricultura la români, studiu etnografic cu un adaus despre măsurătoarea pământului şi glosar, Bucureşti, 1913, VII + 267 p.; Cîntece de ţară adunate de…, Bucureşti, 1913, XIV + 359 p.; Cromatica poporului român (în colaborare cu M. Lupescu), Bucureşti, 1914, 242 p.; Un tăciune şi-un cărbune, Bucureşti [1914], 192 p.; Povestea lumii de demult după credinţele poporului român, Bucureşti, 1913, 187 p.; Diavolul învrăjbitor al lumii după credinţele poporului român, Bucureşti, 1914, 127 p.; Cerul şi podoabele lui după credinţele poporului român, Bucureşti, 1915, V + 202 p.; Văzduhul după credinţele poporului român, Bucureşti, 1916, 181 p.; Mitologie românească, I, Duşmani şi prieteni ai omului. Bucureşti, 1916, IV + 401 p.; II Comorile, Bucureşti, 1916, 71 p.; III Pămîntul după credinţele poporului român, Bucureşti, 1924, 59 p.; Cîntece bătrîneşti, doine, mustrări şi blesteme. Din lucrările postume, Tecuci, 1926, 174 p.; Ion Creangă revistă de limbă, literatură şi artă populară, I–XIII (1908–1921). Valeriu Ciobanu, Tudor Pamfile, în Studii şi cercetări de istorie literară şi folclor, V (1956), nr. 1–2, pp. 41–135; M. Fotea, Folclorul în revista „Ion Creangă“, în Folclor literar, II, Timişoara, 1968, pp. 341–353. ALEXANDRU VASILIU. Învăţătorul din Tătăruşi (lângă Paşcani) se arată un culegător sfios, timorat că nu poate prinde informatorii în buna lor dispoziţie de a-i spune cântece şi poveşti, cu toate că îi cunoaşte din copilărie. De altfel, el socoteşte experienţa rurală ca fiind suverană în culegerea cântecelor, culegătorul filolog sau muzician trebuind „să le simţească într-adevăr şi să-i fie sufletul croit pe ele“. Poate de aceea s-a purtat numai în straie ţărăneşti. Vasiliu a fost folcloristul satului său. Munca de ani de zile s-a 500 cristalizat în cele două volume, Cîntece, urături şi bocete de ale poporului (1909) şi Poveşti şi legende (1927). Ele nu alcătuiesc o monografie, fiind mai degrabă o antologie. Nu sunt investigate toate speciile folclorului, ci în chip selectiv baladele, cântecele, strigăturile, pluguşorul şi bocetele, iar dintre naraţiuni „poveşti numai cu cuprins gospodăresc serios“. Poeziile sunt scrise în graiul local, dar fără folosirea semnelor diacritice. Cele 38 balade – unele sunt simple cântece – arată stadiul genului la începutul secolului dintr-o zonă apropiată de cea din care au cules Alecsandri şi Russo. Unele s-au fragmentat – A Şoigului e abia o palidă icoană a Şalgăi lui Alecsandri – iar câteva au rezumat amploarea epică în 15–20 versuri, din care de abia se poate recu-noaşte tipul. În repertoriul satului s-au păstrat şi câteva rarităţi, se pare neatestate de alte colecţii: A lui Şoimănel (copilul dat pe apă şi crescut de fata împăratului), A lui Stănel (căsătoria cu o turcoaică ce se creştinează), Cîntecul ciobanului cari s-o făcut haiduc (trecut la cântece voiniceşti), A Gruiului etc. Alături de urături, pline de interes sunt cele 14 bocete, culese de la Toader Buchilă, cel mai bun informator al satului, şi de la soţia lui. Motivele poetice sunt cele cunoscute în repertoriul funebru, iar improvizarea este trădată de stângăciile versificaţiei. Colecţia de cântece are o anexă muzicală cu 43 melodii notate de Sofia Teodoreanu. Ele au fost cântate de culegător, un virtuoz la fluier, care a şi încercat o datare a lor după memoria satului. Cele mai multe vehiculează texte lirice, prea puţine însoţesc baladele. Melodiile acestora din urmă nu se disting de cele ale cântecelor lirice prin vreo încercare de a se apropia de caracterul recitativ. În prefaţă, Vasiliu aduce şi portretele celor mai buni interpreţi, dar indicaţiile cu privire la repertoriu sunt prea vagi, simple evaluări ditirambice în manieră postromantică. Poveşti şi legende înmănunchează 31 naraţiuni (23 basme şi 8 le-gende) culese în aceeaşi vreme ca şi cântecele. Prezentarea ştiinţifică a materialului a sporit simţitor. Cu toate că naraţiunile sunt povestite în stilul literar, Vasiliu s-a străduit să indice variantele din alte colecţii, ceea ce nu au prea obişnuit culegătorii de până atunci. Informaţiile despre povestit sunt incomparabil mai bogate decât cele despre cântec din volumul întâi. Portretele povestitorilor sunt redactate mai îngrijit, 501 cu toate că şi aici lipsesc evaluările exacte cu privire la repertoriu. Preţioase sunt îndeosebi datele despre funcţia povestitului. Dintre basmele povestite de Vasiliu, într-un stil ce parafrazează pe cel popular, se distinge prin ciudăţenia lui Trişti Copil şi Iniia Diniia, cu o desfăşurare care se abate de la cele cunoscute, încărcat de o melancolie care în cele din urmă se topeşte în finalul optimist. BIBLIOGRAFIE: Alexandru Vasiliu, Cîntece, urături şi bocete de-ale poporului adunate de…, în-soţite de 43 arii notate de d-na Sofia Teodoreanu, Bucureşti, 1909, XIX + 207 + XXXIV p.; Poveşti şi legende culese de…, Bucureşti, 1927, 263 p. A. Gorovei, Învăţători folclorişti, pp. 7–8. DUMITRU FURTUNĂ. Preotul D. Furtună continuă într-un fel opera lui S. Fl. Marian, dând la iveală folclorul Moldovei de Sus. Încă pe când era student la Facultatea de teologie din Bucureşti, izbuteşte să publice trei volume cu poveşti din ţinutul de baştină, îndeosebi din Mînăstireni-Dorohoi, satul bunicilor lui. Izvodiri din bătrîni (1912) conţine cu precădere basme propriu-zise (11 naraţiuni), apoi o legendă şi o snoavă. Se cuvin relevate pentru raritatea lor Hărălui şi mîndruţa lui şi Erghicel Verde-Voinic. Vremuri înţelepte (1913), Cuvinte scumpe (1914) şi Firicele de iarbă (1915) au un cuprins mai miscelaneu, dominând naraţiunile scurte. Din cele 195 cât totalizează ultimele trei volume, majoritatea covârşitoare sunt snoave, celelalte legende, basme despre animale şi basme propriu-zise. Indicaţiile despre povestitori sunt foarte sumare, dar prefaţa la Cuvinte scumpe scoate în evidenţă împrejurarea că bunii povestitori se recrutează dintre cei mai săraci, ceea ce va sublinia şi Al. Vasiliu în volumul său de poveşti din 1927. Furtună povesteşte cu uşurinţă, iar volubilitatea-i de sorginte populară îl apropie cel mai mult de Creangă. Pe alocuri, pastişa e evidentă: „Şi dă, a fi el rău cu rău, da tot mai rău îi fără rău… Gîndind ei aşa în gîndul lor, se pornesc teleap, teleap, într-o zi de sărbătoare la sf. biserică“ (Făt-Frumos Graur). „Căci, decît a ajunge treaba ca el să-i cînte ca cucu şi ea să-i urle ca lupu; ori ca ea să fie la 502 vreo brînză, iar el, un nătărău şi un lipac de cînd hoha, care nu ştie nici miau nici cucurigu, mai bine să se ia după cum li-i împărţit şi după plăcerea fiecăruia“. (Hărălui şi mîndruţa lui). Cele 208 poveşti reprezintă o contribuţie de seamă la cunoaşterea repertoriului din Moldova nordică propriu-zisă, ţinut aproape absent în culegerile de până atunci. Furtună a publicat şi o colecţie de poezii epice, Cîntece bătrîneşti din părţile Prutului (1927). Era încercarea de a detecta tot ce se mai găsea în memoria bătrânilor cu privire la cântecul epic. Rămăşiţele s-au dovedit puţine şi palide, un ecou stins al strălucirii de odinioară. Atent şi la melodica lor, Furtună a consemnat prin notaţia lui C. N. Popovici trei melodii, din care cea a soţiei fugite (Chira) o socoteşte „melodie dulce, cu totul duioasă şi jalnică“. Volumul grupează 67 cântece, din care 18 sunt variante (cele mai multe la Badiu, Vălean şi Codreanu). Furtună lărgeşte excesiv sfera epicului, introducând în volum şi cântece propriu-zise, în care elementul epic este cu totul redus sau chiar absent, cum se poate vedea în unele cântece haidu-ceşti. Cu toate că în prefaţă vorbeşte explicit de poezia epică, probabil s-a lăsat influenţat de nuanţa implicată în denumirea bătrînesc, care pe alocuri se extinde şi la repertoriul liric vechi. Fiindcă poezia epică a intrat în amurg, Furtună reafirmă necesitatea unei orânduiri exhaustive: „pentru cîntecele bătrîneşti a sosit vremea întocmirii unui corpus, cu tot ce priveşte viaţa şi melodia lor“. Într-un bilanţ sumar al realizărilor din folcloristica noastră, pu-blicat în articolul Preoţii şi învăţătorii la culegerea folclorului (Izvoraşul, sept. 1939), Furtună comentează contribuţia inferioară a preoţilor din ţara veche faţă de cea a învăţătorilor. „Era un timp cînd, pur şi simplu, preoţii cari se îndeletniceau cu literatura populară păreau suspecţi în faţa superiorilor“. Culegerea folclorului „nu convenea de loc clerului grecizat din acel timp“, pe când „preoţii din Bucovina, din Ardeal, din Basarabia au fost în măsură să lucreze, fără astfel de piedici“ pe care le-a adus biserica fanariotă în Muntenia şi Moldova. Prin exemplul său şi prin îndemnul cultivat cu asiduitate printre elevii săi de la seminarul din Dorohoi, Furtună a realizat cea mai de seamă operă folclorică dintre toţi preoţii moldoveni, fiind depăşit numai de bucovineanul Marian. Datorită lui, Moldova de Sus, 503 îndeosebi Dorohoiul, a intrat în patrimoniul folcloric naţional cu repertoriul său epic. Propaganda pentru cercetarea folclorului a fost susţinută mai cu seamă prin revista Tudor Pamfile editată de el vreme de 5 ani (1923– 1928). „Partea artistică“ apărea sub îngrijirea lui Aurelian Borşianu. Revista apare în condiţii mai modeste, cu pagini mai puţine decât Ion Creangă, datorită nepăsării publicului şi a oficialităţii (de ex. în primul an, din cei 1500 abonaţi au achitat costul numai 300!). Colaborează folcloriştii vremii, consacraţi şi debutanţi. Dintre cei cunoscuţi publică aici N. Mateescu, Şt. Tuţescu, P. Savin, N. I. Dumitraşcu, T. Bălăşel, S. T. Kirileanu, L. Costin, Iosif Dumitrescu, D. Urzică, Pompei Hossu Longin, S. Russu, Ion N. Popescu, Marin Popa etc. Greutăţile financiare au dus la încetarea apariţiei, cu totul neregulate, a revistei din Dorohoi (între 1923 şi 1928 au apărut 23 numere), care a însemnat şi stagnarea interesului său pentru folclor, mărginit la cele câteva articole din periodice. BIBLIOGRAFIE: Dumitru Furtună, Izvodiri din bătrîni, Vălenii de Munte, 1912, 159 p.; ed. II-a, Bucureşti, 1939, Vremuri înţelepte, Bucureşti, 1913, VI + 95 p.; Cuvinte scumpe, Bucureşti, 1914, V + 144 p.; Firicele de iarbă, Bucureşti [1915], 115 p.; Cîntece bătrîneşti din părţile Prutului, Bucureşti, 1927, 200 p.; Tudor Pamfile, revistă de muzică, artă populară şi folclor condusă de Econ... partea artistică de Aurelian Borşianu, I–V (1923–1928). Eugen D. Neculau, Folcloristul Dumitru Furtună, în Revista de etnografie şi folclor, 13 (1968), nr. 3, pp. 281–284. MIHAI COSTACHESCU. Profesorul ieşean, cunoscut mai mult ca editor al documentelor slavo-române, a fost captivat la început de poezia populară. Încă din 1902, pe când era elev în cursul superior al Liceului Naţional din Iaşi, a început să culeagă cântece din satul natal Goieşti-Iaşi şi din împrejurimi. Se pare că îndemnul i-a venit din cunoaşterea unui exemplar rar, orbul Gh. Avasiloaei, un adevărat rapsod popular care mai dăinuia anacronic la începutul secolului. Mai târziu, ca profesor de română la Iaşi şi la Buzău (1912–1916), el a îndemnat pe elevi să culeagă poezii populare, încât 504 în 1919 colecţia lui se ridica la vreo 2 000 de piese. În 1916-1918, fiind mobilizat la cenzura militară, extrage din scrisorile soldaţilor 331 poezii, întocmind întâia colecţie de acest fel din Moldova şi Muntenia. Costăchescu şi-a pregătit colecţia spre publicare îndată după război (1919), dar nu se ştie din care cauze nu a apărut. Ea a fost întregită parţial cu ceea ce i-au adus elevii după acea dată, însă caietele din 1925–1926 ale elevilor culegători nu au mai fost cercetate, Costăchescu abandonând cu totul folclorul, absorbit de publicarea documentelor medievale. Din întreaga colecţie, Costăchescu nu a publicat decât Cîntecul Mioarei (1930) în a doua versiune, după ce întâia versiune, culeasă de la acelaşi cântăreţ înainte cu 5 luni, fusese publicată de un învăţător în 1922. Amănuntul a scăpat unor cercetători care au emis bănuiala unei intervenţii a culegătorului. Colecţia a apărut abia în 1969 cu titlul generic Cîntece populare româneşti, după ce a suferit o revizuire, cu o selecţie şi o nouă regrupare a variantelor. Cele 1305 piese din volum aparţin la toate speciile poeziei populare (credinţele populare abia ocupă o pagină). Mai bine reprezentat este judeţul Iaşi, urmat de judeţele învecinate, în vreme ce judeţele Munteniei apar sporadic, exceptând judeţele Buzău şi R. Sărat. De valoare excepţională pot fi socotite strigăturile culese în ju- deţul Iaşi (Goieşti şi Sineşti), aproape toate antologice prin prospe-ţimea şi fineţea umorului care le pune în fruntea producţiilor moldo-veneşti. Realizări de seamă se întâlnesc şi printre numeroasele pluguşoare, aproape toate din Moldova. Baladele sunt inferioare celor din alte colecţii, doar Cîntecul Mioarei se numără printre cele mai alese variante, poate urmând îndată după Mioriţa lui Alecsandri, deşi rezonanţe ale influenţei acesteia se întrevăd pe alocuri, mai cu scamă în identitatea celor 3 ciobani. Colindele nu aduc nici ele noutăţi tematice. Colecţia dă la iveală o seamă de variante moldoveneşti ce atestă caracterul lor compozit sau fragmentar, precum şi amestecul supărător cu cântecele de stea. Cele din Muntenia răsăriteană sunt mai bine păstrate şi prea puţine faţă de repertoriul viu din această parte. Poeziile din scrisorile soldaţilor (denumite de editori „cîntece-scrisori“) sunt valoroase prin latura lor documentară, mărturii sincere ale frământărilor din acei ani. Folcloristul are la îndemână documente care îi relevă ce versuri populare au trezit ecou în 505 legătură cu sentimentele de înstrăinare, dor etc. şi cum au fost ele retopite în stilul epistolar. Studiul va arăta cât aparţine aici modei epistolare populare, protocolului ţărănesc şi cât oglindeşte zbuciumul în toată sinceritatea lui, dincolo de clişeele stilistice. BIBLIOGRAFIE: Mihai Costăchescu, Cîntece populare româneşti, ediţie îngrijită şi studiu introductiv de G. Ivănescu şi V. Şerban, Bucureşti, 1969, 695 p. (apărută ca I-ul volum al seriei Folclor din Moldova). LECA MORARIU. Înainte de a ajunge profesor de literatură română la Universitatea cernăuţeană, L. Morariu a publicat modesta colecţie de poveşti De la noi (1915), recenzată elogios de N. Iorga. Cele 6 naraţiuni (o snoavă şi 5 basme) sunt cunoscute, doar basmul Împăratul Alb şi Împăratul Roşu se pare a fi inedit. Povestirea e vioaie, scrisă cu mult nerv, într-o limbă populară savuroasă, cu ecouri vizibile din lectura lui Creangă. În 1930, dă la iveală Cimilituri, o broşură cu 250 ghicitori, culese începând din 1898, cele mai multe din Pătrăuţi, restul din alte sate bucovinene. Clasificarea e originală, căci ţine seama nu numai de temă, ci şi de formă. Grupa I e alcătuită din „cimilituri cu un singur sujet cimilit“, în care distinge subgrupele concrete şi abstracte. A doua grupă cuprinde ghicitorile „cu mai multe sujete cimilite“, acestea orânduite alfabetic, iar grupa a treia conţine „cimilituri ambigue“ (cu două răspunsuri), unele fiind „inofensive“ iar altele „îmbălate (pornologice)“. O seamă de observaţii ascuţite în legătură cu folclorul se găsesc în recenziile sale şi în unele articole din Junimea literară şi Făt-Frumos, îndeosebi Pentru cîntecul popular (Precizări), în care caută să releve aportul melodiei în perceperea frumuseţii cântecului popular, dar analiza pe care o încearcă la cântecul pus pe note nu convinge, fiind în joc impresii, rezonanţe, care nu se lasă detectate. El mai relevă întinsul diletantism care stăruie nestingherit atât printre filologi, cât, mai cu seamă, printre muzicanţi, cu privire la creaţia populară, încă nestudiată sistematic şi cu competenţă. 506 BIBLIOGRAFIE: Leca Morariu, De la noi. Poveşti bucovinene, ed. I, Suceava, 1915, ed.a III-a, Cernăuţi, 1920, 135 p.; Cimilituri culese de…, Suceava, 1930, 64 p.; Pentru cîntecul popular (Precizări), extras din Junimea Literară, Cernăuţi, 1933, 61 p. PETRU GH. SAVIN. Colaboratorul apropiat al lui Furtună, P. Savin din Jorăşti-Covurlui a povestit, ca şi acesta, naraţiuni în proză, publicate prin periodice, mai târziu adunate în volumele: Poveşti (1914), Snoave din popor (1926) şi Mîndrul florilor. El e mai puţin riguros decât Furtună şi nu indică localitatea sau povestitorul de la care a cules. După încetarea revistei Tudor Pamfile, Savin a căutat să continue strădania lui Furtună, editând la Jorăşti-Covurlui revista Doina. Cu mari greutăţi a apărut în condiţii modeste vreme de doi ani (1928– 1930). Izbucnirea crizei din acea perioadă i-a adus încetarea definitivă. BIBLIOGRAFIE: Petru Gh. Savin, Poveşti, Bîrlad, 1914, 124 p.; Snoave din popor, Bucureşti, 1926, 103 p.; Mîndrul florilor. Poveşti publicate în 1909–1914 în diferite reviste: Ramuri, Sămănătorul, Neamul românesc literar, Albina, Ion Creangă ş.a., iar altele inedite, Bucureşti, f. a. 144 p.; Doina, I-II (1928–1930). GH. CARDAŞ. Profesorul Cardaş a avut o singură tresărire folclorică, prilejuită de şederea în Broşteni, lângă Tătăruşii lui Al. Vasiliu. Aici a întâlnit pe Năstasă Creţu, un adevărat tezaur folcloric. Cele 231 cântece, balade şi strigături din volumul Cîntece poporane moldoveneşti (1926) sunt culese numai de la acest informator. Alături de Balade poporane ale lui Corcea, e colecţia conţinând repertoriul unui singur cântăreţ. Cercetătorul se loveşte de aceeaşi penurie a datelor în legătură cu personalitatea acestui interpret de seamă. Nu există nici o indicaţie cu privire la provenienţa poeziilor, la atitudinea lui faţă de acestea şi, mai cu seamă, nu se poate şti dacă N. Creţu mai 507 ştia şi alte cântece şi strigături, sau dacă culegătorul a procedat sistematic în răgazul care i-a fost destul de mare pentru a nota tot ce ştia. Se pare că Gh. Cardaş s-a comportat ca orice culegător diletant, consemnând doar o parte, ceea ce s-a ivit de la sine. Prefaţa nu aduce nici o lumină asupra acestor aspecte, pierzându-se în divagaţii poetice pe tema vieţii grele a ţăranilor şi a purităţii lor sufleteşti, în contrast cu putregaiul citadin. BIBLIOGRAFIE: Gh. Cardaş, Cîntece poporane moldoveneşti, Arad, 1926, 192 p. CULEGĂTORII DIN TRANSILVANIA IOAN BOTA. Învăţătorul din Cetea (lângă Teiuş-Alba) a început să publice folclor încă de la sfârşitul secolului trecut prin unele periodice transilvănene. În volumul colectiv organizat de I. P. Reteganul, 1000 doine strigături şi chiuituri, Bota aduce contribuţia judeţelor Alba şi Turda. Unele versuri trădează intervenţia cărturarului, probabil a culegătorului: „Am să joc să chiuiesc/ Hora-ntreagă s-o-nveselesc“ etc. Printre textele lirice se întâlnesc şi balade: Nevasta fugită (2 variante) şi Moşneagul. Ca şi în restul volumului, poeziile date de Bota nu au vreo indicaţie despre sat şi informator. Mai mare e contribuţia adusă în domeniul poveştilor. Bota le-a publicat prin ziare şi mai cu seamă calendare, alături de compuneri ale sale, scrise în manieră romantică, cu multe efuziuni sentimentale. Întâiul volum, Culegere din cele mai frumoase poveşti (1891), e o antologie în care nu se poate delimita cu claritate adaosul povestitorului de autenticul popular. Lipsind datele despre provenienţă – cu excepţia uneia – nu se poate şti câte din cele 9 basme sunt auzite din satul natal sau de pe valea Arieşului, unde a fost învăţător la început. Unele par compuse de el (Împăratul florilor, Bul Mihai) din motive populare, altele sunt ecoul unor lecturi din fraţii Grimm (Fata cea frumoasă) etc. Stilul nu e tocmai neted, povestitorul alunecă în prolixităţi: „Nici atunci, nici pînă atunci, nici de atunci pînă astăzi, ba nici astăzi nu-i pot afla soţ acestui om, aşa putea fi de frumos“. Al 508 doilea volum, Poveşti bătrîneşti (1923), cuprinde 14 poveşti (13 basme şi o snoavă) redate cu mai multă fidelitate şi par a fi auzite toate din ţinutul de baştină. Temele sunt cunoscute din alte colecţii, exceptând basmele Trei fraţi la slujit, întrucâtva Doiboş şi Omul sărac nici să moară nu poate. Unele motive şi elemente neuzitate până acum în repertoriul de poveşti trezesc suspiciuni cu privire la autenticitate (printre tovarăşii năzdrăvani omul cu un sul mare de car: cu vârful putea sparge cerul, iar cu capătul putea prăpădi pământul; coca oferită pe rând de cele trei zile sfinte se preface în câinii Aude-bine, Vede-bine şi Greul Pământului etc.). Un al doilea volum, predat aceleiaşi edituri, n-a mai apărut şi se pare că s-a pierdut. Bota a mai cules şi o seamă de proverbe publicate în colecţia lui E. Cristea. BIBLIOGRAFIE: 1000 doine strigături şi chiuituri, ed. a IV-a, Braşov, 1922, pp. 3–18 şi 258– 278; Ioan Bota, Culegere din cele mai frumoase poveşti, Braşov, 1891, ed. a II-a, Braşov, 1910, 144 p. (adaugă 2 basme la cele din ed. I); Poveşti bătrîneşti adunate de pe sate şi iar sătenilor date, vol. I, Orăştie, 1923, 96 p. Ioan Raica, Ioan Bota, un dascăl de demult, în Apulum, II (1943–1945), pp. 411–415. LAURENŢIU CIORBEA. Ciorbea culege în acelaşi ţinut şi cam în aceeaşi vreme cu Bota. Pasiunea pentru folclor i se deşteaptă în cercul sibienilor grupaţi în jurul revistei Musa, unde publică Poezii poporale de pe valea Arieşului (1892), 12 doine în formă autentică, iar în anul următor basmul Împăratul tiran. Mai târziu, scoate în broşuri 7 basme: Două turturele de aur (1895), şi Apa tinereţelor şi alte poveşti populare (1904). Tipurile sunt cunoscute din alte colecţii, pe alocuri se semnalează motive rare sau inedite (bătrânul miluit se preface în Ileana Cosânzeana sau paloş de aur, sarcina de a duce la păşune albinele din 100 stupi etc.). Indicaţiile despre provenienţă lipsesc şi la Ciorbea, probabil basmele sunt auzite, ca şi poeziile, pe valea Arieşului sau din Ponor-Alba, de unde era, se pare, originar. Stilul lui e mai dinamic decât al lui Bota, cu multe zicători din partea locului: „şi fără a întîrzia cu urda-n Turda îşi văzu de cale“, „însă era prea tîrziu, vorba ceea: după ploaie, căciulă de oaie“; „unde nu mi-l taie o 509 drăguţă de foame de-i durăie foalele şi-i corăie maţele altfel ca de cireşe“. Dialogurile în genere redau în chip apropiat vorbirea populară: „– No vezi ce-ai păţit dacă nu m-ai ascultat, ai grijă poartă-te şi pe la împăratul Vînăt de aşa, c-apoi o să-ţi umble bine“ etc. BIBLIOGRAFIE: Laurenţiu Ciorbea, Două turturele de aur. Poveste poporală, Gherla, 1895, 40 p.; Apa tinereţelor şi alte poveşti poporale, Braşov, 1904, 98 p. Ioan Mărcuş: Preocupările folclorice ale teologilor sibieni între 1871–1907 şi bibliografia folclorică a revistei „Musa“, în Anuarul Arhivei de folclor, VI (1942), pp. 101–121. VASILE BOLOGA. În acelaşi cerc al sibienilor, Vasile Bologa se arată cel mai zelos culegător de poezii populare. Mai târziu, ca profesor şi director al şcolii de fete din Sibiu, a continuat culegerea folclorului cu ajutorul elevilor. Poezii poporale din Ardeal. O mie de bucăţi culese între anii 1880–1905, apărută abia în 1936, dă la iveală poeziile culese de autor din satul natal, Geoagiu de Sus-Alba (319 bucăţi) apoi din Mesentea-Alba (279 poezii) şi Pâclişa-Alba (28 poezii), toate adunate între 1880–1890. Celelalte sunt culese după 1890 din Şpring-Alba de către studentul E. Colbazi (116 poezii), Geoagiul de Jos, Vinerea şi Orăştie-Hunedoara (90 + 32 poezii), din Trainei-Sibiu şi Turnişor-Sibiu de eleva P. Hancheş în 1892 (63 poezii), restul din Drăguş, Voivodeni şi Dridif – Făgăraş (91 poezii). S-au semnalat pe alocuri diferenţe între forma unor poezii din volum şi din periodice. Se pare că unele se datorează variantelor noi din acelaşi sat – căci Bologa nu indică decât localitatea şi anul – dar în alte cazuri se întrevede şi intervenţia culegătorului, pe la 1880 partizan al corectărilor, în variantele din periodice, pe când cele din volum redau forma autentică, semn că Bologa şi-a revizuit metoda din tinereţe. Dintre poeziile acestui volum, semnalăm frumoasele variante ale Cîntecului cununii din Dridif şi Şpring, apoi Cîntecul zorilor din Şpring, ecou pipernicit al formei pline de odinioară, alături de ampla Strigă moartea la fereastră şi de bocetele din acelaşi sat, remarcabil fiind cel despre nunta flăcăului mort. Baladele şi puţinele colinde sunt variante ale celor din alte colecţii. Colinde poporale din 510 Ardeal (1937) conţine 85 colinde şi cântece de stea, alese din cele 100 culese în 1900 din 21 sate, cele mai multe din jud. Sibiu, câteva din jud. Hunedoara, Alba şi Făgăraş. Ca şi în întâiul volum, textele sunt orânduite după sate. Amestecul cu cântecele de stea e mai evident în satele sibiene, în unele dominând cu exclusivitate. Tendenţiozitatea profesorului de şcoală confesională pare a se oglindi în alcătuirea volumului, deoarece colindele profane sunt neverosimil de puţine: 18 din cele 85 colinde şi cântece de stea. Preţioasă e colinda Ziorile din Porumbacu de Sus-Făgăraş, cântată numai în 6 decembrie la cei cu numele Nicolae, cu temă profană, adecvată la flăcăul ce se pregăteşte să treacă Oltul la ibovnică cu murgul furat. Pare rarisimă şi cea din Cugir despre fiii ce ară ca să crească din brazde o scară până la cer. Bologa a mai cules şi basme, cum e Voinicul de plumb, rămas în paginile Convorbirilor literare. BIBLIOGRAFIE: Vasile Bologa, Poezii poporale din Ardeal. O mie de bucăţi culese între anii 1880–1905, Sibiu, 1936, 296 p.; Colinde poporale din Ardeal culese la sărbătorile Naşterii Domnului în 1900, Sibiu, 1937, 98 p. Ioan Mărcuş: Preocupările folclorice ale teologilor sibieni…, în Anuarul Arhivei de folclor, VI (1942), pp. 101–121. EMILIAN NOVACOVICIU. Învăţător în Răcăşdia, lângă Oraviţa, Novacoviciu culege folclor din satul său. Debutează cu Colecţiune folcloristică română din Răcăşdia şi jur (1902), urmată, după o pauză lungă, de volumul Din comoara Banatului (1926) şi broşurile Jocuri copilăreşti bănăţene (1928) şi Folclor pornografic bănăţan (1930). Primele două volume conţin texte din Răcăşdia – prea puţine din satele vecine – din toate genurile: poveşti, cântece, strigături, des-cântece, dansuri (descrierea căluşarilor din Răcăşdia), proverbe şi zi-cători, apoi credinţe şi obiceiuri. Ordinea e înspăimântătoare, varian-tele fiind orânduite la întâmplare (de ex. descântecele sunt date într-un loc, iar peste alte pagini, după poveşti, se arată cum se fac vrăjile şi practica de la obrîcit). Sub acest aspect, colecţia lui Novacoviciu poate fi citată ca model de neorânduială. Nu se află nici o indicaţie despre informatorii de la care a cules, în schimb abundă 511 certificatele, datele şi scrisorile primite de Novacoviciu, desfăşurate cu ostentaţie. Jocuri copilăreşti bănăţene e mai unitar, descriind 39 jocuri de ale copiilor (ultimele în chip sumar). Unele sunt practicate şi de adulţi (în moară, d-a cuiburelele etc.). Folclor pornografic bănăţan nu corespunde întotdeauna titlului, o seamă de snoave neavând nici un element ce ar putea trezi asociaţii impudice. Din cele 99 naraţiuni, abia 29 pot fi categorisite drept obscene, celelalte sunt snoave curente, alături de câteva legende, probleme numerice, anecdote citadine şi chiar cântece satirice. BIBLIOGRAFIE: Emilian Novacoviciu, Colecţiune folcloristică română din Răcăşdia şi jur, întocmită şi edată de…., Oraviţa, 1902, 177 p.; Din comoara Banatului. Folclor partea II de… şi Ecătărina, Cărălina Novacoviciu, Oraviţa, 1926, 90 p.; Jocuri copilăreşti bănăţene adunate de…, Oraviţa, 1928, 56 p.; Folclor pornografic bănăţan (partea hazlie) adunate din popor de…, Oraviţa, 1930, 96 p. Lucia Jucu-Atanasiu, Din activitatea folcloristică a lui Emilian Novacoviciu, în Folclor literar, I, Timişoara, 1967, pp. 353–368. ELIE (MIRON) CRISTEA. A iniţiat o culegere de proverbe şi expresii populare în cadrul despărţământului sibian al Astrei, prin propunerea prezentată în oct. 1897. Subliniind neglijarea proverbelor faţă de celelalte specii ale folclorului, Cristea cere ajutorul „cărturarilor de la sate“ ca să culeagă proverbele „de pe teritoriul despărţămîntului Sibiului, eventual şi din celelalte ţinuturi româneşti de dincoace de Carpaţi“. Apelul a avut răsunet mai mare în afara Sibiului, căci din cele peste 12 localităţi, abia 2 sunt din jud. Sibiu (Gura Râului şi Agnita), covârşitoare fiind contribuţia venită din Bochia-Beiuş, Râşnov-Braşov, Tisa-Hunedoara, Cetea-Alba, Sinersig-Timiş, Ida Mare-Mureş, Topliţa-Mureş, Dârlos-Târnava Mare, Lugoj etc. Proverbe, maxime, asemănări şi idiotisme (1901) conţine aproape 3 000 proverbe şi zicători transilvănene, îndeosebi din satele amintite, orânduite alfabetic. Colecţia a fost excerptată de Zanne în ultimul său volum, fără ca să fie indicată la bibliografie. Se pare că, indirect, îndemnul de a întocmi o astfel de colecţie a venit de la 512 colecţia-corpus a acestuia, amintită în prefaţă doar cu aprecierea „cea mai voluminoasă şi cea mai importantă“. Mai târziu, la serbările jubiliare ale Astrei din 1911, M. Cristea a ţinut o conferinţă despre dansurile populare, relevând caracterul sin-cretic al religiei, teatrului şi dansului în vremurile străvechi. Datele sunt generale, cunoscute, dar se cuvin reţinute observaţiile lui despre jocurile de la nedeile bănăţene. Nu se ştie în ce împrejurări a cules şi poezii populare din Maramureş, pe care le-a înmânat lui G. T. Kirileanu pentru a fi publicate în Şezătoarea, cu menţiunea expresă de a nu se arăta cine e culegătorul, pe atunci mitropolitul primat al României. BIBLIOGRAFIE: Elie Cristea, Proverbe, maxime, asemănări şi idiotisme colectate din graiul românilor din Transilvania şi Ungaria, Sibiu, 1901, XXIV + 279 p.; Serbările de la Blaj 1911, Blaj, 1911, pp. 227–230; Scrisori către A. Gorovei, pp. 164–166. IOSIF POPOVICI. Pe când era lector de română la universitatea vieneză, bănăţeanul I. Popovici întreprinde prima cercetare dialectală la pădurenii din Hunedoara. După exemplul lucrărilor lui G. Weigand, al cărui elev a fost, studiul dialectelor este însoţit de o culegere de texte folclorice. Folclor culesese mai înainte de această dată din satul natal Cliciova, încă din 1898, pe când era student. Cercetarea din 1903 în Ţinutul Pădurenilor însemna întâia sa explorare sistematică, dată în vileag prin volumul Die Dialekte der Munteni und Pădureni im Hunyader Komitat (1905). Partea covârşitoare e dedicată studiului limbii, de la onomastică până la morfologie. Istoricul ţinutului e plin de învăţăminte pentru cercetătorul folclorist, fiind dezvăluite feluritele straturi de populaţie care au lăsat urme în limbă şi repertoriu. Studiul economico-social e mai restrâns, preţioase fiind datele despre căsătoriile între oameni din sate diferite în interiorul ţinutului, care au înlesnit în felul acesta cimentarea unităţii lui folclorice. Textele folclorice din anexa studiului sunt puţine: 5 basme, o snoavă şi 29 cântece lirice. Scrise cu semnele diacritice care vor fi preluate în bună măsură de Muzeul limbii române la întocmirea 513 Atlasului lingvistic, ele au avut puţin ecou printre culegătorii de mai târziu. Materialul folcloric adunat în Hunedoara şi Banat a fost pregătit pentru a fi publicat aparte. Poezii populare române din 1909 reprezintă întâiul volum, publicat cu subtitlul inexact Balade populare din Banat, întrucât conţine multe variante hunedorene. El însumează 62 variante, din care 9 culese de protopopul S. Olaru în 1886, 19 culese de studentul I. Ţeicu în 1907, celelalte culese de Popovici între 1898–1907 din Cliciova, Bozovici-Almaj, Ţinutul Pădurenilor şi Ţara Haţegului. Nu se dau alte indicaţii decât data şi informatorul cu vârsta (uneori acesta lipseşte la baladele culese de studentul lui Popovici). În note, Popovici indică variantele publicate în volume şi pe alocuri chiar în periodice, cu sumare comentarii despre frecvenţa temei, în care se întrevede modelul oferit de colecţia lui Alexici din 1899. Consideraţiile din Introducere sunt prea generale pentru a reţine atenţia. Noutatea stă în încercarea lui Popovici de a orândui baladele nu după familii tematice, ci după vârsta aproximativă. Greutatea rezidă în intruziunea fantasticului, care permite numai cronologizări aproximative. „De aceea am început cu Iovan Iorgovan şi am terminat cu Dimitrie, un hoţ ce a fost spînzurat aproximativ cu vreo 40 ani înainte în Lugoj“. Totuşi, cronologia e vizibil încălcată când aşează pe unii lotri locali ca Budiu înaintea lui Delea Dămian, Iosumel (şarpele căruia îi e sortit din leagăn flăcăul urmărit) etc. Novăceştii sunt puşi spre sfârşit, cu mult în urma celor nuvelistice, unele, ca Vălean, fără îndoială recente. Colecţia demonstrează decăderea poeziei epice şi în Banat, unde colecţiile cam din aceeaşi vreme ale lui Hodoş, Corcea şi Cătană mai avuseseră norocul de a consemna de la rapsozii bătrâni variante bine păstrate. Popovici a cules numai de la ţărani, doar două balade au fost notate de la lăutari ţigani. Stingerea fenomenului epic a început deci la publicul auditor, apoi s-a extins şi la interpreţii obişnuiţi la întrunirile colective din Banat. În Hunedoara, unde cântecul epic e reprodus individual, ca şi cântecul liric, pipernicirea e mai evidentă, baladele fiind reduse ca număr de versuri, atât cât e nevoie pentru a face conflictul inteligibil. Tipurile sunt cunoscute din alte colecţii, cu excepţia câtorva care povestesc fapte locale (Budiu, Dimitrie). Volumul cu poeziile lirice a rămas 514 nepublicat de Academia Română, deşi fusese susţinut de Delavran-cea în şedinţa din 23 mai 1915. Popovici a intenţionat scrierea unor studii, Poezia populară română, din care a realizat numai vol. I, Bocetele româneşti (1908). Studiul analizează bocetele publicate de Marian şi I. Pop Reteganul, cu o ierarhizare a temelor. „Cel mai puternic motiv în bocete e moartea bărbatului“, după care se înscrie „pierderea fetei pe care n-o poate uita mama“, şi jalea după fecior, cu relevarea motivului moartea-nuntă. Bocetele după mamă s-ar orândui după acestea, dar Popovici clădeşte ierarhia după publicaţiile de atunci, care redau abia o mică parte din repertoriul de bocete, frecvenţa fiind cu totul alta în viaţa folclorică. Constatarea „mai puţin se cîntă fetele după tată decît după mamă“ e de asemeni nefundată, când obligaţia funebră a bocitului e atât de riguroasă. Studiul bocetului e pur tematic, cu comentarii asupra conţinutului, fără încercări de a surprinde caracteristicile stilistice, totuşi atât de vizibile în comparaţie cu ale celorlalte specii folclorice. Mai bogat în revelaţii s-ar părea capitolul despre Cîntecul zorilor, dar fiindcă îl ştie „numai în Banat şi în Ţara Haţegului“, fără să încerce sondaje transcarpatice, concluziile sunt din capul locului imperfecte. Subliniind că acest cântec se întâlneşte „tocmai pe acel teritor, unde poporul românesc a fost mai des pe vremea formaţiunii lui“, el conchide că „nu e decît o creaţiune română din cultul soarelui“. Relevă amestecul de elemente păgâne în osatura creştină, dar nu depăşeşte generalităţile ştiute, iar neglijarea totală a aspectelor stilistice îl face să considere zorile în chip abuziv printre bocete şi să nu întrezărească stratificarea vizibilă, provenită din contaminările cu bocetele propriu-zise. Aceleaşi generalităţi şi în capitolul despre Cîntecul bradului. După o vagă referire la funcţia lui de punte a sufletelor, autorul completează pasajele cântecului prin datele descriptive despre tăierea, aducerea şi împodobirea bradului funebru. Popovici publică 4 variante din Valea Jiului, Ţara Haţegului şi Ţinutul Pădurenilor, fără să bănuiască existenţa cântecului în Banatul învecinat şi în Oltenia nord-vestică. BIBLIOGRAFIE: Iosif Popovici, Rumänische Dialekte I Die Dialekte der Munteni und Pădureni im Hunyader Komitat, Halle, 1905, XI + 168 p.; Poezii populare 515 române culese şi publicate de…, vol. I, Balade populare din Banat, Oraviţa, 1909, VI + 126 p. (vol. II, Lirica populară, e în pregătire de publicare de N. Bot); Poezia populară română I Bocetele româneşti, Oraviţa, 1908, 74 p. E. Petrovici, Iosif Popovici, în Dacoromania, V(1929), pp. 890–891. TIT BUD. Culege sporadic poezii populare la scurtă vreme după venirea lui ca preot în Ieud. Publică 7 „doine şi hore poporale“ din Maramureş în Familia din 1872, fără altă indicaţie localizatoare. Anul 1889 aduce o înviorare în activitatea sa folclorică. În acel an răspunde la chestionarul lingvistic al lui Hasdeu, deşi în chip selectiv, la întrebările de natură lingvistică. Tot atunci, în calitate de vicepreşedinte al Astrei maramureşene, propune o acţiune amplă de adunare a folclorului maramureşean în cadrul Reuniunii învăţătorilor români din vicariatul Maramureşului. Apelul publicat în Gutinul şi comentat de Familia din 1889, preconiza „coadunarea şi trimiterea grabnică a tot felul de producte ale poeziei populare în versuri şi în proză din Maramureş“ de către învăţătorii ţinutului. Familia repetă dezideratul metodologic, încă necesar: „Aceea desigur va avea înaltă valoare literară; însă numai atuncia, dacă nu se va schimba nimic, ci se va publica întocmai precum s-a cules din gura poporului“. Cum se va vedea, coordonatorul colecţiei, Tit Bud, se va abate de la această recomandare. Învăţătorii maramureşeni au răspuns în parte, trimiţând poveşti şi poezii, încât stocul se ridicase, împreună cu ceea ce adunase însuşi Tit Bud, la peste 800 poezii populare. Apariţia a întârziat mult din pricina greutăţilor de tipărire, până ce s-a ivit sprijinul Academiei Române prin I. Bianu. În 1907, Bud dă colecţia mai tânărului Alexandru Ţiplea ca să o copieze şi să o pregătească pentru tipar. În 1908 apare volumaşul Poezii populare din Maramureş, cu numai 362 poezii, fără să se ştie ce s-a întâmplat cu grosul colecţiei de poezii şi cu poveştile culese. Se pare că selecţia a fost călăuzită de criteriul estetic, care a dus desigur şi la intervenţia în textele autentice. Aserţiunea e verificată, întâi de o scrisoare a lui Ţiplea din 1907, prin care notifica lui Bianu că colecţia e „întocmită“, apoi de cele 70 poezii trimise din Ieud de învăţătorul Petru Bilţiu-Dăncuş, păstrate în forma lor autentică şi publicate în 1970. Devierile sunt vizibile, uneori datorită lecturii greşite. S-ar 516 putea întâmpla ca în unele cazuri Bud să fi folosit alta variantă decât cea din colecţia lui Bilţiu, totuşi cele mai multe pot fi identificate prin ordinea păstrată de Bud, cum sunt cele 60 de ţâpurituri. Neindicarea localităţilor şi a informatorilor ştirbeşte de asemenea din valoarea colecţiei, care interesează pe cercetător mai cu seamă prin puţinele poezii neatestate în celelalte colecţii maramureşene (Horea lui Ion Berciu, colinda Ce curţi-s aceste curţi etc.). BIBLIOGRAFIE: Tit Bud, Poezii populare din Maramureş adunate de…, Bucureşti, 908, 86 p.; Dumitru Pop, Folcloristica Maramureşului, Bucureşti, 1970, pp. 71–84, 287–292. ALEXANDRU ŢIPLEA, culege din satul său natal, Biserica Albă, după o metodă mai riguroasă. Interesul pentru folclor i se deşteaptă încă de pe băncile liceului din Beiuş, hotărâtoare fiind probabil acţiunea desfăşurată de Tit Bud prin învăţătorii maramu-reşeni. Colecţia sa, Poezii populare din Maramureş (1906), e rodul unor culegeri din vacanţele anilor 1902 şi 1903, ca elev în ultimele clase de liceu, cu completări în 1904 şi 1905, când era student budapestan. Textele sunt notate cu ajutorul semnelor diacritice, dar în manieră simplă, redându-se numai înmuierea consoanelor cu litera x pentru h’. El se aseamănă izbitor cu cel utilizat de V. Onişor în culegerea sa năsăudeană. Pe de altă parte, din 1904, ca student în Budapesta, el a frecventat şi Facultatea de litere, unde docentul G. Alexici trebuie să fi avut o înrâurire asupra lui. În aceste împrejurări, nu pare verosimil ca un elev de liceu să utilizeze semne diacritice în scrierea poeziilor dialectale, mai cu seamă acel semn ce înlocuieşte pe h’, care presupune o sugestie mai înaltă, care nu putea veni decât de la Alexici. Ţiplea îi putea cunoaşte sistemul din colecţia din 1899 şi din ziarul Poporul, dar asemănarea prea mare cu sistemul lui Onişor îngreunează elucidarea problemei. Se poate ca Ţiplea să fi notat mai întâi cu semnul sumar al înmuierii – eventual chiar în scriere literară – pentru ca apoi să-i fi adus precizări după discuţiile avute cu Alexici 517 în anul 1904–1905. Faptul că fonetismul e constant, urmând riguros legea fonetică, pledează pentru o netezire diacritică ulterioară. Rigurozitatea e păstrată şi în notarea exactă a datei şi locului cu-legerii, a informatorului, cu vârsta şi starea civilă (fecior, fată, mări-tată, văduv etc.). Colecţia nu e întinsă: 25 balade, 204 lirice (dârlaiuri), 3 colinde şi 9 descântece. Acestea din urmă sunt însoţite de practica descântatului şi de explicaţiile simptomului caracteristic. Termenii drastici nu sunt ocoliţi, întrevăzându-se din dosul iniţialelor. După publicarea acestei colecţii, Ţiplea a fost absorbit de lucrările cu caracter istoric şi de obligaţiile de catedră. În Floarea Darurilor, vol. II (1907), mai publică 16 cântece, culese din Botiza, cu care se pare că se încheie cariera lui folclorică. BIBLIOGRAFIE: Alexandru Ţiplea, Poezii populare din Maramureş, Bucureşti, 1906, 120 p. D. Pop, Folcloristica Maramureşului, pp. 54–71. PAULINE SCHULLERUS. Fiica unui intelectual sas de pe valea Hârtibaciului avea să dea cea mai întinsă colecţie de poveşti româneşti din Transilvania. Rumänische Volksmärchen aus dem mittleren Harbachtale (1906) cuprinde 137 naraţiuni culese din satele româneşti de pe valea Hârtibaciului (126 poveşti) cu un adaos de pe Valea Oltului din dreptul Avrigului (11 poveşti). Cele mai multe sunt basme propriu-zise, urmate de basme despre animale şi de câteva snoave. Autoarea le-a cules în româneşte, însemnând naraţiunile după dictatul povestitorului, apoi le-a tradus în germană cu puţine remanieri stilistice, căci povestirea e simplă, preocupată de esenţial, condusă sachlich din peripeţie în peripeţie pentru a fi inteligibilă. După modelul colecţiei fraţilor Schott, autoarea îşi precedă culegerea de un studiu introductiv destul de întins despre românii de pe valea Hârtibaciului, cu o schiţă a obiceiurilor principale. Fiind apărută numai într-o revistă de etnografie şi istorie, colecţia a trecut neobservată printre români, cu excepţia puţinilor specialişti, dar 518 peste hotare, ea a contribuit cel mai mult, alături de colecţia fraţilor Schott, la cunoaşterea poveştilor româneşti. BIBLIOGRAFIE: Pauline Schullerus, Rumänische Volksmärchen aus dem mittleren Harbachtale, gesammelt, übersetzt und eingeleitet, în Archiv des Vereins für siebenbürgische Landeskunde, Band 33 (1906), pp. 303–692. Ute Berger, Der Beitrag Pauline Schullerus zum Sammeln und Erforschen rumänischer Märchen, în Echinox, I (1969), nr. 4, p. 19; In bodenständiger Erzählweise. Zu Pauline Schullerus „Rumänische Volksmärchen aus dem Harbachtal“, în Hermannstädter Zeitung, 12 febr. 1970, p. 6. ALEXANDRU CIURA. Scriitorul evocator al copilăriei abrudene, devenit profesor la liceul din Blaj, a continuat tradiţia şcolilor de aici, îndeosebi pe cea a lui Ioan Micu Moldovanu, de a colecta poezii populare cu ajutorul elevilor. Fiindcă lirica fusese obiectul masivei culegeri din 1863–1878, Ciura se îndreaptă spre poezia ciclului calendaristic şi în 1903 începe să adune cu ajutorul elevilor, publicând o selecţie în volumaşul Colinde (1908). Autorul a ales acele colinde „care mi se păreau mai frumoase şi mai puţin cunoscute. Mulţimea variantelor îngreuna mult selecţiunea şi astfel se explică publicarea cîtorva colinde, cari obvin, cu schimbări mai mici sau mai mari, şi în alte colecţii“. Fiindcă truda adunării a fost a elevilor, „de aceea şi eventualul venit curat va trece la fondul «mesei studenţilor din Blaj»“. Orânduirea colindelor e luată din colecţia lui A. Bîrseanu, aşezând la început „colinde religioase“, urmate de „colinde lumeşti“. Împărţirea e destul de arbitrară, dată fiind contaminarea puternică dintre cele două categorii. Fiindcă în Transilvania cântecele de stea sunt numite tot colinde, se întâlnesc câteva printre colindele religioase. Colecţia e mică: 35 colinde, 2 oraţii (a colacului şi a banilor) şi 3 cântece de stea. Variantele sunt culese aproximativ din aceeaşi arie din care provenea şi colecţia lui I. M. Moldovanu: Ţara Haţegului, cursul mijlociu al Mureşului (şi Târnavele), Câmpia Transilvaniei până în valea Gurguiului, Ţara Oltului. Colindele sunt cunoscute din alte colecţii, îndeosebi din ale lui Viciu şi Bartók. Pare totuşi inedită colinda Ce te legini măi bradule 519 din Mihăieşti-Hunedoara, variantă cunoscută a cântecului în care bradul se plânge că va fi făcut „Temnicioara robilor – Bucuria domnilor“, de la care a plecat Eminescu în prelucrarea sa înaltă. Colinda pare a fi mai nouă, căci din acest sat provin multele colinde din colecţia lui Marienescu, fără ca aceasta să fie măcar menţionată. Printre rarităţi pot fi semnalate cele două frumoase variante ale colindei de doliu din unele părţi transilvănene, Mă luai luai din marginile Câmpiei Transilvaniei, la care se poate adăuga şi colinda mioritică din Jucul de sus. Fiindcă a prezidat interesul pur filologic, lipsesc indicaţiile cu privire la funcţia fiecărei colinde în parte, eventual măsura în care aceasta s-a păstrat. BIBLIOGRAFIE: Alexandru Ciura, Colinde adunate de elevi de la şcoalele medii din Blaj sub conducerea profesorului…, Orăştie, 1908, 62 p. GHEORGHE TULBURE. G. Tulbure apare printre entu-ziaştii folclorului din cercul sibienilor grupaţi în jurul revistei Musa. În aceasta publică numai un articol, O privire în satira poporului român, în care sunt menţionate obiectivele satirizării, mai întâi cele de la români, apoi de la alte popoare. Va publica însă poezii populare în Ţara noastră, pe care apoi le va edita în volumul completat cu inedite, Cîntece din lumea veche (1908). Autorul nu arată locul culegerii decât cu indicaţia vagă „cele mai multe din satele de pe lîngă Olt“. Colecţia lui cuprinde 16 balade şi 2 cântece haiduceşti, cunoscute şi din alte culegeri, cu ciudăţenia că aici Pintea evadează din temniţa Aiudului după modelul lui Corbea. BIBLIOGRAFIE: Gheorghe Tulbure, Cîntece din lumea veche, Făgăraş, 1908, 72 p.; Ion Mărcuş, Preocupările folclorice ale teologilor sibieni între 1871–1907…, în Anuarul Arhivei de folclor, VI (1924), pp. 101–121. 520 PETRE UGLIŞ (DELAPECICA). Învăţătorul din Pecica a prins dragoste de folclor pe băncile vestitei „preparande“ din Arad, de la profesorul de română Sever Secula. A cules folclor din satele în care a funcţionat ca învăţător, Bodrogul Vechi de lângă Arad, apoi din Bara din nordul Lugojului şi a publicat prin periodice încă din 1906. Materialele culese le înmănunchează în trei volumaşe: Din literatura poporană, I, Poezii poporane (1909), II, Poveşti din popor (1910) şi III, Glume din popor (1910). În prefaţa volumului întâi promitea că va mai publica „poveştile, glumele, jocurile de copii, datinele, descântecele (farmecile), credinţele deşarte“, dar nu a dat în vileag decât un mănunchi de basme şi snoave, iar în ediţia a II-a, întregită, din 1968, adaugă numai colindele, cântecele nupţiale şi funebre, descîntecele, apoi parte din balade şi poveşti. Colindele nu sunt necunoscute, mai interesante ca atestare a ariei de răspândire, cele mai multe provenind de la apus de Arad (Bodrogul Vechi), deci mai la vest de cum arătau colecţiile lui Alexici şi Bartók. Din repertoriul funebru, alături de Zorile în forma cunoscută, Delapecica publică şi o seamă de versuri funebre numite aici joltare, care completează colecţia lui Ion Pop Reteganul. Dintre balade, Meşterul Manole se pare a fi cea mai izbutită variantă transilvăneană, lipsită de episodul final al pedepsirii meşterului semeţ. Basmele sunt, de asemeni, cunoscute, dar unele din ele aduc motive şi elemente inedite sau cu totul rare, în parte ciudate, ceea ce trezeşte bănuiala intervenţiei culegătorului (în Voinicul Coada-caprii, eroul bea oul cu puterile zmeului; în Povestea busuiocului, inelul îl învaţă pe erou să se dea peste cap metamorfozându-se în busuioc; apoi mlădiţa care împietreşte prin atingere, dar şi reînvie prin acelaşi procedeu din Împăratul Cremene, peria năzdrăvană, care, scuturată, cheamă vulturul din Voinicul Ierculean etc.). Snoavele sunt de asemeni cunoscute, mai puţin Preţuiala moţului. BIBLIOGRAFIE: Delapecica, Din literatura poporană română, vol. I, Poezii poporane. Lugoj. 1909, 80 p.; vol. II, Poveşti din popor, Lugoj, 1910, 164 p.; vol. III, Glume din popor, Lugoj, 1910; Petre Ugliş-Delapecica, Poezii şi basme populare din Crişana şi Banat, prefaţă de O. Bîrlea, Bucureşti, 1968, XVI + 367 p. 521 PETRU HETCOU. Profesorul P. Hetcou, un filolog luminat, care va sfârşi jalnic, prin sinucidere în Tg. Mureş, unde ajunsese profesor după primul război mondial, va da la lumină o bună colecţie de folclor bihorean. Poezia poporală din Bihor (1912) nu e întinsă, dar cuprinde variante valoroase, notate cu minuţiozitatea pe care o îngăduie folosirea semnelor diacritice. Ele provin din cele două extremităţi ale Bihorului, ţinutul Beiuşului şi valea Barcăului (incidental se dă şi din Aleşd un cântec). Baladele sunt puţine, unele reduse la întinderea modestă a unui cântec liric, cum e cea despre căsătoria dintre frate şi soră. Cele 12 colinde sunt variante ale tipurilor prezente şi în alte colecţii. Valoroasă este Cîntarea mirelui care a scos la iveală această raritate arhaică a folclorului bihorean, deoarece varianta publicată de M. Pompiliu în Traian (1869) a trecut neobservată. Ceea ce ne întâmpină plăcut în această colecţie sunt cântecele satirice şi umoristice, intitulate de culegător satire, în care se oglindeşte înclinarea spre umor a bihoreanului, cu o viziune atât de arhaică în acest fel de a glumi, încât paginile sunt de-a dreptul scânteietoare. Îndeosebi autoironizările fac mărturie de acea plinătate sufletească atât de caracteristică acestui ţinut cu oameni robuşti care au viziunea stoică a vieţii, dorind mai degrabă „Să trăiască numa un ceas/ Doar oi uita de necăz“, deoarece în cele din urmă „Mîndră-i lume şi rămîne/ Mai de mulţi, numa de mine“. Colecţia se încheie cu 7 descântece, mai interesante cele de deochi. Ea e precedată de o prefaţă întinsă, în care Hetcou schiţează istoricul românilor din Bihor, apoi comentează variantele culese de el. Repertoriul de colinde e mult mai întins, fiind „foarte multe colinde de origine lite-rară, formate de preoţi sau învăţători“, din care însă „n-am publicat nici una“. Bănuim că Hetcou s-a referit mai degrabă la cântecele de stea. Relevă pe bună dreptate ironia bihoreana drept „o notă carac-teristică“ a românului de aici. Dintre cântecele haiduceşti menţionează Hora lui Cercel, „de origine recentă“, haiducul murind pe la 1880. Despre doină afirmă că este „un cântec specific românesc“, dar nu discută termenii locali, iar pe cel de horă îl limitează în chip forţat la cel de cântec de joc, cum l-a încetăţenit Alecsandri. Greşeala se vede şi în unele titluri ca „Hora lui Cercel“, care trebuie să fie horea lui… În schimb, e relevantă varianta germană din secolul al X-lea, citată paralel cu varianta bihoreana de sclintit, în care Balder şi 522 Wodan intervin în acelaşi chip ca Dumnezeu şi Sf. Petru din descântecul românesc. BIBLIOGRAFIE: Dr. Petru Hetcou, Poezia poporală din Bihor, Beiuş, 1912, 96 p. ALEXIU VICIU. Profesorul de română şi latină din Blaj, cunoscut prin Glosar de cuvinte dialectale şi prin unele articole care semnalau asemănările izbitoare dintre limba română şi dialectele din sudul Italiei, a fost şi un promotor de seamă al interesului pentru folclor: „Am convins pe elevii mei despre însemnătatea productelor geniului poporan şi despre datorinţa ce o avem ca să le adunăm, să le studiem şi aşa să le transmitem posterităţii. Şi elevii m-au priceput… De la Tulgheş şi pînă la Brad şi din Maramureş pînă la Olt, de pretutindeni au adunat şi însemnat conştiincioşi tot felul de literatură poporană: basme, tradiţiuni, istorisiri, legende, anecdote, gîcituri, frînturi de limbă, doine, hore, colinde, datini şi credinţe, însemnări despre portul şi tot ce priveşte viaţa poporului român. Unele din acestea le-am publicat în foi.“ În volum tipăreşte Colinde din Ardeal (1914), constrâns de împrejurarea că acestea sunt pe cale de dispariţie. Sunt înmănuncheate aici 155 colinde religioase, 112 colinde sociale şi 39 urări la daruri. Fenomenul întunecării e vizibil, adesea variantele fiind un conglomerat din motive aparţinând la 2-3 tipuri diferite. Raportul lui A. Bîrseanu releva forma greşită a unor arhaisme şi propunea restabilirea lor, ceea ce e permis numai în note, deoarece acestea nu vin atât din nepriceperea elevilor culegători, cât din împrejurarea că ele au ajuns neînţelese şi stâlcite în înseşi versurile cântate de colindători. Colecţia e precedată de un studiu în care partea valoroasă o constituie descrierea obiceiului colindatului, atât de neglijat în colecţiile de colinde. Pe alocuri, ea e prea sumară, dar pentru început era un model, totuşi prea puţin urmat. Partea comparativă e prea subţire, autorul cunoscând bine numai repertoriul maghiar, iar problema relaţiilor cu slavii e redusă doar la termenii Crăciun şi colindă. Se întâlnesc în volum şi o seamă de rarităţi printre colindele lumeşti: Brad înalt şi Stan de piatră (lupta a doi fraţi 523 ce se recunosc abia la urmă), Trei feciori ai gazdei (Umblă-lin, Micşunel şi Grangurel), Trei pene (feciorul împodobit de Pare soare, cînd răsare), Pe dealul cu stînjinii, Doi fraţi. Lipsesc referirile la variante ce sunt grupate în altă parte, cu atât mai necesare, cu cât la acestea numai unele motive, episoade sunt similare. Din celelalte genuri folclorice, Viciu a publicat o mică parte, mai cu seamă însemnările despre unele obiceiuri în Comoara satelor din Blaj şi în alte reviste. Bogata colecţie de lirică populară, nepublicată până acum, este anunţată de editura Dacia a fi sub tipar, sub îngrijirea lui R. Todoran şi I. Taloş. Ea va întregi imaginea unei activităţi atât de întinse în acest domeniu, ce începea încă din 1888 cu prefaţa la Poveştile Ardeleneşti ale lui I. P. Reteganul. BIBLIOGRAFIE: Alexiu Viciu, Colinde din Ardeal. Datini de Crăciun şi credinţe poporane. Culegere cu anotaţiuni şi glosar, Bucureşti, 1914, XII + 212 p. VICTOR PĂCALĂ. Profesorul de la seminarul sibian este autorul cunoscutei lucrări etnografice Monografia satului Răşinariu (1915). Ea e întâia monografie ştiinţifică a unui sat, întrucât depă-şeşte foiletonismul amatoristic din celelalte abordări monografice anterioare şi de mai târziu. Valoarea ei e cu atât mai mare, cu cât drumul l-a parcurs singur, în întâile schiţe publicate în periodice „dădusem şi eu, după cum învăţasem de la alţii, puţină descriere fizică, puţină istorie sătească… cîteva fărîmături folcloriste, apoi cîteva date, expuse în treacăt, din viaţa culturală, economică, industrială şi comercială a satului. Numai cu timpul ajunsei să mă conving că, pentru monografia unui sat, o asemenea restrîngere e cu totul greşită… Tot mai mult înţelegeam că fără a lua viaţa sub toate înfăţişările, nu numai a acelora cari ţi-ar conveni din vreun punct oarecare de vedere, şi fără a îmbrăţişa, în legătura lor firească, toate domeniile de la un capăt pînă la altul al experienţei, nu e posibilă alcătuirea unei icoane fidele a satului şi a poporului“. Folclorul ocupă o parte întinsă în monografia lui Păcală. El întrevede chiar modul cum trebuie cercetat folclorul ca un capitol al monografiei, tinzând 524 să pună şi el în lumină aspectele caracteristice, nota diferenţiatoare a localităţii sau zonei cercetate. „Cu deosebire am căutat să tratez cît mai mult din latura folcloristă, bine înţeles fără a stărui asupra produselor ce nu-s compuse în spirit poporal, ori asupra acelora ce nu prezintă nici cea mai mică deosebire faţă de producţiunile simi-lare din alte părţi“. Punctul de vedere schiţat aici va deveni principiul călăuzitor al monografiilor etnografice concepute ştiinţific. El se va manifesta mai mult teoretic, deoarece abia şcoala sociologică de la Bucureşti avea să dea monografii similare ca minuţiozitate cu cea a lui Păcală. În practică, Păcală nu a putut duce la îndeplinire principiul enunţat de el, sub ambele lui aspecte. Mai întâi, el a publicat şi producţii de obârşie cultă, cum sunt cântecele religioase, mai cu seamă Versul sf. Cruci, în care doar schema metrică e folclorică. În al doilea rând, din materialele folclorice din Răşinari reţinute în volum, foarte puţine ar putea fi socotite specifice acestui sat. Chiar legendele cu tipar local – uriaşii din cetatea Răşinarilor ce găsesc nişte oameni arând, sau cei care spun că vor găta cetatea cu sau fără ajutorul lui D-zeu – sunt cunoscute din alte colecţii, cu alte localizări. Naraţiunile publicate, începând cu Baba Dochia, pietrificată în muntele Bătrîna, până la Sobolul – fecior de popă, sunt doar variante ale tipurilor de largă răspândire. Doar snoavele Nănila babii şi Ştirbeiu căpitan de hoţi şi moşneagul par a fi inedite, fără a se putea deduce de aici că ar fi răşinărene. De asemenea, unele strigături par a fi locale, sau mai de grabă mărginene. La vremea aceea, acest deziderat nici nu putea fi realizat, lipseau instrumentele de lucru, exceptând proverbele şi ghicitorile care îşi aveau un corpus cu bibliografia aferentă; bănuim că Păcală s-a lăsat călăuzit de intuiţie şi de anumite elemente locale încrustate în urzeala variantelor. Cel mai bogat capitol e folclorul copiilor, deşi au fost reţinute acele jocuri „cari ori că sunt cu totul necunoscute aiurea, ori că prezintă unele particularităţi locale vrednice de a fi relevate“. Versurile de copii sunt de asemeni destul de numeroase şi mai cu seamă semnificative pentru această specie folclorică. Cântecele de toate categoriile sunt însoţite de melodii, notate de prof. T. Popovici şi I. Ignaton, deşi reprezintă doar o parte din repertoriul curent. De asemenea, dansurile principale sunt reprezentate prin câte o melodie. În felul acesta, Păcală consfinţea şi el principiul redării sincretice a produc- 525 ţiilor folclorice, infirmat aici numai prin lipsa părţii coregrafice propriu-zise. BIBLIOGRAFIE: Victor Păcală, Monografia satului Răşinariu, Sibiu, 1915, IX + 528 p.; Ion Drăgoiescu, Activitatea monografică a lui Victor Păcală, în Rev. de etnografie şi folclor, 12 (1967), pp. 245–251. ION BÎRLEA. Preotul maramureşean întreprinde culegerea folclorică din ţinutul natal între 1904–1913. În două rânduri, el a fost însoţit de Tiberiu Brediceanu, apoi de Béla Bartók, care au notat, respectiv înregistrat melodiile populare. Culegerea de poezii populare a lui I. Bîrlea fusese programată a fi tipărită de Academie încă din 1914, dar izbucnirea războiului, apoi dificultăţile postbelice amână publicarea până în 1924. Cele două volume, Balade, colinde şi bocete din Maramureş şi Cîntece poporane din Maramureş. Descîntece, vrăji, farmece şi desfaceri impresionează de la început prin bogăţia materialului: aproape 1 200 poezii populare, unele neobişnuit de lungi. Cele mai multe sunt culese din satul natal, Berbeşti – aproximativ 60% – mai puţine din Ieud, unde activa în vremea culegerii masive din 1910 şi 1913. Notarea e cea literară, dar ea nu ştirbeşte autenticitatea materialului decât prin insistenţa neînţeleasă de a completa finalul maramureşean apocopat: Să trăia(scă) cine-o ascultă etc. Includerea între paranteze a intervenţiei culegătorului face posibilă delimitarea formei autentice. Valoarea colecţiei rezidă mai cu seamă în dimensiunile ei, fiind până acum cea mai bogată colecţie de poezie populară din Maramureş. Ea nu epuizează însă repertoriul existent, sondarea nu s-a făcut sistematic, ci după empirismul călăuzit de intuiţia fiecăruia. Îndeosebi capitolul descântecelor, prin cele 64 piese, completează mulţumitor lacuna celorlalte culegeri maramureşene. Aduc informaţii utile pentru înţelegerea poeziilor din volum notele substanţiale despre oierit şi nuntă, dar cele despre înmormântare şi colindat sunt prea sumare şi redau mai mult aspectele generale, impuse de biserică. 526 BIBLIOGRAFIE: Ion Bîrlea, Balade, colinde şi bocete din Maramureş, Bucureşti, 1924, 143 p.; Cîntece poporane din Maramureş. Descîntece, vrăji, farmece şi desfaceri, Bucureşti, 1924, 400 p.; Literatură populară din Maramureş, ediţie îngrijită şi studiu introductiv de Iordan Datcu, cu un cuvânt înainte de Mihai Pop, I, II, Bucureşti, 1968, LXXIV + 337 + 501 p. (reprezintă ediţia a II-a a colecţiei din 1924, cu omiterea unei poezii şi cu un adaos de 40 poezii culese de I. Datcu în 1966 în Berbeşti şi 4 melodii cu 3 texte notate de T. Brediceanu şi I. Bîrlea). D. Pop, Folcloristica Maramureşului, pp. 84–97. TRAIAN GERMAN. Fostul profesor de fizică de la liceul din Blaj a păşit la elaborarea unui interesant studiu etnografic, Meteorologie populară (1928). El a fost terminat în 1914, dar izbucnirea războiului a amânat publicarea până în 1923, când a fost tipărit progresiv în Comoara satelor, apoi în volum. În culegerea materialului i-au dat „un preţios ajutor preoţi, învăţători şi mai ales elevii şcolilor din Blaj… Lor le închin aceste pagini, căci în mare parte e opera şi vrednicia lor“. Informaţiile inedite provin mai cu seamă din Transilvania propriu-zisă, mai puţin din Crişana şi din Bucovina. German a utilizat întreaga documentaţie accesibilă, folosind datele din volume, mai cu seamă din monografiile lui Marian, şi din unele periodice, încât ea depăşeşte prin bogăţia informaţiei lucrarea similară a lui T. Pamfile, Văzduhul (1916), elaborată cam în aceeaşi vreme. Ele se completează reciproc prin datele inedite adunate de Pamfile din Moldova şi, cu totul sporadic, din Oltenia (Şt. Tuţescu din Catane şi N. I. Dumitraşcu). Folcloristul găseşte însemnări preţioase despre cântecele menite a provoca ploaia (paparuda, cu formele ei specifice din mijlocul Transilvaniei, scaloianul), apoi despre reprezentările umanizate ale unor fenomene: vântul, vântoasele, (ielele), cu descântecele apotropaice, precum şi întinsul capitol despre balauri şi şolomonari. Baba Dochia e oglindită în o seamă de credinţe, apoi în cele 8 legende inedite din Transilvania, cu tot atâtea localizări ale împietririi ei. Studiul se încheie cu 16 formule de alungare a ploii de către copii, variante inedite ale aceluiaşi tip cu 527 largă răspândire. Începutul ultimei variante din Cugir „Ai, ei, oi, ui, iau“ aminteşte de cunoscutele versuri ale lui Topîrceanu: „A-e-i-o-u-ă/ Dacă continuă/ Mă sinucid.“ German este conducătorul celei dintâi reviste de folclor din Transilvania, Comoara satelor (1923–1927). Comitetul de conducere înmănunchea profesorii de seamă ai Blajului postbelic, mai proeminente fiind figurile lui Alexandru Lupean-Melin şi Ioan Pop-Cîmpeanu. Consecinţa va fi năzuinţa continuă de a da revistei o ţinută mai ştiinţifică şi mai cu seamă de a promova o exigenţă sporită în culegerea producţiilor folclorice. Încă din primul an, German dă la iveală Regule de observat pentru culegerea folclorului, în care, alături de perceptele vechi, apare cerinţa de a detecta mai adânc circulaţia unei piese folclorice, îndeosebi când provine din afara satului. Ca atare, culegătorul e solicitat să chestioneze informatorul „nu cumva le-a auzit şi el de la altcineva, care e în alt ţinut?… Însămnarea numelui persoanei de la cine le-a învăţat povestitorul să se facă ori de câte ori se poate aceasta – mai ales la tradiţii, legende, căci în felul acesta de multe ori ajungem la originea unor date, mai ales istorice, preţioase“. Grija pentru forma autentică se întrevede şi în recomandarea de a folosi semnele diacritice. „Să cercăm a exprima cu sunete potrivite graiul viu“ şi German reproduce indicaţiile date de Sextil Puşcariu în întâiul chestionar pentru atlasul lingvistic. Cu toate acestea, culegătorii fiind elevi de liceu sau învăţători şi alţi cărturari la sate, sistemul de notare va fi tot cel tradiţional, cu ortografia literară. Abia în unele poezii reproduse ca mostre de grai se foloseşte notarea fonetică. Comoara satelor urmărea în primul rând culegerea materialului viu, care ocupă şi locul cel mai întins în paginile revistei. Totuşi, rubricile nu sunt atât de constante ca la Ion Creangă sau chiar Izvoraşul. Lirica populară ocupă un spaţiu mai restrâns, iar poveştile sunt extrem de rare: 4 basme, la care se mai adaugă 8 legende şi câteva snoave. Mai numeroase sunt descrierile unor obiceiuri, apoi feluritele descântece cu practicile însoţitoare. Muzica populară e reprezentată abia prin două melodii notate de A. Borşianu. Printre colaboratori se remarcă, alături de T. German, Al. Lupeanu, A. Viciu, I. Pop-Cîmpeanu, apoi medicul Ion Bianu, S. Russu, N. I. Dumitraşcu, P. Hossu Longin, L. Costin, G. Bichigean (mai cu seamă cu descântece năsăudene), Şt. Tuţescu (şi cu contribuţii 528 postume), A. Anderco etc. Grijă deosebită pentru articolele teoretice, fiecare număr având la început câte un studiu de proporţii modeste. Unele expun idei generale, ţintind la popularizarea problemelor, altele încearcă să aducă contribuţii la istoria disciplinei, cum sunt cele ale lui A. Viciu şi ale lui Al. Lupeanu despre preocupările folclorice ale cărturarilor blăjeni. Greutăţile financiare au impus un număr redus de foi – 16 pagini în format obişnuit – şi ele au dus la încetarea apariţiei (în primul an, revista însumează 160 pagini, în ultimul abia 120). German a mai urmărit prin învăţători şi prin elevii săi descrierea colindatului practicat de ceata flăcăilor în Transilvania, obţinând răspunsuri descriptive din vreo 500 de sate. Preţiosul material a rămas inedit, autorul publicând doar „spicuiri dintr-o lucrare în manuscris, cuprinzînd descrierea obiceiurilor de la Crăciun, Anul Nou şi Bobotează“ în Anuarul Arhivei de folclor. Datele sunt culese în anii 1932–1933 şi publicarea lor va aduce o contribuţie substanţială la cunoaşterea acestui obicei străvechi. BIBLIOGRAFIE: Traian German, Meteorologie populară, Blaj, 1928, 171 p.; Tovărăşiile de Crăciun ale feciorilor români din Ardeal, în Anuarul Arhivei de folclor, V (1939), pp. 57–77; Comoara satelor, revistă lunară de folclor, I-V (1923–1927). Radu Niculescu, Contribuţie la istoricul preocupărilor folcloristice în Transilvania: Bibliografia revistei „Comoara satelor“, în Limbă şi literatură, XIV (1967), pp. 165–178. SIMEON RUSSU (CÎMPEANU). Studentul stins în floarea vârstei a cules folclor încă de pe băncile liceului. Scînteuţe (1924) e prefaţată elogios de profesorul său Dimitrie Murăraşu care laudă sârguinţa elevului S. Rusu. Volumaşul cuprinde 301 poezii populare – 21 balade, 280 strigături – culese „din regiunea Mureşului de Sus şi Câmpie“. Cele mai multe provin din satul natal, Archiud, dar unele nu au nici o însemnare cu privire la localitate. Colecţia oferă variante cunoscute din alte volume. Poveşti ardeleneşti (1928) cuprinde 10 naraţiuni (3 basme, 2 legende şi 5 snoave), toate culese din Archiud, cu indicarea povestitorului. Pot fi relevate ca rarităţi 529 legenda despre diavolul prefăcut cal care face pe cioban să omoare un crâşmar, iar pe crâşmăriţă să se spânzure (Murgul nimănui) şi varianta la AT 470, O cină în 500 de ani (capul de mort invită pe gropaşi pe lumea cealaltă unde stau pe nesimţite 500 de ani etc.). BIBLIOGRAFIE: Simeon Rusu, Scînteuţe, Poezii poporale (balade şi chiuituri) adunate şi ordonate de…, Gherla, 1924, 96 p.; Simeon Rusu-Cîmpeanu, Poveşti ardeleneşti, Gherla, 1928, 39 p. LUCIAN COSTIN. Ion Costinescu (şi Costiniuc), profesor la Caransebeş, apoi la Timişoara, autor de manuale de geografie, va scrie şi literatură şi va publica folclor sub pseudonimul Lucian Costin. El culege prin elevi, foarte rar direct de la informatori. De aceea, culegerile lui se înscriu vădit în zodia diletantismului. Mărgăritarele Banatului (1925) este colecţia sa cea mai de seamă, cu cuprins miscelaneu: 45 cântece, 6 balade, 18 descântece, 46 strigături, 55 ghicitori, 6 legende, 10 basme, 6 snoave şi câteva informaţii despre unele obiceiuri. Poveştile sunt variante ale celor cunoscute, cu excepţia a două snoave şi a trei legende; de asemenea baladele. Faptul că a cules cu ajutorul elevilor l-a dus la publicarea a două variante extrase din colecţia Marienescu (Fata Banului din Haţeg şi Crăişorul), redate aidoma, pe alocuri cu foarte mici deosebiri de formă. În prefaţă se arată entuziasmat „de superbele manifestaţii ale sufletului şi graiului bănăţean“, relevând „în Banat un adevărat cult al compoziţiei culorilor… În această privinţă, cred eu, că bănăţenii sunt în fruntea tuturor celorlalte provincii“. Nu mai prejos se arată muzica bănăţeană: „în toată seara, pe cărări, pe uliţi, la clacă, la chefuri, la jocuri urechia – ţi prinde cele mai gingaşe cîntece, doine, romanţe de o varietate nebănuită poate pînă astăzi“. Bănăţenii ar de-ţine primatul şi în descântece: „Nu e provincie care să-i întreacă pe bănăţeni în varietatea acestui gen“. Şi ca să ilustreze supremaţia bănăţeană, nu se poate abţine de a nu cita un bocet „din cauza frumuseţii“, care se vădeşte însă plin de platitudini formulate în maniera versurilor confecţionate de cărturarii săteşti: „Vină al meu soţ 530 prea iubit/ Ce rămîi acu mîhnit/ Vină, vină şi mă vezi/ Că de aici mă depărtez/ Eu cunosc şi ştiu prea bine/ Cit am trăit eu cu tine“ etc. Cu vremea, Costin a ales calea broşurilor, mai uşor de difuzat. Cea mai întinsă, Balade bănăţene (1939) e şi cea mai pretenţioasă. Originea şi vârsta baladelor nu oferă greutăţi în descifrare, din câteva trăsături de condei problema e rezolvată. De ex., Pintea şi fîrtaţii săi e „baladă de origine olteană din regiunea gorjană. Vechimea e recentă, jumătatea a II-a a sec. XIX“, Costea păcurarul e „baladă bănăţeană de origine. Foarte influenţată de variantele oltene şi cele oltene de baladele moldovene“, Visercan şi porumbul e „baladă bănăţeană ca origină, aci în sudul Dunării. Ca influenţă domină balada vecină ardeleană“ etc. Costin notează la început că baladele din colecţie sunt „culese de Petru Nann, 1889 în Slatina timişană“. În realitate, toate sunt copiate după colecţia lui Marienescu, pe alocuri cu foarte mici deosebiri de formulare. Amănuntul este revelatoriu pentru exigenţa filologică a profesorului bănăţean. Măsluirea se poate vedea şi în broşura Balade (1927), unde două din cele trei balade, Andronim şi Filana, Marcu sunt de asemeni reproduceri fidele din colecţia Marienescu. BIBLIOGRAFIE: Lucian Costin, Mărgăritarele Banatului (Mare colecţie de folclor), Timişoara, 1925, 142 p.; Basme, istorioare, legende şi anecdote, Timişoara, 1926, 23 p.; Balade, Timişoara, 1927, 16 p.; Anecdote din popor pentru popor, Timişoara, 1928, 16 p.; Basme şi istorioare, Timişoara, 1927, 11 p.; Legende, Timişoara, 1927, 16 p.; Strigături la joc, Timişoara, 1928, 16 p.; Snoave, Timişoara, 1928, 16 p.; Anecdote, snoave, legende, Craiova, f. a. 52 p.; Balade bănăţene, Craiova, 1939, 46 p. Ion Crişan, Lucian Costin folclorist, în Folclor literar, II, Timişoara, 1968, pp. 481–493. HORIA TECULESCU. Profesorul de română şi directorul liceului din Sighişoara, fostul coleg de liceu şi de facultate al lui Lucian Blaga, a imitat exemplul lui I. M. Moldovanu şi al lui A. Bîrseanu de a culege folclor cu ajutorul elevilor. Pe Murăş şi pe Târnave (1929) urmează îndeaproape antologia Jarnik-Bîrseanu. Mai întâi, după cuprins, 531 conţinând 614 doine, 645 strigături, o colindă şi două bucăţi epice fără specificarea speciei, Trei păcurari (Mioriţa) şi Fragment (nevasta fugită). Autorul e convins „că cele mai frumoase doine au răsărit pe Mureş şi pe Târnave, unde robia a fost mai grea, sărăcia mai mare, şi ca o urmare, durerea a răscolit mai adînc sufletul românului“. Pentru a dovedi că doinele de aici sunt cele mai frumoase, se impunea o selecţie şi chiar o cizelare a versurilor rebele. Absenţa criteriului estetic este, după părerea lui Teculescu, meteahna de căpetenie a culegerilor de până aici: „S-au netezit, prefăcut şi adaus creaţiunile poporului, uneori, fără nici o grijă, fără pricepere. Lipsind iscusinţa culegătorului, nu s-a eliminat inesteticul, versurile suspecte, cele prozaice, fără vigoare, umpluturile, vulgarităţile, cacofoniile, banalităţile, orăşenizările, imaginile incorecte, cuvintele improprii poporului etc.“ Dar eliminarea a ceea ce nu e estetic va avea drept urmare şi intervenţia – nemărturisită – a lui Teculescu sau a culegătorilor în formularea unor versuri: „Cînd mă iubiam cu tine,/ Soarele-ncălzia mai bine,/ Erau calde rîurile,/ Erau blînde vînturile,/ Numai pentru mine nu-i/ Milă-n glasul vîntului“; „De cînd mîndra m-a lăsat…/ Pieptul mi s-a-nveninat“ etc. Unele bucăţi reproduc cu fidelitate pe cele din antologia Jarnik-Bîrseanu, ceea ce presupune inspiraţie livrescă la informator sau la elevul culegător. Nu sunt arătate nici localităţile, nici informatorii de la care s-a cules, penurie ce situează de la început colecţia printre cele amatoristice, cu tot studiul introductiv, întins şi erudit, al lui Teculescu. Din acesta se cuvin reţinute indicaţiile despre cărţile populare ce se vindeau la târguri de ţară în care predominau broşurile cu poezii populare, apoi citările de fragmente care dovedesc că nici poezia agri-colă nu e mai prejos decât cea păstorească. Sunt iarăşi interesante urmă-ririle unor motive populare preluate de poeţii clasici (Alecsandri, Eminescu, Coşbuc, Pillat). BIBLIOGRAFIE: Horia Teculescu, Pe Murăş şi pe Târnave Flori înrourate (doine şi strigături) culese de…, în Anuarul liceului din Sighişoara, Sighişoara, 1929, pp. 3–207. 532 CULEGEREA MUZICII POPULARE POMPILIU PÎRVESCU. Un dobrogean care de pe când era student în litere a plănuit cercetarea dansurilor populare din satul său. Fiind bursier, „în loc să pun bani de o parte, cheltuiam bursa pe lunile de vară cumpărînd fonograf, tuburi şi cărţi ori colindînd Dobrogea cu harabaua“. În altă scrisoare către Gorovei, din 1905, schiţează planul lucrării: „Vom da cîntecele jocurilor, aşa cum le-am auzit; le vom întovarăşi de o critică de text muzical, restabilind forma nealterată de influenţe străine a sufletului românesc; vom da descrieri de jocuri însoţite de fotografii. Lucrarea va cuprinde prin urmare şi un studiu, din punct de vedere muzical, al materialului adunat şi o lămurire des-criptivă a obiceiurilor şi detaliilor din viaţa satelor, de pe unde melo-diile sînt adunate“. Peste 3 ani, Hora din Cartal (1908) va fi publicată în fruntea seriei Din viaţa poporului român, dar nu în forma plănuită, căci studiul muzical lipseşte. Cu toate acestea, lucrarea este însemnată, fiind la noi întâia culegere sistematică de dansuri populare şi întâia colecţie cu melodiile transcrise de pe cilindri de fonograf. Cele 63 melodii de jocuri au fost transcrise de C. M. Cordoneanu, un „priceput maistru de muzică din Bucureşti“ care probabil nu avea cunoştinţele necesare pentru elaborarea unui studiu al melodiilor. În continuare, sunt redate 3 melodii de jocuri ţigăneşti şi o melodie de joc bulgăresc, pentru evaluări comparative care au depăşit competenţa celor doi profesori. Jocurile sunt înfăţişate numai descriptiv, dar în loc să urmărească detaliul exact, Pîrvescu se pierde în descrieri poetice, vaporoase, care redau mai degrabă ceva din atmosfera generală a jocului, decât icoana coregrafică autentică a tipului analizat. Lipsa e suplinită de fotografiile fiecărui dans, dar întrucât se dă numai câte o imagine de fiecare, suplinirea e numai parţială, fiind prezentată formaţia coregrafică şi ţinuta, nu şi figurile coregrafice în succesiunea lor. Însăşi descrierea e selectivă, fiindcă Pîrvescu prezintă doar 38 dansuri – unele abia pomenite – din cele 30 hori şi 15 învârtite existente în Cartai, după propria-i mărturisire din studiul introductiv. Pîrvescu mai întregeşte tabloul coregrafic cu partea etnografică şi literară care completează ambianţa socială a dansului dobrogean. Strigăturile – îndeosebi cele de comandă – au fost inserate în partea descriptivă a dansului, iar melodiile la sfârşitul lucrării. Pîrvescu 533 lărgeşte sfera sincretismului în chip inedit, fără să mai câştige aderenţa coregrafilor de mai târziu. Astfel, în capitolul următor, Datini, Pîrvescu publică 17 descântece de dragoste prin care fata vrea să ajungă „tot în fruntea jocului“, deşi unele nu fac nici o aluzie la joc sau la primatul în dans. În continuare, e înfăţişată paparuda cu descrierea jocului şi jocul flăcăilor din noaptea sfântului Gheorghe (mînecătoarea), iar la legende publică două variante, una trunchiată, a fetelor ce jucau noaptea pe alt tărâm (AT 306), Dracul în butie (fata neîntrecută în joc, variantă a celei din colecţia Schott), apoi legendele despre jocurile strigoilor, originea fluierului şi viorii. Al treilea capitol conţine 15 ghicitori care se referă la instrumentele muzicale, abia două la cununie. Ultimul capitol înfăţişează nunta din sat, cu insistenţă asupra dansurilor, de unde se deduce că giamparalele s-ar juca numai la nuntă. Studiul introductiv depăşeşte puterile tânărului profesor de la Buzău. Se vede că a căutat să străbată literatura de specialitate, dar lacunele sunt totuşi mari. Procesul de circulaţie e redus la aspectul sumar al localizării numelui eroului. Insuficienţa numărului variantelor îl duce la aserţiunea greşită că Pintea ar fi corespondentul transilvănean al lui Ghiţă Cătănuţă. Fenomenul localizării e urmărit şi la dansurile dobrogene, unde numai numele ar fi diferit de cel din regiunile de baştină sau învecinate. Crede că jocurile se răspândesc prin armată şi lăutari, ceea ce se poate susţine pentru unele dansuri bărbăteşti şi unele melodii, singura contribuţie a lăutarilor în acest proces. Incursiunea în istoricul dansului îl duce la generalizări pripite (dispariţia drăgaicei), dar şi la apropieri fructuoase, când asemuie brâurile cu dansul săbiilor din Europa centrală. Vroind să-şi lămurească fizionomia jocurilor din satul său, intuiţia l-a împins la sondarea localităţilor vecine care „au totdeauna aceleaşi jocuri, aceleaşi obiceie“, deşi relevă deosebirile dintre mocani şi cojani, fără să insiste cât ar fi trebuit. Cartea în genere se resimte de dibuirile debutului într-un domeniu nou, cu constatarea că pe alocuri şovăirile aruncă mai multă lumină asupra căilor de urmat în viitor decât oarecari precizări de amănunt. 534 BIBLIOGRAFIE: Pompiliu Pîrvescu, Hora din Cartal, Bucureşti, 1901, 95 p. Scrisori către A. Gorovei, pp. 307–311. P. CIOROGARIU. Prefaţa editurii Socec delimita de la început profilul culegerii de cântece populare şi metoda urmată de P. Ciorogariu în Cîntece din popor (1909): „Cine-şi dă seama cît de greu se notează muzica noastră poporană, mai cu seamă cînd se caută, precum s-a făcut aci, a se da fără alterare, numai partea melodică esenţială a cîntecului, fără notarea fioriturilor ce îngreuiază zadarnic solfegierea, nu se poate să nu recunoască o lucrare care face cinste editurii ce a întreprins-o cu mari cheltuieli şi fără vreo nădejde de cîştig“. Deci notarea melodiilor s-a făcut după metoda tradiţională, urmărindu-se fixarea schemei, fără detaliile uneori variabile de la o interpretare la alta. Ea se deosebeşte de culegerile Miculi, Berdescu prin lipsa indicării acompaniamentului. Volumul cuprinde 58 cântece din Muntenia, Ardeal şi Banat, cele mai multe fiind din judeţele Argeş şi Cîmpulung, apoi din Banat. Câteva nu au specificarea locului. Gruparea e tematică: colinde şi cântece de stea (2 + 2), cântece de lume (uşoare) (31 piese), cântece de dor (doine) (17 piese) şi cântece de voinicie (8 piese). Alături de melodiile notate de Ciorogariu apar şi unele reproduse din publicaţiile lui Gavriil Musicescu şi Iacob Mureşanu. Dintre cele cu răspândire mai largă se află aici De-ar fi mîndra-n deal la cruce şi Săltiţă, Săltiţă, o variantă a cântecului moldovenesc Mariţă, Mariţă. BIBLIOGRAFIE: P. Ciorogariu, Cîntece din popor, versuri şi muzică adunate de…, Bucureşti, 1909, 134 p. BÉLA BARTÓK. Cel care avea să revoluţioneze cercetarea muzicii populare va fi compozitorul şi deopotrivă muzicologul B. Bartók. Excepţional dotat, el a înmănuncheat toate calităţile necesare unui deschizător de drumuri. Puterea de muncă i-a fost enormă: a 535 cules şi transcris, apoi clasificat şi adnotat circa 10.000 melodii populare, din care mai bine de o treime româneşti. Dacă se ţine seama că în afară de aceasta a mai compus şi lucrări originale de mâna întâi, a pregătit şi susţinut atâtea concerte ca pianist cu renume, la care se mai adaugă şi obligaţiile de profesor, realizările lui, comparate cu ale celorlalţi muzicologi, apar de-a dreptul uluitoare. Înzestrat cu o muzicalitate excepţională, făptura lui întreagă îl predestina a fi un om plin de atracţie printre ţăranii pe care i-a înţeles şi iubit ca puţini alţii. Figura lui luminoasă, de o fineţe serafică, iluminată de limpezimea ochilor săi albaştri captiva de la început pe informatori. În amintirile pădurenilor din Hunedoara am putut sur-prinde afecţiunea pe care şi-a câştigat-o printre aceştia, cu toate că în vremea aceea animozităţile politice dintre români şi unguri ar fi in-dicat mai degrabă contrariul. Unele mărturii atestă şi ieşiri dureroase. Una a fost reţinută de prietenul său Constantin Brăiloiu: „Je n’oublierai pas de sitôt comment un soir, au hazard d’une causerie, Béla Bartók me raconta que rentrant, vingt ou vingt-cinq ans plutôt, d’un village où il avait travaillé, il longeait au coucher du soleil, un petit cours d’eau, portant son légendaire phonographe Edison. Sur le sentier, il rencontra une paysanne, et ils échangèrent quelques paroles. La voyant confiante, Bartók lui demanda de chanter, mais elle se déroba, sous les pretextes bien connus: «Je ne me souviens pas; – à la campagne, nous n’avons pas le temps de penser aux chansons; – je n’ai pas de voix…» Pourtant, à peine avait-elle disparu au tournant du chemin, que son chant s’éleva, remplaissant la vallée ensoleillée, et Bartók l’écouta longuement. Et comme il relevait la tête, qu’il avait tenue penchée jusque là, il me sembla qu’une larme voilait le bleu extraordinaire de ses yeux. Qu’est-ce donc qui, dans ce souvenir, l’émouvait tant? La chanson? Il en connaissait des centaines de semblables. Le paysage? Il en avait vu de plus beaux. La sérénité d’une fin d’après-midi d’été? Il l’avait mainte fois goûtée. C’était, au de là de tout cela l’émotion d’une des minutes privilégiées où nous est permise une incursion dans l’âme d’une humanité secrète et que l’ombre déjà recouvre“. (Opere -Oeuvres, II, pp. 163–164.) Mobilurile sufleteşti se manifestă atât de capricios, e vizibil totuşi că femeia a fost captivată de Bartók: scânteia 536 aprinsă de el a prilejuit asemenea manifestare, în care cochetăria e evidentă, dar rezonanţa a stârnit alte adâncimi. Uşurinţa cu care nota melodiile populare era sortită să-i câştige de la început simpatia ţăranilor români care se minunau: „Ce iute a învăţat domnul cântările noastre“ şi prin aceasta uitau că se află în faţa unui „domn“ venit tocmai din Budapesta ca să le studieze cântecele. Cotitura adusă de Bartók în folcloristica muzicală se mai datoreşte apoi faptului că el a activat în vecinătatea etnografilor. Împrejurarea i-a înscris ca axiomă necesitatea de a prinde şi reda cântecul popular întocmai, cu întreaga lui fizionomie autentică. Epoca notărilor de melodii populare cu acompaniament de pian era cu totul depăşită, aparţinând de acum istoriei interesului pentru cântecul popular. Nu cunoaştem până la ce grad ajunseseră stringenţele metodologice la Muzeul Etnografic din Budapesta, dar Bartók va reface oarecum el singur drumul spinos, de la debutantul cu jaloane nesigure până la cercetătorul matur care a întrevăzut clar atât ţelurile, cât şi căile de realizare. Adevărata revoluţie înscrisă de Bartók stă de fapt în îmbinarea transcrierii exacte şi amănunţite a melodiei populare cu evaluarea ei estetică din interiorul cântecului popular. Spre deosebire de mulţi cer-cetători la care notarea exactă întunecă contemplarea estetică – unii chiar nu concep frumosul decât în limitele anumitor norme grafice – Bartók nu alunecă nici o clipă în ceea ce s-ar putea numi simplu documentarism. El nu se detaşează de melodia populară ca să o mă-soare cu normele curente ale muzicii culte, aşa cum le propovăduiesc conservatoarele de muzică, apreciind a fi realizări estetice numai ceea ce concordă cu gustul format la şcoala clasică. O comprehensiune muzicală care se întâlneşte atât de rar i-a îngăduit transpunerea în optica populară a interpreţilor, aprecierea melosului popular potrivit legilor lui estetice. Constatarea că folclorul este el însuşi un clasic care îşi ajunge sieşi, fără nevoia de a mai fi înfrumuseţat de condimente compoziţionale, îl va duce la descoperirea unui fel de microunivers muzical, lumea cântecului popular. Bartók a ştiut să vadă în fiecare amănunt, în alunecările în aparenţă neînsemnate ale vocii, în felul de ornamentare a scheletului melodic o contribuţie stilistică, o parte a totului cu care se îmbină atât de armonios, avându-şi funcţia estetică bine cimentată de o tradiţie îndelungată. Romanticii proslăviseră 537 cântecul popular la modul general, mai mult ca pe o nebuloasă care de abia se desluşea la orizont. Bartók este, se pare, cel dintâi la care entuziasmul provine dintr-o lungă măsurătoare a detaliilor, dintr-o cântărire minuţioasă a sunetelor prinse pe sulul de fonograf. El con-sidera melodiile populare drept „Beispiele der höchsten künstlerischen Volkommenheit. In ihren kleinen Proportionen sind sie genau so vollkommen wie die grossangelegten musikalischen Meisterwerke. Sie sind wahrlich klassische Beispiele dafür, wie man in der knappesten Form mit den bescheidensten Mitteln einen musikalischen Gedanken in seiner ganzen Frische, wohlproportioniert, mit einem Wort: auf möglichst vollkommene Art ausdrücken kann“. (Das Ungarische Volkslied, p. 4). Ideea va fi reluată în conferinţa din 18 februarie 1934 din Bucureşti: „Melodiile muzicii ţărăneşti propriu-zise au dimpotrivă o simplitate clasică, o obiectivitate care nu oboseşte niciodată. Mie unuia, fiecare din aceaste melodii îmi pare întruparea celei mai înalte perfecţii artistice. Ele sunt exemple clasice a felului cum se poate exprima o cugetare muzicală cu mijloacele cele mai simple în forma cea mai concisă“. (Muzica populară şi însemnătatea ei pentru compoziţia modernă.) Comprehensiunea s-a manifestat global, asupra melosului popular de la toate neamurile. În subsidiar, ea era susţinută şi de necesitatea ştiinţifică de a circumscrie specificul naţional şi de a determina împrumuturile, influenţele ce s-au manifestat de la un popor la altul. De aceea, Bartók a cercetat nu numai folclorul maghiar, ci şi cel slovac, ucrainean şi mai cu seamă românesc, apoi cel arab şi mai târziu turc, precum şi cel sârbo-croat. El va fi muzicologul cu vederile cele mai largi şi competente asupra folclorului din acest colţ al Europei centrale şi sud-estice şi prin aceasta fondatorul cercetării comparative pe baze ştiinţifice a melosului popular din această regiune. Bartók s-a arătat deosebit de receptiv la frumuseţea cântecului românesc din Transilvania. Bogăţia repertoriului, dar mai cu seamă aspectele lui arhaice care aruncau o lumină atât de vie asupra trecutului melosului popular au exercitat o atracţie care s-a mărit cu trecerea anilor. De aceea, el scria lui Ion Bianu în sept. 1914, când începerea războiului a dus la întreruperea forţată a culegerilor sale: „orice s-ar întîmpla, nu am să trădez munca pe care am început-o, 538 socot drept un scop al vieţii mele să continui şi să isprăvesc studierea muzicii poporului român, cel puţin în Transilvania“. Perioada de culegere a cântecului românesc a fost, pe cât de scurtă, pe atât de fructuoasă. Începută incidental în 1908, când în Trăscău notează 4 cântece ale unor fete din Podeni – Turda, ea e continuată sistematic în 1909 cu sondarea Bihorului (zona din jurul Vaşcăului, dar mai târziu se va corecta, afirmând că zona dintre Beiuş şi Oradea ar conţine folclorul bihorean caracteristic). Ca să poată efectua bune culegeri, Bartók a învăţat româneşte, luând lecţii şi de la docentul folclorist G. Alexici, dar nesiguranţa de la început l-a determinat să-şi asocieze un student român, care a notat textele româneşti din Bihor. În luna decembrie a anului următor culege în Ţara Moţilor, iar în ianuarie 1911 continuă culegerea pe valea Ampoiului, în satele din vecinătatea Zlatnei. A treia culegere însem-nată e cea din Maramureş, înfăptuită în martie 1913 în tovărăşia lui Ioan Bîrlea. Acest an înseamnă şi apogeul culegerilor sale printre români, deoarece în decembrie străbate două ţinuturi deosebit de interesante, Ţara Haţegului şi ţinutul pădurenilor din Hunedoara. A cincea mare culegere e cea din împrejurimile Tg. Mureşului, înfăptuită în primăvara anului 1914 de către Martha Ziegler, prima soţie a lui Bartók, după indicaţiile sale. În celelalte judeţe – Arad, Severin, Satu Mare, Someş – Bartók a cules sporadic, uneori de la informatori întâlniţi în deplasările lor citadine sau la locuri de muncă, doar în Ţara Oaşului şi în Timiş-Torontal, culegerile au fost anume organizate la faţa locului în iarna şi primăvara anilor 1912–1913. Cel mai des străbătut a fost Bihorul, unde, după culegerea masivă din vara anului 1909, au urmat completări substanţiale în 1910, sporadic în 1911, mai susţinute în 1912 şi 1914. Regional, Bartók a cercetat partea vestică şi nordică a Transil-vaniei. Intuiţia şi indicaţiile etnografilor l-au călăuzit la alegerea unor ţinuturi cheie ale folclorului românesc: Bihorul, Maramureşul, parţial Oaşul, Banatul, Ţara Haţegului, Pădurenimea Hunedoarei şi Câmpia Transilvaniei. Au rămas necercetate şi necunoscute lui Năsăudul, apoi sudul Transilvaniei: ţinutul Târnavelor şi al Mureşului mijlociu până la Streiu, Braşovul, Făgăraşul şi Sibiul. Sondarea va fi sistematică, urmărind toate speciile folclorului cântat. În chip inexplicabil, nu va da de stocul cântecelor de copii, 539 ceea ce îl va duce la constatarea eronată că această specie ar lipsi la românii din Transilvania. Nu e la mijloc o simplă scăpare, deoarece Bartók a stăruit cu minuţiozitate pentru detectarea repertoriului. Culegerile pe urmele lui în Pădurenimea Hunedoarei ale muzico-logilor români şi culegerile noastre de colinde în cele două sate de pe Valea Ampoiului cercetate de Bartók, au arătat că repertoriul fusese consemnat de el cu grijă (din satele amintite de pe Ampoi a fost omis cântecul bradului, melodic şi literar inferior celui din Hunedoara). Bartók va porni treptat la transcrierea şi adnotarea melodiilor în vederea publicării lor sub forma unor monografii regionale, forma cea mai adecvată pentru a se evidenţia specificul zonal, aşa cum demonstraseră şi monografiile etnografice. Cea dintâi, Cîntece poporale româneşti din comitatul Bihor (1913) va fi prezentată Academiei Române spre publicare încă din mai 1910 cu cele 371 melodii, transcrise aproape toate de pe documentul sonor. La sfârşitul anului 1913 era gata a doua monografie zonală, acceptată spre publicare de Academia Română, dar izbucnirea războiului şi dificultăţile postbelice împiedică tipărirea şi ea va apărea într-o editură străină, în parte cu cheltuiala lui Bartók: Volksmusik der Rumänen von Maramureş (1923), cuprinzând 365 melodii cu textele lor. După aceasta, Bartók pune în lucru o monografie orientată după genuri, dată fiind importanţa excepţională şi caracteristicile cu totul aparte ale acestei specii: colindele. În aprilie 1926, monografia era gata, dar lipsa de fonduri face ca ea să nu poată fi publicată în România, ci din nou în străinătate şi cu o zăbavă de peste 10 ani, văduvită de textele literare: Melodien der rumänischen Colinde (1935), cu 484 melodii. În timpul vieţii, Bartók va izbuti să publice abia o treime din colecţia sa românească, restul apărând postum şi cu mare întârziere, urmând soarta aproape generală a colecţiilor de seamă ale folclorului românesc. Rumanian Folk Music (1967) a fost pregătită pentru tipar în anii 1940–1945, după expatrierea voluntară la New York. Moartea l-a surprins la ultima întregire a notelor, încât colecţia a putut apărea aşa cum a gândit-o izvoditorul ei. Lucrarea e magistrală sub toate aspectele. Captivează de la început caligrafia de şcolar conştiincios cu care Bartók a copiat notele melodiilor şi textele, cu litera fină, rotundă până la perfecţie, ca după o migăloasă şlefuire artizanală. Impresionează apoi bogăţia materialului folcloric: 540 vol. I conţine 1115 melodii instrumentale, vol. II 1440 melodii vocale şi vol. III 1752 texte literare. Valoarea inestimabilă stă în minuţiozitatea şi fidelitatea transcrierilor muzicale. Ea nu este aceeaşi de la început, Bartók s-a corectat singur, îmbunătăţindu-şi treptat acuitatea muzicală. Primele transcrieri din 1910, publicate în Cîntece poporale româneşti din comitatul Bihor, au fost mai sumare. Lipseşte indicaţia metronomică, precum şi numele informatorilor, totuşi minuţiozitatea depăşeşte transcrierile din alte colecţii, vizibilă mai cu seamă în indicarea variabilităţii din unele fragmente ale celeilalte strofe muzicale ce se poate vedea la cele mai multe cântece. Mărturia lui D. G. Kiriac la Academia Română în şedinţa din 15 mai 1910 este elocventă. El sintetizează astfel noutatea adusă de Bartók: „1. La culegerea cîntecelor a procedat astfel: Mai întîi a notat, după auz, atît melodia, cît şi textul, apoi (tot din gura cîntăreţului), a înregistrat cîntecul la fonograf, şi în sfîrşit prin fonograf a revăzut şi verificat prima notaţie. Cu felul acesta de procedare se poate apropia cît mai mult de icoana adevărată a cîntecului. 2. În ce priveşte ritmul, nu încadrează melodia într-o anumită «măsură», ci îl lasă liber, conform cu inspiraţia popo-rului. 3. Pentru melodie, atunci cînd notaţia uzuală nu este suficientă, se serveşte de oarecari adnotări şi semne convenţionale, pentru a înlesni apropierea de adevăr. Cînd pentru unele fragmente se prezintă variante, nu neglijează de a le nota. 4. Privitor la text, scrie versurile aşa cum se pronunţă de popor. În afară de aceasta, arată silabele scurte şi pe cele lungite sau repetate, cerute de simetria melo-diei şi a ritmului. În rezumat, atît ca muzică, cît şi ca versuri, notaţiu-nea culegerii este făcută cu multă competenţă şi seriozitate“. Şi fiindcă în şedinţa din 18 mai 1910 D. Zamfirescu, pornind de la constatarea sa că „se exagerează valoarea poeziei poporale şi a melodiilor ei“, întrebase dacă un străin „poate prinde sufletul muzicii noastre poporane, spre a servi la o notaţiune corectă“, Kiriac repetă parte din afirmaţiile precedente, subliniind că notarea melodiilor „este corect şi bine făcută… Şi în privinţa intonaţiei, notaţiunea este cît se poate de corectă“, întrucât Bartók arată „şi cele mai mici detalii şi chiar unele mlădieri vagi de voce… Un străin, dacă are cunoş-tinţele muzicale necesare, dacă în adevăr este artist, şi dacă este 541 familiarizat cu felul acesta de cîntece, poate prinde cîntecul în toate detaliile lui“, întocmai ca un „aparat de înregistrare“. Cu volumele următoare, exigenţa în minuţiozitate sporeşte, ceea ce îl va determina să transcrie din nou melodiile bihorene din prima sa colecţie pentru a le republica în colecţia de colinde şi în ultimele sale trei volume, apărute postum. În prefaţa vol. I, Bartók relevă singur acest progres: „When preparing these 2555 folk melodies for publication, I discovered in 1932 that my transcriptions of the records were not sufficiently exact. This meant the revision of all the old notations and even the making of entirely new transcriptions of some of the recorded melodies“. Ajutat de elevul său Jenö Deutsch, Bartók a izbutit să transcrie enormul material în forma în care stă azi înaintea cititorului uluit. Bartók a ajuns – îndeosebi la colinde şi la unele melodii cântate din cimpoi sau tulnic – să noteze nu numai sunetele, ci şi şoaptele alăturate, ecouri de sunete, încât transcrierea atinge fineţea grafică a unei pânze de păianjen. Nu e nici o exagerare în constatarea editorului american, muzicologul Benjamin Suchoff cînd releva auzul lui muzical aproape divin: „To my way of thinking, the trancriptions – the essence of Rumanian Folk Music – mirror the almost supernal musicalness of Béla Bartók“. În recenzia despre Melodien der rumänischen Colinde, Constantin Brăiloiu surprindea chiar o prea mare minuţiozitate în transcrierea melodiilor: „Preţul întregului material înfăţişat de Bartók stă tot pe atît în noutatea lui, pe cît stă în măiestria prelucrării, vădită în toate amănuntele, chiar atunci cînd s-ar părea că migala merge prea departe, sau cînd unele amănunte s-ar putea vedea altfel decît aşa cum le vede autorul“. Detalii, în aparenţă neînsemnate, sunt consemnate cu grijă pentru a reda cât mai fidel materialitatea sonoră a cântecului. Astfel, el indică la început înălţimea reală a finalei cântecelor vocale transpuse în finala sol după sistemul preconizat în 1904 de Ilmari Krohn, iar la melodiile instrumentale este arătat acordajul instrumentelor cu coarde sau sunetul de bază al celorlalte instrumente. Aproximaţiile intonaţiei sunt de asemeni arătate prin săgeţi de coborâre sau înălţare, alături de variaţiile din celelalte strofe înregistrate, indicate la sfârşit sub formă de note. Bartók întrevede cel dintâi cum trebuie notate ritmurile complicate ale unor jocuri româneşti, cum sunt învârtitele din sudul Transilvaniei, utilizând 542 măsurile compuse ⎝ 4 +3+3, 2 + 2162 + 3,4 + 3+ 2 , 7 etc.⎠ La notarea co-lindelor foloseşte măsurile duble ⎛ 4 5 , 3 7, 2 3⎞ indicate la începutul ⎜ ⎟ ⎛ ⎞ + 16 16 16 ⎜ ⎟ ⎝ ⎠ 4 4 4 8 8 8 melodiei pentru cele cu ritm alternant. În publicaţiile lui se pot vedea pentru întâia dată sistemele de acompaniament folosite de lăutari. Dacă în Volksmusik der Rumänen von Maramureş fenomenul era mai simplu datorită acompaniamentului invariabil al ghitarei (zongora), la jocurile din zona Reghinului unde acompaniatorul urmăreşte melo-dia cu trei sunete deodată pe cele trei corzi, posibile datorită căluşului drept, notarea este dificilă şi pretinde deosebită muzicalitate şi atenţie. Clasificarea melodiilor este, de asemeni, un capitol unde Bartók a înscris brazda deschizătoare. Evoluţia se vede şi aici în aproape aceleaşi trepte ca şi la transcrierea melodiilor, în volumul din 1913, melodiile au fost orânduite după nota finală a fiecărui rând melodic, urmând îndeaproape sistemul instituit de finlandezul Ilmari Krohn. Al doilea criteriu de orânduire în continuare în cadrul grupelor mici a fost ambitusul, începând cu melodiile care au cea mai mică întindere. Atare clasificare, chiar dacă pune în lumină construc-ţia muzicală, are marele dezavantaj de a sacrifica genurile şi speciile, care au caracteristici adesea mai pregnante pe plan muzical. Inconvenientul, semnalat de însuşi Bartók în întâmpinarea la recenzia fantezistă a lui O. Pursch din Şezătoarea, e remediat în cule-gerea maramureşeană, unde melodiile sunt grupate întâi pe specii muzicale, apoi în cadrul acestora după structura muzicală (numărul rândurilor melodice, iar la dansuri după formă: nedeterminată (motivică), hotărâtă etc.). La colinde, părăseşte sistemul din colecţia maramureşeană, cât şi cele două descrise în Das ungarische Volkslied, în urma constatării că fiecărui material i s-ar potrivi un sistem propriu care să-i evidenţieze caracteristicile. («Allem Anschein nach erfordert jedes Material eigenen Characters ein eigenes, eigens zu diesem Zweck konstruirtes Anordungssystem»). De aceea, Bartók împarte colindele în două mari clase, cele cu 6, apoi cele cu 8 silabe în vers. La rândul lor, clasele cuprind subclase de melodii după numărul rândurilor melodice, iar la grupele acestora criteriul orânduitor este ritmul, mai departe după sunetele de cadenţă ale rândurilor melodice. 543 Clasificarea din colecţia postumă are în genere drept prim criteriu specia muzicală, cu o largă consideraţie pentru structura muzicală. Astfel, melodiile de dans sunt grupate mai întâi în două clase, cu formă determinată şi cu formă liberă, motivică (inversate faţă de clasificarea din colecţia maramureşeană). În continuare, grupele de melodii se orânduiesc după numărul rândurilor melodice, apoi după finala rândului melodic şi, în ultimă instanţă, după ambitus. Sistemul aduce oarecari modificări de detaliu în clasificarea melodiilor vocale, unde primează de asemeni specia muzicală, cântecele nerituale fiind orânduite după ritm (A Parlando, B tempo giusto, D melodiile în ritm punctat în tempo giusto, E melodiile cu formă liberă, iar F, doina sau cântecul lung). În subclase sunt orânduite melodiile izometrice şi heterometrice, iar în cadrul acestora grupele şi subgrupele au melodiile aşezate după finala rândurilor melodice. Bartók nu s-a oprit la simpla clasificare, suficientă pentru o bună colecţie ce îşi aşteaptă cercetătorii. Încă din 1914 el se ridică la întâia prezentare a configuraţiei dialectale a muzicii românilor din Transilvania în articolul Dialectul muzical al romanilor din Hunedoara, care este adâncită şi completată în studiul introductiv al colecţiei maramureşene şi mai cu seamă în La musique populaire des hongrois et des peuples voisins (1937), avându-şi ultima consfinţire în introducerea colecţiei postume (vol. II). Pe plan mai larg, Bartók a relevat unele caracteristici generale ale folclorului românesc, evidenţiate prin comparare cu folclorul popoarelor învecinate, dezvăluit mai cu seamă prin culegerile lui. El a fost impresionat de arhaismul lui, de redusa, pe alocuri infima, influenţă a muzicii urbane. Îndeosebi Bihorul i-a apărut drept o insulă medievală, înlesnindu-i lui Bartók perceperea unui stadiu de muzică populară dispărut de mult în Europa centrală. Altă caracteristică diferenţiatoare este sărăcia verticală a repertoriului şi bogăţia orizontală, în contrast cu folclorul maghiar şi slovac, unde faptele se petrec oarecum invers: repertoriul naţional maghiar sau slovac, se poate întâlni în totalitatea lui în 2–3 sate, Bartók putând nota într-un sat sute de melodii: „À un autre endroit même à une distance de 100 km par exemple – nous trouvons la même richesse locale, mais l`ensemble des mélodies ne diffère pas essentiellement de celui du territoire précédent. Par contre, dans les régions roumaines non seulement pour deux ou 544 trois communes, mais même pour tout un arrondissement la matière musicale est bien plus pauvre… Et les mêmes mélodies se retrouvent dans la commune voisine. Pour en découvrir d’autres, nous sommes obligés de nous rendre dans une région de caractère dialectal différent. Là, par contre, les mélodies de la région précedente sont completément inconnues et ainsi de suite“. Lărgind cercul comparaţiei, caracterul întrucâtva arhaic al repertoriului românesc iese şi mai bine în relief. Astfel, în folclorul albanez, repertoriul unui sat este extrem de sărac, de obicei 1-2 melodii de cântec, dar diferă nu pe spaţii mai întinse, ca la noi, ci chiar de la sat la sat, încât repertoriul naţional apare ca o sumă de infime şi totuşi numeroase insule, aproximativ câte sate sunt. Cum se vede, folclorul albanez reprezintă faza cea mai arhaică, cel maghiar şi slovac faza cea mai înaintată, cel românesc aflându-se deci pe o treaptă intermediară. Celelalte caracteristici generale se referă la modul de a cânta şi la îmbinarea melodiei cu versul. Bartók pune în lumină, se pare cel dintâi, existenţa anacruzei (Auftakt) şi rolul ei ca punct de sprijin în găsirea intonării potrivite a melodiei. El adânceşte apoi sumarele constatări ale lui Cipariu cu privire la silabele de completare, înfăţişând toate cazurile întâlnite, cum se diversifică ele după natura ultimei silabe a versului şi după normele îngăduite de specia folclorică. Fenomenul îşi are un corolar în aspectul invers al eliziunii, după necesităţile impuse de rândul melodic trunchiat. Foarte rar a întâlnit Bartók şi dubla eliziune în unele colinde din zona Tg. Mureş şi în cântecul bradului din Pădurenimea Hunedoarei. El crede că fenomenul eliziunii de la secui reprezintă o influenţă românească, chiar dacă în folclorul sârbo-croat el are o frecvenţă mai ridicată decât în cel românesc. Existenţa pseudorefrenului (şi definirea lui) întregeşte imaginea cântecului românesc în interpretarea lui autentică. Brăiloiu constata în recenzia despre colindele lui Bartók cum analiza acestuia despre versul popular românesc „cuprinde tot ce s-a spus mai de seamă despre metrica populară, şi te prinde mi-rarea că a putut-o scrie un străin“. În conturarea fizionomiei dialectale a muzicii româneşti din Transilvania, Bartók s-a sprijinit pe speciile care arătau o diferenţiere vizibilă, convingătoare şi pentru sceptici. Colindele nu i-au putut sluji la aceasta din cauza lipsei de material comparativ la celelalte popoare, 545 cel românesc fiind covârşitor («Das rumänische Material ist an Weihnachtsliedern unvergleichlich reicher als dasjenige der Nachbarvölker»). În schimb, cântecul liric, pe alocuri şi dansurile, prin bogăţia lor zonală şi prin particularităţile distinctive, pot oferi temei sigur de clasificare teritorială. Bartók distinge astfel cinci dialecte muzicale în Transilvania: dialectul bihorean, dialectul Hunedoara-Alba, dialectul bănăţean, dialectul Cîmpiei şi dialectul Maramureşului. Cel mai pur şi mai arhaic e cel bihorean, la care relevă preocuparea insistentă pentru melisme, ca o contrapondere la un fel de korror vacui: „The performance of these groups presents the most perfect coloratura singing technic, for no slurs, no glidings mar the admirable clearness of each tone. The succesion of such melismata, undulating up and down may remind the listener of ocean waves rolling to and fro“. Cel de pe Cîmpie este în schimb cel mai neomogen, în care influenţa secuiască apare mai proeminentă. Harta dialectală stabilită de Bartók s-a dovedit conformă cu realitatea muzicală, muzicologii aducându-i ulterior mici corectări şi întregiri, între care cea mai de seamă e constatarea că dialectul Făgăraş – Sibiu, necunoscut de Bartók, se înrudeşte cu Bihorul, fiind de fapt un subdialect al acestuia. Bartók însuşi şi-a revizuit unele aserţiuni atunci când materialele noi îi infirmau vechile supoziţii. Astfel, la început a susţinut că doina maramureşeană ar fi un împrumut de la ruteni, ea asemănându-se cu dumy-le ucrainene, iar pentatonismul caracteristic melodiilor maramureşene şi de pe Cîmpie drept o influenţă maghiară. Cunoscând în vizita de la Bucureşti din 1934 melodii similare de doină în Oltenia şi Muntenia, este înclinat să creadă „que cette espèce de mélodie est problablement d’origine arabo-persane“. Întinderea pe arii mai largi decât bazinul mediteranean pledează mai degrabă pentru originea autohtonă, iliro-tracă sau scito-tracă a acestei specii muzicale cu formă liberă, însoţită pe alocuri de bizarele sunete sughiţate (în colecţia postumă numite „înghiţite“ – clucking-sounds). De asemenea, pentato-nismul face parte dintr-o zestre străveche, el putând lua naştere independent, ca o treaptă firească ivită de la sine în evoluţia melosului primitiv. Afirmaţiile lui Bartók că în cântecele maramureşene de stil nou, ca şi în cele de pe Câmpie, ambele caracterizate prin aşa-zisul ritm punctat, s-ar întrevedea influenţa maghiară, au suscitat opoziţii violente prin 1936-1937. Bartók aducea o analiză amănunţită a unui 546 material impunător, privind fenomenul pe întreaga lui arie. Ca atare, el admite că în Maramureş influenţa maghiară ar fi indirectă, prin intermediul rutenilor, unde melodiile de acest tip sunt mult mai numeroase şi mai frecvente. De asemenea, melodiile de verbunkos, care sunt frecvente şi la românii de pe Cîmpie, ar proveni la origină din faimoasele melodii de Kolomejka ucraineană. La români, nu se observă atât un împrumut direct de melodii cu ritm punctat maghiare, cât crearea unui repertoriu propriu de melodii cu astfel de ritm. S-a văzut şi mai târziu la lăutarii locali cât era de vie conştiinţa deosebirii între melodiile „ungureşti“ şi cele „româneşti“, deşi aveau toate acelaşi ritm punctat. Aserţiunile lui Bartók au fost interpretate ca făcând parte dintr-un program politic, iar buna lui credinţă pusă total sub semnul îndoielii. Polemica s-a dovedit însă nespus de ridicolă şi pe deasupra a mai scos la iveală o stare precară a cercetărilor. Coriolan Petranu, profesor de istoria artelor la Universitatea din Cluj, n-a atacat nicidecum problema pe tărâmul specialităţii, prin analiza minuţioasă a faptelor, ci s-a mărginit la speculaţii avocăţeşti, pândite sofistic printre rândurile lui Bartók şi la invocarea unor argumente muzicologice ale lui Brediceanu şi Alexici, care în realitate nu existau. În loc să se fi procedat la o culegere sistematică, exhaustivă, de folclor în Cîmpia Transilvaniei şi pe valea Someşului, care să fie apoi transcrisă în chip ştiinţific şi publicată, pentru ca să se poată scoate din ea dovezile necesare polemicii, pretinşii specialişti au crezut că pot înlocui faptele cu fel de fel de consideraţii apriorice, unele de-a dreptul rizibile. Astfel, Sabin Drăgoi afirmă sentenţios în articolul din Gînd românesc (1937, pp. 370–376) că „nomazii nu prea au artă“ şi îşi fundamentează competenţa pe instinct: „aflu că notările d-lui B. nu sunt întotdeauna precise; îngăduie îndoieli, posibilităţi de diferită interpretare – cu sau fără intenţii. Eu ca muzician român, crescut la ţară în mediul autentic al acestor cîntece moştenite de la strămoşii mei, e natural că ori de cîte ori aş auzi ceva greşit, instinctiv să-mi pot da seama de adevărul muzical. D-lui B. Îi lipseşte această măsură de apreciere, fiindcă D-sa este străin şi fiindcă D-sa e crescut şi trăit în mediul absolut neromânesc al Budapestei“. Cât priveşte cele 3500 de melodii româneşti pe care le-a cules şi transcris Bartók, aceasta ar reprezenta „Prea puţin pentru a putea trage concluziuni definitive“. De fapt, după părerea lui Drăgoi, totul se reduce la „competenţa“ muzicianului 547 neaoş care trebuie să corecteze în cele din urmă pe însuşi informatorul autentic: „Se întîmplă de multe ori – dacă eşti bun cunoscător al folclorului românesc – să nu poţi utiliza aproape nimic din cele auzite, atît de schimonosit ţi-a prezentat cîte un ţăran tezaurul muzical al satului respectiv. Însuşi ţăranul, ori de cîte ori l-ai asculta, modifică cîte o melodie după gustul, după capriciile sale. Aci intervine competenţa cercetătorului, instinctul care nu te înşeală, dacă faci parte şi tu din masa creatorilor anonimi ai aceluiaşi popor“. Iar ca să ilustreze cât de mult s-a străduit el „să aprofundeze chestiunile ce le discută“, îşi în-găduie, până la discuţii ample – care de fapt n-au mai avut loc niciodată – să-i ofere lui Bartók „cîteva concluziuni pozitive, rezultat al cercetărilor făcute de mine, în strînse legături atavice, pe cari le am în mine şi le simt mai mult ca orişicine. În ce priveşte puritatea şi vechimea muzicii româneşti posedăm cel puţin 1000 de melodii vechi de tot, din leagănul românismului (mai ales Hunedoara), care datează de dinaintea culturii greco-romane. Acestea sunt: Colindele, Bocetele, Cîntările de nuntă, toate reminiscenţe, rămăşiţe, a unei culturi păgîne. Aceste elemente ne permit a măsura, a judeca toate resturile de me-lodii, atît sub raportul vechimei cît şi sub raportul purităţii“. Uitând ce afirmase cu câteva rânduri mai sus că 3500 de melodii sunt „prea puţin pentru… concluziuni definitive“, el invocă cele 1000 de melodii pe care nu le-a văzut nimeni (decât partea publicată în 303 Colinde), care nu au nici o contingenţă cu aserţiunile lui Bartók, mai întâi fiindcă Drăgoi le-a cules în sud (îndeosebi Hunedoara), pe când în litigiu erau Cîmpia şi Maramureşul, în al doilea rând Drăgoi căuta sprijin în colinde, bocete etc., nicidecum în cântecul propriu-zis şi doină la care se referise Bartók. Adesea, prejudecăţile sunt mai tari, dar cu vremea omul trebuie să le învingă. La început, Bartók nu avea încredere în lăutarul ţigan, de aceea recomanda evitarea lui în culegeri, ca unul care „bringt allerlei iremde Musik heim, und mischt all dieses durcheinander… „ dar admitea şi „rühmliche Ausnahmen“ ca lăutarul din Onceşti-Maramureş sau cei din Ugocea-Oaş care „bewahrten erstaunlich rein die von der Sackpfeife ererbten Tanzvveisen“ (Volksmusik der Rumänen von Maramureş). Atitudinea e revizuită fundamental în colecţia postumă: „Gipsies living in villages are completely 548 assimilated musically according to the type of people among which they live; therefore, there is no reason to exclude them“. Tendinţa de a surprinde folclorul în manifestarea lui sincretică se manifestă progresiv în culegerile lui Bartók. E neaşteptată strădania lui de a nota dansurile populare, când în genere muzicologii credeau culegerea suficientă numai cu consemnarea melodiilor şi determinarea ritmului acestora. Chiar în Volksmusik der Rumänen von Maramureş Bartók schiţează dansurile maramureşene în ce au ele mai caracteristic: categoria, formaţia, mişcarea generală şi tempoul. În colecţia postumă, capitolul despre dansuri ocupă un loc de seamă în studiul introductiv. La început, e întocmită lista repertoriului coregrafic, cu cele 80 de jocuri la care se indică melodiile cuprinse în volum precum şi mişcarea metronomică. De fapt, după cum observă Bartók, tipurile coregrafice nu corespund întocmai cu terminologia locală, un nume desemnând mai multe dansuri (brâul, ţigăneasca), după cum un tip coregrafic are mai multe denumiri, de la sat la sat. În subcapitolul următor, Bartók stabileşte un aspect nou, se pare cel dintâi dintre culegători: suita dansurilor, succesiunea lor, acolo unde aceasta e fixată în tradiţia locală. Apoi, folosind un sistem simplu de notare coregrafică, îmbinat cu descripţia literară, Bartók prezintă succint 31 dansuri transilvănene (Banat, Bihor, Hunedoara, Cîmpie), la care adaugă turca şi la masă (de chiuit), acesta din urmă redus la bătaia din palme şi uşoara legănare pe scaun, pe ritmul de joc al melodiilor specifice. În încheiere, Bartók remarcă „the extraordinary wealth and variety in dances, especially in the Mureş and still more in the Banat area“. Corelând bogăţia Banatului în dansuri cu cea de balade, în opoziţie cu sărăcia Bihorului în cele două specii, Bartók e înclinat să vadă cauza bogăţiei bănăţene în influenţa sârbească. Mulţimea baladelor bănăţene e de fapt o consecinţă a influenţei olteneşti, mai cu seamă datorită transplantării de populaţie din secolul al XVIII-lea. Se pare că la dansuri influenţa sud-dunăreană are o contribuţie ce rămâne să fie cântărită amănunţit de viitoarele cercetări comparative ale coregrafilor. Partea literară a cântecului popular a fost notată de Bartók cu aproape aceeaşi grijă ca şi melodia. Doar la început, în Bihor, s-a spri-jinit pe colaborarea unui student bihorean, celelalte texte poetice din culegerile ulterioare au fost notate de Bartók. El a urmărit şi aici con-semnarea cât mai exactă a pronunţiei locale, utilizând o seamă de 549 semne diacritice. Sfaturile lui Alexici şi mai cu seamă unele culegeri româneşti i-au servit de îndreptar. Poeziile maramureşene sunt notate într-un sistem mai simplu, indicându-se numai consoanele înmuiate, exceptând cele notate literar. Scrierea lui e identică cu cea a lui Al. Ţiplea. Unele texte sunt prinse fragmentar, numai începutul sau cu unele lacune în cuprins, acestea din urmă datorită deficienţelor mnemotehnice ale informatorilor, pe când cele dintâi provin din pierderea unor texte în împrejurările războiului, după cum menţio-nează Bartók în prefaţă. În culegerile de mai târziu, începând chiar din decembrie 1913, Bartók notează şi pe i consonantic, precum şi pe i şi u reduşi la semivocale în diftongi şi triftongi, dar nu şi pe e sau o în aceeaşi funcţie. Când textele au fost scrise literar de ceilalţi culegători (M. Ziegler, studentul bihorean), Bartók a adăugat semnele diacritice la partea înregistrată la fonograf, corectând grafia literară aproxi-mativă, dar textul dictat a rămas cum l-a notat culegătorul. În colecţia maramureşeană textele sunt orânduite după numărul de ordine al melodiilor, deci pe specii, fără altă subgrupare. Colindele sunt încă grupate după criteriile impuse exclusiv de conţinutul literar. Bartók desăvârşeşte vechea grupare stabilită de Marienescu, distingând trei categorii mari: texte lumeşti, texte cu conţinut lumesc şi cu intruziuni religioase şi texte religioase. Gruparea e tocmai cea mai indicată pentru colindele româneşti, unde întrepătrunderea elementelor laice şi religioase e un fenomen caracteristic şi încă viu. În continuare, Bartók stabileşte 9 grupe pentru a orândui mai adecvat tipurile. Împărţirea trezeşte anumite nedumeriri. Ar fi fost mai indicată stabilirea catego-riei a patra, parodii de colinde, în care ar fi intrat grupele VII, VIII şi IX (colindele glumeţe şi ţigăneşti). Clasificarea e urmărită apoi mai amănunţit, după modelul celei muzicale, distingându-se 32 subgrupe tematice. Bartók distinge aici ca o subgrupă colindele baladă, potrivit convingerii că acestea au fost la origine balade, ceea ce se adevereşte doar pentru cele mai puţine. În fapt, şi acestea ar fi putut intra în celelalte subgrupe (vânătoreşti, păstoreşti, de băiat, de fată etc.). Variantele sunt orânduite apoi pe tipuri, ca şi melodiile, ele fiind indicate prin numere consecutive, iar variantele prin litere. Colecţia lui cuprinde astfel 141 tipuri literare, cifră apropiată de cea a tipurilor muzicale (133), deşi corespondenţa dintre text şi melodie în cadrul mai larg al ţinuturilor nu e decât cu totul rară, exceptând cântecele de stea 550 care au o circulaţie mai largă. Confuzia de pe alocuri dintre cele două specii, unele texte de colinde fiind cântate pe melodii de cântece de stea şi invers, l-a determinat pe culegător să le grupeze în cadrul colindelor religioase. Delimitarea variantelor în tipuri e în genere clară, dar pe alocuri contaminarea sileşte la soluţii, în parte arbitrare. Cu toate acestea, nu încape îndoială că variantele 93 d-m constituie un alt tip (furtul constelaţiilor), pe când variantele 93 a-c aparţin tipului Iuda înşelător de suflete, atestat, se pare, numai în Bihor. Atât ideea centrală, cât şi fabulaţia propriu-zisă, diferă vizibil la cele două tipuri. De asemenea, variantele 99 h-i aparţin altui tip, cearta teiului şi bradul, diferită de cearta pentru întâietate a grâului, mirului şi vinului din variantele 99 a-g, chiar dacă 99 i pare o contaminare a celor două tipuri. Străduinţa pentru o ţinută cât mai ştiinţifică e dusă mai departe, prin indicarea variantelor literare publicate în volumele anterioare. Pri-vind lista bibliografică, se observă că lipsesc abia câteva volume, rarităţi pe care nu le avea nici Biblioteca Academiei Române: colecţiile lui Al. Ciura, I. Şoltescu, apoi câteva care nu indicau localităţile (T. Daul, I. Băncilă). În acest fel, colecţia de colinde a lui Bartók nu e numai cea mai mare colecţie românească de colinde ca tipuri muzicale şi literare, ci, prin aparatul bibliografic, şi cea mai ştiinţifică din câte s-au publicat până acum. Dacă ar fi fost completată prin înfăţişarea diferenţiată pe ţinuturi a colindatului, colecţia putea fi ridicată la rangul de model total. Textele din colecţia postumă sunt orânduite după aceeaşi exigenţă. Locul prim îl ocupă cântecele lirice, orânduite în clase, subclase şi grupe tematice (erotice, soldăţeşti, etc.), urmate de balade, cântece de nuntă, de ploaie, de seceriş şi repertoriul funebru. Studiul introductiv e neaşteptat de amplu din partea unui muzicolog şi surprinde priceperea cu care Bartók a relevat o seamă de caracteristici ale poeziei populare române. Comentând cele două clase ale cântecelor erotice, el observă bivalenta unor texte, în care se poate substitui după voie bade cu mândră şi invers. De asemenea, corespondenţa dintre interpret şi conţinut nu e riguroasă, fetele învăţând şi cântând de obicei şi texte care se potrivesc numai băieţilor, cum ar fi mai cu seamă cântecele soldăţeşti. Cu multă minuţiozitate este urmărit refrenul, grupând variantele în categorii. În problema spinoasă a relaţiilor dintre melodii şi texte, Bartók a 551 relevat de la început libertatea de a combina textele lirice cu melodiile cunoscute. De data aceasta, analizează împrejurarea că de obicei poeziile cu conţinut serios sunt cântate pe melodii lente, trăgănat, în vreme ce textele glumeţe şi satirice sunt cântate pe melodii săltăreţe, de dans sau similare acestora şi emite ipoteza că acesta trebuie să fi fost stadiul iniţial, amestecul şi necorespondenţele venind mai târziu în viaţa folclorică rurală. Bartók mai relevă unele caracteristici stilistice, ridicându-se la evaluări comparative şi de aci la ipoteze cu privire la origine. Examinând detailat versurile cu frunză verde potrivit numeroaselor feluri invocate în poezia populară, el relevă procedeul similar din poezia populară toscană în care apare fiore, problemă dezbătută la noi începând cu Hasdeu. Constatarea că atare vers introductiv lipseşte la celelalte popoare din centrul şi sud-estul Europei îl duce la presupunerea unei moşteniri comune din patrimoniul latin. De asemenea, repetiţia semantică şi analogică, pe care o găseşte numai la români şi la italieni, i se pare a veni din acelaşi strat latin. Fenomenul a fost semnalat şi în lirica spaniolă veche din dialectul gallego-portughez, ceea ce ar confirma ipoteza lui Bartók, dar forma mai veche a procedeului – repetarea simplă, în versul următor, a ideii din versul precedent – e frecventă la unele popoare, îndeosebi nordice, indicând posibilităţi genetice pe o arie mai întinsă. Repetiţia semantică semnalată de Bartók nu poate fi izolată de corespondentul ei muzical, repetarea melodiei la cvinta inferioară (AA 5), fiind în fond acelaşi procedeu stilistic, la care e greu de stabilit deţinerea primatului. Bartók încearcă, se pare cel dintâi, o analiză globală a liricii populare folosind metoda statistică. Un tablou al procentelor despre relaţiile dintre conţinut şi sexul masculin sau feminin al interpretului îi arată o vădită selecţie afectivă a repertoriului, interpretul alegând de obicei ceea ce se potriveşte lui. În cântecele erotice, primatul revine fetelor şi femeilor, pe când cele soldăţeşti sunt apanajul bărbaţilor. Cântecele de jale ar fi de asemeni cântate prin excelenţă de femei, ele oglindind plângerile fetei şi ale femeii măritate, ceea ce concordă în genere cu numărul şi frecvenţa acestor cântece, temele masculine fiind mult mai puţine în repertoriul nostru. Cântărite după sentimentul dominant, locul prim îl ocupă cântecele erotice, urmate 552 de cele de jale şi abia în al treilea rând de cântecele de veselie, situaţie elocventă pentru trecutul maselor populare. În scrierea textelor, apar sporadic şi erori evidente, provenite din asociaţii fonetice greşite, cele mai multe corectate prin traducere în germană sau engleză. Faptul nu vine din necunoaşterea limbii, ci din oboseală. Se ştie că auzul este mult mai nesigur, mai capricios decât văzul dacă este supus unor eforturi peste limita îngăduită (faptul fiind constatat şi de alţii la textele notate în stare de oboseală). Meritele colecţiei Bartók rămân covârşitoare. Prin traducerea în germană a textelor maramureşene şi a celor aproape 500 de colinde şi prin traducerea în engleză a celor aproape 1800 de texte lirice, epice şi rituale din volumul postum, ea a contribuit cel mai mult la cunoaşterea poeziei populare peste hotare, printre specialişti şi interesaţi. Sub acest aspect, ea e colecţia cea mai întinsă tradusă în limbi de largă circulaţie. Acurateţea şi minuţiozitatea, probabil inimitabilă, a transcrierilor muzicale au îngăduit pentru întâia oară cunoaşterea melodiilor româneşti în fizionomia lor autentică, vie, fără omisiuni sau adaosuri. Iar dacă se ţine seamă că ea e şi cea mai bogată colecţie de melodii româneşti, care cuprinde deopotrivă şi textele literare, notate cât mai exact, cu suficiente date despre dansurile populare, primatul ei valoric în folcloristica românească e evident şi se pare că acest loc de frunte va rămânea multă vreme nedisputat. Panopticul activităţii lui Bartók ar fi incomplet dacă nu i s-ar adăuga şi contribuţia teoretică la metoda de cercetare a folclorului. În conferinţa De ce şi cum să culegem muzica populară? (1936), autorul rezumă experienţa sa pe acest tărâm, cu preţioase sugestii pentru viitorul disciplinei. Alte referiri se întâlnesc şi în celelalte articole, îndeosebi în studiile introductive ale volumelor din colecţia sa. Printre consemnările pline de consecinţe metodologice merită a fi relevată întâi înscrierea variabilităţii drept una din axiomele folclorului. Prin ea, Bartók punea capăt orientării greşite a folclo-riştilor, îndeosebi a muzicienilor, de „a socoti deosebirile dintre variante pe de o parte drept greşeli sau deformări, iar pe de altă parte a vorbi despre o formă cu adevărat originală“. Complexitatea fenome-nelor folclorice, sincretismul lor încă puternic, impune o pregătire adecvată multilaterală şi mai cu seamă cooperarea strânsă a specialiştilor de formaţie diferită. Pe de altă parte, aspectul semnalat îl obligă pe folclorist să consemneze datele referitoare la viaţa cântecului 553 popular. Bartók preconizează şi în muzică experimente menite să pună în lumină variabilitatea cântecului popular. În acest scop, o melodie trebuie culeasă succesiv de la mai mulţi cântăreţi, aleşi pe categorii de vârste, pentru a vedea „în ce măsură se schimbă tempoul, tonalitatea etc. a interpretării“. Experimentul se cuvine apoi a fi urmărit în timp, pe generaţii. Astfel, după 15–20 ani, melodiile trebuiesc urmărite, mai întâi la cântăreţii de la care au fost culese, apoi de la cei mai tineri, în studiul introductiv la colecţia postumă, Bartók citează cazul cimpoierului din Cerbăl-Hunedoara, Lazăr Lăscuş, care avea 18 ani la data culegerii (1913), fiind „the best bagpipe player I have ever met“. De la acesta Bartók a cules 41 melodii de dans conţinînd 106 motive, din care unul revenea în 5 melodii diferite, un altul în 4 melodii, patru motive în 3 piese, şaisprezece în 2 melodii şi 84 motive numai în câte o singură melodie. „He turned them out with an ease and almost kaleidoscopic rapidity really remarkable. We must concede, though, that he began to repeat himself later.“ Bartók ar fi dorit să urmărească peste ani fizionomia acestor melodii şi motive în repertoriul cimpoierului ajuns la maturitate, pentru a se putea stabili care din motivele cântate în 1913 erau tradiţionale, sau numai simple improvizaţii, date uitării după prima execuţie. Exemplul ar fi adus o contribuţie substanţială la precizarea raportului dintre tradiţie şi improvizaţia individuală în muzica populară: „It is a pity that the outbreak of World War 1 and the disorders following it prevented a more thorough investigation of his skill, ability and wealth of repertoire. It could have perhaps established whether all his motifs were tradiţional, or one part of them purely improvised which after their first appearance in a plece, would never again occur in other pieces.” Alte experimente trebuie să pună în lumină sensibilitatea populară la melodii în „game“ diferite, înregistrându-le „succesiv, fără întrerupere“ de la aceiaşi cântăreţi. Bartók semnalează cu alt prilej şi necesitatea de a detecta întregul repertoriu existent în momentul culegerii, fără omiteri arbitrare din partea culegătorului. Amintindu-şi că în primii ani nu a notat şi cântecele maghiare împrumutate de slovaci, el s-a văzut privat de documentele necesare studierii acestei probleme „À cette époque je ne me suis pas encore placé au point de vue scientifique et j’ai pensé que seules des mélodies inconnues valent la peine d’être 554 enregistrées, contrairement au point de vue rigoureusement scientifique que j’ai adopté par la suite, et selon lequel il faut noter toutes les mélodies sans se demander si elles existent déjà dans les recueils, et sans se préoccuper de la valeur qu’on est tenté de leur attribuer. „(La musique populaire des Hongrois…) Acelaşi principiu a fost urmărit şi în editarea colecţiei, eliminând doar cântecele aduse de departe şi neacceptate de colectivitatea sătească. „As to the material, the guiding principle in general was to include everything which I had reason to believe was part of the music of the village community. That is, a specimen brought by an individual from a distant area and known only by him was left out. However, everything else, whether rare or well-known, whether of urban or foreign origin, was included, „ Aceasta pentru că scopul colecţiei este „to give as complete a picture of the folk music of each area as possible“. Şi pentru ca imaginea vieţii folclorice să fie cât mai exactă, Bartók s-a străduit să surprindă ceea ce se numeşte repertoriul viu, cântecele amintite spontan de informatori. „The singers were not influenced at all in choosing their texts, thus allowing this material to give a comparatively true picture of which texts are most and which are least in vogue“. E plină de învăţăminte opoziţia lui împotriva dirijării folclorului, confirmată de urmări semnalate pretutindeni. Se născuse printre amatori un curent de a stăvili prin felurite măsuri dispariţia folclorului, mai cu seamă în Europa occidentală şi centrală, care mergeau până la mimarea folclorului de către asociaţiile orăşeneşti alcătuite în acest scop. „L’art du village ne peut être qu’une manifestation spontanée, que quelqu’un veuille s’y mêler et le diriger d’une maniere artificielle, aussitôt s’en est fait de l’art villageois. Cʼest pour cela qu’il serait vain de vouloir développer la musique des campagnes dans telle ou telle direction – comme il en a été parfois question récemment – ou de vouloir ressusciter à la campagne les anciennes mélodies. Car l’art du peuple villageois meurt au moment où sa production cesse d’être spontanée et lorsque ce peuple ne choisit plus lui-même son art. „(La musique populaire des Hongrois…) Împotriva scepticilor, Bartók pune în lumină contribuţia pe care o poate aduce folclorul la dezvăluirea unor taine din trecutul maselor populare. Pornind de la diferenţierile mari dintre ţinuturile 555 româneşti puţin depărtate unele de altele, i se pare că explicarea trebuie căutată în istoria locală a popularii ţinutului. Dacă momentan nu se poate da un răspuns plauzibil, el rămâne în sarcina cercetării viitoare. Problemele suscitate arată „que la recherche folklorique comparée n’est pas une branche abstraite et inutile de la science, comme d’aucuns se Timaginent, mais qu’elle peut parfaitement collaborer avec d’autres branches scientifiques plus pratiques et exercer même une influence sur la solution des problèmes qui intéressent davantage le grand public“ (ibid.). BIBLIOGRAFIE: Béla Bartök, Cîntece poporale româneşti din comitatul Bihor culese şi notate de…, Bucureşti, 1913, XXII + 360 p.; ediţia a II-a facsimilată: Rumänische Volkslieder aus dem Komitat Bihar; heraus gegeben von D. Dille, Budapest, editio Musica, 1968; Volksmusik der Rumänen von Maramureş, Munchen, 1923, XXXVII + 227 p.; ediţia a II-a facsimilată, herausgegeben von D. Dille, Budapest, 1966, 10 + XXXVII + 286 p.; Melodien der rumänischen Colinde (Weihnachtslieder), Wien, 1935, XLVI + 106 p.; ed. a II-a facsimilată şi cu adaosul textelor, herausgegeben von D. Dille, Budapest, 1968, 16 + XLVI + 470 p.; La musique populire des Hongrois et des peuples voisins avec 127 mélodies pour la plupart inédites, Budapest, 1937, 49 + XXXII p; Scrieri mărunte despre muzica populară românească adunate şi traduse de Const. Brăiloiu, Bucureşti, 1937, 55 p.; Însemnări asupra cîntecului popular, cu o prefaţă de Zeno Vancea, Bucureşti, 1956, 225 p.; Rumanian Folk Music volume I Instrumental Melodies edited by Benjamin Suchoff with a foreword by Victor Bator, The Hague, 1967, XLV + 704 p.; volume II Vocal Melodies edited by Benjamin Suchoff, The Hague, 1967, XXXIII + 756 p.; volume III Texts edited by Benjamin Suchoff text translations by E. C. Teodorescu, The Hague, 1967, CVII + 661 p.; Das ungarische Volkslied, Berlin und Leipzig, 1925, 236 + 87 p. Benice Szalbolcsi, Béla Bartók, Viaţa şi opera, Bucureşti, 1962, 135 p.; Béla Bartók Weg und Werk. Schriften und Briefe, Budapest, 1972, 381 p.; Tiberiu Alexandru, Béla Bartók despre folclorul românesc, Bucureşti, 1958, 131 p. D. G. KIRIAC. Compozitorul cunoscut prin armonizările cântecului popular a fost însărcinat de Academia Română în şedinţa din 18 mai 1910, să culeagă folclor muzical, prevăzându-i-se anual 556 1000 lei „spre a organiza culegerea ariilor şi cântecelor populare româneşti din toate părţile“. În şedinţa din 4 mai 1911, Kiriac arată că nu poate părăsi capitala şi cere ca suma afectată (1000 lei) să fie trecută pe anul viitor: „Promit însă de pe acum, că de la 1 octombrie voi începe I-a culegere, anume partea privitoare la melodiile cu caracter semireligios: colinde, cîntece de stea şi altele, care lucrare socotesc că o voi putea termina în aprilie anul viitor“. Culegerea avea să înceapă însă abia în 1912 şi cu totul timid, de la informatori întâlniţi în Bucureşti, între care cei mai mulţi cărturari notorii (I. U. Soricu, I. D. Petrescu, prof. St. Pop etc.). Deplasările vor începe doar în 1913 în Moldova nordică, dar recolta este infimă. Izbucnirea războiului întrerupe acţiunea pentru a fi continuată cam în acelaşi ritm, cel mai mult material fiind cules în Bucureşti de la lăutari, orăşeni şi muncitori sezonieri. Multiplele lui ocupaţii, precum şi starea bolnăvicioasă, au stingherit desfăşurarea culegerii încât între 1912 şi 1927 a putut culege abia vreo 170 melodii. Ele au fost înregistrate la fonograf, alcătuind începutul stocului naţional de fonograme. Examinarea notărilor lui B. Bartók i-a arătat calea cea sănătoasă şi Kiriac s-a străduit să transcrie melodiile în chip fidel. Modesta colecţie nu a putut fi pregătită până la capăt spre publicare, ea fiind revizuită şi completată de C. Brăiloiu, care a transcris din nou 20 de melodii. Cîntece populare româneşti (1960) au apărut cu multă întârziere şi dau la lumină 170 melodii cu textele lor, culese din diferite părţi ale ţării, mai cu seamă din Argeş, Muscel, Ilfov, Bacău şi Fălticeni. Din cele 9 cântece epice se cuvine relevat cântecul lui A. Vlaicu, fiind printre întâile cântece publicate despre legendarul aviator. Sunt remarcabile şi cele 14 doine, cele mai vechi consemnări muzicale ale acestei specii de formă liberă din Moldova, Oltenia şi Muntenia. Cele mai numeroase, cântecele, redau parte din varietatea regională a acestor provincii. Dintre cântecele rituale, se impun atenţiei cân-tecele nupţiale, apoi bocetele (toate din nordul Moldovei) şi zorile olteneşti (cu textul deficitar). Transcrierea a vizat exactitatea, dar în-tr-o formă simplă, accesibilă unui cerc mai larg. Din păcate, strădania de autenticitate şi redare fidelă e infirmată de sursele citadine ale unei bune părţi dintre melodii, multe fiind culese de la muzicieni trecuţi prin şcoli înalte (Gh. Folescu, I. D. Petrescu). 557 Kiriac nu s-a preocupat de evaluări comparative decât incidental, la cererea slavistului Ilie Bărbulescu referitoare la influenţa sârbească. Kiriac afirma că „l’influence de la forme du chant serbe sur le chant roumain se voit parfaitement bien dans les chants banatiens (du Banat). Les banatiens, comme les serbs terminent leur chant de façon vague sur la deuxième échelle de la gamme, au lieu de lui donner un repos complet sur la tonique c’est-à-dire sur la première échelle de la gamme“. Şi Kiriac i-a citat câteva exemple „qui ont fin de phrase suspensive, vague sur la note la“. Părerea a fost reluată şi de Bartók, care însă o formula doar ca o probabilitate, cu semnul întrebării. Întrucât fenomenul se pare că se întâlneşte pe o arie mai largă, depăşind cu mult Banatul, nu mai poate fi atribuit influenţei sârbe, care e totuşi vizibilă în cântecul bănăţean mai nou şi mai cu seamă, în melodiile de joc. BIBLIOGRAFIE: D. G. Kiriac, Cîntece populare româneşti (cu prefaţă de Vasile Popovici), Bucureşti, 1960, 179 p.; Ilie Bărbulescu, Relations des Roumains avec les Serbes, les Bulgares, les Grecs et la Croatie, Iaşi, 1912, pp. 303–305. TIBERIU BREDICEANU. În aceeaşi vreme cu Kiriac, Brediccanu este însărcinat de Academia Română să culeagă melodiile populare din Transilvania. El se făcuse cunoscut mai dinainte prin culegerile de folclor, câteva melodii fiindu-i publicate de Iacob Mureşanu în Muza română din 1894, încă elev fiind la liceul din Blaj. Notează apoi melodii bănăţene după 1901 de la lăutarul român Nica Iancu Iancovici din Lugoj şi din împrejurimile Sibiului, unde se stabilise, vreo 250 melodii. În noiembrie 1910, se deplasează în Maramureş cu cheltuiala Academiei Române, unde culege în tovărăşia lui I. Bîrlea 190 melodii. Colecţia este prezentată spre publicare Academiei Române, dar izbucnirea războiului zădărniceşte proiectul. În şedinţa din 1 mai 1915 a Academiei se constată: „Evenimentele mari cari se desfăşoară au împiedicat atît pe d-nii D. G. Kiriac şi T. Brediceanu să urmărească adunarea de arii poporale, cît şi pe d-l I. Popovici să studieze dialectul românesc din 558 Maramureş… Tot din această cauză a fost împiedicată darea la tipar a culegerii de poezii poporale româneşti din Maramureş, adunată de preotul I. Bîrlea, însoţită de culegeri de arii făcute de d-nii B. Bartók şi T. Brediceanu“. Brediceanu a fost sprijinit şi de Societatea pentru fond de teatru român care îşi avea sediul la Lugoj. În adunarea generală din Oraviţa din 28 august 1908, vicepreşedintele V. Oniţiu enumera printre reali-zări: „Am premiat prima colecţie de melodii originale de muzică po-porală românească, făcîndu-i cu putinţă d-lui Tiberiu Brediceanu pu-blicarea ei şi ne-am îngrijit, ca colectarea de melodii să se continue în mod sistematic prin fonograful brevetat şi întocmit în mod special pentru astfel de colectări folclorice“. (Anuarul XII al Soc. pentru fond de teatru român, p. 11). După război, Brediceanu culege în Banat, între 1921–1925, 810 melodii populare, înregistrându-le de data aceasta şi pe cilindri de fonograf. Întreaga colecţie bănăţeană – cele 810 me-lodii notate şi cilindrii de fonograf – a fost achiziţionată de Institutul de folclor în aprilie 1949, cu un sfert de milion de lei. Director de bancă la Braşov, împiedicat de alte obligaţii, Bredi-ceanu nu şi-a publicat decât tardiv şi abia o mică parte din colecţia sa, evaluată la vreo 2000 melodii. 170 melodii populare româneşti din Maramureş (1957) conţine producţiile adunate în noiembrie 1910. Co-lecţia se resimte de scopul care a primat în culegerile lui Brediceanu: „căutarea unor teme muzicale utilizabile în compoziţie“, după propria-i mărturisire din prefaţa culegerii maramureşene. Melodiile au fost notate după auz, autorul servindu-se de ajutorul unui harmoniu portabil, cu care înveselea şi pe ţărani, întocmai ca Burada cu vioara lui în escapadele la românii de peste hotare. Ca atare, notarea e schematică şi aproximativă, lucrarea lui servind mai mult la identificarea tipurilor melodice existente la acea dată. Referindu-se la colecţia maramureşeană a lui Bartók, Brediceanu îşi manifesta unele rezerve: „Există însă diferenţe între unele concluziuni la cari am ajuns eu şi între cele la care a ajuns Béla Bartók în amintita sa lucrare asupra melodiilor populare româneşti din Maramureş. Într-un studiu separat voi arăta felul acestor deosebiri.“ Acest studiu, promis încă de prin 1928, nu a mai fost scris. 559 BIBLIOGRAFIE: Tiberiu Brediceanu, 170 melodii populare româneşti din Maramureş, Bucureşti, 1957, 215 p. C. Zamfir, Tiberiu Brediceanu octogenar, în Revista de folclor, II (1957), pp. 179–181. GH. FIRA. Învăţător în Ştefăneşti-Vâlcea, unde funcţiona T. Bălăşel, se poate bănui că pasiunea acestuia pentru folclor l-a câştigat şi pe el, dăinuind şi după stabilirea lui la Fălticeni, după primul război mondial, ca profesor de muzică. În Cîntece şi hore (1916) publică melodiile în prealabil selecţionate şi „îngrijite“ de Kiriac. Grija pentru o notare exactă e vizibilă mai cu seamă în indicarea mişcării metronomice. Deşi notate după auz, atenţia la unele amănunte e apreciabilă, în concordanţă cu intenţia mărturisită în prefaţă, „ca aranjarea pe note să fie în adevăratul mod de a cînta al săteanului local“. Se pare că a urmărit notarea melodiilor vocale la înălţimea reală, căci finalele sunt diferite, în opoziţie cu spiritul purist al vremii, care prezida şi la Academia Română, Fira urmăreşte consemnarea imaginii fidele a repertoriului global: „în aceste melodii sunt multe cari, deşi populare, au trecut însă pe la oraş şi s-au întors, la sat; altele sunt de provenienţă orăşenească; iar celelalte sunt curat săteşti. Eu am crezut de cuviinţă să dau tot ceea ce cîntă săteanul din Ştefăneşti (eliminînd, bun înţeles, melodiile cu text pornografic) şi chiar pe cele de la oraş, căci faţă de cele venite din altă parte se poate face o comparaţie“. De aceea, printre informatorii lui se întâlnesc o seamă de învăţători, ba chiar şi profesorul folclorist H. Ţapu. Provenienţa e indicată în chip capricios, la unele înşirându-se global numele informatorilor, fără alte referiri exacte, abia la câteva aceştia fiind arătaţi la piesa respectivă. Pe alocuri, melodia provine din altă sursă decât textul. Cele 78 cântece şi 46 jocuri sunt culese cu precădere din Oltenia, îndeosebi Vâlcea, un număr restrâns provenind din Muntenia şi, incidental, chiar din Transilvania sudică. Fira a indicat la puţine jocuri câte ceva din fizionomia lor şi lucrarea ar fi câştigat mult dacă acestea ar fi fost mai detailate şi extinse la toate dansurile. După notările lui Vulpian, colecţia lui Fira reprezintă 560 un salt sensibil în cunoaşterea mai exactă a repertoriului de cântece şi jocuri din această parte a ţării. Nunta în judeţul Vâlcea (1928) e schiţa monografică a obiceiurilor nupţiale. Descrierea e însoţită de 20 melodii legate de momentele ceremoniale ale nunţii. Referatul elogios al lui C. Brăiloiu remarca influenţa turcească în marşul nupţial oltenesc, dar prin intermediul slavilor sud-dunăreni. Informa-torii melodiilor sunt indicaţi de data aceasta cu exactitate, dar descrierea se bizuie pe „însemnările şi amintirile mele“, fără alte precizări. BIBLIOGRAFIE: Gheorghe Fira, Cîntece şi hore adunate de…; tipărite după alegerea şi cu îngrijirea d-lui D. G. Kiriac, Bucureşti, 1916, 120 p.; Nunta în judeţul Vâlcea, cu raport-prefaţă de C. Brăiloiu, Bucureşti, 1928, 56 p. GH. CUCU. Compozitorul Gh. Cucu, pe când era profesor la seminarul Nifon, a urmat exemplul atâtora de a culege cu ajutorul elevilor săi. Fiindcă elevii nu puteau nota melodiile, Cucu i-a transformat în informatori şi între 1924–1927 a însemnat de la ei 200 colinde şi cântece de stea. 200 colinde populare (1936) vor apare postum, în îngrijirea lui C. Brăiloiu. E întâia colecţie care dezvăluie partea muzicală a colindelor din sudul Carpaţilor, căci cele mai multe provin din Muntenia (mai cu seamă Ilfov, Dâmboviţa, Muscel şi Ialomiţa), prea puţine fiind din Oltenia şi Moldova sudică. Alături de colindele propriu-zise, se întâlnesc aci sorcove cântate, vasilci din Muntenia centrală, pluguşoare cântate din aceeaşi regiune, precum şi puţin cunoscutul cântec, Lăzărelul de Florii. Cele 32 cântece de stea sunt culese de la elevii din Muntenia şi Oltenia. Textele de colindă sunt pe alocuri pipernicite, vădind decadenţa repertoriului, dar unele variante prezintă o netezime apreciabilă. Se întâlnesc şi unele rarităţi printre colindele profane, ca acea Păsărică gălbioară din Ialomiţa, care nu e decât fata travestită ce va fi soaţa flăcăului pregătit să o săgeteze, sau cea despre bogăţiile ce curg în turme în variantele întâlnite numai în Muscel şi Dâmboviţa. Colinda despre zorile ce se revarsă înainte de terminarea colindatului din Muscel se leagă, prin 561 Ţara Loviştei, de variantele sud-ardelene. Amestecul dintre colinde şi cântece de stea este şi aici vizibil, mai cu seamă când acestea din urmă se cântă pe melodii de colindă, fără a fi atât de înaintat ca în Transilvania. BIBLIOGRAFIE: Gheorghe Cucu, 200 colinde populare culese de la seminarul Nifon în anii 1924–1927, ediţie postumă îngrijită de Const. Brăiloiu, Bucureşti, 1936, 248 p. + errata. N. Parocescu, Compozitorul G. Cucu, Bucureşti, 1967, 207 p. STUDIILE DE FOLCLOR DIN PRIMELE DECENII ALE SECOLULUI XX G. PASCU. Cel care semna cu obstinaţie Giorge Pascu, profesor la Universitatea din Iaşi de literatură română veche, şi-a trecut doctoratul cu lucrarea Despre cimilituri (1909), partea I, care cuprinde exegeza filologică. În chip firesc, monografia trebuie studiată începând cu partea a II-a, publicată în 1911 în Analele Academiei Române, partea I urmărind doar aspectele de amănunt: asimilările fonetice cu urme adânci, care duc până la crearea de noi cuvinte (ceea ce autorul numeşte „fenomene de ritm“), discordanţele, economia limbii, creări imediate, izolări, scurtări de cuvinte. Cu toate că stufozitatea lui dezarmează pe cititorul cu înclinaţii eseistice, studiul este remarcabil, fiind, după monografia lui Şăineanu despre basme, cea mai întinsă şi fundamentată lucrare despre o specie a folclorului românesc. Nu putem preciza dacă studiul lui Pascu depă-şeşte şi lucrările străine, cel puţin pe cele scrise în limbi de largă cir-culaţie, nu numai prin întindere, ci şi prin cuprinderea cvasiexhaustivă a problematicii ghicitorilor. Pentru folclorist sunt îndeosebi remarcabile cele mai multe capitole din partea a doua. În Clasificarea cimiliturilor Pascu a analizat toate ghicitorile româneşti cunoscute şi a stabilit statistic apartenenţa după procedeele poetice care le-au generat. Stocul cel mai mare e alcătuit de cele metaforice, pe când o mică parte sunt perifrastice, metonimice şi sinecdotice, acestea din urmă cu totul 562 sporadice. Un tablou al subiectelor, cu indicarea figurii poetice care le maschează, arată situaţia repertoriului românesc, putându-se stabili numeric frecvenţa tropilor în prefigurarea ghicitorilor. Capitolul despre originea lor este deficitar, Pascu urmărind doar ghicitorile similare la alte popoare indicate de colecţia corpus a lui Gorovei, apoi de Papahagi pentru variantele albaneze. Problema discutată din abundenţă – de susţinători şi adversari – despre originea rituală este trecută sub tăcere. Nici similitudinile nu sunt urmărite mai de aproape, pentru a delimita influenţa de geneza independentă în mai multe locuri. Pascu elucidează atari întrebări prin formularea sigură: „Origina cimiliturilor aşadar stă în tendinţa general omenească de a petrece şi a se exprima figurat. Iar asemănarea între unele cimilituri la popoare aşa de diverse este datorită asămănării naturii omeneşti şi identităţii lucrului care se cimileşte“. Analiza colecţiilor lui A. Pann, Ispirescu, Bulgărescu, urmărind detectarea intervenţiilor, este plină de învăţăminte pentru dezvăluirea laboratorului folclorico-poetic al celui dintâi. Ghicitorile semnalate a fi create de Ispirescu nu i se pot atribui acestuia, ci mai degrabă informatorilor săi bucureşteni. Elucidarea vechimii este în consonanţă cu legile folclorului atunci când Pascu afirmă că sunt vechi ghicitorile despre „lucruri de o întrebuinţare mai general românească şi cari deci sunt şi cele mai răspîndite şi în enunţ cuprind cuvinte aproape numai băştinaşe“. Nu tot atât de plauzibilă este părerea că ghicitorile „de origină colectivă sunt mai vechi decît cele satirice de origină individuală, nu fiindcă spiritul satiric ar fi recent la români, ci fiindcă cimiliturile satirice culese, şi deci cunoscute, nu pot fi cu mult tare mai vechi decît data culegerii lor, ele fiind cu totul legate de persoanele la cari se referă“. Mai întâi, cele despre nume de persoane sunt foarte puţine, în al doilea rând, numele a căpătat o accepţiune atât de largă, încât şi-a pierdut orice aluzie la fiinţa care a pricinuit izvodirea ghicitorii, rămânând un fel de omonimie osificat în formula cristalizată prin circulaţie. Cele recente pot fi databile după obiectele noi (cartoful, păpuşoiul, balanţa, trenul etc.). Pascu socoteşte databile şi pe cele despre mămăligă, anume din vremea „introducerii păpuşoiului la noi“, ceea ce nu se poate susţine, dat fiind că încă din timpuri vechi mămăliga se făcea din mei, numit şi mălai. În capitolul despre forma cimiliturilor, Pascu delimitează o serie de formule stilistice, şabloane folosite în crearea ghicitorilor, cele construite numai 563 din propoziţii negative, sau din afirmative alternând cu negative. Pascu relevă aici şi o seamă de ghicitori ce reflectă credinţe şi obiceiuri populare, dar analiza lor ar fi fost mai nimerită la capitolul despre origini. Capitolul despre circulaţia ghicitorilor e tratat prea succint, fiind menţionate doar câteva exemple de variere de la o regiune la alta, încercări de localizare, problema fiind urmărită în capitolul următor, Transformarea cimiliturilor care e de fapt o consecinţă a procesului de circulaţie. În alte capitole, Pascu urmăreşte relaţiile dintre ghicitori şi celelalte producţii folclorice, punând în lumină influenţa recitativelor de copii şi a cântecelor infantile, apoi pe cele incluse în naraţiuni, descântece etc. Concluziile de natură etnologică pot fi elaborate numai după un susţinut studiu comparativ pentru care încă n-a sosit timpul, dat fiind că nu e cunoscut întregul repertoriu. „În special pentru noi românii, eu pot afirma cu siguranţă că cimiliturile publicate nu sunt decît o infimă parte din materialul bogat care există la poporul nostru“. Capitolul final este preţios pentru indicaţiile metodologice cu privire la culegerea ghicitorilor şi la întocmirea tipologiei bibliografice. La început, discută prin exemple negative necesitatea de a reda întocmai ghicitoarea, deşi preconizează scrierea lor literară, aceasta „fiindcă prin cimilituri nu urmărim studii fonetice“. Apoi subliniază, cu mai multă claritate decât până atunci, principiul detectării exhaustive a repertoriului: „Culegătorului nu-i e permis a alege cimiliturile din vreun punct oarecare de vedere. Pentru o regiune dată el va trebui să semnaleze toate cimiliturile cari se cunosc, indiferent dacă unele din acele cimilituri vor fi fost semnalate de alţii pentru alte localităţi, uneori învecinate, indiferent dacă ele cuprind aluzii pornografice ori trădează o origine evident străină, de p. ţigănească.“ Cu privire la alcătuirea colecţiilor, Pascu preferă orânduirea după subiect în ordine alfabetică, având referiri la cele cu acelaşi subiect, denumit sinonimic sau combinat cu alte subiecte de ghicit. Glosarul e indispensabil, cu condiţia ca autorii „să se abţie însă de la orice conjecturi în cazul cuvintelor inexplicabile lor, altfel riscă a spune enormităţi menite a induce în eroare pe cei cari nu au mijloace de control“. Normele de alcătuire a colecţiei-corpus sunt cele ştiute şi aplicate în cea mai mare parte de A. Gorovei, Pascu dând aici o critică a neajunsurilor ei. Condiţia esenţială pentru un corpus, sau 564 „colecţie de compilaţie“, cum o numeşte Pascu cu totul impropriu, este cercetarea tuturor colecţiilor, din volume şi periodice, apoi manuscrise etc. Citarea variantelor europene trebuie supusă aceluiaşi principiu, adică sau se dau în totalitatea lor, alcătuindu-se o „colecţie universală“, sau sunt cu totul omise, reproducerea unui număr infim, cum a făcut Gorovei. neputând ajuta la elucidarea specificului românesc. Studiul aduce în anexă o seamă de ghicitori inedite, trimise de unii culegători la apelul lui Pascu publicat în Viaţa românească (ian. 1907). Contribuţia cea mai întinsă o aduce învăţătorul folclorist Şt. Tuţescu cu ghicitori din Dolj, Romanaţi şi Gorj, urmat de învăţătorii L. Mrejeriu (Moldova, sporadic jud. R. Sărat, Ilfov şi Transilvania), D. Mihalache (Goleştii Badii-Muscel) şi N. Mateescu (Diocheţi-Putna). Pascu culege el însuşi din Iaşi şi din patru localităţi din judeţele vecine, Roman şi Vaslui. BIBLIOGRAFIE: G. Pascu, Despre cimilituri, studiu filologic şi folcloric, partea I, teză de doctorat, Iaşi, 1909, XI + 276 p.; partea II-a, Bucureşti. 1911, 220 p.; Cimilituri româneşti anexă la Despre cimilituri, Bucureşti, 1911, 34 p. DIMITRIE MARMELIUC. Profesorul de elină, fost elev la Suceava al lui S. Fl. Marian, D. Marmeliuc s-a făcut cunoscut prin studiul minuţios Figuri istorice româneşti în cîntecul poporal al românilor (1915). Cum se poate bănui şi din titlu, el stă în întregime sub zodia istoricizantă, vivificată de conferinţele lui Iorga despre Balada populară românească. Acesta i-a comunicat autorului „în scris cîteva amănunte importante“. Deşi citează constatarea lui Iorga, plină de învăţăminte, despre amalgamarea faptelor şi numelor în memoria populară, eroii devenind tipuri, cade aproape întotdeauna în vechea momeală de a dibui figuri istorice în spatele acestora. Fără să încerce elucidarea tena-cităţii memoriei populare, stabilirea limitelor ei folosind cercetările altor folclorişti, Marmeliuc se arată surprins de absenţa domnitorilor români în cântecele epice. Relevă cu acuitate că numele Traian din pluguşorul difuzat de colecţia Alecsandri e introdus de acesta, dar greşeşte atunci când stabileşte că „pluguşorul fiind de natură 565 religioasă, ca şi colindul, persoana primitivă e întrînsul Sf. Vasile, cum e în colind Isus Hristos“. Cele două specii sunt religioase, mai corect rituale, dar cu mult mai vechi decât creştinismul, conţinutul lor „laic“ trădând concepţii străvechi. O seamă de identificări urmează îndeaproape pe cele stabilite de Iorga: Negru-Vodă e Neagoe-Vodă în Mînăstirea Argeşului, Mircea Ciobanul se vede în Dobrişan, Ştefan-Vodă din Miu e uşuraticul Ştefăniţă-Vodă, Vartici relatează cazul documentar citat de Iorga etc. Cu toate că se arată precaut faţă de colecţia lui Marienescu, crede că Mihai-Vodă şi corbul conţine un ecou autentic despre marele voievod, deşi punctul de sprijin e numai credinţa slavilor sudici potrivit căreia corbul e pasărea prevestitoare de calamităţi. Relevă însă, pe bună dreptate, obârşia cultă a unor balade în variante unice despre Radu Şerban Basarab şi Matei Basarab. Problema „letinului bogat“ o lasă nedezlegată, în schimb e convins că Ioan Corvin se întrevede în nunul din Cîntecul nunului, precum şi în tipul de Don Juan din Iancu Sibiancu, deşi nici un element nu îndrituieşte o atare apropiere, exceptând numele, generic ca atâtea, devenit un simplu loc comun. În ciclul novăcesc semnalează unele tipuri care se întâlnesc şi la sârbi, dar nu se îndoieşte că Novac nu poate fi altul decât haiducul mercenar în oastea lui Mihai Viteazul. În schimb, e pe drumul cel bun când bănuieşte neautenticitatea cântecului despre T. Vladimirescu şi despre Horea, Cloşca şi Crişan din colecţia Alecsandri şi când relevă „un amestec de versuri poporale cu versuri cari n-au caracter poporal“ în colecţia lui S. Fl. Marian despre Avram Iancu. Nu e clară delimitarea înţelesului de haiduc, fiind în parte tributar punctului de vedere xenofob „…adevăratul haiduc nu e altceva decît un revoluţionar împotriva împilărilor veneticilor, aduşi din Fanar, şi a slujbaşilor lor, un răzvrătit în contra întregii ordini sociale care stăpînea Principatele române la începutul veacului al XVIII-lea“. Revolta haiducească a ţintit elementele asupritoare, autohtone sau străine, şi are o vechime mai mare decât secolul al XVIII-lea, după cum ea a dăinuit şi în secolele următoare, chiar până în perioada dintre cele două războaie mondiale, îngustarea neîngăduită l-a dus la eliminarea unor haiduci neaoşi ca Stancu Lupu, Radu Anghel, proslăviţi de popor în numeroase variante, fiind socotiţi de D. Marmeliuc doar „eroi de drumuri“ fără nici o argumentare sprijinită de documente care ar fi arătat tocmai contrariul, în localizarea unor 566 haiduci el cade mai mult pradă maniei istoricizante. Astfel, originea baladei Miu haiducu „pare a fi în jud. Dîmboviţa, unde exista în pădurea Cobia, încă în 1697 Fagul Miului“, dar amănuntul atestă cel mult o încercare de localizare. Datele despre Iancu Jianu sunt destul de sumare, autorul nu a folosit mărturiile contemporane publicate în Revista pentru arheologie, istorie şi filologie. BIBLIOGRAFIE: Dimitrie Marmeliuc, Figuri istorice româneşti în cîntecul poporal al românilor, Bucureşti, 1915, 52 p. ALEXANDRU ROSETTI. Lucrarea juvenilă Colindele religioase la români (1920) este plămădită în liniile ei mari după Basmele române a lui Şăineanu. Ca şi aceasta, ea e o tipologie a colindelor religioase, urmând acelaşi sistem de a categorisi în cicluri şi tipuri. Ca şi modelul său, Rosetti nu se mulţumeşte cu simpla bibliografie a tipului, ci tinde să identifice şi sursa din care s-au inspirat creatorii colindelor religioase, după cum Şăineanu indicase paralele basmelor atestate în antichitate, India, etc. Cuprinderea bibliografică e remarcabilă pentru acea dată şi se cuvine a fi relevată cercetarea informaţiilor inedite din răspunsurile la chestionarul lui Hasdeu şi mai cu seamă al lui N. Densuşianu, dez-văluind date preţioase, unele necunoscute din alte izvoare (de ex. existenţa paharului ritual din care se bea la Crăciun, pe alocuri la Paşti). Autorul a omis şi câteva colecţii: Al. Ciura, I. Şoltescu, N. Velcu etc., iar la despuierea bibliografică se observă lacune, unele semnalate de B. Bartók în studiul introductiv la colecţia sa de colinde. Determinarea tipurilor a fost făcută cu unele ezitări, ceea ce a dus la contopirea unora într-unul singur, cum e tipul 24 (D-zeu îmbătrânit la oi), în care e aglutinat şi tipul despre D-zeu coproprie-tar al turmei. Unele lipsesc fără nici o urmă (sf. Duminecă naşă, Isus paşte fânaţele cu turma de oi, gazda răsplătită pentru fapte bune etc.). Tipologia e lacunara, mai cu seamă prin nediferenţierea colindelor de cântecele de stea, confuzie favorizată de terminologia comună din Transilvania. E adevărat că există şi o zonă de tranziţie 567 între cele două repertorii, unde e greu de trasat linia despărţitoare, dar acestea puteau fi menţionate la locul cuvenit, cu estimarea gradului de probabilitate. Distincţia între cele două specii e vizibilă atât în conţinut, cât şi în urzeala stilistică. Astfel, tipurile 4, 15, 20 sunt evidente cântece de stea, pe când tipurile 9, 16 şi 17 au caracteristici ambigue, greu de clasificat într-o specie sau cealaltă. Colindele religioase se îndepărtează de textele religioase de cele mai multe ori, pentru că originea lor livrescă e indirectă: faptul a trecut în repertoriul folcloric sub formă de legendă, suferind prefacerile şi adaosurile caracteristice producţiilor orale, fiind apoi versificat pentru uzul colindătorilor. Ca atare, autorii colindelor religioase nu sunt atât cărturarii săteşti, care aveau în faţa ochilor textul religios şi nu se vede motivul pentru care ei nu l-ar fi respectat cu stricteţe, când se ştie cu ce fidelitate sunt reproduse întocmai producţiile cu caracter religios (sau ritual), cum sunt rugăciunile, descântecele, potrivit credinţei că orice intervenţie în textul oral anulează sanctitatea şi eficacitatea lui. Influenţa lui Gaster, care peste tot vedea numai apocrife, chiar unde ele lipseau, se resimte destul de puternic, cu toate că Rosetti se străduieşte să atribuie şi imaginaţiei populare plămădirea anumitor subiecte şi elemente. Stabilirea celor trei straturi: mitic precreştin, religios şi popular reprezintă o bună chezăşie metodologică, din pă-cate prea puţin băgată în seamă de către cercetătorii de mai târziu. Pe alocuri, Rosetti a rămas tributar influenţei covârşitoare a lui Gaster, ceea ce l-a determinat să presupună că tipul 19 „trebuie să-şi aibă originea, cât priveşte prădarea raiului, într-un apocrif“, deşi mai jos arată, pe bună dreptate, asemănarea dintre sf. Ilie şi Jupiter tonans, Vulcan, Helios, cu numeroase citate din credinţele populare, care arată clar că tema e o moştenire precreştină, furtul constelaţiilor fiind un subiect predilect în mitologiile vechi şi clasice, ca şi în cele primitive, povestit şi în basmul popular unde hoţii sunt zmeii etc. Aceeaşi poziţie tendenţioasă se vede şi la tipul 23 (scalda, de fapt, cele mai bune animale): „Toate variantele pornesc, credem noi, de la un apocrif pierdut. Simpatia pentru animalele cu cari vine zilnic în contact omul de la ţară, este de origine populară. Sufletul bun probabil că a figurat în apocrif.“ Oare ţăranul român avea neapărat nevoie să se inspire dintr-un apocrif, plăsmuit undeva prin Phanar, pentru a 568 constata, cum se indică la tipul citat, că „Raiul este primăvara/ Cînd înverzesc toţi cîmpii“ etc., sau chiar că „Nu-i mai bun ca omul bun/ Că se scoală-n dimineaţă/ Şi el se spală pe faţă/ Şi mere la biserică“ etc.? Tipologia este precedată de un studiu despre colindă şi refrenul ler, cu bogate date comparative despre obicei, deosebit de preţioase fiind cele inedite, extrase din răspunsurile la chestionarul N. Densuşianu. BIBLIOGRAFIE: Alexandru Rosetti, Colindele religioase la români, Bucureşti, 1920, 80 p. MARCU BEZA. În timp ce era consulul României la Londra, Marcu Beza a ţinut şi un curs de limbă şi literatură română la universitatea din capitala Angliei. Prilejul a fost folosit pentru a face cunoscută bogăţia şi frumuseţea folclorului românesc. Beza a înţeles ce anume captează mai mult interesul auditorilor, adică tocmai trăsăturile specifice ale folclorului românesc, pe alocuri alăturate de formele corespunzătoare, dar totuşi îndepărtate, ale folclorului englez şi scoţian. Studiul Folk-Poetry (1920) e tocmai o introducere în poezia populară românească, autorul inserând aici numeroase fragmente alese din Meşterul Manole, Cucul şi turturica, cu care prilej face o incursiune în doctrina manicheilor şi bogomililor. Relaţiile cu folclorul slavilor sudici sunt schiţate în citarea paralelă a unor balade haiduceşti. Ca şi Odobescu, în Mioriţa e înclinat să vadă reminiscenţele bocetului lui Adonis. În încheiere, Beza relevă frecvenţa versului introductiv Foaie verde… şi paralelele lui italiene Fior di… şi dă traducerea integrală a poeziei Şoimul şi floarea, fără să bănuiască originea ei cultă. Volumul Paganism in Roumanian Folklore (1928) aduce o tematică largă, de la credinţe şi obiceiuri până la unele dansuri populare. Tra-tarea e făcută cu ochiul celui care urmăreşte popularizarea în faţa unor auditori cu totul străini de domeniul expus, cu scopul de a le trezi interesul, dar în ea se văd şi scânteieri ce reţin pe specialist. În primul rând, compararea susţinută cu aspectele similare din folclorul britanic, folosită ca procedeu didactic de a capta atenţia şi de a înlesni reţinerea faptelor expuse prin principiul asocierii, scoate la 569 iveală noi luminişuri în descifrarea înţelesurilor. Căluşarii sunt văzuţi întâi ca un corespondent al dansului englez (The Hobby-horse dance), apoi puşi de autor în corelaţie cu serbările dionisiace. Scotish and roumanian ballads e o încercare comparativă de a semnala temele comune. Astfel, balada Child of Elle din colecţia lui Percy „is much similar to the Roumanian Fata Cadiului“, după cum Inelul şi năframa se aseamănă cu alte două balade din aceeaşi colecţie. Recunoaşterea soţului după absenţă îndelungată e tratată în baladele scoţiene şi în cele româneşti, tema cunoscând o largă răspândire, începând cu Odiseea. Balada Neguţa se apropie de asemeni de Lord Randal, iar Mogoş Vornicul de Clerk Saunders, dar tipul Lenore are o răspândire generală în Europa. Capitolele despre obiceiuri caută să descopere rădăcinile străvechi, atestate în antichitatea greco-romană, pe alocuri Beza fiind tributar exagerărilor mitologizante. Astfel, Maica Domnului din colinde i se pare a aminti pe zeiţa mamă plecată în căutarea lui Osiris, Adonis sau Dionysos, iar ciobanul îndrăgit de zâne (iele) pe cel din legendele despre Aphrodita. Apropierile păşesc pe teren sigur atunci când Beza interpretează caloianul ca o rămăşiţă din cultul antic al zeului care moare şi învie pentru a promova vegetaţia sub diferitele lui forme atestate, opinând în cele din urmă că el ar proveni din cultul lui Adonis. Cercetările mai noi au scos în evidenţă modelul dionisiac, de obârşie tracă, mai aproape de realitatea noastră populară. Numeroasele reminiscenţe ale autorului din lumea aromânilor săi dezvăluie publicului larg o ramură etnică îndepărtată, cu exemple care confirmă romanitatea lor şi unitatea funciară cu marele bloc dacoromân. Autorul de romane se trădează în pasajele încărcate de luminozitate care încadrează unele obiceiuri sau credinţe, pentru a fi sugerată înţelegerea lor mai exactă şi mai adâncă. Scrisă cu fluiditate, ea captivează pe cititor, mai cu seamă pe cel insular, interesat cu precădere de tot ce are lustru exotic. BIBLIOGRAFIE: Marcu Beza, Papers on the Rumanian People and Literature, by… lecturer at Kings College, London University, London, 1920, XII + 80 p.; Paganism in Roumanian Folklore, London, 1928, X + 162 p. 570 ADOLF SCHULLERUS. Pastorul sas din Sibiu s-a făcut cunoscut prin o seamă de lucrări etnografice şi folclorice privitoare la cultura populară a saşilor transilvăneni. Fiindu-i familiare limbile română şi maghiară, el a investigat şi folclorul celor două popoare pentru evaluări comparative, ridicându-se chiar la unele concluzii interesante prin sublinierea caracterului arhaic al folclorului româ-nesc. Consemnarea unor trăsături stilistice la cele trei popoare conlocuitoare se arată destul de şubrede în urma deficienţei funda-mentale a colecţiilor de basme: neautenticitatea lor stilistică, ele fiind scrise de culegători într-o manieră personală. Schullerus a elaborat întâia tipologie a poveştilor româneşti în sistemul preconizat de A. Aarne şi colaboratori. Verzeichnis der rumänischer Märchen und Märchenvariantau (1928) aduce împlinirea unui deziderat îndelung râvnit de cercetătorii poveştilor şi utilitatea lui poate fi măsurată numai de cei care s-au izbit de bâjbâielile pricinuite de lipsa lui. În pofida dimensiunilor lui reduse, catalogul întocmit de Schullerus e rodul unei munci uriaşe, care iese mai bine în relief dacă e comparată cu încercarea unora care, în chip planificat, lucrează de mai bine de două decenii la redactarea catalogului basmelor propriu-zise, fără ca să fie vreo speranţă de realizare. Despuierea izvoarelor a fost încheiată în 1926 după parcurgerea colecţiilor din volume, apoi din unele periodice cu profil folcloric (Ion Creangă, Ghiluşul, lzvoraşul, Tudor Pamfile, Şezătoarea), sau care au publicat poveşti populare în chip susţinut (Albina, Columna lui Trăiau, Convorbiri literare, Fluieraşul, Ramuri, Revista critică literară, Revista pentru istorie, arheologie şi filologie, Revista nouă, Sămănătorul, dar lipsesc în chip nejustificat Familia şi Şezătoarea lui I. Vulcan, în parte Tribuna sibiană, deoarece nu toate poveştile din coloanele ei au apărut în Biblioteca poporală a Tribunei). Autorul a prevenit cititorul că bibliografia nu e exhaustivă, deoarece au mai fost publicate poveşti prin calendare şi broşuri obscure. E problematic dacă acest deziderat va putea fi realizat vreodată. Schullerus a adăugat şi material nesigur „deren originale Herkunft aus dem Volksmund erst untersucht werden solite“, de aceea a ierarhizat culegerile în trei categorii, ultimele două conţinând variante de valoare îndoielnică (“Märchenliteratur aus zweiter Hand şi Märchen ohne folkloristischen Wert“). Selecţia nu e cu totul riguroasă, deoarece, dacă a orânduit colecţia Sevastos la 571 categoria a III-a, de aceeaşi valoare e şi cea a lui N. A. Bogdan pe care el o ierarhizează la categoria I. (Pe autor îl trece cu două colecţii, în realitate fiind vorba de aceeaşi colecţie cu titlul schimbat la ediţia a III-a şi cu foarte puţine adausuri). Unele volume ale lui Caraivan sunt aşezate în categoria I, altele la a treia, în fapt toate fiind de aceeaşi măsură, întrucât Caraivan a fost scriitor de basme, nu culegător. Unele antologii care reproduc doar materiale din alte colecţii le socoteşte din prima categorie (Gaster, Kremnitz, Jules Brun), pe când altele sunt coborâte la categoria ultimă (T. Pamfile, L. Wolff etc.). Schullerus a estimat greşit valoarea unora aşezate în categoria a II-a (C. R. Codin (Vine roata la ştirbină), E. B. Stănescu Arădanul, D. Stăncescu), deoarece unele conţin naraţiuni populare, chiar dacă nu li se arată izvorul, cum procedează aproape sistematic Ioan Bota şi L. Ciorbea, sau reproduc parte din variante publicate în volumele anterioare, alături de altele Inedite, cum se poate vedea la C. R. Codin şi D. Stăncescu. Surprinde de asemeni orânduirea în prima categorie a broşurii Zmei şi zîne a lui A. Gorovei, A fost odată a lui St. O. Iosif, Scrieri de Al. Odobescu, ale căror basme sunt puternic remaniate de autori, unele fiind transpuse chiar în versuri. E adevărat că Din mărăcini (1897) scrisă de P. Trache conţine povestiri ale autorului, dar alături de alte 8 cântece populare din Oltenia, volumul conţine şi snoava Drăcoveniile unui ţăran (apa = reveneală, pisica = zgârietoare, focul = pârjol etc.) Totuşi, catalogul lui Schullerus are două neajunsuri care îi ştirbesc vizibil din valoarea lui bibliografică. El s-a simţit îndrituit să adauge şi o anexă cu legende, deşi catalogul Aarne completat de Thompson nu e orânduit decât pentru cele trei specii: basme despre animale, basme propriu-zise şi snoave. Prezentarea e de abia antologică, Schullerus reţinând doar câteva din legendele cu conţinut moral şi din cele etiologice. La sfârşit, Schullerus mai adaugă a treia anexă cu snoave despre ţigani, unde caracterul antologic este mai vizibil. Clasificarea bogatului tezaur de snoave româneşti în spaţiul îngust rezervat de Aarne snoavelor era imposibilă, cum se poate vedea din La typologie bibliographique des facéties roumaines întocmită de S. C. Stroescu, dar aceasta nu obliga la o prezentare arbitrară care să ascundă întinderea neobişnuită a repertoriului românesc. 572 În repertoriul românesc există o sumedenie de tipuri absente în catalogul internaţional al lui A. Aarne, pe care Schullerus le-a marcat printr-un asterisc. El a tratat acest aspect primordial în chip prea expeditiv, mulţumindu-se cu indicarea unei idei generale a tipului, care nu recheamă în nici un chip configuraţia, măcar probabilă, a tipului românesc. O mulţime de tipuri le-a îngrămădit la AT 300, cu definiri vagi de felul: „300 I Die (im Bild des verbotenen Zimmers erblickte; dem im Mutterleibe weinenden Knaben versprochene; sonstwie verheissene; einmal schon besessene, aber durch Unachtsamkeit verlorene) Königstochter wird erworben“, care indică de abia situaţia iniţială, similară pentru o mulţime de tipuri distincte care se desfăşoară diferit, în genere, Schullerus a fost mult mai parcimonios în expunerea tipurilor şi subtipurilor decât Aarne. Se înţelege că acolo unde tipul românesc coincide cu cel din catalogul Aarne, simpla indicare cifrică a tipului e suficientă, dar când intervin devieri sau mai cu seamă tipuri noi, se impunea o expunere mai detailată a materialului românesc, pentru a oferi cercetătorului o icoană clară cu ajutorul căreia să poată identifica variantele de la alte popoare mai mult sau mai puţin similare, aceasta şi pentru comple-tarea ulterioară a catalogului internaţional. Puţinătatea rezumatelor oferite de Schullerus nu a servit în nici un chip la clarificarea specificului românesc în acest sector important şi în ultima ediţie a catalogului Aarne – Thompson, The Types of the folktale (1961) neclarităţile din catalogul Schullerus sunt repetate întocmai. Iată, de pildă, tipul 532 I:* care se pare că există numai la noi: „Kuhsohn (Der Pate Gottes). Die zwei Stiere ackern das Kupferne (eiserne, steinerne) Feld des Kbnigs. Der Held erhălt die Hand der Kbnigstochter und den Besitz des Koniges“, reprodus cu fidelitate de Thompson: „Son of the cow (God’s godson) Two oxen plow the copper (irone, stone) field of the King. The hero receives the hund of the princess and the possessions of the Kingdom“. Indicaţii şi mai eliptice se pot vedea la tipurile 16, 42, 103*, 132*, 211*, 213*, 214*, 215*, 286*, 303*, 306 A, 326*, 365 A, B, C, D, E, 368* etc., unele omise de Thompson tocmai datorită neputinţei de a determina fizionomia tipului. Pe alocuri, se vădesc şi scăpări (de ex. la 407 lipseşte Floarea de aur a lui Stăncescu), inerente unei munci de dimensiuni titanice făcută de un singur om în pragul apusului. 573 BIBLIOGRAFIE: Adolf Schullerus, Verzeichnis der rumänischen Märchen und Märchenvarianten nach dem System der Mächentypen Antti Aarnes, zusammengestllt von…, Helsinki, 1928, (E. F. C. nr. 78), 99 p. Herman Kügler, Adolf Schullerus zum Gedächtnis, Helsinki, 1928 (F. F. C. nr. 80), 9 p. (cu bibliografia volumelor şi articolelor publicate); Ovidiu Papadima, Literatura populară română, Bucureşti, 1968, pp. 507–573. BASMUL ÎN ATENŢIA PEDAGOGILOR. P. ŞPAN ŞI A. C. PAUNESCU Volumaşul profesorului de pedagogie din Sibiu, Petru Şpan, Poveştile în educaţia şcolară (1905), are mai mult valoare normativă pentru învăţători, cea mai mare parte a lui fiind rezervată analizei pedagogice a celor 6 poveşti potrivite pentru clasa I (Mama şi fetiţa de E. Sevastos, Fata săracului cea isteaţă de Ispirescu, Baba nesăţioasă de Stăncescu, Capra cu trei iezi de Creangă, Fata bărbată şi fata leneşă de Ispirescu, Stăncescu şi Fundescu, Ispravnicul pocăit de Ispirescu). Analiza e precedată de un capitol care pune în lumină valoarea educativă a poveştilor. Ele sunt apropiate copiilor, fiind „un product al fantaziei popoarelor în perioada copilăriei lor“, ca atare, spiritul lor e „în armonie“ cu cel al copilului. „De aci se explică uşurătatea cu care pricep copiii poveştile şi plăcerea de a asculta poveşti“. Valoarea lor educativă a fost covârşitoare în trecut. „Poveştile au fost factorul cel mai însemnat, dacă nu unic, în educaţiunea estetică, poetică şi naţională pentru toate generaţiile poporului român“. Poveştile conţin „principii estetice şi etice obiective“, deci potrivite pentru „formarea de judecăţi morale“, încât „nici o materie de învăţământ nu corespunde aşa bine individualităţii copiilor, ca şi poveştile“, iar „o bună povestitoare este o comoară pedagogică“. Previne însă că nu orice istorisire e potrivită pentru copii, ci numai cele ce îndeplinesc anumite condiţii, pe care Şpan le indică citând pe Willman şi Herbart. În aceste consideraţii se strecoară şi câteva amintiri din Lupşa natală, căci menţionează ca exemplu de urmat şezătorile cu povestitoare la care a asistat în Munţii Apuseni. Studiul se încheie cu 574 dorinţa ca românii să nu mai repete greşelile altor popoare în neglijarea poveştilor cu valoare educativă. Basmul în cultura integrală (1915) al lui Atanasie C. Păunescu caută să releve aceleaşi valenţe pedagogice ale poveştilor. Dacă basmul dispare din preocupările adulţilor, el va fi întotdeauna îndrăgit de cei mici. Valorile promovate de basm ar fi după Păunescu: dragostea, frumuseţea, vitejia, apoi calităţi sufleteşti ca mila, bunătatea, hărnicia, prevederea, isteţimea şi modestia. Basmele atrag şi prin minunile aduse prin surpriză. Unele constatări trezesc rezerve întemeiate, ca de pildă „Dorinţa de a avea copii nu poate fi socotită ca un motiv firesc basmului“, dar relevă cu justeţe înrudirea cu jocurile copiilor. Studiul e în general destul de anemic, cu multe locuri comune. E remarcabilă în schimb ideea de a cultiva basmele în graiul popular care este „cu adevărat viu, adică frumos, activ şi deplin“. BIBLIOGRAFIE: Petru Şpan, Poveştile în educaţia şcolară, Sibiu, 1905, 96 p. Atanasie C. Păunescu, Basmul în cultura integrală, Bucureşti, 1915, 175 p. 575 PARTEA A PATRA CERCETAREA INSTITUŢIONALIZATĂ A FOLCLORULUI 576 Către sfârşitul deceniului al treilea al secolului nostru, cercetarea folclorică intră într-o fază nouă, menită să aducă un spor, mai ales calitativ, investigaţiilor din acest domeniu. Factorul hotărâtor îl constituie crearea unor instituţii care vor avea în sarcină numai cercetarea folclorului, iar unele catedre universitare sunt profilate pentru a da folclorului o atenţie, dacă nu mărită, cel puţin constantă. Scopul mărturisit făţiş e grija pentru salvarea patrimoniului folcloric, insuficient cercetat până aci, ameninţat de prefacerile urbanizante de după primul război mondial. În subsidiar, prin noile instituţii se urmărea şi scoaterea folcloristicii din apele diletantismului, formu-larea unei metodologii adecvate investigaţiei ştiinţifice. Obiectivele mari se profilau însă destul de nebulos, ca realizări posibile într-o fază mai îndepărtată; ele nu se vor încheia decât parţial prin unele lucrări demne de ţinuta iniţială şi de programul enunţat. Ponderea cea mai mare în această nouă etapă o au cele trei arhive de folclor, înfiinţate aproape concomitent. Mai întâi, ia fiinţă Arhiva fonogramică de pe lângă Ministerul Cultelor şi Artelor în 1927, sub conducerea prof. G. Breazul, iar în 1928 Arhiva de folclor a Societăţii compo-zitorilor români, condusă de prof. C. Brăiloiu. Cele două arhive de folclor muzical vor activa paralel până la unificarea lor în 1949. În 1930, ia fiinţă la Cluj Arhiva de folclor a Academiei Române, condusă de Ion Muşlea şi afiliată Muzeului limbii române. S. Puşcariu fiind delegat de Academie cu supravegherea ei apropiată. În aceeaşi vreme, Institutul social român de sub conducerea prof. D. Gusti îşi reprofilează activitatea spre cercetările monografice complexe, în care folclorul e unul din capitolele manifestărilor spirituale. Prima campanie monografică lărgită în acest sens se desfăşoară în vara anului 1928 în Fundu Moldovei, şi la ea participă deopotrivă cele 577 două arhive de folclor muzical prin directorii lor, alături de unii care observă folclorul literar sau coregrafic. În anii următori, ele vor fi continuate în alte sate, alese drept nuclee caracteristice ţinuturilor din care făceau parte (Nereju-Vrancea, Runc-Gorj, Drăguş-Făgăraş, Clopotiva-Haţeg), încheindu-se prin monografii care tratează şi aspectele folclorice. Învăţământul universitar păşeşte de asemeni la acordarea unui interes susţinut creaţiilor folclorice, dar numai universitatea bucu-reşteană e prevăzută cu catedre astfel profilate. În 1927, ia fiinţă catedra de dialectologie şi folclor, încredinţată lui I. A. Candrea, iar în 1930 catedra de istoria literaturii române este scindată în istoria literaturii române vechi şi folclor, ocupată de N. Cartojan şi istoria literaturii române moderne şi folclor, deţinută de D. Caracostea. N. Cartojan va urmări numai literatura populară scrisă (cărţile populare) în relaţiile ei cu literatura veche, pe când ceilalţi doi profesori vor dezbate aspecte de bază ale folclorului literar. CERCETAREA FILOLOGICĂ I. A. CANDREA. Titularul catedrei de dialectologie şi folclor a fost captat de preocupările lingvistice mai vechi şi de calitatea de autor de manuale şcolare, îndeosebi de cele de franceză, rămânându-i prea puţină vreme pentru investigaţiile folclorice. Colaborator al lui Densusianu la Graiul nostru, apoi la catedra de filologie romanică în calitate de conferenţiar, culegerile pe teren nu l-au mai atras, iar preocupările folclorice s-au restrâns la un domeniu care astăzi aparţine etnografiei-credinţele populare. Iarba fiarelor (1928) înmănunchează câteva articole despre unele plante miraculoase (iarba fiarelor, ferega, mătrăguna) sau animale venerate de om (lup, broască) şi despre calendarul popular. Investigaţiile sunt instructive prin paralelele citate de la alte popoare, autorul străduindu-se să pună în lumină cele trei categorii de credinţe: 1) de natură antro-pologică, 2) moştenire directă de la băştinaşi şi 3) cele numite de el „credinţe contaminate“. Cele dintâi se reazemă pe însăşi constituţia umană. Pe urmele etnologilor englezi din şcoala antropologică 578 (Tylor, Lang), Candrea repetă: „Firea omenească este pretutindeni esenţial aceeaşi, fie că omul trăieşte la ecuator, fie în apropiere de poli, fie la munte fie la şes …Numai astfel se explică faptul că la două popoare, locuind fiecare câte o altă extremitate a globului, găseşti uneori exact aceeaşi credinţa, aceeaşi interpretare a unui fenomen din natură.“ Partea de credinţe moştenite „poate fi de origine romană sau traco-ilirică“, el nu încearcă a arăta raporturile dintre acestea şi cele dintâi, deoarece nimic nu infirmă supoziţia că şi multe din cele de natură antropologică, atestate la popoare îndepărtate, pot fi la noi tot o moştenire, romană sau traco-ilirică. Credinţele contaminate ar fi cele „străvechi, fie de natură antropologică, fie de origine romană sau traco-ilirică, peste care au venit să se altoiască altele de dată mai recentă sau împrumutate de aiurea, modificînd uneori adînc fondul primitiv al credinţei“. Şi de data aceasta, realitatea e prea schematizată, deoarece credinţele, ca şi celelalte bunuri culturale, sunt mereu supuse reinterpretării, li se adaugă, după împrejurări, noi înţelesuri. Există o elaborare continuă şi în această efervescenţă iau naştere noi credinţe, după cum au arătat de multă vreme cercetările sistematice. Alături de trunchiul vechi, răsar mlădiţe noi şi după cum unele îşi pierd vigoarea, fiind depăşite, sortite pieirii, altele prind consistenţă. Fenomenul e în strânsă dependenţă de stadiul colectivităţii, căci influenţa culturii clasice precipită totul în direcţia europenizării. În studiul despre caloian, Candrea emite ipoteza că obiceiul ar fi o moştenire a sărbătoririi Argeilor, cele 24 păpuşi de papură în chip de om aruncate de romani în Tibru pentru a provoca ploaia, dar de realităţile noastre e mai apropiată practica înrudită din cultul dionisiac. El spulberă etimologiile fanteziste care vedeau în caloian numele împăratului Ioniţă, arătând că forma populară de azi e o corupere a vechiului slav Kalean = de lut. Cursul litografiat Privire generală asupra folclorului român în legătură cu al altor popoare (1933–1934) e restrâns numai la domeniul credinţelor populare referitoare la cosmogonie şi la fiinţele fantastice. Introducerea şi unele capitole despre fiinţe fantastice vor fi tipărite în volumul său Folclorul medical român comparat (1944), celelalte rezumându-se la o privire generală asupra credinţelor despre cer, constelaţii, văzduh, pământ, plante, animale, apoi drac, strigoi, jertfa zidirii, zâne, ursitoare, samovile (joimăriţe), iele, ciumă, holeră, 579 balaur, zmeu, rohmani (blajini), căpcăuni şi uriaşi. La sfârşit, Candrea reia credinţele despre Sf. Gheorghe şi paparudă-scaloian tratate în Iarba fiarelor, cu adaosul despre paparudă. Informaţiile sunt scoase din publicaţii, îndeosebi din monografiile lui Marian şi Pamfile, doar la joimăriţe, uriaşi şi sfârşitul lumii citează şi din materialele inedite provenite din răspunsurile la un chestionar al său. Acesta a fost publicat şi difuzat mai întâi în formă incompletă, abia în 1933 fiind redactat în chip complet, cu 267 întrebări referitoare la capitolele tratate în acest curs. Partea comparativă e firavă de astă dată, redusă aproape numai la Natursagen a lui Dännhardt. Mult mai familiare îi erau credinţele despre om şi bolile lui, ana-lizate succint într-un curs litografiat, apoi amănunţit până la epuizare în Folclorul medical român comparat (1944). Candrea se opreşte la medicina magică, cea empirică necesitând orizontul unui medic practician pentru a putea fi urmărită în adâncime, dincolo de empirismul descriptiv al etnografilor diletanţi. Tratarea e minuţioasă, cu întinse şi remarcabile paralele de la alte popoare citate dintr-o bibliografie bogată, cu o seamă de rarităţi care nu mai stau la dispoziţia cercetătorului de la noi. Folcloristul poate urmări cu profit prezentările unor fiinţe fantastice, socotite de credinţele populare ca pricinuitoare de boli: ciuma, holera, frigurile, strigoii, moroii, zburătorul, ielele, rusaliile, samca, Muma-Pădurii. Descrierile sunt însoţite de numeroase referiri comparative, îndeo-sebi la slavii sud-dunăreni, datele fiind extrase din publicaţii, pe alocuri întâlnindu-se şi puţine informaţii inedite comunicate de corespondenţi. Analiza descântecelor se reazemă pe studiul monografic al lui A. Gorovei, pe care îl urmează, cu puţine abateri, şi în stabilirea celor 10 tipuri. Criteriul de determinare e compozit, unele tipuri fiind de natură compoziţională (rugăminte, poruncă, eliminare, descreştere, imposibilităţi), altele literare propriu-zise (paralelisme, dialog, povestire cu elemente epice). Domeniul folclorului propriu-zis i-a rămas în genere străin. Singura-i incursiune, cursul litografiat Lumea basmelor (1932) e doar un rezumat extrem de comod după monografia lui Şăineanu. Drept noutate pentru cititorul român e teoria geologului german Edgar Dacque de la Universitatea din Munchen, potrivit căreia basmele ar fi fost create de puţinii oameni din epoca secundară. Ca atare, 580 monştrii şi balaurii din basme n-ar fi decât acele animale uriaşe cunoscute de omul primitiv în epoca secundară, pe altă cale neputându-le cunoaşte. Teoria lui Dacque s-a dovedit cu totul şubredă, mai întâi pentru că omul nu apăruse în acea epocă, nici măcar în cea terţiară, apoi pentru că imaginaţia creatoare nu are neapărată nevoie de modele întruchipate pe care să le copieze doar. BIBLIOGRAFIE: I. A. Candrea, Iarba fiarelor. Studii de folclor, Bucureşti, 1928, 185 p.; Lumea basmelor, curs litografiat, Bucureşti, 1932, 136 p.; Privire generală asupra folclorului român în legătură cu al altor popoare, curs litografiat, Bucureşti, 1933– 1934, 368 p.; Folclorul medical român comparat. Privire generală. Medicina magică, Bucureşti, 1944, XXX + 478 p. Sabina Ispas, Ion Aureliu Candrea, în Rev. de etnografie şi folclor, 17 (1972), pp. 299–319. DUMITRU CARACOSTEA. Cel care avea să înscrie un nou capitol în istoria folcloristicii nu se va mărturisi folclorist decât târziu, în pragul apusului şi cu unele îngrădiri care veneau din însăşi formaţia sa. Sub acest aspect, el continuă pe marii săi înaintaşi, Hasdeu şi Densusianu, lucrând deopotrivă în mai multe discipline adiacente. Deşi iniţial şi-a simţit chemarea către studiul literaturii, imboldul lăuntric l-a împins să ucenicească în domeniile vecine ale lingvisticii, apoi ale folcloristicii, pentru a se familiariza cu mai multe focare apte să aducă luminile necesare: „Spre deosebire de criticii noştri toţi, simţeam că drumul la literatură trece prin filologie. Şi de aceea m-am hotărît să iau calea celei mai mari rezistenţe“. Va studia câţiva ani la celebrul romanist W. Meyer-Lübke, străin de preocupări stilistice, ceea ce îl va sili să lucreze „la întretăierea a două discipline: poziţie grea, cu roade tîrzii, dar prielnică“. (Mioriţa). În fond, Caracostea a lucrat la o trifurcare, întrucât şi folcloristica devenise o disciplină independentă, chiar dacă mai rămăsese vechea uzanţă de a o îmbina cu lingvistica, potrivit modelului instituit de Steinthal şi Lazarus, sau cu istoria literară, cum o va profesa la catedră Caracostea. 581 Necesitatea de a cultiva deopotrivă discipline înrudite şi de a exploata roadele oferite de întretăierea lor e impusă de un factor obiectiv, stadiul incipient al disciplinei, şi de unul subiectiv, confor-maţia spirituală a cercetătorului. Ştiinţă foarte tânără, folcloristica a simţit nevoia unei tutelări a disciplinelor mai vechi pentru a-şi croi propriul drum. Cel mai substanţial sprijin i-a venit de la lingvistică, disciplina cea mai riguroasă din ramura filologică. De aceea, cei mai de seamă folclorişti predecesori au fost în primul rând lingvişti-Hasdeu şi Densusianu – şi Caracostea va bătători aceeaşi cale. Im-boldul intern venea din setea de cunoaştere şi mai cu seamă din intuiţia omului destinat a vedea profunzimea fenomenelor, înlănţuirea lor pe nexurile cauzale până la origini. Cum răspunsurile nu vin uşor, ezitările persistă, adesea devin mistuitoare şi opera începută stagnează în mape, aidoma zidurilor mânăstirii lui Manole. Jertfa pe care o cere acest demon este permanenta şi chinuitoarea îndoială care împinge pe cel cuprins de ea la căutări mai îndepărtate, bâjbâirea fiind deopotrivă, şi plăcere, şi supliciu. Caracostea a fost un neliniştit, mereu în căutarea unei pietre filozofale şi mereu nutrit cu iluzia că în scurtă vreme i se va dezvălui, cu splendoarea răscum-părătoare a înfrigurărilor căutării. Toate lucrările lui stau mărturie de această ardere pe rugul intern, îndeosebi cele neterminate şi cele care instituie noi jaloane de scrutare a realităţii filologice. Pentru unii, captivaţi de retorisme şi de poze, persistenţa îndoielilor nu poate fi decât semn de vădită slăbiciune. La Caracostea, ele au avut durată atât de lungă din pricina nepotrivirii dintre aspiraţie şi metodă. Sub acest aspect, înrudirea lui cu Hasdeu iese mai pregnant la iveală, ca şi deosebirea care îi despărţea fundamental. Amândoi au fost prinşi de înfrigurările căutărilor până la ultimele rădăcini, stăpâniţi deopotrivă de mirajul originilor care se dezvăluie după multe dibuiri, pe căile convergente pluridisciplinare. Caracostea e un om al secolului al XIX-lea, format cu deprinderea de a ajunge la dezvăluirea originilor, dar în acelaşi timp dublat de noul tip de cercetător pentru care forma, haina stilistică, are importanţă covârşitoare în evaluările estetice. Hasdeu soluţiona cu mai multă uşurinţă trecerea peste abisurile ce i se deschideau în cale, folosindu-se de asocierile de natură intuitivă care îi permiteau acele salturi îndrăzneţe care trezesc uimire şi rezerve, tocmai pentru că nu mai pot fi urmărite. 582 Caracostea nu l-a mai urmat pe acest drum pe maestrul său pentru care a avut un cult tenace şi neumbrit de nori vremelnici. El a rămas sclavul rigurozităţii ştiinţifice. De aceea, aserţiunile erau supuse controlului necruţător al argumentărilor şi tot ceea ce nu părea sufi-cient de consolidat în noua construcţie, era lăsat de o parte. Şi astfel, lucrarea rămânea în schelărie, în timp ce maestrul păşea la căutări mai îndepărtate de unde i-ar fi putut veni ajutorul. Adăstarea a durat uneori până în pragul apusului, iar unele lucrări au rămas neterminate, în felurite stadii de nefinisaj. Împrejurarea că tocmai unele lucrări folclorice se află în această situaţie, între care mai cu seamă Mioriţa, cel mai vechi studiu de folclor al său, e simptomatică, pe de o parte pentru stadiul încă incipient al folcloristicii, pe de alta, pentru profunzimea cu care era urmărită problematica şi mai cu seamă pentru dificultăţile ce le întâmpină un răspuns plauzibil în acest domeniu în care cercetătorul e silit să-l adulmece până în preistoria spirituală. Contribuţia lui Caracostea este mai cu seamă de natură meto-dologică, în aparenţă, cercetătorul înfrigurat de căutări n-ar fi apt pentru deschiderea unor noi făgaşe, acestea având nevoie de certitu-dinile luminoase pe care le aduce o viziune clară şi neşovăitoare. Cu toate acestea, Caracostea s-a dovedit un deschizător de căi prin sta-bilirea unor puncte de sprijin cu totul fructuoase. El poate fi citat chiar ca un exemplu în care arsenalul metodologic funcţionează în deplină coerenţă şi eficacitate, în contrast cu rezultatele sortite a fi mereu sub semnul întrebării, într-un provizorat deconcertant. Înrâurirea lui în metodologia cercetării vine şi din vibraţia scrisului său. Oglindă fidelă a propriilor frământări, lucrările lui au o fluorescentă care străluceşte felurit cu orice nouă lectură, încât cititorul întrezăreşte mereu noi licăriri spre soluţii nebănuite, care aduc rezolvările dorite. De aceea, cărţile lui se dovedesc pline de semnificaţii latente care se revelă în chip capricios, ou reverberaţii pe care ochiul le poate prinde sub forma surprizelor. Constatarea, mărturisită târziu, că „întrebările sunt adesea mai rodnice decît rezultatele“ (Mioriţa), i se potriveşte cel mai mult. Preocupările folclorice încep destul de târziu, după ce istoricul literar şi lingvistul se afirmase promiţător, dar vor dura mai mult, ultima parte a vieţii fiindu-i prinsă de căutările răspunsurilor la prin- 583 cipalele opere folclorice. În 1912, Meyer-Lübke îi dă însărcinarea să ţină în cadrul Institutului român din Viena „un curs de limbă şi unul de literatură română. A fost momentul hotărîtor pentru dezvoltarea vieţii mele spirituale. Frămîntat de o mare tensiune, atunci mi-am pus întrebările care, în limbă, critică, istorie literară şi folclor m-au urmărit o viaţă întreagă.“ Starea disciplinei era precară şi impunea de la început muncă răbdurie de pionierat. Trebuiau mai întâi consolidate jaloanele cerce-tării şi preconizate instrumentele indispensabile cercetării ştiinţifice a folclorului. Situaţia acestora din urmă, cu câteva excepţii, era precară şi cerea mult curaj celui ce se aventura în această pustă fără puncte de reper. De aceea, Caracostea îşi va segmenta domeniul cercetării, îngustimea lui fiind oarecum proporţională cu dificultăţile informării şi cu timpul necesar elucidării lor. O seamă de deziderate vor fi for-mulate chiar în primul studiu, parţial publicat, Mioriţa (1915–1916), apoi în articolul de întinsă polemică literară, Un examen de conştiinţă literară în 1915. Neajunsurile porneau din metodologia deficitară, lăsată la bunul plac al diletanţilor: „Fără un plan bine chibzuit în amănuntele lui, fără pregătire în ce priveşte psihologia şi estetica omului din popor, colindăm în cutare sau cutare ţinut, înregistrînd ceea ce întîmplarea ne dăruieşte, fără măcar să grupăm în jurul unei mărturii astfel culese toate acele amănunte care ar putea să dea tot înţelesul cuvenit materialului căpătat. De un îndreptar metodic, de norme întemeiate pe o adîncită şcoală filologică, de un dicţionar de motive bine caracterizate în esenţa lor şi grupate în familii de motive, de selecţiunea unor versuri menite să deştepte amintirile adesea aţipite ale purtătorilor de literatură poporană, nici vorbă… Dacă s-ar fi procedat mai metodic, am putea şti precis nu numai ce trăieşte în un anumit ţinut, dar şi ceea ce nu este acolo. Şi lucrul e de mare însem-nătate cînd urmăreşti geografia motivului.“ (Mioriţa). Indicaţiile schi-ţate conţin in nuce jaloanele metodologice ale unei bune culegeri, care ţinteşte nu numai exactitatea fonetică a producţiilor, ci şi detectarea în întregime a repertoriului aferent, consemnând ceea ce există, dar şi ceea ce nu se cunoaşte, de ieri sau din vremuri imemoriale. Caracostea a preconizat de asemeni revenirea pe urmele informa-torului după un interval de timp, mai cu seamă atunci când subzistă temeinice semne de întrebare cu privire la unele aspecte. Indicaţia 584 metodologică era cu atât mai preţioasă, cu cât ea a fost aplicată cu totul sporadic, în trecut, dar nepublicarea ei până în vremea din urmă i-a ştirbit considerabil din roade. În Concluzii la „Mioriţa“ în Muntenia şi Oltenia (pe scara motivelor) (1915), Caracostea arată cum, fiind izbit de absenţa oii năzdrăvane în varianta buzoiană din Chiojdu Mic, „pentru a controla mărturia şi totodată pentru a avea documente cu privire la limita variantelor, am căutat să am alte mărturii zise de acelaşi cîntăreţ, după un an de la prima însemnare… Generalizarea unui astfel de mijloc de căutat în culegerile viitoare ar fi de mare însemnătate. Dacă s-ar putea aduna sistematic mărturii cu privire la viaţa unui motiv în un ţinut dat timp de un deceniu, aceste însemnări ar arunca o vie lumină asupra multor probleme de poezie poporană.“ Nevoia unui corpus e simţită cu putere în cercetări de tip mono-grafic şi el repetă vechiul deziderat: „O cerinţă de căpetenie a zilei de mîine este un Corpus al acestui avut sufletesc al nostru … Căci e timpul ca felul curent, adesea scandalos, de publicare să înceteze-mai întîi în publicaţiile Academiei.“ (Un examen de conştiinţă literară…) Interpretarea faptelor de folclor se cerea a fi în consonanţă cu specificul folclorului ca mod de existenţă şi manifestare. El consoli-dează la noi şcoala zisă istorico-geografică, pe urmele lui Hasdeu, dar căutând punctul de sprijin în geografia lingvistică. Rezultatele obţinute de Gilliéron erau în măsură să-i arate cât de fructuoasă se dovedeşte investigaţia pe aria de întindere a fenomenului; mai cu seamă la noi, unde documentaţia despre viaţa din trecut a păturilor populare e atât de săracă, cum va sublinia Caracostea în teza sa de doctorat, Wort-geographisches und Wortgeschichtliches vom Standpunkte der Homonymität (1914). Analogia cu acest domeniu al lingvisticii e mereu invocată în lucrările sale: „După cum cercetările lingvistice au fost înviorate în ultimul deceniu prin introducerea sistematică a punctului de vedere geografic, care a deschis neaşteptate orizonturi pentru lă-murirea vieţii şi istoriei cuvintelor, tot astfel, aplicînd felul nou de a vedea, atît de rodnic în studiile lingvistice, la studiul literaturii po-porane, credem că vom avea la îndemînă acel fir călăuzitor, care să ne poată scoate la limanul unor concluzii temeinice în domeniul, atît de încîlcit, al studiului motivelor poporane“ (Mioriţa in Moldova). Soliditatea punctului de vedere va fi verificată de cercetări, după cum 585 va sublinia în 1943: „Spre deosebire de şcoala finlandeză, inde-pendent de ea, şi într-o vreme cînd ea era încă în faşă, am introdus în cercetarea epicei noastre poporane punctul de vedere geografic, dar nu numai pentru a descifra minuţios din coexistenţa motivelor succesiunea lor, dar şi pentru a urmări valoarea stilistică a diferitelor plăsmuiri, în cercetările publicate de la 1914, metoda istorico-geografică era nedespărţită de adâncirea estetică. Ne aflam pe o poziţie necesară: azi cercetătorii străini văd că numai înfrăţirea metodei istorico-geografice cu morfologia artistică a motivelor poate duce la lămurirea domeniului. Este poziţia pe care am reprezentat-o de la început, ca fiind singura în concordanţă cu însăşi natura obiectului dat.“ (Morfologia baladei poporane). Metoda implica cercetarea tuturor variantelor unui tip din fiecare ţinut pentru ca din deosebirile dintre ele să poată fi descifrată istoria tipului sau elementului investigat. Altfel spus, criteriul geografic e preambulul celui istoric, aria teritorială fiind prima treaptă necesară în determinarea trecutului: „Răspîndirea geografică şi morfologia motivului sunt temeiurile necesare pentru istoria lui… Numai după ce vom avea o reprezentare clară a morfologiei şi a geografiei motivelor, putem să descifrăm din coexistenţa în spaţiu succesiunea genetică în timp şi din adîncirea formelor semnificaţia lor.“ (Sentimentul creaţiei…) Diferenţele, atât faţă de Hasdeu, cât şi faţă de şcoala finlandeză, ies la iveală sub mai multe aspecte. În primul rând, stringenta nevoie de localizare, deziderat permanent al cercetării monografice a unui element sau tip folcloric: „Oricît de amănunţită şi de pătrunzătoare ar fi critica internă a unei variante, oricît de conştiincios ar fi chiar studiul comparativ al mai multor variante, cercetătorul riscă să plutească fără orientare, dacă nu caută la fiecare pas să-şi dea seama de elementul geografic de localizare“, utilizând în acest scop „orice mijloc de precizare (fie istoric, filologic, folcloristic etc.)“. (Mioriţa în Moldova). Şcoala finlandeză neglija aspectul formal, stilul producţiilor populare, cu învăţămintele fructuoase pe care le pot aduce chiar în descifrarea istoriei acestora, preconizând cercetarea monografică a tipurilor numai ca o investigaţie mărginită la conţinutul desfăcut în elementele lui socotite primordiale. Era greşită şi încercarea de a contura fizionomia tipului originar, ancestral, din suma variantelor folclorice moderne şi a 586 celor scrise din literatura medievală: „Greşeala şcolii finlandeze era că urmărea o metodă a reconstituirilor, privind textul poporan aşa cum priveşti un text cult deteriorat printr-o circulaţie defectuoasă. Numai punînd în centrul realităţilor geografice însăşi viaţa artistică, dispar scăderile metodei finlandeze.“ (Morfologia baladei poporane). Observarea atentă a consemnat şi aspectul opus celui după care se călăuzea şcoala nordică, îmbogăţirea tipului tradiţional prin adaosul experienţei locale, continua interpretare şi deci adaptare la cerinţele contemporane. Variantele erau examinate de Caracostea în totalitatea lor, căutând descifrarea devierilor fiecăreia dintre ele, spre deosebire de Hasdeu, care reţinea doar ideea centrală, pierzând din vedere că ea e localizată, canalizată spre un anumit sens de elementele celelalte, socotite secundare, de obicei inserate de interpret sau de făuritorul variantei locale. De aceea, el s-a convins de la început că „trebuia să las materialul nostru să-mi arate treptat, prin însăşi natura lui, problemele şi calea de urmat“. (Mioriţa în Moldova). Densusianu vedea o scădere în discernerea minuţioasă a variantelor, dar cercetările au dovedit că aceasta este singura cale fructuoasă în folclor, cu condiţia ca cercetătorul să nu piardă din vedere scopul final al investigaţiei şi ierarhia motivelor şi a elementelor componente. Caracostea a impus această minuţiozitate ca un însemnat pas mai departe în detectarea secretului folcloric. Fiind cântărite variantele, fiecare în parte, cu semnalizarea deosebirilor care le singularizau, acestea trebuiau puse pe seama interpreţilor şi a condiţiilor de viaţă specifice unui ţinut. De aceea, se întâlnesc la el dese referiri la interpreţii variantelor, cu încercarea de a detecta din personalitatea acestora cheia deosebirilor, încercarea va rămâne mai cu seamă un deziderat pentru cercetările viitoare care să aibă la bază culegeri făcute în această lumină, pentru că aserţiunile lui Caracostea sunt mai mult decât problematice, dată fiind penuria datelor. Culegătorii nu au consemnat decât numele, vârsta, uneori şi profesia, ceea ce e prea puţin pentru conturarea personalităţii artistice a interpretului şi a eventualului aport în variante. În afară de aceasta, culegătorii nu au căutat să noteze informaţiile necesare cu pri-vire la fizionomia variantelor, dacă ele provin ca atare din tradiţie, sau sunt configurate de interpretarea creatoare a cutărui informator talen-tat etc. Deci, nu orice notă diferenţiatoare poate fi pusă neapărat pe seama informatorului de la care s-a cules, el fiind de multe ori doar un 587 transmiţător fidel al unei variante dăltuită de alţii în configuraţia ei de pe un anumit teritoriu. Pentru elucidarea acestui aspect, era nevoie de culegerea unui mare număr de variante din acelaşi loc şi abia examenul acestora, îmbinat cu ancheta suplimentară pentru anumite confirmări, poate distinge ceea ce ar fi aportul cutărui interpret etc. În unele cazuri, fizionomia variantei, coroborată cu alte producţii ale aceleiaşi specii culese de la acelaşi informator, poate da loc la unele prognosticuri plauzibile, cum ar fi cea despre acel Florea Drăgan din Bragadiru-Teleorman, de la care a cules multe balade Chr. N. Ţapu: „Un Florea Drăgan, dacă ar fi fost pus în condiţii prielnice şi s-ar fi învrednicit de creaţiune cultă, s-ar fi manifestat pe linia clasică, pentru că avea adînc sădite-n el cutele arătate“. (Clasicismul stilisticei poporane). Îndreptarul în detectarea aportului individual l-a găsit în cercetările lingvistice ale lui K. Vossler, „datorită căruia înţelegem azi tot mai mult că limba este, în o mare măsură, creaţiune estetică, adică stil, expresivitate, şi că nu masa receptivă, ci individul creator are rolul de căpetenie în viaţa şi dezvoltarea limbajului, acest material în care se întrupează poezia“. De aceea, „ca orice fenomen estetic, variantele sînt creaţiuni individuale, intuiţii sufleteşti întrupate în limbă şi trebuie să le adînceşti, să le individualizezi ca atare“. (Mioriţa în Moldova). S-ar părea că mai târziu, Caracostea n-ar mai fi fost adeptul cercetării tuturor variantelor, preconizând o limitare: „Chestiunea variantelor în folclor este gingaşă: pe de o parte, sînt necesare, de alta, se cere să te mărgineşti şi să ai o tehnică adecvată.“ (Mioriţa). Contextul arată că limitarea este concepută întâi de toate ca un remediu împotriva factologiei, împotriva acelora care se întrec în a da la iveală noi variante, fără încercări de vreo elaborare teoretică, postulând prin cumulul nesfârşit că acesta ar fi de fapt ţelul ultim al unei cercetări folclorice. Caracostea vroia să ţină cumpănă dreaptă între cele două extreme, cu rezultate la fel de caduce: „Nici înşirarea pozitivistă a faptelor care nu se sfîrşesc niciodată, nici speculaţie fără cunoaşterea exactă a întregului material, văzut funcţional. După cum înseilarea necontenită a variantelor nu poate duce la nici un rezultat, tot astfel nici modelarea materialului românesc după cutare poziţie ideologică.“ (Sentimentul creaţiei…) Necesitatea despuierii tuturor variantelor nu mai trebuie demonstrată, fiind la mijloc principiul elementar de cunoaştere a 588 întregului, pentru ca de pe această bază să se poată face operaţiile ulterioare de clasificare, ierarhizare şi triere. În folclor, nici când o variantă nu e de prisos, cu condiţia să nu fie un fabricat, servind cel puţin de mărturie a ariei de răspândire şi de prezenţă în cutare categorie de repertoriu la o anumită dată. În unele cazuri, conspectarea se poate face în foarte scurtă vreme şi cercetătorul este în măsură să dea la o parte ceea ce nu-i mai serveşte demonstraţiei. Acesta este cazul tipologizării caselor unui sat, unde etnograful avizat printr-o privire globală atentă poate selecta tipurile şi subtipurile materializate cel mai bine în cutare variante, fără să mai fie nevoie de o înregistrare globală. De pe această poziţie s-a ridicat Caracostea la indicaţia care poate fi înţeleasă greşit, dacă este generalizată fără un examen prealabil: „Cînd dispunem numai de două-trei duzini de variante, cum era cazul cu Mioriţa pe la începutul secolului, descrierea şi analiza tuturor se impunea. Dar acum cînd variantele cresc necontenit, a le înregistra şi a le analiza pe toate, este zadarnic“. (Problemele tipologiei folclorice). S-a întâmplat întocmai cu Mioriţa, deoarece pe de o parte, ea era în declin, exceptând tipul de colindă, încât variantele nu mai puteau aduce noi aspecte fundamentale, pe de alta, variantele consemnate până la acea dată conţineau toate elementele primordiale ale baladei şi colindei, deoarece cele de mai târziu n-au mai infirmat concluziile stabilite din examinarea numărului restrâns publicat înainte de primul război mondial. Dar, cum se va vedea, cu Meşterul Manole situaţia este mult diferită după darea la iveală a tipului colindă din Transilvania, care indică altă orânduire a datelor fundamentale. Celelalte coordonate specifice cercetării folclorice sunt expuse cu claritate, tocmai pentru a servi de îndreptar tinerilor folclorişti. Între frecvenţă şi origină există o corespondenţă întrucâtva de proporţionalitate directă, deci elementul cu mare frecvenţă poate fi postulat drept formă originară sau invers: „Chiar mica frecvenţă a motivului acesta (maica bătrînă n.n.) în balada noastră ne arată că avem aici un strat nou“ (Mioriţa în Ardeal). În genere, forma simplă e mai veche decât cea evoluată, analiza cumpănită poate stabili stratificări pornind de la indicaţiile oferite de conţinut, apoi de la aspectele formei. Mai cu seamă „studiul credinţelor, al datinelor şi al resorturilor sufleteşti e menit să aducă nu numai lumină [în] explicarea 589 conţinutului, dar şi unele puncte de sprijin, de orientare, în problema atît de grea a datării aproximative a originei cutărui sau cutărui motiv, a deosebirii straturilor vechi de improvizaţiile şi plăsmuirile recente“ (ibid.). Drept normă generală, care să subordoneze toate procedeele metodologice, este nevoia de a scruta realitatea folclorică în conformitate cu canoanele estetice ale creatorilor populari. Cu toate că „între poezia poporană şi cea cultă nu este o deosebire de esenţă, ci o deosebire de grad“, aceasta „nu ne îndreptăţeşte să le judecăm cu aceeaşi măsură“, deci evaluarea estetică nu se face după „norme ale literaturii culte“, ci după gustul poporan „sprijinindu-ne de psihologia omului simplu şi mărginind cercetarea noastră la poezia poporană aşa cum ni stă înainte cînd n-a fost modificată de un poet cult“ (Un examen de constanţă literară…). Caracostea instituie la noi exegeza de tip evoluţionist care depă-şeşte cu mult prin amplitudinea ei vederile predecesorilor, îndeosebi pe cele ale lui Hasdeu. Cercetarea curentă stabilea doar dezvoltarea de la ceea ce se numea motiv, celulă poetică de grad elementar, la realizarea mai largă a subiectului, adică a tipului materializat în variante. Sprijinindu-se şi de data aceasta pe lingvistică, mai ales pe vederile lui K. Vossler, Caracostea vede această celulă ca fiind de grad mai embrionar, întrucât ea rezidă chiar în limbă. Constatarea lui Vossler că „poezia poporană este locul unde limba devine poezie“ va fi îndreptarul său de căpetenie în stabilirea filiaţiei genetice. Punctul de vedere se va consolida treptat, în primele lucrări geneza fiind privită cu mai multă prudenţă, pentru ca studiile ultime să încerce o demonstraţie larg argumentată. Evoluţia e oarecum detectată de la întâiul germen, imaginea simplă concentrată în limba populară, plastică prin natura ei, până la compunerile ample în care epicul covârşeşte embrionul liric. Viziunea, poate tocmai pentru că e evident liniară, trezeşte opoziţii şi semne de întrebare, fiind cel puţin tot atât de grea dovedirea contrariului. Ea trebuie totuşi reţinută ca o ipoteză de lucru pentru a i se culege fructele acolo unde faptele par a confirma această formă de dezvoltare chiar de la nucleul elementar, conţinut virtual în limba populară. Caracostea a întreprins puţine studii de folclor, dar a abordat capitolele cele mai importante şi, în acelaşi timp, poate cele mai grele. Contribuţia este esenţială, de adâncime, atât ca model metodologic de 590 cercetare cât şi ca rezultate înscrise în suma cunoaşterilor din acest do-meniu. S-ar părea chiar că primatul îl deţine aspectul de metodologie, de altfel concordant cu firea sa neliniştită, mereu în căutări de desci-frare a enigmelor până la rădăcina lor ultimă. Constatarea e verificată şi de contribuţiile din vremea din urmă care năzuiesc să înscrie în istoria disciplinei tocmai căile cele mai potrivite de înrubricare şi apoi de explicare a realităţii folclorice. Orientarea e mărturisită chiar în primul studiu monografic: „ţelul meu aici nu este numai să urmăresc un anumit motiv poporan, dar totodată să dau şi un îndreptar de cum se cuvine să fie studiată, sub îndoitul aspect istoric şi estetic, poezia noastră poporană. Aceasta însemnează că problemele de metodă erau departe de a-mi fi indiferente. Căci tocmai domeniul poporan român, mult mai bogat decît cel romanic apusean, mi se părea deosebit de prielnic, pentru a proba valoarea direcţiilor metodice discutate de cercetătorii apuseni.“ (Mioriţa în Moldova, Muntenia şi Oltenia). Întâiul studiu, Mioriţa poate fi considerat drept pilon al metodei geografico-istorice aşa cum a fost ea cristalizată de D. Caracostea, înainte ca ea să fie preconizată în domeniul romanic de Ramón Menéndez Pidal în articolul său programatic Sobre geografia folklórica; Ensayo de un método din 1920, socotit de unii iniţiatorul acestei metode în folcloristica romanică. Cercetarea porneşte de la scrutarea tuturor variantelor potrivit distribuirii lor teritoriale, cu vădită atenţie la ceea ce se numeşte critica de text, tocmai pentru a detecta prefacerile cule-gătorilor. El duce mai departe observaţiile pline de miez ale lui Iorga asupra procedeelor de intervenţie ale lui Alecsandri, stabilind mai întâi fizionomia variantei Alecsandri înainte de a fi întocmită de poet, apoi semnalând celelalte intervenţii ale culegătorilor de mai târziu, îndeosebi remanierea substanţială a lui Bumbac şi Cătană. Concluziile formulate la sfârşitul unor capitole sau la reluările de mai târziu au fost confirmate de alţi cercetători în datele lor fundamentale, cum se poate vedea şi din monografia vastă a lui A. Fochi despre Mioriţa (1964). Motivul central este testamentul ciobanului şi el reflectă nu mistica morţii, cum s-a afirmat atât de des, ci, dimpotrivă, dragostea de propria îndeletnicire afirmată programatic şi în faţa morţii, dovadă supremă a preţuirii vieţii în formele ei aparent banale. În Mioriţa pulsează deci optimismul caracteristic maselor populare prin încrederea nestăvilită în rostul vieţii, fără alte răstălmăciri de epocă. 591 Caracostea a indicat apoi şi „baza etnografică“ a acestui testament ciobănesc prin citarea credinţelor şi uzanţelor funebre. Nucleul stă în „credinţa primitivă, răspîndită pretutindeni, că existenţa, aşa cum a fost dusă pe pămînt, dăinuieşte şi dincolo de moarte“. Credinţa e materializată mai cu seamă de motivul ferestrelor la sicriu, enumerate în cântecul zorilor, iar partea specială de doliu ciobănesc e oglindită în practica bradului funerar şi a celei ce înfăţişează nunta mortului necăsătorit. De asemeni, e pusă în lumină credinţa de la noi în unele animale prezicătoare. Cu privire la configuraţia teritorială a temei, Caracostea semnalează prezenţa motivului central în cântecul liric Ciobănaş de la miori, atestat la marginea laterală a ariei, unde balada nu mai există, apoi în colinda transilvăneană, într-o formă mai simplă, deci mai arhaică, decât cea de baladă. Caracostea a lăsat nepublicate tocmai capitolele care expuneau şi concluziile cu privire la geneza baladei, total diferite de cele ale celorlalţi cercetători. Ezitarea venea din puţinătatea materialului şi mai cu seamă din greutatea de a descifra înţelesurile embrionare ale motivului mioritic, urmărit până în preistoria autohtonilor. Problema era dificilă şi prin cele două date ale ei, cântecul liric în partea răsăriteană, colinda în partea nord-vestică a teritoriului, amândouă postulate a fi mai vechi, anterioare baladei. Rezolvarea întrevăzută de unii care considerau varianta Alecsandri drept forma embrionară, iar colindele derivate mai târzii şi decăzute din aceasta, era simplistă, cu toate că tăia dintr-o dată nodul gordian. În concordanţă cu postulatul că forma simplă e mai veche, Caracostea stabileşte o ierarhie, insuficient precizată în studiul Mioriţa din 1915, dar rotunjită în cursul său din 1932, Balada poporană română. Prima formă ar fi aceea a cântecului liric, existent „într-o epocă străveche, în care limba românească nu era diferenţiată în dialecte… În care se exprima dragostea de îndeletnicirea păstorească… Acest motiv central este nedeslipit de toate variantele şi el este acela care a creat toate aspectele epice“. A doua formă e cea păstrată în colindă şi în unele balade, iar a treia e cea cu desfăşurarea epică largă (oaia năzdrăvană, maica bătrână şi alegoria morţii, aceste două din urmă alcătuind „toc-mai cea mai recentă parte şi cea care circulă mai puţin“). Soluţia nu i s-a părut mulţumitoare, marele semn de întrebare fiind adus de colinde, speţă arhaică şi conservatoare, de aceea el a revenit cu mici ajustări în lucrarea postumă, Problemele tipologiei folclorice. Ciudăţenia care aducea 592 atâtea infirmări era prezenţa, deosebit de tenace, a acestei colinde care vesteşte dorinţa unui mort, cu totul singulară printre celelalte, pline de luminozitate şi de exuberanţă. Caracostea face incursiuni în etnologia funerară primitivă, coroborând-o cu înmormântările arhaice nu la cimitir, ci în jurul casei străbune, morţii devenind zei protectori ai familiei. Retuşarea constă în postularea unui bocet drept forma cea mai veche. Faptele „arată că înainte de a fi poezie, imaginile au fost ritualuri“, ca atare, bocetul premioritic conţinea testamentul cioba-nului, consemnat apoi de cîntecul liric, colinda fiind ulterioară acesto-ra, adică „ultima formă premioritică“, după care urmează balada. Dacă între cronologia formei de colindă şi baladă nu mai subzistă îndoieli, arhaismul celei dintâi şi marea răspândire a Mioriţei colindă fiind puncte de sprijin neîndoielnice, nu tot astfel se înfăţişează situaţia cântecului liric despre testamentul ciobanului, întrucât ceea ce e mai simplu nu e ipso facto neapărat mai vechi. Nu trebuie pierdut din vedere că în genere cântecul liric e mai simplu, mai redus decât colinda, care, trebuind să conţină cât de cât şi un sâmbure epic, e destinată prin aceasta a avea o formă întrucâtva mai complicată. Se ştie apoi că deritualizarea, trecerea în repertoriul laic a unui motiv poetic, e mai târzie. E mai plauzibil ca formele vechi să fi circulat, pe de o parte, în bocete – eventual în unele cântece funebre înrudite cu cântecul bradului şi zorile, dispărute însă din repertoriu – pe de alta, în colinda de doliu după ciobanul mort. Investigaţiile asupra colindatului, îndeosebi a celui funebru, ca şi cele asupra datinilor funebre fiind cu totul sporadice şi târzii, soluţionarea mulţumitoare se va arăta cu întârziere, trebuind să fie depăşit substanţial uimitor de puţinul cât se ştie astăzi în acest domeniu. Al doilea studiu monografic, Lenore (1929), conţine numai tipul logodnicului strigoi, urmărit în Europa vestică, centrală şi răsări-teană. Fiindcă la noi în baladă e prezent fratele strigoi, ca şi în sud-estul Europei, faptul confirmă apartenenţa folclorului nostru la această zonă, dar Caracostea n-a mai studiat în continuare şi acest tip pentru a dezvălui aspecte elocvente ale relaţiilor cu popoarele sud-dunărene. Studiul depăşeşte stadiul de pură expunere a variantelor grupate pe popoare prin introducerea amplă în care infirmă teoria originii franceze a baladelor balcanice, susţinută de Iorga şi dezbate aportul celorlalte lucrări despre Lenore. Cronologia celor două tipuri 593 e acceptată aşa cum a fost preconizată de Caracostea: „Raportul frate-soră din povestea strigoiului care călătoreşte noaptea pe calul-mătură, este mai veche decît acela din povestea strigoiului care călătoreşte noaptea cu logodnica lui“. Supoziţia e confirmată de „critica internă a mărturiilor, geografia motivului şi cuvintele primitive despre strigoi“. Balada ar avea la bază povestea primitivă despre fratele incestuos ce-şi târăşte sora la mormânt. Mai târziu, naraţiunea a fost adaptată la noile norme de convieţuire, în nord logodnicul luând locul fratelui, iar în sud relaţia incestuoasă fiind înlocuită prin blestemul mamei care sileşte fratele strigoi să întreprindă călătoria fantastică. Cursul litografiat Balada poporană română (1932–1933) e în pri-mul rând un prilej de a expune normele cercetării folclorice, felul cum trebuie puse în consonanţă cu specificul temei cercetate. El are la început o introducere de natură istorică în care e urmărită dezvol-tarea interesului pentru literatura populară, îndeosebi pentru poezia populară, până la publicarea colecţiei Alecsandri. De la Istoria filologiei române a lui Şăineanu acest domeniu fusese lăsat în paragină şi contri-buţia lui Caracostea va rămâne esenţială până în vremea noastră. În afară de abundenţa informaţiilor, capitolul de istoria folcloristicii trasează liniile mari ale relaţiilor dintre folclor şi literatura veche, corectând vederile unilaterale ale lui Gaster care dădea valoare absolută atestărilor cronologice. Pentru întâia oară este relevată contribuţia iluminismului în deşteptarea interesului pentru folclor, alături de unele modele de mai târziu, cum ar fi colecţia lui Ch. Fauriel, Chants populaires de la Grèce moderne (1824–1825) şi cea a lui Vuk Karažić. Capitolul Ce ne este cîntecul poporan aduce o definiţie explicată larg, până în fibrele ultime ale notelor definitorii. E relevat mai întâi importantul câştig metodologic de a descifra din starea de azi fazele din trecut ale fenomenului printr-o analogie bine condusă. După discutarea părerilor dominante, el stabileşte treptat coordo-natele de căpetenie ale cântecului popular, aşezând la început dimensiunea impozantă a dăinuirii: „Un punct asupra căruia trebuie să punem un deosebit accent, atunci cînd e vorba să definim cîntecul poporan, este lunga lui durată în timp şi larga lui răspîndire în spaţiu“. Altă notă definitorie este „viziunea poporană“, adică rezul-tanta concepţiilor populare care e implicit oglindită în creaţiile 594 folclorice şi constituie un auxiliar de căpetenie în detectarea prefa-cerilor cărturăreşti, directe sau indirecte. Caracostea nu omite celălalt aspect primordial al cântecului popular, simbioza cu melodia: „Este evident că adevărata poezie poporană este nedespărţită de muzică“. Pecetea tradiţiei e văzută în relaţiile ei dialectice cu aportul individual al interpretului talentat prin care e lămurită subsumarea acestuia la viziunea poporană. Definiţia dată de el cântecului popular rămâne cea mai completă, cu singurul corectiv că trebuie să se adauge cântecului rural şi cel muncitoresc din mediile industriale, acesta din urmă făcând tranziţia spre poezia cultă. Capitolele următoare sunt un exemplu de aplicare adecvată a cercetării monografice pentru a pune în lumină fizionomia unui tip folcloric. Cel care a stârnit mai multă vâlvă e Balada zisă istorică. Ridicându-se împotriva dăinuirilor romantice care vedeau peste tot în balada populară amintiri despre cutare figură istorică, uneori chiar despre întâmplări mărunte, Caracostea spulberă atari iluzii, ele fiind dezise de înseşi legile memoriei populare şi de natura cântecului epic popular. Acolo unde se pare că ar fi un conflict de natură cronică-rească, în fapt nu e decât o plăsmuire populară care porneşte de la rădăcinile adânci ale mentalităţii populare, vizând aspecte funda-mentale, primare, ale existenţei straturilor populare. El conchide că „creatorii baladei noastre poporane n-au plecat de la întîmplări istorice, ci de la o experienţă umană primitivă, de la o viziune poetică despre lume pe care se cuvine s-o gustăm şi s-o explicăm ca atare“. Cum va accentua mai târziu, aistorismul baladei populare nu anu-lează problema specificului naţional, dimpotrivă, îl pune în adevărata lumină: „Desfacerea de preocupările identificărilor istorice nu înseamnă că renunţăm la relevarea originalităţii româneşti. Problema se transpune din domeniul istoriei naţionale şi pragmatice în acela al configuraţiilor estetice: interpretarea adîncită a vieţii artistice a acelui popor. Ceea ce pierdem în suprafaţă, cîştigăm în adîncime. Cei care, desfăcîndu-se de iluzia substratului istoric al baladelor noastre, ar avea vreo părere de rău, se pot mîngîia văzînd, pe de o parte, straturile folclorice elementare în perspectivă milenară, orizontul comparativ pus în diferenţierea specificului nostru şi mai ales viaţa estetică proprie spaţiului nostru geografic.“ (Problemele tipologiei folclorice). 595 În fapt, Caracostea relua o polemică mai veche care grupase adversarii în două tabere, ireconciliabile. În opoziţie cu părtinitorii istoricităţii cântecului epic, susţinut în vremea din urmă de G. Paris, R. Fawtier, L. F. Benedetto, N. Iorga, D. Marmeliuc etc. făceau front negatorii J. Bédier, O. Böckel, V. Stasov şi D. Caracostea, susţinuţi de cercetările etnologice ale lui Arnold van Gennep asupra longevităţii amintirilor istorice la popoarele primitive. Negarea categorică, profesată de Caracostea trebuie neapărat coroborată cu sfera prescrisă de el cântecului popular, întrucât el postula drept caractere definitorii ale lui lunga dăinuire în timp şi larga răspândire în spaţiu. De aceea, el elimină din discuţie baladele mai noi despre unele întâmplări, cum ar fi focul de la Costeşti (1930) şi altele. Cu toate acestea, în repertoriul nostru există şi cântece epice ce oglindesc o seamă de evenimente istorice, e drept, abia cu începere din secolul al XVIII-lea, cum ar fi unele balade haiduceşti (Pintea, Tunsu, Iancu Jianu, Radu Anghel etc.) sau puţinele cântece istorice despre Horea, T. Vladimirescu, Avram Iancu, Al. I. Cuza, ca să nu mai amintim pe cele ulterioare chiar, care au avut o întinsă putere de circulaţie în anumite perioade de timp şi nu pot fi excluse în nici un chip din repertoriul folclorului românesc. Legile memoriei populare, apoi contaminările proprii mentalităţii populare care, lăsând în uitare cu vremea unele figuri din trecut, pune faptele săvârşite de acestea pe seama altora, mai simpatizate de popor, prin altoirea aureolei de personaj devenit mit, confirmă punctul de vedere demonstrat de Caracostea, cu grija de a nu-i acorda valabilitate absolută şi la cântecele relativ mai noi în care amintirile istorice sunt evidente şi probate de documentele scrise. Cercetătorul dezbărat de prejudecăţi în sensul amintit constată şi la acestea un proces de tipizare în plin progres, faptele povestite nu mai au aproape nimic istoric, veridic, ci sunt relatări verosimile, adesea chiar cu altoiri fantastice, cum e invulnerabilitatea haiducilor în faţa gloanţelor poteraşilor. Cu cât regresăm în trecutul istoric cu atât substratul istoric devine mai ascuns şi mai anemiat, până la extincţie. Unii au văzut în poziţia lui Caracostea o înrâurire a „metafizicii reacţionare a gândirismului“, deşi părerea susţinută de Caracostea apăruse înaintea gândirismului cu mai bine de trei decenii, apoi, după cât se ştie, cei din curentul gândirist n-au avut nicicând preocupări în legătură cu aistorismul cântecului popular. 596 Capitolul despre Lenore este intitulat Geografia baladei poporane, cu intenţia de a demonstra cum trebuie conduse cercetările pentru a urmări configuraţia unui tip folcloric răspândit pe o arie întinsă – Europa. Prezenţa tipului fratele-strigoi arată apartenenţa reperto-riului românesc la grupul sud-est european şi infirmă ipso facto ipoteza lui Iorga asupra originii romanice, în speţă franceze, a baladei din Europa sud-estică. Studiul despre Meşterul Manole e intitulat Material sud-est european şi formă românească pentru a învedera cum trebuie investigată o temă restrânsă la un spaţiu conturat ca atare de vicisitudinile istorice comune vreme de atâtea veacuri. Caracostea porneşte de la datele celorlalţi cercetători pentru a pune în lumină specificul românesc. Capitolul re-prezintă cea mai subtilă analiză a acestei balade româneşti. După desele referiri la fizionomiile variantelor sud-dunărene, superioritatea tipului românesc rezultă de la sine, acesta reflectând nu numai o mentalitate mai evoluată, prin care partea de rit este trecută pe plan secundar, iar semnificaţia lui poetică împinsă în centrul atenţiei, ci şi o realizare artistică evident mai înaltă. Secretul tipului românesc stă în situarea pe acelaşi plan atâta dramei meşterului, cât şi a soţiei lui, întrucât el „pune pe primul plan frămîntarea, vina şi căderea tragică a meşterului“ care „nu aduce nici o scădere figurii atît de duioase şi de umane a soţiei. Soarta amîndurora face un tot“. Tipul românesc vădeşte înţelegerea actului creator în sine, situat mult deasupra credinţei despre jertfa zidirii care la noi este sensibil depăşită de viziunea profundă a plăsmuitorului popular. În lumina acestor constatări, Caracostea corectează substanţial părerile predecesorilor, prin aceea că „adîncirea estetică a formei româneşti ne va arăta că nu mistica morţii şi nici dăinuirea superstiţiei, ci sentimentul creativităţii, cu tot tragicul lui, este axa în jurul căreia s-a cristalizat funcţional expresia românească“. Capitolul despre Mioriţa este intitulat Aspecte etnice ale baladei poporane, nuanţând prin aceasta felul deosebit al investigaţiei unui tip folcloric crescut din profunzimea propriilor rădăcini etnice. Urmărirea lui în toate provinciile româneşti pune în lumină nu numai apartenenţa lui organică la domeniul românesc, ci şi vechimea lui considerabilă, cu mult anterioară transhumantei pe spaţii largi, cum au localizat-o unii cercetători, rădăcinile ei fiind în 597 reprezentările străvechi populare despre moarte ca o continuare a vieţii pământeşti. Ultimul studiu monografic, Doina (1959), dezvăluie de aseme-nea implicaţii metodologice. Partea afectată originilor covârşeşte şi aici, atât prin numărul paginilor cuprinse, cât mai cu seamă prin ponderea arsenalului de argumente. Concepând-o ca o formă mai simplă decât cântecul epic, Caracostea o vede mai apropiată de baza de plecare a creaţiilor populare, limba poetică populară. Nemulţumit de vechile etimologii şi interpretări, el caută geneza în stările vieţii de familie din trecut. Pornind de la etimologia slavă a termenului de bază dojo, dojite, Caracostea vede originea doinei în cântecul zis la legănatul copilului. Supoziţia, susţinută de înţelesul dublu a legăna, mai cu seamă sub forma daină, este apoi confirmată de examinarea stării sociale a femeii cu funcţia de a alăpta, sclavă, apoi roabă şi mai târziu servitoare, în permanentă stare de opresiune, ceea ce a dus la lărgirea sferei speţei, incluzând toată gama de sentimente, îndeosebi a celor de jale, cele mai apropiate de doica recrutată dintre străini. După cum cîntecul bătrînesc înseamnă cântecul epic zis de, şi mai cu seamă pentru bătrâni, doina ar fi cântecul liric zis cu precădere de femeia doică, sau aplecată la muncile casnice, mamă sau străină. Supoziţia este confirmată de situaţia indicată de colecţiile folclorice de la noi şi de aiurea, întrucât partea covârşitoare a cântecelor lirice este culeasă de la femei: „în plus, vorbirea femeiască este mai străbă-tută de lirism decît cea bărbătească. Complexul familial este mai viu în lirica femeiască, pe cînd lirica formelor de muncă şi cea socială a luptelor de clasă este mai viu exprimată de bărbat.“ Nucleul iniţial al doinei, acel primum movens stă de fapt în limba populară, mai exact în acea interjecţie dai, dui care însoţeşte oarecum instinctiv actul legănării copilului, alături de lui etc., care au dus apoi şi la formarea substantivelor derivate dăina, duinu, luluit etc. Caracostea surprinde în cântecul nostru liric „unităţi care reprezintă echivalentul pentru ceea ce, în poezia cultă, numim strofă“. Afirmaţia poate deruta, dată fiind inexistenţa strofei în poezia populară română, în fapt, Caracostea semnalează ceea ce s-ar putea numi, făcând abstracţie de nonsensul ivit, strofă nefixă, de dimensiuni variabile după întinderea motivului expus, adică de grupul de versuri care tratează o idee poetică şi care pot avea 598 existenţă independentă, ca un organism de sine stătător, sieşi îndestulător. Atare strofe nefixe se văd în cântecele contaminate, de obicei semnalate prin versul începător frunză verde… Sensul şi funcţia lor ies la iveală numai prin referiri la totalitatea cântecului. „În investigaţiile de folclor literar, tot mai mult ne dăm seama de locul însemnat al stilisticii, înţeleasă ca o continuă raportare la întreg“. Concluzia indică jaloane metodologice adânci, sortite a fi călăuză si-gură în profunzimea fenomenelor: „De fapt, orice imagine, fie meta-foră, fie caracter uman, a fost creată prin raportare la un ansamblu, singurul care dă sens. Formele de viaţă modelează suprastructura formelor de artă.“ Ca preşedinte al secţiei literare a Academiei Române, Caracos-tea a elaborat un plan menit să realizeze câteva din dezideratele majore ale folcloristicii româneşti. În iunie 1946, se înfiinţează o Comisiune de folclor literar, alcătuită din M. Sadoveanu, T. Capidan, Şt. Ciobanu şi D. Caracostea, apoi I. Muşlea care să diriguiască lucrările Arhivei de folclor a Academiei. În anul următor, comisia este întregită cu C. Brăiloiu, P. Caraman, I. Diaconu, Al. Rosetti şi I. Şiadbei, preşedintele ei fiind Caracostea. Se preconizează mutarea unei părţi a Arhivei de la Cluj la Bucureşti, precum şi înfiinţarea unei secţii pe lângă Universitatea din Iaşi menită „să dea paralele slave ale motivelor noastre“. Lucrarea primordială ce se cerea realizată de atâta vreme era acel Corpus Carminum Romaniae, al cărui prim capitol trebuia să fie Balada populară română. În prima fază, erau necesare o bibliografie şi o tipologie a baladei populare. Lucrarea a fost amorsată în cadrul Arhivei de folclor sub directa conducere a lui Caracostea, fără să se poată şti care a fost soarta ei, deşi se pare că prima fază, despuierea bibliografică, a fost terminată. În vederea clasificării, Caracostea a elaborat un sistem publicat încă în 1948, Esquisse d’une typologie de la ballade populaire roumaine. Sistemul va fi remaniat mai târziu cu prilejul doinei şi lărgit pentru a putea îngloba toate creaţiile folclorice. El constituie încununarea studiilor sale de folclor şi de literatură, sinteză menită să contribuie la organizarea viitoare a documentării literare. Problema l-a urmărit până la sfârşitul vieţii, căci, octogenar fiind, a redactat o lucrare consacrată acesteia, Problemele tipologiei folclorice (1959), drept supremă datorie a sa faţă de cultura românească. 599 Sistemul preconizat de Caracostea se deosebeşte de cele ale precedesorilor fiindcă porneşte de la realităţile vieţii umane oglindite în formele de artă. Conţinutul este subordonat relaţiilor sociale care l-au generat, în categorii care pornesc de la raporturile cele mai simple din cadrul familiei până la cele complexe din viaţa multiformă a socie-tăţii, în forma corectată din 1959, Caracostea adaugă grupa Natura şi vietăţile prietene şi duşmane şi pune la început grupa Părinţi-copii. Ea era menită a fi aplicabilă şi la inventarierea motivelor din literatura cultă, oferind posibilitatea unei priviri globale asupra tematicii folclorice şi literare culte, un instrument de primă mână în investigaţiile viitoare. Cele 12 grupe: 1 părinţi-copii, 2 mîndru-mîndră, 3 soţ-soţie, 4 frate-soră, 5 soacră-noră, 6 alte rudenii, 7 natura şi vietăţile, 8 muncile profesionale, 9 conflicte de clasă socială, 10 haiducii şi revoltaţii, 11 vitejii şi duşmanii lor şi 12 raporturi şi conflicte cu puterile supranaturale, se dovedesc a fi cuprinzătoare pentru diversitatea atât de întinsă a tematicii folclorului. Doar la grupa natura şi vietăţile trebuie adăugate şi obiectele de orice natură, fiind de sine stătătoare, mai cu seamă în ghicitori. Mai grea de clasificarea unor producţii satirice, care-l arată pe actant singur, în nici un fel de relaţie cu alţii, numai pentru a-i scoate în relief deficienţa de natură psihologică, cum se poate vedea în câteva snoave populare. Printr-o interpretare mai largă, care să aibă în vedere factorii care dezvăluie metehnele psihologice, se pot şi acestea îngloba în acest sistem. El se vădeşte superior celui folosit de St. Thompson în al său Motifindex, care este alcătuit după cel al biblioteconomiei şi nu ţine seamă nici de baza psihologică a motivelor, nici de valoarea lor structurală în cadrul naraţiunilor. Întregul univers al poeziei poate fi orânduit în conformitate cu această schemă, întrucât ea pune în lumină nu numai relaţiile dintre formele de viaţă şi motivele poetice, ci şi cele dintre acestea şi primele lor nuclee embrionare, imaginile din limba populară, într-o ierarhie de la simplu la complex care reflectă până la un anumit grad şi scara evolutivă. Ca atare, sistemul clasificator preconizat de Caracostea reprezintă o treaptă superioară în încercările de acest fel şi poate fi socotit printre contribuţiile de seamă aduse de ştiinţa ro-mânească. 600 BIBLIOGRAFIE: Dumitru Caracostea, Lenore, o problemă de literatură comparată şi folclor. Bucureşti, 1929, 115 p.; Balada poporană română, curs ţinut în anul 1932– 1933, Bucureşti, 781 p.; Esquisse d’une typologie de la ballade populaire roumaine, în Langue et Littérature, IV (1948), pp. 5–11; Poezia tradiţională română. Balada poporană şi doina, ediţie critică de D. Şandru, prefaţă de Ovidiu Bîrlea, vol. I, II, Bucureşti, 1969, XXXVIII + 418 + 646 p.; Problemele tipologiei folclorice (în colab. cu O. Bîrlea), Bucureşti, 1971, 362 p. ION MUŞLEA – ARHIVA DE FOLCLOR A ACADEMIEI ROMÂNE Contribuţia primordială a lui I. Muşlea este organizarea Arhivei de folclor a Academiei Române. Predestinat prin fire drept un bun organizator, Muşlea avea să pună temeliile primei etape în promo-varea ştiinţifică a cercetării folclorice: bibliografia, paralel cu inven-tarierea şi clasificarea materialelor inedite. În 1930, Academia Română dă curs favorabil memoriului înaintat de Muşlea cu privire la înfiinţarea unei Arhive de folclor în Cluj. O propunere similară mai venise cu ani înainte din partea noului academician Ovid Densusianu, dar dificultăţile postbelice nu erau propice unor acţiuni de mare avânt. Arhiva de folclor este încredinţată lui Ion Muşlea, sub directa oblăduire a lui Sextil Puşcariu, care conducea Muzeul Limbii Române. În urma acestui act, Academia Română sistează publicaţia serială Din viaţa poporului român după ce ajunsese la al 40-lea volum, Arhiva de folclor fiind îndrumată să publice în locul acestora un anuar cu studii şi materiale folclorice. Culegerile vor deţine primatul în faza de debut a Arhivei de folclor. În acest scop, Muşlea difuzează câteva apeluri către învăţători cu îndemnul de a culege folclor. Indicaţiile metodologice se rezumă la exigenţele elementare, aşa cum fuseseră practicate înainte vreme. Treptat însă, Muşlea va difuza câte un chestionar în care problematica este detailată pentru a putea fi urmărită îndeaproape de culegătorul diletant. Cele 14 chestionare, distribuite corespondenţilor între 1931– 1945, au fost: 1) Calendarul poporului pe lunile ianuarie-februarie (143 601 răspunsuri); 2) Obiceiuri de vară (119 răspunsuri); 3) Animalele în cre-dinţele şi literatura populară (50 răspunsuri); 4) Obiceiuri de primăvară (136 răspunsuri); 5) Credinţe şi povestiri despre duhuri, fiinţe fantastice şi vrăjitoare (76 răspunsuri); 6) Naştere, botez, copilărie (74 răspunsuri); 7) Calendarul poporului pe lunile octombrie-decembrie (42 răspunsuri) şi şezătoarea (14 răspunsuri); 8) Pământul, apa, cerul şi fenomenele atmosferice după credinţele şi povestirile poporului (48 răspunsuri); 9) Moartea şi înmormântarea (58 răspunsuri); 10) Casa, gospodăria şi viaţa de toate zilele (credinţe, obiceiuri şi povestiri, 34 răspunsuri); 11) Nunta (obiceiuri şi credinţe, 51 răspunsuri); 12) Obiceiuri juridice (credinţe, obiceiuri şi povestiri, 11 răspunsuri); 13) Semne şi prevestiri (6 răspunsuri); 14) Crăciunul (credinţe, obiceiuri şi povestiri, 132 răspunsuri). Corespondenţii voluntari au lucrat de la un chestionar la altul, cu entuziasm variabil oglindit în suma şi calitatea răspunsurilor. Perioada de activitate în acest sens e cuprinsă între 1930–1940, războiul şi refugiul la Sibiu stingherind peste măsură desfăşurarea planului de cercetări. Cei mai mulţi sunt învăţători – cam o treime – apoi elevi de curs secundar, studenţi etc. Până în 1948, Arhiva de folclor însuma 1244 de colecţii repartizate teritorial astfel: 520 din Transilvania, 407 din Moldova, 234 din Muntenia şi Oltenia, celelalte având cuprins miscelaneu ca provenienţă. Culegătorii volun-tari însumau 875 folclorişti, acoperind aproape toată ţara: 416 din Transilvania, 232 din Moldova şi 227 din Muntenia şi Oltenia. Alături de aceştia, Arhiva de folclor recurge şi la concursul „stipendiaţilor“, adică a unor cercetători formaţi, cărora le acordă fondurile necesare şi care îşi limitează investigaţia la o zonă restrânsă. Contribuţia acestora, de rang superior, urmărea să ofere modele culegătorilor diletanţi şi să pună bazele unei trepte mai ridicate în investigaţia folclorică. În genere, acestea au fost publicate în Anuarul Arhivei de folclor (1932– 1945), rămânând inedite în colecţia Arhivei culegerile lui L. F. Nemeş în Munţii Apuseni (1933), I. Muşlea de pe valea Gurghiului (1935), I. Mărcuş în Făget-T. Mică (1935), V. I. Oprişu în valea Jiului (1937), Gh. Pavelescu în valea Sebeşului şi sudul Ardealului (1938 şi 1939), I. Pătruţ în valea Begheiului (1941), Romulus Todoran la moţi (1941) şi Tatiana Găluşcă în podgoria Aradului, jud. Botoşani şi Dorohoi (1941–1943). 602 Organizarea materialelor inventariate poate fi socotită exemplară. Alături de inventarul general, un fişier tematic minuţios, defalcat până la nivelul unui indice propriu-zis de materii, conţine indicaţiile cifrice ale colecţiei în care se află elementul sau motivul de folclor în sfera acceptată de această instituţie, care era şi cea a vremii, folclorul cuprinzând deci, alături de literatură, şi obiceiurile şi credinţele populare. Acest fel de organizare, absent la celelalte arhive de folclor de la noi, înlesneşte consultarea momentană şi extragerea datelor necesare, fără alte bâjbâiri vane. Concomitent cu organizarea colecţiilor intrate în patrimoniul Arhivei, Muşlea s-a preocupat de primul instrument necesar investi-gaţiilor: bibliografia folclorului. După primii paşi, consemnaţi în Şezătoarea de A. Gorovei, S. T. Kirileanu şi I. N. Popescu, Dacoromania de sub conducerea lui Sextil Puşcariu a adus o contribuţie de calitate superioară, prin bibliografia anuală din volume şi periodice, în care folclorul şi etnografia aveau un capitol rezervat. Această bibliografie a fost consemnată din 1921 până în 1929 în volumele II-VII de către N. Georgescu-Tistu, M. Lipăneanu şi I. Breazu. După această dată, bibliografia folclorului românesc din anii 1930–1950 este întocmită de Muşlea, fiind publicată la finele anuarului, iar ultima parte în Revista de folclor (1956–1957). Cele şapte volume cu Anuarul Arhivei de folclor aduc o contribuţie substanţială în folcloristica vremii în aproape toate sectoarele mari ale cercetării. Cea a directorului constă mai întâi în organizarea cercetărilor, oglin-dită în rapoartele anuale din fiecare volum, apoi în bibliografia alcătuită în mai multe etape: Bibliografia anuală a folclorului (1930– 1943) în volumele I–VII, lucrată în anii din urmă de Ion Mărcuş şi Bibliografia lucrărilor de cuprins folcloric şi etnografic publicate de Academia Română (1867–1930), în vol. II. Volumele conţin apoi o seamă de colecţii regionale din Ţara Oaşului fi. Muşlea, vol. I), jud. Lăpuşna şi valea Nistrului de jos (P. V. Ştefănucă, vol. II şi IV), Valea Almăjului, Scărişoara şi valea Mlavei (Emil Petrovici, vol. III, V şi VI), Ugocea (V. Scurtu, vol. VI), Serbia (I. Pătruţ, vol. VI) şi sudul judeţului Bihor (Gh. Pavelescu, vol. VII). Studiile propriu-zise au o pondere variată, dar se disting prin nivelul informării şi prin ţinuta riguros ştiinţifică, similară celei din Grai şi suflet. 603 Se poate afirma că adevărata vocaţie a lui Muşlea, cea de organizator, străbate ca un fir roşu întreaga lui activitate. Ea e vizibilă nu numai în bibliografie, ci şi în lucrarea de mari proporţii, care e şi opera sa capitală: Tipologia folclorului din răspunsurile la chestionarele lui B. P. Hasdeu, apărută postum (1970). Despuierea celor 19 volume cu răspunsurile la chestionarul lingvistic însumează un volum enorm de muncă. Dacă se ţine seamă că problemele au fost consemnate tematic pe fişe standard, cu o scriere citeaţă de premiant în caligrafie, pentru a putea sta la dispoziţia cercetătorilor în Cluj după înapoierea mapelor lui Hasdeu la Biblioteca Academiei, prin parcurgerea atentă a celor 17.000 pagini, strădania a fost mai mult decât exemplară. Te cuprinde mirarea că o răbdare angelică s-a putut asocia cu un corp atât de bol-năvicios, care i-a grăbit sfârşitul pe neaşteptate. Unele însemnări do-vedesc că el plănuia redactarea unui indicator amplu de natură tema-tică în care, alături de datele extrase din răspunsurile la chestionarul lingvistic al lui Hasdeu, să fie inserate şi cele existente în Arhiva de folclor, cele mai multe cuprinse în răspunsurile la chestionarele difu-zate de el, dar imensitatea informaţiilor l-a silit să se rezume, lăsând continuarea în acest sens pe seama cercetătorilor viitori. Deocamdată, Adrian Fochi a păşit la despuierea şi redactarea datelor folclorice şi etnografice din răspunsurile la chestionarul lui N. Densușianu. Felul minuţios şi claritatea cu care sunt extrase şi orânduite informaţiile din răspunsurile la chestionarul lui Hasdeu dispensează pe cercetător de a mai alerga la original, exceptând investigaţiile monografice de tip ex-haustiv. Lucrarea dezvăluie multe aspecte necunoscute din domeniul credinţelor şi obiceiurilor, îndeosebi ale celor referitoare la fiinţele fan-tastice, depăşind considerabil datele din monografiile lui T. Pamfile. Cercetările de amănunt ale lui Muşlea s-au îndreptat cu precădere asupra etnografiei. Obiceiul junilor braşoveni (1927), teza sa de doctorat, este o lucrare cum nu se mai întâlnesc până la acea dată la noi. În locul descripţiilor selective, care dau pe sărite aspectele obiceiului, Muşlea introduce principiul urmăririi exhaustive, care consemnează orice detaliu, întrucât fiecare îşi are rostul bine precizat în ansamblul obiceiului, apoi stă mărturie de un anumit stadiu sau concepţie pentru ochiul care ştie să vadă. Referirile comparative ajută la aceasta în chip substanţial, cu grija de a nu neglija atitudinea 604 mereu creatoare – şi de aici polisemantismul, adesea capricios, al obiceiului şi al actelor sale componente. Muşlea a mai urmărit şi alte obiceiuri, rezultatele fiind publicate abia în vremea din urmă (Joimăriţa, Jocurile de copii, Tîrgurile de la Găina şi Călineasca etc.) Lucrul intens la bibliografia folclorului românesc i-a prilejuit unele incursiuni în istoria folcloristicii româneşti. Cea mai veche, Viaţa şi opera doctorului Vasile Popp (1928), pune în lumină lucrarea puţin cunoscută a acestuia despre obiceiurile la înmormântări, pe care am fi dorit-o publicată în întregime (eventual în traducere) în anexa studiului său. Au urmat articolele sumare despre Ion Bianu şi O. Densusianu, continuate în vremea din urmă de studiile ample despre S. Micu şi folclorul, I. Pop Reteganul, T. Cipariu, M. Gaster etc. În domeniul propriu-zis al folclorului, Muşlea a adus o contribuţie persistentă prin completarea monografiei lui W. Anderson, Der Schwank vom alten Hildebrand (1931). Intrigat de faptul că distinsul cercetător german cunoscuse numai două variante româneşti, una publicată în maghiară, a doua în germană, solicită corespondenţilor săi sondaje în repertoriile locale. În felul acesta, Muşlea ajunge să descopere alte 43 variante din toată ţara, repertoriul românesc dovedindu-se a fi al doilea ca întindere după cel german (80 variante), urmat apoi de cel ucrainean (16 variante). Concluzia lui Muşlea se înscrie în cea a lui Anderson, care vedea o răspândire a acestei snoave din părţile nordice ale Europei spre sud. Astfel, Muşlea opinează că de la ucraineni snoava a trecut la noi prin Maramureş şi Bucovina, iar de la români a fost împrumutată de sârbi. Punctul principal de sprijin al argumentaţiei era lipsa snoavei la unguri şi la bulgari, dar colecţiile ulterioare au atestat-o la unguri şi la turci, ceea ce schimbă simţitor datele problemei. BIBLIOGRAFIE: Ion Muşlea, Tipologia folclorului din răspunsurile la chestionarele lui B. P. Hasdeu (în colab., cu Ovidiu Bîrlea), Bucureşti, 1970, 634 p.; Cercetări etnografice şi de folclor, ediţie îngrijită şi studiu introductiv de Ion Taloş, vol. I–II, Bucureşti, 1971, 1972, XLVII + 336 + 526 p.; Anuarul Arhivei de Folclor publicat de Ion Muşlea, I–VII (1932–1945), 254 + 250 + 215 + 267 + 216 + 425 + 200 p. 605 TACHE PAPAHAGI. Cel mai fidel continuator al lui Ovid Densusianu va îmbina în chip susţinut cercetarea dialectală cu cea folclorică, cu persistente incursiuni în domeniul etnografiei. Papahagi a fost un pasionat al terenului şi a străbătut toate pro-vinciile ţării, cu toate că recolta nu a fost decât de natură imagistică, fixată în cele trei volume impunătoare, Images d’ethnographie roumaine (1928, 1930, 1934), cu excepţiile ce se vor vedea. Cea mai importantă între acestea e Graiul şi folclorul Maramureşului (1925), teza de doctorat în filologie. Materialul a fost cules între 1920–1924 în 6 călătorii ce însumează 115 zile. Ea urmează îndeaproape Graiul din Ţara Haţegului a lui Densusianu, cu deosebirea că producţiile folclorice nu sunt orânduite după sat şi informator, ci după specii, apoi după localitate şi informator, ceea ce conferă un primat aspectului folclo-ric. Naraţiunile în proză sunt extrem de puţine (câteva legende, snoave şi povestiri), dar tocmai acestea împlinesc întrucâtva lacuna colecţiilor anterioare, mărginite numai la poezia populară. Ca şi la Densusianu, se întrevede o discernere prealabilă, mărturisită de altfel în studiul introductiv: „o oarecare selecţie în culegerea acestor texte nu a fost neglijată“. Studiul introductiv înfăţişează aspectele esenţiale ale istoriei şi etnografiei Maramureşului, oferind o bună cheie pentru înţelegerea folclorului din acest ţinut. A doua colecţie e cu totul sumară, de aici titlul Cercetări în Munţii Apuseni (1925). Materialele au fost culese în 1921–1922 şi se reduc la 32 piese de toate genurile (povestiri, legende, descântece şi cântece). Concluzia cercetătorului este drastică: „Se poate afirma în mod peremptoriu că moţul n-are literatură folclorică: doină, bocet, colindă, baladă, basm, tradiţie etc. N-are nici alte genuri, ca strigături, ghicitori, etc., întrucît şezători de iarnă, bunăoară, în ţara lor nu pot avea loc.“ Cu un deceniu înaintea lui, Bartók culesese în mai puţine sate peste 300 piese, poezii şi melodii populare specifice ţinutului, cu excepţia cântecelor propriu-zise care aparţineau repertoriului de largă circulaţie sau de influenţă cultă. Mai târziu, E. Petrovici va culege numai din Scărişoara 205 bucăţi (în afară de credinţe şi obiceiuri), cele mai multe din repertoriul liric (143 cântece şi strigături). Peste două decenii, Papahagi explică modesta colecţie din 1921–1922 prin atitudinea ostilă a moţilor, îndeosebi a moaţelor faţă de „tipul brunet căruia eu aparţineam vizibil în anii aceia … această 606 atitudine s-a alăturat într-o oarecare măsură realei penurii folclorice a moţilor propriu-zişi, pentru ca recolta mea folclorică să fie atît de anemică“. (Paralele folclorice, p. 158). Studiile de folclor ale lui T. Papahagi se caracterizează în primul rând prin desele referiri şi comparaţii cu folclorul aromân, conti-nuând pe plan tematic strădaniile unchiului său, Pericle Papahagi, alcătuitorul celei mai de seamă colecţii de folclor aromân. Semnalările vor fi de obicei de amănunt, dar pe alocuri T. Papahagi se va ridica şi la unele consideraţii care privesc însăşi geneza popo-rului român. Romanist asiduu, el va extinde apoi comparaţia la folclorul popoarelor romanice, îndeosebi la cel italian. Uneori, mai cu seamă în domeniul credinţelor, aria comparativă e considerabil lărgită, trecând chiar în celelalte continente. Din folclorul romanic şi cel latin (1923) e mai mult un studiu etnografic cu privire la obiceiurile şi credinţele legate de unele luni ale anului (decembrie-iunie), cu strădania de a detecta fondul latin al acestora. Numeroasele citări din Pliniu (Historia naturalis) şi Ovidiu (Fasti) sunt coroborate cu mărturii similare din domeniul romanic. Unele depăşesc aria romanităţii şi chiar a Europei, aparţinând unui fond comun ancestral, sau fiind creaţii independente, generate de o mentalitate similară. În capitolul final despre descântece, Papahagi citează unele mărturii interesante despre părerile populare cu privire la acestea şi relevă evidenta lor asemănare cu rugăciunea. O problema de romanitate sud-ilirică (1923) vrea să elucideze trecutul aromânilor şi raporturile genetice cu masa daco-română. Autorul se sprijină de data aceasta pe unele aspecte ale folclorului: muzica, dansul şi portul. Deosebirile evidente faţă de repertoriul din nordul Dunării îl duc la încheierea că aromânii reprezintă în primul rând ramura descendentă a populaţiei romanizate din nordul Greciei, la care s-a alăturat masa dislocată de aşezarea slavilor în sudul Dunării. Problema e deosebit de gingaşă în stadiul actual al folclo-risticii balcanice. Mai întâi, Papahagi a eliminat din discuţie „muzica instrumentală a lăutarilor, întrucît ea nu ne poate dovedi decât lucruri împrumutate altoite etc.“ În fapt, repertoriul instrumental lăutăresc nu poate fi înglobat într-o singură categorie istorico-stilistică, aparţinând şi el la diferite straturi, în genere conservate în aceste zone balcanice deosebit de arhaice, alături de împrumuturi 607 evidente. Trebuie apoi întrebat repertoriul interpretat de instru-mentele populare vechi – fluierul, cimpoiul, buciumul – cu vădite trăsături arhaice. Cercetările au arătat că dansul şi, mai cu seamă, portul sunt cele mai propice primenirilor care pot merge până la izgonirea fără urme a stratului vechi. Similitudinea portului aromâ-nilor şi a dansului cu cele sud-albaneze şi greceşti arată un împrumut de dată destul de recentă. Mai sigure sunt datele oferite de folclorul obiceiurilor – cântecele şi jocurile rituale – caracterizate printr-un conservatorism provenit din obligaţia de a reproduce repertoriul cu deplină fidelitate. O melodie de cântec şi un dans sunt prea puţine puncte de sprijin pentru o demonstraţie cu concluzii atât de grele. La catedra de dialectologie şi folclor romanic, Papahagi a predat, în calitate de conferenţiar, apoi de profesor, câteva cursuri referitoare la folclor. Predilecţia sa urmează de aproape pe cea a lui Ovid Densusianu, punând totdeauna în centrul atenţiei poezia lirică, pe acelaşi temei că aceasta ar oglindi specificul unui popor, în opoziţie cu cele de larga răspândire (credinţe, apoi basme, snoave etc.). Folclor român comparat (1928–1929) tratează câteva specii ale folclorului după schema ce distinge: material folcloric intelectual raţional (proverbele), imaginativ (basmele), apoi sufletesc voliţional (satira) şi pur (doina), categorisire cu totul arbitrară. La proverbe relevă unele ce aparţin mai multor popoare, apoi cele care oglindesc aspecte specifice, sprijinindu-se pe variantele dacoromâne şi aromâne. Din acelaşi unghi sunt urmărite câteva ghicitori. Partea cea mai întinsă este rezervată liricii populare, de la strigătură la cântecul liric de dor, erotic, de jale etc. Preocuparea constantă e cea de a semnala asemănările sau deosebirile faţă de lirica aromână. Concluzia e „că Transilvania ocupă locul de frunte în lirica română“, de fapt partea sud-vestică, „adevăratul centru liric creator şi radiator al Transilvaniei“. Şi întrucât „această regiune corespunde cu însăşi inima etnografică a poporului dac. Concluzia, aşadar, se întrevede limpede“, mai cu seamă dacă se ţine seamă de temperamentul practic, opac la poezie şi artă, al romanilor. Concluzia repetă pe cea a lui Hasdeu care punea originea poeziei neolatine pe seama băştina-şilor romanizaţi. Lirica aromână ar fi mai săracă, nu prin contribuţia fondului roman prevalent aici, ci în urma ocupaţiilor de comercianţi şi cărăvănari, când „prozaismul calculator a înăbuşit tendinţele 608 artistice ale sufletului“. El împarte lirica în două categorii mari, lirica măruntă şi lirica dezvoltată, criteriul diferenţiator fiind numai numărul de versuri. Papahagi se face părtaşul acelora care vedeau în resemnare dominanta sufletească a românului. Ca atare, el apreciază, împotriva tuturor evidenţelor, că „haiducia e fals aclimatizată cu sufletul poporului dacoromân. Haiducia cere o continuă acţiune bărbătească eroică şi mereu ofensivă – ceea ce cadrează cu sufletul aromânului. Pasivitatea resemnată a sufletului dacoromân nu armonizează cu cerinţele haiduceşti“. Faptul că lirica haiducească lipseşte în schimb la aromâni, s-ar explica prin lipsa lor de înclinare poetică. Cursul litografiat Aromânii. Grai-folclor-etnografie (1932) se ocupă abia în treacăt de folclorul acestora. Firul călăuzitor e şi aci asemuirea cu folclorul dacoromân. Cu toate că se întâlnesc „elemente aproape identice în folclorul aromân şi cel dacoromân… dar ele nu pot fi precis concludente“ şi citează în acest sens unele ghicitori şi motive din descântece. Cursul litografiat Poezia lirică populară (1947–1948) reia partea corespunzătoare din cursul din 1928–1929, aducându-i dezvoltări substanţiale. Analiza e călăuzită de procedeul urmat de Densusianu în studiul său despre lirica păstorească, prin dezvăluirea conţinutului cu comentariile pertinente. Valoarea lui neîndoielnică stă în numeroasele citate comparative de pe arii largi, fruct al unei erudiţii întinse. El a fost publicat mai târziu, adăugându-i-se şi capitolul substanţial despre lirica aromână. În final, sunt urmărite o seamă de „probleme de lirică populară“. Ele rezumă cercetările anterioare, cu bogate citate din folcloristica romanică. Linele sunt tratate prea sumar, mai cu seamă pentru cititorul interesat căruia nu-i stau la îndemână izvoarele indicate. Paralele folclorice greco-române (1944) e o lucrare de bibliografie folclorică limitată la unele tipuri comune celor două popoare. Papahagi publică în traducere 38 cântece greceşti cu bogate note în care sunt indicate nu numai variantele româneşti, ci şi cele romanice, apoi albaneze, sud-slave etc. Comentariile aduc numeroase referinţe şi asupra altor balade şi cântece (Doicin, Valean, Vidra etc.). Ediţia a II-a din 1970 conţine alte 11 poezii greceşti, traduse integral cu notele bibliografice şi comparative. Semnalările sunt cumpănite, chiar dacă pe alocuri comentariile lingvistice covâr-şesc prin densitatea lor bibliografică. Cercetătorul folclorist necunos- 609 cător al limbii neogreceşti are la îndemână un preţios instrument de cercetare într-un domeniu rezervat încă surprizelor. A rămas nepublicată lucrarea mai întinsă, Mic dicţionar folcloric, din care autorul a dat o spicuire, Din mic dicţionar folcloric (1947). Intro-ducerea înfăţişează amănunţit noţiunea de folclor (domeniu, carac-teristici, metodă) la dimensiunile unui dicţionar, cu numeroase citate din lumea romanică. Urmează prezentarea celor două aspecte alese, cornul (de animal) şi nuntă de vieţuitoare, ilustrate cu numeroase fapte de provenienţă diferită. Articolul Concordances folkloriques et ethno-graphiques (1946) expune în fapt 20 de aspecte în maniera unui dicţionar folcloric: cântecul (reluat în substanţă în capitolul Rostul şi efectul cîntecului din Poezia lirică populară), alegoria, minciuna, apoi cele despre unele snoave: creditorul momit, o ţigară, scroafa în biserică, prostul, făgăduinţa la pericol, indiscreţia femeilor, ciobanul şi adevărul, mortul prefăcut omorât, puii scoşi din ouă tari, metamorfoza om-măgar, Dumnezeu şi popoarele, zilele săptîmînii, leneşul, cel mai tare, unde este…? şi surdul. Bibliografia indicată ajută pe cercetătorul înclinat să adâncească vreuna din teme, informaţia fiind o invitaţie permanentă de a explora fenomenul pe întreaga lui arie de răspândire, întâia chezăşie a unor concluzii plauzibile. BIBLIOGRAFIE: Tache Papahagi, O problemă de romanitate sud-ilirică, în Grai şi suflet, I (1923), pp. 72–99; Din folclorul romanic şi cel latin, studiu comparativ, Bucureşti, 1923, 174 + II p.; Cercetări în Munţii Apuseni, în Grai şi suflet, II (1925), pp. 22–89; Creaţiunea poetică populară, în Grai şi suflet, II (1926), pp. 263–309; Graiul şi folclorul Maramureşului, Bucureşti. 1925, LXXXIII + 240 + XXI; Folclor român comparat, curs litografiat, Bucureşti, 1928–1929, 427 p.; Aromânii. Grai-folclor-etnografie, curs litografiat, Bucureşti, 1932, 213 p.; Flori din lirica populară. Doine şi strigături, Bucureşti, 1936, 79 p.; Paralele folclorice (greco-române). Traduceri din poezia populară greacă şi note de folclor, filologie şi etnografie de Bucureştii, 1944, 96 p.; ed. a II-a augmentată, Bucureşti, 1970, 198 p.; Concordances folkloriques et ethnographiques, în Langue et Littérature, III (1946), pp. 166–201; Din mic dicţionar folcloric. Spicuiri folclorice şi etnografice comparate, Bucureşti, 1947, 29 p.; Poezia lirică populară I, curs litografiat, Bucureşti, 1948, 307 p.; Poezia lirică populară, Bucureşti, 1967, 589 p. 610 ION DIACONU. Al doilea dintre folcloriştii de seamă elevi ai lui O. Densusianu, profesorul din Focşani I. Diaconu s-a ocupat cu precădere de Vrancea natală. Ţinutul Vrancei (1930) a fost conceput ca o monografie, dar aducea în întâiul volum numai 17 tipuri cunoscute de baladă în 138 variante. Efortul concentrat asupra acestei specii vine din părerea auto-ului, expusă în Introducere, „că nu în poezia lirică şi nici în celelalte balade trebuie să căutăm originalitatea creaţiei folclorice a ţinutului, ci în Mioriţa. Aceasta este poezia păstorească, prin excelenţă, de aici.“ Aşa se şi explică de ce Mioriţa e reprezentată în volum prin 91 variante, deţinând aproape două treimi din totalitatea colecţiei. Strădania sa de a muta centrul de greutate al Mioriţei în Vrancea e de departe vizibilă. Pornind de la constatarea că această baladă apare în restul ţării în vreo 50 de variante, Vrancea trebuie să deţină primatul cu un stoc superior, de aceea Diaconu a consemnat de la ştiutori peste 90 de variante. Faptele nu se opresc aici: „Credem că unde circulă motivul popular mai mult, acolo trebuie localizat“. La mijloc e o iluzie cu două faţete. Mai întâi, e vorba de circulaţia reală, care poate fi cu totul alta decât o arată hărnicia culegătorului, mai cu seamă când îşi pune în gând să dea la iveală cât mai multe variante. Apoi intensitatea circulatorie de pe o anumită arie poate fi un indiciu că acolo trebuie căutată geneza doar la creaţiile de dată recentă, în plin proces de difuzare. Dimpotrivă, când produsul folcloric are îndărătul său secole de circulaţie şi se află mai cu seamă în declin, frecvenţa socotită în număr de variante nu mai poate fi mărturie de geneză băştinaşă, aceasta indicând cel mult că zona este mai arhaică sau mai conservatoare datorită anumitor împrejurări. Colecţia este alcătuită după modelul oferit de O. Densusianu, pe care îl depăşeşte prin două aspecte. Diaconu s-a străduit să indice şi bibliografia variantelor celor 17 tipuri, schiţând în acest chip aria lor de răspândire. Contribuţia bibliografică este cu atât mai meritorie, cu cât Diaconu nu s-a mulţumit cu soluţia cea mai comodă, practicată de unii pretinşi cercetători de a indica numai variante din volume, ci a străbătut şi o seamă de reviste şi chiar ziare, cunoscute prin interesul mai susţinut arătat folclorului. Ea nu e exhaustivă, mai întâi din penuria publicaţiilor cu folclor din bibliotecile mari de la noi, apoi despuierea periodicelor necesită o muncă uriaşă ce poate fi înfăptuită numai de un colectiv. 611 Diaconu a mai practicat apoi culegerea experimentală, notând de la acelaşi informator câte două variante ale Mioriţei, o dată la un interval de două zile, a doua oară după o zi. Procedeul este expus cu multă ostentaţie în studiul introductiv al ediţiei a doua, fără să se amintească de preconizarea lui teoretică de către înaintaşi, începând cu Al. D. Xenopol, care încă în 1886 recomanda: „Baladele trebuie deci adunate cu cea mai mare băgare de seamă, auzite de la aceeaşi persoană de mai multe ori (subl. n.), căci acelaşi cîntăreţ dă adeseori variante din cari unele pot să conţină tocmai cît o piatră nestimată pe care nu ne-a păstrat-o nici un izvor scris“. Cum s-a văzut, procedeul a fost practicat sporadic de S. Fl. Marian, iar prin 1915 de D. Caracostea chiar la Mioriţa din Chiojdu Mic (în capitolul publicat postum). Diaconu atribuie apoi o importanţă exagerată a ceea ce el numeşte „racordaj folcloric“ când crede că se poate ajunge cu ajutorul lui la vreo „formă definitivă“ prin confruntarea variantelor culese de la acelaşi interpret: „Pentru a obţine însă forma întreagă – cea prototipică, deprinsă iniţial de informator… neapărat e nevoie de cîteva reveniri pe teren… şi atunci ai în faţă o formă definitivă a variantei care… rămîne ca o formă fixă, bine stabilită, parcă ar fi redactată pentru tipar“. Toate experimentele de această natură au arătat doar că o variantă e mai rotunjită decât alta, fără nici un indiciu care să-l îndreptăţească pe cercetător să afirme că forma cea mai închegată reproduce pe cea înregistrată întâia oară de memoria cântăreţului. Se uită că interpretul popular are şi un potenţial de creativitate care se declanşează în momentul reproducerii, potrivit unor asociaţii care adaugă un sens nou, dacă nu întregului produs, măcar unui crâmpei, adesea chiar în disonanţă cu totalitatea variantei. Culegerea repetată constituie un auxiliar preţios în reconstituirea aproximativă a variantei bune atunci când produsul respectiv este pe cale de dispariţie, sau interpretul nu l-a mai reprodus de multă vreme, căci de la atari cazuri a pornit Diaconu, generalizând apoi excesiv. Pentru pătrunderea în intimităţile creaţiei folclorice, atari variante culese la intervale felurite – mai cu seamă după ani de zile – de la acelaşi informator, au valoare inestimabilă. Pornind de la o experienţă limitată, Diaconu este convins că „antichitatea oricărui cîntec este iluzorie: nu se poate dovedi cît e de veche prin studiul lexicului – acesta e direct contemporan cu stadiile 612 succesive ale vieţii populare“. Contrariul a fost ilustrat chiar de O. Densusianu în studiul său, Limba descîntecelor şi fenomenul e vizibil în cântecele rituale, mai cu seamă în acele colinde de pe Târnave, ajunse total neînţelese de interpreţi. Volumul al doilea, conţinând doine, strigături, bocete, o colindă, un cântec de stea, o oraţie de nuntă şi 5 pluguşoare, apoi 20 descântece, e arătat de Diaconu a fi zestrea poetică a Vrancei. Se cuvin reliefate cele două bocete, care se văd a fi de fapt resturi de cântece rituale funebre, cum confirmă şi schema metrică de 5–6 silabe, dar mai cu seamă tema poetică. Cel dintâi, intitulat semnificativ în acest sens „cînticu morţilor“ cuprinde motivul cunoscut al celor 9 ferestre la coşciug prin care să-i vină dorul de la ai săi, al doilea cuprinde motivul dorului de cei părăsiţi prefăcut în pară de foc, într-o formă mai nebuloasă decât în varianta Dumbrava din ţinutul Târnavelor, publicată de I. Cocişiu. Faza de declin e atestată şi de depăşirea pe alocuri a schemei metrice la 7–8 silabe. Cele două cântece funebre înfăţişează Vrancea drept o prelungire a Transilvaniei sudice. Lipsesc indiciile care dau unei colecţii suportul de monografie: dacă ceea ce e publicat reprezintă totalitatea reperto-riului la data cercetării (cu specificarea precisă a eventualelor omisiuni), dacă un tip e cunoscut numai acolo de unde sunt consemnate variantele, precum şi celelalte date referitoare la provenienţă (de la cine l-a învăţat), frecvenţă (de când nu l-a mai cântat, cine îl mai ştie etc.) preferinţe etc. Lipseşte de asemenea şi bibliografia variantelor la celelalte specii, înlocuită printr-una generală. Diaconu anunţă şi alte volume ale Vrancei, dar după cât se pare, toată poezia a fost publicată în cele două volume, încât poate unele note vor suplini lipsa datelor semnalate şi atunci se va putea aprecia în ce măsură autorul a demonstrat în chip definitiv „că cercetările monografice regionale – în direcţia etnografiei şi folclorului – sunt duse la bun sfârşit numai de anchetatorul localnic“. Întrebarea pare cu atât mai legitimă, cu cât în ediţia a doua a colecţiei Ţinutul Vrancei, Diaconu îşi retuşează transcrierea fonetică prin adău-garea semnului care indică nazalizarea consoanei n (şi m, susţine autorul), fără vreo explicaţie care să arate dacă el provine din notarea iniţială (1927–1929), sau e o adaptare ulterioară, cum pare a fi din unele intervenţii. Astfel, în ediţia I, Diaconu transcrie: m-am gândit 613 (I, v. 48–49), cumva (III, v. 109), cum (V, v. 72), c-am fos (VI, v. 49) etc., pe când în ediţia a II-a înlocuieşte pe m cu ñ, dar alături de acestea întâlnim şi grafiile păstrate şi în ediţia a doua: Saria dim butuc (IV, v. 7), Im bătaia (V, v. 31) etc. A doua colecţie, Folclor din Rîmnicu-Sărat (1933–1934), arată aceeaşi preferinţă pentru epicul cântat: 20 ti-puri de balade cu cele 37 variante ale lor, cunoscute din colecţiile an-terioare, apoi 17 colinde şi 3 povestiri scurte despre aspecte din trecut. Bibliografia este sporită la balade, dar colindele sunt vitregite prin indicarea unei liste generale la început (din care lipsesc totuşi T. Bud, Al. Ciura, Şt. Tuţescu etc.) Experimentul creşte şi el în minuţiozitate, consemnând la unele balade până la 4 variante de la acelaşi interpret, la un interval de câteva zile până la două săptămâni. Lirica lipseşte, deşi în introducere autorul constată că acest ţinut „se caracterizează, ca şi restul teritoriului dacoromân, prin bogăţia doinei şi limitarea baladei, indiciu doveditor că neamul nostru are eminamente înclinare spre lirism“. Colindele, cunoscute şi din alte colecţii, îndeosebi din a lui G. Dem. Teodorescu, rămân oarecum suspendate fără înfăţişarea obiceiului colindatului în toată amploarea lui, povestirea din cele 10 rânduri fiind cu totul insuficientă pentru cercetătorul de oriunde. În colindul XXI, refrenul Doamnili este inclus în versul colindei, aşa cum nu obişnuieşte nimeni să scrie. Introducerea volumului I schiţează coordonatele istorico-etnografice ale fostului judeţ, semnalând conturul folcloric al celor trei zone, muntele şi şesul fiind mai prinse de viaţa folclorică, în timp ce zona de deal cu podgorii e vădit urbanizată. Relaţiile dintre mocani şi cojani sunt ilustrative pentru consecinţele lor folclorice. Introducerea volumului al doilea, Aspecte şi direcţii în folclorul românesc, e de fapt o istorie a colecţiilor româneşti de poezie populară. La scurtă vreme după cursul despre baladă al lui D. Caracostea care se oprise cu istoria colecţiilor la Alecsandri, Diaconu înscrie o privire totală asupra realizărilor din acest domeniu. Pe alocuri aspru în aprecieri (mai ales când totul e raportat la scrierea fonetică), câteodată eronat (colecţia M. Pompiliu ar fi corectată, în opoziţie cu cea a lui M. Eminescu etc.), Diaconu oferă în secolul nostru cea dintâi istorie a colecţiilor de poezie populară care s-a dovedit 614 deosebit de utilă, mai cu seamă pentru cei ce începeau iniţierea în acest domeniu. Reflexiuni despre cîntecul şi versul popular (1946), teza de doctorat şi cea mai întinsă elaborare teoretică a lui Diaconu, aduce sub ochii cititorilor „reflexiunile“ şi părerile altora într-o caleidoscopie întru totul adecvată stilului său ondulat. Definiţia la care ajunge după acest lung preambul bibliografic este în esenţă cea dată de Caracostea în Ce ne este cîntecul poporan (1941), cu unele întregiri care de fapt se subînţeleg (scăderea şi dispariţia lui sub înrâurirea literaturii culte şi în procesul de urbanizare). BIBLIOGRAFIE: Ion Diaconu, Ţinutul Vrancei. Etnografie-folclor-dialectologie, vol. I, Bucureşti, 1930, CXI + 288 p.; vol. I, II, Bucureşti, 1969, 458 + 458 p.; Folclor din Rîmnicul Sărat, vol. I, Focşani, 1933, XLIV + 81 p.; vol. II, Focşani, 1934, XCV + 99 p.; Reflexiuni despre cîntecul şi versul popular, Focşani, 1946, 166 p. I. C. Chiţimia, Ion Diaconu folclorist, în Revista noastră, I (1972), nr. 4–5, p. 73 şi urm. PETRU CARAMAN. Profesor de slavistică la universitatea din Iaşi şi cunoscător al tuturor idiomurilor slave, precum şi al limbii neogreceşti, Petru Caraman va extinde comparaţia într-un grad nemaiîntâlnit de la Hasdeu încoace. Multe din lucrările sale sunt încă nepublicate, iar altele au fost scrise în limbi puţin cunoscute, încât aprecierea activităţii sale e condamnată încă la provizorat. Studiul său, Contribuţie la cronologizarea şi geneza baladei populare la români (1932–1933), dezvăluie limitele memoriei populare şi înscrie noua poziţie ştiinţifică faţă de istoricitatea cântecului popular. Cercetările comparate au arătat că amintirea timpului în memoria pri-mitivă se păstrează doar 150–200 de ani, fiind depăşită la unele po-poare europene, şi fluctuând între 200–250 ani. Cele două procese, de arhaizare şi de modernizare, supun cântecul popular unor trans-formări în care imaginaţia creatoare deţine rolul precumpănitor, ducând la anacronisme deconcertante. Caraman conchide că „balada populară este un izvor foarte puţin demn de încredere în ce priveşte 615 stabilirea de cronologii pe baza ei. Aceeaşi constatare facem şi asupra determinării locului şi eroilor, cari se schimbă aproape de la o regiune la alta, şi în genere asupra oricăror date istorice ce ar vrea cineva să reconstituiască din epica populară în versuri.“ Îndepărtarea de datele reale se săvârşeşte treptat, în procesul elaborării estetice, de la poves-tirea rudimentară la balada cântată în prilejuri solemne. De aceea, prima însăilare este mai fidelă, oglindeşte mai veridic faptul petrecut şi în acest sens trebuie înţeleasă formularea sa care a trezit nedumeriri: „Producţiile poetice au cu atît mai mare valoare de document pentru realitatea al căror ecou sunt, cu cît sunt mai slabe, ca realizare artistică“. În categoria acestora, intră aşa-zisele jurnale-orale, cronici versificate care redau faptul nud, fără înfrumuseţări, fără a fi totuşi scutite de infiltrări ale unor elemente plăsmuite de viziunea populară, datorită modului ei specific de discernere a fenomenelor. Caraman analizează apoi balada Crivăţul, în care întrevede sâmburele istoric al unei expediţii turceşti din iarna anului 1498 în Polonia. Sprijinul argumentaţiei vine din cronicile poloneze, ucrainene, maghiare, iar nicidecum din amănuntele povestite de balada populară: „Desco-perirea unei realităţi istorice incontestabile ca aceea din tema cîntecului bătrînesc analizat de noi, nu trebuie să ne iluzioneze prea mult: ceea ce ne-a dus la determinarea evenimentului real au fost izvoarele istorice pe care le-am avut la îndemînă. Deci, ca să reducem rezultatele acestei cercetări la justele lor proporţii, trebuie să constatăm că de fapt nu e vorba aici de reconstituirea unui eveniment istoric pe baza baladei populare, ci de o recunoaştere a lui în creaţiunea folclorică şi de o identificare a datelor aflate acolo, cu cele din izvoarele istorice… Produsul folcloric – de orice specie ar fi – nu îndreptăţeşte pe nimeni la nici un fel de reconstituiri istorice. La identificarea evenimentelor din el însă – după tipul celei realizate de noi – folcloristul are dreptul în anumite cazuri, iar adesea e chiar nevoit s-o încerce.“ Lucrarea sa fundamentală din cele publicate până acum e cea despre colinde. Un capitol al acestei probleme spinoase a fost tipărit în româneşte: Substratul mitologic al sărbătorilor de iarnă la români şi slavi (1931). Sprijinit pe o informaţie întinsă, studiul e o încununare a tuturor încercărilor mai vechi de a detecta elementele păgâne transmise în haină creştină în sărbătorile legate de solstiţiul de iarnă. Analiza minuţioasă scoate pe rând la iveală aspecte din sărbătorile 616 antice – Brumalia, Dionisiacele, Saturnalia, Larentalia, Compitalia, Vota şi Calendele din ianuarie, sărbătoarea lui Mithras şi Leneele – care au fost adoptate datorită puterii lor de persistenţă de către noua religie şi investite cu alt conţinut. Astfel, Crăciunul a asimilat Saturnalele, sărbătoarea lui Mithras şi Calendele lui ianuarie, la care s-au aglutinat şi elemente din celelalte sărbători referitoare la cultul strămoşilor sub diferite forme. Caraman citează apoi o sumedenie de măsuri prohibitive ale bisericii creştine care indirect atestă şi, pe alocuri, descriu modul de practicare, constituind preţioase documente pentru lămurirea evoluţiei acestor sărbători. Datorită creştinismului, elementele păgâne preluate au fost supuse unui proces susţinut de uniformizare, după cum tot creştinismul a contribuit la răspândirea unor superstiţii şi datine păgâne la popoarele Europei din centrul şi nordul ei. În genere, „fluviul uriaş al acestor datine de origine păgînă, greco-romană, a pornit de la sud înspre nord, adică tot de acolo de unde a venit şi creştinismul“. Aserţiunea lui Caraman este confirmată şi de alţi cercetători, îndeosebi de suedezul Waldemar Liungmann, care în Traditionswanderungen Euphrat-Rhein (1937) urmăreşte drumul unor credinţe şi obiceiuri din bazinul oriental al Mediteranei până la popoarele germanice şi slave, prin peninsula balcanică şi Italia. Masiva lucrare Obrzęd Kolędowania u Slowian i u Rumunow (1933), cu cele aproape 650 pagini umplute cu litere mărunte, urmăreşte colindatul şi colindele la popoarele slave şi la români. Recenziile relevă ponderea feluritelor capitole, începând cu bibliografia bogată a materialului slav. În partea întâi, Caraman analizează categoriile de colinde, stabilind particularităţile lor. Se remarcă versurile formulate în chip similar în diferitele părţi ale ariei cercetate. Concordanţele dintre colindele româneşti şi cele slave se reliefează cititorului în chip plauzibil. Partea a doua dezbate originea colindelor, urmărită în cultul păgân al antichităţii greco-romane. Caraman previne că nu toate co-lindele îşi au obârşia în acesta, unele continuând elemente străvechi greu de determinat. Studiul analizează apoi mobilul colindelor – urări de prosperitate, sănătate etc. – sprijinindu-se în aceasta pe o seamă de elemente de natură magică. Caracterul agrar al colindatului şi al colindelor iese în lumină în toată evidenţa lui şi lămureşte geneza obiceiului. Alte capitole cercetează schimbările suferite de colinde în urma influenţei altor specii folclorice. Pluguşorul, atât de caracteristic 617 Moldovei şi Munteniei, prezintă vizibile asemănări cu producţiile slave, în genere, întinsul studiu comparativ al lui Caraman atestă asemănarea dintre colindele noastre şi cele ucrainene şi bulgăreşti. El stă mărturie preţioasă pentru contribuţia adusă de români în trans-miterea colindelor la popoarele slave. Dacă Densusianu nu admitea etimologia propusă de Caraman a lui Kolęda din calendae, prin intermediarul românesc calendă, bogăţia repertoriului românesc, apoi trăsăturile arhaice şi neaşteptat de variate ale obiceiului indică fără îndoială că românii au fost deţinătorii iniţiali ai obiceiului şi reper-toriului, de la care le-au luat apoi şi slavii înconjurători. Traducerea studiului într-o limbă de largă circulaţie ar evidenţia din plin această contribuţie românească din domeniul culturii populare, alături de celelalte pe care le-a înscris poporul nostru în patrimoniul culturii. Caraman a studiat în continuare celălalt aspect al obiceiului, descolin-datul, schiţat în comunicarea din 1936 „Descolindatul“ dans le Sud-Est Européen, unde este anunţat şi studiul care nu e încă tipărit. Descolin-datul reprezintă tocmai partea opusă a urării, urmărindu-se anularea acesteia prin alte formule şi practici sau chiar efecte dăunătoare, adesea capitale. Formulele evoluează de la cele menite să provoace răul la cele pur umoristice, pline de râsete şi exuberanţă. Actele descolindatului au drept ţintă acele obiecte din inventarul rural care sunt mai încărcate de semnificaţii magice de natură apotropaică: poarta, fereastra, gardul etc. Studiul De la instinctul de autoorientare la spiritul critic axat pe tradiţia autohtonă, de asemeni nepublicat, va fi o sinteză menită să dezvăluie trăsăturile specifice ale poporului român, ultima ţintă a cercetării folclorice. Un capitol al lucrării publicat de curând, Magia populară ca sursă de inspiraţie pentru poezia cultă, arată implicaţiile adânci ale manifestărilor folclorice şi confirmă soliditatea cercetătorului în acest domeniu. Familiaritatea deplină cu limbile clasice îi dă putinţa să se urce cu uşurinţă până la începuturile literaturii europene pentru a urmări rădăcinile folclorice ale plăsmuirilor culte. Alături de sintezele unor filozofi, studiul lui Caraman va repre-zenta glasul autorizat al unuia care şi-a construit concluziile numai pe documentul cel mai autentic: creaţia populară potrivit diferitelor stratificări. 618 Contribuţii de dimensiuni mai reduse au în vedere metoda de cercetare sau informaţia unor încercări de sinteză. Remarques critiques et discussion de problèmes ethnographiques (1930) corectează o seamă din aserţiunile lui P. Bogatyrev, începând cu cea care exagerează contribu-ţia individului creator în folclor. Scepticismul acestuia în legătură cu metoda istorică i se pare neîndreptăţit, deoarece elucidarea vechimii şi a genezei rămâne obligatorie pentru cercetătorul acestui domeniu, ca pentru orice aspect al culturii spirituale. În acest scop, folcloristul se ajută de datele oferite de metoda comparativă: „Cest elle qui élargit considérablement les horizons des études ethnographiques et c’est elle qui aura toujours le dernier mot lorsqu’il s’agira de rechercher l’ori-gine de n’importe quels motifs, les voies par lesquelles ils se sont répandus, ainsi que leur explication“. Celălalt studiu, Datinele româneşti în limba franceză. Contribuţie critică asupra folclorului român în străinătate (1934), relevă în primul rând insuficienţa prezentării lui M. Vulpescu, Les coutumes roumaines périodiques (1927), de grad amatoristic, cu urmări atât de nocive pen-tru cunoaşterea patrimoniului nostru popular. BIBLIOGRAFIE: Petru Caraman, Substratul mitologic al sărbătorilor de iarnă la români şi slavi. Contribuţie la studiul mitologiei creştine din orientul Europei, în Omagiu profesorului Ilie Bărbulescu, Iaşi, 1931, pp. 358–448; Contribuţie la cronologizarea şi geneza baladei populare la români, în Anuarul Arhivei de folclor I (1932), pp. 53–105, II (1934), pp. 21–88; Remarques critiques et discussion de problèmes etbnographiques, extras din Arhiva, XXXVII (1930), 17 p.; Obrzęd Koledowania u Slowian i u Rumunow studjum porównawcze, Krakowia, 1933, VIII + 630 p.; Datinele româneşti în limba franceză. Contribuţie critică asupra folclorului român în străinătate, Bucureşti, 1934, 110 p.; Consideraţii critice asupra genezei şi răspândirii baladei Meşterului Manole în Balcani, extras din Buletinul Institutului de filologie română, Iaşi, I (1934), 42 p.; Descolindatul dans le Sud-Est Européen, extrait des comptes rendus du IV Congres des géographes et des ethnographes slaves, Sofia, 1936, pp. 321–327; Magia populară ca sursă de inspiraţie pentru poezia cultă, în Elogiu folclorului românesc, pp. 376– 401. 619 CERCETAREA MUZICALĂ G. BREAZUL – ARHIVA FONOGRAMICĂ. În 1927, la propunerea prof. G. Breazul, ia fiinţă Arhiva fonogramică a Ministerului Cultelor şi Artelor. Activitatea ei începe abia în 1928, fiind diriguită de o comisie alcătuită din T. Brediceanu, D. G. Kiriac şi G. Breazul. În acelaşi an, Emil Riegler-Dinu ia locul rămas liber prin moartea lui Kiriac, pentru a fi înlocuit în anul următor cu S. Drăgoi. Adunarea melodiilor populare s-a făcut prin colaborarea benevolă a unor muzicieni şi prin contribuţia celor din comisie. O broşură, Îndrumări pentru culegerea folclorului muzical cu ajutorul fonografului, difuzată culegătorilor amatori odată cu fonograful, conţinea mai mult instrucţiuni tehnice de mânuire a aparatului, partea folclorică fiind rezumată la câteva generalităţi, fără vreo indi-caţie cu privire la detectarea repertoriului şi selectarea pieselor de imprimat, informaţiile despre „biologia“ cântecului, personalitatea interpretului etc., recomandându-se doar achiziţionarea instrumen-telor populare rare. Culegătorii mai asidui au fost: G. Breazul (Bucovina, Oltenia, Muntenia, Moldova răsăriteană), Mihail Vulpescu (Muntenia), Al. Zirra (Bucovina), Gh. Creţoiu (Oltenia), Gavril Galinescu (Moldova), Traian Vulpescu (Muntenia), Gh. Fira (Moldova), Emil Riegler-Dinu (Dobrogea şi Moldova răsăriteană), Aurel Borşianu (Transilvania), Nelu Ionescu (Oltenia) etc. Mai fructuoşi au fost primii ani, culegerile însumând aproape 7.000 de melodii. Colecţia Arhivei fonogramice a crescut până în 1948 la circa 10.000 melodii din toate provinciile ţării. Exigenţa ştiinţifică a fost lăsată la înţelegerea fiecărui colectant şi ea este în genere de nivelul diletantului. Piesele au fost culese fără informaţiile necesare cu privire la provenienţă şi circulaţie, iar textele literare au fost notate de obicei numai în partea imprimată pe cilindri, adică începutul. Partea mai dificilă, transcrierea melodiilor a fost amânată sine die, încât bogata colecţie a rămas mai departe închisă în cutiuţele cu cilindri de fonograf, cu excepţia puţinelor bucăţi publicate de G. Breazul în lucrările sale. Directorul Arhivei fonogramice a publicat Colinde (1938), de fapt o antologie destinată şcolarilor: „Cea mai mare parte din cîntecele cuprinse în această carte au fost culese de mine, de prin diferite părţi ale ţării, îndeosebi de la şcolari“. Auten- 620 ticitatea colindelor este siluită de două ori, o dată prin simplificarea melodiei (“le-am mai scuturat de încărcătura întorsăturilor viersului, le-am făcut mai simple“), apoi prin corectarea textului sau melodiei după colecţiile anterioare (“altora le-am îndreptat viersurile, fie versurile, după cărţi făcute mai nainte cum sunt cele de A. Pann, Th. Burada, G. Dem. Teodorescu, T. Brediceanu, Al. Viciu, S. Drăgoi, G. Cucu şi G. Breazul“). Provenienţa colindelor e indicată numai vag, prin numele provinciei, încât din punct de vedere ştiinţific, antologia are numai valoare auxiliară, de pură atestare a variantelor. G. Breazul şi-a sintetizat observaţiile în volumul masiv Patrium Carmen (1941). Cercetătorul găseşte în cele 300 de melodii publicate mai bine de o sută de bucăţi inedite, aproape toate culese de G. Breazul. Nu este nici o indicaţie dacă piesele au fost transcrise de pe cilindrul de fonograf, dar notarea sumară pledează pentru o scriere după execuţia interpretului. Lucrarea conţine o sumedenie de documente cu privire la istoricul interesului pentru muzica populară, unele cu totul rare, încât ea e indispensabilă folcloristului. În aceasta rezidă valoarea studiului lui G. Breazul, căci celelalte capitole în care autorul încearcă delimitarea unor caracteristici ale cântecului popular suferă de o imprecizie generală. Cartea abundă în retorisme de felul: „Exuberanţă, exaltare, neînfrînate doruri de viaţă, exprimate în flexibilitatea şi puterea magică a sunetului – astfel apare cîntecul“; „Cine zice muzică românească, se gîndeşte la doină. Ei bine, cine zice doină, să înţeleagă dor; să înţeleagă restrişte, mîhniri, turburări adînci ori numai umbre de tristeţe, apoi lină mîngîiere, tresăriri de bucurie, zîmbete-n lacrimi: doina noastră. Dar cine-o poate cuprinde-n măsura vorbelor? În geamătul clocotului de sonuri şi-n zvîcnetul pulsaţiilor ritmice, în viersul de foc al doinei, e sufletul nostru închis: tot ce e mai ales, chintesenţa sufletului nostru, tot ce e mai frumos în firea românului, sîngele fierbinte şi nobil al rasei noastre revărsat în gîlgăirea valurilor melodiei, întruchiparea cea mai desăvîrşită a geniului muzical al neamului nostru“. Zadarnic va căuta cititorul ceva definitoriu cu privire la speciile folclorice sau chiar la colecţiile muzicale, amplu reproduse şi facsimilate, căci va putea utiliza numai fragmentele citate din documente şi culegeri folclorice, 621 fără înlănţuirea care să le vivifice într-o construcţie unitară, încât enormul volum rămâne abia o colecţie de fişe. Din animozităţi de sorginte ştiinţifică, G. Breazul a alunecat într-o polemică furtunoasă cu C. Brăiloiu. Adversităţile ştiinţifice au trecut curând pe plan secundar şi polemica s-a transformat într-o ceartă regretabilă. Dacă aceasta s-ar fi redus la simple articole de gazetă, spectacolul ar fi fost curând uitat, dar G. Breazul a ţinut să-l perpetueze pentru posteritate printr-o carte frumos tipărită, pe hârtie scumpă: Colindele… Întîmpinare critică. BIBLIOGRAFIE: G. Breazul, Colinde culegere întocmită de…, Bucureşti, 1938, 454 p. + X p.; Patrium Carmen. Contribuţii la studiul muzicii româneşti, Craiova, [1941], XX + 747 p.; Colindele. Intîmpinare critică, Craiova, f. a., 219 p. Gh. Ciobanu: Aportul lui G. Breazul la dezvoltarea folcloristicii muzicale româneşti, în Revista de etnografie şi folclor, 11 (1966), pp. 519–534. CONSTANTIN BRĂILOIU – ARHIVA DE FOLCLOR A SOCIETĂŢII COMPOZITORILOR ROMÂNI Adevăratul întemeietor al folcloristicii muzicale româneşti se va afirma îndată după moartea lui Kiriac. Profesorul de istoria muzicii va preda folclor abia mai târziu, după 1933, şi în chip facultativ. Reţinerea caracterizează omul, cu toate că obligaţiile numeroase – mai cu seamă cea de secretar al Societăţii compozitorilor – indicau un temperament dinamic, dornic de acţiune. El a văzut mai bine decât alţii că disciplina era abia în faşă, muzica populară în cea mai mare parte necunoscută, şi trebuia pornit de la început. A fost omul cel mai potrivit pentru edificarea unor temelii trainice pe care să poată fi continuată în voie construcţia viitoare. De fapt, cum se va vedea, aceasta a rămas cam la stadiul înălţat de el, în perspectiva vremii întemeietorul rivalizează de aproape cu constructorul edificiului plănuit. Calităţi remarcabile l-au predestinat la aceasta. De o constituţie fragilă, sensibil la capriciile vremii ca şi la cele ale oamenilor, avea totuşi o putere de lucru care nu o dată a uimit pe cei ce au colaborat cu el. Un fel de atracţie inexplicabilă îi ţintuia pe 622 informatori la dispoziţia lui până la sfârşirea imprimărilor sau chestionării, mai cu seamă în orele târzii de noapte care îi erau deosebit de propice. Poate privirea aprinsă a ochilor săi negri, de o strălucire, stranie cum s-a mai putut vedea numai la Iorga şi Blaga, sau capul său peste măsură de lunguieţ, care speria pe neprevenit la prima vedere şi pe care şi-l sprijinea în palmă în timpul scrisului cu un gest atât de familiar, dominau cu atâta putere pe cei din jur. În fapt, dogoarea interioară era aceea care subjuga, trădată prin lumino-zitatea privirii şi mai cu seamă prin manifestările de exuberanţă atunci când, în toiul culegerii descoperea ceva captivant. Atunci muzicalitatea i se revărsa parcă prin toţi porii şi cei din jur aveau spectacolul de neuitat a ceea ce se numeşte trăire. Strălucirea privirii nu mai era de ajuns, tumultul se revărsa cu un roi de observaţii fine şi scânteietoare care trădau o inteligenţă nemăsurat de ascuţită. Brăiloiu s-a afirmat întâi ca bun organizator, apoi ca teoretician aplecat spre însăşi principiile fundamentale ale disciplinei. Dacă Bartók a fost cu precădere sensibil la cântecul popular în formele lui de manifestare regională, descoperind de fiecare dată frumuseţea fiecărei variante în germenul ei de specificitate, Brăiloiu a fost o minte speculativă, dornică să străbată prin desişurile necunoscutului până la origini sau până la pârghia ultimă care diriguieşte fenomenele în desfăşurare. De aceea, el a fost mai aplecat spre cazuistica folclorului decât spre caleidoscopia variantelor, conformându-se sub acest aspect ierarhiei gnoseologice, întrucât particularităţile materia-lului concret pot fi bine puse în lumină numai după confecţionarea instrumentelor de măsurat. El nu a privit muzica populară sub unghi pur „documentar“, ci s-a lăsat vrăjit de frumuseţile ei reale, autentice, dovadă înregistrările selective pe discuri de gramofon, apoi rarele mărturisiri ca aceasta (inedită) încă de la începutul carierei ştiinţifice (1929); „N-am să uit niciodată pe marele artist desculţ Nică Harbuz din satul Baia, judeţul Fălticeni, cîntînd dintr-o scripcă invalidă o Turcească în octave de la început pînă la sfîrşit, cu o justeţe de intonaţie de care mă îndoiesc că ar fi capabil însuşi George Enescu. Fiindcă Harbuz îşi dezacordase instrumentul într-un chip anume şi nu ştia nimic despre înalta şcoala violonistică, inoperantă în repertoriul lui.“ (Metoda de cercetare folclorică [Sociologie muzicală]). 623 Calităţile de organizator se vădesc în culegerea şi orânduirea melodiilor populare din Arhiva de folclor, care a luat fiinţă în 1928 în cadrul Societăţii compozitorilor români. Cu mijloace puţine, puse la îndemână de fondurile societăţii patronale şi pe alocuri de Insti-tutul de cercetări sociale de sub conducerea lui D. Guşti, în scurtă vreme a fost adunat un preţios material folcloric din toate provinciile ţării. Dacă până în 1934, stocul arhivei se ridica la 8.000 melodii, el a crescut în ritm susţinut, ajungând până în anii războiului la vreo 30.000 melodii, în culegerea muzicii populare, Brăiloiu a fost ajutat de elevii lui, cei mai asidui la culegere fiind Harry Brauner (şi primul secretar al Arhivei), Ilarion Cocişiu, Emilia Comişel şi Tiberiu Alexandru (secretarul succesor al Arhivei). Tendinţa a fost de a străbate ţinuturile, exceptând pe cele cunoscute, adică Bihorul şi Maramureşul, reprezentate prin colecţiile publicate de Bartók. Strânsa colaborare cu echipele monografice ale Institutului de cercetări sociale a dus la culegeri mai minuţioase în Vrancea, Gorj, Ţara Oltului, Năsăud, Cîmpulungul moldovenesc etc. Puţine erau judeţele în care încă nu puseseră piciorul culegătorii Arhivei, dar şi acestea erau reprezentate printr-o brumă de melodii culese de la inşi în trecere prin Bucureşti sau prin localităţile străbătute de folclorişti. Colecţia Arhivei de folclor le depăşeşte pe celelalte nu numai sub aspect statistic, ci mai cu seamă prin calitatea ştiinţifică a culegerilor. Spre deosebire de Arhiva fonogramică, aici producţiile folclorice au fost culese de specialişti, îndrumaţi atent, sub permanentul control al directorului. Setea de cunoaştere îmbinată cu exigenţa metodologică au făcut ca Brăiloiu să asculte toţi cilindrii imprimaţi de colaboratori la înapoierea din culegeri şi să facă îndreptările necesare pe fişele în-soţitoare. El avea o cunoştinţă globală a folclorului muzical românesc adunat în Arhivă şi putea semnala ca un ceasornic unde s-a ajuns şi ce-a mai rămas de făcut. Inventarierea materialului şi apoi organizarea fişierului sub dublul aspect, regional şi după specia folclorică, uşura consultarea incipientă a celui ce urmărea firul unei probleme. Arhiva a rămas deficitară în publicarea unui catalog – indice de melodii şi texte literare – datorită transcrierii muzicale, deosebit de anevoioasă, pentru care nu a găsit colaboratori indicaţi. Chiar puţinul cât s-a transcris a rămas nepublicat, exceptând melodiile inserate în studiile lui Brăiloiu şi ale câtorva colaboratori. 624 Contribuţia capitală a lui Brăiloiu este în domeniul metodo-logiei. Datorită lui, metoda de culegere a fost dusă pe culmi neatinse, marcând un pas hotărâtor în istoria folcloristicii europene. Exigenţele tradiţionale ale unei bune culegeri sunt mult lăsate în urmă prin înscrierea noilor coordonate ale faptului folcloric. Noutatea vine din surprinderea firelor care leagă cântecul popular de viaţa so-cială în totalitatea lor şi în aceasta a fost ajutat de colaborarea strânsă cu sociologii bucureşteni. Contribuţia metodologică a lui Brăiloiu se vădeşte în cele trei aspecte principale ale culegerii. El preconizează consemnarea nu numai a numelui, vârstei, eventual ocupaţiei informatorului, cum obişnuiau predecesorii, ci şi cea a tuturor datelor referitoare la ceea ce el numea „starea civilă“ a produsului folcloric, sau „biologia“ lui, după un termen adoptat de unii folclorişti apuseni. Prin aceasta, cântecul primea o „identitate“ care îi arăta provenienţa, vechimea – imprecisă sau sigură – în acea colectivitate, funcţia sau pri-lejul pe care îl deservea, gradul de răspândire, apoi aprecierile estetice – preferinţe sau repulsii – şi alte amănunte semnificative pentru rădăcinile lui în localitatea cercetată. Dar pentru concluziile mai sigure şi pentru întrevederea unor procese latente, simplele informaţii ale bu-nilor interpreţi de la care se imprima nu erau suficiente, de aceea Brăiloiu urmăreşte, cel dinţii la noi, frecvenţa repertoriului detectat în cadrul comunităţii cercetate. Aceasta putea fi determinată pe două căi: asistarea la prilejurile de manifestare cu consemnarea exactă a cântecelor şi jocurilor interpretate, un fel de inventar cronologic al întregului prilej, sau anchetarea suplimentară condusă înadins. Pentru acest scop, erau aleşi inşii reprezentativi ai categoriilor de vârstă, sex şi mentalitate, adică „informatorii tip“ după propria-i terminologie şi supuşi pe rând examenului în ce măsură cunosc repertoriul global al satului. Operaţia era deosebit de anevoioasă, trebuind învinsă plictiseala informatorului şi oboseala culegătorului care nu mai era distrasă de căldura interpretării sau noutatea repertoriului. Pe măsura adâncimii investigaţiei se impunea să fie consemnată şi personalitatea interpretului. Cum, pe de altă parte, cercetările arătaseră că actul creator în folclor porneşte de la individul dotat, Brăiloiu a elaborat problematica ce trebuie consemnată în fişa biografică, prefăcând în normă obligatorie a cercetării ceea ce fusese practicat cu totul sporadic în trecut de către At. Marienescu şi alţii. Fotografia interpretului şi 625 eventual a instrumentului de care se servea, întregea datele şi observaţiile culegătorului pentru a servi ca punct de sprijin cercetă-torilor viitori. Aportul individual în problema creativităţii a mai fost urmărit prin o seamă de experimente muzicale preconizate în 1936 şi de Bartók: culegerea aceleiaşi melodii de la acelaşi interpret după un anumit interval, apoi înregistrarea aceleiaşi melodii de la mai mulţi interpreţi, uneori de la mai multe instrumente diferite. La prima vedere, s-ar părea că Brăiloiu a militat doar pentru o sociologie muzicală, înscriind o nouă aripă în sfera ce se arăta din ce în ce mai primitoare a sociologiei, mai cu seamă că D. Guşti privea folclorul, alături de alte manifestări, ca o categorie de fenomene sociologice ce trebuiesc urmărite în ramura manifestărilor spirituale în cadrul sistemului său bicvadrat (4 cadre şi 4 manifestări). Dilema nu a lipsit şi oscilaţiile sunt vizibile în primii ani. Mai cu seamă în conferinţa inedită, Metoda de cercetare folclorică (Sociologie muzicală), ţi-nută la Institutul social român se pare în 1929 (la un an după prima campanie monografică a sa), Brăiloiu întrevede studiul muzicii popu-lare „în cercetarea monografică nu ca scop, ci numai ca mijloc“, căci în acest cadru „folclorul muzical are o menire precisă şi subordonată“. Brăiloiu enumera apoi câteva învăţăminte metodologice, fructe ale primului bilanţ din culegerea din Fundu Moldovei (1928). Evitarea lăutarilor ţigani s-a dovedit neîntemeiată, în consecinţă „vom culege în toate cazurile repertoriul profesional (cîntece bătrîneşti şi de nuntă, jocuri) de preferinţă de la profesionali, de la lăutari (români ori ţigani), iar cele neprofesionale în toate cazurile de preferinţă de la neprofesionali, de la ţărani“. Spre ilustrare, el citează „două cîntece neprofesionale, cîntate de doi lăutari, unul român, celălalt ţigan. Veţi vedea că amîndoi au deformat melodia dîndu-i un ritm precis şi încărcînd-o cu cadenţele pomenite. Se recunoaşte numaidecît interpretarea lăutărească. Desfid însă pe oricine să deosebească interpretarea lăutărească a ţiganului de interpretarea lăutărească a românului.“ Peste doi ani, raporturile cu sociologia devin mai limpezi, cum se poate vedea în prima schiţă publicată a metodei sale, Arhiva de fol-clor a Soc. Compozitorilor români. Schiţă a unei metode de folclor muzical (1931). Deşi Brăiloiu sublinia autonomia tinerei discipline, unele neclarităţi persistau. Limitarea era de bun augur: „îngrădirea dome- 626 niului explorat înseamnă însă lărgire a metodelor de explorare: cu cît obiectul nostru va fi mai restrîns, cu atît mai viu vom simţi nevoia, spre a-l înţelege deplin, de a studia o dată cu fenomenele, condiţia fenomenelor şi filiaţia lor“. Dilema porneşte de la sfera cuvântului „popular“. Dacă atributul este restrâns la „ţărănesc“, investigaţia se mărgineşte la „muzica de origine şi uz ţărănesc, avînd drept ţintă identificarea stilurilor melodice populare autentice, mai ales pe calea comparaţiei“. Dacă însă e socotit popular tot ce circulă în straturile de jos, indiferent de origine şi stil, „sarcina noastră s-ar schimba dintr-odată cu totul: din studiul muzicii populare s-ar preface în studiul vieţii muzicale populare şi ne-am trezi în plină sociologie. Încă nece-sară, analiza formelor muzicale nu ne-ar mai fi un scop, ci un mijloc“, pe primul plan trecând analiza proceselor ce se petrec în repertoriul muzical. O atare investigaţie nu numai că nu poate fi ocolită, dar tocmai ea aduce lumina necesară în explicarea stărilor observate: „Sărăcia unui repertor ritual festiv poate fi datorită unor pricini economice, întrebuinţarea unor anume elemente muzicale (scări, ritmuri) îşi poate avea obîrşia în vreo înrîurire trecută. Cheia unor repartiţii teritoriale surprinzătoare ne-ar putea-o da căile transhumantei şi pare de crezut că unele cîntece călătoresc pe drumurile oilor.“ Cum trebuie condusă investigaţia şi până unde să se întindă folcloristul, aceasta e dictată de natura fenomenului cercetat: „Numai timpul în care lucrăm, locul unde lucrăm, felul materialului asupra căruia lucrăm pot hotărî în ce măsură folclorul va fi silit să se apropie de sociologie, păzindu-şi neatîrnarea“. Şi, în fapt, Brăiloiu va veghea la această independenţă, demonstrând prin studiile sale despre caracteristicile folclorului şi mai cu seamă prin cele despre unele ritmuri, ţelurile deosebite ale investigaţiei folclorice şi prin aceasta deplina autonomie a disciplinei, chiar dacă în metoda de cercetare e atât de tributară sociologiei. În conferinţa inedită citată, Metoda de cercetare folclorică, Brăiloiu înscrie şi celelalte jaloane de căpetenie ale cercetării. Metoda, pe scurt caracterizată, „va fi într-o mică măsură istorică, într-o mare măsură comparativă“. Culegerea va trebui subordonată principiului suprem al epuizării repertoriului. Ca atare, „culegem tot. Culegem pe de o parte toată muzica, şi pe de altă parte toate faptele, toate informaţiile, tot ce e cîtuşi de puţin în legătură cu muzica. Acest material nu va vedea 627 probabil întreg lumina tiparului, dar pentru studiu avem nevoie de el.“ Citându-l pe Bartók, el repetă că scopul cercetării folclorice este, mai întâi, „de a strînge o culegere cît mai bogată de cîntece populare, recte ţărăneşti“, apoi cel de „a întrebuinţa acest material pentru a stabili prin comparaţie amănunţită felurite stiluri şi a lămuri după putinţă originea lor“. Aceasta impune în primul rând o largă documentaţie la faţa locului: „Trebuie să cunoaştem prin urmare nu numai tipurile melodice, ci toţi factorii, de orice natură, care au determinat ivirea, întreţin viaţa sau pricinuiesc decăderea acestui stil. Dacă ne abţinem chiar de a mai cerceta socialul în sine, cel puţin va fi necesar să descoperim răsfrîngerea lui în acel tot organic ce se cheamă viaţa muzicală a satului. Nu este destul să adunăm melodii, trebuie să complectăm culegerea cu un interogator, să aflăm ce gîndesc despre ele ţăranii, sau despre felul de a le cînta al unuia sau altuia, să ne informăm despre trecutul fiecăruia, despre cauzele care au scos din uz o melodie şi atîtea altele…“ Experienţa terenului scoate la iveală nece-sitatea elaborării unei estetici folclorice: „Neapărat că ni se cere în fiecare cercetare întocmirea unui scurt tratat de estetică muzicală populară. De ce li se pare ţăranilor frumos cutare sau cutare cîntec, felul de a cînta al cutărei fete sau neveste, de ce preferă anumite sonorităţi, anume elemente muzicale altora? Trebuie să aflăm pînă la ce grad aceste preferinţe sînt obşteşti şi în ce măsură se afirmă în complexul uman sătesc, care reacţionează în principiu colectiv, concepţii individuale.“ Studiul materialului se face pe bază comparativă: „E bine înţeles de mare importanţă ca fenomenele comparate să fie contimporane, cu deosebire astăzi cînd formele de viaţă autohtone se dizolvă vertiginos“. Greşelile unora invită la prudenţă: „Cît priveşte mai ales comparaţia nu putem fi destul de prudenţi cu generalizările şi nu vom trage concluzii decît întemeiaţi pe un bogat material de fapte“. Întâile studii ale lui Brăiloiu sunt de fapt demonstraţii metodologice. Obiectul cercetării a fost restrâns la ultima lui celulă organică – specia folclorică a unui sat – pentru a i se putea indica osatura lui socială şi căile prin care poate fi urmărită. Brăiloiu a fost atras cu precădere de repertoriul funebru. Înclinarea pare ciudată la prima vedere, dar ea răspundea altor nevoi. Ca şi Hasdeu şi Caracostea, potrivit orientării dominante la finele veacului trecut, 628 Brăiloiu a fost obsedat puternic de problema începuturilor, de ceea ce a existat dincolo de cel mai vechi document oferit de istorie, unde începe „le ténébreux domaine de l’inconnaissable, l’ère des siècles sans voix“ (La vie antérieure), în care îşi au obîrşia rădăcinile melodiilor populare arhaice. Repertoriul funebru părea cel mai apropiat de lumea începuturilor prin arhaismul său şi mai cu seamă prin caracterul său conservator, mai acut decât la alte specii rituale tocmai din frică de marele necunoscut de dincolo de mormânt. El dezvăluie apoi sufletul omenesc la profunzimi mai mari, dat fiind că numai durerea prilejuieşte omului coborâri abisale în propria sa fiinţă, oglindind cu mai multă veracitate viziunea lui despre lume. La acestea se adaugă împrejurarea că repertoriul funebru a rămas, cu puţine excepţii notate de Marian, Burada şi alţii, o mare necunoscută, cu toate că ascundea o originalitate ca puţine alte genuri folclorice. Cântecele rituale funebre, după cât ştim existente numai la noi, confirmă supoziţia şi explică în parte predilecţia lui Brăiloiu pentru cercetarea lui. Despre bocetul de la Drăguş (1932) oferă un model de cercetare folclorică de grad magistral. Este prezentat mai întâi fenomenul bocitului, începând de la terminologie, până la jaloanele lui estetice locale. Fenomenul este urmărit de aproape, sub toate aspectele, de la cele aparent neînsemnate, până la cele care oglindesc poziţia bocitoarelor în comunitatea satului. În acest cadru organic sunt analizate apoi bocetele. Minuţiozitatea se vede mai întâi din ierarhizarea lor funcţională: bocete „reale“, de pomenire (la comemorări funebre ulterioare decesului) şi bocete „cîntate sau dictate din amintire“, adică provocate de culegător, care nu mai pot avea autenticitatea celorlalte două categorii. Textele sunt scrise cât mai aproape de pronunţia locală cu ajutorul semnelor diacritice, iar în notaţia melodiilor se folosesc semnele suplimentare uzitate de Bartók. Pentru a reda mai exact fizionomia variantelor, Brăiloiu utilizează cel dintâi la noi scrierea sinoptică a melodiei: „Cîntarea populară fiind întemeiată pe principiul repetiţiei variate, m-am folosit de o notaţie sinoptică, în care melodia întreagă se scrie pe un singur rînd (portativ), iar la repetiţii, atîta vreme cît ea rămâne neschimbată, se notează numai textul, silabă sub silabă şi sub notele legate de aceste silabe, variaţiile ritmice arătîndu-se numai prin semnele de durată. Ochiul va cuprinde astfel lesne prefacerile melodiei, aşa cum 629 s-au ivit în desfăşurarea vie a cântării, iar documentul grafic va fi icoana întreagă a documentului acustic.“ Analiza urmăreşte apoi elementele celor două melodii de bocet în variabilitatea lor, aşa cum rezultă din cele 9 variante înregistrate cu fonograful. Brăiloiu sur-prinde „statornicia uimitoare a tuturor elementelor muzicale şi literare“, mărturie elocventă a atitudinii conservatoare faţă de această specie folclorică şi a stadiului ei arhaic. Acesta se vădeşte mai cu seamă în ritm: „Amestecul ritmurilor binare şi ternare înrudeşte ritmica bocetului cu cea antică şi medievală, unde acest amestec era normal, deosebind-o de cea modernă, care l-a părăsit“. Meticulozitatea metodei de cercetare urmată de Brăiloiu în acest studiu a provocat uimirea prietenului său Béla Bartók, care l-a citat fragmentar în conferinţa sa, De ce şi cum să culegem muzică populară? (1936), pentru a ilustra „cu ce minuţiozitate extremă – care întrece exactitatea celui mai migălos savant german – poate fi făcută descrierea unor datini populare“, Brăiloiu fiind nu numai „cel mai de seamă cercetător de folclor muzical al românilor, ci şi pe plan european… dintre cei mai valoroşi folclorişti muzicali“. Cu aceeaşi minuţiozitate sunt înfăţişate textele şi melodiile în Bocete din Oaş (1937), împreună cu datele despre bocit şi fişele informatoarelor. Tablourile sinoptice ale melodiilor transcrise demonstrează de îndată cum aceste melodii de bocet „sînt strofice, dar cîntăreţele le mînuiesc atît de arbitrar încît desfiinţează uneori cu totul strofa“. Procurarea informaţiilor a fost uşurată prin stenografierea răspunsurilor celor anchetaţi. Brăiloiu a întocmit şi un chestionar amplu despre obiceiurile de la înmormântare, se pare cel mai amănunţit din cele referitoare la vreun domeniu al culturii populare, publicat în Monografia unui sat de H. H. Stahl. În anexă, se dau ca model şi două convorbiri stenogra-fiate despre aspecte ale obiceiului funebru, deosebit de valoroasă fiind cea cu Eva Codrea din Drăguş-Făgăraş din 1932 cu privire la bocit şi mai cu seamă la detectarea motivelor de bocet latente în memoria bocitoarelor, care ies la iveală dacă folcloristul ştie să le urmărească. O simplă descripţie a obiceiului funebru, fără incursiuni comparative şi fără evaluări concluzive, a mai dat Brăiloiu, în colaborare cu H. H. Stahl în Nerej (1939), utilizând trei fişe de observaţie directă la trei înmormântări şi informaţiile adiacente 630 culese de Brăiloiu şi alţi cercetători. Profilul monografiei impunea înfăţişarea aspectelor locale, fără alte excursuri sau puncte de sprijin comparative. Intenţia metodologică a prezidat şi la prezentarea teatrului popular religios în variantă urbanizată, Vicleiul din Tîrgu Jiu (1936), în colaborare cu H. H. Stahl: „Scopul nostru este numai să dăm o pildă a unui sistem de culegere şi de redactare, pe care în multe rînduri le-am întrebuinţat cu folos. Spre deosebire de cel obişnuit, sistemul acesta de culegere urmăreşte de o parte înregistrarea fenomenului cercetat în clipa şi la locul unde se petrece el, cu ocolirea, pe cît cu putinţă, a oricărei reconstituiri şi dictări din memorie; de altă parte, ţinteşte la adunarea o dată cu faptul artistic, a tuturor datelor asupra condiţiilor din care el se naşte şi în care vieţuieşte … Am stenografiat, prin urmare, dialogul vicleiurilor chiar în timpul jocului, înregistrînd melodiile la fonograf numaidecît după sfîrşitul lui, jocul a fost cinematografiat, iar trupele precum şi anume scene au fost fotografiate deosebit. S-au strîns totodată amănunte cu privire la terminologia lo-cală, originea textelor, originea şi circulaţia melodiilor, relaţiile dintre membrii alcătuitori ai trupelor, dintre trupe între ele, trupe şi autorităţi, trupe şi public etc“. Pentru a pune în lumină şi de data aceasta variabilitatea interpretării – „însemnătatea instinctului de variaţie este covîrşitoare în arta populară“ – Brăiloiu publică trei variante ste-nografiate de la trei trupe diferite, în trei coloane concomitente. Cu toate că interpreţii se reazemă pe un text scris, diferenţele de amănunt sunt neaşteptat de mari pentru această împrejurare. Mai plină de învăţăminte este lucrarea postumă despre repertoriul satului Drăguş, Vie musicale d’un village (1960). Acesta este, se pare, întâiul studiu despre frecvenţa melodiilor într-o localitate sau ţinut care a fost anume urmărită pe cele două căi: observaţia directă şi anchetarea inşilor reprezentativi. Cercetarea, meticuloasă şi dificilă, s-a desfăşurat în campania monografică a Drăguşului din anii 1929– 1932 de către muzicologii echipieri coordonaţi de C. Brăiloiu. Legitimitatea procedeului poate trezi rezerve, întrucât o icoană exactă ar putea rezulta numai din cercetarea tuturor membrilor comunităţii satului. Operaţia comportă un volum enorm de muncă, practic irealizabil, încât ea trebuie restrânsă la inşii reprezentativi. Dificultatea începe de aci, deoarece folcloristul trebuie sa cunoască 631 bine stratificarea populaţiei, după mentalitate şi gust, care e cu atât mai diversă, cu cât localitatea cercetată e mai apropiată de stadiul urban. Brăiloiu enunţă cele două extreme între care se afla Drăguşul la acea dată. Urmărirea frecvenţei prin anchetarea informatorilor-tip „serait sans objet aussi bien dans le cas (purement théorique) d’une communauté absolument homogène, encore proche du nivellement originel, où chaque individu témoignerait pour tous, que dans celui (non moins théorique) d’un milieu social à tel point différencié que toute personnalité y exigerait une monographie“. Atare cercetare într-o comunitate primitivă nu şi-ar avea rost şi din pricina puţinătăţii repertoriului, căci cercetările au scos la iveală că melodiile sunt cu atât mai puţine, cu cât stadiul e mai arhaic, cum se poate vedea chiar în Europa, la satul albanez, care are una, rar două melodii de cântec, dar necunoscute satului vecin. Studiul frecvenţei sub acest aspect indică, întâi de toate, stadiul de evoluţie al acelei comunităţi. Frecvenţa celor 126 melodii vocale a fost urmărită la 24 informatori tip (2 copii + 2 fetiţe, 4 flăcăi + 4 fete, 4 bărbaţi + 4 femei şi 2 bătrâni + 2 bătrâne), cu o verificare suplimentară la alţi 11 informatori din toate categoriile de vârstă şi sex. Studiul rezultatelor statistice determină mai întâi valenţele pieselor din repertoriu: din cele 126 melodii, doar 96 pot fi socotite „exemplaires typiques“. Întrucât cele mai multe din acestea – 22 – aparţin vechiului stil local, Drăguşul se arată a fi „résolument conservateur“. El confirmă observaţia generală că tineretul este cel mai receptiv la noutăţi şi chiar excentricităţi refuzate de restul colectivităţii şi mobilul psihologic este tendinţa de a se afirma a personalităţii incipiente, căutând să se diferenţieze oarecum de rest prin această atitudine de bravadă care duce la învăţarea cântecelor cu totul străine de stilul celor în uz prin partea locului. Câştigul ar fi prea puţin dacă studiul frecvenţei ar oferi doar măsurători exacte ale anumitor tendinţe şi procese observate de mai multă vreme. Iată că frecvenţa oferă puncte de sprijin şi pentru schiţarea istoriei repertoriului. În cazul Drăguşului, s-a putut stabili astfel că doina a intrat în declin prin 1880, iar cântecul de stil vechi era în plină eflorescentă prin 1900, favorizat de închiderea graniţelor cu România veche. Dimpotrivă, Unirea din 1918 a prilejuit răspândirea masivă a cântecului modern de obârşie subcarpatică etc. 632 De aceea, cercetătorul sagace va şti să întrevadă, dincolo de icoana statistică a prezentului, fizionomia trecutului şi tendinţele viitorului: „Ce portrait n’est que l’image d’un instant et ne pouvait etre davantage. Mais le passé y transparaît encore, pendant que déja y affleure l’avenir. Et c’est pourquoi sa publication rendra, nous l’espérons, quelques services“. Abia generalizarea acestei metode în culegeri va fi semnul de hotar de la care se poate spune fără greş că începe folcloristica ştiinţifică. Contribuţia lui Brăiloiu e tot atât de mare şi în domeniul teoriei folclorice, deşi din felul cum e cunoscută ar părea că stă în urma celei metodologice. Lămurirea procesului de creaţie în folclor se înscrie printre datele fundamentale ale disciplinei. Brăiloiu a căutat un răspuns acolo unde faptele păreau cele mai limpezi: poeziile scrise de soldaţii de pe front. De aceea, întreaga prezentare a repertoriului soldăţesc din Poeziile lui Vasile Tomuţ din războiul 1914–1918 (1942) e în fapt un prilej pentru sondarea procesului de creaţie: „Mai presus de toate însă, poeziile lui Tomuţ (ca şi toate poeziile de acest fel), ne aduc oarecari desluşiri cu privire la problema, în teorie şi în abstract atît de mult cercetată, a creaţiei populare“. Confirmarea observaţiei vechi că şi în folclor creaţia este un act individual lămureşte în atare caz limita de la care un produs poate fi socotit folcloric. Brăiloiu relevă pe bună dreptate că numai acceptarea în repertoriul anonim conferă calitatea de fapt folcloric. „Dimpotrivă, poeziile «originale» care au rămas închise între scoarţele versurilor şi n-au pătruns în viaţa artistică a ţărănimii nu pot fi socotite populare, nici chiar atunci cînd păstrează stilul şi tehnica poeziei ţărăneşti“. Însăilările soldaţilor de pe front arată apoi că „creaţia deplină începe abia acolo unde poeţii îşi aleg subiecte pentru care tradiţia poetică sătească nu are grai şi nici variaţia nu-i mai poate ajuta“. Examenul comparativ descoperă că şi în acest sector singularităţile formulate în versuri s-au răspândit totuşi în chip neaş-teptat: „Cu cît faptele moderne de care vorbeam au fost cunoscute de mai mulţi, cu atît mai lesne intră în circulaţia orală versurile care le pomenesc şi cu atît mai anevoie poţi numi autorul acestor versuri, deşi este vădit că nu au fost luate din repertoriul tradiţional, ci s-au născut o dată cu întîmplările pomenite de ele“. Unele cuvinte în împrejurări similare au dat naştere la versuri asemănătoare create în chip 633 independent, ceea ce îngreuiază şi mai mult lămurirea actului creator. Concluzia este oarecum pesimistă: „Naşterea poeziei populare rămîne învăluită în taină“. Ea nu diferă în substanţă de părerea romanticilor, îndeosebi de cea a fraţilor Grimm, care decretau drept mister modul cum se creează poezia populară. Totuşi, de data aceasta, faptele sunt măsurate cu multă exactitate, ştiindu-se fără şovăire că noul purcede de la insul talentat, dar graba cu care acesta devine un act anonim ascunde cu desăvârşire dârele sale până la revărsarea în repertoriul comun. Aspectul va fi semnalat şi mai târziu în unele articole scrise de Brăiloiu după stabilirea la Paris, îndeosebi în Réflexions sur la création musicale collective (1959). O undă de pesimism pluteşte şi printre rândurile studiului său de adâncă sinteză, Folklore musteai (1949). Aceasta pentru că Brăiloiu se opreşte tocmai la eşuările cercetărilor din acest domeniu, studiul fiind mai degrabă o trecere în revistă a obstacolelor ivite în drumurile desţelenite, care au zădărnicit truda îndelungă a celor ce le-au croit. Concluzia aparentă ar duce la inutilitatea unor asemenea investigaţii, dar atitudinea lui Brăiloiu nu e câtuşi de puţin cea a unui defetist, sau măcar agnostic. Dimpotrivă, ea e expresia temerară a unei minţi care vede în profunzime şi de aceea ea se opreşte tocmai la margini de prăpăstii, căutând o ieşire acolo unde soluţiile înaintaşilor s-au dovedit vane. În acest spirit sunt examinate rând pe rând caracteristicile folclorului şi problematica lui de bază. Eşecul vine tocmai din necunoaşterea creaţiei folclorice, măsurată după canoanele ei, nu după cele ale culturii clasice europene. Orgoliul de mare cultură i-a văduvit pe cercetători de putinţa de a se dezbăra de prejudecăţile esteticii clasice pentru a examina în chip obiectiv arta populară: „Une superstition proprement ouest-européenne vient aggraver singulièrement cette imperméabilité de l’esprit occidental, à savoir sa conviction présomptueuse d’avoir fait don à l’humanité d’une civilisation supérieure à toutes, excepté tout au plus, mais pour certains domaines seulement, celle de l’antiquité classique, dont elle se veut l’héritière. Il est permis de conjecturer que cette infatuation spécifique a pour cause une foi aveugle dans la toute – puissance du «progres»… C’est pourquoi l’incompréhension des Occidentaux se colore communément de quelque mépris“. Brăiloiu vede o cauză a eşecurilor muzicologiei anterioare în primatul filologiei: 634 „L’impuissance scientifique des devancièrs s’est aggravé, en outre, du fait que, très longtemps, musique et paroles n’étaient ni recueillies ni analysées simultanement: la primauté des textes poétiques a beaucoup retardé Fessor des investigations musicologiques“. Afirmaţia nu e limpede şi nici convingătoare, întrucât filologia a purces la drum cu mijloacele ei, iar progresele ei ar fi trebuit să fie îndemn pentru muzicologi şi coregrafi sa o urmeze îndeaproape, folosind acele câştiguri teoretice şi metodologice care le-ar fi scutit de atâtea din dibuirile începutului. În fapt, aşa s-a şi petrecut şi colecţiile arată că, cu cât muzicologii au fost mai familiari cu realizările şi problematica folcloristicii literare, cu atât au ajuns pe poziţii mai înaintate. Dimpotrivă, acolo unde a domnit numai orgoliul de muzician, realizările sunt pur diletantistice. Iar acolo unde cercetătorul nu s-a întrebat o clipă cum arată fenomenul la alte popoare, concluzia satisfăcea orgoliul naţional, înfăţişîndu-l drept zămislire autohtonă, pentru a fi însă dezminţită la primul examen comparativ. Exemplele multe de acest fel pe care le citează Brăiloiu impun un nou fel de a aborda problemele de folclor. Cu cât faptul analizat este mai simplu, de grad elementar, cu atât se impune investigarea lui comparativă pe arie universală, întrucât publicaţiile de folclor muzical dovedesc că nu există „de limites définissables à la diffusion de pareils «corps simples» musicaux“. Concluzia confirmă şi în acest domeniu constatările mai vechi ale etnologilor englezi, făuritori ai aşa-zisei teorii antropologice: „Les données élémentaires physiques ont, en effet, pour corollaire (ou pour principe) des donnees élémentaires psychiques, dans une très large mesure universelles, elles aussi, comme les besoins et les terreurs de l’homme“. Se vădeşte din nou că variabilitatea apare drept însuşirea fundamentală a produsului folcloric şi corolarul ei cel mai de seamă este că ea ţine totodată loc şi de bogăţie. Abia când folcloristica îşi va corecta jaloanele de evaluare după acest adevăr elementar, se va putea vorbi de o cercetare concordantă cu estetica folclorului. Studiile muzicologice cu profil monografic ale lui Brăiloiu tind să remedieze lacunele semnalate la înaintaşi, provenite din îngustimea orizontului lor: „Plus notre information s’est accrue, plus nous avons vu des phénomènes d’abord supposes locaux ou «nationaux» réapparaître, identiques à eux-mêmes, en Afrique, en 635 Asie ou en Oceanie“. De aceea, compasul investigaţiei este extins la evaluări comparative de pe tot globul în cele două studii, La rythmique enfantine (1954) şi Le rythme aksak (1952). Mai cu seamă ritmul copiilor e atestat pe o arie considerabilă „de la Baie d’Hudson au Japon“ şi documentele înregistrate până acuma demonstrează „qu’il demeure strictement identique à lui-meme dans l`Europe entière… et de plus, à tout le moins, chez les Kabyles, les Touaregs, les Noirs du Sénégal, du Dahomey et du Soudan, les indigènes de Formose“. Constatarea infirmă şi de data aceasta greşelile celor ce se mărginesc, în felul lui Hensel care socotea formulele copilăreşti germane drept o moştenire străveche («Erbstück aus urgermanischer Zeit»). Mai mult, în ciuda accentuărilor multiple din feluritele limbi, în interiorul formulelor ritmice copilăreşti „l`emplacement des accents est immuable“. Ritmul aksak se vădeşte a fi la fel de răspândit, contrar părerii muzicologilor bulgari care l-au considerat multă vreme drept o creaţie bulgară numindu-l ca atare „ritm bulgăresc“. El e atestat la toate popoarele balcanice, apoi „chez les Turkmènes, chez les Arméniens, chez les Berbères, chez les Touaregs, chez les Bédouins, chez les Noirs afri-cains, aux Indes et, à l`état de vestiges, en pays basque et en Suisse… En outre, plusieurs danses sud-américaines… s’y conforment … Rien n’autorise dès lors Pattribution de l’aksak à un pays particulier“. Analiza lui Brăiloiu trece dincolo de atestările documentelor muzicale, sistematizând în tabele de ritmuri toate combinaţiile care, teoretic, se dovedesc posibile, alături de cele atestate. Al treilea studiu despre ritm, Le qiusto syllabique (1948) e circumscris numai la realitatea românească, cu toate că el apare şi aiurea: „dans le chant grégorien mesuré et dans la lyrique médievale; certainement, dans les mélodies populaires russes, hongroises, espagnoles, pour ne faire metion que de celles-là“. Examenul amănunţit îi va prilejui unele autocorectări la aserţiunile despre acest ritm din studiul Despre bocetul de la Drăguş. Disecarea minuţioasă îi dezvăluie noi combinaţii, izvodite din pură teorie, pe care apoi le va vedea confirmate de melodiile populare din unele ţări, cu satisfacţia pe care o dă viziunea probată de realitatea descoperită: „Ce se spune acolo nu e calcul de probabilităţi, ci adevăr adevărat: m-am căsnit 636 destul pînă l-am descoperit şi de atunci s-a adeverit în multe cazuri (spre pildă în Grecia)“ (E. Comişel: C. Brăiloiu. Noţiuni liminare). Prin cele trei studii despre ritm, Brăiloiu a realizat o mică parte din ţelul final al cercetării folclorice, aşa cum fusese enunţat încă din 1929: „Sigur este că ţinta noastră trebuie să ne ducă în cele din urmă la aflarea mult discutatului specific muzical românesc care alături şi împreună cu specificul psihologic în genere va defini icoana morală a poporului nostru“. (Metoda de cercetare folclorică [sociologie muzicală ]). S-a putut vedea că Brăiloiu a lucrat şi în domeniul folclorului literar. De fapt, el căuta puncte de sprijin la hotarele disciplinei, între-tăierile fiind revelatorii pentru filoanele de mare adâncime. Aspectul se arată cu totul fructuos în cercetarea versului popular cântat. Întrucât acesta este pe de-a-ntregul mulat de tiparul melodic, studiul putea fi întreprins cu succes numai de un muzicolog. Le vers populaire roumain chanté (1954) e un tratat magistral asupra versului popular care recuză definitiv toate acrobaţiile celor ce au examinat versul popular desprins de melodie, aşa cum apărea mai cu seamă în colecţiile netezite de pana culegătorului. Simbioza muzică-poezie e atât de puternică, încât examinate separat, „ni poésie, ni musique ne révèlent là rien d’essentiel. Ajustées l’une à l’autre, elles forment, dans l’esprit des illetrés, une unité à tel point indissoluble qu’ils se refusent parfois à dicter les poèmes de leurs chants.“ Brăiloiu urmăreşte versul popular în toate articulaţiile lui, în chip exhaustiv, oferind şi de data aceasta o mostră de cercetare. Cel mai de seamă deschizător de drum şi în acest domeniu a fost Béla Bartók, fiindcă o seamă de particularităţi nu pu-teau fi evidenţiate decât prin suportul muzicii. Studiul publicat reprezenta doar o primă parte. Brăiloiu a omis versul liber din Oltenia nordică pentru că nu a avut la îndemână bo-cete in vivo, înregistrate cu ocazia bocirii, căci textele dictate sunt în proză: „Dans cette région limitée, aucune sorte de vers pour lamentation n’est connu des chanteuses: on ne recueille, sous leur dictée, qu’une prose déréglée, que le chant transformera (peut-être à leur insu) en poésie“. Mai rămâne de cercetat în viitor versul liber – mai exact proza cântată – a bocetului din Oltenia, Muntenia şi Moldova sudică, apoi versul recitat fără încorsetarea vreunui ritm (sau mişcare) din oraţii, pluguşoare etc. 637 Eseul Sur une ballade roumaine (Mioritza) (1946) e încă un prilej pentru a reveni la capitolul său îndrăgit, obiceiurile funebre. Punctul de vedere al unui folclorist emerit trebuia să pună în lumină cadu-citatea tuturor interpretărilor care nu ţin seama de datele etnologice. Mai ales admirabila alegorie despre moartea-nuntă din care „se hră-neşte, înainte de toate, etnofilozofia «mioritica», care vedea în totala resemnare în faţa morţii, şi în nostalgia de neînvins a unei întoarceri în sânul naturii materne, esenţa psihicului naţional, în care ar supra-vieţui un panteism imemorial“. Brăiloiu disociază cele două motive componente, moartea-nuntă şi substituirea unui element prin altul din ceremoniile funerare şi urmăreşte vechimea probabilă, precum şi răsfrângerile în repertoriul folcloric. Semnificaţia lor porneşte de la cu totul alte mobiluri de cum şi le-au închipuit exegeţii care au filozofat pe marginea acestei teme: „Simularea căsătoriei postume reprezintă, în mod evident, grija închinată celor sfîrşiţi din viaţă, un fel de ajutor. De la bun început se înţelege că ele se leagă, din acelaşi motiv, de vastul complex de daruri şi pomeni, prilejuit la ţară, de funeralii şi de perioada următoare.“ După cum darurile de pomană sunt menite, pe de o parte, să contribuie la subzistenţa mortului pe ceea lume, pe de alta să-l apere de primejdiile ce se ivesc în lunga lui călătorie, în chip similar „căsătoria simulată convinge sufletele nepotolite că actul principal al carierei lor pămînteşti s-a desăvîrşit în realitate şi că nimic nu-i mai cheamă de acum înainte printre cei vii: «ca să aibă şi el nunta sa», chiar dacă este celebrată de munţi, lună, soare, arbori, păsări şi stele“. În acest chip, simularea nunţii are ţel prohibitiv, menit să apere colectivitatea de revenirea atât de primejdioasă a mortului. Ajuns la acest punct îndepărtat al obârşiei baladei, se iveşte de la sine presupunerea că unele versuri din neegalabila alegorie au fost rostite illo tempore cu funcţie magică, de descântec în care cuvântul se preface de îndată în fapt: „în zilele noastre, «strofe ambulante» şi locuţiuni poetice curente ne fac să credem că ele formau altădată elementul verbal al unei vrăji, începutul de regret şi de compătimire, sensibil ici şi colo, în aceste incantaţii dezafectate, nu s-a strecurat, desigur decît în ziua când mila creştină a izgonit teroarea ancestrală.“ 638 Interpretarea finalului mioritic se apropie de cea a lui Caracostea prin primatul vieţii afirmate împotriva neantului morţii. Ca atare, versurile alegoriei din baladă „nu exprimă nici voluptatea renunţării, nici beţia neantului, nici adorarea morţii, ci tocmai contrariul lor, pentru că în ele se perpetuează amintirea gesturilor originare de apărare a vieţii“. Cu adaosul că în miezul baladei aşa cum ne-a transmis-o tradiţia pulsează dragostea fierbinte de îndeletnicirea din viaţă, moartea fiind concepută ca o prelungire nestingherită a traiului pământesc, cum releva de multă vreme Caracostea. Tipul colindă confirmă şi mai pregnant această atitudine, izvorâtă din acelaşi ansamblu de credinţe funerare care i-au conferit temeiurile de colindă de doliu după cioban mort, pereche neîntrecută a colindei de doliu după fată moartă, Mă luai, luai, alcătuită în conformitate cu acelaşi tipar compoziţional şi stilistic. Publicaţiile de materiale folclorice nude sub îngrijirea lui Brăiloiu sunt puţine. În afară de cântecele populare armonizate, proprii şi ale altora, care interesează mai mult pe muzicianul dirijor sau compozitor, se cuvin menţionate cele două volume, alcătuite din melodii notate după auz, nu după înregistrarea mecanică, făcând deci parte din aşa zisul fond auxiliar al Arhivei de folclor a Societăţii compozitorilor români. Colinde şi cîntece de stea (1931) cuprinde 28 colinde şi 39 cântece de stea din toate provinciile ţării, culese de Brăiloiu şi de unii dintre elevii şi prietenii săi (A. Stoia, H. Brauner, I. Cocişiu, A. Ivăşcanu, B. Anastasescu, Ch. Popescu, V. Mironescu, I. Preotu, C. Ghiţă, I. Băcescu etc.). A primat criteriul melodic, vizibil şi din aspectul fragmentar al unor texte. Publicate sub auspiciile Academiei de muzică religioasă, colindele sunt toate religioase, variante ale tipurilor atestate de colecţiile anterioare. Cîntece bătrîneşti din Oltenia, Muntenia, Moldova şi Bucovina (1932) aduc de asemenea variante muzicale notate după auz împreună cu textele literare culese de o seamă de învăţători dotaţi muzical, remarcaţi din publicaţiile anterioare (volume şi reviste). Culegători mai asidui au fost Gh. Fira şi C. Rădulescu Codin, a căror contribuţie e covârşitoare, apoi St. D. Enuică, Al. Voevidca şi alţii. Antologia e mai cu seamă oltenească, deoarece din cele 31 balade, 17 provin din Oltenia. După notările nesigure ale lui Vulpianu, aceasta era întâia publicaţie care dădea la iveală melodica 639 baladelor din sudul Carpaţilor, mai ales tipul melodic specific baladei din această regiune, acel recitativ epic cu acompaniament instrumental de formă liberă, întrerupt în timpul interpretării de recitarea răstită a versurilor „băsmite“. Antologia conţine, alături de tipurile mai răspândite, şi o seamă de rarităţi semnalate de Brăiloiu (Corbul şi vîntul turbat, Pîrcălabul şi lebedele, apoi balada oltenească mai nouă Ion ăl Mare). Pe lângă acestea, face figură minoră simplul jurnal oral versificat Cîntecul lui Gică Moraru, mărturie a persistenţei datinei în Oltenia de a pomeni în atari însăilări comandate faptele zguduitoare contemporane. Printre variantele mai închegate se văd a fi Mioriţa vâlceană, cu o evidentă subliniere a opoziţiei de clasă socială, apoi Tătarii şi robii ce abia îşi are pereche în varianta, probabil tot oltenească, publicată de Candrea-Densusianu. Între contribuţiile mai mărunte se numără Ale mortului din Gorj (1936), prezentarea antologică a frumuseţii cântecelor rituale funebre din acest ţinut, „poate cele mai arhaice din literatura noastră popu-lară“, însemnătatea broşurii constă în primul rând în elucidarea con-fuziei, care totuşi mai dăinuie, dintre bocete şi cântecele rituale funebre. Promiţând o ediţie ştiinţifică, rămasă poate printre hârtiile sale, el a schiţat numai deosebirea de căpetenie dintre cele două specii, menţionând „că aceste cîntece nu sunt bocete, cum li s-a zis greşit. Sunt cîntări rituale, mai bine zis ceremoniale, cîntate de femei «numite» care nu pot fi rude de aproape ale mortului, la anume vreme, după anume legi. Bocetul este cu totul altceva: o revărsare melodică a părerii de rău.“ Brăiloiu scotea apoi la lumină o zonă necunoscută, în care nu se bănuia existenţa unor atari cântece. Nici Marian, nici I. Popovici nu aveau vreo ştire de circulaţia cântecului bradului, zorilor etc. În sudul Carpaţilor, unde se va dovedi tocmai existenţa formelor celor mai arhaice ale acestor tipuri. Nunta la Feleag (1938) şi Nunta în Someş (1940) sunt de asemeni două prezentări de popularizare, întâia cu prilejul inaugurării Teatrului popular din Târgul Moşilor, a doua după ciuntirea Transilvaniei nordice în urma dictatului de la Viena. Descripţia este urmată de transcrierea melodiilor rituale şi ceremoniale pentru a pune în lumină repertoriul nupţial în integritatea lui sincretică. Icoana activităţii lui C. Brăiloiu e încă incompletă, deoarece nu i s-au publicat toate lucrările folcloristice. După unele informaţii, a ră- 640 mas încă nepublicat un studiu amplu în care a reluat pe cel mai vechi despre bocetul de la Drăguş şi l-a lărgit considerabil. E urmărită melodica bocetului nu numai în satul Drăguş, ci în întreaga Ţara Oltului, ca rezultat al investigaţiilor extinse pentru a configura fenomenul folcloric pe întreaga arie unitară. În acest chip, repertoriul din Drăguş a fost apoi confruntat de către Brăiloiu şi elevii săi cu repertoriul celorlalte sate din ţinutul bine delimitat al Ţării Oltului. Aceasta ar fi întâia monografie folclorică în care fiecare tip şi-ar avea indicată valoarea circulatorie pe o arie dată, eventual până la marginile ei din care s-ar putea desluşi fizionomia zonală a unei melodii, cu fluctuaţiile ei neaşteptate şi totuşi cu constantele care îi certifică identitatea. Ea ar fi deci întâia monografie folclorică ştiinţifică, în consens cu ultimele elaborări teoretice ale metodei de cercetare, care premerge monografia folclorică a Ţinutului Pădurenilor, elaborată între anii 1954–1962, rămasă însă inedită până la o dată ce nu se poate prevedea. Publicarea acestei ultime monografii a lui Brăiloiu ar convinge, măcar în parte, mulţimea diletanţilor de foloasele nebănuite pe care le aduce urmărirea frecvenţei, cu cortegiul ei de variabilitate, pentru cunoaşterea cântecului popular în întruchipările lui momentane şi a arhetipului ascuns în memoria colectivă. Se va vedea şi cu acest prilej că acolo unde a lucrat Brăiloiu, brazda este adâncă, germinatoare de mlădiţe care ajung pentru înfruptarea urmaşilor. BIBLIOGRAFIE: Constantin Brăiloiu, Arhiva de folclor a Societăţii Compozitorilor Români. Schiţă a unei metode de folclor muzical, extras din Boabe de grîu, II (1931), nr. 4, 19 p., iar în versiune franceză Esquisse d’une méthode de folklore musical, extras din Revue de musicologie, nov. 1931, 35 p.; Colinde şi cîntece de stea, Bucureşti, 1931, VIII + 45 p.; Cîntece bătrîneşti din Oltenia, Muntenia, Moldova şi Bucovina, Bucureşti, 1932, 153 p.; Despre bocetul de la Drăguş, în Arhiva pentru ştiinţa şi reforma socială, X (1932), p. 280-359; Vicleud din Târgu Jiu (în colab. cu H. H. Stahl), extras din Sociologie românească, I (1936), nr. 12, 36 p.; „Ale mortului“ din Gorj, extras din Muzică şi poezie, noiembrie 1936, 12 p.; Bocete din Oaş, în Grai şi suflet, VII (1937), pp. 1–84; Nunta la Feleag, Bucureşti, 1938, 11 p.; Moartea, Convorbirea cu Măria Sofonea, şi Convorbire cu Eva Codrea, în H. H. 641 Stahl: Monografia unui sat, ed. II-a, Bucureşti, 1939, pp. 124–134, 260–275; Nunta în Someş, Bucureşti, 1941, 18 p. (extras din Conferenţia, decembrie 1940); Poeziile lui Vasile Tomuţ din războiul 1914–1918, în Sociologie românească, IV (1942), nr. 7–12, pp. 526–550; La mort (în colab. cu H. H. Stahl), în Nerej un village d’une région archaïque, Bucureşti, f. a., vol. II, pp. 273–316; Sur une ballade roumaine (Mioritza), Genève, 1946, 13 p., republicată în traducere românească în Elogiu folclorului românesc, Bucureşti, 1969, pp. 360–366; Vie musicale d’un village. Recherches sur le répertoire de Drăguş (Roumaine) 1929–1932, Paris, 1960, II + 164 p.; Opere – Oeuvres, traducere şi prefaţă de Emilia Comişel, I, Bucureşti, 1967, 455 p.; II, Bucureşti, 1969, 238 p. André Schaeffner, Bibliographie des travaux de Constantin Brăiloiu, extrait de Revue de Musicologie, Juillet, 1959, 27 p.; Emilia Comişel, Constantin Brăiloiu. Noţiuni liminare, în Studii de muzicologie, vol. I, Bucureşti, 1965, pp. 275–302; Aportul lui Constantin Brăiloiu la dezvoltarea folcloristicii muzicale româneşti, în Revista de etnografie şi folclor, 11 (1966), nr. 5–6, pp. 505–518. MIHAIL VULPESCU. Les coutumes roumaines périodiques (1927) a decepţionat, ca de altfel toate lucrările cu caracter folcloric ale acestui profesor de canto la conservatorul bucureştean. Cu toată prefaţa elogioasă, de neînţeles, a lui A. van Gennep, cartea este pe de-a-ntregul superficială. Descripţiile sumare urmăresc prezentarea unei versiuni, cea cunoscută de autor din satul natal, Lupşanii de pe Ialomiţa, sau din lectură, foarte rar indicându-se variaţiile unor elemente. Cu toate că subtitlul anunţă études descriptives et comparées, comparaţia lipseşte aproape total, căci micile divagaţii despre ceea ce există la alte popoare se rezumă la terminologia obiceiului sau speciei. O seamă de explicări sunt evident depăşite: pentru autor, căluşarii descind neîndoielnic din cultul saliilor, după cum brezaia provine din Lupercalia etc. Alteori, acestea sunt de-a dreptul puerile: obiceiurile româneşti n-ar avea influenţe străine, întrucât iernile sunt foarte aspre pentru propagarea lor, excepţie făcând irozii, interpretaţi de tineri de 18–24 ani, apţi a înfrunta rigorile crivăţului. Un loc întins îl ocupă traducerile variantelor unor colinde, teatrul de irozi, teatrul de păpuşi, vasilca etc. şi acesta este profitul pentru cercetătorul străin, împreună cu transcrierea puţinelor melodii adiacente. La sfârşit, republicarea bibliografiei lui Ion N. Popescu o face uşor 642 accesibilă, împreună cu adaosul personal despre sălii romani şi alte publicaţii folclorice. Cîntecul popular românesc (1930), cu toate că N. Iorga în prefaţa elogioasă îl prezintă ca operă a unuia „cu o competinţă indiscu-tabilă“, nu depăşeşte posibilităţile unui amator. Lucrarea abundă în generalităţi. Mai cu seamă în capitolul Specificul în cîntecul popular românesc; unde ele sunt de-a dreptul supărătoare. Afirmând că detectarea acestuia se poate face numai din „execuţia exactă cu toate accentele, inflexiunile şi nuanţele tipice“ conchide fără ocol: „Un cântec de joc în Bulgaria, în Turcia europeană, în Grecia şi în toată Serbia orientală, diferă complect în execuţia şi ansamblul lui, de un joc românesc. Aceasta privind în spre orientul balcanic de unde se crede că ne-au venit multe inspiraţii. Privind spre Rusia, comparaţia iarăşi nu se poate face, iar în partea nord-vestică nu găsim nimic comun cu dansul nostru de la ţară“. Vorbind în felul acesta despre lucruri pe care nu le-ai văzut niciodată, concluziile devin foarte docile şi extrem de maleabile după voie. Multe amănunte sunt greşite (afirmaţia că frunză verde ar exista numai la începutul cântecului, învîrtita ar fi cunoscută în Transilvania, Banat, Crişana şi Maramureş etc.). Numeroasele texte şi melodii, unele inedite din colecţia sa, aduc o contribuţie la cunoaşterea repertoriului românesc, îndeosebi al celui de pe valea Ialomiţei. Vulpescu a cules şi poveşti, cele mai multe adunate de la elevii săi de la seminarul Nifon. Poveşti din satele noastre (1943) cuprinde 17 naraţiuni mai scurte (basme, basme-legende, legende). Temele sunt cunoscute din alte colecţii folclorice, exceptând Dochia, plăsmuire cultă, probabil a autorului (care aci nu indică nici o sursă): se vorbeşte despre Zamolxe, Decebal, Cleopatra rămasă în urmă de frumuseţea Dochiei etc. Vulpescu a mai anunţat 13 basme, din care se pare că au apărut doar trei, puternic modificate, culese de la elevii seminarului Nifon. Vulpescu povesteşte naraţiunile populare în manieră culta, cu descripţii abundente şi cu introspecţii în deliberările personajelor. BIBLIOGRAFIE: Michel Vulpesco, Les coutumes roumaines périodiques. Etudes descriptives et comparées précedées d’une Préface par A. van Gennep et suivies d’une Bibliographie- 643 générale du Folklore roumain, Paris, 1927, II + 303 p.; Mihail Vulpescu: Cîntecul popular românesc studiu introductiv. O nuntă pagînă în comuna Lupşanii (Jud. Ialomiţa). Câteva indicii asupra muzicei bisericeşti. Prefaţă de N. Iorga, Bucureşti, 1930, 292 p.; Poveşti din satele noastre, Bucureşti, 1943, 171 p.; Basme 1. Voinicul înflorit, Bucureşti, f. a., 32 p.; 2. Pomul cu merele de aur, Bucureşti, f. a., 32 p.; 3. Basmul lăcrămioarelor, Bucureşti, f. a., 36 p. EMIL RIEGLER-DINU. Muzicolog, cunoscut şi prin câteva poezii, Riegler-Dinu a pornit cu entuziasm la descoperirea muzicii populare româneşti. În acest scop, a străbătut Dobrogea, apoi Moldova răsăriteană, precum şi unele ţinuturi din Transilvania (Pădurenime, Ţara moţilor etc.). Articolul Hora transilvană (1929) aduce unele interpretări originale. Pentru autor, hora (doina) nu e un cântec depresiv în toate împrejurările şi autorul relevă tocmai caracterul ei activ, dinamic, în concordanţă cu ceea ce observase odinioară şi Delavrancea. Studiul de sinteză, Das rumänische Volkslied (1940), e teza sa de doctorat susţinută în 1927, cu un adaos de la data publicării. Modelul e Das ungarische Volkslied al lui Béla Bartók şi vrea să fie o replică prin unele vederi originale. Informaţia folclorică era însă prea subţire pentru o sinteză cu sorţi de izbândă. Riegler-Dinu se reazemă în cea mai mare parte pe colecţia lui Bartók, apoi pe ceea ce s-a publicat din restul ţarii, eliminând notaţiile nesigure ale lui Berdescu, Vulpianu şi Burada, toate fiind socotite „vom wissenschaftlichen Standpunkt nicht verlässlich“. S-a sprijinit pe propriile culegeri, apoi pe colecţia manuscrisa a lui Brediceanu consul-tată la Braşov şi pe cea mai modestă a lui Kiriac. Analiza urmează îndeaproape punctajul dezvoltat de Bartók în monografia citată. Subliniază şi el abundenţa melismelor la cântecul individual, în contrast cu cel executat în grup. A trezit opoziţii opinia sa despre originea instru-mentală a unor melodii vocale, mai ales că demonstraţia convingătoare lipseşte, asemănările menţionate fiind prea puţine. Afirmaţiile lui Bartók sunt revizuite doar în unele amănunte, citând o melodie pe care a cules-o şi el şi în care întrevede caracteristici româneşti. Caracterizarea dialectelor nu e disputată, singura obiecţie a lui Riegler-Dinu fiind de natură metodologică, întrucât el opinează că n-ar fi trebuit să se pornească de la hora lungă pentru Maramureş, ci de la melodiile în tempo giusto. Relevă de asemeni în chip întemeiat răspândirea largă şi de aici 644 caracterul ancestral al pentatonismului. „In dieser Hinsicht kann die Pentatonik in keiner Weise fur diese Volksstämme charakteristisch sein, wie es einerseits Alois Kolisch für das slowakische und Béla Bartók anderseits viei exklusiver für das ungarische Volkslied beansprucht“. Hora lungă i se pare şi lui a fi de sorginte orientală, pusă în legătură cu macamul perso-arab, cu care prilej enumera detailat diferenţele faţă de dumy-le ucrainiene. Pentatonismul ar fi o rămăşiţă din pentatonismul tătar şi cuman, păstrat mai fidel în Transilvania, pe care o socoteşte drept patria cântecului popular românesc (Die Heimat des rumänischen Volksliedes ist wohl das Hochplateau bzw. die Berggegenden Transsylvaniens), fără alte temeiuri decât caracterul arhaic al melodicei. În concordanţă cu ceilalţi muzicologi, întrevede şi el o evoluţie de la formele simple spre cele mai complexe, adică de la colinde şi cântece de copii, bocete, până la cântecul propriu-zis, îndeosebi cel în tempo giusto. Reprezentarea acestei evoluţii e prea schematică pentru a cuprinde plauzibil multiformitatea tipurilor melodice. Se poate totuşi cita încercarea lui de a caracteriza global principalele specii folclorice: „Um mit den griechischen Namen der Ethoslehre diese Lieder zu bezeichnen, werden wir sagen, dass die Weihnachtslieder mehr hesychastischen (mit innerem Gleichgewicht), die Totenklagen und manche Sehnsuchtslieder dagegen mehr systaltischen (mit scharf hervortretendem Subjektivismus), endlich die Tanz-und Trinklieder und die die Natur besiengenden Lieder mehr diastaltischen Charakter (mit männlichem Willensausdruck) haben“. Cele 162 exemple citate – melodii şi texte – provin mai cu seamă din volumele lui Bartók, mai puţine din colecţiile inedite ale lui Kiriac şi ale autorului. Riegler-Dinu şi-a continuat cercetările până în vremea noastră, când a decedat în urma unui accident stupid pe când se afla în culegere la Vatra Dornei, după ce de două ori a fost respins la concursul pentru ocuparea unui post de cercetător muzicolog la Institutul de folclor. BIBLIOGRAFIE: Emil Riegler-Dinu, Hora transilvană, în volumul comemorativ Transilvania, Banatul, Crişana şi Maramureşul, vol. II, Bucureşti, 1929, pp. 1269–1281; Das Rumänische Volkslied Eine musikwissenschaftliche Studie mit 162 Liederbeispielen und 2 Tabellen, Berlin, 1940, 172 p. 645 ILARION COCIŞIU. Cel mai proeminent dintre elevii lui Brăiloiu s-a remarcat întâi prin sârguinţa la culegeri. A cules astfel între 1933–1951 cu ajutorul fonografului peste 9.000 melodii, reprezentând aproape o treime din fondul Arhivei de folclor întemeiată de Brăiloiu. Ambiţia vizibilă a fost aceea de a completa harta folclorică a Transilvaniei cu culegeri din ţinuturile pe care nu le-a putut străbate Bartók. Îndeosebi ţinutul Târnavelor şi valea mijlocie a Mureşului cu Munţii Apuseni, apoi Năsăudul au fost zonele în care Cocişiu a cules cu tenacitate în anii de dinaintea războiului. El a fost un familiar al aproape tuturor judeţelor, şi un cunoscător al repertoriului muzical; aceasta i-a facilitat prezentarea lui antologică în revista Albina, apărută postum şi în volum: Cîntece populare româneşti (1960). Cocişiu nu s-a mulţumit cu simpla culegere şi cunoaştere empirică a folclorului muzical. Cum se va vedea, el a abordat unele probleme dintr-un punct de vedere neuzitat până atunci la noi, pornind de la rigurozitatea metodologică a studiilor lui Brăiloiu. Despre răspîndirea geografică a unui cîntec de stea (1938) este, se pare, cel dintâi studiu monografic asupra unei melodii urmărită pe toată aria de întindere. Cele 71 variante sunt transpuse sinoptic după modelul inaugurat de Brăiloiu, pentru a învedera dintr-o dată coincidenţele şi deosebirile, înşiruirea lor urmează gradul de deferenţiere până la anulare, adică la trecerea în alt tip melodic: „în felul acesta, la un moment dat, depărtîndu-se de tipul iniţial şi căpătînd anume forme melodice şi ritmice, care devin caracteristice şi comune la o serie de variante, avem un alt tip melodic, ce poate fi studiat aparte“. Cu privire la criteriile de circumscriere a unui tip, întrebarea era nouă şi complicată peste aşteptări. Ca prim reazem, Cocişiu propune drept călăuză opiniile interpreţilor: „E de preferat să se ţină seamă de recunoaşterea ţăranului faţă de melodie, de clasificarea lui“. Rezervele le impune singur prin citarea atâtor exemple în care interpreţii cântau aceeaşi melodie pe alt text şi cu altă mişcare, socotindu-le melodii diferite, încât „nici criteriul acesta nu poate fi absolut“. Cocişiu invită la prudenţă când e vorba de aria de răspândire, de aceea „în folclor e cu mult mai greu a nega decît a afirma“. Ca şi alţii, el se lasă totuşi ispitit de desimea punctelor şi presupune a fi acolo geneza cântecului: „Faptul că în judeţele Făgăraş şi Târnava Mare, melodia e mai 646 frecventă, ne arată că aici melodia trăieşte cu adevărat, şi că probabil acolo trebuie localizată originea ei. E într-adevăr mai bine cercetat acest ţinut, dar totuşi e vădită marea circulaţie a melodiei aici.“ Analiza e lipsită de concluzii, căci constatarea că „melodia, prin ritm şi ţesătură melodică ne-ar face să afirmăm că e de colindă“ e prea puţin. Chiar această problemă – preluarea melodiilor de colindă pentru texte de cântece de stea – incita la un excurs mai întins, mai cu seamă că exemplele sunt numeroase. Folclor muzical din Târnava Mare (1944) e de asemeni întâiul stu-diu muzicologic despre repertoriul de pe întinderea unui judeţ, con-ceput ca un capitol al monografiei în care a apărut. Diversitatea fol-clorică e distribuită în 4 subdialecte, ramuri ale dialectului muzical din Transilvania sudică. Unitatea e vădită în primul rând de cântecele arhaice rituale (de seceră, de nuntă şi de mort). Totuşi, distribuirea capricioasă a unor tipuri ale acestor cântece rituale arată că la obârşie trebuie să fie fenomene din viaţa satului feudal, cu mutări şi coloni-zări forţate şi cu întâlniri ale mai multor sate la muncile obligatorii de pe aceeaşi moşie: „Sunt fapte petrecute într-un trecut îndepărtat, care au dus la cristalizarea melodiilor transplantate ce acum sunt o enigmă pentru cercetători“. El citează exemplul celor 3 sate foste toate ale grofului Haller, apoi împrumutul mai nou din Ţara Oltului prin femeile din Făgăraş venite la seceriş în Retiş-Târnava care „ne arată îndeajuns ce importanţă au în circulaţia melodiilor şi modificarea chiar a unui stil local, relaţiile sociale ale sătenilor cu alţii“. În anexa studiului, Cocişiu publică 100 melodii cu texte din judeţul Târnava Mare, ostenindu-se a indica Ia fiecare nu numai variantele muzicale, ci şi pe cele literare, la balade citând, numai prin localităţi, chiar variantele inedite din Arhiva de folclor condusă de C. Brăiloiu. Moartea timpurie l-a împiedecat de a-şi desăvârşi şi publica o scamă de lucrări, dintre care mai întinse sunt Despre dialectul muzical ardelean şi Ciclul ritual agrar I, Ritualul de secere, despre a căror existenţă nu se mai ştie nimic. A închis ochii cu amărăciunea de a se fi văzut încolţit de mediocrităţile care i-au stingherit activitatea. BIBLIOGRAFIE: Ilarion Cocişiu, Despre răspîndirea geografică a unui cîntec de stea, în Socio-logie românească, III (1938), nr. 10–12, pp. 537–545; Folclor muzical din Târnava 647 Mare, în Monografia judeţului Târnava Mare, Sighişoara [1944], pp. 393–492; Cîntece populare româneşti, ediţie postumă alcătuită de Tiberiu Alexandru şi Marii Siminel-Fusteri, cu un cuvânt înainte de T. Alexandru, Bucureşti, 1960, 173 p. CULEGĂTORI DE MUZICA POPULARĂ SABIN DRAGOI începe să culeagă încă din primul an al profesoratului la Deva, mânat de nevoi componistice. Recolta, destul de bogată, e viciată de poziţia sa nereceptivă. Strigătul de alarmă: „Ne civilizăm! Ajutor“ l-a împiedecat să înţeleagă utilitatea fonografului pentru consemnarea şi transcrierea melodiei într-o formă amănunţită şi exactă: „N-am cules niciodată cu ajutorul fonografului, fiind un mijloc nesigur, înregistrează defectuos, deteriorabil şi reproduce caricaturi. Notele acute sunt de nerecunoscut.“ (Monograf. Belinţ). El a rămas partizanul declarat al metodei „cristalizării“ melodiei de către culegătorul cu vocaţie specială. Concepând variabilitatea cântecului popular drept o deficienţă reprobabilă, culegătorul ar fi chemat să-i dea forma corectă, cristalizată. Pentru obţinerea acesteia, el nu porneşte de la mulţimea variantelor, ci de la ceea ce îi spune „instinctul“, lăsându-se călăuzit de „glasul sângelui“ etc. De aceea, realitatea folclorică este puternic dirijată de viziunea lui despre ceea ce ar trebui să fie. Chiar textele literare sunt supuse acestei operaţii, iar descrierea obiceiului redusă la propriile amintiri. 303 Colinde (1931) reprezintă o selecţie din cele 650, culese de pe valea inferioară a Mureşului (judeţele Arad, Timiş, Hunedoara, Alba) cu puţine abateri laterale spre zona Baia de Criş şi Sibiu. Culegătorul declară că le-a cules „toate cu textul împreună“, spre deosebire de doine, unde „o parte le-am cules fără text, deoarece multe texte sunt adunate şi publicate de diferiţi folclorişti“. Ceea ce izbeşte mai întâi, e confuzia dintre colinde şi cântece de stea, cu toate că teoretic Drăgoi încearcă o delimitare, iar în cuprinsul colecţiei indică uneori care sunt cântece de stea. Eroarea vine din împrejurarea că el înţelege prin colinde numai pe cele „de origină păgînă (lumească) sau colinde propriu-zise ale căror texte sunt legende şi balade de mare valoare“, pe când „cîntece de stea sau colinde de origină creştină… sunt scrise mai tîrziu de diferiţi dascăli şi 648 diaconi, atît textul cît şi muzica“. În fapt, aceştia din urmă sunt autorii numai ai cântecelor de stea, pe când colindele religioase sunt create de popor. Textul colindelor e scris „aşa cum l-am auzit. Aşa cum le cîntă poporul, fără nici o corectură“; totuşi, pe alocuri, corectura e vizibilă, provenind din neînţelegerea cuvântului. Astfel, la colinda 72, Drăgoi scrie Dintr-un strop de mare, în realitate fiind Din d-ostrov de mare, cum rezultă din context şi confirmă şi alte variante, iar în colindele 115 şi 171 scrie consecvent Şi m-am înecatu, în loc de Şi m-am mînecatu, în co-linda 248 Vorzior de ziuă în loc de Voi ziori de ziuă etc. Se văd unele contraziceri şi la melodii. În timp ce în introducere afirmă tăios că „într-o comună fiecare text îşi are melodia lui şi fiecare melodie are textul păstrat şi obişnuit de veacuri“, în corpul colecţiei se pot vedea un text cântat pe 5 melodii diferite în aceeaşi localitate (Lipova, co-lindele 3, 4, 5, 6 şi 7) sau o melodie cântată cu 3 texte diferite în acelaşi sat (Ilteu, colindele 48, 49 şi 50) etc. Obiceiul colindatului este descris foiletonistic, după propriile amintiri din copilărie, cu convingerea eronată că acesta „e la fel pe valea Mureşului şi abstrăgînd de la unele schimbări pot zice că în întreg ţinutul de dincoace de Carpaţi“. Ca atare, e inutilă orice cercetare la teren a obiceiului, el trebuind să fie numai cel închipuit de culegătorul cu chemare specială. Monografia muzicală a comunei Belinţ (1934) aduce un progres faţă de colecţia de colinde prin publicarea fişelor de informatori după modelul celor date la iveală de C. Brăiloiu, mai cu seamă că lucrarea a fost elaborată sub egida filialei bănăţene a Institutului social român. Cu toate acestea, nu există nici o indicaţie despre viaţa folclorică a satului, decât constatarea generală că „generaţia actuală nu mai cântă decât muzică cultă … romanţe şi cuplete“. Nici măcar obiceiurile – colindatul, bocitul – la care dă variante folclorice nu se învrednicesc de o notă descriptivă cât de sumară. Informarea ştiinţifică este înlocuită prin propria-i experienţă, ceea ce îl duce la constatarea că în Belinţ colindele ar fi „de o valoare, vechime şi frumuseţe nepreţuită, cum nu am mai întâlnit nicăieri într-o singură comună“. Se încumetă chiar să afirme că dintre acestea ar fi „multe necunoscute (prin text sau melodie)“, fără să-şi dea seama că o parte din ele (colindele 26, 27, 28, 29 etc.) sunt luate din colecţia Marienescu aproape cuvânt cu cuvânt, iar altele izvodite de cărturari (colindele 5, 33 şi mai cu seamă 16), sau puternic remaniate (colindele 7, 10, 13 etc.), ceea ce nu poate surprinde dacă se 649 ţine seamă că doi din informatori erau învăţători care au ghicit unde ţinteşte zelul culegătorului. Cu privire la doine, face descoperirea referitoare la „numărul mare (19 din 30) al doinelor cu refren care, putem zice, constituie o particularitate locală (regională) a cîntecelor de faţă“, ca şi cum Bartók nu ar fi făcut această caracterizare încă din 1914. Colecţia mai modestă, 122 melodii poporale (1937), provin din Valea Almăjului şi Oraviţa. Informatorii sunt ţărani, dar şi intelectuali (învăţători, profesori etc.), ceea ce l-a dispensat uneori de scrierea textului. Metoda inaugurată de G. Breazul la Arhiva fonogramică e aici pe deplin vizibilă în consemnarea fragmentară a textului literar, cât încape sub portativ sau ceva peste acest minim. Chiar balada locală despre pandurul Jumanca nu are textul literar. NICOLAE LIGHEZAN, profesor de muzică la Oraviţa, culege în tăcere destul de timpuriu, unele cântece fiind memorizate din copilărie. Colecţia postumă, Folclor muzical bănăţean (1959), însumează 331 melodii, cele mai multe fiind cântece propriu-zise (218 melodii), apoi jocuri (73 melodii), mai puţine de alte genuri. Bocetele sunt notate fără text, ca şi singura colindă, iar unele balade au consemnat doar începutul. Materialele au fost culese din jurul Oraviţei şi din satul natal Banloc. Filiera e de cele mai multe ori cărturărească, majoritatea informatorilor săi fiind intelectuali (contabili, studenţi, elevi de liceu, învăţători, profesori, notari etc.) sau ţărani corişti, dirijori de fanfară etc. Cele mai multe sunt culese de la învăţătorul P. Borcan din Banloc şi de la M. Jumanca, „tîmplar şi comerciant, talentat cîntăreţ popular“ din Ciclova Montană, suburbană a Oraviţei. Textele, ca şi melodiile, se vădesc a fi rotunjite de interpreţi sau de culegător, dispărând o seamă de aspecte caracteristice manierei populare (lipsa anacruzelor, a silabelor de întregire, ocolirea apocopei etc.) şi arată că în fapt Lighezan a întocmit o colecţie de folclor „cărturăresc“, în măsura în care această formulă poate fi viabilă. Ea nu trebuie să scape niciodată din vedere celui ce o consultă. 650 NICOLAE URSU, în ultima vreme conferenţiar la Facultatea de muzică din Timişoara, a fost un îndrăgostit constant al cântecului popular. Firea jovială, larg receptivă, îl făcea să guste folclorul aidoma unui informator în ceasurile de înduioşare lângă un pahar de vin bun. Din păcate, s-a lăsat prins de vederile lui Brediceanu şi Drăgoi care preconizau intervenţia activă a culegătorului muzician; abia către sfârşit a întrezărit drumul adevărat care duce la inima folclorului autentic. Ursu lucrează o vreme în cadrul unor echipe de cercetări socio-logice şi faptul va contribui la o sporire a exigenţei ştiinţifice. Contribuţiuni muzicale la monografia comunei Sîrbova (1939) reprezintă colaborarea sa de muzicolog din anii 1935 şi 1938. Repertoriul nu prea întins – 70 melodii – indică stadiul avansat spre urbanizare, confirmat de dispariţia colindelor şi de numeroasele texte culte (cântecele 4, 7, 34, 35, 36, 37, 39 etc.). Ursu notează textele în rostirea lor dialectală, dar folosind numai scrierea literară, i scurt redând de cele mai multe ori înmuierea consoanei precedente. Notarea melodiei trădează minuţiozitate, culegătorul urmărind pe alocuri şi variabilitatea din alte strofe muzicale, uneori chiar de la sfârşitul unei balade lungi (Iovan Iorgovan). Contribuţiuni muzicale la monografia comunei Măguri (1940) aduce la lumină numai 45 melodii, rod al unei deplasări de 2 zile în acest sat de munte de formă împrăştiată. Notaţiile sunt mai sumare, fără grija de a urmări variabilitatea altor strofe. Textele poetice sunt scrise literar, dar cu indicarea consoanei muiate prin apostrof şi cu respectarea pronunţiei populare în unele cuvinte. Cea mai întinsă colecţie publicată, Cîntece şi jocuri populare ro-mâneşti din valea Almăjului (1958), reprezintă rodul unor culegeri re-petate din preajma războiului, în cadrul echipei monografice din Rudăria, extinsă de Ursu la toate satele din această depresiune. Colecţia dă la iveală 340 melodii (153 cântece, 6 balade, 49 cântece funebre, 30 cântece de joc, 75 melodii de joc, 18 colinde-cântece de stea etc.). Anexa cuprinde şi 7 melodii de cântece şi jocuri din Timoc, culese de la românii stabiliţi în Banat. Au mai rămas inedite colecţia de folclor muzical din Năidaş-Caraş-Severin şi cea de 600 colinde şi cântece de stea culese din satul natal Şanoviţa, apoi de la 651 elevii şcolii normale din Cluj proveniţi din diferite judeţe transilvănene. Articolul său, Îndreptar pentru culegerea cîntecelor populare cu bibliografie asupra folclorului muzical românesc (1942), reprezintă nu numai codificarea unei experienţe îndelungate de culegere, ci şi o sinteza metodologică a strădaniilor depuse în acest domeniu, fiind contri-buţia cea mai de seamă după articolul similar al lui Brăiloiu din 1931. Ursu preconizează folosirea notării după auz combinată cu înregistrarea mecanică, cea dintâi „la melodiile de o construcţie muzicală mai simplă“, a doua „la cele ce prezintă abundenţă de înflorituri, curiozităţi ritmice sau complexităţi sonore“. Textul literar să fie scris „pe cît posibil în dialectul (graiul) regiunii respective… Pentru aceasta e nevoie de cîteva semne grafice speciale“. Celelalte sfaturi de natură „practică“ sunt recomandabile oricărui culegător, îndeosebi cel cu privire la repertoriu: „Profitul mare îl are culegătorul cînd stă de vorbă individual cu cîte un subiect informator pînă la epuizarea acestuia. Notarea aceloraşi melodii în mai multe comune nu este de ocolit, căci frecvenţa lor deasă, cu variantele inevitabile, într-un studiu ulterior ne dă posibilitatea de a trage anumite concluziuni în privinţa răspîndirii geografice a cîntecelor, cum şi a unor procedee de transformare muzicală populară dintr-un loc într-altul“. N. Ursu ar fi fost cel mai indicat autor al unui studiu de sinteză despre folclorul muzical bănăţean pe care l-ar fi realizat dacă nu intervenea îmbolnăvirea şi moartea timpurie. CONSTANTIN A. IONESCU culege colinde cu fonograful pe care apoi le transcrie cu prima strofă, fără a mai urmări variaţia din cele următoare. Colinde (1944) cuprinde astfel 77 melodii (63 colinde şi 14 cântece de stea) din Moldova răsăriteană. După modelul antologiei lui G. Breazul, Ionescu transpune melodiile şi în notaţie psaltică: „folosirea acesteia însemnează pentru studiul colindei un mare progres ştiinţific şi nicidecum întoarcerea la o scriere muzicală învechită şi roasă de vreme“. Aceasta îl duce la categorisirea melodiilor în glasuri bisericeşti şi la enunţarea unei influenţe bisericeşti, nesemnalată de ceilalţi culegători de colinde. 652 Colecţia e valoroasă îndeosebi prin atestarea unui repertoriu de colinde mai bogat şi mai bine păstrat decât în Moldova de munte, cu toate că fenomenul contaminării, al suprapunerii a două colinde, este vizibil şi aici, semn de disoluţie incipientă. Temele persistă, dar adesea formulările sunt noi. BIBLIOGRAFIE: Sabin Drăgoi, 303 colinde cu text şi melodie, Craiova [1931], L + 265 p.; Monografia muzicală a comunei Belinţ, 90 melodii cu texte culese, notate şi explicate, Craiova [1935], 157 p.; 122 melodii poporale culese şi notate de…, în Omagiu lui Constantin Kiriţescu, Bucureşti, 1937, pp. 814–878. N. Rădulescu: Sabin V. Drăgoi, Bucureşti, 1959, 243 p. Nicolae Lighezan, Folclor muzical bănăţean, studiu introductiv de T. Alexandru, Bucureşti, 1959, 243 p. Nicolae Ursu, Contribuţiuni muzicale la monografia comunei Sârbova, în Monografia comunei Sârbova, Timişoara, 1939, pp. 293–364; Contribuţiuni muzicale la monografia comunei Măguri (jud. Cluj), Timişoara, 1940, 71 p.; O nuntă în valea Almăjului, Timişoara, 1940, 32 p. (extras din Revista Inst. Soc. Banat-Crişana, VIII 1940, pp. 469–494); Îndreptar pentru culegerea cântecelor populare cu bibliografie asupra folclorului muzical românesc, extras din Rev. Inst. Soc. Banat-Crişana, X (1942), 23 p.; Cîntece şi jocuri populare româneşti din Valea Almăjului (Banat) 340 melodii cu texte culese şi notate de…, Prefaţă de S. V. Drăgoi, Bucureşti, 1958, 287 p. Constantin A. Ionescu, Colinde cu text şi melodie culese şi notate de…, Sibiu, 1944, 160 p. CERCETAREA SOCIOLOGICĂ ŞI FILOZOFICĂ O contribuţie de seamă e înscrisă de cele câteva teze de doctorat în sociologie, estetică şi filozofia culturii care au tratat teme de folclor. ALEXANDRU DIMA prezintă în Conceptul de artă populară (1939) problematica trăsăturilor definitorii ale creaţiei populare în felul în care se cristalizase până în al patrulea deceniu al secolului nostru. În trei capitole mari sunt urmărite pe rând caracteristicile acestei creaţii, cu dese referiri la arta primitivă şi la cea cultă. După o 653 reliefare atentă a trăsăturii artistice ca element definitoriu prin care creaţia populară e scoasă din imperiul strict al documentarului sub care o izgoniseră unii teoreticieni, Dima studiază cele două aspecte capitale care se conjugă atât de fericit în folclor, creaţia şi circulaţia. Relaţia dialectică dintre individ şi colectivitate e scrutată în lumina ultimelor elaborări teoretice. Expunerea ar fi câştigat în soliditate dacă în punctele cardinale s-ar fi urmărit istoria părerilor confirmate de ultimele cercetări. De pildă, Hegel formulează în capitolul respectiv din Prelegeri de estetică dependenţa individului creator de restul colectivităţii în termeni aproape identici cu cei folosiţi, după mai bine de un secol, de Hans Naumann, când îl înfăţişează pe acesta drept un organ de exprimare al colectivităţii. Discuţia e urmărită din loc în loc cu numeroase exemple româneşti care dovedesc încă o dată că unele generalizări ale teoreticienilor occidentali se sprijină numai pe creaţia folclorică stinsă din acele ţări şi sunt puternic infirmate de realitatea folclorică din zonele unde aceasta e încă în plină eflorescentă, chiar dacă pe alocuri urbanizarea şi influenţa creaţiei culte au început să-şi facă vad. Bogata informaţie pune pe cititorul român la curent cu rezultatele unor investigaţii eficiente, înlocuind divagaţiile impresioniste ale diletanţilor. Sub acest aspect, cartea şi-a dovedit întotdeauna utilitatea. ROMULUS VULCĂNESCU aspiră la mai mult în teza sa, Fenomenul horal (1944). După moda vremii care căuta entităţi filozofice în spiritualitatea românească, Vulcănescu încearcă să vadă în fenomenul horal expresia teoretică a culturii populare române, dar şi a „unităţii de viziune şi exprimare a tuturor culturilor etnografice din sud-estul Europei şi vestul Asiei“. Dar cel de al doilea termen comparativ e repede părăsit din considerente pe care nu mai încearcă să le demonstreze, fiind oarecum subînţelese: „în celelalte culturi europene şi asiatice realitatea horală stă pe planul trăirilor inconsistente“. De aici drumul până la concluzii arbitrare nu e departe şi iată-ne ajunşi la constatarea unui pan-românism ce acoperă tot sud-estul Europei, întrucât balcanismul „în ultima analiză nu e decît un românism extensiv şi diluat de forţele invadatoare ale popoarelor balcanice“. Autorul nu expune faptele culturale care ar confirma această presupunere. Şi cum întruchiparea 654 geometrică a fenomenului horal este cercul, orice linie curbă poate fi privită ca o parte a acestuia, în chip similar spaţiul mioritic, conceput în formă ondulată de Lucian Blaga, se integrează pe deplin în fenomenul horal: „De aceea după noi spaţiul mioritic este numai unul din elementele constitutive şi esenţiale ale peisajului horal. Dealul şi valea, muntele şi dealul, culmea şi afundul, sînt proiectate pe un fundal închis în cerc“. Mai departe, autorul extinde fără nici un preambul caracteristicile doinei maramureşene – adică ale horei lungi – definite de Bartók, la totalitatea muzicii şi coregrafiei româneşti, decretând: „Stilul horal al muzicii româneşti nu se aplică cu preferinţă unei anumite categorii muzicale, ci îmbrăţişează cu egală cădere muzica lumească propriu-zisă, ca şi muzica bisericească rituală“, iar „în domeniul etnografiei observăm acelaşi fenomen de regrupare a elementelor esenţiale în jurul horei“. Numai filozofia roţii, desfăcută de datele etnologice asupra cercului în semnificaţiile lui, putea duce la asemenea pehlivănii estetice. ION IONICĂ a realizat o cercetare exemplară în monografia sa, Dealu Mohului (1943). Autorul a analizat obiceiul agrar al cununii de la sfârşitul secerişului în multiplele lui ramificaţii care îl leagă de realitatea economică şi socială. Monografia depăşeşte cadrul unui sat, extinzându-se la unitatea istorică şi etnografică Ţara Oltului. Limita răsăriteană şi, în bună parte, cea sudică a obiceiului coincid cu graniţa Ţării Oltului, dar el se extinde spre apus, până la râul Sebeş şi spre nord, se pare, până în bazinul Târnavei Mici, încât dacă cercetarea ar fi fost desfăşurată pe toată aria în care obiceiul apare unitar în liniile lui esenţiale, acesta ar fi apărut în plinătatea lui şi concluziile ar fi fost mai întemeiate. Metodologic, Ionică mânuieşte investigaţia potrivit jaloanelor impuse de natura materialului, urmărind, pe de o parte, fenomenul etnografic-folcloric, claca de seceriş, iar pe de alta, comunitatea socială în care se practică, sau, după terminologia autorului, cercetarea tipului şi cercetarea unităţii, ca unele ce „sînt complimentare“. Descifrarea semnificaţiei trebuie să se sprijine pe cercetările comparative de la alte popoare. Aceasta nu înseamnă neglijarea semnificaţiilor contemporane date de interpreţii anchetaţi, pentru că ele dezvăluie nu numai stadiul colectivităţii cercetate, adică „în ce fel 655 obiect şi practice se găsesc încadrate în sistemul de viaţă al prezentului sau al apropiatului trecut“, ci uneori chiar „conţin sugestii folositoare pentru o cale în direcţia căreia reprezentările originare sunt de căutat“. În esenţă, procedeul consistă în a descifra trecutul din formele prezentului, dovedindu-se atât de util în câmpul culturii populare unde atestările istorice sunt cu totul firave. Ionică se raliază la opiniile lui Hubert şi Mauss despre componentele sacrificiului agrar materializat în ceremoniile antice şi folclorice care s-ar succeda potrivit celor trei momente capitale: moartea victimei, comuniunea cu victima şi resurecţia acesteia. El surprinde stadiile evolutive de la concepţia rodului impersonal al holdei până la elementele altoite de creştinism: „Totuşi, noua transformare n-a putut fi completă şi urme răsleţe ale vechilor stadii depăşite apar destul de neîndoielnice în conglomeratul practicelor de astăzi, atît pe planul reprezentativ, cît şi, mai ales, pe cel ritual“. Pe alt plan, e urmărită şi restructurarea succesivă a clăcii, de la cea în folosul „stăpînului“ de diferite categorii până la cea de simplu ajutor mutual între vecini. Cartea lui Ionică e nu numai un model de cum trebuie condusă o investigaţie a unui obicei pe aria lui unitară, ci şi un îndemn de a fi continuată prin extinderea cercetării la toate zonele unde se mai practică cununa grâului cu festivitatea încununată de cântecul ritual şi de joc. GHEORGHE PAVELESCU se învecinează metodologic cu I. Ionică prin teza sa în sociologie Cercetări asupra magiei la românii din Munţii Apuseni (1945). Investigaţia e etajată concentric, în cele trei capitole mari: viziunea magică, apoi vrăjile (adică ansamblul de credinţe şi practici) şi descântatul, cu repertoriul de descântece. Cercetării conduse de Pavelescu îi lipseşte însă o articulaţie de bază. Mulţumindu-se cu constatarea vagă că satele de munte sunt mai tributare reprezentărilor magice, autorul nu încearcă nici o ierarhizare în acest sens a satelor cercetate, cu explicarea împreju-rărilor care au determinat ca într-un sat lumea magiei să fie prepon-derentă în cutare grad faţă de celelalte de alt nivel etc. După această ierarhizare istorico-socială a localităţilor se impunea urmărirea stratificărilor de viziune şi mentalitate în cadrul unui sat, distingându-se feluritele categorii de la cei mai ancoraţi (şi oficianţi) în lumea 656 magiei până la cei eliberaţi aproape total. Pavelescu rabate toate fenomenele acestui domeniu pe o singură coordonată şi în felul acesta nu e evidentă nici diferenţierea de diferite grade a satelor, apoi a categoriilor componente şi mai cu seamă nu se întrevăd nici procesele iminente în curs de desfăşurare care vor duce la o pondere mai atenuată a concepţiilor magice, potrivit feluriţilor factori care intră în acţiune. Cercetarea repertoriului de descântece se vădeşte minuţioasă, mai ales acolo unde autorul a urmărit şi experimente folclorice, prin culegerea aceluiaşi descântec de la aceeaşi persoană, cu regretul că acestea sunt prea puţine pentru a ilustra libertatea interpretului de a îmbina felurit motivele pe care le deţine. Mana în folclorul românesc (1944) e a doua teză de doctorat a lui Gh. Pavelescu. Susţinută la filozofia culturii, ea e o lucrare de etnologie care urmăreşte conceptul, introdus de Codrington, în datele culturii populare româneşti. Ea a stârnit unele opoziţii la susţinere, mai cu seamă că unii cercetători au relevat construcţiile eronate bazate pe exploatarea abuzivă a acestui concept. BIBLIOGRAFIE: Alexandru Dima, Conceptul de artă populară, Bucureşti, 1939, 234 p., republicată în Arta populară şi relaţiile ei, Bucureşti, 1970. Romulus Vulcănescu, Fenomenul horal, Craiova, 1944, 207 p. Ion I. Ionică, Dealu Mohului Ceremonia agrară a cununii în Ţara Oltului, Bucureşti, 1943, XVI + 352 + XXXII p. Gheorghe Pavelescu, Cercetări asupra magiei la românii din Munţii Apuseni, Bucureşti, 1945, 197 p.; Mana în folclorul românesc. Contribuţii pentru cunoaşterea magicului, Sibiu, 1944, 132 p. MIRCEA ELIADE. În articolul Folclorul ca instrument de cunoaştere (1937), Mircea Eliade arunca o lumină nouă asupra aspectului documentar al folclorului. Tratate cu dispreţ sau condescendenţă, superstiţiile şi legendele erau considerate doar ca atestări ale unor concepţii de mult depăşite care mai dăinuie în chip anacronic printre păturile populare. Totuşi, unele fapte din civilizaţiile arhaice demonstrează că „anumite credinţe primitive şi folclorice au la bază experienţe concrete. Departe de a fi imaginate, ele 657 exprimă turbure şi incoerent anumite întîmplări, pe care experienţa umană le acceptă între limitele sale.“ De aici se poate deduce că „avem dreptul să bănuim că şi la baza celorlalte credinţe populare stau fapte concrete“. Dar spiritul critic nu poate lipsi, mai cu seamă ca pavăză împotriva legilor de reflectare în folclor şi a mecanismului de transmitere, încât „nu e vorba aici să «credem» orbeşte în legendele şi superstiţiile populare, ci să nu le respingem în bloc, ca năluciri ale duhului primitiv“. În acest fel, Eliade deschide o poartă de cunoaştere spre o lume străveche, mult anterioară zidului despărţitor al istoriei. Perspectiva nu poate fi fructificată decât de un familiar al concepţiilor străvechi, de un istoric al religiilor dublat de un etnolog. Au fost unii cercetători care au probat miezul de adevăr din unele legende prin săpături arheologice, dar aceste aspecte aparţineau civilizaţiei materiale, deci urmelor palpabile, reprezentate prin obiecte. Eliade împinge mult îndărăt metodologia sondării în neantul începuturilor spirituale, de aceea perspectiva pe care o deschide folcloriştilor se numără printre cele mai fructuoase. În genere, lucrările lui de istoria religiilor dovedesc câtă lumină poate veni de la acest domeniu pentru sondarea concepţiilor populare, mai cu seamă ale celor oglindite în folclorul arhaic ce însoţeşte de obicei unele practici rituale. Remediul împotriva bâjbâirilor nu poate veni decât din cunoaşterea întinsă a întregului domeniu al preistoriei spirituale cu numeroasele ei răsfrângeri. În această zodie se înscrie contribuţia profundă a lui Mircea Eliade. Comentarii la legenda Meşterului Manole (1943) aduce exemplificarea cea mai elocventă despre luminile nebănuite ce pot veni de la întretăierea istoriei religiilor cu folclorul. Autorul demonstrează că şi partea mitică e la aceeaşi înălţime cu realizarea literară în varianta românească: „Balada românească nu e numai superioară din punct de vedere al echilibrului şi expresiei ar-tistice, ci şi datorită conţinutului său mitic şi metafizic“. Semnificaţiile jertfei zidirii au fost înţelese în chip trunchiat de Tylor, Gaidoz, Sartori, Westermarck etc. Eliade detectează rădăcinile la adevărata adâncime din preistoria spiritului uman. Sacrificiul uman prin „moartea violentă“ reproducea sacrificiul primordial prin care a luat naştere cosmosul şi prin aceasta conferea trăinicia necesară noii construcţii. După cum tot numai prin această „moarte violentă“ putea Manole să-şi regăsească soţia pe toată durata timpului mitic. În 658 acest fel, se dovedeşte că adaosul din versiunea românească despre tragicul sfârşit al lui Manole nu răspunde numai nevoii de echilibru compoziţional după normele esteticii, ci satisface în primul rând cerinţele concepţiei străvechi care a plăsmuit mitul acestui sacrificiu. În articolul de mai târziu, Maître Manole et le monastère d’Argeş (1955), subliniază arhaismul străveziu al acestei balade şi, ţinând seama de răspândirea legendelor şi credinţelor referitoare la jertfa zidirii, întrevede în ea o moştenire geto-tracă, cu probabile rădăcini preindo-europene. Ipoteza e confirmată de caracterul arhaic, conservator al peninsulei balcanice, cu atâtea elemente paleoindo-europene. Implicaţiile folclorice ale „morţii violente“ sunt urmărite şi în studiul L’Agnelle voyante (1962). Oprindu-se la contribuţia lui Brăiloiu despre nota funebră a Mioriţei, o socoteşte cea mai de seamă, fiindcă se coboară mult spre adâncimile începutului, în preistoria spi-rituală populară. Prezenţa miezului epic iniţial – testamentul cioba-nului – în colinde confirmă vechimea lui considerabilă. Eliade vede în Mioriţa o oglindire a vitregiilor istorice din acest colţ al Europei. Interpretarea se apropie întrucâtva de cea a lui Eugen Lovinescu care opina că Mioriţa ar fi expresia temperamentului moldovean, aplecat spre reflecţii şi deliberări, şi din această cauză foarte încet la acţiune, mulat ca atare de vicisitudinile istorice. Le Prince Dragoş et la „chasse rituelle“ (1965) corectează studiul similar al lui R. Vuia care, în chip eronat, atribuia o origine maghiară legendei despre vânarea bourului. Bogăţia de date comparative de pe arii atât de întinse, citate în acest sprijin dovedeşte vechimea concepţiei potrivit căreia un animal (cu virtuţi sacre) dezvăluie rezolvarea unei situaţii ce părea fără ieşire. Versiunea românească atestă o provenienţă din stadiul vânătoarei, sacrificiul zimbrului semnificând obţinerea stăpânirii noului loc. Cercetătorii coregrafi şi cei ai descântecelor găsesc iluminări în Chamanisme chez les Roumains?(1962), după cum în genere cercetătorii culturii populare în sectoarele ei spirituale sunt ajutaţi substanţial de celelalte lucrări referitoare la religiile şi concepţiile străvechi. BIBLIOGRAFIE: Mircea Eliade, Folclorul ca instrument de cunoaştere, extras din Revista Fun-daţiilor Regale (1937), retipărit în Insula lui Euthanasius, Bucureşti, 1943, pp. 659 28–49; Comentarii la legenda Meşterului Manole, Bucureşti, 1943. 144 p.; De Zalmoxis à Gengis-Khan Etudes comparatives sur les religions et le folklore de la Dacie et de l’Europe orientale, Paris, 1970, 252 p. INTERPRETĂRI BIZANTINIZANTE THEODOR FECIORU încearcă în studiul Poporul roman şi fenomenul religios (1939) o exegeză a credinţelor religioase, aşa cum sunt oglindite în creaţiunile folclorice. Tendenţionismul fiind vizibil la orice pas, concluziile sunt aproape întotdeauna alături de realitate. De altfel, ţelul urmărit e mărturisit în introducere: „înlăturăm îndeosebi acuzaţia influenţei în folclor a mitologiei păgîne şi literaturii bogomilice“. Examenul critic al izvoarelor lipseşte cu desăvârşire, încât autorul nu face distincţie între plăsmuirile folclorice autentice şi cele culte în stil popular. Ca atare, nu mai surprinde afirmaţia că amintirea Sf. Nichita de Remesiana din secolul al IV-lea se păstrează în folclor, citând o rugăciune din colecţia E. N. Voronca, de obârşie vădit preoţească. Fecioru contestă orice influenţă bogomilică, precum şi orice supravieţuiri păgâne în haină religioasă: „Viaţa religioasă a poporului este cea care a rezultat din ortodoxism şi din duhul local“. Ca atare, totul e elaborare conformă cu litera biblică. De pildă, „că Dumnezeu este om ca orişicare, nu se datoreşte bogomilismului, ci creaţiei popoarelor sud-est europene“, fără să ţină seama că antropomorfizarea divinităţilor este o trăsătură atât de caracteristică popoarelor de pe o anumită treaptă, dovadă răspândirea ei pe o arie neaşteptat de largă în Europa şi în celelalte continente. Când anumite concepţii contravin creştinismului, autorul caută explicaţia în cine ştie ce resorturi psihologice. Astfel, incestul dintre frate şi soră oglindit în balada Soarele şi luna şi prefacerea lor în aştri nu ar ilustra „o explicaţie mitic-creştină, specifică poporului nostru. Nu vedem nicăieri urme de mitologie păgînă, ci, din contra, elemente creştine şi o atmosferă religios-morală tranşant deosebită de a celor vechi.“ Legenda este totuşi străveche, adaosul creştin fiind intervenţia lui Dumnezeu care rosteşte blestemul şi în care nu se vede totuşi nimic „specific“ românesc. Dacă diavolul are rol covârşitor în crearea femeii, aceasta nu contravine cu nimic 660 creştinismului local, fiind numai „o explicare mitică a psihologiei femeieşti“, încât „putem spune că din folclor rezultă că Dumnezeu singur este şi creatorul făptuirii omeneşti ca şi al lumii materiale“. Acolo unde ar exista supravieţuiri păgâne, acestea trebuie ocolite, trecute sub tăcere: „în credinţele poporului, la înmormîntare de ex. nu trebuie să alergăm la stabilirea de rămăşiţe ale popoarelor primitive care aveau cultul morţilor sau a celor păgîne, ci să căutăm dacă ele au sens şi legătură cu dogmele creştine despre suflet, viaţa viitoare etc.“ Citatul este concludent pentru metoda urmată de autor. O viziune românească a lumii (1941) a lui OVIDIU PAPADIMA se mişcă în aceeaşi orbită. Cum arată şi titlul, autorul vrea să înfăţişeze aspecte specifice poporului român, dar pentru aceasta el ocoleşte nevoia elementară de a le compara cu cele ale popoarelor din jur. Declarând „că în această carte nu se face folclor comparat“, autorul aruncă anatema asupra metodei comparative, ca una ce a fost folosită de pozitivişti în chip mecanic, unde „accentul era pus pe uniform, pe inert“. Studiul său are ţeluri mai înalte, urmărind „în folclor ceea ce se individualizează în trăsături tipice iar nu ceea ce se aseamănă prin coincidenţe de materialuri. Pe noi nu ne mai pot deruta aceste coincidenţe, deoarece căutăm să privim orice trăsătură ca făcând parte dintr-un tot organic“. În lucrare însă nu se văd nici aceste „coincidenţe“, nici „trăsături tipice“ care nu s-ar potrivi şi altor popoare, încât se pot citi naivităţi de felul acesteia: „Toate însă îşi găsesc întemeierea pe o singură convingere, specifică folclorului nostru întreg: aceea a vieţii însufleţite a întregii firi, care trăieşte în spirit după chipul şi asemănarea omului – care e la rîndu-i creatura cea mai asemănătoare lui Dumnezeu“. Orice colecţie de folclor din orice continent stă mărturie nedezminţită de cât de răspândită este umanizarea naturii înconjurătoare etc. Papadima nu se îndoieşte că „factorul cel mai activ în formarea sufletului nostru etnic – şi deci şi al folclorului – a fost biserica“, iar „bizantinismul nostru de mai tîrziu – care a avut ecouri adînci şi în folclor – n-a fost astfel o cotitură nefirească a istoriei noastre, ci dimpotrivă o consecinţă foarte normală şi foarte logică a orientării rădăcinilor originare ale culturii noastre“. Afirmaţia nu e sprijinită cu nimic, autorul nu citează nici o componentă bizantină a folclorului românesc, care nici nu există, dacă se face abstracţie de unele legende religioase, 661 propagate prin cărţile populare. Fondul trac este expediat prin câteva fraze măreţe şi în cele din urmă nu e de mirare dacă „sîntem mai degrabă dispuşi să admitem influenţa noastră asupra tuturor popoarelor mult mai tinere – şi ca formaţie şi ca creştinism – decît noi, din jurul nostru, decît să ne închipuim înrîurirea lor asupra noastră“. De vreo argumentare nici urmă. BIBLIOGRAFIE: Theodor Fecioru, Poporul român şi fenomenul religios Studiu pe marginea producţiunilor folclorice, Bucureşti, 1939, 272 p. Ovidiu Papadima: O viziune românească a lumii studiu de folclor, Bucureşti, 1941, XV + 227 p. CULEGĂTORI SINGURATICI DE LITERATURA POPULARĂ VASILE SALA, învăţător în sud-estul Bihorului, a cules materiale folclorice din jurul Vaşcăului. Multă vreme a fost corespondentul altora, trimiţând variante lui S. Fl. Marian, Zanne etc. A publicat ani de-a rândul în periodicele transilvănene. Abia spre sfârşitul vieţii şi-a tipărit colecţia în broşuri, din această cauză nebăgate în seamă. Multe lipsesc din bibliotecile mari, încât nu li se poate face evaluarea cuvenită. Se pare că a publicat 52 asemenea broşuri, cele mai multe de 16 pagini, dar unele ajung şi la 67 pagini. Lipsa de ordine e manifestă: indicaţiile despre provenienţă – localitate sau informator – sunt cu totul sporadice. Mai supărător este amestecul de poezii populare, nu numai cu cele contrafăcute de el în manieră populară, ci şi cu cele evident culte, creaţii proprii. Adesea se văd în broşurile sale poezii populare alternând cu creaţiile sale, fără să fie vizibilă întotdeauna limita dintre ele. Mediocritatea poeziilor sale se revarsă într-un fel şi asupra celor populare care, coroborată cu neglijenţa orânduirii materialului, nu atrage în nici un fel atenţia cititorului. Mai interesante sunt broşurile cu basme, fiindcă scot la iveală variante dintr-un ţinut aproape absent în colecţiile de poveşti. Prin stilul cărturăresc, neaşteptat de greoi al culegătorului, mai răzbat frânturi din graiul povestitorilor bihoreni 662 care iluminează pe scurtă vreme naraţiunea, din păcate întunecată şi de neclarităţile expunerii, pe alocuri chiar de versurile proprii inserate în osatura povestirii. BIBLIOGRAFIE: Vasile Sala, Datinile poporului românesc la nuntă din plasa Beiuşului şi Vaşcăului, Beiuş, 1937, 61 p.; Dorea isteţul Drăgăneştilor, Bucureşti [1937]; Avram Iancu şi ungurii (1848), Bucureşti [1937], 32 p.; Balade şi legende, Bucureşti [1937], 54 p.; Legende religioase, Bucureşti [1937]; Chiuituri şi strigături la joc, Bucureşti [1937]; Colinde bătrîneşti, Bucureşti [1937]; Craiu pruncilor poveste, Bucureşti, f.a., 32 p.; Poveşti din popor, Bucureşti [1938?]; Cei doi grofi poveşti cu haz, Bucureşti [1938?], 32 p.; Soacra tirană, Bucureşti [1938?]; Cei doi fraţi, Bucureşti, 1938, 48 p.; O sută de fraţi şi o sută de surori poveşti, Bucureşti, 1938, 48 p.; Strigături bătrîneşti, Bucureşti, 1938, 67 p.; Doine din Bihor, Bucureşti, 1938, 63 p.; Hore bihorene, Bucureşti, 1938; Poezii poporale din Bihor, Bucureşti, 1938, 32 p.; Chiuituri bihorene, Bucureşti, 1938, 32 p.; Flori din Bihor, cîntece poporale, Bucureşti, 1939, 32 p.; Frumuseţea chiuiturilor de pe plaiurile bihorene, Bucureşti, 1939, 19 p.; Bihorul în cîntecele sale poporale. Bucureşti, 1939, 55 p.; Hai la joc, hore şi doine bihorene, Bucureşti, 1939, 32 p.; Mîndreţea jocului bihorean, doine şi hore, Bucureşti, 1939, 50 p.; Comoara cu poveşti frumoase, Bucureşti, 1939, 16 p.; Folclorul bătrînesc, poezii populare, Bucureşti, 1939, 16 p.; Du-te bade, Bucureşti, 1939; Aş muri, poezii populare, Bucureşti, 1939, 32 p.; Mormîntul, Bucureşti, 1939, 32 p.; Doruri, poezii populare, Bucureşti, 1939, 32 p.; De ale poporului, poezii populare, Bucureşti, 1939, 36 p.; Datinile poporului român. Bucureşti, 1939; Păţania lui Solomon, Bucureşti, 1939; Descîntece, Bucureşti, | 1939?]; Descîntece bihorene, Bucureşti [1939?]; Descîntece de prin Bihor, Bucureşti, [1939?]. 16 p.; Descîntecul de la mine leacul de la Dumnezeu, Bucureşti, [1939?], 16 p.: Descîntece bătrîne, Bucureşti, [1939?]; Descîntece de spăriat, Bucureşti, [1939?], J6 p.; Zîmbete populare, Bucureşti, [1939?], 32 p.; „De ale mele“, descîntece şi versuri populare, Bucureşti, [1939?], 16 p.; Descîntece de desclintit. Bucureşti, [1939?], 16 p.; Descîntec de Marin, Bucureşti, [1939?], 16 p.; Descîntec de matrice cu ceas rău, Bucureşti [1939?], 16 p; Descîntec de deocheat Potcă, Bucureşti [1939?], 16 p.; Descîntec de mărit, Bucureşti [1939?]; Descîntec de legat. Bucureşti, [1939?], 16 p.; Un suspin, Bucureşti, f.a., 16 p.; La pruncii mei, Bucureşti, f.a., 16 p.; Bocete, Bucureşti, f.a., 16 p.; Cîntarea la nuntă, Bucureşti, f.a., 16 p.; Văietări, bocete după morţi. Bucureşti, f.a., 16 p.; Bocete bihorene. Bucureşti, f.a., 16 p. 663 GHEORGHE CERNEA, învăţător în Paloş-Braşov, a cules poezii populare – cântece şi strigături – din împrejurimile Rupei, apoi de lingă Sibiu. Materialele şi le-a risipit prin broşuri pe care de multe ori le vindea el însuşi, ajungând la mai multe ediţii. Mai bogată este întâia colecţie, Floricele din jurul Cohalmului (1929), cu 500 cântece lirice şi strigături (culegătorul nu aduce nici o precizare în acest sens), orânduite pe satele din bazinul Oltului şi Târnavei Mari, cu indicarea informatorilor. Flori sibiene (1941) e alcătuită după modelul celei dintâi, cuprinzând 203 cântece şi strigături culese în 1937–1938 din 18 sate sibiene. Culegătorul indică de data aceasta şi vârsta informatorilor, iar patru sunt chiar fotografiaţi pe dimensiunile unei pagini. Culegerea postuma, Comori din Ardeal (1969), e cea mai întinsă, cuprinzând, alături de lirică, colinde, bocete, balade etc. Totuşi lirica e şi aici covârşitoare (1104 bucăţi din totalul de 1222 piese). Variantele sunt culese din ţinutul Târnavelor şi Sibiului între anii 1930–1964, la care se adaugă câteva din judeţul Hunedoara, toate culese în 1920–1921. Remarcabile sunt numeroasele variante ale cântecului găinii de la nuntă, apoi bocetele lungi, unele adevărate compuneri ale bocitoarelor. Cântecele rituale funebre sunt reprezentate prin variante puţine dar închegate (Cîntecul de priveghi şi Strigă moartea la fereastră), lipsite însă de datele referitoare la împrejurările în care se cântă. Cernea a publicat şi descripţiile a două nunţi, una foarte sumară: Obiceiuri de nuntă din jud. Hunedoara, cealaltă mai amănunţită din satul natal (Nunta la Paloş, 1962). BIBLIOGRAFIE: Gheorghe Cernea, Floricele din jurul Cohalmului. Poezii populare din Ardeal, Bucureşti, 1929, 173 p.; Cîntece ardeleneşti, Sibiu, 1930, ed. VII-a, 1943, 32 p.; Obiceiuri de nuntă din judeţul Hunedoara (comunele Bîrsău, Bălata), Bucureşti, 1935, ed. II-a, 31 p.; Flori sibiene (folclor), Sibiu, 1941, 88 p.; Strigături de joc din judeţul Sibiu, Sibiu, ed. IV-a, 1941, 32 p.; Strigături şi chiuituri de joc din comuna Paloş (jud. T. Mare), Cluj, 1930, 32 p.; Cîntări religioase din regiunea Cohalmului jud. T. Mare, ed. VI-a, Sibiu, 1940, 29 p.; Cîntece ardeleneşti din regiunea Cohalmului, ed. VI-a, Sibiu, 1941, 32 p.; Cîntece ostăşeşti din regiunea Cohalmului, ed. V-a, Sibiu, 1941, 38 p.; Doine de dragoste din regiunea Cohalmului, ed. VII-a, Sibiu, 1941, 32 p.; Doine de jale din regiunea Cohalmului, ed. V-a, Sibiu, 1941. 31 p.; Doine de războiu (1914–1919) din 664 regiunea Cohalmului, ed. VII-a, Sibiu, 1940, 32 p.; Poezii populare din sudul Ardealului (Târnave), în Folclor din Transilvania, II, Bucureşti, 1962, pp. 5–96; Nunta la Paloş, idem, pp. 141–195; Comori din Ardeal, în Folclor din Transilvania, IV, Bucureşti, 1969, pp. 3–531. O. Bîrlea, Gheorghe Cernea, în Revista de etnografie şi folclor, 10 (1965), pp. 423–424. GAVRIL BICHIGEAN din Năsăud s-a arătat un culegător entuziast al folclorului năsăudean. A publicat multe materiale prin periodice, îndeosebi în Comoara satelor, Şezătoarea, Izvoraşul. Volumul Bocete şi descîntece din ţinutul Năsăudului, scos împreună cu prof. Ion Tomuţa, conţine 118 bocete, orânduite funcţional după categoria de rudenie sau după momentul interpretării (bocete în drum către cimitir), prima categorie fiind însă determinată după tematică (moartea şi lumea de dincolo de mormânt). Este cea mai bogată colecţie de bocete năsăudene care întregeşte colecţiile mai vechi ale lui S. Fl. Marian şi I. P. Reteganul. Partea a doua conţine 50 de descântece, începând de la deochi până la bubă rea. Cu totul inedit e descântecul „berii celei bune“ de mînat după feciori, legat de obiceiul colindatului şi de petrecerea de la sfârşitul acestuia. Colinde dintr-un colţ de graniţă (1942) cuprinde 170 colinde năsăudene, unele culese de Ion Tomuţa. Gruparea e defectuoasă (27 cicluri), incluzând între cele religioase şi o seamă de colinde profane. De asemenea, cântecele de stea sunt inserate printre colinde. Temele sunt cele prezente şi în colecţiile anterioare. BIBLIOGRAFIE: Gavril Bichigean şi Ion Tomuţa, Bocete şi descîntece din ţinutul Năsăudului, Bistriţa, 1938, 160 p.; Gavril Bichigean, Colinde dintr-un colţ de graniţă, Năsăud, 1942, III + 152 p. IUSTIN ILIEŞIU, profesor la Năsăud, a cules între 1915– 1935 şi a publicat mănunchiuri modeste prin broşuri destinate popularizării. Colecţia definitivă, Poezii şi basme populare din Munţii Rodnei (1967) cuprinde lirică populară (cântece şi strigături), colinde, 665 oraţii de nuntă, basme şi scrisori versificate. Notarea nu e întotdeauna exactă, culegătorul lăsându-se ademenit de propriile porniri poetice (de ex. refrenul cu totul neregulat din varianta Mioriţei şi la o seamă de colinde. Interesante sunt cele 20 scrisori ale soldaţilor de pe front, fiind documente preţioase pentru studiul procesului de creaţie şi al înrâuririi ştiinţei de carte în compunerile populare. Poveştile sunt scrise în manieră cultă, cu un stil grav şi destul de greoi. Unele sunt de provenienţă citadină (Cine ştie mai mult, Copiii neguţătorului, Plugul cu boii de aur etc.). BIBLIOGRAFIE: Iustin Ilieşiu, Poezii şi basme populare din Munţii Rodnei, în Folclor din Transilvania, III, Bucureşti, 1967, 461 p. GHEORGHE I. NEAGU, profesor de română la Călăraşi, apoi la Roşiorii de Vede, s-a dovedit un folclorist stăruitor, care a adunat de-a lungul anilor o colecţie reprezentativă pentru Câmpia Dunării. Încă în Antologia Bărăganului (1935), Neagu publică selectiv 7 doine, 13 strigături, 4 balade, 5 colinde, 7 descântece şi 12 informaţii despre unele credinţe şi stări din trecut după modelul oferit de Graiul nostru. Dintre balade se cuvine remarcat Cîntec pescăresc, ce se adaugă la rarele variante cunoscute. Ghicitori din Ialomiţa şi Teleorman (1939) sunt culese, cele mai multe, prin elevi. Şi această colecţie are caracter antologic, întrucât autorul a înlăturat o seamă de ghicitori prezente în colecţiile principale, reţinând doar 327 variante. Ţinuta ştiinţifică este sporită de indicarea variantelor îndepărtate din colecţiile anterioare şi de referirile la cele din volum. Colecţia este preţioasă mai cu seamă prin ghicitorile inedite care îmbogăţesc în acest fel repertoriul naţional. Colinde din Ialomiţa (1946) se numără printre colecţiile principale prin dezvăluirea repertoriului din cel mai bogat ţinut al Munteniei în colinde şi prin ţinuta ştiinţifică a materialului prezentat. Cele mai multe provin din Călăraşii Vechi, locul natal al culegătorului. Colecţia este valoroasă pentru studierea prefacerii repertoriului, având punct de sprijin variantele culese înainte cu o jumătate de veac 666 de G. Dem. Teodorescu din părţile ialomiţene. Neagu a consemnat la fiecare din cele 46 colinde variantele din alte colecţii, urmărind adesea variante publicate prin periodice, unele cu răspândire cu totul locală. La colinda, se pare nemaiîntâlnită, despre jupânul Sega, culegătorul a consemnat date ample despre provenienţa piesei pentru a lumina căile de cercetare viitoare şi pentru a risipi nedu-meririle cititorului. Se pare că unele rostiri sunt greşite: „Sus la munte linge“, pe când în alte variante e ninge, cum arată şi contextul („ninge şi plouă“) izvorâte poate din neînţelegerea de către in-formator a textului. Dacă colecţia ar fi fost precedată de o descriere susţinută a obiceiului colindatului, ea ar fi umplut cu totul golul referitor la acest repertoriu din părţile ialomiţene. Colecţia amplă, Folclor din Cîmpia Dunării (1969), e rodul culegerilor din anii 1932–1963. Epica domină şi e de departe partea cea mai preţioasă a volumului. Cele 10 colinde din Ialomiţa şi Ilfov sunt variante cunoscute, în afară de colindul 7 despre întâlnirea flăcăului cu fata în mijlocul unui iezăr şi comparaţia susţinută dintre ei. Cu totul remarcabile sunt baladele, mai puţin cele din colecţia F. M. Costache care au suferit retuşări. Temele sunt întâlnite şi în alte colecţii, dar realizarea literară este surprinzătoare, încât lectura celor 63 balade le relevă pe cele mai multe drept piese de antologie. O seamă de versuri supranumerare trădează fără îndoială recitarea lor, lipsa melodiei eliberând versul de sub frâul metric şi ar fi fost binevenită semnalarea acestei particularităţi în note. Studiul Cîteva însemnări pe marginea textelor folosite în jocurile de copii (1967) aduce o contribuţie de seamă la cunoaşterea folclorului copiilor. El e un comentariu al colecţiei inedite din Teleorman, alcă-tuită în parte şi cu ajutorul unor profesori. Studiul menţionează amintirile istorice fosilizate în formulele copiilor, apoi ecourile vieţii rurale, unele producţii din repertoriul adulţilor decăzute în cel al copiilor etc. Cu acest prilej, Neagu scoate la iveală variantele populare ale poeziei Într-o grădină a lui Enăchiţă Văcărescu, înlăturând ipoteza eronată a împrumutării ei de la Goethe. BIBLIOGRAFIE: C. Fierăscu – Gh. I. Neagu, Antologia Bărăganului, Călăraşi, 1935, pp. 129–156; Gh. I. Neagu, Ghicitori din Ialomiţa şi Teleorman, Roşiorii de Vede, 667 1939, 76 p.; Colinde din Ialomiţa, Roşiorii de Vede, 1946, 60 p.; Cîteva însemnări pe marginea textelor folosite în jocurile de copii, în Studii de folclor şi literatură, Bucureşti, 1967, pp. 333–399; Folclor din Cîmpia Dunării, în Folclor din Oltenia şi Muntenia, IV, Bucureşti, 1969, pp. 5–428. MIHAIL GREGORIAN, profesor de română, se face cunoscut prin monografia dialectalo-folclorică, Graiul din Clopotiva, realizată în cadrul campaniei monografice din anul 1935 a Institutului social român. Elev al lui Ovid Densusianu, Gregorian lucrează după metoda acestuia, având drept model Graiul din Ţara Haţegului. Ca şi I. Diaconu, orânduieşte materialele folclorice după specie, începând cu lirica şi încheind cu povestirile mărunte despre o seamă de teme. Culegerea e antologică, oferind spicuiri din speciile principale versificate. Cu totul valoroase sunt cântecele rituale funebre, culese de Gregorian de la grupul de femei ştiutoare, din care lipseşte însă Cîntecul bradului. Colecţia mai întinsă, Folclor din Oltenia şi Bănatul răsăritean (1967), cuprinde variantele adunate în 1930–1935 din zona limitrofă a celor două provincii. Textele sunt scrise în rostirea dialectală, cu semnele diacritice folosite de şcoala Densusianu. Şi în această colecţie covârşeşte lirica (397 variante). Baladele sunt mai firave, amploarea epică fiind în vădit proces de stingere. Se văd o seamă de variante interesante ale unor teme mai rare, cum e voinicul şi moartea (Ghiţă), eliberarea robilor prinşi de arap (Cîntecul lui Gheorghe haiducu), sau cea cu totul stinsă, redusă la crâmpeiul despre oaia năzdrăvană, a Mioriţei (Berbecel băluţ). Cîntecu lu Lapuştianu provine direct din colecţia Alecsandri şi ar fi fost nevoie de mai multe date cu privire la circulaţia ei. Cele 19 naraţiuni sunt scurte, majoritatea legende, mai captivante fiind cele despre Tudor Vladimirescu, reprezentat atât de firav în colecţiile de folclor din toate timpurile. Basmele aduc teme cunoscute, întâiul fiind ecoul lecturii lui Cătană, Povestea lui Pantilie. Partea cea mai valoroasă o alcătuiesc cântecele rituale funebre, de o frumuseţe remarcabilă în această zonă. Bogat este şi capitolul final al descântecelor (70 variante), unele ample prin povestirea intervenţiei divine în curmarea bolii. Folclor din Oltenia de sud (1967) republică materialele tipărite în Ethnos din Focşani (1941–1943). Culegerea din 1932 a fost restrânsă 668 la satele din lunca Dunării, între Corabia şi Calafat şi la două specii, balada şi descântecul. Cea dintâi fiind încă în floare aici, cele 15 va-riante se reliefează prin plinătatea epică şi complinesc colecţia lui Păsculescu, oferind imaginea schimbărilor petrecute în repertoriu după mai bine de două decenii. BIBLIOGRAFIE: Mihail Gregorian, Graiul din Clopotiva, în Grai şi suflet, VII (1937), pp. 132–193; Folclor din Oltenia şi Bănatul răsăritean, în Folclor din Oltenia şi Muntenia, I, Bucureşti, 1967, pp. 1–490; Folclor din Oltenia de sud, idem, pp. 491–592. CRISTEA SANDU-TIMOC încă pe când era student în drept a publicat Poezii populare de la românii din valea Timocului (1943). El continuă investigaţiile lui Giuglea-Vîlsan, dând la iveală variante folclorice din teritoriul sudic al Timocului şi completează monografia lui Bucuţa prin cele culese din zona Vidinului. Orientarea Giuglea-Vîlsan e vizibilă şi în ponderea deosebită pe care o au baladele. Lirica e puţină şi aproape toată din zona Vidinului. Cîntece bătrîneşti şi doine (1967) completează întâia culegere, scoţând la lumină noi balade. Bogăţia epică a Timocului depăşeşte pe cea din nordul Dunării prin o seamă de tipuri necunoscute în această parte. Se poate bănui că unele au dispărut din Câmpia Dunării şi românii din Timoc le-au păstrat potrivit constatării că aria laterală e mai conservatoare. Colecţia învederează funcţia de verigă interme-diară a Timocului între românii nord-dunăreni şi cei din sudul Dunării, mai constrânşi la împrumuturi de la slavii înconjurători. A doua colecţie a lui Sandu-Timoc este mai cuprinzătoare decât cea dintâi, nu numai prin numărul sporit al variantelor (113 balade + 382 doine + 27 descântece etc.), ci şi prin aria de provenienţă, acestea fiind culese din toată partea locuită de români, exceptând ţinutul Homolje, mai greu accesibil şi, se pare, şi cel mai arhaic. Dar tematic şi aceasta este covârşită de balade şi doine, căci cele 10 cântece nupţiale şi 27 descântece reprezintă prea puţin din zestrea repertoriului arhaic. Alături de paparudă şi cântecul de Sîntoader, ar 669 fi fost relevante celelalte cântece rituale de peste an, îndeosebi colindele de copii şi maturi, apoi cântecele funebre care ar fi putut arunca mai multă lumină asupra problemei controversate a vechimii românilor din Craina, decât speciile mai noi de pecete feudală. BIBLIOGRAFIE: Cristea Sandu-Timoc, Poezii populare de la românii din valea Timocului culese de…, cu o introducere de N. Cartojan, Craiova [1943], 352 p.; Cîntece bătrîneşti şi doine, cuvînt înainte de T. Arghezi, Bucureşti, 1967, 509 p. ALŢI CULEGĂTORI DE LITERATURĂ POPULARĂ EUGEN NICOARĂ Şl VASILE NETEA sunt autorii colecţiei Murit, Murăş apă lină (1939). Culegerea e opera mai multora, învăţători, preoţi, studenţi, elevi din zona Reghin-Topliţa, adăugându-i-se apoi variante din periodice publicate de alţii. Ea e o antologie, după cum se arată şi în prefaţă, cuprinzând din toate câte ceva (balade, doine, strigături, cântece nupţiale, colinde, bocete, descântece, ghicitori, zicători şi proverbe). Modelul pare a fi fost Pe Murăş şi pe Târnave a lui H. Teculescu, căci nici în această colecţie nu se indică localitatea şi informatorii de la care s-au cules, ceea ce reduce considerabil valoarea ei. PREDA IONESCU dă la iveală Balade dobrogene (1939), un mănunchi de 7 balade, la care mai adaugă 27 cântece, toate din nordul Dobrogei. Ea întregeşte penuria culegerilor din acest colţ de ţară, atât de vitregit de la întâia colecţie a lui T. Burada. Variantele sunt cunoscute, iar asemănarea vizibilă cu cele munteneşti trădează legăturile strânse dintre românii despărţiţi de Dunăre şi de stăpâniri străine. OLIMPIU BÎRNA publică o mică monografie folclorică a satului natal, Maieru-Năsăud, Veselie, dor şi jale (1943). Culegerea 670 folclorică e precedată de o prezentare istorico-economică a satului. Primează lirica, reprezentată prin 38 cântece lungi. Autorul nu spune dacă acestea au fost culese în timpul cântării, căci la cele mai multe se observă contaminarea a 2–3 texte, care de obicei se petrece numai în însufleţirea interpretării. Cele 80 strigături de joc şi de la nuntă sunt aproape toate satirice şi se pare că acesta a fost criteriul de delimitare. Între cele 12 colinde se dezvăluie surpriza unor teme cunoscute în restul teritoriului numai ca baladă (Leagănu s-o legăna – Nevasta fugită) sau cântec liric (Ciobănaş de la miori). Împrejurarea confirmă receptivitatea largă a repertoriului de colinde din părţile năsaudene, semn al unui proces avansat de laicizare. Colecţia e întregită prin cântecul cununii la seceriş, oraţia colăcarilor şi 3 bocete. GHEORGHE I. TĂZLĂOANU, seminarist refugiat în ziaristică, şi-a găsit şi vocaţie de folclorist într-un anumit sens, publicând întinsa colecţie de 10 volume, Comoara Neamului (1943). În ciuda dimensiunilor ei, ea rămâne total suspectă din mai multe considerente. Elev al lui N. Păsculescu la Huşi, a cumpărat de la fiica acestuia toată colecţia, în cea mai mare parte inedită, iar după unele informaţii, a mai luat şi materiale culese de echipele studenţeşti îndrumate de Institutul social român. Tăzăloanu le-a publicat dându-le a fi culese de el, fără nici o menţiune cu privire la provenienţa materialelor şi se pare că a mai împrumutat şi din alte colecţii, aducându-le modificări uşoare spre a nu trezi bănuieli. În 1949, a prezentat o colecţie manuscrisă de balade lungi şi noi, arătate a fi culese între 1945–1947 din o seamă de judeţe din Muntenia, Oltenia şi Moldova. Deşi stilul trăda confecţionarea lor exclusivă din birou, un sondaj de verificare pe care l-am făcut în judeţul Bacău, în localităţile Părincea, Nadăşa, Moineşti şi Vasieşti, arăta că numele informatorilor daţi erau fictive, inexistente, şi că presupusul culegător nu străbătuse localităţile la data aceea. PETRU REZUŞ a dat de curând la iveală o colecţie de poveşti şi poezii populare, Dochiţa împărătiţa (1972). Bucăţile au fost 671 culese între 1931–1948 din ţinutul Rădăuţilor. Culegătorul, care se mărturiseşte elev al lui Leca Morariu, a urmat o „metodă“ proprie. Anume, el s-a substituit informatorului, lăsându-se călăuzit de ceea ce se poate numi metoda cristalizării, memorând doar cele auzite de la informator: „Cînd mi se cristalizau cu precizie în minte versurile, poveştile, legendele şi snoavele le puneam mai întîi pe hârtie, fără prezenţa povestitorilor“. Dar în această notare din memorie intervenea talentul culegătorului, după cum singur mărturiseşte: „Am evitat, în mare măsură, repetarea formulelor orale rituale, a şabloanelor şi a compilaţiilor curente în folclor în propriile mele culegeri, pentru «a nu bate apa în piuă», dar nu în întregime“. Lectura versurilor confirmă pe, deplin metoda „cristalizării“ prin care culegătorul-autor s-a străduit să reformuleze altfel cele mai multe versuri, încât în loc de o colecţie de folclor autentic, avem o compilaţie care întrece modelul antonpannesc, reluat după un veac. BIBLIOGRAFIE: Dr. Eugen Nicoară şi Vasile Netea, Murăş, Murăş apă lină. Literatură populară din regiunea Murăşului de sus, vol. I, Reghin, 1936, XVII + 329 p. Pr. Preda Ionescu, Balade dobrogene, Bucureşti, 1939, 95 p. Olimpiu I. Bîrna, Veselie, dor şi jale. Folclor cules din com. Grănicerească Maieru, jud. Năsăud, Sighişoara, 1943, 168 p. Gheorghe I. Tăzlăoanu, Comoara Neamului, Bucureşti, 1943, vol. I, Legende, balade şi cîntece haiduceşti, XIV + 296 p.; vol. II Doine şi cîntece de lume, 291 p.; vol. III Cîntece de dragoste, cîntece de dor şi cîntece de cătănie, 318 p.; vol. IV Strigături satirice, strigături didactice, 422 p.; vol. V Îndemnuri satirice, îndemnuri de dragoste, 370 p.; vol. VI Descîntece, 230 p.; vol. VII Colinde, pluguşoare, sorcove, conăcării, 231 p.; vol. VIII Jocuri de copii, ghicitori; vol. IX Proverbe şi zicători, idiotisme şi locuţiuni, 231 p.; vol. X Snoave şi basme, 335 p. Petru Rezuş, Dochiţa împărătiţă Basme şi poezii populare din Ţara de Sus, Bucureşti, 1972, 433 p. 672 FOLCLORISTICA ULTIMELOR DOUĂ DECENII Cercetarea folclorului din această perioadă capătă un caracter mai organizat, în concordanţă cu noile cerinţe metodologice şi aplicative. De aceea, cercetarea instituţionalizată cunoaşte dimen-siuni superioare şi ea se face potrivit unei planificări riguroase care urmăreşte realizarea dezideratelor majore ale disciplinei. Institutul de istorie literară şi folclor are în noua organizare o secţie de folclor literar în care vor activa cercetători emeriţi, iar Institutul de folclor – devenit în 1963 de etnografie şi folclor – ia naştere din contopirea celor două arhive de folclor muzical, Arhiva fonogramică şi Arhiva de folclor a Societăţii compozitorilor români, adăugându-i-se câte un compartiment literar şi coregrafic. Amândouă institutele au câte o revistă din 1952 şi 1956. Culegerea folclorului se continuă cu ţelul de a lichida petele albe de pe harta folclorică a ţării. Efortul mai amplu în acest domeniu rămâne pe seama Institutului de folclor care, în două decenii, ajunge să dubleze stocul de melodii – cu textele respective – moştenit de la cele două arhive (30.000 piese de la Arhiva de folclor condusă de C. Brăiloiu + 10.000 piese de la Arhiva fonogramică de sub direcţia lui G. Breazul). La acestea se mai adaugă circa 3000 poveşti înregistrate pe bandă de magnetofon şi vreo 1000 dansuri populare, aproape toate înregistrate pe peliculă cinematografică. În felul acesta, arhiva Institutului de folclor devine un tezaur impresio-nant (spre comparaţie, cităm pe cele mai vechi: arhiva de cântece populare de la Freiburg (307.000 piese în 1965) şi, mai cu seamă, arhiva de folclor din Finlanda, se pare cea mai bogată din lume (prin 1924 poseda 150.000 proverbe, 100.000 ghicitori, 90.000 cântece populare, 75.000 fişe cu credinţe populare şi 30.000 poveşti). Melodiile şi dansurile culese se cuvin transcrise, apoi clasificate potrivit tipologiilor adecvate şi publicate în forma organizată a unui catalog sau corpus, dar munca în acest domeniu a rămas mult în urmă, nefiind transcrise nici măcar o cincime, anual suma melodiilor 673 transcrise fiind inferioară celor culese. În conferinţa Cîntecul oltenesc, din 1936, Nelu Ionescu se întreba în legătură cu această „foarte bogată colecţie“ de la cele două arhive: „se va găsi oare cercetătorul care să aibă, pe lîngă competenţa necesară, şi răgazul trebuitor ca să studieze în mod ştiinţific (caractere etnice, zone de răspîndire, influenţele străine etc.) bogatul tezaur de folclor muzical românesc?“ După trei decenii şi jumătate întrebarea e tot atât de actuală, încât cu vremea melodiile se vor irosi de la sine de pe cilindri de fonograf şi benzi magnetice în urma procesului firesc de eroziune, mucegăire şi demagnetizare. Prin 1954, conducerea Institutului de folclor a trecut la hotărârea eroică de a transcrie spre publicare treptată bogata arhivă sub forma unor ample monografii regionale la care au fost angrenaţi toţi cercetătorii institutului în echipe monografice (Muscel, Năsăud, Ţinutul Pădurenilor-Hunedoara, lăutarii din Clejani-Ilfov, Cîmpulungul moldovenesc). După un deceniu de muncă intensă, conducerea institutului a abandonat planul, preconizând efectuarea corpusului folcloric după alte jaloane. Din ceea ce s-a transcris, s-a publicat în formă mai schematică prin câteva antologii de popularizare, utile mai cu seamă pentru educaţia preşcolarilor. Realizările majore se înscriu însă în domeniul instrumentelor de lucru. Primul pas îl reprezintă întocmirea unei bibliografii atotcu-prinzătoare. Un colectiv de la Bucureşti, condus de Adrian Fochi, alcătuit din Virgil Cîndea, Nicolae Al. Mironescu şi Rodica Fochi şi un altul la Cluj, condus de Ion Muşlea, format din Teofil Bugnariu, Emil Micle şi Emil Sklenka, ajutaţi de Pimen Constantinescu pentru biblioteca Astra din Sibiu şi Silvia Moşneguţu pentru biblioteca Universităţii din Iaşi, au izbutit, după o muncă lungă şi stăruitoare, să redacteze fişele bibliografice ale culturii populare din publicaţiile noastre. Întâiul volum din Bibliografia generală a etnografiei şi folclorului românesc, cuprinzând bibliografia dintre 1800–1891, a apărut încă în 1968, dar continuarea întârzie în chip cu atât mai nejustificat, cu cât în cadrul Institutului de etnografie şi folclor activează în permanenţă colectivul de bibliografie, iar fişele publicaţiilor vechi sunt gata de multă vreme, aşteptând doar orânduirea în volumele următoare destinate tipăririi. Pentru această perioadă, cercetătorul are la îndemână un instrument de consultare cum nu se vede la alte discipline. 674 Paralel cu elaborarea bibliografiei generale, s-a lucrat şi la alcătui-rea unor tipologii bibliografice, care reprezintă al doilea etaj al instru-mentelor de cercetare folclorică şi care în chip firesc ar fi trebuit să fie pus în lucru după terminarea bibliografiei folclorului. Impasul a fost rezolvat prin consultarea acesteia în stadiul de fişe de către colectivul care a elaborat tipologiile poveştilor. Ţinând seamă de lacunele catalo-gului lui A. Schullerus, s-a simţit nevoia urgentă a unor noi cataloage tipologice. Au fost redactate tipologiile bibliografice ale basmelor des-pre animale, snoavelor şi legendelor, pe când cea a basmelor propriu-zise a rămas în impas. Sabina Cornelia Stroescu a publicat La typologie bibliographique des facéties roumaines (1969), în două volume masive care pun la îndemâna tuturor cercetătorilor impozantul repertoriu naţional de snoave ce însumează peste 3000 tipuri publicabile. În ciuda unor scăpări de amănunt, lucrarea deschide o poartă nouă în cercetarea snoavelor, dat fiind că aduce şi un nou sistem de clasificare. Cerce-tătorul străin va fi derutat de lipsa unei liste cu numerele tipurilor Aarne-Thompson şi cu corespondentele lor din tipologia românească, principala omisiune, alături de altele mai mici, inerente unei atari lucrări (unele tipuri se repetă, la altele referirile se fac numai într-un sens sau în chip greşit, pe alocuri referirile la Aarne-Thompson nu sunt complete; lipsesc în chip neexplicabil şi unele variante). Rezu-matele tipurilor sunt minuţioase, parcelate în motive şi episoade numerotate, iar cele ale variantelor consemnează de fiecare dată partea de inedit faţă de tip, încât cercetătorul – exceptând pe cel ce între-prinde studii stilistice – se poate dispensa de consultarea colecţiilor. La nivel inferior se află Indicele tematic şi bibliografic din Balade populare româneşti (1964), alcătuit de Al. Amzulescu. Autorul se dovedeşte un diletant care n-a avut măcar curiozitatea să consulte catalogul Aarne-Thompson. Lăsând la o parte terminologia sui-generis (Amzulescu zice temă la ceea ce normele internaţionale numesc tip, apoi tip la ceea ce e de fapt subtip etc.), el nu a înţeles că rezumatul unui tip trebuie să fie etajat, adică ondulatoriu, pentru a reda devierea variantelor. Cu totul excepţional aminteşte spre sfârşit câte ceva din osatura felurită a unor variante, dar în chip imprecis: „în unele variante“, fără a arăta care sunt acestea şi mai cu seamă de la care punct al acţiunii începe devierea faţă de tip, iar pe alocuri, aceste 675 deosebiri sunt expediate în note. Se văd lacune şi la despuierea bibliografică, apoi la orânduirea unor ticuri. Decepţionanta e limitarea arbitrară a bibliografiei. Alegându-şi poziţia cea mai comodă, autorul a despuiat numai colecţiile în volume (şi aici se văd omisiuni: antologia lui I. K. Schuller, Mistriceanu a lui C. S. N. Plopşor, Antologia Bărăganului de C. Fierăscu şi Gh. I. Neagu etc.), lăsând la o parte variantele din periodice şi mai cu seamă din bo-gata arhivă a institutului în care lucrează şi care s-ar fi cuvenit cea dintâi inventariată în atare scop, aşa cum au procedat arhivele de fol-clor din alte ţări. Unui singur cercetător nu i se poate pretinde să stră-bată toate periodicele, inclusiv ziarele de provincie, însă despuierea re-vistelor de specialitate, apoi a revistelor mari despre care se ştie că au publicat folclor, unele avându-şi chiar bibliografia publicată (Familia, Tribuna, Convorbiri literare) se impunea cu necesitate, mai cu seamă că unele colecţii sunt rare, puţin accesibile. Amzulescu şi-a închipuit că toate tipurile se cuprind în volumele publicate, de aceea le-a numerotat în continuare, încât pentru noile tipuri ce se ivesc din periodice şi din colecţiile inedite nu mai este loc, numerotarea trebuind a fi făcută iarăşi, din nou. În plus, rezumatele sunt publicate în limba română, în loc să fie traduse într-o limbă de largă circulaţie prin care să fie accesibile tuturor cercetătorilor, contribuind încă o dată la izolarea repertoriului românesc. Nici clasificarea nu e subordonată unui singur criteriu, deoarece grupele fantastice şi eroice sunt ierarhizate după dimensiunile însuşirilor eroilor şi ale isprăvilor săvârşite, în timp ce grupele păstoreşti, despre curtea feudală şi familiale au la bază apartenenţa tematică. În fapt, cele trei grupe din urmă pot fi orânduite ca subgrupe ale grupei nuvelistice, cu retuşările de rigoare (de ex. Meşterul Manole trece la grupa fantastice, jertfa zidirii având ponderea principală şi prioritate în geneza baladei). Autorul a adăugat apoi şi o antologie care de fapt e mai mult, aproape un corpus, atât că vreo câteva tipuri lipsesc în chip inexplicabil, în vreme ce altele sunt reprezentate prin mai multe variante, încât nici în această parte a lucrării nu se poate vedea întreg repertoriul românesc cunoscut de balade. Lucrarea serveşte, prin orânduirea baladelor din volume, celor ce se iniţiază în folclorul românesc. În acest răstimp au fost elaborate o seamă de studii cu profil mo-nografic, concentrate asupra unui tip folcloric. Remarcabilă rămâne 676 Mioriţa (1969) lui Adrian Fochi, lucrare de bază impresionantă atât prin dimensiuni, cât şi prin minuţiozitatea analizei. Ea promite a fi fruc-tuoasă prin resorturile ei metodologice, oferind începătorilor o mostră de ceea ce înseamnă cercetarea ştiinţifică a folclorului, mai cu seamă când e limitată la un tip folcloric. Monografia e precedată de un studiu introductiv de Pavel Apostol, care, în esenţă, nu diferă de studiul lui A. Fochi, încât în unele cazuri nu se poate preciza dacă similitudinile ideilor se datoresc unei simple coincidenţe. Fochi schiţează mai întâi un istoric al părerilor despre această capodoperă folclorică, urmându-l în-deaproape pe D. Caracostea, pentru a continua cu examenul critic al părerilor ulterioare. Unele au fost trecute cu vederea şi s-ar fi cuvenit remarcate cele care proveneau de la nişte critici literari de seamă ca E. Lovinescu şi G. Călinescu. Deficienţa analizei lui Fochi stă în nediscernerea consecventă a colindului mioritic de balada mioritică. Deşi teoretic admite diferenţierea plină de urmări în cele două specii, totuşi la analiza de amănunt uită acest deziderat, influenţat de consideraţiile despre colindat ca un fenomen în decadenţă. Nici diferenţierea automată în ciclul de 5/6 silabe şi cel de 7/8 silabe nu corespunde întotdeauna unei geneze independente, deoarece în multe cazuri se observă cum varianta de 7/8 silabe are versuri similare cu cea de 5/6 silabe, la care se mai adaugă două silabe de umplutură, cum se poate vedea şi la alte cântece rituale vechi care circulă local în amândouă formele. Osmoza dintre diferitele capitole nu e perfectată, cititorul semnalează poziţii oscilante, neconcordanţe şi nu o dată are impresia că se află în faţa unui râu revărsat peste maluri. Fochi a mai studiat monografic încă două balade, de astă dată în comparaţie cu variantele de la popoarele sud-dunărene. Studiul despre Doicin (Das Doitschinlied in der südosteuropäischen Volksüberlieferung – 1965) se încheie cu analiza episoadelor, fără concluzii cu privire la geneză şi răspândire, dar provenienţa sud-dunăreană e atestată chiar de numele eroului. Balada Uncheşeii (Die rumänische Volksballade „Uncheşeii“ und ihre sudosteuropäischen Paralelen – 1966) e presupusă a proveni din basm, ceea ce pare verosimil, dacă se ţine seama de frecvenţa mare a episodului cu întoarcerea soţului, părăsit sau dispărut, tocmai în momentul nunţii. Versiunea românească ar fi mai arhaică decât cele balcanice, dar aserţiunea se cuvine a fi sprijinită şi de aspectele stilistice. 677 Fochi a mai dăruit folcloristicii noastre şi o expunere istorică a contribuţiei româneşti în cercetarea folclorului din sud-estul Europei, publicată în volumul de ultimă apariţie Recherches comparées du folklore sud-est-europeen (1972). În cele două sute de pagini sunt urmărite, pas cu pas, studiile şi articolele cercetătorilor români, de la începuturi până în zilele noastre. Autorul a înregistrat chiar şi contribuţiile cele mai modeste, unele din ele enunţând doar o intenţie, alături de studiile întemeiate pe investigaţii de profil academic. Cele trecute cu vederea sunt prea puţine şi reprezintă de obicei simple pasaje colaterale în studii şi articole cu altă orientare (istorică, filologică etc.), cum ar fi rândurile lui Cipariu despre similitudinea baladelor noastre cu cele sârbeşti din polemica sa cu scriitorii moldoveni, notele lui Marienescu despre Novac şi Gruia, opiniile incidentale ale lui Ilie Bărbulescu despre relaţiile folclorice sârbo-române prioritare faţă de cele bulgaro-române etc. Ideile formulate de-a lungul celor două secole sunt analizate de Fochi în amănunţime, cu citate revelatorii, încât dispensează pe cititor de lectura atâtor articole de prin periodice, la care apelează doar cercetătorul obligat de natura investigaţiei sale să meargă la izvor. Multe din ele erau până aici aproape necunoscute, devenind notorii abia prin această substanţială istorie a contribuţiei româneşti, Recherches de folklore compare sud-est-européen en Roumanie. Lucrarea deschide o fereastră clară către un domeniu cu bogate perspective în viitor, înscriind implicit în analele folcloristicii europene partea românească de scrutare, mult mai adâncă de cum se credea de obicei. De profil monografic cu ţel exhaustiv se vădeşte şi studiul recent al lui Ion Taloş despre Meşterul Manole. Faţă de contribuţiile anterioare asupra acestei teme atât de controversate, lucrarea lui Taloş se distinge prin amploarea informaţiei şi prin temeinicia aserţiunilor, înscriindu-se drept piatră de hotar în istoricul cercetării. Documentarea e remarcabilă, autorul având la îndemână surse greu accesibile şi aspectul creează premisa de bază a unei cercetări fructuoase. Ea e apoi întregită pentru domeniul românesc cu darea la iveală a tipului de colindă cu această temă, nebăgat în seamă până aici şi acesta e al doilea merit fundamental al contribuţiei lui Taloş. Investigaţia e condusă pe căile fireşti, de la credinţele şi practicile rituale referitoare la construcţii, apoi la legende şi în cele 678 din urmă la plăsmuirile poetice care încununează tema. Informaţia e urmărită pe toată aria de cuprindere, o dată orizontal, pe plan geografic, apoi vertical, de la documentele arheologice ale preistoriei până în contemporaneitate. Perspectiva condiţionează o mai bună circumscriere a fiecărui element component şi dă putinţă unor evaluări întemeiate, reducând sensibil partea de arbitrar prezentă la cei ce s-au mărginit la conspectări mai mult sau mai puţin locale. Cercetarea documentează vechimea ancestrală a temei sub aspectul ei brut, etnografic, ritual, oarecum proporţională cu vastitatea ariei. Legendele aferente se vădesc iarăşi a fi neaşteptat de numeroase, prezente de asemeni pe spaţii întinse în Europa, unele şi în celelalte continente. Plin de interes e capitolul despre colindul cu această temă din nordul Transilvaniei, întrucât el schimbă radical optica cercetărilor anterioare şi monografia lui Taloş ilustrează ponderea substanţială a repertoriului românesc în descifrarea problemelor folclorului din această parte a Europei. Se vede cum pe teritoriul ţării noastre subzistă tipul de formă arhaică, cristalizat în colindul din nordul Transilvaniei, alături de tipul evoluat, de incontestabilă culme artistică, înfăţişat de balada din sudul Carpaţilor, cu forme tranzitorii în Banat, Timoc şi sudul Transilvaniei (autorul denumeşte impropriu grupă ceea ce e, de fapt, tip, numindu-l pe acesta subtip). Soluţiile anterioare ale numeroşilor cercetători cu privire la obârşia acestui cântec epic se dovedesc neîntemeiate. Forma cea mai arhaică, cu funcţie rituală, nu se află numai în Grecia – argumentul cel mai de seamă pentru cei ce atribuiau cântecului o geneză grecească – ci şi la extremitatea nordică a ariei, în colindul transilvănean. Pe de altă parte, examenul comparativ al versiunilor naţionale arată că partea lor comună este neaşteptat de redusă, alcătuită din „următoarele motive: nestatornicia zidurilor, necesitatea de a fi zidită o femeie în temelii, sacrificarea celei mai bune dintre soţiile zidarilor. Acesta e scheletul de bază al cântecului, pe care fiecare popor balcanic l-a adaptat la natura lui, brodind, fiecare după darul său, motivele oare făceau parte din zestrea lui proprie.“ Influenţele de la o versiune naţională la alta se vădesc prezente numai în zonele limitrofe, sub forma unor arii de interferenţe reciproce, ceea ce denotă schimburi în ambele sensuri în cele mai numeroase cazuri. Aceste influenţe nu afectează totalitatea 679 variantelor naţionale, adesea reduse la procente neînsemnate. Faptele dezic total ipoteza unei monogeneze a acestui cântec epic, oricare ar fi spaţiul şi poporul din această parte a Europei. Dacă ar fi de admis un izvor comun, acesta trebuie căutat în legenda scurtă, uşor de reţinut şi de transmis prin păturile bilingve, care povestea geneza cutărei construcţii prin sacrificarea soţiei meşterului, drept ecou îndepărtat al amintirii stinse despre sacrificiul uman în construcţii practicat în zorile istoriei. În simplitatea ei, legenda putea fi uşor localizată şi adaptată în consecinţă. Dar tocmai această structură simplă a naraţiunii în proză oferă temeiuri tot atât de îndreptăţite spre a presupune o poligeneză a ei, în două sau chiar mai multe părţi, condiţionate similar de aceleaşi credinţe şi practici rituale, care, poate eventual prin circulaţie, să se fi contaminat şi rotunjit, mai cu seamă în perioada când limba latină şi greacă erau bine cunoscute în această zonă. Ipoteza mai veche a unui substrat autohton şi în această temă îşi capătă confirmarea. Privită de pe aceste temeiuri, realitatea românească îşi dezvăluie rădăcinile mult mai adânci în trecut de cum s-a crezut până acum. Se observă apoi un paralelism riguros între Mioriţa şi Meşterul Manole: amândouă circulă în sud şi est sub formă de baladă, iar în nord-vest sub formă de colindă, linia despărţitoare a celor două arii fiind aproximativ aceeaşi. Forma colindă este nu numai vizibil mai arhaică, ci şi mai diversificată, indiciu indirect, dar sigur, de vechime apreciabilă. Cu toate acestea, în amândouă cazurile ea se vădeşte mai tenace decât balada corespunzătoare, Meşterul Manole dovedindu-se mult mai neuzitată decât balada mioritică. Obscuritatea mai persistă cu privire la elucidarea genezei celor două forme de colindă – ca să nu ne referim la forme mai îndepărtate de scenariu ritual sau cântec funebru – datorită insuficienţei datelor ou privire la colindat, mai cu seamă în nordul Transilvaniei. Se poate întrevedea că amândouă au fost o vreme îndelungată colinde de doliu (Taloş presupune despre Meşterul Manole că ar fi fost „bocet sau colind de doliu“), una pentru cioban mort – poate prin extindere şi pentru cioban plecat de acasă cu turma la depărtări mari – cealaltă pentru copilul orfan al unui zidar, sau poate pentru zidar mort, apoi prin extindere, cum părea a se întrezări din varianta în amurg de pe Crişul Alb, pentru zidar ca atare, relevându-i-se encomiastic măiestria inegalabilă, chiar dacă era 680 legată de un sacrificiu atât de oneros. Nu se poate şti câtă vreme vor fi vieţuit sub această crustă rituală până la amplificarea lor deplin laicizată în cele două balade, în orice caz transpunerea are o vechime mult mai mare decât cea propusă de unii, sec. al XVI-lea sau chiar al XVII-lea. Tema Meşterul Manole s-a vădit mai propice unei desfăşurări epice de largă amploare prin sudarea episodului iniţial despre căutarea locului fast şi a celui final cu pedepsirea meşterilor semeţi, oferind, cum subliniază autorul, „un exemplu desă-vîrşit de întinerire a temelor folclorice.“ Mioriţa baladă a câştigat mult mai puţin prin această lărgire, ceea ce a dus la opinia cunoscută că ea ar fi trunchiată în gura transmiţătorilor. De aceea, diferenţele dintre tipul colindă şi tipul baladă sunt mult mai mari la Meşterul Manole decât la Mioriţa. Părerea curentă leagă forma baladă de ctitoria lui Neagoe Basarab de la Curtea-de-Argeş, dar nici un element constitutiv al cântecului epic nu oferă vreun indiciu cât de neînsemnat în acest sens. Nimic nu se opune supoziţiei că balada ar comemora vreo con-strucţie anterioară, de pildă mânăstirea zidită într-adevăr de Basarab întemeietorul (în care e şi înmormântat), de acel legendar Negru-Vodă în căutarea unui loc propice de scaun domnesc undeva „pe Argeş în sus“. Dar, cum se întâmplă în legendele populare, noua construcţie a lui Neagoe va fi umbrit pe cea veche şi i se va fi substituit în mintea cântăreţilor şi auditoriului popular. În această perspectivă, balada despre zidirea mânăstirii voievodale capătă înţelesuri mai adânci, jertfa zidirii asociindu-se simbolic cu jertfa primului stat naţional durabil, răsărit de sub spuza lăsată de cotropitori, cu preţul atâtor vieţi de viteji. Ceea ce pare sigur, e că balada Meşterul Manole nu mai reprezintă „material sud-est-european în formă românească“, ci germen autohton (traco-elino-roman) în elaborare românească, alături de Mioriţa. Cele două balade nu sunt numai cele mai desăvârşite, ci şi printre cele mai vechi, cu rădăcini străvechi în spiritualitatea noastră autohtonă, vădindu-i implicit însuşirile creatoare alese, chezăşii ale împlinirilor de mai târziu. Altă monografie cu profil comparativ este disertaţia inedită a slavistului Ioan Rebuşapcă, Poezia populară de urare şi felicitare (1971, 337 p). Tematica abordată e restrânsă la colindele de fată şi flăcău, urmărite comparativ la ucraineni, români şi polonezi. Studiul e 681 preţios prin dezvăluirea atâtor aspecte necunoscute din folclorul popoarelor învecinate din această zonă, întrucât ampla monografie despre colindele slave şi române a lui Petru Caraman e accesibilă numai celor ce cunosc poloneza. Disertaţia lui Rebuşapcă nu se mărgineşte la simpla semnalare a motivelor comune, cum se vede de obicei în cercetările comparative, ea se străduieşte să detecteze ceea ce se numeşte de la o vreme încoace „baza etnografică“. Scenetele din colinde relatează mici întâmplări sau aspecte cu semnificaţii matrimoniale care obvin ca atare în desfăşurarea unor obiceiuri cu această temă, în primul rând la nuntă. Autorul îşi însuşeşte teza că motivele din colindele de fată şi de flăcău provin din actele rituale şi ceremoniale ale nunţii, fiind o transpunere a acestora în versuri, adesea în chip direct, fără intermediul unor alambicări cu tendinţe ermetizante. Analiza porneşte de obicei de la nunta ucraineană, mai bogat oglindită în aceste colinde, sprijinindu-se în încheiere pe semnalarea unor aspecte prenupţiale existente în şezătorile ucrainene. Pentru domeniul românesc exegeza originii acestor motive din colindele de flăcău şi fată trebuie să aibă în vedere şi colindatul cetelor de flăcăi, în desfăşurarea căruia se întrevăd o seamă de acte şi aluzii care îl înfăţişează drept un preambul nupţial. Anumite legături „speciale“ dintre logodnicii prezumtivi sunt trădate printr-un şir de acţiuni şi gesturi (împodobirea căciulii flăcăului şi a calului său, dăruirea colacului celui mai arătos, formele de colindat selectiv la fete, parti-ciparea la petrecerea comună de la sfârşitul colindatului, intrarea în joc etc.) care răzbat pe alocuri în unele colinde şi alcătuiesc ceea ce s-ar putea numi capitolul prefidanţial din cadrul colindatului flăcăilor. Studiul monografic al unei balade locale, Ion ăl Mare – balada clăcaşului răzvrătit (1963), de Al. I. Amzulescu oferă preţioase învăţă-minte pentru descifrarea poeziei epice, cu toate ca balada are circulaţie locală – sudul Olteniei. Autorul a descoperit dosarul cu cercetarea juridică a faptelor petrecute ce au culminat cu suprimarea arendaşului spoliator şi a uneltelor lui la începutul lui martie 1832. Avem înainte cea mai veche baladă de tipul jurnalului-oral care istoriseşte un fapt pe deplin identificat. Ceea ce izbeşte din capul 682 locului este fidelitatea cu care cântecul epic a păstrat vreme de peste un secol toate detaliile semnificative ale dramei clăcaşilor despoliaţi, inclusiv numele actanţilor principali din cele două tabere antagonice. Cântecul versificat posedă această însuşire de a păstra cu tenacitate o seamă de amănunte care dispar din memoria populară, menţinându-se numai în ţesătura versului cântat, spre deosebire de legendă care reţine cu trecerea timpului numai miezul întâmplării, uneori greu de discernut din învelişul adaosurilor inventate. În regiune se mai păstrează obiceiul de a comanda lăutarilor să însăileze un cântec despre câte o dramă, dar nu aceste jurnale-orale cântate explică dăinuirea baladei Ion ăl Mare, ele având de obicei o viaţă efemeră, redusă la prilejul pomenirilor din cercul familiei. Cu toate că în linii mari balada Ion ăl Mare este construită după tiparul jurnalelor orale, ea le depăşeşte prin două aspecte care explica dăinuirea ei, covârşind cercul strict local al răzvrătirii din 1832. Faptul povestit nu mai era o măruntă dramă de familie, ci o încleştare între oprimaţi şi spoliatori, cu răsfrângeri în toate satele clăcăşeşti din zonă. Istorisirea în versuri se ridică apoi deasupra amănuntului nesemnificativ, ea alege trăsăturile tipice, îndeosebi în portretizarea celor doi opozanţi“ principali, arendaşul Călin Curcă, înfăţişat drept expert neîntrecut în a găsi pretexte de noi spoliaţiuni şi Ion ăl Mare, întruchiparea clăcaşului curajos care se jertfeşte pentru izbăvirea semenilor săi, mai împovăraţi de grija copiilor şi de slăbiciunile vârstei, în chip analog, se cuvine a se da crezare şi unor amănunte din o seamă de balade haiduceşti neatestate încă de documente, cu discernerea critică a locurilor comune care provin din contaminare. Lingvistul G. Ivănescu s-a arătat atras şi de unele aspecte ale folclorului care îşi au rădăcini în lumea străveche, îmbinând cercetarea lingvistică cu cea istorico-folclorică după modelul lui S. Reinach, ale cărui lucrări se pare că îi sunt familiare. Studiul monografic Mioriţa (1970) aduce judicioase corectări la tipologia stabilită de Fochi. Ivănescu se sprijină prea mult pe datele cu privire la localizare, când se ştie că acestea sunt cele care sunt adaptate mai repede la noile împrejurări şi ele pot să indice faza mai veche doar atunci când se surprind contradicţii, nepotriviri. Nucleul mioritic cu tonalitatea lui funebră, precum şi forma rituală de colind ne duc spre 683 realităţi îndepărtate ce se lasă greu de descifrat, totuşi nu pare plauzibilă explicaţia de odinioară a lui Odobescu care vedea în baladă un ecou al lui Adonis, nici cea a lui Sperantia despre obârşia baladei în misterele cabirilor pe care vrea să le vivifice Ivănescu. Se cuvine reţinută indicaţia sa care întrevede obârşia Mioriţei în vreun mit – sau rit – traco-dacic rămas încă necunoscut. Realitatea folclo-rică aşa cum ne e cunoscută până acum ne duce la un colind de doliu după cioban mort, din care a evoluat apoi prin dezritualizare forma amplificată de baladă mioritică. Cu adiacente monografice se arată a fi şi cealaltă contribuţie a sa despre caloian: O influenţă bizantină sau slavă în folclorul românesc şi limba românească: Caloianul (1967). Partea descriptivă a obiceiului şi a textelor aferente lipseşte, deoarece ea se găseşte în lucrările celor citaţi de Ivănescu, contribuţia sa limitându-se la dezlegarea genezei. Datina ar proveni din cultul lui Adonis şi argumentarea se sprijină pe aspectul ei lingvistic. Unii cercetători pornesc de la o realitate mai apropiată de noi, îndeosebi W. Liungmann care în Traditionswanderungen Euphrat-Rhein opinează că şi caloianul ar fi o rămăşiţă din cultul lui Dionisos, zeul de obârşie tracă al vegetaţiei, înpământenit apoi şi de greci. Circumscrisă la un tip apare şi încercarea monografică a lui Horia Barbu Oprişan, Căluşarii (1969). Tema constituie un capitol central al folclorului nostru şi s-ar fi cuvenit tratată cu competenţa adecvată în cele două aspecte ale sale, etnografic şi coregrafic. Din păcate, amân-două sunt profund deficitare. Autorul nu cunoaşte literatura de specia-litate din ultima vreme, îndeosebi contribuţiile lui C. Sachs şi M. Louis despre dansurile similare din alte părţi ale Europei, iar în ce priveşte documentele mai vechi, nu este citată nici măcar descrierea – sumară şi totuşi atât de sugestivă – a dansului săbiilor în interpretarea jucă-torilor traci menţionaţi de Xenofon în Retragerea celor zece mii, atât de apropiat de căluşarii noştri prin caracterul aerian, deosebit de sprinten al mişcărilor, cât şi prin căderea simulată a celui ce pare rănit mortal de sabie. Nu e de mirare că autorul rămâne la opinia veche a originii romane a jocului, admiţând concesiv „şi unele influenţe dacice“, în prezentarea regională a obiceiului, Oprişan a folosit şi materiale inedite din arhiva Institutului de etnografie şi folclor, fără să indice această provenienţă, lăsând să se înţeleagă că totul e rodul investigaţiilor personale pe teren. Analiza coregrafică e redusă la reproducerea 684 descrierii literare a tipului din Pădureţi-Olt şi a celui din Beriu-Hunedoara, când s-ar fi cuvenit o prezentare globală a tuturor varian-telor cunoscute în tablouri sinoptice cu scriere chinetografică. Încheie-rea trădează o viziune sămănătoristă, soluţia propusă fiind antiistorică, deci imposibilă: „Soarta folclorului este pecetluită, dar poate că îi putem prelungi agonia, sau să-i găsim «rezervaţii» în care să vieţuiască aşa cum a fost de secole. Prin el românii şi-au impus o personalitate şi o individualitate puternică, ce le-a fixat un loc de frunte între popoa-rele lumii.“ O seamă de studii au cuprins o sferă mai largă, luând în dezbatere fizionomia unei specii folclorice sau chiar mai multe, până la o încercare de sinteză asupra întregului folclor. G. Călinescu a dat la lumină Estetica basmului (1965), dar lucrarea, comparată cu monografiile mai vechi ale lui Fr. von der Leyen, V. I. Propp, Fr. Panzer, M. Luthi, St. Thompson, L. Rorich, se arată depăşită şi ne oprim la ea numai pentru că a fost proclamată de unii din afara disciplinei drept un model de studiere a basmului. Călinescu nu a cunoscut decât studiul global scris de Bolte-Polivka în încheierea observaţiilor lor la variantele colecţiei Grimm. În genere, cunoştinţele sale asupra folclorului au fost aproximative, ceea ce reprezintă o deficienţă pentru istoricul literaturii române, atât de tributară folclorului chiar în aspectele ei fundamentale. Astfel, în Istoria literaturii române (1941), el afirmă că numai patru mituri – în înţelesul de „ficţiune hermetică, simbol al unei idei generale“ – „au fost şi sînt încă hrănite cu o ferventă crescândă, constituind punctele de plecare mitologice ale oricărui scriitor naţional“, adică Traian şi Dochia, Mioriţa, Meşterul Manole şi Zburătorul. Observaţia a fost reprodusă copios în manualele de română, chiar fără corectarea elementară că primul este de fabricaţie asachiană. În fapt, o pondere mult mai mare au avut alte „mituri“ în înţeles călinescian, dacă se ţine seamă de culmile estetice, cum ar fi iubirea dintre un muritor şi o fiinţă supraterestră (Luceafărul), iubirea dintre un pământean şi un strigoi, dracul ca protagonist printre oameni de tot felul, adevărată obsesie pentru Caragiale care l-a privit când „serios“, când râzându-şi în pumni, apoi ielele care revin mai des decât zburătorul în literatura modernă etc. Călinescu a rămas fidel postulatului evident greşit că „incontestabila valoare“ a folclorului se vădeşte „în măsura în care e rodit de culegătorul artist“, pe care îl reia 685 şi în Folclorul la „Convorbiri literare“ (1968), unde, reproşând lui Lambrior că „nu înţelege procesul genetic al folclorului“, afirma fără echivoc: „Interferenţa dintre transmiţătorul anonim şi un agent excepţional cult e oricând posibilă, printr-o cristalizare a elementului introdus. Textele lui Alecsandri au reintrat în circulaţie şi n-ar fi de mirare să regăsim metamorfozele lor în culegerea totală care am întreprinde-o.“ A pune semnul egalităţii între autentic şi fabricat înseamnă a nesocoti adevărul elementar că opera de artă este expresia unei anumite mentalităţi dintr-o perioadă dată care se traduce în fibrele ei, tematice şi stilistice. Altfel, folclorul nu ar mai putea fi socotit drept oglinda fidelă a gândurilor şi sentimentelor, durerilor şi năzuinţelor straturilor populare etc. Dependenţa este atât de strânsă, încât unele specii sau tipuri poartă pecetea vizibilă a unei epoci date chiar în sânul aceluiaşi popor, în entităţile lui regionale. Astfel, ca să dăm un exemplu cu puncte de sprijin sigure, baladele populare de la noi create în secolul al XIX-lea se deosebesc vizibil de cele mai vechi, din secolele precedente, mai cu seamă prin suflul epic, mult anemiat în epoca modernă. Problema a fost de altfel dezbătută în folcloristică – F. Panzer, G. Jungbauer etc. – încât B. Bartók rămăsese cu convin-gerea nestrămutată că în vremea noastră poporul nu mai crează melodii. Speciile şi tipurile create într-o epocă dăinuie şi în cele următoare atâta vreme cit corespund cerinţelor estetice, interpreţii având o atitudine de fidelă reproducere, înţeleasă în limitele impuse de oralitate, la unele puţind îmbina motive şi episoade cristalizate anterior, după libertatea îngăduită de specificul speciei, în rest intervenţia rezumându-se la detaliile localizatoare, înadins fluctuante. Cât priveşte colecţia Alecsandri, ea a fost receptată doar infim, prin cele câteva piese reproduse din abundenţă prin manualele şcolare care s-au contopit cu variantele locale sau chiar le-au dislocat, ca Mioriţa şi abia perceptibil Meşterul Manole, Toma Alimoş şi Pluguşorul. Nici Dragoş mîndru ca un soare, nici Movila lui Burcel, mici Năluca sau Trageţi hora ca să gioc/ La lumina celui foc, fabricate de poet prin parafrazarea folclorului, nu au pătruns în circuitul folcloric din vreun ţinut cât de restrâns. Punctul de vedere este reluat şi în Estetica basmului, menţionând de la început că unii culegători „au transcris cum i-a tăiat capul, uneori punînd mult de la ei. Asta nu înseamnă că culegerile lor nu au valoare şi că textele stenografiate de azi sunt mai bune“, dar în amănunt îşi va 686 revizui părerea, semnalând multe adaosuri cărturăreşti, deşi unele vor trece neobservate. Călinescu îşi circumscrie studiul la basmul fantastic, după cum se deduce din precizarea că atunci când „lipsesc aceşti eroi himerici, n-a-vem de a face cu un basm“. Delimitarea este totuşi depăşită pe alocuri, fiindcă într-un loc descrie pe Păcală ce-şi vinde pielea vacii drept ghi-citoare infailibilă, alteori redă legenda Sf. Vineri ce pedepseşte femeile ce nu-i ţin ziua sau citează amplu din basmul nuvelistic Fata săracului cea isteaţă, după cum basmul Hoţ-împărat al lui Ispirescu i se pare „mai mult anecdotă decît poveste“, cu o terminologie care rămâne mereu neprecisă. Basmul fantastic este analizat „literar“, aidoma unei creaţii contemporane, deoarece „basmul este departe de a fi o manifestare a primitivului» Edgar Poe şi Hoffmann, foarte fabuloşi, sunt inexplicabili prin simplista «magie»“. Eroarea este dublă. Punând basmul popular alături de naraţiunile fantastice ale unor romantici din secolul trecut, el proiectează toate elementele componente pe o singură coordonată, ca atare, el interpretează faptele de basm popular ca şi cum ar fi fost născocite de mintea unui scriitor din epoca modernă. Procedeul este similar celui uzitat de unii filologi şi scriitori ai antichităţii clasice care au căutat să explice miturile străvechi greco-latine într-un chip plauzibil pentru viziunea lor mult evoluată, făcându-le „raţionale“, cu semnificaţie acceptabilă, care este însă cu totul alta decât cea originară sau populară. Basmul fantastic este mai vechi decât Iliada şi Odiseea, el e ţesut din elemente generate de preistorie, alcătuind deci un capitol de seamă al preistoriei literare, cum au dovedit cu prisosinţă cercetările din ultima jumătate de veac. Numai făcând incursiuni în mentalitatea străveche se pot explica elementele sale componente cele mai caracteristice, încât, citind analiza lui Călinescu, se poate vedea cât adevăr stă în constatarea lui Èlie Faure la capătul unei analize a artei din preistorie până în zilele noastre: „On comprend tout, des qu’on remonte aux sources“ (L’esprit des formes). Aşezându-se pe piedestalul contemporaneităţii, Călinescu concepe fantasticul din basmul popular similar cu cel din naraţiunile fantastice ale scriitorilor romantici, siluind în chip nepermis realitatea populară, în care s-a văzut că nu există decât fapte verosimile, fantasticul fiind tot atât de real, de veridic în mentalitatea arhaică, prin anumiţi inşi fiind chiar „experimentat“, încât el e văzut cu aceeaşi 687 consistenţă ca orice fapt cotidian. Separarea în „real“ şi „fabulos“ este târzie şi cărturărească, drept rezultat al unei cultivări îndelungate a ra-ţiunii, prin ascuţirea acelui spirit critic care supune toate faptele măsurătorilor şi probelor experimentale. Basmul a fost creat de acei oameni pentru care metamorfozarea eroului în floare, buştean etc. şi trecerea lui de pe un tărâm pe celălalt erau tot atât de verosimile ca şi poposirea la o fântână sau gustarea unui măr oarecare etc. Aserţiunea este verificată de constatarea din epoca modernă, când basmul este dat uitării de cei ce nu mai „cred“ în cele povestite de el, fiind lăsat numai pe seama copiilor, cu a căror mentalitate concordă până la o anumita vârstă. De aceea, explicările date de Călinescu sunt inventate pentru a fi plauzibile pentru concepţia modernă, în care fantasticul este plăsmuit conştient pentru a simboliza o anumită idee. De pildă, balaurul simbolizează „probabil pătura acvatică şi răbufneala vulcanică şi infernală a subsolului, fără raport la materia organizată în cristale“, pe când în realitatea folclorică el este o fiinţă palpabilă, cu anumită geneză specială din şarpe, având drept obiectiv de căpetenie distribuirea ploilor etc. Tot astfel, faimoşii tovarăşi năzdrăvani (Setilă, Flămînzilă, Gerilă etc.) „pot fi, mitologic, simbolizări ale forţelor şi anomaliilor naturii“, iar Fugilă „reprezintă un deziderat în ordinea deambulaţiei“, ceea ce ar fi adevărat dacă aceste personaje ar fi fost create de un Hoffmann sau Edgar Poe. În fapt, ele sunt ecoul performanţelor şamanice şi yoginice, având drept model măiestriile uluitoare atestate şi istoriceşte ale acestor inşi. Un emul al lui Setilă e întâlnit şi în mitologia indiană în forma unui zeu care poate secătui lacurile (Thompson: Motif-index of folk-literature). După Călinescu, „satisfacerea fetei de împărat cu un mire şarpe ori porc… sugerează observaţia morală că dragostea e oarbă şi lipsită de criterii obiective“: explicaţia e vădit fortuită, fiindcă faptele amintite îşi au rădăcinile în reprezentările totemice, după cum s-a arătat cu prisosinţă, mai cu seamă în monografia recentă a lui L. Rorich. Tot astfel, „întîmplarea fetei care naşte un copil înainte de a fi căsătorită a dat origine în basm ideii concepţiei imaculate sau prin agenţi miraculoşi“ este o explicare tipic pozitivistă, de felul celor ce abundau pe la jumătatea secolului trecut, îndeosebi la Creuzer şi la adepţii lui, care îşi reprezentau oamenii primitivi înzestraţi cu acelaşi sistem de gândire ca şi intelectualii din secolul trecut. 688 Coborând basmul popular în literatura contemporană, Călinescu a intrat într-un impas mai adânc decât interpretările raţionaliste din care am citat fugar. Însăşi abordarea basmului ca specie literară este defectuoasă. Lipsit de viziunea istorico-etnologică, el îl priveşte din afară, pornind de la învelişul extern – personajele – începând cu cele mai bătătoare la ochi. Aproape trei sferturi din lucrare sunt afectate descripţiei acestor personaje, restul fiind consacrat unor aspecte tematice şi abia o infimă parte alcătuirii basmului, fără ca să-i fie reliefate resorturile adânci care îl caracterizează. Analiza estetică se vădeşte a fi un indice desfăşurat de personaje şi situaţii, care e totuşi un excurs selectiv, fiind exceptat doar dintr-o parte a colecţiilor româneşti. Circumscrierea speciei se mărgineşte la comparaţia sumară cu romanul: „Basmul e un gen vast, depăşind cu mult romanul, fiind mitologie, etică, ştiinţă, observaţie morală etc.“ Afirmaţia ar fi credibilă dacă în repertoriul popular nu ar mai exista şi celelalte specii narative: basmul despre animale, legenda, snoava şi povestirea, apoi balada. O caracterizare adecvată a speciei nici nu era posibilă atâta vreme cât autorul a ocolit sistematic cealaltă cerinţă metodologică: diferenţa specifică faţă de genul proxim. Astfel, pentru a ne referi numai la partea cea mai întinsă a lucrării, o seamă de personaje fantastice survin – unele chiar cu precădere – şi în legende, săvârşind câteodată aceleaşi isprăvi: zmei care fură fete de la horă, balauri care locuiesc în anumite lacuri sau zmârcuri, galeria întinsă a dracilor, zeloşi mai cu seamă în a duce pe copii (în legende de obicei drept pedeapsă pentru anumite încălcări), strigoi care revin la şezătorile de fete sub chipul unui flăcău atrăgător, totuşi cu anumite însemne suspecte etc. Nesocotirea acestui aspect l-a dus pe Călinescu la altă eroare, provenită din lipsa viziunii etnologice, coborând toate fiinţele fantastice din basm pe un piedestal uniform. Astfel, în basmele Egiptului antic „mitologia e cea oficială, dedusă din religie, în vreme ce în basmul nostru ea e strict fabuloasă, operînd într-un climat arhaic“. În fapt, în basmul popular de la noi se disting cu claritate două categorii de fiinţe mitologice: unele fac parte din repertoriul curent, din religia populară, fiind întâlnite şi în legende sau chiar povestiri contemporane (balauri, zmei, draci, strigoi, iele, Muma-Pădurii, zilele sfinte etc.), în timp ce altele se întâlnesc numai în basmele fantastice (Strîmbă-Lemne, Sfarmă-Piatră, Gerilă, Setilă, Flămînzilă, Păsărilă, Staticot, păsările ce duc copii sau oameni etc.) 689 care au venit din alte ţinuturi odată cu naraţiunile respective sau reprezintă un strat mai vechi, depăşit de o mentalitate mai evoluată şi devenit desuet, atari figuri rămânând încrustate în naraţiunile respective aidoma unor fosile în straturile geologice. Nici în felul ales de a analiza elementele componente descripţia nu e globală, semnalându-se o seamă de omisiuni, unele importante (variantele româneşti ale tipului Oedip la capitolul despre incest, moartea ca personaj principal, vaca ce îşi dă sufletul pentru învierea fiului, gelozia a două femei, prezentă în unele variante ale basmului AT 707 şi 510 etc.). Tărâmul al treilea, cel aerian, este înfăţişat cu neclaritate, iar aserţiunea că „sentimentul nautic, propriu-zis, nu se întâlneşte în basmul românesc. Marea e un mediu suspect“ se cuvine corectată, existând şi la noi basme unde acţiunea se petrece în fundul mării, protagonista fiind originară din atari adâncuri, în concordanţă cu deasa frecvenţă a mării în colindele noastre, mai cu seamă în cele păstoreşti şi pescăreşti. Deseori, Călinescu recurge la interpretări freudiste, ceea ce îl duce la unele exagerări, interpretând infidelitatea de soră sau soţie drept perversitate, ca şi îndrăgostirea fetei de împărat de băiatul cel bubos etc. În fapt, basmul operează predilect cu aparenţele respingătoare tocmai pentru a reliefa contrastul, atât de caracteristic arhitecturii basmului, pe cât mai multe planuri posibile. Ceea ce de multe ori apare azi drept pervers pe plan erotic, e o rămăşiţă din lumea preistorică în perioada cimentării familiei pentru care explicaţiile freudiste s-au dovedit neîndestulătoare. Călinescu semnalează şi o seamă de abateri, intruziuni vădite ale culegătorilor şi critica sa despre colecţiile N. D. Popescu, T. Pamfile este îndreptăţită, nu şi cea despre colecţiile Al. Vasiliu şi C. R. Codin. La Slavici bănuieşte uneori urzeala izvodită de scriitor, dar alteori nu o întrevede, neobservând că episodul cu Lia ce ocroteşte cârtiţele şi râmele din Limir-împărat este făurit de Slavici după şablonul folcloric. El declară război termenului „variantă“ care „nu-i practic, fiind prea absolut“, întemeindu-şi aserţiunea în primul rând pe constatarea că „există basme aproape identice, precum Făt-Frumos cu părul de aur de Ispirescu şi de Fundescu“, fără să observe că acesta din urmă l-a plagiat pe Ispirescu, fapt semnalat de mult de culegător în scrisorile sale, apoi de G. Baiculescu în studiul citat despre N. Filimon. Mecanismul alcătuirii basmului este examinat fugitiv, clişeele 690 cristalizate fiind denumite şabloane pe care le găseşte în situaţii şi motive, în teme şi în stil. S-ar fi cuvenit o analiză mai minuţioasă până la epuizare, întrucât noţiunea de şablon implică un număr limitat, dar Călinescu rămâne la impreciziile sugerate de încercările mai vechi ale lui Hahn şi Litzica, problema fiind rezolvată abia de V. I. Propp în Morfologia basmului (1928, trad. engleză 1958). Clasificarea internaţională e cunoscută insuficient de Călinescu şi de aceea vine cu propuneri care se dovedesc a fi totuşi înfăptuite de cei criticaţi. „Clasificaţia Antti Aarne-Thompson, aplicată la noi de Adolf Schullerus… pare a ţine seamă de combinaţia basmului din şabloane, mulţumindu-se a da un catalog de personaje şi situaţii“. În realitate, Aarne şi colaboratorii au elaborat un inventar al tipurilor, adică al naraţiunilor întregi, reduse Ia forma lor scheletică din suma folclorică a variantelor, doar în unele cazuri s-au abătut de la această normă: la basmele despre dracul cel prost, apoi sporadic la unele basme despre animale şi snoave, unde au fărâmiţat naraţiunile în episoade (sau motive), acestea fiind inserate în catalogul general. „Totuşi – opinează Călinescu – acest indice dezamăgeşte pe un cercetător al substanţei basmului (care e în fond creaţie literară), deoarece dă simple titluri abstracte fixate prin numere şi pe categorii, din care e greu ca cineva să-şi facă vreo idee concretă. La Übernatiirliches Können oder Wissen găsim, sub numerele 670, 675, Die Sprache der Tiere şi Der faule Knabe (Der gestohlene Löffel. Vater beschhămt und versöhnt). Cum toate animalele în basm vorbesc, căutătorul nu-şi poate da seama îndată despre ce este vorba“. Aserţiunea este necontrolată, deoarece dacă, pentru economie de spaţiu, Schullerus nu a mai indicat decât numărul şi titlul din catalogul Aarne, în acesta din urmă există totuşi un scurt rezumat care delimitează cu claritate fizionomia tipului: „670 Die Sprachen der Tiere: ein Mann erlernt die Sprachen der Tiere; seine Frau will das Geheimnis erfahren; der Rat des Hahnes“. „675 Der faule Knabe: „durch das Wort des Hechtes“; die Königstochter schwanger; der jungling mit der Königstochter in einer Tonne ins Meer geworfen; auf der Insei“. Iar Thompson în ediţia a II-a din 1928 a adăugat la aceste rezumate altele mai minuţioase, cu acţiunea compartimentată pe epi-soade, încât cercetătorul recunoaşte de îndată schema tipului. Călinescu crede că „un indice alfabetic clar şi fără limitări categoriale şi 691 numerice e mult mai util. De pildă: Şarpe, învăţînd pe un păstor să ceară de la regele şerpilor darul de a pricepe limba animalelor. Limba animalelor, înţeleasă de un păstor după ce a scuipat în gura regelui şerpilor…“ Dar un astfel de catalog a întocmit St. Thompson în al său „Motif-index of folk-literature, a classification of narrative elements in folk-tales, ballades, myths, fables, mediaeval romances, exempla, fabliaux, jest-books and local legends“ în 6 volume (1932–1936), amplificat în ediţia a II-a din 1955–1958. I se poate reproşa totuşi lui Thompson că materialul românesc lipseşte, nefiind fişate nici măcar colecţiile apărute în limbi de largă circulaţie, după cum în genere este vitregit folclorul din sud-estul Europei. Călinescu întreprinde şi o analiză comparativă a basmului românesc, dar întrucât nu se poate discerne adaosul culegătorilor de autenticul popular, încercarea rămâne gratuită, pur impresionistă, mai cu seamă că specificul naţional apare cristalizat în haina stilistică. Ultimul capitol, Critica basmului, vădeşte cel mai elocvent slăbiciunile lucrării prin dimensiunile lui infime – nici 3 pagini – semn că nu au fost puse în lumină caracteristicile basmului fantastic ca specie folclorică distinctă de basmul nuvelist, legendă etc. Lucrarea s-ar intitula corect Impresii asupra basmului, care i-ar preciza şi limitele, şi valoarea ca indicator al părerilor unui mare critic şi istoric literar, concordante cu universul său literar. Gheorghe Vrabie scrie mai multe lucrări cu caracter sintetic. Balada populară română (1966) oferă o privire asupra repertoriului ro-mânesc de balade, chiar dacă unele tipuri, mai cu seamă nuvelistice, sunt trecute cu vederea. Folcloristica română (1968) e o istorie a cerce-tărilor româneşti în acest domeniu, având meritul de a fi întâia care cuprinde toate ramurile folcloristicii din trecut până în zilele noastre. Folclorul – obiect – principii – metodă – categorii (1970) e reeditarea mult amplificată a studiului din 1947, un tratat de folclor care îmbrăţişează domeniul folclorului cu speciile sale. Prin caracterul lor sintetic, ele umplu un gol în literatura de specialitate, oferind mai cu seamă celor care vor să se iniţieze în acest capitol cultural o expunere adecvată acestui stadiu. Totuşi lucrările lui Vrabie suferă de unele imprecizii.24 24 Semnalăm numai câteva. În Balada populară română, Vrabie afirmă că „Alecsandri a scos la iveală aproape în întregime eposul românilor“ (p. 11). 692 Dar colecţia poetului cuprinde aproximativ 50 balade, pe când repertoriul naţional depăşeşte 250 tipuri, în afară de jurnalele orale şi de cele cu totul locale. Se poate spune însă că ea a dat la iveală grosul repertoriului epic moldovenesc. În Folcloristica română, Vrabie afirmă că O şezătoare la ţară a lui A. Pann „este importantă însă şi pentru teoria folcloristică“ (p. 33), fără să arate ce „teorii“ ar fi dezvoltat A. Pann, pentru că ele nu există. Colecţia lui M. Pompiliu ar conţine piese „toate culese de pe valea Crişului Negru, din Gura Rîului şi din Streiu-Hunedoara“ (p. 79), în realitate acestea fiind culese din Gura Rîului (Sibiu) şi din Ştei (azi P. Groza)-Bihor, de pe valea Crişului Negru. Primele broşuri ale lui At. Marienescu, Balade şi Colinde (1859) ar conţine materiale „adunate de prin satele din jurul Oraviţei“ (p. 120), când ele nu conţin nici o variantă, nici măcar din judeţul Caras, doar o baladă şi câteva colinde provin din Lipova natală, la graniţa nordică a Banatului. Mai departe, Vrabie scrie despre Marienescu: „Compunînd o baladă ca Marius şi Sulla voia să arate că la noi tradiţia veche, istorică, e foarte puternică…“ (p. 121), dar Marienescu n-a compus niciodată o astfel de baladă, care nu se vede de altfel nicăieri prin lucrările sale, publicate şi manuscrise. El susţinea însă că „am auzit din gura poporului poveste unde venea înainte Măriş şi Sulla şi erau descrişi ca doi împăraţi (imperatores romani!) ce se băteau la o baltă“ – ceea ce e cu totul altceva. Colecţia lui I. G. Sbiera „pentru Bucovina… a rămas singura“ (p. 144), ceea ce nu e adevărat, fiindcă din această provincie au mai publicat basme S. FI. Marian (Răsplata), L. Morariu (De la noi), apoi E. N. Voronca în Datinile şi credinţele poporului român, L. A. Staufe-Simiginowicz în reviste germane etc. „în Berlin apărea încă din 1859 revista Zeitschrift für Völkerpsychologie, iniţiată de cunoscutul filozof W. Wundt şi condusă apoi de Steinthal şi Lazarus“ (p. 193), care ar fi deci „discipolii lui W. Wundt“ (p. 164), în fapt lucrurile stând tocmai invers, cei doi editând revista amintită, iar Wundt, cu vreo 10 ani mai tânăr, fiind discipolul lor, cum se poate vedea şi din precizările lui W. Wundt din Elemente der Völkerpsychologie (1912): „Ein Philosoph und ein Sprachforscher, Lazarus und Steinthal, dürfen das Verdienst für sich in Anspruch nehmen, in diesem Sinne in dem Namen Völkerpsychologie ein Wort für das neue Gebiet eingeführt zu haben“. I. P. Reteganul este consecvent numit „învăţătorul hunedorean“ (p. 201, 202 etc.), dar biografiile îl arată a fi din fostul judeţ Someş (născut în Reteag, din părinţi originari din Măgoaja-Someş), unde a şi petrecut cea mai mare parte a vieţii, în jud. Hunedoara stând doar 2 ani la şcoala pedagogică din Deva şi apoi 5 ani ca învăţător în Vîlcelele Rele, Baru Mare şi Bouţari (deci 7 din cei 52 ani ai săi). Vrabie mai afirmă că I. P. Reteganul „la început se află în redacţia publicaţiei Gura Satului din Arad, împreună cu Ioan Slavici, cu care se va întâlni apoi şi la Tribuna sibiană“ (p. 200). Însă la Gura Satului (1867–1879) a lucrat M. V. Stănescu Arădanul, ajutat câtva vreme de I. Slavici, I. P. Reteganul nelocuind niciodată la Arad, iar când 693 I. P. Reteganul va fi la Tribuna din Sibiu (1899–1900), Slavici părăsise de mult Sibiu! (1890). Vrabie mai scrie că „Marian concepe publicarea seriei de studii etnografice cum este Chromatica poporului român, lucrarea care i-a adus titlul de membru corespondent al Academiei“ (p. 212). În realitate, lucrarea citată este discursul de recepţie al lui S. FI. Marian ca membru activ al Academiei Române, deci de proporţii modeste (52 pagini + 3 pagini răspunsul lui Hasdeu). Se mai spune că „Burada culege o parte din ciclul propriu Hunedoarei (Cîntecul bradului, al zorilor)“ (p. 216), când acestea sunt tot atât de „proprii“ nord-vestului Olteniei şi Banatului. Colecţia Al. Vasiliu ar fi „cea dintîi monografie folclorică“, în sensul că producţiile sunt „adunate dintr-un singur sat“ (p. 277), dar şi Pauleti, şi Bibicescu, şi Mîndrescu, şi Corcea, au dat la iveală colecţii dintr-un singur sat înaintea lui Vasiliu. Iorga ar fi cel care „folosind termenul de literatură nescrisă lărgeşte sfera aşa-numitei poezii populare de la Alecsandri şi pînă la el, devine mult mai cuprinzătoare, incluzînd aici atît poezia propriu-zisă… cît şi poezia legată de datini şi obiceiuri, proza etc.“ (p. 329), decât că această lărgire fusese efectuată încă de Hasdeu prin folosirea aceluiaşi termen de literatură poporană nescrisă, în opoziţie cu cea scrisă (sau cărţile poporane). Tipologia românească a basmelor despre animale elaborată în aceşti ani ar avea doar „nu mai puţin de 58 de tipuri“ (p. 410), ceea ce este total eronat, lucrarea citată de Vrabie arătând clar că repertoriul românesc cuprinde 256 tipuri (adică 89 tipuri atestate în catalogul Aarne Thompson +167 tipuri „româneşti“). În catalogul lui Schullerus sunt indicate doar „58 tipuri“ cu poveşti despre animale, cu care a făcut Vrabie confuzia etc. Din Folclorul… semnalăm: „folcloristul nordic Jan de Vries“ (p. 69), pe când acesta a fost olandez. Colindele „şi astăzi se aud încă… În Banat, centrul şi nordul Transilvaniei…“ (p. 197), ceea ce este inexact, în Banat întâlnindu-se astăzi numai pe valea Mureşului până la Lipova, iar în Transilvania fiind frecvente mai cu seamă în sud, Hunedoara fiind ţinutul cu repertoriul cel mai întins. După părerea lui Vrabie, basmele nuvelistice „au şi ele unele elemente fabuloase proprii basmului cu zmei şi zîne, cum ar fi metamorfoza, ca auxiliare – obiecte miraculoase, fiinţe ajutătoare etc., dar eroii nu mai sînt feciori sau fete de împărat“ (p. 352). Confuzia e enormă, fiindcă folcloristica a adoptat termenul basm nuvelistic pentru a denumi tocmai naraţiunile realiste, de tipul nuvelei şi romanului cult, lipsite de orice miraculos, deci şi de metamorfoze, obiecte miraculoase etc. Dacă Vrabie ar fi citit grupa AT 850-955 din catalogul internaţional, ar fi văzut că nu există nici o metamorfoză, nici o întâmplare supranaturală, exceptând unele intruziuni superstiţioase, resorturile acţiunii fiind numai din domeniul realului. Eroii sunt şi aici feciori, sau fete de împăraţi, cum ar fi în repertoriul nostru cele mai răspândite AT 850 (fata de împărat se mărită după cel ce-i ghiceşte semnele de pe corp), AT 851 (fata de împărat se mărită după cel care-i spune o ghicitoare de nedezlegat), AT 852 (fată de 694 Ion C. Chiţimia, cunoscut înainte prin aporturile sale în cerceta-rea literaturii române vechi, s-a preocupat în aceşti ani şi cu creaţia populară, observaţiile sale cristalizându-se în studii care îmbogăţesc folcloristica românească. Folclorişti şi folcloristică românească (1968) în-truneşte studiile despre o seamă de folclorişti proeminenţi ai secolului trecut: V. Alecsandri, B. P. Hasdeu, T. T. Burada, S. Fl. Marian, Gr. Tocilescu, A. Lambrior, M. Gaster, G. I. Pitiş şi D. Stăncescu. Operele folclorice sunt descrise pe larg, cu numeroase citate, încheindu-se cu o bibliografie întinsă care vine în întâmpi-narea celui ce doreşte să se informeze asupra unor aspecte de detaliu, utilă tuturor cercetătorilor folclorului. Al doilea volum Folclorul românesc în perspectivă comparată (1971), abordează problemele folclorului într-o gamă variată şi complexă. Câteva capitole tratează unele aspecte generale ale teoriei folclorice (datarea şi periodizarea, clasificarea folclorului, realismul, metoda filologică etc.), cele mai ample au în genere profil monografic, urmărind o specie folclorică (balada, bocetul, basmul, proverbul, ghicitoarea şi folclorul infantil), iar câteva urmăresc unele crâmpeie din istoria folcloristicii. Chiţimia se sprijină pe bogate date comparative în năzuinţa de a reliefa specificul românesc, îndeosebi din domeniul slav. Cunoscător aprofundat al folclorului şi literaturii poloneze, el a contribuit în chip substanţial la popularizarea lor în ţara noastră. Numeroasele referiri la literatura culta română şi europeană lărgesc compasul investigaţiei, sugerând necesitatea unor studii mai aprofundate asupra ecourilor folclorice în creaţiile clasicilor de pretutindeni. Ovidiu Papadima, un exeget al cântecului popular nou, a publicat recent Literatura populară română – din istoria şi poetica ei (1968), operă împănat câştigată de cel ce va reuşi să-i spună „asta e minciună“), AT 923 (cea care-şi iubeşte tatăl ca sarea-n bucate e de obicei fiică de împănat), AT 875 (fata cea isteaţă se căsătoreşte cu un împărat), AT 950 (hoţul uneori e fiu de împărat şi aproape întotdeauna câştigă tronul şi fiica împăratului jefuit) etc. Nici aserţiunea că în basmele nuvelistice „lipsesc formulele iniţiale“ (ibid.) nu concordă cu realitatea folclorică, după cum se poate vedea în colecţiile riguros autentice. Îngroparea turcii de la p. 437 e arătată a fi din „jud. Maramureş“, ceea ce e fals, fotografia reprezentând îngroparea turcii din Bozeş-Hunedoara, aşa cum a fost publicată de T. Schmidt în articolul său din Transilvania (1911) ş.a. 695 vastă care impresionează de la prima vedere. Capitolul cel mai întins e afectat liricii populare (doină, cântec, strigătură), urmat de cele despre ghicitoare şi descântec. În capitolul Proverbul ca formă de înţelepciune, Papadima încearcă să demonstreze că „Proverbele nu sînt învăţături. E greşit să se creadă, cum sînt înclinaţi mulţi să creadă, că proverbele sînt învăţături, ca şi fabulele“, ele doar „formulează în modul cel mai concentrat şi mai pregnant posibil o mulţime aproape infinită de situaţii de viaţă“. Ideea se găseşte şi în cursul litografiat al lui Ovid Densusianu, Aspecte ale poeziei populare romanice (1926) care, analizând unele proverbe referitoare la păstorit, conchide: „Din asemenea zicători reiese obsesia impresiunilor din mediul pastoral, proverbele caracterizîndu-se prin continui aluziuni la viaţa păstorilor. E o greşeală de procedare a folcloriştilor nu numai la noi, dar şi în alte ţări, cînd se caracterizează proverbele sub diferite aspecte, cînd sînt considerate drept expresiuni admirabile de cuminţenia şi înţelepciunea popo-rului… cred că proverbele trebuiesc analizate din acest punct de vedere, lăsînd la o parte interpretările raţionaliste, abstracte şi coborîndu-ne la realitatea vieţii, pentru a vedea întrucît sînt reflexul condiţiilor de trai local“ (pp. 284–285). Demonstraţia a trecut cu vederea polisemantismul atâtor proverbe, întrucât sensul exact al proverbului se degajă din context, din felul cum e aplicat la situaţia dată, interlocutorul putându-l cita şi în ironie sau persiflând, când are cu totul alt sens decât cel dedus din contemplarea colecţiei seci de pe birou.O utilă cercetare monografică reprezintă studiul de etnografie muzicală al lui Tiberiu Alexandru, Instrumentele muzicale ale poporului român (1956). Ea e rodul unor investigaţii îndelungate ale autorului, sprijinit şi de o seamă de informaţii culese de colaboratorii Institutului de folclor. Prezentarea e minuţios descriptivă, după sistemul de clasificare utilizat de C. Sachs, urmărindu-se varietatea regională a con-figuraţiei instrumentelor, îndeosebi a celor de fabricaţie populară. Atestările din trecut vor fi mai bogate după publicarea bibliografiei folclorului românesc, iar dacă autorul ar fi consultat răspunsurile la chestionarul lui B. P. Hasdeu, ar fi avut un nepreţuit punct de pornire în situaţia riguros statistică a prezenţei instrumentelor muzicale din cele 700 localităţi din vechea ţară şi din sudul Transilvaniei. Studiul propriu-zis muzicologic rămâne de adâncit în viitor – melodiile aferente sunt transcrise de alţii – pentru a elucida spinoasa problemă a 696 condiţionării structurii melodiilor de conformaţia instrumentelor, de felul celor comentate succint de autor la sfârşitul capitolului despre cimpoi. De exemplu, în ce măsură melodiile puternic cromatizate sunt posibile numai pe instrumente evoluate, dacă cele care modulează în partea a doua, de obicei revenind la finala părţii întâi, sunt compatibile cu bâzoiul cimpoiului etc. Alte studii de mai largă cuprindere se referă la domenii neexplorate. „Şezătoarea“ în contextul folcloristicii (1972) a lui Petru Ursache aduce o privire cuprinzătoare asupra activităţii folclorice desfăşurată sub auspiciile celei mai mari reviste de folclor de la noi. Lăutarii din Clejani (1969) a lui Gheorghe Ciobanu urmăreşte repertoriul unui vestit centru lăutăresc din vecinătatea Capitalei, cu o seamă de exemple muzicale transcrise de cercetători ai sectorului muzical de la Institutul de folclor. Aspectele metodologiei disciplinei sunt relevate de Ovidiu Bîrlea în Metoda de cercetare a folclorului (1969), potrivit celor două ipostaze, culegerea şi interpretarea fenomenului folcloric. În genere, activitatea de publicare din această perioadă se vădeşte remarcabilă. Efortul editorial depăşeşte prin proporţiile sale oricare altă perioadă din trecutul folcloristicii. Contribuţia cea mai de seamă aparţine Editurii pentru literatură prin redacţia de folclor (I. Şerb şi I. Datcu), urmată de Editura Academiei R. S. România. Neobişnuit de numeroase au fost antologiile de folclor menite să propage tezaurul nostru popular printre şcolarii de toate gradele şi printre ceilalţi cititori.Priviri sintetice asupra domeniului au fost expuse în tratatele de folclor ce s-au tipărit pe rând. Literatura populară a fost investigată în partea I din Istoria literaturii române (1964), izvodită de un colectiv şi în cursul universitar Folclor literar românesc (1967), elaborat de Barbu Theodorescu şi Octav Păun. Emilia Comişel expune în Folclor muzical (1967) cunoştinţele dobândite până acum în acest domeniu: este întâia încercare de a înfăţişa global muzica populară românească. Studiul speciilor muzicale este precedat de un amplu capitol despre morfologia folclorului muzical, alcătuind o bună introducere teoretică, de estetică muzicală, pentru înţelegerea adecvată a materialului folcloric diversificat în genuri şi dialecte teritoriale. Trebuie relevată cu bucurie tipărirea în ediţii ştiinţifice a unor colecţii rămase îngropate, unele mai bine de un veac, alături de cele devenite clasice. Acuma văd lumina tiparului pentru întâia oară o 697 seamă de colecţii primordiale: N. Pauleti, Cîntări şi strigături româneşti (1962), I. M. Moldovanu (Iarnik-Bîrseanu), Doine şi strigături din Ardeal (1968), G. Dem. Teodorescu, Basme române (1968), G. Alexici, Texte din literatura poporană română, vol. II (1966, poezia lirică), T. Bălăşel, Cîntece populare olteneşti (1967), G. Pitiş (colecţie miscelanee în volumul George Pitiş folclorist şi etnograf, 1968), Gr. Creţu, Folclor din Oltenia şi Muntenia (1970), M. Costăchescu, Cîntece populare româneşti (1969), M. Gregorian, Folclor din Oltenia şi Banatul răsăritean (1967) şi Folclor din Oltenia de sud (1967), T. Brediceanu, 170 melodii populare româneşti din Maramureş (1957), şi Melodii populare româneşti din Banat (1972) ş.a. Alte colecţii sunt republicate cu un aparat critic alcătuit cu grijă şi de obicei cu întregiri substanţiale prin părţile inedite: Arthur und Albert Schott, Rumänische Volkserzäblungen aus dem Banat (1971), V. Alecsandri, Poezii populare ale românilor (1971, ed. D. Murăraşu), At. M. Marienescu, Poezii populare din Transilvania (1971), Miron Pompiliu, Literatură şi limbă populară (1967), P. Ispirescu, Opere, I, II (1969, 1971), I. G. Sbiera, Poveşti şi poezii populare româneşti (1971), I. G. Bibicescu, Poezii populare din Transilvania (1969), D. Stăncescu, Sora soarelui (1970), A. Gorovei, Cimiliturile românilor (1972), I. Bîrlea, Literatură populară din Maramureş, I, II (1968), P. Ugliş-Delapecica, Poezii şi basme populare din Crişana şi Banat (1968), I. Diaconu, Ţinutul Vrancei, I, II (1969) ş.a. Au fost de asemeni reeditate, adesea cu întregiri inedite, câteva studii capitale: O. Densusianu, Viaţa păstorească în poezia noastră populară (1964, în frunte cu articolul revelator Folclorul – cum trebuie înţeles), D. Caracostea, Poezia tradiţională română, I, II (1969) şi Problemele tipologiei folclorice (1971), C. Brăiloiu, Opere-Oeuvres, I, II (ediţie bilingvă, 1967, 1969), T. Papahagi, Poezia lirică populară (1967) şi Paralele folclorice (1970). Nu s-a evaluat cât s-ar fi cuvenit efortul editorial în vederea valorificării moştenirii culturale în domeniul folcloric, căci el înscrie o etapă crucială. Printre colecţiile contemporane publicate în această vreme se cuvin relevate cele care scot la lumină zone sau aspecte necunoscute. Folclorul Munteniei subcarpatice este dat la iveală şi sub latura muzicală prin cele două publicaţii antologice, P. Carp şi Al. Amzulescu, Cîntece şi jocuri din Muscel (1964) şi Elisabeta Moldoveanu-Nestor, Folclor muzical din Buzău (1972). Colecţia cu titlul baroc, De la 698 Jiu în lung şi-n lat (1971) a lui Al. Buzera şi Gh. Buşu este remarcabilă, întâi prin publicarea melodiilor alături de textele de baladă olteneşti, apoi prin efortul bibliografic de a înscrie variantele de pe teritoriul oltenesc (inclusiv judeţul Olt) din volume şi chiar reviste, ale celor 46 balade. La sfârşitul volumului există şi un indice cu fişele informatorilor de la care au fost culese baladele, chiar dacă uneori revărsările retorice primează asupra expunerii faptice. Antologia de proză populară epică, I–III (1966), întocmită de O. Bîrlea, cuprinde o selecţie parcimonioasă din cele 2000 poveşti şi povestiri culese între 1950–1962, cu strădania de a da icoana exactă a naraţiunilor populare, inclusiv contribuţia mimicii şi gesturilor. Alte colecţii au fost publicate în volumele seriale, Folclor din Transilvania, I–IV (1962–1969), Folclor din Oltenia şi Muntenia, I–V (1967–1970) şi Folclor din Moldova, I–II (1969). Activitatea folclorică se ramifică în această vreme prin unele publicaţii cu caracter periodic. Studii şi cercetări de istorie literară şi folclor, I–XII (1952–1963) conţin o seamă de studii monografice asupra unor folclorişti proeminenţi, contribuţia cea mai de seamă fiind cea a lui I. C. Chiţimia, apoi asupra unor specii folclorice privite sintetic. Revista de folclor (1956, devenită în 1964 Revista de etnografie şi folclor) se remarcă în schimb prin dezbaterile teoretice cu privire la metoda de cercetare (literară, muzicală şi coregrafică), apoi prin studiile care abordează compoziţia, trăsăturile stilistice ale unor specii şi genuri, preţioase prin noutatea lor fiind cele ale cercetătorilor coregrafi. În numeroasele volume editate de Societatea pentru ştiinţe filologice, Limbă şi literatură (1955) sunt de asemeni publicate o seamă de studii folclorice, referitoare mai cu seamă la istoria folcloristicii noastre. În Studii de muzicologie I–VIII (1965–1972) se întâlnesc, în aproape fiecare volum, felurite studii despre folclorul muzical, îndeosebi despre unele specii sub caracteristicile lor muzicale. Din cele două volume de Folclor literar, editate la Timişoara (1967, 1968) se vădesc preţioase culegerile inedite (Colinde din valea inferioară a Mureşului, Balade din valea Bistrei, Folclor din comuna Trăznea judeţul Sălaj, Strigă fata din cetate) şi contribuţiile cu privire la bibliografia folclorului, alături de câteva însemnări ce aduc date noi despre unii folclorişti bănăţeni. Se cuvin semnalate şi unele scăderi în publicarea colecţiilor folclorice, rod al diletantismului necontrolat. Unele case regionale ale 699 creaţiei populare au dat la iveală culegeri de folclor lipsite de orice noimă. Multe bucăţi sunt însăilări ad-hoc în formă populară, de obicei atribuite unor informatori, sau au suferit corectări puternice care le face dintr-o dată suspecte. Cele oneste sunt călăuzite mai mult de întâmplare decât de vreun criteriu oarecare. Cântece de mult cunoscute stau alături de câteva locale, fără nici un punct de sprijin revelator, fiindcă alcătuitorii, cu puţine excepţii, nu şi-au luat osteneala elementară de a confrunta colecţiile anterioare şi de a publica variantele cu notele bibliografice necesare care să le confere un indice valoric. Dacă în secolul trecut o publicaţie regională aducea de obicei producţii noi, cititorul o consulta cu curiozitatea de a cunoaşte alte aspecte folclorice, dar astăzi, când repertoriul din regiunile ţării a fost mai mult sau mai puţin publicat – sau înregistrat în arhivele folclorice – a mai publica materiale fără referiri la celelalte colecţii nu mai aduce nimănui nici un folos, exceptând puţinii spe-cialiști care vor trebui să facă ei înşişi această discernere, căci cititorul de rând e stăpânit de sentimentul că se află mereu pe un teren lipsit de punctele cardinale. Încălcări flagrante se pot vedea chiar în materialele publicate de aşa zisele cercuri ştiinţifice. Astfel, cercul „ştiinţific“ de folclor al universităţii din Timişoara a publicat în Folclor literar, II (1968) o colecţie de Cîntece populare despre Avram Iancu, în care de fapt nu este nici unul popular decât prin versificaţie, toate poeziile fiind creaţii cărturăreşti ale unor ingineri, medici, cărturari săteşti, etc. indicaţi drept informatori, precum şi o apologie a faimoasei pseudovariante a Mioriţei din colecţia Cătană, fără nici o umbră de îndoială cu privire la autenticitatea ei. Alt exemplu îl oferă volumul publicat de casa de creaţie a judeţului Vâlcea, Folclor din Ţara Loviştei (1970), „lucrarea realizată în colaborare cu un colectiv al Institutului de etnografie şi folclor condus de prof. dr. docent Mihai Pop“, în care se văd melodii fără text şi texte fără melodii, cică desperecherea „îşi găseşte explicaţia în faptul că selecţia de piese muzicale răspunde necesităţii de a cuprinde ansamblul tipurilor melodice celor mai frecvente în zonă“. Premisa este total greşită, fiindcă numai uneori piesele cele mai frecvente sunt şi cele caracteristice unui ţinut. Examenul atent al repertoriului loviştean de colinde arată apoi că nu toate melodiile publicate sunt cele mai răspândite în partea locului (statistic abia două 700 din cele şapte sunt frecvente: Din vadurile Diului şi Colea-n jos Doamne mai jos). Nici o umbră de încercare în a detecta ceea ce ar fi specific ţinutului în textele selectate pentru volum, nici un efort de a schiţa indicele bibliografic al variantelor pentru elucidarea sumară a valorii lor circulatorii, totul fiind lăsat în seama cititorului să-şi formeze impresiile ce va pofti. În universităţi, folcloristica este susţinută în această perioadă de o echipă cu renume care va da la lumină opere fundamentale25, mai cu seamă că unii predau folclor de mai bine de două decenii. Dintre cercetătorii folclorişti mai tineri s-au remarcat până acum N. Bot prin importante contribuţii cu privire la folclorul unor obiceiuri (cel despre şezătoarea din Năsăud revelând aspecte cu totul necunoscute), R. Niculescu, aplecat mai mult spre teoretizare, sagace analist al structurii folclorice, din păcate dezavantajat de stilul prea alambicat şi V. Florea, prin contribuţiile minuţioase, urmărite cu tenacitate, despre trecutul folcloristicii transilvănene. În domeniul folclorului muzical, se cuvin menţionaţi Pascal Bentoiu, analist fin al ritmurilor de dans şi al armoniei lăutăreşti, cu bucuria de a-şi fi găsit confirmate unele constatări de interpretările publicate ulterior ale lui B. Bartók, dar apariţie meteorică, fiind absorbit apoi total de creaţia componistică, T. Mîrza, aplecat mai mult spre detectarea unor aspecte necunoscute din repertoriul muzical şi G. Habenicht, sensibil la 25 În broşura Gottfried-von-Herder-Preis 1967 publicată de Stiftung F.V.S. zu Hamburg se afirmă că prof. M. Pop ar fi publicat „ein imponierendes literarisches Oeuvre von bislang 19 grundlegenden Buchern weche zwischen 1932 und 1966 erschienen sind. Sie lassen sich ihrer Thematik nach in fünf Gruppen einorden. Behandeln die bis 1958 erschienenen Terrain-Forschungen, Probleme von Volkssprasche, Volkskunst und Volksbrauchtum, so bringt cine seit 1955 parallellaufende Gruppe theoretische methodische Arbeiten und eine dritte, seit 1959 einsetzende Konzentration aut Gegenwartsphănomene der rumänischen Fclklore. Auf solch sicherer und breiter Basis konkrete Forschungen in Vergangenheit und Gegenwart hat dann unser Preisträger seit 1963 seine Untersuchungen im Sinne der vergleichenden Meihode erweitert, in einer vierten Buchgruppe rumänische Volksmusik, rumänisches Yolksspiel und das Brauchtum seines Vaterlandes mit den Parallelleistungen anderer Volker konfrontiert, um endlich in den nicht weniger als fünf Veröffentlichungen des einen Jahres 1966 zu einer Darstellung der Gesamtstruktur balkanischer und darüber hinaus mitteleuropäischer Yolksepik vorzudringen“ (p. 19). 701 formele muzicale ale folclorului, fundamentându-şi studiile mai ales pe bogatele transcrieri ale sale. Cercetarea coregrafică înscrie în aceste decenii o însemnată etapă. Domeniul, pe nedrept vitregit, a fost desţelenit în chip empiric de câţiva cercetători antebelici, cea mai însemnată fiind contribuţia lui Al. Dobrescu, pasionat culegător de jocuri populare pe care le-a înfăţişat apoi prin descripţie literară în volumul publicat şi le-a popularizat prin studenţii săi de la Institutul de educaţie fizică. După unele încercări sumare de a găsi semne coregrafice pentru scrierea mişcării – cum se pot vedea şi în broşura lui C. Calavrezo, Structura psihofizică a cîtorva dansuri naţionale (1937) – cercetătorii coregrafi au perfectat un alfabet de scriere a mişcărilor, mai exact o stenografiere a mişcării, sistemul oferind avantajul de a putea nota dansurile în timpul execuţiei. Pentru transcrierile minuţioase, exacte, a început să fie adoptat sistemul Laban-Knust, se pare superior celui elaborat de J. Conte. El poate fi utilizat numai la notarea mişcărilor fixate pe peliculă cinetică. Parelel cu scrierea coregrafică, rapidă şi minuţioasă, cercetătorii au ajuns la definirea unităţilor structurale coregrafice cu terminologia adecvată, ceea ce le deschide accesul la analiza compoziţiei dansurilor, prima etapă a studiului coregrafic. După filmarea dansurilor specifice ţinuturilor din ţară, se va putea trece la elaborarea unei tipologii şi a studiilor de sinteză, mai cu seamă dacă cercetătorii coregrafi vor găsi mai mult sprijin. Monografia regională Folclor coregrafic din Bihor (1968, 1972) a lui Constantin Costea ilustrează drumul parcurs de cercetătorii coregrafi în această perioadă. Sunt înfăţişate 4 dansuri din zona Aleşdului în 10 variante (vol. I) şi 5 dansuri din zona Beiuşului în 14 variante. O primă cucerire este vădită prin reliefarea variabilităţii dansului popular, îndeosebi în părţile unde jocul în perechi lasă prin aceasta câmp mai larg improvizaţiilor individuale. Notarea schematică a mişcărilor este apoi depăşită prin transcrierea lor de pe documentul filmat. Dansurile bihorene au fost în prealabil fixate pe peliculă concomitent cu imprimarea sonoră a melodiilor tocmai pentru a consemna cu exactitate fluxul improvizatoric al jucătorilor prinşi de verva cinetică. Aceasta a permis transcrierea exactă cu semnele mai simple adoptate pentru uzul intern care indică în fiecare fragment cinetic modul cum a interpretat cutare jucător. Se poate vedea în 702 toată plinătatea lui cum se desfăşoară jocul de perechi bihorean, cum joacă mai potolit partenera feminină faţă de cel masculin, „mai variat, în general produs al divizării valorilor ritmice de bază“. Aceasta dă naştere la suprapunerea celor două linii coregrafice, simetrică şi mai cu seamă contrapunctată, care constituie farmecul jocului bihorean, alături de extraordinara vibraţie pricinuită de miş-cările flexionare ale genunchiului, adesea abia perceptibile, ceea ce se traduce prin fineţea lui inimitabilă, cu atât mai ciudată, cu cât e vădit arhaică. Noţiunea de exactitate a prins rădăcini şi în transcripţia dansului popular. Cititorul poate măsura distanţa enormă parcursă totuşi în scurt timp de la vechile descrieri „literare“ ale mişcărilor cinetice de o aproximaţie deconcertantă. Andrei Bucşan e autorul unei monografii zonale, Jocurile populare din Mărginimea Sibiului (în colaborare cu Emanuela Balaci) şi a mono-grafiei unui singur tip coregrafic, Brîul mocănesc, publicate în volumul miscelaneu, Specificul dansului popular românesc (1971), într-o notaţie mai schematică. Ilustrativ pentru realizările din domeniul coregrafiei în această perioadă este capitolul I al volumului amintit, Unele probleme privind determinarea specificului în dansul popular românesc (metodă şi rezultate). Sunt înfăţişate aici în chip succint tot ceea ce a realizat sectorul coregrafic cu privire la culegerea, transcrierea şi studierea dansului popular românesc. Se văd pe de o parte progresele în perfecţionarea sistemului de notare a mişcărilor – unele aspecte au fost înfăţişate şi în monografia citată a lui C. Costea – pe de alta tatonările în găsirea jaloanelor de studiere a fenomenului cinetic cu terminologia cât mai adecvată, alături de semnele de întrebare care mai persistă, mai cu seamă în conturarea stilului coregrafic. Autorul păşeşte şi la prezen-tarea unui tablou general al dansurilor româneşti, peste lacunele teritoriale existente care se pare că sunt totuşi mici, potrivit celor patru mari „dialecte“ coregrafice. Efortul de descifrare şi de orânduire e vizibil, mai cu seamă pentru cine are încredere deplină în măsurătorile cifrice, care sunt totuşi, după cum subliniază Bucşan de mai multe ori, doar auxiliare ale evaluărilor. Mai multă apropiere şi o mai strânsă analogie metodologică cu ceea ce s-a înfăptuit în domeniile învecinate cu mai multă tradiţie ştiinţifică ale literaturii şi muzicii populare poate servi de îndreptar acolo unde desţelenirea se vădeşte mai grea. De pildă, determinarea caracteristicilor speciilor şi genurilor coregrafice 703 (nu se înţelege de ce autorul nu a preluat această terminologie atât de încetăţenită, când categoriseşte tipurile în grupe şi clase) potrivit diferenţierii lor în dialecte coregrafice trebuie să pornească numai de la aspectele intrinseci, morfologice, ale dansului popular, ocaziile de joc şi întinderea repertoriului constituind determinări colaterale în această problemă, în fond, nici stilul coregrafic nu poate fi decât tot suma caracteristicilor structurale cinetice, ierarhizate potrivit ponderei lor care se materializează în ceea ce se poate numi „impresie“ în înţelesul elevat al termenului, cum l-a practicat şi o anumită critică literară. Se înţelege că aceasta variază sensibil de la simplul spectator amator al dansului la cercetătorul rutinat căruia îi sunt familiare cât mai multe dansuri de la cât mai multe popoare. Lectura acestui întins capitol arată totuşi că cercetarea coregrafică a apucat pe făgaşul cel fructuos şi a înscris rezultate spectaculoase, semn de bun augur. Bucuria e cu atât mai mare, cu cât un mănunchi subţire de cercetători a izbutit totuşi, în pofida atâtor greutăţi, să creeze baza ştiinţifică a cercetării dansului popular în mai puţin de două decenii.În vremea din urmă se semnalează preocupări din ce în ce mai stăruitoare cu privire la forma producţiilor folclorice. Dacă muzicologii şi coregrafii sunt constrânşi prin specificul domeniului lor să pornească neapărat de la forma producţiilor respective, în domeniul literar s-a produs disocierea nefirească şi mulţi cercetători au avut în vedere numai ideologia operelor literare, în vreme ce preocupările cu privire la forma acestora erau subapreciate sub eticheta de formalism. Convingerea că forma şi conţinutul formează un tot inseparabil a devenit generală şi printre folcloriştii contemporani. Ca pentru a lichida o rămânere în urmă, abordările structuraliste ale folclorului au făcut obiectul a numeroase articole de prin periodice şi volume colective. Întrucât apele încă nu s-au limpezit, e temerară încercarea de a face suma a ceea ce s-a câştigat până acum. Stăruinţele rămân impresionante, chiar dacă pe alocuri se văd abateri din drum, disecări de dragul minuţiozităţii, fără vreo corelare plauzibilă cu intenţia emoţională a operei de artă. Lucrarea în curs de apariţie a lui Nicolae Constantinescu, Rima în poezia populară românească, se înscrie drept realizarea cea mai de seamă în acest domeniu. Ea e continuarea firească a contribuţiei muzico-logului C. Brăiloiu, care prin Versul popular românesc (1954) deschide acest capitol prin determinarea aspectelor de bază. Constantinescu 704 depăşeşte vechile deprinderi scolastice de a alcătui inventare seci de dragul cazuisticii, încercând să coreleze rima populară cu conţinutul pasajelor pe care le delimitează. Aceasta ni se pare contribuţia cea mai de seamă a autorului. Ilustrative sunt exemplele în care Constan-tinescu a surprins modul cum rima structurează textul poetic în unităţi, în grupări care ar corespunde strofelor propriu-zise. Feno-menul e urmărit mai asiduu şi consemnat statistic potrivit celor trei genuri mai importante, colinde, cântece epice şi cântece lirice. Autorul a examinat un număr restrâns de versuri populare, dar se pare că o statistică exhaustivă nu diferă sensibil de cea întocmită în lucrare, dat fiind că particularităţile stilistice îşi pun pecetea pe toate producţiile speciilor, inclusiv sistemul de a rima. Linele exemple citate nu-i servesc demonstraţiile din pricina concepţiei fluctuante despre auten-ticitatea versului popular. Dacă a înlăturat colecţiile „contrafăcute“ ale celorlalţi, a exceptat totuşi pe A. Pann şi V. Alecsandri, colecţia acestuia fiind „moment esenţial în dezvoltarea folcloristicii şi, mai ales, în lipsa altora, documentul cel mai elocvent al stadiului folclorului românesc în prima jumătate a veacului trecut“, ceea ce nu suplineşte carenţa autenticului. Se vădeşte plină de învăţăminte şi încercarea de a stabili cele trei tipuri de rime – inexacte, suficiente şi bogate – în speciile versificate, inclusiv descântecele şi proverbele. Se de-monstrează din nou că versul popular e, cu excepţiile ştiute, cântat şi în această ipostază se caracterizează prin cele două fenomene: completarea hepta – şi pentasilabului cu câte o silabă pentru a se subsuma rândului melodic şi cel invers, mult mai rar, eliziunea unei silabe la versurile octo – şi hexasilabice la sfârşitul strofei muzicale. Cântarea estompează proeminenţa rimei, dovedită de autor prin frecvenţa ridicată a rimelor suficiente şi bogate la speciile recitate. Cum declară autorul la sfârşit, lucrarea sa rămâne o „operă des-chisă“ care se cere îmbogăţită prin sondarea celorlalte aspecte. Se cer con-fruntate mai ales deducţiile cu privire la structurarea textului poetic de proporţii mai întinse. Versurile interogative, de obicei stinghere, din ba-lade, care anunţă acţiunea următoare (Dară Ghiţă ce făcea?) sunt simţite şi de interpreţii populari ca o delimitare de secvenţe, dovadă faptul că ele sunt precedate de obicei de interludiul instrumental sau marchează trecerea la partea recitată, „băsmită“ a pasajului. Atari sondaje se cer efectuate de când banda de magnetofon a permis imprimarea în între-gime a cântecului epic, alături de alte observaţii menite a demonstra corelaţia organică dintre ceea ce se numeşte conţinut şi formă: sunt perspectivele deschise de cuceririle teoretice ale perioadei contemporane. 705 BIBLIOGRAFIE. BIBLIOGRAFII ŞI TIPOLOGII: Bibliografia generală a etnografiei şi folclorului românesc, I, Bucureşti, 1968, XVI + 739 p.; I. Muşlea, Bibliografia folclorului român între anii 1951–1955, în Revista de folclor, II (1957), p. 152–167; A. Fochi, Bibliografia folclorului românesc pe anul 1958, în Revista de folclor, V (1960), p. 98–183; Bibliografia folclorului românesc pe anii 1959–1960, ibid., VI (1961), p. 106–240; Bibliografia etnografică şi folclorică românească pe anul 1962, ibid., VIII (1963), p. 166–224; Elena Dăncuş: Bibliografia etnografică şi folclorică românească pe anul 1963, în Folclor literar, I, Timişoara, 1967, p. 369–488; Bibliografia etnografică şi folclorică românească pe anul 1964, ibid., II (1968), p. 495–602; O. Papadima, Culegerile de folclor, în Studii şi cercetări de istorie literară şi folclor, VIII (1959), p. 337–351; Al. I. Amzulescu, Balade populare româneşti, I, Indice tematic şi bibliografic, p. 105–279; Sabina C. Stroescu, La typologie bibliographique des facéties roumaines, I, II, Bucureşti, 1969, XXXVIII + 1767 p. Studii: Al. I. Amzulescu, Ion ăl Mare – balada clăcaşului răzvrătit în Re-vista de folclor, VIII (1963), p. 11–59; Tiberiu Alexandru, Instrumente muzicale ale poporului român, Bucureşti, 1956, 387 p.; Ovidiu Bîrlea, Proverbe şi zicători româneşti, Bucureşti, 1966, 55 p.; Metoda de cercetare a folclorului. Bucureşti, 1969, 326 p.; Colindatul în Transilvania, în Anuarul Muzeului etnografic al Transilvaniei pe anii 1965–1967, Cluj, 1969, p. 247–304; Gh. Ciobanu, Lăutarii din Clejani, Bucureşti, 1969, 220 p.; G. Călinescu, Estetica basmului, Bucureşti, 1965, 397 p.; Arta literară în folclor, în Istoria literaturii române, I, 1964, p. 200–229; Ion C. Chiţimia, Folclorişti şi folcloristică românească, Bucureşti, 1968, 405 p.; Folclorul românesc în perspectivă comparată, Bucureşti, 1971, X + 429 p.; Emilia Comişel, Folclor muzical, Bucureşti, 1967, 470 p.; Adrian Fochi, Mioriţa. Tipologie, circulaţie, geneză, texte, cu un studiu introductiv de Pavel Apostol, Bucureşti, 1964, 1106 p.; Der Doitschinlied in der südosteuropăischen Volksüberlieferung, în Revue des études sud-est européennes, III (1965), p. 229–268; Die rumänische Volksballade „Uncheşeii" und ikre südosteuropäischen Paralelen, ibid., IV (1966), p. 535–574; C. I. Gulian, Sensul vieţii în folclorul românesc, Bucureşti, 1957, 303 p.; G. Ivănescu, O influenţă bizantină sau slavă în folclorul românesc şi limba românească: Caloianul, în Folclor 706 literar, I, Timişoara, 1967, p. 13–23; Mioriţa. Tipologia variantelor, geneza, Craiova, 1970, 109 p.; Horia Barbu Oprişan, Căluşarii, Bucureşti, 1969, 276 + 14 p.; Ovidiu Papadima, Literatura populară română. Din istoria şi poetica ei, Bucureşti, 1968, 725 p.; Gheorghe Pavelescu, Studii şi cercetări de folclor, Bucureşti, 1971, 334 p.; Ion Apostol Popescu, Studii de folclor şi artă populară, Bucureşti, 1970, 461 p.; Barbu Theodorescu, Octav Păun, Folclor literar românesc, Bucureşti, 1967, 280 p.; Gheorghe Vrabie, Balada populară română, Bucureşti, 1966, 547 p.; Folcloristica română, Bucureşti, 1968, VIII + 446 p.; Folclorul Obiect – principii – metodă – categorii, Bucureşti, 1970, 555 p. Colecţii: Al. I. Amzulescu, Gh. Ciobanu, Vechi cîntece de viteji, Bucureşti, 1956, 135 p.; Ovidiu Bîrlea, Antologie de proză populară epică, I, II, III, Bucureşti, 1966 610 + 586 + 519 p.; Cîntece rituale funebre din Ţinutul Pădurenilor (Hunedoara), în Anuarul Muzeului Etnografic al Transilvaniei pe anii 1968–1970, Cluj, 1971, p. 361–-407; (Pascal Bentoiu, Rodica Weiss), 100 melodii de jocuri din Ardeal, Bucureşti, 1955, 134 p.; Ion Bradu, Alină-te dor alină, Casa creaţiei populare a jud. Bihor, 1968, 543 p.; Andrei Bucşan, Jocuri din Ardealul de sud, Bucureşti, 1957, 116 p.; Jocuri populare din Muscel şi Bran, Bucureşti, 1958, 188 p.; Specificul dansului popular românesc, Bucureşti, 1971, 453 p.; Ion Bogdan, Cîntece populare din Ţara Făgăraşului, în Folclor din Transilvania, I, Bucureşti, 1962, p. 197–277; M. Buga, Folclor de pe Argeş, în Folclor din Oltenia şi Muntenia, III, 1968, p. 715– 941; Al. A. Buzera, Gh. I. Buşu, De la Jiu în lung şi-n lat Cîntece hătrîneşti, prefaţă de Emilia Comişel, (Craiova), 1971, 376 p.; Paula Carp, Alex. Amzulescu, -Cîntece şi jocuri din Muscel, Bucureşti, 1964, 311 p.; Vasile Cărăbiş, Folclor din Oltenia şi Muntenia, în Folclor din Oltenia şi Muntenia, III, 1968, p. 539–714; Gheorghe Ciobanu şi Vasile D. Nicolescu, 200 cîntece şi doine, Bucureşti, 1955, 194 p.; Stelian Cîrstean, Folclor din Moldova de sus, în Folclor din Moldova, II, Bucureşti, 1969, p. 445–797; Emilia Comişel, Antologie folclorică din Ţinutul Pădurenilor (Hunedoara), Bucureşti, 1959, 144 p.; Constantin Costea, Jocuri fecioreşti din Ardeal, Bucureşti, 1966, 166 p.; Folclor coregrafic din Bihor, Casa creaţiei populare a jud. Bihor, I, 1968, 436 p., II, 1972, 422 p.; Pavel Delion, Melodii de jocuri populare din Moldova, Suceava, 1968, 108 p.; Ion Desmireanu, Folclor din regiunea Cluj, în Folclor din Transilvania, I, Bucureşti, 1962, p. 471–574; Domokos Samuel, Vasile Gurzău és roman nyelvü meséi, Budapest, 1968, 393 p.; Vasile T. Doniga, Poezii populare din Oaş, Maramureş şi Năsăud, în Folclor din Transilvania, I, p. 351–442; Angela Dumitrescu, N-aţi auzit d-un Jian, d-un haiduc de craiovean? Balade olteneşti, Craiova, 1966 320 p.; Ştefan Goanţă, Ion Piţoiu, Ioan Muroşan, De dor şi de omenie, Casa creaţiei populare Sălaj, 1971, 420 p.; Ion Iliescu, Ana Soit, Cîntece popidare minereşti. 707 Bucureşti, 1969, LXI + 232 p.; Ion Iliescu şi Ilie Birău, Ce-am in inimă şi-n gînd, Timişoara, 1968, 656 p.; Nicolae Jula, Versuri populare din Cîmpul Plinii (Orăştie), în Folclor din Transilvania, II, Bucureşti, 1962, p. 417–478; Petre Lenghel-Izanu, Folclor din Maramureş, în Folclor din Transilvania, I, p. 255–350; Constantin Manolache, Ciobănaş de la miori Culegere de folclor poetic din zona Teleajenului, prefaţă de Emilia Comişel, Ploieşti, 1971, 364 p.; Virgil Medan, 160 melodii populare instrumentale, Cluj, 1968, 182 p.; 1000 chiuituri de pe Someş, Cluj, 1969, 383 p.; Nichifor Mihuţa, Folclor din Banat, în Folclor din Transilvania, II, p. 479–561; George Muntean, Folclor din Suceava, cules de... de la Varvara Muntean, Bucureşti, 1959, VIII + 295 p.; Gh. I. Neagu, Izvor fermecat, culegere de folclor realizată de consiliul judeţean al organizaţiei pionierilor Teleorman, (1969), 150 p.; Vasile D. Nicolescu, Constantin Gh. Prichici, Cîntece şi jocuri populare din Moldova, Bucureşti, 1963, 192 p.; Ion Nijloveanu, Poezii populare de pe Argeş şi Olt, în Folclor din Oltenia şi Muntenia, IV, Bucureşti, 1969, p. 429–824; I. Oprişan, Folclor din Moldova de jos, în Folclor din Moldova, II, Bucureşti,, 1969, p. 5–444; Ştefan Pintilie, Cîntece populare din nordul Moldovei, Suceava, 1968, 108 p.; Dumitru Pop, Poezii populare din Sălaj, în Folclor din Transilvania, I, p. 155–218; Poezii populare din Lăpuş, ibid., p. 443 – 470; Mihai Pop, Folclor din Ţara Loviştei (Boişoara), Casa creaţiei pop. a jud. Vâlcea, 1970, 207 p.; Marcel Locusteanu, Ilie Mitu, Aurelian I. Popescu, Cîntece vechi din Oltenia, Casa regională a creaţiei populare Oltenia, 1967, 287 p.; Cîntece bătrîneşti din Oltenia, Casa creaţiei pop. a jud. Dolj, 1969, 309 p.; Aurelian Popescu, Cîntece bătrîneşti din Oltenia, voi. II, Craiova, 1970, 464 p.; Ioan Şerb şi Domiţian Cesereanu, Folclor din Ţara Zărandului, în Folclor din Transilvania, I, p. 1–107; Constantin Zamfir, Victoria Dosios, Elisabeta Moldoveanu-Nestor, 132 cîntece şi jocuri din Năsăud, Bucureşti, 1958, 191 p.; Elisabeta Moldoveanu-Nestor, Folclor muzical din Buzău, Bucureşti, 1972, 218 p. 708 INDICE DE NUME A Aarne, A., 395, 396, 401, 482, 571, 572, 573, 675, 691, 694 Aaron, V., 79 Adamescu, D., 409 Adamescu, G., 48, 477 Adameşteanu, M. T., 408 Afanasiev, A. N., 188 Albala, R., 80 Albini, S., 270, 374 Alecsandri, V., 32, 75, 87, 100, 102, 104, 105-140, 148, 151, 154, 155, 156, 158, 159, 162, 163, 165, 166, 177, 180, 181, 186, 188, 189, 191, 192, 194, 201, 204, 207, 216, 218, 219, 232, 233, 247, 248, 249, 250, 251, 253, 255, 257, 271, 272, 273, 277, 278, 280, 281, 285, 293, 294, 296, 297, 299, 308, 309, 311, 312, 313, 318, 319, 320, 322, 331, 332, 341, 359, 364, 371, 373, 377, 378, 383, 400, 403, 418, 420, 432, 435, 436, 461, 481, 485, 492, 501, 505, 522, 532, 565, 566, 591, 592, 594, 614, 668, 686, 692, 694, 695, 698, 705 Alexandrescu, Gr., 79, 109, 129, 481 Alexandrescu, I., 491 Alexandru, T., 556, 624, 648, 653, 696 Alexe, G., 481 Alexici, G., 36, 48, 76, 349-355, 514, 517, 521, 539, 547, 550, 698 Amlacher, A., 40 Ampère, J. J., 274 Amzulescu, A., 139, 348, 488, 675, 682, 698 Anastasescu, B., 639 Anderco, A., 491, 528 Anderson, W., 239, 416, 605 Andrejev, N. P., 328 Anghel, R., 324, 471, 474, 566, 596 Antonescu Lupul, A., 317 Apostol, P., 677 Apostolescu, N. I., 385, 387 Apuleius, 199, 434 Ardelean, D., 76, 89 Arghezi, T., 670 Aricescu, C. D., 79, 247 Armăşescu, N., 109 Arnim, L. A. von, 59, 125, 222, 272 Arsenie, T. M., 27, 262, 310 Asachi, G., 75, 76, 80, 126, 155, 191, 334, 398 Aslan, N., 491 Avramescu, Aristiţa, 213 Azadovski, M., 447 B Babesiu, B., 171 Babeşiu, M., 171 Bacinschi, I., 493 Baican, E., 247, 286 Baiculescu, G., 214, 690 Bal, I., 491 Balaci, Emanuela, 703 Balassa, B., 35 Balder, 522 Ban, G., 352 Barac, I., 79, 191 Barcianu, N. D., 257 709 Bariţ, G., 82, 85-89, 93, 127, 138, 153, 158, 159, 162, 174, 175, 178, 181, 186, 249, 251, 428 Bariţiu, G., 85 Baronzi, G., 212, 383, 436 Bartók, B., 29, 186, 195, 332, 429, 448, 464, 494, 519, 521, 526, 535-556, 557, 558, 559, 567, 606, 623, 624, 626, 628, 629, 630, 637, 644, 645, 646, 650, 655, 686, 701 Basarab, 34, 233, 279, 313, 322, 389, 390, 415, 566, 681 Bădescu, I. Sc., 257 Băcescu, I., 639 Bălan, D., 409 Bălăşel, T., 302, 402, 409, 476, 478-481, 483, 488, 491, 499, 504, 560, 698 Bălcescu, N., 48, 103-105, 111, 122, 126 Băleanu, P., 491 Băncilă, I., 551 Bărbulescu, C., 213 Bărbulescu, I., 558, 619, 678 Bărnuţ, S., 94, 169 Bédier, J., 31, 153, 401, 450, 596 Beldie, I. C., 491, 497, 499 Bena, A., 491 Benedetto, L. F., 596 Benfey, 327, 329, 434 Bentoiu, P., 701 Berdescu, A., 160, 161, 535, 644 Berger, U., 519 Beza, M., 569-570 Bianu, I., 49, 93, 211, 305, 360, 370, 378, 391, 392, 429, 463-465, 479, 480, 516, 528, 538, 605 Bibicescu, I. G., 175, 332, 374-376, 694, 698 Bichigean, G., 409, 491, 528, 665 Bilţiu-Dăncuş, 516 Bistriţeanu, Al., 48, 80, 105, 157, 366 Bizom, T., 499 Bîrlea, I., 76, 80, 436, 464, 526-527, 539, 558, 559, 698 Bîrlea, O., 32, 40, 50, 61, 65, 200, 201, 248, 260, 287, 292, 465, 521, 601, 605, 665, 697, 699 Bîrna, O., 670-671, 672 Bîrneanu, I., 491 Bîrseanu, A., 252, 253, 256, 341, 369-371, 519, 523, 531 Blaga, L., 230, 456, 531, 655 Blăjan, E., 200 Bobei, G., 491 Boboc, G., 491 Bobulescu, C., 35, 36 Bocancea, T., 493 Böckel, O., 376, 596 Bodmer, 61, 99 Bodnărescu, L., 493 Boer, D., 169 Bogatyrev, P., 619 Bogdan, N. A., 290, 392-393, 572 Bogdan, Th. A., 302 Bogdan Chiorul, 131 Bogisich, 241 Boite, J., 262 Boiu, Ioan B., 36 Bojîncă, D., 72-74, 304 Bolintineanu, D., 79, 108, 116, 127, 332 Bologa, V., 213, 510-511 Bolte-Polivka, 326, 685 Bondoc, G., 475 Borcan, P., 650 Borş, I., 491 Borşianu, A., 491, 528, 620 Borza, 94 Bot, N., 174, 516, 701 Bota, I., 270, 508-509, 572 Boteiu, I., 250 Botezat Lupul, 76 Botoş, P. B., 190 710 Boutiere, J., 289, 290 Brăiloiu, C., 29, 31, 319, 461, 536, 542, 545, 556, 557, 561, 562, 577, 599, 622-642, 646, 647, 649, 652, 659, 673, 698, 704 Bran, S., 67 Brancovici, 371 Branisce, V., 36 Brătescu, C., 440 Brauner, H., 639 Breazu, I., 32, 50, 65, 74, 88, 107, 251, 603, Breazul, G., 32, 40, 74, 161, 333, 577, 620-622, 650, 652, 673 Brediceanu, T., 464, 491, 526, 527, 547, 558-560, 620, 621, 644, 651, 698 Brednich, R. W., 157 Brentano, C., 59, 125, 272 Brîncoveanu, 111, 130, 371, 485 Brîncuş, Elisabeta, 292 Brînzeu, F., 461 Brun, J., 572 Bucşan, A., 703 Bucur, M., 463 Bucuţa, E., 470 Bud, T., 251, 436, 516-517, 614 Budai Deleanu, I., 55, 58, 60, 75, 86 Buffon, J. L., 235 Bugnariu, I., 372-373 Bugnariu, T., 674 Bujor, 98, 100, 113, 134, 135, 196, 293, 324 Bularda, I., 491 Bulgărescu, 563 Buligan, I. I., 481 Bumbac, I., 383, 591 Burada, T., 65, 158, 269, 275, 318, 333-340, 370, 385, 438, 559, 621, 629, 644, 670, 694, 695 Bürger, G. A., 23 Buşu, G., 699 Busuioc, B., 491 Buzera, Al., 699 C Cacoveanu, Şt., 279 Caioni, I., 36-37 Calavrezo, C., 702 Canavea, C. P., 409 Candrea, G., 345-347, 373 Candrea, I. A., 397, 407, 440, 461, 462, 467, 578-581, 640 Canianu, M., 342-345, 347, 350, 385, 387, 402 Cantacuzino, C., 41, 43, 58, 103 Cantemir, D., 39, 43-48, 58, 62, 63, 67, 96, 105, 118, 149, 334, 419 Capidan, T., 466, 467, 599 Capra, Gr., 493 Caracostea, D., 23, 31, 32, 104, 136, 140, 219, 220, 223, 246, 398, 578, 581-601, 612, 614, 615, 628, 639, 677, 698 Caragiale, I.L., 422, 685 Caragiani, I., 340, 465 Caraivan, 572 Caraman, P., 262, 599, 615-619, 682 Caranfilu, N. A., 250, 306-307, 310 Cardaş, G., 409, 507-508 Carp, P., 698 Cartojan, N., 35, 40, 43, 80, 104, 578, 670 Cassianu, Al., 94 Cato, 404 Cazacu, B., 462 Călinescu, G., 44, 248, 277, 289, 677, 685, 687, 689, 690, 691 Căpăţîneanu, S., 93 Cătană, G., 381-383, 408, 514, 591, 668, 700 Cătănuţă, G., 98, 372, 424, 534 Cehovschi, L., 493, 494 Cernea, G., 663-664, 665 711 Chendi, I., 282, 287 Cheresteşiu, V., 88 Chindriş, G., 491 Chinesu, P., 171 Chirileanu, S. T., 302 Chişu, M., 169 Chiţimia, I. C., 32, 50, 140, 248, 277, 306, 330, 340, 369, 376, 385, 389, 615, 695, 699 Chiţu, G., 241 Ciauşanu, G. F., 481, 489, 499 Ciobanu, C., 481 Ciobanu, G., 80, 161, 622, 697 Ciobanu, Şt., 599 Ciobanu, V., 500 Ciobanul, M., 432, 566 Ciobanu-Pleniţa, C., 484 Cioflec, D., 174, 175, 176 Ciorbea, L., 509-510, 572 Ciorogariu, P., 535 Cipariu, T., 80-84, 85, 86, 89, 92, 94, 127, 150, 169, 186, 191, 212, 254, 545, 605, 678 Ciunganu, I., 491, 499 Ciura, Al., 252, 519-520, 551, 567, 614 Ciurezu, C. C., 491 Cîrlova, 79 Cîndea, V., 674 Clodd, 236 Closius, 57 Coatu, G., 387, 409 Coatucerna, G., 499 Cocchiara, G., 32, 61 Cocişiu, I., 50, 613, 624, 639, 646-648 Codin, C. R., 370, 371, 408, 470-475, 476, 478, 483, 492, 493, 497, 499, 572, 690 Codreanu, 113, 133, 309, 503 Codrescu, T., 107 Codrington, R. H., 657 Cojocaru, I., 491 Colbazi, E., 510 Collisali, 73 Colţatu, M., 474 Comişel, E., 36, 37, 64, 624, 637, 642, 697 Conachi, C., 79, 116 Constante, C., 470 Constantinescu, N., 704 Constantinescu, P., 674 Conte, J., 702 Corbea, 323, 325, 520 Corcea, A., 380-381, 382, 402, 468, 507, 514, 694 Cordoneanu, C. M., 533 Cornean, C., 383 Coşbuc, G., 178, 303, 354, 361, 372, 423-429, 471, 532 Cosmescu, 394 Costa, I., 94 Costache, F. M., 667 Costăchescu, M., 252, 504-506, 698 Costăchescu, V., 480 Costea, C., 424, 531, 702, 703 Costin, L., 29, 252, 409, 491, 504, 528, 530-531 Costin, M., 40, 47, 56 Costin, N., 40 Costinescu, Ion, 530 Coţandră, M., 471 Crainic, S., 409 Crăiniceanu, G., 250, 430 Crăciuneasa, I., 311-313 Crătiunesco, J., 123, 313 Creangă, I., 44, 66, 71, 74, 209, 274, 275, 287, 288-292, 341, 366, 368, 392, 409, 473, 496, 498, 499, 500, 502, 504, 506, 507, 528, 571, 574 Creţianu, G., 116 Creţoiu, G., 620 Creţu, Gr., 252, 317, 318, 389-391, 414, 507, 698 Cretzulescu, E., 247 Creuzer, F., 688 712 Crişan, I., 531 Crişan, V., 487 Cristea, E. M., 509, 512-513 Cristescu, Fl., 499 Croicu, Maria, 376 Cromer, M., 43 Cucu, G., 561-562, 621 Cucută, D., 491 Czucsor, 173 D D’Istria, Dora, 116 Dacque, E., 580 Damaschin, P. Crina, 382 Dan, D., 47, 168, 183, 409, 454, 463, 497 Daniil, Al., 436, 483 Daniilescu, C., 480, 491 Danilescu, P., 402, 408, 476, 499 Danilescu, T., 405, 409 Dännhardt, 580 Datcu, I., 527, 697 Daul, T., 371-372, 551 Dămian, Delia, 194 Dăncuş, E., 516 Dăndărău, N., 375 De Gubernatis, 364 Degan, E. V., 250 Degh, Linda, 32 Del Chiaro, A., 62, 67 Delapecica, 521 Delavrancea, B. Şt., 46, 205, 207, 409, 417-422, 423, 461, 514, 644 Delia, Dana, 194 Demény, L., 95 Densusianu, O., 28, 31, 32, 220, 360, 386, 400, 408, 414, 422, 429, 438-463, 499, 578, 581, 582, 587, 601, 605, 606, 608, 609, 611, 613, 618, 640, 668, 696, 698 Densuşianu, N., 303, 386, 452, 567, 569 Densuşianu, A., 250, 302, 341, 426, 427 Deutsch, J., 542 Diaconovich, G., 389 Diaconovici Loga, C., 65 Diaconu, I., 32, 139, 348, 599, 611-615, 668, 698 Diderot, D., 53 Diez, Fr., 85 Dille, D., 556 Dima, Al., 653-654, 657 Dinu, T., 461 Dobbertin, H., 326 Dobosiu, I., 171 Dobrescu, Al., 702 Domide, 247 Doncieux, G., 188 Dozon, A., 246, 320 Drăgan, Fl., 588 Drăgănescu-Brateş, P., 376 Drăganu, N., 50 Drăgescu, I., 359 Drăghici, Fl. A., 499 Drăgoi, S., 547, 548, 620, 621, 648-650, 651, 653 Drăgoiescu, I., 526 Du Cange, C., 195, 261 Duca, C., 42 Duca, G., 42 Duică, G. B., 157, 174 Dulaure, J., 274 Dulfu, P., 303 Dumas, A., 206 Dumitraşcu, N. I., 408, 409, 436, 476, 478, 481, 485-488, 491, 499, 504, 527, 528 Dumitrescu, G. N., 490, 491, 492 Dumitrescu, I., 409, 491, 504 Dumitrescu, V., 279 Dumitrescu-Bistriţa, G. N., 408, 481, 490-492 Dumitrescu-Bistriţa, I. N., 409 713 Düringsfeld, 304, 315, 364 Duţescu-Duţu, T., 389 E Efimenko, 241 Ehrlich, Henri, 158, 159, 161 Elefterescu, Em., 409 Eliade, M., 79, 82, 122, 149, 334, 657-660, 659 Ember, G., 249 Emilian, Şt., 88, 161, 175 Eminescu, M., 49, 217, 230, 257, 258, 264, 270, 274, 275, 278-287, 288, 341, 392, 519, 532, 614 Enescu, G., 623 Enuică, St., 491, 639 Erasmus, 81 Erlich, H., 115 Erudiţian, 58, 59 Espinosa, 239, 240 F Faure, È., 687 Fauriel, Ch., 74, 594 Fawtier, R., 596 Fecioru, Th., 660-662 Felea, R., 363 Feresăuariu, I., 409 Fierăscu, C., 667, 676 Fierăscu, G. G., 481, 491 Filimon, N., 174, 176, 201-203, 204, 209, 214, 690 Filip, 193, 247 Filipovici, V., 409 Fira, G., 407, 409, 489, 499, 560-561, 620, 639 Firu, N., 250 Fischer, I., 80 Florea, I., 491 Florea, V., 176, 380, 701 Florescu, G., 491 Florescu, I., 387 Fochi, A., 36, 255, 256, 429, 438, 591, 604, 674, 677, 678, 683 Fochi, Rodica, 674 Fodor, A., 87 Folescu, G., 557 Fontenelle, B., 235 Fotea, M., 500 Fotino, S., 324 Frazer, J. G., 221, 489 Friedwagner, M., 493-495 Frîncu, T., 303, 345-367, 373, 438 Frobenius, L., 237 Fundescu, I. C., 198, 201, 213-214, 227, 247, 574, 690 Furtună, D., 49, 50, 292, 370, 491, 499, 502-504, 507 G Gaidoz, H., 658 Galinescu, G., 620 Gane, N., 492 Gaster, M., 50, 78, 79, 212, 325, 326, 327, 328, 329, 330, 343, 367, 385, 434, 464, 475, 525-530, 568, 572, 594, 605, 695 Găluşcă, Tatiana, 602 Gârleanu, E., 139 Gedächtnis, 574 Gennep, Arnold van, 53, 442, 596, 642, 643 Georgescu, I., 303, 409 Georgescu, N., 491 Georgescu-Tistu, N., 603 German, Tr., 252, 499, 527-529 Gett, I., 85 Ghergaru, L., 74 Ghibănescu, G., 250 Ghibu, O., 49, 50 Ghica, M., 113 Ghiţă, C., 639 Gilliéron, J., 585 714 Gimn, A., 107 Giuca, M., 184, 185 Giuglea, G., 436, 467-669 Giurescu, Const. C., 43 Gîlcescu, Gr., 491 Gîlcescu, T., 461 Gîrboviceanu, P., 402 Gîrleanu, Em., 110 Goethe, J. W. von, 59, 667 Goilav, Gr., 409 Golescu, I., 95, 212, 276 Golopenţia, A., 470 Gonzenbach, 262 Gorki, M., 376 Gorovei, A., 32, 41, 50, 174, 192, 206, 211, 299, 318, 364, 386, 387, 402, 404-410, 418, 429, 430, 476, 478, 479, 480, 483, 488, 492, 493, 499, 502, 513, 533, 535, 563, 564, 565, 572, 580, 603, 698 Görres, J., 222 Gorun, Ion, 387 Grandea, Gr. H., 256 Greenleaf, 239 Gregorian, M., 461, 668, 669, 698-699 Grimm, fraţii, 59, 101, 128, 140, 141, 143, 144, 145, 146, 147, 152, 182, 192, 198, 207, 222, 241, 397, 423, 492, 508, 634, 685 Grimm, I., 155, 239, 326 Grimm, W., 156 Griselini, 62, 67 Groza, P., 693 Gummere, P. B., 432 Gusti, D., 577 H Habenicht, G., 701 Hackmann, O., 434 Hahn, J. G., 262, 394, 395, 691 Hancheş, P., 510 Haneş, P. V., 104 Haret, S., 385, 389, 409, 472 Hasdeu, B. P., 31, 45, 46, 138, 139, 168, 191, 206, 207, 212, 213, 214, 220-248, 250, 256, 260, 262, 263, 268, 284, 287, 293, 296, 299, 300, 301, 302, 306, 311, 314, 317, 319, 328, 339, 343, 354, 357, 360, 385, 386, 393, 394, 399, 400, 402, 411, 413, 418, 426, 432, 438, 439, 440, 452, 459, 474, 496, 498, 516, 552, 567, 581, 582, 585, 586, 590, 604, 605, 608, 615, 628, 694, 695, 696 Hegel, F., 426, 654 Helmuth, I. H., 59 Helvétius, 235 Hensel, 636 Herbart, J. Fr., 574 Herder, J. G., 23, 54, 59, 86, 97, 153, 221, 701 Herescu, P., 409 Herodot, 43, 155, 309, 326, 329 Hetcou, P., 436, 521, 522-523 Hilferding, 447 Hinţescu, I. C., 141, 212, 262, 315 Hintz-Hinţescu, I., 401 Hîrnea, S., 491 Hodoş, Al. I., 387 Hodoş, E., 83, 252, 303, 377-380, 405, 463 Hodoş, I., 94, 377 Hodoş, Z., 94 Hoffmann, E. T., 687, 688 Homer, 418, 433 Hossu Longin, P., 491, 504, 528 Hrinco, V., 493, 494 Hrişcă, P., 295 Hubert, H., 442, 656 Hurmuzachi, fraţii, 107 Hurmuzachi, G., 113, 165, 166, 178, 428 Huţan, V., 493 715 I Iana, A., 250, 303 Iancovici, N. I., 558 Ianuş, 113, 424 Iarcu, D., 78 Iarnik, I. U., 698 Igna, Avram, 250 Ignătescu, I., 493 Ignaton, I., 525 Ilieşiu, I., 665-666 Ioan, D., 471 Ioan, M. B., 255 Ionescu, C. V., 480 Ionescu, C. A., 652-653 Ionescu, D., 436, 482-483 Ionescu, I., 201, 203, 387 Ionescu, N., 620, 674 Ionescu, P., 670, 672 Ionescu, S., 409 Ionescu, T. C., 409 Ionescu, T., 396 Ionescu de la Brad, 204 Ionescu Gion, G. I., 319, 360, 376 Ionică, I., 655-656, 657 Iordan, I., 43, 292 Iorga, N., 38, 39, 40, 49, 65, 76, 111, 134, 135, 140, 230, 234, 309, 347, 370, 386, 387, 388, 389, 429-438, 481, 483, 486, 487, 506, 565, 591, 593, 596, 597, 623, 643, 644, 694 Iorgovan, I., 77, 155, 514, 651 Iorgulescu, B., 317, 385 Iosif, St. O., 107, 572 Ispas, Sabina, 581 Ispirescu, P., 26, 27, 191, 198, 201, 203-213, 214, 237, 247, 280, 286, 299, 313, 317, 318, 319, 323, 328, 341, 357, 359, 366, 367, 368, 385, 394, 401, 408, 435, 473, 563, 574, 687, 690, 698 Istrătescu, Al., 405, 461 Ivănescu, G., 506, 683, 684 Ivăşcanu, A., 639 Izverniceanu, D., 382 J Jan, 35 János, E., 172 Jarnik, 206, 212, 214, 253, 256, 341, 369, 399, 499 Jipescu, Gl., 340 Joanes, S., 46 Jucu-Atanasiu, Lucia, 512 Jula, N., 306 Jumanca, M., 650 Jungbauer, G., 32, 686 K Kaindl, R. F., 124 Karagić, V. St., 74, 75 Karlinger, F., 50 Karoly, A., 315 Karoly, E., 80 Kemény, I., 65 Kiriac, D. G., 464, 491, 541, 556-558, 560, 561, 620, 622, 644, 645 Kirileanu, G. T., 292, 409, 499, 513 Kirileanu, S. T., 26, 402, 404, 407, 408, 409, 478, 480, 488, 492-493, 504, 603 Kisfaludy, C., 173 Knust, 702 Kogălniceanu, M., 40, 96, 97, 98, 104, 105, 162 Kolisch, Alois, 645 Kolmacevskij, L., 239 Kotzebue, W. L., 103, 116, 117 Kremnitz, M., 572 Kristof, G., 36 Kroha, K., 239 Krohn, I., 542, 543 Kügler, H., 574 716 L Laban, R., 702 Lafitau, J. F., 53 Laistner, L., 236 Lambert, B., 321 Lambrior, Al., 95, 211, 275-277, 686, 695 Lang, A., 397 Lapedatu, I. Al., 377 Laudan, 185 Laurian, A. T., 179 Lazăr, G., 178, 428 Lazarus, M., 221, 581, 693 Leyen, Friedrich von der, 236 Lighezan, N., 650, 653 Lipăneanu, M., 603 Liţu, 494 Litzica, C., 394, 691 Liuba, Ş., 250 Liungmann, W., 617, 684 Lönnrot, E., 125 Louis, M., 684 Lovinescu, E., 277, 659, 677 Luca, P., 461 Lupaşcu, D., 344, 391, 392, 464 Lupean-Melin, Al., 528 Lupeanu, Al., 77, 80, 89, 528, 529 Lupeanu M., Al., 77, 80, 89 Lupescu, M., 302, 402, 404, 407, 408, 409, 492, 498, 499, 500 Lupu, S., 566 Lupu, V., 34, 42 Luthi, M., 685 M Machiavelli, N., 382 Macpherson, 54 Madan, G., 402, 423 Maior, P., 58, 62, 66, 67, 69, 70, 111, 169, 362, 499 Maiorescu, I., 93 Maiorescu, T., 93, 138, 271-275, 277, 278, 285, 286, 287, 314, 377 Manciulea, Şt., 84 Mangiuca, S., 250, 260-264, 343, 427 Mangourit, 274 Mannhardt, 242 Manoilă, 185 Manolescu, N., 430 Mara, Ion, 491 Marian, L., 66, 71, 305, 306, 499 Marian, S. F., 65, 67, 68, 69, 110, 139, 245, 246, 247, 250, 251, 257, 269, 275, 292-305, 306, 311, 318, 330, 336, 344, 357, 360, 363, 364, 404, 407, 430, 438, 446, 478, 495, 498, 502, 503, 515, 527, 565, 566, 580, 612, 629, 640, 662, 665, 693, 694, 695 Marica, E., 491 Marica, G. E., 88 Marienescu, At. M., 104, 138, 149, 154, 155, 156, 176-201, 212, 214, 247, 249, 250, 251, 252, 257, 260, 261, 263, 266, 269, 274, 277, 293, 294, 303, 311, 322, 337, 351, 352, 353, 362, 369, 371, 377, 379, 380, 381, 412, 418, 428, 432, 485, 520, 530, 531, 550, 566, 625, 649, 678, 693, 698 Marinescu, R., 408, 409 Marlin, I., 149, 150, 157 Marmeliuc, D., 565-567, 596 Martin, I., 491 Mărtoiu, I., 473 Martonne, E. de, 455 Marusi, 94 Mateescu, C. N., 74, 409, 436, 483, 499 Mateescu, N., 402, 405, 408, 436, 491, 499, 504, 565 Mateiu, G., 485 Matviev, 241 717 Mauss, 442, 656 Măldărescu, I. C., 366, 367 Mălinescu, I., 97 Mănescu, Elisabeta, 330 Mănescu, S., 317 Mărcuş, I., 510, 511, 520, 602, 603 Megas, G. A., 290 Melchisedec, 50, 327 Menendez Pidal, R., 223, 591 Mera, I. T., 270 Merimee, P., 123 Meuli, K., 237 Meyer-Lübke, W., 581 Michelet, J., 115, 312 Micle, E., 674 Micu, S., 55, 56, 57, 58, 61, 62, 63, 71, 73, 111, 113, 605 Micu, V., 381 Micu Moldovanu, I., 171, 172, 182, 186, 251, 252, 253, 254, 348, 369, 377, 386, 519, 531, 698 Mihai, B., 508 Mihăilescu, S., 408, 409 Mihalache, D., 473, 475, 497, 499, 565 Mihalaş, D., 493, 494 Mihu, 107, 111, 113, 115, 116, 121, 308, 415 Miia-Bretca, Ion, 185 Miklosich, F., 58, 340, 349, 455 Mikuli, Carol, 114, 159 Milá y Fontanals, 433 Milicescu, Emilia St., 422 Milici, C., 491 Millea, A., 391 Millo, M., 79 Minar, O., 422 Mirescu, D., 317 Miron, D., 247 Mironescu, N. Al., 469, 674 Mironescu, V., 639 Misail călugărul, 42 Misail, G., 304 Mîndrescu, S., 373-374, 375, 694 Mîrza, T., 701 Moisei, A., 499 Moisescu, D., 491 Moisil, I., 409 Mökesch, S., 148, 149, 157 Moldovan, S., 270 Moldovanu, I. M., 172, 251-256 Moldoveanu-Nestor, Elisabeta, 698 Montaigne, M., 34 Montesquieu, 53 Montiel, A., 321 Morariu, Al., 499 Morariu, L., 409, 436, 491, 506-507, 672, 693 Moroianu, Elena, 461 Möser, J., 61 Moşneguţu, Silvia, 674 Mototolescu, D. D., 41 Movilă, J., 465 Mrejeriu, L., 409, 492, 493, 497, 499, 565 Murault, B.-L. de, 96 Murăraşu, D., 139, 279, 529, 698 Muratori, L. A., 54 Mureşan, C., 88 Mureşanu, A., 127, 175 Mureşanu, I., 88, 161, 175, 491, 535, 558 Mureşanu, Lucia, 469 Murgu, 71, 148 Musäeus, J. K. A., 145 Muşlea, I., 26, 32, 40, 48, 61, 68, 71, 82, 84, 89, 91, 92, 93, 201, 246, 248, 351, 355, 359, 385, 410, 413, 465, 577, 599, 601-605, 674 Muzicescu, G., 332 Müller, F., 152, 157 Müller, J., 99 Müller, M., 54, 146, 154, 230, 233, 423 Myller, O., 394 718 N Nădejde, I., 341 Nameh, H., 327 Nann, P., 531 Năstase, N., 111 Naumann, H., 285, 654 Neagu, G. I., 666-668, 676 Necici, G., 171 Neciteanu, G., 171 Neculau, E. D., 504 Neculce, I., 41, 42, 43, 492 Negoescu, Cr., 247 Negrea, M., 37 Negruzzi, C., 96-111, 104, 105, 116, 162 Negruzzi, I. C., 319, 422 Nemeş, L. F., 602 Nemoianu, I., 382, 383 Netea, V., 93, 95, 259, 362, 670, 672 Nica, T., 287 Nicanor, 42 Nicoară, E., 670, 672 Nicolăescu Plopşor, C. S., 481, 491 Nicolescu, G. C., 140 Nicolescu, I., 491 Nicolescu, V. D., 481 Nicolides, J., 67 Niculescu, R., 529, 701 Niculescu, Varone G. I, 413, 491 Niţu, M. D., 491 Notară, C., 387 Nour, A. M., 409 Novac, 135, 185, 190, 191, 193, 247, 380, 424, 566, 678 Novacoviciu, Cătălina, 512 Novacoviciu, E., 267, 408, 511-512 Nunny, F., 148 O Obedenaru, M. G., 464, 465 Obert, F., 152, 157 Obradovici, D., 71 Odobescu, Al., 93, 207, 216-219, 231, 277, 314, 324, 569, 572, 684 Odor, I., 387 Olariu, 94 Olaru, I., 185, 190, 302, 303 Olaru, S., 514 Olschki, L. S., 140 Olteanu, I., 409 Olteanu, P., 247 Onişor, V., 347-348, 349, 372, 373, 517 Oniţiu, V., 247, 559 Opitz, M., 36 Oprescu, M. R., 491 Oprescu, T., 317, 331 Oprişan, 432 Oprişan, H. B., 684 Oprişu, V. I., 602 Ossian, 54, 113 P Pamfile, T., 245, 246, 292, 370, 407, 409, 436, 463, 478, 492, 495-500, 504, 507, 527, 571, 572, 580, 604, 690 Pană, N., 491 Panaitescu, P. P., 43, 48 Pann, A., 49, 78, 79, 80, 108, 109, 122, 129, 154, 157, 158, 212, 281, 315, 318, 322, 326, 400, 403, 405, 563, 621, 693, 705 Panţu, C., 94 Panzer, Fr., 685, 686 Papadima, O., 80, 248, 324, 391, 574, 662, 695 Papahagi, P., 302, 404, 430, 465-466, 467 607 Papahagi, T., 405, 461, 563, 606-610, 698, Papiu Ilarian, Al., 94, 169 Papp, L. B., 71 719 Paris, G., 596 Parocescu, N., 562 Pascu, G., 94, 405, 476, 499, 562-565 Pauleti, N., 82, 84, 89-93, 176, 694, 698 Pavel, C., 260 Pavelescu, G., 407, 602, 603, 656-657 Păcală, V., 524-526 Păsculescu, N., 136, 463, 484-485, 499, 669, 671 Pătruţ, I., 602, 603 Păun, O., 697 Păun, V. D., 279 Păunescu, A. C., 574-575 Pârvan, V., 230 Pelivan, N., 335 Percy, T., 125 Perpessicius, D. P., 95, 279, 280, 287, 401 Petra Petrescu, N., 250 Petranu, C., 547 Petrariul, I., 102 Petrescu, I. D., 557 Petrescu, Vangheliu-Cruşoveanu V., 465 Petrişor, T., 252 Petrovici, E., 516, 603, 606 Philemon, N., 204 Philippide, Al., 307-310 Pič, I. L., 40 Pietrarul, Ion, 100, 101 Pillat, I., 532 Piprek, J., 309 Pisani, T., 487 Pitiş, G., 383-385, 438, 695, 698 Pîclişanu, Z., 65 Pîrvescu, P., 463, 533-535 Pleşoianu, Gr., 93 Pliniu, 607 Poe, E., 687, 688 Poghirc, C., 248 Pompiliu, M., 247, 250, 256-260, 275, 279, 283, 353, 522, 614, 693, 698 Pop, A. Z. N., 287 Pop, D., 80, 271, 463, 517, 518, 527 Pop, E., 302, 303 Pop, M., 527, 700, 701 Pop, St., 557 Pop, V. S., 247 Pop Bota, E., 250 Pop Reteganul, I., 186, 303, 339, 348, 355-362, 386, 438, 446, 515, 521, 605 Popa, M., 491, 504 Popa, V., 491 Pop-Cîmpeanu, I., 528 Popea, N., 94 Popescu, A. C., 409 Popescu, C. M., 489, 499 Popescu, Ch., 639 Popescu, G., 405, 409 Popescu, Gh., 480, 492, 493 Popescu, I., 107 Popescu, I. A., 362 Popescu, I. N., 26, 407, 408, 409, 410, 481, 487, 488-489, 491, 499, 504, 603, 642 Popescu, N. D., 262, 290, 324-325, 690 Popescu, P., 166, 196 Popescu, S., 409 Popovici, C. N., 503 Popovici, I., 270, 303, 421, 513-516, 558, 640 Popovici, I. T., 409 Popovici, I., Popovici, T., 296, 499, 525 Popovici Bănăţeanul, I., 377 Popp, V., 65-71, 75, 605 Porumbescu, C., 370 Porumbescu, I., 107 Potolea, I., 491 Praja, F., 491 Prejmereanu, G. Fl., 491 720 Preotu, I., 639 Prodan, D., 50 Propp, V. I., 401, 685, 691 Pumnul, A., 162, 165, 212, 278 Pursch, O., 29, 543 Puşcariu, S., 117, 477, 528, 577, 601, 603 Q Quintescu, N., 370 R Raica, I., 491, 509 Ramsay, A., 124 Ranta Buticescu, V., 250 Rădulescu, E., 79, 122, 149, 334 Rădulescu, I. H., 392 Rădulescu, N., 653 Rădulescu Codin, C., 167, 207, 387, 409, 471, 475, 639 Răutu, N. N., 409 Rebuşapcă, I., 681, 682 Reinach, S., 683 Reli, S., 41 Renzi, L., 140 Reteganul, I. P., 270, 341, 356, 357, 358, 359, 360, 361, 362, 408, 508, 524, 665, 693, 694 Rezuş, P., 671-672 Riegler-Dinu, E., 420, 620, 644-645 Robea, M., 371 Roman, Al., 347, 349 Rorich, L., 685, 688 Rosetti, Al., 246, 567-569, 599 Rosetti, C. A., 79, 248, 277 Rotaru, I., 287 Rousseau, 53, 96 Rudeanu, G., 409 Rudolf, 35 Rujiţchi, 98 Russo, A., 84, 96, 98, 99, 100, 101, 102, 103, 104, 105, 106, 110, 113, 116, 137, 162, 185, 216, 275, 277, 308, 320, 381, 501 Russu, A., 123 Russu, S., 409, 491, 504, 528, 529-530 Rusu, 494, 529, 530 Rusu, F., 493 Rusu, V., 462 Rusu-Cîmpeanu, Simeon, 530 S Sabo, E., 171 Sachs, C., 684, 696 Sadoveanu, M., 599 Saintyves, P., 146 Sala, V., 402, 403, 405, 406, 408, 409, 491, 662-663 Sand, G., 363 Sandu-Timoc, C., 669-670 Sartori, P., 658 Savin, P. G., 292, 499, 504, 507 Săndulescu, V., 491 Săulescu, G., 126, 250, 322 Sbiera, I. G., 164, 165, 166, 167, 168, 169, 174, 196, 252, 279, 300, 438, 693, 698 Sbiera, N., 166 Schaeffner, A., 642 Schlegel, F., 221, 222 Schmidt, T., 695 Schmidt, W., 276 Schopenhauer, A., 235 Schott, 118, 140, 141, 142, 143, 144, 145, 146, 147, 148, 149, 153, 157, 162, 165, 166, 182, 198, 216, 247, 262, 396, 518, 534, 698 Schuchardt, H., 229 Schuller, J. K., 150, 153, 154, 155, 157, 261, 315, 676 Schullerus, A., 26, 327, 571-574, 675, 691, 694 721 Schullerus, P., 518-519 Schuster, Fr. W., 150, 154, 157 Schwarzfeld, M., 122 Scott, Walter, 125, 311 Scurtescu, N., 317 Scurtu, V., 603 Sébillot, P., 408 Secula, S., 520 Semondina, S., 194 Serrea, M., 247 Sevastos, E. D. O., 250, 290, 363-366, 402, 436, 571, 574 Sibinianu, I., 104 Sima, Gr., 270, 362-363, 405 Simiginowicz, S., 299 Siminel-Fusteri, M., 648 Simionovici, D., 493 Simon, T., 303 Simonescu, D., 40, 43, 475 Simu, R., 303 Sion, G., 79, 116, 126, 138 Sîmbotin, M., 491 Sînzian, N., 339 Sklenka, E., 674 Slavici, I., 93, 264-271, 275, 283, 288, 357, 360, 422, 690, 693, 694 Sobieski, 39 Sokolov, I., 447 Soricu, I. U., 557 Speranţă, D., 414 Sperantia, Th. D., 289, 321, 402, 414-417, 440, 462, 475, 684 Stahl, H. H., 630, 631, 641, 642 Stamati, C., 162, 163, 164, 211, 326 Stamati, Th., 162, 164, 174 Stanca, I., 250 Stanley, H., 116 Stasov, V., 596 Staufe-Simiginowicz, L. A., 693 Stavri, 341, 353 Stăncescu, D., 250, 357, 366, 367-369, 436, 473, 572, 573, 574, 695, 698 Stănculescu, I., 391 Stănculescu, V., 491 Stănescu, I., 171 Stănescu, M. V., 170, 171, 172, 198, 252, 264, 266, 693 Stănescu Arădanul, E. B., 171, 174, 572 Stefanovici, V., 75 Stein, Helga, 157 Steinthal, H., 222, 426, 581, 693 Stoenescu, Al., 331 Stoia, A., 639 Stoian, I., 405, 461 Stroescu, S. C., 572, 675 Strykowski, M., 40 Sturza, D., 357, 438 Suchoff, B., 542, 556 Suciu, I. D., 104 Sulzer, F. J., 55, 61-64, 67, 71, 182, 334 Swahn, J .O., 434 Sydow, C. W. von, 227 Sylva, Carmen, 123 Szalbolcsi, Benice, 556 Ş Şandru, D., 461, 601 Şandor, A., 154 Şăineanu, L., 26, 27, 32, 126, 192, 203, 205, 213, 214, 233, 236, 246, 260, 310, 348, 364, 369, 385, 393-401, 430, 562, 567, 580, 594 Şelariu, Al. S., 409 Şerb, B., 95 Şerb, I., 462, 697 Şerban, V., 383, 506 Şiadbei, I., 409, 599 Şincai, G., 58, 59, 60, 61, 111, 178, 428 Şolcanul, P. Creţu, 136, 317, 318, 414 Şoltescu, I., 481-482, 551, 567 Şoroboteanu, 247 722 Şpan, P., 574-575 Ştefănescu, D., 371, 407, 491, 499 Ştefănucă, P. V., 603 T Tacitu, I. C., 247, 304 Tacitus, 433 Taicit, 43 Taloş, I., 74, 80, 141, 157, 264, 524, 605, 678 Tasso, T., 113 Taylor, A., 236, 239, 240 Tăzlăoanu, G. I., 485, 671, 672 Teculescu, H., 252, 531-532, 670 Teleor, D. C., 317 Teodoreanu, S., 501, 502 Teodorescu, C., 409, 556 Teodorescu, G. Dem., 27, 154, 185, 206, 212, 246, 247, 250, 261, 313-324, 332, 334, 341, 343, 375, 379, 385, 390, 408, 414, 415, 418, 420, 430, 471, 480, 481, 483, 485, 614, 621, 667, 698 Teodorescu, I., 409 Teodorescu-Broşteni, I., 408 Teodosiu, Gr., 474 Theodorescu, B., 438, 697 Thomici, I., 78 Thompson, A., 694 Thompson, St., 239, 395, 396, 398, 401, 482, 572, 573, 600, 675, 685, 688, 691, 692 Tincovici, I., 78 Tocilescu, Gr., 247, 317, 322, 325, 344, 385-389, 390, 436, 465, 466, 471, 478, 695 Todoran, R., 76, 80, 524, 602 Tokolyi, S., 74 Tomiac, A., 493 Tomoioaga, I., 493 Tomuţa, Ion, 665 Topîrceanu, Gr., 528 Toppeltin, 40, 56 Torouţiu, I. E., 499 Trache, P., 572 Trester, I., 73 Trîmbiţoniu, N., 270, 357 Trofin, N., 409 Truţă, D., 491 Tulbure, G., 520 Tunsul, 79, 113, 324 Turanschi, I., 493, 494 Tuţescu, Şt. St., 402, 407, 408, 409, 472, 475-478, 479, 480, 486, 487, 491, 492, 493, 497, 499, 504, 527, 528, 565, 614 Tylor, E. B., 221, 579, 658 Ţ Ţapu, H. N., 250, 387, 407, 409, 480, 481, 497, 499, 560, 588 Ţeicu, I., 514 Ţenescu, Ecaterina, 461 Ţiplea, Al., 463, 517-518, 550 Ţugui, P., 174 Ţurai, G., 491 U Ubicini, V., 116 Udrea, Baiciu, 111 Ugliş, P., 491, 499, 521, 698 Ureche, V. A., 391-392, 418 Ursache, P., 410, 697 Ursu, N., 651-652, 653 Ursul, P., 294 Urzică, D., 499, 504 V Văcărescu, E., 667 Vancea, Z., 556 Văran, C., 195 Varro, 455 Vasile, S., 256 723 Vasiliu, Al., 89, 292, 402, 407, 408, 409, 436, 461, 499, 500-502, 507, 690, 694 Vasiliu, N., 405, 409 Vatamaniuc, D., 271 Velcu, N., 567 Velia, N. T., 104 Vergiliu, 99 Vianu, T., 290 Viciu, A., 252, 370, 454, 519, 523-524, 528, 529, 621 Vico, G. B., 179 Vicoveanu, I., 491, 493 Villemarque, Hersart de la, 125 Vâlsan, G., 222, 436, 467-469, 669 Vladimirescu, T., 130, 566, 596, 668 Vlăduţiu, I., 95 Vlaicu, A., 557 Vodă, A., 247 Voevidca, A., 494, 639 Voicu, 113 Volintiru, I., 409 Voltaire, F. M. A., 53, 235, 453 Voronca, N. E., 245, 410-414, 440, 473, 489, 660, 693 Vörösmarty, 173 Vossler, K., 588, 590 Vrabie, G., 32, 50, 139, 271, 692 Vries, Jan de, 694 Vuia, R., 659 Vulcan, I., 109, 183, 248-251, 257, 308, 568, 571 Vulcănescu, R., 654-655 Vulpescu, Mihai, 410, 488, 619, 620, 642-644 Vulpescu, Marin, 491 Vulpian, D., 138, 330-333, 560 W Wachmann, J. A., 158, 161 Walzel, O., 229 Weigand, G., 451, 465, 467, 470, 513 Wesselski, A., 262 Westermarck, A., 658 Wodan, 522 Wolff, L., 572 Wundt, W., 693 X Xenofon, 684 Xenopol, Al. D., 612 Z Zamfir, C., 560 Zamfirescu, D., 420, 499, 541 Zanne, I. A., 95, 212, 344, 401-404, 430, 435, 476, 478, 499, 512, 662 Zeyk, I.s, 77, 80 Ziegler, Martha, 539 Zirra, Al., 490, 491, 620 724 CUPRINS Cuvânt înainte 5. Notă asupra ediţiei 15. Bibliografie 16. Prefaţă 21. Introducere 23. Partea întâia. Atestări documentare. Precursori 33. Atestări fol-clorice din secolele XVI-XVII 34. Ioan Caioni 36. Alte mărturii folclorice din secolul al XVII-lea 37. Secolul al XVIII-lea 41. Dimitrie Cantemir 43. Alte însemnări folclorice 48. Partea a doua. Descoperirea folclorului. Întâile culegeri 51. Ivirea interesului pentru folclor. Şcoala latinistă 52. F.I. Sulzer 61. Manifestul din 1808 65. Vasile Popp 65. Alte valorificări documentare ale folclorului 71. Primele culegeri de folclor 74. Timotei Cipariu 80. G. Bariţ 85. Nicolae Pauleti 89. Colecţiile de proverbe din 1840 şi 1846 93. Dacia literară. C. Negruzzi, A. Russo şi N. Bălcescu 96. Vasile Alecsandri 105. Preocupările folcloriştilor germani pentru folclorul românesc de la jumătatea secolului al XIX-lea 140. Culegerile de melodii populare la jumătatea secolului al XIX-lea 157. Primii culegători români de poveşti 162. Culegerile de poezie populară în Transilvania la jumătatea secolului al XIX-lea 174. Atanasie M. Marienescu 176. Primele culegeri de poveşti în Muntenia Nicolae Filimon 201. Petre Isprescu 203. I. C. Fundescu 213. Partea a treia. Constituirea ştiinţei folclorului 215. Întemeietorii. Alexandru Odobescu 216. Bogdan Petriceicu Hasdeu 220. Folclorişti transilvăneni până la 1888. Iosif Vulcan 248. Ioan Micu Moldovanu 251. Miron Pompiliu 256. Simeon Mangiuca 260. Ioan Slavici 264. Folclorişti moldoveni până la 1888. Ţitu Maiorescu 271. Alexandru Lambrior 275. Mihai Eminescu 278. Ion Creangă 288. Simeon Florea Marian 292. N.A. Caranfilu 306. Alexandru Philippide 307. Folclorişti munteni până la 1888. Theodor M. Arsenie 310. Ioan Crăciunescu 311. G. Dem. Teodorescu 313. 725 Nicolae D. Popescu 324. Moses Gaster 325. Folclorişti muzicali în a doua jumătate a secolului al XIX-lea. Dimitrie Vulpian 330. Teodor Burada 333. Primele colecţii în transcripţie fonetică (1888-1900) 340. Mihail Canianu 342. Teofil Frîncu şi George Candrea 345. Victor Onişor 347. Gheorghe Alexici 349. Alţi culegători de la sfîrşitul secolului al XIX-lea. Ion Pop Reteganul 355. Grigore Sima al lui Ioan 362. Elena Didia Odorica Sevastos 363. Ion C. Măldărescu 366. Dumitru Stăncescu 367. Andrei Bîrseanu 369. Teodor Daul 371. Iuliu Bugnariu 372. Simeon Mîndrescu 373. Ioan G. Bibicescu 374. Enea Hodoş 377. Avram Corcea 380. George Cătană 381. George Pitiş 383. Grigore Tocilescu 385. Grigore Creţu 389. Dimitrie Lupaşcu 391. V. A. Ureche 391. Nicolae N. A. Bogdan 392. Întâile tipologii şi corpusuri ale folclorului românesc. Lazăr Şăineanu 393. Iuliu A. Zâne 401. Artur Gorovei 404. Elena Niculiţă Voronca 410. Scriituri folclorişti. Teodor Sperantia 414. Barbu Şt. Delavrancea 417. George Coşbuc 423. Promotorii cercetărilor folclorice în primele decenii ale secolului ai XX-lea. Nicolae Iorga 429. Ovid Densusianu 438. Ion Bianu 463. Cercetările folclorice din primele trei decenii ale secolului al XX-lea. Colecţiile sud-dunărene. Pericle Papahagi 465. Theodor Capidan 467. G. Giuglea - G. Vâlsan 467. Emanoil Bucuţa 470. Culegătorii din Muntenia şi Oltenia. Constantin Rădulescu Codin 470. Ştefan St. Tuţescu 475. Teodor Bălăşel 478. Ion Şoltescu 481. Daniil Ionescu 482. Constantin C. N. Mateescu 483. C. Ciobanu-Pleniţa 484. Nicolae Păsculescu 484. Nicolae N. I. Dumitraşcu 486. Ion N. Popescu 488. Gheorghe F. Ciauşanu 489. Gh. N. Dumitrescu-Bistriţa 490. Culegătorii din Moldova. Simeon T. Kirileanu 492. Matthias Friedwagner 493. Tudor Pamfile 495. Alexandru Vasiliu 500. Dumitru Furtună 502. Mihai Costăchescu 504. Leca Morariu 506. Petru Gh. Savin 507. Gheorghe Cardaş 507. Culegătorii din Transilvania. Ioan Bota 508. Laurenţiu Ciorbea 509. Vasile Bologa 510. Emilian Novacoviciu 511. Elie (Miron) Cristea 512. Iosif Popovici 513. Tit Bud 516. Alexandru Ţiplea 517. Pauline Schullerus 518. Alexandru Ciura 519. Gheorghe Tulbure 520. Petre Ugliş (Delapecica) 521. Petru Hetcou 522. Alexiu Viciu 523. Victor Păcală 524. Ion Bîrlea 526. Traian German 527. Simeon Russu 529. Lucian Costin 530. Horia Teculescu 531. Culegerea muzicii populare. Pompiliu Pîrvescu 533. Petre Ciorogariu 535. Bela Bartok 535. D. G. Kiriac 556. Tiberiu Brediceanu 558. Gh. Fira 560. Gh. Cucu 561. Studiile de folclor din primele decenii ale secolului al XX-lea. Giorge Pascu 562. Dimitrie Marmeliuc 565. Alexandru Rosetti 567. Marcu Beza 569. Adolf Schullerus 571. Basmul în atenţia pedagogilor Petru Şpan şi Atanasie C. Păunescu 574. 726 Partea a patra. Cercetarea instituţionalizată a folclorului 576. Cercetarea filologică. I. A. Candrea 578. Dumitru Caracostea 581. Ion Muşlea – Arhiva de folclor a Academiei Române 601. Tache Papahagi 605. Ion Diaconu 611. Petru Caraman 615. Cercetarea muzicală. G. Breazul – Arhiva fonogramică 619. Constantin Brăiloiu – Arhiva de folclor a Societăţii Compozitorilor Români 622. Mihail Vulpescu 642. Emil Riegler-Dinu 644. Ilarion Cocişiu 646. Culegători de muzică populară. Sabin Drăgoi 648. Nicolae Lighezan 650. Nicolae Ursu 651. Constantin A. Ionescu 652. Cercetarea sociologică şi filozofică. Alexandru Dima 653. Romulus Vulcănescu 654. Ion Ionică 655. Gheorghe Pavelescu 656. Mircea Eliade 657. Interpretări bizantinizante. Theodor Fecioru 660. Culegători singuratici de literatură populară. Vasile Sala 662. Gheorghe Cernea 664. Gavril Bichigean 665. Iustin Ilieşiu 655. Gheorghe I. Neagu 666. Mihail Gregorian 668. Cristea Sandu Timoc 669. Alţi culegători de literatură populară 670. Folcloristica ultimelor două decenii 673. Bibliografie. Bibliografii şi tipologii. 706 Indice de nume 709. 727 Culegere text: Mihnea Bălosu, Cătălin Petrişor Indice de nume: Anemona Andrei DTP: Mihaela Chiriţă, Monica Iliuţă Bun de tipar: aprilie 2010. Coli tipo: 45,5 Tiparul: Aius PrintEd Craiova Tel./fax: 0251-596 136; tel. 0351-467 471 e-mail: editura_aius@yahoo.com www.aius.ro 728 